NSAN MATEO 


RA MACA HOGA T'ØDE NU'A BI 'YOFO NSAN MATEO 


Yá mudi ja'i de ra Jesucristo 
(Lc. 3:23-38) 


1 1 Nura mudi nuna t'ofona ma da 

ma to'o gue'u yá mbøxita ra 
Jesucristo. 'Na de gue'u ndu ra Davi 
ne ndu ra Abra. 

2 Ra Abra bi me'tsa 'nará t'u ra 
thuhu ra Isaac, y ra Isaac bi me'tsa 
'nara t'u rá thuhu ra Cobo, y ra Cobo 
bi me'tsa 'nará t'u rá thuhu ra Judá 
co ma'ra yá cu. 

3 Ra Judá co rá 'behña rá thuhu ra 
Tamar bi me'tsa yoho yá t'u yá thuhu 
ra Fare ne ra Sara. Y ra Fare bi me'tsa 
'nará t'u rá thuhu ra Esrom, y ra Esrom 
bi me'tsa 'nará t'u rá thuhu ra Aram. 

4 Y ra Aram bi me'tsa 'nará t'u rá 
thuhu ra Aminadab, y ra Aminadab bi 
me'tsa 'nará t'u rá thuhu ra Naasón, y 
ra Naasón bi me'tsa 'nará t'u rá thuhu 
ra Salmón. 

5 Y ra Salmón co rá 'behña rá thuhu ra 
Raab bi me'tsa 'nará t'u rá thuhu ra 
Boos, y ra Boos co rá 'behña rá thuhu 
ra Rut bi me'tsa 'nará t'u rá thuhu ra 
Obed, y ra Obed bi me'tsa 'nará t'u rá 
thuhu ra Isaí. 

6 Y ra Isaí bi me'tsa 'nará t'u rá thuhu 
ra Davi nú'a bi nda de ya me Israel. Y 
ra nda Davi bi me'tsa 'nará t'u rá 
thuhu ra Salomó, y nurá nana ra 
Salomó go gue'a mra 'behña hmaha 
ndu ra Uría. 

7 Y ra Salomó bi me'tsa 'nará tu 
rá thuhu ra Roboam, y ra Roboam bi 
me'tsa 'nará t'u rá thuhu ra Abías, y 
ra Abías bi me'tsa 'nará t'u rá thuhu 
ra Asa. 


8 Y ra Asa bi met'tsa 'nará t'ẹ rá thuhu 
ra Josafa, y ra Josafa bi me'tsa 'nará 
t'u rá thuhu ra Joram, y ra Joram bi 
me'tsa 'nará t'u rá thuhu ra Usia. 

9 Y ra Usia bi me'tsa 'nará t'u rá thuhu 
ra Jotam, y ra Jotam bi me'tsa 'nará t'u 
rá thuhu ra Acás, y ra Acás bi me'tsa 
'nará t'u rá thuhu ra Esequía. 

10 Y ra Esequía bi me'tsa 'nará t'a rá 
thuhu ra Manase, y ra Manase bi 
me'tsa 'nará t'a rá thuhu ra Amón, y 
ra Amón bi me'tsa 'nara t'a rá thuhu 
ra Josía. 

11 Y ra Josia bi me'tsa 'nará t'u rá 
thuhu ra Jeconía co ma'ra yá cu. Y 
nuya pa'a mi ts'ixa ntstahni ya me 
Israel pa ja ra hnini Babilonia. 

12 Ha nuya pa'u ra Jeconía bi 
me'tsa 'nará t'u rá thuhu ra Salatiel, 
y ra Salatiel bi me'tsa 'nará t'u rá 
thuhu ra Sorobabel. 

13 Y ra Sorobabel bi me'tsa 'nará t'u rá 
thuhu ra Abiu, y ra Abiu bi me'tsa 
'nara t'u rá thuhu ra Eliaquim, y ra 
Eliaquim bi met'tsa 'nará t'u rá thuhu 
ra Asor. 

14 Y ra Asor bi me'tsa 'nará t'u rá 
thuhu ra Sadoc, y ra Sadoc bi me'tsa 
'nará t'u rá thuhu ra Aquim, y ra 
Aquim bi me'tsa 'nará t'u rá thuhu ra 
Eliud. 

15 Y ra Eliud bi me'tsa 'nará t'u rá 
thuhu ra Eleasar, y ra Eleasar bi 
me'tsa 'nará t'a rá thuhu ra Matán, y 
ra Matán bi me'tsa 'nará t'a rá thuhu 
ra Cobo. 

16 Y ra Cobo bi me'tsa 'nará t'u rá 
thuhu ra Jose nú'a to'o rá dame ra 
Maria. Y ra Maria go gue'a rá nana ra 

Jesu nú'a bi thu'mbabi nehe ra Cristo 
nú'a rá 'mehni Ajua pa e da nda. 

17 Y de gatho yá mbgxita, yá 
danga zita ne yá xita'a, desde ra 
Abra asta ra Davi mi 'retlamagoho'u. 
Nepu yá mbgxita, yá danga xita ne 
yá xita!a, desde ra Davi asta nu mi 
tslixa nts'ahni ya me Israel pa ja ra 
hnini Babilonia mi 'rettamagoho ya 
zita. Y yá mboxita, yá danga zita ne 
yá xita!a, desde mi ts'ixa ntstahni 
asta bi 'mui ra Jesucristo mi 
'rettamagoho ya xita. 


Rá 'bui ra Jesucristo 
(Lc. 2:1-7) 


18 Y nunabya go guehna ra 'bede 
de rá 'bui ra Jesucristo: Ra Maria 
xqui tladi pa da nthatui ra Jose, pe 
himbi 'muhui 'bestho. Nepu nu'á bi 
nda'thi co rá ts'edi rá Maca Ndahi 
Ajua. 

19 Pe ra Jose mra hoja'i hangue himbi 
ne da 'betua rá tsa ra Maria co ya ja'i, 
mi ne da hyepu mant!'aguitho pa ya 
hinxa nthatuihma. 

20 Nu'á bi beni gue ya hinda nthatui 
ngue'a bi badi gue ya mi da'thi'a. Pe 
Ajua bi mehna 'nará enxe pa bi zofo 
dega t'i ne bi 'ñembabi: 

—Nu'i nugue Jose rá t'w'i ra nda 
Davi, oguí beni gui hyepu. Oguí tsu 
gui nthatui ra Maria, ngue'a nu'á 
da'thi pe co rá ts'edi ra Maca Ndahi. 
21 Nu'á ma da me'tsa 'nara zi batsi, y 
nura zi batsila gui hñu'mbabi drá 
thuhu ra JESU, ngue'a go gue'a ma da 
poho yá ja'i de yá tstoqui. 

22 Bi njabu pa bi nja ngu nú'a 
xqui manga 'na de nuyá 'mehni Ajua 
maya'bu gue bi 'ñena: 

23 Nara nxutsi ma da nda'thi da 

'mu rá batsi 
ne da thu'mbabi rá thuhu 
Emanuel. 
Nú'a ra thuhu'a ri bøni da 'ñena, Ajua 
'bui con guecju. 
24 Nepu bi nuhu ra Jose, ne bi 


nthatui ra Maria ngu nú!a xqui xipa 
rá enxe Ajua. 

25 Pe himbi hñuxui asta himbi 'mui rá 
mudi t'u, ne bi hñu'mbabi rá thuhu ra 


Jesu. 

2 1 Nú'u ya pa mra nda ra Erode, 
gue'bu bi 'mui ra Jesu ja ra 

hnini Belé de ra hai Judea. Ne de 

nuya pa'u 'raya hoga badi bi 'ñehe 

de yabu ya hai ngue mbøxhyadi. Bi 

'iehe'u ne bi zøhø ja ra hnini 

Jerusale. 

2 Nept bi 'ñani'u bi 'ñena: 

—¿Habu de guecua di 'bui rá nda 
ya xodyo nú'a ja guehya xa 'mui? 
Ngue'a stá hanthe 'nara tsø de 
bøxhyadi y dí pahe gue go gue'a 
nara ntludi gue xa 'mui 'nara nda, 
hangue stá ehehe pa ga nsundahe'a. 

3 Y nu mi 'ygde ra nda Erode 
njabu, xi bi ntsu ne bi du rá mui, ne 
gatho ya me Jerusale bi ntsu nehe, ne 
bi du yá mui. 

4 Ra nda Erode 'bestho bi zohna ya nda 
gá macja ne ya xahnate de rá ley ra 
Moise pa bi 'yambabi'u te mi manga 
yá he'mi, habu dí 'mui ra Cristo nú'a 
ma da nda. 

5 Y nu'á bi 'ñembi: 

—Ma da 'mui Belé de ra hai 
Judea, ngue'a njabu bi 'yofo rá 
'mehni Ajua gue bi 'ñena: 

6 Nú'ahu gyá menguhu Belé de ra 

hai Judá, 

ma'na xa t'e'ts'a ri nsuhu de 
gatho ma'ra ya hnini de ra 
hai Judá, 

ngue'a de gue'ahu ma da bonga 
nara nda 

nú!a da supa rá hnini Ajua nú'a 
rá thuhu Israel. 

7 Nu'bé ra Erode bi ñaseui 
'ramats'u ya badi ne bi 'yambabi'u 
ha'mu xqui hyanda ra tsø. 

8 Nepu bi 'ñembi: 
—Rí maha Belé, 'yohu gui 'ñanihu 


'Raya badi e bi c'a'tsa ra zi batsi 

xá hño habu di 'bui ra batsi, y nu xcrí 
tsuhu gúi penju gui xicaguihu pa ga 
ma ga nsundaga nehe. 

9 Y nu mi 'yøde nú'a bi manga ra 
nda, nu'ú bi ma. Nepu nú!a ra tsø xqui 
hyant'u mboxhyadi mi 'bet'o de gue'u 
mi utua ra 'ñu asta himbi tsóni habu 
mi 'bui ra zi batsi ja bi 'maini ra tsg. 

10 Nepu ya badi bi hyanda ra tsø bi 
'mai ja 'nara zi ngu, ne xi bi johya'u. 
11 Y bi yutli'u ja ra ngu ne bi hyanda 
ra zi batsi co ra Maria nurá nana'a, ne 
bi ndandiñahmu'u pa bi nsunda ra zi 
batsi, ne bi xo'tsa yá 'me'tsi mi hña, ne 
bi umba ya 'baha dega oro ne ra t'uts'i 
ne 'nara ñeni mi yani xá cuhi mra 
thuhu ra mirra. 

12 Ha nuya badi bi xipabi Ajua dega t'i 
gue hinda mengui'u pa da xipabi ra 
Erode habu xqui zudi ra zi batsi. 
Hangue nu't bi pacua ra 'ñu pa bi 
mengui ja yá hai. 


Ra Jose bi zixa ra batsi co 
rá nana pa Egipto 


13 Nu mi menga ya badi, Ajua bi 
mehna 'nará enxe pa bi zofo ra Jose 
dega t'i ne bi 'ñembi: 

—Nangui ne tsixa ra zi batsi co 
rá nana, poñhu yabu de guecua. Ri 
maha ja ra hai Egipto gui 'ba'tuahu 
ra nda Erode ngue'a nu'á ma da 
hyonga ra zi batsi pa da hyo, y ja bá 
'buhuni asta hinga xi'a!i gúi penju. 

14 Nu'bé ra Jose bi nangui 'bestho 
ra xuui'a ne bi zixa ra zi batsi co rá 
nana pa bi ma Egipto. 

15 Y ja bá 'buhni'u asta himbi du ra 
Erode. Hangue bi nja ngu nú!a xqui 
manga rá 'mehni Ajua gue Ajua bi 
'Nena: “Dá penpa ra noya ma T'u pa 
da boni de Egipto.” 


Ra nda Erode bi manda da tho ya 
Cuca ts'ent'a nd'u mi 'bu Belé 


16 Nepu ra Erode xi bi bø rá cue 
nts'edi ngue'a xqui hyat'a ya badi. 
Hangue bi manda da tho gatho ya zi 

batsi nú'u mi 'bui gatho rá nguni Belé, 
nú'u mi peltsa yo njeya pa rí gai, ngue'a 
xqui xipa ya badi gue ya mi pe'tsa ngu 
yo njeya de xqui hyanda ra tsp. 
17 Y bi njabu ngu nú'a xqui manga ra 
Jeremia rá 'mehni Ajua ne bi 'ñena: 
18Bi nt'øde ya danga ts'oni ja ra 
hai de Rama ne ya hmafi, 
ngue'a ra Raque xqui thopabi 
gatho yá zi batsi, 
hangue mi zoni ne himbi za to 
bi hyo'ti. 

19 Nepu ya de bi du ra Erode, 
nu'bé Ajua bi mehna ma'na'qui 'nará 
enxe pa bi zofo ra Jose dega t'i nuni 
Egipto, ne bi 'ñembi: 

20 —Nangui ne tsixa ra zi batsi co 
rá nana ne rí maha ja ri haihu Israel 
ngue'a ya xa du nú'a to'o mi honga 
ra zi batsi pa xa hyo hmaha. 

21 Nu'bé nu'á bi nangui bi zixa ra 
zi batsi co rá nana y bi mengui pa ja 
yá hai Israel. 

22 Pe ra Jose bi 'yøde gue ra Arquelao 
rá t'u ra Erode go mrá mpote de rá 
'befi rá dada ne bi nda ja ra hai Judea, 
hangue mi tsu da zøni ja nú'a ra hai'a. 
Nu'bé Ajua bi xipi dega t'i gue da ma 
ja ra hai Galilea. 

23 Y bi zøni'u bi 'muhni ja 'nara hnini 
rá thuhu Nasare, pa bi njabu ngu nú'a 
xqui manga 'rayá 'mehni Ajua gue ra 
Jesu ma da ttembabi gue ra me Nasare. 


Ra Xuua Xi'tsate mi zofo ya 
ja'i ja ra mbonthi 
(Mr. 1:1-8; Lc. 3:1-9, 15-17; Jn. 1:19-28) 


1 'Mefa bi mudi ra Kuua Xi'tsate 
bi zofo ya ja'i ja 'nara mbonthi 
nuni Judea. 
2 Ne mi xipa ya ja'i mi ena: 

—Ntso'mhu ne ñobrihu ngue'a ra 
nda de mahets!i ya 'bestho xa 'ñepu 
pa da nda. 

3 Nura Kuua go gue'a ra ja'i xqui 
manga ra badi Isaía maya'bu gue ma 
da 'ñehe, ne bi 'ñena: 

'Nara ja'i ma da ña nts'edi ja ra 

mbonthi ne ma da 'ñena: 
“Hocuahu xá hño rá 'ñu ra zi 
Hmu, 
juanhu gatho ya tslaca!ñu.” 

4 Y nu'a mra he ra Kuua, mri hñe 
dega xicameyo, ne mri ngut'a 'nara 
ngut!i dega xifri. Y numrá hñuni'a, 
mi tsi ya hoga nc'oto ne ya t'afi dega 
sefi. 
5Y xi mi tsøni ndunthi ya ja'i habu mi 
'bu'a pa da 'yøde nú'a mi mañ'a, nuya 
me Jerusale ne gatho ya me Judea, ne 
gatho nuya ja'i mi 'bui ja ra nthets'i ra 
dathe Jorda. 

6 Nepu ra Kuua mi xi'tsa ya ja'i ja ra 
dathe Jordá nú'u mi njuani de yá 
tsloqui. 

7 Y ndunthi ya fariseo ne ya 
saduceo mi tsóni habu mi xi'tsate ra 
Kuua. Nu'ú mi t'embi gue ya fariseo 
ne ya saduceo po nú!a ra jamfri mi 
pe'tsi'u. Ora bi hyanda ra Kuua mi 
tsonini'u bi 'fembabi: 

—¡Nú!ahu gyá tslo'muihu guí 
njahu ngu ya zate qu'eña! ¿Hanja xcá 
ehehuua? ¿Ha guí ne gui 'ba'tuabihu 
hmaha rá cue Ajua xa 'ñepu? 

8 Mahyoni gui 'yothu nú'a xá hño pa 
da hnequi gue xi majuani ya xcá 
ntso'mhu de ri tstoquihu. 

9 Ogrí 'ñetslihu gui 'feñhu gue ngue'a 
yá t'wa'ihu ra Abra hinda ma da 
zulahu rá cue Ajua. Ngue'a nuga dí 
xi'ahu gue Ajua tsa da 'yøt'e asta nuya 
ya do nehe da nja'i y da nt'u de ra 
Abrá. 

10 Y dí xi'ahu gue nubya ya 'bui 'na 
to'o ha ra t'égui pa da zecua yá 'yu ya 
za. Gatho nú'u ya za hingui unga yá 
hoga fruta da ts'equi pa da thøt'a ja ra 
tsibi. 

11 Nuga dí xi'ts'a'ihu co ra dehe ngue'a 
ya ga ntso'mhu de ri tstoquihu, pe xa 
'ñepu ma'na bra 'befa de gueque nú'a 
to'o ma da xi'ts'a'ihu co ra Maca 
Ndahi nú'a ma da 'mui ja ri corasohu 
ne xi di ja rá ts'edi ngu ra tsibi. Nú'a 
bra 'befa de guecagui xi ma'na ja rá 


tsledi y hindi 'ñepcagui nixi ga 
ha'tsuabi yá thiza. 

12 Y nu'á ha, go gue'a tsa da mica ra 
trigo ne da munts'a nú'a xá hño pa da 
me'tsi, y nura paha da 'ueque pa da 
tsatla ja ra tsibi nú'a hinhya'mu ma da 
huet'i. 


Ra sistehe ra Jesu 
(Mr. 1:9-11; Lc. 3:21-22) 


13 !'Mefa ra Jesu xqui 'ñehe de 
Galilea pa mri ma ja ra dathe Jordá 
habu mi 'bu ra Xuua pa da 
nxistehe'a. 

14 Pe ra Xuua himi ne da xi'tsa ra Jesu, 
ne bi 'ñembi: 

—¿Ha xcá ehe pa go ga xi'ts'a'i? 
Nu'i go rí 'ñepi gui xiscagui. 

15 Nepu ra Jesu bi dadi bi 'ñembi: 

—Go da xiscaguigue pa njabu ga 
ø'tuabihu gatho yá hmanda Ajua. 

Nu'bé ra Kuua bi xi'tsa ra Jesu. 
16 Y nu mi uadi bi nxistehe, bi bots!e 
de ja ra dehe, nepu bi xogui mahets'i 
ne bi hyanda rá Maca Ndahi Ajua bá 
cai ngu 'nara zi domitsu ne bi 'ñe bi 
zøhø ja gue'a. 

17 Y bi nt'øde 'nara noya de mahets'i 
ne bi 'ñena: 

—Nuni go guehni ma hmaca T'a, 
ne xi dí hopa rá 'mui. 


Ra ts'ondahi mi xaxa ra Jesu 
(Mr. 1:12-13; Lc. 4:1-13) 


4 1 Nepu rá Maca Ndahi Ajua bi 
zixa ra Jesu ja ra 'yo'mtha pa ja 
da ntheuini ra tstondahi pa da japi 
hmaha da 'yøt'a 'nara ts'ot'øt'e. 

2 Nuni ja bi beheni ra Jesu hinte 
bi zi ñote ma pa ne ñote xuui, ne 
'mefa bi zu ra thuhu. 

3 Nepu de gue'a bi zøni ra tstondahi há 
mi 'bui'a, ne bi mudi bi xaxi ne bi 
'ñembabi: 

—!Bu go gue'e rá T'u'i Ajua, japa 
nuya ya do da nthuhme xa. 

4 Pe nu'á bi dati ne bi 'fembabi: 

—Xa ntlofo ja ra Maca T'ofo gue 

ra ja'i hingue hønse po ra thuhme da 
'mti, gatho nú'a ma Ajua go gue'a 
umba rá te ra ja'i. 

5 Nepu ra tstondahi bi zixa ra Jesu 
ja ra maca hnini Jerusale, ne bi 
po'tsa maña ja ra ndanija. 

6 Ne bi 'ñembabi: 

—!Bu xi majuani rá T'wi Ajua, 
lyenga ra sagui pa nja'ti, ngue'a xa 
nt'ofo ja ra Maca T'ofo ne ena njaua: 

Ajua da pehna yá enxe pa da 
su'a!i 

ne da mip'a ri 'ye 

pa njabu hingui tsama'ñu ri ua 
nu xcrí tsónga ja ra hai. 

7 Nepu ra Jesu bi 'ñembabi'a: 

—Xa ntlofo nehe ja ra Maca T'ofo: 
“Oguí xaxa Ajua ri Hmu pa gui 'ñena 
gue da max'a!i.” 

8 Nepu ma'na!'qui ra tslondahi bi 
zixa ra Jesu ja 'nara t'øhø xi mra 
hñets'i pa bi yopa zazi, ne bi 
'utuabi gatho ya hnini de rá nguni 
ra ximhai con gatho yá hño nú'a mi 
ja. 
9Y bi 'ñembi: 

—Gatho nuyu ya hnini guí handi 
ga 'ra!i 'bu gui ndandiñahmu ne gui 
nsundagui. 

10 Nepu ra Jesu bi 'ñembi: 

—'Uegue de gueque Sata. Xa 
nt'ofo ja ra Maca T'ofo gue Ajua ri 
Hmu go gue'a gui nsunda, ne hónse'a 
gui pepabi. 

11 Nepu ra tstondahi 'bestho bi 
'uegue de ra Jesu, ne bi zø yá enxe 
Ajua bi umbabi te da zi. 


Ra Jesu bi mudi rá 'befi nuni 
Galilea 
(Mr. 1:14-15; Lc. 4:14-15) 


12 'Mefa bi 'yode ra Jesu gue ra 
Kuua Xi'tsate mi ofadi. Nu'bú nu'á 
'bestho bi mengui pa ja ra hai 
Galilea. 

13 Y ja bá 'buhni ja ra hnini Nasare. 
Nepu de guehni bi ma bá 'bu 
Ncapernau guetbu ja rá ñani ra ndehe 

habu mi ja yá hai ra Sabuló ne ra 
Neftalí. 
14 Y bi njabu ngu nú'a xqui manga ra 
badi Isaía de nú'a ra hai'a ne bi 'ñena: 
15De yuhyadi de ra dathe Jordá ja 
jani rá hai ra Sabuló ne rá hai 
ra Neftalí, 
ja thohnitho ra 'ñu rí ma pa ja 
ra ndehe, 
ja guehni ra hai Galilea habu 
'bui ndunthi ya ja'i nú'u 
hingyá xodyo. 
16Y nuya mengu de nú'a ra hai'a 
xqui 'medi hmaha 
ja 'nara danga 'bexuui, 
pe nubyá ha, ya bi nja ra 
hyats'i ja nú'a ra hai'a. 
Njabu gue'a xqui manga ra badi Isaía. 
17 Desde ya pa'u ra Jesu bi mudi 
bi zofo ya ja'i ne bi 'ñembabi: 
—Ntso'mhu ne ñobrihu ngue'a ya 
xa zøhø ra Nda de mahets'i pa da 
nda. 


Ra Jesu bi zofo goho ya 
mehua pa dyá nxadi'a 
(Mr. 1:16-20; Lc. 5:1-11) 


18 Y ra Jesu mi 'yo ja ra ñanga 
ndehe Galilea y bi hyandi mi 'yoni 
yoho ya 'ñøhø mri ncu, 'na de gue'a 
rá thuhu ra Simu nú'a bi thu'mbabi 
nehe ra Pedro, ha nu'a ma'na rá 
thuhu ra Andre, nú'é mi entla yá 
xitla ja ra ndehe ngue'a mya mehua. 
19 Nepu ra Jesu bi zofo' ne bi 'ñembi: 

—Bá ehu tengaguihu y ga 
ultlalihe gui mpehuahu dega ja'i. 

20 Nu'bé 'bestho nu'á bi zopu yá 
xitla nepu bi deni. 

21 Y bi 'ño 'na tuilu nepu bi 
hyandi mi 'yoni má yoho ya 'ñøhø 
mri ncu, 'na rá thuhu ra Cobo y nu 
ma'na rá thuhu ra Xuua yá t'u ra 
Sebedeo, mi o mbo ra motsa co yá 
dada mi pø'ta yá xitla. De guehni ra 
Jesu bi zofo'u. 

22 Nepu 'bestho bi zohni'u yá motsa ne 
yá dada ne bi dena ra Jesu. 

Ra Jesu mi xahna ndunthi ya ja'i 
(Lc. 6:17-19) 


23 Nu'bú ra Jesu bi ma bá gat'i 
gatho rá nguni Galilea y mi cut'a ja 
yá nija ya mengu de guehni pa mi 
xahni, y mi hacuabi gatho nu'araza 
ra hñeni mi pe'tsi'u, y mi 'yo mi 
zofo' mi embi gue ya xqui zøhø ra 
Nda de mahets'i pa da nda. 

24 Y bi ntunga ra noya gatho ja ra hai 
Siria, y bá tslimpabi gatho ya da'thi 
nú'u mi pe'tsa nularaza ra hñeni ne 
nú'u mi pe'tsa ya ts'ondahi ne nú'u 
xqui 'be yá mfeni ne nú'u mi doua, y 
gatho mi pthe'a. 

25 Y ndunthi ya ja'i bi dena ra Jesu, 
ya me Galilea, ya me Decapoli, ya me 
Jerusale, ya me Judea, ne ya me 
ri'nandi ra dathe Jordá. 


Ra Jesu bi nxahnate ja 'nara t'pho 
5 1 Ha nu mi hyanda ra Jesu gue 
ndunthi ya ja'i mi 'ñoui, nu'bé 
nu'á bi 'uegue de gue'u ne bi bøxa ja 
nara t'øhø ne ja bá hudini'a. Nepu bi 
zønga yá nxadi ne ja bi munts'iuini. 


2 Y ra Jesu bi mudi bi xahni'u ne bi 
'nembi: 


Nú'u to'o di johya 
(Lc. 6:20-23) 

3 —Njapi nú'u to'o hingui 'ñets'i ja 
yá mfeni; nú'ú go gue'u ma da 'mui 
habu ri manda Ajua, ne da hñani'u 
gatho ya japi nú'u yá meti Ajua. 

4 Njapi nú'u to'o tu yá mui; nú'ú 
go gue' ma da thu'mba yá mui. 

5 Njapi nú'u to'o tsetatho gatho 
nú'a te epabi; nú'ú go gue'u ma da 
t'umbabi ra ximhai pa go dya meti'u. 

6 Njapi nú'uto'o ne da 'yøt'e nú'a xá 
hño con gatho yá mui; nú'á go gue'u da 
umba Ajua ngu nú!a ne'u. 

7 Njapi nú'u to'o ja yá nthecate; 
nú'é ma da zutua rá nthecate Ajua 
nehe. 

8 Njapi nú'u to'o xá ntlaxi yá 


mfeni; nú'ú ma da hyanda Ajua. 

2 Njapi nú'u to'o utua yá 
miqu'eiui hanja da 'mui te rá entho; 
nú'ú go gue'u ma da thu'mbabi dya 
batsi Ajua. 

10 Njapi nú'u to'o thogui ya 
nt'utsate ngue'a øt'e nú'a xá hño; 
nú'á go gue'u ma da 'mui habu ri 
manda Ajua, ne da hñani'u gatho ya 
japi nú'u yá meti Ajua. 

11 Ha nu'ahé Ajua da jap'a'ihu ora 
tsañ'ahu ya ja'i ne utsa'ihu ne 
ju'tslahu ya ncruamba ngue'a guí 
tengaguihu. 
12Xi da johyahu ngue'a Ajua ma da 
'ra'ahu nara danga thaha nuni mahets'i. 
Njabu nehe bi ttutsa yá 'mehni Ajua nú'u 
mi 'bui ante de gue'ahu. 


Nu'ah+u guí njahu ngu ra u ne ra 
ñot'i pa ya meximhai 
(Mr. 9:50; Lc. 14:34-35) 


13 Nu'ahu guí njahu ngu ra uri cuqui 
habu t'u'tsi, ngue'a guí utuahu ra hoga 
nt'udi ri miqu'eihe. Ha nu'bu ra u di 
otho rá 'ñu, nu'bú ¿hanja strá cuhi 'bu? 
Nu'a ga pthu, ga føthubu pa da netla ya 
ja'i ngue'a hinte ri muui. 

14 Nu'ahu guí njahu ngu 'nara 
ñot'i grí yo'tuahu ri miqu'eihu. Nja 
ngu 'nara hnini bí to maña de 'nara 
t'øhø hinda za da t'agui, njabu 
nu'ahu nehe, hinda za gui 'ñaguihu 
ra hoga'mui. 

15 Nehe 'bu ga tsoguehu 'nara ñot!i ne 
ga co'mhu co 'nara caho, nu'bú hinte 
da yot!i. Pe nu'bu ga tøtehu habu ga 
totehu, nu'bé ha, da yot'i gatho mbo 
ra ngu. 

16 Nehe njahube gui udihu 'nara 
hoga'mui ja yá thandi ri miqu'eihu pa 
da hyantla ri hoga'muihu, ne njabu 
nu'ú da nsunda Ajua ra Dada nú'a bi 
'bui mahets!i. 


Ra Jesu bi ma de rá ley ra Moise 


17 Oguí beñhu gue stá ehe pa ga 
huata ra ley nú'a bi zogui ra Moise, 

nixi pa ga huata nú'a bi 'yofo ma'ra 
yá 'mehni Ajua ma Dada. Nuga stá 
ehe pa ga gt'e gatho nú!a bi 'yofo'a, 
ne pa ga xi'ahu te ri bonga nú'a bi 
tyofo'u. 

18 Xi majuani dí xi'ahu gue hinda 
nhuata mahets!i ni ra ximhai asta 
gue'bu hinda t'øt'e gatho núla manga 
ra Maca T'ofo, ni 'nara noya ni 'nara 
letra hinda ma da gotho. 

19 Nu'a tó'o hinda 'yøt'a gatho nuya 
hmanda manga ra Maca T'ofo, masque 
nú'u xi ya t'aca hmanda, ne njabu 
nehe da 'ñutua ma'ra ya ja!i pa hinda 
tyøt'e, nú'a ra ja'ila hinte ma da muui 
ja rá hmanda Ajua. Pe nu'a tó'o da 
tygtla gatho nuya ya hmanda ne njabu 
da 'ñutua ma'ra ya ja'i pa da 'ygt!e, 
nú'a ra ja'ila ma da muui ja rá 
hmanda Ajua. 

20 Dí xi'ahu, oxqui ma gui øthu ngu øt'a 
ya fariseo ne ya xahnate de ra ley, nú'ú 
hu yá mui gue øt'a gatho nú'a manga 
ra ley pe ya yohmi, ngue'a njabu hinda 
za gui 'buhu ja rá hmanda Ajua. 


Ra Jesu bi ma de ra cue 
(Lc. 12:57-59) 


21 Ya xa t'u'ttahe ngu nú!a xqui 
t'utuabi ndu ri xitahu maya'bu, gue 
oxqui hñotehu, ngue'a nu'a tó'o hote 
ma da duxa ra ts'ogui ne pe'tsi te da 
dadi. 

22 Pe nuga dí xilahu gue nu'a tó'o da 
bø rá cue co rá miqu'eiui, nú'á ya bi 
duxa ra tsloqui ne pe'tsi te da dadi. Ne 
nu'a tó'o da zanga rá miqu'eiui ne da 
'ñembi gue ra 'bemfeni, nú'á ya bi 
duxa ra tstoqui ne pe'tsi te da dadi ja 
ra ts'utbi. Y nula tó'o ri utsa rá 
miqu'eiui ne ni pa dí hyandi ne da 
'ñembi gue hinte rá fadi, nú'á ma dí 
gut!i ja ra nidu habu bí zo ra tsibi pa 
nzantho. 

23 'Bu 'na de gue'ahu gui 
hampahu 'nara 'baha Ajua ja ra nija 
ne ja gui beñhuni gue xcá tso'tuahu 
rá mui 'nari miqu'eihu, 

24 ja da tsohuni hmaha ri 'bahahu ne 
penju rí maha gui 'yaphu ra pumbate 
ri miqu'eihu, ne nu'bú ha, bá e gui 
umfu ri 'bahahu Ajua. 

25 Nu'bu 'nari ncontrahu da 
ñap'ahu ne da zix!ahu ja ra ts'utbi, 
cohe 'nara cohi ja ra 'ñu pa ya hingui 
tsoñhu ja ra nzaya, ngue'a nu'bu gui 
tsoñhuni da manda'a da jo'ahu fadi. 
26 Majuani dí xilahu gue hinda za gui 
poñhu de ra fadi asta hingui jutha 
gatho ra thai nú'a guí tuhu. 


Ra Jesu bi ma de ra nts'inga 
medinthati 


27 Ya xa t'u't'ahu ngu nú!a xqui 
t'utuabi ndu ri xitahu maya'bu, gue 
oxqui nzinga medinthatihu. 

28 Pe nuga dí xilahu gue nula tó'o da 
hyanda 'nara 'behña ne da hyøque, ya 
bi duxa ra tstoqui, ja ra uenda ya bi 
zinga 'nara medinthati masque hónse 
te bi beni de gue'a. 

29 ¡By nuri dahu ra 'ñei da jalahu 
gui 'yothu 'nara tstoqui, ma'na xá 
hño gui hñaihu ne gui fothubu pa 
hingui 'yothu 'nara tstoqui. Ngue'a 
ma'na xá hño da 'medi 'na xeni de ri 
ndo'yohu que da t'ent'a gatho ri 
ndo'yohu ja ra nidu. 

30 !Bu nuri 'yehu ra 'ñei da ja'ahu gui 
'yøthu 'nara tstoqui, ma'na xá hño gui 
hyecju ne gui føthubu pa hingui 
'yøthu nara tstoqui. Ngue'a ma'na xá 
hño da 'medi 'na xeni de ri ndo'yohu 
que da tlentla gatho ri ndo'yohu ja ra 
nidu. 


Ra Jesu bi ma de ra nxuni 
(Mt. 19:9; Mr. 10:11-12; Lc. 16:18) 


31 Ya xa t'u't'ah ngu nú!a xqui 
t'utua ndu ri xitahu maya'bu, gue 
nula tólo da hyepu rá 'behña 
mahyoni da hoca 'nara he!'mi dega 
nxuni. 

32 Pe nuga dí xilahu gue nu'a tó'o da 
hyepu rá 'behña ne hinxa dimba 'nara 
tsloqui xa 'yøt'e co ma'na ra ja'i, nu'bú 

nurá dame!'a ri japi da 'yøt'a 'nara 
tstoqui 'bu da hñuxui ma'na ra 'ñøhø. 
Nehe nura 'ñøhø to'o da nthatui nura 
'behfia'a, ya ra zinga medinthati. 


Ra Jesu bi ma de nú't ri jura 


33 Nehe ya xa t'u't'ahu ngu nú'a 
xqui t'utua ndu ri xitahu maya'bu, 
gue oxqui jurahu nú!a hingo 
majuani, ngue'a nú'a guí jurahu ja rá 
thandi Ajua pe'tsi te gui 'ypthu. 

34 Pe nuga dí zi'ahu, oxqui jurahu de 
'na ni de ma'na, nixi por mahets'i 
ngue'a ja bí 'buhni Ajua, 

35 nixi po ra ximhai ngue'a ja guecua 
net'a Ajua, nixi por Jerusale ngue'a go 
gue'a rá maca hnini ra Nda de 
mahets'i. 

36 Nixi gui jurahu po ri ñaxuhu, ngue'a 
hinda za gui japhu ni 'nari stahu da 
tlaxqui o da po'tsi. 

37 Hingue mahyoni gui jurahu. 'Bu gui 
mañhu ra hña ha, nu'bu hina hina, 
ngue'a 'bu gui jurahu go bí ehe de ra 
tslondahi. 


Ra Jesu bi ma gue hingui 
ho to da 'ñecate 
(Lc. 6:29-30) 


38 Ya xa t'u't'ahu ngu nú!a xqui 
t'utua ndu ri xitahe maya'bu, gue nu'a 
tó'o da zemba rá da 'na, nehe'a da 
tslemba rá da, y nu'a tó'o da do'tua 
Inará ts'i 'na, nehe'a da tho'tua 'nará 
ts'i. 

39 Pe nuga dí zi'ahu, oxqui ng'tuabihu 
ya tslo'mui. Nu'bu da me't'ahu ri 
hmiht ra 'ñei, umfu nehe ra ngaha da 
me't'ahu. 

40 'Bu 'nara ja'i da ne da ñap'a'i pa da 
hñan'a ri pahnihu, umfu ri pat'ihu 
nehe. 

41 'Bu 'nara ja'i da ne da tu'tlahu 'nara 
'bats'i pa gui 'yohu 'na kilometro, 
hña'tsuahu ma'na kilometro. 

42 Bu 'nara ja'i te da 'ya'ahu, umfu, 
ne 'bu 'nara ja'i da ne te gui hmiphu, 
oxqui cømbahu, hmiphu. 


Madihu nú'u to'o ri utsa'ihu 
(Lc. 6:27-28, 32-36) 


43 Ya xa t'u't'ahu ngu nú'a xqui 
t'utua ndu ri xitahe maya'bu, gue gui 
madihu ri miqu'eihu ne gui utsahu 
nd'u to'o ri utsa!lihu. 

44 Pe nuga dí xilahu gue gui madihu 
nú'y to'o ri utsalihu. 'Yaphu Ajua da 
japi nú'u to'o tsañ'ahu. 'Yó'tuahu ra 
hño nú'u to'o utsa'ihu, ne 'yapabihu 
Ajua po nú'u to'o noñ'ahu ne eclahu. 
45 Ngue'a nu'be gui othe njabu, nu'bé 
ha, grí hñats'ihu Ajua ra Dada bí 'bui 
mahets'i nú'a to'o ri japi da bøxa ra 
hyadi pa ya hoja'i ne pa ya tslo'mui, 
ne ri japi da 'uai pa ya hoja'i ne pa ya 
ts'o'mti. 
46 'Bu grí madihu hønse nú'u to'o ri 
ma'ahu, ne nu matra ya ja'i hingrí 
madihu, hinte ma thaha ma gui 
hñanihu. ¿Ha gue hingui øt'a njabu ya 
tsto'mui gá ja'i nehe? 
47 'Bu hónse ri cuhu guí zenguahu ne 
nu ma'ra ya ja'i hingui umfu ra 
nzengua, ¿te ma hño guí øthu 'bu? 
¿Ha gue hingui øt'a njabu nehe nú'u 
hingyá gamfri? 
48 Mahyoni gui hñoja'ihu con gatho ri 
miqu'eihu, ngu Ajua ra Dada bi 'bui 
mahets'i ra hoja'i con gathoguihu. 
6 1 'Ygthu ya hoga 'befi, pe oguí 
othu pa gui ponga ri hmihu, 
ngue'a 'bu gui pthu njabu, hinte ma 
thaha da 'ra'ahu Ajua ra Dada nú'a 
bí 'bui mahets'i. 
2 Hangue ora guí uñhu 'nara mfats'i pa 
ya hyoya, oguí xiphu ma'ra te xcá 
othu ngu øt'a ya 'ñets'i. Nú'ú ne dra 
zunt'ua ra trompeta ja yá thandi, ja ya 
nija ne ja ya tai pa da pónga yá hmi. 
Xi majuani dí xi'ahu gue nu'u øt'a 
njabu ya bi hñanga yá thaha, hangue 
ya hinte ma thaha tø'mi. 
3 Pe nu'ahé, 'bu gui uñhu 'nara mfats'i 
pa ya hyoya, osti padi ri 'yehu ra ngaha 


Ra Jesu bi ma de ya hoga 'befi 

te pe ri 'ñeihu. Pasehehu, oto xqui 
petuahu. 

4 Ha masque mant'agui gui unga ri 
mfats'ihu, pahu gue Ajua ra Dada 
handi te xcá øt'ehu mant'agui, y nu'á 
ma da gu'tlahu, pe hinda gu'tlahu 
mant'agui. 


Ra Jesu bi 'ñudi hanja 
da t'apa Ajua 
(Lc. 11:2-4) 


5 Ora guí aphu Ajua, oxqui 'yaphu 
ja yá thandi ya ja'i ngu øt'a ya 'ñets'i 
pa da pónga yá hmi. Nu'é ri ho da 
'yapa Ajua má 'bai ja ya nija ne ja ya 
tai. Xi majuani dí xi'ahu, ya bi 
hñanga yá thaha, hangue ya hinte 
ma thaha to'mi. 

6 Pe nu'ahú, ora guí aphu Ajua, cuthe 
mbo ri nguhu ne gui cot'a ri gosthihu, 
ne njabu ha, gui 'yaphu Ajua ra Dada 
nú!a 'bui habu hindi hnequi. Y nu'á da 
'yøde nú'a guí aphu mant'agui, ne ma 
da gu'tlahu, pe hinda ma da gu'tlahu 
mant'agui. 

7 Ora guí aphu Ajua, oxi xqui 
yoptahu ya noya ngu øt'a núlu ma'ra 
ya ja'i hingyá gamfri, ngue'a nu'á hu 
yá mui gue 'bu da 'yøt'a njabu, Ajua 
da 'yøde ne da umbabi nú'a adi'u. 

8 Pe nu'ahé oxqui ma gui njahubu ngu 
øt'e'u, ngue'a Ajua ra Dada ya padi te 
g'tlahu ra 'bedi. 
9 Nu'ahú 'yaph+ Ajua njaua: 
Ma zi Dada'ihe guí 'bui 
mahets'i, 
drá nsunda ri maca thuhu. 
10Bá ehe gui nda, 
ne dá t'øt'a ri paha nuua ja ra 
ximhai ngu bí t'øt'e nubu 
mahets'i. 
11!Racje te ga tsihe nubya rapaya. 
12 Ne pungaguihe ma thaihe ngu 
dí pumbahe nehe nú'u to'o 
tucje. 

13Ne oxqui hocje ga pthe ya 

ts'oqui. Ñangaguihe de ra 
nts'o, 

ngue'a go gue'e grá nda, ne ja 
ri tsledi ne ri nsunda pa 
nzantho. Njabu gue'a. 

14 Nu'bu gui pumbahu nú'u to'o 
ø't'ahu ra ntsto'mui, Ajua ra Dada bí 
'bui mahets'i nehe ma da pun'a ri 
ts'oquih+. 

15 Pe 'bu hingui pumbahu nú'u to'o 
g'tlahu ra ntsto'mei, nu'bé nixi Ajua ra 
Dada hinda pun'a'ihu ri tstoquihu 
nehe. 


Ra Jesu bi ma de ra ayuno 


16 Ora grí ayunahu, oguí ptlehu co 
ra dumui ngu øt'a ya 'ñets!i pa da 
fadi gue ri ayuna. Majuani dí xi'ahu 
gue ya bi hñanga yá thaha, hangue 
ya hinte ma thaha tø'mi. 

17 Pe nu'ahé, ora grí ayunahu, eca ri 
ñaxuhu ne xuca ri hmihu ngu xcá 
nzaihu, 

18 pa hinda fadi ua grí ayunahu. Hønse 
Ajua ra Dada nú'a 'bui habu hindi 
hnequi, go gue'a da badi nú'a guí 
otlasehehu. Nu'á go handi nú'a guí 
gthe mant!agui, y ma da gu't'ahu, pe 
hinda ma da gu'tlahe mant!agui. 


Pe'tsa ri hñãohu nuni mahets'i 
(Lc. 12:33-34) 


19 Oguí nehy gui pe'tshu ndunthi 
ya hño nuua ja ra ximhai habu da 
zip'ahu ya zu'ue ne da dec'ahu ra 
mboxcua ne da bep'ahu ya be. 

20 Peltsa ri hñohu nuni mahets'i habu 
bí jo'o ya zu'ue, ne otho ra mboxcua, 
nixi ya be hinda za da yutlini da 
bep'ahu. 

21 Ngue'a habu guí pe'tsa ri hñohu, ja 
guehni oda ri mfenihu. 


Ra ñot'i de ma ndo'yohu 
(Lc. 11:34-36) 


22 Nuri dahu go gue'u di yot'a 
gatho ri ndo'yohu. Hangue nu'bu ri 
dahu 'bui xá hio, nu'bé di yot'a xá 
hño gatho ri ndo'yohu. 

23 Pe nu'bu ri dahu hingui 'bui xá hño, 


El Nuevo Testamento en el hñahñu (otomí) del Valle del Mezquital O La Liga Bíblica 1970, 2009 


NSAN MATEO 6, 7 


nu'bé gatho ri ndo'yoha 'bui ja ra 
'bexuui. Nehe guí njahubu guí 'buhu ja 
ra 'bexuui 'bu hinguí huxa ri thandihu 
xá hño ja Ajua. 
Hingui tsa to da mepa yoho ya hmu 
(Lc. 16:13) 


24 Hinda za gui pephu yoho ya 
hmu, ngue'a njabu 'na grí utsahu ha 
nu ma'na guí madihu, y 'na de gue'u 
guí pephu xá hño ha nu ma'na hina. 
Njabu nehe hinda za gui pephu Ajua 
'bu hónse oda ri mfenihu ya hño de 
ra ximhai. 


Ajua su gatho yá batsi'a 
(Lc. 12:22-31) 


25 Hangue dí xi'ahu oguí tu ri 
muihu 'bu otho te gui tsihu ne 'bu 
otho te gui hyehu, ngue'a ma'na ri 
muui da 'yoda ri mfenihu Ajua que 
da 'yoda ri mfenihu nú!a te gui tsihu 
ne nú!a te gui hyehu. 

26 Hyanthmahu ya zi tslintstu, nu'ú 
hingui pot'i nixi xofo ni pe'tsa yá 
'me'tsi, pe Ajua ra Dada go gue'a umbi 
te da zi'u. Xihma'ihu, ¿ha gue hingue 
ma'na gyá hmadihu que gue'u? 

27 ¿To'o 'na de gue'ahu tsa gui japhu 
ma'na strá hñets!i ri ndo'yohu co ri 
mfenisehehu? Jo'o ni 'na. 

28 Nu'bé, ¿hanja guí tu ri meihu 'bu 
otho te gui hyehu? Hyanthu hanja gra 
nhye ya zi doni 'baija ra mbonthi y jo'o 
to'o rijamasu. Nu'é hindi mpefi nixi tu 
yá mui. 

29 Dí xi'ahu gue nixi ra nda Salomó 
masque mi he ya hoga he ne xi mi 
jababi, pe hints'u mi hnequi mahotho'a 
ngu ya zi doni. 

30 'Bu Ajua heta ya døni de ra mbonthi 
nú'a xá nclamibya pe dixudi ya da 
'yot'i nepu da ts'at'i, xi nu'ahu, ¿hanja 
hinguí camfrihu gue Ajua ma'na da 
jamasu'ihu que ya døni? 

31 Hangue odi tu ri muihu gui 'ñeñhu: 
“¿Te ga tsihubya? o ¿te ga hehubya?” 
32 Ngue'a nuya 'ñagamfri nzantho tu 

yá mui 'bu othobi te da zi ne te da 
hye. Pe nu'ahu odi tu ri mtuihu, ngue'a 
Ajua ra Dada bí 'bu mahets!i ya go 
pa'a te gatho ø't'ahu ra 'bedi. 

33 Hyoñhu 'met'o hanja da za gui 
'buhu xá hño ja rá hmanda Ajua ne 
gui 'yohu ngu nú'a ri ho'a, y njabu 
Ajua hinda 'be'tlahu gatho nú'a te guí 
hoñhu. 

34 Hangue oguí tu ri muihu de nú'a te 
da 'ñe'ahu dixudi, nguetho nu'bu gui 
pahmahu te 'be gui thohu dixudi, 
nu'bú ma'na da du ri meihu, ngue'a 
hyastho dí thohu te dí thohu. 


Oguí 'yohu ri miqu'eihu 
(Lc. 6:37-38, 41-42) 


7 1 Oguí 'yøhu ri miqu'eihu pa 
njabu hinto da 'yo'a'ihu nehe. 
2 Ngue'a 'bu guí 'yohu ri miqu'eihu, 
nu'bú Ajua ma da hñap'ahu nguenda 
de gatho nú'a ri 'ñøtehu ne hinda yo 
rá mui'a de gue'ahu. 

3 Nu'ahé guí 'yphu de nú'a øt'a ri 
miqu'eihu, ¿hanja hingo guí jamasuhu 
nú!a te guí gtqu'ehu? Nu'ahú go guí 
hanth nura t'uca paxi o ja rá da ri 
miqu'eihu, ¿hanja hingo guí hanthu 
nú'a ra xeca za O ja ri dahu? 

4 ¿Hanja da za gui 'ñemfu ri 
miqu'eihu: “Hoqui ga hap'a ra paxi o 
ja ri da,” 'bu hingo xcá hahu 'metlo 
nú'a ra xeca za O ja ri dahu? 

5 Nu'ahu gyá 'ñetslihu, go da hñaihu 
'metlo nú'a ra xeca za o ja ri dahu, pa 
njabu ma'na gui hyanthu xá hño pa 
gui hñamfe nú'a ra paxi o ja rá da ri 
miqu'eihu. 

6 Oxqui umfu ra maca noya nú'u 
ya ja'i hingui pa da su, ngue'a nu'ú 
nja ngu ya zate tsat'yo ne da 
'yo'ttahu ra ntsto'mui, nehe nja ngu 
ya tstudi tstontho nú'a ttumbi. 


'Yadihu ne da t'a'ahu 
(Lc. 11:9-13; 6:31) 


7 'Yadihu ne da t'a'ahu. Hyonihu 
ne gui tsudihu. Oxqui tsaya gui 

'yapabihu Ajua y nu'á ma da 'yøde ri 
nt'ladihu. 

8 Ngue'a nu'a tó'o adi da ttumbabi, ne 
nu'a tó'o honi da zadi, y nu'a tó'o 
apabi Ajua da 'yotua rá ntladi. 

9 ¿To'o 'na de gue'ahu nú'ahu gyá 
dadahu 'bu ri batsihu da 'ya'ahu 
'nara thuhme y go gui umfu 'nara 
do? Jo'o. 

10 ¿O 'bu da 'ya'ahu 'nara hua y go gui 
umfu 'nara quieña? Hina ¿ngue ha? 

11 Tsatho nu'ahé xi gyá ts'o'muihu pe 
guí pahu gui umfu te da zi xá hño ri 
batsihu, xihma Ajua ra Dada bí 'bui 
mahets'i, ¿ha gue hinda 'ra'ahu gatho 
nú'a xá hño 'bu gui apabihu? 

12 Nu'a guí nehu da 'yø't'ahu ya 
ja'i, 'yo'tuahu njabu nehe'u. Guehna 
manga njabu nú'a bi 'yofo ra Moise 
ne nú!a bi 'yofo nú'u ma'ra yá 'mehni 
Ajua. 


Cuthu ja ra ts'i'ma gosthi 
(Lc. 13:24) 


13 Cuthu ja ra gosthi nú'a xá 
nts'i'mi pa grí maha habu ja ra te pa 
nzantho. Ngue'a nu'u tó!o cutla ja ra 
gosthi xá nguni gue'u rí ma ja ra 
nidu, y nura 'ñu de nú'a ra gosthi'a 
xi rá nguni, y ndunthi to'o cut'a ja 
nura gosthi'a. 
14Pe xi rá nts'i'mi nura gosthi habu 
cutli nd'u to'o rí ma ja ra te, y nura 
'hu de nú'a ra gosthila xi rá nts'i'mi, 
ha tstutho nd'u to'o cutla ja nura 
gosthi'a. 


Ya 'bai gá za faditho po yá fruta 
(Lc. 6:43-44) 


15 Jamasuhu hinda ts'oc'a ri 
mfenihu nú'u ri 'ñetla mefi de Ajua, 
nú'u ma da 'ñepu pa da ne da 
hya'ahu, ngue'a nu'é ri 'ñet'a hoja'i 
ne ri 'yo ngu ya zi deti, pe de mbo yá 
mfeni nja ngu ra dumanthuhu gá 
mi'ño. 

16 Nu'ahu ma gui pahu to'o'u ngue'a 
da hnequi ja yá tslo'befi ptle'u. Ngue'a 

nuya tslo'mui hingui tsa da 'ñudi ya 
hoga 'befi, nja ngu ya xin'mini hingui 
tsa da unga ya obxi, ne ya 'bint!o 
hingui tsa da unga ya igo. 

17 Gatho ya hoga 'bai gá za unga ya 
hoga fruta, pe nuya ts!o 'bai gá za 
hingui tsa da unga ya hoga fruta. 

18 Y 'nara hoga 'bai gá za hingui tsa da 
unga nú'a hingrá hoga fruta, nixi nú!a 
hingrá hoga 'bai gá za hingui tsa da 
unga ya hoga fruta. 

19 Y gatho nuya 'bai gá za hingui unga 
ya hoga fruta ma da ts'et'i ne da ts'at'i. 
20 Y njabu ma gui pahe to'o gue'u ri 
'ñietla mefi de Ajua co nuyá ts'o'befi di 
øt'e'u. 


Hinga gatho ya ja'i ma da yut'a 
habu bí manda Ajua 
(Lc. 13:25-27) 


21 'Bui ndunthi to'o engagui: “Ma 
zi Hmu'i, ma zi Hmu'i”, pe nu'á 
hinda za da yut!a mahets'i habu bí 
manda Ajua ma Dada 'bu hinda 
'yø'tua rá pahala. 

22 Nu sta zø rá ngats'i ra pa ndunthi 
ma da 'fiengagui: “Ma zi Hmu'ihe, ma 
zi Hmu'ihe, nuje dá xañhe ri noya, ne 
co ri tsledigue dá eñhe ya tstondahi, ne 
co ri tstledigue dá øthe ndunthi ya 
danga ntludi.” 

23 Pe nuga ma ga thatuabi'u ne ga 
embabi: “Hinstá pa'agahu, 'uehu de 
gueque nú'ahu gyá ts'oja!ihu.” 


Ra 'bede de yoho ya 'ñøhø bi 
hyoca 'ra 'nayá ngu 
(Lc. 6:47-49; Mr. 1:22) 


24 Nu'a tó'o da 'ypde nuya ya 
noya dí xilahu ne da 'yøt'e njabu, nú'á 
ri nhyecuaui 'nara ja'i xi bi nja rá 
mfeni bi hyoca rá ngu ja ra medo. 

25 Ne 'mefa bi da ndunthi ya da'ye, bi 
zo ya nzøthe, bi nja ndunthi ya 
bunthi, pe nurá ngu'a himbi yøt'e 
ngue'a xqui hyoca ja ra medo. 

26 Pe nu'a tó'o da 'yøde nuya ya noya 
ne hinda 'ygtle, nú'á ri nhyecuaui 

'nara ja'i nú'a bi 'ñotho rá mfeni bi 
hyoca rá ngu ja ra 'bomu. 

27 Ne 'mefa bi da ndunthi ya da'ye, bi 
zo ya nzøthe, bi nja ndunthi ya 
bunthi, nepu nurá ngu'a bi yøt'e ne bi 
'medi gatho. 

28 Ha nu mi uadi ra Jesu bi manga 
nuya ya noya, nuya ja'i xi bi 'yø 
ntstedi de nú'a xqui xipabi'u, 

29 ngue'a mi zofo'u co rá tsledi Ajua, 
hingue ngu mi øt'a ya xahnate de ra 
ley. 


Ra Jesu bi 'yøthe 'na mi 
henga ra lepra 
(Mr. 1:40-45; Lc. 5:12-16) 


1 Nu mi gai ra Jesu de ja ra t'øhø 
habu mi utuate, xi bi dena 
ndunthi ya ja'i. 
2 Ne bi ntheui 'nara ja'i mi ts 'nara 
hñeni rá thuhu ra lepra nú'a tsittatho 
ra ngø. Nura ja'i'a bi ndandiñahmu ja 
rá ua ra Jesu ne bi 'ñembi: 

—Ndada, 'bu gui nehma, da za 
gui 'ygthegui. 

3 Nu'bé ra Jesu bi hñuxa rá 'ye ne 
bi 'ñembi: 

—Haha dí ne ga gthe'i, y ya ga 
nani. 

Y ngu bi uadi bi manga njabu, 
'bestho bi ñani ra da'thi. 

4 Nepu ra Jesu bi 'ñembi: 

—Oto xqui ma gui xipi. Ri ma ja 
ra nija ha, pa da hyant!a ra macja, ne 
gui unga ri 'baha nú!a bi manga ra 
Moise, pa njabu da badi ya ja'i gue 
ya xcá nani. 


Ra Jesu bi 'ypthebi 'nará 'bego 
'nara nda gá soldado me Nroma 
(Lc. 7:1-10) 


5 Nepu ra Jesu bi yut!i ja ra hnini 
Ncapernau y ja bi ntheuini 'nara nda 
gá soldado de ra hai Nroma. 

6 Y nura nda'a bi bantebi ra Jesu ne bi 
'nembi: 

—Ndada, 'nama 'bego bi nts'onate 

ne hingui tsa da 'ñani, ne xi tsi'ti. 

7 Nu'bá ra Jesu bi datuabi ne bi 
'ñembi: 

—Maha, ma ga øthe. 

8 Nu'bú nura nda gá soldado bi 
datui ne bi 'ñembi: 

— Hina, hini 'ñepcagui gui cutla 
mbo ma ngu. Nugui nu'a dí padi gue 
hønse co ri noya gui ma, numa 'bego 
da ñani. 

9 Ngue'a nugui 'bui to'o ri mandagui 
nehe, pe nequi drí manda. Dí pe'tsa ya 
soldado ja ma hmanda, y 'bu ga emba 
'na de gue'a: “Ri mani”, da ma, o 'bu ga 
emba ma'na: “Bá ehe”, nu'á da 'ñehe. 
Ha nu'bu ma 'bego ga embi: “Pe nuna 
'befina”, nu'á da mefi. 

10 Mi 'yode njabu ra Jesu xi bi 'yø 
ndunthi ne bi 'fembabi nú'« mri 
deni: 

—Majuani dí zi'ahu, nugui hinstá 
tsudi ni 'nara me Israel nú'a xi di ja rá 
jamfri ngu nura jamfri pe'tsa nuna 
'ñøhøni. 

11 DÍ xilahu gue ndunthi ya ja'i 
maxøgue ra ximhai nú'u hingyá me 
Israel ma da yut!a mahets'i habu bí 
manda Ajua ne da hñu ja ra mexa 
mahyegui co ra Abrá, co ra Isaac, ne 
co ra Cobo. 

12 Pe ya me Israel nú'u rí 'ñepa hmaha 
da hñu ja ra meza, Ajua hinda ma da 
hopi da yut'a mahets'i. Nula ma da 
nja, ma da mehni'u ja ra 'bexuui, y 
nuni ja di zohmani ne ja di gusthmani 
yá ts'i. 

13 Nepu ra Jesu bi 'ñemba ra nda 
gá soldado: 

—Ri ma ri ngu ngue'a nuri jamfri 
xa muui ndunthi, ne xa njabu ngu 
xcá ne. 

Y nurá 'bego ra nda gá soldado 
'bestho bi fani nura ora!a. 


Ra Jesu bi 'ypthebi rá to ra Pedro 
(Mr. 1:29-31; Lc. 4:38-39) 


14 'Mefa de gue'a ra Jesu bi ma ja 
rá ngu ra Pedro, y ja mi 'benini rá to 
ra Pedro mi umba ra nzo. 

15 Nepu ra Jesu bi hñu'tsua rá 'ye y 
'bestho bi tsaya ra nzø mi tsudi. Nepu 
'bestho bi nangui ra 'behña ne bi 
hyocui te bi zi'u. 


Ra Jesu bi 'yøthe ndunthi ya da'thi 
(Mr. 1:32-34; Lc. 4:40-41) 


16 Ya de mi put'a nde ra Jesu bá 
tslimpabi ndunthi ya da'thi, 'ra mi pe'tsa 
ya tslondahi. Y co 'nada ra noya bi ma 
bi 'yenga nú'u ya tstondahi mi pettsi'u, 
ne bi 'yothe gatho nú'u to'o mi hñeni. 

17 Gatho nuya bi 'yot!a ra Jesu pa bi 
nja ngu nú'a xqui manga maya'bu ra 
badi Isaía ja ra Maca T'ofo bi 'ñena: 
“Nu'á go gue'a bi hñaga ma hñenihu, 
ne bi hñasca gatho ma uguihu.” 


Yoho ya ja'i to'o mi ne 
da dena ra Jesu 
(Lc. 9:57-62) 


18 Ne 'mefa bi hyanda ra Jesu 
ndunthi ya ja'i xqui the'tsila. Nu'bú 
nu'á bi 'ñemba yá nxadi: 

—Maha ri'nandi ra ndehe. 

19 Y ante da ma'u, 'nara xahnate 
de ra ley bi joni habu mi 'bai ra Jesu 
ne bi 'ñembabi: 

—Xahnate, nugui dí ne ga ten'a!i 
pa habu gatho gui ma ga ma nehe. 

20 Ra Jesu bi datui bi 'ñembi: 

—Ya haho ja yá hñado, ne ya 
tslints'u ja yá 'bafi, pe Nú'a To'o bi e 
bi Nja'i otho ni habu da me rá ñaxu. 

21 Nepu 'na de yá nxadi ra Jesu bi 
'ñembi: 

—Ma zi Hmu'i, traca nsequi ga 
ma ga agui ma dada, nepu ga pengui 
ga ten'a!i. 

22 Ra Jesu bi datui bi 'ñembi: 

—Bá ehe tengagui, tsopu 
nú' xa du go dá 'yagui núlu yá 
mi'ñagamfriui. 

Ra Jesu bi japi bi tsaya ra bunthi 

(Mr. 4:35-41; Lc. 8:22-25) 


23 Nepu de gue'a ra Jesu bi bora 
ja ra motsa co yá nxadi pa bi ma 

ri'nandi ra ndehe. 

24 Ne de mi 'yo't ja ra ndehe mi damfri'u 
bi nja 'nara danga bunthi xi ntsledi asta 
mi ne da punts!a ra motsa ne mi tonts!a 
ra dehe pa mbo. Ha nura Jesu mi aha. 

25 Nu'bé yá nxadi 'bestho bi ma bá 
ats'i ne bi 'ñembi: 

—Ma zi Hmu'ihe, ñangaguihe 
ngue'a ya ma da mpunts!a ra motsa 
mbo ra dehe. 

26 Y nu'á bi 'nembabi'u: 

—¿Pa te guí tsuhu? ¿Ha gue otho 
ri jamfrihu? 

Nu'bé ra Jesu bi 'mai pa bi zui ra 
bunthi ne ra ndehe. Y 'bestho ra 
ora!a bi ntsaya. 

27 Nu mi hyanda njabu yá nxadi xi bi 
'yø ne mi 'ñémbi'«: 

— Te ma ts'edi hani gue asta ra 

ndahi ne ra dehe øtua rá noya! 


Ra Jesu bi 'yemba ya tstondahi 
yoho ya 'fløhø mya me Gadara 
(Mr. 5:1-20; Lc. 8:26-39) 


28 Nepu bi zønga ra Jesu ri'nandi 
ra ndehe co yá nxadi ja 'nara hai rá 
thuhu Gadara, y ja bi ntheuini yoho 
ya 'ñøhø bi bonga habu mi ja ya 
ntlagui. Nú'u ya 'ñoho'a mi pe'tsa ya 
tslondahi xi xmá nts'o, ha xi mi pite 
ndunthi, nixi mi tsa to da 'ranga 
nú'a ra 'ñu'a habu mi 'bu'u. 

29 Nuya 'nghg'u bi ña ntsledi ne bi 
'hemba ra Jesu: 

— Te guí hongua habu dí 'buhe 
nú!i Jesu rá T'w'i Ajua? Hingui tsóta 
ra ora pa gui huatcahe, nu'bé ¿hanja 
xcá ehe gui xaxcahe? 

30 Guetbu de guehni mi 'yoni 'na 
tax'o ya ts'udi mi ñuni. 

31 Y ya tslondahi bi 'yapa nsequi ra 
Jesu ne bi 'ñembi: 

—'Bu ma gui 'yenje de guecua, 
'racje nsequi ga cuthe ja nuyu ya 
tstadi bí 'yoni. 

32 Nu'bú ra Jesu bi 'ñembi: 

— Haha, rí maha, ja da bá 
cuthuni. 

Nu'bé 'bestho ya ts'ondahi bi 
bøni de nú'u yoho ya 'fiøhø ne bi 
ma ba cutla ja ya ts'udi. Nepu nura 
ora!a gatho ya ts'udi bi nest'ihi bi 
hñot!a ja 'nara ma'ye pa bi ma bá 
zo ja ra ndehe y gatho bi jat'i. 

33 Y nuya mapts'udi bi nest'ihi co 

ra ntsu asta bi zónga ja ra hnini ne bi 
xipa ya ja'i te bi 'yo'tua ra Jesu núlu 
yoho ya 'ñøhø xqui 'yembabi'u ya 
ts'ondahi. 
34 Nu'bé gatho ya mengu de nú!a ra 
hnini'a bi ma bá c'a'tsa ra Jesu pa bi 
'yapa ra favo da ma de guehni pa da 
ma ma'na ra hnini. 


Ra Jesu bi 'yøthe 'nara da'thi 
himi tsa da 'ñani 
(Mr. 2:1-12; Lc. 5:17-26) 


9 1 Nu'bé ra Jesu bi yopa bgxa ja 
ra motsa ne bi 'raza ri'nandi ra 
ndehe pa bi yopa menga ja ra hai. 
2 Mi zonga rá hai bi ts'i'tsua 'nara 
'tñøhø mra ts'onate himi tsa da 'ñani 
ne xqui t'ents'a ja 'nara 'bebo. Y nu mi 
hyanda ra Jesu gue xi mi ja yá jamfri 
nú't ya ja'i to'o mi ndude ra da'thi, 
nu'bé bi 'ñembabi ra da'thi: 

—Ma zi t'u'i, johyabya ngue'a ya 
stá pun'a'i ri ts'oqui. 

3 Nu'bt nu 'raya xahnate de ra 
ley mi 'buhni bi mudi bi benga ya 
tstomfeni ne mi 'ñémbi 'na ngu ma'na: 
“Nuna 'ñohoni ri 'ñet'a Ajua.” 
4 Ra Jesu bi batho nú'a mi beñ'u y bi 
'nembabi: 

—¿Hanja gui benhu nú'u ya 
ts'omfeni de guegui? 
5Pa guegui hinte rá hñei ga pumba ya 
ts'oqui nuna 'ñøhø nixi pa ga embi: 
“Nangui ne 'ño”. 
6 Pe pa gui pahu gue Nú'a To'o e bi 
Nja'i ja rá tstedi nuua ja ra ximhai pa 
da pumba yá ts'oqui ya ja'i, ma ga øt'a 
njaua pa gui pahu. 

Nepu bi 'ñemba nú'a ra da'thi: 

—Nangui, juxa ri mfidi rí ma ri 
ngu. 

7 Nu'bú ra da'thi 'bestho bi 
nangui bi ma rá ngu. 
8 Y mi hyanda ya ja'i nú'a bi nja, nu'á 
xi bi 'yø, ne bi xgcambeni Ajua ngue'a 
nú'á xqui umba ra ts'edi 'nara ja!i pa bi 
tygtle njabu. 


Ra Jesu bi zofo ra Mateo 
pa drá nxadi 
(Mr. 2:13-17; Lc. 5:27-32) 


9 Nepu ra Jesu bi ma de guehni y 
bi hyanda 'nara 'ñøhø rá thuhu ra 
Teo mrá nguxboja mi hudi ja rá 
mexa. Y ra Jesu bi 'ñembabi: 

—Bá ehe tengagui. 

Nepu ra Teo 'bestho bi 'mai ne bi 
deni'a. 

10 Nepu ra Jesu bi ma ja rá ngu ra 
Teo ne ja bi hñudini bi ñuniui yá 
nxadi co ma'ra ya 'ñatsa nguxboja ne 
mat'ra ya ts'oja'i xqui zonini. 

11 Y mi hyanda ya fariseo gue ra Jesu 
bi hñuhui bi ñuniui ya ts'oja'i, nu'bú 
nuya fariseo'u bi 'yambabi yá nxadi ra 
Jesu ne bi 'ñembabi: 

—Xi ri xahnatehu ¿hanja ri ñuniui 
gatho nuyu ya ts'oja'i? 

12 Nu mi 'yøde ra Jesu bi manga 
njabu ya fariseo, nu'bú bi 'ñembabi: 

—Nura ja'i hinte ma hñeni pe'tsi 
hingui øt'a ra thoni pa ra 'ñethi, pe 
nu'u tó!o ri hñeni ha, honga ra 
'ñethi. 

13 Ri ma gui nxadihu pa gui pahu te 
manga ja ra Maca T'ofo nu habu bi 
'fena Ajua: “Nugui ma'na dí ne gui 
mpe'tsuahu ra nthecate 'na ngu 'na 
que gui tsincahu ya mbo'ni pa gui 
hyohu gui 'bahaguihu.” Nugui hinstuá 
ehe pa ga zofo ya hoja'i, nugui stuá 
ehe pa ga zofo ya 'yotlatstoqui pa da 
ñobri'u. 


Ra Jesu bi t'ambabi de ra ayuno 
(Mr. 2:18-22; Lc. 5:33-39) 


14 Nepu de gue'a yá nxadi ra Kuua 
Xi'tsate bi 'ñehe bi 'yambabi ra Jesu 
ne bi 'ñembabi: 

—¿Hanja nuje ne ya fariseo di 
ayunahe ndunthi ya i'qui, ha nuri 
nxadigue hinhya'mu ri ayuna'u? 

15 Y ra Jesu bi 'ñembi: 

—!Bu da nja 'nara nthati ne ra 
navio da mbitabi yá amigo, nuyá 
amigo rí 'ñepi da johyaui ra navio ne 
hinda du yá mui. Nehe numa nxadi 
nja ngu nuyá amigo ra navio. Pe sta 
zØ ra pa ga ma de guecua, nu'bú ha, 
da za da ayuna ma amigo co ya 
dumui. 

16 Hinxá hño da 'bø'ta 'nara zedutu 
co 'nara 'ra!yo dutu, ngue'a 'mefa da 
nunts'a ra 'ra'yo dutu ne da gutla ra 
zedutu, nepu njabu ma'na da ntenga ra 
zedutu. 

17 Nehe hinxá hño da sit'a ra vinu ja 
nara zebota, ngue'a nu'bu di tsedi ra 
vinu, nu'bé da nténga ra zebota ne 
nú'a te di po da mfani ne ma'na da 
tsloca ra zebota. Hangue mahyoni da 
sitla ra vinu ja 'nara 'ra'yo bota pa 
njabu masque xi di ja rá ts'edi ra vinu, 
hinda ntúnga ra bota. 


Bi ñani rá t'ixu ra Jairo, nehe bi 
ñani nú'a ra 'behña bi dunba 
rá he ra Jesu 
(Mr. 5:21-43; Lc. 8:40-56) 


18 Ngu bi uadi bi manga njabu ra 
Jesu, bi zøhø habu mi 'bui'a 'nara 
nda de ja yá nija ya xodyo, ne bi 
ndandiñahmu ne bi 'ñembi: 

— Dá e ga xi'i gue ja ts'u rí du ma 
t'ixu. Hangue dí bante'i gui ma gui 
hñu'tsua ts'u ri 'ye pa da yopa nte. 

19 Nu'bé ra Jesu 'bestho bi ma co 
yá nxadi ne bi meui nú'a ra nda'a. 

20 Y de mi 'yo'u ja ra 'ñu mi pani 'nara 
'behña mi hena 'nara hñeni mi xo'tua 
ya ji y ya mi pe'tsa 'retlamayoho njeya 
mi njabu. Nu'á bi joni ja rá xutha ra 
Jesu pa bi dunbabi rá he. 

21 Ngue'a mi bense ja rá mfeni nura 
'behña'a ne mi ena: “Dí camfri gue 'bu 
honse ga thenbabi rá fani rá he ga 
fani 'bestho de ma hñeni.” 

22 Ha ra Jesu bi mpunts'i bi hyandi ne 
bi 'ñembi: 

—Ma zi t'ixu'i, johyabya ngue'a 
co ri jamfri xcá ñani. 

Y nura 'behña 'bestho bi fani ra 
ora!a. 

23 Nepu bi zønga ra Jesu co yá 
nxadi ja rá ngu nú'a ra nda ja xqui 
du rá t'ixu. Y mi 'buhni ya me'mda 
mi pe'mda, ne ndunthi ya ja'i xi mi 
zoni. 

24 Y ra Jesu bi 'ñemba ya ja'i: 

—Poñhue ts'u pa thi. Nura nxutsi 
aha, hingue xa du. 

Pe ya ja!'i mi thentho ra Jesu. 

25 Pe ngu bi bøni'u pa thi, ra Jesu bi yut!i 
habu mi 'benga ra nxutsi ne bi mipa rá 
tye, nep nu'á 'bestho bi nangui. 

26 Y gatho nú'a ra hai de guehni bi 
ntenga ra noya de nú'a ra nxutsi xqui 
yopa nte de ra du. 


Ra Jesu bi 'ypthe yoho ya goda 


27 Nepu nu mi ma ra Jesu de 
guehni, yoho ya goda bi deni'a ne bi 
ña ntsledi'u bi 'ñena: 

—i¡Nú'i rá T'w'i ra nda Davi, 
pescahe ra nthecate! 

28 Pe ra Jesu bi thotho ne bi ma bá 
cut'a ja 'nara ngu, ha nuya goda bi 
deni'a y bi yut'i'u nehe. Nepu ra Jesu bi 
'ñembabi'u: 

—¿Ha guí camfrihu gue da za ga 
gthe'ihu? 

Nu'é bi 'embi: 

— Haha, Ndada, da za. 

29 Nu'bú ra Jesu bi hñu'tsua rá 'ye 
ja yá da'a ne bi 'ñembi: 

—Dá njabu ngu nú'a xcá 
camfrihu. 

30 Y 'bestho ra ora'a bi xogui yá 
da'a. Nepu ra Jesu bi hñu'mba ra hña 
ne bi 'ñembi: 

—Oxqui ma gui mañhu to'o bi 
'yothe'ihu. 

31 Pe nu mi bøni de guehni'u bi 
xipa gatho nuya mengu de guehni 
gue go ra Jesu xqui 'yothe'u. 

Ra Jesu bi 'yøthe 'nara gone 


32 Y ngu bi bónga ya goda de 
guehni, bá tstimpa ra Jesu 'nara 
gone mi pe'tsa 'nara ts'ondahi. 

33 Nepu ra Jesu bi 'yemba nú'a ra 
tslondahi mi pe'tsa nura gone, ne nu'á 
'bestho bi za bi ña. Nuya ja'i xi bi 'yg, 
ne mi 'ñémbi'u 'na ngu ma'na: 

—Masque núju go guecju rá 
hniniguihu Ajua, pe hinhya'mu stá 
hanthu 'nara nt'udi xi ra dangui ngu 
nú'a stá hanthubya. 

34 Pe nuya fariseo bi 'ñena'u: 

—Nuní hanpa rá ts'edi ra nda de 
ya ts'ondahi pa enga ya tslondahi. 


Ra Jesu xi bi hueca ya ja'i 


35 Nura Jesu mi 'yo gatho ja ya 
danga hnini ne ya t'uca hnini, ne mi 
cutla ja ya nija pa ja mi utuateni, ne 
mi øthe gatho ya da'thi, ne mi zofo 
ya ja'i mi embi gue ya xqui zøhø ra 
Nda de mahets'i pa da nda. 

36 Y mi hyanda ra Jesu gatho nuya ja'i, 
xi bi huequi'u ngue'a 'ñena ya zi deti 
jo'o to'o da su y mi tu yá mui ngue'a 
himi padi to'o da deni'+. 

37 Nu'bé ra Jesu bi 'ñembabi yá nxadi: 

—Majuani dí zi'ahu, nuua xi ja 
ndunthi ra sofo pe jo'o ya mefi. 

38 Hangue 'yapabihu Ajua nú!a to'o rá 
meti nuna ra 'befi pa da mehna ya 
mefi da guza nuna sofona. 


Ra Jesu bi zohna nú'u 
'rettamayoho 
yá nxadi 
(Mr. 3:13-19; Lc. 6:12-16) 


1 0 1 Nu'bé ra Jesu bi zohna nú'u 

'rettamayoho yá nxadi xqui 
huahni, ne bi umba ra ts'edi'u pa da 
'yenga ya tstondahi ne da 'yothe 
gatho ya hñeni. 

2 Nuya guehya yá thuhu nú'u 
'retlamayoho yá apostol xqui hñuts'i: 
rá mudi ra Simu nú!a bi hñu'mbabi 
drá thuhu ra Pedro, ne ra Andre rá 

cu, ne ra Cobo, ne ra Xuua rá cu, di 
yoho'u yá t'u ra Sebedeo. 

3 Neptu ra Lipe, ne ra Tolo, ra Toma, ne ra 
Teo nú!a mra nguxboja, ne nú'a ma'na ra 
Cobo rá t'u ra Alfeo, ne ra Lebeo nú'a bi 
thu'mbabi nehe ra Tadeo. 

4 Nepu nú'a ma'na ra Simu nú'a xqui 
'ñoui ya cananista, ne ra Juda 
Iscariote nú!a to'o bi da ra Jesu. 


Ra Jesu bi mehna yá nxadi pa 
da zofo ya ja'i 
(Mr. 6:7-13; Lc. 9:1-6) 


5 Nu'bú gatho nú'u 'rettamayoho 
yá nxadi ra Jesu bi mehni ne bi 
'ñembi'u: 

—Nubyá oxqui ma gui zohu nú'u 
hingyá me Israel, nixi ya me 
Nsamaria. 

6 Rí maha go da bá zohu ya me Israel 
nú'u go gue'u rá hnini Ajua xa 'medi 
ngu ya zi deti. 

7 Ri maha gui umfu nt'øde gue ya xa 
zøhø ra Nda de mahets'i pa da nda. 

8 'Yøthehu nú'u to'o di tsu ra lepra, ne 
nú'u di peltsa ma'ra ya hñeni, ne 
japhu da nte ma'na'qui nú'« xa du, ne 
'yembahu ya tstondahi nú't to'o di 
pe'tsi. Ngu stá 'ralathohu nuna 
tstedina, njabu nehe ma gui 
fats'ithohohu ya ja'i. 

9 Oxqui ma gui haxhu ra boja pa 

ja ra 'ñu, nixi ra t'axi nixi ra oro nixi 
ra cobre. 
10 Ne oxqui haxhu ni 'nara 'bats'i, ni ri 
mponga dutuhu ni ri mponga zexthihu 
nixi ri bordohu, ngue'a ra mefi rí 'ñepi 
da ttumbabi nú!a te p'tua ra 'bedi. 

11 Ne nu xcrí tsoñhu ja 'nara 
danga hnini o 'nara t'uca hnini, gui 
hyoñhu 'nara ja'i nú'a dra hoja'i, ne 
ja gui 'buhuni ja rá ngu'a asta hingui 
poñhu de nú'a ra hnini'a. 

12 Y nu xcrí cuthu ja nú'a ra ngu'a, gui 
'yvapabihu Ajua da japi nuya mengu de 
nú!a ra ngu'a. 

13 'Bu nuya mengu de nura ngu'a da 
'ralahu ntsaya, nu'bú Ajua ma da 

japi'u. Pe nu'bu hinda 'ra'ahu ntsaya, 
Ajua hinda ma da japi'u. 

14 'Bu ni 'nara mengu de nú!a ra 
hnini'a hinda gamfri nú'a gui xiphu ne 
hinda hñuxa nt'ode, nu'bú poñhu de 
nú'a ra ngu'a o de nú'a ra hnini'a ne 
gui fe'ma ri uahu pa da hyo nú'a ra 
hai xa nthu'ti de nú!a ra hnini'a. 

15 Majuani dí xi'ahu, ra pa de ra 
ngaxhmai nú!a ra hnini hinda hñuxa 
nt'øde nú'a gui xiphu, ma'na ma da 
ndangui yá tstoqui nura hnini'a que ra 
hnini Sodoma ne Gomorra. 


Ya nt'utsate ne ya nts'o'mui 


16 Nubyá dí pehn'a'ihu gui maha 
gui 'yohu ngu ya zi deti madetho ja 
ya zate. Hangue xi da nsuhu ngu 
nara qu'eña, pe oguí øthu ra 
nts'o'mui, njahu ngu 'nara zi domitsu 
hingui øt'a ra nts'o'mui. 

17 Ne xi da nsuhu, ngue'a ya ja'i ma da 
zix'ahu ja ya ts'utbi, ne ma da zix'ahu 
ja yá nija' pa ja dí nap'a'ihuni. 

18 Nú'ú ma da zix!ahu ja ya ts'utbi y asta 
ja ya danga nda po rá nguecagui. Hangue 
njabu da za gui damajuanihu de 
guecagui ja yá thandi ya nda ne nú'a 
hingyá me Israel. 

19 Nu sta ts'ix'ahu nts'ahni, osta ma da 
du ri muihu de nú!a te ma gui mañhu, 
nixi gui beñhu 'met!o nú'a ma gui 
mañhu, ngue'a nura ora ma gui ñahu, 
Ajua go da 'ra!ahu ya noya. 

20 Nu'ahé hingo ma gui ñasehu; nurá 
Maca Ndahi Ajua ra Dada go gue'a ma 
da xi'ahu te ma gui mañhu. 

21 Nuya pa'u nuya ja'i ma da 
'utsaseui yá cu ne da da pa da tho. 
Ya dada ma da da yá batsi y ya batsi 
ma da ng'tua yá dada, ne da da pa da 
tho nehe. 

22 Gatho ya meximhai ma da utsa!ihu 
ngue'a guí mañhu ma noya. Pe nula 
tó!o da zeti asta rá ngats'i, núlá go 
gue!a da mpoho. 

23 Nu'bu da t'utsa'ihu ja 'nara hnini, 
poñhu de guehni, rí maha ma'na ra 

hnini. Majuani dí xi'ahu, hingri juatho 
gui 'yohu gatho ya hnini de ra hai 
Israel ha Nú'a To'o bi e bi Nja'i ya da 
yopa zohg ma'na'qui. 

24 Nara xahnate ma'na ja rá nsu 
que rá nxadi; 'nara hmu ma'na ja rá 
nsu que rá 'bego. 

25 Nura nxadi mahyoni da thogui ngu tho 
rá xahnate, nehe ra 'bego mahyoni da 
thogui ngu tho rá hmu. Nja ngu 'nara 
dada 'bu da ttembabi gue go ra Beelsebú, 
nu'bú ya mengu rá ngu da ttembabi'u 
mahyegui nehe. 


To'o mahyoni gui tsuhu 
(Lc. 12:2-9) 


26 Hangue dí xi'ahu oxqui tsuhu 
nú'a ma gui thoguihu. Masque 'bu te 
da t'ø't'a'ihu mant'agui, pe rá ngats'i 
ra pa ja ma da hnequini gatho nú'a 
te xa t'p't'ahu, ngue'a gatho nú'a te 
t'øt'e mant'agui ma da fadi. 

27 Núla dí u't'a'ihu sehe mant'agui ma 
gui utuahu gatho ya ja'i. Nehe nú'a dí 
xi'asehu zi njante ma gui mañhu 
ntstedi pa da 'yøde gatho ya ja'i. 

28 Oxqui tsuhu to'o da hyo'ahu, ngue'a 
nuri almahu hinda za to da hyop'ahu. 
Nu'a tó'o mahyoni gui tsuhu, nu Ajua, 
ngue'a nu'á ha, tsa da mehn!a ri 
almahu ne ri ngóqu'eihu ja ra nidu. 

29 Nuya zi ts'ints'e hintste ri muui 
asta 'ba yoho por ñodmi, ne hingui 
tagui tuse'u 'bu hingo rá paha Ajua 
ra Dada. 

30 ¿Xihma'ihu? Nu'ahu ma'na grí 
muuihu ja rá thandi Ajua, ngue'a asta 
nuri stahu 'mede. 

31 Hangue oxqui ma gui ntsuhu, 
ngue'a ma'na grí muuihu que ya zi 
tslintsta. 


Nú'u to'o damajuani de ra Jesu ja 
yá thandi ya ja'i 
(Lc. 12:8-9) 
32 Nu'a tólo ma da damajuani de 
guequi ja yá thandi ya ja'i, nequi 
nehe ma ga damajuani de gue'a ja rá 

thandi ma Dada bi 'bui mahets'i. 

33 Pe nu'a tó'o da ncgni de guequi ja 
yá thandi ya ja'i, nequi nehe ma ga 
xipa ma Dada nú'a bí 'bui mahets'i 
gue himbi ne bi gamfrigui. 


Ma da hegue ya ja'i po rá 
ngue ra Jesu 
(Lc. 12:51-53; 14:26-27) 


34 Oguí hu ri muihu gue ngue'a 
stá ehe ya hinda nja ra tuhni ja ra 
ximhai; nu'á ma da nja ngue'a stá 
ehe. 

35 Nuya t'u da nø'tua yá dada, ne ya 
t'ixu da no'tua yá nana, ha nuya 
tslihue da ng'tua yá suegra. 

36 Y njabu nuyá ncontra ya ja'i ma da 
bønse de ja yá ngu'u. 

37 Nu'a tólo ma'na go ri madi rá 
dada o rá nana que guecagui, nú'á 
hinda za da dengagui. Nehe nu'a tó'o 
ma'na go ri madi rá t'u o rá t'ixu que 
guecagui, ne'a hinda za da dengagui. 
38 Nehe nu'a tó'o hinda 'ñei pa da 
dengagui masque da tho ya nt'utsate 
ne ya 'betsa, nú'á hinda za da 
dengagui. 

39 Nu'a tó!o ri madi rá te nuua ja ra 
ximhai, ma da 'bedi rá te pa nzantho, 
pe nu'a tó'o da dengagui masque da 
du po rá nguequi, ma da zadi rá te pa 
nzantho. 


Ya hoga thaha de mahets'i 
(Mr. 9:41) 


40 Nu'u tó'o da 'ra!ahu ntsaya, go 
guequi ri 'raca ntsaya. Ha nu'u tó!o 
da 'raca ntsaya, go ri umba ntsaya 
ma Dada nú'a to'o ba pencagui. 

41 Nu'a tó'o da umba ntsaya 'nará 
'mehni Ajua, ma da hñanga ra thaha 
nehe ngu ma da hñani 'nará 'mehni 
Ajua. Ha nu'a tó'o da umba ntsaya 
'nara ja'i ngue'a pte Ajua, ne'a ma da 
hñanga ra thaha ngu nú'a ma da 
hñani nú'a pte Ajua. 

42 Nú'ahu ma nxadi'ihu, 'bu tó'o da 
'ralahu madi ts'ẹ ra dehe gui tsihu 

ngue'a ma nxadi'ihu, majuani dí 
xi'ahu gue nura ja'i'a hinda ma da 
'bedi rá thaha. 


Ra Xuua Xi'tsate bi mehna yoho yá 
nxadi pa bá c'a'tsa ra Jesu 
(Lc. 7:18-35) 


1 1 1 Nu mi uadi ra Jesu bi 

xipabi te ma da mefi nú'u 
'retlamayoho yá nxadi, nú'á bi ma ja 
ya hnini de nú!a ra hai'a pa da 
manga ra maca noya. 

2 Y de mi ofadi nura Xuua Xi'tsate 
bi 'yøde de nú'a mi øt'a ra Jesu. 
Nu'bú bi mehna yoho yá nxadi nú't 
mri 'ñoui pa da 'yambabi'a, 

3 ne bi 'ñembi: 

—¿Ha go gue'i rá 'mehni'i Ajua 
nú!a dí to'mhe, o ga to'mhe ma'na da 
'ñepu? 

4 Ra Jesu bi dadi ne bi 'embi: 

—Rí maha gui xiphu ra Kuua de 
nú'a guí odehu ne nú'a guí hanthu. 
5 Bá xiphu gue ya goda xo yá da, ya 
doua ri 'yo, ya gogu øde, nu'u tsu ra 
lepra fani, nu'u xa du ri yopa nte, ha 
nuya zi hyoya nehe øde ra maca noya. 
6 Njapi nú'a to'o camfri gue go 
guecagui rá 'mehnigui Ajua. 

7 De mi menga yá nxadi ra Xuua 
Ki'tsate, ra Jesu bi mudi bi xipa ya 
ja'i de rá 'befi ra Kuua, ne bi 'yø'tua 
ya ntlani bi 'ñembabi: 

—Xi de gá maha ja ra mbonthi, 
¿te rá 'be uá hanthuni? ¿Ha gue uá 
hanthu 'nara 'ñøhø mi otho rá ts'edi 
'ñena 'nara dox'o ri ndudetho ra 
ndahi? Hina ¿ngue ha? 

8 Nu'bú, ¿te rá 'be ma uá hanthu? ¿Ha 
gue uá hanth+ 'nara 'ñøhø xqui hye 
'raya dutu mahotho? Hina ¿ngue ha? 
Ngue'a nu'u tó'o pepa ya nda nuua ja ra 
ximhai, go gue'u 'bui ja yá danga ngu 
ya nda ne go gue'u ri nhye xi xá hño. 

9 Nu'bú, ¿te rá 'be gá ma uá hanthu? 
¿Ha gue hingue 'nará 'mehni Ajua? 
Haha, 'nará 'mehni Ajua. Y hingue 
honse gue'a rá 'befi'a. 

10 Nura Kuua Xi'tsate go gue'a ba ehe 
bá 'bet!o de guequi, ne gue'a xqui ma 
Ajua ma Dada ja ra Maca T'ofo ne bi 
'nena: 

Nugui dí pehna 'na to'o ri 'bet'o 

de gue'i 

pa da hyoc'a ri 'ñu. 
11 Xi majuani dí xi'ahu de gatho nuya 
ja'i xa 'muiua ja ra ximhai xa njo'o ni 
'na di ja rá nsu ngu ra Kuua Xi'tsate, 
pe nu'a tó!lo xa yut'a ja rá hmanda 
Ajua, ma'na xa njapi que ra Xuua. 

12 Nu mi mudi bi nxi'tsate ra 
Xuua, nú'á bi dama nupa yá mfeni 
ya ja'i pa da dama ñobri pa da 
yuthma'u ja rá hmanda Ajua. Y nu's 
tó!o øt'a ra tsledi pa da yut'i, cutli ja 
rá hmanda Ajua. 

13 Ngue'a nu mi zgho ra Kuua, gue'bu 
bi nja ngu nú!a xqui manga ra Moise ne 
ma'ra yá 'mehni Ajua nú'bu mi ma gue 
da 'ñehe ra Nda de mahets'i pa da nda. 
14 Nehe bi mañ'u gue ra badi Elía mi 
pe'tsi da yopa mengui, y ya bi njabu 
ngu nú'a xqui man'u ngue'a ra Kuua 
go gue!a rá mpøte ra Elia. Camfrihu 
nú'a dí xi'ahu. 

15 Nu'a tó!o pe'tsa ra paha da gamfri 
nuya ya noya dí xilahu, dá gamfri. 

16 ¿Ngu to'o ga hyecuabihu nú'u 
ya ja'i hingui camfrigui? Nu'é ri 
nhyecuaui ya batsi nú'u hu ja ra tai 
'ñeni ne pe'mda, ne ri ntsehui ma'!ra 
yá mibatsiui. 

17 Ne embabi: “Nuje dá mpe'mdahe ne 
hingá ne gá neihu. Dá maha ja ra 
ntlagui dá nzonihe, pe nu'ahu nixi 
himbi du ri meihu. Nu'bé ¿te guí 
nehu?” Njabutho nehe nú'u ya danga 
ja'ibya, nú'á ni 'nara t'øt'e hingui ho. 
18 Nura Kuua Xi'tsate mi t'embi gue mi 
peltsa ra tstondahi ngue'a hinto mri 
ñuniui nixi mri ntsiui ya tixfani. 

19 Nepu 'mefa de ra Kuua bi zo Núla 
To'o bi e bi Nja'i, nu'á ha, to'oraza ri 
ñuniui ne ri ntsiui, hangue ya ja'i bi 
'hena: “Ndi, nuni ra 'ñøhø xi ra ts'o'yo 
y ra tixfani, xi ri ñuniui ne xi ri ntsiui 

ya tixfani ne ya ts'oja'i.” Pe nugui dí 
xi'ahu gue nuya ja'i beni njabu, hinte 
yá fadi'u, ngue'a ri hnequitho nú'u 
to'o pe'tsa ra mfadi, ngue'a ri 
hnequitho ja yá 'befi. 


Ya hnini dega ts'o'yode 
(Lc. 10:13-15) 


20 Nepu ra Jesu bi ma nehe de 
nú'u ya hnini habu xqui thogui xqui 
'yøt'a ya danga nt'udi. Y bi zi nú'u 
ya ja!i de nuya hnini'u ngue'a himbi 
ntso'mi de yá ts'oqui masque bi 
hyanthma!'u rá ts'edi Ajua. Bi 'ñembi: 

21 —¡Huecate'ihu nú'ahu gyá 
menguhu Corasí ne gyá me 
Betsaidahu! Ma xi dra castiga!ihu 
ngue'a masque xcá hyanduahu rá 
tsledi Ajua pe hinxcá ñobrihu de ri 
tstoquihu. 'Bu nuya me Tiro ne ya me 
Sido xqui hyanthmaha'u gatho nú'a 
xcá hyanthubya, nú'á xa ntsóo'ma 
hmaha de yá ts'oqui, ne xa hñehma'u 
dega dumui ne xa ncoxa ra 'bospi. 

22 Hangue dí xi'ahu gue nú'a ra pa de 
ra ngaxhmai ma'na dya dangui ri 
ts'oquih+ que ra hnini Tiro ne ra hnini 
Sidó. 

23 ¡Huecate'ihu nú'ahu gyá menguhu 
Ncapernau! Guí hu ri muihu gue ra 
dangui ri nsuhu, pe hina, ngue'a ma 
gui nhuatihu ngue'a hinxcá ñobrihu 
de ri tstoquihu. 'Bu nuya me Sodoma 
xqui hyanthmaha nuya ya danga 
nttudi ngu nú'a xcá hyanthubya, nu'bú 
hinxra huatihma, di jatho nú'a ra 
hninihma. 

24 Hangue dí xilahu gue nú'a ra pa yá 
ngats!i ya pa ma'na dya dangui ri 
ts'oquihu que ra hnini Sodoma. 


Bá ehu pa gui tsayahu 
(Lc. 10:21-22) 


25 Nepu ra Jesu bi 'yapa Ajua rá 
Dada ne bi 'ñena: 

—Di xpcambeni'i ma Dada'i nú'i 
grá Nda de mahets'i ne de ra ximhai. 
Di 'ra'a njamadi ngue'a xcá utua ri 

noya nú'u to'o hingyá bamhya, y 
nu'u tólo ya bamhya ne ya 'ñets'i 
himbi zo ya mfeni. 

26 Y gatho nú'a xcá øt'e go gue'a ri 
paha, ma Dada'i. 

27 'Mefa ra Jesu bi 'ñemba yá 
nxadi: 

—Ma Dada bi 'racagui gatho ra 
mfadi. Jo'o to'o patca ma mfeni, 
hønse ma Dada bí 'bui mahets'i, nú'á 
ha, go gue'a patca ma mfeni. Nehe 
jo'o to!o xa batua rá mfeni ma Dada, 
hønse nuga ha, ngue'a go gueque rá 
T'ugui, nehe nú'u to'o stá huahni, 
ne'u patuabi rá mfeni ma Dada 
ngue'a go stá utuabi'u. 

28 Bá ehu gatho nú'ahu grí mpefihu ne 
xi grí nduhu pa ga tsucta ri 'bats'ihu 
pa gui tsayahu. 

29 Ngu 'nara nt'ei dega ndamfri 
thu'tsua ra yugo pa da t'ei, njabu nehe 
nu'ahe gui hñañhu nú!a ra yugo ga 
hu'tstahu pa da za ga u'ttahu ma 
hoga'mui, pa da za gui nhyoja'ihu 
nehe ngugui, ngue'a nuga drá hoja'i y 
hindrá 'ñets'i, y njabu ya hinda 
zabi'ihu nixi da du ri muihu. 

30 Ngue'a nura yugo dí hu'tstahu hinda 
un'ahu, y nú'a ra 'bats'i dí tu'tlahu 
hingui ma gui tsamahñuhu. 


Ya nxadi bi doca ya ngaha gá trigo 
ra pa dega tsaya 
(Mr. 2:23-28; Lc. 6:1-5) 


1 2 1 Nara pa ra Jesu co yá nxadi 
bi 'ranga ja 'nara uatrigo. Y 
nura pa'a mi nsabdo, y gue'a ra pa 
dega tsaya. Ne nuya nxadi mi tsu ra 
thuhu hangue bi mudi bi docua yá 
ngaha ya trigo pa bi zi'u. 
2 Y mi hyanda njabu ya fariseo bi 
'fiemba ra Jesu: 

—¿Hanja øt'a njabu ri nxadi? 
Nuyé hindi 'ñepi da 'yøt'a njabu nú'a 
ra pa dega tsaya. 

3 Pe ra Jesu bi datuabi'u bi 'ñembi: 

—¿Ha hinxcá hñe'thu habu ma de 
nú'a bi 'yøt'a ra Davi nú'bu mi tsu ra 

thuhu co nú'u mri 'ñoui? 

4 Nu'á bi yutla mbo rá nija Ajua ne bi 
zi nú'u ya thuhme xqui njapi. Ha nú'á 
ne nú'« mri 'ñoui hingo mri 'ñepa 
hmaha xa zi nura thuhme'a, hónse ya 
macja ha. 

5 ¿Ha hinxcá hñe'tihu nehe ja rá ley ra 
Moise gue nuya macja di mpefi ja ra 
ndanija masque ya pa dega tsaya pe 
hinte ma ts'oqui øt'e? 

6 Ha nuga dí xilahu gue 'bucua nú!a 
to'o ma'na ja rá nsu que ra ndanija. 

7 Mahyoni gui pahu te ri bonga nuya 
ya noya bi manga Ajua ma Dada ja ra 
Maca T'ofo ne bi 'ñena: “Nuga ma'na 
dí ne gui mpe'tsuahu ra nthecate 'na 
ngu 'na que gui tsincahu ya mbo'oni 
pa gui hyohu gui 'bahaguihu.” 'Bu gri 
pahmahu te ri bónga nuya ya noya, 
nu'bú hinxcá ñapahmahu nú'u hinte 
ma ts'oqui tu. 

8 Nú'a To'o bi e bi Nja'i go gue'a pe'tsa 
ra tsledi pa da manda masque ra pa 
dega tsaya. 


'Nara 'ñoho xqui 'yot!a 'nará 'ye 
(Mr. 3:1-6; Lc. 6:6-11) 


92 Y ra Jesu bi thogui de guehni ne 
bi ma ba cut'a ja ra nija. 
10 Y ja mi 'buhni 'nara 'ñøhø xqui 
'yot'a 'nará 'ye. Y nuya fariseo mi 
'buhni bi 'yamba ra Jesu ne bi 'ñembi: 

—¿Ha gue rí 'ñepi gui 'ypthe 
nara ja'i nura pa dega tsaya? 

Nu'á mi ambabi njabu pa da 
ñapahma'a. 

11 Pe ra Jesu bi 'ñembabi'u: 

—¿To'o 'na de gue'ahu gri pe'tshu 
'nara zi deti, nepu da zo ja 'nara o'tsi 
ne hingui hñaihu ngue'a ra pa dega 
tsaya? Peltsi gui hñaihu. 
12 ¿Ha gue hingue ma'na di muui 'nara 
ja'i que 'nara deti? Hangue mahyoni 
ga gthu ya hoga 'befi masque ra pa 
dega tsaya. 

13 Nepu ra Jesu bi 'fembabi nú'a 
ra 'ñoho to'o xqui 'yot!a rá 'ye: 

—Haua ri 'ye. 

Nu'bé nu'a bi tunga ra 'ye, nepu 
'bestho bi ñani ne bi gohi ngu mi nja 
nú'a ma'na rá 'ye. 

14 Nu'bé ya fariseo bi bøni de 
guehni pa bi 'ñu'ti hanja da za da 
hyohma ra Jesu. 


Ra badi Isaía xqui ma de ra Jesu 


15Pe nu'á bi batho te mi beni'u ne bi 
ma de guehni y bi dena ndunthi ya ja'i. 
Y mi pthebi gatho nú't to'o mi hñeni. 
16 Ne bi hñu'mba ra hña ya da'thi nú'u 
xqui 'yothe gue hinto da xipabi de 
nú'a xqui 'yo'tuabi'a. 
17 Bi manga ra Jesu njabu pa bi nja 
ngu nú'a xqui manga ra badi Isaía gue 
Ajua bi 'ñena: 

18 Guehna ma hoga 'mehni stá 
pehni 

ne guehna ma hmadi ne xi dí 
hopa rá 'mui. 

Ga umbabi ma Maca Ndahi pa 
da zofo gatho ya ja'i 'bu ja rá 
nguni ra ximhai, 

pa da badi'u gue ma ga ha'mba 
nguenda. 

19Nu'á hinto ma da ntsanoyaui, 

nixi to'o ma da ma'tiui ja ya 
'ñu. 

20 Ma hoga 'mehni ma da nupa yá 
mfeni nú'u to'o hints'u tsedi 
yá jamfri, ngu 'ñena 'nara 
dox'o xa dehmi, 

ne ma da me'tsua ra nthecate 
nú'u to'o ja xa gamfri, ngu 
'ñena 'nara t'uca fot'i hints'u 
di yot!atho. 

Ne ma da 'ñudi ra hoga'mui 
asta hinda 'medi ra nts'o'mui. 

21 Y ya ja'i de gatho rá nguni ra 
ximhai ma da gamfribi rá 
noya!a. 


Bi t'embabi ra Jesu gue mi hanpa 
rá ts'edi ra nda de ya ts'ondahi 
(Mr. 3:19-30; Lc. 11:14-23; 12:10) 


22 Nepu ra Jesu bá ts'impabi 'nara 
ja'i mra gone ne mra goda ngue'a mi 

pe'tsa 'nara tstondahi, y nu'á bi 
'yembabi. Y 'bestho ra ora'a bi za bi 
ña ne bi hyandi. 

23 Hangue gatho ya ja'i mi 'bahni xi bi 
'yø ne bi 'fémbabi'« 'na ngu ma'na: 

—¿Ha go guehni rá t'u ra nda 
Davi nú'a to'o xqui mehni Ajua pa da 
nda 'bu? 

24 Y nu mi 'ygde ya fariseo bi 
manga ya ja'i njabu, nu'bé nu'é bi 
'némse'u: 

—Nuní hingue co rá ts'edise enga 
ya ts'ondahi, nuní hanpa rá ts'edi ra 
Beelsebú nú'a ra nda de ya ts'ondahi. 

25 Pe ra Jesu bi batuatho yá 
mfeni'u ne bi 'ñembabi: 

—Nu'bu 'nara hnini da hyegue ne 
da ntunsehe, nu'bú da 'metho nú'a xa 
mefi'u. Ha nu'bu 'nara 'mui da 
ntunsehe, hinda za da 'mui xá hño, da 
nhuata ra 'mui. 

26 Xi ra tstondahi, ¿hanja da za da 
'yenga rá mitslondahiui? Hinda za, 
ngue'a nu'bu njabu da 'ñotho yá ts'edi 
'na ngu 'na ne da nhuati gatho. 

27 Guí eñhu gue nuga dí enga ya 
tstondahi co rá ts'edi ra nda de ya 
ts'ondahi. Xi ri 'mehnihu, ¿con to'o rá 
tsledi enga ya tstondahi 'bu? Go dá 
xi'ahu'a. 

28 Nuga dí enga ya tstondahi co rá 
tsledi rá Maca Ndahi Ajua ma Dada, 
hangue njabu pahu gue ya xa zoho ra 
Nda de mahets!'i pa da nda. 

29 Hinda za da yut'a 'nara be ja rá 
ngu 'nara ja'i nú'a xi di o rá ts'edi 'bu 
hingue 'met'o da mihi ne da du'ti pa 
da bepi nú'a te pe'tsi. 

30 Nu'u tó'o hingui 'yo con 
gueque, nú'ú di utsagui. Nehe nu'u 
tó'o hingui faxqui ga munts'a ma 
sofo, nú'ú go xantho. 

31 DÍ xi'ahu gue gatho ya ts'ogui 
gtla ya ja'i ne gatho ya tstone mañ'u, 
ma dra pumbabi'u. Pe nula tó'o da 
zamba rá Maca Ndahi Ajua, nura 
ja'i'a hindra pumbabi. 

32 Nu'a tó'o da zani Nú!a To'o bi e bi 

Nja'i, nu'a dra pumbabi, pe nu'a td'o 
da zanga ra Maca Ndahi hindra 
pumbabi nixi nubya ni pa nzantho. 


Ya 'bai gá za faditho po yá fruta 
(Lc. 6:43-45) 


33 Nara hoga 'bai gá za unga ya 
hoga fruta, ha 'nara ts'o 'bai ga za 
unga ya ts!o fruta. Hangue njabu da 
za gui padihu nda!a ra hoga 'bai ga 
za y nda'a hingrá hoga 'bai gá za. 

34 Nu'ahu xi gyá tslo'muihu guí njahu 
ngu ya qu'eña tsate. ¿Hanja da za gui 
mañhu ya hoga noya 'bu guí beñhu ya 
tstomfeni? Ngue'a nú!a guí beñhu ja ri 
mfenihu go gue'a guí mañhu nehe. 

35 Nu'a tó'o benga ya hoga mfeni 
manga ya hoga noya, ha nu'a tó'o 
benga ya tstomfeni manga ya tstonoya. 
36 Nuga dí xi'ahu gue gatho nú!a te gui 
mañhu ne hingui jamasuhu, pe'tsi te 
gui thadihu nura pa'a ma da thap'ahu 
nguenda. 

37 Ngue'a Ajua go gue'a ma da 
hñap'ahu nguenda de gatho nú'a guí 
mañhu, ne ja ma da hnequini tengu ri 
hñoja'ihu ne tengu ri ntsto'muihu. 


Ya ts'oja'i adi 'nara nt'udi 
(Mr. 8:12; Lc. 11:29-32) 


38 Nepu 'raya xahnate de ra ley ne ya 
fariseo mi 'buhni bi 'ñembabi ra Jesu: 

—Xahnate, dí nehe gui 'ñutcahe 
'raya nttudi pa ga pahe ua xi majuani 
go xpá meñ'a!i Ajua. 

39 Nu'bé ra Jesu bi datuabi ne bi 
'ñembi: 

—Nu'ahé gyá ts'oja'ihu ne gyá 
'ñagamfrihu hangue guí adihu 'nara 
nt'udi gui hyanthu pa gui camfrihu. 
Pe nuga, hinga ma ga u't'a'ihu ni 
nara nttudi. Hønse nda!a da 
tu'ttahu, nú'a ra nt'udi de ra Joná rá 
'mehni Ajua. 

40 Nu'á bi 'yo hñu pa ne hñu xuui mbo 
rá mui 'nara danga hua. Njabu nehe 
Nú'a To'o bi e bi Nja'i ma da 'mui hñu 
pa ne hñu xuui mbo ra hai. 


22 


41 Ha 'mefa bi ma ra Joná bá zofo ya 
ja'i de ra hnini Ninive, ha nu'é 'bestho 
bi ntso'mi de yá tsloqui. Ha nubyá 
'bucua 'na to'o ma'na xi ja rá nsu que 
ra Joná, pe nu'ahu hinxcá camfrihu. 
Hangue ja rá ngats'i ra pa ma xi da 
ñap'a'ihu ya me Ninive, ngue'a 
masque xcá hyanduabihu rá ts'edi 
Ajua pe hinxcá camfrihu. 

42 Nehe nú'a ra 'behña mra nda de ra 
hai Arabia mi 'yøde gue ra Salomó xi 
mi ja ndunthi rá mfadi. Nú'á bá ehe bi 
c'a'tsi'a masque xi ntsledi mi yabu rá 
hai, pa da 'ypde nú'a mi mañ'a. Pe 
nubyá 'bucua 'na to'o ma'na xija rá 
nsu que ra Salomó, pe nu'ahu hinxcá 
camfrihu. Hangue ja rá ngats!i ra pa ma 
da ñap'ahu nú!a ra 'behña!a ngue'a 
masque xcá hyanduabihu rá tsledi Ajua 
pe hinxcá camfrihu. 


Ra Jesu bi ma 'nara 'bede de ra 
ts'ondahi bi mengui 
(Lc. 11:24-26) 


43 Nepu ra Jesu bi 'ñena: 

—Nu'bu 'nara tstondahi da bónga 
de ja 'nara ja'i, nura tstondahi'a 'yo 
haburaza ja ya mbonthi honi hmaha 
habu da 'mui, pe hingui tsedi. Nu'bú 
ma da manse'a ne da 'ñena: 
44 “Pode ma ga pengui habu dá poni 
pa ja ga yopa 'buhni.” Ha nu stí 
mengui'a da zudi nú'a ra 'fløhø ne 
guetlatho rá mfeni ngu bi zogui ra 
tstondahi, nu'bé nja ngu 'nara ngu xa 
'bast!i ne xá nt'azi pe hinto 'bui. 
45 Nu'bé nú!a ra ts'ondahi'a da ma da 
tsi má yoto ya tslondahi nú'u ma'na xi 
strá nts'o que gue'a, nepu da yutla ja 
nd'a ra 'fløhø nú'a mi guet'atho rá 
mfeni. Nu'béá nu'á ma'na strá nts!o rá 
mfeni que rá mudi. Hangue nú'ahu 
gya ts'oja'ihu ma gui njahubu nehe 
'bu hingui ñobrihu. 


Rá nana ne yá cu ra Jesu 
(Mr. 3:31-35; Lc. 8:19-21) 


46 Y de mi utuate ra Jesu, bi zøhø 

ra nana ne ya cu mi 'bai mgte ra ngu 
habu mi utuate'a ne mi ne da ñaui'a. 
47 Nu'bé 'nara ja'i bi !femba ra Jesu: 

—'Bacua møte ri nana co ri cu 
hoñ'i gui ñaui 'na. 

48 Pe nura Jesu bi datuabi nú'a 
to'o bi xipabi njabu ne bi 'ñembi: 

—¿To'o ma nanaga, ne to'o ma 
cuga? 

49 Nepu co rá 'ye bi 'ñudi yá nxadi 
ne bi 'ñena: 

—Nuya go guehya ma nana ne ma 
cu. 
50 Nu'a tó!o p'tua rá paha ma Dada bí 
'bui mahets!i, go guela ma cu ne ma 
nju ne ma nana. 


Ra 'bede de ra mot'i 
(Mr. 4:1-9; Lc. 8:4-8) 


1 3 1 Nepu ra pa'a ra Jesu bi boni 
de nú'a ra ngu habu mi 'bui, 
ne bi ma bá hudi ja ra ñanga ndehe. 
2 Nepu bi ma ndunthi ya ja'i bá 
c!a'tsila, nu'bé nu'á bi bøxa ja 'nara 
motsa ne ja bi hñudini, ne gatho ya ja'i 
bi gohini ja ra hanga ndehe. 
3 Nepu bi metuabi'u 'raya 'bede pa bi 
'ñutuabi. Nurá mudi ra 'bede bi mede, 
bi ma de 'nara mot'i ne bi 'ñena: 
—'Nara mot'i bi ma da mpot'a ja 
rá huahi. 
4Y nu mi mudi bi mpot'i, bi dagui 
'raya zi nda ja ra 'ñu. Y nuya nda'u bi 
zi ya tslintstu. 
5 Y nu ma'ra ya nda bi dagui ja ya 
'bodo habu mi otho ndunthi ra hai, y 
nuya nda'u 'bestho bi føts'e ngue'a 
hinxmá pidi ra hai. 
6 Y nu mi pat'a ra hyadi bi huixqui ne 
bi 'yot'i ngue'a mi otho yá 'yu. 
7 Nu ma'ra ya nda bi dagui mbo ja ya 
'mini, ne mi te ya 'mini bi xumi ne bi 
hyo nú'a xqui 'botti. 
8 Ha nu ma'ra ya nda bi dagui ja ra 
hoga hai, y nú'u ya nda'u xi bi clonts'i 
xá hño ne bi hogui, 'raya 'bai bi unga 
'na nthebe ya nda, nu ma'ra ya 'bai bi 
unga hñu'rate, ha nu ma'ra ya 'bai bi 

unga 'natema'ret'a ya nda. 
9 Nu'a tó!o pe'tsa ra paha da 'ypde 
nuya ya noya dí ma, dá 'yode. 


Hanja ra Jesu bi zofo 
ya ja'i dega 'bede 
(Mr. 4:10-12; Lc. 8:9-10) 


10 Nepu yá nxadi bi joni habu mi 
hudi ra Jesu pa bi 'yambabi ne bi 
'ñembabi: 

—¿Hanja guí zofo ya ja'i njabu co 
nú'u ya 'bede? 

11 Ra Jesu bi datuabi'u ne bi 
'ñembi: 

—Nuga dí manga njabu ngue'a 
nuyú hingui tsa da zo yá mfeni nú'a 
dí ma de hanja ri nda Ajua, nú'a 
hinxqui fadi ma'met'o. Ngue'a nuyé 
hinxa ttumba ra mfadi pa da badi, pe 
nu'ahu ha, xa t'alahu ra mfadi pa gui 
pahu. 
12Y nu'ahu ma'na ma gui pahu ngue'a xa 
t'a'ahu ra mfadi, nja ngu xa hma gue nu'a 
tó'o jababi, ma'na ma da me'tsi, ha nu'a 
tó'o othobi, ma da thacuabi nú!a ts'u 
peltsi. 

13 Nuyé dí petuabi njabu ngue'a ja yá 
thandi pe hingui handi, ja yá nt'pde pe 
hingui øde, ne ja yá mfeni pe hinte yá 
fadi. 

14 Hangue bi njabu ngu nú'a xqui 
manga ra badi Isaía maya'bu ne bi 
'fiena: 

Ma gui 'yodehu pe hinda zo ri 
mfenihu. 

Ma gui hyanthu pe hingui ma 
gui padihu te ri boni nú'a guí 
hanthu. 

15Ngue'a xi xa megui ri mfenihu, 

ne hinguí ne gui hñuxhu nt'pde 
nú!a guí odehu, 

ne hinguí ne gui pahu nú'a guí 
hanthu. 

Nu'ahu hinguí ne gui hanthu, 

nixi gui 'yodehu, 

nixi gui pahu, 

ngue'a hinguí ne gui ntsø'mhu 
pa ga pun!a ri tstoquihu. 

Nuna guehna bi manga ra badi Isaia 
de ya 'ñagamfri ja'i. 

16 Pe nu'ahu xa jap'ahu Ajua, 
ngue'a xcá hyanthu co ri thandihu, 
ne xcá 'yghu co ri nt'ødehu. 

17 Xi majuani dí xi'ahu gue ndunthi yá 
'mehni Ajua nú'u mi 'bui maya'bu ne 
ma'ra ya hoja'i mi nehma'u xa hyandi 
ngu nú'a guí hanthubya, pe himbi za 
bi hyandi'u. Ne mi nehma da 'yøde 
nuya ya noya guí #dehubya, pe himbi 
za bi 'yode'a. 


Ra Jesu bi ma te ri bonga nura 
'bede de ra mot'i 
(Mr. 4:13-20; Lc. 8:11-15) 


18 Nubyá 'yghu za hño te ri bonga 
nú'a ra 'bede stá xilahu de ra mot'i. 
19 Nu'u ya nda bi dagui ja ra 'ñu go 
gue'a ngu nú'u to'o bi 'yøde ra noya de 
hanja ri nda Ajua ne himbi zo yá mfeni. 
Nu'bú bi yut'a ra tstondahi ja yá mfeni 
pa bi pu'tua gatho nú!a xqui bahma'u. 
20 Nu'u ya nda bi dagui ja ra 'bodo go 
gue'a ngu nú'u to'o bi 'yøde ra maca 
noya ne 'bestho bi gamfrihma co 'nara 
johya, 

21 pe hinxqui ze yá jamfri, hangue nu 
mi tho ya ts'othogui ne ya ntlutsate po 
rá ngue ra maca noya, nu'á 'bestho bi 
'uegue. 

22 Nu'u ya nda bi dagui ja ya 'mini go 
gue'a ngu nú'u to'o bi 'yøde ra maca 
noya pe 'bestho bi 'be yá jamfri ne bi 
'uegue ngue'a nsøctho mi oda yá mfeni 
ra boja ne ma'ra ya t'øt'e de ra ximhai. 
23 Pe nu'u ya nda bi dagui ja ra hoga hai 
go gue'u ngu nú'tt to'o bi 'yøde ra maca 
noya ne bi zo yá mfeni, ne xi bi zedi yá 
jamfri. Nu'bé go gue'u xi bi unga ra sofo 
nja ngu ya nda, 'ra bi unga 'na nthebe, ha 
nu matra bi unga hñu'rate, ha nu ma'ra 
bi unga 'natema'ret'a. 


Ra 'bede de ya ts'ondapo ja 
ra huahi dega trigo 


24 Nepu ra Jesu bi metuabi'u 
ma'na ra 'bede ne bi 'embi: 

—Nurá hmanda ra Nda de 
mahets'i nja ngu 'nara mot'i bi mot!a 
ra trigo ja rá huahi. 

25 Pe nu mi 'ñaha yá mefi, bi zø 'nará 
ncontra'a ne bi mo'tua 'raya tstondapo ja 
rá huahi. Nepu de gue'a 'bestho bi ma. 

26 Ha nu mi foxa ra trigo, nehe bi foxa 
ya tstondapo. 

27 Nepu ya 'bego bi ma bá ambabi ra 
mehuahi ne bi 'ñembi: “Ndada, ¿ha 
gue hingo ra trigo gá potla ja ri huahi? 
¿Hanja go bi c'onts'a nehe 'raya 
tslondapo?” 

28 Nu'béú ra mehuahi bi datuabi yá 
'bego bi 'fembabi: “Nzai 'nama 
ncontra to'o bi mot!a nú'u ya 
tslondapo.” Nu'bú ya 'bego bi 'ñhemba 
ra mehuahi: “¿Ha guí ne ga ma ga 
ctultshe nú'u ya tstondapo?” 

29 Nu'bé bi dadi ra mehuahi bi 'ñena: 
“Hina, oxqui ma gui c'u!tshu ya 
tstondapo, ngue'a nu'bu gui c'u'tshu 
ya tstondapo, ¿xi'bu gui c'u!tshu nehe 
ra trigo? 

30 Hophu da te mahyegui, cabo gue 
nú'a ra pa de ra sofo ga 'bepa ya xofo 
da hyets!'i 'met'o nú't ya tslondapo, ne 
da du'ti pa da tsat'i, ha nura trigo da 
munts!i pa da me'tsa ja ra troha.” 


Ra 'bede de ra nda gá mostasa 
(Mr. 4:30-32; Lc. 13:18-19) 


31 Nepu ra Jesu bi metuabi'u 
ma'na ra 'bede ne bi 'ñembi: 

— Rá hmanda Ajua mahets!i nja 
ngu 'nara nda dega mostasa nú'a bi 
mot'a 'nara ja'i ja rá huahi. 

32 Nú'a ra nda'a ma'na xi ra zi lotsi de 
gatho ma'ra yá nda ya ndapo, pe nu 
sta nte!a, ma'na ra dangui de gatho 
ma'ra ya ndapo, ne da nte xi ra dangui 
ngu 'nara 'bai gá za, y asta ja da 
hyocni yá 'bafi ya ts'intstu. 
Ra 'bede de ra nzoi 
(Lc. 13:20-21) 


33 Nepu bi xipa ma'na ra 'bede bi 
'ñembi: 

—Nura hmanda Ajua mahets'i nja 
ngu 'nara 'behía bi hyoca ra thuhme 
ne bi 'yents'ua ra nzoi nú!a ri japi da 
nets!i ra thuhme, ne mi ngu 'nate 
kilo ra arina bi mant'i, ne masque 'na 
zi tugui bi japi, pe bi nets'i gatho. 


Ra Jesu bi zofo ya ja'i dega 'bede 
(Mr. 4:33-34) 


34 Gatho nú'a mi xipa ya ja'i ra 
Jesu bi xipabi dega 'bede. 
35 Hangue bi njabu ngu nú'a xqui manga 
'nará 'mehni Ajua maya'bu bi 'ñena: 
Ma ga petuabi 'raya 'bede ya 
jai, 
pa ga utuabi nú'a hinto xa badi 
desde bi mudi ra ximhai. 


Ra Jesu bi ma te ri bonga ra 'bede 
de ya ts'ondapo ja ra 
huahi dega trigo 


36 Nepu ra Jesu bi 'ñedi ya ja'i pa 
da ma ja yá ngu, y nehe'a bi ma ja 
nú!a ra ngu habu mi 'bui. Nepu yá 
nxadi bi ma bá tsudi ne bi 'ñembabi: 

—Xi da xicje xá hño te ri bonga 
nú'a ra 'bede de ya ts'ondapo bi fóxa 
ja ra huahi. 

37 Nu'bú ra Jesu bi dadi ne bi 
'ñembabi'u: 

—Nú!a ra mehuahi bi mot'a ra 
trigo ja rá huahi go gue'a Nú'a To'o 
bi e bi Nja'i. 

38 Ha nura huahi go gue'a ra ximhai, ha 
nura trigo go gue'a nú'u 'bui ja rá 
hmanda Ajua, ha nuya tstondapo go 
gue'u nú'u øtua rá hmanda ra tslondahi. 
39 Nura ncontra to'o bi mot'a ya 
tstondapo go gue'a ra tstondahi. Ha nura 
pa de ra sofo go gue'a rá ngats!i ra 
ximhai, ha nu'u ya xofo go yá enxe Ajua. 
40 Nja ngu ya xofo da 'ueca ya 
tslondapo pa da tsat!i, njabu nehe ja rá 
ngats!i ra ximhai ya enxe da 'ueca nú'u 
ya ja'i gtua rá hmanda ra tstondahi. 

41 Nú'a To'o bi e bi Nja'i ma da mehna 
yá enxe pa da 'ueca gatho ya 'yøt'a- 
tstoqui ne gatho ya tsto'mui gá ja'i pa 

hinda yut!a mahets'i. 

42 Nu'é ma da tleque pa da thøt'a ja ra 
tsibi nú'a ma da nzø pa nzantho, y nuni 
ja di zohmani ne ja di gusthmani yá ts'i. 
43 Nepu nu'a tó'o tyo xá hño ja rá 
thandi Ajua ma da yot'i'u ngu 'nara 
danga ñot!i nuni mahets'i habu bi 
manda'a. Nu'a tó'o pe'tsa ra paha da 
'yøde nuya ya noya dí ma, dá 'yode. 


Ra 'bede de ra boja t'agui 


44 Rá hmanda ra Nda de mahets'i 
nja ngu ra boja xa t'agui mbo ja ra 
hai, y nura boja!a bi dini 'nara ja'i ne 
bi yopa go'mithoni ma'na'qui. Nu'bú 
nu'á co ra johya bi dama pa gatho 
nú!a te mi pe'tsi pa da danga nú'a ra 
hai habu xqui dinga ra boja. 


Ra 'bede de 'nara perhla xi 
di muui ndunthi 


45 Nehe rá hmanda ra Nda de 
mahets!i nja ngu 'nara duqui nú'a mi 
tuca ya hoga t'axa do yá thuhu ya 
perhla. 

46 Nu mi zadi 'nara hoga perhla xi mi 
muui ndunthi, nu'bú nu'á bi dama pa 
gatho nú'a te mi pe'tsi pa bi danga 
nú!a ra perhla!a. 


Ra 'bede de ya hua ja ra xit'a 


47 Nehe rá hmanda ra Nda de 
mahets'i nja ngu 'nara xitla bi t'ent'a ja 
ra ndehe ne bi gu 'rama'na'ño ya hua. 
48 Y nu mi ñuts!i ra xitla, ya mehua bi 
hñai pa ja ra ñanthe. Ne bi hñudi'u pa bi 
huahna ya hoga hua pa bi yut'a ja ra 
'bøts!e; ha nu'u himyá hoga hua bi fotbu. 
49 Ma da njabu nehe ja rá ngats!i ra 
ximhai, ma da 'ñehe ya enxe pa da 
'ueca ya tslo'mui de ja ya hoja!i. 

50 Ne nú'u ya ts'o'mųi ma da thøt'a ja ra 
tsibi núla ma da nzø pa nzantho, y nuni 
ja di zohmani ne ja di gusthmani yá ts'i. 


Ya ndaxjua t'øt'e ne ya 'ra'yo t'øt'e 


51 Nu'bé ra Jesu bi 'hembabi yá 
nxadi: 

—¿Ha gue xa zo ri mfenihu gatho 
nú'a stá xilahu? 

Nu'bá nu'á bi datuabi ne bi 'fembi: 

—Haha, ma zi Hmu'ihe. 

52 Nu'bé nu'á bi 'ñembabi'u: 

—Xá hño 'bu. Nubyá da za gui 
'ñudihu hingue hónse nú'a bi manga ra 
Moise ne ma'ra yá 'mehni Ajua, pe nehe 
da za gui 'fludihu ma 'ra'yo nttutuate dí 
u't'a'ihu de hanja ri nda Ajua, gui njahu 
ngu 'nara dada de 'nara ngu jaqui nura 
ora honi gatho nú!a te xa me'tsa 
maya'bu ne ja guehya. 


Ra Jesu mi 'buhni Nasare 
(Mr. 6:1-6; Lc. 4:16-30) 


53 Ha nu mi uadi ra Jesu bi manga 
nuya ya zi 'bede, bi ma de guehni. 
54 Ne bi ma pa ja rá hai'a, y de mi 
'buhni mi pa ja ra nija de guehni pa 
mi xahna ya ja'i. Y nu'é xi bi 'yø ne bi 
'fena: 

—iHabu zua padi nú'a ra mfadi 
pahni? ;Ne há xqui bahni 'bu nuya 
ya danga nt'udi øt'e? 

55 ¿Ha gue hingo guehni rá t'u nú'a ra 
yaxi? ¿Ha gue hingo guehni rá t'u ra 
Maria? ¿Ha gue hingo guehni rá cu ra 
Cobo ne ra Jose, ne ra Simu ne ra 
Juda? 

56 ¿Ha gue hingyá menguua yá nju 
nehe? ¿Habu xuá badini gatho nú'a 
ma ne gatho nú'a øt'e? 

57 Y ya ja'i de guehni mi pø yá 
cue con gue'a ne himbi ne bi gamfri. 
Hangue nura Jesu bi 'hembabi'u: 

—'Nará 'mehni Ajua haburaza ri 
'yo ri hnumansu, pe ja rá haise hina, 
nixi ja rá ngu. 

58 Hangue ra Jesu himbi 'ygt'a 
ndunthi ya danga ntludi de guehni 
ngue'a ya ja'i himbi ne bi gamfri. 


Ra Xuua Xi'tsate bi thecua rá ñaxu 
(Mr. 6:14-29; Lc. 9:7-9) 


1 Ha nuya pa'y ra nda Erode 
bi 'yøde de gatho nú'a te mi 
gtla ra Jesu. 

2 Ne bi 'ñembabi yá mfats!i: 

—Nura 'ñøhø'a go gue'a ra Kuua 
Xi'tsate xa yopa nte, hangue pe'tsa ra 
tsledi pa da 'ygt!a nuya ya nt'udi. 

3 Ra Erode bi benga njabu ngue'a 
'na'qui bi gu ra Kuua bi du'ti ne bi 
got'a fadi ngue'a ra Kuua mi hacua 
hmaha ra Erode gue hinda zimba rá 
'behña rá cu nú'a rá thuhu ra Lipe, 
ha nura 'behña rá thuhu ra Erodía. 

4 Ngue'a ra Kuua xqui 'ñemba ra Erode: 

— Hindi 'ñepi gui 'buhui ra Erodía. 

5 Hangue ra Erode bi bo rá cue ne 
mi nehma da hyo ra Xuua, pe himbi 
za bi hyo'a ngue'a mi tsu ya ja'i 
ngue'a mi camfri'u gue ra Kuua go 
'nara hoga badi. 

6 Pe 'na'qui bi ttumba rá pa ra Erode, 
ne nurá tlixu ra Erodía bi nei ja yá 
thandi gatho nú'u mi 'buhni, y ra 
Erode xi bi hopa rá hnei. 

7 Hangue bi ñatuabi da umbabi gatho 
nú'a go da 'yadi. 

8 Nu'bé nú!a ra nxutsi bi 'hembabi ra 
Erode: 

—Di ne gui 'racagui rá ñaxu ra 
Xuua Xi'tsate ja 'nara manza. 

Gue'a bi 'yadi'a ngue'a njabu ya 
xqui xipabi rá nana nú!a ra nxutsi. 

9 Nu'bú ra Erode xi bi du rá mui, 
pe himbi za bi gombi ngue'a njabu 
xqui ñatuabi ne xqui 'yode nú'u mi 
huhuini ja ra mexa. 

10 Nu'bú bi manda da thecua rá ñaxu 
ra Kuua nú!a mi jot'a fadi. 

11 Nepu bá tha ra ñaxu ja 'nara manza 
pa bi ttumbabi nú!a ra nxutsi, ne nu'á 
bi hña'tsuabi rá nana. 

12 Nepu yá nxadi ra Xuua bi ma ja 
ra fadi habu mi jot!i hmaha'a pa bi 
du'tsuabi rá ngøqu'ei pa bi ma bá 
agui. Nepu bi ma'u bá xipa ra Jesu. 


Ra Jesu bi 'uinga thogui 
cut'a 'mo ya ja'i 
(Mr. 6:30-44; Lc. 9:10-17; Jn. 6:1-14) 


13 Ha nu mi 'ygde ra Jesu de nú!a 
xqui nja, nu'á bi bøxa ja 'nara motsa 

bi 'ranga ja ra ndehe pa ga maja 
'nara mbonthi habu mi jo'o ra ja'i. Pe 
ya ja'i bi 'yøde gue xqui ma ra Jesu, 
hangue nu'á bi ma 'ñoua desde ja ya 
hnini pa bi ma bá c'a'tsi'a. 

14 Ha mi zoónga ja ra mbonthi ra Jesu 
bi hyanda xica ja'i ya mi 'buhni, 
hangue nu'á bi huequi'u ne bi 'ygthe 
gatho nú'u mi hñeni. 

15 Y nu mi nde bi joni yá nxadi ra Jesu 
habu mi 'bai'a ne bi 'fembabi: 

—Pehna nuyu ya ja'i da ma ja ya 
hnini pa da dai te da zi, ngue'a nuua 
habu dí 'buhu go ra mbonthi, ¿te ga 
umfu da ziyu? ne ya 'yo ri nde nehe. 

16 Nu'bé ra Jesu bi datuabi'u ne 
bi 'ñembi: 

—Hingo mahyoni ga pehni da dai 
te da ziya. Go da umfu te da zi. 

17 Nu'bú nuya nxadi bi dadi ne bi 
'fiena: 

—Hønse cut'a ya thuhme ne yoho 
ya hua dí hahe, hinda uadi pa gathoyu. 

18 Nu'bé ra Jesu bi 'ñembi'u: 

— Bá hancahuua. 

19 Nepu bi japabi ya ja'i da hñudi 
ja ya zi 'bot'ei. Ne mri hña nú'u cut'a 
ya thuhme ne nú'u yoho ya hua, bi 
nøts'e pa mahets'i bi 'yapabi Ajua da 
japi. Ne bi hyeca ya thuhme, ne bi 
umba yá nxadi pa bi hyecua ya ja'i. 
20 Gatho ya ja'i bi ñuni ne bi niña'u. Y 
gatho nuya zi xeni bi bongui bi hmunts'i 
ne bi ñuxa 'retlamayoho ya 'bøts'e. 

21 Mi ngu cut'a 'mo ya 'ñøhø nú'u bi 
Nuni, y nuya 'behña ne ya batsi himbi 
ma 'mede. 


Ra Jesu bi 'ño maña ra ndehe 
(Mr. 6:45-52; Jn. 6:16-21) 


22 Nepu ra Jesu bi 'bepa yá nxadi 
da yut'a ja ra motsa pa da 'met'o'u 
pa ri'nandi, ha nu'á bi gohni pa bi 
'ñedi ya ja'i. 

23 Y nu mi uadi bi 'ñehui ya ja'i bi 
bøxa ja ra tigho pa bá apabi Ajua 
'nambese. Y ya bi nxuui mi 'buhnitho 
sehe'a. 

24 Ha nura motsa habu mi pa yá nxadi 
ya mi pa madetho ra ndehe, ne xi mi 
feta nts'edi ra bunthi ja ra ndehe, ne 
mi ne da mpunts'i'u. 

25 Ne himi hats'itho ra Jesu mi 'yo 
maña ja ra dehe pa bi ma bá tsudi yá 
nxadi. 

26 Ne nu mi hyanda ya nxadi ra Jesu 
mi 'yo maña ja ra dehe, nu'é xi bi ntsu 
ne bi 'ñena: 

—;¡Ay! ¡Ndi hyanthu 'nara pite! 

27 Pe ra Jesu 'bestho bi 
'ñembabi'u: 

—Oguí tsuhu, go guecagui. 

28 Nu'bú ra Pedro bi dadi ne bi 
'ñembi: 

—Ma zi Hmu'i, nu'bu xi go 
gue'a'i, 'bepcagui ga 'yo maña ja ra 
dehe pa ga mabu habu guí 'yo. 

29 Nu'bú ra Jesu bi 'ñembabi: 

—Bá ehe 'bu. 

Ra Pedro bi gai de ra motsa ne bi 
mudi bi 'ño maña ja ra dehe pa bi 
ma hmaha habu mi 'yo ra Jesu. 

30 Pe nu mi hyanda ra bunthi bi ntsu, 
nepu bi madi bi yui ja ra dehe, nu'bú 
bi mafi ne bi 'ñena: 

—Ma zi Hmu'i, faxcagui pa hinga 
jat'i. 

31 Nu'bú ra Jesu 'bestho bi mipa 
rá 'ye ne bi 'ñembabi: 

—Xi tstutho ri jamfri. ¿Pa te gá 
ntsu? 

32 Nepu nu'ú bi bøxa ja ra motsa 
ne 'bestho bi tsaya ra bunthi. 

33 Ne de ya mi 'bui mbo ra motsa, ya 
nxadi bi nsunda ra Jesu, bi 
ndandiñahmu ne bi 'ñena'u: 

—Xi majuani go gue'i rá T'w'i 
Ajua. 


Ra Jesu bi 'yøthe ya da'thi 
nuni Genesare 
(Mr. 6:53-56) 


34 Nepu bi zoñ'u ja ra hai 
Genesare ri'nandi de ra ndehe. 
35 Ha nu mi hyanda ya mengu de 
guehni gue bi zónga ra Jesu ja yá hai'u, 

nu'bé nu'á bi dama xanga ra noya pa bi 
sipa gatho ya ja'i de nú'a ra hai'a. Nepu 
bá ts'impabi ra Jesu ndunthi ya da'thi. 
36 Ne nuya da'thi mi adi honse qué da 
danbabi rá he, y gatho nú'u to'o bi 
'yøt'a njabu 'bestho bi fani. 


Hanja gra nts'oca ya ja'i 
(Mr. 7:1-23) 


1 5 1 Nu'bé 'raya xahnate de ra 
ley ne 'raya fariseo xqui 'ñehe 

de Jerusale pa da c'a'tsa ra Jesu, ne bi 

'yambabi 'nara nt'ani bi 'ñembi: 

2 —¿Hanja nuyu ri nxadi hingui øt'e 
ngu mi øt'a ndu ma xitahu? Ngue'a 
nuyú hingui xu!ye 'met'o pa da ñuni. 

3 Y ra Jesu bi datuabi'u ne bi 
'ñembi: 

—Nequi ma ga an'ahu 'nara ntlani. 
¿Hanja go guí øthu nú'u ri nzaihu ne 
hingo guí ptuabihu yá hmanda Ajua? 
4 Ngue'a Ajua bi manda njaua ne bi 
'hena: “Umba ra tlequ'ei ri dada ne ri 
nana ne su'u.” Nehe bi 'ñena: “Nu'a 
tólo da zanga rá dada ne rá nana, nu'á 
pe'tsi da du.” 

5 Pe nu'ahú guí eñhu gue xá hño to'o da 
'fiemba rá dada o rá nana: “Ya hinda za 
ga fax!a'i, ngue'a nú'a ma stá 'ralahma, 
ya stá ña'tuabi Ajua ga umbi.” 

6 Hangue guí eñhu gue njabu hinguá 
hyoni da jamasu rá dada o rá nana 'na. 
Hangue hinguí øthu nú'a ri manda 
Ajua, go guí ptlasehu nú!a go ri nzaihu. 
7 Nu'ahu xi gyá yohmihu. Hangue 
majuani nú'a xqui manga ra badi Isaía 
de gue'ahu ne bi 'ñena: 

8 Nuna ra hninina ri 

xøcambenigui dega netho, 
pe nuyá mfeni go bi 'yo yabu 
de guequi. 

9 Hinte ri muui yá sóocambeni 

nú'a gt'e, 

ngue'a nu'u yá nt'utuate udi'a 
go de yá mfenise, ne mañ'u 
gue go stá utua'u. 

10 Nepu ra Jesu bi zofo ra 
hmuntsja'i ne bi 'ñembi: 

—Hñuxhu nt'øde za hño ne dá zo 
ri mfenihu nú'a ma ga xi'ahu: 

11 Hingue co nú!'a te cut'a ja rá ne ra 
ja'i ri ntstoqui, pe co nú'a te ponga ja 
rá ne, con gue'a ha, ri ntstoqui. 

12 'Mefa yá nxadi bi joni habu mi 
'bai ra Jesu ne bi 'ñembi: 

—¿Ha gue hinguí padi gue xi bi 
bo yá cue ya fariseo co nuya noya 
gá ma? 

13 Pe ra Jesu bi datuabi yá nxadi 
ne bi 'ñembi: 

—Gatho nú'u ya ndapo hingo bi 

mot!'a numa Dada bi 'bui mahets'i, 
ma dra c'w'tsi. 
14 Hyehubu ya fariseo dí tyobu co yá 
ngoda, nu'ú ri zi yá migodaui. Nu'bu 
'nara goda da guhna rá migodaui, da 
ma ri yoho'u da zoui mahyegui ja ra 
O'tsi. 

15 Ra Pedro bi 'yambabi ra Jesu 
ne bi 'ñembabi: 

—Xicje te ri bonga nú'a ra 'bede 
ga ma de hanja ri nts'oca 'na. 

16 Ra Jesu bi dadi bi 'ñembi: 

—¿Ha gue ni gue'ahu hingui 
tsoda ri mfenihu? 

17 ¿Ha hinguí pahu gue gatho nú'a 
guí tsihu ri ma ja ri muihu ne 
thoguitho? 

18 Pe nu'bu guí beñhu ya tstomfeni, go 
gue'u da bonga ja ri nehu, y nú!a go 
gue'a da ja'ahu gui ntstoquihu. 

19 Ngue'a ja yá ne ya ja'i ja guehni 
ponga yá tstomfeni, ngu ra nthote, ra 
nzinga medinthati, ra nt'eja'i, ra mfe, 
ra nt'e'tsate, ra nts'ante. 

20 Gatho nuyá ha, go guehya ri japi da 
ntsloca ra ja'i. Pe nu'a tó'o hingui 
xulye 'metlo pa da ñuni, hingo gue'a 
nara ts!oqui gt'e. 


'Nara 'behña himrá me Israel 
bi gamfri ra Jesu 
(Mr. 7:24-30) 


21 Nepu ra Jesu bi ma de guehni 
pa ja ra hai guetbu ra hnini Tiro ne 
Sidó. 

22 Ne ja bá ntheuini 'nara 'behña mra 
me Canaan y himra me Israel. Mi mafi 
ne mi ena: 

—Huegagui nú'i Ndada, rá T'u'i 
ra nda Davi. 'Nama t'izu pe'tsa 'nara 
ts'ondahi ne xi nts'edi. 

23 Pe ra Jesu hinte bi dadi. Nu'bú 
ya nxadi bi joni habu mi 'bai ra Jesu 
ne bi bantebi bi 'ñembi: 

—Pehni dá ma, ngue'a xi mafiua 
møte ja ma xuthahe. 

24 Ra Jesu bi dadi ne bi 'ñembi'u: 

—Nuga xpá 'bencagui honse pa 
ga munts!a ya me Israel nja ngu ya 
zi deti xa 'medi. 

25 Nepu nú'a ra zi 'behíña bi 
ndandiñahmu ja yá ua ra Jesu ne bi 
'ñembi: 

—Faxcagui, Ndada. 

26 Nu'bú ra Jesu bi datuabi bi 
'ñembi: 

— Hindi 'ñepi da thamba yá 
thuhme ya batsi pa go da ttumba ya 
tsat!yo. 

27 Nu'bú ra 'behíña bi dadi ne bi 
'hena: 

—Majuani guí ma, Ndada, pe 
nuya tsat'yo tsi ya xeca thuhme nú't 
tagui de ja yá mexa yá hmu. 

28 Nu'bú ra Jesu bi dadi ne bi 
'ñembi: 

—Nu'i naná, xi ra dangui ri 
jamfri, dá njabu ngu nú!a xcá 'yadi. 

Nu'bé nurá t'ixu nura 'behña'a 
'bestho bi ñani nura ora!a. 


Ra Jesu bi 'ypthe ndunthi 
ya da'thi 


29 Ra Jesu bi ma de guehni ne bi 
zoni ja rá hani ra ndehe Galilea. De 
guehni bi bóxa maña ra t'øhø ne ja 
bá hudini'a. 

30 Y bi mani ndunthi ya ja'i mi zi ya doua, 
ya do!ye, ya goda, ya gone, ne ndunthi 
ma'ra ya da'thi. Gatho'u bi tlegui ja rá ua 
ra Jesu ne nulá bi 'yøthe'u. 

31 Hangue nura hmuntsja'i mi 'buhni 
xi bi 'yø nu mi 'yode bi ña ya gone, ne 

mi hyandi bi nxøgue yá 'ye ya do!ye, 
ne bi 'ño ya doua, y ya goda bi 
hyandi. Hangue ra hmuntsja'i bi 
xocambeni Ajua nú'a xocambeni ya 
me Israel. 


Ra Jesu bi 'uinga thogui 
goho 'mo ya ja'i 
(Mr. 8:1-10) 


32 Nepu ra Jesu bi zohna yá nxadi 
ne bi 'ñembabi: 

—Xi drí hueca nuyu ya ja'i ngue'a 
pe'tsa hñu pa drí 'ñohu ha hinte xa 
ziya. Hindi ne da mayu co ra thuhu, 
ngue'a xi'bu da uent!a má 'ñu. 

33 Nepu yá nxadi bi 'ñemba ra 
Jesu: 

—Xi nuua ja ra mbonthi ¿habu ga 
tsuhuua ra thuhme pa ga 'uiñhu 
gatho nuyu ya ja'i xi ri ndunthi? 

34 Nu'bé ra Jesu bi 'yambabi'u ne 
bi 'ñembi: 

—¿Hangu ya thuhme guí pe'tshu? 

Nu'á bi dadi ne bi 'ñena: 

—Honda yoto ya thuhme dí 
pe'tshe ne 'raya t'uhua. 

35 Nu'bú ra Jesu bijapa yaja'i da 
hñudi. 

36 Ne mri hña nú'u yoto ya thuhme ne 
nú't ya ttuhua, nepu bi umba njamadi 
Ajua, nepu bi heque bi umba yá nxadi 
pa da hyecua ya ja'i. 

37 Gatho bi ñuni ne bi niña, y gatho 
nuya xeni bi bongui bi hmunts'i ne bi 
ñuxa yoto ya 'bøts'e. 

38 Mi ngu goho 'mo ya 'ñøhø nú'u bi 
Duni, y nuya 'behña ne ya batsi himbi 
ma 'mede. 

39 Nepu ra Jesu bi 'ñehui ya ja'i, ne bi 
bøxa ja ra motsa pa bi ma ja ra hai 
Magdala. 


Ya fariseo ne ya saduceo mi adi da 
t'utua 'nara danga nt'udi 
(Mr. 8:11-13; Lc. 12:54-56) 


1 6 1 Ya fariseo ne ya saduceo bi 
ma'u bá honga ra Jesu pa da 
xaxi. Ha nu mi zudi bi xipabi da 

'hutuabi 'nara nt'udi pa da gamfri'u 
ua xi xqui 'ñehe!la de mahets'i. 
2 Nu'bé ra Jesu bi dadi ne bi 'ñembi'u: 

—Nu'ahu 'bu guí hanthu xa 
thenga mahets'i dega nde, nu'bú guí 
eñhu: “Xudi ma da hñoga pa.” 
3 Y nu'bu guí hanthu dega xudi xa 
thenga ya guui, nu'bé guí eñhu gue 
ma da nja ra bunthi 'ye. 'Nagyá 
yohmihu, ¿hanja go guí pa gui 
hyanthu mahets!i pa gui pahu te 'be 
ma da nja hyastho, y hanja hingo guí 
huxhu nguenda de ya nttudi nú'u xqui 
'iehe de mahets'i pa gui pahu gue ra 
Nda de mahets'i ya xa zøhø? 
4 Nu'ahé gyá ts'oja'ihu xcá 'ueguehu 
de Ajua, hangue guí adihu 'nara nttudi 
gui hyanthu pa gui camfrihu. Pe nuga 
hinga ma ga u't'a'ihu 'nara nt'udi ngu 
nú'a guí adihu. Nura nt'udi ma gui 
hyanthu, hønse de ra Joná rá 'mehni 
Ajua. 

Ha nu mi uadi ra Jesu bi manga 
njabu, nu'á bi 'uegue de gue'u ne bi ma 
de guehni. 


Ra nzoi de ya fariseo 
(Mr. 8:14-21) 


5 Nepu ra Jesu ne yá nxadi bi 
'raxa ja ra ndehe pa ri'nandi, y yá 
nxadi bi pumfri da hñats'i te da zi'u. 
6 Ne ra Jesu bi 'ñembabi'u: 

—Jamasuhu de yá nzoi ya fariseo 
ne ya saduceo. 

7 Nu'bú nu'é bi 'némse'a 'na ngu 
na: 

—Nuní bi manga njabu ngue'a 
hindá hahu ra thuhme pa ga tsihu. 

8 Ha nura Jesu bi badi nú'a mi 
mañ'u ne bi 'fembabi: 

—Nu'ahu xi tstutho ri jamfrihu. 
¿Hanja guí tu ri muihu de nú!a te gui 
tsihu? 

9 ¿Hanja hingo tso ri mfenihu nú'a dá 
xi'ahu? ¿Ha hinguí beñhu nú'u cutla 
ya thuhme dá hecuabi nú'u cutla 'mo 
ya 'fløhø, ne hangu bi bongui xa? 

10 Nehe ¿ha gue hinguí beñhu nú't 

má yoto ya thuhme dá hecuabi nú'u 
má goho 'mo ya 'ñøhø, ne hangu bi 
bongui xa? 

11 ¿Hanja hingo bi zo ri mfenihu de ra 
nzoi dá xilahu? Hindá xi'ahu de ra 
thuhme ngu guí befihu. Dá xi'ahu gue 
gui jamasuhu de yá nzoi ya fariseo ne 
ya saduceo. 

12 Nu'bé ha, ja bi zo yá mfeni'u 
gue ra Jesu mi xipabi da jamasu de 
yá nt'utuate ya fariseo ne ya 
saduceo, hingo mi xipabi de yá nzoi 
ya thuhme. 


Ra Pedro bi ma gue ra Jesu 
go gue'a ra Cristo 
(Mr. 8:27-30; Lc. 9:18-21) 


13 Mi zøngüi yá nxadi ja ra hai 
guetbu Cesarea de Filipo, ra Jesu bi 
'yambabi'u bi 'fñembi: 

—Xi ya ja'i ¿te ma de Nú!a To'o 
bi e bi Nja'i, to'o gue'a ena? 

14 Nu'á bi dadi bi 'ñena: 

—'Ra ena gue go gue'a!i grá Kuua 
Xi'tsate, ma'ra ena gue go gue'a'i grá 
badi Elía, ha nu ma'ra ena gue go 
gue'a'i grá Jeremia o 'na de gue nú'u 
ma'ra yá 'mehni Ajua. 

15 Nepu bi yopa 'yambabi'u 
ma'na'qui ne bi 'ñembi: 

—Xi!lahu, ¿to'o guí beñhu go 
gueque? 

16 Ra Pedro bi dadi ne bi 'ñena: 

—Nu'i go gue'a'i grá Cristo nú'i 
bá peñ'a'i Ajua pa gui nda, ne go rá 
T'w!i Ajua nú'a te. 

17 Nu'bé ra Jesu bi 'ñembabi: 

—Nu'i Simu rá t'u!i ra Joná, xa 
jap'a!i ma Dada bí 'bui mahets'i, 
ngue'a go bi xi'asehe!a to'ogui, hingo 
bi xi'a'i 'nara ja'i. 

18 Nubyá dí xi'i gue grá Pedro, ne nuri 
thuhu rí bøni da 'ñena 'nara do. Ne 
nu'i guí nja ngu ra do habu ma ga 
hoca ma nija. Y numa nija ma'na ma 
da nja rá tsledi que ra du. 

19 Nu'i go ma ga hux'a!i ngu grá 
hñansoqui pa gui xocua ra gosthi to'o 

da yut'a ja rá hmanda Ajua, pa njabu 
nu'a gui 'yøt'a nuua ja ra zimhai, 
gue'a rí t'øt'e mahets'i, ne nula gui ma 
gue hinda t'øt'e nuua ja ra ximhai, 
gue'a hinda t'øt'e nehe nuni mahets'i. 

20 Nu'bé nu'á bi hñu'mba ra hña 
yá nxadi gue hinda mañ'u gue go mi 
gue'a ra Cristo nú'a bá pehna Ajua pa 
da nda. 


Ra Jesu bi ma de rá du 
(Mr. 8:31-9:1; Lc. 9:22-27) 


21 Desde gue'bu ra Jesu bi mudi bi 
xipabi yá nxadi gue mi mahyoni da 
ma'a pa Jerusale nuni habu mi pe'tsi 
da sufri ja yá 'ye ya ndaxjua nda ne 
ya nda gá macja ne ya xahnate de ra 
ley. Nehe bi xip' gue mi pe'tsi da 
du'a, pe rá hhupa mi pe'tsi te da 
yopa nte. 

22 Nu'bé ra Pedro bi njuguiui ra Jesu 
'nambu, ne bi medi bi zui ne bi 
'hembi: 

—Hina, ma zi Hmu'i, Ajua hinda 
ne gui thogui njabu. 

23 Nu'bé ra Jesu bi mpunts'i ne bi 
'ñemba ra Pedro: 

—;¡'Uegue de gueque nu'i Sata! 
Ngue'a nu'i guí ne gui hñagagui ga 
ø'tua rá paha ma Dada. Nura mfeni 
guí beni go yá meti ya ja'i, hingo rá 
meti Ajua. 

24 Nu'bé ra Jesu bi 'ñembabi yá 
nxadi: 

—Nu'a tó'o ne da dengui pa dua 
nxadi, hingui tsa da 'yøt'a rá paha 
sehe. Nú'á mahyoni da 'ñei pa da 
dengagui masque da tho ya nt'utsate 
ne ya 'betsa. 

25 Ngue'a nu'a tó'o madi rá te ne hinda 
zeta ya nt'utsate, nú'á da 'bedi rá te pa 
nzantho, ha nu'a tó'o da zeta ya 
nt!utsate po rá ngueque, nu'á ma da 
zudi rá te pa nzantho. 

26 ¿Ne te di muui 'nara ja'i 'bu drá 
meti gatho nú!a te ja ja ra ximhai ne 
nu'á go da 'medi? Ngue'a ni 'na de 
nuya hño'u hinda za da pøhøbi rá te. 

27 Nu'a Tó'o bi e bi Nja'i ma da yopa 
'ñehe co rá nsunda rá Dada, ne ma da 
tsi yá enxe. Y nú'a ra pala ma da 
gu'tuabi 'na ngu 'na ngu tengu nú'a xa 
tyot'e. 

28 Xi majuani dí xi'ahu gue 'ra de 
gue'ahu hingui ma gui tuhu asta 
hingui hyanduahu rá nsunda ra Nda 
de mahets'i Nú'a bi e bi Nja'i. 


Bi mpadi rá 'bai ra Jesu 
(Mr. 9:2-13; Lc. 9:28-36) 


1 1 Nurá 'rato ma pa ra Jesu bi 
7 zixa ra Pedro, ra Cobo, ne ra 
Kuua rá cu, ne bi ma ja 'nara t'pho 
xá hñets'i pa da 'museuini. 

2 Nu'bé nu'é bi hyanda ra Jesu bi 
mpadi, nurá hmi'a xi bi yot'i ngu ra 
hyadi y rá he xi xmá nt'azi ngu 'nara 
ñot'i. 

3 Ne 'bestho ra ora'a ya nxadi bi 
hyandi bi zøhø ndu ra Moise ne ndu ra 
Elía nú'u mya 'mehni Ajua ne bi ñaui 
ra Jesu. 

4 Nu'bé ra Pedro bi 'fembabi ra Jesu: 

—Ma zi Hmu'i, xi xá hño ga 
'buhuua. 'Bu gui nehma, ga hoca hñu 
ya zi ja'tsi, 'na pa gue'e, 'na pa ra 
Moise, ha nu ma'na pa ra Elía. 

5 Y de mi ña ra Pedro bi go'mi'u 
nara tlaxaguui mri huexqui, y nu ja ra 
guui'a bi nt'pde 'nara noya bi 'ñena: 

—Nuni go guehni ma hmaca T'a, 
ne xi dí hopa rá 'mui. 'Yódehu nú'a 
da mani. 

6 Y nu mi 'yøde ya nxadi nuna 
noyana xi bi ntsu, ne co ra ntsu bi 
dagui ma'memfo. 

7 Nu'bé ra Jesu bi joni pa bi dani'u ne 
bi 'ñembi: 

—Nanju, oguí tsuhu. 

8 Y nu mi guza yá da ya nxadi, ya 
honse ra Jesu bi hyandi mi 'bahni sehe. 

9 Ha nu mi gai'u de ja ra t'øhø ra 
Jesu bi hñu'mba ra hña yá nxadi bi 
'ñembi: 

—Oto ma gui xiphu de nú'a ga 
hyanthu bi nja, asta nú'a ra pa da 

yopa nte Nú'a To'o bi e bi Nja'i, 
nu'bé ha, gue'bu gui mañhu. 

10 Nu'bé yá nxadi bi 'yambabi ne 
bi 'ñembi: 

—¿Hanja enga ya xahnate de ra 
ley gue 'met!lo ma da 'ñehe ra Elia ne 
'mefa da 'ñehe Nú'a To'o ma da 'ñe 
da Nja'iua? 

11 Nu'bé ra Jesu bi dadi: 

—Xi majuani ra Elia ma da 'ñehe 
pa da hyocua yá mfeni ya ja'i. 

12 Pe nubyá dí xi'ahu gue ra Elia ya bi 
'nehe, pe himbi gamfri ya ja'i ua go mi 
gue'a, y nu'á bi 'yo'tuabi gatho nú'a 
go bi ne ya ja'i. Nehe ya ja'i ma da 
jabu Nú'a To'o bi e bi Nja'i, ngue'a 
nu'á ma da 'yg'tuabi ra 'ñu'a. 

13 Nu'bé ya nxadi bi badi gue mi 
xipabi de ra Xuua Xi'tsate. 


Ra Jesu bi 'yøthe 'nara basja'i 
mrá ndusehe 
(Mr. 9:14-29; Lc. 9:37-43) 


14 Nepu mi zonga ra Jesu co yá 
nxadi habu mi 'bu ra hmuntsja'i, bá 
ehe 'nara 'ñoho bi ndandiñahmu 
habu mi 'bu ra Jesu ne bi 'ñembi: 

15 —Ndada, huega ma t'u ngue'a 
ra ndusehe ne xi nts'edi. Ndunthi ya 
'mi'qui tso ja ra tsibi ne tso ja ra 
dehe. 

16 Hangue por gue'a stá tsimpabi ri 
nxadi pa da 'ygthe hmaha, pe nuyú 
hinxa za xa 'yothe. 

17 Nu'bé ra Jesu bi dadi ne bi 
'ñena: 

—¡Nu'ahu 'nagyá 'ñagamfrihu ne 
'nagya ts'oja'ihu! ¡Asta ha'mu gui 
camfrihu! ¡Asta ha'mu ma ga 
tse'tlalihe ri 'muihu! Bá tsincahuua 
xa. 

18 Nu'bú ra Jesu bi zui ra 
ts'ondahi, ne 'bestho bi bøni de nú'a 
ra ts'unt'u'a, ne nu'á bi hani 'bestho. 

19 'Mefa ya nxadi bi ñaseui ra Jesu 
'nambu ne bi 'ñembi: 

—¿Hanja nuje himbi za dá eñhe 
nú'a ra tstondahi? 

20 Ra Jesu bi dadi bi 'ñembi: 

—Ngue'a 'na tugui ri jamfrihu. Xi 
majuani dí zi'ahu gue nu'bu gri 
pe'tshmahu ri jamfrihe masque ngu 
drá ndangui 'nara zi nda gá mostasa, 
nu'bé asta da za gui 'fembahmahu 
nuna t'øhø da mponi de guecua pa rí 
ma ma'na lado, y 'bestho da mponi 
de habu ja. 'Bu di ja ri jamfrihu, da 
za gui 'yothu gatho nú'a go gui nehu. 
21 Pe pa da bonga ya tstondahi ngu 
nú'a dá eni, mahyoni gui 'yaphu Ajua 
ne gui ayunahu. 


Ra Jesu bi yopa ma de rá du 
(Mr. 9:30-32; Lc. 9:43-45) 


22 Ne de ya mi 'buhni ra Jesu nuni 
Galilea bi 'femba yá nxadi: 

—Nú!a To'o bi e bi Nja'i ma da 
t'ent'ua ja yá 'ye ya ja'i, 
23 nepa nu'ú ma da hyo. Pe rá hñupa'a 
ma da yopa nte. 

Pe mi 'yøpya'u xi bi du yá mui 
nts'edi. 


Ra Jesu bi gut'a ra boja pa ja ra 

nija 

24 Nu mi zónga ra Jesu co yá 
nxadi ja ra hnini Ncapernau, nd'u 
to'o mi cobra ra boja de ra nija bi 'ñe 
bi 'yamba ra Pedro bi 'ñembi: 

—Xi ri xahnatehu, ¿ha gue hingui 
jut'a ra boja pa ra nija? 

25 Ra Pedro bi dadi ne bi 'ñembi: 

— Haha, jut'i. 

Nepu ra Jesu co yá nxadi bi yut'a 
mbo ra ngu habu mi nzai mi oxi'u. Y 
ra Jesu bi 'yambabi ra Pedro bi 
'hembi: 

—Nu'i Pedro, xi nú'a ra boja ri 
cobra nú'u ya nda de ya hnini, ¿ha 
gue go ri cobrabi nú'u ja te yá njaui 
o nú'u hinte yá njaui? 

26 Ra Pedro bi 'ñembabi ra Jesu: 

—Nú'u hinte yá njaui go gue'u ri 
cobrabi. 

Nu'bé ra Jesu bi 'ñembabi ra 
Pedro: 

—Nu'bé nú'u ja te yá njaui ya 
nda hingui jut'i. 
27 Pe pa hinda bø yá cue nú'u to'o 
cobra ra boja, grí ma ja ra ndehe, 
hñaxa ri ansuelo ne 'yent!a ja ra dehe, 
y nurá mudi ra hua gui ju, xocua rá 
ne, y ja gui hñahni nú'a ra boja ri 
'ñepi ga juthu. 


Nú'a to'o ma'na ma da nja rá nsu 


(Mr. 9:33-37; Lc. 9:46-48) 
1 8 1 Ha nuya pa'u yá nxadi bi 
'yambabi ra Jesu ne bi 
'ñembi: 

—¿To'o ma dra dangui nuni 
mahets'i habu bí manda Ajua? 

2 Nu'bú ra Jesu bi ma'ta 'nara zi 
batsi ne bi 'ba'ma madetho de gue'y, 

3 ne bi 'ñembabi yá nxadi: 

—'Bu hingui pata ri 'muihu ne 
gui njahu ngu nuna ra zi batsi, nu'bú 
hinda za gui cuthu mahets!i habu bi 
manda Ajua ma Dada. 

4 Nu'a tó'o ne dra dangui nuni 
mahets!i habu bí manda Ajua, 
mahyoni da nt'ugui ngu nuna ra zi 
batsi hingrá 'ñets'i. 

5 Ha nu'a tó'o da umba ntsaya 'na ngu 
nuna ra zi batsi de ma thuhuga, ja ra 
uenda go guecagui ri 'raca ntsaya. 


Ra Jesu bi ma gue ga nsuhu pa 
hinga gthu ya ts'oqui 
(Mr. 9:42-48; Lc. 17:1-2) 


6 Nu'a tó!o da 'yu'ta 'na de gue 
nuya ya zi batsi camfrigui, nura ja'i'a 
ma'na za hño dra tstutua 'nara do 
strá hñu ja rá 'yuga ne da thot!a ja ra 
dehe. 

7 ¡Huecate ra meximhai ngue'a xi ja ya 
nt'u!tate! Nzantho ma da nja ya 
nt'u'tate, pe ¡huecate ya 'yu'tate! 

8 Hangue nu'bu 'nari ua o 'nari 'ye 
da ja!i gui 'yøt'a 'nara tstoqui, ma'na 
xá hño hyequi ne 'yembu. Ngue'a 
ma'na xá hño gri doua o gri do'ye gui 
tsonga mahets'i habu bí ja ra te pa 
nzantho que dri xøgue gatho ri 

ndo!yo ne da t'ent'a'i ja ra nidu habu 
zø ra tsibi nú'a hinhya'mu da huet'i. 
9 Nehe nu'bu 'nari da da ja!i gui 'yøt'a 
nara tstoqui, ma'na xá hño hñai ne 
'yvembu. Ngue'a ma'na xá hño dri 'bedi 
'nari da gui tsóonga mahets'i habu bí ja 
ra te pa nzantho que dri xøgue ri da 
ne da tlent'a!i ja ra nidu habu zo ra 
tsibi. 

Ra 'bede de 'nara zi deti xqui 'medi 

(Lc. 15:3-7) 


10 Jamasuhe hingui utsahu nuyu 
ya zi batsi, ngue'a nzantho 'bui yá 
enxeyu ja rá thandi ma Dada bí 'bu 
mahets'i. 

11 Nú'a To'o bi e bi Nja'i bá ehe pa da 
poho nú'u xa 'medi. 

12 Te guí beñhu 'bu 'nara ma!yo 
pe'tsa 'na nthebe ya deti ne da 'medi 'na 
de gue'u, ¿ha gue hingue da zohmani ja 
ra t'øhø nú'u goho'rate ne 'retlamaguto 
ya deti pa da ma da hyonga nú'a ma'na 
xa 'medi? 

13 Y nu sta zudi, nu'bé nú'a ra ma!yo xi 
da johya ngue'a bi zadi nú'a 'nará deti 
xqui 'medi, y nixi hingui oda rá mfeni 
nú'u goho'rate ne 'retlamaguto hinxa 
'medi. 

14 Njabu nehe nuri Dadahu bí 'bui 
mahets'i hingui ne da 'medi ni 'na de 
gue nuya ya zi batsi. 


Ra mpunbi de ya cu 
(Lc. 17:3) 


15 Nubyá ma ga xi'ahu, nu'bu 'nari 
cu da 'yø't'a'i nara tslocate, grí ma gui 
c'a'tsi ne gui ñaseui. 'Bu da 'yode nú'a 
gui xipi, nu'bú ya xcá yopa máhui ri 
cu. 

16 Pe nu'bu hinda 'yø't'a'i, nu'bé tsixa 
yoho o hñu ya cu pa da 'yøde nú'a ma 
gui mañhu, pa njabu nú'á go gue'u da 
za da damajuani. 

17 Ha nu'bu nú'a ra cula hinda 'yote 
nú't yoho o hñu gui tsits'i, nu'bú 
xipabi gatho ya gamfri ja ra nija. Y 
nu'bu nixi con gue'« hinda 'ygte!a, 

nu'bé dá t'øt'a ra uenda gue ya hingrá 
gamfri ne dá thandi ngu 'nara daga 
'tyøt'ats'oqui. 

18 Xi majuani dí xi'ahu gue nu'a 
gui 'yothu nuua ja ra ximhai, gue'a rí 
t'øt'e mahets'i, ne nu'a gui mañhu 
gue hinda t'øt'e nuua ja ra ximhai, 
gue'a hinda t'øt'e nehe nuni 
mahets'i. 

19 Nehe ma ga xi'ahu gue nu'bu 
yoho de gue'ahu gui 'ypthu 'nara 
cohi nuua ja ra ximhai de nú'a ma 
gui 'yadihu, nu'bú da 'ralahu ma 
Dada bí 'bui mahets'i nú!a gui 
'yadihu. 

20 Ngue'a nu habu di 'bu yoho o hñu 
di xocambenigui, nuni ja dí 'bubni 
madetho de gue'u. 

21 Nu'bé ra Pedro bi joni habu mi 
'bai ra Jesu ne bi 'ñembabi: 

—Ma zi Hmu'i, ¿hangu ya 'mi'qui 
mahyoni ga pumbabi 'nama 
miqu'ei'be 'bu da 'ygtca 'nara 
tslocate? ¿Ha gue asta rá yoto 'mi'qui? 

22 Ra Jesu bi dadi ne bi 'ñembi: 

— Hindi eñ'i gue hónse yoto 'mi'qui 
gui pumba ri miqu'eiui, nuga dí eñ'i 
gue asta hñu'rate ma 'ret!a 'mi!qui ya 
yoto pe'tsi gui pumbi, ne ya nixi gui 
'yøthu ra uenda rá ndunthi ya 'mi'qui 
gui mpumbahu. 


Ra 'bede de ra ts'o'bego himbi 
me'tsa ra nthecate 


23 Nubyá ma ga xi'ahu 'nara 
'bede. Nura Nda de mahets'i nja ngu 
'nara hmu bi 'futtuendaui yá 'bego. 
24 Y nu mi mudi ra hmu da 'yøt'a ra 
uenda, bi zonga 'nará 'bego xi mi 
tupabi ndunthi ra boja. 

25 Ha nura 'bego'a himi tsa da gu'tuabi 
nú'a mi tupabi rá hmu, hangue ra 
hmu bi manda da 'ba nura 'bego co rá 
'behña ne yá batsi ne gatho nú'a te mi 
pe'tsi pa dra jo'tsuabi rá boja. 

26 Nu'bé nura 'bego!a bi ndandiñahmu 
ja rá ua rá hmu ne bi bantebi bi 
'embi: “'Yøtca ra mate gui tobgagui 

ne ga ju'tla!i gatho nú'a dí tu'a!i.” 

27 Nu'bé ra hmu bi yo rá mui de rá 
'bego, bi pumba gatho nú'a mi tupi, ne 
bi hyegui bi ma. 

28 Ha nu mi ma de guehni nura 'bego'a 
bi ntheui 'nará mi'begoui nú'a mi tupa 
'na zi tequitho ra boja. Bi dama mihi ne 
bi mudi bi mi'tua rá 'yuga ne bi 'ñembi: 
“Nubyá ma gui jutqui gatho nú!a guí 
tuqui.” 

29 Nu'bé nú!a rá mi'begoui mi tupabi, 
bi ndandiñahmu ja rá ua'a ne bi 
bantebi bi 'ñembi: “'Yøtca ra mate gui 
tobgagui ne ga ju'tla!i gatho nú'a dí 
tu'a'i.” 

30 Pe nu'á himbi ne, bi zixa fadi asta 
himbi gu'tua gatho rá boja nú'a mi 
tupi. 

31 Nu'bé nu mi hyanda matra yá 
mi'begoui xi bi 4 yá mfeni'u ne bi ma 
bá xipabi yá hmu de gatho nú'a xqui 
hyandi'u. 

32 Nu'bú ra hmu bi zohna nú'a ra 
nduthai xqui pumbabi ne bi 'ñembi: 
“Nuti, 'na xi grá ts'oja'i. Gatho nú'a ra 
boja nguí tucagui go dá pun'a'i ngue'a 
gá bantegui ga tøp'a'i. 

33 ¿Ha gue himri 'ñep'a'i nehe xcá yo 
ri mui co ri mi'begoui ngu dá yo ma 
muiga con gue!e?” 

34 Nu'bé nura hmu co rá cue bi manda 
da tslixa fadi nú'a ra tslo'mui gá 'bego 
pa da hna'mbabi asta hinda gu'tua 
gatho nú'a mi tupa rá hmu. 

35 Nehe njabu ma Dada bí 'bu 
mahets'i ma da 'yøt'e con gue'ahu 'bu 
hingui pumbabihu nuri miqu'eihu 'bu 
da 'yo'tla'ihu 'nara ts'ocate. 


Ra Jesu bi ma de ra nxuni 
(Mr. 10:1-12; Lc. 16:18) 


1 9 1 Nu mi uadi ra Jesu bi 
manga nuya noyaya, bi boni 

de guehni Galilea ne bi ma ri'nandi 

ra dathe Jordá pa habu mi o 'na xeni 

rá hai Judea. 

2 Ne xi bi deni ndunthi ya ja'i ne ja bá 

gtheni ndunthi ya da'thi. 

3 Nepu ya fariseo bi ma ba c'a'tsa 
ra Jesu pa da zazi ne bi 'fembabi: 

—¿Ha gue po nu'araza ra t'øt'e da 
za da nxungúi rá 'behña 'nara 'ñgho? 

4 Ne ra Jesu bi datuabi ne bi 'ñembi: 

—¿Ha gue hinxcá hñe'thu ja ri 
leyhu gue Ajua go gue'a bi hyoca ra 
'ñoho ne ra 'behña desde rá mudi? 

5 Nehe ma gue ra 'ñøhø da 'uegue de 
rá dada ne rá nana pa go da 'muhui rá 
'behña, y de ri yoho'u da 'natho. 

6 Hangue dí xi'ahu gue nu'ú di 'natho, 
hingue di yoho. Hangue nu'a da pehna 
Ajua, hinda za go da 'ueca 'nara ja'i. 

7 Ya fariseo bi 'ñembabi ra Jesu: 

—Nu'bé ¿hanja ra Moise bi 
manda da thoca 'nara tlofo dega 
nxuni pa da za da hyepu rá 'behña 
nara 'ñøhø? 

8 Nu'bú ra Jesu bi 'ñembabi: 

—Ra Moise bi unga nsequi da 
njabu ngue'a xi xá me ri corasohu, pe 
Ajua desde rá mudi hingá njabu mi 
ne'a. 

9 Nuga dí xi'ahu gue nu'a tó'o da 
nxungúi rá 'behña ne hinxa dimba 
nara ts'ogui xa 'ygt!le co ma'na ra ja'i, 
nu'bú nurá dame nú'a ra 'behña 'bu da 
nthatui ma'na ra 'behña, nu'bé ya bi 
tyøt'a 'nara tsloqui. Nehe nú'a to'o da 
nthatui nú'a ra 'behña xa thepu, nú'a 
ra 'ñoho ya ra zinga medinthati. 

10 Nu'bé yá nxadi bi 'fembabi ra 
Jesu: 

—Nu'bu njabu, ma'na xá hño 
hinda nthata 'na 'bu. 

11 Bi dadi ra Jesu ne bi 'ñembabi: 

—Pe hinda za gatho da 'yøt'a 
njabu, honse nú'u to'o xa 'mui pa 
hinda nthati. 

12 'Bui 'raya 'ñøhø hingui tsa da nthati 
ngue'a desde bi 'mui ya mi njabu. 
Nehe 'bui ma'ra ya 'ñøhø hingui tsa da 
nthati ngue'a nu'ú 'mefa ja xa njabu. 
Ne 'bui ma'ra ya 'fløhø hingui nthati 
ngue'a ma'na ri ho da mepabi Ajua 
to'o ra Nda de mahets'i. Nula tó!o tsa 
da hñani nuna ts'ofona, dá hñani. 

Ra Jesu bi japa ya batsi 
(Mr. 10:13-16; Lc. 18:15-17) 


13 Nepu bá ts'impabi 'raya zi batsi 
ra Jesu pa da hñuxa yá 'ye ja gue'u 
ne da 'yapa Ajua da jap'u. Pe nuyá 
nxadi bi zai nú'u to'o mri zi ya zi 
batsi. 

14 Nu'bú ra Jesu bi 'fembabi yá nxadi: 

—Hophu da 'ñehe ya zi batsi, 
oguí hacuabihu da 'ñe da zucagui, 
ngue'a gatho nú'u to'o 'bui ja rá 
hmanda Ajua go gue'u nja ngu nuya 
ya zi batsi. 

15 Y nu mi uadi ra Jesu bi hñuxa 
yá 'ye ja ya zi batsi, nu'á bi ma de 
guehni. 


'Nara basja'i mra rico 
bi ñaui ra Jesu 
(Mr. 10:17-31; Lc. 18:18-30) 


16 'Mefa bi 'ñe 'nara basja'i pa da 
'yø'tua 'nara nt'ani ra Jesu ne bi 
'ñembi: 

—Nu'i Xahnate, 'nagrá hoja'i, ¿te 
'be da za ga øt'e pa da za ga pe'tsa ra 
te pa nzantho? 

17 Bi dadi ra Jesu ne bi 'ñembi: 

—¿Hanja guí engui gue drá hoja'i? 
Hønse Ajua go gue'a ra hoja'i. Pe nu'bu 
guí ne gui pe!tsa ra te pa nzantho, 'yøt'a 
gatho nú'a ri manda Ajua. 

18 Bi dadi ra basja'i ne bi 'ena: 

—¿Te ma hmanda'u? 

Ra Jesu bi 'ñembi: 

—Oxqui hñote, oxqui nzinga 
medinthati, oxqui mpe, oxqui jaxa ya 
nctuamba. 

19 Umba ra tlequ'ei ri dada ne ri nana 
ne su'e, madi ri miqu'eiui ne gui su 
ngu grí nsu sehe. 

20 Bi dadi ra basja'i ne bi 'ñembi: 

—Desde stá mbatsi stá øt'a gatho 
núya guí xiqui. Xibya, ¿te ma'na ri 
'bedi ga ptlebya? 

21 Nepu ra Jesu bi 'ñembabi: 

—Nu'bu guí ne gui 'bui xá hño, 
grí ma bá pa gatho nú'a guí pe'tsi ne 

hecua ya hyoya, pa njabu da za gui 
hñanga 'nari danga thaha nuni 
mahets'i. Nepu bá ehe gui tengagui. 

22 Nu mi 'yode njabu nú!a ra 
basja'i bi ma xi mi tu rá mui ngue'a 
xi mrá rico. 

23 Nu'bé ra Jesu bi 'hembabi yá 
nxadi: 

—Xi majuani xi xá hñei da yut'a 
nara rico ja rá hmanda Ajua. 

24 Xi majuani dí xi'ahu gue ma'na xá 
hñei da yutla 'nara rico ja rá hmanda 
Ajua que da thogui 'nara cameyo ja rá 
gu 'nara 'yofri. 

25 Y nu mi 'ygde njabu ya nxadi 
xi bi 'yg ne bi 'ñena: 

—Nu'bu njabu, ¿to'o ja da za da 
mpøhø? 

26 Ha ra Jesu bi nhyandui yá 
nxadi ne bi 'ñembabi: 

—Co yá mfenise ya ja'i hingui tsa 
da mpøhø, pe co rá ts'edi Ajua ha, 
hinte rá hhei. 

27 Nepu ra Pedro bi 'ñembi: 

—Nu'i guí padi gue nuje stá 
tsoguihe gatho nú'a te ndí pe'tshe pa 
ga ten'ahe. Nu'bú ¿te ma thaha ma 
ga hañhe 'mefa? 

28 Nu'bú ra Jesu bi 'ñembabi: 

—Xi majuani dí xilahu gue 
nurá ñoho ra 'mui nu sta yopa 
'ñiehe Nú'a To'o bi e bi Nja!i pa 
da manda co rá nsunda, nu'bú 
gue'bu nú'ahu xcá tengaguihu ma 
da thux'ahu gui mandahu nehe 
nú'u Irettamayoho ya 'mui de 
Israel. 

29 Y gatho nú'u to'o xa zogui yá ngu o 
yá cu o yá nju o yá dada o yá nana o 
yá 'behña o yá batsi o yá hai po rá 
nguecagui, nu'á ma da hñanga ma'na 
nthebe rá ndunthi de nú'a xa zogui, ne 
ma da 'mti pa nzantho. 

30 Ha nu's tó'o ya danguibya, nura 
pa'a ma da notsi'u, ha nu'u tó'o ya 
notsibya, nura pa'a ma da ndangui'u. 

Ra 'bede de 'raya mefi bi yut'a mi 
xudi, ma'ra mi nde ma pa, ha nu 
ma'ra mi nde 

2 0 1 Nurá hmanda Ajua ma ga 
hyecuahu ngu 'nara me 
ua'obxi. Nura me ua'obxi'a xi mi 
pe'tsa ndunthi ya ua'obxi. Ne 'nara 
pa xi 'nitho bi ma bi hyonga 'raya 
mefi. 
2 Y bi gohui ra cohi nuya mefi gue da 
gu'tuabi nú'a taha 'nara memapa. 
Nepu bi mehni da mpefi ja yá ua'obxi. 
3 Y mi nzunga guto bi ma ma'na'qui 
bá honga ma'ra ya mefi ne bi zudi 
'raya ja'i mi 'bahni ja ra tai mi otho yá 
'befi. 
4 Ne bi 'ñembabi: “¿Ha hinguí ne gui 
faxcahu ra 'befi ne ga ju'tlahu nú'a rí 
'ñepi gui tahu?” Nepe nu'ú bi meui 
'bestho. 
5 Nepu mi nde ma pa nura 'ñøhø bi 
ma ma'na'qui bá honga ma'ra ya mefi, 
nepe ngu nzenga hñu bi yopa ma 
ma'na'qui bá tsi ma'ra ya mefi ne bi 
ncohui da gu'tui nú'a rí 'ñepi. 
6 Ngu nzunga cutla bi ma ma'na'qui ne 
bi ntheui ma'ra ya ja'i mi otho yá 'befi 
ne bi 'fembabi: “¿Hanja guí 'bathuua 
gatho ra pa? ¿Ha gue otho ri 'befihu?” 
7 Nu'ú bi dadi ne bi 'ñembi: “Ngue'a 
hinto xa 'racje ra 'befi.” Nura hmu bi 
'ñembabi: “Nu'bú faxcahu ra 'befi nepu 
ga ju'ttahu nú'a rí 'ñepi gui tahu.” 
8 Ha nu mi yu ra hyadi nura hmu bi 
'ñemba ra 'betri: “Zohna gatho ya 
mefi, ne gatho gui ju'tuabi maxøgue 
'na pa. Ju'tuabi 'met'o nú'u bi yutla 
'mefa, nepu 'mefa gui ju'tuabi nú'u bi 
yutla rá mudi.” 
9 Ha nu mi zøhø nú'u xqui yutla ra 
'befi nzunga cutla nde, nu'é bri 
ju'tuabi maxogue 'na pa. 
10 Ne mi zøhø nú'u xqui yut!a ra 'befi 
desde mi xudi, nu'é mi hu yá mui gue 
ma xa daha ma'na ndunthi, pe nu'á bri 

ju'tuabi mahyegui ngu ntd'u xqui yut'a 
mi nde. 

11 Y nu mi hñanga yá thaha, xi bi bo 
yá cue co ra hmu, 

12 ne bi 'ñembi: “Núyé bi yutla 'mefa 
ne honse 'na ora bi mpefi ne gá 
ju'tuabi ngu nú!a dí tahe, ha nuje xi 
stá mpehe gatho ra pa co ra pahyadi.” 
13 Nu'bé ra hmu bi 'ñembabi 'na de 
gue'u: “Xilague, ¿ha gue dí p'tla 'nara 
ntsto'mui? ¿Ha gue hindá cohu ra cohi 
gue ga ju'tla nú'a taha 'nara memapa? 
14 Hñaxa nú!a rí 'ñe'a'i y grí ma. Nuga 
dá ju'tuabi núyu bi yut!a 'mefa ngu 


nú'a gá taha ngue'a dá ne dá øt'e njabu. 


15 ¿Ha go ma gui hñagaguigue nú'a ga 
ne ga ptle co ma boja? ¿Hanja grí 
hygcuabi rá thaha ri mimefiui ngue'a 
nuga drá hoja'i con guehyu?” 

16 Ngue'a nu'u dri 'befa go gue'u dya 
mudi, y nu'u ya mudi go gue'u da 
'mefa. Ndunthi da ts'ofo, pe ts'utho 
nú'u xa thahni. 


Ra Jesu bi yopa ma de rá du 
(Mr. 10:32-34; Lc. 18:31-34) 


17 Nepu ra Jesu bi ma pa Jerusale, 
ne de má 'ñu bi 'ueque 'nambu nú'u 
'retlamayoho yá nxadi pa bi umba 
nt'ode ne bi 'ñembi: 

18 —Pahu gue nu xcrá tsoñhu 
Jerusale, ja ma dra juni Nú'a To'o bi 
e bi Nja'i, ne dra t'ent'ua ja yá 'ye ya 
nda gá macja ne ya xahnate de ra 
ley, ne nu'ú ma da hygxa ra thai pa 
da tho. 

19 Nepu ma da 'yentlua ja yá 'ye nuya 
ja'i hingyá xodyo pa da 'yo'tua ra 
nt'eni ne da 'na'mbi, ne da pont'i, ne 
ja da duni, pe rá hñupa ma da yopa 
nte'a ma'na'qui. 

Rá nana ra Cobo ne ra Xuua bi 


tyapa 'nara favo ra Jesu 
(Mr. 10:35-45) 


20 Nepu rá nana ra Cobo ne ra 
Kuua yá t'u ra Sebedeo, bá 'ñoui 

yá t'u habu mi 'bai ra Jesu ne bi 

ndandiñahmu pa da 'yadi nú'a mi 

beni da 'yadi nú'a ra 'behña. 

21 Nu'bú ra Jesu bi 'ñemba nura 'behña: 
—¿Te rá 'be guí ne gui 'yadi? 
Nepu ra 'behña bi dadi bi 'ñena: 
—Di ne gue nuya yoho ma t'u da 

hñudi con gue'e nu xcrí nda, 'na da 

hñudi ja ri 'ñei ha nu ma'na ja ri 
ngaha. 

22 Nu'bé ra Jesu bi datuabi nú'a 
ra 'behña ne bi 'ñemba ra Cobo ne ra 
Xuua: 

—Nikzi guí pahu nú'a guí ahu. ¿Ha 
guí hanthu gui tsethu ya ts'othogui 
ngu nú'a ma ga tsetiga? 

Nu'á bi dadi: 

—Haha, da za ga tsethe nehe. 

23 Nu'bú ra Jesu bi 'ñembabi: 

—Xi majuani ma gui thohu nehe 
ya tstothogui ngu nú'u ma ga 
thoguiga, pe nu'a guí nehu gue gui 
hñudihu ja ma 'ñei ne ja ma ngaha, 
hingo tsa ga mangá. Numa Dada ha, 
go gue'a tsa da ma ne padi to'o ma 
da umbabi nuya hudi'u. 

24 Nu mi badi nú'u má 'retla ya 
nxadi de nú'a te xqui 'yadi nú'u má 
yoho ya nxadi mri ncu, nu'bú bi bø 
yá cue' co nú'« yoho mri ncu. 

25 Nepu ra Jesu bi zofo yá nxadi ne bi 

'nembi: 

—Gui pahu gue nuya nda de ja ya 
hnini, nu'é go ri dama 'ñexase pa da 
manda gatho ya ja'i, nehe nuyá 
mfats'i'u gtle njabu nehe. 

26 Pe nu'ahu oxqui njahubu. Ngue'a 

'bu 'na de gue'ahu gui nehu gui 

ndanguihu, mahyoni gui 'megohu. 

27 Ha nu'a tó'o ne gue go dra mudi de 

gue'ahu, nu'á go gue'a mahyoni da 

'mego. 

28 Gui njahu ngu Nú!a To'o bi e bi 

Nja'i, nú'á himbá ehe pa da 'ñe ya 

'bego, nu'á ba ehe pa go bi 'mego, ne 

pa da unga rá te pa da pumba yá 

tstoqui ya ja'i. 

Ra Jesu bi 'ypthe yoho ya goda 
(Mr. 10:46-52; Lc. 18:35-43) 


29 Y de mi bønga de Jericó ra Jesu co 
yá nxadi, xi ndunthi ya ja'i bi deni'u. 
30 Y de má 'ñu mi huhni yoho ya zi 
goda. Ha nu mi 'yode'u gue mi pani ra 
Jesu, bi mafi ne bi 'hembabi: 

—Nu'i Ndada, rá T'w'i ra nda 
Davi, huegaguihe. 

31 Ya ja!i bi go'tuabi yá ne pa ya 
hinda sigui da mafi hmaha. Pe nu'é 
ma'na xi mi mafi ne mi ena: 

—Nu'i Ndada, rá T'w'i ra nda 
Davi, huegaguihe. 

32 Nu'bé ra Jesu bi 'mai ne bi 
'ñembabi: 

—¿Te 'be guí ne ga 0'tlahu? 

33 Nu'ú bi dadi ne bi 'ñena: 

—Di ne gui xoga ma dahe, Ndada. 

34 Nu'bé ra Jesu xi bi huequi'u, ne 
bi hñu'tsua yá 'ye ja yá da, ne nu'ú 
'bestho bi xo yá da ne bi hyandi. 
Nepu nu'ú bi deni'a. 


Ra Jesu bi yut'a Jerusale 
(Mr. 11:1-11; Lc. 19:28-40; Jn. 12:12-19) 
2 1 1 Nu mi zoni ra Jesu co yá 

nxadi nuni Betfagué ja rá ua 

ra t'øhø 'bo Olivo ya mi guetbu pa 
Jerusale, nú'á bi mehna yoho yá 
nxadi da 'met'o, 
2 ne bi 'fembabi'u: 

—Rí maha pa nuna tluca hnini bí 
jani. Ha nu xcrí tsøñhuni ma gui 
tsuhuni 'nara zi burru di thatni ne dri 
zi rá batsi. Xcrí tsuhu gúi xo'thu ne 
gúi tsincahu gatho yoho. 

3 'Bu di 'bupu 'na, ne da nja te da 
xi'ahu, 'fembabihu njaua: “Ra zi Hmu 
bi honi.” Nu'bú nura ja'i 'bestho da 
ho'ahu gúi tsincahu. 

4 Gatho bi njabu pa bi nja ngu 
xqui manga rá 'mehni Ajua bi 'ñena: 

5 Rí maha Jerusale nú'a ra hnini 

thu'mbabi nehe gue rá thuhu 
Sion, ne xiphu ya mengu de 
guehni: 

“Ndi hyanthu bra 'ñehni ri 
Ndahu, e da zu'ahu, 

ne hingrá 'ñets'i ngue'a bra 
togue 'nara zi t'ubru rá batsi 
nara burru nú'a ya pa ra 
ndu.” 

6 Nu'bé yá nxadi bi ma ne bi 
'yøt!a nú'a xqui 'bepabi. 

7 Nepu bá tsimpabi nú'a ra zi burru 
mri 'ñoui rá batsi. De guehni ya nxadi 
bi xi'tsua yá pat'i'u, nepu ra Jesu bi 
togue. 

8 Y nura hmuntsja'i, 'ra mi hanca yá 
pat'i pa mi pøgue ja ra 'ñu, ha nu 
ma'ra mi tot!a ya 'yeza pa mi pogue 
nehe ja ra 'ñu. 

9 Ne ndunthi mri 'bet'o ne ndunthi mi 
'befa, mi mafi'u ne mi ena: 

—¡Xá nsunda rá 'ñehe rá T'u ra 
nda Davi! ¡Ajua da japi núni xpá 
mehni pa da nda ja guecju! ¡Xá 
nsunda Ajua bi 'bui mahets'i! 

10 Y ngu bi yut'a ja ra hnini 
Jerusale xi bi nthoxni ya ja'i ne mri 
'ñémbabi'u 'na ngu 'na: 

—¿To'oni 'bu? 

11 Nu'bé nú'u to'o mi deni, bi dadi 
ne bi 'ñena: 

—Nuni go guehni ra Jesu rá 'mehni 
Ajua ne ra me Nasare de Galilea. 


Ra Jesu bi 'yenga nú'u mri mpa 
mbo ra ndanija 
(Mr. 11:15-19; Lc. 19:45-48; Jn. 2:13-22) 


12 Nepu ra Jesu bi yut'a ja ra 
ndanija, ne bi 'yeni gatho nú'u to'o 
mri mpa ne mri ntai, ne bi puntstua 
yá mexa ya mpataboja, ne bi 
puntstua yá thuhni ya ma domitsu. 
13 Y bi 'fembabi: 

—Xa ntlofo gue ma ngu ra ngu 
dega sócambeni, pe nu'ahú xcá 
'yotlathohu ra ngu dega mfe. 

14 Ne mi 'buhni 'raya goda ne ya 
doua ja ra ndanija. Nú'é bi joni habu 
mi 'bai ra Jesu, y nu'á bi 'yøthe'a, ne 
bi ñani. 

15 Ha nuya nda gá macja ne ya 

xahnate de ra ley bi hyanda nuya 
danga t'øt'e bi 'yøt'a ra Jesu. Ne bi 
'yøde nuya batsi mi mafi ja ra ndanija 
ne mi eñ'u: “¡Xá nsunda rá 'ñehe rá 
T'a ra nda Davi!” Nu'bú nuya nda ga 
macja ne ya xahnate de ra ley xi bi bø 
yá cue'u. 

16 Ne bi xipabi ra Jesu bi 'ñembi: 

—¿Ha gue hinguí pde nú'a te 
manga nuyu ya batsi? 

Nu'bú ra Jesu bi datuabi'u ne bi 
'ñembi: 

— Haha, dí øde. Xi nu'ahu ¿ha 
gue hinxcá hñe'thu ja ra Maca T'ofo 
habu ena njaua?: 

Asta ya batsi ne ya 'uene nú'u 
tsutho, 

Ajua bi 'yøt'e pa bi 
xocambeni'a xi xá hño. 

17 Nu'bé ra Jesu bi zoguini ya nda 
gá macja ne ya xahnate de ra ley, ne 
bi ma Betania pa ja bá oxini. 


Ra Jesu bi japi bi 'yot'a 'nara 
"bai gá igo 
(Mr. 11:12-14, 20-26) 

18 Rá hyax'a bi menga pa 
Jerusale, ne de má 'ñu bi zu ra 
thuhu. 

19 Y ja rá hyo ra 'ñu bi hyandi mi 'bahni 
'nara 'bai gá igo, ne bi ma pa habu mi 
'bai pa bi hyonga 'raya igo pa da 
zihma, pe hinte mi tógue ni 'na, hønse 
yá xi mi clamtho. Nu'bé bi 'ñembabi ra 
'bai gá igo: 

—Hinhya'mu ma da nøgue ri igo. 

Y 'bestho nura ora!a bi 'yot'a nú'a 
ra 'bai gá igo. 

20 Y nu mi hyanda ya nxadi nú'a xqui 
nja, xi bi 'yø ne bi 'ñemba ra Jesu: 

—¿Hanja 'bestho bi 'yot'a nuna 
'bai gá igo? 

21 Ra Jesu bi datuabi ne bi 
'ñembi: 

—Xi majuani dí xi'ahu, 'bu xi gri 
pe'tshu ndunthi ra jamfri ne hingri 
duhuha, nu'bé da za gui 'yothu ya 
t'øt'e ngu núna dá øt'e. Nehe da za 

gui 'ñfemfe nuna ra t'øhø da mponi rí 
ma pa ja ra ndehe, ne da mponi. 

22 Gatho nú'a gui 'yadihu ne guí 
camfrihu, gatho da za gui hñañhu. 


Ra Jesu bi ttambabi te ma 
nsequi mi ha 
(Mr. 11:27-33; Lc. 20:1-8) 


23 Nepu ra Jesu bi yutla ma'na'qui 
ja ra ndanija Jerusale, ne bi 
nxahnate. Y nura ora mi xahnate, bi 
joni habu mi 'bai'a yá ndaxjua nda 
ya xodyo ne ya nda gá macja, ne bi 
'yvambabi: 

—¿To'o rá 'mehni'i pa gui 'yøt'a 
nuya ya t'øt'eya? ¿To'o bi 'ra!a 
nsequi pa gui 'yøt'a njabu? 

24 Nu'bú ra Jesu bi dadi ne bi 
'ñembabi'u: 

—Nequi ma ga 0't'ahu 'nara 
nt'ani. Nu'bu gui xicju, nequi ga 
xi'ahu to'o rá 'mehnigui pa dí pt'a 
njaua. 

25 Xi nú'a ra sistehe mi øt'a ra Kuua 
Xi'tsate, xi'a ¿to'o go bá pehn'a, Ajua o 
ya ja'i? 

Nu'bé nu'é bi mudi bi 'ňñámbase'u 
ne mri 'némbabi: 

— Te ga thatuahubya? Nu'bu ga 
emfa gue Ajua go bá pehni, nu'bú 
nu'á da 'fengaguihu: “Nu'bé ¿hanja 
hingá camfrihu nú'a mi mañ'a?” 

26 Ha nu'bu xi ga emfu gue ra Xuua go 
bá pehna ya ja'i, nu'bé nu'ú da nja te 
da 'yotcahu, ngue!a gatho'u beni gue 
ra Xuua go mrá 'mehni Ajua. 

27 Nu'bú ya nda gá macja ne ya 
ndaxjua nda bi datuabi ra Jesu ne bi 
'ñembi: 

—Hindí pahe. 

Nu'bé ra Jesu bi 'fembabi: 

—Nequi hinga xi'ahu to'o bá 
pencagui pa dí øt'a nuya ya t'øt'e. 


Ra 'bede de yoho ya t'u bi 
'behna 'befi 


28 Nepu ra Jesu bi yopa 'fembabi 
ya nda gá macja: 

—¿Te guí nuhmaguehu? 'Nara 
'ñgho mi pe'tsa yoho yá t'u, ne bi 
'ñemba 'na de gue'u: “Ri ma ra 
'befibya ja ra ua'obxi.” 

29 Nu'bé nura tula bi dadi ne bi 'ñena: 
“Hina, papá, hinga ma.” Pe 'mefa bi 
ntso'mse ne bi ma ra 'befi. 

30 Nepu ra dada bi 'ñembabi nú'a 
ma'na rá t'u: “Ri ma ra 'befibya ja ra 
ua!obxi.” “Haha, papá, ga ma”, bi 
'hembi. Pe nixi himbi ma. 

31 Hangue de ri yoho ya t'u, ¿nda'a 
gue'a bi 'yøtua nú!a bi 'bepabi rá dada? 

Bi dadi ya nda gá macja ne bi 
'hena: 

—Nú!a ra t'u bi mehna rá mudi. 

Nu'bú ra Jesu bi 'ñembabi'u: 

—Xi majuani dí xi'ahu gue ya 
daga 'yøt'ats'oqui ne ya ts'oja'i go 
gue'u ri 'bet'o que gue'ahu pa da 
yut'a ja rá hmanda Ajua. 

32 Ngue'a ra Kuua Xi'tsate bi 'ñehe bi 
'ñu'ttahu ra hñoja'i, pe nu'ahú hingá 
ne gá camfrihu nú'a bi mañ'a. Pe nuya 
daga 'ygt'ats'ogui ne ya ts'oja'i, nu'ú 
ha, bi gamfri nú'a bi manga ra Xuua ne 
bi fobri'u. Pe nu'ahú masque gá 
hyanthu bi ñobri'a, pe hingá ne gá 
ñobrihu y nixi gá camfrihu nú'a bi 
mañ'a. 


Ra 'bede de ya ts'omefi 
(Mr. 12:1-12; Lc. 20:9-19) 


33 Nepu ra Jesu bi yopa 'ñemba ya 
nda gá macja: 

—'Yghu ma'na ra 'bede ma ga 
xi'ahu: Mi 'bu 'nara 'ñøhø xi mi pe'tsa 
ndunthi ya hai, y nuya hai'u ja bi 
gaxni ndunthi ya obxi ne bi guts'i. 
Nept ja bi hyocni yoho ya ngu, 'na pa 
habu da the'ma ra ngui gá obxi, ha 
nu'a ma'na pa ra dø!ma huahi. 

Y nepu bi umba hñandi yá 
ua!obxi 'rayá mefi. Nepu nu'á bi ma 
yabu. 

34 Ha nu mi nja ra nthuqui, nura me 
ua'obxi bi mehna 'rayá 'bego pa da 
cla'tsa ya hyanthuahi pa da hñanga 

nú'a made mri 'ñepabi. 

35 Pe nú'u ya hyanthuahi bi gempa yá 
'bego ra me ua'obxi, 'na bi na'mbabi, 
nu ma'na bi hyo, ha nu ma'na bi tedo. 
36 Nepu rá ño'qui, ra me ua'obxi bi 
mehna ma'na ndunthi yá 'bego, pe 
nehe'y bri jabu ngu bi t'o'tuabi nú'u 
yá mudi. 

37 Ra ngats'i ra me ua'obxi bi 
mehnase rá t'u ne bi 'ñena: “Numa t'u 
ha, ma da t'pte.” 

38 Pe nu mi hyanda ya hyanthuahi nura 
t'u, nu'ú bi 'némbi 'na ngu 'na: “Nuni go 
guehni ma da tslocuabi ya hai. Maha ga 
hohu pa go ga cohu nuya hai.” 

39 Nu'bé ya hyanthuahi bi gu ra t' ne 
bi guqui de ra ua'obxi, ne bi hyo. 

40 Xi nura me ua'obxi, ¿te ma da 
'yo'tuabi nú'u ya hyanthuahi nu sta 
yopa mengui ja rá hai? 

41 Nu'bé ya nda gá macja bi dadi 
ne bi 'ñena: 

—Ra me ua'obxi hinda hueca 
nuya ts'oja'i. Ma da hyo'u, y nuya 
ua'obxi ma da umba hñandi ma'ra yá 
mefi. Ne nu'á ha, ma da umba ra me 
ua'obxi made nú'a rí 'ñepabi. 

42 Nu'bé ra Jesu bi 'ñembabi ya 
nda gá macja: 

—Ha gue hinxcá hñe'thu ja ra 
Maca T'ofo nú'a mi manga rá 'mehni 
Ajua ma'met'o ne bi 'ñena: 

Nú!a ra do bi fothmabu 'na lado 
nuya hyongu, 
nubya gue'a ra mudi do de rá 
nija Ajua. 
Y nuse'a go bi megui nura do'a 
pa da hyø rá nija, 
ne dí hanthu gue xi rá nsunda 
nú!a bi 'yot'e. 
43 Hangue dí zi'ahu gue ma da 
than'ahu nú'a ra tsledi guí pe'tshu pa 
gui cuthmahu ja rá hmanda Ajua, ne 
ma go da ttumbabi ma'ra ya ja'i nú'u 
to'o ma da 'yø'tua nú'a da 'bepabi Ajua. 
44 Nu'a tó'o da fe'tsa nura do'a da 
cuentlua yá ndo!yo, y nula tó'o da ze'mi 
da qu'e'ti. 

45 Y nu mi 'yode ya nda ga macja ne 
ya fariseo nuya ya noyaya, nu'é bi unga 
nguenda gue go mi sipabi'u. 

46 Hangue nu'á mi ne da guhma ra 
Jesu, pe mi tsu ya ja'i ngue'a nuya ja'i 
mi beni gue ra Jesu go 'nará 'mehni 


Ajua. 

D 2 1 Ra Jesu bi yopa zofo ya nda 
gá macja ne ya ndaxjua nda, 

ne bi xipa ma'na ra 'bede, ne bi 

'ñembi: 

2 —Ra Nda de mahets'i ma ga 
hyecuahu ngu 'nara nda bi 'yøt'a 
nara ngo ngue'a bi nthata rá t'u. 

3 Bi mehna yá 'bego pa da tsi nú'u mi 
thø'mi da 'mu ja ra ngo. Pe nu'é himbi 
ne bi 'muhni. 

4 Nepu nú'a ra nda bi mehna 
ma'na!'qui ma'ra yá 'bego ne bi 
'hembi: “Bá xiphu nú'u to'o dí to'mhe 
gue ya stá hñocje, ne ya stá hohe ya 
ndamfri ne ma'ra ya hnoca mbo'oni. 
Ya gatho xa nthoqui, 'ñemfu da 'ñehe 
ra ngo.” 

5 Pe nú'u to'o mi thø'mi hingo bi 
jamasu nú!a bi xipa nuya 'mehni, 'na bi 
mada ra 'befi ja yá huahi, ha nu ma'na 
bi ma da nu rá 'befi ja ra hnini, 

6 ha nu ma'ra bi gempa yá 'mehni ra 
nda, bi na'mbi nepu bi hyo. 

7 Ha nu mi badi ra nda nú'a te xqui 
t'ø'tuabi yá 'mehni, xi bi bø rá cue. 
Hangue nu'á bi mehna yá soldado pa bi 
hyo nú'u ya hyote, nepu bi ts'a'tuabi yá 
hnini'u. 

8 Nepu ra nda bi 'nembabi yá 'bego: 
“Ya ja gatho pa ra ngo, pe nú'u to'o ndi 
to'mi himbi ne bi 'ñehe, bi nts'oc'baha. 
2 Hangue nubyá grí maha ja ya da'ñu, 
ne bá tsihu gatho nú'u gui tsehubu.” 
10 Nu'bé bi ma ya 'bego bá munts'a 
gatho nú'u bi zudi ja ya 'ñu, ya 
tsto'mui ne ya hoja'i. Njabu bi ñuxa 
nura danga ngu habu bi nja ra ngo. 

11 Nu'bé ra nda bi yutla mbo habu 
mi ja ra ngo pa bi zengua nú'u xqui 


Ra 'bede de ra nthati 

zøhø. Ne bi hyanda 'na mi 'buhni 
nú!a hinxqui hye ra he dega ngo. 
12 Hangue nu'á bi 'ñembabi: “Amigo, 
chanja ga cutliua hingá he nú!a ra he 
dega ngo?” Pe nu'á hinte bi dadi. 
13 Nu'bé ra nda bi 'ñembabi yá 'bego: 
“Tha'tuahu yá ua ne yá 'ye nuna ja'i, 
ne ba fothubu møte ja ra 'bexuui pa ja 
dí nzonini ne ja dí gustri yá ts!i.” 

14 Nu mi uadi ra Jesu bi metuabi 
ra 'bede'u bi 'ñembi: 

—Ngue'a ndunthi da ts'ofo, pe 
ts'utho nú'u xa thahni. 


Ra Jesu bi ma de ra boja nú'a 
adi ya nda de ya hnini 
(Mr. 12:13-17; Lc. 20:20-26) 


15 Nu'bú nu mi 'yode ya fariseo 
nuya noyaya, nu'é bi njuqui pa bi 
mambi hanja da za da xaxa ra Jesu 
dega noya. 

16 Nu'bé bi mehna yá mfats'i'e 
mahyegui co 'rayá mfats'i ra nda Erode 
pa bá ø'tua 'nara nt'ani ne bi 'ñembi: 

—Xahnate, dí pahe gue nu'i guí 
manga nú'a majuani, ne guí udi xi xá 
hño rá noya Ajua, ne hinto guí tsu, 
nixi guí huahna ya ja'i. 

17 Hangue dá e ga an'ahe te guí xicje, 
¿ha gue xá hño ga juthe nú'a ra boja 
adi ra nda Cesa, o hina? 

18 Pe ra Jesu bi batuatho yá 
ts'omfeni'u, hangue bi 'ñembi: 

—Nu'ahé 'nagyá yohmihu, ¿pa te 
guí xaxcahu? 

19 Ñutcahuua nú!a ra boja adi ra nda 
Cesa. 

Nu'bé nu'é bi 'ñutuabi nú'a ra 
boja mi adi. 

20 Ha ra Jesu bi hyandi bi 'ñembabi: 

—¿To'o rá c'oi ntina huxcua ja ra 
boja, ne te rá 'be mangua? 

21 Ha nu'á bi dadi ne bi 'ñena: 

— Rá c'oi ra nda Cesa. 

Nu'bé ra Jesu bi 'ñembabi: 

—Umfu ra nda Cesa nú'a ri 
'ñepabi'a, y nehe umfu Ajua nú'a rí 
'ñepabi. 

22 Nu mi 'yøde njabu'u, zi bi 'yo 
nts'edi. Nepu bi zohni ra Jesu, bi 
ma'u. 


Ya saduceo bi 'yamba ra Jesu 
de rá ñoho ra te 
(Mr. 12:18-27; Lc. 20:27-40) 


23 Nú'a ra pa'a, bi zøhø habu mi 'bu 
ra Jesu 'raya saduceo nú'u mi camfri 
gue hinda yopa nte nú'x xa du. Nu'á bi 
'yambabi ra Jesu ne bi 'ñembi: 

24 —Xahnate, ra Moise bi ma gue 
'bu 'nara 'ñøhø da du ne hinda zogui 
ni 'nará batsi, nu'bé 'na de gue nú'u 
yá cu nú'a ra 'ñøhø bi du da nthatui 
nú'a ra 'behña bi gohi sehe pa da 
potua rá 'bai ndu rá cu, ne da 
me'tsua ya batsi pa da thu'mbabi rá 
thuhu ndu rá cu. 

25 Nuje dá pahe yoto ya 'ñøhø mri 
ncu, nula rá madi bi nthati pe 'mefa 
bi du, ne himbi zocuabi ni 'nara batsi. 
Nepu 'mefa nurá 'behña bi nthatui 
'nara cu ndu rá dame. 

26 Nehe bi du nú'a rá ñoho ra 'ñøhø, 
nehe nú'a rá hñu, ne bi njabu gatho 
nú'u yoto ya 'fløhø bi nthatui 'nadra 
'behña, ne 'mefa bi uadi bi du 'rama'na 
gatho nú'u yoto. 

27 Y rá ngats'i bi du ra 'behña nehe. 

28 Nu'bé xi sta yopa nte gatho nú'u xa 
du, ¿to'o xi majuani drá 'behña nú'a ra 
'behña bi nthatui gatho nú'u yoto ya 
tñøhø mri ncu? 

29 Nu'bú ra Jesu bi datuabi ne bi 
'ñembi: 

—Xi xá nts'o ri mfenihu ngue'a 
hinguí pahu ra Maca T'ofo nixi rá 
tsledi Ajua. 

30 Ngue'a nura pa da yopa nte nú'u xa 
du, ya hinda ma da nthati ya ja'i, 
ngue'a nu'á ma da nja ngu ya enxe 
nú'a bí 'bui mahets'i. 

31 Pe de nú'a rá ñoho ra 'mti, ¿ha gue 
hinxcá hñe'thu nú'a bi manga Ajua ne 
bi 'ñena?: 

32 “Nuga go rá Ajuagui ra Abra, ne ra 
Isaac, ne ra Cobo.” Ajua go gue'a ra 

Ajua de nú'u te, hingue de nú't xa du. 
Hangue ra Abrá ne ra Isaac ne ra Cobo 
bí te ja rá thandi Ajua. 

33 Ne nu mi 'yøde ya ja'i nurá 
nt'utuate ra Jesu, xi bi 'yg. 


Ra hmanda nú'a ma'na ra dangui 
(Mr. 12:28-34) 


34 Nu mi badi ya fariseo gue ra 
Jesu xqui go'tua yá ne ya saduceo, 
nu'bé bi munts'i'« pa da nu te da 
tyot!e. 

35 Nepu 'na de gue'u mra xahnate de 
ra ley bi ma bá xaxa ra Jesu, bi 'yp'tua 
'nara nt'ani ne bi 'ñembi: 

36 —Xahnate, ¿nda'a gue'a ra 
hmanda ma'na ra dangui de gatho 
nú'u ya hmanda huxa ja ra ley? 

37 Ha ra Jesu bi dadi ne bi 'ñembi: 

—“Madi Ajua ri Hmu con gatho ri 
mui, con gatho ri ts'edi, ne con gatho 
ri mfeni.” 

38 Nuna go guehna xi ra dangui ne ra 
mudi hmanda. 

39 Y nurá hoho ra hmanda ngut'atho, 
nú'a ena gui madi ri miqu'eiui ne gui 
su ngu grí nsu sehe. 

40 Ne gatho nú'a bi manga ra Moise ja 
ra ley, ne nú'a bi manga ma'ra yá 
'mehni Ajua, ne nuya yoho ya danga 
hmanda, go ri 'natho. 


¿Ha gue ra Cristo go rá 
t' ra nda Davi? 
(Mr. 12:35-37; Lc. 20:41 -44) 


41 De mi 'buhnitho ya fariseo, ra 
Jesu bi 'yo'tuabi 'nara nt'ani nehe, 
42 ne bi 'ñembabi: 

—Xi'lahu, ¿te xi guí mañhu de ra 
Cristo rá 'mehni Ajua nú'a ma da 
nda? ¿To'o guí emfa gue rá tula? 

Ya fariseo bi dadi ne bi 'ena: 

— Rá t'u ra nda Davi. 

43 Nepu ra Jesu bi 'ñembabi'u: 

—Nu'bé chanja ra Davi po rá 
tsledi ra Maca Ndahi bi ma gue ra 
Cristo go gue'a rá Hmu? Ngue'a ra 
Davi bi 'ñena: 

44 Ajua ra Dada bi 'ñembabi ma zi 
Hmu: 
“Bá ehe gui hhudiua ja ma 'ñei 
asta hinga tsiñ'a'i gatho ri 
ncontra pa da gohi'« de nja'ti 
ri ua.” 
45 Ha nu'bu go drá t'uhma ra Davi 
nura Cristo, nu'bé chanja bi 'ñenga ra 
Davi gue go rá Hmu? 

46 Nu!bt ya fariseo himbi za te bi 
dadi, y desde ra pa'a ya ni 'na de 
gue'u himbi za bi 'yo'tua ma'ra ya 
nt'ani ra Jesu. 


Ra Jesu bi ma de yá ts'o'befi ya fariseo 
ne ya xahnate de ra ley 
(Mr. 12:38-40; Lc. 11:37-54; 20:45-47) 
2 3 1 Nepu ra Jesu bi zofo yá 
nxadi ne ra hmuntsja'i ne bi 
'ñembabi: 

2 —Nubya ya fariseo ne ya 
xahnate de ra ley u'tla'ihu te ri bóni 
da manga ra ley nú'a bi 'yofo ra 
Moise. 

3 Hangue gatho nú'a da xi'ahu'u 
'ygtlehu, ne ostí ma da zabi'ihu gui 
'yøthu. Pe nehe oxqui tenbahu yá 
ts'o'befi'a. Nula udi'u gue'a xá hño, pe 
nu'á hingo øt'e nú'a udi'u. 

4 Nu'é tutua ya ja'i ya 'bats'i xi xá hút, 
pe nu't ni ts'u yá mfats'i. 

5 Nu'ú øt'a yá 'befi ja yá thandi ya ja'i 
pa da ponga yá hmi, asta cueta ya 
tlofo ja yá de ne tsuta ya pants!a xifri 
ja yá 'ye y ja xa nt'ofoni 'raya xeni de 
ra Maca T'ofo, ne nuyá he ma'na xá 
ma de yá he ma'ra ya ja'i pe yá 
nt'etslitho. 

6 Nu'é de ja 'nara ngo ri ho da hñudi 
ja ya mudi hudi pa da ñuni, ne ri ho 
da hñudi ja ya hoga hudi nuni ja yá 
nija pa da tleltsua yá nsu. 

7 Nu'é ri ho dra zenjua ja ra tai co 
ndunthi ra t'equ'ei, ne ri ho da 
tlembabi gue go gue'u xi ya hoga 
xahnate. 

8 Pe nu'ahé oxqui hohu to'o da 
'tñe'ts'a ri nsuhu da 'neñ'ahu gue go 

gyá xahnatehu, ngue'a gatho'ihu grí 
ncuhu, ne 'natho ri xahnateh+u 'bui, y 
nú'á go gue'a ra Cristo nú'a to'o bá 
pehna Ajua pa da nda. 

9 Y nixi nú'u to'o xahn'a'ihu nuua ja ra 
ximhai, oxqui emfu gue go gue'u ri 
dadahu, ngue'a 'natho ri Dadahu 'bui, 
y nú'á go gue'a bí 'bui mahets'i. 

10 Y nixi oxqui ma gui hohu da 
tleñ'ahu gue go gyá ndahu, ngue'a 
'natho ri ndah+ 'bui, y núlá go gue'a 
ra Cristo nú'a to'o bá pehna Ajua pa 
da nda. 

11 'Bu 'na de gue'ahu da ne to'o da 
ndangui, mahyoni go gue'a dri 
'begohu. 

12 Ngue'a nu'a td'o ri 'ñexasebya, 
'mefa da ua rá nt'ets'i, pe nula tó'o 
hingrá 'ñetslibya, 'mefa go ma da 
tle'tsua rá nsu ja rá thandi Ajua. 

13 ¡Nú'ahu xahnatehu de ra ley ne 
nú'ahu gyá fariseohu, 'nagyá 
yohmihu, huecate'ihu ngue'a ma xi 
dra castiga'ihu! Xcá co'thu ra gosthi 
pa hinto da yut'a ja rá hmanda Ajua, 
nixi guí cuthu, ha nixi guí hophu to'o 
da yut!i. 

14 ¡Nú'lahu xahnatehu de ra ley ne 
nú!lahu gyá fariseohu, huecate'ihu 
ngue'a ma xi dra castiga'ihu! Xi grí 
xadihmahu ja ri nijahu ja yá thandi 
ya ja'i 'ñena hinte guí pthu, pe 
'nagyá yohmihu ngue'a guí hanbahu 
yá ngu ya 'bente viuda, hangue Ajua 
ma'na ma da castiga!ihu. 

15 ¡Nú'lahu xahnatehu de ra ley ne 
nú'ahu gyá fariseohu, 'nagyá 
yohmihu, huecate'ihu ngue'a ma xi 
dra castiga'ihu! Nu'ahu grí mahuua 
grí mahuni guí hoñhu ya ja'i pa gui 
'ñutuabihe nú!a ri jamfrihu, y nu'bu 
ya bi gamfri'ihe, nu'bé ma'na guí 
tslocuahu yá mfeni, ne ma'na ya gá 
'yenthu ja ra nidu ngu nú'a habu grí 
maha nehe. 

16 ¡Nu'ahé guí ne gui 'fuhmahu 
ra 'ñu, pe nixi guí pahu habu grí 
maha nehe, huecate'ihu ngue'a ma xi 

dra castiga'ihu! Ngue'a guí eñhu gue 
'bu 'nara ja!i da jura po ra nija, hinte 
ri muui nú'a bi jura. Pe 'bu da jura 
po ra oro nú'a ja mbo ra nija, nu'bé 


ha, guí eñhu gue ri muui nú'a bi jura. 


17 ¡¡Nagyá 'bemfenihu, ya xcá 'behu ra 
'ñu! ¿Nda!a ma'na ri muui, ra nija o 
nú'a ra oro ja mbo ra nija? Ra nija 
gue'a ma'na ri muui, ngue'a ja xra 
japini ra oro. 

18 Nehe guí eñhu gue 'bu to'o da jura 
po ra ata hinte ri muui nú'a bi jura. Pe 
nu'bu da jura por nú!a ra 'baha xa 
thuxa ja ra ata, nu'bú ha guí eñhu gue 
ri muui nú!a bi jura. 

19 ¡'Nagyá 'bemfenihu, ya ma'na xcá 
'behu ra 'ñu! ¿Nda!a ma'na ri muui, ra 
ata o nú'a ra 'baha xa thuxni ja ra ata? 
Ra ata gue'a ma'na ri muui ngue'a ja 
bri japini nú'a ra 'baha'a. 

20 Hangue nu'a tó'o ri jura po ra ata, 
hingue honse po ra ata ri jura, nehe ri 
jura po gatho nú'a ra 'baha xa thuxni 
nehe. 

21 Ne nu'a td'o ri jura po ra nija, 
hingue honse po ra nija ri jura, nehe ri 
jura po Ajua ngue'a nu'á ja 'buhni'a. 
22 Nu'a tó'o ri jura po mahets'i, hingue 
honse po mahets'i ri jura, nehe ri jura 
po rá hudi Ajua ne por guese Ajua 
ngue'a go gue'a rá hudi'a. 

23 ¡Nú'ahu xahnatehu de ra ley ne 
nú'ahu gyá fariseohu, 'nagyá yohmihu, 
huecate'ihu ngue'a ma xi dra 
castiga'ihu! Nu'ahé guí 'uecju 'retla 
de ra bexo pa Ajua de nú'a guí tahu 'bu 
guí pahura zi xac'ri, o ra zi ani, ora zi 
cominu. Pe hingo guí pthu nú'a ma'na 
mahyoni ngu manga ra ley, hinguí 
udihu ra hoga'mui, nixi otho ri 
nthecatehu, ne hinguí othu nú'a guí 
mañhu. 

24 Nu'ahé guí ne gui 'fñuhmahu ra 'ñu, 
pe nixi guí pahu habu grí maha nehe. 
Nu'ahé guí njahu ngu 'nara ja'i nú'a 
faxa ra tlafi pa hinda tho ya tluca 
zu'ue, pe sta zi, tutlatho ya danga 
zu'ue, y nixi bi za te 'be bi dut'i. 

25 ¡Nú'aht: xahnatehu de ra ley ne 
nú'ahu gyá fariseohu, 'nagyá 
yohmih+u, huecate'ihu ngue'a ma xi 
dra castiga'ihu! Guí njahu ngu ra 
xutla vaso ne ra xutla manza, xuqui 
hønse de thi ha nu de mbo xi rá 
nts'o. Njabu mbo ri mfenihu nehe 
hinxá ntlaxi ngue'a gyá ndustehu ne 
gyá tslo'yohu. 

26 ¡Nagyá godahu. Hyehubu 'metlo ya 
tstomfeni pa njabu strá ntlaxi'ihu ne 
pa da za gui 'yothu nú'a xá hño. 

27 ¡Nú'aht: xahnatehu de ra ley ne 
nú!ahu gyá fariseohu, 'nagyá 
yohmihu, huecate'ihu ngue'a ma xi 
dra castiga'ihu! Guí njahu ngu ya 
pantyo xi xá nt'axi de thi ne ri 
hnequi mahotho, pe mbo xi rá dama 
nts!o. 

28 Hangue nu'ahé guí njahubu nehe 
ngue'a guí 'ñetla hoja'ihu pe guí 
beñhu ya tstomfeni ne gyá yohmihu. 

29 ¡Núlahu xahnatehu de ra ley 
ne nú'ahu gyá fariseohu, 'nagyá 
yohmihu, huecate'ihu ngue'a ma xi 
dra castiga'ihu! Guí jamasubihu yá 
pantyo nú'u yá 'mehni Ajua xa du, ne 
guí cathu mahotho nuyá pantyo nu 
ma'ra ya hoja!i xa du. 

30 Ne guí eñhu: “Nu'bu ya gra 
'buhmahe nuya pa'u, nu'bé hinstá 
faxhe ndu ma xitahe pa xa hyopa nú'u 
yá 'mehni Ajua.” 

31 Hangue nu'ahé guí mansehu gue go 
gue'a'ihu gyá t'uhu de nú't to'o bi 
hyopa yá 'mehni Ajua. 

32 Hangue nú!a hingo bi juata ndu ri 
xitahu, ma go gui juadi gui 'yothubya. 

33 jNu'ahú guí njahu ngu ya 
qu'eña, hingui ma gui c'othu de ya 
danga ugui núlu ma gui thohu ja ra 
nidu! 

34 Ma ga pehn'ahu ma'ra ya 'mehni ne 
ma'ra ya bamhya ne ma'ra ya xahnate. 
'Ra de gue'u ma gui hyohu, nu ma'ra 
ma gui tsuthu ja ra pont!i, ha nu ma'ra 
ma gui na'mbabihu ja ri nijahu, ne 
hinhyabu ma gui hophu da 'mui'u. 

35 Y njabu ma go gui juthu nehe de 
nú'u ya hoja'i xa tho, bi mudi co ra 
Abé asta ra Sacaría nú'a mra t'u ra 
Berequía. Nura Sacaría go gue'a gá 
hyohu mbo ri nijahu guetbu ja ra ata. 
36 Xi majuani dí zi'ahu gue nu'ahú ma 
go gui tuxhu gatho nuya thaiya. 


Ra Jesu bi du rá mui po 
ya me Jerusale 
(Lc. 13:34-35) 


37 Nu'ahu me Jerusale, guí tedohu 
ne guí hophu yá 'mehni Ajua nú'u bi 
pehn'ahu. ¡Hangu ya i'qui dá ne ga 
munts'ahma'ihu ngu 'nara zi øni 
huixa yá zi t'e'ni, pe nu'ahé hingá 
nehu! 

38 Nu'bé nuri nguhu ma da gose. 

39 Ngue'a dí xilahu gue ya hingui ma 
gui yopa hyandgaguihu asta hinga 
yopa pengui. Nu'bé ha, nu'ahú ma 
gui 'ñeñhu: “Xá nsunda nú'a to'o bá 
pehna Ajua pa da nda ja guecju.” 


Ra Jesu bi ma gue da 
nhuata ra ndanija 
(Mr. 13:1-2; Lc. 21:5-6) 


2 4 1 Nepu ra Jesu bi boni de ra 
ndanija, ne ya mi 'ba'ñula yá 

nxadi bi e bi zudi pa bi 'ñutuabi 

gatho nuya ngu de ra ndanija. 

2 Nu'bé ra Jesu bi 'fembabi'u: 

—Xi majuani dí xi'ahu, gatho 
nuya nguyu ma da nhuati ne hinda 
ma da gohi ni 'nara do maña co 
ma'na rá midoui. 


Ya nt'udi ante rá uadi ra ximhai 
(Mr. 13:3-23; Lc. 21:7-24; 17:22-24) 


3 De guehni bi ma ra Jesu co yá 
nxadi pa ja ra t'øhø 'bo Olivo, ne ja bá 
huhni ra Jesu. Nepu bi joni yá nxadi pa 
bi 'tyamba sehe!a ne bi 'ñembi: 

—Di ne xi gui xicje ha'mu ma da 
nja nú'a gá ma, ne te ma nt'udi ma 
ga hanthe pa ga pahe gue ya ma gui 
yopa penguiua ma'na'qui, ne pa ga 
pahe ha'mu rá uadi ra ximhai. 

4 Nu'bé ra Jesu bi datuabi ne bi 
'ñembi: 

—Jamasuhu oto sti ma da 
hya'ahu. 

5 Ngue'a ma da 'ñehe ndunthi nú'u 
to'o di ña de ma thuhu ne di eñ'u: 
“Nugui go drá Cristo bá pencagui Ajua 
pa ga nda.” Y njabu ma da hyat!a 
ndunthi ya ja'i. 

6 Nehe ma gui 'yødehu da hma de ya 
tuhni nd'e ya ja, ne nú'u hingui jatho. 
Pe nu'ahú osti ma da du ri muihu, 
ngue'a pe'tsi te da njabu. Pe hingo 
gue'a rá uadi ra ximhai ngue'a ri 
'betho ma'ra te da nja. 

7 Ngue'a ma da ntuhna ya hnini co 
ma'ra ya hnini. Ma da nja ra danga 
thuhu ne ya danga hñeni, ne ma da 
nja ya mbimhai haburaza. 

8 Y gatho nuya dumuiya, guehya ya 
mudi ugui. 

9 Nú'u hingyá gamfri ma da 
gulahu da nap'ahu o da hyo'ahu, 
ne toraza da utsa!lihu ngue'a xcá 
camfriguihu. 

10 Ha nuya pa'u ndunthi ma da 'bedi 
yá jamfri, ne ma da 'ñutsa 'na ngu 
ma'na, ne ndunthi ma da da yá 
miqu'eiui. 

11 Y ma da 'mu ndunthi ya hyate badi, 
da 'ñena gue go zua mehna Ajua, ne 
ma da hyat!a ndunthi ya ja'i. 

12 Ndunthi ya ja'i ma da 'bedi ra 
hmate ngue'a ma'na xi ma da ndangui 
ra tsloqui gatho ja ra ximhai. 

13 Pe nu'a tó'o hinda 'uegue de Ajua, 
nú'á go gue'a ma da mpøhø. 

14 Ma da nt'øde ra noya gue ra Nda de 
mahets!i ma da 'ñehe pa da nda. Nuna 
ma da nt'øde ja gatho rá nguni ra 
ximhai pa njabu da 'yode gatho ya ja'i 
de gatho ya hnini. Nepu de gue'a ja dí 
uadi ra ximhai. 

15 Ra Dañe nú'a mra 'mehni Ajua 
bi !yofo de nú'a ra ts'ot'øt'e ma da 
nja mbo ja ra ndanija de Jerusale pa 
da ntslonga ra ndanija. —Nu'a tó!o 
da hñe'ta nuna tlofona mahyoni da 

badi xá hño te ma.— Ha nu xcrí 
hyanthu da t'øt'a njabu mbo ra 
ndanija, nu'bé njabu gui pahu gue ya 
bi zø ra ora. 

16 Nu'bé nu'ahu me Judeahu, ma gui 
'bathu grí maha ja ya t'øhø. 

17 Y 'bu gri 'yohu ja rá patio ri nguhu, 
oxqui ma gui cuthu 'metlo pa te gui 
hñaxhu, ngue!a mahyoni gui dama 
maha. 

18 'Bu gri 'yohu ra 'befi ja ya huahi, 
oxqui penju ja ri nguhu pa gui hñaxa 
ri hehu. 

19 Huecazite nú'u ya 'behía di da'thi 
ne dya nzu nuya pa'u. 

20 'Yaphu Ajua gue nú'a ra pa xcrí 
'bathu, hindi ta ya tse nixi dra pa dega 
tsaya. 

21 Ngue'a nuya pa'u ma da nja ndunthi 
ya tstothogui nú'u hinhya'mu xa 
hnequi desde bi mudi ra ximhai, ne 
nixi hinda ma da yopa nja ma'na'qui. 
22 Ajua ma da 'yøt'e pa hinda njabu 
ndunthi ya pa, ngue'a nu'bu da njabu 
ndunthi ya pa, nu'bú da du gatho. Pe 
po rá ngue ya gamfri, Ajua ma da 
tyøt'e pa da thogui 'bestho nú'u ya pa 
dega ts'othogui. 

23 Nu'bu 'na to'o da 'ñeñ'ahu gue 
nuua ja 'bucua ra Cristo nú'a ba 
pehna Ajua pa da nda, o bi 'bui 
ringuehni, oxqui ma gui camfribihu. 
24 Ngue'a ma da 'mui 'raya ja'i da 
'fiena gue go di gue'u ra Cristo nú'a ba 
pehna Ajua pa da nda, ne ma da 'mu 
ma'ra ya hyate badi. Nú'ú ma da 'ñudi 
ndunthi ya danga nt'udi ne da 'yøt'a 
ya t'øt'e 'ñena xi majuani pa da hyat'a 
ya ja'i, ne da nehma'u da hyatla ya 
gamfri nehe. 

25 Ya stá 'bet'o'ihu ra noya de nú'a ma 
da nja, hangue ostí ma da tha'ahu. 

26 Hangue 'bu da t'eñ'ahu gue ra 
Cristo bí 'bui ja ra mbonthi, oxqui ma 
gui mahani. O 'bu da tleñ'ahu: “Ndi bá 
ehy ja 'bucua mbo ra ngu”, oxqui ma 
gui camfribihu. 

27 Ngue'a nurá yo'ñehe Nú'a To'o bi e 

bi Nja'i xcrá thamfrihu da dama zøhø 
ne da hnequi gatho ja ra ximhai nja 
ngu 'nara huei ri yotta mbøxhyadi ne 
asta yuhyadi. 

28 Nuya pa'u ma da nja ngu ya pada ri 
munts!i habu 'beni nú'a te xa du. 


Ra Jesu bi ma hanja ma da yopa 
mengui ja ra ximhai 
(Mr. 13:24-37; Lc. 21:25-33; 17:26-30, 
34-36) 


29 Ngu da thogui nuya pa'u dega 
ts'othogui, 'bestho ma da 'mexuui ra 
hyadi, ne ra zana hinda ma da yotli. 
Ya tsp ma da dagui de mahets'i, y 
mahets'i ma da huat'i nts'edi. 

30 Nepu ma da hnequi 'nara nttudi 
nuni mahets'i de rá yo'ñehe Nú!a To'o 
bi e bi Nja'i, ne gatho ya ja'i de ra 
ximhai ma da nzoni nu stí hyandi da 
zøhø, nu sta 'ñehe ja 'nara guui con 
gatho rá ts'edi ne co rá nsunda pa da e 
da nda. 

31 Ma da nt'ode 'nara trompeta, nepu 
Nú!a To'o bi e bi Nja'i ma da mehna 
yá enxe gatho ja rá nguni ra ximhai pa 
da munts'a gatho nú'u xa huahni'a. 

32 'Yghu nuna ra 'bede de ra igo: 
Nu xcrí hyanthu gue ya ja yá 'roho 
ne ya ja yá xi, nu'bé gui pahu gue ya 
ma da zøhø ya pa dega pahyadi. 

33 Hangue nu xcrí hyanthu da nja gatho 
ngu nú'a dí xilahu, pahu gue Nú'a To'o 
bi e bi Nja'i ya ma dua yopa pengui. 

34 Xi majuani dí xi'ahu gue gatho nuya 
ma da mudi da nja ante da du nuya 
ja'i 'buibya ja ra ximhai. 

35 Mahets'i ne ra ximhai ma da uadi 
da thogui, pe numa noya hinhya'mu 
da uadi, ma da nja pa nzantho. 

36 Ni 'na hinto padi ra pa nixi ra 
ora nurá yo'ñehe Nú'a To'o bi e bi 
Nja'i, nixi nú'á, nixi ya enxe bí 'bu 
mahets!'i hingui padi, honse ma Dada 
ha, go padi ha!'mu da 'ñehe. 

37 Ha nu sta yopa 'ñehe Nú'a To'o 
bi e bi Nja'i, ma da nja ngu nú'u ya 
pa de ra Noé. 

38 Nuya pa'y ante da ñuxa ra dehe ja 
ra ximhai, ya ja'i mi ñuni mi tsithe ne 
mi øt'anthati ngu xi yá nzai. Mi øt'a 
njabu asta nú'a ra pa bi yutla ra Noé 
ja ra danga motsa nú'a xqui hyoqui. 
39 Nepu mi damfri'« bi ñuxa ra dehe 
ja ra ximhai ne bi jat'i gatho nú'u ya 
ts'oja'i. Ma da njabu nehe nú'a ra pa 
rá yo'ñehe Nú!a To'o bi e bi Nja'i. 

40 Nuya pa'y, 'bu yoho ya 'ñøhø di 'yo 
ra 'befi 'nadbu ja ra huahi, sta damfri 
da ts'ixa 'na de gue'a, ha nu ma'na da 
gohni. 

41 'Bu yoho ya guni di 'bu 'nadbu, sta 
damfri da ts'ixa 'na de gue'u, ha nu 
ma'na da gohni. 

42 Hangue ndg'mhu, ngue'a 
hinguí pahu ha'mu ma da zøhø ri 
Hmuhu. 

43 Ya guí pahu, 'bu 'nara me ngu di 
pahma te ma ora da zøhø 'nara be, 
nu'bé hinda 'ñaha'a pa hinda hopa ra 
be da xocua rá ngu pa da bepabi. 

44 Hangue ne'ahu xi da ndo'mhu, 
ngue'a xcrí thamfrihu da zøhø Nú'a 
To'o bi e bi Nja'i. 


Ra hoga 'bego ne ra ts'o'bego 
(Lc. 12:41-48) 


45 Nu'a tó'o ra hoga 'bego ne xi ra 
hoja'i tsa da tlentlua rá 'ye rá ngu rá 
hmu, nehe da tlenttua rá 'ye ya 'bego 
nú'u hoqui te da ts'i ora mahyoni. 

46 Nu'bé xi da johya nú'a ra hoga 
'bego nu sta zoho rá hmu da zudi di 
øt'a ngu nú!a rí 'ñehe. 

47 Xi majuani dí xi'ahe, nura hmu'a 
ma da hñuxa dega 'betri nú'a ra 'bego 
pa da supa gatho nú!a te pe'tsi. 

48 Pe xi'bu nura 'bego!'a da boni dra 
tsto'mui y da beni gue rá hmu hinga 
'bestho da dama mengui, 

49 nep nulá da mudi da na'mba yá 
mi'begoui, ne da ma da ñuniui ne da 
ntsiui ya tixfani. 

50 Ha sta damfri da zøhø rá hmu nú'a 
ra ora hindi to'mi. 

51 Nu'bé nura hmu'a ma xi da ncue co 

nurá 'bego'a, hangue da umba 'nara 
danga castigo, ne da mehna habu 'bu 
ya yohmi pa ja dí nzonini ne ja dí 
gustri yá ts'i. 


Ra 'bede de 'ret'a ya nxutsi 

2 5 1 Nurá yo'fiehe ra Nda de 
mahets'i ma ga hyecuahu ngu 

ra 'bede de 'nara nthati bi nja. 'Ret'a 
ya nxutsi bi hñaxa yá ñot'i dega 
aceite pa bi ma bá thadi nú'a ra 
'ñohg mi ma da nthati. 
2 Ha de nú'u 'ret'a ya nxutsi, cutla xqui 
hñoqui co yá ñot'i, pe nú'u má cutla 
hinxqui hñoqui. 
3 Ha nú'u cutla hinxqui hñoqui, himbi 
hñaxa ndunthi ra aceite pa da zit'a ja 
yá ñot'i. 
4 Pe nu'u má cutla xqui hñoqui ha, bi 
ñu'tsa yá ñot'i co ra aceite, nehe bi 
hñaxa 'nara xito mi ñuts'i pa sta 
thegue nú'a mi po ja ra ñot'i da xit'a 
ma'na. 
5 Hinga 'me bi zohg nú'a mi ma da 
nthati, hangue gatho nú'u 'retla ya 
nxutsi bi zu ra tlaha ne bi 'ñaha. 
6 Y ngu made ra xuui bi nt'øde 'nara 
hmafi ne bi ttemba ya nxutsi: “¡Ya xa 
'hecua núni ma da nthati, bá ehu gui 
thadihu!” 
7 Nu'bé 'bestho bi nuhu gatho nú'u 'ret'a 
ya nxutsi ne bi mudi bi tsogue yá ñot!i. 
8 Ha nú'u cutla hinxqui hñoqui, 
'bestho bi 'fembabi nú'u má cutla 
xqui hñoqui: “Xecje ts'u ri zi aceitehu 
ngue'a ya huet!atho ma ñotlihe.” 
9 Ne nú'u ya nxutsi xqui hñoqui bi 
datuabi nú'u má cut'a ne bi 'ñembi: 
“Hina, hinga xe'ahe, xi'bu ga 
njahebu ngu'ahu. Ma'na xá hño grí 
maha gui tañhu habu bí 'ba. Bá 
tañhu pa gue'ahu.” 
10 Pe de bi ma'u da danga ra aceite, 
nura ora'a bi zøhø nú'a mi ma da 
nthati. Nu'bú nú'u cutla ya nxutsi xqui 
hñoqui bi meui ne bi yat'ui'u mbo 
habu mi ma da nja ra ngo dega nthati. 
Nepu 'bestho bi jot!a ra gosthi. 

11 Ha 'mefa bi zøhø nú'u ma'ra ya 
nxutsi ne bi 'ñeñ'u: “¡Xogaguihe ra 
gosthi, zi Hmu, xogaguihe!” 
12 Pe nú'a to'o mi ma da nthati bi 
datuabi'u ne bi 'hembi: “Xi majuani dí 
xi'ahu gue hindi pa'ahu to'o'ihu.” 
13 Nu'bú ra Jesu bi 'ñena: 
—Hangue nu'ahu hñocju ne xi da 
ndo'mhu, ngue'a hinguí pahu te ma 
pa ni te ma ora ma da zøhø Nú'a 
To'o bi e bi Nja'i. 


Ra 'bede de 'nara hmu bi zocua 
ra boja yá 'bego 


14 Nehe rá yo'ñehe ra Nda de 
mahets'i ma ga hyecuahu ngu rá 
'bede 'nara hmu co yá 'bego. Nú'a ra 
hmu ya mi 'ba'ñu da ma ja ma'na ra 
hai yabu, ne bi zohna 'rayá nzai 
'bego pa bi zocuabi rá boja pa da xu 
de da pengui. 

15 'Na de gue'u bi zocuabi cutla 
'mo, ma'na bi zocuabi yo 'mo, ha 
nu'a ma'na bi zocuabi 'na 'mo. Ngu 
rá ndangui rá mfadi cada 'na, gue'a 
rá ndunthi ra boja bi tstocuabi. nepu 
ra hmu bi gu rá 'ñu bi ma. 

16 Nú'a ra 'bego xqui tstocuabi cut!a 
'mo, nu'á bi ma bi punts!a nura boja'a 
ne bi daha má cut!a 'mo. 

17 Ha nu'a tó'o xqui tstocua yo 'mo 
mbexo, bi punts!a nú!a ra boja'a, ne bi 
daha má yo 'mo. 

18 Pe nu'a tó'o xqui tstocua 'na 'mo 
mbexo, nu'á bi ma bá xei 'nara o'tsi ne 
bi 'yagui nú'a ra boja xqui zocuabi rá 
hmu. 

19 Bi thogui ndunthi ya pa, nepu bi 
zøhø ra hmu bi 'ñuttuendaui yá 'bego. 
20 Bi zøhø 'met'o nú!a xqui tstocua cutla 
'mo, ne bi umba rá hmu nú'a má cutla 
'mo xqui daha de nú'a xqui tstocuabi, 
ne bi 'ñembabi: “Gá tsogagui cut!a 'mo, 
pe nubyá jaua nuna má cut'a 'mo stá 
taha de nú'a gá tsogagui.” 

21 Nu'bá ra hmu bi dadi ne bi 'ñena: “Xi 
xá hño ri 'befi. Nu'i xi 'nagrá hoga 'bego. 
Nubyá ma ga tsoc'a!i ma'na ndunthi ra 

boja pa gui japi da xu, ngue'a xi xcá padi 
xcá japi da xu nú!a 'na tui dá tsoc'a'i. 
Nubyá bá ehe pa ga johyahu.” 
22 'Mefa bi zøhø nú'a to'o xqui tstocua yo 
'mo, ne bi 'ñemba rá hmu: “Ga tsogagui 
yo 'mo, pe nubyá jaua nuna má yo 'mo 
stá taha de nú'a yo 'mo gá tsogagui.” 
23 Nu'bé ra hmu bi dadi ne bi 
'iembabi: “Xi xá hño ri 'befi. Nu'i xi 
'nagrá hoga 'bego. Nubyá ma ga 
tsoc'a'i ma'na ndunthi ra boja pa gui 
japi da xu, ngue'a xi xcá padi xcá japi 
da xu nú'a 'na tui dá tsoc'a'i. Nubyá 
bá ehe pa ga johyahu.” 
24 Pe nu mi zøhø nú'a ra 'bego xqui 
tslocua 'na 'mo, nu'á bi 'fembabi rá 
hmu: “Nuga dí padi gue xi grí japa ri 
'bego da mpefi ntstedi ne guí xofo 
habu hingo xcá pot'i, ne guí munts!a 
ra trigo habu hingo xcá piqui. 
25 Hangue nuga dá tsu'i, xi'bu ga tuxa ra 
thai, hangue dá ma dá agui ri boja ja ra 
hai. Pe nubyá jaua núna gá tsogagui.” 
26 Bi dadi ra hmu ne bi 'fembabi: “Nu'i 
'nagrá tsto'mui ne 'nagrá dahñe 'bego, 
'bu guí beni gue dí xofo habu hingo stá 
pot!i ne dí munts'i habu hingo stá piqui, 
27 nu'bú ¿ha gue himi tsa xcá nu te xcá 
'yøt!e pa xa xu ma boja dá tsoc!a!i pa 
xa tlacagui rá thaha ma boja núbya dá 
tsohg?” 
28 Nepu ra hmu bi 'ñembabi nú'« to'o 
mi 'ñoui: “Hñambabihu nú'a ra boja 
dá tsocuabi nuni ra dahñe 'bego, ne 
umfu nú'a to'o pe'tsa 'ret'a 'mo. 
29 Ngue'a nula tó!o pe'tsi, ma'na ma da 
ttumbabi pa asta da bonguabi. Pe nu'a 
tó!o tstutho pe'tsi, nu'á da thambabi 
nú!a ts'u pe'tsi pa ya hinte da me'tsi. 
30 Hangue nú!a ra 'bego hinte rá 'befi, 
ma'na xá hño juhu ne 'yenthu ja ra 
'bexuui pa ja dí nzonini ne ja dí gustri 
yá ts'i.” 

Ra Jesu ma da hña'mba nguenda 

ya ja'i de ra ximhai 


31 Nu sta 'ñehe pa da nda Nú'a 
To'o bi e bi Nja'i, ma da 'ñoui gatho 

ya enxe, ne ma da hñudi ja rá maca 
hudi con gatho rá nsunda. 
32 Nuni ja ma da munts'ini gatho ya ja'i 
de gatho rá nguni ra ximhai, y nura Nda 
ma da 'ueca 'na ngu 'na, ngu gtla ya 
ma'yo co ya zi deti ne ya t'axi. 
33 Nu'á ma da 'ba'ma ja rá 'ñei gatho 
ya zi deti, ne nu ja rá ngaha ja ma da 
'bam'ni gatho ya t'azi. 
34 Nu'bé ma da 'embabi nú'u di 'bai 
ja rá 'ñei: “Bá ehu nu'ahu xa jap'ahu 
ma Dada. Ma gui cuthubya nuni 
mahets'i habu bi manda ma Dada nuni 
habu xqui thoqui pa gue'ahu de ante 
da thoca ra ximhai. 
35 Dí 'ñepi gui cethuni ngue'a nú'bu 
mi tseca ra thuhu, go gue'ahu gá 
'racju te dá tsi. Ne nú'bu mi tsuca ra 
nduthe, go gue'ahu gá 'racju ra dehe 
dá tsi. Ne nú'bu ndi ne'ñu, go gue'ahu 
gá 'racju ntsaya dá oxi. 
36 Ne nú'bu mi otho te ga he, go 
gue'ahu gá 'racju te dá he. Ne nú'bu 
ndrí hñeni ne dá ofadi, go gue'ahu ga 
ma gá clascahu.” 
37 Nu'bé nú'u to'o xa 'yøt'e xá hño ma 
da dadi ne da 'ñena: “Ma zi Hmu'ihe, 
¿ha'mu dá hant'ahe gue mi tsula ra 
thuhu nepu dá 'ra'ahe te gá tsi? O 
¿ha'mu dá hant'ahe gue mi tsula ra 
nduthe nepu dá 'ra!ahe ra dehe? 
380 ¿ha'mu dá hant'ahe gue ngrí 
ne'ñu nepu dá 'ra'ahe ntsaya gá oxi? 
O ¿ha'mu dá hant!ahe gue mi otho te 
gui hye, nepu dá 'ra'ahe te gui hye? 
390 ¿ha'mu dá hant'ahe ngrí hñeni o 
nguí ofadi nepu dá ma dá c'a'tstahe?” 
40 Nu'bú ra Nda da datuabi ne da 'ñena: 
“Xi majuani dí zi'ahu gue nu'bu ga faxhu 
tna de guehyu ma cu hinte mri muui ja 
yá thandi ya ja'i, pahu gue go guecagui 
gá faxcahu.” 

41 Nepu ra Nda da 'ñembabi nú'u 
di 'bai ja rá ngaha: “Nu'ahu 'uehu de 
gueque. Nu'ahu xa zw'ahu rá cue Ajua, 
grí maha pa ja ra nidu habu zo ra tsibi 
pa nzantho, nuni habu xa thoqui pa ra 
tstondahi ne yá ts'o'enxe. 

42 Ngue'a mi tseca ra thuhu pe nu'ahú 
hingá 'racju te dá tsi. Ne mi tsuca ra 
nduthe pe nu'ahé hingá 'racju ra dehe 
dá tsi. 

43 Ne nú'bu ndi ne'ñu, nu'ahú hingá 
'racju ntsaya dá oxi. Ne mi otho te ga 
he pe nu'ahé hingá 'racju te dá he. Ne 
nú'bu ndi hñeni ne ndi ofadi, nu'ahú 
hingá ma gá c!ascahu.” 

44 Nu'bé nú'u ya ts'oja'i ma da dadi ne 
ma da 'ñena: “Ma zi Hmu'i, ¿ha'mu dá 
hant!ahe mi tsw'a ra thuhu o ra 
nduthe, o ngrá ne'ñu, o bi 'ñotho te 
gui hye o ga hñeni o gá ofadi, nepu 
hindá fax'ahe?” 

45 Nepu ra Nda da datuabi ne da 
'ñembi: “Xi majuani dí xilahu, nu'bu 
hingá faxhu 'na de nuyu ma zi cu 
hinte mri muui pa ja ri thandihu, pahu 
gue go guecagui hingo gá faxcahu.” 

46 Nu'bé nuya ts'oja'i ma da ma pa ja 
ra nidu habu da 'mui pa nzantho. Ha 
nu'u tólo xa 'yøt'e xá hño ma da yut!a 
mahets'i habu bí ja ra te pa nzantho. 


Ya nda gá xodyo bi 'ñu'ti pa hanja 
da za da gu ra Jesu 
(Mr. 14:1-2; Lc. 22:1-2; Jn. 11:45-53) 
26 1 Nu mi uadi ra Jesu bi 
manga gatho nuya noyaya, 
bi 'fembabi yá nxadi: 

2 —Ngu guí pahu gue hønse yo 
pa ri 'bedi pa da t'øt'a ra ngo dega 
pascua, ne nuya pa'u gue'bu ma dra 
da Nú'a To'o bi e bi Nja'i pa dra 
pont'i ne da tho. 

3 Ne nura pa'a bi manga njabura 
Jesu, nuyá ndaxjua nda ya xodyo ne ya 
nda gá macja ne ya xahnate de ra ley, bi 
munts'i'u ja rá ngu ra Caifá nú'a to'o xi 
mrá danga nda gá macja. 

4 Nuni ja guehni bi 'ñu'tilu pa hanja da 
za da hyat'a ra Jesu pa da za da gu ne 
da hyo. 

5 Ne bi bense'u bi 'ñémbi'u: 

—Nubyá hinga ma ga pthe ntina 
dí beñhu ga øthu ngue'a ra ngo, pa 
hinda ñunts!a ya ja'i. 

'Nara 'behfia bi go'tsua ja rá ñaxu 
ra Jesu 'nara hoga ñeni 
(Mr. 14:3-9; Jn. 12:1-8) 


6 Ha nura Jesu mi 'buhni ja ra 
t'uca hnini Betania ja rá ngu ra Simu 
nú'a to'o xqui fani de ra lepra nú'a 
ra hñeni tsitlatho ra ngo. 

7 Ha ra Jesu mi hudi ja ra mexa, ne de 
gue'a bi zónga 'nara 'behña mi ha 'na 
ngu ra zi zito xqui thoqui de 'nara 
hoga do rá thuhu ra alabastro, mi po 
'nara dehe xi mi yuni xá cuhi ne xi mri 
muui ndunthi, ne bi go'tsua ja rá ñaxu 
ra Jesu nú'a ra dehe'a. 

8 Ha nu mi hyanda ya nxadi nú'a mi 
gtla nú'a ra 'behña'a, bi bø yá cue ne 
bi 'ñena: 

—¿Hanja bri fantho nuna dehe xi 
rá madi? 

9 Nuna deheni xa za xa 'ba hmaha, 
ngue'a ri muui ndunthi ra boja, ne xa 
ttumba hmaha 'nara mfats'i ya hyoya. 

10 Nu'bé ra Jesu bi 'yode nú'a mi 
mañ'u ne bi 'fembabi: 

—¿Hanja guí mañhu njabu de 
nú'a bi 'yøt'a nuni ra zi 'behña? Nuni 
xa 'yøt'a 'nara hño pa guequi. 

11 Oguí hyocju nú'a xa goxcagui, 
ngue'a nuya hyoya ma gui 'buhu 
nzantho con gue'u, pe nugui hingá 
nzantho ma ga 'bui con gue'ahu. 

12 Nuni bi goxcagui nú!a ra dehe yuni 
xá cuhi pa nu xcrá ntlagui. 

13 Xi majuani dí xi'ahu gue haburaza 
de ra ximhai da hmanga ma noya, 
nehe da hma de nú'a xa 'ygtcagui nuni 
ra zi 'behña pa 'nara feni de guehni. 


Ra Juda bi pa ra Jesu 
(Mr. 14:10-11; Lc. 22:3-6) 


14 Nepu 'na de gue nú'u 
'rettamayoho ya nxadi mra thuhu ra 
Juda Iscariote bi ma bá c'a'tsa ya nda 
gá macja, 

15 y nu'a bi 'ñembabi'u: 

—¿Hangu guí 'racju pa ga 

da!a'ihu ja ri 'yehu ra Jesu? 

Nu'bé 'bestho ra ora!a bi gohui'u 
'nara cohi, ne ya nda gá macja bi 
umbabi ra Juda Iscariote 
'natema'ret!a ya tlaxboja. 

16 Y desde ra pa'a ra Juda mi honi 
hanja da za da da ra Jesu ja yá 'ye'u. 


Ra nt'oxi nú'a bi zi ra Jesu co 
yá nxadi ante da du 
(Mr. 14:12-25; Lc. 22:7-23; Jn. 13:21-30; 
1Co. 11:23-26) 


17 Nepu bi dat'a ya pa de 'nayá 
ngo ya xodyo, gue!a ra ngo de ya 
thuhme nsi ra nzoi. Y nú!la ra mudi 
pa de ra ngo, yá nxadi ra Jesu bi ma 
bá tsudi pa bi 'yambabi ne bi 'ñembi: 

—¿Habu guí ne ga hocje ra hñuni 
dega pascua? 

18 Ha ra Jesu bi datuabi ne bi 
'ñembabi: 

—Rí maha ja ra hnini ba c'a'tshu 
nara 'ñgho ne gui 'ñembabihu: “Bá 
pencahe ra Xahnate gue ga xi'ahe 
njaua ngu nú!a bá ma: Ya ma da dat'a 
ma ora, ne pe'tsi te ga øthe ra hñuni 
dega pascua co ma nxadi ja ri ngu.” 

19 Nu'bé ya nxadi bi 'yøt'e ngu 
nú'a xqui 'bepabi ra Jesu, hangue nu'ú 
ja bá hocni ra hñuni dega pascua. 

20 Nu mi nxuui ra Jesu bi hñudi ja 
ra mexa con gatho nú'u 'rettamayoho 
yá nxadi. 

21 Ha de mri ñuñ'u, ra Jesu bi 
'nembabi'u: 

—Xi majuani dí xi'ahu gue 'na de 
gue'ahu ma gui dagaguihu. 

22 Nu'bú gatho yá nxadi bi du yá 
mui, ne nu'é 'na ngu 'na bi 'yambabi 
ra Jesu ne bi 'ñembi: 

—Ma zi Hmu'i, ¿ha gue go 
guecagui? 

23 Y ra Jesu bi datuabi'u ne bi 
'ñembabi: 

—Nú'a to'o drí ñu'mebya ja 
'nadra manza, nú'á go guela ma da 
dagagui. 

24 Nú!a To'o bi e bi Nja'i ya 'yo ra 'ñu 
pa da t'øt'e ngu núla manga ra Maca 

T'ofo, pe huecate nú!a ra ja'i to'o ma 
da da'a. Ma'na xá hño hinxa 'muhma 
nú!a ra ja'i'a. 

25 Nepu ra Juda nú'a to'o mi ma da 
da ra Jesu bi 'yambabi ne bi 'ñembi: 

—Xahnate, ¿ha gue go guecagui? 

Ra Jesu bi datuabi ne bi 'embi: 

— Haha, go nuli. 

26 Nura ora mri ñuni'u, ra Jesu bi 
gu ra thuhme, bi 'yapa Ajua rá Dada 
da japi, ne bi heque, nepu bi umbabi 
yá nxadi, ne bi 'fembabi: 

—Tsihu nuna thuhme, nuna go 
guehna ma ndo'yo. 

27 Nepu bi gu ra vaso nú'a mi po 
ra vinu, ne bi umba njamadi Ajua rá 
Dada, nepu bi umba yá nxadi ne bi 
'ñembi: 

—Tsihu nuna vinu grí gathohu. 
28 Nuna go guehna maji ma da mfani pa 
da put'a ya ts'ogui gatho ya ja'i. Nehe go 
guehna ra seña de ra 'ra'yo cohi. 

29 Pe dí xi'ahu gue ya hinga ma ga 
yopa tsi ma'na'qui nuna ra vinu dega 
obxi con gue'ahu nuua ja ra ximhai. 
Ma ga yopa tsi ma'na ra 'ra'yo vinu 
con gue'ahu, pe nuni mahets'i habu bí 
manda ma Dada. 


Ra Jesu bi ma gue ra Pedro 
mi ma da góni'a 
(Mr. 14:26-31; Lc. 22:31-34; 
Jn. 13:36-38) 


30 Ha nu mi uadi bi duta 'nara 
jahña, bi ma'u pa ja ra t'øhø 'bo 
Olivo. 

31 Nu'bé ra Jesu bi 'ñembabi'u: 

—Nura nxuuibya gatho'ihu ma da 
du ri muihu ne ma gui tsogasehuua. 
Ngue'a Ajua ma Dada manga njaua 
ja ra Maca T'ofo: “Ma ga ho ra 
ma'yo, y nuyá deti ri su'a ma da 
nxani haburaza,” njabu ena. 

32 Hangue nugui ma da thogagui, pe 
nu xcrá yopa nte, ma ga 'bet!o de 
gue'ahu pa Galilea. 

33 Nu'bú ra Pedro bi datuabi ne bi 
'ñembi: 

—Masque gatho ma'ra da 'uegue 
de gue'a'i, pe nugui hinhya'mu ga 
'uegue de gue'a'i. 

34 Ra Jesu bi 'fembabi ra Pedro: 

—Xi majuani dí xi'a'i gue núbya 
dí nxuui ma gui cóngagui hñu'qui 
ante da mafi ra me'nja. 

35 Nu'bú ra Pedro bi dadi ne bi 
'nena: 

—Masque ga tuui mahyegui pe 
hinhya'mu ga coñ'a'i. 

Y gatho ma'ra ya nxadi bi ma 
njabu nehe. 


Ra Jesu mi apabi Ajua rá 
Dada nuni Getsemani 
(Mr. 14:32-42; Lc. 22:39-46) 


36 Nepu ra Jesu bi zøhøni co yá 
nxadi ja nú'a ra luga rá thuhu 
Getsemani, ne bi 'fembabi'u: 

—Cohuua, nugui ma ga thogui 
má ts'a ringuehni pa ga apabi Ajua 
ma Dada. 

37 Nu'bú nu'á bi zixa hñu yá nxadi, 
ra Pedro ne nú'u yoho yá t'u ra 
Sebedeo, bi thogui má ts'u ringuehni. 
De guehni ra Jesu bi madi bi ntsø'mi 
ne xi bi du rá mui. 

38 Ne bi 'ñembabi nú't hñu yá nxadi: 

—Xi tu ma muiga asta dí ne ga tu 
co ra dum+i. Cohuua, oxqui ahahu, 
ma ga aphu Ajua mahyegui. 

39 Y ra Jesu bi thogui má ts'u de 
habu bi gohi yá nxadi, nepu bi me rá 
hmi ja ra hai, ne bi 'yapa Ajua rá Dada 
ne bi 'ñembi: 

—Ma Dada'i, nu'bu da zahma, dá 
thoguitho nuna ts'othogui ma ga 
thogui, pe nu'bu hina, 'ygt!e nú'a go 
ri pahague, hingo nú'a go ga nega. 

40 Nu'bé ra Jesu bi mengui pa 
habu xqui gohi nú'u hñu yá nxadi, ne 
nu'ú bi zadi mi aha, hangue ra Jesu 
bi 'ñembabi ra Pedro: 

—¿Ha gue hinxa za xcá tsethu ra 
t'aha madi 'na ora mahyegui con 
guequi? 

41 Nuhuhu ne 'yaphu Ajua pa gui 

tsethu ya ts'othogui. Ki majuani di 
xi'ahu gue ri mfenihu ja rá ts'edi, pe 
nuri ndo'yohu otho rá tsledi pa gui 
tsethu. 

42 Ra Jesu bi menga ma'na'qui 
habu xqui 'yapa Ajua rá mudi, ne bi 
'Nena ma'na'qui njaua: 

—Ma Dada'i, 'bu hinda za da 
thoguitho nú'u ya tstothogui ma ga 
thogui, nu'bé 'yot'e nú'a go ri 
pahague. 

43 Nepu ra Jesu bi yopa mengui 
ma'na'qui habu xqui zogui nú'« hñu 
yá nxadi, ne bi zudi mi aha ne nixi 
mi tsa da zøt'a yá da ngue'a xi mi 
tsedi ra t'aha. 

44 Nu'bé ra Jesu bi zoguini'« 
ma'na'qui, ne nu'á bi yopa menga rá 
hñu'qui pa habu mi apabi Ajua, ne 
guetlatho ya noya bi ma ngu nú'u xqui 
mañ'a. 

45 Nepu bi yopa menga ma'na'qui pa 
habu xqui zogui nú'u hñu yá nxadi ne 
bi 'fembabi'u: 

—Nubyá ha, dá zu ri ttahahu ne 
tsayahu xá hño. Ya bi zø ra ora gue 
ya ma dra da ja yá 'ye ya 'ygtla- 
tstoqui Nú'a To'o bi e bi Nja'i. 

46 Nanju maha, ngue'a ya xa 'ñepu 
nú'a to'o ma da dagagui. 


Bri ju nts'ahni ra Jesu 
(Mr. 14:43-50; Lc. 22:47-53; Jn. 18:2-11) 


47 Tsla ra ora mi manga njabu ra 
Jesu, bi zøhø ra Juda 'na de nú'u 
'retlamayoho ya nxadi, mbra 'ñoui 
ndunthi ya ja'i, 'ra mbra hña ya huai 
ha nu ma'ra mbra hña ya za. Nuya 
ja'i'u bá pehna yá ndaxjua nda ya 
xodyo ne ya nda gá macja. 

48 Ra Juda nú!a to'o xqui pa ra Jesu ya 
xqui umba 'nara seña nuya ja'i ne xqui 
'hembabi: 

—Nú'a gui hyanthu ga tsu'tsuabi 
rá hmi, nú'á go di gue'a, ne gui dama 
jahu. 

49 Nu'bú ra Juda bi ma bá tsudi ra 
Jesu. Nepu bi zenjua ne bi 'ñembi: 

—¡Ajua da jap'a'i, Xahnate! 

Ne 'bestho bi zu'tsi. 

50 Nu'bé ra Jesu bi datuabi ne bi 
'ñembi: 

—Xi'ague, ¿te rá 'be xqui 'ñeque? 

Nu'bú ya ja'i 'bestho bi gu ra Jesu 
pa bi zixa nts'ahni. 

51 Y ngu bri ju ra Jesu, 'na de gue 
nú'« mri 'ñoui'a bi c'o'tsa rá mahuai ne 
bi hyecua 'nará gu 'nará 'bego ra nda gá 
macja. 

52 Nu'bé ra Jesu bi 'ñembabi nú'a mi 
ha ra mahuai: 

—Pe'tsa ri huai ja rá nt'o, ngue'a 
gatho nú'« to'o hote co ra huai, co ra 
huai dí tho nehe. 

53 Nugui da zahma ga apa ma Dada 
dua pencagui ya 'motho gá enxe, y 
nu'a dua pencahma 'bestho. 

54 Pe nu'bú, ya hinda za da nja ngu 
nú'a manga ra Maca T'ofo nú'a ena 
gue mahyoni ga thogui ngu nú'a dí 
thoguibya. 

55 Nu'bé ra Jesu bi 'ñembabi ya 
ja'i: 

—¿Sague drá be pa e gui 
jugaguihu co ya huai ne ya za? 
Hyastho ndí 'bui ja ra nija pa ndí 
xahn'a'ihu ne hinhya'mu gá 
jugaguihu. 

56 Pe pe'tsi gatho da njabu pa da nja 
ngu nú'a bi manga yá 'mehni Ajua ja 
ra Maca T'ofo. 

Nu'bú gatho yá nxadi bi hyehni ra 
Jesu ne bi 'bat'i'u. 


Ra Jesu ja yá thandi ra hmunts'a 
nda gá xodyo 
(Mr. 14:53-65; Lc. 22:54-55, 63-71; 
Jn. 18:12-14, 19-24) 


57 Nu'bé nú'u to'o xqui gu ra Jesu 
bi zits'i pa habu mi 'bui ra danga nda 
ga macja nti'a mra thuhu ra Caifá, 
nehe ja xqui munts'ini nuya xahnate 
de ra ley ne ya ndaxjua nda. 

58 Ha nura Pedro mi 'befatho zi yabu 
mri dena ra Jesu, bi zøni asta ja rá 
patio rá ngu ra danga nda gá macja. 

Nuni ja bi gohni'a habu mi 'bui ya 
gunts'ahni pa da hyandi'a te da t'ø'tua 
ra Jesu. 

59 Ha nuya nda ga macja ne ya 
ndaxjua nda mahyegui con gatho 
ma'ra ya nda gá xodyo mi honi to'o 
da manbabi ra Jesu masque dega 
nc'uamba, pa da za da tho. 

60 Pe himbi za te bi ts'utuabi, masque 
ndunthi ya ja'i bi gu'tsua ya nctuamba. 
61 Pe 'mefa bi 'muhni yoho ya ctuamba 
ja'i bi 'ñena: 

—Nuna 'nghoni bi 'ñena gue da 
za da yo'tuabi rá nija Ajua ne rá 
hñupa da za da yopa 'ba'ma 
ma'na'qui. 

62 Nu'bú nura danga nda ga macja 
bi 'mai ne bi 'ñemba ra Jesu: 

—¿Ha gue hinte gui thadi? ¿Ha 
gue majuani nú'a hma de gue'i? 

63 Pe ra Jesu hinte bi dadi. Nu'bú 
nura danga nda gá macja bi 'fembabi: 

—De rá thuhu Ajua nú'a te, xi da 
xicje, ¿ha gue go gue'i grá Cristo rá 
T'w'i Ajua bá pehn'a'i pa gui nda? 

64 Nu'bú ra Jesu bi datuabi ne bi 
'hena: 

— Haha go guecagui, ngu nú'a gá 
ma. Nehe dí zi'ahu gue nuya pa xa 
'ñepu ma gui hyanthu Nú'a To'o bi e 
bi Nja'i ma da hñudi ja rá 'ñei Ajua 
nd'a ja rá tsledi. Y nehe ma gui 
hyanthu dua ehe ja ya guui. 

65 Nu'bú nura danga nda ga macja 
bi dunga yá he ngue'a bi beni guera 
Jesu xqui ñama'ñu de Ajua, ne bi 'ñena: 

—Nuna 'ñøhøni ri 'ñetla Ajua. ¿Te 
ga 'bephu ma'ra to'o da xicju de 
guehni? Ya gá 'yøsehu nú'a te bi ma. 
66 ¿Te guí mañhu? 

Ha nu'u ma'ra bi dadi ne bi 'ñena: 

—Nuní go 'nara danga nduthai, 
hangue rí 'ñepi da tho. 

67 Nu'bú 'ra de gue'u bizo'tsuabi rá 
hmi ne bi na'mbi, ha nu ma'ra bi met'ti, 
68 ne bi 'fembabi: 

—Nu'i guí ena gue go gue'i grá 
Cristo zua mehn'a'i Ajua pa gui nda. 

Nu'bé, 'bu grá badi, xicje xa, ¿to'o 
nú!a bi nap'a'i? 


Ra Pedro bi gonga ra Jesu 
(Mr. 14:66-72; Lc. 22:56-62; 
Jn. 18:15-18, 25-27) 


69 Nura ora!a, ra Pedro mi huhnitho 
ja ra patio, nepu 'nara nxutsi mra 'bego 
bi ma bá tsudi'a ne bi 'fembabi: 

—Ne'i go gue'i nguí 'ñoui ra Jesu 
nú!a ra me Galilea, ¿ha ngue ha? 

70 Ha nura Pedro bi nconi de ja yá 
thandi gatho ya ja'i mi 'buhni ne bi 
'hena: 

—Nixi dí padi nú'a guí ma. 

71 Nepu nu'a ya mi pa ja ra 
gosthi, ne ma'na ra nzutsi mra 'bego 
bi hyandi'a ne bi 'ñembabi nú'u 
ma'ra ya ja'i mi 'bahni: 

—Nuna dameni mri 'ñoui ra Jesu 
me Nasare nehe. 

72 Nepu ra Pedro bi yopa ncøni 
ma'na'qui, ne bi jura bi 'ñena: 

—Nikzi stá padi nú'a ra 'fiøhø guí 
ma. 

73 'Mefa bi joni ya ja'i habu mi 
'bai'a ne bi 'fembabi: 

—Xi majuani ne'a'i go gue'i 'na 
de gue'u, ngue'a mfata ri noya gri ña. 

74 Nu'bé ra Pedro bi mudi bi jura 
ne bi ntsante ne bi 'ñena: 

— Hindi pa nú'a ra 'ñøhø guí 
mañhu. 

Y 'bestho nura ora'a bi mafi ra 
menja. 

75 Nu'bé ra Pedro bi zo rá mfeni de 
nú'a xqui xipa ra Jesu ne xqui 'ñembi: 
“Nu!i ma gui congagui hñu'qui ante da 
mafi ra menja.” Nu'bé ra Pedro bi boni 
pa thi ne xi bi nzoni con gatho rá mui. 


Ra Jesu bi ts'ixa habu mi ja 
rá ts'utbi ra Pilato 
(Mr. 15:1; Lc. 23:1-2; Jn. 18:28-32) 
27 1 Nurá hyax'a gatho yá 
ndaxjua nda ya xodyo ne ya 


nda gá macja bi gohi 'nara cohi pa 
hanja da za da hyo ra Jesu. 


El Nuevo Testamento en el hñahñu (otomí) del Valle del Mezquital © La Liga Bíblica 1970, 2009 


NSAN MATEO 27 


2 Nepu bi du'ti'u pa bi zits'i bá ent'ua 
ja rá 'ye ra Poncio Pilato nú'a to'o mra 
nda de Judea. 


Rá du ra Juda 


3 Ra Juda nú!a to'o xqui da ra Jesu, 
nu mi hyandi'a gue ma da tho ra Jesu, 
xi bi du rá mui ne bi ma bá co'tsua yá 
boja nuya nda gá macja ne ya ndaxjua 
nda, nú'a 'natema'retla ya tlaxboja 
xqui t'umbi. 

4 Ne bi 'ñena: 

—Nugui stá øt'a 'nara danga 
ts'oqui, ngue'a stá da 'nara 'ñgho nú'a 
hinte tu, ma da tho, da manga rá ji. 

Nepu nu't bi dadi ne bi 'ñembi: 

—¿Nu'á te go tsa ga pacahe de 
gue!a? Nu'á go ri ma ri uendague. 

5 Nu'bé ra Juda bi fóta nú'a ra boja 
mbo ra nija, nepu bi ma bá nzudise 
dega 'yuga pa bi nhyo sehe. 

6 Nu'bú nuya nda gá macja bi 
munts'a nú'a ra boja'a ne bi 'ñeñ'u: 

—Nuna bojana hingui tsa ga uthu 
ja ra 'me'tsboja de ra nija, ngue'a 
guehna 'nara njut'i de rá ji 'nara ja'i. 

7 Nepu bi go 'nara cohi gue con 
gue nura boja'a da dañ'u 'nara hai rá 
thuhu ra Hai dega Hyoca Traste, pa 
ja da tlaguini ya nzøhøja'i. 

8 Hangue asta mapaya nura hai'a rá 
thuhu ra Hai dega Ji. 

9-10 Njabu bi nja ngu nú'a xqui manga 
ra badi Jeremía bi 'ñena: “Bri ju núla 
'natema'retla ya tlaxboja pa bi thanga 
nara hai nú'a mra meti 'nara hyoca 
traste. Njabu bi 'bepcagui Ajua ga øt'e. 
Ngue'a ya me Israel bi 'ñena gue nú'a 
ra ja'i'a da 'ba po 'natematretla ya 
tlaxboja.” 





Ra Jesu bi 'mai ja rá 
thandi ra Pilato 
(Mr. 15:2-5; Lc. 23:3-5; Jn. 18:33-38) 


11 Ra Jesu ya mi 'bahni ja rá 
thandi ra Pilato nú'a to'o mrá nda 
de Judea. Ha ra Pilato bi 'ñani, bi 
'ñembabi: 

—¿Ha go gue'i grá danga Nda de 
ya xodyo? 

Ha ra Jesu bi datuabi: 

—Haha go guecagui, ngu nú'a gá 
ma. 

12 Nepu ya nda gá macja ne ya 
ndaxjua nda bi ñapabi ra Jesu, pe 
nu'á hinte bi dadi. 

13 Nu'bé ra Pilato bi 'ñembabi ra Jesu: 

—¿Ha hinguí øde gatho nú'a te 
hma de gue'i? 

14 Pe ra Jesu hinte bi datuabi. Por 
guehna ra Pilato xi bi 'yg. 


Ra Jesu bi secuabi gue da tho 
(Mr. 15:6-20; Lc. 23:13-25; 
Jn. 18:38-19:16) 


15 Nú'a ra nzai de Judea gue ra 
nda pe'tsi da hyegui 'nara 'yofadi 
nú' go da huahna ya ja'i nú'u ya pa 
de rá ngo ra pascua. 

16 Ha nuya pa'u mi ofadi 'nara 'ñoho 
mra thuhu ra Barraba nú!a xqui t'øde 
ndunthi de gue'a ngue'a xi mrá 
tstoja!i. 

17 Y nu'bé nura ora bi munts'a ya ja'i, 
ra Pilato bi 'yambabi'u ne bi 'ñembi: 

—¿To'o guí nehy ga hegui, ra 
Barraba o nuni ra Jesu t'embi ra 
Cristo ra nda? 

18 Ngue'a ra Pilato mi padi hanja 
ya nda gá xodyo xqui zi'tsuabi ra 
Jesu ngue'a mi tsu da hñanbabi'a yá 
nsu. 

19 Ha nu de mi huhni ra Pilato ja 
rá hudi, nurá 'behña bá penpa ra 
noya ne bi 'ñembi: “Ote xqui ma gui 
hñøt'e de gue nú'a ra hoga ja'i'a, 
ngue'a manxuui dá 'uipa 'nará t'i xi 
xá nts!o.” 

20 Pe ya nda gá macja ne ya 
ndaxjua nda bi 'yu'ta gatho ya ja'i 
pa da 'yadi'u gue go da thegui ra 
Barraba, ne go da tho ra Jesu. 

21 Nu'bé ra Pilato bi 'yambabi 
ma'na'qui ya ja'i ne bi 'ñembi: 

—¿Nda'a de ri yoho guí nehu ga 
hegui? 


El Nuevo Testamento en el hñahñu (otomí) del Valle del Mezquital O La Liga Bíblica 1970, 2009 


55 


Nu'bú ya ja'i bi dadi ne bi 'ñena: 

—Nura Barraba. 

22 Hangue ra Pilato bi yopa 
'yambabi'u ne bi 'ñembi: 

—Nu'bé ¿te ga øt'e co nuni ra 
Jesu xa thu'mbi ra Cristo ra nda? 

Nu'bú ya ja'i bi dadi ne bi 'ñena: 

—¡Manda da tho ja ra pont!i! 

23 Nu'bé ra Pilato bi 'ñembabi'u: 

— j Pe te ma ts'oqui xa 'yøt'ni? 

Pe nu'á ma'na xi mi mafi nts'edi mi 
ena: 

—¡Manda da tho ja ra pont!i! 

24 Nu mi hyanda ra Pilato gue 
ma'na 'yo mri ñunts!i ya ja'i ne himi 
tsa te da 'ygt'e'a, nu'bú bi manda da 
thampa ts'u ra dehe, ne bi nxu'ye ja 
yá thandi gatho ya ja'i, ne bi 'ñena: 

—Nugui hingo ma ga thadi de 
nurá ji ma da manga nuna ra hoga 
'ñøhø nu stí du. Nu'ahu ya go guí 
pahu te ma gui thadihu. 

25 Nu'bé bi dadi gatho ya ja'i ne 
bi 'ñena: 

—¡Nuje ne gatho ma batsihe ma go 
ga thadihe de nú'a ra ji ma da mfani! 

26 Nu'bú ra Pilato bi hyegui ra 
Barraba, ne bi manda bri fet!a ra 
Jesu, nepu bi 'yentluabi'a ja yá 'ye yá 
soldado pa da hyo'+. 

27 Nu'bé ya soldado bi zixa ra Jesu 
pa habu mi 'bui ra danga ts'utbi, ne ja 
bá cot'athoni gatho ya soldado. 

28 Nepu bi moque'u ne bi hyetuabi 
'nara thenga he. 

29 Ne bi hñu'tsuabi ja rá ñaxu 'nara 
corona dega 'mini xqui 'bet'e, ne bi 
'yent'uaja rá 'ye ra 'ñei 'nara ts'ut'o. 
Nepu bi ndandiñahmu'+u ja rá thandi'a, 
ne mi ø'tuatho ra nt'eni mi embi: 

—¡'Bui pa nzantho, nuti ri tlequ'ei 
rá Nda'i ya xodyo! 

30 Nepu bi zots'i'u ne bi hhamba 
nú!a ra ts'ut'o mi o ja rá 'ye ne con 
gue'a bi na'mba ja rá ñaxu. 

31 Nepu de mi uadi'u bi 'yo'tua ra nt'eni 
ra Jesu, bi mgcuabi nú'a ra thenga he 
xqui hyetuabi, nepu bi yopa hyetua 

nú'a yá dutu xi mi he. Nepu bi zits'i'e 
pa da pont!i ja ra pont'i pa ja dí duni. 


Ra Jesu bri thota ja ra pont'i 
(Mr. 15:21-32; Lc. 23:26-43; 
Jn. 19:17-27) 


32 Ne de má 'ñu bi ntheui'u 'nara 
'ñóho mra thuhu ra Simu mra me 
Cirene. Nepu nú'a ra 'ñghg!a bri japi 
bi duxa nú'a ra pont'i habu mi ma da 
ts'uta ra Jesu. 

33 Njabu bi zøni ja ra luga rá thuhu 
Golgota nú!a ri bøni da 'ñena 
Ñaxmadu. 

34 Nuni ja bá ttumbabini ra Jesu ra 
vinu xqui nthants!i co 'nara ndapo xi 
xmá nju, pe mi za gue xmá nju himbi 
ne bi zi. 

35 Nu mi uadi ya soldado bi 
pont!a ra Jesu, nu'bé nu'ú bi rifabi 
yá dutu pa bi hñegue'«. Njabu bi nja 
ngu nú'a xqui manga rá 'mehni Ajua 
nú'a bi 'ñena: “Nú'ú bi rifagui ma 
dutu pa bi hñegue'u.” 

36 Nepu ya soldado ja bi hñudini pa bi 
su ra Jesu. 

37 Y xqui t'ofo ja ra pont'i maña de ja 
rá ñaxu nda'a ra tsloqui xqui 'ygt!e 
ngu mi mañ'u pa ja bi duni. Y nú'a 
xqui t'ofoni mi ma gue nu'á go ra Nda 
de ya xodyo. 

38 Nehe bri pont!a yoho ya be 
habu bri pont'a ra Jesu, 'na ja rá 'ñei, 
ne nú'a ma'na ja rá ngaha. 

39 Y nú'u to'o mi thoguini mi butla yá 
ñaxu ne mi zazi, 
40 mi embabi: 

—Nú'i xcá ma gue gui yg'ta ra nija, 
nepu rá hñupa gui yopa 'ba'mi, mpøhø 
de gue'ase, ne cai de ra pont'i 'bu xi 
majuani go gue'i rá T'u'i Ajua. 

41 Nehe ya nda gá macja ne ya 
xahnate de ra ley, co ya fariseo ne ya 
ndaxjua nda mi nónga ra Jesu ne mi 
'némse'u: 

42 —Ma'ra ha, bi za bi pøhø, pe 
nubyani hinda za da mpøhø sehe. 
Nu'bu go xi guehmani yá Nda ya me 

Israel, da gaibya de ra pont'i pa ga 
camfrihu. 
43 Nuni xa hñuxa rá jamfri ja Ajua, 
hangue dá ñambya Ajua 'bu gue xi 
majuani Ajua ri madi, cabo xa 
xicsehuni ne xa 'ñena gue go guehni 
rá T'u Ajua. 

44 Nehe nú'u yoho ya be xcrí 
pont'i mahyegui co ra Jesu bi xaxi'u 
nehe. 


Ra Jesu bi du 
(Mr. 15:33-41; Lc. 23:44-49; 
Jn. 19:28-30) 


45 Y ngu mi 'net!lyoho ra hyadi, bi 
mudi bi 'mexuui gatho ra ximhai ne 
asta mi nzunga hñu nde ja bi yopa 
hnequi ma'na'qui. 

46 Ne nura ora!a ra Jesu bi ña nts'edi 
ne bi 'ñena: 

—Elí, Elí, ¿lama sabactani? —Ri 
boni da 'ñena, ma Dada'i, ma Dada'i, 
¿hanja xcá hyegaseua? 

47 Nu'bé 'ra de gue nú'a mi 'buhni 
bi 'yøde ne bi 'ñena'a: 

—Nuni ra 'ñøhø ma'ta ndu ra 
badi Elía. 

48 Nu'bé 'na de gue nú'u mi 'buhni 
'bestho bi nest'ihi ba ha 'nara zi 
sponja ne bi pobo co ra ju'tsa vinu. De 
guehni bi tota ja 'nara ts'ut!o, nepu bi 
go'tsuabi ja rá ne. 

49 Pe nu ma'ra bi 'ñena: 

—Tsopu, ma ga nuhu ua da zø ra 
Elía pa da ñani. 

50 Nu'bé bi yopa ña nts'edi 
ma'na'qui ra Jesu, nepu ra ora!a 
'bestho bi du. 

51 Nura ora!a bi xø nú'a ra dutu mi 
naza mbo ra ndanija pa mi cot!a habu 
xi xmá nsunda, bi mudi de maña pa rí 
ga'ti. Ne xi bi nja 'nara mbimhai 
ntsledi y asta bi xø ya do. 

52 (Nehe bi xoxa ya ntlagui ne bi yopa 
nte ndunthi ya gamfri nú'u ya xqui du. 
53 Ne nu de ya xqui yopa nte ra Jesu, 
nu'bé nú'« xqui bonga de ja ya 
nt'agui, bi 'ño ja ra hnini Jerusale 

habu bá handa ndunthi ya ja'i.) 

54 Ngu bi du ra Jesu, ra nda gá 
soldado ne yá mfats!i nú'u mi su'a bi 
za'a ra mbimhai ne bi hyanda gatho 
nú'u te bi nja, hangue xi bi ntsu'u ne bi 
'fiena: 

—Xi majuani nuni ra 'ñøhø go mi 
guehni rá T'a Ajua. 

55 De zi yabutho mi 'bahni 

ndunthi ya 'behña mi handa nú'a te 
bi nja. Nuya 'behña'u go gue'u xqui 
mepabi ra Jesu ne xqui 'ñoui de 
Galilea. 
56 'Ra de gue'u, ra Maria Magdalena, 
ne ra Maria nurá nana ra Cobo ne ra 
Jose, ne rá nana nú'u yoho yá t'a ra 
Sebedeo. 


Ra Jesu bi t'agui 
(Mr. 15:42-47; Lc. 23:50-56; 
Jn. 19:38-42) 


57 De ya mi ma da yu ra hyadi 
Inará nxadi ra Jesu mra me Arimatea 
mrá thuhu ra Jose ne xi mrá rico, 

58 bi ma bá c'a'tsa ra Pilato pa bi 'yapa 
nsequi da ma da 'yacuabi rá ndo!yo ra 
Jesu. Nu'bé ra Pilato bi manda da 
ttumbabi nsequi pa da ma da 'yagui. 
59 Nu'bú ra Jose bi ma bá tumpa rá 
ndo'yo ra Jesu, ne bi mant'i co 'nara 
taxa dutu. 

60 Nepu bi ma bá agui ja ra ntlagui nú'a 
xqui hyoqui'a ja 'nara hñado pa go xa 
ntlaguini hmaha'a. Nepu bi got'a ra 
nt'agui co 'nara danga do, ne bi ma'a. 
61 Ne guetbu ja ra ntlagui mi huhni ra 
Maria Magdalena ne nú'a ma'na ra 
Maria. 


Ya nsute ja rá nt'agui ra Jesu 


62 Rá hyax'a, ya xqui thogui nú'a 
ra pa de ra nthoqui, bi ma ya nda gá 
macja ne ya fariseo bá c'a'tsa ra 
Pilato, 

63 ne bi 'ñembi: 

—Nú'i ma nda'ihe, dí beñhe gue 
nú!a ra hyate 'ñoho nú'bu mi tetho bi 
'ñena gue rá hñupa mi ma da yopa nte. 

64 Hangue dí nehe gui pehna to'o da su 
ra nt'agui hñu pa, pa hinda 'ñehe yá 
nxadi dega xuui ne da be. Nu'bú ha, 
nuya nxadi ma da 'ñembabi ya ja'i gue 
xa yopa nte'a, ne ma'na strá nts'o 
nuna nctuambana de nú'a rá mudi. 

65 Bi dadi ra Pilato ne bi 'ñena: 

—Ma ga 'ra!ahu ya soldado gui 
tsixhu pa gui suhu xá hño ra nt'agui 
asta habu da za. 

66 Nu'bú nuya nda gá macja co ya 
fariseo bi ma ba su ra nt'agui ne bi 
hñu'tsua 'nara seyo ra do, ne bi 
zohni'u ya soldado pa bi su. 


Ra Jesu bi yopa nte de ra du 
(Mr. 16:1-8; Lc. 24:1-12; Jn. 20:1-10) 

2 8 1 Rá hyax!a de ya xqui thogui 

ra pa dega tsaya ne ya mi 
fudi da hyats!i de ra mudi pa de ra 
semana, ra Maria Magdalena ne 
ma'na ra Maria bi ma da c'a!tsa ra 
nt'agui. 
2 Y nura ora!a bi nja 'nara danga 
mbimbhai, ngue'a bá cai 'nara enxe de 
mahets'i, ne ngu bi zøhø habu xqui t'agui 
ra Jesu, bi 'yent!a nú!a ra do xqui jot'a ra 
nt'agui, nepu bi hñudi'a maña de nura 
do'a. 
3 Nura enxe'a xi mri yot'i ngu 'nara 
huci, ne nurá he xi xmá nt'azi ngu ra 
tse. 
4Y nu mi hyanda ya soldado njabu, 
nu'á bi umba ra nhuat!i co ra ntsu ne 
bi dagui bi hodu. 
5 Nu'bé ra enxe bi zofo nú'u ya 'behña 
ne bi 'ñembi: 

—Oguí tsuhu. Nuga dí padi gue 
guí hoñhu ra Jesu nú'a bi tho ja ra 
pont'i. 

6 Nu'á ya jo'oua, ngue'a ya bi yopa nte 
ngu nú!a xqui mañ'a. Bá ehu gui 
hyanthu habu mi t'agui. 

7 Nepu grí maha 'bestho bá xiphu yá 
nxadi'a gue nu'á ya bi yopa nte, ne 
nubyá ya bi 'met'o'a pa Galilea, nuni 
ja ma grí hyantheni ma'na'qui. Pa 
gue'a dá ehe ga xi'ahu. 

8 Nu'bé bi ma hnest'ihi nú'u yoho 
ya Maria, ngu ts'a mi tsu y ngu ts'u 
mi johya. Bi ma'u pa bá xipa ya 
nxadi nú'a bi manga ra enxe. 

9 Ne nura ora mi 'yo ra 'flu'u mi damfri 
bi ntheui ra Jesu ne nu'á bi zengua'u. 
Nu'bé nu'é bi joni habu mi 'bai pa bi 
nsunda'u, ne bi hyupabi yá ua. 

10 Nu'bú ra Jesu bi 'fembabi: 

—Oguí tsuhu. Grí maha gui xiphu 
nú' ma cu da ma pa Galilea ne ja 
grá nthe'beni'a ma'na'qui. 


Ya soldado bi xipabi ya nda gá 
macja nú'a xqui nja 


11 De ya xqui ma nú'u ya 'behña, 
'ra de gue nú'u ya soldado mri su ra 
nt'agui bi ma pa ja ra hnini pa bá 
xipa ya nda gá macja de gatho nú!a 
te xqui nja. 

12 Nu'bé ya nda gá macja bi 'ñu'tiui ya 
ndaxjua nda pa da umbabi'« ndunthi 
ra boja ya soldado pa da manga 'nara 
nctuamba, 

13 ne bi 'ñembabi'u: 

—Nu'ahu pe'tsi te gui mañhu gue 
de mi nxuui gá ahahu, hangue nura 
ora'a nuyá nxadi ra Jesu bi zøhø ne 
bi du'tsua'u rá ndo!yo. 

14 Ha nu'bu da nja ra pa da badi ra 
nda de ntina xa nja, odi tu ri muihu, 
ngue'a nuje go ma ga hahe con gue'a. 

15 Nu'bé ya soldado bi hñanga ra 
boja, nepu bi ma'a bi 'yøt'e ngu nú'a 
xqui sipabi. Hangue asta mapaya 
nuya xodyo camfri gue xi bi njabu 
ngu nú'a ra nctuamba bi manga ya 
soldado. 


Ra Jesu bi umba yá 'befi yá nxadi 
(Mr. 16:14-18; Lc. 24:36-49; 
Jn. 20:19-23) 


16 Nu'bé nú'u 'retlama'ra ya nxadi 
bi ma pa Galilea nuni ja ra t'øhø 
habu xqui xipabi ra Jesu da ntheui. 
17 Y ngu bi hyant'u ra Jesu xi bi 
nsunda, masque 'ra de gue'u hints'u 
mi camfri. 

18 Nu'bé ra Jesu bi joni pa habu mi dua nzadi nehe'u, ne zi'tshu'u de rá 

'bui'u ne bi 'ñembi: thuhu ra Dada, ne de ra T'u, ne de ra 
—Gatho ra ts'utbi xa ttendgagui ja Maca Ndahi. 

ma 'ye pa ga nda nuni mahets'i ne 20 Nehe 'ñutuabihu'u da 'yot!e gatho 

nuua ja ra ximhai. ngu nú'a stá 'bep!a'ihu. Y nuga 


19 Hangue grí maha bá zofohu gatho ya nzantho ma ga 'bui con gue'ahu asta 
ja'i nú'u 'bui ja rá nguni ra ximhaipa rá uadi ra ximhai. Njabu gue'a. 

Ra Kuua Xi'tsate mi zofo ya ja'i ja ra 
mbonthi 
(Mt. 3:1-12; Lc. 3:1-9, 15-17; 
Jn. 1:19-28) 


1 1Rá maca hoga t'øde ra Jesucristo 
rá T'a Ajua bi mudi njaua: 

2 Ra badi Isaía bi 'yofo nuya ya 
noya ya maya'bu gue Ajua bi xipabi 
da 'yofo: 

Ndi, nuga drá Ajua dí pehna ma 
'mehni pa da 'met'o de gue'e 
pa da hyocta ri 'ñu. 

3 Nuna ra 'mehni go guehna ma 
da ña nts'edi ja ra mbonthi ne 
da 'ñembabi ya ja'i njaua: 

“Hyocju ra 'ñu pa da tho ma 
Hmuhu, ne juañhu ya 
tslaca'ñu.” 

4 Y nu mi 'ñehe ra Kuua Xi'tsate bi 
njabu ngu nú'a xqui manga Ajua, bi 
'mu ja ra mbonthi ne mi xipa ya ja'i 
mi ena: “Nobrihu ne nxistehehu y 
Ajua da pun'aha ri tstoquihu.” 

5 Ha gatho nuya ja'i mi 'bu ja ra hnini 
Jerusale ne gatho rá nguni de ra hai 
Judea mi pa habu mi 'bu ra Kuua pa mi 
øde'u nuya noya mi mañ'a ne pa mri 
njuani de yá ts'ogui ja rá thandi Ajua. Y 
ra Kuua mi xi'tsi'a ja ra dathe Jordá. 

6 Y nú'á mi nhye dega xicameyo, 
ne mi ngutla 'nara ngut'i dega xifri. Mi 
tsi ya hoga nc'oto ne ra t'afi dega sefi. 
7 Y mi zofo ya ja'i ne mi embabi'u: 

—Ya xa 'ñepu bra 'befa de gueque 
'na to'o ma'na ja rá tsledi de gueque 
nú!a hindi 'ñepcagui ngugui ga 
xo'tua yá nthasthi yá thiza. 

8 Xi majuani nuga dí xi'ts'a'ihu co ra 


dehe, pe nu'á ma da xi'ts'a'ihu co ra 
Maca Ndahi. 


Rá sistehe ra Jesu 
(Mt. 3:13-17; Lc. 3:21-22) 


9 Y nú'bu mi xi'tsate ra Kuua, bi 
'ñehe ra Jesu de ra hnini Nasare de 
ra hai Galilea ne bi ma ja ra dathe 
Jordá, ne ja bá xi'tsini ra Xuua. 

10 Y ngu mi bgxa ra Jesu de ja ra dehe 
habu xqui nxistehe, bi hyandi bi xogui 
mahets!i y bá cai rá Maca Ndahi Ajua 
ngu 'nara zi domitsu, ne bi zohg ja gue'a. 
11 Nepu bi nt'ode 'nara noya de 
mahets!i ne bi 'ñena: 

—Go gue'e ma hmaca T'w'i, ne xi 
dí hop'a ri 'mui. 


Ra Satá mi xaxa ra Jesu 
(Mt. 4:1-11; Lc. 4:1-13) 


12 Nu'bé 'bestho ra Maca Ndahi bi 
zixa ra Jesu ja ra mbonthi. 
13 Y nuni ja bá 'buhni ñote ma pa 
habu mi 'bu ya mbanga zu'ue. Ne ra 
Satá mi xaxa ra Jesu pa da 
ntstocihmaha. Y nu mi uadi nú'u ñote 
ma pa, ya enxe bá hampi te da zi. 


Ra Jesu bi mudi rá 'befi 
nuni Galilea 
(Mt. 4:12-17; Lc. 4:14-15) 


14 Ha nú'bu mi jot'a fadi ra Kuua, 
ra Jesu bi zøhø ja ra hai Galilea, ne 
mi manga ra hoga noya gue ya xa 
zøhø ra Nda de mahets'i spa e pa da 
nda de guecua ja ra ximhai. 

15 Ne mi ena: 

—Ya bi zo ya pa ne 'bestho ma da 

nda de guecua ra Nda de mahets'i, 

hangue ñobrihu ne camfrihu ra maca 
noya. 


Ra Jesu bi zofo goho ya 
mehua pa dyá nxadi'a 
(Mt. 4:18-22; Lc. 5:1-11) 


16 'Nara pa mi 'yoni ra Jesu ja ra 
ñanga ndehe Galilea ne ja bá handri 
ra Simu ne ra Andre rá cu mi ent'a yá 
xitla ja ra ndehe pa da mpehua 
ngue'a nu'ú mya mehua'u. 

17 Nu'bé ra Jesu bi 'ñembi'u: 

—Bá ehy, tengaguihu y nuga ga 
u't'ahu gui mpehuahu dega ja'i. 

18 Hangue nu'ú 'bestho bi zohni 
yá zit'a ne bi dena ra Jesu. 

19 Nepu ra Jesu bi thogui má ts'u 
ringuehni ne bi hyanda ra Cobo ne ra 
Xuua yá t'u ra Sebedeo mi o mbo ra 
motsa mi pø'ta yá xit'a. 

20 Nu'bé bi zofo'a, y nu'á bi zohni yá 
dada ja ra motsa co yá 'bego ne bi 
deni'u ra Jesu. 


'Nara 'ñoho mi pe'tsa 
'nara ts'ondahi 
(Lc. 4:31-37) 


21 Nepu bi ma'y ja ra hnini 
Ncapernau, ne nu mi dat!a nsabdo ra 
pa dega tsaya, ra Jesu bi yut'a ja ra 
nija ne mi xahna ya ja'i. 

22 Ha nu'ú bi 'yø de nú'a mi ma ngue'a 
mi xahni'u ngu 'na to'o mi ha ra ts'edi 
pa da t'øt'e núla ma, y hingue ngu 
nú'u ya xahnate de yá ley'u. 

23 Ne ja xqui zohni ja yá nija'u 'nara 
'føhø mi pe'tsa 'nara tstondahi, ne 
nu'á bi mafi bi 'ñena: 

24 —Nu'i Jesu grá me Nasare, ¿te 
ma gui 'ygtcahe? ¿Ha gue xcá ehe pa 
gui huatcahe? Dí pahe to'o'i, nu'i go 
gue'e rá Maca T'w'i Ajua. 

25 Nu'bé ra Jesu bi zui nura 
ts'ondahi ne bi 'ñembi: 

—jCo'ta ri ne, pøni de nuna ra 
'ñøhø! 

26 Nepu nura ts'ondahi bi japa 
nú'a ra 'ñøhø da nduse, ne bi mafi 

nts'edi, ne bi bøni de gue'a. 
27 Hangue gatho ya ja'i bi 'yø ne bi 
'ñémse'u 'na ngu ma'na: 

—¿Te rí bonga nuna? ¿Te ma 
'ra'yo nt'udibyana? ¿Te ma ts'edi 
hani? ¡Ngue'a nuní 'bepa ya 
ts'ondahi da boni y nu'é otuabi! 

28 Hangue haburaza ja ra hai 
Galilea xi bi dama 'ño ra noya de 
nú!a xqui 'ygt!a ra Jesu. 


Ra Jesu bi 'ypthebi rá 
to ra Simu Pedro 
(Mt. 8:14-15; Lc. 4:38-39) 


29 Y mi bonga ra Jesu de ra nija bi 
ma ja rá ngu ra Simu ne ra Andre nú'u 
mi 'ñoui, bi meui'u ra Cobo ne ra Kuua. 
30 Ha nurá to ra Simu mi 'beni mi 
umba ra nzø, ne nu'á 'bestho bi xipa 
ra Jesu gue mi hñeni'a. 

31 Nu'bé ra Jesu bi ma bi guts'i de 
Inará "ye, bi 'ba'mi, ne 'bestho ra ora'a 
bi tsayabi ra nzo, nepu nú'a ra 'behña 
bi umbabi te da zi'u. 


Ra Jesu bi 'ypthe ndunthi ya da'thi 
(Mt. 8:16-17; Lc. 4:40-41) 


32 Ha nura pa'a de mi nde bá 
tslimpabi ra Jesu gatho nú'u to'o mi 
hñeni ne nuto mi pe'tsa ya tstondahi. 
33 Y gatho ya ja'i de ra hnini bi munts'a 
ja ra gosthingu habu mi 'bu ra Jesu. 
34 Y nu'á bi 'yøthe ndunthi ya ja'i to'o 
mi pe'tsa 'rama'na'ño ya hñeni, ne bi 
'yeni ndunthi ya ts'ondahi, ne himi 
hopi da ña ya ts'ondahi ngue'a nu'ú 
mi padi to'o'a. 


Ra Jesu bi zofo ya ja'i nuni Galilea 
(Lc. 4:42-44) 


35 Rá hyax'a ra Jesu bi nangui 
hamxuditho ne bi bøni bi ma ja ra 
mbonthi ne ja bá apabini Ajua rá Dada. 
36 'Mefa bi ma ra Simu ne nú'u to'o mi 
'fioui, bi ma ba honi'a. 

37 Y nu mi zudi'a bi 'ñembi: 

—Ndunthi ya ja'i hoñ'a!i. 

38 Pe ra Jesu bi 'ñena: 

—Maha ja ya t'uca hnini nú't ja 
nthets'i de guecua pa ga zofo'u nehe, 
ngue'a pa gue'a stá ehe. 

39 Nu'bé bi ma gatho ja rá nthets'i 
ra hai Galilea, ne ra Jesu bi zofo ya ja'i 
ja yá nija, ne bi 'yenga ya tslondahi. 


Ra Jesu bi 'yøthe 'na mi 
henga ra lepra 
(Mt. 8:1-4; Lc. 5:12-16) 


40 ¡Nara 'ñøhø mi tse 'nara hñeni rá 
thuhu ra lepra nú!a tsitlatho ra ngo, bi 
'ñiehe bi ndandiñahmu ja rá thandi ra 
Jesu ne bi bantebi bi 'ñembi: 

—Nu'bu gui nehma, nu'i ja ri 
ts'edi pa gui 'ygthegui de nuna hñeni 
tsequi. 

41 Nu'bé ra Jesu bi huequi ne bi 
hñu'tsuabi rá 'ye ne bi 'ñembabi: 

— Haha dí ne, y ya ga hani. 

42 Ha nu mi manga ra Jesu njabu, 
nu habu xqui 'ya, 'bestho bi 'yostho 
ne bi 'mui xi xá hño rá ndo'yo. 

43-44 Nu'bú ra Jesu bi hñu'mba ra hña 
ne bi 'ñembi: 

—Jamasu gue ni 'na hinto gui 
xipi. Hønse nu'a dí ne, grí ma ja ra 
nija gui 'ñudi ja ra macja ne ja 
guehni ma gui unga ra 'baha nú'a bi 
manga ra Moise da t'uni, y njabu da 
fadi gue ya xcá fani de ri hñeni. 

Nept bi 'bepa nú!a ra 'ñøhø da ma. 
45 Pe nu mi ma nú'a ra 'ñøhø bi mudi bi 
xipa gatho ya ja'i nú'a xqui t'p'tuabi ne 
xi bi 'yonga ra 'bede. Hangue ra Jesu 
ya himi tsa da yutla ja ya hnini pa da 
zofo ya ja'i ngue'a xi xqui munts'a 
ndunthi. Ne hangue nu'á mi 'buitho ja 
ya mbonthi, y nehe mi pani ndunthi ya 
ja'i de haburaza pa mi c'a'tsi'a. 


Ra Jesu bi 'yøthe 'nara ts'onate 
himi tsa da 'ñani 
(Mt. 9:1-8; Lc. 5:17-26) 


1 Ne mi thogui 'raya pa ra Jesu 

bi mengui pa Ncapernau, y ya 
ja'i bi 'yøde gue xqui zoni'a ja nú'a 
ra ngu habu xqui mihi'a. 

2 Hangue 'bestho ndunthi ya ja'i bi ma 
habu mi 'bw'a y asta himbi 'ñeni gatho 
mbo ja ra ngu. Hangue 'ra mi 'baitho 
møte ra gosthi, y ra Jesu mi xipabi ra 
maca noya. 

3 Nepu bi zøhø 'raya ja'i y goho de 
gue'u mbra ndude 'nara tslonate. 

4Y himbi za bi yut'i'u habu mi 'bu ra 
Jesu ngue'a xqui munts'ini ndunthi ya 
ja'i. Hangue bi bøx'u maña, bi xø'tsa 
nara xeni de ra zungu pa bi ca'ma ra 
ts'onate co rá 'bebo asta habu mi 'bai 
ra Jesu. 

5 Nu'bé ra Jesu bi badi gue nu'é xi mi ja 
yá jamfri hangue bi 'ñemba ra ts'onate: 

—Ma t'i, dí pun'a'i gatho ri 
ts!oqui. 

6 Ha mi huhni 'raya xahnate de ra 
ley, ne mi bense njaua ja yá mfeni'u: 
7 “¿Hanja manga njabuni gue ri 'ñet!a 
Ajua? Ngue'a hónse Ajua go gue'a tsa 
da punga ya tsloqui, y hinto ma'na.” 

8 Pe ra Jesu 'bestho bi batho nú'a mi 
beñ'u ne bi 'ñembi'a: 

—¿Hanja guí beñhu njabu? 

9 ¿Nda'a ma'na hinxá hñei pa ga xipa 
ra ts'onate: “Dí pun'a'i ri tstoqui”, o ga 
embabi: “'Bai, jaxa ri mfidi ne 'yo”? 

10 Nde, pa gui pahu gue Nú'a To'o bi e 
bi Nja'i peltsa ra tsledi ja ra ximhai pa 
da pumba yá ts!oqui ya ja'i, ma ga øt'a 
njaua: 

Nu'bú bi 'ñemba ra ts'onate: 

11 —DíÍ xi'a!i, 'bai, jaxa ri mfidi ne 
grí ma ri ngu. 

12 Nu'bé 'bestho bi 'mai ra 
ts'onate, ne bi guza rá mfidi ne bi 
boni ja yá thandi gatho ya ja'i. 
Hangue nu'é xi bi 'yg ne bi nsunda 
Ajua ne bi 'ñena!u: 

—Ni 'na'qui hinstá hanthu 'nara 
t'øt'e ngu núna stá hanthubya. 


Ra Jesu bi zofo ra Leví 
pa drá nxadi 
(Mt. 9:9-13; Lc. 5:27-32) 


13 Nepu ra Jesu bi yo mengui ja ra 
hanga ndehe ne ja ba munts'ini 

ndunthi ya ja'i ne ja guehni bi 
xahni'u. 

14 Nepu bi ma de guehni'a, ne 'mefa bi 
hyanda ra Leví rá t'u ra Alfeo mi hudi 
ja rá mexa mi pe rá 'befi dega 
nguxboja. Ne bi 'ñembabi: 

—Bá ehe tengagui. 

Nu'bé ra Leví bi 'mai bi deni'a. 

15 Ne 'na'qui ra Jesu ne yá nxadi 
mi huhni ja rá ngu ra Leví mi ñungúi 
ya 'ñatsa nguxboja ne ma'ra ya 
ts'oja'i to'o himi øt'e ngu nú'a manga 
rá ley ra Moise. Gatho mi huhuini'u 
ngue'a ndunthi de gue'u xqui deni'a. 
16 Nu'bú 'raya xahnate de ra ley ne 
'raya fariseo nú'u ya ja!i to'o ntsledi 
jamasu rá ley ra Moise, bi hyanda ra 
Jesu mi ñungúi ya nguxboja ne nú'u 
ma'ra ya ts'oja'i. Hangue nu'é bi 
'yambabi yá nxadi ra Jesu bi 'ñembi: 

—¿Hanja di ñungúi núyu ya 'ñatsa 
nguxboja ne núyu ma'ra ya ts'oja'i? 

17 Pe ra Jesu bi 'ygde nú'a mi 
mañ'u ne bi 'ñembabi'u: 

—Nu'u tó!o 'yo má hño hingui 
honga ra medico, pe nu'u tó'o di 
hñeni ha. Nuga stá ehe pa ga zofo ya 
'yot'ats'ogui pa da ñobri, hingue stá 
ehe ga zofo nú'u øt'e xá hño. 


Ra Jesu bi ttambabi de ra ayuno 
(Mt. 9:14-17; Lc. 5:33-39) 


18 Nara 'mi'qui mri ayuna yá 
nxadi ra Xuua ne yá nxadi ya fariseo, 
bi 'ñehe 'raya ja'i bi cla'tsa ra Jesu ne 
bi 'fembabi: 

—¿Hanja nuyá nxadi ra Xuua ne 
yá nxadi ya fariseo di ayuna'u, pe 
nuri nxadigue hingui ayuna? 

19 Nu'bé ra Jesu bi 'fembabi'u: 

—¿Ha gue dí 'ñepi da ayuna nuya 
ja'i to'o xa ts'ohna ja 'nara nthati? 
Hina. Nu'ú da ñuni xá hño ngue'a 
'bu'u co nú'a to'o ma da nthatui rá 
'behña. Mientra 'bu'u co ra navio 
hindi 'ñepi da ayuna. 

20 Pe ma da zø ra pa gue sta damfri'u 
da ts'ixa ra navio, nu'bé ha, gue'bu da 

ayuna nú'u yá amigo'a. 

21 Hindi 'ñepi da 'bo'ta 'nara 
zedutu co 'nara 'ra'yo dutu, ngue'a 
nura 'ra!yo dutu'a da gut'a nura 
zedutu y ma'na da ntuni. 

22 Nixi hingui tsa da sit'a ra 'ratyo vinu 
ja 'nara zebota, ngue'a ra 'ra'yo vinu 
da føca ra zebota, y njabu da tsloca ra 
bota y da mfanga ra vinu. Ma'na xá 
hño da sit'a ra 'ra'yo vinu ja 'nara 
'ra!yo bota pa njabu hinte da ja. 


Ya nxadi bi doca ya ngaha gá trigo 
ra pa dega tsaya 
(Mt. 12:1-8; Lc. 6:1-5) 


23 Nara sabdo ra pa dega tsaya ra 
Jesu bi thogui co yá nxadi ja 'raya 
huahi, y nuyá nxadi bi mudi bi doca 
ya ngaha dega trigo. 

24 Hangue ya fariseo bi 'ñemba ra Jesu: 

—Ndi, ri nxadi thoca ya ngaha gá 
trigo, y nubyá go ra pa dega tsaya, y 
ra ley ma gue hinda t'øt'e njabu. 

25 Nu'bú ra Jesu bi dadi ne bi 'ñena: 

—¿Ha hinxcá hñe'thu nú'a bi 
'yøt'a ra Davi ne nú'u mi 'ñoui nú'bu 
mi z4 ra thuhu y mi otho te da zi'w? 
26 Nu'á bi yutla ja rá nija Ajua ne bi zi 
nuya thuhme xqui thuxni ja rá thandi 
Ajua, ne bi umba nú'u to'o mi 'ñoui pa 
da ziui. Y nuya thuhme'+ himrí 'ñepi 
to'oraza da zi, hønse ya macja. Bi 
t'øt'a njabu nuya pa'a nú'bu mra 
ndamacja ra Abiatar. Y hingrá tstoqui 
nd'a bi 'yøt'a ra Davi. 

27 Nehe ra Jesu bi 'fembabi'u: 

—Ra pa dega tsaya bi thuts'i pa rá 
hño ya ja'i, hingo bi thoca yaja'i pa da 
'mui ja rá hmanda ra pa dega tsaya. 

28 Hangue Nú!a To'o bi e bi Nja'i ha ra 
tsledi pa da manda masque ra pa dega 
tsaya. 


'Nara 'ñoho xqui 'yot!a 'nará 'ye 
(Mt. 12:9-14; Lc. 6:6-11) 
3 1 Ra Jesu bi yutla ma'na'qui ja 
ra nija, ne xqui zønini 'nara 
'ñøhø xqui 'yot!a 'nará ye. 

2Y ya fariseo mi aca ra Jesu ua da 
'yøthebi rá 'ye nura pa dega tsaya, pa 
da za da ñapabi. 

3 Nu'bé ra Jesu bi 'ñemba nú!a ra 
'ngho xqui 'yotla rá 'ye: 

—Bá ecua, 'bai ja yá thandi ya ja'i. 

4 Nepu bi 'yamba ya fariseo ne bi 
'ñembi: 

—¿Ha dí 'ñepi 'nara ja'i da 'yøt'a 
'nara hño ra pa dega tsaya, o da 'yøt'a 
nú'a hinxá hño? ¿Ha gue xá hño da 
ñamba rá te 'nara ja'i, o da hyo'a? 

Pe ya fariseo hinte bi datuabi. 

5 Nu'bé ra Jesu bi bø rá cue, ne bi du 
rá mui ndunthi ngue'a nuya fariseo'u 
himi ja yá nthecate. Hangue bi 'ñemba 
ra da'thi: 

—Tunga ri 'ye. 

Y nu'lá bi 'yøt'a njabu ne 'bestho 
bi nanga rá 'ye. 

6 Nu'bé bi bonga ya fariseo ne bi ma 
bá c'a'tsua yá mfats'i ra nda Erode pa 
bi 'hu'ti'u hanja da za da hyohma'u ra 
Jesu. 


Ndunthi ya ja'i mi 'bui ja 
ra ñanga ndehe 


7 Pe nura Jesu bi ma ja ra ñanga 
ndehe co yá nxadi, ne bi deni'a 
ndunthi ya ja'i me Galilea. 

8 Nehe mi deni'a ya me Judea, ne ya 
me Jerusale, ne ya me Idumea, ne ya 
me Tiro, ne ya me Sido co nú'u ya me 
ri'nandi ra dathe Jordá. Mi ehe da 
c!a'tsila ngue!a xqui 'yøde'u de nú'u ya 
danga nttudi mi gtle. 

9 Ha ra Jesu bi xipa yá nxadi gue da 
dat'a 'nara motsa guetbu ja ra hanga 
ndehe, ngue'a xi xmá nts'i'mi ja ra 
hmunts!i co rá ndunthi ya ja'i. 

10 Ra Jesu xqui 'yøthe ndunthi ya 
da'thi, hangue ringue'a gatho nú'u 
to'o mri hñeni mri 'ñent!i pa da zadi 
da dani'a. 

11 Y nu'u tó!lo mi peltsa ya tslondahi, 
mi hyanda ra Jesu bi ndandiñahmu'a 
ja rá thandi, ne mi mafi mi ena'u: 

—Nu'i go gue'e rá Tlu'i Ajua. 

12 Nu'bú ra Jesu bi 'bepabi nú'u 
ya tstondahi gue hinda xipa ya ja'i mi 
to'o'a. 


Ra Jesu bi zohna nú'u 
'ret'amayoho yá nxadi 
(Mt. 10:1-4; Lc. 6:12-16) 


13 Nepu ra Jesu bi bøxa ja 'nara 
t'øhø ne bi zohna nú'u to'o xqui 
huahni, ne nu'á bi ma bá munts'ini 
con gue'a. 

14 Y nu'a bi hñuxa 'retlamayoho ya 
nxadi pa da 'ñoui, ne pa da mehni da 
zofo ya ja'i. 

15 Ne bi umba ra ts'edi pa da 'yothe ya 
da'thi ne da 'yenga ya tstondahi. 

16 Y nuya guehya yá thuhu nú'u 
'rettamayoho yá nxadi: ra Simu nú'a 
'mefa bi thu'mbabi ra Pedro; 

17 ra Cobo ne ra Kuua yá t'u ra 
Sebedeo nú'u bi thu'mbabi ya 
Boanerge nú'a ne da 'ñena xi ja yá 
ts'edi ngu ra ngani. 

18 Bi thuts'i nehe ra Andre, ra Lipe, ra 
Tolo, ra Teo, ra Toma, ra Cobo rá t'u 
ra Alfeo, ra Tadeo, ne ra Simu nú'a 
xqui 'ñoui nú'a ra hmunts!i rá thuhu 
ya cananista, 

19 ne ra Juda Iscariote nú'a to'o bi da 
ra Jesu. 


Ra Jesu bi t'tembabi gue mi hampa 
rá ts'edi ra nda de ya ts'ondahi 
(Mt. 12:22-32; Lc. 11:14-23; 12:10) 


Nu mi gai ja ra t!øhø ra Jesu ne 
yá nxadi bi yutlilu ja nú'a ra ngu 
xqui mihi. 

20 Nu'bé bi yopa munts'a ma'na'qui 
ndunthi ya ja'i asta himi tsa da ñunga 
ra Jesu ne yá nxadi. 

21 Nepu bi 'yøde nuya mengu rá ngu 
ra Jesu gue hinte xqui zi'a, hangue bi 
'ñehe'u pa da zits'i'a ngue'a mi eñ'u 
gue xqui 'be rá mfeni. 

22 Nehe 'raya xahnate de ra ley 
xqui 'ñehe de Jerusale mi 'ñémbi'u: 

—Nuni ra Jesu pe'tsa ra Beelsebú 
nú!a ra nda de ya tstondahi, ne 

hampa rá ts'edi'a pa da 'yenga nú'u 
ma'ra yá mits'ondahiui. 

23 Hangue ra Jesu bi ma'ta nuya 
xahnate'u pa bi xipa 'nara 'bede ne 
bi 'ñembi: 

—¿Ha gue da za ra tslondahi da 
'yenga yá mits'ondahiui? 

24 Nu'bu 'nara hnini da hegue sehe, da 
nhuata gatho ra ts'utbi. 

25 Y nu'bu 'nara 'mui da 'ñutsa 'na ngu 
ma'na, hinda za da 'mui 'nadbu'a. 

26 Y nu'bu ra tslondahi da ntuhni co yá 
mits'ondahiui, nu'bé da nhuata yá 
ts'utbi'u. 

27 Nixi hinto da za da yut'a ja rá 
ngu 'nara 'ñøhø nú'a xi o rá ts'edi, ne 
da bepabi nú'a te pe'tsi nu'bu hingue 
'met'o da du'ti. Njabu ha, da za da 
bepabi. 

28 Majuani dí xi'ahu, gatho ya 
tsloqui ne ya tslone da za dra 
punbabi ya ja'i, 

29 pe nu'a tó!o da ñama'ñu de nú'a øt'a 
ra Maca Ndahi, otho rá pumbate, ne 
da duxa rá tstoqui pa nzantho. 

30 Bi ma njabu ngue'a ya xahnate 
de ra ley ya mi ñama'ñu de rá 'befi 
ra Maca Ndahi, ngue'a xqui mañ'u 
gue ra Jesu mi pe'tsa 'nara tstondahi. 


Rá nana ne yá cu ra Jesu 
(Mt. 12:46-50; Lc. 8:19-21) 


31 Ne 'mefa bi zøhø rá nana ra 
Jesu co yá høcu, bi 'mai'u møte ne bi 
mehni to da tsi'a. 

32 Ne ndunthi ya ja'i xqui munts'i ja ra 
ngu ne mi huhni ja rá nthets!i ra Jesu. 
Nepu ra 'mehni bi xipabi ne bi 'ñembi: 

—!Bahni ri nana ne ri cu mote bi 
tøp'a'i. 

33 Ha nu'á bi dadi: 

—¿To'o ma nanaga, ne to'o ma 
cuga? 

34 Nu'bé bi nhyani ne bi hyanda 
gatho nú'u mi huhni ja rá nthets'i ne 
bi 'ñena: 

—Nuyu go guehyu ma nana ne 
ma cu. 

35 Ngue'a nu'u tó'o da 'yø'tua rá paha 
Ajua, go gue'a ma cu, ma nju ne ma 
nana. 


Ra 'bede de ra mot'i 
(Mt. 13:1-9; Lc. 8:4-8) 


4 1 Ra Jesu bi yopa mudi da xahna 
ya ja'i ja ra fanga ndehe, ne ja bi 
thets'ini ndunthi ya ja'i, hangue nu'a 
bi 'yøt'e, bi bøts'e bi hñudi ja 'nara 
motsa mbo ja ra dehe, ne gatho ra 
hmuntsja'i bi gohi ja ra ñanga ndehe. 
2 Ne mi utua ya ja'i ndunthi ya t'øt'e 
co ya 'bede, ne bi 'fembabi'u: 

3 —'Yódehu núna ma ga xi'ahu de 
nara mot!i. 
4 De nu mi xanga ya nda, 'ra bi zo ja 
ra 'ñu y ya ts'ints'u bi 'ñehe bi gondi. 
5 Ma'ra ya nda bi zo ja ra 'bodo habu 
xmá nxini ra hai hangue bi dama 
fots!e. 
6 Pe nu mi nzo ra hyadi bi huixqui ne 
bi 'yot'i'u ngue'a mi otho ndunthi yá 
tyu. 
7 Ma'ra ya nda bi zo ja ya 'bo'bini, y 
ya 'bini bi dama nte ne bi xumi nú'u 
ya nda xqui føts'e, hangue bi 'yot'i ne 
himbi hogui. 
8 Pe nu ma'ra ya nda bi zo ja ra hoga 
hai, bi føts'e ne bi nte, ne bi unga yá 
sofo, 'ra bi unga 'natema'retla ya nda, 
ma'ra bi unga hñu'rate, ha nu ma'ra 
asta bi unga 'na nthebe ya nda. 

9 Nu'bú ra Jesu bi 'ñembi'u: 

—Nu'a tó!o ja rá ntipde pa da 
'yøde, dá 'yøde núna dí ma. 


Te ri boni nuya nt'udi 
(Mt. 13:10-17; Lc. 8:9-10) 


10 Y nu de ya xqui ma ra 
hmuntsja'i, nu'béú nú'u 'rettamayoho 
yá nxadi ne nú'u ma'ra xqui gohi, bi 
'yambabi'u ra Jesu bi 'ñembi: 

—¿Te ne da ma nú'a ra 'bede gá 
xicje? 

11 Y nu'á bi 'ñembi'u: 

—Go rá paha Ajua gui pahu nú'a 
himi fadi maya'bu de hanja ri manda 

Ajua, pe nu'u ma'ra ya ja'i nú'u 
hingui dena Ajua ma da 'yode co ya 
'bedetho. 

12 Ma da nja ngu manga ra Maca 
T'ofo, gue masque da hyandi'u, pe 
hinda zo yá mfeni, masque xi da 
'yøde, pe hinda badi'u, hangue hinda 
ma da ñobri pa hindra pumbabi yá 
tsloqui. 


Ra Jesu bi ma te ri bonga nura 
'bede de ra mot'i 
(Mt. 13:18-23; Lc. 8:11-15) 


13 Nehe bi 'ñembabi'u: 

—¿Ha gue himbi zo ri mfenihu 
nuna ra 'bede de ra mot'i? Nu'bú 
chanja da za gui pahu ma'ra ya 'bede 
nú'u ma ga xi'ahu? 

14 Nu'a ra mot'i go gue'a to'o manga 
ra maca noya. 

15 Y nu'u ya nda bi zo ja ra 'ñu go 
gue'u to'o bi 'yøde ra maca noya, y ra 
Satá 'bestho bi 'ñehe bi patua yá mfeni 
pa da pumfri nú'a ra maca noya xqui 
sipabi. 

16 Ha nu'u ya nda bi zo ja ra 'bodo go 
gue'u to'o bi 'yøde ra maca noya y 
'bestho bi dama gamfri y ne xi bi 
johya. 

17 Pe ngu nú'y bi 'ñotho yá 'yu, go 
gue'u to'o camfri 'raya zi patho, ne sta 
tho ya nt'utsate o ya tslothogui po rá 
ngue ra maca noya, nu'bé 'bestho da 
'uegue'u. 

18 Ha nu'u ya nda bi zo ja ya 'bo'bini 
go gue'u to'o bi 'yøde ra maca noya, 
19 pe nu'ú ri ho ndunthi ya tstojohya 
de ra ximhai, ne beni hanja da za da 
me'tsa ndunthi ya t'øt'e ne da daha 
ndunthi ra boja. Hangue nuya ya 
ts'onc'at'i hingui hopi da te yá jamfri, 
ne nú!a bi 'yøde da 'meditho. 

20 Ha nu'u ya nda bi zo ja ra hoga hai 
bi unga yá sofo, 'ra bi unga 'nate- 
ma'ret'a ya nda, ne ma'ra bi unga 
hñu'rate, ha nu ma'ra 'na nthebe, nu'ú 
go gue'u to'o bi gamfri ra maca noya 
ne xi bi hnequi yá hoga 'befi. 

Ra 'bede de ra ñot'i 
(Lc. 8:16-18) 


21 Ra Jesu bi yopa zofo ra 
hmuntsja'i ne bi 'ñembabi: 

—Hinto da tsøgue 'nara ñot'i ne 
da ye'mba 'nara 'bgts'e o da ja nja'ti 
de ra fidi. Hina, dra tote habu da 
nøgue pa da yot'i xá hño. 

22 Njabu nehe nú!a ja mant!aguibya, 
'mefa ma da hnequi, ne nú'a hingui tsa 
da fadibya, 'mefa ma da fadi. 

23 Nu'a tó!o ja rá nt'pde pa da 'ygde, 
dá 'ygde núna dí ma. 

24 Nehe bi 'ñembi'u: 

—Ngu t'ena, co nura t'eni guí 
eñhu, con guetlatho ma da t'eñ'ahu, 
y asta ma'na da thu'ts'a'ihu ri 
t'enihu. Hangue dí xi'ahu, jamasuhu 
hanja gui 'yodehu nú'a dí ma, ngue'a 
nu'bu gui jamasuhu, ma da zo ri 
mfenih+u, pe nu'bu hingui jamasuhu, 
hinda za gui pahu. 

25 Ngue'a nula tólo da badi nú'a dí ma, 
ma'na da ttumbabi ra mfadi, pe nu'a 
tó'o hinxa badi, nú'á ma da thacuabi 
nú!a ra mfadi pe'tsi. 


Ra 'bede de ra nda nú'a 'yo rá te 


26 Nehe bi xipabi'u: 

—Rá hmanda Ajua nja ngu 'nara 
'ñøhø pot'a ya nda. 
27 Y nú'a ra motlanda!a aha dega xuui 
ne nangui dega xudi bí c!a'tsa rá 'bot'i. 
Ne nú'a ra 'botlila da føts'e ne da nte, 
pe nú'a ra 'ñoho hingui padi hanja xa 
njabu. 
28 Ra hai øt'e pa da fots'e, da nte, da 
hneca rá 'bai, ne 'mefa da bg yá daxi. 
29 Ne ya sta ñats'i, 'bestho nura mot'i'a 
da ma da xofo ngue'a ya bi zø ra pa 
dega sofo. 


Ra 'bede de ra nda dega mostasa 
(Mt. 13:31-32; Lc. 13:18-19) 


30 Nepu ra Jesu bi 'ñena: 
—Ma ga xi'ahu ma'na ra 'bede ri 
nhyecuaui rá hmanda Ajua. 

31 Ra hmanda Ajua nja ngu 'nara nda 
dega mostasa, nú'á ma'na go ra zi 
notsi de gatho ma'ra ya nda. 

32 Pe nu sta 'bot'a nú'a ra nda, ma'na 
da nte ne da ntengui que gatho ma'ra 
ya ndapo, ne da nja yá danga 'yeza 
asta ya tslintstu da za da nøhni. 


Ra Jesu bi zofo ya ja'i dega 'bede 
(Mt. 13:34-35) 


33 Ra Jesu mi xipabi'u ra maca 
noya co ndunthi ya 'bede asta habu 
bi za bi zo yá mfeni'u. 

34 Mi zofo ya hmuntsja'i co ya 'bedetho 
nú'y ri nhyecuaui rá hmanda Ajua, pe 
nu'bu mi 'buseui yá nxadi mi xipabi'u 
te rí bøni nú'u ya 'bede xqui xipabitu. 


Ra Jesu bi japi bi tsaya ra bunthi 
(Mt. 8:23-27; Lc. 8:22-25) 


35 Y nu mi put'a ra nde ra pa'a, ra 
Jesu bi 'fembabi yá nxadi: 

—Ma ga 'raxhu ri'nandi ra ndehe. 

36 Hangue bi 'ñedi'a de ra 
hmuntsja'i, ne nu'á ne yá nxadi bi gu 
ra motsa habu mi o'a pa da 'rax'u 
ri'nandi, ne ma'ra ya ja'i bi deni'a co 
ya tluca motsa. 
37 Y ya de mi 'yo'u ja ra ndehe, bi mu 
'nara danga bunthi ne mi tonts'a ra 
dehe ja ra motsa asta mi ne xa 
ñuxhma. 
38 Ha ra Jesu mi aha ja ra ts'at'a motsa 
ne xqui 'yents!a rá ñaxu ja 'nara 
nthuhña, ne yá nxadi bi ma bá a, ne 
bi 'ñembabi: 

—;¡Xahnate! 'Matho hinguí tu ri 
mui gue ma ga cuihu ja ra dehe. 

39 Nu'bé ra Jesu bi nangui ne bi 
zui ra bunthi, ne bi 'ñemba ra ndehe: 

—¡'Butho! 

Y 'bestho bi tsaya ra bunthi ne ya 
himbi 'ñani ra ndehe. 
40 Nu'bé ra Jesu bi 'ñembabi'u: 

—¿Hanja guí tsuhu? ¿Ha gue otho 
ri jamfrihu? 

41 Nu'bé nuyá nxadi'a bi 'yø'u, ne 
mi 'flómse'u 'na ngu ma'na: 

—¿Te ma ts'edi hani 'bu? ngue'a 
asta ra ndahi ne ra ndehe øtuabi. 


Ra Jesu bi 'yemba ya ts'ondahi 'nara 
'fløhø me Gadara 
(Mt. 8:28-34; Lc. 8:26-39) 


1 Nepu ra Jesu ne yá nxadi bi 
5 zoni ja ra hai Gadara de ri'nandi 
ra ndehe. 
2 Y ra Jesu bi gai de ra motsa, y 'bestho bi 
ntheui 'nara 'ñgho xqui 'ñehe de habu ja 
ya ntlagui ne mi pe'tsa ya tstondahi. 
3 Nura 'ñøhø'a ya xi ja mi 'buhni ja ya 
nt'agui, ne hinto mi tsa da zami 
masque dra that'i co ya cadena. 
4 Ndunthi ya 'mi'qui xcrí that!i co ya 
cadena ja yá 'ye ne ja yá ua, pe nu'á 
mi c'uctho ne mi øt'e ya xenitho, ne 
hinto mi ja rá ts'edi pa da zami. 
5 Ma pa ra xuui mi 'yo ja ya t'øhø ne 
ja ya ntlagui ne nzantho mi mafi ne mi 
ntseni sehe co ya do. 
6 Pe nú!a ra 'ñøhø mi hyanda ra Jesu 
de yabu, bi nest'ihi bi ma bá tsudi ne 
bi ndandiñahmu. 
7 Nepu bi mafi nts'edi ne bi 'ñena: 

—Nuli Jesu, rá T'wi Ajua de 
mahets'i, ¿te 'be guí ne con guecje? 
Dí bante'ihe ja rá thuhu Ajua gue ote 
xqui ma gui 'yotcahe. 

8 Bi ma njabu ngue'a ra Jesu ya 
xqui 'ñembabi: 

—¡Nu'ahu tstondahihu, poñhu de 
nuna ra 'ñøhø! 

9 Nepu ra Jesu bi 'yambi: 

—¿Te rá hu'ahu? 

Y nu'á bi dadi bi 'ñena: 

—Xa thu'mgahe ya 'motho ngue'a 
xi dí ndunthihe. 

10 Nepu nuya ts'ondahi'u xi bi 
bantebi ra Jesu gue hinda 'yeni de ra 
hai Gadara. 

11 Ne guetbu ja ra t'øhø mi 'yoni 'nara 
danga taxo ya ts'udi mi ñuni. 

12 Hangue nú'u ya tstondahi bi bantebi 
ra Jesu ne bi 'ñembi: 

—'Racje nsequi ga ma ga cutheni 
ja ya tsludi. 

13 Nu'bé ra Jesu bi umba nsequi 
bi ma'u pa bi yutla ja ya taxo tstudi. 
Y nuya taxo ts'udi'u bi nest'ihi bi 
nhyot!a ja ra ndehe ne bi jat'i'u. Ne 
nú'a ra taxo mi ngu yo 'mo. 

14 Nu'bé nú'u ya mapts'udi bi 
nest'ihi bi ma'u pa mbo ra hnini ne 
gatho rá nthets!i pa mi xipa ya ja'i de 
nú'a te xqui nja. Nepu ndunthi ya ja'i 
bi 'ñehe pa da hyandi te xqui nja. 

15 Nú'á bi zøhø haba mi 'bui ra Jesu ne 
mi 'buhni nehe nú'a ra 'ñoho to'o mi 
pe'tshma ya tstondahi, ne bi hyandi' 
mi huhni, ya mi he rá dutu ne ya mi ja 
rá mfeni. Nu'bé xi bi 'yo'« ngue'a nu'é 
mi padi gue nura 'ñøhø'a xi mi pe'tsa 
ndunthi ya tst'ondahi hmaha. 

16 Nepu nuya ja'i to'o xqui hyandi te 
bi tho ya ts'udi ne ra 'ñøhø to'o mi 
pe'tsa ya tstondahi, bi metuabi ma'ra, 
ne xi bi 'ño ra 'bede. 

17 Hangue ya me Gadara bi mudi bi 
bantebi ra Jesu gue da bøni de guehni. 

18 Y nu mi yopa bgxa ra Jesu ja ra 
motsa, ra 'fløhø nú'a to'o mi pe'tsa ya 
tstondahi bi bantebi'a gue da hopi da 
meui. 

19 Pe ra Jesu himbi hopi, bi 'ñembi: 

—Grí ma ri ngu ne bá xipa gatho 
ri ja'i de gatho nú'u ya t'øt'e xa 
lyo'tlali Ajua ngue'a bi huecta'i. 

20 Hangue bi ma nú!a ra 'ñøhø 
nuni ja ra hai Decápoli ne ja bi 
'muhni bi xipa ya ja'i de nú'a te xqui 
'yo'tuabi ra Jesu, ne gatho to'o bi 
'yøde xi bi 'yø'u. 


Bi ñani rá t'ixu ra Jairo, nehe bi 
nani nú'a ra 'behña bi 
damba rá he ra Jesu 
(Mt. 9:18-26; Lc. 8:40-56) 


21 Ra Jesu ne yá nxadi bi yopa 
'raxa ma!na'qui pa ri'nandi ra ndehe, 
ne ja bi mani 'nara hmuntsja'i pa bá 
tsudila ja ra hanga ndehe habu bi 
zøhø. 

22 Nehe bi zønini 'nara 'ñoho mra 
thuhu ra Jairo y mi gue'a 'na de nuya 

nda de ja yá nija'u. Y nu mi hyanda ra 
Jesu bi ndandiñahmu ja yá ua'a. 
23 Nepu bi bantebi bi 'ñembi: 

—Ma zi t'ixu ya ma da du. Maha 
pa gui hñu'tsua ri 'ye pa nu'á da fani 
y hinda du. 

24 Hangue ra Jesu bi meui'a, ne 
'nara danga hmunts!i bi deni ne xi 
xmá nts'i'mi. 

25 Nehe mi pani 'nara 'behña mi xo'tua 
ya ji, ya mi pe'tsa 'rettamayoho njeya 
mi tsu nura hñeni'a. 

26 Xqui degue gatho rá boja ja ya 
medico y ni ts'u hinxqui zamahño, 
ma'na mi 'yo mri za!ye. 

27 Nú'a ra 'behña'a xqui 'yøde nú'a mi 
øt'a ra Jesu, hangue bi deni ja ra 
hmuntsja'i, bi joni ne bi dambabi rá 
he. 

28 Ngue'a mi bense!a gue masque 
hónse rá he da dambabi, nu'á da fani. 
29 Y nu mi dambabi rá he, 'bestho bi 
tsaya ra ji, ne bi za gue ya xqui ñani 
de rá hñeni. 

30 Y ra Jesu 'bestho bi batho gue co rá 
tsledi xqui hanga 'nara da'thi, hangue 
bi ñegui ne bi 'ñena: 

—¿To'o xa dangagui ma he? 

31 Pe yá nxadi bi 'ñembabi: 

—Guí handi gue ra hmuntsja!i ri 
ts'ip'a'i ne guí ena gue to xa dañ'a'i. 

32 Nu'bé ra Jesu bi nhyani ja 
gatho ra hmuntsja'i pa da badi to'o 
xqui dambabi rá he. 

33 Y nura 'behña'a ya mi padi te xqui 
nja, hangue bi joni co ndunthi ra ntsu 
ne mi huat'i'a, nepu bi ndandiñahmu 
ja yá ua ra Jesu ne bi xipabi te xqui 
ja'a. 

34 Nepu ra Jesu bi 'ñembi: 

—Ma zi tlixu'i, ya guí 'bui xá hño 
ngue'a xi xcá camfrigui. Grí ma te rá 
'ñentho ne ya hinda ma da yopa 
menga ri hñeni. 

35 Y de mi ñaui ra Jesu nura 
'behña, bi zøhø 'nara 'mehni xqui 
'ñehe de rá ngu nú'a ra nda de ra 
nija, ne bi 'ñembi: 

—Ya bi du ri t'ixu. ¿Pa te gui 
xuhña ra xahnate gui tsixa ja ri 
ngubya? 

36 Pe ra Jesu ngu mi 'yøde nú'u ya 
noya bi manga ra 'mehni, bi 'ñemba 
ra Jairo: 

—Odi tu ri mui, hónse xi da 
camfrigui. 

37 Nepu bi zixa ra Pedro, ra Cobo 
ne ra Xuua rá cu ra Cobo, ne himbi 
hopa mat'ra ya ja'i da deni. 

38 Y nu mi zoni'u ja rá ngu nú'a ra 
nda, bi hyandi mi 'buhni ndunthi ya 
ja'i mi mantho ne xi mi zoñ'u. 

39 Nu'bé ra Jesu bi yut'a ja ra ngu ne 
bi 'ñemba ya ja'i: 

—¿Hanja guí zoñhu ne guí 
manthohu? Nura nxutsi ahatho, 
hingue xa du. 

40 Pe ya ja'i bi dentho. Nu'bé ra 
Jesu bi 'bepa gatho ya ja'i da bøni de 
ra ngu, nepu bi zixa rá nana ne rá 
dada ra nxutsi, ne co nú'u mi 'ñoui bi 
yutla habu mi 'beni. 

41 Y bi mipa rá 'ye, ne bi 'ñembi: 

—Talitha, cumi. —Nura noya'a ne 
da 'ñena: Ma zi t'ixu!i, dí xi'a'i gui 
nangui. 

42 Nepu 'bestho bi nangui ne bi 
'ño. Hangue ya ja'i xi bi 'yø nts'edi. 
Y nú'a ra nxutsila mi pe'tsa 
'rettamayoho njeya. 

43 Pe ra Jesu bi hñu'mba ra hña gatho 
nú'u mi 'buhni gue ni 'na hinto da xipi 
de nú'a xqui 'yøt'a. Nepu bi manda 
gue da ttumba te da zi nú'a ra nxutsi. 


Ra Jesu mi 'buhni Nasare 
(Mt. 13:53-58; Lc. 4:16-30) 


6 1 Ra Jesu bi boni de guehni bi 
ma ja rá hai, bi meui yá nxadi. 
2 Ne ja ra pa dega tsaya bi yut'a ja ra 
nija pa bi nxahnate, ne ndunthi nú'u 
to'o mi øde, mi 'yø ne mi ena: 
—¿Habu xa badi nú'a mani? 
¿To'o xa umbabi ra danga mfadi? 
¿Habu xpá hña nú'a ra ts'edi pa da 
'yøt!a nú'u ya danga ntludi øt'e? 

3 Nuni go guehni ra yaxi, nurá t'a ra 
Maria, ne go yá cu ra Cobo, ra Jose, ra 
Juda ne ra Simu, ne yá nju 'bucua con 
guecju. 

Ne nu'ú mri 'yøtho, himbi gamfri. 
4 Hangue ra Jesu bi 'fembabi'u: 

—'Nará 'mehni Ajua da ttumba ra 
t'equ'ei habu hingo rá hai, ha nu go 
rá hai hinto umba ra t'equ'ei, nixi ya 
mengu rá ngu. 

5 Ra Jesu himbi za bi 'yøt'a 
ndunthi ya nt'udi ja rá hai ngue'a 
hinto mi ne da gamfri. Hønse bi 
hñuxa yá 'ye ja tstutho ya da'thi pa 
bi ñani'u. 

6 Y nu'á bi 'yø ngue'a ni 'na tugui 
himbi ne bi gamfri nuya ja'i, ne bi 
boni de guehni bi ma ja ma'ra ya ttuca 
hnini pa da xahna ya ja'i. 


Ra Jesu bi mehna yá nxadi 
pa da zofo ya ja'i 
(Mt. 10:5-15; Lc. 9:1-6) 


7 'Mefa ra Jesu bi zohna nú'u 
'rettamayoho yá nxadi ne bi umba ra 
tsledi pa da 'yemba ya tslondahi to'o 
di pe'tsi. Nepu bi mehni'u dega yoho. 
8 Ne bi xipabi'u gue hinte da hñats'i pa 
ja ra 'ñu, nixi yá 'roza, nixi nú'a te da 
zi, ni ra boja, hónse yá bordo ha. 

9 Nehe bi zipi gue da di'ta yá thiza ne 
da hñaxa 'nada ra pati. 
10 Nehe bi 'ñembabi: 

—Nu xcrí tsóoñhu ja 'nara ngu, ja 
gui 'butheni asta hingui poñhu de 
nú'a ra hnini'a. 

11 Y nu'bu gui tsóñhu ja 'nara hnini ne 
hinto da 'ra!ahu ntsaya nixi da 'ypde 
nú'a gui mañhe, nu'bú poñhu de 
guehni. Y de xcrí poñhu, gui huat!a ri 
thizahu pa hingui hñaxhu nixi ra hai 
de nura hnini'a, y njabu da badi'u de 
nú'a xa 'yot'u. Majuani dí xilahu gue 
nu sta zø ra pa da nja ra nsuca uenda, 
nura pa'a ya mengu de guehni ma'na 
ma da ncastiga que ya mengu de ra 
tstohnini Sodoma ne Gomorra. 

12 Mi uadi bi manga ra Jesu 

njabu, ya nzadi bi ma de guehni pa 
da zo ya ja'i pa da ñobri'u de yá 
ts'oqui. 

13 Ne mi eni ndunthi ya tstondahi, ne 
mi co'tsua ra aceite ya da'thi ne mi 
nani'u. 


Ra Kuua Xi'tsate bi thacua ra ñaxu 
(Mt. 14:1-12; Lc. 9:7-9) 


14 Ha nuya pa'a haburaza xi xqui 
nt'pde de nú'lu ya danga t'øt'e mi ptla 
ra Jesu, asta ra nda Erode bi zo rá gu 
nehe. Hangue bi 'ñena: 

—Go gue'a ra Kuua Xi'tsate ya xa 
yopa nte de ra du, hangue nubyá 
ma'na ja rá ts'edi pa da za da 'ygt'a 
nuya danga nt'udi. 

15 Ma'ra ya ja'i mi ena: 

—Go gue'a ra badi Elia. 

Y nu ma'ra mi ena: 

—Go gue'a 'nará 'mehni Ajua ngu 
nú'u mi 'bui maya'bu. 

16 Ha nu mi 'yøde ra nda Erode 
njabu, bi 'ñena: 

—Gue'a ra Xuua nú'a dá tacua rá 
ñaxu ne ya xa yopa nte ma'na'qui. 

17 Bi beni njabu ngue'a xqui 
mehni to bi gu ra Kuua pa bi got'a 
fadi, ngue'a xqui hñacuabi hmaha 
gue hinda 'yot!e drá 'behña ra 
Erodía, ngue'a ra Erodía mrá 'behña 
ra Lipe nú'a to'o mra cu ra Erode. 

18 Ra Xuua xqui hñacuahma ra Erode 
ne xqui 'ñembi: 

—Hingui ho gui tsimba rá 'behña 
ri cu. 

19 Hangue ra Erodía xi bi utsa ra 
Kuua ne mi ne to da gats'i pa da hyo, 
pe himi tsa, 

20 ngue'a ra Erode mi su ra Kuua pa 
hinte da t'o'tuabi, ngue'a mi padi gue 
mra hoja'i ne xmá nt'azi rá mfeni 
hangue mi pe'tsua ra tlequ'ei. Ne mi 
ho da 'yøde nú'a mi ma, pe himi tso rá 
mfeni nú'a mi øde hangue himi padi 
te da beni. 

21 Pe bi zø ra pa bi nja ngu nú'a mi ne 
ra Erodía. Nu mi da rá pa ra Erode bi 

tyøt'a 'nara ngo ne bi 'ñehe gatho yá 
mfats'i ne ya nzaya ne ya t'aca nda 
to'o mi manda ra hai Galilea. 

22 Nuni ja ra ngo bi yutla rá t'ixu ra 
Erodía ne bi nei ja yá thandi'u. Ha ra 
nda Erode ne nti'u to'o mi huhui ja ra 
mexa bi hopa rá hnei. Hangue ra 
Erode bi 'ñemba ra nxutsi: 

—'Yacagui gatho nú'a gui ne y ga 
Ira!a!i. 

23 Ne bi jurabi ne bi ña'tuabi da 
umbi asta made de habu gatho mri 
manda 'bu da 'yadi. 

24 Nepu bi bonga ra nxutsi ne bá amba 
ra Erodía nurá nana'a ne bi 'ñembi: 

— Te ga adi 'bu? 

Y rá nana bi 'ñembi: 

—Xipi da 'ra!i rá ñaxu ra Kuua 
Xi'tsate. 

25 Nu'bé nu'á bi dama mengui ja 
ra nda ne bi 'embi: 

—Di ne gui 'racagui nubya 
'bestho rá ñaxu ra Kuua Xi'tsate ja 
Inara manza. 

26 Nu'bú ra nda bi du rá mui 
nts'edi. Pe ya xqui jurabi nú'a ra 
nxutsi ne xqui 'yøde gatho to'o mi 
huhuini ja ra mexa, hangue mi pe'tsi 
te da 'yøt'e nú'a xqui ma. 

27 Hangue bi dama mehna 'nara 
soldado pa da hñampa rá ñaxu ra 
Xuua. 

28 Nepu nú'a ra soldado bi ma ja ra 
fadi bá tacua rá ñaxu ra Xuua, ne bi 
'yents'a ja 'nara manza pa bá hampa 
ra nxutsi, nepu ra nxutsi bi hña'tsua rá 
nana. 

29 Y nu mi 'ygde yá nxadi ra Kuua 
bi ma ja ra fadi pa bi du'tsua rá 
ndo!yo pa bá agui'u. 


Ra Jesu bi 'uinga thogui 
cut!a 'mo ya ja'i 
(Mt. 14:13-21; Lc. 9:10-17; Jn. 6:1-14) 


30 Nú'u 'rettamayoho yá nxadi ra 
Jesu xqui mehni da ma da zofo ya 
ja'i, 'mefa ba pengui de habu xqui 
ma, ne bi munts'i'u habu mi 'bui ra 

Jesu, ne bi zipi gatho te xqui 'yot!e'u 
ne nú'a xqui 'fludi'u. 
31 Nu'bé ra Jesu bi xipabi'u: 

—Maha ga 'ueguehu 'nambu sehe 
pa ga ntsayahu. 

Mi manga njabu ngue'a ndunthi 
ya ja'i mi pa y mi tsøhø habu mi 
'bui'u ne mi otho ra pongui pa da 
ntsaya nixi pa da ñuni. 

32 Hangue bi ma'u co 'nara motsa pa 
bi 'rani ri'nandi habu hinto mi 'bui. 

33 Pe ndunthi ya ja'i bi hyandi mi ma'u 
ne bi hyandatho'u ra Jesu habu rí zoni, 
hangue nu'é ne ndunthi de nú'a mi 'bu 
ja ya t'uhnini bi nest'ihi ba gat'i ja rá 
hyo ra ndehe ne go rá mudi bi zoñ'u. 

34 Y nu mi zónga ra motsa ja ra nanga 
ndehe, bi gai ra Jesu ne bi hyanda 
nú'a ra hmuntsja'i xqui zónini, ne xi bi 
huegui'u ngue'a mi ngu ya deti jo'o yá 
ma'yo, hangue nu'á bi madi bi xahni'u 
ndunthi ya t'gt'e. 

35 Ha nu de ya mi nde, ya nxadi bi joni 
habu mi 'bai ra Jesu ne bi 'ñembabi: 

—Ya bi nde ne nuua habu dí 
'buhu go ra mbonthi. 

36 Xipa ya ja'i da ma da dai te da zi ja 
ya ngu ne ja ya hnini nú'u ja guetbu 
de guecua, ngue'a otho te da ziuayu. 

37 Pe ra Jesu bi dadi: 

—Go da umfu te da ziyu. 

Nu'bé ya nxadi bi 'ñembi: 

—¿Ha gue ga mahe ga tañhe yo 
nthebe denario dega thuhme pa ga 
'uiñheyu? 

38 Pe ra Jesu bi 'yambabi'u ne bi 
'ñembi: 

—¿Hangu ya thuhme guí hahu? 
Nuhu xa. 

Y nu mi hyandi'u bi 'ñembabi: 

—Nsøcta cutla ya thuhme ne 
yoho ya zi hua dí hahe. 

39 Nu'bú ra Jesu bi xipa ya ja'i 
da 'yøt'a ya ttuca hmunts!i ne da 
hñudi'u ja ra 'bot!ei. 

40 Hangue bi 'ygt!a ya ttuca hmunts!i 
dega nthebe ne dega ndenthebe, ne bi 
hñudi'u. 

41 Nu'bé ra Jesu bi gu nú'u cutla ya 
thuhme ne nú'u yoho ya hua, ne bi 
nøts'e mahets'i ne bi umba njamadi 
Ajua rá Dada. Nepu bi hyeca ya 
thuhme ne bi hyecua yá nxadi pa da 
umba ya ja'i, ne bi xeni nú'u yoho ya 
hua pa bi thecua gatho nú'u ya 
hmuntsja'i. 

42 Y gatho bi ñuni asta bi niña'u. 

43 Nepu bi hmunts'a gatho ya xeca 
thuhme ne ya xeca hua nú'u bi bongui, 
ne bi ñuxa 'rettamayoho ya 'bgts!e. 

44 Ha mi ngu cutla 'mo ya 'ñøhø nú'u 
bi ñuni, y nuya 'behña ne ya batsi 
himbi ma 'mede. 


Ra Jesu bi 'ño maña ra ndehe 
(Mt. 14:22-27; Jn. 6:16-21) 


45 Nepu ra Jesu bi xipa yá nxadi 
gue da 'met'o'u co ra motsa pa 
ri'nandi pa rí mani ja ra hnini 
Betsaida, y nu'á bi gohini mi edi ya 
ja'i pa da ma ja yá ngu. 

46 Y mi uadi bi 'ñedi'a, bi bpxa ja ra 
t'øhø pa bá apabi Ajua rá Dada. 

47 Y ya mi 'mexuui ra pa'a ra motsa ya 
mi 'yo madetho ra ndehe, ha nura 
Jesu mi 'butritho ja ra t'vho sehe. 

48 Y bi hyanda yá nxadi gue ya xqui 
zabi'u de mi 'yonga ra motsa ngue'a 
mi tsedi ra bunthi ne himi hopi da 'ño. 
Y nurá hyax!a hamxuditho ra Jesu bi 
ma pa ri'nandi mi 'yotho maña ja ra 
dehe, ne mi ma da tho'tshma yá 
nxadi. 

49 Pe yá nxadi bi hyandi mi 'yo maña 
ja ra dehe ne xi bi mafi'u ngue'a mi hu 
yá mui gue mi 'nara pite. 

50 Ri gatho'u bi hyandi ne xi mi tsu'u. 
Pe ra Jesu 'bestho bi zofo ne bi 
'ñembi'u: 

—¡Oguí tsuhu, go gueque, oguí tu 
ri muihu! 

51 Nepu bi bøxa ja ra motsa con 
gue'u ne 'bestho bi ntsaya ra bunthi, 
hangue yá nxadi xi bi 'yø nts'edi. 

52 Himi padi'u te ma ts'edi mi ha, nixi 
xqui zoda yá mfeni hanja xqui japi da 

xu ya thuhme, ngue'a xmá me yá 
coraso'u. 


Ra Jesu bi 'yøthe ya da'thi 
nuni Genesare 
(Mt. 14:34-36) 


53 Nu mi 'rats'i'u pa ri'nandi bi 
zoni ja ra hai Genesare ne ja bi dat'ni 
yá motsa. 

54 Y ngu bi gai'u de ra motsa, ya ja'i 
'bestho bi badi gue go mi gue'a ra 
Jesu. 
55 Nepu nu'á bi dama ma ja ya ngu 
gatho rá nthets!i nura hai!a pa bá tsi 
ya da'thi co yá 'bebo ne bi ts'its!i pa 
habu xqui t'ode mi 'bu ra Jesu. 
56 Y haburaza mi pa'a ja ya danga 
hnini o ja ya t'uca hnini, ya ja'i mi tsi 
ya da'thi mi pegui ja ya 'ñu, ne ora mi 
thohni ra Jesu mi bantebi ya ja'i gue 
da hopa ya da'thi da dambabi masque 
honse rá nani rá he. Ne toraza mi 
thambabi, 'bestho mi ñani de yá 
hñeni. 

Hanja gra nts'oca ya ja'i 

(Mt. 15:1-20) 


1 'Raya fariseo ne 'raya xahnate 

de ra ley nú'u xqui 'ñehe de 
Jerusale bi munts'i ne bi ma bá 
c'a'tsa ra Jesu. 
2 Ne bi hyandi gue 'rayá nxadi ra Jesu 
bi ñuni nsinque xqui nxu!ye ngu yá 
nzai'u, hangue bi ñama'ñu'a. 
3 (Ngue'a ya fariseo ne gatho mat'ra ya 
xodyo xi xqui nzai da nxu!ye ante da 
Duni ngue'a njabu yá nzai ndu yá xita, 
y nu'bu hinda nxu!ye ngu yá nzai 
hinda ñuni. 
4 Ne 'bu ora da menga tai'u, 'bu hinda 
nxu!ye hinda ñuni. Nehe mi ja ma'ra 
yá nzai nú'u xqui 'ñutui ndu yá xita: 
da xutla yá ntsi, nuya 'bada ne nuya 
ts'øe dega boja, ne da me'tsa yá mfidi 
pa da gohi strá nt'axi. Ngue'a mi hu yá 
mui'u gue co nú'u ya t'øt'e mi øt'e da 
tlaxca yá mfeni ja rá thandi Ajua.) 
5 Hangue nuya fariseo ne ya xahnate 

de ra ley bi 'yambabi ra Jesu ne bi 
'nembi: 

—¿Hanja nuyu ri nxadi hingui 
øt'e ngu yá nzai ndu ma xitahu 
maya'bu? Nuyú ri ñuni masque hinxa 
nxu!ye. 

6 Nu'bé ra Jesu bi datuabi'u: 

—Nu'ahu gyá yohmihu. Ra badi 
Isaía bi ma de gue'ahu maya'bu gue 
Ajua bi 'ñena njaua: 

Nuna hninina ri nsundagui 
hønse dega noyatho, 

pe nuya mfeni go bí 'yo yabu 
de guegue. 

7 Nu'á xgcambenigui pe hinte ri 

muui yá sócambeni, 

nguetho nu'u yá hmanda ri 
manda'u go yá hmandase, ne 
mañ'u gue go stá 'bepca'u. 


8 Xi majuani ngu bi manga ra Isaía de 
gue!ahu, ngue'a nu'ahu xcá tsocuahu 
yá hmanda Ajua pa go grí denbahu yá 
hmanda ndu ri xitahu. Nu'ahu nu'a ri 
'befihu, hønse ra nsutla 'bada ne ma'ra 
ya ntsi, y ma'ra ya t'øt'e de ra 
ntlaxqui. 

9 Nehe bi 'ñembabi'u: 

—Guí hu ri muihu gue xá hño 
nú'a xcá tsocuahubu yá hmanda Ajua 
pa go guí g'tuahu yá nzai ndu ri 
xitahu. 

10 Nura Moise bi 'ñena: “Umba ra 
tlequ'ei ri dada ne ri nana ne gui 
su'w”, ne “nu'a tó'o da zanga rá dada o 
rá nana dá tho.” 

11 Pe nu'ahu guí eñhu gue xá hño to'o 
da xipa rá nana ne rá dada njaua: 
“Nuna ra boja ndi 'ra'ahu hmaha, 
nubya go ma ga umba Ajua ngue'a ra 
Corbán.” (Ra Corbán ri boni da 'ñena 
nara 'baha xa tleque pa Ajua.) 

12 Y njabu guí emfu ya ja'i gue ya 
hinte da umba yá dada ne yá nana, ne 
ya hinda su'u. 

13 Njabu guí pumfrithohu nú'a bi ma 
Ajua, ne hønse go guí ø'tuahu yá nzai 
ndu ri xitahu, y nehe njabu guí utua ri 

batsihu. Ne ndunthi ma'ra ya t'øt'e guí 
øthu mahyegui ngu nuna. 

14 Nu'bú ra Jesu bi yo zofo ra 
hmuntsja'i ma'na'qui ne bi 'ñembi'u: 

—'Yødehu guí gathohu ne dá zo ri 
mfenihu núna ma ga ma. 

15 Nu'a cutla ja rá ne ra ja'i hingo 
gue'a japi da ntstoqui, pe nú'a poni de 
rá mfeni ha, go gue'a japi da nts'oqui. 
16 Nula tó'o ja rá t'ode pa da 'yøde, dá 
'yøde ntina dí ma. 

17 Nepu bi 'uegue'a de ra 
hmuntsja'i, ne bi yut'a ja ra ngu nú'a 
xqui mihi, y nuni ja bi 'yambani sehe 
yá nxadi te ri bonga nú'a xqui xipa 
ya ja'i. 

18 Nu'bé ra Jesu bi 'ñembabi'u: 

—¿Ha gue ne'ahu hinte ri fadihu? 
¿Ha hinguí pahu gue hingue nú'a da 
zi ra ja'i go gue'a da japi da ntstoqui? 
19 Ngue'a nú!a ts'i cutlatho ja rá mui 
'na, ne pøni ne hingui tstocua rá mfeni. 

Njabu bi manga ra Jesu gue xá 
hño da ts'i gatho ya nzaqui. 

20 Nepu bi 'ñena: 

—Nu'a ri japi da nts'oca ra ja'i, 
nú'u ya tstomfeni beni. 

21 Ngue'a de ja rá tstomfeni 'na, ja bi 
ehni gatho nuya ya ts'ot'øt'e: ra 
ntslinga medinthati, ra nt'e'behña, ra 
nthote, 

22 ra mfe, ra ts'onc'at'i, ra ntsto'mui, ra 
nthate, ra nts'o'yo, ra nts!ante, ra 
nt'ets'i, ne nú'« to'o ri hypcua nú'a te 
pe'tsa ma'na, ne nú'« hingui padi 
nda'a ra hño nda'a ra 'ñu. 

23 Gatho nuya ya ts'ogui bi ehe de yá 
tstomfeni ya ja'i, ne go guehya japi da 
nts'oqui. 


'Nara 'behíña himrá me Israel bi 
gamfri ra Jesu 
(Mt. 15:21-28) 


24 Nepu ra Jesu bi boni de guehni 
ne bi ma ja ra hai guetbu ra hnini 
Tiro ne Sidó. Ne ja bá cut'ini ja 'nara 
ngu, y himi ne to xa badi hmaha, pe 
'bestho bi fatho. 

25 Ha guetbu de guehni mi 'buhni 
nara 'behña nú'a mi pe'tsa 'nará t'ixu 
gue mi pe'tsa 'nara tstondahi. Ne bi 
'yøde gue xqui zøhni ra Jesu, hangue 
nu'á 'bestho bi ma bá c'a'tsi ne bi 
ndandiñahmu ja yá ua'a. 

26 Nura 'behña'a himrá me Israel 
ngue'a mra me Sirofenicia. Nu'á bi 
bantebi ra Jesu pa da 'yemba ra 
ts'ondahi nú!a mi pe'tsa rá t'ixu. 

27 Pe ra Jesu bi 'ñembabi: 

—'Met'o mahyoni ga ø'tua ra hño 
ya me Israel, ngue'a nu'bu 'met'o ga 
ø'tua ra hño ya 'ra'ñoja'i ngu'i, nu'béú 
ga nja ngu nú!a to'o hamba yá hñuni 
ya batsi pa da umba ya tsat!yo. 

28 Nu'bú nú!a ra 'behña bi datuabi 
ne bi 'ñembi: 

—Majuani nú'a guí ma Ndada, pe 
ya tsat!yo tø'mtho nja'ti de ra mexa 
pa da guza ya hangui nú'a da dagui 
de habu ri ñuni ya batsi. 

29 Nu'bú ra Jesu bi datuabi: 

—Xcá thadi xá hño, hangue 
pengui, grí ma ri ngu ne bá nu ri 
t'ixu gue ya xa bonga ra tstondahi de 
gue'a. 

30 Y nu mi zønga rá ngu nú'a ra 
'behfia, bi zudi rá t'ixu mi 'benga ja 
rá fidi ne ya xqui bonga ra ts'ondahi 
de gue'a. 


Ra Jesu bi 'yøthe 'nara gogu 


31 Nepu ra Jesu bi ma de guehni 
habu mi 'bu guetbu ra hnini Tiro, ne 
bi gat'a ja ra hnini Sido ne bi thogui 
ja ra hai Decapoli pa bi yo menga ja 
ra ndehe Galilea. 

32 Ne nuni ja bá ts'impani 'nara 'ñøhø 
mra gogu ne mra 'bane, y nú'u to'o 
mri zi'a bi bantebi ra Jesu da hñuxa rá 
'ye ja gue'a pa da fani. 

33 Nu'bé ra Jesu bi guca nú'a ra da'thi 
'nambu de ra hmuntsja'i, ne bi dinttua 
yá dedo ja yá gu, nept bi zots'i yá dedo 
ne bi damba rá jane nú'a ra 'ñoho. 

34 Nepu bi nøts'e pa mahets!i bi 'yenga 
rá nga'tsi ne bi 'ñembi: 

—jEfata! —nú'á ne da 'ñena: ¡Dá 
xogui ri gu ne ri ne! 

35 Y 'bestho bi xo yá gu ne bi za bi 
'yøde xá hño, ne bi tuqui rá jane ne 
bi za bi ña xá hño. 

36 Ha ra Jesu bi hñu'mba ra hña ya ja'i 
gue hinto da xipi, pe nu'á ma'na bi ma 
bá 'yonga ra 'bede. 

37 Y ma'na xi mri 'yo ya ja'i ne bi 
'ñena'u: 

—Gatho nú'a øt'e xi xá hño, asta 
japi ya gogu da 'ypde, ne ya gone da 
ña. 


Ra Jesu bi 'uinga thogui 
goho 'mo ya ja'i 
(Mt. 15:32-39) 


8 1 Ja nuya pa'u xi bi munts!a 
ndunthi ya ja'i ma'na!'qui, ne mi 
otho te da zi'a, hangue ra Jesu bi 
zofo yá nxadi ne bi 'ñembabi: 

2 —Xi dí hueca nuya ya ja'i 
ngue'a ya xa 'mui hñu pa con gueque 
ne otho te da zi. 

3 'Bu ga pehni da ma yá ngu njabutho 
co ra thuhu, xi'bu ri umba ra hodu má 
'ñu ngue'a 'ra xqui 'ñehe de yabu. 

4 Pe yá nxadi bi 'ñembabi: 

—¿Hanja da za ga 'uiñhu nuyu ya 
ja'i gue nuua habu dí 'buhu go ra 
mbonthi? 

5 Nu'bú ra Jesu bi 'yambabi yá 
nxadi ne bi 'ñembi: 

—¿Hangu ya thuhme guí hahu? 

Nu'á bi datbi ne bi 'ñembi: 

—Hønse yoto. 

6 Nu'bú ra Jesu bi xipa ya ja'i da 
hñudi. Nepu bi gu nú'u yoto ya 
thuhme ne bi umba njamadi Ajua rá 
Dada. Nepu bi hyeque ne bi umba yá 
nxadi pa da xenbabi ya hmuntsja'i. 

7 Nehe mi ha'y 'raya ttuca hua ne bi 
umba ra Jesu. Nepu nu'á bi 'yapa Ajua 
da japi, ne bi xipa yá nxadi da umba 
ya ja'i ya zi xeca hua. 

8 Y gatho ya ja'i bi ñuni asta xi bi niña. 
Nepu ya nxadi bi munts!a ya xeni nú'a 
bi bongui y bi ñuxa yoto ya 'bpts!e. 

2 Ha mi ngu goho 'mo ya 'ñøhø nú'a bi 
ñuni, y nuya 'behíña ne ya batsi himbi 
ma 'mede. Nepu ra Jesu bi 'ñedi'u. 

10 Ne nu'á 'bestho bi bøxa ja ra motsa 
co yá nxadi ne bi 'rats'i bi ma ja ra hai 
Dalmanuta. 


Ya fariseo mi adi da t'utua 'nara 
nt'udi dega milagro 
(Mt. 16:1-4; Lc. 12:54-56) 


11 Nepu 'raya fariseo bi ma bá 
tsudi ra Jesu ne bi mudi bi xaxi, ne 
bi xipi gue da 'ygt!e pa da hnequi 
nara nt'tudi de mahets'i pa da 
hyandi'« ua xi majuani mra 'mehni 
Ajua. 

12 Nu'bé ra Jesu xi bi 'yenga 'nara 
nga'tsi ne bi 'ñena: 

—¿Hanja nú'ahu guí 'buhu 
mapaya guí ahu ga øt'a 'nara nt'udi? 
Xi majuani dí xi'ahu gue nuga hinga 
u't'ahu ni 'nara nt'udi. 

13 Nu'bé nu'á 'bestho bi zohni'« 
ne bi yopa bøxa ja ra motsa pa bi ma 
ri'nandi ra ndehe. 


Ra nzoi de ya fariseo 
(Mt. 16:5-12) 


14 Ha nuyá nxadi xqui pumfri da 
hñaxa 'raya thuhme, hónse 'natho mi 
hña'u ja ra motsa. 

15 Nepu ra Jesu bi zofo' ne bi 'ñembi: 

—Jamasuhu de yá nzoi ya fariseo 
ne rá nzoi ra Erode. 

16 Nu'bé yá nxadi bi 'némse'« 'na 
ngu 'na: 

—Nuni xicju njabu ngue'a hindi 
hahu ra thuhme. 

17 Pe ra Jesu bi batho te mi beñ'u 
ne bi 'ñembabi'u: 

—¿Hanja guí 'ñémfu gue otho ra 
thuhme? ¿Ha gue nsgctho!a oda ri 
mfenihu? ¿Ha gue hingui tsoda ri 
mfenihu de nú'a ra tsledi dí pe'tsi? Xi 
xá me ri corasohu. 

18 Ja ri dahu pe hinguí hanthu, ne ja ri 
guhu pe hinguí øhu, nixi guí beñhu 
nú!a stá øt'e co nú'u ya thuhme. 

19 Xi nú'bu ndá xeni nú'u cutla ya 
thuhme ne dá 'uinga cutla 'mo ya ja'i, 
changu ya 'bøts'e gá xeca thuhme bi 
bongui xa? 

Y nu'á bi dadi bi 'ñena: 

—!Ret'amayoho 'bgts!e. 

20 Nepu bi 'ñena: 

—Nehe xi nú'bu ndá xeni núlu 
yoto ya thuhme ne dá 'uinga goho 
'mo ya ja'i, ¿hangu ya 'bøts'e ga xeca 
thuhme bi bongui xa? 

Y nu'é bi 'ñena: 

—Yoto 'bots!e. 

21 Nu'bé ra Jesu bi 'fembi'u: 

—¿Y ne njabu hinxa zoda ri 
mfenihu de nuna ra ts'edi dí hña? 


Ra Jesu bi 'yothe 'nara 
goda nuni Betsaida 


22 Nu'bú ra Jesu ne yá nxadi bi 
zoni ja ra hai Betsaida, ne ja guehni 
bá tslimpabi 'nara goda, y nú'u to'o 
ba tsi bi bantebi gue da hñuxa rá 'ye 
ja gue'a pa da ñani. 

23 Nu'bé ra Jesu bi cuhna ra goda pa 
bi guca møte de ra hnini, ne bi 
go'tsuabi rá jini ja yá da, ne bi hñuxa 
yá 'ye ja gue'a, ne bi 'ñembi: 

—¿Ha gue ja te guí handi? 

24 Y nulá bi zøt'a yá da ne bi 'ñena: 

— Dí handa ya ja'i di 'yo pe di 
hnequi ngu ya za. 

25 Nu'bú ra Jesu bi yopa hñu'tsua 
yá 'ye ja yá da nú'a ra goda, ne nu'á 
bi ñani ne xi bi hyandi xá hño gatho. 
26 Nepu ra Jesu bi mehni da ma rá 
ngu, ne bi hñacuabi gue hinda yut'a ja 
ra hnini pa hinda xipa ya ja'i de 
guehni. 


Ra Pedro bi ma gue ra Jesu go 
gue'a ra Cristo 
(Mt. 16:13-20; Lc. 9:18-21) 


27 'Mefa ra Jesu bi ma co yá nxadi 
ja ya t'uca hnini nú'u mi ja guetbu ra 
dahni Cesarea de Filipo. Y de má 'ñu 
nú'á bi 'yamba yá nxadi ne bi 
'ñembi: 

—¿Ha hingá ghu ya ja'i ma 
to'oguiga? 

28 Nu'bú nu'á bi dadi ne bi 'ñena: 

—!Ra ena gue go gue'e grá Kuua 
Xi'tsate, ma'ra ena grá badi Elía, ha 
nu ma'ra ena gue go gue'e Ina de 
nú'u ma'ra yá 'mehni Ajua nú'u mi 
'bui maya'bu. 

29 Nu'bé ra Jesu bi 'yambi'u ne bi 
'ñembi: 

—Xi'lahu, ¿te guí mañhu de 
gueque? 

Y ra Pedro bi dadi ne bi 'ñembi: 

—Nu'i go gue'e grá Cristo xpá 
meñ'a'i Ajua pa gui nda. 

30 Nu'bé ra Jesu bi hñu'mba ra hña 
gue hinda xipa ma'ra ya ja'i mi to'o'a. 


Ra Jesu bi ma de rá du 
(Mt. 16:21-28; Lc. 9:22-27) 


31 Nepu ra Jesu bi mudi bi xipabi 
yá nxadi nú'a ma da t'p'tuabi, ne bi 
'ñembi'u: 

—Nú!a To'o bi e bi Nja'i pe'tsi ma 
da sufri ndunthi. Ya ndaxjua nda ne 
ya nda gá macja ne ya xahnate de ra 
ley ma da utsa asta da hñu yá mui da 
hyo, pe rá hñupa da yopa nte de rá du. 

32 Bi xipi'u co ya noya hinxá hñei, 
hangue ra Pedro bi guqui 'nambu ne 
bi mudi bi zui pa hinda 'yot!e njabu. 
33 Nu'bé ra Jesu bi mpunts!i ne bi 
hyanda gatho yá nxadi ne bi zui ra 
Pedro bi 'ñembi: 

—¡'Uegue de gueque, nu'i guí 
hampa rá tsledi ra Sata hangue guí 
xica njabu! Ngue'a nu'í hinguí ma 
ngu nú'a manga Ajua, nu'í guí ptla 
nú!a go yá paha ya ja'i. 

34 Nepu bi zohna yá nxadi ne ya 
ja'i ne bi 'ñembabi'u: 

—Nu'a tó'o da ne da dengagui, 
hinda za da 'ygt'e nú'a go rá paha 
sehe. Mahyoni da dengagui masque 
da tho ya nt'utsate ne ya 'betsa asta 
rá du. 

35 Nu'a tó'o da hanga rá te por hinda 
dengagui, nú'á ma da 'bedi rá te. Pe 

nu'a tó'o da 'ñei pa da du po rá 
ngueque ne po ra maca noya, nú'á da 
zu rá te pa nzantho. 

36 ¿Te rá 'be da daha 'nara ja'i 'bu da 
me'tsa gatho ya hño de ra ximhai, y ne 
da 'medi rá te? Otho. 

37 Ngue'a ni 'na de nuya hño'u hinda 
za da pohobi rá te. 

38 Nu'a tó'o da góngagui ne da ntsa da 
manga ma noya ja yá thandi ya 
tygtlatstoqui gá ja'i ne ya 'flagamfri, 
'mefa necagui ma ga ma gue hindí 
padi'a nehe nu xcrá yopa pengaua. 
Nura pa'a ma ga 'ño'be ya enxe, ne ga 
hnequi co rá nsunda Ajua ma Dada. 

1 Nehe ra Jesu bi 'ñembabi'u: 
—Xi majuani dí xi'ahu, 'ra de 
gue'ahu guí 'buhtuua gri tethohu ma 
gui hyanduahu rá tsledi ra Nda de 

mahets'i sta 'ñehe. 


Bi mpadi rá 'bai ra Jesu 
(Mt. 17:1-13; Lc. 9:28-36) 


2 Rá 'rato ma pa, ra Jesu bi zixa 
ra Pedro, ra Cobo ne ra Xuua, ne bi 
ma sehe'u ja 'nara t'øhø xá hñets!i. Y 
ne de guehni ja bi mpadini rá 'bai ra 
Jesu ja yá thandi'u. 

3 Nurá he xi bi huexqui ne xi bi ttaxqui 
ngu ra tse, y jo'o ni 'nara meni nuua ja ra 
ximhai da japi da ttaxca 'nara he ngu'a. 

4 Nepu de guehni nuyá nxadi bi 
hyandi'+ gue mi ñaui'a ndu ra Elia ne 
ndu ra Moise nú'u myá 'mehni Ajua. 

5 Hangue nura Pedro bi 'ñembabi ra 
Jesu: 

—Ma Xahnate'i, ¡pode xá hño ga 
'buhuua! Xi'bu ga hocje hñu ya zi 
ja'tsi, 'na pa gue'e, ma'na pa ra 
Moise, ha nu ma'na pa ra Elía. 

6 Nuya nxadi xi bi ntsu, hangue ra 
Pedro ngu bi 'be rá mfeni ne himi pa 
nú'a mi ma. 

7 Nepu bi go'mi'« 'nara guui, ne de 
guehni ja ra guui bi ntipde 'nara noya 
bi 'ñena: 

—Nuna guehna ma hmaca T'u. 
'Yøhu nú'a ma. 

8 Y 'mefa ya nxadi bi hyandi gue 
ya mi jo'oni nú'u ma'ra, hønse ra 
Jesu mi 'baseni. 

9 Y nu mi gai'u de ra t'øhø, ra 
Jesu bi hñu'mba ra hña nú'u hñu yá 
nxadi, ne bi 'ñembi: 

—Oto xqui ma gui xiphu de nú'a 
xcá hyanthu asta hinda yopa nte de 
rá du Nú'a To'o bi e bi Nja'i. 

10 Hangue nt'u hñu ya nxadi 
hinto bi xipabi de nú'a xqui hyant'u. 
Pe nu'ú mri 'ñámbi 'na ngu ma'na, 
ne mi eñ'u: 

—¿Te rí bónga nú!a ra noya bi 'ñena 
gue asta hinda yopa nte!a de rá du? 

11 Nu'bé nu'ú bi 'yambabi'a ne bi 
'ñembabi: 

—¿Hanja enga ya xahnate de ra 
ley gue 'met'o ma da 'ñehe ra Elia 
nepu ja da 'ñehe ra Cristo nú'a rá 
'mehni Ajua pa da e da nda? 

12 Nu'bé nura Jesu bi dadi ne bi 
'ñembabi'u: 

— Haha, go rá mudi ma da 'ñehe 
ra Elia pa da zofo ya ja'i da ñobri de 
yá ts'ogui ja rá thandi Ajua, nepu ja 
da 'ñehe Nú!a To'o bi e bi Nja'i. ¿Xi 
te manga ja ra Maca T'ofo de Nú'a 
To'o bi e bi Nja'i? Nu'a ma, ma gue 
ma da tho ya ugui ne da t'utsa. 

13 Pe de nú'a gá 'yangahu de ra Elía, 
dí xilahu gue ya xa zoho'a, y nuya ja'i 
bi 'yø'tuabi nú'a go bi ne'u, ngu xa 
nt'ofo ja ra Maca T'ofo njabu bi 
t'ø'tuabi'a. 


Ra Jesu bi 'yemba 'nara ts'ondahi 
'nara ts'unt'u 
(Mt. 17:14-21; Lc. 9:37-43) 


14Nu de ya xqui menc'u de ja ra 
t'øhø y ya mi ma da zøhø habu mi 'bui 
nú'u ma!ra ya nxadi, bi hyanda 'nara 
danga hmuntsja'i xqui got!atho nú'u 
ma'ra ya nxadi, ne mi 'bahuini ya 
xahnate de ra ley mri ntsanoyaui'u. 
15 Ha nu mi hyanda ya ja'i bi zønga ra 
Jesu, himi padi te da beñ'u, ne bi 
nest!ihi bi ma bá zengua. 

16 Ha nura Jesu bi 'yambabi yá nxadi 
ne bi 'ñembi: 

—¿Te ma noya nguí mañhu con 
guehyu? 

17 Nepu 'nara ja'i nú'a mi 'ba ja ra 
hmuntsja'i bi dadi ne bi 'ñena: 

—Ma Xahnate'i, dra zin'aua 
'nama t'u pe'tsa 'nara tstondahi xa 
japi xa ngone. 

18 Y nura ora da 'ñámbabi ri japi da 
dagui haburaza, ne asta ri gustla yá 
ts'i ne ents'a ra fagui ja rá ne, y ya xi 
xa papa rá mui. Ya stá xipa ri nxadi pa 
da 'yembahma nura tstondahi'a, pe 
nuyu hinxa za xa 'yembabi. 

19 Nu'bé nura Jesu bi dadi ne bi 
'hena: 

—iGyá 'flagamfrihu! ¿Asta ha'mu 
gui camfrihu? ¿Asta ha'mu ma ga 
tse'tla ri 'muihu? Bá tsincahuua nú'a 
ra tsluntia. 

20 Nu'bé nu'ú bi zi'tsuabi nú'a ra 
tstunt'a, ha nura ts'ondahi nu mi 
hyanda ra Jesu mi 'bahni, bi japa 
nú'a ra ts'unt'u bi dagui ne mi tani 
ne mi ents'a ra fagui ja rá ne. 

21 Nu'bé ra Jesu bi 'yamba rá dada 
nú'a ra ts'unt'a ne bi 'ñembi: 

—¿Hangu pe'tsi de xa mudi njani? 

Ha nu'á bi 'ñena: 

—Desde mi notsi ya mi njani. 

22 Ndunthi ya 'mi'qui ra tstondahi 
hot'a ja ra tsibi o ja ya mothe pa da 
hyo hmaha. Hangue 'bu da za te gui 
tyø'tuahma, huegahe gui faxcahe. 

23 Nepu ra Jesu bi 'fembabi: 

—Nu'i guí ena: 'Bu da za. 'Bu ja ri 
jamfri ha, gatho da za. 

24 Nu'bú rá dada nú'a ra ts'unt'u 
bi dadi nts'edi ne bi 'ñena: 

—;¡Dí camfri, pe faxcagui pa 
ma'na ga camfri! 

25 Nu'bé ra Jesu bi hyandi gue ra 
hmuntsja'i mi 'yo rí ts'i'mi'a, hangue 
nu'á 'bestho bi 'hembabi ra 
ts'ondahi: 

—Nú'i ts'ondahi go xcá japi xa 
ngone ne xa ngogu nuna ts'unt'u, pe 

nubyá nuga dí 'bep'a'i gui pøni de 
guehni ne hinhya'mu gui yopa cut'a 
ma'na'qui. 

26 Nepu nú'a ra ts'ondahi bi mafi, 
ha nú'a ra ts'unt'u bi 'ñámba ra 
nduse ma'na'qui, y ra ora'a bi bonga 
ra ts'ondahi. Ha nú'a ra ts'unt'a mi 
'beni 'ñena xqui du. Ne ndunthi ya 
ja'i bi 'ñena gue xqui du. 

27 Pe ra Jesu bi mipa rá 'ye pa bi 
gutslila, nepu nura tslunt'u 'bestho bi 
'mai. 

28 Y nu mi yut'a ra Jesu ja ra ngu 
nú!a xqui mihi, yá nxadi bi 'yambabi 
ne bi 'ñembabi: 

—¿Hanja himbi za dá eñhe nú'a 
ra tslondahi? 

29 Nu'bé nu'á bi 'ñembabi'u: 

—Ya ts'ondahi ngu nú'a dá 
enibya, nu'á da za da 'yeni 'na, pe 
mahyoni da ayuna 'na ne da 'yapabi 
Ajua con gatho rá mui. 


Ra Jesu bi yopa ma de rá du 
(Mt. 17:22-23; Lc. 9:43-45) 


30 Nepu nu'é bi bøni de guehni, bi 
gat'i ja ra hai Galilea, y ra Jesu himi 
ne to xa badi ua mi 'yoni, 

31 ngue'a mi xahna yá nxadi, mi 
embabi'u: 

—Nú!a To'o bi e bi Nja'i ma da 
t'ent'ua ja yá 'ye ya ja'i, ha nu'ú ma 
da hyo, pe rá hñupa ma da yopa nte 
de rá du. 

32 Pe nuyá nxadi himbi badi te 
mri bónga nuya noya bi xipabi'«, ne 
mi tsu da 'yambabi. 


Nú'a to'o ma'na ma da nja rá nsu 
(Mt. 18:1-5; Lc. 9:46-48) 


33 Nepu bi yopa mengui'u pa 
Ncapernau ne bi yut'i mbo ja ra ngu 
nú'a xqui mihi. Nu'bú ra Jesu bi 
'yambabi yá nxadi ne bi 'ñembi: 

—¿Te rá 'be nguí mafihu má 'ñu? 

34 Pe nu'ú hinte bi dadi, ngue'a de 
má 'ñu mi ntsanoyase'u ne mri 'ñámbi 
to'o 'na de gue'u da ua'a da ma. 

35 Nu'bé ra Jesu bi hñudi ne bi zofo 
nú'u 'rettamayoho yá nxadi ne bi 
'nembabi: 

—Nu'a tó'o da ne da ndangui, 
osta ma da 'ñets'i. Nu'a da 'ygt'e, dá 
mepa nú'u ma'ra. 

36 Nepu bi 'ba'ma 'nara zi batsi 
madetho de yá nxadi, nepu bi dets!i 
ne bi 'ñembabi'u: 

37 —Nu'a tó'o da umba ntsaya de 
ja ma thuhu 'nara zi batsi ngu núna 
drí dets'i, ja ra uenda go 'raca ntsaya. 
Y nu'a tó'o 'raca ntsaya, ja ra uenda 
go umba ntsaya Ajua ma Dada nú!a 
to'o bá pencaguiua. 


Nu'u tó'o hingui utsaguihu, go 
gue'u 'bui con guecju 
(Lc. 9:49-50; Mt. 10:42) 


38 Nu'bé ra Xuua bi 'ñembi: 

—Ma Xahnate'i, stá hanthe 'nara 
ja'i gue de ri thuhu mi enga ya 
tstondahi, y nuje dá hacuahe gue ya 
hinda 'ygt'a njaba, ngue'a nura ja'i'a 
hingui 'yo 'nadbu con guecju. 

39 Pe ra Jesu bi dadi: 

—Oguí hacuah+u, ngue'a nu'a tó!o 
da 'yøt'a 'nara nt'udi de ma thuhuga, 
nu'á hinga 'bestho ma da pata rá 
mfeni nixi da ñama'ñu de gueque. 

40 Ngue'a nú'u hingui utsaguihu, go 
gue'a 'bui con guecju. 

41 Ha nu'a tó'o da 'ra'ahu madi ts'u ra 
zi dehe de ja ma thuhu ngue'a guí 
tengahu, nura ja'ila ma da hñanga rá 
thaha. 


Ra Jesu bi ma gue ga nsuhu pa 
hinga øthu ya ts'oqui 
(Mt. 18:6-9; Lc. 17:1-2) 


42 Nu'a tó'o da tstocua rá mfeni 
'na de gue nuya ya zi batsi xa 
gamfrigui, nú'a ra ja'i'a ma'na xá 
hño da ts'utua ja rá 'yuga 'nara do 
strá hñu ne dra thøt'a ja ra ndehe. 

43 Nu'bu 'nari 'ye ja'a'i gui 'yotla 'nara 
tsloqui, ma'na xá hño hyequi, ngue'a 
ma'na za hño gui cutla habu bí ja ra te 

pa nzantho co 'nada ri 'ye, que di ja 
yoho ri 'ye ne gui ma ja ra nidu habu 
hinhya'mu ma da huet'a ra tsibi. 

44 Y nuni ja bí 'buhni nehe ya zu'ue 
nú'u da zipa yá ngo nú'tt to'o da 
zønini, ne bí zo ra tsibi pa nzantho. 

45 Ha nu'bu 'nari ua ja'a'i gui 'yøt'a 
nara tstoqui, ma'na xá hño hyequi, 
ngue'a ma'na xá hño gui cutla habu bi 
ja ra te pa nzantho co 'nada ri ua, que 
di ja yoho ri ua ne gui ma ja ra nidu 
habu hinhya'mu ma da huet!a ra tsibi. 
46 Y nuni ja bí 'buhni nehe ya zu'ue 
nú'u da zipa yá ngo nú'tt to'o da 
zonini, ne bí zø ra tsibi pa nzantho. 

47 Ha nu'bu 'nari da ja'a'i gui 'yøt'a 
nara tstoqui, ma'na xá hño hñai, 
ngue'a ma'na xá hño gui cutla habu bí 
manda Ajua co 'nada ri da, que di ja 
yoho ri da ne gui ma ja ra nidu habu 
hinhya'mu ma da huet'a ra tsibi. 

48 Y nuni ja bí 'buhni nehe ya zu'ue 
nú'u da zipa yá ngo nú't to'o da 
zonini, ne bí zø ra tsibi pa nzantho. 

49 Ngue'a gatho'ihu mahyoni gui 
tsethu ya tstothogui ne hingui 'yothu 
nú!a go ri hnesehu, pa njabu gui 
poñhu xá hño ja rá thandi Ajua. Ma 
gui njahu nehe ngu ya 'baha nú'u 
ttumbabi Ajua, nú'é pe'tsi da da ja ra 
tsibi pa da hogui ne t'w'tsua ra u. 

50 Xá hño ra u, pe nu'bu ya da 'be rá 
hño, ¿hanja da za da cuqui? Hingui 
tsa. Nu'ahu njahu ngu ra hoga u, 
'yøthu xá hño, ne 'buhu co 'nara 
hoga'mui 'na ngu 'na. 


Ra Jesu bi ma de ra nxuni 
(Mt. 19:1-12; Lc. 16:18) 


1 0 1 Nepu ra Jesu bi bønga de 
Ncapernau, ne bi 'fio ja ra 
hai Judea ne ja ra hai ri'nandi ra 
dathe Jorda. Y nehe ja guehni bi 
munts'ni ndunthi ya ja'i, ne ra Jesu 
bi mudi bi xahni ngu mra nzai'a. 
2 Nu'bé bi jonga 'raya fariseo pa da 
zazi, hangue bi 'yamba 'nara ntlani bi 
'nembabi: 

—¿Ha gue ja ra nsequi da hyepu 
ra 'behha 'nara 'ñøhø? 

3 Nu'bú ra Jesu bi 'yambabi'u 
nehe, ne bi 'hembabi: 

—Xi ra Moise, ¿te bi zi'ahu de 
gue'a? 

4Y ya fariseo bi dadi ne bi 'ñena: 

—Nura Moise bi unga nsequi gue 
da thoca 'nara t'ofo dega nxuni, ne 
njabu ha, da za da nxungüi rá 'behña 
'nara 'ñøhø. 

5 Nu'bú ra Jesu bi 'ñembabi'u: 

—Nura Moise bi unga nsequi gue 
da t'øt'a njabu ngue'a nu'ahú xi xa 
megui ri corasoh+. 

6 Pe desde rá mudi himi njabu, ngue'a 
ra Maca T'ofo ena gue Ajua “bi hyoca 
ra 'fløhø ne ra 'behña”. 

7 “Hangue 'nara 'ñøhø da zopu rá dada 
ne rá nana pa go da 'muhui rá 'behña, 
8 y de ri yoho, ya da 'natho.” Njabu 
manga ra Maca T'ofo. Hangue nú'a ra 
'ñoho ne nú'a ra 'behíña ya ri 'natho, 
hingue ri yoho. 

2 Hangue nú'u xa pehna Ajua, ni 'nara 
ja'i hinda za da 'ueque'u. 

10 Y nu mi menc'u pa ja ra ngu 
habu xqui mihi, yá nxadi ra Jesu bi 
'yvambi'+ nehe de ra nxuni. 

11 Hangue nu'á bi 'ñembabi'u: 

—Nu'a tó'o da hyepu rá 'behña ne 
da nthatui ma'na, ya bi 'yøt'a 'nara 
tsloqui ngue'a xa hyepu nú'a rá mudi 
'behíña xa nthatui. 

12 Ha nu'bu 'nara 'behña da hyepu rá 
dame ne da nthatui ma'na ra 'ñoho, ya 
bi 'yøt'a 'nara tstoqui ngue'a xa hyepu 
nú'a rá mudi dame xa nthatui. 


Ra Jesu bi japa ya batsi 
(Mt. 19:13-15; Lc. 18:15-17) 


13 'Mefa, bi ts'i'tsua ya batsi ra 
Jesu pa da hñuxa rá 'ye ja gue'u pa 
da japi. Pe nuyá nxadi bi mudi bi 
guui nú'u to'o mri zi ya batsi. 
14Pe nu mi hyanda ra Jesu gue mi øt'a 
njabu yá nxadi, nu'á bi bo rá cue ne bi 
'nembabi'u: 

—Ogui hacuahu ya zi batsi da 'ñe 
da zucagui, ngue'a nu'u tó'o da 'mui 
ja rá hmanda Ajua, mahyoni da nja 
ngu nuya ya zi batsi. 

15 Xi majuani dí xi'ahu, nula tólo 
hinda nja ngu 'nara zi batsi pa da 'mui 
ja rá hmanda Ajua, hinda za da yut'a 
ja rá hmanda Ajua. 

16 Nepu ra Jesu bi dexa ya zi batsi 
ne bi hñuxa yá "ye ja gue'u ne bi 
'yapabi Ajua rá Dada da japi'u. 


'Nara basja'i mrá rico 
bi ñaui ra Jesu 
(Mt. 19:16-30; Lc. 18:18-30) 


17 Y de ya mi 'ba'ñu ra Jesu, bi 
zøhø 'nara 'íløhø mbra nest'ihi, ne bi 
ndandiñahmu ja yá ua'a ne bi 
'ñembabi: 

—Nu'i Xahnate, 'nagrá hoja'i, ¿te 
'be da za ga øt'e pa da za ga tsu ra te 
pa nzantho? 

18 Ha nura Jesu bi 'ñembabi: 

—¿Hanja guí engagui drá hoja'i? 
Hønse 'natho to'o ra hoja'i, y nú'á go 
gue'a Ajua. 

19 Ya guí padi nda'u gue'u ya hmanda: 
“Oxqui ntsinga medinthati, oxqui 
hñote, oxqui mpe, oxqui ju'tsua ya 
nctuamba ri miqu'eiui, oxqui hat'a ri 
miqu'eiui, umba ra tlequ'ei ri dada ne 
ri nana ne su'u.” 

20 Nu'bú nú!a ra 'ñøhø bi dadi ne 
bi 'ñena: 

—Xahnate, gatho nuya hmandaya 
stá ptle desde stá mbatsi. 

21 Nu'bé ra Jesu bi hyandi dega 
hmate ne bi 'ñembabi: 

—'Natho nú'a grí 'bedi gui 'yotle. 
Guí ma gui pa gatho nú!a guí pe'tsi 
ne gui hyecuabi ya hyoya. Njabu ha, 
da za gui hñanga ya hoga hño de 
mahets'i. Nepu gui ehe gui tengagui 
ne gui tseta gatho nú!a da 'ñe'a'i asta 
ri du. 

22 Pe nu mi 'yøde'a nú'u ya noya bi 
xipa ra Jesu, xi bi du rá mui y bi ma 
njabu co ra dumui, ngue'a xi mra rico. 

23 Nu!bt ra Jesu bi mpunts'i ne bi 
hyanda yá nxadi, nepu bi 
'ñembabi'u: 

— Xi rá hñei da yut'a 'nara rico ja 
rá hmanda Ajua! 

24 Ha nuyá nxadi himi padi te da 
beni de nú!a xqui mañ'a. Hangue nu'á 
bi yopa xipa ma'na'qui ne bi 'ñembi: 

—Ma zi t'ulihu, ¡xi rá hñei da yutla 
ja rá hmanda Ajua nú'« to'o hu yá mui 
gue co nú!a te pe'tsi ma da mpøhø! 

25 Ma'na hinxá hñei da thogui 'nara 
cameyo ja rá gu 'nara 'yofri que 'nara 
rico da yut'a ja rá hmanda Ajua. 

26 Hangue nuyá nxadi'a ma'na 
himi padi te da beni, ne mri 
'némbabi 'na ngu ma'na: 

—Nu'bu njabu, ¿to'o ja da za da 
mpøhø? 

27 Nu'bú ra Jesu bi nhyandui'u ne 
bi 'ñembi: 

—Ya ja'i hingui tsa da mpøhø 
sehe, pe co rá mfats'i Ajua ha, ngue'a 
pa Ajua hinte rá hhei. 

28 Nepu de gue'a bi dadi ra Pedro 
ne bi 'ñembabi: 

—Nuje stá tsohebu gatho nú'a te 
ndí pe'tshe pa dá ten'ahe. 

29 Nu'bú ra Jesu bi dadi ne bi 
'embabi'u: 

—Xi majuani dí xi'ahu, nu'u tó'o da 
zogui yá ngu, yá cu, yá nju, yá dada, ya 
nana, yá batsi, ne yá hai po rá ngueque 
ne pora ngue ra maca noya, 

30 nu'4 ma da hñanga núbya mapaya 
'na nthebe de nú'a te xa zogui, ngu yá 
ngu, yá cu, yá nju, yá nana, yá batsi, 
yá hai, masque co ndunthi ra 
nt'utsate, y nepu rá hoho ra 'mui ma 
da hñanga 'nara hoga te pa nzantho. 
31 Pe nu'u tó'o ya danguibya, nura 
pa'a ma da notsi'u, ha nu'u tó'o ya 
notsibya, nura pa'a ma da ndangui'u. 


Ra Jesu bi yopa ma de rá du 
(Mt. 20:17-19; Lc. 18:31-34) 


32 Nura Jesu bi ne ra 'ñu co yá 
nxadi pa bi ma Jerusale. Y nú'á go bi 

'met'o'a de gue'a, y nu'é himi padi te 
da beni de gue'a. Hangue nu'ú ngu 
mi tsu, ne mri 'befatho de gue'a. 
Nep+u nura Jesu bi 'ueca 'nambe nú'« 
'rettamayoho yá nxadi pa bi yopa 
xipabi gatho nú'a mi ma da thogui'a. 
33 Ne bi 'fñembabi'u: 

—Nubya drá maha Jerusale, ne dí 
ne ga 'ra!lahu nt'øde de Nú'a To'o bi e 
bi Nja'i. Nú'á ma dra da de guehni ja 
yá 'ye ya nda gá macja ne ya xahnate 
de ra ley, ne nu'á ma da 'ye'mbi da 
hyo, ne ma da 'yenttuabi ja yá 'ye nú'u 
hingyá xodyo pa da hyo'a. 
34 Nu'á ma da 'yg'tua ra buhla ne da 
na'mbi ne da zots'i, nepu ja da hyo'a. 
Pe rá hñupa ma da yopa nte de rá du. 


Ra Cobo ne ra Xuua 
bi 'yadi 'nara favo 
(Mt. 20:20-28) 


35 Nepu nura Cobo ne ra Xuua 
nd'u yá t'u ra Sebedeo bi joni ja ra 
Jesu ne bi 'ñembabi: 

—Ma zi Xahnate'ihe, dí ne gui 
gtcahe ra mate gui 'racje núla ma ga 
a'a'ihe. 

36 Nu'bú nu'á bi datuabi'a ne bi 
'ñembabi: 

—¿Te rá 'be guí ne ga ø't'ahu? 

37 Y nu'ú bi 'ñena: 

—Di nehe ga hudihe 'na ja ri 'ñei, 
'na ja ri ngaha, nu xcrí hñudi ja ri 
hudi de ri ts'utbi. 

38 Pe ra Jesu bi 'fembabi'u: 

—Nixi hinguí pahu nú'a guí ahu. 
'Bu guí ahu njabu, ¿ha guí hanthu 
gui tsethu ya ts'othogui ngu nú'u ma 
ga thoguiga, ne gui tsethu ya ugui 
ngu nú'u ma ga tsetca? 

39 Ha nu'á bi dadi ne bi 'fembabi: 

— Haha, ga tsethe. 

Nu'bú ra Jesu bi 'ñembabi'u: 

—Majuani ma gui tsethu ya 
ts'othogui ne ma gui tsethu ya ugui 
ngu nú'u ma ga tsetca. 

40 Pe nuga hingo ma ga huancá to'o 
ma da hñudi ja ma 'ñei ne ja ma 

ngaha. Numa Dada go gue'a padi to'o 
ma da hñudini. 

41 Pe nu mi 'yøde nú'u má 'retla ya 
nxadi gue ra Cobo ne ra Xuua mi adi 
da hñuhui ra Jesu, nu'é bi bø yá cue 
ngue'a hanja go mi adi da hñuhni'a. 
42 Nu'bé ra Jesu bi zohna yá nxadi ne 
bi 'ñembabi: 

—Guí pahu xá hño gue nuya 
danga nda de guecua ja ra ximhai ri 
manda gatho yá hnini, ne nú'a go da 
mañ'u go gue'a da t'øt'e. 

43 Pe nu'ahé oxqui ma gui 'yothu 
njabu. 'Bu 'na de gue'ahu guí ne gui 
ndanguihu, mahyoni go gui pephu 
nuyu ma!ra. 

44 Ne nu'bu 'na de gue'ahu guí ne gui 
ndahu de nuyu ma'ra, mahyoni go gui 
'megohu. 

45 Nú'a To'o bi e bi Nja'i, nu'á hinxpá 
'ñehe pa go da 'bepabi, nu'á xpá 'ñehe 
pa go da 'mego ne pa da unga rá te pa 
da gu'tua gatho yá ts'oqui ya ja'i. 


Ra Jesu bi 'ypthe ra Bartimeo 
mrá goda 
(Mt. 20:29-34; Lc. 18:35-43) 


46 Nepu ra Jesu bi zønga Jericó co 
yá nxadi, ne 'bestho bi boni de 
guehni ne bi deni 'nara hmuntsja'i. Y 
nuni ja ra ñanga 'ñu mi huhni 'nara 
goda mrá thuhu ra Bartimeo mrá t'u 
ra Timeo, mi huhni mi peti. 

47 Y nu mi 'yøde gue go mi gue'a ra 
Jesu me Nasare nú'a ya mi ma da 
thohni, nu'bú nu'á bi mudi bi mafi ne 
bi 'ñena: 

—¡Nu'i Jesu, rá T'w'i ndu ra nda 
Davi, huegagui! 

48 Pe ndunthi ya ja'i bi zui ne bi 
'ñembabi da go'ta rá ne. Pe nu'á 
ma'na xi mi mafi nts'edi mi ena: 

—¡Nu'i rá T'w'i ndu ra nda Davi, 
huegagui! 

49 Mi 'yøde ra Jesu 'bestho bi 
'mai, ne bi mehni to da tsimpa nú'a 
ra goda. Y nu'á bá ma'ti'a ne bi 
'ñembabi: 

—!Bai ba ehe, oguí tu ri mui, bi 
tøp'a'i 'na. 

50 Nu'bú nu'á 'bestho bi hñaca rá 
pat'i ne bi dama 'mai bi ma ba tsu ra 
Jesu. 

51 Y ra Jesu bi 'ñembabi: 

— Te 'be guí ne ga ø't'a'i? 

Ha nura goda bi dadi ne bi 
'nembabi: 

—Ma Xahnate'i, dí ne ga yopa 
handi ma'na'qui. 

52 Ha nura Jesu bi 'ñembabi: 

—Grí ma, co ri jamfri ya xcá fani. 

Y 'bestho ra ora!a bi za bi hyandi, 
ne bi dena ra Jesu. 


Ra Jesu bi yut'a Jerusale 
(Mt. 21:1-11; Lc. 19:28-40; Jn. 12:12-19) 
1 1 1 Ra Jesu ne yá nxadi ya mi 

ma da zønga Jerusale, ne mi 

'yo guetbu de Betfage ne Betania, 
nehe guetbu ra t'øhø 'bo Olivo, 
hangue ra Jesu bi mehna yoho yá 
nxadi pa da 'met'o, 
2 ne bi 'ñembabi'u: 

—Grí maha ja nuni ra t'uca hnini 
bí jani, ne nu xcrí tsøñhuni gui tsuhu 
nara zi burru di that'i nú'a hinto xa 
toguetho. Bá xo'thu ne bá 
tsincahuua. 

3 Ha nu'bu to'o da 'yañ'ahu ne da 
'ñeñ'ahu hanja guí øthu njabu, 
'hembabihu: “Ra zi Hmu bí honi, nepu 
'mefa ma ga yopa tsin'ahe ma'na'qui,” 
gui 'ñembabihu njabu. 

4 Nu'bé nú'u yoho yá nxadi bi ma 
ja nú'a ra t'uca hnini, ne ja bá tsuhni 
nara zi burru mi that'a mote ja 'nara 
gosthi ja rá hyo ra 'ñu, ne bá xo'ti'«. 
5 Y mi 'bahni 'raya ja'i bi 'ñembabi'u: 

— Te gui japhu nú'a ra burru guí 
xo'thu? 

6 Ha nuya nxadi bi dadi ngu xqui 
xipa ra Jesu, hangue nú'u ya ja'i bi 
hyopi bi zits'i. 

7 Nepu nu'é bá tsimpa ra Jesu nú'a ra 
burru, y bi hñaca yá pat'i'u pa bi 
xi'tsua ra burru pa bi togue'a. 

8 Nept ra hmuntsja'i bi hhaca yá pat'i 
pa bi mg ja ra 'ñu, ha nu ma'ra mi toca 
ya 'yeza pa mi pøgue nehe ja ra 'ñu. 

2 Y nú'u to'o mri 'befa ne mri 
'bet'o mi thø ya hmafi mi ena: 

—¡Xá nsunda núni xpá mencahu 
Ajua! ¡Ajua da japni! 

10 ¡Ajua da japi núni ma da nda! Nuni 
go guehni ra nda xqui hña'tuabi ndu 
ma dadahu ra nda Davi. ¡Xá nsunda 
Ajua bi 'bui mahets'i! 

11 Nepu ra Jesu bi yut!a Jerusale 
ne gá yut'a ja ra ndanija, ne bi 
hyanda xá hño gatho nú'a mi jani 
mbo ra ndanija. Y coñ'a ya bi nde, 
nu'á bi boni de guehni bi ma Betania 
co nú'u 'ret'amayoho yá nxadi. 


Ra Jesu bi zui 'nara 'bai gá igo 
(Mt. 21:18-19) 


12 Y rá hyax!a ra Jesu ne yá nxadi 
bi bonga de Betania, y de má 'ñu bi 
zu ra thuhu'a. 

13 Ne dega yabu bi hyanda 'nara 'bai 
gá igo mi ctamtho, hangue bi ma bá 
c'a'tshma ua mi to yá igo. Pe nu mi 
zónini hinte bi zudi, mi 'ra'ta yá xi 
ngue'a mri 'betho da nogue. 

14 Hangue ra Jesu bi 'ñembabi ra 'bai 
gá igo: 

—Hinhya'mu ma da yopa nøgue 
ri igo. 

Ha yá nxadi bi 'yode nú'a bi ma. 

Ra Jesu bi 'yenga nú'u mri mpa 

mbo ra ndanija 
(Mt. 21:12-17; Lc. 19:45-48; Jn. 2:13-22) 


15 Nepu bi yopa zoñ'u Jerusale, y 
ra Jesu bi yopa yut'a ja ra ndanija ne 
bi mudi bi 'yenga gatho nú'u mi 
'buhni mri mpa ne mri ntai mbo ra 
nija. Bi puntstua yá meza nú'u ya 
mpatboja ne yá thuhni nú'u to'o mi 
pa ya domitsu. 

16 Ne ya himbi hopi to bi thoguini pa 
da hñaxa ya t'øt'e. 

17 Nepu nu'lá bi xipabi ya ja'i ne bi 
'nembabi: 

—¿Ha hinguí pahu gue xa nt'ofo 
ja ra Maca T'ofo ne ena: “Numa ngu 
rá thuhu ra ngu dega nsadi pa gatho 
ya hnini”? Ha nu'ahé go xcá 
'yotlathohu ra ngu dega mfe. 

18 Nu'bú ya xahnate de ra ley ne 
ya nda gá macja bi 'yøde nú'a bi 
manga ra Jesu, hangue nu'é bi 
'ñe'ti pa da hyohma'a, ngue'a mi 
tsu'u da hñanba yá nsu, ngue'a 
gatho ya ja'i xi mri ho nú'u ya noya 
mi udi'a. 

19 Ha nu mi put'a ra nde, ra Jesu ne yá 
nxadi bi bonga de guehni Jerusale. 


Ra 'bai gá igo bi 'yot'i 
(Mt. 21:20-22) 


20 Ha nurá hyax'a de mi xudi bi 
thoguini ma'na'qui habu mi 'bai nú'a 
ra igo xqui zui ra Jesu, ne bi 
hyandi'u gue ya xqui 'yot'i gatho, 
asta yá 'yu. 

21 Ra ora!a ra Pedro bi benga nú'u ya 
noya xqui manga ra Jesu, ne bi 
'ñembabi'a: 

—Ma Xahnate'i, handi, nuna 'bai 
gá igo gá xipi gue ya hinhya'mu ma 
da yopa nogue yá igo, ya xa 'yot'i. 

22 Nu'bé ra Jesu bi 'ñembabi'u: 

—Camfrihu Ajua. 

23 Xi majuani dí xi'ahu gue 'bu to'o ja 
ndunthi rá jamfri ne hinda duhu, da 
za da 'flembabi nuna ra t'øhø gue da 
mponi dí ma ja ra ndehe, ne da njabu 
ngu nú'a da 'yadi. 

24 Hangue nuga dí xi'ahu gue nu'a 
gatho gui 'yaphu Ajua ra Dada, 
camfrihu gue nu'á xa 'yø't'ahu ri 
tladihu, y núla gui 'yaphu da 'ralahu. 
25 Pe ora gui 'yaphu'a, 'bu to xa 
'yø!t'ahu 'nara ntsto'mui, pumbahu, pa 
njabu Ajua ra Dada bí 'bui mahets'i da 
pun'a ri tstoquihu nehe nú'a xcá 
'yøthu. 

26 Ngue'a nu'bu hingui pumbahu nú'u 
to'o xa 'yø't'ahu 'nara nts'o'mui, Ajua 
ra Dada bí 'bui mahets'i hinda pun'a ri 
ts'oquihu nehe. 


El Nuevo Testamento en el hñahñu (otomí) del Valle del Mezquital © La Liga Bíblica 1970, 2009 


NSAN MARCO 11, 12 


Bi t'ambabi ra Jesu te ma 
nsegui mi ha 
(Mt. 21:23-27; Lc. 20:1-8) 


27 Nepu bi yopa mengui'u pa 
Jerusale, y ra Jesu bi yopa yut'a ja ra 
ndanija, ne bi joni habu mi 'bai'a ya 
nda ga macja ne ya xahnate de ra ley 
ne ya ndaxjua nda. 

28 Nepu nu'á bi 'yambabi ne bi 
'nembabi: 

—¿To'o rá hmanda'a pa gui 'ygt'a 
nuya ya t'ptleya? ¿O to'o xa 'ra!a 
nsequi? 

29 Ha nura Jesu bi dadi ne bi 
'ñembabi'u: 

—Di ne ga an'ahu 'nara nt'ani 
nehe. Nu'bu gui xicaguihu, necagui 
ga xilahu to'o rá hmanda'a pa dá øt'a 
njabu. 

30 ¿Xi to'o bi hñuxa ra Kuua pa bi 
nxi'tsate? ¿Ha gue Ajua o ya ja'i? 

31 Nu'bé nu'ú mri 'émse 'na ngu 
ma'na: 

—Nu'bu ga emfu gue go Ajua bi 
hñuxa ra Kuua, nu'bé nuní da 'enju 
gue hanja hindá camfrihu nú'a mi 
mañ'a. 

32 Ha nu'bu ga emfu gue go ya ja'i xa 
hñuts'i, xi'bu da bø rá cue ra hnini. 

Mi man'u njabu ngue'a mi tsu ya 
ja'i, ngue'a gatho' mi ena gue nura 
Xuua go mi gue'a 'nará 'mehni Ajua. 
33 Hangue nu'é bi dadi ne bi 'fembabi 
ra Jesu: 

— Hina hindi pahe. 

Nu'bá ra Jesu bi dadi ne bi 'ñena: 

—Nu'bé nixi gueque hinga xi'ahu 
nehe to'o rá hmanda pa dá gt'a 
njabu. 


Ra 'bede de ya ts'omefi 
(Mt. 21:33-46; Lc. 20:9-19) 


1 2 1 Ra Jesu bi sigui bi ñaui ya 

nda gá macja ne ya xahnate 
de ra ley ne ya ndaxjua nda, ne bi 
mudi bi xipa 'raya 'bede, ne bi 
'ñembabi: 

—'Nara pa 'nara 'fløhø bi gaza 
'raya 'bai gá obxi, ne bi guts'i xá 
hño. Ne bi hyoqui habu da sit'a ra 
ngui gá obxi nú'a da the'mi, ne bi 
hyoca 'nara nthg!'ma ua'obxi xi rá 
hñets'i. 

Nepu nú'a ra ua'obxi'a bi umba 
nhyandi 'raya ja'i, ha nú'a ra me 
ua!obxi bi boni bi ma yabu ya hai. 

2 Ha nu mi zøhø ra pa de ya xqui da 
ya obxi, ra me ua'obxi bi mehna 'nara 
'bego pa ma da c!a'tsa nú'u to mi ha 
nhyandi ra ua'obxi pa da hyeca nú!a 
ra sofo ya Xqui guts'i. 

3 Pe nú'u to'o mi ha nhyandi ra 
ua'obxi bi gu nú'a ra 'bego bi na'mbi 
ne bi co'tsi bi mengui, hinte bi umbabi 
de ra sofo. 

4 Nu'bé nura me ua'obxi bi mehna 
ma'na rá 'bego, pe nú't ya hyanthuahi 
bi mfats'i bi tedo nú'a ra 'bego asta bi 
zemba rá ñaxu, ne bi xipa ndunthi ya 
tslonoya, ne himbi umba nú'a mri 
'ñepabi rá hmu. 

5 Nepu ra me ua!obxi bi yopa mehna 
ma'na rá 'bego, pe nú't ya hyanthuahi 
bi gu nú'a ra 'bego ne bi hyo. Nepu 
Imefa ra me ua'obxi bi mehna má 
ndunthi ya 'bego. Pe 'ra de gue'u bi 
hna'mbabi, ha nu matra bi tho. 

6 Y yaxirá ngats'i bi mense rá 
hmaca 'ra t'a, ne bi 'ñena: “Nuga dí 
padi gue nu'bu ga pense ma t'u, nuya 
hyanthuahi ma da me'tsua ra tlequ'ei.” 
7 Pe nu mi hyanda ya hyanthuahi gue 
bi zønga rá t'u ra me ua'obxi, nu'é bi 
'fw'ti ne bi 'ñémse'u: “Go guehni ma 
da gohui yá hai rá dada. Pe ma ga 
hohy pa njabu go da gocju ya hai.” 

8 Hangue nu'é bi gampa rá t'u nú'a ra 
me ua'obxi bi hyo'u ne bá føta møte 
de ra ua'obxi. 

9 ¿Pe te guí beñhu ma da 'yøt'a 
nú'a ra me ua!obxi co nú'u ya ts!o 
hyanthuahi? Nu'á 'nara pa ma da 
zøhø ne ma da hyo gatho nú'u ya ts'o 
hyanthuahi ne go ma da umba 
nhyandi ma'ra ya ja'i nura ua'obxi'a. 

10 ¿Ha gue hinxcá hñe'thu ja ra 
Maca T'ofo habu enga njaua?: 

Nú'a ra do bi fotbuhma 'na lado 
nuya hyongu, 

nubya gue'a ra mudi do de rá 
nija Ajua. 

11Y nuse'a go bi megui nura do'a 

pa da hyo rá nija, ne dí 
hanthu gue xi rá nsunda nú'a 
bi 'yøt'e. 

12 Nepu nuya nda gá macja ne ya 
xahnate de ra ley ne ya ndaxjua nda 
bi beñ'u gue da guhma ra Jesu pa da 
got'a fadi ngue'a bi badi'u gue nu'á 
mi ña de gue'u ora mi xipa ra 'bede 
de ya ts'o hyanthuahi. Pe nu'ú mi tsu 
te da 'yo'tuabi'u nú'u ya hmuntsja'i 
mi 'buhni, hangue bi zohni ra Jesu 
ne bi ma'a. 


Ra Jesu bi ma de ra boja nú'a adi 
ya nda de ya hnini 
(Mt. 22:15-22; Lc. 20:20-26) 


13 Nepu nu'!ú bá pehna 'raya 
fariseo ne 'rayá mfats'i ra nda Erode 
pa da xaxa ra Jesu pa da nu ua te da 
zutuabi pa njabu da za da ñapabi. 

14 Nepu nuya 'mehni bi zøhø habu mi 
'bui'a ne bi 'ñembabi: 

—Xahnate, dí pahe gue go gue'e guí 
manga majuani ne hinguí p'tua ncaso 
nú'a manga yaja'i ne hinguí pata ri 
noya pa da ma'a!i yaja'i, ngue'a nu'i 
guí udi xá hño nú'a ri ho Ajua da t'øt'e. 
Dí ne gui xicaguihe, ¿ha gue xá hño ga 
ju'tuabihe ra boja ra nda Cesa o hina? 
¿Ha gue ga ju'tuahe o hina? 

15 Pe ra Jesu 'bestho bi batua yá 
tstomfeni nuya ja'i'u, hangue bi 
'ñembabi'u: 

—Nuga dí padi te rá 'be guí 
beñhu con gueque. Bá hancahuua 
nara boja pa ga handi. 

16 Nu'bú nu'é bá hanpabi'a nú'a 
ra boja mi adi. Y nu mi hyandi nú'a 
ra boja bi 'yambabi'u ne bi 'ñembi: 

—¿To'o rá c'oi ne to'o rá thuhu 
núna tøcua ja ra boja? 

Y nu'á bi dadi ne bi 'ñena: 

— Rá c'oi ra nda Cesa ne go rá 
thuhu'a. 

17 Nu'bé bi dadi ra Jesu ne bi 
'nembabi'u: 

—Nu'a rá uenda ra nda Cesa gui 
umbabihu ra nda Cesa, ha nu'a rá 
uenda Ajua go da umbabihu Ajua. 

Y nu mi 'yøde'u gue bi dadi 
njaba, xi bi 'yo'u. 


Ya saduceo bi 'yamba ra Jesu 
de rá ñoho ra te 
(Mt. 22:23-33; Lc. 20:27-40) 


18 Nepu nu mi uadi ra Jesu bi 
ñaui ya fariseo ne yá mfats'i ra nda 
Erode, bi zoho 'raya saduceo nú'u 
to'o camfri gue hinto ma da yopa nte 
de ra du. Bi 'ñehe pa bi 'yamba 'nara 
nt'ani'a, ne bi 'ñembabi: 

19 —Xahnate, ra Moise bi zogui 
nt'ofo gue 'bu 'nara 'ñøhø da du ne 
da zogui rá 'behña, pe 'bu ni 'nara 
batsi hinda zocuabi, nu'bé nurá cu 
de nú'a ra 'ñøhø bi du mahyoni da 
nthatui rá 'bepo, pa nu'bu da me'tsa 
nara batsi, da thu'mbabi rá thuhu 
ngu rá thuhu nú'a ndu rá mudi dame 
nú'a ra 'behña, pa njabu hinda 'medi 
rá thuhu nú!a ra 'ñøhø xa du. 

20 Nde nu'bé, 'na'qui mi 'bui yoto ya 
'føhø mri ncu. Nepu nú'a mada bi nthati, 
pe bi du ne himbi zocuabi ni 'nara batsi. 
21 Nepu nú!a rá noho ra cu bi nthatui 
rá 'bepo, nepu ne'a bi du ha nixi gue'a 
ni 'nara batsi himbi zocuabi nehe. Y rá 
hñu bi njabu nehe. 

22 Ne bi njabu gatho nú'a yoto ya cu bi 
du pe ni 'na de gue'u himbi zocuabi ni 
nara batsi. Nepu rá ngats'i, bi du ra 
'behña nehe. 

23 ¿Xi de stí yopa nte de ra du nú'u 
yoto ya 'fløhø, nda!a de gue'u xi drá 
dame nú'a ra 'behña'a? ngue'a gatho 
nú'u yoto bi nthatui de guecua ja ra 
ximhai. 

24 Ha nura Jesu bi dadi ne bi 
'embi'u: 

—Nixi guí pahu nú'a guí mañhu 
ngue'a hinguí pahu nú'a manga ja ra 
Maca T'ofo ne nda'a rá ts'edi Ajua. 

25 Ngue'a nu sta yopa nte gatho nú'u 
ya ja'i xa du, ya hinda ma da nthata 
ya 'ñoho nixi ya 'behña, ngue'a nuni 
mahets'i gatho ya ja'i ma da 'mu ngu 
ya enxe. 

26 Nehe, pa gui camfrihu gue ma da yopa 
nte nú'u xa du, ma ga ben'ahu nú!a bi 
'yofo ra Moise ja nú'a ra xeni habu ma de 
nú'a ra ndapo mi zø, ne ja guehni Ajua bi 
zofo ne bi 'ñembi: “Nuga go guecagui rá 
Ajuagui ra Abrá, ne ra Isaac, ne ra Cobo.” 
Njabu xa ntlofo. 

27 Pe Ajua go gue'a ra Ajua de nú'u te, 
hingo ra Ajua de nú'u xa du. Hangue 
dí pahu gue nura Abrá ne ra Isaac ne 
ra Cobo masque ya jo'oua'u pe bí ja yá 
te'a. Hangue nu'ahu hinte ri fadihu. 


Ra hmanda nú'a ma'na ra dangui 
(Mt. 22:34-40) 


28 Nehe xqui zøhni 'nara xahnate 
de ra ley ne bi 'yøde mi ñaui ra Jesu 
ya saduceo, ne bi 'yøde gue ra Jesu 
xqui dadi xá hño nú'u ya nt'ani xqui 
t'p'tuabi. Hangue ne'a bi uat'i pa bi 
'yamba 'nara nt'ani ne bi 'ñembabi: 

—¿Nda'a ra hmanda ma'na ra 
dangui de gatho? 

29 Nu'bú nura Jesu bi datuabi ne 
bi 'ñembi: 

—Ma ga xi'i nú'a ra hmanda 
ma'na ra dangui de gatho ne ena: 
“Hñuxhu nt'ode nú'ahu me Israelhu, 
Ajua ma Zidadahu hønse 'natho. 

30 Y nú'á gue'a mahyoni gui madihu 
con gatho ri muihu ne con gatho ri 
mfenihu ne con gatho ri tstedihu.” 
Nuna guehna ra mudi hmanda ma'na 
ra dangui de gatho. 

31 Ha nuna ma'na ngú'atho ena njaua: 
“Madi ri miqu'eiui ne gui su ngu grí 
nsusehe.” Otho ma'ra ya hmanda 
ma'na ya dangui de núya dí xi'a!i. 

32 Nepu nú'a ra xahnate de ra ley 
bi 'ñena: 

—Xahnate, majuani nú'a gá 
ma gue Ajua hønse 'natho ne jo'o 
ma'na. 

33 Haha xá hño to da madi Ajua con 
gatho rá mui, con gatho rá mfeni, con 
gatho rá ts'edi, ne da madi rá 
miqu'eiui da su ngu ri nsuse 'na. Gue'a 
ma'na xá hño que nú'a da hyo ya 
mbo'oni 'na ne da tsat'i pa da 'bahabi 
Ajua. 

34 Nu'bé ra Jesu bi 'ypde gue nú'a 
ra 'ñøhø xqui dadi co 'nara hoga 
mfeni, hangue bi 'ñembi: 

—Ya ts'utho grí 'bedi pa gui cutla 
ja rá hmanda Ajua. 

Y ya hinto bi rezga bi 'yø'tua 
ma'ra ya nt'ani ra Jesu. 


¿Ha gue ra Cristo go rá T'u 
ra nda Davi? 
(Mt. 22:41 -46; Lc. 20:41 -44) 


35 Ha nu de mi xahnate ra Jesu ja 
ra ndanija bi 'ñena: 

—¿Hanja enga ya xahnate de ra 
ley gue ra Cristo ma dí 'ñehe de ja yá 
ja'i ndu ra nda Davi? 

36 Nura Maca Ndahi bi 'bepa ndu ra 
nda Davi bi 'yofo nuya ya noya ja ra 
Maca T'ofo habu ena njaua: 
Ajua ra Dada bi 'fembabi ma zi 
Hmu: 
“Bá ehe gui hñudiua ja ma 'ñei 
asta hinga tsiñ'a'i gatho ri 
ncontra pa da gohi'« de nja'ti 
ri ua.” 
37 Ha nu'bu go drá t'uhma ra Davi 
nura Cristo, nu'bé ¿hanja bi 'ñenga ra 
Davi gue go rá Hmu? 

Y nura hmuntsja'i xi bi ho nú'a te 

mi manga ra Jesu. 


Ra Jesu bi ma de yá ts'o'befi ya 
xahnate de ra ley 
(Mt. 23:1-36; Lc. 11:37-54; 20:45-47) 


38 Ha nu de mi xahna ya ja'i ra 
Jesu bi 'ñembabi: 

—Jamasuhu pa hingui 'yothu ngu 
nú'a øt'a ya xahnate de ra ley. Nu'ú 

ri ho da hye ya he zi za ma, neri 
ho't da zengua ya ja'i co ra tlequ'ei 
ora 'yo'u ja ra tai. 

39 Ha nu ja yá nija'u ri ho da hñudi ja 
ya mudi hudi, ne ri ho da t'ini rá mudi 
ja ya ngo. 

40 Nehe xi øt'a yá nsadi co ndunthi ya 
noya, qué pa da hñamba yá ngu ya 
viuda nsinque da zo yá mfeni ya ja'i. 
Nuya xahnate'u ma da hñanga yá 
castigo ma'na ra dangui. 


'Nara viuda xi mrá zi hyoya bi uni 
nara 'baha ja ra ndanija 
(Lc. 21:1-4) 


41 Nepu ra Jesu bi hñudi habu mi 
ja ya 'me'tsboja ja ra ndanija pa mi 
handa nú'u ya ja'i to'o mi ent'ini yá 
ofrenda. Ha mi handa ndunthi ya 
rico mi unga yá danga ofrenda. 

42 Nepu bi zøhø 'nara viuda xi mra zi 
hyoya, ne bi 'yent'ni yoho ya zi boja 
dega cobre nú'u hintste mri muui. 

43 Hangue nura Jesu bi ma'ta yá nxadi 
ne bi 'ñembabi: 

—Xi majuani dí xi'ahu gue nuna zi 
hyoya viuda ma'na xa unga 'nara 
ofrenda xi ra dangui ja rá thandi Ajua 
que gatho nú'u to'o ma'na xa 'yent'a 
ndunthi yá ofrenda ja ya 'me'tsboja. 
44 Ngue'a gatho nú'u mara to'o xa 
unga yá ofrenda xa uni de nú!a ya xa 
bonguabi, pe nuna zi hyoya viuda 
thogui 'nara danga hñoya pe xa unga 
gatho nú'a xqui me'tsi pa da dai te da 
zi hmaha. 


Ra Jesu bi ma gue da 
nhuata ra ndanija 
(Mt. 24:1-2; Lc. 21:5-6) 


1 3 1 Ha nu mi bonga ra Jesu de 
ja ra ndanija, 'na de nuyá 
nxadi bi 'ñembabi: 

— ¡Ma zi Xahnate'i, hyanthmague 
hangu rá hño nuyu ya danga ngu xa 
thoqui co nuyu ya data do! 

2 Nu'bú ra Jesu bi dadi ne bi 'ñena: 

—Nubya guí hanthu hangu yá 

ndangui nuyu ya ngu, pe nuga dí 
xi'lahu gue ma da zø ra pa da yotle 
gatho, ne ni 'nara do hinda ma da 
gohi di ntóque co rá midoui. 


Ya nt'udi ante rá uadi ra ximhai 
(Mt. 24:3-28; Lc. 21:7-24; 17:22-24) 


3 Nepu ra Jesu bi ma ja ra t'øhø 
'bo Olivo nú'a ri nhyandui ra 
ndanija, ne ja bi hñuhni'a. Ha nura 
Pedro ne ra Cobo ne ra Xuua ne ra 
Andre bi ñaseui 'nambu ne bi 
'ñembabi: 

4 —DíÍ ne gui xicje ha'mu ma da 
yøt'e nuna nija y te ma nttudi ma da 
hnequi nu sta nja nú'a guí ma. 

5 Hangue nura Jesu bi mudi bi 
xipabi'u ne bi 'ñembabi: 

—Jamasuhu hinda ma da hya'ahu 
ya cluamba ja'i de nú'a ma da xi'ahu. 
6 Ngue'a ndunthi de gue'u ma da 'ñehe 
y da bepca ma thuhu ne da 'ñena: 
“Nuga go gueque drá Cristo xpá 
mencagui Ajua pa ga nda.” Njabu nu'á 
ma da hyat!a ndunthi ya ja'i pa da 
gamfribi'a núla da mañ'u. 

7 Ma gui 'yohu nehe de nú'lu ya 
danga tuhni ya di ja, ne de nú' ma 
da nja. Pe nu'ahu nu xcrí 'yohu, 
oxqui ma gui tsuhu, nguela mahyoni 
da njabu, pe hingo di gue'a ya rá 
ngats!i ra pa. 

8 Ngue'a ma da ntuhna ya hnini co 
ma'ra yá mihniniui, ne ya nda co 
ma'ra yá mindaui, ne ma da nja ya 
mbimhai haburaza, ne da nja ra danga 
thuhu, ne xi da nja ya ñents!i. Nuya 
go guehya ya mudi tstothogui ma da 
nja. 

2 Hangue nsuhu, ngue'a ma da 
hnap'ahu mbo ja ya nija, ne da 
tslixlahu ja ya ts'utbi ne ja ya 
gobierhnu ne ja ya danga nda ngue'a 
guí camfriguihu. Y ja yá thandi'u ma 
gui dahu majuani de gueque. 

10 Y mahyoni da nt'øde ma noya gatho 
ja rá nguni ra ximhai, nepu ja da nja 
ra ngaxhmai. 


El Nuevo Testamento en el hñahñu (otomí) del Valle del Mezquital O La Liga Bíblica 1970, 2009 


NSAN MARCO 13 


11 Pe nu sta zø ra ora da ts'ix'ahu pa 
dra da!ahu ja yá 'ye ya ts'utbi, oxqui 
ma gui tu ri muihu nú'a te rá 'be gui 
thadihu, nixi gui beñhu 'met'o nú!a te 
ma gui mañhu, ngue'a nura ora!a go 
Ajua ma da xi'ahu hanja gui thahu, ne 
gue'a gui mañhu. Ngue'a hingo ma gui 
ñasehu, nura Maca Ndahi ma go da 
ña'a. 

12 Nu'u tó'o 'bu yá cu ma da da pa da 
tho, ha nuya dada ma da da yá batsi, 
ha nuya batsi asta ma da ñapa yá dada 
nehe pa da tho. 

13 Gatho ya ja'i ma da utsa'ihu ngue'a 
guí camfriguihu. Pe nu'u tó'o da zeta 
gatho nuya ya ts'othogui asta rá 
ngats'i, go gue'u da mpøhø. 

14 Ma da njabu ngu nú'a bi manga 
maya'bu ra Dañe rá 'mehni Ajua. Ma 
da hnequi nú!a xi strá nts!o ne dra 
tstomba rá ndanija Ajua. (Dá zo ri 
mfenihu nú'a guí he'thubya.) Ha nu 
xcrí hyanthu nú'a ra ts'oja'i sta 'mai 
habu hindi 'ñepi da 'mai, nú'ahu gri 
'buhu Judea gui 'bathu 'bestho ja ya 
t'øhø. 

15 Nura pa'a sta njabu, nu'a tó'o di 'yo 
ja rá patio de rá ngu odi cut'a mbo pa 
da hñaxa nú'a te mahyoni ja ra 'ñu. 
16 Y nu'a tó'o di 'yo ja rá huahi dri 
mpefi nú'a ra ora'a, odi pa ja rá ngu 
pa da hñaxa rá pat'i. 

17 ¡Huecate nú'y ya 'behña di da'thi ne 
nú'a dya nza nuya pa'u, ngue'a pa 
gue'u xi strá hñei pa da 'bat'i! 

18 'Yaphu Ajua gue nura pa'a hindya 
pa dega tse. 

19 Ngue'a nuya pa'u ma da nja ya 
danga ts'othogui nú'u hinhya'mu xa 
nja desde bi hyoca ra ximhai Ajua, ne 
de gue'a ya hinhya'mu ma da yopa nja 
ma'na'qui ngu nú'u ma da nja ya pa'u. 
20 Hangue Ajua bi beni gue hingá 
ndunthi ya pa ma da njabu, ngue'a 
nu'bu hina, hinto da zeti. Pe po rá 
ngue nú'u xa huahni, nu'á bi beni gue 
ma'na xá hño ts'utho ya pa ma da 
njabu. 

21 Ha nuya pa'u 'bu to da 
'ñeñlahu: “Bá e gui hyanthu 'bucua 
ra Cristo bá pehna Ajua pa da nda”, o 
'bu to da 'eñ'ahu: “Maha ringuehni 
habu bí 'bu ra Cristo”, oxqui 
camfribihu. 

22 Ngue'a ma da 'mui ndunthi ya hyate 
ja'i, 'ra da 'ñena gue go di gue'u dya 
Cristo bá pehna Ajua pa da nda, nu 
ma'ra da 'ñena gue dya 'mehni Ajua 
pa da ña de gue'a. Nu'é ma da 'yøt'a 
ndunthi ya danga nt'udi ne da nehma 
da hyat!a nú'u xa huahna Ajua nehe. 
23 Pe nu'ahú beñhu xá hño de nú'a dí 
xi'ahu ne nsuhu. Oxqui hoph+ to da 
hya!ahu. 


Ra Jesu bi ma hanja ma da yopa 
mengui ja ra ximhai 
(Mt. 24:29-35, 42-44; Lc. 21:25-36) 


24 Nú'u ya pa sta thogui nuya ya 
tslothogui, ra hyadi ma da 'mexuui, 
ne ra zana ya hinda ma da yot'i. 

25 Ya tsø ma da dagui de mahets!i y 
gatho nú'a te bi ja mahets'i da mbi. 
26 Nepu Nú'a To'o bi e bi Nja'i ma da 
thandi da 'ñehe xi strá nsunda ja ya 
guui con gatho rá danga ts'edi. 

27 Nepu da mehna yá enxe pa da 
munts!a gatho nú'u to'o xa thahni 
nú'u di 'bui gatho rá nguni ra ximhai. 

28 Nu'ahu ora guí hanthu ra 'bai 
gá igo ya da bøhø yá 'roho, nu'bé guí 
pahu gue ya xa 'ñepu 'bestho ra 
pahyadi. 

29 Njabu nehe nu xcrí hyanthu sta nja 
nuya ya ts'othogui, pahu gue rá ngats!i 
ra ximhai ya 'bui guetbu. 

30 Xi majuani dí xi'ahu, gue nuya ja'i 
'buibya hinda ma da du asta hinda 
mudi da nja gatho ngu nú'a dí xi'ahu. 
31 Mahets'i ne ra ximhai da uadi da 
thogui, pe numa noya hinda uadi da 
thogui, pe'tsi da njabu ngu nú'a stá 
ma. 

32 Hinto padi ra pa nixi ra ora 
ha'mu da nja ra ngaxhmai, nixi ya 
enxe de mahets'i hingui padi, nixi rá 

T'u Ajua, hónse Ajua ra Dada go 
gue'a pase. 

33 Hangue ndo'mhu nzantho ne 
'yaphu Ajua, ngue'a hinguí pahu 
ha!'mu da zø ra ora. 

34 Nuga dí nja ngu 'nara 'ñøhø ma da 
ma yabu ya hai, pe ante da ma, da 
'yent'ua ja yá 'ye yá 'bego gatho nú'a te 
pe'tsi, ne cada 'na de gue'u da xipabi te 
da mefi, ha nura nsugosthi da ttumbabi 
ra 'befi pa da ndø'mi nu sta mengui'a. 
35 Hangue nu'ahu nzantho ndo'mhu 
nehe, ngue'a hinguí pahu ha'mu ga 
pengui, ua dega xudi o dega nde o 
made ra xuui o 'na hmafi ra menja. 

36 Ngue'a xi'bu xcrí thamfrihu ga 
tsøhø ne ga tselahu gri ahahu. 

37 Núna dí xilahubya, guehna dí xipabi 
nehe gatho ma'ra pa da ndo'mi'u. 


Ra nt'e'ti pa dra ju ra Jesu 
(Mt. 26:1-5; Lc. 22:1-2; Jn. 11:45-53) 
1 4 1 Mri 'bedi nsøca yo pa pa ra 
ngo nti'a rá thuhu ra pascua, ne 
nú'a ra ngo dega tslithuhme nsinque rá 
nzoi. Ha ya nda gá macja ne ya xahnate 
de ra ley ya mi nu hanja da za da hyat'a 
ra Jesu pa da gu da hyo. 
2 Ne bi 'fémbabi'u: 
—Hinga othu núna dí beñhu de ra 
pa dega ngo, xi'bu da bo yá cue ya 
ja'i ne da funts'i'u. 


'Nara 'behña bi go'tsua 'nara hoga 
ñuni ja rá ñaxu ra Jesu 
(Mt. 26:6-13; Jn. 12:1-8) 


3 Ha nuya pa'y ra Jesu bi 'muhni 
Betania ja rá ngu ra Simu nú'a to'o 
xqui fani de ra lepra nú'a ra hñeni 
tsitlatho ra ngo. Mi huhni ra Jesu ja 
ra mexa mri ñuni, nepu bi zóho 'nara 
'behña bra hña 'na ngu ra zi xito xqui 
thoqui de 'nara hoga do rá thuhu ra 
alabastro, mi po 'nara hoga ñauni xi 
xmá madi mrá thuhu ra nardo. Ha 
nú'a ra 'behha bi do'tsua rá 'yuga 
nú!a ngu ra zi xito, ne bi xi'tsuabi ja 
rá ñaxu ra Jesu nú'a ra ñuni'a. 

4 Nepu 'ra de nú'u mi 'buhni bi bo yá 
cue ne mri 'ñémbabi 'na ngu ma'na: 

—¿Hanja bi 'yøt'a njabu nuna 
'behña hónse bi manitho nuna hoga 
ñuni? 

5 Nu'bu xa 'ba hmaha xa muui ngu 
hñu nthebe denario, y nú'a ra boja'a 
xa za xa thecuahma ya hyoya. 

Njabu bi manga nú'u to'o mi 
ñama'ñu de nú'a ra 'behña. 

6 Nu'bú nura Jesu bi 'nembabi'u: 

—Ote guí xiphu. ¿Pa te guí 
ñama'ñuhu de guehni? Xá hño nú'a 
xa 'yotcagui. 

7 Ngue'a nuya hyoya nzantho ma da 'mui 
con gue'ahu, ne nularaza ra pa gui ne gui 
umfu 'nara mfats!i, da za gui umfu. Pe 
nuga hinga nzantho ma ga 'bucua con 
gue'ahu pa gui 'yøtcahu ra hño. 

8 Nuna zi 'behña bi 'yøt'e nú'a xa zapa 
rá tsledi, xa goscagui ja ma ndo'yo 
nuna ra hoga ñeni pa ma nt'agui. 

Bi 'ñenga ra Jesu njabu ngue'a 
nu'ú ya mya nzai mi jo'tsua nuna 
hoga ñeni nú'u xa du. 

9 Nepu ra Jesu bi 'ñena: 

—Xi majuani dí xi'ahu, haburaza 
da hmanga ra maca noya, da hma de 
nuna xa 'yøtca nuna zi 'behña pa 
nara feni de guehni. 


Ra Juda bi pa ra Jesu 
(Mt. 26:14-16; Lc. 22:3-6) 


10 Nepu nura Juda Iscariote 'na de 
nú'u 'ret'amayoho yá nxadi ra Jesu, 
bi ma bá ñaui ya nda gá macja pa da 
dapabi'u ra Jesu. 

11 Ha nu mi 'ygde ya nda ga macja njabu, 
xi bi johya'u ne 'bestho bi ña'tuabi ra 
boja. Hangue nu'á xi mi 'yo rá mfeni 
hanja da 'yøt'e'a pa da da ra Jesu. 


Ra nt'oxi nú'a bi zi ra Jesu co yá 
nxadi ante da du 
(Mt. 26:17-29; Lc. 22:7-23; Jn. 13:21-30; 
1Co. 11:23-26) 


12Ra mudi pa de ra ngo dega 
ts'ithuhme nsi rá nzoi gue'bu mi tho ya 

t'uca deti pa ra ngo dega pascua. Ha 
nura pa'a ya nxadi bi 'ñembabi ra Jesu: 

—¿Habu guí ne grá hñocje pa ga 
tsihu ra ntloxi de ra pascua? 

13 Nu'bú ra Jesu bi 'ñembabi yoho 
yá nxadi: 

—Grí maha ja ra hnini ne ja ma 
grí nthehuni 'nara 'ñøhø di ha 'na 
xoni ra dehe, ne nú'á go gue'a gui 
teñhu!a. 

14 Ne nura ngu habu da yut'i'a, gui 
'Nemfu nú'a ra me ngu: “Bá pencahe 
ra Xahnate ne bi xicje ga xi'ahe njaua: 
¿Habu ja ra ngu xcá 'uegagui pa ga 
tsihe ra nt'oxi de ra pascua co ma 
nxadi?” 

15 Y nu ja rá tongu'a ma da 'ñu'tlahu 
nara danga ngu. Nuni ja jani gatho 
nú'a te ma ga hoñhu, ne ja gui 
hyocjuni nú'a te ga tsihu. 

16 Hangue nú'« yoho ya nxadi bi 
ma de guehni pa ja ra hnini y bi 
zudi'u ngu xqui xipabi ra Jesu. Y ja 
bi hyocni'u ra nt'oxi de ra pascua. 

17 Y ya de mi putla ra nde bi 
zønga ra Jesu con gatho nú'u 
'rettamayoho yá nxadi ja nú'a ra 
tongu'a. 

18 Nepu ya de mi hubni mri ñuni 
mahyegui co yá nxadi, bi 'ñena: 

—Majuani dí xi'ahu, nú'lahu guí 
'buhuua guí nt'oxihu con gueque, 'na 
de gue'ahu ma gui dagaguihu. 

19 Ha nuyá nxadi xi bi du yá mui, 
ne 'rama'na de gue'a mi ambabi ra 
Jesu ne mi embabi: 

—¿Ha gue go guecagui? 

20 Nepu ra Jesu bi dadi ne bi 
'ñembabi: 

—'Na de gue nú'ahu guí 
'rettamayohohu ma nxadi'ihu guí 
tuehuhubya habu dí tuhuga, 'na de 
gue'ahu ma gui dagaguihu. 

21 Nú'a To'o bi e bi Nja'i ma da thogui 
gatho ngu nú'a xa tlofo ja ra Maca 
T'ofo, pe ¡huecate nú'a ra 'ñøhø to'o 
ma da da'a! Ma'na xá hño nixi xa 
'muhma. 

22 Ha nu de mri ñuni'u, ra Jesu bi 
gu ra thuhme ne bi umba njamadi 
Ajua rá Dada, bi hyeque ne bi umba 
yá nxadi, ne bi 'ñembabi: 

— Na, tsihu, nuna go guehna ma 
ndo'yo. 

23 Nepu bi gu 'nara vaso mi po 
ra vinu, bi umba njamadi Ajua 
ma'na'qui ne bi umbabi yá nxadi pa 
bi zi gatho'u. 

24 Ne bi 'ñembabi'u. 

—Nuna go guehna ma ji ma ga 
fani pa da mudi ra 'ra!yo cohi, nú'a 
ma da mfani pa gatho ya ja'i. 

25 Majuani dí xi'ahu gue ya hinga ma 
ga yopa tsi ra vinu dega obxi de 
guecua. Nu'a ma ga yopa tsi ma'na'qui 
asta nú'a ra pa grá 'buhu nuni habu bi 
manda Ajua ma Dada, gue'bu grá 
yopa tsi, pe ma'na'ño. 


Ra Jesu bi ma gue ra Pedro 
mi ma da góni'a 
(Mt. 26:30-35; Lc. 22:31-34; 
Jn. 13:36-38) 


26 Nepu nu'é bi duta 'nara jahña, 
y de guehni bi ma pa ja ra t'øhø 'bo 
Olivo. 

27 Nepu ra Jesu bi 'ñembabi'u: 

—Nura nxuuibya gatho'ihu ma da 
du ri muihe ne ma gui 'uehu de 
gueque. Ma da nja ngu bi manga 
Ajua ma Dada ja ra Maca T'ofo habu 
ena: “Ma ga ho ra mayo, y nuyá deti 
da nxani,” njabu bi 'ñena. 

28 Pe nu xcrá yopa nte de ra du, nuga 
ma ga 'bet'o de gue'ahu pa grá ma 
Galilea. 

29 Nepu ra Pedro bi 'ñembabi: 
—Masque gatho nuyu ma'ra da 
'uegue, pe nuga hinga 'uegue de gue'e. 
30 Nu'bé ra Jesu bi 'hembabi ra 

Pedro: 

—Majuani dí xi'a'i, nubya dí 
nxuui ma gui congagui hñu'qui ante 
rá yo hmafi ra menja. 

31 Nepu ra Pedro xi bi nja rá ngt'e 
bi 'ñena: 

—Masque da thogagui, pe nuga 
hinga cøñ'a'i. 

Y gatho nú'u ma'ra ya nxadi 
guet'atho mi mañ'u nehe. 


Ra Jesu mi apabi Ajua 
nuni Getsemani 
(Mt. 26:36-46; Lc. 22:39-46) 


32 Nepu bi ma'y ja 'nara luga rá 
thuhu Getsemani, ne ra Jesu bi 
'hembabi 'ra de ya nxadi: 

—Ja da hñuhuua, nuga grá maua 
ga apabi Ajua ma Dada. 

33 Y bi zixa ra Pedro, ra Cobo ne 
ra Xuua pa bi meui. Nu'bé nu'á bi 
mudi zi bi du rá mui de nú'a ma da 
thogui. 

34 Ne bi 'ñembabi nú'u yá nxadi bi 
zits!i: 

—Xi dí tu ma muiga asta dí ne ga 
tagui ga tu. Ja da to'mhuua ne oxqui 
ma gui ahu. 

35 Ha nu'á bi thogui má ts'u de 
habu bi gohi'«, ne bi ndandiñahmu, 
ne bi megui rá hmi ja ra hai pa bi 
'yapabi Ajua gue nu'bu xa zahma 
hinxa thoguihma nuya ya ts'othogui. 
36 Y bi 'ñena: 

—Ma Dada'i, hinte xá hñei pa 
nú!a gui ne gui 'yøt'e. 'Yøt'e pa hinga 
thogui nuya ya ts'othogui. Pe oxqui 
øt'a ngu nú'a go dí nega, 'yøt'a ngu 
nú!a ri maca pahague. 

37 Nepu mi mengui bi zadi nú'u 
hñu yá nxadi xqui do'ma ra t'aha, ne 
bi 'ñembabi ra Pedro: 

—Nu'i nugue Simu, ¿hanja xcá 
aha? ¿Ha gue hinxa za xcá 'yapa 
Ajua 'na ora con gueque? 

38 Oxqui ahahu, 'yaphu ndunthi Ajua 
pa stí 'flepu ya tslothogui gui tsethu. 
Ngue'a guí behmahu ne ja ri pahahu 
pe nuri ndo'yoh+u otho rá ts'edi. 

39 Nepu bi yopa ma ma'na'qui pa 
bá apabi Ajua co nú'u ya noya bi 
manga ra mudi. 

40 Nepu de mi yopa mengui bi zudi yá 
nxadi xqui yopa do'ma ra t'aha, ne 

nixi himi tsa da zøt'a yá da, ne ya 
himi padi te da dadi'u. 

41 Ha nu mbá penga rá hñu'qui bi 
'hembabi yá nxadi: 

—Nubyá ha, ahahu xá hio, ne 
tsayahu, ngue'a ya bi zø ra ora gue 
Nú'a To'o bi e bi Nja'i dra da ja yá 
tye ya 'yøt'ats'oqui. 

42 Ya nanju, maha. Ya xa 'ñepu nú'a 
to'o ma da dagagui. 


Bri ju nts'ahni ra Jesu 
(Mt. 26:47-56; Lc. 22:47-53; Jn. 18:2-11) 


43 Ts'a ra ora mi manga njabu ra 
Jesu, 'bestho bi zøhø ra Juda, 'na de 
nú'u 'ret'amayoho yá nxadi, ne mbra 
'ñoui 'nara hmuntsja'i, 'ra mi ha ya 
mahuai, ne nu ma'ra mi ha ya za, 
xqui mehna ya nda gá macja ne ya 
xahnate de ra ley ne ya ndaxjua nda 
pa da gu ra Jesu. 

44 De má 'ñu ra Juda xqui 'ñembabi 
nú'u ya ja'i mbra 'ñoui: 

—Ma ga 'ra!ahu 'nara seña. Núla 
ra 'ñgho ga tsu'tsua rá hmi go di 
gue'a ra Jesu. 'Bestho gui juhu, ne 
gui tsixhu, oxqui thghu. 

45 Y ngu bi zøhø ra Juda habu mi 
'bai ra Jesu, 'bestho bi joni ne bi 
'ñembabi: 

—Ma Xahnate'i. 

Y nura ora'a bi zu'tsua rá hmi. 

46 Nepu nú'a ra hmuntsja'i 'bestho bi 
gu ntslahni ra Jesu. 

47 Ra ora!a 'na de gue nú'a mi 'ñoui 
ra Jesu bi guca rá mahuai ne bi dacuabi 
rá gu 'nará 'bego ra nda gá macja. 

48 Nepu nura Jesu bi 'ñembabi nú'u ya 
ja'i to'o xqui gu'a: 

—¿Sague drá be pa e gui 
jugaguihu co ya huai ne ya za? 

49 Nuga hyastho ndí 'bui ja ra ndanija 
con gue'ahu ndi utuate ne hingá 
jugaguihu. Pe pa da njabu ngu nú'a xa 
tlofo maya'bu ja ra Maca T'ofo hangue 
gue'a guí othu njabubya. 

50 Nepu gatho yá nxadi bi ma 
hnest'ihi bi zopuse ra Jesu. 

'Nara ts'unt'u bi nest'ihi 
nsingue ra he 


51 Pe 'nara ts'unt'u xqui tétlatho 
'nara dutu mi dena ra Jesu. Nepu ya 
ja'i mi nehma da gw'a, pe hina 
ngue'a hønse rá dutu bi mipabi. 

52 Hangue nu'a bi zopu rá dutu ne bi 
ma hnest!'ihi nsinque rá dutu. 


Ra Jesu ja yá thandi 
ra hmunts'a nda gá xodyo 
(Mt. 26:57-68; Lc. 22:54-55, 63-71; 
Jn. 18:12-14, 19-24) 


53 Nepu ra Jesu bi ts'its'i habu 
mbi 'bu ra danga nda gá macja, ne 
bá munts'ni gatho ma'ra ya nda gá 
macja ne ya ndaxjua nda ne ya 
xahnate de ra ley. 

54 Ha nura Pedro mri dena ra Jesu 
dega yabutho, nepu bi yutlila ja rá 
patio rá ngu ra danga nda gá macja, 
ne ja bi hñuhni co ya gunts'ahni mi 
mpa'ta ja ra tsibi. 

55 Ha nuya nda gá macja ne gatho 
ra hmunts'a nda gá xodyo mi ne da 
hyo ra Jesu, hangue nu'á mi honga 
yoho ya testigo nú'u 'nat'a da ma pa 
da ñapabi pa ya da 'ye'mbi da hyo, 
pe himbi nthe yá noya nú'u ya 
testigo. 

56 Ndunthi ya ja'i mi ju'tsua ya 
nctuamba ra Jesu, pe 'rama'na'ño 
nú'a mi mañ'u. 

57 ¡Ra bi 'mai ja yá thandi ya nda ne 
mi mañ'u 'nara nctuamba bi 'ñena: 

58 —Nuje stá phe xa manga njaua: 
“Ma ga yo'ta nuna ra ndanija bi 
hyoca ya ja'i, pe rá hñupa ya stá 
'ba!lma ma'na nú'a hingá nthoqui co 
yá 'ye ya ja'i.” 

59 Pe nixi nú'u to'o mi manga 
njabu himbi nthe yá noya. 

60 Nu'bú ra danga nda gá macja bi 
'mai ne bi 'yambabi ra Jesu: 

—¿Ha hinte guí thadi de nú'a gá 
øde bi hma de gue'e? ¿Ha gue 
majuani nú'a bi hma? 

61 Pe ra Jesu ni 'nara noya hinte 
bi dadi. Hangue ra danga nda gá 
macja bi yopa 'yambi bi 'ñembi: 

— Ha gue go gue'e grá Cristo rá 
T'w'i Ajua nú'a xá nsunda xpá meñ'a!i 
pa gui nda? 

62 Nu'bú ra Jesu bi dadi ne bi 
'ñena: 

—Haha go gueque. Ne ma gui 
hyanthu Nú!a To'o bi e bi Nja'i da 
hñudi ja rá 'ñei Ajua nú'a ja rá tsledi. 
Nepu ma gui hyanthu da yopa 
menguiua ja ya guui. 

63 Hangue nu mi 'yøde njabu ra 
danga nda gá macja bi dunga yá he 
ngue'a go gue'a 'nara seña gue pa 
gue'á ra Jesu xqui ñama'ñu de Ajua. 
Nepu bi 'ñena: 

— Pa te ga 'bephubya ma'ra to'o 
da e da mambabi? 

64 Nu'ahé ya gá 'yøhu nú'a bi ma gue 
nuní ri 'ñetla Ajua. Xibya, ¿te guí 
beñhu de nú'a xa mani? 

Ne gatho nú'u mi 'buhni bi 'ñena: 

— RÍ 'ñepi da tho. 

65 Nepu 'ra de gue'u bi madi bi 
zots!i ra Jesu. Ne bi go'mbabi rá hmi 
ne xi mi na'mbi, ne bi 'yambabi'u bi 
'fembi: 

—Nú'i grá badi, jxicjebya to'o bi 
nap'a'i! 

Nehe ya gunts'ahni mi faste mi 
na'mbabi. 


Ra Pedro bi gønga ra Jesu 
(Mt. 26:69-75; Lc. 22:56-62; 
Jn. 18:15-18, 25-29) 


66 Ha nura Pedro mi 'bu nja'ti ja 
ra patio. Nepu bi zøhø 'nara nxutsi 
mrá 'bego ra danga nda gá macja, ne 
bi uatla ja ra tsibi. 

67 Nepu bi hyandi gue mi 'bahni ra 
Pedro mri mpa'ti, xi bi nu'ti xá hño, 
nept bi 'ñembabi: 

—A, go gue'e nehe nguí 'ñoui ra 
Jesu me Nasare, ¿ha ngue ha? 

68 Pe ra Pedro bi ncøni ne bi 
'ñena: 

— Hina, nixi dí padi to'o'a, ne nixi 
dí padi nú'a guí ma. 

Nepu bi bøni bá 'ba ja ra gosthi. 
Y nura ora'a bi mafi ra menja. 

69 Ha nú'a ra nxutsi bi yopa nu'ta 
ma'na!qui ra Pedro, nepu bi yopa 
'ñemba nú'u ya ja'i mi 'bahni: 

—Nuni ra 'ñoho go guehni 'na de 
nú'u mri 'ñoui ra Jesu. 

70 Ra ora'a ra Pedro bi yopa nconi 
ma'na'qui. Ne 'mefa nú'u ya ja'i mi 
'bahni bi 'ñembabi: 

—Xi majuani go gue'e 'na de nú'u 
mri 'ñoui ra Jesu, ngue'a ne'i grá me 
Galilea ngue'a mfatho ora guí ña. 

71 Nepu ra Pedro bi mudi bi 
ntsante ne bi jura bi 'ñena: 

— Hindi padi to'o nú'a ra 'ñøhø 
guí mañhu. 

72 Y 'bestho ra ora!a bi mafi ra 
menja rá ño'qui. Nu'bú ra Pedro 
'bestho bi beni de nú'a xqui xipabi ra 
Jesu gue xqui 'ñembi: “Ante rá yo 
hmafi ra menja, ya xcá cóngagui 
hñu'qui.” Nu'bé ra Pedro xi bi du rá 
mui ne bi nzoni. 


Ra Jesu bi 'mai ja rá thandi ra Pilato 
(Mt. 27:1-2, 11-14; Lc. 23:1-5; 
Jn. 18:28-38) 
1 5 1 Nura hyas'a zi 'nitho ya 
nda ga macja ne ya ndazjua 

nda ne ya xahnate de ra ley, ne gatho 
ra hmunts'a nda gá xodyo bi munts'i 
'nadbu pa bi go 'nara cohi'u te da 
'tyøt'e co ra Jesu. Nepu bi dat'i'u bi 
zits'i bá entlua ja rá 'ye ra nda Pilato. 
2 Nu'bé ra nda Pilato bi 'yamba ra 
Jesu bi 'ñembi: 

—¿Ha go gue'e grá Nda de ya 
xodyo? 

Ha nura Jesu bi dadi: 

— Haha, gue'a ngu nú!a xcá ma. 

3 Ha nuya nda gá macja xi mi 
ñapabi'a. 
4 Hangue ra Pilato bi yopa 'yambabi 
ne bi 'ñembi: 

—¿Ha gue hinte guí thadi de 

gatho nú!a xcá 'ypde xa mañ'u? 
5 Pe ra Jesu hinte bi dadi. Hangue 
ra Pilato xi bi 'yg. 


Ra Jesu bi secuabi gue da tho 
(Mt. 27:15-31; Lc. 23:13-25; 
Jn. 18:38-19:16) 


6 Tatla jeya ra Pilato mri nzai da 
hyegui 'nara 'yofadi pa nú'u ya pa de 
ra ngo, y nzantho mi hegui nú!a go 
da 'yadi nú'u ya ja'i mi 'yo ja ra ngo. 
7 Ha xqui njot'a fadi 'raya ja'i ngue'a 
xqui 'ñotlatuhni pa da 'yenga ya nda 
de ra hnini ne xqui nhyote'u. Y 'na de 
gue'u mra thuhu ra Barraba. 

8 Nu'bé bi munts'a ya ja'i habu mi hu 
ra Pilato pa da 'yadi da thogue 'nara 
'yofadi ngu yá nzai. 

9 Nu'bé ra Pilato bi 'yambabi'u ne bi 
'nembi: 

—¿Ha guí ne ga hec'a'ihu núni 
t'embi ra Nda de ya xodyo? 

10 Bi 'ñani njabu ra Pilato ngue'a 

mi padi gue co yá cue ya nda gá 
macja bi gu ra Jesu ne bi dapabi, 
ngue'a nu'a xi ya mi deni ndunthi ya 
ja'i. 
11 Pe nuya nda gá macja bi 'yu'ta ya 
ja'i pa bi 'yadi dra thegui ra Barraba. 
12 Nu'bú nura Pilato bi yopa 'yamba 
ya ja'i ne bi 'ñembabi: 

—Nu'bú, ¿te 'be guí adihu ga 
ø'tua ra Jesu núni guí emfu ra Nda 
de ya xodyo? 

13 Nu'bt ya ja'i 'ra gá mafitho bi 
'nena: 

—1jiDa 'bont'i pa ja da duni! 

14 Nu'bé ra Pilato bi yopa 
'yambabi'u ne bi 'fembabi: 

—¿Te ma ts'oqui xa 'ygt'ni? 

Pe nuya ja'i ma'na xi mri mantho 
ne mi eñ'u: 

— Dí ahe dra 'bont'i! 

15 Nu'bú ra Pilato pa da ponga rá 
hmi co yá ja'i, bi hyegui ra Barraba, 
ne bi manda bri fet'a ra Jesu, nepu bi 
'yent'ua ja yá 'ye yá soldado pa da 
zits'i ma da pont!a ja ra ponza. 

16 Hangue ya soldado bi ziza ra 
Jesu ja ra patio de ra ts'utbi, y ja bi 
munts'ni gatho ya soldado. 

17 Nepu nu'á bi hyete ra Jesu co 'nara 
thenga he ngu nú'u he ya nda, ne bi 
met'a ya 'bini pa bi hoca 'nara corona, 
ne bi hñu'tsua ja rá ñaxu. 

18 Ha mi ø'tua ra nt'eni'a ne mi zengua 
mi embabi: 

—¡'Bui pa nzantho, núti ri ttequ'ei 
rá Nda'i ya xodyo! 

19 Ne mi na'mbabi rá ñaxu co 
nara tstutlo ne mi tsots'i. Nepu mri 
ndandiñahmu pa mri ndane'u, 'ñena 
xi majuani mi numansu. 

20 Nepu mi uadi bi 'yo'tua ra nt'eni bi 
møcuabi ra thenga he, ne bi yo 
hyetuabi nú'u xi mya he. Nepu bi 
zits'i'u pa da pontti. 


Ra Jesu bri pont'i 
(Mt. 27:32-44; Lc. 23:26-43; 
Jn. 19:17-27) 


21 De mi bonga de ja ra hnini bi 
ntheui'u má 'ñu 'nara 'ñøhø xqui 'ñe 
ja ra mbonthi. Nura 'ñøhø'a mra 
thuhu ra Simu mrá me Cirene ne go 
mra dada ra Jandro ne ra Rufo. Ha 
nuya soldado bi japa nú'a ra 'ñøhø 
da ndudebi rá ponza ra Jesu. 

22 De guehni bi ts'ixa ra Jesu ja 
'nara luga rá thuhu Golgota nú!a rí 
boni da 'ñena Ñaxmadu. 

23 Nepu ya soldado bi umbahma ra 
vinu xqui nthants'ui ra mirra, pe nu'á 
himbi ne bi zi. 

24 Nepu nu'é bi pont!a ja ra ponza. 
Nepu bi nhyegue 'ra 'na nú'u yá he, ne 
nu ma'na rá he bi ma ra taha to'o da 
daha. 

25 Ne ngu mi nzunga guto xudi 
nura ora bri pont'i'a. 

26 Nuyá nzai'u, da thøta 'nara t'ofo ja 
ra ponza de nú'a xa 'yøt'a nú'a ra ja'i 
pa hanja bi t'e'mbi bi tho. Hangue ja 
rá ponza ra Jesu bi thøte gue go ra 
Nda de ya xodyo. 

27 Nehe ja bri pont'ni mahyegui con 

gue'a yoho ya be, 'na ja rá 'ñei, nu 
ma'na ja rá ngaha. 

28 Hangue bi njabu ngu nú!a xqui tlofo 
ja ra Maca T'ofo habu ena: “Nu'á bi 
thandi ngu 'nara daga 'yot!atstoqui.” 

29 Ha nuya ja'i nú' mi thohni 
nu'araza mi xipa ra Jesu, ne mi but'a 
yá ñaxu ne mi embi: 

—¡Haha! ne gue nu'i gá ena gue 
ma gui yo'ta ra ndanija nepu rá 
hñupa gá ena gue xcá yopa 'ba'ma 
ma'na'qui, 

30 mpøhø sehe ne cai de nú'a ra pont'i 
xa. 

31 Ne ya nda gá macja mi øt'a 
buhlatho de ra Jesu mi 'ñémbi'u: 

—Nuni mi ena gue mi pøhø ya 
ja'i, pe nubyá hingui tsa go da 
mpøhø sehe. 

32 !Bu xi majuani go guehni ra Cristo 
nú'a go rá Nda ya me Israel, dá gaibya 
de ra pont'i xa. Nu'bu ga hanthe da 
gai, nu'bú ha, ga camfrihu nú'a mi 
mani. 

Ne nú'u xqui mpont'uini mahyegui 
mi flama'fu'u nehe de gue'a. 


Ra Jesu bi du 
(Mt. 27:45-56; Lc. 23:44-49; 
Jn. 19:28-30) 


33 Nepu ngu nde ma pa bi 'mexuui 
maxøgue ra ximhai, ne asta ngu 
nzunga hñu nde ja bi yopa hnequi 
ma'na'qui. 

34 Y nura ora!a, ra Jesu bi ña xi nts'edi 
ne bi 'ñena: 

—Eloi, Eloi, ¿lama sabactani? 
—nú'a ri boni da 'ñena: Ma Dada'i, 
ma Dada'i, ¿hanja xcá hyegaseheua? 

35 Ne 'raya ja'i mi 'bahni bi 'yøde 
nú'a mi ma, ne bi 'ñena: 

—'Yøhu, nuní ma'ta ndu ra badi 
Elía. 

36 Nepu 'nara 'ñoho bi nest'ihi bi 
pobo 'nara esponja co ra ju'tsa vinu 
ne bi tøta ja 'nara ts'utlo, ne bi umba 
ra Jesu pa da zut'i. Y nura 'ñoho'a bi 
'ñembabi ya ja'i: 

—Ga to'mhu ga nuhu ua da zø ra 
Elia da ca'mi de ja ra pont'i. 

37 Nepu ra Jesu bi dø 'nara hmafi 
xi ntsledi ne bi du. 

38 Y nura ora'a bi xø nú'a ra danga 
dutu mi naxa mbo ra ndanija pa mi 
juti nú'a habu ma'na xi xmá nsunda, 
ne bi xøgue maña asta bi zónga nja'ti. 
39 Ha nú!a ra nda ga soldado mi 'bahni 
guetbu habu xqui 'bont!a ra Jesu bi 
hyanda xá hño hanja bi du'a, ne bi 
'ñena: 

—Xi majuani go mi guehni rá T'a 
Ajua. 

40 Ne mi 'bahni nehe 'raya 'behña 
mi handatho de yabu, 'ra de gue'u go 
mi gue'a ra Maria Magdalena, ne ra 
Salomé, ne ma'na ra Maria rá nana 
ra Jose ne ra Cobo nú'a mbatsi de 
nú'a ma'na ra Cobo. 

41 Nú't ya 'behña'a xqui dena ra Jesu 
nú'bu mbi 'bu Galilea, ne go gue'u mi 
pepi. Nehe mi 'bahni ndunthi ma'ra ya 
'behña nú'u xqui 'ñoui ra Jesu pa 
Jerusale. 


Ra Jesu bi t'agui 
(Mt. 27:57-61; Lc. 23:50-56; 
Jn. 19:38-42) 


42 Nura pa'a bri pont!a ra Jesu, go 
mi 'nara pa dega nthoqui, ngue'a rá 
hyax!a go ra sabdo ra pa dega tsaya. 
43 Hangue 'bestho nura pa'a, ya mi ma da 
yu ra hyadi, bi ma ra Jose nú'a mra me 
Arimatea bá nu ra nda Pilato, ne bi yut'i 
nsinque ra ntsu pa bi 'yapa nsequi da 
zucua rá ndo'yo ra Jesu de ja ra ponza pa 
da duts'i ma da 'yagui. Nú'a ra 'ñøhø'a 
mi ja rá nsu ne xi mra fadi ngue'a go mra 
nda nehe de ra hmunts'a nda gá xodyo. 
Ne'a nehe mi to'mtho ha'mu da zøhø rá 
'mehni Ajua pa da nda. 
44 Pe ra Pilato mi hu rá mui gue hinxqui 
dutho, hangue nu'á bi zohna ra nda gá 
soldado pa bi 'yambi ua ya xqui du. 
45 Y nu mi xipi gue ya xqui du, nu'bé ra 
Pilato bi umba nsequi ra Jose da duts'i. 
46 Nu'bú ra Jose bi danga 'nara hoga 

tlaxa dutu. Nept bi zacua rá ndo'yo ra 
Jesu de ja ra ponza, ne bi mant'a ja nú'a 
ra dutu, ne bi duts'i ma ba agui ja 'nara 
nt'agui nú'a xqui se'ti ja nara medo. 
Nepu bi got!i co 'nara danga xingdo. 

47 Y ra Maria Magdalena y ma'na ra 
Maria rá nana ra Jose bi hyandatho'u 
habu bi t'acuabi rá ndo!yo ra Jesu. 


Ra Jesu bi yopa nte de ra du 
(Mt. 28:1-10; Lc. 24:1-12; Jn. 20:1-10) 
1 6 1 Y de mi nde nú'a nsabdo, 
ya xqui thogui nú!a ra pa 
dega tsaya, ra Maria Magdalena ne 
ra Salomé ne nú'a ma'na ra Maria rá 
nana ra Jose bi danga 'raya hoga 
Nuni pa xa go'tsuahma ja rá ndo'yo 
ra Jesu. 
2 Y nurá hyax!a ndomingo xi 'nitho 
nú'a ra mudi pa de ra semana, bi ma'u 
pa da c!a'tsa ra ntlagui, ne bi zoñ'u 
poxhyadi. 
3 Ne de má 'ñu mri 'ñámbabi 'na ngu 
ma'na mi eñ'u: 

—¿Ha hindi 'buhni 'bu to'o da 
punts!a ra do pa da xogahu ra gosthi 
nt'agui? 

4 Pe nu mi zoni'u bi hyandi gue 
ya xqui t'ent'a nú'a ra danga do xqui 
jot'a ra gosthi nt'agui. 

5 Nepu nu'é bi yutla mbo ra ntlagui ne 
bi hyanda 'nará enxe Ajua mi hnequi 
ngu 'nara basja'i mi huhni ngue yá 
'ñei'u, ne mi he 'nara t'axa he xi xmá 
ma. Nu'bé nu'lé xi bi ntsu. 

6 Ha nura enxe bi 'ñembabi'u: 

—O guí tsuhu. Nuga dí padi gue guí 
hoñhu ra Jesu me Nasare nú'a bri 
pont'i. Xijaua habu bi 'begui, pe ya 
jo'oua ngue'a ya xa yopa nte ma'na!'qui. 
7 Ri maha bá xipabihu ra Pedro ne 
nú'u ma'ra yá nxadi gue nu'á ma da 
'met'o pa Galilea, ne ja ma dí 
ntheuini'e ngu bi xipi. 

8 Nepu nú'u ya 'behña bi boni de 
guehni ja ra nt'agui bi ma hnest'ihi, 
ne asta mri huat'i co ra ntsu. Ne 
hinto bi xipabi nú'a xqui hyandi 

Ra Maria Magdalena bi hyanda ra 
Jesu xqui nangui de ra du 
(Jn. 20:11-18) 


2 Xudi'a ndomingo ya xqui yopa 
nte ra Jesu de ra du, go rá mudi bi 
ntheui ra Maria Magdalena nú'a to'o 
xqui 'yembabi yoto ya tstondahi. 

10 Nepu nura Maria bi ma bá c'a'tsa ya 
nxadi ne bi zadi mi tu yá mui mi zoni, ne 
bi xipabi'u gue ya xqui hyanda ra Jesu. 
11 Pe mi 'yøde ya nxadi bi manga ra 
Maria Magdalena gue ra Jesu ya xqui 
yopa nte ne ya xqui ntheui, pe nu'á 
himbi gamfri. 


Ra Jesu bi ñaui yoho yá nxadi 
(Lc. 24:13-35) 


12 Nepu 'mefa ra Jesu xqui mpata 
rá 'bai bá ntheui yoho yá nxadi nd'u 
mri ma pa ja ra mbonthi. 

13 Nepu nú'u yoho ya nxadi bi dama 
mengui pa ba xipa nú'u ma'ra gue 
nu'é xqui ntheui ra Jesu. Pe nixi njabu 
himbi gamfri'u. 


Ra Jesu bi umba yá 'befi yá nxadi 
(Mt. 28:16-20; Lc. 24:36-49; 
Jn. 20:19-23) 


14 Nepu 'mefa ra Jesu bi zøni 
habu mi 'bui nú'u 'retlama'ra yá 

nxadi ora mri ñuni'u. Ne bi zui'u 
ngue'a hinxqui gamfribi nú'u to'o 
xqui xipi gue nu'á ya xqui yopa nte 
ne xqui ñaui'u. 

15 Nepu bi 'ñembabi'u: 

—Rí maha ja gatho rá nguni ra 
ximhai bá xiphu gatho ya ja'i nuna ra 
maca noya. 

16 Nu'a tó'o da gamfri ne da nxistehe 
da mpøhø, pe nu'a tó'o hinda gamfri 
hinda mpøhø, da 'medi pa nzantho. 
17 Y nu habu di 'bui ya gamfri, ma da 
'tyøt'e'u nuya ya nttudi: De ma thuhu 
da 'yenga thi ya tstondahi; ma da ña'u 
ma'ra ya 'ra!'yo hñaqui; 
18 ne nu'bu da mihi 'nara qu'eña, o da 
zi 'nara 'ñethi nú!a hote, hinte da ja'u; 
nu'é da hñuxa yá 'ye ja ya da'thi ne da 
nani. 

Ra Jesu bi ma mahets'i 

(Lc. 24:50-53) 


19 Mi uadi bi ñaui yá nxadi ra 
Zidada Jesu, nu'á bi tstixa pa 
mahets'i, ne ba hudi'a ja rá 'ñei Ajua 
rá Dada. 

20 Ha nuyá nxadi bi nxani bi ma 
haburaza bi manga ra maca noya. Ne 
ra Zidada Jesu nú'a xqui ma mahets'i 
go gue'a mi fats'i'u mi ptla ya danga 
nt'udi pa njabu bi jamfri nú'a ra maca 
noya mi mañ'u. Njabu gue'a. 

Ya mudi noya bi 'yofo Nsan Luca 


1 1 Nu'i nda Teofilo, ya guí padi 
gue ndunthi to'o ya xa 'yofo de 

gatho nú'a te xa nja de guecjuua. 

2 Nú'a bi 'yofo'u ma mahyegui ngu 

nú'a manga nú'u to'o mi 'ñoui ra Jesu 

desde ra mudi ne xa zicju de rá maca 

noya'a. 

3 Hangue necagui dí ofo nehe de nú'a 

stá padi. Sta 'flani xá hño desde ra 

mudi, ne dí ofo 'ramats'u. Sta beni xá 

hño ga ofo pa ga pehn'abu, 

4pa njabu gui padi gue xi majuani 

nú'a xa si'a'i. 


'Nara enxe bi ma de rá 'bui 
ra Xuua Xi'tsate 


5 Ha nuya pa'u mra nda ra Erode 
de ja ra hai Judea, ne ja nú'a ra hai'a 
mi 'buhni 'nara macja mra thuhu ra 
Sacaría nú'a mi mpefi co ya macja 
nú'u mya thuhu ya Abías ngue'a 
nehe'a mra Abías. Ha nurá 'behña ra 
Sacaría mrá thuhu ra Sabe nú'a xqui 
'ñehe desde yá ja'i ndu ra macja nú'a 
mrá thuhu ra Aarón. 

6 Nura Sacaría ne rá 'behña mi 'bui xá 
hio ja rá thandi Ajua ne mi p'tua 
gatho yá hmanda'a nú'u huts'i ja ra 
Maca T'ofo, ne himbi thimbabi'a ni 
nara ts!oqui. 

7 Pe ni 'nara batsi hinxqui me'tsi'u 
ngue'a ra Sabe himi tsa da me'tsa ra 
batsi, ne ya xi mya daqu'ei'u. 

8 Ha nura Sacaría co ma'ra yá 
mimacjaui nú'u mi mpehui 
mahyegui, bi dat!a ra pa da yut!a ja 
ra ndanija pa da xøcambeni Ajua. 


9 Ne nu'ú bi 'yøt'e ngu yá nzai pa da 
badi to'o da zo rá thuhu pa da yutia 
mbo ra nija da tsat'a ra tluts'i, y nura 
Sacaría go gue'a bi zo rá thuhu. 
10 Ha nura ora mi tsat'a ra ttuts!i mbo 
ra nija, nura hmuntsja'i mbi 'ba thi de 
ra nija mi apabi Ajua ngue'a mi gue'a 
ra ora de ra nsadi. 
11 Ts'a mi tsat'a ra t'uts'i ra Sacaría, mi 
damfri bi hyanda 'nara enxe mi 'bahni 
ja rá hyo ra ata habu tlexa ra njuspi 
ngue rá ngaha ra Sacaría. 
12 Ha nu mi hyandi gue mi 'bahni ra 
enxe nixi mi padi te da 'yøt'e co ra ntsu. 
13 Ha nura enxe bi 'fembabi'a: 
—Sacaría, oguí tsu, ngue'a dá e 
ga xi'i gue nuri nsadi zua 'yøde Ajua. 
Nubyá, nuri 'behña ma da me'ts'a!i 
'nari t'a, y nu'á ma gui hñu'mbabi rá 
thuhu dra Xuua. 
14 Ne nu'i ma xi gui johya ndunthi de 
ri t's, ne ndunthi ya ja'i ma da johya 
nu sta 'mui'a. 
15 Ngue'a nu'á ma da nja rá nsu ja rá 
thandi Ajua, y hinhya'mu ma da zi ra 
vinu gá obxi nixi ma'ra ya vinu, ne 
ante da 'mui ya di hanpa rá ts'edi ra 
Maca Ndahi. 
16 Y nu'á ma da zofo ya me Israel pa 
ndunthi de gue'u da ñobri de yá tstoqui 
ne da yopa xøcambeni Ajua ma'na'qui. 
17 Ne nu'á go di gue'a ma da 'met!o de 
ra Zidada, nehe ma da t'umba rá ts'edi 
ngu nú'a bi ttumba ra badi Elía, pa da 
umba 'nara tslofo ya dada pa da yopa 
mahui yá t'u, ne da zofo ya ts'o'yøde 
gá ja'i pa da nhyoga'yode'u. Ne nu'á 
ma da zo ya ja'i pa stí 'ñe ra Zidada da 
gamfri'u. 

18 Ha nura Sacaría bi 'ñembabi ra 
enxe: 

—¿Hanja da za ga camfri de nú'a 
guí xicagui, gue nugui ne ma 'behña 
ya dya daqu'ei'be? 

19 Ha nura enxe bi 'fembabi: 

—Nugui drá Grabie, duí 'bui ja rá 
thandi Ajua pa dí pepabi, hangue 
nu'á zua mencagui pa e ga xi'a'i 
nuya ya hoga noya ja juadi dá zi'i. 
20 Hangue nubyá dí xi'i nehe, ma gui 
ngone, hinda za gui ña asta hinda 
'mui ri t'u pa ja da za gui yopa ña 
ma'na'qui, ngue'a hinxcá camfrigui 
nd'a stá xi'a'i. Pe nu'á ma da njabu 
ngu nú'a stá xi'a!i, ne nú'u ya pa'u bi 
manga Ajua, gue'a ra pa da njabu. 

21 Ha nú'u ya ja'i mi 'bai thi mi 
to'mtho da bonga ra Sacaría, ha nu'á 
xqui ya!a mbo ra ndanija, hangue 
nu'ú himi pa te da beni. 

22 Ha nu mi bonga ra Sacaría himi tsa da 
ñaui nú'a mi to'ma thi. Nu'bé nu'ú bi 
batho gue nu'á xqui hyandua 'nará thedi 
Ajua nuni mbo ra nija. Y nu'á mi ñaui ya 
ja'i pe dega señatho ngue'a xqui ngone. 

23 Ha nu mi uadi nú'u ya pa de rá 
'befi ra Sacaría ja ra ndanija, bi ma'a 
pa ja rá ngu. 

24 Ne hints'u ya!a ya pa ra Sabe bi 
mudi bi nda'thi, y himbi bónga de ja 
rá ngu cutla zana. Nu'a mi benga ja rá 
mfeni ne mi ena: 

25 “Ajua co rá nhyoja'i xa 'yotcagui 
njaua pa ya hinda nóngagui ya ja'i.” 


'Nara enxe bi ma de rá 
'bui ra zi Jesu 


26 Ha de rá 'rato zana Ajua bá 
yopa pehna ra enxe Grabie pa bá ehe 
ja ra t'uca hnini nú!a rá thuhu Nasare 
de ra hai Galilea, 

27 pa bá c'a'tsa 'nara nxutsi mra thuhu 
ra Maria. Nú'a ra nxutsi'a ya xqui tladi 
pa da nthatui 'nara 'ñøhø mra thuhu 
ra Jose nú'a xqui 'ñehe desde yá ja'i 
ndu ra nda Davi. 

28 Ha nura enxe bi yut'a ja rá ngu ra 

Maria ne bi zenjua bi 'hembabi: 
—¡Ajua xa ma'a!i ne 'bui con 
gue'i, ne ma'na xa jap'a'i que gatho 

ma'ra ya 'behña! 

29 Ha nu mi hyanda ra enxe!a ne 
mi 'yøde bi xipa nuya ya noya, ngu 
bi ntsu ne himbi badi te mri bonga 
nú'a bi zipi. 
30 Ha nura enxe bi 'ñembabi: 

—Maria, oguí tsu, ngue'a Ajua xi 
ri ma'a'i ne xa huahn'a!i. 
31 Ne nubyá ma gui nda'thi ma gui 
peltsa 'nari t'u, ne gui hñu'mbabi rá 
thuhu dra JESU. 
32 Y nu'á ma da me'tsa 'nara danga 
nsu, ngue'a nu'a go di gue'a drá T'u 
Ajua bí 'bu mahets'i. Y nu Ajua go 
gue'a ma da hñuts!'i dega nda ja ra 
hnini Israel ngu bi nda ra Davi nú'a 
'na de yá xita maya'bu. 
33 Ne nu'á ma da nda ja ra hnini Israel pa 
nzantho, y hinhya'mu da ua rá hmanda. 

34 Nu'bé ra Maria bi 'nembabi ra 
enxe: 

—¿Hanja da za da njabu gue 
nugui hinstá nthatatho? 

35 Ha nura enxe bi 'ñembabi: 

—Ra Maca Ndahi da 'ñehe da 
zw'a'i ne rá ts'edi Ajua bí 'bui mahets'i 
da 'ñehe da gop'atho ngu 'nara guui. 
Hangue nu sta 'mui nú'a ra zi batsi go 
di gue'a drá maca T'u Ajua. 
36 Ne ri prima ra Sabe masque guí 
handi ya ra daqu'ei pe ma da me'tsa 
'nara t'u nehe. Mi hma gue nu'á himi 
tsa da me'tsa ra batsi, pe nubyá ya øt'a 
'rato zana da'thi. 
37 Ngue'a pa Ajua otho ni 'nara t'øt'e 
xá hñei pa gue'a. 

38 Nepu ra Maria bi 'hembabi ra 
enxe: 

—Rá 'begogui Ajua, dá 'yøt'a ngu 
xcá xicagui. 

Mi uadi bi manga ra Maria njabu, 
ra enxe bi ma 'bestho. 


Ra Maria bi c'a'tsa ra Sabe 


39 De nuya pa'a mi menga ra enxe, bi 

dama ma ra Maria ja 'nara hnini mbi ja 
ja ra t'øhø de ra hai Judea, 
40 pa rí zønga ja rá ngu ra Sacaría. Y 
mi zoni bi yut!i bi zenjua ra Sabe. 
41 Y nu mi 'yøde ra Sabe bi nzenjuate 
ra Maria, 'bestho ra ora'a bi 'ñanga ra 
batsi mbo rá mui ra Sabe, y ra Sabe bi 
hñanga ra Maca Ndahi. 
42 Ne bi ña nts'edi ne bi 'ñemba ra 
Maria: 

—Ajua xa jap'a'i que gatho ma'ra 
ya 'behña, nehe xa japa ri batsi. 
43 Nugui hindi 'ñepcagui e da 
zongagui rá nana ma Zidadahu. 
44 Ngue'a nu nda øde gá nzenjuate, 
numa batsi co ra johya bi dama 'ñani 
mbo ma mui. 
45 Ajua da jap'a'i ngue'a xcá camfri 
nd'a bi xi'a'i, ngue'a ma da njabu ngu 
nú'a xa xi'a'i. 

46 Nepu bi 'ñena ra Maria: 

Nugui xi drí xogcambeni ma zi 
Hmu con gatho ma mui, 

47 ne xi ri johya ma coraso de nú'a 
xa !ygtcagui Ajua ma Pohote. 

48 Ngue'a nugui 'nará zi hyoya 
'begogui Ajua, masque njabu 
pe nu'á xa huancagui. 

Desde nubya ya ja'i ma da 
'ñengagui gue Ajua xa 
japcagui. 

49 Ajua nú'a xi ja rá ts'edi xa 
'yøtca nuya ya danga t'ptle, 

y xi rá nsunda rá thuhu'a. 

50 Nu'á nzantho ma da nja rá 
nthecate pa gatho nú'u to'o 
da 'yøte'a. 

51 Ne nu'a xa 'yøt'a ya danga 'befi 
co rá danga ts'edi, 

ne xa dapa gatho nú'u to'o mri 
'ñexa sehe. 

52Ne xa hñacua yá nsu gatho nú'u 
to'o xi mi ja yá danga nsu, 

ne go xa guza ya zi hyoya. 

53 Ne gatho nú'u to'o mi othobi, 
bi ttumbabi, 

ha nu's tó'o mi jabi, bi 
'ñothobi. 

54Ne bi maxa ra hnini Israel nú'« 
pepabi, 
ne himbi pumfri da huequi'u. 
55Xa 'yøt'a njabu ngu xqui 
ña'tuabi ndu ma dadahu ra 
Abra ne gatho yá ja'i, 
gue hinhya'mu ma da pumfri 
da huequi'u. 
Gue'a gatho bi manga ra Maria. 
56 Y ra Maria bi gohuini ra Sabe 
ngu hñu nzana ja rá ngu'a, ne 'mefa 
bi menga pa ja rá ngu. 


Rá 'bui ra Kuua Xi'tsate 


57 Nepu bi zo ra pa bi 'mui rá t'u 
ra Sabe. 

58 Ne nu'bú gatho yá 'nangu ne nú'u 
mi ja te yá njaui bi ma bá c'a'tsi pa bi 
johyaui ngue'a bi 'yode'u gue Ajua xi 
xqui japi'a pa bi 'mu rá batsi. 

59 Ha nurá hñato ma pa bi thu'tsua ra 
seña ja rá ndo'yo ra batsi ngu yá 
nzai'u, ne ja mi 'buhni ma'na'qui yá 
'nangu ne nú'u mi ja te yá njaui. Ne 
mi beni'u xa hñu'mbabi dra Sacaría 
nehe ngu rá thuhu rá dada. 

60 Pe nurá nana himbi ne, hangue bi 
'ñena: 

— Hina, hinga hu'mbabihu njabu, 
ngue'a ma da thu'mbabi dra Xuua. 

61 Ne bi t'embabi ra Sabe: 

—¿Hanja ma da thu'mbabi njabu 
gue ni 'nari ja'ihu hingrá thuhu ra 
Xuua? 

62 Nepu bi tlutua ra seña ra 
Sacaría nda'a ra thuhu mi ne'a da 
hñu'mbabi ra batsi. 

63 Nepu nu'á ngue'a xqui ngone 
hangue bi 'yadi 'na xeni ra xithe, ne ja 
bi 'yofoni gue nura batsi drá thuhu ra 
Kuua. Y gatho ya ja'i xi bi 'yø ngue'a 
bi hñu'mbabi njabu. 

64 Y ra ora'a 'bestho bi za bi yopa ña 
ra Sacaría, ne bi mudi bi xocambeni 
Ajua. 

65 Y gatho nú'u yá 'nangu xi bi ntsu, ne 
gatho ja ya t'øhø de Judea habu mi 'bu 
ya ja'i bi 'ño ra 'bede de nú'a xqui nja. 

66 Ne gatho nú'x to'o mi padi mi 'yo 
ya mfeni'u ne mri 'ñámbabi 'na ngu 
ma'na, ne mi ena'u: 

—¿Te ma nsu ma da t'umbabi 
nú'a ra batsi'a 'bu? 

Mi manga njabu'u ngue'a Ajua mi 
japi'a co ra ts'edi. 


Ra Sacaria bi nsunda Ajua 


67 Nura Sacaria ra dada ra batsi 
mi hanpa ra ts'edi ra Maca Ndahi bi 
manga 'raya noya ngu Ajua bi 
'ñutuabi da ma, ne bi 'ñena: 

68 Xá nsunda Ajua ma zi Hmuhu 

núju dya me Israelhu, 

ngue'a nuya pabya ma da 'ñehe 
'na to'o da pohgguihu nije 
go rá hniniguihu'a. 

69 Nuya pabya ma dua pencahu 
'nara Pghote nú'a xi ja rá 
tsledi. 

Nu'á ma da 'ñehe desde yá ja'i 
ndu ra nda Davi nú'a mra 
'bego Ajua. 

70Gue'a bi ñatcaguihu Ajua ngu 
nú!a bi manga yá maca 
'mehni'a desde maya'bu. 

71Bi ñatcahu gue da ñangaguihu 
de ma ncontrahu ne de gatho 
nd'u to'o ri utsaguihu. 

72Nehe mi ma gue mi ma da 
me'tsua ra nthecate ndu ma 
xitahu, 

ne hinhya'mu mi ma da pumfri 
nú'a ra maca cohi xqui 
gohui'u. 

73Guehna ra cohi bi 'yøt'a Ajua 
co ndu ma dadahu ra Abrá, 

74gue mi ma da ñangaguihu de 
ma ncontrahu 

pa ga pepabihu!a nsinque 'nara 
ntsu, 

75ne ga 'yohu xá hño ne ga 'buhu 
xá nt'axi ja rá thandi'a gatho 
ya pa de ma tehu. 

76 Y ra Sacaría bi 'ñemba rá batsi: 
Nu'i ma zi t'u'i, go gue'i ma drá 
'mehni'i Ajua bí 'bu mahets'i, 

ngue'a go ma gui 'bet'o de ra 
Zidada pa gui hocua rá 'ñu'a. 
77Nu'i go ma gui zopabi rá hnini 
Ajua pa da badi'u ra Pøhøte 
ne da mpøhø'u, 
ne da zudi ra pumbate de yá 
tstoqui. 

78Ngue'a Ajua xa mescahu ra 

hmate ne ra nthecate, 

hangue nu'á ma da mencahu 
nara hyats!i desde mahets'i 
pa go gue'a da yotca ma 
mfenihu, 

79nehe pa da yo'tua yá mfeni 

gatho nú'u 'bu ja ra 'bexuui ne 
nú'u rí ma ja ra 'ñu dega du. 
Hangue nu'á ma da 'ñehe pa da 
yotcahu 'nara 'ñu xá hño pa 
grá 'buhu te rá 'ñentho. 
Nuna guehna bi manga ra Sacaría. 

80 Y nura zi Kuua 'yo mri te'a ne 
'yo mi umba ra ts'edi ra Maca Ndahi. 
Ne bá 'bui ja ra mbonthi asta bi zø ra 
pa bi mudi bi zofo ya me Israel. 


Rá 'bui ra Jesucristo 
(Mt. 1:18-25) 


1 De nuya pa'a, nura danga nda 

Augusto Cesa bi manda da 
t'opabi yá thuhu gatho ya ja'i de 
maxggue ra hai habu mrá nda'a, pa 
da 'bede'u. 
2 Gue'bu mrá gobierhnu ra Cirenio ja 
ra hai Siria nú'bu bi nja nuna ra mudi 
padro. 
3 Gatho ya ja'i mi pe'tsi da menga ja 
yá hnini cada 'na habu myá mengu, pa 
da tlopabi yá thuhu'u. 
4 Hangue ra Jose bi bonga de ja ra 
hnini Nasare de ra hai Galilea pa bi 
ma ja ra hnini Belé de ja ra hai Judea, 
ngue'a ja mrá menguni ndu ra nda 
Davi, ha nura Jose ja xqui 'ñehni de ja 
yá ja'i ra Davi. 
5 Bi ma ja ra hnini Belé pa da tlopabi 
yá thuhu'a, bi meui ra Maria nú!a xqui 
'yadi pa da nthatui, ha nu'á ya mi 
da'thi de rá batsi. 

6 Ha de mbi 'bui'u ja ra hnini Belé, bi 
zo ra pa da 'mui rá batsi ra Maria. 

7 Ha de guehni bi 'mu rá mudi t'a, bi 
mant'i co yá 'mant'i, ne bi megui habu 
mi ja 'nara hñunga mbo'ni, ngue'a ya 
mi otho habu da ttumba ntsaya'u. 


'Raya ma'yo bi c'a'tsa ra zi Jesu 


8 Ne de guehni guetbu de ra hnini 
Belé mi 'buhni 'raya ma'yo ja ra 
mbonthi mi su yá deti dega xuui. 

9 Nepu nu'é mi damfri bi hyandua 
'nará enxe Ajua, ne 'nara danga hyats'i 
bi yot!a gatho rá nthets'i habu mi 
'bui'u, y ra ora!a xi bi ntsu'u. 

10 Pe nura enxe bi 'fembabi'u: 

—Ogui tsuhu, ngue'a drá 'ñehe ga 
xi'ahu 'raya hoga noya nú'u pa xi gui 
johyahu nu'ahu ne gatho ma'ra ya 
ja'i. 

11 Ngue'a nubya xa 'mui ja rá hnini 
ndu ra nda Davi 'nara Pøhøte pa 
gue'ahu, y nú'á go gue'a ra Cristo 

ra zi Hmu bá 'behni pa da nda. 

12 Y po má nseña gui tsuhu ra batsi xa 
'bant!i co yá 'mant!i ne xa 'begui habu 
ja 'nara hñunga mbo'ni. 

13 Y de mi uadi bi manga njabu 
nura enxe!la, mi damfri'u bi hyanda 
ma'ra ya enxe de mahets'i mi hnequi 
mahyegui con gue'a, mri xocambeni 
Ajua ne mi eñ'u: 

14 ¡Drá nsunda Ajua bí 'bu 

mahets'i, 

ne dá 'mui co 'nara hoga'mui 
ya meximhai nú'u xa zutua rá 
hmate'a! 

15 Nepu nu mi menga ya enxe pa 
mahets!i ya ma'yo bi mudi bi 
'ñémbabi 'na ngu ma'na: 

—Maha Belé, ma ga c'a'tshu te 
zua nja de guehni de nú'a xa 
xicaguihu rá enxe Ajua. 

16 Nepu nu'é bi ma hnest'ihi, y bi 
zoni bi zudi'u ra Jose ne ra Maria co 
rá batsi nú'a mi 'beni ja 'nara hñunga 
mbo'ni. 

17 Y nú'u ya ma'yo mi hyanda ra batsi, 

bi mudi bi mede gatho nú'a xqui 
xipabi ra enxe de gue'a. 

18 Ha gatho nú'u bi 'yøde xi bi 'yø de 
nú'a mi mañ'u. 

19 Pe nura Maria xi mi pe'tstho ja mbo 
rá mfeni nuya ya noya pa da bentho. 
20 Nepu nuya ma'yo bi mengui xi mri 
xøcambeni Ajua por gatho nú!a xqui 
'yode ne xqui hyandi, ngue'a nu'ú 
xqui zadi ngu nú!a xqui sipabi'u. 


Ra zi Jesu bri dapa ja rá 'ye Ajua 


21 Ne rá hñato ma pa de xqui 'mu 
ra batsi, bi thu'tsua ra seña ja rá 
ndo!yo ngu yá nzai'u. Ne bi 
thu'mbabi ra JESU ngue'a gue'a xqui 
xipabi ra enxe ra Maria desde ante da 
nda'thi de gue'a. 

22 Y nu mi ua yá pa ra Maria bi 
ntlaxqui pa da yopa yut'a ja ra nija 
ma'na'qui ngu xqui 'yofo ra Moise ja 
ra ley, nepu ra Jose ne ra Maria bi 
zixa ra zi batsi pa ja ra ndanija 
Jerusale pa dí dapabi ja rá 'ye Ajua. 
23 Bi 'yøt'a njabu'u ngue'a xqui tlofo ja 
rá ley Ajua gue gatho nú'u ya mudi 
batsi da 'mui ne 'bu dya tstunt'u gue'a 
mahyoni da t'eque pa Ajua. 

24 Nehe bi ma'u ja ra ndanija pa bi 
hña'tsuabi ra 'baha Ajua, ngue'!a njabu 
ena ja rá ley Ajua gue 'bu 'nara 'behña 
da 'mu rá batsi, mahyoni da zixa yoho 
ya zi jofi'o o yoho ya zi domitsu pa ja 
dí hyopabini Ajua dega 'baha. 

25 De nuya pa'y, mi 'bu 'nara 
'nghg nuni Jerusale mra thuhu ra 
Simiu. Nú'á xi mi 'yo xá hño ja rá 
thandi Ajua, ne mi tø'mi da hyanda 
ra Ñante nú!a to'o ma da fani ya me 
Israel, ne nurá Maca Ndahi Ajua mi 
'bui con gue'a. 

26 Ne go gue'a xqui xipabi Ajua gue 
hinda du asta hinda hyanda ra Cristo 
nú'a xqui ma Ajua ma dua pehni. 

27 Nu'á xqui ma ja ra ndanija ngue'a ra 
Maca Ndahi xqui tsits'i, y ra ora'a mi 
'buhni mbo, bi yut'a ra Jose nehe co 
ra Maria mri zi ra zi t'uca Jesu pa e da 


El Nuevo Testamento en el hñahñu (otomí) del Valle del Mezquital O La Liga Bíblica 1970, 2009 


NSAN LUCA 2 


'yent'ua ja rá 'ye Ajua ngu xqui manga 
ra ley Ajua. 

28 Nepu de guehni ra Simiu bi zinga ra 
t'uca 'uene ne bi 'yents'a ja yá 'ye ne 
bi xgcambeni Ajua bi 'ñena: 

29 Nu'i Ajua ma Dada'i, ya da za 
gui tsixcagui de guecua, ya bi 
hñu ma mui 

ngue'a ya stá handi xa njabu 
ngu nú'a gá xicagui. 

30 Ya stá handi co ma da ra 
Pøhøte, 

31 ntina xcuá pehni pa da pøhø 
gatho ya ja'i. 

32Nuna go guehna ngu 'nara ñot'i 
pa da yo'tua yá mfeni gatho 
nú'u hingyá me Israel, 

y po rá nguehna ma da nja rá 
nsu ri hnini Israel. 

33 Ha nura Jose ne ra Maria rá 
nana ra Jesu mi 'yøde nú'u ya noya 
mi manga ra Simiu de ra t'uca 'uene, 
nú'é xi bi 'yg'u. 

34 Nepu nura Simiu bi 'yapa Ajua da 
japi'u. Ne bi 'ñembabi ra Maria rá 
nana ra Jesu: 

—Nuna 'uene xuá 'behni pa da 
pohg ndunthi ya me Israel, pe ndunthi 
de gue' ma da utsa ne da 'medi'u. 

35 Y njabu po rá ngue ri t's ma da 
hnequi gatho nú!a beni ja yá mfeni 
cada 'nara ja'i. Y pa gue'i ma gui 
thogui 'nara danga dumui ngue'a ma 
da t'utsa'i ri t'u. 

36 Ne mi 'bu 'nara 'behña mrá 
thuhu ra Ana nú'a mi ña co rá ts!edi 
rá Maca Ndahi Ajua. Y nú'a ra 
'behña!a mra t'ixu 'nara 'ñøhø mra 
thuhu ra Fanuel, xqui 'ñehe desde yá 
ja'i ndu ra Aser. Y nu'á ya xi mrá zi 
daqu'ei. Nú'bu xi mrá batsa nxutsitho 
bi nthati, ne nsgcta yoto njeya bi 
'muhui rá dame. 

37 Y ya mi øt'a goho'rate ma goho 
njeya xqui mviuda. Nu'á himi pøni de 
ja ra nija, ngue'a nzantho mi pepabi 
Ajua ma pa ra xuui, mri ayuna ne xi 
mi apabi Ajua. 

38 Ora mi 'buhni ra Jose ne ra Maria 
co ra t'utuene mbo ra ndanija, ra ora'a 
bi yutla ra Ana nehe, ne bi umba 
njamadi Ajua. Nepu bi mudi bi xipabi 
de ra zi batsi nú'u to'o gatho mi tø'ma 
ra Ñante nú'a to'o da ñanga ra hnini 
Jerusale. 


Ra zi Jesu bi menga ja 
ra hnini Nasare 


39 Nepu mi uadi ra Jose ne ra 
Maria bi 'yøt'a gatho ngu nú!a xqui 
manda ja rá ley Ajua, bi menga pa ja 
yá hnini Nasare de ja ra hai Galilea. 
40 De guehni ra batsi mri 'yo rá te, ne 
tyo mri nja rá tsledi, ne 'yo mri nja rá 
mfadi, y Ajua mi japabi ndunthi'a. 


Ra zi Jesu mi 'buhni ja ra ndanija 


41 Tat'a jeya mi pa ra Jose ne ra 
Maria pa da nu ra ngo de ra pascua 
nuni Jerusale. 

42 Y de mi juata 'rettamayoho njeya ra 
Jesu, bi ma ri hñu'u pa Jerusale pa da 
nu ra ngo ngu myá nzai'u. 

43 Y nu mi ua ra ngo, bá penga ra Jose 
ne ra Maria, ha nura Jesu bá cohi de 
guehni Jerusale nsinque bi ba rá nana 
ne ra Jose. 

44 Nu'á mi hu yá mui gue mbra 'ñoui 
ma'ra ya ja'i nú'u bá pengúi ja ra ngo. 
Bi 'fño maxggue 'na pa ra 'ñu, asta ja 
'mefa bi 'ñani'u ra batsi, bi 'ño bi 
'yambabi nú'u mi ja te yá njaui ne yá 
mpadi. 

45 Pe himbi zudi'u de guehni, hangue 
bi yopa mengui'u pa Jerusale pa dua 
honi. 

46 Nepu rá hñupa bi zadi mi 
'buhni mbo ja ra ndanija mi huhni 
madetho de ya xahnate de ra ley mi 
østho nú'a te mi mañ'« nepu nu'á mi 
ø'tua ya ntlani'u. 

47 Gatho nú'u ya ja'i to'o mi pde nú!a 
mi mañ'a xi mri 'yø ngue'a xi mi ja rá 
mfadi'a ne mi thadi xá hño nú'u ya 
nt'ani mi t'ø'tuabi nehe. 

48 Y nu mi hyanda rá nana ne ra Jose 

gue mi huhni co ya xahnate de ra ley, 
himi padi te da beñ'«. Y nurá nana bi 
'hembabi: 

—Ma zi t'u'i, ¿hanja xcá 'yotcahe 
njabu? Nugui ne ri dada go dí 
hoñ'ahe co ndunthi ra dumui. 

49 Pe ra Jesu bi dadi ne bi 
'ñembabi'u: 

—¿Pa te gui jacju guí 
hongaguihu? ¿Ha hinguí pahu gue 
nugui mahyoni ga pepa rá 'befi ma 
Dada? 

50 Pe nu'é nixi mi padi te mri 
bønga nú'u ya noya bi xipabi'u. 

51 Nepu de guehni bi meui rá 
nana ne ra Jose bi menc'u pa ja ra 
hnini Nasare, ne nu'a bi sigui bi 
'yøtua yá ts'ofo'u. Ha nurá nana mi 
pe'stho ja rá mfeni gatho nú!a te bi 
nja co rá t'u. 

52 Y nura Jesu 'yo mri te rá mfadi ne 
rá ndangui, ne Ajua xi bi hopa rá 
'mui'a, ne ya ja'i nehe. 


Ra Xuua Xi'tsate mi zofo ya 
ja'i ja ra mbonthi 

(Mt. 3:1-12; Mr. 1:1-8; Jn. 1:19-28) 

3 1 De ya xqui nda 'retlamacut!a 
njeya ra danga nda Tiberio Cesa 

nú'a mi 'bu Nroma ne mra nda ja 
ndunthi ya hai de ra ximhai, nehe 
gue'bu mrá nda ra Poncio Pilato nuni 
ja ra hai Judea, nehe mrá nda ra 
Erode nuni ja ra hai Galilea, nehe 
mra nda nurá cu ra Erode nú'a mra 
thuhu ra Lipe nuni ja ra hai Iturea ne 
ja ra hai Traconite, nehe mrá nda ra 
Lisania nuni ja ra hai Abilinia. 
2 Gue'bu myá danga nda gá macja ra 
Anás ne ra Caifá. Ha de nura jeya!a 
Ajua bi umba ya noya ra Kuua nú'a 
mrá t'u ra Sacaría de mbi 'bu ja ra 
mbonthi, pa da zo ya ja'i. 
3 Nu'bú ra Kuua bi ma gatho rá 
nthets'i ra dathe Jordá, ne mi embabi 
ya ja'i gue da ñobri de yá tstoqui ne da 
nxistehe pa njabu Ajua da pumbabi yá 
tsloqui'u. 

4 Nú'á njabu bi zofo ya ja'i gue da 
hñoqui'u ja yá mfeni pa nu sta zø ra zi 
Hmu da gamfri'a, hangue bi njabu 
ngu nú'a xqui 'yofo ra badi Isaía ja ra 
Maca T'ofo nu habu ena: 

Ma da nt'pde 'nara ja'i da ña 
nts'edi ja ra mbonthi ne ma 
da 'ñena: 

“Hocuahu xá hño rá 'ñu ra zi 
Hmu, 

juanhu gatho ya tslaca'ñu. 

5 Gatho ya hñe dra hñut'tsi, 

ne dra tenga ya ndants'i, ne dra 
yo'ta ya t'øhø, 

ne dra juana ya nønts'a'ñu, 

ne da thoqui gatho habu hindi 
'bui xá hño. 

6 Y gatho ya ja'i da hyandi te xa 

'yøt!a Ajua pa da mpohg'u.” 

7 Nepu mi pa ya ja'i mi c'a'tsa ra 
Kuua pa da xi'tsi'u, y nu'á mi 
embabi'u: 

— ¡Gyá ts'oja!ihu ngu ya zate 
qu'eña! ¿Ha guí hu ri muihu gue 
ngue'a xcá ehuua ya xcá 'ba'tuahu rá 
cue Ajua xa 'fepu? 

8 Mahyoni gui 'yohu xá hño pa da 
hnequi gue majuani xcá ñobrihu de ri 
tstoquihu. Oxqui ma gui 'ñexhu gui 
'eñhu: “Nuje ma dadahe ndu ra Abra, 
hangue hinte ga jahe.” Ngue'a nugui 
dí xi'ahu gue Ajua da za da japi da 
nja'i nuya ya do pa dya t'a ra Abra. 
9Di xi'ahu gue 'bui guetbu Ajua, ngu 
'na to'o ha ra t'égui pa da zecua yá 'yu 
ya za. Gatho nú'u ya za hingui unga 
yá hoga fruta ma da ts'et'i ne da thøt'a 
ja ra tsibi. Njabu Ajua ma da hyot!ahu 
ja ra nidu 'bu hingui ñobrihu ne gui 
'yohu xá hño. 

10 Nepu nuya ja'i bi 'yamba ra 
Kuua ne bi 'fñembabi: 

—Nu'bé ¿te mahyoni ga pthebya? 

11 Nu'bé ra Kuua bi 'fembabi: 

—Nu'a tó!lo pe'tsa yoho yá pahni, 
dá umba 'na nú!a to'o othobi. Ha 
nu'a tó!o pe'tsa te da zi, mahyoni da 
ñohui nú'a to'o othobi. 

12 Nehe bi ma ba c'a!tsa ra Kuua 
'raya 'ñatsa nguzboja. Nú'á bi ma da 
nxistehe nehe, ne bi 'yambabi ra 
Kuua ne bi 'fembabi: 

—Xahnate, xi nuje, ¿te mahyoni 
ga gthe? 

13 Ha nura Kuua bi 'ñembabi: 

—Nu'a mahyoni gui 'yothu, 
cobrahu ngu nú'a manga ra ley, oguí 
combahu yá boja ya ja'i. 

14 Nehe 'raya soldado bi 'ñembabi 
ra Xuua: 

—Xi nuje, ¿te mahyoni ga øthe? 

Ha nura Kuua bi 'ñembabi: 

—Oto guí pepabihu, ne oguí pihu 
ya ja'i co núla ra nsu xa tla'ahu, nixi 
gui hyoxhu ra thai ya ja'i. Nula gui 
'yothu, johyahu co nú'a guí tahahu, 
oguí nehu ma'na. 

15 Ha nuya ja'i himi padi te da 
beni de ra Xuua, ua go mi gue'a ra 
Cristo nú'a xqui hma da 'behni pa da 
nda, ua hina. 

16 Nepu nura Kuua bi 'fembabi'u: 

—Nugui dí zi'ts'a'ihu co ra dehe, 
pe bra 'befa ma'na nú'a to'o ma da 
xi'tslalihu co ra Maca Ndahi ne asta 
ngu di faspi co rá ts'edi. Nú'á ma'na 
ja rá tstedi de guequi ne hini 
'ñepcagui ngugui ga xo'tuabi yá 
nthasthi de yá zesthi. 

17 Nu'á nja ngu 'nara mefi ya o ja rá 
tye ra pala pa da mica ra trigo, y nu stí 
uadi da miqui'a, da munts'i da me'tsi, 
ha nura paha da gat'a ja ra tsibi. 
Njabutho nehe nú'a bra 'befa de 
guequi ma da munts!a nú'u di 'yo xá 
hño pa da 'mui con gue'a, ha nu'u 
hindi 'yo xá hño ma da hyøt'a ja ra 
tsibi. 

18 Njabu ne co ma'ra ya hoga 
ts'ofo ra Kuua mi utua ya ja'i de ra 
maca hoga t'pde. 

19 Y nú'bé gue'bu bi zui!a ra nda Erode 
ngue'a xqui zimbabi rá 'behña rá cu 
nú'a mra thuhu ra Lipe, ne xqui 'yøt'a 
ma'ra ya t'øt'e xá nts'o. 

20 Pe nura Erode himbi ne bi ntso'mi. 

Nu'a bi 'yøt'e, bi 'yøt'a ma'na ra t'øt'e 
xi za nts'o, bi gu ra Kuua ne bi got'a 
fadi. 


Rá sistehe ra Jesu 
(Mt. 3:13-17; Mr. 1:9-11) 


21 Pe ante dra ju ra Xuua da jot'a 
fadi, bi ma ra Jesu habu mi xi'tsate'a 
pa da nxistehe'a nehe. Ne ts'a mi 
apabi Ajua ra Jesu, bi xogui mahets'i, 
22 y nurá Maca Ndahi Ajua bá cai ngu 
nara domitsu bi zøhø ja gue'a. Ne bi 
nt'øde 'nara noya de mahets'i bi 'ñena: 

—Nu'i go gue'i ma hmaca T'w'i, xi 
drí johya de gueti. 


Yá mudi ja'i de ra Jesucristo 
(Mt. 1:1-17) 


23 Ra Jesu mi pe'tsa ngu 
'natema'ret!a njeya nu mi muta rá 
'befi. Ne mi t'ena gue nurá dada'a go 
mrá Jose. Ha nurá dada ra Jose mrá 
thuhu ra Elí, 

24 ha nurá dada ra Elí mrá thuhu ra 
Matat, ha nurá dada ra Matat mrá 
thuhu ra Leví, ha nurá dada ra Leví 
mrá thuhu ra Melqui, ha nurá dada ra 
Melqui mrá thuhu ra Jana, ha nurá 
dada ra Jana mrá thuhu ra Jose nehe, 
25 ha nurá dada nú'a ma'na ra Jose 
mrá thuhu ra Matatía, ha nurá dada ra 
Matatía mrá thuhu ra Amós, ha nurá 
dada ra Amós mrá thuhu ra Naum, ha 
nurá dada ra Naum mrá thuhu ra Esli, 
ha nurá dada ra Esli mrá thuhu ra 
Nagai, 

26 ha nurá dada ra Nagai mrá thuhu ra 
Maat, ha nurá dada ra Maat mrá 
thuhu ra Matatía nehe, ha nurá dada 
nu'a ma'na ra Matatía mra thuhu ra 
Semei, ha nurá dada ra Semei mrá 
thuhu ra Jose nehe, ha nurá dada nú'a 
ma'na ra Jose mrá thuhu ra Judá, 

27 ha nurá dada ra Judá mrá thuhu ra 
Joana, ha nurá dada ra Joana mrá 
thuhu ra Resa, ha nurá dada ra Resa 
mrá thuhu ra Sorobabel, ha nurá dada 
ra Sorababel mrá thuhu ra Salatiel, ha 

nura dada ra Salatiel mra thuhu ra 
Neri, 

28 ha nura dada ra Neri mra thuhu ra 
Melgui nehe, ha nurá dada nú'a ma'na 
ra Melqui mrá thuhu ra Adi, ha nurá 
dada ra Adi mrá thuhu ra Cosam, ha 
nurá dada ra Cosam mrá thuhu ra 
Elmodam, ha nurá dada ra Elmodam 
mrá thuhu ra Er, 

29 ha nurá dada ra Er mrá thuhu ra 
Josué, ha nurá dada ra Josué mrá 
thuhu ra Elieser, ha nurá dada ra 
Elieser mrá thuhu ra Jorim, ha nurá 
dada ra Jorim mrá thuhu ra Matat 
nehe, 

30 ha nurá dada nú'a ma'na ra Matat 
mrá thuhu ra Leví nehe, ha nurá dada 
nú'a ma'na ra Levi mra thuhu ra 
Simiu, ha nurá dada ra Simiu mrá 
thuhu ra Judá nehe, ha nurá dada 
nú'a ma'na ra Judá mra thuhu ra Jose 
nehe, ha nurá dada nú'a ma'na ra Jose 
mrá thuhu ra Jonán, ha nurá dada ra 
Jonán mrá thuhu ra Eliaquim, 

31 ha nurá dada ra Eliaquim mrá 
thuhu ra Melea, ha nurá dada ra 
Melea mrá thuhu ra Mainán, ha nurá 
dada ra Mainán mrá thuhu ra Matata, 
ha nurá dada ra Matata mrá thuhu ra 
Natán, 

32 ha nurá dada ra Natán mrá thuhu ra 
Davi, ha nurá dada ra Davi mrá thuhu 
ra Isaí, ha nurá dada ra Isaí mrá thuhu 
ra Obed, ha nurá dada ra Obed mrá 
thuhu ra Boos, ha nurá dada ra Boos 
mrá thuhu ra Salmón, ha nurá dada ra 
Salmón mrá thuhu ra Naasón, 

33 ha nurá dada ra Naasón mrá thuhu 
ra Aminadab, ha nurá dada ra 
Aminadab mrá thuhu ra Aram, ha 
nurá dada ra Aram mrá thuhu ra 
Esrom, ha nurá dada ra Esrom mrá 
thuhu ra Fare, ha nurá dada ra Fare 
mrá thuhu ra Judá nehe, 

34 ha nurá dada nú'a ma'na ra Judá 
mrá thuhu ra Cobo, ha nurá dada ra 
Cobo mrá thuhu ra Isaac, ha nurá 
dada ra Isaac mrá thuhu ra Abrá, ha 

nurá dada ra Abrá mrá thuhu ra Taré, 
ha nurá dada ra Taré mrá thuhu ra 
Nacor, 

35 ha nurá dada ra Nacor mrá thuhu ra 
Serug, ha nurá dada ra Serug mrá 
thuhu ra Ragau, ha nurá dada ra 
Ragau mrá thuhu ra Peleg, ha nurá 
dada ra Peleg mrá thuhu ra Eber, ha 
nurá dada ra Eber mrá thuhu ra Sala, 
36 ha nurá dada ra Sala mrá thuhu ra 
Cainán, ha nurá dada ra Cainán mrá 
thuhu ra Arfaxad, ha nurá dada ra 
Arfaxad mrá thuhu ra Sem, ha nurá 
dada ra Sem mrá thuhu ra Noé, ha nurá 
dada ra Noé mrá thuhu ra Lamec, 

37 ha nurá dada ra Lamec mrá thuhu 
ra Matusale, ha nurá dada ra Matusale 
mrá thuhu ra Enoc, ha nurá dada ra 
Enoc mrá thuhu ra Jared, ha nurá 
dada ra Jared mrá thuhu ra Maalaleel, 
ha nurá dada ra Maalaleel mrá thuhu 
ra Cainán nehe, 

38 ha nurá dada nú'a ma'na ra Cainán 
mrá thuhu ra Enós, ha nurá dada ra 
Enós mrá thuhu ra Set, ha nurá dada 
ra Set mrá thuhu ra Adá, ha nurá 
Dada ra Ada, go gue'a Ajua bí 'bu 
mahets'i, ngue'a go bi hyoqui'a. 


Ra ts'ondahi mi xaxa ra Jesu 
(Mt. 4:1-11; Mr. 1:12-13) 


4 1 Mi uadi bi nzistehe ra Jesu bi 
ma de guehni ja ra dathe Jorda 
mi hanpa ra ts'edi ra Maca Ndahi. 
Nepu ra Maca Ndahi bi zits'i ja 'nara 
mbonthi. 
2 Ne ja bá 'buhni ñote ma pa. Y de 
guehni bi zo ra tstondahi habu mi 
'buila pa da zazi pa xama xa 
tstocuahma rá mfeni'a. Ne nura Jesu 
hinte xqui zi de nú'u ñote ma pa'y, ja 
'mefa bi zu ra thuhu. 
3 Nepu de mi zu ra thuhu'a, ra 
ts'ondahi bi 'nembabi: 

—'Bu go gue'i rá T'u!i Ajua, 
japabi xa da nthuhme nuna ra do. 

4 Ha nura Jesu bi dadi ne bi 
'ñembabi: 

—Kant'ofo ja ra Maca T'ofo habu 
ena njaua: “Hingue hønse po ra thuhme 
da za da 'muraja'i, gatho nú'a ma Ajua 
go guelaumbaráteraja'i.” 

5 Nepu de guehni ra tstondahi bi 
zixa ra Jesu ja 'nara t'øhø xi xmá 
hñets'i pa bi 'ñutua gatho ya hnini de 
maxggue ra ximhai, y 'bestho ra 
ora!a bi hnequi gatho ya hnini. 

6 Y nura ts'ondahi bi 'ñembi: 

—Nugui da za ga 'ra!a gatho ra 
tsledi ne gatho ra danga nsu de nuya 
ya hnini, ngue'a go xa tlentc!la ma 'ye 
gathoyu, y nugui da za ga umbabi 
to'o go ga nega. 

7 Hønse 'bu gui ndandiñahmu ne gui 
nsundagui, gatho go da 'yo ri 'yeyu. 

8 Pe nura Jesu bi dadi ne bi 
'ñembabi: 

—'Uegue de guequi, nu'i Sata. 
Ngue'a xa nt'ofo ja ra Maca T'ofo gue 
Ajua ri Hmu go gue'a gui nsunda, ne 
hónse'a gui pepabi. 

9 Nepu de guehni ra tstondahi bi 
zixa ra Jesu ja ra hnini Jerusale ne bi 
po'tsa asta xi maña ra ndanija ne bi 
'ñembabi: 

—'Bu go gue'i rá T'u!i Ajua, 
'yenga ra sagui pa ri ga'ti xa. 

10 Cabo xa ntlofo ja ra Maca T'ofo 
habu ena: 
Ajua dua pehna yá enxe pa da 
su'a!i. 
11 Ne da mip'a ri 'ye 
pa njabu hingui tsama'ñu ri ua 
nu xcrí tsónga ja ra hai. 

12 Nu'bá ra Jesu bi dadi ne bi 'ñena: 

—Nehe xa nt'ofo ja ra Maca T'ofo 
habu ena: “Oguí xaxa Ajua ri Hmu pa 
gui 'ñena gue da max'i.” 

13 Y nu mi uadi ra ts'ondahi bi 
'yøt'a gatho ngu nú'a xqui 'ye'mbi pa 
xa hyathma ra Jesu, nu'a bi 'uegue 
de ra Jesu 'raya pa. 


Ra Jesu bi futa rá 'befi nuni Galilea 
(Mt. 4:12-17; Mr. 1:14-15) 


14 De guehni ra Jesu bi menga pa 

ja rá hai Galilea mi hanpa rá ts'edi ra 
Maca Ndahi, y bi 'ño rá 'bede'a ja 
gatho rá nguni nura hai'a. 

15 Y nú'á mi cutla ja ya nija pa mi 
utuate, ne gatho ya ja'i mi e'tsua rá 
nsu'a. 


Ra Jesu mi 'buhni Nasare 
(Mt. 13:53-58; Mr. 6:1-6) 


16 Nepu nura Jesu bi ma pa 
Nasare nú!a ra hnini habu xqui nte'a. 
Y ra pa dega tsaya bi yutla ja ra nija 
ngu mrá nzai'a, ne ja bi 'maini pa da 
hñe'ta ra Maca T'ofo. 

17 Ne bi ttumbabi nú'a ra tlofo xqui 
tyofo ra badi Isaía, y de mi tenguila bi 
hyonga nú!a ra xeni habu ena njaua: 
18Nurá Maca Ndahi Ajua 'bui con 
guequi, 
ngue'a Ajua xa hñuxcagui pa e 
ga xipa ra hoga nt'pde nú'u 
ya hyoya, 
ne zua pencagui pa ga hu'mba 
yá mui nú'u to'o tu yá mui, 
ne pa e ga pønga nú'u to'o o 
nts'ahni de ja ra tsloqui, 
ne pa ga japi da xo yá da ya 
goda, 
ne pa e ga ñanga nú'u ri sufri 
de nú'a t'p'tuabi, 
19ne pa e ga ma gue núbya 
mapaya ya xa zø ra pa pa 
Ajua da pøhø ya ja'i po rá 
hmate. 

20 Nepu mi uadi ra Jesu bi hñe'ta 
nuya ya noya, bi mants'a ra Maca 
T'ofo, ne bi umba nú'a ra maste de ra 
nija. Y bi hñudi'a, y gatho nú'u xqui 
munts'ni ja ra nija xi mi ne'ti'a. 

21 Nepu nu'á bi mudi bi zofo'u ne bi 
'ñembabi'u: 

—Nubyá ya bi njabu ngu nú!a ja 
juadi dá he'ta ja ra Maca T'ofo. 

22 Y gatho nú'u mi 'behni xi mri 
'yø de nú'u ya hoga noya mi manga 
ra Jesu, ne xi mi ñamahño'u de 
gue'a. Ne mi 'fémbabi'u 'na ngu 
ma'na: 

—¡Conque go guehni rá t'a ra Jose! 

23 Nu'bú ra Jesu bi 'ñembabi'u: 

—Di padi xá hño gue nu'ahú ma 
gui 'fengaguihu: “Bu xi majuani grá 
medico, 'ñøthese.” Y nehe ma gui 
'ñengaguihu: “'Yøt'e nehe de guecua 
ja ma haihu ngu nú!a stá vhe xcá 
tyøt'a Ncapernau.” 

24 Ne de gue'a bi sigui bi ña ra 
Jesu bi 'fembabi'u: 

Xi majuani dí xi'ahu gue ni 
'nará 'mehni Ajua hingui hmadi de ja 
rá haise. 

25 Dí xilahu gue nuya pa'u mi 'bui ra badi 
Elía mi 'bu ndunthi ya viuda nehe ja ra 
hnini de Israel. Y nuya pa'u hinxqui 'uai 
hñu njeya made, hangue xi xqui nja 'nara 
danga thuhu ja gatho nuna ra hai. 

26 Pe nu Ajua himbi mehna ra Elía pa 
da t'ini ja yá ngu nú'u ya viuda mi 'bu 
ja ya hnini de Israel. Ajua bi mehni'a 
ma'nambu ja rá ngu 'nara viuda nú!a 
mi 'bu ja ra ttuca hnini Sarepta gueta 
ra danga hnini Sidó. 

27 Nehe de nuya pa'u mi 'bui ra badi 
Eliseo, ndunthi ya me Israel mi hena 
ra lepra, pe ni 'na de gue'u himbi fani 
de nú'a ra híñeni'a, hønse ra Naamán 
nú'a mra me Siria, nsøc'a go gue'a bi 
fani de ra lepra mi tsudi. 

28 Nu mi 'yode nuya ya noya 
gatho nú'u xqui munts'ni mbo ra nija 
bi bo yá cue'u. 

29 Ne bi 'mai'u bi guca ra Jesu de ja yá 
hninita, ne bi zits'i ja rá hyo ra hnini 
habu mi ja 'nara ma!ye, y de guehni 
mi nehma'u xa fote pa rí ga'ti. 

30 Pe nura Jesu bi 'rantho madetho de 
ra hmuntsja'i ne bi ma. 





'Nara 'ñoho mi pe'tsa 
'nara ts'ondahi 
(Mr. 1:21-28) 


31 Nepu nura Jesu bi ma Ncapernau 
ma'na ra hnini de ra hai Galilea, ne ja 
bá xahnani ya ja'i nura pa dega tsaya. 
32 Y gatho ya ja'i xi mri 'yø de nú'a mi 
udi'a ngue'a mi zote co 'raya noya xi 

mi pe'tsa ndunthi ra ts'edi. 

33 Y nuni ja ra nija habu xqui 
munts!i'u xqui zøhø 'nara 'ñøhø mi 
pe'tsa 'nara tstondahi. Nepu nu'á bi 
dø 'nara hmafi ne bi ña nts'edi bi 
'nena: 

34 —Nu'i Jesu grá me Nasare, 
hyegaguiheua. ¿Hanja xcuá ehe pa 
honse e gui juatcaguihe? Ngue'a 
nugui dí padi to'o'i, go gue'i rá Maca 
T'a!i Ajua. 

35 Nura ora!a ra Jesu bi zai nú'a 
ra ts!ondahi ne bi 'ñembi: 

—jįCo'ta ri ne, pøni de nuna ra 
'føhø! 

Nepu nura ts'ondahi bi føma nú'a 
ra 'ñøhø de ja yá thandi ya ja'i, nepu 
bi bonga ra ts'ondahi bi ma nsinque 
te bi 'yø'tuabi nú'a ra 'ñøhø'a. 

36 Y gatho ya ja'i bi ntsu ne mri 
'némbabi 'na ngu ma'na: 

— Xi te ma ts'edi hani gue co 
nuyá noya ri 'bepa ya tstondahi da 
boni, y nu'á pte! 

37 Y gatho rá nthets'i nú'a ra hai'a 
bi 'ño ra 'bede de nú'a bi 'yøt'a ra 
Jesu. 


Ra Jesu bi 'ypthebi rá to 
ra Simu Pedro 
(Mt. 8:14-15; Mr. 1:29-31) 


38 Nepu ra Jesu bi bøni de guehni 
ja ra nija ne bi ma ja rá ngu ra Simu. 
Ne mi 'benga rá to ra Simu xi mi 
umba ra nzo nts'edi. Nepu bri 
bantebi ra Jesu gue da nu nura 
da'thi'a. 

39 Nu'bú ra Jesu bi ma bá nu, bi 
ndoqui ne bi japa ra nzo da ntsaya. Y 
'bestho ra ora!a bi tsayabi ra nzø, ne bi 
nanga nú'a ra 'behíña pa bi hyocui te 
da zi'u. 


Ra Jesu bi 'yøthe ndunthi ya da'thi 
(Mt. 8:16-17; Mr. 1:32-34) 
40 Ngu bi yu ra hyadi nú'a ra pa'a, 
gatho to'o mi hena nu'araza ra hñeni 
bi ts'ixa habu mbi 'bu ra Jesu. Nepu 

nu'á mi huxa yá 'ye ja 'rama'na ya 
da'thi, y gatho mi fani 'bestho. 

41 Nehe ndunthi ya da'thi nú'u mi 
peltsa ya tstondahi mi embabi, ne asta 
mi mafi'u mi ena: 

—Nu'i go gue'i rá T'w'i Ajua. 

Pe nura Jesu mi tsui nú'u ya 
tstondahi ne himi hopi da ña, ngue'a 
nu'ú mi padi gue go mi gue'a ra 
Cristo nti'a ba pehna Ajua pa da nda. 


Ra Jesu bi zofo ya ja'i nuni Galilea 
(Mr. 1:35-39) 


42 Rá hyax'a 'nitho ra Jesu bi boni 
de ra hnini Ncapernau bi ma ja 'nara 
mbonthi habu hinto mi 'bui. Pe nuya 
ja'i xi bi 'ño bi hyoni'a asta xi bi zoni 
habu mi 'bei'a, ngue'a nu'é himi ne 
da hyegui da ma'a. 

43 Pe nura Jesu bi 'Nembabi'u: 

—Mahyoni ga ma ga umba ra hoga 
nt'ode ma'ra ya hnini gue ya xa zo ra 
Nda de mahets'i pa da nda, ngue'a pa 
gue'a zua 'bencagui pa ga e ga ma. 

44 Njabu mi 'yo ra Jesu ne mi 
cutla ja ya nija nuni Galilea pa mi 
unga ra hoga nt'øde. 


Bi ñuxa ya motsa co ya hua 
(Mt. 4:18-22; Mr. 1:16-20) 


5 1 Nara pa ra Jesu mi 'bu ja rá hyo 
ra ndehe de Genesare, y nuni bi 
zoni ndunthi ya ja'i ne bi munts'i habu 

mi 'bui'a, asta mri ts'i'mi'a ngue'a 
nu'á mi ne da 'yøtua rá noya Ajua. 

2 Nepu nura Jesu bi hyanda yoho ya 
motsa gueta rá hyo ra ndehe hinto mi 
oni, ngue'a nú'u ya mehua mi cuni 
xqui boni de guehni pa da menga yá 
xitla ja rá hyo ra ndehe. 

3 Nepu nura Jesu bi yutla ja 'na de nú'u 
ya motsa nú'a mra meti ra Simu, ne bi 
'yapa ra mate ra Simu da 'yet'a ra motsa 
má ts'u mbo ra dehe, ngue'a xi mi ts'i'ma 
yaja'i. Y bi hñudi ra Jesu mbo ra motsa 
ne desde guehni bi yopa zofo ya ja'i. 

4 Y de mi uadi bi zofo ya ja'i bi 
'hembabi ra Simu: 

—!Yet'a ra motsa pa habu ma'na 
strá hhe ra dehe, ne ja gui cathuni ri 
zit'ahu pa gui mpehuahu. 

5 Ha nura Simu bi dadi ne bi 
'ñembabi: 

—Ma zi Xahnate'i, stá 'yoheua 
gatho ra xuui, stá mpehuahe pe hinte 
stá juhe. Pe nubyá go guí xicje gue 
ga cathe ma xit'ahe ja ra dehe, ma ga 
cathe. 

6 Ha nura Simu ne nú'« ma'ra mi 
oui mbo ra motsa bi gat'a yá zit'a 
mbo ra dehe, y mi hñai xi bá ñuts'i 
co ya hua asta bi mudi bi ntenihma 
co yá hñu ya hua. 

7 Nepu nu'é bi 'ñutua ra seña nú'u 
ma'ra yá compa mbi o ja ma'na ra 
motsa pa e da mats'i. Y nu'á bá ehe 
'bestho ne bi ñu'tsa nú't yoho ya 
motsa co ya hua, asta mi ne da yui ja 
ra dehe co yá híñu ya hua. 

8 Y nu mi hyanda ra Simu njabu, bi 
ndandiñahmu ja rá ua ra Jesu ne bi 
'ñembabi: 

—Hiní 'ñepqui ga 'ñoui, ngue'a 
nugui 'nadrá 'yøt'ats'oqui. 

9 Bi 'ñena njabu ngue'a ngu xi bi 
ntsu ngue'a bi gu ndunthi ya hua, ne 
gatho nú'u ma'ra mi oui mbo ra 
motsa ngu bi ntsu nehe'u. 

10 Ne nú'4 ma'ra mri mfaxui ra Simu ja 
ra 'behua, go ra Cobo ne ra Kuua nú'u 
yá t'u ra Sebedeo, gatho ne'u ngu xi bi 
ntsu. Pe nura Jesu bi 'nembabi ra Simu: 

—Oguí tsu, ngue'a desde nubya 
ma ga 'ra'a'i ma'na ri 'befi pa gui 
mpehua dega ja'i. 

11 Nu'bé nu'ú bi 'yetla yá motsa 
pa asta ja rá ñani ra ndehe ne ja bi 
zohni yá motsa con gatho yá mpefi 
dega 'behua, nepu nu'é bi dena ra 
Jesu bi meui. 


Ra Jesu bi 'yøthe 'na mi 
hena ra lepra 
(Mt. 8:1-4; Mr. 1:40-45) 


12 'Nara pa mi 'yo ra Jesu ja 'nara 
hnini, ne ja mi 'buhni 'nara 'ñøhø mi 

hena ra lepra, ne zi mi tsi'ti. Y nu mi 
hyanda ra Jesu, bi ma bá tsudi ne bi 
ndandiñahmu ne asta bi megui rá 
hmi ja ra hai, ne bi 'fembabi: 

—Nú'i ri t'egu'ei Ndada, 'bu gui 
nehma, da za gui 'yothegui. 

13 Nepu nura Jesu bi hñu'tsua rá 
tyg, ne bi 'ñembabi: 

— Haha, dí ne ga øthe'i. Y nubyá 
ya xcá nani. 

Y nu mi uadi bi manga njabu, 
'bestho ra ora!a bi nani de nú'a ra 
hñeni. 

14 Ha nura Jesu bi hñu'mba ra hña gue 
hinto da xipabi de nú'a xqui 'yg'tuabi, 
ne bi 'ñembabi: 

—Honse nu'a mahyoni gui 'yot!e, 
rí ma bá 'ñudi ja ra macja pa da 
hyandi gue ya xcá ñani. Ne unga ri 
hña'ti ngu nú'a bi manda ra Moise, 
gue'a 'nara seña pa da hyanda ya ja'i 
gue ya xcá hani. 

15 Pe ma'na mri ntenga ra 'bede 
de nú'a mi øt'a ra Jesu, ne nzantho 
mi munts'a ya ja'i pa da 'ypde nú'a 
mi mañ'a ne pa da 'ygthebi yá hñeni. 
16 Ha nura Jesu njat'a mi 'uesehe habu mi 
jo'o ya ja'i pa mbi apabi Ajua rá Dada. 


Ra Jesu bi 'yothe 'nara da'thi 
himi tsa da 'ñani 
(Mt. 9:1-8; Mr. 2:1-12) 


17 'Nara pa ra Jesu mi xahna ya 
ja'i, ne mi huhni 'raya fariseo ne 
raya xahnate de ra ley xqui 'ñehe de 
Jerusale ne de haburaza ma'ra ya 
hnini de ra hai Judea ne de Galilea. 
Y ra Jesu mi hanpa rá ts'edi Ajua pa 
mi øthe gatho ya da'thi. 

18 Nepu bi zøhø 'raya 'ñøhø mri du 
'nara da'thi xqui 'yents!a ja 'nara 'bebo. 
Nú!a ra da'thi'a himi tsa da 'ñani 
ngue'a mi tuda rá ndo'yo. Y nú't to'o 
mri du mi ne da cu'ta mbo ja ra ngu 
asta habu mi 'bu ra Jesu pa da 'yothe'a. 
19 Pe himbi zadi habu da yat'i'u 
ngue'a xi mi ja ra nts'i'mi. Hangue bi 
bøxa maña ra ngu, y bá heca 'na xeni 

ra techo pa bi za bi cama ra da'thi co 
rá 'bebo pa habu mi 'bai ra Jesu mbo 
ra ngu madetho de ra mundo ja'i. 

20 Ha nu mi hyanda ra Jesu gue nu'á 
mi ja yá jamfri, bi 'hembabi ra da'thi: 

—'Yøde, nuri tstoqui ya stá 
pun'a!i. 

21 Nepu nuya xahnate de ra ley ne 
ya fariseo nú'u mi huhni bi 'ñense ja 
yá mfeni'u: “¿Hanja nuni ra 'ñoho ri 
'net'a Ajua? Ngue'a jo'o ma'na to'o 
da unga ra pumbate de ya ts!oqui, 
honse Ajua.” 

22 Pe nura Jesu bi batua yá 
mfeni'a, hangue bi 'ñembabi: 

—¿Hanja guí beñhu njabu? 

23 ¿Nda'a ma'na hinxá hñei ga embi, ri 
ts'oqui ya stá pun'a!i, o ga embi, 
nangui rí ma? 

24 Pe pa gui pahu gue Nú'a To'o bi e bi 
Nja'i ja rá tstedi de guecua ja ra 
ximhai pa da unga ra pumbate de ya 
tstoqui, ma ga øt'a njaua: 

Nu'bé bi 'ñembabi ra da'thi: 

—Nangui, juxa ri 'bebo, rí ma ri 
ngu. 

25 Hangue 'bestho nú'a ra ora'a ra 
da'thi bi nangui ja yá thandi gatho 
nú'u mi 'buhni, ne bi guza rá 'bebo 
ne bi ma rá ngu mri xocambeni Ajua. 
26 Y gatho ya ja'i xi mri 'yo de nú'a xqui 
nja y mri xocambeni Ajua'u. Ne xi mi 
tsu'u de nú'a xqui hyandi ne mi ena'u: 

—Nubya stá hanthu 'raya danga 
t'øt'e núla hinhya'mu stá hanthu xa 
nja. 


Ra Jesu bi zofo ra Leví 
pa drá nxadi 
(Mt. 9:9-13; Mr. 2:13-17) 


27 'Mefa de gue'a ra Jesu bi boni 
ne bi hyanda 'nara nguxboja rá 
thuhu ra Leví mi hudi ja rá mexa. 
Nepu bi 'embabi: 

—Bá ehe, tengagui. 

28 Nu'bé ra Levi bi 'mai 'bestho ne 
bi zohni rá 'befi, ne bi dena ra Jesu 
bi meui. 

29 Ne 'mefa, ra Levi bi 'yø'tua 
'nara danga ngo ra Jesu ja rá ngu, y 
bi zóhni ndunthi ma'ra ya nguxboja 
nehe, nehe bi zóhni ma'ra ya ja'i ne 
bi hñudi ja ra meza mahyegui con 
gue'u. 

30 Nepu nuya fariseo ne 'raya xahnate 
de ra ley nú'u myá fariseo nehe, bi 
mudi bi ñama'ñu de yá nxadi ra Jesu 
ne bi 'fembabi'u: 

—¿Hanja grí ñuñhu ne grí ntsihu 
co nuyu ya 'ñatsa nguxboja ne ma'ra 
ya 'yot!atstoqui? 

31 Pe nura Jesu bi dadi ne bi 
'ñembabi: 

—Nu'u tó!o 'bui xá hño ne hindri 
hñeni, hingui honga ra 'ñethi, pe 
nu'u tó'o ri hñeni ha, honi to'o da 
'yothe. 

32 Nugui stua ehe pa ga zofo ya 
tyøt'ats'oqui pa da ñobri de yá ts'ogui, 
hingue stuá ehe pa ga zofo nú'u to'o 


beni gue 'bui xá hño ja rá thandi Ajua. 


Ra Jesu bi t'ambabi de ra ayuno 
(Mt. 9:14-17; Mr. 2:18-22) 


33 Nepu nu'ú bi 'yo'tua ma'na ra 
nt'ani ra Jesu ne bi 'ñembabi: 

—¿Hanja ri ayuna ne ri ora 
ndunthi nd' yá nxadi ra Kuua ne yá 
nxadi ya fariseo, ha nuri nxadigue 
nzantho ri ñuni ne tsithe? 

34 Nepu nura Jesu bi dadi ne bi 
'ñembabi'x: 

—¿Ha gue da za gui japhu da 
ayuna nú'u 'bu ja 'nara ngo dega 
nthati 'bu 'buhnitho ra navio con 
gue'u? Hina, hinda za. 

35 Pe ma da zø ra pa da ts'i'tsuabi ra 
navio, ya hinda 'mui con gue'a, nu'bé 
ha, gue'bu ma da ayuna'u nehe. 

36 Nehe bi xipabi ma'na ra 'bede 
bi 'fembabi: 

—Ni 'nara ja'i hingui henga rá 
'ra!yo he pa da mø'ta rá zehe. Nu'bu 
to'o da 'yøt'a njabu, nu'bé da tslonga 
rá 'ra!yo he, y nehe nura xeca 'ra!yo 
dutu hinda hogui xá hño ja nura zehe. 


108 


37 Nehe nixi hinto xit'a ra 'ra!yo vinu 
ja 'nara zebota, ngue'a nura 'ra!yo 
vinu da foca ra zebota, y njabu da 
ts'oca ra bota y da mfanga ra vinu. 
38 Hangue mahyoni da sit'a ra 'ra!yo 
vinu ja 'nara 'ra!yo bota pa njabu 
hinte da ja ra vinu nixi ra bota. 

39 Nu'a tó!o tsi nú'a ra vinu ya pe'tsa 
ya pa xa thoqui, hinda ne da zi ra 
'ra!yo vinu, ngue'a ena gue ma'na xá 
cuhi nú'a ya pe'tsa ya pa xa thoqui. 


Ya nxadi bi doca ya ngaha gá 
trigo ra pa dega tsaya 
(Mt. 12:1-8; Mr. 2:23-28) 


6 1 'Nara pa dega tsaya ra Jesu mi 
'ñoui yá nxadi bi 'ranga ja 'raya 
huahi habu xqui 'bot!a ra trigo. Ha 
nuyá nxadi mi tocua yá ngaha ne mi 
taqui mi tsi. 

2 Nepu 'raya fariseo bi hyandi ne bi 
'yambi bi 'ñembabi: 

—¿Hanja guí øthu nú!a hingui ho 
da t'øt'e núbya ra pa dega tsaya? 

3 Ha nura Jesu bi dadi ne bi 
'ñembabi'u: 

—¿Ha hinxcá hñe'thu ja ra Maca 
T'ofo habu ma de nú'a bi 'yøt'a ndu 
ra Davi co ma'ra yá compa nú'bu mi 
zu ra thuhu'u? 

4 Ma gue nu'á bi yutla ja rá nija Ajua 
pa bi hñaxa nú'u ya thuhme xqui 
thuxa ja rá thandi Ajua, ne bi zi'a ne 
bi umbi bi zi gatho nú'u ma'ra yá 
compa mri 'ñoui. Ha nú'u ya 
thuhme'u hønse ya macja mri 'ñepi da 
zihma. 

5 Nehe ra Jesu bi 'ñembabi'u: 

—Nú!a To'o bi e bi Nja'i ha ra 
tsledi pa da manda masque ra pa 
dega tsaya. 


'Nara 'ñoho xqui 'yot!a 'nará 'ye 
(Mt. 12:9-14; Mr. 3:1-6) 


6 Nepu ma'na ra pa dega tsaya ra 
Jesu bi yutla ja ra nija ne bi mudi bi 
nxahnate. Ne mi 'buhni 'nara 
tslonate xqui 'yot'a rá 'ye ra 'Ñei. 

7 Ha nuya xahnate de ra ley ne ya 
fariseo mi aca ra Jesu pa da hyandi ua 
da 'yothe nú!a ra 'fløhø ra pa dega 
tsaya, pa njabu xa za hanja xa ñapabi. 
8 Pe nu'á bi batuatho yá mfeni'u, ne bi 
'iembabi nú'a ra 'ñøhø xqui 'yot'a rá 
le: 

—!Bai ne bá e gui 'ba madetho 
habu da hyant'a!i gatho. 

Ha nú'a ra 'ñøhø 'bestho bi 'mai 
ne bi ma bá 'ba madetho habu bi za 
bi thandi xá hño. 

9 Nepu nura Jesu bi 'ñembabi nú'u ya 
xahnate de ra ley ne ya fariseo: 

—Ma ga ø't'a'ihu nara nt'ani: 
¿Nda!a ja ra nsequi da t'øt'e ra pa 
dega tsaya, ra hñoja'i o ra ntsto'mui? 
¿Ha gue da za da t'øthe 'nara da'thi o 
da theputho? 

10 Nepu nulá bi nu'ta gatho nú'a 
mi 'bahni ne bi 'hembabi nú'a ra 
'ñoho: 

—Tunga ri 'ye. 

Y nú'a ra 'ñoho bi tenga rá 'ye 
nú!a xqui 'yot'i, ne 'bestho ra ora'a bi 
nani nú'a rá 'ye'a. 

11 Nepu ya fariseo ne ya xahnate de ra 
ley mi 'buhni xi bi bo yá cue ne bi 
mudi bi 'ñámbi 'na ngu ma'na te da za 
da 'yø'tua ra Jesu. 


Ra Jesu bi huahna 'rettamayoho 
yá apostol 
(Mt. 10:1-4; Mr. 3:13-19) 


12 Ja nuya pa'u bi bøxa ra Jesu ja 
nara t'øhø pa bá apabi Ajua rá Dada, 
y ja guehni bá ora!a gatho ra xuui. 

13 Nepu rá hyax!a 'nitho bi zohna 
gatho yá nxadi, ne bi huahna 
'rettamayoho de gue'u pa bi hñuts!i 
dega apostol. 

14 Ha nuya guehya yá thuhu'u: ra 
Simu nú'a bi thu'mbabi nehe ra Pedro; 
ne ra Andre rá cu ra Pedro; ra Cobo ne 
ra Xuua, ne ra Lipe ne ra Tolo, 

15 ne ra Teo ne ra Toma, ne nú'a ma'na 
ra Cobo rá t'u ra Alfeo; ne ma'na ra 
Simu nú!a xqui 'ñoui ya cananista; 

16 ra Juda nú'a rá cu ra Cobo; ne ra 
Juda Iscariote nú'a to'o 'mefa bi da ra 
Jesu. 


Ra Jesu mi xahna ndunthi ya ja'i 
(Mt. 4:23-25) 


17 Nepu nura Jesu bá cai de ja ra 
t'øhø bra 'ñoui nú'u 'rettamayoho yá 
apostol, ne bi zøhø'u ja 'nara 'batha 
habu xqui munts'a ndunthi ma'ra yá 
nxadi ne ndunthi ya ja'i nú'u mya me 
Jerusale ne ma'ra ya hnini de ra hai 
Judea, ha nu ma'ra xqui 'ñehe de ra 
hnini Tiro ne de Sidó de ja rá hyo ra 
ndehe. Nuya ja'i's bá ehe pa bi 'yøde 
nú!la mi manga ra Jesu ne pa bi 
'yothebi yá hñeni. 

18 Ne mi embabi ya ts'ondahi nú'u to'o 
mi pe'tsi. 

19 Y gatho ya ja'i xi mi nehma da 
dunga ra Jesu, ngue'a nu'á co rá tsledi 
mi haca gatho ya hñeni. 


Nd'a to'o ri japa Ajua ne 
nd'u to'o hini japi 
(Mt. 5:1-12) 


20 Nepu nura Jesu bi hyanda yá 
nxadi ne bi 'ñembabi: 

—Nú!ahu gyá hyoyahu, xa 
jap'a'ihu Ajua ngue'a xa 'ralahu 
gatho ya japi nú'u ja habu ri 
manda'a. 

21 Nú'ahu guí thohubya ra thuhu, 
xa jap'alihu Ajua ngue'a hinte ma da 
'be'tlahu. 

Nú'ahu guí tu ri muihubya, xa 
jap'alihu Ajua, ngue'a ma da hñup'a 
ri muihu pa xi gui johyahu. 

22 Ajua da jap'ahu nu stí utsa'ihu 
ya ja'i, ne nu stí 'yeñtahu co ya 
nt'utsate, ne stí zañ'a'ihu asta ni pa 
dí 'yø't'a ri thuhuhu, ngue'a nu'ú ma 
da beni gue xá nts!o'ahu po rá ngue 
Nú'a To'o bi e bi Nja'i. 

23 Nú'u ya pa xcrí thohu njabu, xi da 
johyahu ngue'a ma gui hñañhu 'nara 
thaha xi ra dangui nuni mahets'i. Nú'u 
ya ja'i ma da 'yo't'a'ihu njabu, njabu 

nehe bi 'ygt!a ndu ya xita co nú'u yá 
'mehni Ajua mi 'bui maya'bu. 

24 Pe huecate nú't to'o xi ri 
johyabya co ya hño de guecua ja ra 
ximhai, pe rá ngats'i ya hinda ma da 
johya co nuya hño pe'tsi. 

25 Huecate nú'u to'o hingui tho ra 
thuhubya, ngue'a 'mefa ha, ma da 
tho ra thuhu. 

Huecate nú'u to'o xi ri johyabya, 
ngue'a 'mefa ma xi da nzoni'u co ra 
dumui. 

26 Huecate nú't to'o xi t'e'tsua yá 
nsu masque hingui øt'e xá hño. Nu'u 
tó!o eltsua yá nsu, njabu nehe bi 
'yøt!a ndu yá xita'u co ya hyate badi 
maya'bu. 

Madi ri ncontrah+u 
(Mt. 5:38-48; 7:12) 


27 Pe nú'ahu guí pcaguihu, dí 
xilahu gue gui madi ri ncontrahu, ne 


'yo'tuahu ra hño nú'+ to'o ri utsa!ihu. 


28 Yaphu Ajua da japi nú'u to'o 
tsañlahu, ne 'yaphu Ajua pa nú't to'o 
ñama'ñu de gue'ahu. 

29 Ha nu'bu to'o da 'ra!ahu 'nara 
mpe'ti ja ri hmihu, umbahu ma'na 
lado ri hmihu pa da me'ttahu nehe, 
oguí no'tuahu. Ha nu'bu to'o da 
hñan'a ri patlihu, pø ri pahnihu nehe, 
gui umfu da hñats'i. 

30 Ha nu'bu to'o te da 'ya!'a'ihu, umfu, 
o nu'bu da hñan'ahu 'nara t!øt!e dri 
metihu, oxqui hambabihu. 

31 Nu'a guí nehe da 'yo'tlahu ya ja'i, 
'yø'tuahu njabu nehe'u. 

32 Nu'bu nu'ahu grí madihu hónse 
to'o ri ma'a'ihu, hinte ri muui nú'a 
guí othu, ngue'a asta ya tslo'mui gá 
ja'i øt'a njabu nehe. 

33 O nu'bu guí p'tuahu ra hño hønse 
nú't to'o ø'!t'ahu ra hño, nixi gue'a 
hinte ri muui nú'a guí pthu, ngue'a 
asta ya tslo'mui gá ja'i ptla njabu 
nehe. 

34 Ha nu'bu guí hmiphu ri bojahu 
honse nú't to'o guí pahu da gu'tlalihu, 

hinte ri muui nú'a guí gthu njabu, 
ngue'a asta nuya tslo'mui ga ja'i øt'a 
njabu nehe, hmipabi yá mits'o'muiui 
nú'u to'o t9'mi'u da gu'tuabi. 

35 Pe nu'ahé madi ri ncontrahu, ne gui 
'yg'tuahu ra hño, ne gui hmihu nú'a 
dra mi'ahu nsinque gui to'mhu dra 
jo'tstahu. Ngue'a 'bu gui othu njabu, 
nu'bé ha, ma gui hñanga 'nari danga 
thahahu. Y njabu ha, grí hñaxhu Ajua 
bí 'bui mahets'i, ngue'a nu'á ra hoja'i 
co ya tsto'mui ne co nú'u otho yá 
jamadi. 

36 Hangue nu'ahu pe'tsuahu ra nthecate 
gatho ya ja'i ngu øt'a Ajua ra Dada. 


Oguí 'yøhu ri miqu'eihu 
(Mt. 7:1-5) 


37 Oguí 'yøhu ri miqu'eihu de nú'a 
te øt'e, ngue'a Ajua handatho nú'a te 
guí othu nehe. Nixi oguí nønga ri 
miqu'eihu, ngue'a Ajua go gue'a ma 
da hñap'ahu nguenda de gatho nú'a 
te guí othu. Pumbabihu de nú'a 
ø't'ahu ya ja'i, y Ajua da pun'a'ihu 
nehe. 

38 Ø'tuahu ra hño ri miqu'eihu, ne 
Ajua da 'yo'tlahu ra hño nehe. Co nú'a 
ra t'eni xcá 'yembahu ma'ra, con gue'a 
ra t'eni ma da 'yen'ahu Ajua nehe. 
Hangue nu'bu gui p'tua ndunthi ya 
hño ri miqu'eihu, Ajua ma da 
co'tslahu ma'na ndunthi. 

39 Nepu nu'á bi xipabi'u 'nara 
'bede ne bi 'ñembabi: 

—¿Ha gue da za 'nara goda da 
guhna ma'na rá migodaui? ¿Ha gue 
hinda daguiui mahyegui? 

40 Ne bi 'ñembabi nehe: 

—Ni 'nara ja'i nú'a ja ri nxadi, 
ma'na di padi que rá xahnate, pe nu 
sta uadi da nxadi xá hño, nu'bú ha, 
da nja rá mfadi ngu rá xahnate nehe. 

41 ¿Hanja guí handua rá tstoqui ri 
cu, nja ngu 'nara zi paxi o ja rá da'a, 
ne hanja hingo guí handa nú'a ra 
danga ts'oqui nja ngu 'nara xeca za O 
ja ri dague? 

42 Ne ¿hanja da za gui 'ñembabi ri cu: 
“Hocagui ga hap'a ra paxi o ja ri da”, 
ne hanja hingo guí handa nú'a ra xeca 
za O ja ri dague? ¡Nu'i 'nagrá yohmi! 
hñai 'met'o nú'a ra za o mbo ri da, pa 
njabu da za gui hyanda xá hño ne gui 
hña'mba ra paxi o mbo rá da ri cu. 


Ya 'bai gá za faditho po yá fruta 
(Mt. 7:17-20; 12:34-35) 


43 Ni 'nara hoga 'bai gá za hingui 
tsa da unga ya ts!o fruta, nixi 'nara 
ts'o 'bai gá za hingui tsa da unga ya 
hoga fruta. 

44 Gatho ya 'bai gá za faditho po yá 
fruta, nda'a xá hño, y nda'a hingui ho. 
Ngue'a nura 'bai gá 'mini hingui tsa da 
unga ya igo, nixi ya cam'yo hingui tsa 
da unga ya obxi. 

45 Njabu nehe 'nara hoja'i nzantho øt'a 
nú'a xá hño, ngue'a nzantho benga ya 
hoga mfeni. Ha nura ts!o'mui gá ja'i 
nzantho øt'a nú'a hinxá hño, ngue'a ja 
rá mfeni nzantho beni xá nts!o. Njabu 
nehe nú'a ma, bí ehe de ja rá mfeni. 


Ra 'bede de yoho ya 'ñøhø bi 
hyoca 'ra 'nayá ngu 
(Mt. 7:24-27) 


46 ¿Hanja nzantho guí engaguihu: 
“Ma zi Hmu'ihe, ma zi Hmu'ihe”, ne 
hinguí othe nú'a dí xi'ahu? 

47 Nu'a tó'o da 'ñehe da 'yøde nú'a dí 
ma ne da 'ygt'e, ma ga xilahu to'o ri 
nhyecuaui. 

48 Nu'á ri nhyecuaui 'nara 'ñøhø nú'a 
bi xe'ta habu da hyocua rá ua rá ngu 
asta bi zudi ra medo, ne ja bi hyocni 
rá ngu. Ne nu mi 'ua ya da!ye ne bi zø 
ya nzøthe bi 'rani habu mi ja rá ngu, 
pe nú'a ra ngu'a himbi hyømi ngue'a 
xqui thocua rá ua ja ra medo. 

49 Pe nu'a tó'o da 'yøde nú'a dí ma ne 
hinda 'yot!e nú'a dí 'bepabi, ri nhyecuaui 
nú!a ra 'ñohg bi tóta rá ngu maña ja ra 
haitho, himbi 'yacua rá ua mbo ra hai, y 
nu mi zøhø ya nzothe co rá ts'edi bi 
hyøma nú'a ra ngu'a, y bi nhuati gatho. 

Ra Jesu bi 'yothebi 'nará 'bego 'nara 
nda gá soldado me Nroma 
(Mt. 8:5-13) 


1 Mi uadi ra Jesu bi zofo ya ja'i 
bi yopa ma ma'na'qui pa ja ra 
hnini Ncapernau. 
2 De guehni mbi 'bu 'nara nda gá 
soldado me Nroma, mi 'buhui 'nara 
tslunt'u xi mra hmadi 'bego, y nu'á mi 
tsudi 'nara hñeni asta mi nedu. 
3 Pe nu mi 'yode nú!a ra nda gá 
soldado mi hma de ra Jesu, bi mehna 
raya nda me Israel pa da 'yapa ra 
mate da 'ñehe da 'yøthebi nú'a rá 
'bego mri hñeni. 
4 Ha nu mi zøni'u habu mi 'bui ra Jesu 
bi bantebi con gatho yá mui da meui'u 
ne bi 'ñembabi: 

—Nú!a ra nda ga soldado bá 
pencahe rí 'ñepi gui fats!i, 

5 ngue'a xi ri madi ndunthi ma ja'ihu y 
asta bi manda nehe bi thoga ma 
nijahu. 

6 Hangue nura Jesu bi meui'u. Pe 
nu ya de mi ma da zønga ja ra ngu, 
nú!a ra nda gá soldado bi mehna 
'rayá amigo ne bi 'ñembabi: 

—Rí maha ua xipabihu ra Jesu 
njaua: Núti ri ttequ'ei Ndada, ya ogrí 
xuhña, ngue'a nugui hini 'ñepcagui 
ngugui gui cutla ja ma ngu. 

7 Hangue nixi dá ne dá masebu pa ga 
tsi'a'i. Nula dí a'a'ibya, honse gui ma 
gue da ñanga ma 'bego y dí camfri gue 
da ñani. 

8 Dí camfri gue 'bestho da njabu ngu 
nú'a gui ma, ngue'a nugui dí 'bui nehe 
ja yá hmanda ma nda, ne dí pe'tsa ma 
soldado nehe ja ma hmanda. 'Bu ga 
embabi 'na de gue'u: “Ri ma”, nu'a da 
ma. Ha nu'bu ga embabi ma'na: “Bá 
ecua”, nu'á dua ehe. Ha nu'bu dí 
'bepabi 'nara 'befi ma 'bego, nu'á da 
mefi. 

2 Ha nu mi 'ygde njabu ra Jesu xi 
bi 'yø nú'a bi manga nú'a ra nda gá 
soldado. Ne bi mpunts'i ne bi xipa 

nú!a ra hmuntsja'i mri 'ñoui, ne bi 
'ñembabi'u: 

—Xi majuani ni 'nara menguua 
Israel hinstá tsedi xi di ja rá jamfri 
ngu nú'a ra 'ñøhø'a masque hingrá 
me Israel. 

10 Ha nu mi menga nú'u ya 
'mehni ja rá ngu ra nda gá soldado, 
bi zudi nú'a ra 'bego ya xqui fani. 


Ra Jesu bi japi bi yopa nte 
rá t'u 'nara viuda 


11 'Mefa de gue'a ra Jesu mri ma ja 
'nara hnini rá thuhu Naín ne mri 'ñoui 
yá nxadi ne ndunthi matra ya ja'i. 
12Pe ante da zønga ja ra hnini bi hyandi 
mi pani 'nara 'behña mra viuda xqui du 
rá 'ra t'u y mri ma nt'agui y nehe mi pani 
con gue'a 'nara hmuntsjati. 

13 Y nu mi hyanda ra zi 'behña nura 
Jesu, xi bi huequi ne bi 'ñembabi: 

—Ogui zoni. 

14 Nepu bi dast'i'a habu mi pa nd'u 
to'o mri du, ne bi hhuza rá 'ye jara 
caha, y nú'u to'o mri du bi gohi bi 'mai. 
Ha nura Jesu bi 'ñembabi nú'a xqui du: 

—Ts'unt'a, nugui dí xi'a'i: ¡Nangui! 

15 Nepu nú!a xqui du bi nangui ne 
bi hñudi ne bi mudi bi ña. Y nura 
Jesu bi dapabi rá nana. 

16 Ha nu mi hyanda njabu gatho ya 
ja'i, xi bi ntsu'a, ne bi mudi bi nsunda 
Ajua ne mi ena'u: 

—'Nará danga 'mehni Ajua xa 
zøhø ja guecaguihu. 

Nehe mi ena'u: 

—Ajua xuá mehni pa e da maxa 
rá hnini. 

17 Y gatho ja ra hai Judea ne 
gatho ma'ra ya hnini nú'u mi ja ja rá 
nthets'i, bi fadi nú'a xqui 'yøt'a ra 
Jesu. 


Ra Xuua Xi'tsate bi mehna yoho yá 
nxadi pa bá c'a'tsa ra Jesu 
(Mt. 11:2-19) 


18 Ha de mi ofadi ra Kuua, bi 'yøde 
de gatho nú'a xqui 'yøt'a ra Jesu ngue'a 

go xqui xipabi nuyá nxadi sehe'a. Nepu 
bi zohna yoho de gue'u 

19 pa bi mehni pa dua ambabi ra Jesu 
ua xi majuani go mi gue'a ra Cristo 
xqui mehna Ajua pa da nda, o 
mahyoni da dø'ma ma'na. 

20 Nu'bé nuyá 'mehni ra Xuua bi ma 
ba c'a'tsa ra Jesu ne bi 'hembabi: 

—Ra Kuua Xi'tsate bá pencaheua 
pa ga an'ahe ua xi go gue'i grá Cristo 
rá 'mehni'i Ajua xcuá ehe pa gui nda, 
o mahyoni ga to'mhe ma'na. 

21 Y nura ora mi zónga yá 'mehni 
ra Kuua, ts'a ra ora'a ra Jesu mi gthe 
ndunthi ya da'thi, ne mi enga ya 
tstondahi, ne mi pthe ndunthi ya 
goda nehe. 

22 Hangue nu'á bi dadi ne bi 
'nembabi'u: 

—Rí maha ne ua xipabihu ra 
Xuua nú'a ja juadi gá hyanthu ne gá 
'yohu. Xipabihu gue nuya goda xa 
yopa hyandi, nuya doua xa 'ño, ha 
nú't hena ra lepra xa ñani, ha nuya 
gogu xa !yode, ha nú'u xqui du xa 
yopa nte, ha ya hyoya xa 'yøde ra 
maca noya nú'a ma de ra mpøhø. 

23 Nehe xipabihu gue xi njapi nú'a to'o 
hinda u rá mfeni de nú'a dí øt'e, dá 
gamfri ha gue Ajua go xuá mencagui. 

24 Ha nu mi menga nú'u yá 
'mehni ra Kuua, ra Jesu bi mudi bi 
'yambabi ya ja'i de ra Kuua ne bi 
'ñembabi: 

—¿To'o gá ma uá hanthu ja ra 
mbonthi? ¿Ha gue uá hanthu 'nara 
ja'i mi otho rá ts'edi ngu ra xithi mri 
ndudetho ra ndahi? Hina ¿ngue ha? 
25 Nu'bé, ¿to'o uá hanthu? ¿Ha gue 
nara 'ñøhø mi he 'raya dutu xi 
mahotho? Hina, ngue'a guí pahu gue 
nuya 'ñøhø he ya dutu xi mahotho ne 
pe'tsa ndunthi ya hño, nu'á 'bu ja yá 
ngu ya nda. 

26 Nu'bé, ¿to'o uá hanthu? ¿Ha gue 
'nará 'mehni Ajua? Haha, majuani uá 
hanthu 'nará 'mehni Ajua, pe hingue 
honse gue'a rá 'befi'a. 

27 Nura Kuua go gue'a rá 'mehni Ajua 
nú'a manga ja ra Maca T'ofo gue mi 
ma da 'ñehe ne ena njaua: 
Dí pehna 'nama 'mehni pa da 
manga ra 'bet!lo noya de gue'i, 
pa da hyoc'a'i ri 'ñu. 
28 Nugui dí xilahu gue hinxa 'mu 
ma'na ra ja'i ma'na ra dangui rá nsu 
que ra Kuua Xi'tsate. Pe nula tó'o da 
yutla ja rá hmanda Ajua nuua ja ra 
ximhai ma'na ma da njapi que ra 
Xuua. 

29 Nu mi uadi bi manga ra Jesu 
njabu, nu'bé nú'a to'o xqui hñanga 
ra sistehe de ra Xuua, y asta 'raya 
'ñatsa nguxboja nehe, gatho'u bi ma 
gue nú'a øt'a Ajua xá hño. 

30 Pe nuya fariseo ne ya xahnate de ra 
ley mi e'sta ja yá xutha nú'a mi ne da 
'yøt!a Ajua con gue'u pa da pumba yá 
tsloqui'u, hangue nixi hinxqui ne xqui 
hñanga ra sistehe nú'a mi øt'a ra 
Xuua. 

31 Nepu nura Jesu bi 'ñembabi ya ja'i: 

—¿To'o ga hyecuaga nuya ya ja'i 
himbi ne bi gamfri ra Xuua ha nixi 
hingui ne da gamfrigui nehe? 

32 Nuyé ri hhats'i nú'u ya batsi hudi ja 
ra tai 'ñeni ne ma'ta yá mibatsiui ne 
embi: “Dá pe ma thuzahe, pe hingá 
neihu. Da tuthe ya thuhu dega dumui, 
pe nixi gue'a hingá nzonihu.” 

33 Hangue nú!ahu gyá 'Nagamfrihu grí 
hñaxhe nú'u ya batsitu ngue'a pa 
gue'ahu otho 'nara tiptle núla grí 
hohe. Ngue'a ga hyanthu ra Kuua bi 
zøhø, ne himi pa mi funga ja ya ngo 
ha nixi himi tsi ra vinu, hangue 
nu'ahu guí emfu gue mi pe'tsa ra 
tstondahi. 

34 Nepu de ra Kuua bi zøhø Nú!a To'o 
bi e bi Nja'i, xi ri ntsiui to'o ri ntsiui, 
ne xi ri ñungüi to'o ri ñungúi, pe 
nu'ahu guí emfu gue xi ra tslotyo ne ra 
tixfani ne ri ntsiui nú'u ya 'ñatsa 
nguxboja ne matra ya tsloja'i. 

35 Pe nugui dí xi'ahu gue nu'u tó!o 
pe!tsa ra hoga mfadi, go gue'u padi 

gue gatho xá hño nú'a øt'a Ajua co rá 
danga mfadi'a. 


Ra Jesu bi ñungúii 'nara fariseo rá 
thuhu ra Simu 


36 Na de ya fariseo bi zohna ra 
Jesu ja rá ngu pa da ñungúi. Nu'bé 
ra Jesu bi ma y mi zoni'a bi hñudi ja 
ra mexa. 

37 Y ja nú'a ra hnini'a mi 'buhni 'nara 
'behña xi mra 'yot!atstoqui, y nu mi 
badi gue xqui zohni ra Jesu ja rá ngu 
nd'a ra fariseo pa ja da ñunini, bi ma 
bá c'a'tsi, ne bi hñaxa 'na ngu ra xito 
xqui thoqui de 'nara hoga tlaxa do rá 
thuhu ra alabastro, mi po 'nara ñuni xi 
mi yuni xá cuhi. 

38 Nura 'behña!a bi dast'a ja yá ua ra 
Jesu, bi nzoni ne bi xixa yá guida ja yá 
ua ra Jesu, nept bi o'tuabi co yá sta, 
nept bi zu'tsuabi, ne bi go'tsuabi nú'a 
ra hoga ñuni mi ha. 

39 Y mi hyanda nú'a ra fariseo xqui 
zohna ra Jesu ja rá ngu, bi benga ja rá 
mfenise ne mi ena: “Bu xi majuani dra 
badi nuna ra 'ñøhø, nu'bé di pahma 
gue nuni ra 'behña tha'tua yá ua, 
guehni 'nara tslo'behña.” 

40 Ha nura ora'a ra Jesu bi 'ñembabi 
nú'a ra fariseo: 

—Nu'i nugue Simu, dí ne ga xi'a'i 
nara noya. 

Ha nura fariseo bi 'ñembabi: 

—Xicagui, ma Xahnate'i. 

41 Nepu nura Jesu bi 'ñembabi: 

—Mi 'bu yoho ya 'ñøhø mi tupa 
ra boja ma'na ra 'fløhø to'o mi hmi 
ra boja, y 'na de gue'u mi tupabi 
cutla nthebe ya tlaxboja, ha nu ma'na 
mi tupabi made nthebe. 

42 Ha nu'á himi tsa da gu'tua rá boja 
nú'a to'o xqui mipabi. Hangue nú'a ra 
'ñoho mri hmi ra boja bi pumbabi'u, 
ya himbi cobrabi. Hangue nubyá 
xicagui, ¿to'o 'na de gue nú'u yoho ya 
'fiøhø bri pumbabi yá thai ma'na ma 
da madi nú'a to'o mi hmi ra boja? 

43 Ha nura Simu bi dadi ne bi 'ñena: 

—Di enga nú'a ra 'ñøhø ma'na mi 
tu ndunthi. 

Y ra Jesu bi 'ñembabi: 

—Majuani nú'a gá ma. 

44 Nepu ra Jesu bi hyanda nú'a ra 
'behna ne bi 'ñembabi ra Simu: 

—De dá tsgcua ja ri ngu hinxcá 
'raca ni ts'u ra dehe pa ga xuca ma 
ua, pe ndi, hyanda nuna 'behña, bi 
zuga ma ua co yá guida, ne bi 
otcagui co yá sta. 
45 Nuti hinxcá tsesqui, pe nuna ra 
'behña hingui tsaya tsusca ma ua. 
46 Nu'i ni ra aceite hinxcá cosca ja ma 
ñaxu, pe nuna ra 'bente 'behña xa 
goscagui ja ma ua 'nara ñuni yuni xi 
xá cuhi. 
47 Hangue dí xila'ibya gue nuna ra 
'behña ya xra pumbabi gatho nú'u yá 
tstoqui xi ndunthi xqui 'yøt'e, y 
hangue por gue'a xi ja ndunthi rá 
hmate. Pe nula tó'o xra pumba yá 
tsloqui masque beni gue hints'u mi tu 
ndunthi, go gue'a otho ndunthi rá 
hmate. 

48 Nepu ra ora!a ra Jesu bi 
'nembabi nú'a ra 'behña: 

—Ya stá pun'a!i gatho ri tstoqui. 

49 Ha gatho nú'u ma'ra ya ja'i mi 
huhni bi mudi bi 'fémse'u ne mi ena: 

—¿Xi to'obya nuna ra 'ñøhø gue 
asta yá ts'ogui ya ja'i da za da 
pumbabi, ena? 

50 Ha nura Jesu bi 'ñembabi nura 
'behña: 

—Co nú'a ri jamfri guí pe'tsi ya 
xcá mpøhø, ha nubyá rí ma te rá 


'ñentho. 

8 1 'Mefa de gue'a ra Jesu bá !yo ja 
ndunthi ya danga hnini ne ja 
ndunthi ya t'uca hnini mi zofo ya ja'i 
ne mi xipabi'u ra hoga nt'pde gue ya 
xa zø ra Nda de mahets'i pa da nda. 

Ne mri 'ñoui nú't 'rettamayoho yá 
nxadi. 
2 Ne mri 'ñoui nehe 'raya 'behña nú'u 


'Raya 'behña mi faxa ra Jesu 

xqui 'yothebi yá hñeni ne ma'ra nú'u 
xqui 'yenba ya tslondahi. 'Na de gue'u 
mra thuhu ra Maria Magdalena nú!a 
xqui tlenbabi yoto ya tstondahi. 

3 Nehe mi 'ñoui ra Juana nú'a mra 
'behha 'nara 'ñøhø mra thuhu ra 
Chusa nú!a 'namrá danga maste ra nda 
Erode. Mri 'ñoui'u nehe ra Sana ne 
ma'ra ya 'behña nú'u mi faxa ra Jesu 
ne yá nxadi de nú!a mi tsupa yá 
tsledi'u. 


Ra 'bede de ra mot'i 
(Mt. 13:1-9; Mr. 4:1-9) 


4 Y ndunthi ya ja'i bi bøni de yá 
hnini pa da ma dua c'a'tsa ra Jesu. Y 
nu mi hyandi bi munts'a ndunthi ya 
ja'i bi madi bi xipa 'nara 'bede ne bi 
'ñembabi: 

5 —'Nara pa 'nara mot'i bi ma ja 
rá huahi pa da mpot'i. Y nu mi xanga 
ya nda, 'ra bi zo ja ra 'ñu y bi 'rani 
ya ja'i bi net'i, ne bi zi ya ts'ints'u. 

6 Ha nu ma'ra bi zo ja ya 'bodo habu 
mi otho ndunthi ra hai. Y nu mi 
c'onts'i bi 'yot!i 'bestho ngue'a mi otho 
ra xaha. 

7 Ha nu ma'ra bi zo habu mi ja ya 
'mini, ha nu mi c'onts'i bi 'yot!i ngue'a 
bi xumi ya 'mini ne bi hñacua yá te. 

8 Ha nu ma'ra bi zo habu xi xmá hño 
ra hai, ne nu mi hogui'« bi unga 'nara 
hoga sofo, ne cada 'nara 'bai bi unga 
asta 'na nthebe ya nda. 

Y nu mi uadi bi manga ra Jesu 
njabu, bi yopa ña nts'edi ne bi 
'ñembabi ya ja'i: 

—Nu'a tó'o ja rá t'øde pa da 
'yøde, dá 'yøde núna dí ma. 


Hanja ra Jesu bi zofo ya 
ja'i dega 'bede 
(Mt. 13:10-17; Mr. 4:10-12) 


9 Nepu nuyá nxadi bi 'yambabi ra 
Jesu te mri bønga nuna 'bede bi ma. 
10 Ha nu'á bi datuabi'u bi 'ñembabi: 

—Nu'ahu xa 'ra'ahu Ajua ra hoga 
mfadi pa gui pahu nú'a hinxqui fadi 


El Nuevo Testamento en el hñahñu (otomí) del Valle del Mezquital O La Liga Bíblica 1970, 2009 


115 


ma'met!o de hanja ri manda'a. Pe 
nuyu mara ya ja'i dí zofo co ya 'bede 
pa da hyandi pe hinda badi te 'be'a, 
y da 'yøde pe hinda zo yá mfeni te rí 
boni. 


Ra Jesu bi ma te ri bonga nura 
'bede de ra mot'i 
(Mt. 13:18-23; Mr. 4:13-20) 


11 Nuna 'bede ja juadi da mari 
boni da 'ñena gue nura nda gue'a ra 
maca noya. 

12 Ha nu'u ya nda bi zo ja ra 'ñu go 
gue'a nú'a to'o pde ra maca noya, ne 
da 'ñehe ra tstondahi da pu'tua rá 
mfeni pa hinda gamfri y njabu hinda 
za da mpøhø. 

13 Ha nu'u ya nda bi zo ja ra 'bodo go 
gue'a nú'a to'o øde ra maca noya ne 
hani co 'nara johya ne 'ñena xi camífri, 
pe hingui camfri con gatho rá mui, 
hangue nu sta 'ñepa ya ts'othogui da 
'uegue. 

14 Ha nu'u ya nda bi zo ja ya 'mini go 
gue'a nú'a to'o pde ra maca noya, pe 
da mpumfri po rá ngue yá 'befi ne de 
nú'a te gatho pe'tsi, ne ngue'a di 
denda ya t'øt'e de ra ximhai, y njabu 
da 'bedi nú!a xqui 'yode, nja ngu nú'u 
ya nda himbi unga ra sofo. 

15 Ha nu'u ya nda bi zo ja ra hoga hai 
go gue'a nti'a to'o øde ra maca noya 
ne da 'yøt'e con gatho rá mui ngu nú!a 
ri ho Ajua, ne da ze rá jamfri, y go 
gue'a nja ngu nú'u ya nda bi unga ra 
hoga sofo. 


Ra 'bede de ra ñot'i 
(Mr. 4:21-25) 


16 Ra Jesu bi manga ma'na ra 
'bede ne bi 'ñena: 

—Jo'o 'nara ja'i da tsogue 'nara 
ñot'i ne da ye'mba 'nara caha o da 
hñuxa ri ga'ti de ra mfidi pa hinda 
yot'i. Nu'a da 'yot!e, da tsøgue ra 
ñot'i ne da tøte habu da tøte pa da 
yot'a gatho mbo ra ngu, ne pa njabu 
handa ya ja'i sta yut'i. 

17 Njabu nehe gatho nú!a tlaguibya, 
'nara pa ma da hnequi ja ra ñot!i, ne 
gatho nú'a hingui fadibya, 'nara pa ma 
da fadi. 

18 Hangue jamasuhu pa gui 
'yødehu xá hño nú!a dí xi'ahu, 
ngue'a nu'a tó'o pe'tsa rá mfadi ne 
da badi da su, nu'á ma'na ma da 
t'tumbabi ndunthi, pe nu'a tó'o hingui 
su rá mfadi, da pumfri nú'a ts'u padi. 


Rá nana ne yá cu ra Jesu 
(Mt. 12:46-50; Mr. 3:31-35) 


19 Nepu de mi xahna ya ja'i ra 
Jesu, bi zøhø rá nana ne yá cu, pe 
himbi za bi thogui pa habu mbi 
'buila ngue'a xi xqui munts'ini 
ndunthi ya ja'i. 

20 Ne bi t'embabi ra Jesu: 
Bi zø ri nana ne ri cu y 'bahni 
thi bí top'a!i gui ñaui 'na. 

21 Pe nura Jesu bi dadi ne bi 
'nñembabi: 

—Nu'u tó'o øde ra maca noya ne 
da 'yøt'a nú'a ma, nú'é go gue'u ma 
nana ne ma cu. 





Ra Jesu bi japi bi tsaya ra bunthi 
(Mt. 8:23-27; Mr. 4:35-41) 


22 ¡Nara pa ra Jesu bi bøxa ja 
'nara motsa co yá nxadi ne bi 
'ñembabi'u: 

—Maha pa ri'nandi ra ndehe. 

Y bi ma'u. 

23 Y de mi pa ja ra ndehe bi zu ra tlaha 
ra Jesu ne bi 'ñaha. Y mi damfri'u« bi 
nja 'nara danga bunthi ja ra ndehe, y 
bi mudi bi mo ra dehe ja ra motsa asta 
mi ne xa yui'u. 

24 Nepu nuyá nxadi bi ma bá a ra Jesu 
ne bi 'ñembi: 

—jAy, ma zi Xahnate'ihe, ya ma 
ga cuihu ja ra dehe! 

Nu'bú ra Jesu 'bestho ra ora'a bi 
nangui ne bi zui ra bunthi ne ra 
dehe, y 'bestho bi ntsaya gatho. 

25 Nepu ra Jesu bi 'ñembabi yá nxadi: 

— Te bi ja co ri jamfrihu? 

Ha nu'ú xi bi ntsu ne bi 'yg de 
nú'a bi 'yøt'a ra Jesu, ne mri 
'nembabi'u 'na ngu ma'na: 

—¿Te ma ts'edi hani 'bu, gue asta 
ra bunthi ne ra dehe zofo, y nu'ú 
ote? 


Ra Jesu bi 'yemba ya ts'ondahi 
'nara 'ñøhø me Gadara 
(Mt. 8:28-34; Mr. 5:1-20) 


26 Nepu de gue'a bi 'rats!i de ra 
ndehe ne bi zønga ja 'nara hai ja rá 
hyo ra ndehe habu rá thuhu Gadara 
nú'a ri nhyanduitho ra hai Galilea. 
27 Ha nu mi gai ra Jesu de ja ra motsa, 
'bestho 'nara 'ñøhø mra menguni e bi 
zudi. Nú'a ra 'ñoho'a ya mi ptla 
ndunthi ya pa mi pe'tsa 'raya 
ts'ondahi, ne himi he ra dutu, nixi mi 
'bui ja 'nara ngu ngue'a nzantho mi 
'bui ja ya ntlagui. 

28 Y nu mi hyanda ra Jesu, bi e bi 
ndandiñahmu ja yá ua ne bi mafi 
ntsledi bi 'ñena: 

—Nuli Jesu, rá T'wi Ajua bí 'bu 
mahets'i, ¿hanja grí nhygt!e con 
guequi? Dí bante'i gue oxqui ma gui 
'vengagui de guecua. 

29 Bi manga njabu ngue'a ra Jesu 
ya mi fudi mri 'bepabi ra tstondahi 
da boni de nú'a ra 'ñgho. Ndunthi ya 
'mi'qui ra tstondahi xqui gu nú'a ra 
'ñøhø ne mi p'tua nú'a go mi ne. Ha 
nuya ja!i ora mi handa njabu, da gu 
ne da dat'i co ya cadena ja yá ua ne 
ja yá 'ye, pe nu'á mi c'ucta nú'u ya 
cadena, y ra tslondahi mi japi da 
bonga yabu ja ya mbonthi. 

30 Ha ra Jesu bi 'yambabi nú'a ra 
'ñoho ne bi 'ñembabi: 

—¿Te rá hu'i? 

Nu'á bi dadi ne bi 'ñena: 

—Drí ndunthihe. 

Bi manga njabu ngue'a xi mi 
pe'tsa ndunthi ya tstondahi. 

31 Ha nú't ya tslondahi bi bantebi ra 
Jesu gue hinda mehna ja ra nidu. 
32 Nu de guehni mi 'yoni 'na danga 


116 


taxo ya ts'udi mri ñuni ja ra t'oho, 
hangue ya tstondahi bi bantebi ra Jesu 
gue da umba nsequi da ma da yut!a ja 
nuya tsludi'a, y nu'a bi umba nsequi'u. 
33 Ra ora!a ya tslondahi bi boni de 
nú'a ra 'ñoho ne bi ma gá yutla ja ya 
tstudi, ne gatho ya ts'udi bi nest'ihi gá 
ma gá hñøt'a ja ra ndehe, ne bi jat'i'u. 

34 Y nu mi hyanda njabu nú'u to'o 
mi taca ya tsludi xi bi ntsu'u, ne bi 
ma hnest'ihi bá 'yonga ra 'bede ja ra 
hnini ne haburaza de nú'a te xqui 
nja. 

35 Y gatho ya ja'i bi ma da hyanda 
nú'a xqui nja. Y nu mi zonga habu mi 
'bu ra Jesu, ja bi zuhni'u nú'a ra 'ñoho 
mi pe'tsa ya tstondahi mi huhni ja yá 
ua ra Jesu, ya mi he yá dutu ne ya xi 
mi ja rá mfeni. Y gatho ya ja'i xi bi 
ntsu. 

36 Nepu nti'u to'o xqui hyanda nú'a 
xqui nja bi xipabi'u hanja xqui 'bui xá 
hio nú!a ra 'ñohg'a. 

37 Y nu mi badi njabu gatho ya me 
Gadara bi bantebi ra Jesu da bøni de 
guehni ngue'a xi xqui ntsu'u. Hangue 
nura Jesu bi yopa bøxa ja ra motsa ne 
bi ma de guehni. 

38 Nepu nú!a ra 'fløhø xqui t'emba ya 
tslondahi bi bantebi xa meuihma ra 
Jesu, pe ra Jesu bi 'ñembabi: 

39 —Hina, hinga tsix!a'i, cohiua, 
pengui rí ma ri ngu, ne xipabi ya ja'i 
nú'a xa 'yø't'a'i Ajua. 

Hangue nu'á bi mengui ne bi 
mudi bi metuabi ya ja'i ja gatho nú!a 
ra hnini de nú'a xqui 'yo'tua ra Jesu. 


Bi ñani rá t'ixu ra Jairo, nehe bi 
nani nú'a ra 'behía bi 
dunba rá he ra Jesu 
(Mt. 9:18-26; Mr. 5:21-43) 


40 Nu mi yopa menga ra Jesu pa 
ri'nandi ra ndehe, ya ja'i xi bi johya 
mi hyandi'a, ngue'a nu'á mi 
to'mtho'a. 

41 Nepu bi zøhni 'nara 'fløhø mra 
thuhu ra Jairo mrá nda de ra nija de 

guehni. Ne bi ndandiñahmu ja ya ua 
ra Jesu ne bi bantebi gue da meui pa 
ja rá ngu, 

42 ngue'a mi nedu rá t'ixu. Hønse gue'a 
mra t'ixu'a, ne mi pe'tsa 'retlamayoho 
njeya. Hangue ra Jesu bi meui, y nu 
mi ma, bi dena ndunthi ya ja'i asta mri 
ts'i'mi'a. 

43 Y ja nura hmuntsja!i'a mi pani 
nehe 'nara 'behña ya mi pe'tsa 
'retlamayoho njeya mi xo'tua ya ji, y 
ya xqui degue gatho nú'a mi pe'tsi pa 
mri 'ñgthehma, pe hinxqui za to xqui 
'yøthe'a. 

44 Nura 'behña'a gá yu ja rá xutha ra 
Jesu pa bi dunba rá hani rá he. Y nura 
ora'a 'bestho bi fani, y ya himbi sigui 
bi xo'tua ya ji. 

45 Nepu nura Jesu bi 'ñani ne bi 
'ñena: 

—¿To'o nú'a bi dunga ma he? 

Gatho ya ja'i bi dadi bi 'ñena: 

—Hinto xa duñ'a!i. 

Ha nura Pedro ne nú'u ma'ra yá 
minxadiui bi 'ñembabi ra Jesu: 

—Ma zi Xahnate'ihe, guí handi 
gue ndunthi ya ja'i ri ts'ip'a'i ne 
ent'a'i, ha guí ena gue to'o bi duñ'a!i. 

46 Ha nura Jesu bi 'ñena: 

—Di padi bri thungagui, ngue'a 
dá tsa dá øthe 'nara ja'i co ma ts'edi. 

47 Nu mi hyanda nú'a ra 'behña 
gue ra Jesu xqui batho gue xqui 
thunba rá he, nu'bé nu'á bá ehe bi 
ndandiñahmu ja yá ua'a, ne asta mri 
huat'i co ra ntsu. Ne de ja yá thandi 
nuya ja'i bi ma pa te xqui duni'a, ne 
bi ma gue ora mi dunba rá fani rá 
he, ra ora!a bi tsayabi nú'a ra hñeni 
mi tsudi. 

48 Nu'bá nura Jesu bi 'ñembabi nú!a 
ra 'behña: 

—Ma zi t'ixu'i, co ri jamfri xcá 
fani. Y nubyá ri ma te rá 'entho. 

49 Y de mi ña ra Jesu, bi zøhø 
'nara 'mehni xqui 'ñe ja rá ngu ra 
Jairo nú'a mrá nda ja ra nija, ne bi 
'ñembabi: 

—Ri t'ixu ya bi du, ya oguí xuhña 
ra Xahnate. 

50 Y nu mi 'ygde njabu ra Jesu bi 
'Rembabi ra Jairo: 

—Oguí tu ri mui, hønse gui 
camfrigui y nuri t'ixu ma ga da'a'i di 
'bui xá hño. 

51-53 Y nu mi zoni'« ja rá ngu ra 
Jairo, ndunthi ya ja'i ya xqui 
munts'ini mi zoni ne mri mantho 
ngue'a xqui du ra nxutsi. Pe nura 
Jesu bi 'ñembabi'u: 

—Oguí zoñhu, ngue'a nura nxutsi 
hinxa du, ahatho. 

Pe nu'é himbi gamfri nú'a bi 
manga ra Jesu, bi nthetho. Nepu ra 
Jesu himbi hopa ma'ra to'o bi yut'iui 
habu mi 'benga ra nxutsi, hónse ra 
Pedro ne ra Cobo ne ra Xuua ne rá 
dada nú'a ra nxutsi ne rá nana, go 
gue'a bi hopi bi yut'i. 

54 Nepu nura Jesu bi mipa 'nará 'ye 
nú'a ra nxutsi ne bi 'fembabi nts'edi: 

—Zi nxutsi, nangui. 

55 Y 'bestho ra ora'a nú'a ra nxutsi 
bi yopa nte ne bi nangui. Nepu ra Jesu 
bi manda gue da ttumbabi te da zi. 

56 Ha nurá dada rá nana xi bi 'yø, y ra 
Jesu bi hñu'mba ra hña gue hinto da 
xipi de nú'a xqui nja. 


Ra Jesu bi mehna nú'u 
'trettamayoho yá nxadi 
(Mt. 10:5-15; Mr. 6:7-13) 


9 1 Ra Jesu bi munts'a nú'u 
'retlamayoho yá nxadi pa bi 

umba ra tsledi pa da 'yemba nularaza 

ra tstondahi nuya ja'i, ne da 'yothebi 

yá hñeni. 

2 De guehni bi mehni'u pa da 'yothe 

gatho ya da'thi ne da manga ra hoga 

nt'øde gue ya bi zø ra Nda de mahets'i 

pa da nda. 

3 Ne bi 'fñembabi'u: 

—Ote xqui haxhu pa ja ra 'ñu, 
oxqui haxhu ri bordoh+, nixi 'nara 
buza, nixi nú'a te gui tsihu, nixi ra 
boja, nixi ri mponga dutuhu. 

4Y nula ra ngu habu da t'a'ahu ntsaya, 
ja gui 'buhuni asta nú!a ra pa'a gui 
yopa ju ri 'ñuhu. 

5 Y nu'a ra hnini habu hinda ne da 
tlalahu ntsaya, pøñhu de guehni, ne 
huathu ra hai nú!a di tu ri uahu, y 
nú'á gue'a 'nara seña gue ya hingo guí 
thadihu de yá ts'oqui'u. 

6 Y mi uadi bi xipa ra Jesu te da 
'yøt'e'u, bi nxani'a bi ma haburaza 
ya hnini, bi manga ra hoga nt'gde y 
mi pthebi yá hñeni ya ja'i haburaza 
mi tsoñ'u. 


Ra Xuua Xi'tsate bi thecua rá ñaxu 
(Mt. 14:1-12; Mr. 6:14-29) 


7 Ra nda Erode bi zo rá gu nú'a 
mi øt'a ra Jesu, ne himi padi te da 
beni'a, ngue'a 'rama'na!'ño mi manga 
ya ja'i. 'Ra mi ena gue mi gue'a ra 
Xuua Xi'tsate xqui yopa nte de ra du, 
8 ha nu ma'ra mi ena gue mi gue'a ra 
badi Elia xqui yopa nte ma'na'qui, ha 
nu ma'ra mi ena gue mi gue'a 'na de 
gue nú'u ma'ra yá 'mehni Ajua mi 'bu 
maya'bu xqui yopa nte de ra du. 
9 Y nura nda Erode bi 'ñena: 

—Conque go nucse dá manda bi 
thecua rá ñaxu ra Kuua. Nu'bé ¿to'o 
nú'a xi ja ndunthi rá 'bede? 

Y ra nda Erode xi mi ne da hyandi'a. 


Ra Jesu bi 'uinga thogui 
cut!a 'mo ya ja'i 
(Mt. 14:13-21; Mr. 6:30-44; Jn. 6:1-14) 


10 Nu mi menga yá nxadi ra Jesu, 
bi xipabi'a gatho nú'a xqui 'yøt'e'u. 
Nepu ra Jesu bi zits'i bi meui'u ja 
nara luga habu mi jo'o ya ja'i gueta 
ra hnini Betsaida. 

11 Pe mi badi ya ja'i gue mi pani'a, bi 
deni'u. Pe ra Jesu himbi co'tsi'«, nu'a 
bi 'yot!e, bi mudi bi xipabi de hanja ri 
manda Ajua, ne mi gthe gatho nú'u 
mri hñeni. 

12 Ne de mi nde nú'a ra pa'a, nú'u 
'rettamayoho yá nxadi bi ma bá tsudi 
ra Jesu ne bi 'ñembabi: 

—Da za gui pehna ya ja!i da ma ja 
ya hnini ne ja ma'ra ya luga hinga 
yabu pa dua honi habu da ntsaya ne 
da hyoni te da zi, ngue'a nuua habu 
dí 'buhu otho ni 'nara ngu y nixi te 
da ts'i. 

13 Pe nura Jesu bi 'fembabi'u: 

—Nu'ahu go da umfu te da ziya. 

Nepu nu'ú bi dadi ne bi 'fembabi: 

—Otho te ga umfe, hónse cutla ya 
thuhme drí hñahe, ne yoho ya zi hua, 
o ga mahe ga tambahe te da zi ri 
gathoyu. 

14 Xi mi ndunthi ya ja'i, sehe ya 
'føhø ngu mi cutla 'mo. Pe nura Jesu 
bi 'fembabi yá nxadi: 

—'Nehu dá hñudi ya zi hmunts'i 
ngu dega nde nthebe. 

15 Njabu bi 'ygt'e'u, ne bi hñudi 
gatho. 

16 Ha nura Jesu bi gu nú't cutla ya 
thuhme ne nú'u yoho ya hua, ne bi 
ngts!e pa mahets'i bi 'yapa Ajua rá 
Dada da japi. Nepu bi hyecuabi bi 
umbabi yá nxadi pa da hyecuabi ya 
ja'i. 

17 Gatho ya ja'i bi ñuni ne xi bi niña. 
Nepu bi hmunts!a ya seca thuhme xqui 
bongui y bi ñuxa 'retlamayoho ya 
'bøts'e. 


Ra Pedro bi ma gue ra Jesu go 
gue'a ra Cristo 
(Mt. 16:13-19; Mr. 8:27-29) 


18 'Nara pa ra Jesu bi 'uehuise yá 
nzadi ne bi 'yapabi Ajua'a. Nepu bi 
'yambabi ya nxadi bi 'ñembabi: 

— Te guí øhu manga ya ja'i de 
guequi? ¿Xi to'ogui, ena? 

19 Ha nu'á bi dadi ne bi 'fembabi: 

—!Ra ena go gue'i grá Kuua 
Xi'tsate, ha nu ma'ra ena go gue'i grá 
badi Elia, ha nu ma'ra ena go gue'i 
'na de nú'lu ma'ra yá 'mehni Ajua mi 
'bu maya'bu ne xa yopa nte de ra du. 

20 Nepu nura Jesu bi 'ñembabi'u: 

—Pe xi nu'ahu, ¿to'o guí mañhu 
gue go guequi? 

Nu'bú ra Pedro bi dadi ne bi 'ñena: 
—Nu'i go gue'i grá Cristo zua 
pehn'a'i Ajua pa gui nda. 


Ra Jesu bi ma de rá du 
(Mt. 16:20-28; Mr. 8:30-9:1) 


21 Pe nura Jesu bi hñu'mba ra 
hña'u gue hinto da xipabi mi to'o'a. 
22 Ne bi 'ñembabi: 

—Nú'a To'o bi e bi Nja'i pe'tsi da 
thogui ndunthi ya ts'othogui, y ya 
ndaxjua nda ne ya nda gá macja ne 
ya xahnate de ra ley ma da utsa ne 
hinda ma da gamfri, ne ma da hyo'u. 
Pe rá hñupa ma da yopa nte 
ma'na'qui de ra du. 

23 Nepu 'mefa bi zofo ra 
hmuntsja'i xqui munts'ni ne bi 
'ñembabi: 

—Nu'a tó'o da ne da dengagui pa 
dua nxadi, odi øt'a nú'a go rá paha 
sehe, mahyoni 'nara pa ngu 'nara pa 
da zeta gatho nú'a da 'ñepabi asta rá 
du, ne dá dengagui. 

24 Ngue'a nula tó'o ne da su rá te ma 
da 'bedi, pe nula tó'o da unga rá te po 
rá nguequi, nú'á ma da me'tsa rá te pa 
nzantho. 

25 ¿Te ri muui 'bu 'nara ja'i drá meti 
gatho ra ximhai y nura ja'i'a da 'medi 
pa nzantho? 

26 Ngue'a nula tó'o da ntsa da ña de 
guequi ne da ntsa da manga ma noya, 
necagui nehe núgui dá e dá nja'i, ma 
ga ma gue hindí paca'a nu xcrá yopa 
pengaua pa ga nda co rá nsunda ma 
Dada ne de ya maca enxe. 

27 Xi majuani dí xi'ahu gue 'ra de 
gue'ahu guí 'buhuua, hingui ma gui 
tuhu asta hingui hyanduahu rá nsunda 
ra Nda de mahets'i. 


Bi mpadi rá 'bai ra Jesu 
(Mt. 17:1-8; Mr. 9:2-8) 


28 Rá hñato ma pa'a de xqui 
manga ra Jesu njabu, bi bøxa ja 'nara 
t'øhø pa da 'yapabi Ajua rá Dada, ne 
bi zixa ra Pedro, ra Cobo ne ra Xuua. 

29 Y de mri ora'a, bi mpadi rá hmi, ha 
nuyá dutu xi bi tlaxqui asta mri huexqui. 
30 Y de guehni bi hneca yoho ya 'ñøhø 
mri 'bahni mi ñaui, y go mi gue'a ndu 
ra Moise ne ndu ra Elía. 

31 Ne nu'é xqui go'ma 'nara hyats!'i habu 
mi 'bai, ne mi ña'u de hanja mi ma da du 
ra Jesu de guehni ja ra hnini Jerusale. 

32 Nura Pedro ne nú'u mri 'ñoui xi mi 
tsuhma ra tlaha'u, pe bi ma ra t'aha 
nu mi hyanda nura hyats!i mi hnequi 
ja ra Jesu, ne bi hyandi mi 'bahni nú'u 
yoho ya 'ñøhø con gue'a. 

33 Y nú'u yoho ya 'fløhø de ya mi ma da 
edi ra Jesu, nu'bú ra Pedro bi 'ñembabi: 

—Ma zi Xahnate'i, ¡xá hño ga 
'buhuua! Te guí ma, ga hocje hñu ya 
zi ja'tsi, 'na pa gue'i, 'na pa ra Moise, 
ha nula ma'na pa ra Elia. 

Pe nura Pedro himi padi nú'a mi 
ma. 

34 Y nura ora tsla mi manga njabw'a, bi 
zø 'nara guui bi go'ma habu mi 'bai'u. 
Y nu mi go'ma ra guui'u, xi bi ntsu. 

35 Nepu de ja ra guui bi nt'øde 'nara 
noya bi 'ñena njaua: 

—Nuni go guehni ma hmaca T'a. 
'Yóhu nú'a da xi'ahuni. 

36 Y nu mi uadi bi nt'pde nú'a ra 
noya, bi hyandi'u gue ya hønse ra 
Jesu mi 'baseni, y nu'é ya hinte bi 
ma, y nuya pa'u hinto bi xipabi de 
nú!a xqui hyandi'u. 


Ra Jesu bi 'yemba 'nara tstondahi 
nara ts'unt'u 
(Mt. 17:14-21; Mr. 9:14-29) 


37 Rá hyax'a bá cai'u de ja ra 
t'øhø, y de guehni bi ma ndunthi ya 
ja'i pa bá c!a'tsa ra Jesu. 

38 Nepu 'nara 'ñoho mi pani ja ra 
hmuntsja'i bi ña ntsledi ne bi 'ñembabi 
ra Jesu: 

—Xahnate, 'yptca ra mate e gui 
nutca ts'u ma t'u, ngue'a honsena dí 
pe'tsi, 

39 y peltsa 'nara tstondahi ri japi da 
mafi, ne da ntani ne da ndu sehe, ne ri 

japi asta da 'yents'a ra fugui ra ne. 
Nts'edi xi ri uni, y xi xá hhei da døgue. 
40 Ya dá xipahma ri nxadi da 
'yvembahma, pe hinxa za xa 'yembabi. 

41 Nu'bé nura Jesu bi 'ñena: 
¡Nulahu 'nagyá 'ñagamfrihu ne 
gyá ts'oja'ihu! ¡Asta ha'mu ma ga 
tseltla ri 'ñajamfrihu! 

Nept bi 'fembabi nú'a ra 'ñohg: 

—Bá tsincaua ri t'u. 

42 Pe nu mi ts'i'tsua ra Jesu nú'a 
ra tslunt'a, ra ts'ondahi bi fomi pa ja 
ra hai ne bi japi bi ntani ne bi ndu 
sehe. Pe nura Jesu bi 'yenga nú'a ra 
ts'ondahi, ne 'bestho nú'a ra ora'a bi 
fani nú'a ra ts'unt'u, ne bi yopa dapa 
rá dada. 

43 Y gatho ya ja'i xi bi 'yø de núla rá 
danga ts'edi Ajua xqui hnequi. 





Ra Jesu bi yopa ma de rá du 
(Mt. 17:22-23; Mr. 9:30-32) 


De nuya pa'y xi mri 'yo ya ja'i de 
gatho nú'a xqui 'yøt'a ra Jesu, nu'á 
bi 'ñembabi yá nxadi: 

44 —'Yghu xá hño núna ma ga 
xi'ahu ne oxqui pumfrihu: Nú'a To'o 
bi e bi Nja'i ma dra da ja yá 'ye ya 
ja'i pa da 'yg'tua nú'a go da ne'u. 

45 Pe nuyá nxadi himbi badi te 
mri bonga nú'a bi xipabi'u, ngue'a 
himi tsa da zo yá mfeni'u. Ne nu'ú 
mi tsu da 'yambabi te mri bonga nú'a 
xqui xipabi'u. 


Nú'a to'o ma'na ma da nja rá nsu 
(Mt. 18:1-5; Mr. 9:33-37) 


46 Nepu nuya nxadi bi mudi mri 
'námbabi 'na ngu ma'na to'o de 
gue' mi ma da ua'a da ma. 

47 Pe nura Jesu bi batho de nú'a mi 
beni'« hangue nu'á bi ma'ta 'nara zi 
batsi bi 'ba'ma ja rá hyo'a, 

48 ne bi 'ñembabi'u: 

—Nu'a tó'o de ma thuhu da 
numansu 'nara zi batsi ngu nuna, 
nugui go ri numansugui, y nu'a tó!o ri 
numansugui, go ri numansu nú'a to'o 

bá pencagui. Ngue'a nu'a tó'o hinda 
'ñets'i, nú'á go gue'a da ndangui rá nsu. 


Nu'u tó'o hingui utsaguihu, 
gue'a 'bui con guecju 
(Mr. 9:38-40) 


49 Nepu nura Kuua bi 'fembabi'a: 

—Ma zi Xahnate'i, stá hanthe 
nara 'ñøhø de ri thuhu enga ya 
ts'ondahi, y nuje stá hacuabihe 
ngue'a nu'á hingui 'yo con guecju. 

50 Pe nura Jesu bi 'fembabi'a: 

—Oguí hacuah+, ngue'a nu'u tó'o 
hingui utsaguihu, go rí maxcaguihu. 


Ra Jesu bi zui ra Cobo ne ra Xuua 


51 De ya mi ma da zø ra pa da yopa 
mengui ra Jesu pa mahets'i, 'na 
mfenitho bi gu ra 'ñu bi ma pa Jerusale. 
52 Ne bi mehna to'o bi 'met!o pa da ma 
ja 'nara hnini de ra hai Nsamaria pa 
da hyoni habu da 'ñoxi'u. 

53 Pe nuya mengu de guehni himbi ne 
bi umba ntsaya'u ngue'a mri njua'ñu 
pa Jerusale. 

54 Pe nu mi badi njabu ra Cobo ne ra 
Kuua nd'u yoho de yá nxadi, bi 
'iembabi: 

—Ma zi Hmu'ihe, ¿ha hinguí ne 
ga adihu dua cai ya tsibi de mahets'i 
pa da tsat'a nuna hnini ngu nú!a bi 
'yøt'a ndu ra badi Elia? 

55 Mi manga njabu'a, nura Jesu bi 
nu'ti ne bi zui bi 'ñembabi: 

—Nu'ahé, nixi guí pahu te ma 
ndahi guí hanpahu rá ts'edi pa guí 
manhu njabu. 

56 Nú'a To'o bá e bi Nja'i, himbá ehe 
pa da hñacua yá te ya ja'i, nú'á bá ehe 
pa da pohobi. 

Nepu nu'á bi thogui pa ma'na ra 
t'uca hnini. 

'Raya ja'i to'o mi ne da 
dena ra Jesu 
(Mt. 8:19-22) 

57 Y de guehni má 'ñu 'nara 'ñoho 

bi 'ñembabi ra Jesu: 

—Ma zi Hmu'i, dí ne ga ten'a'i 
haburaza gui ma. 

58 Ra Jesu bi dadi ne bi 'fembabi: 

—Nuya haho ja yá hñado, ha 
nuya ts'ints'u ja yá 'bafi, pe Nú'a 
To'o ba e bi Nja'i otho nixi rá ngu pa 
habu da ntsaya. 

59 Nepu bi 'ñembabi ma'na ra 
'ñoho: 

—Bá ehe ga me pa dua nxadi'i. 

Ha nu'á bi dadi ne bi 'ñembabi: 

—Ma zi Hmu'i, dí ne gui 'raca 
nsequi ga ma ga agui 'met'o ma dada, 
nepu ga pengui ga ten'a!i. 

60 Nu'bú nura Jesu bi dadi ne bi 
'ñembabi: 

—Tsopu nú'« xa du da 'ya yá 
mi'ñagamfriui, pe nu'i bá ehe pa gui 
ma gui manga ra hoga noya gue ya xa 
zøhø ra Nda de mahets'i pa da nda. 

61 Nepu bi 'ñembabi ra Jesu 
ma'na ra 'ñøhø: 

—Ma zi Hmu'i, necagui di ne ga 
ten'a'i, pe 'raca nsequi 'met'o ma ga 
edi ya mengu de ja ma ngu. 

62 Pe nura Jesu bi 'ñembabi: 

—'Bu 'nara uafri heca 'nara the ne 
da ñegui, nurá the ya hinda ma 
manjuantho. Njabu nehe nu'a tó'o 
ø'tua rá 'befi Ajua ne da beni gatho 
nú!a bi zogui, hinte ri muui pa ja rá 
hmanda Ajua. 


Ra Jesu bi mehna má hñu'rate ne 
'ret'a yá nxadi 
1 0 1 Nepu 'mefa ra Jesu bi huahna 
má hñutrate ne 'retla yá nxadi 
pa bi mehni dega yoho da 'met!o'u pa ja 
ya hnini habu mi ma da thogui'a. 
2 Ne bi 'ñembabi: 

—Xi majuani dí xilahu, xi ndunthi 
ra sofo pe ts'utho ya xofo. Hangue 
'yaphu Ajua nú'a to'o rá meti ra sofo 
dua pehna ndunthi ya mefi pa da 
gu'tsua rá sofo. 

3 Y nubyá nu'ahu ma ga pehn'a'ihu gui 
maha ngu ya zi deti madetho de ya 
mi'ño, hangue xi da nsuhu. 

4 Ne oxqui haxh+ ni 'nari buxahu, nixi 
ri bojahu, nixi ri ponga zesthihu. Ne 
oxqui 'baihu gui nzenjuatehu 'met!o ja 
ri 'ñuhu. 

5 Ora gui cuthu ja 'nara ngu gui 
nzenjuatehu njaua: “Ajua da jap'ahu 
pa gui 'buhu te rá 'ñentho.” 

6 Ha nu'bu ya mengu de nura ngu'a ne 
da 'mu 'nara hoga'mti, nu'bé Ajua da 
japi'e ngu gá xiphu. Ha nu'bu hina, 
Ajua hinda japi'u. 

7 Nu habu da t'a!ahu ntsaya, ja gui 
cohuni ne nu'é da 'uiñ'ahu, ngue'a 
nara mefi rí 'ñepi da ttumbabi te da zi 
ne gatho nú'a te honi. Y ja gui 
'buthuni, oxqui 'yohu dega nengu. 

8 'Bu gui tsoñhu ja 'nara hnini ne da 
tlalahu ntsaya, tsihu gatho nú'a da 
tlalahu. 

9 'Yothehu ya da'thi nú'u di 'buhni, ne 
xiphu ya mengu de guehni gue ra Nda 
de mahets'i ya xa 'ñepu pa da nda. 

10 Pe nu'bu gui tsoñhu ja 'nara hnini 
ne hinda tla'ahu ntsaya, 'bahu habu da 
'yøde'ihu ya ja'i de guehni ne gui 
'Nemfu'u: 

11 “Ma ga huathe ma uahe pa da hyø 
nú'a ra hai xa ncueta de nuna ri 
hninihu, ngue'a hinxcá camfriguihe 
nú'a stá xilahe. Pe pahu xá hho gue ra 
Nda de mahets'i ya xa 'ñepu pa da nda, 
y nuje ya hindí thahe de ri tstoquihu.” 
12 Dí xilahu gue nura pa de ra 
nthanguenda ma'na ma da ndangui 

rá castigo nura hnini'a que ra hnini 
Sodoma nú'a bi huata Ajua. 


Ya hnini dega ts'o'yode 
(Mt. 11:20-24) 


13 ¡Huecate'ihu nú'ahu gyá 
menguhu Corasí, ne nú'ahu gyá me 
Betsaidahu! Ngue'a nu'bu ya mengu 
de ra hnini Tiro ne de ra hnini Sidó 
xa hyanthmaha nuya milagro xcá 
hyanthubya, nú'ú xa ñobrihma'u de 
yá tstoqui ne xa hñehma co ya he 
dega dumui, ne xa ncoxhma ra 'bospi 
dega ntso'mi. 

14 Pe nura pa'a sta thap'ahu nguenda, 
ma'na ma da ndangui ri castigohu que 
ra hnini Tiro ne Sidó. 
15 Ha nú'ahu gyá menguhu 
Ncapernau, guí hu ri muihu gue ri 
'ñep'ahu gui maha mahets'i, pe hina, 
ngue'a nu'ahu ya xa t'ep'a'ihu pa gui 
maha ja ra nidu. 

16 Nepu bi xipabi yá 'mehni: 

—Nu'a tó!lo da 'yøde nú'a gui 
mañhu, go gtcagui, y nu'a tó'o hinda 
'yøde nú!a gui mañhu, hingo ptcagui, 
y nula tó'o hingui ptcagui, hingui pta 
nú'a to'o bá pencagui. 


Nd'a hñu'rate ne 'ret!a ya 'mehni bi 
mengui co ndunthi ra johya 


17 Nepu nu de ba penga nú't 
hñutrate ne 'retla yá 'mehni bi zøhø co 
ndunthi ra johya ne bi 'ñembabi ra Jesu: 

—Ma zi Hmu'ihe, asta ya 
tstondahi xa 'ygtcahe, ngue'a stá 
eñhe'u de ri thuhu. 

18 Ha nura Jesu bi 'ñembabi'u: 

— Haha, majuani dá handa ra Sata 
bá tagui de mahets!'i ngu 'nara huei. 
19 Y nugui stá 'ralahu ra tsledi pa gui 
nethu ya qu'eña ne ya penzu, ne pa 
gui tapabihu gatho rá tsledi ra 
ts'ondahi, nsinque te da 'yo't'ahu. 

20 Pe ogrí johyahu ngue'a xa 'yo'tlahu 
ya tstondahi, johyahu ngue'a nuri 
thuhuh+ bi nt'ofo nuni mahets'i. 


Ra Jesu xi bi johya co rá ts'edi ra 
Maca Ndahi 
(Mt. 11:25-27; 13:16-17) 


21 Ra ora'a ra Jesu xi bi johya co 
rá tsledi ra Maca Ndahi ne bi 'ñena: 

—Ma Dada'i, go grá Nda de 
mahets'i ne de gatho ra ximhai, dí 
xøcambeni'i ngue'a xcá utuabi ri 
noya nuyu nja ngu ya zi batsi, y 
hingo xcá utuabi ya bamhya ne ya 
nimfeni. Y nu'i ma Dada'i, xcá 'ygt'a 
njabu ngue'a gue'a ri paha'a. 

22 Mi uadi bi manga ra Jesu njabu 
bi 'ñena: 

—Ma Dada xa 'yentc'agui gatho ja 
ma 'ye. Hinto patcagui ma 'mui, 
hónse Ajua ma Dada go gue'a patca 
ma 'mti. Ne hinto patua rá 'mui ma 
Dada, hønsegui go dí padi, ne nú'u 
to'o stá huahni pa da badi. 

23 Ne bi mpunts'i bi hyanda yá 
nxadi ne bi 'ñembi 'nambu sehe'u: 

—Johyahu ngue'a guí hanthu 
nú'a te dí øt'e. 

24 Ngue'a nugui dí xi'ahu gue ndunthi 
yá 'mehni Ajua ne ya nda mi 'bui 
maya'bu mi nehma xa hyanda ngu nú'a 
guí hanthubya, pe himbi za bi hyant!u, 
ne mi nehma xa 'yøde ngu nú'a guí 
øhubya, pe himbi za bi 'yode'u. 


Ra 'bede de 'nara me Nsamaria 
nd'a bi nja rá nthecate 
co rá miqu'eiui 


25 Nepu de gue'a 'nara xahnate de 
ra ley bi ma bá c'a'tsa ra Jesu pa da 
'yø'tua 'nara ntlani pa da nu te da 
dadi'a, ne bi 'yambabi bi 'ñembi: 

—Ma Xahnate'i, ¿te mahyoni ga 
øt'e pa ga tsudi ra te pa nzantho? 

26 Nu'bá ra Jesu bi dadi ne bi 'ñena: 

—¿Te manga nú'a xa tlofo ja ra 
ley? ¿Te xcá padi de guí he'ti? 

27 Nura xahnate de ra ley bi dadi 
ne bi 'ñena: 

—Ena njaua: Madi Ajua ri Hmu bí 
'bu mahets'i con gatho ri mfeni, con 
gatho ri coraso, con gatho ri tstedi, 
ne con gatho ri mui, ne madi ri 
miqu'eiui ne gui su ngu grí nsu sehe. 

28 Nepu ra Jesu bi 'ñembabi: 

—Gue'a majuani nú'a xcá ma. 
Nu'bu gatho gue'a guí pt!e, nu'bé gui 
tsudi ra te pa nzantho. 

29 Pe nura xahnate de ra ley himi 
ne to da c!a'tsua rá nt'ani, hangue bi 
yopa 'yambi ne bi 'ñembabi: 

—¿To'o ma miqu'ei'be? 

30 Nepu ra Jesu bi dadi ne bi 'ñembi: 

—'Nara pa 'nara 'ñøhø mri ne ra 
'ñu, xqui 'ñe de Jerusale pa mri ma 


ja ra hnini Jericó, y de má 'ñu bi 

daca 'raya dacate, ne bi hhambabi 
gatho nú'a te mi ha, asta ya dutu bi 
mogcuabi, ne xi bi hna'mbabi'a, ne bi 
ts'ohni ya mi nedu. 

31 Nepu de gue'a bi toca bi 'rani 'nara 
macja ja nú'a ra 'ñu'a, ne nu mi 
hyandi mi 'beni ja ra nenga'ñu nú'a ra 
'ñoho xqui hna'mbi, nu'bú nu'á bá 
catatho 'na lado bi thoguitho. 

32 Nehe bi 'rani 'nara maste de ra 

nija nu'u ttembi ya levita, ne'a bi 
hyandatho nú'a ra 'ñoho mi 'beni, y 
nu'á bi cata 'nambu bi thotho nehe. 

33 Nepu ja nú'a ra 'ñu'a bi 'rani 'nara 
me Nsamaria. Nu mi hyanda nú'a ra 
'ñoho mi 'beni, xi bi huequi. 

34 Nepu bi joni bá c'a'tsi, ne bi 
go'tsuabi ra aceite co ra vinu habu 
xqui tslenbabi, ne bi du'tuabi. Nepu bi 
'yents'a ja rá burru, ne bi zixa asta ja 
'nara meso, ne ja guehni bi su. 

35 Nepu rá hyax!a ante da ma de 
guehni nú'a ra me Nsamaria bi hñai 
yoho ya tlaxboja ja rá buxa, ne bi 
umbabi nú'a ra me meso, ne bi 
'hembabi: “DÍ tsoc'aua ts't nuna 'ñoho 
gui su. Y nu'bu ga gasta má ts'u ra 
boja, nu xcrá yopa pengui ga ju'tla!i.” 

36 Nu mi uadi ra Jesu bi manga 
njabu, bi 'yamba ra xahnate de ra ley 
ne bi 'ñembi: 

—De nú't hñu ya 'ñoho, ¿to'o 'na 
de gue'u mra miqu'eiui xi majuani 
nú'a ra 'ñøhø xqui thaqui? 

37 Nepu nura xahnate de ra ley bi 
'ñembabi: 

—Nú'a to'o bi nja rá nthecate de 
gue'!a. 

Nu'bé nura Jesu bi 'hembabi: 

— Haha, gue'a mahyoni gui 'ygt'e 
nehe. 


Ra Marta ne ra Maria bi umba 
ntsaya ra Jesu 


38 De guehni ra Jesu bi thogui rá 
'ñu, nepu bi zónga ja 'nara hnini. Y 
nuni ja mi 'buhni 'nara 'behña mrá 
thuhu ra Marta, y nu'a bi umba 

ntsaya ra Jesu ja rá ngu. 

39 Ra Marta mi 'bu 'nará cu mra thuhu 
ra Maria. Y nu'á bi hñudi de rí ga'ti yá 
ua ra Jesu pa da 'ygde nú'a mi mañ'a. 
40 Pe nura Marta xi mi ja ndunthi te da 
mefi ja ra ngu. Ne bi dast'i habu mi 
'bu ra Jesu ne bi 'ñembabi: 

—Ma zi Hmu'i, ¿hinguí handi gue 
ma cu bi zogase gatho ra 'befi? 
Xipabi ts'u da e da maxcagui. 

41 Pe nura Jesu bi 'ñembabi ra 
Marta: 

—Marta, xi guí xøna ri 'befi ne 
guí tu ri mui ngue'a ndunthi ri 'befi, 
42 pe hgnse 'nara 'befi mahyoni gui 
'ygt'e, ngu nuna hoga 'befi xa huahna 
ra Maria, y hinda za to'o da hñacuabi. 

Ra Jesu bi 'ñudi hanja da t'apa Ajua 
(Mt. 6:9-15; 7:7-11) 
1 1 1 'Nara pa ra Jesu bi 'yapabi 
Ajua rá Dada ja 'nara luga, y 
nu de mi uadi'a, 'nará nxadi bi 
'ñembabi: 

—Ma zi Hmu'i, dí ne gui 
'utcaguihe hanja ga apabihe Ajua 
ngu mi nja ra Xuua mi utuabi yá 
nxadi hanja da 'yapabi Ajua. 

2 Nura Jesu bi 'ñembabi'u: 

—Nu de xcrí 'yaphu Ajua gui 
'ñeñhu njaua: 

Ma zi Dada'ihe, guí 'bui 
mahets'i, 

drá nsunda ri maca thuhu. 

Bá ehe gui nda, 

ne dá t'øt'a ri paha nuua ja ra 
ximhai ngu nú!a bí t'øt'e 
núbu mahets'i. 

3 'Racje te ga tsihe núbya rapaya. 

4 Ne pungaguihe ma ts'oquihe, 

ngue'a necje dí pumbabihe 
nú't to'o xa 'yøtcahe ra 
nts'o!mti. 

Ne oxqui hocje ga pthe ya 
tstoqui, ñangaguihe de ra 
nts!o. 

5 Nehe ra Jesu bi 'ñembabi yá 
nxadi: 

—Ma ga mañhu gue 'na to'o pe'tsa 
'nará 'nangu ne drá amigo, nepe ngu 
made ra xuui da ma ja rá ngu, ne da 
'ñembabi: “Drá 'ehe gui 'yøtca ra 
favo gui hmica hñu ya thuhme, 

6 ngue'a ja núbya bi zøhø ma'na ma 
amigo xqui 'ñehe de yabu ha othogui 
te ga umbabi.” 

7 Nepu nu'á sta dadi mbo rá ngu da 
'fiena: “Hindi honi gui zocagui, ma 
gosthi ya stá cot!i, ne dí huixa ma 
batsi, hangue hingui tsa ga nangui ga 
'rala'i núla guí adi.” 

8 Pe nugui dí xi'ahu gue hinda nangui 
da umbi ngue'a rá amigo, nu'a da 
nangui da umbi, pe ngue'a ya pa 
hinda sigui da 'yapa rá t'aha. 

9 Hangue dí xi'ahu, 'yaphu Ajua nú!a guí 
hofihu ne da 'ra'ahu; hyoñhu nú'a te ri 
'bep'ahu, ne gui tsudihu; njahu ngu nara 
ja'i bi zøhø 'rota ra gosthi ne bi socuabi. 
10 Ngue'a nu'a tó'o da tyadi, da ttumbabi; 
y nu'a tó'o da hyoni, da zadi; y nula tólo 
da 'rota ra gosthi, da socuabi. 

11 Nu'ahu gyá dadahu, 'bu ri 
batsihu da 'ya'ahu 'nara thuhme, ¿ha 
gue gui umfu 'nara do? O 'bu da 
'ya'a'ihu 'nara hua, ¿ha gue gui umfu 
nara qu'eña? 

120 'bu da 'ya!a!ihu 'nara mado, ¿ha 
gue gui umfu 'nara penzu? Hina, 
¿ngue ha? 

13 Nu'ahu masque gyá 'yot!atstoquihu, 
pe guí pa gui umfu 'nara hoga t'øt'e ri 
batsihu. ¡Xihma ra Dada bí 'bui 
mahets'i, nú'á dua penpabi ra Maca 
Ndahi to'o da 'yapabi'a, ne gatho 
ma'ra ya hño! 


Bi t'embabi ra Jesu gue mi hanpa 
rá ts'edi ra nda de ya ts'ondahi 
(Mt. 12:22-30; Mr. 3:19-27) 


14 Nara pa ra Jesu bi 'yemba 
nara tstondahi 'nara 'ñgho xqui japi 
da ngone. Ne de mi bonga nú'a ra 
tstondahi, 'bestho bi za bi ña nú'a ra 
'nghg. Ha nu mi hyanda ya ja'i njabu 
xi bi 'yo'u. 

15 Pe 'ra de gue'u bi ñama'ñu ne bi 
'fiena: 

Nuni ra 'ñoho enga ya tstondahi 
co rá ts'edi ra Beelsebú nú'a ra nda 
de ya ts!ondahi. 

16 Ha nu ma'ra mi xipabi da 'yøt'a 
nara nttudi de mahets'i, pa da 'ñudi 
ua xi majuani mrá 'mehni Ajua. 

17 Pe nura Jesu bi batho te mi beni'u, 
hangue bi 'ñembabi: 

—'Bu 'nara hnini da hyegue ne da 
ntuhni sehe, nu'bé da nhuata nú'a ra 
hmanda mi ja. O nu'bu 'nara ngu da 
ntuhnise ya mengu de ra ngu, hinda 
za da 'mu 'nadbu'a. 

18 Njabutho nehe, nu'bu ra Satá da 
ntuhnui yá mits'ondahiui, nu'béú da 
nhuata gatho rá ts'edila. Nugui dí 
xi'ahu njabu ngue'a guí eñhu gue 
nugui dí enga ya tstondahi co rá tstedi 
ra Beelsebú ra nda de ya ts'ondahi. 

19 Pe nu'bu gue'a gra øt'e, nu'bé xi ri 
'mehnihu, ¿con te ma ts'edi enga ya 
tslondahi? Nú'ú go dá xi'ahu'u. 

20 Nugui dí enga ya tstondahi pe co rá 
ts'edi Ajua, hangue pahu gue nura Nda 
de mahets'i ya xa zøhø pa da nda. 

21 Nu'bu 'nara 'ñøhø xi o rá ts'edi 
ne ri hña yá arhma pa ri su rá ngu, 
nu'bú 'be'tsa xá hño nú'a te pe'tsa ja 
rá ngu. 

22 Pe nu'bu da zøhø ma'na ra 'ñøhø 
ma'na di o rá ts'edi que gue'a, nu'bú 
da ntate nú'a bi zøhø ne da hhambabi 
gatho yá arhma nú'a mi hu rá mui da 
mats'i, ne da bepabi gatho nú'a di 
pe'tsa ja rá ngu pa da jameti'a ne da 
hyecuabi ma'ra. 

23 Nu'a tó'o hingui 'bui con 
guequi, gue'a ri contragui, ne nu'a 
tó'o hingui faxqui ga munts'a ya 
gamfri, go gue'a xani. 





Ra Jesu bi ma 'nara 'bede de ra 
ts'ondahi bi mengui 
(Mt. 12:43-45) 


24 Nu'bu 'nara ts'ondahi da bønga 
de ja 'nara 'ñøhø da 'ño haburaza ja 

ra mbonthi honga ra tsaya, pe nu'bu 
de guehni hindua tsedi habe, nu'bé 
da beni ne da 'ñena: “Pode ga yopa 
pengui habu nduí 'bui.” 

25 Ha nu stua yopa pengui e da zudi 
nú'a ra 'ñoho habu mbi 'bui, da zatua 
rá mfeni di nja ngu 'nara ngu nú'a xa 
thoqui xi za hño, xa 'bast'i ne xi strá 
nt'azi da zudi, pe hinto di 'buhni. 

26 Nepu nú'a ra tstondahi'a da ma dua 
tsi má yoto yá mitslondahiui ma'na 
strá nts'o que gue'a, y da zøhø da 
yutla gatho ja rá mfeni nú'a ra 'ñoho y 
ja da 'muhni ri gatho'a, y njabu nú'a 
ra 'ñøhø'a ma'na da tstocua rá mfeni 
que rá mudi. 


Xa njapi nú'u to'o ptuabi 
rá noya Ajua 


27 Tsla mi ña njabu ra Jesu, 'nara 
'behña mi 'buhni bi ña nts'edi ne bi 
'ñena: 

—¡Xi njapi nú'a ra 'behña de habu 
gá 'bui, ne bi tede'i! 

28 Pe nura Jesu bi dadi ne bi 
'ñena: 

—¡Ma'na xa njapi nú'u to'o 
gtuabi rá noya Ajua ne øt'e nú'a ma! 


Ya ts'oja'i adi 'nara nt'udi 
(Mt. 12:38-42; Mr. 8:12) 


29 Ya ja'i 'yo mri munts'i gatho ja 
rá nthets'i ra Jesu, nepe nu'á bi 
'ñembabi'u: 

—Ya ja'i de nuya pabya xi ya 
ts'oja'i, hangue adi 'nara nt'udi ga 
utuabi pa da badi ua xi xuá pencagui 
Ajua. Pe nú'a ra nt'udi adi'u hinga 
ma ga utui, hønse nda'a da t'utuabi, 
nú'a ra nttudi de ra badi Joná. 

30 Ngue'a nú!a bi tho ra Joná nú'bu mi 
dut'a 'nara dahua ne ja bi gohni hñu 
pa, mi gue'a 'nara nt'udi pa ya me 
Ninive gue ra Joná go mrá 'mehni 
Ajua. Njabu nehe Nú'a To'o bi e bi 
Nja'i ma da 'mui hñu pa mbo ra hai, y 
nú'á go gue'a 'nara nttudi da t'utuabi 
nú't ya ja'i 'bui mapaya. 

31 Nu stí zø ra pa de ra nsuca uenda, 
nura pa'a ra 'behña nú'a mra nda de 
ra hai Arabia ma da 'mai ja rá thandi 
nú'a to'o ma da hñanga nguenda pa da 
ñapabi nú'u ya ja!i 'bui mapaya. 
Ngue'a nura 'behña'a masque xi mi 
yabu rá hai pe bá ehe e bi 'yode nú'a 
ra mfadi mi pe'tsa ndu ra Salomó. Pe 
'bucua 'na ma'na ra dangui rá nsu que 
ra Salomó, pe masque njabu hinxa ne 
to'o xa 'yøde nú'a ma. 

32 Nehe nura pa de ra nsuca uenda 
nú'u ya me Ninive ma da 'mai ja rá 
thandi nú!a to'o da hñanga nguenda 
pa da ñapabi nú'u ya ja'i 'bui mapaya. 
Ngue'a nú'u ya me Ninive ngu mi 
'yøde nú!a bi manga ra badi Joná de 
nú'a xqui manga Ajua, nu'bé nu'é bi 
dama ñobri 'bestho. Pe 'bucua 'na 
ma'na ra dangui rá nsu que ra Joná, 
pe masque njabu hinxa ne to'o xa 
'yøde nú'a ma. 


Ra ñot'i de ma ndo'yohu 
(Mt. 5:15; 6:22-23) 


33 Jo!o 'nara ja'i to'o da tsogue 
nara ñot!i ne da 'ñagui, o da 
ye'mba 'nara caho. Nu'a da 'yot'e, 
da tota habu da tøte, pa da yot'a 
gatho mbo ra ngu pa di handi nú'u 
to'o da yut!i. 

34 Nuri dahu gue'u ngu 'raya ñot!i de 
ri ndo'yohu. Nu'bu ri dahu xá hño, guí 
hanthe habu guí 'yohu, pe nu'bu ri 
dahu hingui ho, hinguí hanth habu 
guí tyohu. Njabu ri mfenihu nehe, 'bu 
'bui xá hño, nu'bé da za gui 'yohu xá 
hño ja ra ñot'i, pe nu'bu hingui 'bui xá 
hño, hinda za gui 'yohu za hño ngue'a 
guí 'buhu ja ra 'bexuui. 

35 Hangue 'yøthu 'nara tsledi pa da 
'mtui xá hño ri mfenihu pa da za gui 
'yohu za hño ne hingui 'buhu ja ra 
'bexuui. 

36 Nu'bu ri mfenih+ 'bui xá hño, nu'bú 
guí tyohu ja ra hoga ñot'i ne guí pahu 
habu guí 'yohu, ngue'a ri mfenihu nja 
ngu 'nara ñot!i ri yotla ri 'ñuhu. 

Ra Jesu bi ma de ya ts'o'befi ya 
fariseo ne ya zahnate de ra ley 
(Mt. 23:1-36; Mr. 12:38-40; Lc. 
20:45-47) 


37 Nu mi uadi bi manga njabu ra 
Jesu, 'nara fariseo bi zits'i pa da 
ñungüi ja rá ngu. Y nu mi zøni bi 
yat'i'a, ha nura Jesu bi hñudi 'bestho 
ja ra mexa. 

38 Ha nura fariseo xi bi 'yø mi hyandi 
gue ra Jesu himbi nzu'ye 'met'o pa bi 
ñuni ngu mya nzai'u. 

39 Nu'bé nura Jesu bi 'hembabi'a: 

—Nu'ahu fariseohu guí njahu ngu 
ra xutla vaso ne ra xutla manza, 
xuqui hønse mote ha nu mbo xi rá 
nts'o. Nu'ahé guí ne gui ponga ri 
hmihu ja yá thandi ya ja'i, pe oda ri 
mfenihu ra nthate ne ra ntsto'mui. 

40 ¡'Nagyá 'bemfenihu! ¿Ha hinguí 
pahu gue Ajua go gue'a bi hyoca 
maxggue rá 'bai ra ja'i, de thi rá 
ndo'yo ne de mbo rá mfeni? 

41 Bá faxhu ya hyoya con gatho ri 
muihu, y njabu ha, da hnequi gue xá 
ntlaxi ri mfenihu. 

42 ¡Huecate'ihu nu'ahu fariseohu 
ngue'a ma xi dra castiga!ihu! Ngue'a 
guí 'uecju 'retla de ra bexo pa Ajua 
de nú'a guí pahu de ra xac'ri ne ra 
ruda ne gatho ma'ra ya ndapo nú'u 
hints' ri muui ndunthi, pe nura hño 
hinguí ø'tuahu ri miqu'eihu, nixi 
otho ri hmatehu co Ajua. Xá hño gui 
umfu Ajua nú'a rí 'ñepabi de ya t'ptle 
guí pahu, pe ma'na mahyoni hingui 
pumfrihu gui 'yøthu nzantho ra hño 
ne gui pe'tshu ra hmate co Ajua. 

43 ¡Huecate'ihu nu'ahu fariseohu 
ngue'a ma xi dra castiga!ihu! Ngue'a 
nzantho guí ne gui hñuhu ja ya hoga 
hudi dega nsu ja ya nija, ne nzantho 
guí nehe dra zenjua!'ihu co ndunthi 
ra tlequ'ei ja ya tai. 

44 ¡Núlahu gyá xahnatehu de ra 
ley, ne nú'ahu gyá fariseohu, 'nagyá 
yohmihu! ¡Huecate'ihu ngue'a ma xi 


126 


dra castiga'ihu! Ngue'a nu'ahu guí 
tslocuahu yá mfeni ya ja'i, guí njahu 
ngu ya ntlagui hingui hnequi, ha 
'rani ya ja'i maña de gue'u pe nixi 
padi'u tengu rá ntsto mbo. 

45 Nepu bi dadi 'nara xahnate de 
ra ley ne bi 'ñembabi ra Jesu: 

—Ma Xahnate'ihe, ora guí ma 
njabu, guí ñama'ñu de guecje nehe 
núje dyá xahnatehe de ra ley. 

46 Pe nura Jesu bi 'ñembabi'u: 

—¡Huecate'ihu nu'ahu gyá 
xahnatehu de ra ley ngue'a ma xi dra 
castiga!ihu nehe! Ngue'a guí japhu 
ya ja'i da 'yøt'a 'raya t'øt'e nú'u 
hingui tsa da 'ygt!e, pa guí eñhu gue 
njabu da za da denba rá ley Ajua, ha 
nu'ahé nixi guí ptuahu nurá ley'a, ja 
ra uenda guí tutuahu ya ja'i 'nara 
'bats'i xi rá hñu y ni ts'u hinguí 
faxhu da ndude. 

47 ¡Huecate'ihu ngue'a ma xi dra 
castiga!ihu! Ngue'a guí yopa hocuahu 
yá pantyo ndu yá 'mehni Ajua nú'u 
bi hyose ndu ri xitahu. 

48 Njabu ri hnequi gue guí tenbathohu 
yá 'mui ndu ri xitahu, ngue'a nú'á go 
gue'a bi hyo nuya 'mehni'a, ha nu'ahu 
go guí yopa hocuahu yá pantyo, 
hangue ri hnequi gue 'nada ri mfenihu 
co ndu ri xitahu. 

49 Hangue sehe Ajua go gue!a xqui 
'ñena co rá danga mfadi'a: “Nú'ú ma 
ga penpa ma 'mehni nú'u da manga 
ma noya, pe 'ra de gue'u ma da 
hyo'u, ha nu ma'ra ma da utsa'u.” 

50 Hangue nuya ja'i 'buibya, Ajua ma 
da hña'mba nguenda'u de gatho yá 
maca ji yá 'mehni Ajua xa mfani desde 
bi mudi ra ximhai, 

51 desde ra Abé asta ra Sacaría nú'a bi 
tho mbo ra ndanija guetbu ja ra ata. 
Hangue nugui dí zi'ahu gue Ajua ma 
da 'yambabi nú'u ya ja'i 'bui mapaya 
de nú'u ya hoja'i xa tho. 

52 ¡Huecate'ihu nu'ahu gyá 
xahnatehu de ra ley ngue'a ma xi dra 
castiga!ihu! Ngue'a go ose ri 'yehu rá 

mfadi de ra maca noya, pe nu'ahú ni 
guí hophu ma'ra to'o da nehma da 
badi, ha ni gue'ahu hinguí ne gui 
pahu. 

53 Nu mi uadi bi manga njabu ra 
Jesu, ya xahnate de ra ley ne ya 
fariseo xi bi bo yá cue con gue'a, 
nepu bi mudi'a xi bi 'yø'tua ndunthi 
ya nt'ani, 

54 ngue'a mi ne xa 'yode'u da 
ñama'ñu!a pa njabu xa za xa ñapabi'u. 
Jamasuhu de ya ts'o nt'udi de ya 
fariseo ya yohmi 

1 2 1 Nepu de gue'a bi munts'a 

ya 'motho gá ja'i, y co ya 
ndunthi'u mri net'ase 'na ngu ma'na. 
Y nura Jesu bi mudi bi zofo 'met'o 
sehe yá nxadi ne bi 'ñembabi: 

—Jamasuhu de yá ts'o nt'utuate 
ya fariseo, ngue'a nu'ú xi ya yohmi, 
ne yá nt'utuate nja ngu ra nzoi tsini. 
2 Pe ma da zø ra pa da fatuabi yá 
nttutuate gue xá nts!o, ngue'a gatho 
nú'a tlaguibya, 'nara pa ma da hnequi, 
ne gatho nú'a t'øt'e mant'aguibya, ma 
da zø ra pa da fadi. 

3 Hangue nugui dí xi'ahu gue gatho 
nú'a guí mañhu mant'agui, 'mefa ma 
da fadi haburaza, y gatho nú!a guí 
mañhu dega njone 'nambu, nu'á ma 
da hma nts'edi pa da nt'pde haburaza. 


To'o mahyoni gui tsuhu 
(Mt. 10:28-31) 


4 Nepu ra Jesu bi 'ñembabi'u: 

—Nú!ahu guí 'yohu con guequi, 
oxqui tsuhu nú'a to'o da ne da hñac'a 
ri tehu ne 'mefa ya hinda za te da 
tyo'tlalihu. 
5 Nugui dí xi'ahu, gue nu Ajua hónse 
go gue'a mahyoni gui tsuhu'a, ngue'a 
nu'á da za da hñac'a ri tehu, ne pe'tsa 
ra tsledi pa da mehn'ahu ja ra nidu 
nehe. 

6 Ya zi ts'ints'u hints'u ri muui 
asta 'ba cutla por ngudmi, ¿ha ngue 
ha? Masque nu'é hini muui ndunthi, 

pe Ajua hinhya'mu ri pumfri ni 'na 
de gue'u. 

7 Xihma'ihu, gue asta ri stahu Ajua padi 
ri hangu'u. Hangue oguí tsuhu, ngue'a 
ma'na grí muuihu que nuya ts'ints'u. 


Nú'u to'o damajuani de ra Jesu ja 
yá thandi ya ja'i 
(Mt. 10:32-33; 12:32; 10:19-20) 


8 Ne dí xi'ahu gue gatho nú'u to'o 
ma da manga ja yá thandi ya ja'i gue 
xa gamfrigui, necagui ma ga manga 
ja yá thandi yá enxe Ajua gue 
majuani xa gamfrigui. 

9 Pe nu'u tó'o tsu ne cøngagui ja yá 
thandi ya ja'i, necagui ma ga ma ja yá 
thandi yá enxe Ajua gue nu'á hinstá 
padi. 

10 Nu'a tó'o da ñama'ñu de Nú'a 
To'o bi e bi Nja'i, Ajua da pumbabi; 
pe nu'a tó'o da ñama'ñu de ra Maca 
Ndahi, nu'á hinda pumbabi'a. 

11 Nu sta ts'ix'ahu ja yá nija'u o ja 
yá thandi ya nzaya o ja ma'ra ya nda 
de ya hnini, oxqui tu ri muihu nda'a 
ma gui thadihu, nixi oxqui beñhu 
'met'o nda!a ma gui mañhu, 

12 ngue'a nura ora gui ñahu, rá Maca 
Ndahi Ajua ma da 'ñu'ttahu nda'a rí 
'nepi gui mañhu. 


Jamasuhu de ra nc'at'aboja 


13 Nepu 'na de nú'a ra hmuntsja'i 
bi 'ñembabi ra Jesu: 

—Ma Xahnate'i, xipa ts'u ma cu 
da 'racagui nú'a rí 'ñepqui de nú'a bi 
zogahe ndu ma dadahe. 

14 Pe nura Jesu bi 'fembabi'a: 

—Xi'a'i, ¿pa te guí xiqui njabu? 
¿Xi to'o xa hñuxcaguiga dega nzaya 
o dega hyeca hai? 

15 Nehe bi 'ñena: 

—Jamasuhu pa hingui hyocuahu 
yá hño ra ximhai ne gui ne gui 
pe'tshu'a, ngue'a hingue po ya hño 
de ra ximhai ma da nja rá te ra ja'i. 

16 Nepu bi xipa 'nara 'bede nú'a 
ra hmuntsja'i, ne bi 'ñembabi: 

—Mi 'bui 'nara 'ñoho zi mi pe'tsa 
ndunthi ya hño, y nuyá hai nehe bi 
unga 'nara danga sofo. 

17 Nepu nú'a ra 'ñøhø bi 'ño rá mfeni 
ne bi 'ñena: “¿Te ga ptbya gue otho 
habu ga peltsa gatho ma sofo?” 

18 Y nu'á bi beni ne bi 'ñense: “Ya dí 
padi te ma ga øt'e, ma ga yø'ta nuyu 
ma troha, ne ma ga hoca ma'ra ma'na 
dya dangui, ne ja ga utni gatho ma 
sofo ne gatho nú'a ma'na te dí pe'tsi. 
19 Y nu xcrá juadi ga pe'tsni gatho, nu'bú 
ga embabi ma te: Nubyá ha, jani gatho 
nú!a te gui hyoni pa ndunthi ya jeya da 
'fiepu. Nubyá da za gui ntsaya, gui ñuni, 
gui ntsithe, gui johya ndunthi.” 

20 Pe Ajua bi 'embabi nú!a ra 'ñoho: 
“INagrá 'bemfeni, núbya dí nxuui ma 
gui tu, y gatho nú!a guí pe'tsi, ma gui 
tsopu nixi guí padi pa to'o.” 

21 Njabutho nehe nú'a to'o xa munts!a 
ndunthi yá hño pa guese'a, pe nu sta 
du, ma da hñoya ja rá thandi Ajua. 


Ajua ri su gatho yá batsi 
(Mt. 6:25-34) 


22 Nepu ra Jesu bi 'ñembabi yá 
nxadi: 

—Nubyá dí xilahu, oguí tu ri 
mtihu de nú!a te gui tsihu nixi nú'a 
te gui hyehu. 

23 Ngue'a nuri tehu ma'na ri muui que 
ra hñuni, ha nuri ndo'yohu ma'na ri 
muui que ra he. 

24 Hyanthu ya ca, nu'ú hingui pot'i 
nixi xofo, nixi otho yá troha, pe Ajua 
go gue'a ri 'uini'a. ¡Pe nu'ahu ma'na 
grí muuihu que ya ca, ne ma'na grí 
muuihu que nu'araza ya ts'ints'u! 

25 ¿To'o 'na de gue'ahu nú!a da hñuxa 
má ts'u rá hñets!i de rá tstedise? Ni 'na 
hinda za da 'ygtla njabu. 

26 Nu'bé ¿hanja guí tu ri muihu po 
matra ya t'øt'e de ri tehu? 

27 Hyanthu ya døni hanja gra 
nhye. Nu'ú hingui het'i nixi pe ma'na 
ra 'befi, pe ma'na ri hnequi mahotho 
que yá hoga he ra nda Salomó 

masque mri hñe mahotho'a. 

28 'Bu Ajua heta ya ndapo nú'u 'ba ja 
ra mbonthi da ndombya, ne rixudi dra 
c'u'tsi ne dra ts'at'i, xi nu'ahu, ¿hanja 
hinguí camfrihu gue Ajua ma'na da 
he'ttahu que gue'u? 

29 Hangue odi oda ri mfenihu nú!a te 
gui tsihu ne nú'a te gui hyehu, ne odi 
tu ri muihu nú!a te ri 'be'a'ihu. 

30 Ngue'a gatho nú'u ya ja'i hingui 
camfri, nzantho oda yá mfeni nú'a te 
da zi ne te da hye, ne tu yá muilu 'bu 
te 'bepabi. Pe ri Dadahu nú'a bí 'bu 
mahets'i, nulá padi xá hño te gatho 
ø't'ahu ra 'bedi. 

31 Nu'ahu, nu'a gui 'yothu, 'metlo 
hyoñhu hanja da za gui 'buhu xá hño 
ja rá hmanda Ajua, y nu'á da 'ralahu 
gatho nú'a te gui hyoñhu. 


Pe'tsa ri hñoh+« nuni mahets'i 
(Mt. 6:19-21) 


32 Ma zi t'uca taxo deti'ihu, oguí 
tsuhu nú'a te da 'be!'a!ihu, ngue'a 
Ajua ri Dadahu go gue'a rá paha pa 
gui 'buhu ja rá hmanda'a, ne nu'á ma 
da su'a'ihu. 

33 Hangue pahu gatho nú'a guí 
pe'tshu, ne hyecuabihu ya hyoya, 
njabu gui øt'a ri 'me'tsihu nuni 
mahets!i nú'a hinhya'mu da thegue 
nixi da ts'oqui, ne nuni hinda za da 
yutla ya be pa da bep'ahu, nixi ya 
zu'ue hinda zip'ahu nú'a xcá pe'tshu. 
34 Ngue'a habu ja ri 'me'tsihu, ja 
guehni oda ri mfenihu. 


Hñocju ne ndø'mhu ngu 
traya hoga 'bego 


35-36 Hñocju ne ndo'mhu. Njahu 
ngu 'raya hoga 'bego di zo yá ñot'i ne 
to'ma yá hmu sta menga ja 'nara ngo 
dega nthati, ha nu sta gant!a ra 
gosthi, nu'á 'bestho da xocuabi. 

37 Ma da johya ndunthi nú'u ya 'bego 
di nuhu sta zø yá hmu. Nugui dí 
xi'ahu gue nura hmu'a da mg ra meza 
ne da 'ñei da 'uini. 

38 Masque 'bu da zøhø made ra xuui o 
ante da hyats'i, ma da johya ya 'bego 
nú't da ts'udi di nuhu. 

39 Nehe dí xi'ahu, 'bu 'nara ja'i di 
pahma ha'mu da zøhø ra be ja rá ngu, 
nu'bé nura ja'i'a hinda 'ñaha, di su rá 
ngu pa hinda hyopabi ra be da yut!i da 
bepi. 

40 Hangue ne'a'ihu ndo'mihu, ngue'a 
nd'a ra pa nixi gri beñhu, gue'bu xcrí 
thamfrihe ma dua yopa pengui Nú'a 
To'o bi e bi Nja'i. 


Ra hoga 'bego ne ra ts'o'bego 
(Mt. 24:45-51) 


41 Nepu ra Pedro bi 'yambi ne bi 
'ñena: 

—Ma zi Hmu'i, xi nuna 'bede ja 
juadi gá ma, ¿ha gue hønse pa 
guecje, o pa gatho ya ja'i? 

42 Nepu ra zi Hmu Jesu bi 'ñena: 

—Xi 'nara hmu de 'nara ngu, 'bu 
da bøni da ma, ;to'o da zocuabi rá 
'befi pa da su ne pa da 'uimba gatho 
yá mefi? Da zocuabi 'nara hoga 'bego 
nú!a pa da su gatho, ¿ha ngue ha? 

43 Xi da johya nú'a ra 'bego nu sta zø 
rá hmu di øt'a gatho ngu nú!a xqui 
zocuabi. 

44 Majuani dí xi'ahu, gue nú'a ra hmu 
ma da hñuxa nú'a ra hoga 'bego pa da 
supa gatho nú!a di pe'tsa ja rá ngu. 

45 Pe nu'bu nú'a ra 'bego to'o bi tstogui 
pa da supa rá 'befi rá hmu, da beni 
gue hi'me dua penga rá hmu, nepu 
nu'á da mudi da na'mbabi yá 
mi'begoui ne ya 'behña nú'u ri 'mego 
pa da 'uinga ya mefi, y nu'a go xi dri 
ñuni ne dri nti. 

46 Ha nurá hmu da zøhø nú'a ra pa'a 
hindi tø'mi. Nu'bé nura 'bego'a ma da 
castiga rá hmu ngu ma da ncastiga 
nú'u ma'ra ya tslo'bego. 

47 Nu'a ra 'bego padi xá hño nú'a 
rá hne rá hmu, ne hinda 'yot!e, nú'á 
xi dra castiga co ya mfei. 

48 Pe nu'a ra 'bego hindi padi xá hño 
tengu rá 'befi rá hmu, ne hinda mefi 

xá hño, dra castiga pe hinga ndunthi 
ngu nú'a ma'na. Ngue'a nula tólo da 
t'ent'ua rá 'ye ndunthi ra 'befi, go 
gue'a ma'na ma da tha'mba nguenda. 
Ne nu'a tó'o da ttumbabi ndunthi pa 
da su, gue'a nehe ma da tlambabi 
ndunthi. 


Po rá ngue ra Jesu ma 
da hyegue ya ja'i 
(Mt. 10:34-36) 


49 Nugui ngue'a stuá ehe nuua ja 
ra ximhai, ma da nja ya nt'utsate ne 
ya hegue po rá nguecagui, ne dí ne 
da njabu 'bestho. 

50 Ne nugui pe'tsi ga thogui ndunthi ya 
ugui ne ya tslothogui, ne dí ne da 
njabu 'bestho. 

51 Guí hu ri muihu gue ngue'a stuá ehe 
hinda ma da nja ra tuhni ja ra ximhai. 
Hina, ngue'a por guequi ma da nja ya 
hegue ne ya tuhni. 

52 Desde núbya pa dí 'epu, 'bu 'nara 
'mui di 'bui cut'a dya mengu, nu'ú ma 
da ntunse ne da hyegue po rá nguequi; 
'bu di 'bui hñu nú'u hingui camfrigui, 
da utsa nú'u má yoho camfrigui, ha 
nu'bu di 'bu yoho nú'« hingui 
camfrigui, da utsa nú'u má hñu. 

53 Ya dada da utsa yá t'u, ha nuya t'u 
da utsa yá dada. Ya nana da utsa yá 
t'ixu, ha nuya t'ixu da utsa yá nana. 
Nuya suegra da utsa yá tslihue, ha 
nuya ts'ihue da utsa yá suegra. 


Ya nt'udi de te bra 'ñehe 
(Mt. 16:1-4; Mr. 8:11-13) 


54 Nehe ra Jesu bi 'fembabi ya 
ja'i: 

—Ora gui hyanthu da njuxa ya 
guui lado yuhyadi, 'bestho guí eñhu 
gue ma da 'uai, y majuani da 'uai. 

55 Ora da mudi ya panthi, guí eñhu 
gue ya ma da zø ra pahyadi, y 
majuani ya ma da njabu. 

56 ¡'Nagyá yohmihu! 'Bestho guí 
huxhu nguenda nú'a ma da nja ngue'a 
guí hanthu nú!a ri hnequi ja ra ximhai 

ne mahets'i, pe chanja hingo gui 
huzhu nguenda de nú't ya nt'udi ri 
hnequibya pa gui pahmahu to'ogui? 


Cohu 'nara cohi co ri ncontrahu 
(Mt. 5:25-26) 


57 ¿Hanja hinguí beñhu de sehetihu 
nda'a xá hño gui 'yothu y nda'a hina? 
58 Nu'bu 'na to'o da zix'a!i pa ja ra 
ts'utbi, nu xcrí 'yohu ja ra 'ñu, 
'ramanu gui cohui 'nara cohi de grí 
yosehu, pa njabu ya hinda zix!a'i ja ra 
nzaya, ngue'a nu'bu gui tsoñhu ja ra 
nzaya, nu'á da 'bepa ra polecia da 
zix!a'i, ha nú'a ra polecia ma da go'a 
fadi. 

59 Y de guehni hingui poni asta hingui 
jut'i gatho nú!a gri tu. 

Mahyoni gui ñobrih+ de ri ts'oquihu 
1 3 1 De nuya pa'y bi zonga 'raya 

ja'i habu mi 'bu ra Jesu pa bi 

xipabi gue ra Pilato xqui hyo 'raya 
me Galilea. Nú'u ya me Galilea xqui 
zønga Jerusale pa da hyo 'raya mbo'ni 
dega hña'ti pa Ajua, nepu nura Pilato 
bi manda da tho'u, y nuyá ji'u bi 
nthants'ui yá ji ya mbo'ni. 
2 Y nura Jesu bi 'hembabi: 

—¿Ha guí hu ri muihu bi t'o'tuabi 
njabu nú'u ya ja'i ngue'a ma'na mya 
'yøt'ats'oqui que ma'ra ya me 
Galilea? 

3 Hina. Pe nu'bu nú'ahu nehe hingui 
ñobri de ri tstoquihu, ne'ahu ma gui 
'medihu nehe ngu bi 'medi'u. 
4Xi nú'u 'rettamahñato ya ja'i bi ze'ma 
ra torre de Siloé, ¿ha guí hu ri muihu 
gue ma'na mya 'yot'atstoqui'u que 
gatho ma'ra ya me Jerusale? 
5 Hina, pe nu'bu hingui ñobrihu de ri 
tstoquihu, gatho ma gui 'medihu nehe 
ngu bi 'medi'u. 

Ra 'bede de 'nara 'bai gá igo nú'a 

himbi nogue yá fruta 


6 Y ra Jesu bi xipa 'nara 'bede ya 
ja'i ne bi 'nembabi: 

—'Nara 'ñøhø mi pe'tsa 'na 'bai ra 
igo ja rá ua'obxi, y 'nara pa bi ma bá 
c!a'tsi ua di togue yá fruta, pe hinte 
bi zudi. 

7 Nepe nú!a ra me ua'obxi bi 'ñembabi 
nú'a rá mefi mi mpe ja ra ua'obxi: “Dí ne 
gui tseca nuna ra 'bai gá igo, ngue'a ya 
hñu njeya stá ehe dí handi ua di tøgue yá 
fruta, pe hinte stá tsudi. Hangue ¿pa te 
honse xa hñanga ndunthi ra hai habu 
'bai, ne hinte ri uni?” 

8 Nepu bi 'ñenga nú!a ra mefi dega 
ua'obxi: “Pøde hina, hinga tsecju, ma 
ga fomba ra hai ne ga u'ti. 

2 Xama njabu da unga yá fruta, pe 
nu'by hinda uni, nu'bé ha, ga tsecju.” 


'Nara pa dega tsaya ra Jesu bi 
'yøthe 'nara 'behña mra nc'ostha 


10 Nepu 'nara pa dega tsaya ra 
Jesu mi 'bu ja 'nara nija mi xahna ya 
ja'i. 

11 Ne mi 'buhni 'nara zi 'behña mi 
hñeni, ya mi pe'tsa 'rettamahñato 
njeya mi njabu. 'Nara tstondahi xqui 
japi da nc'ostha, nixi himi tsa da 
juanga rá ndo'yo ni 'na tui. 

12 Nu mi hyandi ra Jesu bi zofo ne bi 
'ñembabi: 

—Naná, nubyá ya xcá ñani de ri 
hñeni. 

13 Nepu nu'a bi hñuxa yá 'ye ja ra 
zi 'behña, y nú'a ra ora'a 'bestho bi 
za bi juanga rá ndo'yo xá hño, ne bi 
mudi bi xocambeni Ajua. 

14 Pe nura nda de ra nija bi bø rá cue 
ngue'a ra Jesu bi 'yothe nú'a ra zi 
'behña ha mra pa dega tsaya ra pa'a, 
ne bi 'ñembabi ya ja'i: 

—Di pe'tshu 'rato ma pa pa ga 
mpefihu. Y nú'u ya pa'u 'bu tselahu 
ya hñeni, ua ehu pa da t'pthe'ihu. 
Oxqui ma go gui ehu nú'u ya pa dega 
tsaya pa da t'pthe'ihu. 

15 Nepu ra Jesu bi dadi ne bi 
'ñembabi: 

—'Nagyá yohmihu, ¿ha gue 
hinguí xo'thu ri ndamfrihu o ri 

burruhu pa gui tsixhu da ntsithe 
masque ra pa dega tsaya? 
16 Ha nuna zi 'behña xqui 'ñehe desde 
yá ja'i ndu ra Abra, ha ra Sata xa japi 
xa hñeni ya øt'a 'rettamahñato njeya, 
¿ha gue hini 'ñepabini da t'embabi 
nú'a pe'tsni masque ra pa dega tsaya? 
17 Y nu mi manga njabu ra Jesu, 
gatho nuyá ncontra mi 'buhni bi 
me'tsa yá tsa de nú'a bi mañ'a. Pe nu 
ma'ra ya ja'i mri xocambeni Ajua nu 
mi hyanda ya danga t'øt'e mi ptla ra 
Jesu. 


Ra 'bede de ra nda dega mostasa 
(Mt. 13:31-32; Mr. 4:30-32) 


18 Nehe bi 'ñena ra Jesu: 

—Ma ga xi'ahu 'nara 'bede ri 
nhyecuaui rá hmanda Ajua. 
19Nu'á nja ngu 'nara zi nda dega 
mostasa nú'a da mot!a 'nara 'ñøhø ja 
rá huahi. Y nu'a da nte xi dra dangui 
ngu 'nara 'bai gá za, y asta ja da 
hyocni yá 'bafi ya ts'ints'u. 


Ra 'bede de ra nzoi 
(Mt. 13:33) 


20 Nehe bi 'ñena ra Jesu: 

—Ma ga xi'ahu ma'na ra 'bede ri 
nhyecuaui rá hmanda Ajua. 
21 Nurá hmanda Ajua ri nhyehui ra 
nzoi nú'a bi mant'a 'nara 'behña co 
ngu 'nate kilo ra arina pa da hyoca ya 
thuhme. Bi mant'i xá hño asta xi bi 
ntsini gatho ja ra arina, masque mi 'na 
zi tui ra nzoi. 


Ra ts'i'ma gosthi 
(Mt. 7:13-14, 21-23) 


22 Ha nura Jesu bi sigui rá 'ñu pa 
rí ma Jerusale. Bi thogui ja 'raya 
danga hnini ne ya t'uca hnini pa mi 
xahna ya ja'i. 

23 Y mara ja'i bi 'yambabi ne bi 
'embi: 

—Ndada, ;ha gue 'na tui ya ja'i 
nú'u ma da mpøhø? 

Ha nu'á bi 'ñembabi: 

24 —!Yøt'a ra ts'edi gui cut'a ja ra 
ts'i'ma gosthi nú'a rí ma pa ja ra te 
pa nzantho. Nugui dí xi'a'i, gue 
ndunthi di nehma da yut'ini, pe ya 
hinda za. 

25 Nja ngu de stí got!a ra gosthi nú'a 
to'o rá meti 'nara ngu, njabu nu'ahu 
'mefa ja gri ganthmahu ne gri eñhu: 
“Ma zi Hmu'ihe, xogahe ra gosthi.” Pe 
nu'á ma da dadi ne ma da 'ñeñ'ahu: 
“Hindi pa'a'ihu, nixi dí padi habu gyá 
menguhu.” 

26 Nepu nu'ahu ma gui 'fembabihu: 
“¿Hanja hinguí pacje? gue ndrí ñuñhu 
ne ndrí ntsithehu, ne ja ma hninihe go 
gue'i gá 'ñutcahe ri noya.” 

27 Pe nu'á ma da '¡eñ'ahu: “Di xi'ahu 
gue hindi pa'a'ihu, nixi dí padi habu 
xqui 'ñehu. Ri maha de guecua, gatho 
nú'ahu gyá 'yotlatstoquihu.” 

28 Y ra ora'a ja guehni ma gui nzonihu 
ne ma xi da du ri muihu ndunthi nu 
xcrí hyanthe ndu ri madi xitahu ra 
Abrá, ne ra Isaac, ne ra Cobo, ne gatho 
yá 'mehni Ajua di 'buhni habu bi 
manda Ajua, y nu'ahu hinda ma da 
tho'ahu gui cuthe, ma gui cohihu thi. 
29 Ne ma dua ehe ya ja'i de haburaza 
maxggue de ra ximhai, desde 
bøxhyadi asta yuhyadi, ne desde 
mahuifi asta mac!angui, y ma da 
yuat'i'a nuni habu bí manda Ajua ne 
ma dí hñudini'u ja ra mexa pa da 
nuni. 

30 Y nura pa'a nu'u tó'o ya danguibya, 
ma da notsi'u, ha nu'u tó'o ya 
notsibya, ma da ndangui'u. 


Ra Jesu bi du rá mui po 
ya me Jerusale 
(Mt. 23:37-39) 


31 Y ja nú'a ra pa'a bi zø 'raya 
fariseo há mi 'bu ra Jesu ne bi 
'nñembabi'a: 

— RÍ ma de guecua, ngue'a nura 
nda Erode ec'a'i da hyo'i. 

32 Y nura Jesu bi dadi ne bi 
'nñembabi'u: 

—Rí maha bá xiphu nú'a ra 
cluamba ja'i'a gue nugui nubya ne 
rixudi ma ga sigui ga enga ya 
tstondahi ne ga pthe ya da'thi asta 
hinga juata ma 'befi. 

33 Ne nu xcrá juata ma 'befi de guecua 
ga ju ma 'ñu ga ma pa Jerusale, 
ngue'a ja guehni nzantho xa thopa yá 
'mehni Ajua, hangue ja grá mani nehe. 

34 ¡Nú'lahu gyá menguhu Jerusale, 
go gue'ahu guí clanhu co ya do gatho 
nuya 'mehni zua pehn'ahu Ajua y 
asta guí hohu! ¡Hangu ya 'mi'qui dá 
ne ga munts'ahma gatho ri batsihu, 
dá nja ngu 'nara zi oni munts'a yá 
batsi pa da huits'i ja yá hua, pe 
nu'ahu hinhya'mu gá ne gá 'yodehu! 
35 Pe desde nubya Ajua ma da 
hyec'asehu ri nijahu. Ne dí xi'ahu gue 
ya hingui yopi gui hyandgaguihu asta 
hinda zo nú'a ra pa gui 'ñeñhu: “Xi 
njapi nuni to'o xuá mehna Ajua ma 
Hmuhu.” 


Ra Jesu bi 'yøthe 'nara 'ñoho 
nú'a mi neni 

1 4 1 'Nara pa dega tsaya bi ma 
ra Jesu da ñunga ja rá ngu 

nara nda gá fariseo, ha nu ma'ra ya 

fariseo mi sutho de nú'a mi øt'e. 

2 Ne ja guehni mi 'buhni 'nara 'ñoho xi 

mi neni'a. 

3 Nepu nura Jesu bi 'yambabi ya 

fariseo ne ya xahnate de ra ley ne bi 

'nembabi: 

—¿Te manga ja ra ley, ha gue da 
za da tipthe 'nara da'thi ja ra pa dega 
tsaya, o hina? 

4 Pe nu'ú ni 'nara noya himbi 
dadi, bi hmetho. Nu'bú ra Jesu bi 
hñuxa rá 'ye ja nú!a ra 'ñoho mi neni, 
ne bi 'yothe ne bi mehni da ma. 

5 Nepu bi 'fñembabi ya fariseo: 

—¿To'o 'na de gue'ahu 'bu da zo 
'nari burruhu o 'nari ndamfrihu ja 
'nara poso, nept hingui hñaihu 
ngue'a ra pa dega tsaya? 

6 Y nu'á himbi za te bi dadi. 

Ya mudi hudi ja 'nara 
ngo dega nthati 


7 Ha ra Jesu bi hyandi mi tsoho 
nú'u xqui ts'ohni ja ra hñuni ne mi 
huahni'e ya medi hudi pa da hñudi 
ja ra meza, nu'bé nu'á bi umbabi'a 
'nara ts'ofo ne bi 'ñembabi: 

8 —Nu'bu dra ts'ohn'a'i ja 'nara 
ngo dega nthati, oguí hudi 'bestho ja 
ya mudi hudi, xi'bu da zohg ma'na 
nú!a xa tstohni ne ma'na dri tstapa 
mfeni que gue'i. 

9 Nepu nú'a to'o xa zohn'a'i da 'ñeñ'a'i: 
“Tsocuabu ra hudi nuni ma'na.” Y nú'a 
ra ora!a 'nara 'betsa pa gue'i, y gui 'bai 
ua hudi asta ja ra ñani. 

10 Nu'a mahyoni gui 'yøt'e nu'bu dra 
tstohn'a!i ja 'nara hñuni, hñudi asta ja 
ra fani, pa nu sta hyant'a!'i nú'a to'o 
xa zohn'a'i da 'ñeñ'a!i: “¿Hanja asta ja 
guí hucua? Thogui rí ma nuni asta ja 
ya mudi hudi.” Y njabu ha, da hyanda 
nú'u ma'ra di huhni ja ra mexa gue xi 
ts'ap'a mfeni nehe'i. 

11 Nugui dí xilahu, nula tólo ri 'ñexase 
de rá mfeni ma da 'be rá tsa, pe nu'a 
tó'o hini 'ñexase, da t'e'tsua rá nsu. 

12 Y bi 'nembabi ra Jesu nú'a to'o 
xqui zohni: 

—Nu'bu gui beni gui unga 'nara 
hñuni o 'nara nt'ozi nuua ja ri ngu, 
oxqui zohni hønse ri amigo, nixi ri 
cu, nixi honse nú'u te ri njaui, nixi 
nú't ri 'nangu ja te pe'tsi, ngue'a 
nu'ú 'nara pa da zohn'a'i nehe, y 
njabu da co'ts'a'i ngu nú'a xcá 
'yo'tuabi. 

13 Nu'a gui 'yøt'e, ora guí ptlango, 
zohna ya zi hyoya, ne nú'u ya zi da'thi 
xa nza yá ndo'yo hingui tsa da 'ñani, 
ne ya zi doua, ne ya zi goda. 

14 Nú'u ya zi ja'i'u hinda ma da 
co'ts'a'i de nú'a gui 'yø'tuabi'u, pe 
'mefa de rá hoho ra 'mui nu xcrí yopa 
nte con gatho nú'u ma'ra to'o xa 'ygtle 
xá hño, ma gui hñanga ri thaha co 
ndunthi ra johya. 

Ra 'bede de 'nara 'ñoho 
bi 'ñot'lango 


15 Y nu mi 'ygde njabu nú'u ya 
ja'i mi huhni ja ra mexa, 'na de gue'u 
bi 'ñembabi ra Jesu: 

—Tengu da johya nú'a to'o ma da 
hñudi da ñuni de guehni habu bí 
manda Ajua. 

16 Nepu nura Jesu bi 'ñembabi: 

—'Nara pa 'nara 'ñøhø bi 
'ñøt'ango ne bi mehna yá 'bego pa 
da zohna ya ja'i. 

17 Nepu nu mi zø ra ora pa ra ntloxi, bi 
menpa ra noya co 'nara 'bego pa bá 
embabi gatho nú'u xqui mbitabi: “Ya 
maha 'na, ya bí jabu ra mexa xa 
nthoqui pa gue'ahu.” 

18 Pe gatho nú'u xqui mbitabi bi mudi 
bi 'ya ra pumbate ngue'a bi 'ñotho yá 
luga. Nula rá mudi bi sipi bi 'ñena: 
“Gui pungui, pode hinda za ga ma. Ja 
núbya dá juadi dá tanga 'nara hai, y 
mahyoni ga ma ga c'a'tsi.” 

19 Ha nu ma'na bi 'ñena: “Sta tanga 
cutla ntlei ya ndamfri, y dí adi gui 
pungui, hinda za ga ma, ngue'a 
mahyoni ma ga nu ua da mpefi xá 
hño.” 

20 Ha nu ma'na bi 'ñena: “Ja núbya dá 
juadi dá nthati, otho ma luga ga ma.” 
21 Ha nu mi menga nú'a ra 'bego ja rá 
hmu, bi xipabi te gá dadi cada 'na 
nú'u xqui mbitabi. Nu'bú nura hmu xi 
bi bg rá cue ne bi 'fembabi rá 'bego: 
“RI ma ja ra tai ne ja ya 'ñu de ra 
hnini ua tsincaua gatho nú'a gui 
tsepu, gatho ya zi hyoya ne nú'u xa 
nza yá ndo!yo ne hingui tsa da 'ñani, 
ne ya doua, ne ya goda, pa ga 
ñu'me'a.” 

22 Ne ya 'mefa nura 'bego bi 'fembabi 
rá hmu: “Ya stá gtla nú'a ga xicagui, 
pe ponguitho ya hudi de ja ra mexa.” 
23 Nepu nura hmu bi 'ñembabi rá 
'bego: “Nubyá rí ma ja ya da'ñu ne ya 
t'uca 'ñu nú'u 'ranga ja ya mbonthi, y 
gui ja gúi tsi gatho nú'u gui tsedi pa 

da ñuxa nuya hudi ponguitho ja ma 
meza. 

24 Ngue'a nugui di ma gue nú'u dá 
mbitabi ra mudi, ni 'na de gue!u hinda 
ñuni con guequi.” 


Nú'u to'o da za da dena ra Jesu 


25 Ndunthi ya ja'i mri dena ra Jesu, 
y nu'á bi mpunts!i ne bi 'hembabi'u: 

26 —Nu'a tó'o ne dua nxadi, 
mahyoni ma'na da madigui que rá 
dada, ne rá nana, ne rá 'behña, ne yá 
batsi, ne yá cu, ne rá tese; pe nu'bu 
hina, hinda za. 
27 Ha nu'a tó'o hinda 'ñei da dengagui 
masque da 'bedi gatho, hinda za ga 
gtle ma nxadi'a. 
28 Xi'bu 'nara ja'i da beni da hyoca 
'nara danga ngu, ¿ha gue hinda beni 
'met!lo te gatho mahyoni pa da uadi da 
hyoqui? 
29 Pe nu'bu hinda beni 'met'o, ne 'bu 
honse bi fetua rá ua rá ngu, nepu ya 
hinda juati, y gatho nú'u to'o da 
hyandi ma da nthede de gue'a, 
30 ne da 'ñena: “Nuna 'ñøhøni hønse bi 
muta rá 'befi, ya himbi za bi juati.” 
31 O xi'bu 'nara nda beni da 
'Iñot'latuhni co ma'na rá mindaui nú'a 
pe'tsa 'nate 'mo ya soldado, ¿ha gue 
hinda beni 'met'o ua da za da ntate co 
nú'u 'retla 'mo yá soldado? 
32 Y nu'bu da beni 'met'o gue hinda 
ntate, da menpa ra noya ma'na rá 
mindaui nú!a bra 'ñe yabutho, gue ya 
hinda ntunhui. 
33 Hangue nugui dí xi'ahu, toraza de 
gue'ahu nu'bu hingui tsogui gatho 
nú'a guí pe'tshu, hinda za dua 
nxadi'ihu. 


Rá ts'edi ra u 
(Mt. 5:13; Mr. 9:50) 


34 Nura u xá hño, pe nu'bu ya bi 
'be rá hño, ¿hanja da za da yopa 
cuqui? 

35 Ya hingui ho nixi pa dra thants'a ja 
ra hai de ya huahi, nixi pa da t'e'tua ja 

yá ua ya ndapo, nixi pa ni 'nara t'øt'e 
ya hinxá hño, hangue dra fotbu. Nula 
tó'o ja rá t'øde pa da 'yøde, dá 'yøde 
núna dí ma. 


Ra 'bede de 'nara zi deti xqui 'medi 
(Mt. 18:10-14) 

1 5 1 Ndunthi ya 'ñatsa nguxboja 
ne ndunthi ma'ra ya ts'oja'i 

bi ma bá tsudi ra Jesu pa da 'yode 

nú!la mi mañ'a. 

2 Hangue nuya fariseo ne ya xahnate de 

ra ley mi ñama'ñu de gue'a, ne mi ena: 

—Nuni ra 'ñøhø nzantho ñaui ya 
ts'oja!i ne ri ñuni con gue'u. 

3 Nepu ra Jesu bi xipa 'nara 'bede, 
ne bi 'ñembabi'u: 

4 —Xi'bu 'na de gue'ahu 'bu gri 
pe'tshu 'na nthebe ya deti pe 'bu gui 
'behu 'na de gue'a, ¿ha gue hingue 
gui tsohuni nú'u goho'rate ne 
'rettamaguto pa gui maha ja ra 
mbonthi pa gua hoñhu nú'a xcá 
'bedihu asta hingui tsuhu? 

5 Y nu xqui tsedihu'a gui 'yents!a ja ri 
xi'nxihu co ra johya ne gui tuxhu. 

6 Nepu gui zoñhu gatho ri amigohu ne 
ri 'nanguhu ne gui 'fembabihu: “Ma 
ga johyahu, ngue'a ya stá tsudi núla 
ma deti stí 'behmaha.” 

7 Hangue dí xi'ahu, njabutho nehe 
'bu 'nara 'yøt'ats'oqui da ñobri, da 
nja ra johya mahets'i, que nú'u 
goho'rate ne 'retlamaguto ya ja'i beni 
gue 'bui xá hño ne hu yá mui gue 
hinga mahyoni da ñobri. 


Ra 'bede de 'nara boja xqui 'medi 


8 O ne 'nara 'behña pe'tsa 'retla ya 
boja ne da 'bedi 'na, da tsø ra ñot!i 
ne da mpaxi 'ramats'u pa da hyoni 
asta hinda zudi. 

9 Ha nu sta zudi'a, da zohna gatho yá 
mpadi ne yá 'nangu ne da 'fembabi: 
“Ma ga johyahu, ngue'a ya stá tsudi 
nú'a ra boja stí 'behmaha.” 

10 Hangue nugui dí xilahu, njabutho 
nehe 'bu 'nara 'ygtlatsloqui da ñobri, 

nu'bé yá enxe Ajua bí ptlango nuni 
mahets!i. 


Ra 'bede de ra nanat'u 


11 Ra Jesu bi 'ñena nehe: 

—'Nara 'ñøhø mi pe'tsa yoho yá t'u, 
12 nepu nú!a mbatsi bi 'fembabi rá 
dada: “Papá, dí ne gui 'racagui nú'a rí 
'ñepcagui de nú'a guí pe'tsi.” Nu'bé 
nura dada bi mudi bi hecuabi yá hño, 
ne bi umbabi yá t'u. 

13 Nepu de ya xqui thogui 'raya pa, 
nú'a ra t'u mbatsi bi munts'a gatho 
nú!a xqui ttumbabi ne bi hñats'i, ne bi 
boni de guehni, bi gu rá 'ñu bi ma pa 
ma'na ra hai yabu habu bá tegue gatho 
rá boja ja 'nara 'mui xi xmá nts!o. 

14 Pe nu mi degue gatho nú'a mi ha, bi 
nja 'nara danga thuhu ja nú'a ra hai'a, 
ne nu'á bi mudi bi sufri co ra thuhu. 
15 Nepu de guehni bi ma bá apa ra 
'befi 'nara 'ñøhø de nú'a ra hai'a. Y 
nura 'fiøhø'a bi umbabi ra 'befi ne bi 
mehni da supa yá ts'udi. 

16 Y ra ora mi ñunga ya tstudi, nú'á mi 
nehma da zi nú'a mi tsi'«, ngue'a xi mi 
tsu ra thuhu, pe hinto mi huequi pa da 
t'umbi te da zi. 

17 Nu'bé nu'á bi beni rá ngu ne bi 
'fiena: “Hangu ya mefi pe'tsa ma dada 
ja rá ngu, ne bí ja ndunthi te da ts'i, 
asta pongui. Y nugui, go dí 'youa ya 
ga tu ra thuhu. 

18 Ma ga yopa penga ja rá ngu ma dada, 
ne ga embabi: Papá, stá øt'a 'nara tstoqui 
ja rá thandi Ajua ne ja ri thandigue. 

19 Ya hini 'ñepcagui gui 'ñengagui ri 
t'ugui. 'Yotclagui ngu 'nadrá 'begotho 
de gue'i; ga embabi njabu.” 

20 Nepu nu'a bi gu rá 'ñu ne bi menga 
pa ja rá ngu rá dada. 

Pe ante da zøni, rá dada bi hyandi 
ne bi huequi, ne bi nest'ihi ba tsudi, 
y ngu bi ntheui, bi hyufi ne bi zu'tsi. 
21 Nepu nura t'u bi 'hembabi: “Papá, 
stá øt'a 'nara tstoqui ja rá thandi Ajua 
ne ja ri thandigue. Ya hini 'ñepcagui 
gui 'ñengagui ri ttagui.” 

22 Pe nura dada bi 'fembabi yá 'bego: 
“Bá hahu 'raya he nú'u ma'na strá 
hño ne hyethu, ne hñu'tsuahu 'nara 
mfo'ye, ne ti'tuahu. 

23 Ne bá tsihu nú'a ra nocandamfri ga 
hohe ne ga tsihu. ¡Ma ga othu 'nara 
ngo dega johya! 

24 Ngue'a nuna ma t'u ndi hu ma mui 
gue ya xqui duhma, pe hina, y nubyá 
dí ja ra uenda gue ya xa yopa nte. Stí 
'bedi, pe nubyá ya dá yopa handi.” Y 
nu'é bi mudi bi 'ñotlango. 

25 Hinga ya'a bi zøhø nú'a ra t'u 
mada, mbi 'yo ja ra 'befi. Pe nu mi 
zøhø guetbu ja rá ngu, bi 'yode mi ja 
ya 'be'mda ne ya hnei. 

26 Nepu nu'á bi ma'ta 'na de nuya 
'bego pa bi 'yambabi te mi ja. 

27 Nepu nura 'bego bi 'ñembabi: “Ri cu 
xa zøhø y nuri dada bi manda bi tho 
ra nocandamfri ngue'a bi zøhø te rá 
'tñentho ha hinte xqui ja.” 

28 Pe nú'a ra cu mada xi bi bø rá cue 
ne himi ne da yut!i. Ha nurá dada bi 
boni bi bantebi pa da yut!i. 

29 Ha nu'á bi 'fembabi rá dada: “Papá, 
guí pase hangu ya jeya stá 'buhui ne dí 
pep'a'i, ha hinhya'mu stá nts'o'yøde de 
gue'i. Pe ni 'na'qui hinxcá 'raca madi 
nara zi tlaxi pa ga tsi'be ma amigo. 

30 Pe nubyá, nú'a ri t'a xa zøhø, xua 
dec'a!i ri boja co ya tsto'behña, nu'á 
ha, go asta gá hyopabi ra 
nocandamfri.” 

31 Nepu nurá dada bi 'ñembabi: “Ma zi 
t'wi, nu'í nzantho guí 'bui con guequi, 
y gatho nú'a dí pe'tsi, ri meti nehe. 
32Pe nubyá, mahyoni ga johyahu ne 
ga othu 'nara ngo, ngue'a ri cu ndi hu 
ma mui gue ya xqui duhma, pe nubyá 
pa guequi dí ja ra uenda gue ya xa 
yopa nte. Y stí 'behmahu, pe nubyá ya 
dá yopa hanthu.” 


Ra 'bede de 'nara 'betri mi 


ju ndunthi ra boja 


1 Nehe ra Jesu bi 'ñembabi 
yá nxadi: 

—Mi 'bui 'nara 'ñoho xi mra rico 
ne mi 'bui 'nará 'betri. Y ra hmu xqui 
sipabi gue nú'a ra 'betri mi jumpa 
ndunthi rá boja. 

2 Nu'bé nura hmu bi zohna nú!a ra 
'betri ne bi 'ñembabi: “Xa sicagui 'raya 
noya de gue'i. Hangue dí ne gui 
dacagui ra uenda de ri 'befi, ngue'a ya 
hindí ne gui sigui gui pepcagui.” 

3 Nepu nú!a ra 'betri bi bense ja rá 
mfeni, ne mi ena: “Xibya, ¿te ga ptle? 
Ma hmu ma da hñaga ra 'befi, ha otho 
ma tsledi pa ga pe ya hai, y ri 'raca ra 
'betsa 'bu ga mpeti. 

4 A, nubyá ha, ya dá beni te ma ga 
gtle. Ma ga honga ra modo pa da 
macagui nú't to'o tupabi ma hmu, pa 
da 'raca nsequi ja yá ngu nura pa'a da 
thagagui ra 'befi de guecua.” 

5 Nepu nu'á bi zohna 'rama'na nú'u 
to'o mi tupabi rá hmu. Nula ra mudi 
bi 'yambabi ne bi 'ñembabi: “¿Hangu 
guí tupabi ma hmu?” 

6 Nu'bé nu'á bi datuabi bi 'ñena: “Di 
tupabi 'na nthebe barri ra aceite.” Ha 
nura 'betri bi 'ñembabi: “Jaua ra he'mi 
habu huts!i hangu guí tupa ma hmu, y 
dama hyoqui ma'na habu di ma gue 
honse nde nthebe barritho gui tu.” 

7 Nepu nu'a ma'na bi 'ñembabi: “Xi'a!i, 
changu guí tugue?” Nu'a bi 'ñena: 
“Na nthebe huada ra trigo.” Nepu 
nú!a ra 'betri bi 'ñembabi: “Nehe jaua 
ra he'mi habu huts'i hangu guí tupa 
ma hmu. Hyoca ma'na habu di ma gue 
honse gohot'rate gui tu.” 

8 Nepu nura hmu bi 'ñe'tsua rá nsu 
nú'a ra tslo'betri ngue'a bi dama nti rá 
mfeni pa bi gohi xá hño co nú'u to'o 
mi tu ya thai. Hangue njabu nuya 
meximhai xi ya nimfeni pa da gohi xá 
hño co yá mimeximhaiui, pe nú'u xa 
gamfri Ajua hingui øt'e njabu. 

9 Pe nugui, nu'a dí xi'ahu, masque 
ra boja da za da hyat'a 'na, pe nehe 
co nú!a ra boja'a ogyá mit'ihu, faxhu 
nú't ja te ø'tua ra 'bedi, pa njabu gui 
ntsixhu'a, pa nu sta uadi ri tehu de 

guecua ja ra ximhai ne sta uadi da 
thogui ra boja, nu'bé ma da t'a'ahu 
nara hoga 'ñehe nu xcrí tsoñhu 
mahets'i habu bí ja ya hoga 'mui pa 
nzantho. 

10 Nu'a tó'o hingui cøni masque 
'na tui ra boja xa ttumbi da su, nehe 
hinda ggni 'bu da ttumba ndunthi ra 
boja pa da su. Nu'a tó'o cóni de nú'a 
na tti xa ttumbi pa da suhma, nehe 
da goni 'bu da ttumba ndunthi pa da 
su. 

11 Hangue nugui dí xi'ahu, 'bu gui 
coñhu ya hño de nuua ja ra ximhai 
nú'u xa t'a'ahu pa gui suhmahu, ¿to'o 
da gamfri de gue'ahu pa da 'ra!ahu ya 
hño de mahets'i pa gui suhmahu? 

12 Nu'bu hingui pahu gui suhu nú'a 
hingrí metihu, chanja da za da t'a'ahu 
nú'a rí 'ñep'aliht pa gui suhu? 

13 Ni 'nara 'bego hinda za da 
mepabi yoho ya hmu, ngue'a njabu 
da za da utsa 'na, ne go da mahui 
nú'a ma'na, o nzantho go di pepabi 
'na, y nu ma'na hina. Njabu nehe 
hingui tsa gui pepabihu Ajua ne da 
'yoda ri mfenihu ra boja. 

14 Ha nuya fariseo xi mi ho da 
me'tsa ndunthi ra boja ne mi 'buhni 
mi huxa nt'øde'u nú'a bi manga ra 
Jesu ne xi mi enda yá thede'u. 

15 Ha nura Jesu bi 'ñembabi'u: 

—Nu'ahu ri hnequi 'ñena 'na xi 
gyá hoja'ihu, pe hónse pa gui ponga 
ri hmihu ja yá thandi ri miqu'eihu, 
pe Ajua pat'athohu ri mfenihu te rá 
'be'a guí beñhu, hangue 'bu guí ne 
gui ponga ri hmihu ja yá thandi ri 
miqu'eihu, hingui tsa gui ponga ri 
hmihu ja rá thandi Ajua. 


Rá ley ra Moise ne ra hoga nt'ode 
de rá hmanda Ajua 


16 Desde ante da zøhø ra Kuua 
Ki'tsate ya nguí pe'tsuahu rá ley ra 
Moise ne nú'a xqui manga ma'ra yá 
'mehni Ajua. Y desde bi zøhø ra Kuua 
asta nubya xcá 'yghu xa silahu ya 

noya dega hoga nt!pde de hanja go ri 
manda Ajua, y njabu ndunthi xa 
'tyøt'a ra tstedi da yut'i nu habu ri 
manda Ajua. 

17 Masque mahets'i ne ra ximhai 
hingui hei pa da uadi, pe ni 'nara 
noya nú'a xa tlofo ja rá ley Ajua 
hinda njabutho, pe'tsi da njabu ngu 
nú'a ma. 


Ra Jesu bi ma de ra nxuni 
(Mt. 19:1-12; Mr. 10:1-12) 


18 'Bu 'nara 'fløhø da nxungúi rá 
'behna pa go da nthatui ma'na ra 
'behña, nú!a ra 'ñohg!a ya bi 'yøt'a 
nara tstoqui. Y nu'a tó'o da nthati co 
nara 'behña xa nxungúi rá dame, 
ne!a ya bi 'yøt'a 'nara tstoqui. 


Ra Jesu bi ma de 'nara 'ñoho ra 
rico ne ra Lasaro 


19 Mi 'bui 'nara 'ñøhø xi mra rico, 
ne xi mri hñe xá hño co 'raya hoga 
dutu xi mahotho. Y mi pt'ango 
hyastho ja rá ngu co ndunthi ra 
nthoqui. 

20 Ne mi 'bui 'nara zi meti mrá thuhu 
ra Lasaro xi mrá hyoya, xqui hñuhni ja 
rá gosthingu nú!a ra rico. Ne mi tsu 
'nara hñeni mi 'ya maxøgue rá ndo!yo, 
21 ne asta ya tsat'yo mi te'tsuabi habu 
mi 'ya. Y nú'a ra zi 'fløhø'!a mi nehma 
xa zi nú'a mi tagui de ja rá meza nú'a 
ra rico. 

22 Nara pa bi du ra zi hyoya, y ya enxe 
de mahets'i bá ehe e bi zits'i pa bá 
'buhui ra Abra nuni mahets'i. Nepu 
'mefa bi du nehe nú'a ra rico, ne bi 
t'agui. 

23 Y de mi oni nú'a ra rico ja ra nidu xi 
mri sufri ndunthi, nepu nu'á bi guza 
yá da ne bi hyandi de yabu ra Abrá ya 
mi 'buhuini ra Lasaro nehe. 

24 Nepu nura rico bi ma'ti ne bi 
'ñembabi: “Ma dada'i Abra, dá nja ri 
nthecate de guequi, bá pehna ra Lasaro 
da pobo qué yá dedo co 'na zi tui ra 
dehe pa e da pobo qué ma jane, ngue'a 

zi di sufri ndunthi nuua ja ra tsibi.” 

25 Ha nura Abra bi 'ñembabi: “Amigo, 
beni gue nu'i nú'bu nguí 'buija ra 
ximhai xi nguí 'bui xá hño, ha nura 
Lasaro mi sufri ndunthi ra hñoya. Pe 
nubyá nuní 'bui xá hño de guecua, ha 
nu'i go guí sufribya núbu habu guí 'bui. 
26 Ha nixi da za da mabu ra Lasaro, 
ngue'a ja 'nara hñe madetho xi xá 
hñe. Hangue nu'u 'bucua hinda za dí 
maby, ha nu'u bí 'bupu, hinda za dí 
'fiecua nehe.” 

27 Nepu nú'a ra rico bi 'ñena: “Ma 
dada'i Abra, nu'bé dí bante'i gui 
pehna ts'u ra Lasaro ja rá ngu ma dada 
28 habu bí 'bui má cut'a ma cu, pa da 
zofo pa hinda zøhø de guecua ja ra 
nidu, e da sufri ngu dí sufriga.” 

29 Pe nura Abra bi 'hembabi'a: “Nu'ú 
ya bí pe!tsa nú'a bi 'yofo ra Moise ne 
nú'a bi 'yofo ma'ra yá 'mehni Ajua. 
¡Go dá 'ygte'u!” 

30 Pe nura rico bi 'ñena: “Haha 
majuani guí ma, nú'i ma dada'i Abra, 
pe nu'bu gui pehna 'na de nú'u xa du, 
nu'é dí padi da 'yote ne da ñobri.” 

31 Pe nura Abra bi 'fembabi: “Bu 
hingo xa 'yote nú'a bi manga ra Moise 
ne ma'ra yá 'mehni Ajua, nixi da ne da 
gamfri nú'a da xipabi nú'a di yopa nte 
de ja ra du.” 


Ra Jesu bi ma gue ga nsuhu pa hinga 
japhu da 'yot'a ya ts'oqui ma'ra 
(Mt. 18:6-7, 21-22; Mr. 9:42) 

1 7 1 Ra Jesu bi 'ñembabi yá 
nxadi: 

—Nzantho da nja 'raya t'øt'e pa 
da japi da nts'oca ya ja'i, pe ¡huecate 
nú'a ra ja'i to'o da japi da 'yøt'a 
'nara ts'oqui ma'na! 

2 Ma'na za hño nú'a ra ja'ila dra 
ts'utuahma 'nara do strá hñu ja rá 'yuga 
ne dra føta ja ra ndehe, pa te hønse da 
japi da 'yøt'a ra ts'oqui ma'na rá 
miqu'eiui nú'a hinxa zeditho rá jamfri. 
3 Hangue nugui dí zi'ahu gui nsuhu. 
Nu'bu 'nari cuhu da 'yø't'ahu 'nara 

nts'o'mui, zofohu, hñacuahu. Nu'bu da 
ñobri, pumbabihu. 

4 Masque da 'yo'tlahu ra ntsto'mui 
yoto 'mi'qui de ra pa, ne 'bu da 'ñehe 
da 'ya!ahu ra pumbate cada ra 'mi'qui, 
pumbabihu. 


Ra jamfri ngu 'nara zi 
nda dega mostasa 


5 Ha nuyá apostol ra Jesu bi 
'ñembabi: 

—Xupca ma jamfrihe. 

6 Nepu ra zi Hmu Jesu bi 
'ñembabi: 

—Nu'bu xi majuani gri pe'tshu ra 
jamfri masque ngu 'nara zi nda dega 
mostasa rá ndangui, nu'bú da za gui 
'ñembabihu nuna danga 'bai gá za: 
“Cluts!i de habu guí 'bai ne ri ma gui 
nt'utla ja ra ndehe,” ha nura za'a da 
tyo'tlalihu co nú'a ri jamfrihu. 


'Nara 'bego rí 'ñepi da mepa rá 
hmu, hingo dra 'bepi 


7 Ra Jesu bi 'ñembabi nehe'u: 

—'Bu 'nara ja'i di 'bu 'nará 'bego 
xqui menga 'befi ja ra huahi o ra 
'ba'yo, ¿ha gue da t'embabi 'bestho: 
“Thogui hñudi gui ñuni”? 
8 Hina. Nu'á da tlembabi: “'Met'o gui 
hoca ra nt'ozi, ne hñoquigue pa gui 
'raqui te ga tsi. Nepu 'mefa gui 
ñunigue nehe.” 
9 ¿Ha guí beñhu da ttumba njamadi ra 
'bego de nú'a 'bepabi da 'yøt'e? Hina. 
10Njabu nehe nu xcrí juahu gui pephu rá 
'befi Ajua xa 'bep'ahu, ri 'ñepi gui 'ñeñhu: 
“Hiní 'ñepcahe gui 'yacje ra jamadi 
ngue'a 'nadyá 'begothohe ne honse stá 
pehe nú!a mri 'ñepcaguihe ga pehe.” 


Ra Jesu bi 'yøthe 'ret!a ya 'ñøhø mi 
tsudi ra lepra 


11 De guehni bi thogui ra Jesu bi 
sigui rá 'ñu pa mri ma Jerusale, bi 
'ranga madetho de yoho ya hai, 'na 
rá thuhu Nsamaria, ha nu ma'na 
Galilea. 

12 Y ya de mi ma da zonga ja 'nara zi 
hnini, bi boni pa bá tsudi'a 'retla ya 
'føhø mi tsedi ra lepra nú'a mi tsit'atho 
ra ngo, ne nu'á bi gohi zi yabutho de 
gue'a, ngue'a zua ntstuni yá hñeni. 

13 Nepu bi ma'ti'u bi 'ñembi: 

—Jesu, ma zi Xahnate'ihe, dá nja 
ri nthecate de guecje. 

14 Nepu nu mi hyanda ra Jesu bi 
'ñembabi'x: 

—Rí maha ua 'ñudihu ja ya macja. 

Nepu nu'á bi ma, ne de má 'ñu bi 
fani de yá hñeni'u. 

15 Y 'na de gue'u de mi za gue bi fani, bi 

mengui mi xocambeni Ajua co ya hmafi. 
16 Ne bi ndandiñahmu ja rá ua ra Jesu 
ne bi megui rá hmi asta ja ra hai pa bi 
umba njamadi ngue'a xqui 'yøthe'a. Y 
nú'a ra 'ñøhø'a mra me Nsamaria. 

17 Y nura Jesu bi 'ñani ne bi 'ñena: 

—¿Ha gue hingue mi 'ret'a bi 
nani? ¿Habu bi ma nú'u má guto? 

18 ¿Ha gue honse núni hingrá me Israel 
bá pengui ri xscambeni Ajua? 

19 Nepu ra Jesu bi 'hembabi nú'a 
ra 'ñoho: 

—!Bai rí ma, ya xcá hani ngue'a 
xcá camfrigui. 


Ra Jesu bi ma de rá 'ñehe rá 
hmanda Ajua 
(Mt. 24:23-28, 36-41) 


20 Nepu ya fariseo bi 'yambabi ra 
Jesu ha'mu mi ma da zøhø rá 
hmanda Ajua nuua ja ra ximhai. 
Nepu nu'á bi dadi ne bi 'ñembabi: 

—Nurá hmanda Ajua hinga 'nara 
t'øt'e pa da hnequi. 

21 Nixi da za da t'eñ'ahu: “Xi jaua”, o 
“Bí jani”. Nurá hmanda Ajua ya xa 
zøhø ne ya 'bui con gue'ahu. 

22 Nepu nu'á bi 'fembabi yá nxadi 
nehe: 

—Ma da zøhø ra pa gui nehmahu 
gui hyanthu da zøhø 'bestho nú!a ra 
danga pa, pa gui hyanthu da yopa 
'ñehe pa da nda Nú'a To'o e bi Nja'i, 
pe hindi tat'atho ya pa pa gue'a. 

23 Ne ma da t!eñ'ahu: “Xi 'bucua”, o 
“Xi bí 'buhni”. Pe oxqui pahu ma gui 
c'a'tshu, ne oxqui tenihu nú'u to'o da 
xi'ahu njabu. 

24 Ngue'a ngu guí hanthu 'nara huei nú'a 
masectho da yot!i maxøgue mahets!i, ma 
da njabu nehe nú'a ra pa'a stua yopa 
pengui Nú'a To'o e bi Nja'i. 

25 Pe mahyoni 'met'o da thogui 
ndunthi ya tstothogui. Ne ma da utsa 
gatho ya ja'i nú'u 'bui de nuya pabya. 
26 Ngu nú'a bi nja de nuya pa'a de mi 
'bui ra Noé, ma da njabu nehe nu stua 
yopa ehe Nú!a To'o e bi Nja'i. 

27 Nu'ú mri ñuni, mi tsithe, ne mi øt'a 
nthati ngu xi yá nzai, ne hinte mi 
jamasu'u asta nura pa'a bi yutla ra 
Noé ja ra arca, ne mi damfri'a bi ñuxa 
ra dehe maxggue ra ximhai, y gatho 
ya ja'i bi jat'i. 

28 Bi njabu nehe nuya pa'u mi 'bu ra 
Lot. Ya ja'i mi øt!e ngu xi mya nzai, mi 
ñuni mi tsithe, mi mpa ne mi ntai, mi 
mpot!i ne mi hóngu. 

29 Pe nu de mi bonga ra Lot de ra 
hnini Sodoma, bi 'ua ya tsibi ne ra 
asufre, y bi du dega nzat!i gatho ya ja'i 
de nú'a ra hnini'a. 

30 Ma da njabu nehe nú'a ra pa'a stua 
yopa pengui Nú'a To'o e bi Nja'i. 

31 De nura pa'a, 'bu 'na di 'ba ja 
ra patio de rá ngu, hinda yut!a mbo 
rá ngu pa da hñats'i nú'a te di pe'tsi. 
Y nu'a tó!o di 'yo ja rá huahi, ya 
hinda yopa menga ja rá ngu. 

32 Benihu de hanja bi ndo'u rá 'behña 
ra Lot ngue'a bi ñegui bi hyanda nú'a 
ra hnini bi zopu. 

33 Nu'a tó'o ne da su rá te, da 'bedi, pe 
nu'a tó'o da unga rá te po rá nguequi, 
nu'á ma da me'tsa ma'na ra hoga te pa 
nzantho. 

34 Nehe dí zi'ahu gue nú!a ra xuui'a 
'bu yoho di 'bonga 'nadbuja yá aha, 'na 
da ts'its'i, ha nu ma'na da ts'ogui. 

35 'Bu yoho ya guni di cuni mahyegui, 
'na da ts'its'i, ha nu ma'na da ts'ogui. 
36 'Bu yoho ya 'ñøhø di 'yo ja yá 'befi 

'nadbu ja ra huahi, 'na da ts'its'i, ha 
nu ma'na da ts'ogui. 

37 Nu mi 'ygde njabu ya apostol bi 
'yambabi ra Jesu ne bi 'ñembi: 

—¿Habu ma dua nja nú!a gá ma, 
ma zi Hmu'ihe? 

Nepu nu'a bi dadi ne bi 
'ñembabi'u: 

—Nuni habu di 'beni nú'a xa du, 
ja ma da munts'ni ya pada pa da zi'u. 


'Nara nzaya co 'nara viuda 
1 8 1 Ra Jesu bi xipa 'nara 'bede 
yá nxadi gue mahyoni da 
'yapabi Ajua nzantho nsinque da 
zabi. 
2 Ne bi 'ñembi: 

—Mi 'bui 'nara nzaya ja 'nara 
hnini, himi tsu Ajua ne ni 'nara ja'i 
himi tsu. 

3 Ne de nú'a ra hnini'a mi 'bui 'nara 
viuda nehe, nzantho mi pa da c'a'tsa 
nú'a ra nzaya pa da hani de rá 
ncontra!a. 

4Pe bi thogui ndunthi ya pa nura 
nzaya himbi umba ra mfats'i nú'a ra 
viuda. Pe 'mefa bi 'ño rá mfenise nú'a 
ra nzaya ne bi 'ñena: “Masque nugui 
hindi tsu Ajua, nixi 'nara ja'i hindi tsu, 
5 pe hingo rá ngue'a ma ga øta nú'a 
xica ra viuda, pa hingue xi stí 
tsótcatho ma mui.” 

6 Ra zi Hmu Jesu bi 'ñena: 

—Guehna bi manga nú'a ra tsto 
nzaya. 

7 Xihma Ajua, ¿ha gue hinda fani nd'u 
to'o xa huahni, nú'u apabi'a ma pa ra 
xuui? ¿Ha gue hinda mats'i 'bestho'w? 
8 Dí xi'ahu gue ha, 'bestho da mats'i. 
Xi sta yopa mengui Nú'a To'o e bi 
Nja'i, ¿ha gue da zudi ndunthi to'o di 
camíri 'bu? Ya hina. 


'Nara fariseo co 'na de 
nuya 'ñatsa nguxboja 
9 Ra Jesu bi manga ma'na ra 
'bede pa nú'u to'o ri 'ñets!i gue ya 
hoja'i ne xi ya denate, ne bi 'ñena: 

10 —Yoho ya 'ñøhø bi ma ja ra 
nija pa da 'yapabi Ajua, 'na mrá 
fariseo, ha nu ma'na mra 'ñatsa 
nguxboja. 

11 Ha nura fariseo bi 'yapabi Ajua má 
'bai ne mi ena njaua: “Dí jamadi ma 
Zidada'i, ngue'a nugui hindí nja ngu 
ya 'ygtlatsloqui, ya be, ya tslo'mui ne 
ya zinga medinthati, nixi dí nja ngu 
nuni ra 'ñatsa nguxboja 'bahni. 

12 Nugui dí ayuna yo'qui ra semana, 
ne nzantho dí 'ra!a 'retla centavo cada 
ra bexo nú'a dí taha,” njabu bi 'ñena. 
13 Pe nú'a ra 'ñatsa nguxboja bi 
gohi ts'u zi yabu de ra fariseo, 

ne nixi bi ne bi guxa yá da pa 
mahets'i ngue'a mi padi gue xi mrá 
nduts'oqui, pe xi mi apabi Ajua con 
gatho rá mui ne mi ena: “¡Ma 
Zidada'i, dá nja ri nthecate de 
guequi, ngue'a xi majuani nugui 
'nadrá danga 'yot'atstoqui!” 

14 Hangue bi 'ñenga ra Jesu: 

—Di xi'ahu gue nú'a ra 'ñatsa 
nguxboja bi zadi ra pumbate de yá 
tsloqui, ne bi menga ja rá ngu ya 
hinte má ts'ogui mi tu. Pe nura 
fariseo himbi zudi ra pumbate de yá 
ts'oqui. Ngue'a nu'a tó!o ri 'Ñexase, 
nú'á go gue'a ma da 'be rá tsa. Ha 
nu'a tó!o hini 'ñexase, nú'á 'mefa ma 
da t'e'tsua rá nsu. 


Ra Jesu bi japa ya batsi 
(Mt. 19:13-15; Mr. 10:13-16) 


15 Bá tsl'impabi ya zi batsi ra Jesu 
pa da hñuxa yá 'ye ne da japabi'u. Pe 
nu mi hyanda njabu yá nxadi bi zui 
nú'u to'o mri zi yá batsi. 

16 Ha nura Jesu bi 'ñembabi'u: 

—Hophu ya batsi da e da zucagui, 

oguí hacuahu, ngue'a nu'u tó!o da 
'mui ja rá hmanda Ajua, mahyoni da 
nja ngu nuya ya zi batsi. 
17 Nehe dí xi'ahu gue nu'a tó'o hinda 
nja ngu 'nara zi batsi pa da 'mui ja rá 
hmanda Ajua, hinda za da yut'a ja rá 
hmanda Ajua. 

'Nara rico bi ñaui ra Jesu 
(Mt. 19:16-30; Mr. 10:17-31) 


18 Ne de gue'a 'nara nda de ja ra nija 
bi 'yambabi ra Jesu ne bi 'ñembi: 

—Nu'i Xahnate, 'nagrá hoja'i, ¿te 
da za ga øt'e pa ga tsudi ra te pa 
nzantho? 

19 Ha nura Jesu bi 'ñembabi: 

—¿Hanja guí engagui gue drá 
hoja'i? Jo'o ma'na ra hoja'i, hónse 
Ajua. 

20 Nu'i guí padi xá hño ya hmanda de 
ra ley habu ena: “Oxqui ntsinga 
medinthati, oxqui nhyote, oxcrí mpe, 
ne oxqui ju'tsua ya nctuamba ri 
miqu'eiui, ne umba ra t'equ'ei ri dada 
ne ri nana ne su'u.” 

21 Ha nú!a ra 'ñoho bi 'ñena: 

—Gatho núyá stá øt'e desde ndi 
batsi. 

22 Ha nu mi 'ygde ra Jesu njabu, 
bi 'fembabi: 

— Ri 'bedi gui 'yøt'a ma'na. Ri ma 
gui pa gatho nú!a guí pe'tsi, ne gui 
hecuabi ya hyoya. Njabu ha, ma grí 
tsudi ya hño de mahets'i. Ne bá ehe 
gui tengagui. 

23 Pe nu mi 'yøde njabu nú'a ra 
nda xi bi du rá mui ngue'a xi mra 
danga rico. 

24 Nu mi hyanda ra Jesu gue xi bi du 
rá mui, bi 'ñena: 

— Xi xá hñei da yut'a 'nara rico 
ja rá hmanda Ajua! 

25 Ma'na hingui hei da thogui 'nara 
danga mbo'ni ngu ra cameyo ja rá gu 
nara 'yofri que 'nara rico da yutla ja 
rá hmanda Ajua. 

26 Ha nú'u to'o bi 'yøde nu mi 
manga njabu, bi 'ñena: 

—Nu'bu njabu, ¿to'o'a da za da 
mpøhø? 

27 Nura Jesu bi 'ñembabi: 

—Nula jumpabi xá hhei ya ja'i, pa 
Ajua otho 'nara t'øt'e strá hñei. 

28 Nepu nura Pedro bi 'ñembabi: 

—Ma zi Hmu'ihe, nuje stuá 

tsoguihe gatho nú!a ndí pe'tshe pa go 
stuá ten'ahe. 
29 Nepu ra Jesu bi 'fembabi: 
—Majuani dí xi'lahu, nula tó'o da 
zogui rá ngu, o rá dada, o rá nana, o 
yá cu, o rá 'behña, o yá batsi po rá 
ngue ra maca noya, 
30 nu'á ma da hñani nuua ja ra ximhai 
ma'na ndunthi que nú'a xa zogui, ne 
'mefa ma da hñanga ra te pa nzantho 
nuni mahets'i. 


Ra Jesu bi yopa ma de rá du 
(Mt. 20:17-19; Mr. 10:32-34) 


31 Y nura Jesu bi 'ueque 'nambu 
nú'u 'ret'amayoho yá nxadi, ne bi 
'ñembabi: 

—Nubya grá maha pa Jerusale 
habu ma da nja ngu nú'a xa 'yofo yá 
'mehni Ajua de nú'a ma da thogui 
Nú'a To'o bi e bi Nja'i. 

32 Ma da tlent'ua ja yá 'ye ya ja'i nú'u 
hingyá me Israel, ne nu'á ma da 
'yø'tua ra nt'eni, ne ma da ñama'ñu de 
gue!a, ne ma da zots'i. 

33 Nu'á ma da na'mbi nepu da hyo, pe 
nurá hñupa ma da yopa nte de ra du 
ma'na'qui. 

34 Pe nuya nxadi himi tso yá 
mfeni de nú'a mi xipabi ra Jesu, nixi 
himi tsa da badi'u de nú'a mi mañ'a. 


Ra Jesu bi 'yøthe 'nara goda 
nuni Jericó 
(Mt. 20:29-34; Mr. 10:46-52) 


35 De ya mi ma da zønga ra Jesu 
ja ra hnini Jericó, mi huhni 'nara 
goda ja ra 'ñu, mi peti. 

36 Ha nu mi 'yøde'a gue mi pani 
ndunthi ya ja'i, nu'a bi 'ñani te rá 'be'a 
xqui nja. 

37 Nepu nu'a bi sipabi gue mi pani ra 
Jesu me Nasare. 

38 Nu'bé nu'a bi ña nts'edi ne bi 'ñena: 

—¡Nu'i Jesu, rá T'w'i ra nda Davi, 
dá nja ri nthecate de guequi! 

39 Ha nuya ja'i mri 'bet'o mi tstti 
ne mi embi gue da go'ta rá ne, pe 

nu'á ma'na mri mafi nts'edi ne mi 
ena: 

—jRa T'u!i ra Davi, huegagui! 

40 Nepu ra Jesu bi gohi bi 'mai ne 
bi mehni to'o bá tsi. Y nu mi zøhø 
habu mi 'bai'a, bi 'yambabi ne bi 
'ñembi: 

41 —¿Te guí ne ga ø't'a'i? 

Ha nura goda bi dadi ne bi 'ñena: 

—Di ne ga handi, Ndada. 

42 Y ra Jesu bi 'ñembabi: 

—¡Nubya ha xa njabu ngu nú'a 
guí ne! Xcá nani ngue'a xcá 
camfrigui. 

43 'Bestho ra ora!a ra goda bi za 
bi hyandi, ne bi dena ra Jesu, mi 
xøcambeni Ajua. Y gatho nú'u ya ja'i 
bi hyandi njabu, ne'u bi xøcambeni 


Ajua nehe. 

1 9 1 Nepu nura Jesu bi yut'a ja 
ra hnini Jericó ne mri 'yo mi 

thogui made ra hnini. 

2 Ne de guehni mi 'bu 'nara 'ñøhø xi 

mra rico mra thuhu ra Saqueo, gue'a 

mra nda de nuya 'ñatsa nguxboja. 

3 Nura Saqueo mi ne da hyanda ra 

Jesu pa da badi to'o!a, pe himi tsa 

ngue'a himrá he'tsa ja'i y mi 'ñoui 

ndunthi ya ja'i ra Jesu, hangue himi 

tsa da hyandi'a. 

4 Nepu nu'á bi nest'ihi bi 'metlo bi 

bøxa maña ja 'nara danga 'bai gá za 

pa da za da hyanda ra Jesu, ngue'a ja 

ma dí 'rani'a. 

5 Nu mi thogui ra Jesu de guehni, bi 

hyandi gue ja mi tøhni'a. Ne bi 

'hembabi: 

—Nu'i Saqueo, bá dama cai, 
ngue'a nubya dí ne ga tsøñ'a'i ja ri 
ngu. 

6 Nepu nura Saqueo mant!a bi 
dama gai ne co ndunthi ra johya bi 
zixa ra Jesu ja rá ngu. 

7 Ha nu mi hyanda njabu ya ja'i, bi 
mudi bi nøñ'u ra Jesu ngue'a bi ma 
bá cutla ja rá ngu 'nara ts!oja'i. 


Ra Jesu co ra Saqueo 

8 Nepu nura Saqueo bi 'ñembabi ra Jesu: 

—Ma zi Hmu'i, ma ga hecua ya 
hyoya made de numa hño dí pe'tsi, 
ne 'bu to'o stá hat'i, ma ga ju'tua 
goho 'mi'qui de nú'a stá hat'i. 

9 Ha nura Jesu bi 'ñembabi: 

—Núbya rapaya xa zøhø ra 
mpøhø nuua ja ri ngu, ngue'a ne'i 
xqui 'ñehe desde yá ja'i ndu ra Abra. 
10 Ngue'a Nú'a To'o bi e bi Nja'i, bá 
ehe pa da hyoni ne da pøhø nú'u xa 
'medi. 


Ra 'bede de nú'u 'ret'a ya 
'bego co 'ret!a ya boja 


11 Nu mi uadi bi manga ra Jesu 
njabu, bi mudi bi xipabi ya ja'i 'nara 
'bede, ngue'a ya mi ma da zønga 
Jerusale y nú'u ya ja'i mi hu yá mui 
gue mi ma da hnequi 'bestho rá 
hmanda Ajua nu stí zgni. 

12 Hangue nura Jesu bi 'ñembabi: 

—Mi 'bui 'nara 'ñøhø mra t'a 
'nara nda. Nú'á bi ma yabu ja ma'na 
ra hnini pa da thuts!i dega nda ja rá 
hai, nepu da yopa mengui pa da nda. 
13 Pe ante da ma'a, bi zohna nú'u 'retla 
yá 'bego pa da umbabi 'ra 'nara boja, 
y mahyegui rá ndunthi bi umbabi cada 
'na de gue'u. Nepu bi 'ñembabi: 

“Y gthu ra thoni co núla dá 'ra'ahu pa 
da xu ri bojahu asta hinga pengui.” Ne 
bi gu rá 'ñu bi ma. 

14Pe nú'lu ya ja'i de rá hai nú'u to'o mi 
utsa, bi mehna 'raya 'mehni pa da ma 
nehe habu mri ma'a pa zama hinxa 
thuts!i dega nda de yá hai'u. 

15 Pe nu'á bi ttumbabi ra ts'edi pa da 
nda, ne bi menga ja rá hai. Ha nu mi 
zøhø'a bi manda bi ts'ohna gatho nú't 
to'o xqui umbabi ra boja, pa da badi 
hangu xqui daha cada 'na de gue'u. 

16 Nu'a rá mudi bi zøhø bi 'ñena: “Nú'i 
ri t'equ'ei Nda, nuri boja gá 'raqui xa 
xu má 'retla yá ndunthi de nú'a gá 
'raqui.” 

17 Ha nura nda bi 'ñembabi: “Xá hño, 
xi grá hoga 'bego, xcá japi xa xu nú'a 

'na tui dá 'ra'i. Nubya ma ga hux'a'i 
dega nda pa gui manda 'ret'a ya 
hnini,” bi 'ñembi. 

18 Ha nu'a ma'na ra 'bego bi 'ñena: “Núti 
ri t'equ'ei Nda, nuri boja gá 'raqui xa xu 
má cutla yá ndunthi de nú'a gá 'raqui.” 
19 Nu'bá ra nda bi 'fembabi nehe: 
“Ne'i ma ga hux'a!i dega nda pa gui 
manda cutla ya hnini.” 

20 Nepu bi zoho nú'a ma'na bi 
'ñembabi: “Núti ri ttequ'ei Nda, jaua ri 
boja núna gá 'raqui. Dá tu'ti ne dá 
pe'tsi xá hño pa hindá 'bedi. 

21 Dá ntsu xa bg ri cue ngue'a nu'i guí 
japi da mpefi 'na ndunthi, ne guí ju 
guí pe'tsi nú'a hingo xcá pefi, ne guí 
xofo nú'a hinxcá pot!i.” 

22 Nepu nura nda bi 'ñembabi: “Nu'i 
'nagrá tslo'bego, co nú'a ri noya gá ma gá 
ntstoquise. Nu'bu gá padi gue drí ja'ahu 
gui mpehu nts'edi ne dí ju dí pe'tsi núla 
hinstá pefi, ne dí xofo nú!a hinstá potli, 

23 nu'bú ¿hanja hingá tsogui ma boja 
ja ra banco pa xa xu rá thaha?” 

24 Nepu bi 'ñembabi nú'u ma'ra ya 
'bego mi 'buhni: “Hñamfu nú!a ra boja 
ne umbabihu nú'a to'o bi xu 'ret'a 
'mi'qui rá ndunthi ra boja.” 

25 Pe nu'ú bi 'ñembabi: “Núti ri ttequ'ei 
Nda, pe nu'á ya pe'tsa 'ret'a ya boja.” 

26 Ha nura nda bi dadi ne bi 'ñena: “DÍ 
xi'ahu gue nu'a tó'o padi da xu nú'a 
t'umbi, da ttumbabi ma'na, pe nu'a 
hingui padi da xu nú'a ttumbi, da 
thambabi nú'a ts'u di pe'tsi. 

27 Ha nú'u ma ncontra himi ne gue go 
ga nda, bá tsincahuua gatho, ne hyohu 
ja ma thandi.” 


Ra Jesu bi yut'a Jerusale 
(Mt. 21:1-11; Mr. 11:1-11; Jn. 12:12-19) 


28 De mi uadi bi manga njabu ra 
Jesu, bi thogui gá ma pa Jerusale. 
29 Y de ya mi ma da zønga ja ra hnini 
Betfage ne ra hnini Betania, gueta ra 
t'ghg rá thuhu 'bo Olivo, bi mehna 
yoho yá nxadi, 

30 ne bi 'ñembabi: 

—Rí maha ja nuni ra hnini bí 
jani, ne nu xcrí tsøfihuni ma gui 
tsuhu 'nara zi burru di that'i de 
guehni, nú'a hinto xa toguetho. Gui 
xo'thu ne ua tsincahuua. 

31 Nu'bu to'o da 'yan'ahu hanja guí 
xo'thu, 'nfembabihu: “Ma zi Hmuhe bí 
honi.” 

32 Nepu nú'u yoho yá nxadi bi ma 
ne bi zudi ngu xqui xipa ra Jesu. 

33 Y tsla mi xo'ti'e, nú'u to'o mya meti 
bi 'ñembi: 

— Te gui japhu ra burru guí 
xo'thu? 

34 Nepu nu'é bi dadi ne bi 'ñena: 

—Ma zi Hmuhe bi honi. 

35 Nu'bú bi ts'i'tsuabi'a nura zi 
burru, ne nu mi zøni'u bi xi'tsua yá 
pat'i'u pa bi togue'a. 

36 Ne de mri ne ra 'ñu ra Jesu, ya ja'i 
mi haca yá pat'i pa mi pøgue ja ra 'ñu 
habu mi thogui'a. 

37 Ne nu mi donts'a ja ra t'øhø 'bo Olivo 
pa da gai, gatho nú'u mri deni'a bi mudi 
bi mafi co ra johya ne mi xøcambeni 
Ajua ngue'a xqui hyant'u ya danga nttudi 
nú'a xqui 'yøt'a ra Jesu. 

38 Ne mi ena'u: 

—i¡Njapi ra danga Nda nuni zua 
mencahu Ajua! ¡Xi rá nsunda ra 
hoga'mti nuni mahets'i, ne ma da 
njabu de guecua ja ra ximhai nehe! 
¡Xi rá nsunda Ajua! 

39 Nepu 'ra de nuya fariseo mi 
pani ja ya ja!i bi 'nembabi ra Jesu: 

—Xahnate, dí nehe gui hñacua 
nuyu ya ja!i grí 'ñoui, hinda mafi. 

40 Pe nura Jesu bi dadi ne bi 
'ñembabi: 

—Di xi'ahu gue nu'bu núyu da 
go'ta yá ne, nu'bú da za da mafi asta 
ya do. 

41 Nu mi zøhø ra Jesu gueta ra 
hnini Jerusale, bi hyandi ne bi 
huequi ne bi nzoni, 

42 bi 'ñena: 

—¡Nu'ahu me Jerusale, 'bu di 

tsohma ri mfenihu gue xa zøhø ra pa 

pa gui mpohghmahu! Pe nubya 
hinda za gui pahu, ngue'a xra tlacta 
ri mfenihu. 

43 Ma da zo ya pa xá nts'o pa gue'ahu, 
ngue'a nuri ncontrahu ma da 
go'tlathohu, ne da the'tstathohu, ne 
hingui clothu de ja yá 'ye'u. 

44 Ne da hyo'ahu ne gatho ri batsihu, 
ne ma da nhuata ri hninihu, ne hinda 
ma da gohi ni 'nara do maña de rá 
midoui. Nú'á gue'a ma gui thoguihu 
ngue'a hingá padi gá hñañhu nuna ra 
mpøhø Ajua bá pehn'ahu. 


Ra Jesu bi 'yenga nú'u mri mpa 
mbo ra ndanija 
(Mt. 21:12-17; Mr. 11:15-19; 
Jn. 2:13-22) 


45 Nepu ra Jesu bi yut!a ja ra 
ndanija ne bi mudi bi 'yenga gatho 
nú't to'o mi 'buhni mri mpa ne mri 
ntai de guehni, 

46 ne bi 'ñembabi: 

—Ja ra Maca T'ofo Ajua ena 
njaua: “Numa ngu ra ngu pa da 
socambenigui”; pe nu'ahé xcá 
'yotlathohu ra ngu dega mfe. 

47 Hyastho ra Jesu mi 'buhni ja ra 
ndanija ne mi xahna ya ja'i, pe nuya 
nda gá macja ne ya xahnate de ra ley 
ne gatho ya nda de ra hnini, gatho'u 
mi honi hanja da za da hyo'a. 

48 Pe himi tsa da 'yøt'a njabu'u ngue'a 
gatho ya ja'i mi huxa nt'øde de nú'a 
mi mañ'a. 


Ra Jesu bi t'ambabi te ma 
nsequi mi ha 
(Mt. 21:23-27; Mr. 11:27-33) 
20 1 'Nara pa ra Jesu mi 'bui ja 
ra ndanija mi zofo ya ja'i de 
ra hoga nt'pde. Nepu bi zøhø ya nda 
gá macja ne ya xahnate de ra ley ne 
ya ndaxjua nda. 
2 Nepu nu'é bi 'fembabi: 
—Di ne gui xicje to'o zua mehn!a'i 
pa gui 'yøt'a nuya ya t'ptleya, ne con 
te ma nsequi guí øt'a njabu. 

3 Nepu nura Jesu bi 'ñembabi: 

—Nequi ma ga an'ahu 'nara 
nt'ani: 

4 ¿To'o xqui umba ra ts'edi ra Kuua pa 
bi 'yøt'a ra sistehe? ¿Ha gue Ajua, o ya 
jai? 

5 Nu'bú nu'é bi mudi bri !fámbabi 
'na ngu ma'na ne bi 'ñémbi: 

—¿Te ga mañhubya? Nu'bu ga 
emfa gue Ajua bi umba ra ts'edi, ma 
da 'engaguihe: “Nu'bé ¿hanja hingá 
camfrihu?” 

6 Ha nu'bu ga emfu gue ya ja'i, nu'bú 
nu'ú da bo yá cue ne da hyoju dega 
nc'ahni, ngue'a nu'é beni gue ra Kuua 
xqui mehna Ajua. 

7 Nu'bé nu'é bi 'fembabi gue 
himi padi to'o xqui umba ra tsledi ra 
Kuua pa mi øt'a ra sistehe. 

8 Hangue nura Jesu bi 'hembabi'u: 

—Nixi guequi, hinga xi'ahu con te 
ma nsequi dí øt'a njaua. 


Ra 'bede de ya ts'omefi 
(Mt. 21:33-44; Mr. 12:1-11) 


9 Nepu nura Jesu bi mudi bi xipa 
ya ja'i 'nara 'bede ne bi 'ñembabi: 

—Mi 'bui 'nara 'ñoho xqui gaza 
ndunthi ya 'bai gá obxi ja yá huahi. 
Y de gue'a bi umba nhyandi rá 
ua!obxi 'raya hyanthuahi. Ha nu'á bi 
ma de guehni gá ma ja ma'na ra hai 
ndunthi ya pa. 
10 Nu mi zøhø ra pa pa da nja ra sofo 
de ya obxi, bi mehna 'nará 'bego nú!a 
to'o mra me ua'obxi pa da 'yapabi 
nú'a mri 'ñepabi'a. Pe ya hyanthuahi 
bi guui dega mfei nú'a ra 'bego ne 
hinte bi umbabi. 
11 Pe nura me ua'obxi bi mehna ma'na 
rá 'bego, nehe'a bi t'ø'tua ya ntslo'mui 
ne bi juui dega mfei ne hinte bi 
ttumbabi nehe. 
12 Nepu bi mehna ma'na, pe nú'u ya 
hyanthuahi bi gu bi na'mbi asta bi 
zeni ne bi guui'a. 

13 Nepu nura me ua'obxi bi bense 
ja rá mfeni ne bi 'ñena: “Xibya, ¿te 

ga gtle? Ma ga pehna ma hmaca t'u, 
xama nu stí hyandi'u gue go di gue'a 
ma t'u, xama da 'yøte.” 

14Pe nú'lu ya ts'o hyanthuahi mi 
hyandua rá t'u ra me ua'obxi bi zøhø, 
bi 'némbabi'«: “Nuni go guehni ma da 
gohui yá hai rá dada, pe ma ga juhu 
ga hohu pa go ga cohu gatho ya hai.” 
15 Hangue nu'á bi gu nú'a ra t'u ne bi 
poni de ja ra huahi ne bi hyo'u. 

Nu'bú ra Jesu bi 'yambabi ya ja'i 
ne bi 'ñembi: 

—¿Te guí beñhu ma da 'yøt'a 
nú!a ra me ua'obxi co nú'y ya ts'o 
hyanthuahi? 

16 Nu'á ma da 'ñehe ne da hyo 
gatho'u, ne da umbabi ya hai ma'ra 
ya hyanthuahi. 

Nu mi 'ygde njabu gatho ya ja'i bi 
'hena: 

—iXama Ajua hinda hopi da 
njabu! 

17 Nepu ra Jesu bi hyandi'u ne bi 
'ñembabi: 

—Nu'bú, ¿te ne da ma nú'a huxa 
ja ra Maca T'ofo habu ena njaua?: 

Nú!a ra do bi fótbu hmaha 'na 
lado nuya hyongu, 

nubya gue'a ra mudi do de rá 
nija Ajua. 


18 Nu'a tó!o da fe'tsa nura do'a, da 
'uaca yá ndo'yo, ha nu'a tó'o da ze'mi, 
da quie'ti. 


Ra Jesu bi ma de ra boja nú'a adi 
ya nda de ya hnini 
(Mt. 21:45-46; 22:15-22; Mr. 12:12-17) 


19 Ya nda gá macja ne ya xahnate 
de ra ley xi mi nehma xa gu ra Jesu 
nura ora!a, ngue'a bi zo yá mfeni'u 
gue nú'a ra 'bede xqui mañ'a, nu'á 
xqui ma pa gue'u, pe nu'á mi tsu ya 
ja'i da bø yá cue. 

20 Hangue bi mehna 'raya 'yacate nú'u 
mri 'ñet'a hoja'i, pa xama xa 'yode xa 
ñama'ñu ra Jesu, pa njabu xa za xa 
ñapabi co ra gobierhnu. 

21 Hangue nu'á bi 'yo'tua 'nara nt'lani 
ne bi 'ñembabi: 

—Ma zi Xahnate'ihe, dí pahe gue 
nu'i guí ma ne guí udi nú'a xá hño, 
ne hinguí huahna nú'a to'o guí p'tua 
ra hño, ngue'a nu'i guí udi rá 'ñu 
Ajua nú'a majuani. 

22 Dí ne gui xicaguihe, ¿ha gue rí 'ñepi 
ga juthe nú!a ra boja adi ra nda Cesa, 
o hina? 

23 Pe ra Jesu mi patuatho yá 
tstomfeni'u, bi 'ñembabi: 

—¿Hanja guí ne gui hyacaguihu? 
24 'Ñutcahu 'nara boja xa. ¿To'o rá c'oi 
nuna tocua, ne to'o rá thuhuna? 

Nu'bé nu'é bi dadi ne bi 
'ñembabi: 

— Rá c'oi ne rá thuhu ra nda Cesa. 

25 Nu'bú nu'á bi 'fembabi: 

—Umfu ra nda Cesa nú'a ri 
'ñepabi, ne umfu Ajua nú'a rí 
'ñepabi'a. 

26 Pe nu'é himbi dinba ni 'nara 
tslonoya ja yá thandi ya ja'i ngu nú'a 
mi ne'u, asta go bi 'yo' de nú'a ga 
dadi ra Jesu, ne bi go'tatho yá ne'u. 


Ya saduceo bi 'yamba ra Jesu 
de rá ñoho ra te 
(Mt. 22:23-33; Mr. 12:18-27) 


27 'Mefa 'raya ja'i nd'u ttembi ya 
saduceo bi ma bá c'a'tsa ra Jesu. 
Nú'é ena gue hinda ma da yopa nte 
nú'u xa du. Ne nu'ú bi 'fembabi ra 
Jesu: 

28 —Ma Xahnate'ihe, ra Moise bi 
zogui nt'ofo gue 'bu 'nara 'ñøhø da 
du ne da zogui rá 'behña ne himbi 
me'tsua ni 'nara batsi, nu'bá nurá cu 
nú'a ra 'ñgho bi du, mahyoni da 
nthatui nú'a ra 'behha bi gohise, pa 
'bu da me'tsa ya batsi da thu'mba rá 
thuhu ngu rá thuhu ndu rá 'bet!o 
dame. 

29 'Na'qui mi 'bui yoto ya 'ñøhø mri 
ncu. Nula rá mudi bi nthati pe 'mefa bi 
du, ne ni 'nara batsi himbi me'tsua rá 
'behña. 

30 Y nura 'behña'a bi nthatui ma'na rá 
cu ndu rá dame, ne'a bi du, ne ni 'nara 
batsi himbi zocuabi. 
31 Nepu nurá hñu rá cu ndu rá dame 
bi nthatui nehe nú!a ra 'behña. Y bi 
njabu 'rama'na asta bi du gatho nú'u 
yoto, ha nu gatho'u ni 'nara batsi 
himbi zocuabi nú'a ra 'behña. 
32 Ne 'mefa bi du nehe nú!a ra 'behña. 
33 Hangue xi de stí yopa nte de ra 
du't, ¿to'o 'na de gue nú'u yoto bi 
nthatui dí 'muhui mahets'i? 

34 Nepu ra Jesu bi 'fembabi: 

—Nuua ja ra ximhai ya 'ñøhø ne 
ya 'behña ri nthati. 
35 Pe nu sta yopa nte de ra du ne stí 
'muhni mahets'i nú'u rí 'ñepi da 
'muhni, ya hinda ma da nthati'u, 
36 ngue'a ya hinda ma da du ma'na'qui. 
Ne ma da 'mu ngu ya enxe, ne dyá t'u 
Ajua ngue'a ya da yopa nte'u de ra du. 
37 Nuse ra Moise xicaguihu ja ra Maca 
T'ofo gue ma da yopa nte nú'u xa du, 
ne ja guehnitho ma de nú'a ra ndapo 
mi zo, gue ja bi 'fembabini Ajua gue 
go gueta rá Ajua ra Abra, ne de ra 
Isaac, ne de ra Cobo nú'u ya xqui du. 
38 Pe Ajua hingrá Ajua de nú'u xa du, 
go rá Ajua de nú'u te. Hangue ra Abra 
ne ra Isaac ne ra Cobo bí te ja rá 
thandi Ajua, ne gatho ya ja'i te ja rá 
thandi'a. 

39 Nepu 'raya xahnate de ra ley bi 
'ñembabi: 

—Majuani nú'a gá ma, ma 
Xahnate'ihe. 

40 Y de guehni ya hinte bi yopa 
'yamba ma'na'qui'u. 


¿Ha gue ra Cristo go rá t'u 
ra nda Davi? 
(Mt. 22:41-46; Mr. 12:35-37) 


41 Ra Jesu bi 'fembabi'u: 
—¿Hanja guí mañhu gue nú!a ra 
Cristo bá pehna Ajua pa da nda gue 
rá t'u ra Davi? 
42 Gue nura Davi bi 'ñena njaua ja ra 
Maca T'ofo de ya Salmo: 

Ajua ra Dada bi 'fembabi ma zi 
Hmu: 
“Bá e gui hñudiua ja ma 'ñei, 

4 asta hinga tsihn'a'i gatho ri 
ncontra pa da gohi'u de rí 
ga'ti ri ua.” 

44 Nepu ra Jesu bi 'ñena: 

—Nu'bu ra Cristo go drá t'uhma 

ra Davi, nu'bú ¿hanja bi 'ñenga ra 
Davi gue go rá Hmu? 


Ra Jesu bi ma de yá ts'o'befi ya 
xahnate de ra ley 
(Mt. 23:1-36; Mr. 12:38-40; Lc. 
11:37-54) 


45 Nepu ra Jesu bi zofo yá nxadi, y 
gatho ya ja'i bi 'yøde. Ne bi 'hembabi: 

46 —Nsuhu, oxqui øthu ngu nú'a 
gtla ya xahnate de ra ley, ri ho da 'ño 
co 'raya he xá ma pa da numansu ya 
ja'i'u. Ne ri ho dra zenjua co ndunthi 
ra tlequ'ei ja ya tai, ne ri ho da gu ya 
mudi hudi ja ya nija, ne go gue'u 
huahna ya mudi hudi habu ja ra 
hñuni. 

47 Ne hanbabi nú!a pe'tsa ya viuda asta 
yá ngu nehe, ne pa hinda fatua yá 
tslot'øt'e'u, ptla yá sadi xi xá ma, pe 
nú'ú go gue'u ma da hñanga 'nara 
castigo ma'na ra dangui. 


'Nara viuda xi mrá zi hyoya bi unga 
'nara 'baha ja ra ndanija 
(Mr. 12:41-44) 


2 1 1 Ha nura Jesu mi 'buhni ja 
ra ndanija ne mi handa gatho 

nú'u xi mi ja ndunthi te mi pe'tsi gue 

mi ut'a ya boja ja ra 'me'tsboja de ra 

nija. 

2 Nehe bi hyanda 'nara viuda zi mra zi 

hyoya bi 'yent'ni yoho ya zi boja dega 

cobre. 

3 Nepu nura Jesu bi 'ñena: 

—Xi majuani dí xi'ahu, gue nuna 
zi hyoya viuda xa unga ma'na 
ndunthi que nú'u ma'ra, 

4 ngue'a nu'ú bi uni pe de nú'u yá 
mbongui, pe nuní, masque co rá zi 

nhyoya, bi unga gatho nú'a mi pe'tsi 
pa xa zihma. 


Ra Jesu bi ma gue da 
nhuata ra ndanija 
(Mt. 24:1-2; Mr. 13:1-2) 


5 Nepu bi 'yøde ra Jesu gue 'ra de 
nú' mi 'buhni mri mpede de ra ndanija, 
mi mañ'u gue mri hnequi xi mahotho co 
traya hoga do xqui thoqui, ne xica t'øt'e 
xqui thuxni dega 'baha. Nepu ra Jesu bi 
'embabi'u: 

6 —Xi majuani dí xi'ahu, gue ma 
da zø ra pa gatho núyu guí hanthu 
ma da yøt'e gatho, ne hinda gohi 
Inara do maña de rá midoui. 


Ya nt'udi ante rá uadi ra ximhai 
(Mt. 24:3-28; Mr. 13:3-23) 


7 Nepu nu'é bi 'yambabi ne bi 
'ñembi: 

—Ma Xahnate'ihe, ¿ha'mu ma da 
nja nú'a gá ma? ¿Te ma seña ma da 
hnequi nu sta zø ra pa da njabu? 

8 Nu'bú ra Jesu bi 'ñena: 

—Nsuhu, oxqui hophu to'o da 
hya'ahu, ngue'a ma da 'ñepu ndunthi 
da bepca ma thuhu ne da 'ñena: “Go 
guequi drá Cristo, ya xa zø ra pa pa ga 
nda.” Pe oxqui ma gui camfribihu'u. 

9 Y nehe nu xcrí 'yghu gue di ja ya 
tuhni haburaza ne ya ts'othogui 
haburaza ya hai, oxqui ntsuhu, ngue'a 
mahyoni da njabu, pe beñhu gue tobia 
hindi gue'a rá ngats'i ra ximhai. 

10 Ne bi sigui bi 'fembabi'u: 

—Ma da ntuhna ya hnini co ma'ra 
yá mihniniui, ne ya hai co ma'ra yá 
mihaiui. 

11 Ne ma da nja ndunthi ya danga 
mbimhai ne ya danga thuhu, ne ma da 
nja ndunthi ya ts'o hñeni haburaza. 
Ha nu maña mahets!'i ma da hneca 
'raya nttudi nú'u asta dri unga ra ntsu. 

12 Pe ante da nja nú'a dí xi'ahu, ma 
dra t'utsa!ihu ne dra ju'ahu, ma da 
ts'ix'a'ihu ja ya nija, ne ma da jo'a'ihu 
fadi, ne ma da ts'ix'ahu ja ya danga nda 

neja ya gobierhnu po rá nguecagui. 

13 Ne ja guehni ja ma gui mañhuni gue 
majuani xcá camfriguihu. 

14 Oxqui beñhu 'met'o nú'a te ma gui 
mahu, nixi nú'a ma gui thadihu pa 
gui ñanga ri tehu, 

15 ngue'a nugui go ma ga 'ra!ahu ya 
noya gui mañhu, ne ra mfadi. Y njabu 
nuri ncontra hinda za da da'ahu. 

16 Ngue'a nuse ri dadahu, ne ri cuhu, 
ne nú'u ma'ra ja te ri njahu, ne ri 
amigohu, go gue'u ma da ñap'ahu. 'Ra 
de gue'ahu ma da tho'ahu, 

17 ne gatho ya ja'i ma da utsa'ihu po rá 
nguecagui, 

18 pe hinda za te da 'yg't'ahu, nixi da 
c'w'ts'ahu ni 'nari stahu 'bu hingo rá 
paha Ajua njabu. 

19 Y nu'bu gui tsethe nú'a da t'o'tlahu, 
nu'bé gui tsehu ra te pa nzantho. 

20 Nu xcrí hyanthu ra hnini 
Jerusale di 'buhni ya soldado gatho 
ja rá nthets'i, nu'bé gui pahu gue 
'bestho ma dra nhuati. 

21 Ha nu'u di 'bui ja ra hai Judea 
mahyoni 'bestho da 'bat'i ja ya t'øhø, 
ha nu't tó!o di 'bui mbo ra hnini 
Jerusale, mahyoni 'bestho da boni. Ha 
nu'u tólo di 'yo thi de ra hnini, ostí ma 
da mengui da yat'i. 

22 Ngue'a nuya pa'u ma da hnequi rá 
cue Ajua ne ma da nja ya ts'othogui 
ngu nú'a manga ra Maca T'ofo. 

23 ¡Huecate nú'u ya 'behña di da'thi ne 
nú'u dya nzu nuya pa'u! Ngue'a ma da 
nja ndunthi ya danga ugui, go gue'a 'nará 
danga cue Ajua pa nú'u ya me Jerusale. 
24 Ngue'a nu 'ra ma da du ja ra tuhni, 
ha nu ma'ra ma dra ju ne da ts'ixa 
nts!lahni yabu ja ma'ra ya hai. Ne ya 
nzøhø ja!i ma da sigui da manda ra 
hnini Jerusale, asta hinda uadi nú'u ya 
pa da umba nsequi Ajua da nda'u. 


Ra Jesu bi ma hanja ma da yopa 
mengui ja ra ximhai 
(Mt. 24:29-35, 42-44; Mr. 13:24-37) 


25 De nú'u ya pa'a ma da hneca 

ya nt'udi. Ma da nja te da nja ja ra 
hyadi ne ja ra zana ne ja ya tso. Y 
gatho ya ja'i de maxøgue ra ximhai 
ma da mpumfri co ra danga ntsu nu 
sta ñuni ra ndehe sta mpunts'i. 

26 Ha nuya ja'i asta di tu yá ts'edi co ra 
danga ntsu de gatho nú'a ma da nja de 
guecua ja ra ximhai. Ha nu mahets'i 
asta da mbi nehe. 

27 Nepu ma da thandi Nú'a To'o e bi 
Nja'i dua yopa pengui ja ya guui co rá 
danga tsledi Ajua xi strá nsunda. 

28 Nu xcrí hyanthu da mudi da nja 
nú!a dí xi'ahu, oxqui ntsuhu, jaxa ri 
thandihu pa mahets'i, ngue'a 'bestho 
ja dí 'ñehni ri Ñantehu. 

29 Ne bi xipabi 'nara 'bede'u ne bi 
'ñembabi: 

—Hyanthu ra 'bai gá igo o ma'ra 
ya ndapo, 

30 ora ya da bøhø yá 'roho, guí pahu 
gue ya ma da zghg ra pahyadi. 

31 Njabu nehe nu xcrí hyanthu núya 
stá xilahu, pahu gue ra Nda de 
mahets!i ya 'bui guetbu pa dua yopa 
ehe ja ra ximhai pa da nda. 

32 Xi majuani dí xi'ahu, gatho 
nuya ya t'øt'eya ma da mudi da nja 
ante da du nú'u 'buibya ja ra ximhai. 
33 Mahets'i ne ra ximhai ma da uadi da 
thogui, pe numa noya hinhya'mu da 
uadi, pe'tsi da njabu ngu nú!a dá ma. 

34 Nsuhu, ne oxqui hophu ri 
mfenihu da megui po rá ngue ra 
nts'o'yo ne ra ntixfani ne ma'ra ya 
ts'ot'øt'e, ne oxqui tu ri muihu de 
nú!a te da 'yg't'ahu ra 'bedi. Nsuhu 
pa hingue xcrí thamfrihu da zøhø 
nú'a ra pa'a. 

35 Ngue'a ma da njabu ndunthi nú'u 
'bui haburaza rá nguni ra ximhai, sta 
damfri da zøhø ra pa, da nja ngu 'nara 
trampa da dama njot'i. 

36 Hangue ndo'mhu ne 'yaphu ndunthi 
Ajua pa da za gui c'othu de gatho 
nuya ya ts'ot'øt'e ma da nja, ne pa 
njabu da za gui 'buhu xá hño ja rá 
thandi Nú'a To'o e bi Nja'i. 

37 Ra Jesu mi xahna ya ja'i dega 
pa ja ra ndanija, ha nu dega xuui mi 
pa ja ra t'øhø 'bo Olivo. 
38 Y gatho ya ja'i mi tsøhø hyastho xi 
'nitho ja ra ndanija pa mi øde nú!a mi 
mañ'a. 


Ra nt'u'ti pa dra ju ra Jesu 
(Mt. 26:1-5, 14-16; Mr. 14:1-2, 10-11; 
Jn. 11:45-53) 
22 1 Ya mi ma da zoho ra pa de 
ra ngo dega pascua nú'bu mi 

ts'i ra thuhme nsi rá nzoi. 
2 Ya nda gá macja ne ya xahnate de ra 
ley mri 'ñu'ti pa hanja da za da hyo ra 
Jesu, pe himi tsa da gu ngue!a mi tsu'u 
ya ja'i. 

3 Nepu de gue'a ra Sata bi yut'a ja 
rá mfeni ra Juda nú'a xqui thu'mbabi 
nehe ra Iscariote, 'na de nú'u 
'retlamayoho yá apostol ra Jesu. 

4 Y nu'á bi ma bá c'a'tsa ya nda gá 
macja ne ya nda de ra nija pa bá 
ñaui'u hanja da za da 'yent'ua ra Jesu 
ja yá 'ye'u. 

5 Ha nu'ú xi bi johya ne bi hña'tuabi 
ra boja'a. 

6 Hangue nu'á 'bestho xi mi honi hanja 
da za da da ra Jesu, ne bi huahna 
Inara ora mi jo'o ya ja'i. 


Ra nt'oxi nú'a bi zi ra Jesu co yá 
nxadi ante da du 
(Mt. 26:17-29; Mr. 14:12-25; 
Jn. 13:21-30; 1Co. 11:23-26) 


7 Ne bi zø ra pa de ra ngo pa da 
ts'i ra thuhme nsi rá nzoi, gue'bu mi 
pe'tsi da tho 'nara t'udeti dega hña'ti. 
8 Nu'bú ra Jesu bi mehna ra Pedro ne 
ra Kuua ne bi 'ñembabi: 

—Rí maha 'bet'ohu pa grí hocju 
ra hñuni de ra pascua ga tsihu. 

9 Nepu nu'é bi 'yambabi ne bi 
'ñembabi: 

—¿Habu guí ne ma grá hocje'a? 

10 Nu'bé ra Jesu bi 'fembabi'u: 

—Nu xcrí cuthu ja ra hnini gui 
nthehuni 'nara 'ñøhø di ha 'na 'bada 

ra dehe. Ne gui tenhu asta ja nú'a ra 
ngu habu da yutlila. 

11 Ne 'fembabihu nú'a to'o ra me ngu: 
“Ra Xahnate bá pehn'a ra noya ga 
eñ'ahe njaua: ¿Habu ja ra ngu xcá 
'uegagui pa ga tsihe ra nt'oxi dega 
pascua co ma nxadi?” 

12 Nepu nu'á ma da 'ñu'tlahu 'nara danga 
ngu maña ja ra tóngu, ya xa thoqui xá 
hño, ne ja gui hocjuni ra nt'oxi. 

13 Nepu nu'!ú bi ma bá ntheui 
gatho ngu nú!a xqui xipa ra Jesu. Ne 
ja bi hyocni'u ra ntloxi. 

14 Y nu mi zø ra ora da ñuni'u, ra 
Jesu co yá apostol bi hñudi mahyegui 
ja ra mexa. 

15 Nepu nura Jesu bi 'fembabi'u: 

— Xi stá ne ga tsihu mahyegui ra 
nt'oxi de ra pascua ngu dí 'buihubya, 
ante da zø ra ora ga tu! 

16 Ngue'a nugui dí xi'ahu gue ya hinga 
ma ga yopa tsi ra ntloxi de ra pascua 
ma'na'qui asta hinda zøhø nú!a ra pa 
grá tsihu nuni mahets!i habu brí 
manda Ajua ma Dada. 

17 Nepu nu'a bi gu ra vaso ne bi 
umba njamadi Ajua ne bi 
'ñembabi'u: 

— Na, tsihu 'ra 'na tsiqui grí 
gathohu. 

18 Nugui dí zi'ahu gue ya hinga ma ga 
yopa tsi ra vinu dega obxi asta nú'a ra 
pa grá 'buhu nuni mahets'i habu brí 
manda Ajua ma Dada. 

19 Nepu nulá bi gu ra thuhme ne 
bi umbabi njamadi Ajua ne bi 
hecuabi'« bi umbi, ne bi 'fembabi: 

—Guehna ma ndo'yo ma ga uni 
po rá ngue'ahu. Ora gui tsihu, gue'a 
nara feni de ma du. 

20 Nepu de ya xqui uadi ra nt'oxi'u, 
nu'á bi gu ra vaso, ne bi 'ñembabi: 

—Nuna vinu guehna 'nara seña 
de ra 'ra!yo cohi xa t'øt'e co ma ji 
nú!a ma ga fani po rá ngue'ahu. 

21 Y nubyá 'na de gue nú'ahu guí 
'buhuua con guequi ja ra mexa, ma 
gui dagaguihu. 

22 Nú'a To'o e bi Nja'i, ya ri ne nuna ra 
'ñu xa t'utuabi pa rí ma ja ra du, pe 
¡huecate nú'a to'o ma da da'a! 

23 Nepu nu'é bi mudi bi 'hámbabi 
'na ngu 'na to'o nú'a mi ma da 'yøt'a 
njabu. 


To'o ma'na ma da ndangui rá nsu 


24 Nepu nu'é bi mudi bi 'ñámbabi 
to'o de gue' mi ma da ua'a da ma. 
25 Pe ra Jesu bi 'ñembabi'u: 

—Ya nda ri manda yá hnini ngu 
ya hmu, ha nuya hnini e'tsua yá nsu 
yá nda gue xi øt'e xá hño. 

26 Pe nu'ahé hingue rí 'ñepi gui 
njahubu. Nu'a rí 'ñepi gui 'yothu, nu'a 
da nja rá nsu de gue'ahu, mahyoni da 
notsi, ha nula tólo da manda, mahyoni 
da nja ngu 'nara 'bego. 

27 ¿To'o ma'na ttumba ra nsu, ha gue 
nú'a to'o da hñudi ja ra meza, o nú'a 
to'o pepabi? ¿Ha hingue nú'a hudi ja 
ra mexa? Masque njabu, pe nugui drá 
'bego de gue'ahu. 

28 Nu'ahu hinxcá 'ueguehu de 
guequi masque xcá hyanthu ya 
ts'othogui nú'u stá thogui. 

29 Hangue nugui ma ga 'ra'ahu ri 
nsuhu dega nda, ngu ma Dada xa 
'racagui ra nsu pa ga nda. 

30 Ha nu xcrá nda, ma gui 'buhuni 
nehe con guequi, ne ga ñuñhu. Ne ja 
ma grá 'ra!ahuni ri hudihu nehe 
dega nda pa gui mandahu nú'u 
'rettamayoho ya 'mui de ya ja!i de 
Israel. 


Ra Jesu bi ma gue ra Pedro 
mi ma da góni'a 
(Mt. 26:31-35; Mr. 14:27-31; 
Jn. 13:36-38) 


31 Nehe ra Jesu bi 'fembabi ra 
Simu Pedro: 

—Nugue Simu, ra Satá xa 'yadi pa 
da hñac'a ri jamfrihu, ne da 'yo'tlahu 
ngu ra trigo ora 'biqui. 

32 Pe nugui stá apabi Ajua ma Dada por 
gue'i, gue hinda 'medi ri jamfri. Ha nu 

xcrí yopa ju ri jamfri, gui japi da zedi 
yá jamfri nehe nuyu ma'ra ri cu. 
33 Ha nura Simu bi 'ñembabi: 
—Ma zi Hmu'i, nugui dí 'bucua 
'bu da ts'ix'a'i ra fadi, ga ma nehe, 
ha nu'bu da tho'i, dá thogui nehe. 
34 Ha nura Jesu bi 'ñembabi'a: 
—Nugui dí xi'a'i nu'i Pedro, gue 
núbya dí nxuui ante da mafi ra 
menja ma gui ma hñu'qui gue hinguí 
pacagui. 


Ra Jesu bi xipa yá nxadi gue ma 
dra t'p'tua 'ñena 'nara 'yot'ats'oqui 


35 Ra Jesu bi 'yambabi yá nxadi 
ne bi 'ñembi: 

—Xi nú'bu dá pehn'ahu hingá 
hñaxa ri buxahu nixi ri ncubojahu 
nixi ri mponga zesthihu, ¿ha gue bi 
nja te bi 'yg't'ahu ra 'bedi? 

Nepu nu'á bi dadi ne bi 'ñena: 

—Hina. 

36 Nepu nu'á bi 'nembabi: 

—Pe nubyá ha, dí zi'ahu gue nu'u 
tó'o pe'tsa rá buxa ne rá ncuboja, dá 
hñats'i. Ha nula tó'o hingui pe'tsa rá 
huai, dá pa rá pat'i pa da dai. 

37 Ngue'a nugui dí xi'ahu gue mahyoni 
da njabu ngu manga ra Maca T'ofo de 
guequi habu ena: “Nu'á ja ra uenda 
nara 'yot!atstoqui.” Ngue'a gatho nú'a 
xa nt'ofo de guequi pe'tsi da njabu. 

38 Nepu nu'é bi 'ñembabi: 

—Ma zi Hmu'ihe, jaua yoho ya 
huai dí pe'tshe. 

Ha nu'á bi dadi ne bi 'ñembabi: 

—Con sehe'u yoho. 


Ra Jesu bi 'yapabi Ajua rá Dada 
nuni Getsemani 
(Mt. 26:36-46; Mr. 14:32-42) 


39 Nepu nura Jesu bi boni bi ma 
ngu mra nzai pa ja ra t'øhø 'bo Olivo. 
Ne gatho yá nxadi bi deni'a. 

40 Ha nu mi zoni de guehni, bi 
'ñembabi'u: 

—'Yaphu ndunthi Ajua pa gui 

tsethu ya tstothogui nu stí 'ñepu. 

41 Nepu ra Jesu bi 'uegue de gue'u 
ts'u zi yabu pa bá ndandiñahmu bá 
apabi Ajua rá Dada, 

42 ne bi 'ñembabi: 

—Ma Dada'i, 'bu gui nehma, gui 
'ueca nuna thogui ma ga thogui, pe 
hindi ne gui 'yøt'e ngu nú'a ga nega, 
go da 'yøt'a ngu nú'a ri pahague. 

43 Nepu nuni habu mi apabi 
Ajua'a, bi zøhni 'nara enxe xqui 'ñehe 
de mahets'i pa bi umbabi ra ts'edi pa 
da zeta ra ts!lothogui. 

44 Nu'á xi mi tu rá mui ndunthi de mi 
apabi Ajua, pe ma'na mi apabi co 
ndunthi ra ts'edi asta mri xanthe, ne 
nuyá xanthe ngu myá danga tagui 
dega ji, mi tui ja ra hai. 

45 Nu mi uadi bi 'yapabi Ajua'a, bi 
mengui pa habu xqui zogui yá nxadi, 
ne bi zudi gatho xqui 'ñaha ngue'!a ya 
xqui uent'i'u co ra dumui. 

46 Ha nu'á bi 'ñembabi: 

—¿Hanja xcá ahahu? Nanju, ne 
'yapabihu Ajua pa gui tsethu ya 
ts'othogui. 


Ra Jesu bi ju 'ñena 'nara be 
(Mt. 26:47-56; Mr. 14:43-50; 
Jn. 18:2-11) 


47 Tsla mi ñaui yá nxadi ra Jesu, 
bi zøhø xi ndunthi ya ja'i, ne nura 
Juda 'na de nú'u 'ret'amayoho ya 
nxadi, mbra 'bet'o de ja ya ja'i. Ne 
'bestho bi uat!a habu mi 'ba ra Jesu 
pa bi zu'tsila. 

48 Nepu ra Jesu bi 'ñembabi: 

— Juda, ¿ha gue co 'nara ntsu'tsi 
grí da Nú'a To'o e bi Nja'i? 

49 Ha nú'u mri 'ñoui ra Jesu mi 
hyandi te ma da nja bi 'ñembabi: 

—Ma zi Hmu'ihe, ¿ha guí ne ga 
xithe co ya huai? 

50 Y 'na de gue'u bi menpa 'nara 
ntsequi 'nará 'bego ra danga nda gá 
macja ne bi dacua rá gu ra 'ñei. 

51 Pe ra Jesu bi 'ñembabi'u: 

—Hyehubu, oguí pthu njabu. 

Nepu nu'a bi hñuxa rá 'ye ja rá gu 

nú!a ra 'bego, ne bi fani 'bestho. 
52 Nepu bi zofo nuya nda gá macja, ne 
ya nda de ra ndanija, ne ya ndaxjua 
nda, gatho nú'u xqui 'ñehe pa e da 
zits'i'a, ne bi 'ñembabi'u: 

—¿Ha gue drá be pa e gui 
jugaguihu co ya huai ne ya za? 
53 Pe nú'bu ndí 'bui hyastho con 
gue'ahu ja ra ndanija, hinte ga 
'yøtcahu. Pe xibya, go xcuá ehu 
masque dega xuui pa gui jugaguihu. 
Ngue'a nuya ya orabya go ri orahu pa 
gui ndahu de guequi, ne ya orabya go 
ya ora pa da nda ra 'bexuui. 


Ra Pedro bi gonga ra Jesu 
(Mt. 26:57-58, 69-75; Mr. 14:53-54, 
66-72; Jn. 18:12-18, 25-27) 


54 Nepu de guehni bi ge nts'ahni'u 
ra Jesu, ne bi zits'i ja rá ngu ra danga 
nda gá macja, ha nura Pedro mi 'befa 
dega zi yabutho, mri deni. 

55 Ha nu mi zónga ra Pedro ja rá ngu 
ra danga nda gá macja, xqui ttudi 
'nara faspi ja ra patio, ne ja mi huhni 
traya ja'i mri mpa'ti, nehe ra Pedro ja 
bi hñuhni con gue'u. 

56 Y de guehni 'nara nxutsi rá 'bego ra 
danga nda gá macja nu mi hyandi gue 
mi huhni ra Pedro ja ra tsibi xi bi 
nu'tila ne bi 'ñena: 

—Pøde ne nuni ra dame go mri 
'ñoui ra Jesu nehe. 

57 Pe nura Pedro bi gombabi nú'a 
ra nxutsi ne bi 'ñembi: 

— Hina, hindí padi to'o'a. 

58 Nepu hinga ya!a bi hyanda 
ma'na ne bi 'ñembabi: 

—Pøde ne'i go ngrí 'ñoui ra Jesu. 

Ha nura Pedro bi 'ñena: 

—Hina, hinga majuani ndrí 
'ño'be'a. 

59 'Mefa de xqui thogui ngu 'na 
ora bi 'ñena ma'na ra ja'i: 

—Majuani nuna 'ñøhøni go mri 
'ñoui'a, ngue'a nehni mfatho gue ra 
me Galilea. 

60 Nepu nura Pedro bi 'ñena: 

—Di xi'a!i gue nixi dí padi nú'a 
guí ma. 

Y nú'a ra ora de tsta mi manga 
njabu, bi mafi ra menja. 
61 Nú'a ra ora!a bi ñegui ra zi Hmu 
Jesu pa bi hyanda ra Pedro, ha nura 
Pedro 'bestho bi zo rá mfeni de nú'a 
xqui xipabi desde rá mudi, xqui 
'iembabi: “Ante da mafi ra menja ma 
gui congagui hñu'qui.” 
62 Hangue nura Pedro bi bgni pa thi, xi 
ba nzoni nts'edi. 


Ya ja'i mi ø'tuatho ra nt'eni ra Jesu 
(Mt. 26:67-68; Mr. 14:65) 


63 Ha nuya ja'i nú'u to'o mri su ra 
Jesu xi mi ø'tua ra nt'eni ne mi 
na'mbabi'u. 

64 Y bi go'tua yá da co 'nara dutu ne 
mi umba ya mpe'ti, ne mi embabi'u: 

—¡Xicaguihe xa to'o nú'a bi 
nap'a!i! 

65 Ne mi xipabi ndunthi ya 
tslonoya. 


Ra Jesu ja yá thandi ra hmunts'a 
nda gá xodyo 
(Mt. 26:59-66; Mr. 14:55-64; 
Jn. 18:19-24) 


66 Rá hyax'a bi munts'a ya 
ndaxjua nda ne ya nda gá macja ne 
ya xahnate de ra ley. Ne bi tstixa ra 
Jesu pa habu mi munts'a nú'u ya 
danga nda gá xodyo, y de guehni ja 
bá tlambabini ne bi t'embabi: 

67 —Xicje, ¿ha gue xi majuani go 
gue'i grá Cristo zua mehn'a'i Ajua pa 
gui nda? 

Nepu nu'á bi dadi ne bi 
'ñembabi'u: 

—!Bu ga eñ'ahu gue go guegui, 
hingui camfriguihu. 

68 Ha nu'bu ga ø't'ahu 'raya nt'ani, 
hingui xicaguihu, ha nixi gui 
hyegaguihu. 

69 Pe nuya pa xa 'ñepu, Nú'a To'o e bi 
Nja'i ma da hñudi ja rá 'ñei Ajua nú'a 
to'o bí peltsa gatho ra ts'edi. 

70 Nepu nu'é bi 'yambabi'a ne bi 
'ñembabi: 

—Nu'bé, ¿ha gue go gue'i rá T'w'i 
Ajua? 

Ra Jesu bi dadi ne bi 'embabi'u: 

—Haha, go guecagui, ngu xcá 
mañhubya. 

71 Nepu nu'ú bi 'ñena: 

— ¡Pa te ma'ra ya testigo ga 
hoñhu gue nucsehu ya dá øhu nú'a 
bi ma! 


Ra Jesu bi ts'ixa habu mi ja 
rá ts'utbi ra Pilato 
(Mt. 27:1-2, 11-14; Mr. 15:1-5; 


Jn. 18:28-38) 
23 


Pilato. 
2 Y nuni ja bi mudini bi ñapabi'u ne bi 
'ñena: 

—Ya stá tsuhe nuna 'ñøhø mi 
'yoni mi u!ta ya ja'i gue hinda gut'a 
yá njut'i ja ra nda Cesa, nehe xa 
"ense gue go guehni ra Cristo zua 
mehna Ajua pa da nda, 'na. 

3 Hangue nura Pilato bi 'ñembabi: 

—¿Ha go gue'i grá nda de ya 
xodyo? 

Ha nura Jesu bi dadi ne bi 'ñena: 

—Haha, go guequi, ngu gá ma. 

4 Ha nura Pilato bi 'hembabi ya 
nda gá macja ne gatho ya ja'i: 

—Hinte ma ts!oqui dí tsetuabi 
nuna ra 'ñøhø. 

5 Pe nu'á ma'na mi hate nts!edi, 
ne bi 'ñena: 

—Nuni go guehni xa 'ño xa 'yu'ta 
ya ja'i haburaza de ra hai Judea, bá 
fudi desde Galilea asta bi zøhø de 
guecua Jerusale. 


1Y de guehni gatho nuya nda 
bi 'mai'u bi zixa ra Jesu ja ra 


Ra Jesu ja rá thandi ra Erode 


6 Nu mi 'yode njabu ra Pilato bi 
'yambabi ya ja'i ua mra me Galilea 
ra Jesu. 

7 Y nu'é bi 'flena gue ja mra 
menguni'a, hangue nura Pilato bi 

mehni 'bestho'a ja ra Erode, ngue'a go 
gue'a mra nda de ja ra hai Galilea, pe 
nú'u ya pa'u xqui zoho ra Erode ne ja 
mi 'buhni Jerusale. 

8 Nu mi hyanda ra Jesu ra nda Erode, 
xi bi johya!a ngue'a ya mi peltsa 
ndunthi ya pa xi mi ne da hyandi'a 
ngue'a xqui 'yode xqui hma ndunthi 
de gue'a. Ne mi ne da hyandi da 'yøt'a 
nara milagro. 

9Y nu'lá bi 'yamba ndunthi ya nt!ani, 
pe ra Jesu hinte bi dadi. 

10 Ja mi 'buhni nehe ya nda gá macja 
ne ya xahnate de ra ley, y ma'na xi mi 
nate'u. 

11 Nepu nura Erode co yá soldado bi 
nthedetho de gue'a. Nepu bi 'yø'tua ra 
nt'eni bi hyete ngu 'ñena 'nara nda co 
'nara hoga he mahotho. Nepu nura 
Erode bi yopa mehna ra Jesu 
ma'na'qui pa ja ra Pilato. 

12 Ra Pilato ne ra Erode mri 
'ñutsahma'u, pe nú'a ra pa'a bi 
mádi'u. 


Ra Jesu bri dapa ya ja'i pa da hyo 
(Mt. 27:15-26; Mr. 15:6-15; 
Jn. 18:39-19:16) 


13 Nepu nura Pilato bi zohna 
gatho ya nda gá macja ne gatho ya 
nda de ra hnini, ne gatho ma'ra ya 
ja'i, 

14 ne bi 'ñembabi'u: 

—Nu'ahu go ua tsincahuua nuna 
ra 'ñoho guí eñhu gue u'ta ya ja'i, 
pe nugui stá p'tua ya nt'ani ja ri 
thandihu, y xcá 'yohu gue hinstá 
tsatua ni 'nara tstoqui de nú'a guí 
mañhu xa 'yøt'e. 

15 Nixi ra nda Erode himbá tsutuabi ni 
nara tstoqui, hangue bá yopa pehna 
ma'na'qui pa guecua. Ya nubyá gá 
pahe gue nuní hinte ma tsloqui xa 
'tyøt'e pa gui ñaphu gue ri 'ñepi da 
tho. 

16 Hangue nugui, hønse ma ga manda 
dra fet'i, nepu ga hegui. 

17 Ra Pilato mi pe'tsi da hyegui 

'nara 'yofadi cada ra ngo de ra 
pascua, ngue'a gue'a mya nzai nuya 
gobierhnu de Judea. 

18 Pe gatho nú't ya ja'i mi 'buhni bi 
mudi bi dø ya hmafi ne bi 'ñena: 

— Hindi nehe gui thøgue ra Jesu, 
go da thøgue ra Barraba. 

19 Nura Barraba xqui jot'a fadi 
ngue'a xqui guza ya ja!i pa da 
'ñotlatuhni ja ra hnini, ne ngue'a 
xqui hñote. 

20 Pe nura Pilato go mi ne da hyegui 
ra Jesu, hangue bi yopa zofo ya ja'i 
ma'na'qui. 

21 Pe nu'ú bi mafi ma'na nts'edi ne bi 
'nena: 

—¡Nu'a dí xi'ahe, gue gui pont'i, 
gui pont!i! 

22 Nurá hñu'qui bi 'hembabi'u ra 
Pilato: 

—¿Hanja? ¿Te ma ts'oqui xa 
'yøt'ni? Nugui hindi tsutua ni 'nara 
ts'ogui nú'a rí 'ñepi da tho. Dí xi'ahu 
gue ma ga manda dra fet'i, nepu ga 
hegui. 

23 Pe nu'ú bi dø ya hmafi 
ma'na'qui, ne bi ja bi 'yadi gue dra 
pont'ila. Ne co yá hmafi nú'u ya nda 
gá macja ne ma'ra ya ja'i, bi zu yá 
ts'edi ngu mi ne'u. 

24 Hangue nura Pilato bi 'yø'tua nú'a 
mya hne'u. 

25 Hangue go bi hyegui nú'a ra 'ñøhø 
xqui 'yadi ya ja'i, nú'a mra thuhu 
Barraba xqui jot'a fadi ngue'a mra daga 
'yøt'atuhni ne mra hyote. Ha nura Jesu 
bi tlenttua yá 'ye ya ja'i pa da hyo. 


Bi ts'ixa ra Jesu pa dra pont'i 
(Mt. 27:32-44; Mr. 15:21-32; 
Jn. 19:17-27) 


26 Y de bi ts'ixa ra Jesu pa dra 
pont'i, de má 'ñu bi ntheui 'nara 
'ñøhø mra me Cirene mra thuhu ra 
Simu xqui menga ja ra mbonthi, go 
gue'a bri japi bi duxa ra pont'i ne bi 
'mefa de ja ra Jesu. 

27 Ne mri deni ndunthi ya ja'i, y 

ndunthi ya 'behña xi mi zoni ne mri 
mantho'u por gue'a. 
28 Pe ra Jesu bi hyandi'u ne bi 'ñembi: 

—Nu'ahu 'behñahu me Jerusale, 
oguí zoñhu por guequi, nzonihu de 
gue'asehu ne por gatho ri batsihu, 

29 ngue'a ma da zø ra pa da 'ñena ya 
ja'i: “Rá mata Ajua nú'u to'o hinxa 
me'tsa ni 'nara batsi nixi xa nza.” 

30 Y nuya pa'u ya ja'i ma da mafi ne 
da 'ñembabi ya danga t'øhø ne ya 
t'uca t'øhø: “Yøt'e pa gui cobgahe pa 
hinda zucaguihe rá cue Ajua.” 

31 Xi majuani ma da thogui'u ya 
tstothogui, ngue'a nu'bu nugui dí sufri 
ha hinte ma ts'oqui dí tu, xihma nú'« 
tu ya ts'oqui. 

32 Nehe bi ts'ixa má yoho ya 
'ñøhø nú'u xqui t'e'mbi da tho nehe 
ngue'a 'namyá nduts'oqui. Bi ts'its'i 
pa da tho mahyegui co ra Jesu. 

33 Ha nu mi zønga ja 'nara zi t'øhø rá 
thuhu Ñaxmadu, ja bri pont'ini ra Jesu co 
nú'a má yoho ya 'fiøhø, 'na bri 'ba'ma ja 
rá 'ñei, ha nu'a ma'na ja rá ngaha. 

34 Y nu de mi zuhni ra Jesu ja ra 
pont'i, nu'á bi 'ñena: 

—Ma Dada'i, pumbabi gatho 
nuyu ya ja!i bi 'yotca njaua, ngue'a 
nuyé hingui padi nú'a øt'e. 

Ha nú'« ya soldado mi 'buhni bi 
ma ra taha'u pa da nu to'o gue'a da 
daha 'na de nuyá he ra Jesu. 

35 Y ndunthi ya ja'i mi 'bahni bi hyandi 
bri pont'a ra Jesu, ne asta ya nda ga 
xodyo mi gtbuhlatho de gue'a ne mi ena: 

—Ma'ra ha, bi pøhø, pe nu'bu xi 
majuani go guehni ra Cristo xuá 
mehna Ajua pa da nda, dí ne ga 
hanthubya da mpghose. 

36 Nehe nuya soldado mi 
gtbuhlatho de gue'a, mi umbabi ra 
ju'tsa vinu pa da zi, 

37 ne mi embabi'u: 

—'Bu xi majuani go gue'i grá Nda 
de ya xodyo, mpøhøse núbya xa. 

38 Ne xqui thotua ja rá ña ra 
pont'i 'nara tlofo xqui t'ofo dega 

griego, ne dega lati, ne dega ebreo, 
mi ena njaua: “Go guehna ra Nda de 
ya xodyo.” 

39 Nepu 'na de gue nú'u ya 
nduts'oqui xqui 'bont!'i nehe mahyegui, 
bi ñama'ñu de gue'a ne bi 'ñembabi: 

—!Bu xi majuani go gue'i grá 
Cristo zua mehn'a'i Ajua pa gui nda, 
mpøhøse ne pohoguihe. 

40 Pe nú'a ma'na ra nduts'oqui 
xqui 'bont'i nehe, bi zui nú'a bi 
ñama'ñu, ne bi 'ñembabi: 

—¿Ha hinguí tsu Ajua pa gá 
manga njabu? 

41 Guí nu gue dí sufrihuua mahyegui, 
pe nujú rí 'ñepi ga sufrihu pa ga juthu 
nú!a stá othu, pe nuni ra 'ñøhø hinxa 
'yøt'a ni 'nara tsloqui. 

42 Nepu nu'á bi 'ñembabi ra Jesu: 

—Gui bengagui nu xcrí hudi ja ri 
hudi dega hmanda. 

43 Ra Jesu bi dadi ne bi 'fembabi: 

—Nugui dí xi'a!i gue núbya 
'bestho ma gui 'bui con guecagui 
nuni mahets'i. 


Ra Jesu bi du 
(Mt. 27:45-56; Mr. 15:33-41; 
Jn. 19:28-30) 


44 Y ngu mi nde ma pa bi 'mexuui 
maxøgue ra ximhai, pa asta ngu 
nzunga hñu nde, 

45 ngue'a nura hyadi himbi yot'i, ha 
nura danga xuni dutu mi naza mbo ra 
ndanija pa mi cot!a habu ma'na xmá 
nsunda, bi xpgue desde maña asta rí 
ga'ti. 

46 Nepu ra Jesu bi ña nts'edi ne bi 
'fñena: 

—Ma Dada'i, nubyá dí entla!i ma 
te ja ri 'ye. 

Ne mi uadi bi manga njabu, 
'bestho bi du. 

47 Ha nu mi hyanda njabu ra nda 
gá soldado bi xscambeni Ajua ne bi 
'fiena: 

—Xi majuani nuna 'ñøhøni hinte 
ma ts'oqui mi tu. 

48 Gatho nú'u ya ja'i mi 'buhni de 
mi uadi mi hyanda gatho nú!a xqui 
nja, bi ma de guehni co ndunthi ra 
dumkti. 

49 Pe gatho nú'u ya ja'i mya mpadi ra 
Jesu, ne 'raya 'behña xqui deni desde 
Galilea, bi gohi zi yabutho mi handa 

gatho nú'a bi nja. 


Ra Jesu bi t'agui 
(Mt. 27:57-61; Mr. 15:42-47; 
Jn. 19:38-42) 


50 Mi 'bu 'nara 'ñøhø xi mra hoja'i 
mrá thuhu ra Jose, mrá mengu de ra 
hnini Arimatea de ra hai Judea. Nu'á 
mrá nda nehe de ra hmunts'a nda gá 
xodyo. 

51 Pe nu'á mi tø'mi da hyandua rá 
hmanda Ajua, hangue nu'á himbi ne 
bi mfaxui yá mindaui ngu nú'a xqui 
ncohi'u ja yá hmunts'i. 

52 Hangue nu'á bi ma bá c'a'tsa ra 
Pilato pa bá apabi ra nsequi da 'yacua 
rá ndo'yo ra Jesu. 

53 Nepu bi ca'ma ja ra pont'i, bi mant'a 
co 'nara hoga dutu, ne bá pegui ja 'nara 
'ra!yo ntlagui nú'a xqui thoca ja 'nara 
medo, y ja nú'a ra nt'agui'a hinxqui 
nt'aguini ni 'nara ja'i. 

54 Y nura pa'a go mra pa dega nthoqui, 
ne ya mi ma da mudi ra pa dega tsaya. 

55 Ha nuya 'behña nú'u xqui dena 
ra Jesu desde Galilea bi ma pa bá 
handa habu xqui tlagui ra Jesu ne 
hanja xqui 'becuabi rá ndo!yo. 

56 Ha nu mi menga ja yá ngu'a, bi 
hyoca 'raya hoga ñuni ne 'raya njots'i. 
Y bi ntsaya'u nú'a nsabdo ngu mi 
manga ra ley. 


Ra Jesu bi yopa nte de ra du 

(Mt. 28:1-10; Mr. 16:1-8; Jn. 20:1-10) 

2 4 1 Ra madi pa de ra semana 
nú'a ndomingo mi xudi xi 

'nitho nú'u ya 'behña bi ma pa ja ra 
nt'agui ne bi hñaxa nú!a ra hoga 
Nuni xqui hyoqui'u, ne bi meui ma'ra 
yá mi'behñaui. 

2Y nu mi zøni'u bi zadi xqui t'ent'a 
nú'a ra do xqui jothma ra nt'agui. 

3 Ne bi yut'i ja ra ntlagui'a pe himbi 
zutuani rá ndo!yo ra zi Hmu Jesu. 

4 Ne nu'é xi bi du yá mti ne himi pa te 
da 'ygt'u, ne mi damfri'« bi hyandi mi 
'bahni yoho ya 'ñøhø xqui hñe t'axi 
asta mri huexqui. 

5 Pe nu'á co ra ntsu bi ñe'mitho, himbi 
guza yá da. Ha nú'u ya 'ñoho bi 
'ñembabi'u: 

—¿Hanja e guí hoñhuua ja ya 
nt'agui nú'a te? 

6 Hinjo'oua, ya xa yopa nte. Beñhu nú'a 
bi zi'ahu nú'bu nguí 'buhu Galilea. 

7 Bi 'ñeñ'ahu gue Nú'a To'o e bi Nja'i 
mi pe'tsi da tlentlua ja yá 'ye ya tsloja'i 
nú'u to'o mi ma da pont'i'a, pe rá 
hñupa mi ma da yopa nte'a de ra du. 

8 Hangue nu'ú bi beni 'bestho de 
nú'u ya noya xqui xipa ra Jesu. 

2 Ha nu mi menc'u de ja ra ntlagui bi 
ma bá xipa gatho nú'u 'retlama'ra ya 
apostol ne gatho ma'ra nú'u to'o mri 
denhma ra Jesu. 

10 Nú'u to'o bi hña'tsua ra noya ya 
apostol go ra Maria Magdalena ne ra 
Juana ne ra Maria rá nana ra Cobo, ne 
nú'u ma'ra ya 'behña. 

11 Pe nuyá apostol ra Jesu himbi 
gamfri'u, ne bi 'fembabi nú'u ya 
'behña gue xqui 'be yá mfeni. 

12 Pe ra Pedro bi nest'ihi bá c'a'tsa 
ra nt!agui, y nu mi zoni'a bi ndoqui bi 
hyanda mbora nt!agui gue honse nú!a 
ra dutu xqui 'bant!a ra Jesu mi 'bónga 
'na lado. Y nu'á bi menga habu mi 'bui, 
ne himi padi te da beni de nú!a xqui nja. 


Yoho yá nxadi ra Jesu mri ma 
pa ja ra hnini Emaú 
(Mr. 16:12-13) 


13 Guet'a ra pala yoho yá nxadi ra 
Jesu mri ne ra 'ñu mri ma pa ja ra 
hnini Emaú, mi pe'tsa ngu 'retlama'ra 
kilometro rá ñabu de Jerusale. 

14 De mri ne ra 'ñu mi mpetue de 
gatho nú!a xqui nja. 

15 Ha de ts'a mri mpetue de nú'a xqui 
nja, ra Jesu bi zudi'u ne bi ncompaui 
má 'ñu. 

16 Ne masque mri 'ñoui'« pe himbi za 
bi badi'u ua go mi gue'a. 

17 Ha ra Jesu bi 'yambabi'u ne bi 
'embi: 

—¿Te rá 'be guí 'yo má 'ñu guí 
mañha? ¿Hanja guí tu ri muihu? 

18 Na de gue'u mra thuhu ra 
Cleofa bi dadi ne bi 'ñembabi: 

—Gatho ya ja'i padi nú'a bi nja 
nuni Jerusale de nuya pabya. ¿Hanja 
hinte xcá padigue? 

19 Nepu ra Jesu bi 'fembabi: 

— Te 'be'a xa nja? 

Y nu'ú bi 'ñembabi: 

—Ha hinxcá 'yode de ra Jesu me 
Nasare, gue'a mi 'nará 'mehni Ajua, 
ne mi hanpa rá ts'edila pa mi ña ne 
pa mi øt'a ya danga t'øt'e ja yá 
thandi ya ja'i ne Ajua. 

20 Ha nuya nda gá macja ne nú'a ma 
ndahu de ma hninihu bi gu ne bi 
'yent'ua ja yá 'ye ra Pilato pa bi 
manda da tho!'a ja 'nara pont'i. 

21 Nuje ndi beñhe ne ndi tø'mhe gue 
go gue'a mi ma da ñanje nuju dya me 
Israelhu, pe xi núbya ya pe'tsa hñu pa 
xa du. 

22 Ha 'raya 'behña de guecje bi ma 
maxudi xi 'nitho ja ra ntlagui pa bá 
cla'tsi, nepu picaguihe ena gue ya 
himi 'beni rá ndo!yo ra Jesu. 

23 Ne ena gue xqui hyanda 'raya enxe 
nú'u bi xipi gue ya xqui yopa nte de ra 
du. 

24 Ne de gue'a bi ma 'rama compahe 
pa ba c'a'tsa ra ntlagui y eñ'u gue bi 
zudi ngu nú'a xqui manga ya 'behña, 
ne eñ'u nehe gue nixi gue'a himbi 
hyanda ra Jesu. 

25 Nepu ra Jesu bi 'ñembabi'u: 

—¿Hanja hinxcá beñhu nú'a xcá 
hñe'thu ja ra Maca T'ofo, ne hanja 
hinxcá camfrihu nú'a bi manga yá 
'mehni Ajua? 

26 ¿Ha gue hingue mi mahyoni da thogui 

njabu ra Cristo nú'a xuá mehna Ajua pa 
da nda, nepu da yopa menga mahets!i pa 
da ttumba rá hudi dega nsu? 

27 Nepu nu'á bi madi bi xipabi'u 
nú'a manga ra Maca T'ofo habu ma 
de ra Cristo nú'a rá 'mehni Ajua pa 
da nda, desde ra mudi tlofo de ra 
Moise ne gatho nú'a bi manga ma'ra 
yá 'mehni Ajua. 

28 Ha nu mi zoni nú'a ra hnini 
habu mri ma'y, ra Jesu bi 'yøt'e ngu 
mi ma da thoguitho. 

29 Nepu nu'ú bi zami da 'ñoxi con 
gue'u ne bi 'ñembabi: 

—Cohi con guecje, ngue'a ya bi 
nde ne ya ma da nxuui. 

Ha nura Jesu bi yut!i ja yá ngu'u 
pa da gohi con gue'u. 

30 Ne nu'é bi hñudi ja ra mexa pa da 
nt'oxi. Nepu ra Jesu bi gu ra thuhme 
ne bi japabi, ne bi heque pa bi 
umbabi'a. 

31 Nú'a ra ora'a bi badi'u gue go mi 
gue'a ra Jesu, pe nu'á 'bestho bi 
'meditho de gue'u. 

32 Ne mri 'hémbabi'u: 

— Ne xi majuani ndi tsahu 'nara 
johya ja ma corasoht nú'bu mi 
xicaguihu má 'ñu de ra Maca T'ofo! 

33 Nepu nu'ú 'bestho bi gu yá 'ñu 
bi menga pa Jerusale. Ne ja bi zudini 
nú't 'retlama'ra ya apostol xqui 
munts!i ne ma'ra ya nxadi. 

34 Ne bi ttembabi nti'u yoho: 

—Xi majuani xa yopa nte ma zi 
Hmuhu, ngue'a ra Simu bi hyandi, ne 
xa xicaguihe. 

35 Nepu nti'u yoho bi metuabi nú'a 
xqui nja ja ra 'ñu, ne hanja bi badi'u« 
ra Jesu nura ora mi hyeca ra thuhme. 


Ra Jesu 'bahni madetho 
de yá nxadi 
(Mt. 28:16-20; Mr. 16:14-18; 
Jn. 20:19-23) 
36 Ts'a mi ñatho de nú'a xqui 
hyandi'+ ne nú'a xqui nja, mi 
damfri'u ra Jesu mi 'bahni madetho 

de gue'u, ne bi 'ñembabi: 

—'Buhu te rá 'entho. 

37 Pe nu'é xi bi ntsu, ne mi hu yá 
mui gue mi handa 'nara thedi. 

38 Pe ra Jesu bi 'ñembabi: 

—¿Hanja guí tsuhu? ¿Pa te guí 
beñhu ja ri mfenihu njabu? 

39 Hyandga ma 'yehu ne ma ua, go 
guecagui drá Jesu. Thangaguihu ne 
hyandgahu xá hño, ngue'a 'nara ndahi 
hingui pe'tsa ra ngo nixi ra ndo'yo ngu 
guí hanthu dí pe'tsi. 

40 Y nu mi uadi bi manga njabu, 
bi 'futuabi'u yá 'ye ne yá ua. 

41 Pe nu'é himi tsa da gamfri ngue'a 
ngu xqui mpumfri'u co ra johya, ne 
himi padi te da beni'e. Nu'bá nu'á bi 
'nembabi'u: 

—¿Ha gue ja te ga tsihu? 

42 Nepu nu'ú bi umba 'na xeni ra 
hua xqui hñaxi, ne 'na xeni ra t'afi 
dega colmena. 

43 Y nu'á bi hñani ne bi zi de ja yá 
thandi'u. 
44 Nepu bi 'ñembabi'u: 

—Ya stá thogui nú'a dá xilahu 
nú'bu ndí 'bui con gue'ahu, ngue'a 
mi mahyoni da njabu gatho nú'a xa 
nt'ofo ja rá ley ra Moise, ne nú!a bi 
manga ma'ra yá 'mehni Ajua, ne nú'a 
manga ja ya Salmo. 

45 Nepu nu'a bi xipabi'u nú'a manga 
ra Maca T'ofo pa bi za bi zo yá mfeni, 

46 ne bi 'ñembabi: 

—Njaua xa nt'ofo gue ra Cristo 
nú!la zua mehna Ajua pa da nda, mi 
mahyoni da du, ne rá hñupa mi 
mahyoni da yopa nte de ra du. 

47 Y nehe ena gue co rá tsledi de rá 
thuhu'a ma da hma de gue'a gatho rá 
nguni ra ximhai, da mudi de guecua 
Jerusale da ts'ofo ya ja'i gue da ñobri 
pa dra pumba yá ts'oqui. 

48 Y nu'ahubya, ma gui damajuanihu 
de nuya ya t'øt'e xcá hyanthu. 

49 Y nugui ma ga pehn'a'ihu ra Maca 
Ndahi nú'a xa na't'ahu ma Dada. Pe ja 
da cohuua ja ra hnini Jerusale asta 

hingui hhanhu nú'a ra ts'edi'a ma dua 'ye pa bi japabi'u. 

ehe de mahets'i. 51 Y nu mi uadi bi japabi'u, nu'a bi 

'uegue de gue'u, bi ts'its'i pa mahets!i. 

52 Y nu'ú 'mefa de xqui xocambeni ra 

zi Hmu Jesu, bi mengui'u pa Jerusale 
50 Nepu ra Jesu bi zixa gatho yá co ndunthi ra johya. 

apostol bi boni de ra hnini Jerusale 53 De guehni nzantho mi 'bui ja ra 

pa rí ma'y ja 'nara zi t'uca hnini rá ndanija mri xocambeni Ajua. Njabu 

thuhu Betania, y nulá ja bájexni yá gue'a. 


Ra Jesu bi ma mahets'i 
(Mr. 16:19-20) 

NSANJUA 
RA MACA HOGA T'ØDE NÚ'A BI 'YOFO NSANJUA 


Ra Noya nú'a mi 'buhui 
Ajua bi e bi nja'i 

1 1 Ante da nja mahets'i ne ra 

ximhai, nú'a to'o go ra Noya ya 
mi 'bui, y nu'á mi 'buhui Ajua, ne 
nu'á go guese'a Ajua. 
2 Rá mudi mi othotho gatho nú'a te ja, 
pe nú'a to'o go ra Noya ya mi 'buhui 
Ajua. 
3Y Ajua bi 'yent'ua ja rá 'ye'a pa go bi 
hyoca te gatho ja; y nu'bu nú'á hinte 
xa hyoqui, nu'bú hinte di jahma. 
4 Ne go gue'a to'o ri unga ra te pa 
nzantho, ne go gue'a ra floti nú'a ri 
yo'tua yá mfeni ya ja'i. 
5 Ha nura ñotli'a, ri yot!a ja ra 'bexuui, 
ne nura 'bexuui hinxa za xa ntate. 

6 Mi 'bui 'nara 'ñøhø mra thuhu ra 
Xuua bá pehna Ajua pa da zofo ya ja'i. 
7 Ne nu'a bá 'behni pa da damajuani de 
nú'a ra ñot'i, pa da gamfrihma gatho ya 
ja'i ngue'a go mri damajuani'a. 

8 Ra Kuua hingo mi gue'a ra ñot!i, hónse 
bá 'behni pa da damajuani de ra ñot!i. 

9 Nú'a to'o go ra ñot'i xi majuani, bá 
ehe de guecua ja ra ximhai ne go 
gue'a ri yo'tua yá mfeni gatho ya ja'i. 

10 Nú'a to'o bi hyoca ra ximhai, ja 
bi 'ñe bi 'mucua ja ra ximhai, pe 
nuya ja'i himbi badi ua go mi gue'a 
to'o bi hyoca ra ximhai. 

11 Bá ehma de guecua ja rá ximhai'a, pe 
nuya mengu rá hai himbi numansu'a. 
12 Pe nu'y tó'o bi numansu ne bi 
gamfribi rá thuhu'a, nu'á bi umbabi ra 
tsledi pa bi mbatsi de Ajua. 

13 Ha nú'u to'o gatho xa gamfri'a, ya 
xa yopa 'mui ma'ra!yo, hingue dega ji, 


nixi dega ngo, nixi de rá paha 'nara 
'ñoho, honse Ajua go gue'a xa 'yøt'e 
pa xa yopa 'mui. 

14 Nú'a to'o ra Noya bá e bi nja'i, 
ne bi 'mui con guecju, ne xi mra 
hoja'i, ne nzantho mi manga nú'a 
majuani. Ne dá handuahe rá 
nsunda!'a, go gue'a rá nsunda Ajua ra 
Dada nú'a pe'tsa rá 'ra T'a nehe. 

15 Hangue nura Xuua bi damajuani de 
gue'a ne bi ña ntstedi bi 'ñena: 

—Go gue'a nú'a ndi xi'ahu, gue 
'mefa de gueque mi ma da 'ñehe 
ma'na, nú'a ma'na ja rá nsu, ngue'a 
nú'á ya go mi 'bui rá mudi de gueque. 

16 Gathoguihu stá hañhu de yá 
hño'a, ne hinhya'mu ri 'betcahu rá 
hñoja'i'a. 

17 Ha nu Ajua xqui hñuxa ra Moise pa 
go bi 'ñutcahu tengu rá ley!a, pe 
nubyá bá pehna ra Jesucristo pa bá 
hancahu rá hñoja'i, ne nú'á go gue'a 
bi 'ñudi gatho maxogue nú'a majuani. 
18 Hinhya'mu to xa hyanda Ajua ra 
Dada, pe nurá hmaca 'ra T'wa bi 
'utcahu tengu rá 'mui'a. 


Ra Xuua Xi'tsate bi ma 
de ra Jesucristo 
(Mt. 3:11-12; Mr. 1:7-8; Lc. 3:15-17) 


19 Ha nuya nda gá xodyo mi 
'buhni Jerusale bi mehna 'raya macja 
ne 'rayá mfats'i'u nú'u mi t'embi ya 
levita, pa da c'a'tsa ra Kuua pa da 
'yambabi ua go mi gue'a ra Cristo 
nú!la mi ma da mehna Ajua pa da 
nda. 

20 Ha nura Kuua bi manga nú'a 
majuani, himbi ncøni ne bi 'ñena: 

—Hina, hingo guecagui dra Cristo. 

21 Nepu nu'ú bi 'ñembabi: 

—Nu'bé ¿to'o'i? ¿Ha gue go gue'e 
grá badi Elía? 

Nu'bé ra Kuua bi 'ñena: 

—Hina, hingo guecagui. 

Ha nu'é bi yopa 'embabi 
ma'na!'qui: 

—¿Ha gue go gue'e rá danga 
'mehni'i Ajua nú'a ma da 'ñehe? 

Ha nu'á bi dadi ne bi 'ñena: 

—Hina. 

22 Ha nu'ú bi 'ñembabi: 

—Nu'bé ¿to'o'i ne te ri 'befigue? 
Xi da xicje pa ma ga xiphe nehe nú'u 
to'o bá pencahe. 

23 Ha nura Kuua bi 'ñembabi'u: 

—Nuga, honse 'nadrá 'mehni pa 
ga manga ja ra mbonthi nú'u ya noya 
bi manga ra badi Isaía ne bi 'ñena: 
“Juañhu rá 'ñu ra Zidada.” Hangue 
dí xi'ahu, ntso'mhu, ngue'a ya xa 
'ñepu pa da nda. 

24 Ha nuya ja'i xqui 'behni myá 
fariseo'u. 

25 Hangue nu'ú bi 'yambabi ra Kuua 
ne bi 'ñembabi: 

—'Bu hingo gue'e grá Cristo, nixi 
grá badi Elía, nixi rá danga 'mehni'i 
Ajua nú'a ma da 'ñehe, nu'bé ¿hanja 
guí xi'tsate? 

26 Ha nura Xuua bi dadi ne bi 
'hena: 

—Nuga bá 'bencagui pa ga 
xi'tstalihu co ra dehe. Pe 'bui 'na con 
gue'ahu nú'a nixi guí patua rá 'befi. 
27 Go gue'a bra 'befa de gueque, ne 
ma'na ra dangui rá nsu de gueque, 
nixi dí 'ñepqui ngugui ga xo'tua rá 
nthasthi de yá thiza!a. 

28 Njabu bi manga ra Kuua nuni 
ri'nandi de ja ra dathe Jordá ja ra hai 
Betabara habu mi xi'tsate'a. 


Ra T'uca Deti nú'a bá pehna Ajua 


29 Nurá hyax!a ra Xuua bi hyanda 
ra Jesu mbra e da zadi ne bi 
'ñembabi ya ja'i: 

—Ndi, hyanthu núni ba pehna 
Ajua, nja ngu 'nara zi t'uca deti nú'u 
tho dega hña'ti, y go guehni pu'tua 
yá ts'ogui ya ja'i. 

30 Ne go guehni ndi xi'ahu mi ma da 
'tñehe 'mefa de gueque ne ma'na ra 
dangui rá nsu, ngue'a ya go mi 'buini 
rá mudi de gueque. 

31 Nuga hindí patuahma tengu rá 
'befini, pe bá 'bencagui ga xi'ts'a'ihu 
co ra dehe pa njabu gatho'ihu gyá me 
Israelhu da za gui pahu gue go guehni 
ra Cristo xpá mehna Ajua pa da nda. 

32 Nehe ra Kuua bi ma de nú'a te 
xqui nja ne bi 'ñena: 

—Nuga dá handa ra Maca Ndahi 
bá cai de mahets'i ngu 'nara zi 
domitsu, e bi zudini. 

33 Nuga hindí patuahma tengu rá 'befini, 
pe nú!a to'o ba pencagui ga zi'ts'a'ihu co 
ra dehe go gue'a bi 'ñengagui: “Ma gui 
hyanda ra Maca Ndahi dua cai de 
mahets'i, e da zadi 'nara zi 'ñøhø pa da 
'muhui, y nu'á go gue'a ma da xi'tstahu 
dega Maca Ndahi.” 

34 Nuga stá handi hangue drí 
damajuani gue go guehni rá T'u Ajua. 


Yá mudi nxadi ra Jesu 


35 Ha nurá hyax!a ra Kuua mi 
'bahni ma'na'qui co yoho yá nxadi. 
36 Nepu bi hyanda ra Jesu mi 'yoni ne 
bi 'ñena: 

—Ndi, hyanthu núni ba pehna 
Ajua, nja ngu 'nara zi t'uca deti nú'u 
tho dega hña'ti. 

37 Ha nú'u yoho yá nxadi ra Kuua mi 
'yøde njabu, 'bestho bi deni'u ra Jesu. 
38 Nepu nura Jesu bi mpunts'i ne bi 
hyandi mri deni'u ne bi 'ñembabi: 

—¿Te 'be grí 'ñehu? 

Ha nu'é bi 'yambabi ne bi 'fembi: 

—Xahnate, ¿habu guí 'buigue? 

39 Nu'bú nu'á bi 'fembabi: 

—Maha pa gui pahu habu dí 'bui. 

Y bi meui'u pa bi badi habu mbi 
'bui'a. Bi zoni ngu nzunga 'ret'a ne bi 
'muhuini gatho ra pa. 

40 Ha nú't yoho ya nxadi xqui 
'yøde nú!a bi manga ra Kuua ne xqui 
dena ra Jesu, 'na de gue'a mra thuhu 
ra Andre ne mrá cu ra Simu Pedro. 

41 Nú'a ra Andre!a bi ma bá dama 
c!a'tsa ra Simu Pedro ne bi 'ñembabi: 

—Stá hanthe ne stá pahe ra Cristo 
nú!la spa mehna Ajua pa da nda. 

42 Nepu bi zits'i'a pa habu mbi 'bu 
ra Jesu. Ha nura Jesu mi hyanda ra 
Simu bi 'fembabi'a: 

—NU'i grá Simu rá t'u!i ra Joná. 
Nubyá go dí hup'a'i grá Pedro. 
—Nú'a ra thuhu'a ri boni da 'ñena 
nara do. 


Ra Jesu bi zofo ra Lipe ne ra 
Natanael pa dyá nxadi 


43 Ha nurá hyax!a ra Jesu mi beni 
da ma pa Galilea, pe 'met'o bi ma bá 
c'a'tsa ra Lipe ne bi 'ñembabi: 

— Bá ehe tengagui pa ma nxadi'i. 

44 Ha nura Lipe mrá me Betsaida 
habu mrá mengu ra Andre ne ra 
Pedro. 

45 Nepu nura Lipe bi ma bá c'a'tsa ra 
Natanael ne bi 'ñembabi: 

—Stá hanthe ne stá pahebya ra 
Cristo nú'a mi ma da mehna Ajua pa 
da nda ngu bi 'yofo ra Moise ja ra ley 
ne ngu bi 'yofo ma'ra yá 'mehni Ajua 
maya'bu, ne go gue'a ra Jesu rá t'u 
ra Jose ra me Nasare. 

46 Ha nura Natanael bi 'fembabi: 

—Pøde hinda za da bønga 'na xi 
di ja rá nsu nuni Nasare. 

Nu'bé ra Lipe bi 'ñembabi: 

—Maha pa gui hyandi 'bu hingui 
camfri. 

47 Ha nura Jesu mi hyanda ra 
Natanael bra e da zudi bi 'ñena: 

—Ndi, hyanthu go guehni 'nara 
me Israel, nuni xi majuani camfri 
Ajua, y hingrá hyate. 

48 Nu'bé nura Natanael bi 
'ñembabi ra Jesu: 

—¿Hanja guí pacagui? 

Ha nura Jesu bi 'ñembabi'a: 

—Himi xi'atho ra Lipe pa e gui 
clascagui, dá hant'a'i nguí 'bai ja rá 
ua 'nara 'bai gá igo. 

49 Nu'bú ra Natanael bi dadi ne bi 
'ñembabi: 

—Xahnate, nu'i go gue'e xi 
majuani rá T'w'i Ajua, ne go gue'e 
grá Nda de ya me Israel. 

50 Nepu nura Jesu bi dadi ne bi 
'ñembabi: 

—¿Ha gue guí camfrigui hónse 
ngue'a dá xi'a!i gue dá hant'a'i ja rá 
ua ra igo? Ma gui hyanda ma'ra ya 
t'øt'e ma'na dya dangui de nú'a dá 
xi'a'i. 

51 Ne bi 'ñembabi'u: 

—Xi majuani dí zi'ahu gue ma gui 
hyanthu da xogui mahets'i, ne gui 
hyanduahu yá enxe Ajua di pots'e ne 
di cai nuua habu di 'bui Nú'a To'o e 
bi Nja'i. 

'Nara nthati nuni Ncaná 
de ra hai Galilea 


2 1 Rá dat'mani bi nja 'nara nthati 
nuni ja ra hnini Ncaná de ra hai 
Galilea, ne xqui zøni de guehni rá 
nana ra Jesu. 
2 Nehe ra Jesu bi zoni de guehni co yá 
nxadi ngue'a bi tstohna ja ra nthati. 
3 Ne de mi 'buhni!a, bi thegue ra vinu, 
ha nurá nana ra Jesu bi 'fembabi'a: 
—Ya bi thegue ra vinu. 
4 Ha nura Jesu bi 'ñembabi rá 
nana: 
— Pa te go guí xicagui? Gue nuga 
ri 'beta ma ora pa da hneca ma ts'edi. 
5 Nepu nurá nana!a bi 'nembabi 
nú't to mi faste ja ra ngo: 
—'Ygthu gatho nú!a da xi'ahuni. 
6 Ne mi tihni 'rato ya danga 
mpothe dega do xqui t'ehni pa mi 
gtla ra ntlaxqui ya xodyo ngu mya 
nzai'u. Ne cada 'na de nú'u ya 
mpothe mri 'ñenga yoho o hñu xgni 
ra dehe. 
7 Nepu nura Jesu bi 'ñembabi nú't 
to'o mi 'yoni mi faste: 

—Nu'tshu ra dehe nuya ya 
mpothe. 

Ha nu't bi xitla ra dehe asta habu 
bi ñuts'i. 

8 Nepu ra Jesu bi 'ñembabi'u: 

—Nubyá, 'ya!tshu tstu ne 
hña'tsuahu ra nda de nuna ra ngo. 

Nu'bé nu'é bi 'yøt'a ngu nú!a bi 
sipabi'u. 

9 Ha nú!a ra nda de ra ngo bi 
zamacuhi nú'a ra dehe xqui t'øt'e da 
mvinu, y nu'á himi padi habu xqui 
'ñehe nú'a ra vinu, hónse nú'u ya 
maste xqui 'ya'tsa ra dehe, go gue'u 
mi padi. Hangue nura nda de ra ngo 
bi zohna nú'a ra navio mi øt'ango, 
10 ne bi 'ñembabi: 

—Nzantho nú'u to'o ptlango, 
'met'o ri unga nú'a ra vinu xá cuhi, 
nepu de ya sta niña co ra vinu nú'u 
to'o xa ts'ohni, ja da ttumba nú'a 
hingui cuhi. Pe nu'i, xcá pe'tsta ra 
hoga vinu ne hinxcá untho asta 
núbya ja gá uni. 

11 Ra Jesu bi 'yøt'a nú'a rá mudi 
ra danga nt'udi nuni Ncaná de 
Galilea. Ne njabu bi 'yøt'e pa bi 
hnequi rá nsunda, ne yá nxadi ma'na 
bi gamfri gue go gue'a xpá mehna 
Ajua pa da nda. 

12 Nepu nura Jesu bi ma pa 
Ncapernau, ne bi meui rá nana ne yá 
cu ne yá nxadi, ne ja bá 'buhni'u 
Iraya pa. 


Ra Jesu bi 'yenga nú'u mri mpa 
mbo ra ndanija 
(Mt. 21:12-13; Mr. 11:15-18; Lc. 
19:45-46) 


13 Nepu de guehni ra Jesu bi ma 
pa Jerusale ngue'a mi ma da dat'a ra 
pa de ra pascua 'nará ngo de ya 
xodyo. 

14 Ne bi hyanda 'raya ma mi 'buhni ja 
ra patio de ra ndanija, 'ra mi pa ya 
ndamfri, 'ra mi pa ya deti, ha nu ma'ra 
mi pa ya domitsu; ne mi huhni 'ra to'o 
mi pata ya boja. 

15 Hangue nura Jesu bi met'a 'nara 
nthahi pa bi 'yeni co ya mfei nuya 
mbo'oni de mbo ra ndanija mahyegui 
co ya ma, nehe bi zamba yá boja nú'« 
to'o mi pata ya boja, ne bi puntslua yá 
mexa, 

16 ne bi 'ñembabi nú't to'o mi pa ya 
domitsu: 

— ¡Jucju pa thi ri domitsuhu, oja 
guí huxhuua ri 'mahu mbo rá ngu ma 
Dada! 

17 Ha nuyá nxadi bi beni gue njabu 
xqui t'ofo ja ra Maca T'ofo habu ena: 
“Xi dí te ma vida pa ga sup'a'i ri ngu.” 
Ne nuyá nxadi bi zo yá mfeni gue nú'u 
ya noya mi ma de ra Jesu. 

18 Ha nuya nda gá xodyo bi 
'ñembabi ra Jesu: 

—¿Te ma danga nt'udi da za gui 
'ñutcahe pa ga pahe to rá nsequi'a pa 
guí øt'a njabu? 

19 Nu!bt ra Jesu bi dadi ne bi 
'ñembabi'u: 

—'Bu gui yo'the nuna ra nija, 
nuga co hñupa ga yopa 'ba'ma 
ma'na'qui. 

20 Nu'bé nu'é bi 'ñena: 

—Notema'rato njeya pa bri 
'ba'ma nuna nijana, ¿nepu nu'i guí 
ena gue co hñupa ma gui yopa 
'ba'ma ma'na'qui? 

21 Pe nú'a ra nija mi manga ra 
Jesu, mi ma de rá ndo'yo sehe'a. 

22 Ha nu de mi nanga ra Jesu de ra du, 
nu'bé yá nxadi bi beni'a nú'u ya noya 
xqui mañ'a. Hangue bi gamfri'u gue bi 
njabu ngu nú'a xqui t'ofo ja ra Maca 
T'ofo, ne ngu nú'a xqui manse!a gue 
ma da yopa nte. 


Ra Jesu patuatho yá mfeni 
gatho ya ja'i 


23 Ha nu de mi 'buhni ra Jesu 
nuni Jerusale ja ra ngo de ra pascua, 
ndunthi ya ja'i bi gamfri gue go mi 
gue'a bá pehna Ajua pa da nda, 
nguetho nu'á bi hyanda ya danga 
nttudi mi øt'a. 


El Nuevo Testamento en el hñahñu (otomí) del Valle del Mezquital O La Liga Bíblica 1970, 2009 


161 


24 Pe nura Jesu himi ne da 'ñoui'u 
ngue'a mi patuatho yá mfeni'u. 

25 Ne himi honi'a to'o da xipabi tengu 
yá 'mui ya ja'i, ngue'a nu'á mi patuase 


yá mfeni'u. 

3 1 Ha mi 'bu 'nara 'ñoho mra 
thuhu ra Nicodemo mrá nda de 

ra hmunts'a nda gá xodyo, ne mra 

fariseo. 

2 Nu'á bi ma dega xuui pa bá c'a'tsa ra 

Jesu ne bi 'ñembabi: 

—Xahnate, dí pahe gue Ajua xpá 
meñ'a'i pa gui xancaguihe, ne guí 
'bui con gue'a, ngue'a 'bu hingrí 
'buhma con gue'a hinda za gui 
'yothma nuya danga nt'udi guí øt'e. 

3 Ha nura Jesu bi dadi ne bi 
'ñembabi: 

—Xi majuani dí xi'a!i, nu'a tó'o 
hinda yopa 'mui ma'ra!yo hinda za 
da 'mu ja rá hmanda Ajua. 

4 Nu'bé ra Nicodemo bi 'ñembabi: 

—¿Hanja da za 'nara ndaxjua ja'i 
da yopa 'mui ma'ra'yo? ¿Ha gue da 
za da yopa yut'a ja rá mui rá nana ne 
da yopa 'mui? 

5 Ha nura Jesu bi dadi ne bi 
'ñembabi: 

—Xi majuani dí xi'a!i, nu'a tó'o 
hinda 'mui de ra dehe ne de ra Maca 
Ndahi, hinda za da yut'a ja rá 
hmanda Ajua. 

6 Nuto gatho bi mbatsi dega ja'i, gue'a 
'nara ja'i, ha nu'a tó'o bi yopa 'mui 
ma'ra!'yo dega Maca Ndahi, gue'a 'bui 
dega hoga ndahi. 

7 Oguí 'yø ngue'a dí xi'a'i gue mahyoni 
gui yopa 'buhu ma'ra!yo. 

8 Nura ndahi 'yo haburaza, ne guí pde 
bu, pe hinguí padi habu brí 'ñehe nixi 
habu rí ma. Njabu nehe ra Maca 
Ndahi nú!a ri mpefi ja yá mfeni nuto 
gatho xa 'mui ma'ra'yo de gue'a. 

9 Nu'bé bi dadi ra Nicodemo ne bi 
'ñembabi: 

—¿Pe hanja da za da njabu? 


Ra Jesu ne ra Nicodemo 

10 Ha nura Jesu bi dadi ne bi 
'ñembabi: 

—¡Conque grá xahnate de Israel 
ne hinguí padi nuya ya tigt'e! 

11 Xi majuani dí xi'a'i, dí mañhe nú'a 
dí pahe, ne dí damajuanihe de nú'a stá 
hanthe, pe nu'ahé hinguí ne gui 
camfrihu nú!a dí damajuanihe. 

12'Bu hinguí camfrihu nú'a dí xi'ahu 
de nú'a jaua ja ra ximhai, nu'bú 
¿hanja da za gui camfrihu 'bu ga 
xi'ahu ya t'øt'e de mahets'i? 

13 Ni 'nara meximhai hinxa ma 
mahets!'i pa ba ha ra noya de ya t'pt!e 
de guehni, hønse nú'a to'o bá cai de 
mahets'i, go gue!a Nú'a To'o e bi 
Nja'i, go gue'a ma de ya t'øt'e de 
mahets'i ngue'a ja ra menguni. 

14 Y Nú'a To'o e bi Nja'i ma da 
t'ø'tuabi ngu bi 'yøt'a ra Moise bi 
po'tsa ra qu'eña dega boja maña ja 
nara za nu de mi 'bui ja ra 'yo'mtha, 
njabu nehe mahyoni dra 'bo'tse maña 
ja 'nara za Nú'a To'o e bi Nja'i. 

15 Pa njabu nuto gatho da gamfri'a 
hinda 'medi, ma da me'tsa ra te pa 
nzantho. 


Ajua madi gatho ya 
ja'i de ra ximhai 


16 Ajua xi bi madi nts'edi gatho ya 
ja'i de ra ximhai, hangue bá pehna rá 
'ra T'a, pa nuto gatho da gamfri'a 
hinda 'medi, nú'áú ma da me'tsa ra te 
pa nzantho. 

17 Ajua bá pehna rá T'u pa guecua ja 
ra ximhai pa da poho ya ja'i, hingue 
pa da mehni'u ja ra nidu. 

18 Nu'a tó'o camfri'a hinda 'behna 
ja ra nidu, pe nu'a tó!o hingui 
camfri'a, gue'a ya xa tle'mbi pa dra 
'behna ja ra nidu, ngue'a hinxa 
gamfribi rá thuhu rá 'ra T'u Ajua. 

19 Nu'á ma dra 'behna ja ra nidu 
ngue'a ra ñot!i bi zøhø ja ra ximhai, pe 
nu'á ma'na ri ho da 'muta ja ra 
'bexuui ngue'a hingui ho nú!a ptle'u. 
20 Nuto gatho øt'a ya t'øt'e hingui ho, 

ri utsa ra ñot'i ne hingui cuat'a ja ra 
ñot'i ngue'a tsu da hnequi yá ts'o'befi. 
21 Pe nu'a tó'o øt'a ngu nú'a manga 
majuani, gue'a cuat!a ja ra ñot!i pa da 
hnequi gue nú'a øt'e, gtle co rá tsledi 
Ajua. 


Ra Xuua Xi'tsate bi yopa 
ma de ra Jesu 


22 Nepu 'mefa ra Jesu bi ma pa 
ra hai Judea co yá nxadi, ne ja bá 
'buini'a 'raya pa, ne bá øt'a ra sistehe 
de guehni. 

23 Ne nura Kuua mi øt'a ra sistehe 
nuni Enón gueta Salim, ngue'a xi mi ja 
ndunthi ra dehe de guehni, ne mi pa 
ya ja'i pa mri nxistehe'u. 

24 Ne ra Kuua hinxqui jotlatho ja ra 
fadi. 

25 Ha nuyá nxadi ra Xuua mi 
ntsanoyaui 'rayá mixodyoui de ra 
sistehe pa ra ntlaxqui. 

26 Nepu bi ma ya nxadi bá c!a'tsa ra 
Kuua ne bi 'ñembabi: 

—Xahnate, nu'i gá damajuani de 
nú'a ra 'ñøhø ga nuui ri'nandi ra 
dathe Jordá, ha nubyá bí øt'a ra 
sistehe nehe, y gatho ya ja'i pa ja rí 
mani. 

27 Nu'bú ra Kuua bi dadi ne bi 
'ñembabi'x: 

—Hinda za te da mese 'na 'bu 
Ajua hingo da 'bepa 'na. 

28 Nu'ahu ya xcá 'yøhu stá ma gue 
hingo guecagui drá Cristo nú'a xpá 
mehna Ajua pa da nda, honse bá 
pencagui pa go ga 'metlo de gue'a. 

29 Nja ngu 'nara 'fiøhø to'o ri nthatui 
nara 'behña, go gue'a rá 'behña'a. 

Ne nurá amigo nú!a ra 'hghg ra medi- 
nthati di 'bahui ne øts'e te ma, ne da 
johya'a nu stí 'ygtua rá noya ne sta 
hyandi da meui rá 'behña. Njabu nehe 
xi drí johya ngue'a dí øde de nú'a bi 
øt'a ra Jesu, ne ngue'a dí pde gue 
ndunthi ri deni'a. 

30 Ngue'a nu'á mahyoni ma'na go da 
nja rá nsu'a, ha nuga da uadi ma nsu. 

Ra T'u Ajua nú'a ba 
ehe de mahets'i 


31 Ngue'a nu'á xqui 'ñehe de 
mahets'i, hangue ma'na ja rá nsu de 
gatho, pe nu ngugui drá ja'itho de ra 
ximhai, hangue dí padi nsocta nú'u 
ya t'øt'e jaua ja ra ximhai. 

32 Y nú'á go gue'a ma de nú'a te xpá 
hyandi ne de nú!a te xpá 'yøde nuni 
mahets!i, pe masque njabu, hinto 
camfribi nú'a mañ'a. 

33 Pe nu'a tó!o da gamfribi nú'a mañ'a, 
nehe ma gue Ajua manga majuani. 

34 Ngue'a nurá T'u Ajua xpá mehni 
manga nú'u ya noya ba xipabi Ajua, 
ngue'a nu'á xa umba maxggue rá 
tsledi ra Maca Ndahi. 

35 Ajua ra Dada xi di madi rá T'u, 
hangue xa 'yent'ua gatho ja rá 'ye!a. 
36 Nu'a tó'o camfri ra T'u, go gue'a 
peltsa ra te pa nzantho, pe nu'a tó'o 
hingui ne da gamíri ra T'ẹ, hinhya'mu 
da zu ra te pa nzantho, honse rá cue 
Ajua ma da zudi'a. 


Ra Jesu bi zofo 'nara 
'behña me Nsamaria 


1 Ha nura Jesu bi badi gue nuya 
fariseo xqui 'yøde'u gue ma'na 

mi ndunthi yá nxadi'a ne ma'na mi 
øt'a ra sistehe!la que ra Kuua. 
2 Masque ra Jesu hingo mi gt'a ra 
sistehe!a, pe nuyá nxadi ha. 
3 Y nu mi 'yøde ra Jesu gue mi 
hmanga njabu, bi boni de guehni 
Judea pa bi mengui Galilea. 

4 Ne mi pe'tsi da 'randa Nsamaria. 
5 Ne bi zønga ja ra t'uca hnini Sicar de 
Nsamaria guetbu habu mi o rá hai ndu 
ra Cobo nú!a xqui zocua ndu ra Jose 
rá tu. 
6 Ne ja mi jani 'nara poso nú'a bi 
gohui rá thuhu ra Cobo. Nepu nura 
Jesu ja bi ntsayani ngue'a xqui zabi ja 
ra 'ñu. Y ya mi ngu nzunga 'rato nde. 
7 Nepu de guehni bi zøhø 'nara 'behña 
mra me Nsamaria, e da 'yat!a ra dehe 

ja ra poso. Ha nura Jesu bi 'yadi ne bi 
'hembabi: 

—!Raca ts'u ra zi dehe ga tsi. 

8 Ha nuyá nzadi'a xqui ma tai pa 
da dai te da zi'u. 

9 Y nú'a ra 'behña me Nsamaria bi 
'ñembabi ra Jesu: 

—¿Hanja guí acagui ra dehe, gue 
nu'i grá xodyo ha nuga drá me 
Nsamaria? 

(Bi 'fembi njabu ngue'a ya 
xodyo himi tsa nixi da ñaui ya me 
Nsamaria.) 

10 Nu'bú ra Jesu bi dadi ne bi 
'hembabi: 

—Nu'bu gri pahma nú'a unga 
Ajua, ne 'bu gri pahma nú!a to'o a'a'i 
ra dehe, nu'bé go xcá 'yacagui, ne 
nuga stá 'rala!i ra dehe dega te pa 
nzantho. 

11 Ha nura 'behña bi 'fembabi: 

—Ndada, hingrí hña con te gui 
tyatla ra dehe, ha nura poso xá hñe. 
Nu'bú, ¿habu ja nú'a ra dehe dega te 
guí engagui? 

12 ¿Ha gue ma'na ja ri nsugue que ndu 
ma dadahu ra Cobo, nú!a to'o bi 
zogahe nuna poso? Y nu'a ja mi 
tsitheua co yá t'u ne co yá mbo'oni. 

13 Nu'bé nura Jesu bi dadi ne bi 
'ñembabi: 

—Nuto gatho da zi nuni ra dehe 
da yopa zu ra nduthe. 

14 Ha nu'a tó'o da zi nú'a ra dehe dí 
ungá, hinhya'mu da yopa zu ra nduthe, 
ngue'a nú!a ra dehe ga umbabi, da nja 
ngu 'nara pothe ja rá coraso, di pøhø pa 
da umba ra te pa nzantho. 

15 Nu'bé nura 'behña bi 'fembabi: 

—Ndada, 'raca ts'u de nú'a ra zi 
dehe pa hinhya'mu da yopa zuca ra 
nduthe, ne pa hinhya'mu ga eheua 
ma'na'qui ga 'ñai. 

16 Ha ra Jesu bi 'ñembabi: 

—Gue da rí ma ua tsi ri dame. 

17 Nu'bé nú'a ra 'behíña bi dadi ne 
bi 'fembabi: 

—Jo'o ma dame. 


NSANJUA 4 


Ha nura Jesu bi 'ñembabi: 

—Majuani nú'a guí ma gue jo'o ri 
dame. 

18 Pe xcá pe'tsa cutla ri dame ne nú!a 
ra 'fiøhø guí 'buhuibya, hingo ri 
dame'a. Hangue majuani nú'a guí ma 
gue jo'o ri dame. 

19 Nu'bé nura 'behña bi 'fembabi: 

—Ndada, pode go gue'e 'nará 
'mehni'i Ajua. 

20 Nu'bé te xi guí mangue de ndu ma 
dadahu bi xocambeni Ajua nuni ja ra 
t'øhøni, ha nu'ahu gyá xodyohu guí 
mañhu gue mahyoni dra sóocambeni 
Ajua nsgctho de guehni Jerusale. 

21 Ha nura Jesu bi 'ñembabi: 

—Naná, camfri nú!a dí xi'a'i, gue 
ma da zø ra pa gui xocambenihu 
Ajua ra Dada pe ya hinga nuni ja ra 
t'øhø, nixi de guehni Jerusale. 

22 Nu'ahu hinguí pahu nú!a guí 
xocambenihu. Pe nuje ha, dí pahe nú'a 
dí xocambenihe, ngue'a ra pøhøte bá 
ehe de ja ya xodyo. 

23 Mi ma da zo ra pa y ya bi zoho gue 
nu'u tó'o xi majuani da xocambeni 
Ajua ra Dada, ma da xgcambeni dega 
jamfri ne ngu rí 'ñehe. Ne Ajua ra 
Dada ri ho dra sócambeni'a njabu. 

24 Ajua go gue'a dega Ndahi ne hingui 
hnequi, hangue nu'a tó'o da xøca- 
mbeni'a, mahyoni da xocambeni dega 
jamfri ne ngu rí 'ñehe. 

25 Nu'bú nura 'behña bi 'fembabi: 

—Nuga dí padi gue ma da 'ñehe 
ra Mesía go ra Cristo nti'a ma da 
mehna Ajua pa da nda. Ne nu stí zø'a 
gatho go ma da zicju'a. 

26 Ha ra Jesu bi 'fembabi: 

—Nuga go guecse dí ñauibya. 

27 Y nura ora!a bi zøhø yá nxadi, 
ne nu'ú bi 'yø ngue'a ra Jesu mi ñaui 
nara 'behña. Pe nu'á hinte bi 
'yambabi ra Jesu te mi ambabi nixi 
hanja mi ñaui'a. 

28 Nu'bé nura 'behña bi zopu rá xøni 
ne bi menga ja ra hnini ne bi 'fembabi 
nú'a mi 'buhni: 

29 —Maha ma gui hyanthu nú'a 
to'o xa xictho te gatho stá øt'e. ¿Ha 
hingo di gue'a ra Cristo 'bu, nú'a mi 
ma da mehna Ajua pa da nda? 

30 Nepu nuya ja'i'u bá ehe pa e da 
c'a'tsa ra Jesu. 

31 Ha nu mi ma nú'a ra 'behña, nuyá 
nxadi ra Jesu bi bantebi ne bi 
'hembabi: 

—Xahnate, bá e gui ñuni. 

32 Pe nu'á bi 'fembabi'u: 

—Di pe'tsa 'nara hñuni ma ga tsi, 
nú!a nixi guí pahu. 

33 Ne nuyá nxadi bi 'némbabi'u 
'na ngu 'na: 

—¿Ua to xpá hñampi te da zi 'bu? 

34 Ha ra Jesu bi 'fembabi'u: 

—Numa hñuniga gue'a ga ø'tuabi 
rá paha nú'a to'o bá pencagui ne ga 
pepa rá 'befi asta hinga juati. 

35 Guí mañhu gue di 'be goho nzana 
pa da nja ra sofo, ¿ha ngue ha? Pe 
nuga dí zi'ahu: Ndi, hyanthu ya 'bot!i 
ya xa ñats!i pa da sofo. 

36 Nuya xofo hani yá thaha ne juts'i 
nara hoga sofo. Hangue nuya xofo ma 
da johyaui ya mot!i. Njabutho nehe 
nú'u to'o da tenga ma noya, ma da 
hñanga yá thaha ne da munts'a ya ja'i 
pa da me'tsa ra te pa nzantho. 

37 Nja ngu enga ya ja!i: “'Na'ño to'o 
pot'i, 'na'ño to'o xofo.” 

38 Hangue nuga stá peñ'a'ihu pa gui 
muntshu ya ja'i, ngu 'nara sofo nú!a 
hinxcá pefihu. Ma'ra xa mpefi, ha 
nu'ahé guí xopabihu yá 'bot'i'a. 

39 Ne ndunthi ya mengu nú'a ra 
hnini'a de Nsamaria bi gamfri gue ra 
Jesu go mi gue'a xqui mehna Ajua pa 
da nda, ngue'a nura 'behña xqui 
damajuani ne xqui 'ñena gue nu'á xa 
xiptho gatho nú'a te xqui 'yøt'e. 

40 Hangue nu mi zohni ya me 
Nsamaria habu mi 'bu ra Jesu, bi 
bantebi gue da 'muhui'u, hangue nu'a 
bi 'muhui'a yo pa. 

41 Ne xi ndunthi ma'ra bi gamfri ra 
Jesu ngue'a go mi zofose'a. 

42 Ha nu'á bi 'fembabi nú!a ra 'behña: 

—Nubyá dí camfrihe hingue 
hønse ngue'a go gá xicje, dí camfrihe 
ngue'a ya stá psehe te xa ma, ne dí 
pahe gue xi majuani go guehni ra 
Pøhøte de ya ja'i gatho rá nguni ra 
ximhai. 


Ra Jesu bi 'yothebi rá t'u 'nará 
danga maste ra nda 


43 Ha nu mi thogui nú'u yo pa, ra 
Jesu bi ma pa ja rá hai Galilea. 

44 Ne nu'á xqui manse ne xqui 'ñena: 
“Ni 'nará 'mehni Ajua hingui 
hnumansu ja rá hai.” 

45 Ha nu mi zonga Galilea'a nuya 
mengu de guehni bi umba ntsaya 
ngue'a xqui hyandi'u gatho ya danga 
nt'udi xqui 'yøt'e'a nuni ja ra ngo 
Jerusale, ngue'a nehe nuya mengu rá 
hai xqui ma ja nú'a ra ngo'a. 

46 Nepu nura Jesu bi yopa zønga 
ma'na'qui nuni Ncaná de Galilea habu 
xqui 'yøt'e da mvinu ra dehe. Y nuni 
Ncapernau mi 'buhni 'nará danga 
maste ra nda ne mri hñenga rá t'u. 

47 Y nu'á bi tyode gue ra Jesu xqui menga 
de Judea ne ya xqui zónga Galilea, 
hangue bi ma há mi 'bu'a pa ba bantebi 
da meui ja rá ngu pa da 'yothebi rá t'u 
ngue'a ya mi nedu hmaha. 

48 Nu'bé ra Jesu bi 'ñembabi: 

—Nu'bu hingui hyanthu ya danga 
nt'udi ne ya danga t'ot!e, hingui 
camfrihu. 

49 Ha nura danga maste bi 
'ñembabi: 

—Ndada, maha, pa hinda du ma 
zi t'u. 

50 Nu'bé ra Jesu bi 'hembabi: 

—Gri ma, ya 'bui za hño ri t'u. 

Ha nu'á bi gamfri nú'a bi xipa ra 
Jesu, ne bi gu rá 'ñu bi ma. 

51 Y de mri ne ra 'ñu bi 'ñe yá 'bego bi 
dadi ne bi 'fembabi: 

—Ya 'bui xá hño ri t'u. 

52 Hangue nu'a bi 'yambabi'u ne 
bi 'fembabi: 

—¿Te ma ora bi mudi bi tsayabi 
ra hñeni? 

Ha nu'é bi 'ñembabi: 

—Mande ngu nzunga yoto bi 
tsayabi ra nzø. 

53 Nu'bú nura dada bi beni gue mi 
gue'a ra ora xqui xipabi ra Jesu gue 
ya mi 'bui za hño rá t'u. Hangue nu'á 
ne gatho nú'u mi 'bui ja rá ngu bi 
gamfri gue ra Jesu go mi gue'a xqui 
mehna Ajua pa da nda. 

54 Go gue'a rá hoho ra danga nt'udi bi 
tyøt'a ra Jesu nuni Galilea ne go bi 
tyøt'e'a de bá penga Judea. 


Ra Jesu bi 'yøthe 'nara ts'onate 
nuni Betesda 


5 1 Nepu 'mefa bi nja 'nará ngo ya 
xodyo nuni Jerusale, ne ra Jesu 
bi mani. 

2 Y de guehni Jerusale mi ja 'nara mothe 
xqui thu'mbabi rá thuhu Betesda de ra 
hñaqui ebreo, habu mi ja cutla ya porta, 
ne mi gueta ra gosthi hnini habu mi 
thu'mbabi ra 'Ñu gá Ma'yo. 

3 Ha mi 'boni ndunthi ya da'thi, ya 
goda, ya doua, ne ma'ra ya tslonate 
mi to'mi rá nhuat'i ra dehe. 

4 Ngue'a ja ra ora mi caini 'nará enxe 
Ajua ja ra mothe pa mi uant'a ra dehe. 
Ne nu'a tó'o rá mudi mi cutla mbo ra 
dehe ora dra huant'i, nú'á go gue'a mi 
fani de nu'araza ra hñeni mi pe'tsi. 

5 Ha mi 'buhni 'nara 'ñøhø ya mi 
peltsa 'natema'retla ma hñato njeya 
de mri hñeni. 

6 Ha nura Jesu bi hyandi mi 'beni ne 
bi badi gue ya'bu xqui njabu, ne bi 
'hembabi: 

—¿Ha guí ne gui fani? 

7 Ha nura da'thi bi dadi ne bi 
'ñembabi: 

—Ndada, jo'o to'o da cutcagui 
mbo ra mothe nura ora sta huat'a ra 
dehe, ha nura ora ga nehma ga cut!i 
nu ma'na da dama 'met'o de gueque. 

8 Hangue ra Jesu bi 'ñembabi: 

—Nangui, juxa ri mfidi ne 'yo. 


NSANJUA 4, 5 


9 Nu'bú nura 'ñoho'a 'bestho bi 
ñani, ha bi guza rá mfidi ne bi 'ño. 
Ha nura pa'a mrá pa dega tsaya. 

10 Hangue ya nda gá xodyo bi 
'nñembabi'a: 

—Núbya rapaña go ra pa dega 
tsaya, ne ma leyhu hingui unga 
nsequi gui hñaxa ri mfidibya. 

11 Ha nú!a ra 'ñøhø xqui nani bi 
dadi ne bi 'fembabi'u: 

—Nú'a to'o bi 'yothegui go gue'a bi 
xicagui gue ga juxa ma mfidi ne ga yo. 

12 Nepu nu'é bi 'yambabi: 

—¿To'o bi xi'a'i gui jaxa ri mfidi 
ne gui !yo? 

13 Ha nú!a ra 'ñøhø xqui fani 
himbi badi to'o xqui 'ygthe'a, ngue'a 
mi 'buhni ndunthi ya ja'i y nura Jesu 
ya xqui ma. 

14 'Mefa ra Jesu bi hyonga nú!a ra 
da'thi mbo ra ndanija ne bi ntheui 
ma'na'qui ne bi 'fembabi: 

—Nu'i ya xcá nani. Ya oxqui ma 
gui yopa 'yot!a ya ts'oqui ma'na!'qui, 
pa hingui thogui ma'ra ya tstothogui 
ma'na strá nts'o. 

15 Nepu nura 'fløhø'a bi ma bá 
xipa ya nda gá xodyo gue go mi 
gue'a ra Jesu xqui 'yothe'a. 

16 Hangue por gue!a ya nda gá xodyo 
xi mi utsa ra Jesu, ne xi mi ne da 
hyohma, ngue'a nu'á mi gt'a ya danga 
nt'udi de nuya pa dega tsaya. 

17 Nu'bú ra Jesu bi 'ñena: 

—Ajua ma Dada hingui tsaya di 
mpefi, njabuthogui nehe hindí tsaya. 
18 Hangue nuya nda gá xodyo 

ma'na xi mi 'ramanu da hyohma, 
ngue'a nu'á himi gta ra ley nú'a mi 
ma de ra pa dega tsaya, ne ngue'a mi 
ma gue Ajua mra Dada'a, y njabu mri 
nhyecuaui Ajua. 

Ra Jesu ma de rá ts'edi xa umba 

Ajua rá Dada ngue'a go 
gue'a rá T'u'a 

19 Hangue ra Jesu bi dadi ne bi 

'ñembabi'u: 

—Xi majuani dí xi'ahu, hinda za 
te da 'yotlase rá T'a Ajua. Ngue'a 
nu'á handi te gatho øt'a Ajua rá 
Dada, y nú'a handi gue'a øt'e nehe, 
ngue'a te gatho øt'a rá Dada, gue'a 
gtla ra T'a nehe. 

20 Ajua ra Dada xi madi rá T'a, ne 
utuabi te gatho øt'e'a. Ne ma da 
'nutuabi yá 'befi ma'na dya dangui 
que nú'u xcá hyanthu, pa xi gui 'yghu. 
21 Ajua ra Dada juxa gatho nú'u xa du 
ne umbabi'u ra te. Njabu nehe rá T'wa 
umbabi ra te to'oraza nú'a go da ne'a. 
22 Ajua ra Dada hingui ha'mba 
nguenda ni 'nara ja'i, nguetho gatho 
xa 'yent'ua ja rá 'ye rá T'a pa go da 
hña'mba nguenda'a, 

23 pa njabu gatho ya ja'i da numansu 
ra T'a ngu di numansu'a Ajua rá 
Dada. 'Bu to'o hingui numansu ra T'a, 
nehe hingui numansubi rá Dada nú!a 
to'o ba pehni. 

24 Xi majuani dí zi'ahu: Nula tó'o 
huxa nt'ode nú'a dí ma ne camfri 
Ajua nú'a bá pencagui, pe'tsa ra te pa 
nzantho, ne hinda 'behna ja ra nidu, 
ngue'a nu'á ja ra uenda ya xa du ne 
xa yopa nte pa da me'tsa rá te pa 
nzantho. 

25 Xi majuani dí xi'ahuw, ma da zø ra pa 
ne majuani nubya ya ja, gue nú'u xa 
du da 'yode nú'a manga rá T'u Ajua, 
ha nu'u tó'o da hñuxa ntlode ma da 
nja yá te pa nzantho. 

26 Ngue'a Ajua ra Dada hase ra ts'edi 
pa da unga ra te pa nzantho. Njabu 
nehe rá T'a bi umba ra ts'edi pa da 
unga ra te pa nzantho nehe. 

27 Ne xa 'yenttua ja rá 'ye rá T'u pa go 
da hña'mba nguenda gatho ya ja'i de 
ja ra ximhai, ngue'a go gue'a Nú'a 
To'o e bi Nja'i. 

28 Oguí 'yohu ngue'a dí xi'alihu njabu. 
Ngue'a ma da zø ra pa nuto gatho xa 
du ma da 'yode sta ña rá T'u Ajua. 
29 Y nú'u to'o gatho xa 'yøt'a núla xá 
hño ma da nangui pa da nja yá te pa 
nzantho, ha nu's tó'o xa 'yøt'a nú!a 

hingui ho ma da nangui pa da 'behna 
ja ra nidu. 


'Bui to'o damajuani de ra Jesu 


30 Nuga hingui tsa te ga ptlase. 
Nú'a xicagui ma Dada, gue'a dí øt'e, 
ne dí øt'a ra ts'utbi ngu di 'bepqui, 
ne nura ts'utbi'a go gue'a xá hño 
ngue'a dí p'tua rá paha ma Dada nú'a 
to'o bá pencagui, hingo dí øt'a nú'a 
go ma pahasega. 

31 'Bu nuga gra manse to'ogui, hinte 
da muui nú'a ga ma. 

32 Pe 'bui 'na to'o damajuani to'ogui, 
ne dí padi gue nú!la mañ'a xi di muui. 
33 Nu'ahu xcá penhu ya 'mehni pa da 
'yambabi ra Kuua de gueque, y nu'á bi 
damajuani to'ogui ne bi xi'ahu nú'a 
majuani. 

34 Pe pa gueque ni 'nara ja'i hindí honi 
to'o da dadi por gueque. Nuga hønse 
di ben'ahu nú'a bi manga ra Kuua, qué 
pa gui mpøhøhu. 

35 Ra Kuua gue'a mi nja ngu 'nara 
ñot'i, mi yo't'a ri mfenihu de nú'a mi 
xi'ahu. Ha nu'ahú, gá 'yodehu co ra 
johya nú!a te mi ma, pe hønse 'raya zi 
patho. 

36 Nuga dí pe ya 'befi ngu xa 'racagui 
Ajua ma Dada ga juadi ga pefi, y nuya 
'befi dí pefi go gue'a damajuani gue go 
Ajua xpá mencagui. Y nuya 'befi'u 
ma'na ya dangui pa da fadi to'ogui 
que nú'a bi manga ra Xuua de gueque. 
37 Ma Dada to'o ba pencagui go gue'a 
damajuani to'ogui, masque hinhya'mu 
xcá 'yohu xa nafa nixi xcá hyanthu 
tengu'a. 

38 Ne nurá noya'a hinxa zoda ri 
mfenihu, nguetho nu'ahu hinxcá 
camfriguihu gue nuga go rá 
'mehnigui'a. 'Bu xcá camfriguihuhma, 
nu'bú gri pahmahu te ri bonga ra 
Maca T'ofo. 

39 Nu'ahu hinhya'me guí hehu ra 
Maca T'ofo, xi guí he'tht pa zahma ja 
gui tsehmahuni ra te pa nzantho, pe 
hingui tso ri mfenihu de nú'a guí 

he'thu, ngue'a ja nura T'ofo!a ja mani 
de gueque. 
40 Ha nu'ahé hinguí ne gui 
camfriguihu pa da za gui tsehmahu 
nú!a ra te pa nzantho. 

41 Nuga hindí manga njabu pa da 
'fesca ma nsu ya ja'i. 
42 Dí manga njabu ngue'a dí padi gue 
nu'ahu hingrí madihu Ajua. 
43 Masque stá ehma de rá thuhu Ajua 
ma Dada, pe nu'ahu hinxcá 
numansuguihu. Pe nu'bu 'nara ja'i da 
'ñehe de rá thuhuse, nu'bé ha, go guí 
numansuh+!a. 
4 Hinguí ne gui camfriguihu ngue'a 
go 'metlo guí 'ñe'tsua nsusehu 'na ngu 
ma'na, hingo guí hoñhu da 'ñe'tsta ri 
nsuhu Ajua nú'a 'natho. 
45 Oguí beñhu gue go nuga ma ga 
ñap'a'ihu ja rá thandi Ajua ma Dada. 
Nurá ley ra Moise go gue'a ma da 
ñap'a'ihu, núla tsta guí camfrihu da 
ñañ'a'ihu. 
46 ¡Bu gri camfrihmahu nú!a bi 'yofo ra 
Moise, nu'bé gri camfriguihe hmaha 
nehe, ngue'a nu'á bi 'yofo de gueque. 
47 Ha nu'bu hinguí camfrihu nú'a bi 
'yofo!a, nu'bú chanja da za gui 
camfrihu nú!a dí manga? 


Ra Jesu bi 'uinga thogui 
cut!a 'mo ya ja'i 
(Mt. 14:13-21; Mr. 6:30-44; Lc. 9:10-17) 
6 1 Nepu de gue'a ra Jesu bi 'ranga 
ri'nandi ra ndehe Galilea, nú'a 
rá thuhu nehe Tiberia. 
2 Ha mri dena ndunthi ya ja'i ngue'a 
mi handa ya danga nt'udi nú'u mi 
ø'tua ya da'thi mi fani. 
3 Nu'bé ra Jesu bi bora ja 'nara t'øhø 
ne ja bá huhuini yá nxadi. 
4 Ne ya mi ma da dat'a ra pa de ra 
pascua 'nará ngo ya xodyo. 
5 Nu'bé ra Jesu bi hyanda nú't ya ja'i 
mi ndunthi xqui deni'a, nepa nu'á bi 
'ñemba ra Lipe: 
—¿Habu ga tañhu ra thuhme 'bu, 
pa ga 'uiñhu gatho nuya ja!'iyu? 

6 Ra Jesu xa bi ne bi manga njabu 
pa bi nu te xa dadi hmaha ra Lipe, 
ngue'a nu'á ya mi padise te mi ma da 
lygt!e. 

7 Ha nura Lipe bi dadi ne bi 'ñembabi: 

—Pode nixi co yo nthebe denario 
ra thuhme ga tañhu, hinda uadi, ua 
tra 'na zi xeni da ziyu. 

8 Nepu 'nará nxadi ra Jesu mrá 
thuhu ra Andre, go gue'a mra cu ra 
Simu Pedro, bi 'hembabi ra Jesu: 

9 —IBucua 'nara ts'unt'u ha cut'a 
ya thuhme dega cebada ne yoho ya 
zi hua, ¿pe te ri maña? 

10 Nu'bé nura Jesu bi 'fembabi yá 
nxadi: 

—Xiphu gatho ya ja'i da hñudi. 

Y mi jani 'nara 'bot!ei, ne ja bi 
hñuhni'u, ne ngu mi cut'a 'mo sehe 
ya 'ñøhø. Ya 'behña ne ya batsi himi 
pa 'mede. 

11 Nepu nura Jesu bi gu nú'u ya 
thuhme, ne bi umba njamadi Ajua de 
nú'a ra thuhme ma da zi'u, ne ja nga 
umba yá nxadi nepu ya nxadi bi umba 
nuya ja'i mi huhni. Ne guet!atho bi 
tyøt'e co nuya zi hua, ne bi zi'u asta xi 
bi niña. 

12 Ha nu mi uadi'u, ra Jesu bi 
'hembabi yá nxadi: 

—Bá muntshu gatho ya zi xeni 
nú'u bi bongui, pa hinte da 'medi. 

13 Ha nu'é bi munts'a gatho ya zi 
xeca thuhme xqui 'bonguabi'u de 
nd'u cutla ya thuhme dega cebada. 
Ne bi ñuxa 'retlamayoho ya 'bøts'e co 
nuya xeca thuhme bi bongui. 

14 Ha nu mi hyanda ya ja'i nú'a ra 
danga nt'udi xqui 'yøt'a ra Jesu, nu'ú 
bi 'ñena: 

—Xi majuani go guehni rá danga 
'mehni Ajua nú'a mi hma da 'ñecua 
ja ra ximhai. 

15 Pe ra Jesu mi patho gue mi 
ne'u da zixhmaha pa da ndahma'a de 
gue'u, hangue nu'a bi 'yøt'e, bi ma 
de guehni bi yopa bora ma'na!'qui ja 
nú'a ra t'oho'a ri sehe. 

Ra Jesu bi 'ño maña ra ndehe 
(Mt. 14:22-27; Mr. 6:45-52) 


16 Y de mi nde, yá nxadi'a bi ma 
pa ja ra ndehe. 
17 Nepu de guehni bi yutla ja 'nara 
motsa pa bi ma'u Ncapernau de 
ri'nandi ra ndehe. Ha ya xmá 'mexuui, 
ha ra Jesu hinxqui mengtho de ja ra 
t'øhø. 
18 Ne bi madi bi 'ño 'nara bunthi xi 
mri anga ra dehe. 
19 Y ya xqui 'ño ngu cut'a o 'rato 
kilometro de ja ra dehe, nepu bi 
hyant!u ra Jesu mbra 'yotho maña de 
ra dehe pa da e da zudi'u, ne nu'ú xi 
bi ntsu. 
20 Pe nu'á bi 'fembabi'u: 

—¡Nuga go guecagui, oguí tsuhu! 

21 Nepu nu'é co ra johya bi pø'tsa 
ja ra motsa ne bi zits'i, ne 'bestho bi 
zoñ'u co ra motsa ja ra hai haba mri 
ma'u. 


Ya ja'i bi hyonga ra Jesu 


22 Ha nurá hyax'a nú'u ya ja'i 
xqui gohni ri'nandi ra ndehe ne xqui 
hyandi gue 'nada ra motsa mi 'bahni, 
ne xqui badi gue nuyá nxadi ra Jesu 
bi mase'u ja nú'a ra motsa, ne ra Jesu 
himbi meui't. 

23 Ne guetbu habu xqui zi ra thuhme'u 
nu mi umba njamadi Ajua nura Jesu, 
ja bi zøhni ma'ra ya motsa xqui 'ñehe 
Tiberia. 

24 Hangue nu mi hyandi'u gue ya mi 
jo'oni ra Jesu nixi yá nxadi, nu'bé 
nu'éá 'bestho bi yutla ja nú'u ya motsa 
ne bi ma pa Ncapernau pa da hyonga 
ra Jesu. 


Ra Jesu go ra thuhme dega te 


25 Y ja bá tsuhni'u ra Jesu ri'tnandi 
ra ndehe ne bi 'fembabi'+: 

—Xahnate, ¿ha'mu gá tsøhø de 
guecua, desde manxuui o ja nubya? 

26 Ha nura Jesu bi dadi ne bi 
'ñembabi: 

—Xi majuani dí xi'ahu, guí 
hongaguihu ngue'a dá 'uiñ'a'ihu ne 
ga niñahu, hingue ngue'a gá hyanthu 
ya danga nt'udi. 

27 Guí othu ra ts'edi pa gui tsehu nú'a 
te gui tsihu, pe nu'á 'bestho da thegue. 
Ma'na xá hño 'yothu ra ts'edi gui 
tsuhu nú'a ra nzaqui unga ra te pa 
nzantho, y nu'á hinhya'mu da thegue. 
Go gue'a ra nzaqui da 'ra'ahu Nú!a 
To'o e bi Nja'i. Ne Ajua ra Dada xa 
'nu't'a'ihu gue xa umba ra ts'edi'a pa 
da 'ra'ahu nú'a ra nzaqui'a. 

28 Ha nu'ú bi 'ñembabi: 

—Nu'bé ¿te mahyoni ga othe pa 
njabu da za ga øthe ngu nú'a xa 
'bepcahe Ajua, pa njabu da za ga 
tsuhe nú'a ra nzaqui guí engaguihe? 

29 Nepu nura Jesu bi dadi ne bi 
'ñembabi'u: 

—Nu'a mahyoni gui 'ygthu pa da 
za gui 'yothu ngu nú!a xa 'bep'ahu 
Ajua, camfrihu nú!a to'o xpá mehni'a. 

30 Ha nuya ja'i bi 'ñembabi'a: 

—Nu'bé ¿te ma danga nt'udi da 
za gui 'yøt'e pa ga hanthe ne ga 
camfri'ihe? ¿Nda'a ra danga t'ptle ma 
gui 'ygtlegue? 

31 Maya'bu ndu ma dadahu ra Moise 
mri zi nú'u ma'ra ndu ma dadahu ja ra 
'yo'mtha, y ja bi zini'u ra thuhme rá 
thuhu ra maná, ngu xa t'ofo ja ra Maca 
T'ofo habu ena: “Nu'á ba pempabi ra 
thuhme de mahets'i pa bi zi'u.” 

32 Ha nura Jesu bi 'hembabi'u: 

—Xi majuani dí xi'ahu: Hingo ra 
Moise bi umbabi'u nú'a ra thuhme bá 
ehe de mahets'i nú'a bi zi'u. Numa 
Dada go gue'a bi mempabi'u. Y go 
guet'a ba pen'ahubya ra thuhme de 
mahets'i nú'a unga ra te pa nzantho. 
33 Nú'a ra thuhme bá pen'ahu Ajua, go 
gue'a rá T'u bá cai de mahets'i, ne go 
gue'a umba ra meximhai ra te pa 
nzantho. 

34 Nu'bé nuya ja'i bi 'ñembabi: 

—Ndada, oxqui ma gui 'betcahe 
nú'a ra thuhme!'a. 

35 Ha nura Jesu bi 'ñembabi'u: 

—Nuga go guecagui drá thuhme 
dega te pa nzantho. Nu'a tó'o da 'ñe 
da zucagui hinhya'mu da zu ra 
thuhu, ha nu'a tó'o da gamfrigui 
hinhya'mu da zu ra nduthe. 

36 Pe nuga ya stá xi'ahu gue masque 
ya xcá hyandgaguihu pe hinguí 
camfriguihu. 

37 Gatho nú'u to'o xa 'racagui Ajua ma 
Dada da 'ñehe da zucagui, ha nu'a tó'o 
da 'ñehe da zucagui hinga co'tsi. 

38 Ngue'a nuga stá cai de mahets'i pa 
ga ø'tua rá paha nú'a to'o bá pencagui, 
hingue nú'a go ma pahase. 

39 Nurá paha ma Dada nú'a to'o bá 
pencagui gue nú'u to gatho xa 'racagui 
ni 'na de gue'a hinga 'bedi, ne nura pa 
de ra ngaxhmai, ma ga juts!i'u pa rí 
nja yá te pa nzantho. 

40 Ne nurá paha nú'a to'o bá pencagui 
gue da nja yá te pa nzantho nuto da 
badi to'ogui ne da gamfrigui, ne nura 
pa de ra ngaxhmai, ma ga juts'i'u pa rí 
nja yá te pa nzantho. 

41 Nu'bú nuya xodyo bi nónga ra 
Jesu ngue'a mi ena: “Nuga go guecagui 
drá thuhme stá cai de mahets'i.” 

42 Ne mi eñ'u: 

—Go guehni ra Jesu rá t'a ra 
Jose, ¿ha ngue ha? Nuju dí padihu 
to'o rá dada ne rá nanani. Nu'bú 
¿hanja ena gue bá cai de mahets!i? 

43 Ha ra Jesu bi dadi ne bi 
'ñembabi'u: 

—O guí nøntehu de nú'a stá xilahu. 
44 Ngue'a ni 'na hinto tsa da 'ñe da 
zucagui 'bu hingo Ajua ma Dada nú'a 
to!o ba pencagui da zopa rá mfeni pa e 
da zucagui, ne go gue'u ma ga juts!i 
nura pa de ra ngaxhmai pa rí nja yá te 
pa nzantho. 

45 Njaua xa tlofo ja yá t'ofo yá 'mehni 
Ajua habu ena: “Ajua ma da 'ñuta 
gatho ya ja'i,” ena njabu. Hangue 
gatho nú'u to'o da hñuxa nt!ode te 
manga ma Dada ne da zo ja yá mfeni, 
nú'é go gue'u da 'ñe da zucagui. 

46 Hingo dí xi'ahu gue to'o xa 
hyanda Ajua ra Dada, ngue'a 
honsegui stá handi'a, ngue'a stá ehe 
de gue'a. 

47 Xi majuani dí xi'ahu, nu'a tó!o 
camfrigui pe'tsa ra te pa nzantho. 

48 Nuga go guecagui drá thuhme dega 
te pa nzantho. 

49 Maya'bu nú'« ndu ri dadahu bi zi ra 
maná nu mi 'bui ja ra 'yo'mtha, pe 
nu'é bi du'a. 

50 Pe nú'a ra thuhme dí manga, hingue 
ngu nú'a ra thuhme bi zi nú'u bi du. 
Nú'a ra thuhme dí mangá bá ehe de 
mahets!i pa nuto'o da zi hinhya'mu da 
du. 

51 Nuga go guecagui drá thuhme dí te, 
dá ehe de mahets'i. Nu'a tó!o da zi 
nú'a ra thuhme dí manga, da nja rá te 
pa nzantho. Ha nú!a ra thuhme dí 
manga, go guehna ma ndo'yo nú'a ma 
ga da pa da nja yá te pa nzantho ya 
meximhai. 

52 Ha nuya xodyo bi 'émbabi'u 
'na ngu ma'na: 

—¿Hanja da za da 'racju rá 
ndo!yoseni pa ga tsihu? 

53 Ra Jesu bi 'fembabi'u: 

—Xi majuani dí xi'ahu, 'bu hingui 
tsipabihu rá ngo ne rá ji Nú'a To'o e 
bi Nja'i, hinda nja ri tehu pa 
nzantho. 

54 Nu'a tó'o da zicagui ma ngo ne ma 
ji, gue'a da nja rá te pa nzantho, ne 
nura pa de ra ngaxhmai nuga ga 
juts'ila pa rí nja rá te pa nzantho. 

55 Ngue'a ma ngg nja ngu ra nzaqui, 
ne ma ji nja ngu ra dehe nú!a ts'i pa 
da nte 'na. Pe numa ngø ne ma ji 
hingue ngu nuya nzaqui'u, ngue'a 
numa ngø ne ma ji unga ra te pa 
nzantho. 

56 Nu'a tó'o da zicagui ma ngo ne ma 
ji, go gue'a da 'mui con gueque, ha 
nuga ga 'bui con gueta. 

57 Ajua ma Dada nú'a to'o bá 
pencagui, nu'a te, hangue nuga dí te 
nehe ngue'a nu'á te'a. Njabu nehe 

nu'a tó'o da zigágui, nu'á ma da nja rá 
te ngue'a dí tega. 
58 Nuga go guecagui drá thuhme stá ehe 
de mahets!i. Pe hingo dí nja ngu nú'a ra 
maná nú'a bi zi ndu ri dadahu ne bi du. 
Ngue'a nu'a tó'o da zigágui núga drá 
thuhme, da nja rá te pa nzantho. 

59 Njabu bi manga ra Jesu nu mi 
xahnate ja ra nija nuni Ncapernau. 


Ya noya nú't unga ra 
te pa nzantho 


60 Ha ndunthi de nú'u to'o mi 
'ñouila ne mya nxadihma, mi 'ygde'u 
bi manga ra Jesu njabu, bi 'ñena'u: 

—Xi hindrí hohu nú'a mani. ¿To 
ja gue'a da gamfribini? 

61 Ha nura Jesu bi batho gue nu'ú 
mi nonte de nú!a xqui mañ'a, hangue 
nu'á bi 'fembabi'u: 

—¿Ha gue hingrí hohu nú!a stá 
ma? 

62 ¿Xi te gui beñhu nú'bu xcrí hyanthu 
da yo menga pa mahets'i Nú'a To'o e 
bi Nja'i? 

63 Nú'a ra nzaqui dí ma, go gue'a ra 
nzaqui pa ri ndahihu, hingo pa ri 
ndo'yohu. Ngue'a nú!a ra nzaqui guí 
tsihu pa ri ndo'yohu hinte di muui pa 
gui tsuhu ra te pa nzantho. Y nuya 
noya stá xi'ahu go gue'u ra nzaqui pa 
ri ndahihu, ne go gue'u di 'ra'ahu ra te 
pa nzantho. 

64 Pe 'ra de gue'ahu hinguí camfrihu. 

Ra Jesu bi manga njabu ngue'a 
desde rá mudi ya mi patho nú'u to'o 
himi camfri'a, ne ya mi patho to'o mi 
ma da da'a. 

65 Nehe bi 'ñena: 

—Xa njabu ngu nú'a ya stá xilahu 
gue hinda za to da 'ñese da zuqui 'bu 
hingo Ajua ma Dada da zopa rá 
mfeni pa da e da zucagui. 

66 Nepu ndunthi de nú'u to'o mri 
'ñoui ne mya nxadihma bi 'uegue'u, 
ya himbi deni'a. 

67 Hangue nura Jesu bi 'hembabi nú'u 
'rettamayoho yá nxadi xqui huahni: 

—Xilahu, ¿ha gue ma gui 
'ueguehu nehe? 

68 Ha nura Simu Pedro bi dadi ne 
bi 'ñembabi'a: 

—Ma zi Hmu'ihe, ¿to'o ja ga 
teñhe? gue honse'i guí manga ya 
noya de ra te pa nzantho. 

69 Ha nuje stá camfrihe ne stá pahe 
gue go gue'e grá Cristo, rá T'w!i Ajua 
nú'a te, xpá men'a'i pa gui nda. 

70 Nepu nura Jesu bi dadi ne bi 
'ñembabi'u: 

—Nu'ahu guí 'rettamayohohu stá 
huan'ahu, ¿ha ngue ha? Pe 'yobu 'na 
de gue'ahu ri 'ñoui ra tstondahi. 

71 Nu'á bi ma de ra Juda Iscariote 
rá t'u ra Simu, ngue'a go mi gue'a mi 
ma da da'a, masque go mi gue'a 'na 
de nú'u 'rettamayoho ya nxadi. 


Yá høcu ra Jesu himbi gamfri'u 
gue mi gue'a rá 'mehni Ajua 


1 'Mefa ra Jesu bi 'ñonitho ja ra hai 
Galilea, himbi ne ma bá 'buhni 
Judea ngue'a nuya nda gá xodyo de 
guehni mi honi hanja da za da hyo'a. 
2 Ha ya mi ma da dat'a 'nará ngo ya 
xodyo go mrá ngo dega nthoja'tsi. 
3 Hangue yá hocu ra Jesu bi 'ñembabi: 

—Gri ma pa Judea, pa nuya ja'i 
mri deñ'a!i de guehni da za da 
hyandi'u nehe nú'u ya danga ntludi 
guí gt'e. 

4 Ngue'a 'bu 'nara ja'i ne to'o da 
hyandua rá 'befi, nu'á hinda 'yøt'a rá 
'befi mant'agui. Ya gue guí øt'a nuya 
danga t'øt'e, 'ygtle'u ja yá thandi gatho 
ya ja'i pa da hyanda nú'a guí øt'e. 

5 Nuyá hgcu'a bi xipabi njabu 
ngue'a nixi gue'u himi camfri ua go 
mi gue'a rá 'mehni Ajua. 

6 Nu'bé ra Jesu bi 'nembabi'x: 

—Pa gueque hinxa zøta ma ora pa 
ga mani, pe nu'ahé, otho ri orahu. 

7 Ya ja'i hingui tsa da utsa!'ihu, pe 
nuga ha, di utsagui, ngue'a dí xipabi 
de yá ts'o'befi'u. 

8 Nu'ahé, go da ri maha ra ngo. Nuga 

hinga ma, asta hinda zø ma ora pa ga 
ma. 

9 Ha nu mi xipabi njabu, bi ma'a, 
ha nura Jesu bi gotritho Galilea. 


Ra Jesu bi ma ra ngo 
dega nthoja'tsi 


10 Nepu ra Jesu bi ma nehe ja 
ra ngo, pe asta 'mefa. Bi ma pe 
mant'aguitho pa hinto da hyandi. 

11 Ha nuya nda gá xodyo nú'u mi ne 
da hyohma'a xi mi honi'u de guehni ja 
ra ngo ne mi eñ'u: 

—¿Habu di 'youa!a 'bu? 

12 Ha ndunthi de nuya ja'i mi 
'yoni ja ra ngo xi mi ña de gue'a. 'Ra 
mi ena: “Nú!a ra 'ñgho'a xi ra hoja'i”; 
ha nu ma'ra mi ena: “Hinga majuani, 
honse hat'atho ya ja'i.” 

13 Pe nu'é mi ña zi njante pa 
hinto da 'yode, ngue'a mi tsu yá 
mixodyoui nú'u mya nda de gue'+. 

14 Ts'a mi 'yo made ra ngo ra Jesu 
bi yut'a ja ra ndanija pa bi nxahnate. 
15 Ha nuya nda gá xodyo xi bi 'yø ne 
bi 'émse'u: 

—¿Hanja nuni ra Jesu ntstedi ja 
rá mfadi ha hinxa nxadi? 

16 Ha nura Jesu bi dadi ne bi 
'ñembabi'u: 

Nú'a dí udi, hingo dí mansega. 
Nu'á bí ehe de Ajua nú'a to'o ba 
pencagui. 

17 Nu'a tó!o da ne da 'yo'tuabi rá paha 
Ajua, ma da badi de nú'a ma nt'utuate 
ua bí ehe de Ajua o ua go dí bensega 
nú'a dí ma. 

18 Nu'a tó'o bense nú'a ma, nú'á go 
gue'a ne da t'e'tsua rá nsu. Pe nu'a tó!o 
ne da 'ñe'tsuabi rá nsu nuto bá pehni'a, 
nu'á manga majuani ne hingui hate. 

19 Ra Moise xa 'ra'a'ihu ra ley, pe 
ni 'na de gue'ahu hinxcá 'yptehu 
nura ley!a. Nu'bu gri othmahu nú!a 
ma, nu'bú ¿hanja guí beñhu gui 
hyogaguihu? 

20 Ha nura hmuntsja'i bi dadi ne 
bi 'ñena: 

—Nu'i pø guí 'ñoui ra tstondahi. 
¿To'o xa beni da hyo'ague? 

21 Nu'bú ra Jesu bi dadi ne bi 
'embabi'u: 

—Honse ngue'a dá pe 'nara 'befi 
nú!a ra pa dega tsaya dá japi bi fani 
nara da'thi, hangue por gue'a grí 
'yohu. 

22 Pe zi nu'ahu nehe, nú'a ra pa dega 
tsaya guí hu'tsuahu ra seña ja yá 
ndotyo ri batsihu ngu bi 'yøt'a ndu ri 
dadahu, desde rá mudi bi hñuxa nura 
seña ja yá ndo'yo, ne 'mefa ra Moise 
mi manda da t'øt'a njabu nehe, 
masque hingo bi muti. Hangue 
ringue'a nu'ahubya, ngu da dat'a rá 
hñato ma pa de xa 'mui ri ttubatsihu 
guí hu'tsuahu ra seña, masque ra pa 
dega tsaya. 

23 !'Bu nulahu guí hu'tsuahu ra seña ri 
batsihu ra pa dega tsaya honse pa 
hingui tstocuahu rá ley ra Moise, 
nu'bé xi chanja guí pø ri cuehu con 
gueque ngue'a stá pthebi maxøgue rá 
ndo'yo 'nara 'ñøhø nura pa dega 
tsaya? 

24 Guí beñhu gue hinxá hño nú'a dá 
gtle, ngue'a dá øt'e ra pa dega tsaya. 
Oguí dama beñhu ua hingui ho 'nara 
t'øt'e asta hingo 'met!o gui pahu ua 
majuani hingui ho o hina, pa njabu da 
za gui beñhu ngu rí 'ñepi núla ra 
tiptle. 


Ra Jesu bi ma de habu xqui 'ñehe 


25 Ha nu 'raya me Jerusale bi 
'ñena: 

—¿Ha hingo guehni thoni pa da 
tho? 
26 Xini 'bahni ña ja yá thandi ya ja'i ne 
hinte sipabi. ¿Ha gue camfri ma ndahu 
gue xi majuani go guehni ra Cristo rá 
'mehni Ajua pa e da nda? 
27 Pode hina, ngue'a nuju dí pahu habu 
ra menguni. Ngue'a nu stí zø ra Cristo 
hinto ma da badi habu dra mengu'a. 

28 Ra Jesu bi 'ypde te mi manga 
ya ja'i, hangue nu mi nxahnate'a ja 

ra ndanija bi ña nts'edi bi 'ñena: 

—;¡Guí pacaguihu ne guí pahu 
habu drá mengu! Nuga hinstá esehe. 
Nú'a to'o bá pencagui go guese'a 
Ajua nú'a xi majuani, ne nu'ahé 
hinguí pahu'a. 

29 Nuga dí paca!a ngue'a stá ehe de 
gue'a, ne go gue'a bá pencagui. 

30 Hangue nu mi 'yode ya nda gá 
xodyo bi manga ra Jesu njabu, ma'na 
mi ne'u da gu'a pa da zixhma'!a 
nts'ahni, pe hinto bi gu ngue'a himi 
tsóta rá ora. 

31 Pe ndunthi ya ja'i de guehni bi 
gamfri'a ne mi eñ'u: 

—Xi nu sta zøhø nura Cristo pa 
da nda, ¿ha gue ma da 'ygt'a ma'ra 
ya danga nt'udi que nú'a øt'ni? 


Ya fariseo bi mehna ya gunts'ahni 
pa da guhma ra Jesu 


32 Y nuya fariseo mi 'yøde bi 
manga njabu ya ja'i, nu'bú nu'á ne 
ya nda gá macja bi mehna 'raya 
gunts'ahni pa da guhma ra Jesu. 

33 Hangue ra Jesu bi 'ñena: 

—Ya ts'utho ya pa ma ga 'bui con 
gue'ahu, nepu ma ga yo pengui habu 
bí 'bui nú'a to'o bá pencagui. 

34 Ma gui hyongaguihu pe hingui ma 
gui tsucaguihu, ne hinda za gui 
mahani habu ma ga 'buca. 

35 Nu'bú ya nda gá xodyo mi 
'buhni bi 'fémbabi 'na ngu 'na: 

—¿Habu ma dí mani 'bu pa ena 
gue ya hinda za ga tsuhu? ¿Ha gue 
ma da ma pa ja yá hai ya me Grecia 
habu bí 'bui ma mixodyohu nú'u xa 
nxani, ne ma dí xahna nehe ya me 
Grecia? 

36 ¿Te ri bonga nuya noya xa mani 
'bu, ena: “Ma gui hyongaguihu pe 
hingui ma gui tsecaguihu, ne hinda za 
gui mahani habu ma ga 'buca”? 


Ra dehe dega te pa nzantho da nja 
ngu 'nara dathe 


37 Nurá ngats'i ra pa de ra ngo go 

gue'a ma'na ra dango nú'a ra pa'a, ra 
Jesu bi 'mai bi ña nts'edi ne bi 'ena: 

—Nu'a tó!o tsu ra nduthe dá 
'ñehe da zucagui pa da ntsithe. 

38 Ngu manga ja ra Maca T'ofo, nu'a 
tó'o da gamfrigui ma da bøhø ra dehe 
dega te ja rá coraso ne da nja ngu 
nara dathe. 

39 Ra Jesu bi ma de ra Maca 
Ndahi nú'a mi ma da t'umba nuto mi 
ma da gamfri'a. Pe nura Maca Ndahi 
hinxqui 'behnitho, ngue'a ra Jesu 
hinxqui menguitho ja rá nsunda nuni 
mahets'i. 


Ya ja'i 'rama'na'ño mi mañ'u 


40 Ha ya ja'i mi 'yode nuya ya 
noya, 'ra mi ena: 

—Xi majuani go guehni rá danga 
'mehni Ajua nú'a mi hma da 'ñehe. 

41 Ha nu ma'ra mi ena: 

—Go guehni ra Cristo rá 'mehni 
Ajua bá e pa da nda. 

Ha nu ma'ra mi ena: 

— Pe hanja? ¿Ha dra menguni 
Galilea ra Cristo? 
42 Hina. Ngue'a ja ra Maca T'ofo ma 
gue nura Cristo ma da 'ñehe de yá ja'i 
ndu ra Davi, ne ma dra me Belé nuni 
ja ra ttuhnini habu mra mengu ndu ra 
Davi. 

43 Ne njabu ya ja'i 'rama'na'ño mi 
mañ'u de gue'a. 
44 Ha nu 'ra mi ne da zixhma nts'ahni, 
pe hinto bi gu'a. 


Ya danga nda gá xodyo himbi 
gamfri'u ra Jesu 


45 Ha nuya gunts'ahni xqui 'behni 
da guhma ra Jesu bi mengui habu mi 
'bu ya nda gá macja ne ya fariseo, ne 
bi ttembabi: 

—¿Hanja hinguá tsihu? 

46 Ha nuya gunts'ahni bi dadi ne 
bi 'ñena: 

—¡Hindá tsihe ngue'a dá pdehe 
ya hoga noya bi ma nú'a hinhya'mu 
stá ghe to'o xa ma njabu! 

47 Nu!bt nuya fariseo bi dadi ne 
bi 'fembabi'u: 

—¿Ha gue ne'ahu ya xa 
hya'ahu!a? 

48 Guí pahu gue ni 'na de guecje núje 
dya ndahe de ma nijahu ne dya 
fariseohe hinstá camfrihe nú'a xa 
mañ'a. 

49 Nú'u xa gamfri'a go gue'a nú'u 
hingui pa ra ley, y go gue'u ya xa 
tleque pa ra 'ñu. 

50 Ha nura Nicodemo mi 'buhni 
nehe xqui munts'ui yá mifariseoui, 
ne go gue'a xqui ma dega xuui pa 
bá c'a'tsa ra Jesu. Nu'bá nu'á bi 
'ñembabi gatho nú'u mi 'buhni: 

51 —Pe numa leyhu ma gue hinto 
tsa ga tsamhu nts!ahni 'bu hinda nja 
ra nthanthya 'met!o pa ga pahu te 
'be'a xa 'yotle. ¿Ha gue njabu ma, o 
hina? 

52 Nepu nu'é bi datuabi ra 
Nicodemo ne bi 'ñembabi: 

—¿Ha gue ne'i go grá me Galilea 
pa guí ne gui camfri'a? Hñe'ta ra 
Maca T'ofo pa gui padi gue jo'o ni 
'nará 'mehni Ajua nú'a dra me 
Galilea. 


'Nara 'behña ra zinga medinthati 


53 Nepu gatho ya ja'i bi ma yá 
ngu'a. 
1 Ha ra Jesu bi ma ja ra t'gho 'bo 
Olivo. 
2 Nepu rá hyax!a bi mengui'a 
ma'na'qui pa ja ra ndanija, ne ja bi 
munts'uini gatho ya ja'i, ne bi 
hñuhni'a pa mi xahni'u. 
3 Nepu nuya xahnate de ra ley ne ya 
fariseo bá tsimpabi 'nara 'behña xqui 
tstudi mri hñuxui 'nara medinthati, ne 
bri 'ba'ma madetho habu mi 'bu ra 
Jesu co ya ja'i. 
4 Nepu nu'é bi 'fembabi: 
—Xahnate, nuna 'behña bi ts'udi 
mri hñuxui 'nara medinthati. 
5 Nura Moise 'bepcahu ja rá ley gue ga 
hohe co ya nc'ahni nuya 'behña ga 

tsuhu di øt'a njabu. Xi'i, ¿te go xi guí 
mangue? 

6 Nú'á bi manga njabu hønse pa 
xa 'yode'u te xa dadi hmaha ra Jesu, 
pa njabu xa za xa ñapahma. Ha nura 
Jesu bi ndoqui ne bi 'yofo 'raya noya 
ja ra hai co rá dedo. 

7 Pe nu'é mi sigui mi ambabi'a, nu'bé 
nu'á bi 'mai ne bi 'fembabi'u: 

—Nu'a tó!o hinxa 'yøt'a ni nara 
tstoqui, dá føtua 'nara mudi nc'ahni 
nuna ra 'behña. 

8 Ne bi yopa ndoqui'a ne bi sigui 
bi 'ñofo ja ra hai co rá dedo. 

9 Ha nu mi 'yøde'u nú'a bi mara, bi 
zose yá mfeni de yá ts'oqui'u, ne bi 
mudi bi ma'u 'rama'na, rá mudi bi ma 
nú'u ma'na mi tsóxa yá jeya, nepu 
gatho ma'ra, ne ra Jesu bi goseuini 
nú'a ra 'behña mi 'bahni madetho. 

10 Nepu nura Jesu bi 'mai ne bi hyandi 
ya mi jo'oni ni 'na, hønse nú'a ra 
'behña mi 'buhni, ne bi 'fembabi'a: 

—Naná, ¿habu 'ba nú'u to'o mi 
ñap'a'i? ¿Ha gue ya hinto ne da hyo'i 
dega nc'ahni? 

11 Ha nu'á bi dadi ne bi 'ñena: 

—Ya jo'o, Ndada. 

Nu'bé nura Jesu bi 'ñembabi'a: 

—Nixi gueque hinte ma ga ø't'a'i. 
Grí ma, ne ya oxqui yopa øt'a ma'ra 
ya ts!oqui. 


Ra Jesu go ra ñot'i nú'a yo'tua yá 
mfeni ya ja'i 


12 Nepu ra Jesu bi yopa zofo ya 
ja'i ne bi 'nembabi'u: 

—Nuga go guecagui drá ñot'i dí 
yo'tua yá mfeni ya ja!i. Nu'a tó'o da 
dengagui hinda 'ño ja ra 'bexuui, 
nu'á da me'tsa ra ñot'i dega te pa 
nzantho. 

13 Nepu nuya fariseo bi 
'nñembabi'a: 

—Nu'i guí manse gue to'o'igue, 
hangue hinga majuani nú'a guí ma. 

14 Nura Jesu bi dadi ne bi 
'ñembabi'u: 

—Masque di manse to'ogui, pe 
gue'a majuani nú'a dí ma, ngue'a 
nuga dí padi habu stí 'ñehe ne habu 
grá ma, pe nu'ahu hinguí pahu habu 
stí 'ñehe ni habu grá ma. 

15 Nu'ahu gyá meximhaithohu, ne guí 
ha nguendahu ngu nú!a guí bensehu. 
Pe nuga hinstá ehe pa to ga ha'mba 
nguenda. 

16 Pe nu'bu to'o dí ha'mba nguenda, 
nu'bé nú!a dí ma gue'a majuani, 
ngue'a hingo dí hanse nguenda, go dí 
ha'be nguenda ma Dada nú'a to'o bá 
pencagui. 

17 Nehe xa tlofo ja ri leyhu, nu'bu 
yoho ya ja'i da damajuani ne 'nada 
nú'a da mañ'u, go gue'a majuani. 

18 Nuga dí manse to'ogui, ne ma Dada 
nú'a to'o bá pencagui, ne'a damajuani 
to'ogui. 

19 Ha nu'á bi 'ñembabi: 

—¿Habu bí 'bu ri Dada? 

Ha nura Jesu bi dadi ne bi 'ñena: 

—Nu'ahu hinguí pacju, hangue 
nixi ma Dada hinguí pahu. 'Bu gri 
pahmahu+ to'oguiga, nehe gri 
pahmahu ma Dada. 

20 Ra Jesu bi manga njabu nu de 
mi xahna ya ja'i mbo ra 'me'tsboja ja 
ra ndanija, pe hinto bi gu nts'ahni 
ngue'a mri 'beta rá ora!a. 


“Hinda za gui mahani 
habu grá maga” 


21 Ha nura Jesu bi yopa 
'ñembabi'u: 

—Nuga ma ga maga, ha nu'ahu 
ma gui hyongaguihu pe ya gra jo'o, 
ne ma gui tuhu gri nduda ri 
ts'oquihu, hangue njabu hinda 
za gui mahani habu grá maga. 

22 Ha nuya nda gá xodyo bi 
'némse!a: 

—¿Ha gue ma da hñose 'bu? 
Hanja ena, “Hinda za gui mahani 
habu grá maga.” 

23 Nepu nura Jesu bi 'hembabi'u: 

—Nu'ahu gyá meximhaihu, ha 

nuga drá mengu mahets'i. Nu'ahu yá 
meti'ihu nuna ra ximhai, ha nuga 
hingo rá metigui nuna ra ximhai. 
24 Hangue dí xi'ahu gue ma gui tuhu 
gri nduda ri tstoquihu. Ngue'a 'bu 
hingui camfriguihu gue go gueque ngu 
nú'a stá zi'ahu, ma gui tuha gri nduda 
ri tstoquihu. 

25 Nepu nu'é bi 'ñembabi'a: 

—Xicje, ¿to'o'igue? 

Nepu nura Jesu bi 'fembabi'u: 

—Ya stá xi'ahu desde rá mudi 
to'ogui. 
26 Nuga masque jahma matra te ga 
xilahu de ri 'muihu ne de nú'a xcá 
gthu, pe honse dí xi'ahu ngu nú!a bi 
xicagui nú'a to'o bá pencagui, y nu'á 
manga majuani. 

27 Pe nú'u mi øde, himbi badi gue 
ra Jesu mi ña de Ajua ra Dada. 
28 Hangue nura Jesu bi 'hembabi'u: 

—Nu xcrí po'tshu Nú'a To'o e bi 
Nja'i pa gui hyohu, gue'bu ma gui 
pahu gue go gueque ngu nú'a stá 
xi'ahu, ne ma gui pahu gue hingo de 
ma ts'edi sehe nú'a dí øt'e, ngue'a 
ngu nú'a xa xica ma Dada gue'a dí 
ma. 
29 Ha numa Dada nú!a to'o bá 
pencagui 'bui con gueque, hinxa 
hyegase, ngue!a nzantho dí øt'a nú'a 
di ho'a. 

30 Nu mi manga njabu ra Jesu, bi 
gamfribila ndunthi ya ja'i. 


Nd'a to'o yá batsi Ajua ne nú'u to'o 
O ja rá 'ye ra ts'toqui 


31 Ha nura Jesu bi xipabi nuya 
xodyo xqui gamfri'a, ne bi 'hembabi: 
—Nu'bu gui sigui gui camfrihu 
ma noya, nu'bé xi majuani go ma 
nxadi'ihu. 
32 Ne ma gui pahu nú'a majuani, ha 
nu'bu gui pahu nú'a majuani, ya 
hingui ma gui 'megohu. 

33 Ha nu'á bi dadi ne bi 
'nñembabi'a: 

—Nuje go guecje yá ja'iguihe ndu 

ra Abra, ha hinhya'mu stá 'megohe. 
¿Hanja gui ena gue ya hinga ma ga 
'megohe? 
34 Nura Jesu bi dadi ne bi 'ena: 
—Xi majuani dí xilahu, nula tó!o 
gtla ya tstoqui go gue'a rá 'bego ra 
ts'oqui. 
35 ¡Nara t'a cohi pa nzantho ja rá ngu, 
pe 'nara 'bego da nja ra pa da bøni da 
ma. 
36 Njabutho nehe Nú'a To'o e bi Nja'i, 
'bu da poñ'a'ihu de ja rá 'ye ra tstoqui, 
nu'bé dyá batsi'ihu Ajua ne ya hindyá 
'bego'ihu ra tsloqui. 
37 Nuga dí padi gue nu'ahu yá ja'i'ihu 
ndu ra Abrá. Pe nu'ahu guí ne gui 
hyogaguihu ngue'a hingrí hohu nú'a 
dí ma. 
38 Nuga dí manga nú'a xa xicagui ma 
Dada, ha nu'ahu guí thu ngu nú'a xa 
manga ri dadahu. 
39 Ha nu'á bi dadi ne bi 'ñembabi: 
—Pe nuje ma dadahe ndu ra 
Abrá. 
Nu'bé nura Jesu bi 'fembabi'u: 
—'Bu xi majuani go dri 
dadahmahu ndu ra Abrá, nu'bé gri 
gthmah+ ngu mi øt'a. 
40 Pe nu'ahu guí ne gui hyogaguihu 
masque nuga go stá xi'ahu núla ra 
noya xa xicagui Ajua. ¡Pe ndu ra Abrá 
himi gt!e ngu guí pthubya! 
41 Nu'ahu guí pthe ngu nú!a øt'a ri 
dadahu. 
Nu'bé nu'é bi 'fembabi ra Jesu: 
—Nuje hingue to'oraza ma 
dadahe, 'nada nú'a ma dadahe, go 
gue'a Ajua. 
42 Ha nura Jesu bi 'ñembabi'u: 
—'Bu Ajua go dri dadahmah+'a, 
nu'bé gri macihmahu, ngue'a stá ehe 
de habu ndi 'bu'be'a. Ngue'a hinstá 
ese, nu'á go bá pencagui'a. 
43 ¿Hanja hingui tso ri mfenihu nú'a dí 
xi'ahu? Nu'ahu hingui tso ri mfenihu 
ngue'a hinguí ne gui 'yøhu nú'a dí ma. 
44 Ra tslondahi go gue'a ri dadahu, ha 
nu'ahé go yá batsi'ihu'a, ne nu'ahu go 

guí nesehu gui 'yo'tuabihu nú'a di 
ho'a. Ne nu'á go gue'a ra hyote desde 
ra mudi. Nu'á hónse hat'a ya ja'i ne 
hinhya'mu xa manga nú!a majuani. 
Nuya nctuamba mañ'a go xa zanse, 
ngue'a nu'á xi ra ctuamba ne go gue'a 
ra dada de ya nctuamba. 

45 Nu'ahu hinguí camfriguihu ngue'a 
dí manga nú'a majuani. 

46 ¿To'o 'na de gue'ahu da zutca 'nara 
tstoqui? Jo'o. Nuga dí xilahu nú'a 
majuani. Nu'bú ¿hanja hinguí ne gui 
camfriguihu? 

47 Nu'a tó'o rá meti Ajua di ho da 
'yøde nú'a manga Ajua. Nu'ahu hingo 
yá metilihu Ajua, hangue hingrí hohu 
gui 'yøhu nú'a ma. 


Ra Jesu ya mi 'bui ante de ra Abrá 


48 Nepu ya xodyo bi dadi ne bi 
'ñembabi: 

—Nu'bá, majuani nú'a dí mañhe 
gue grá me Nsamaria, ne grí 'ñoui ra 
tstondahi. 

49 Nu'bú ra Jesu bi dadi ne bi 
'ñena: 

—Hindrí 'ño'be ra ts'ondahi. 
Nuga dí numansu ma Dada, pe 
nu'ahu hinguí numansuguihu. 

50 Pe nuga hindí manga njabu pa gui 
esca ma nsuhu, ngue'a 'bui 'na to'o 
esca ma nsu, ne go ha nguenda'a. 

51 Xi majuani dí xi'ahu, nula tó'o 
øtcagui nú'a dí ma, hinhya'mu da 
du'a. 

52 Nu'bú ya xodyo bi 'embabi: 

—Nubyá ha, dá pahe gue xi 
majuani grí 'ñoui ra tstondahi, 
ngue'a nu'i guí ena gue nu'a tó'o da 
tyo'tla!i nú'a guí ma, hinhya'mu da 
du. Conque ra Abrá ne yá 'mehni 
Ajua bi du. 

53 ¿Ha gue go ma'na ja ri nsugue que 
ndu ma dadahe ra Abrá ne ndu yá 
'mehni Ajua? Xi'a'igue ¿to'o go grí 
nhyecuaui? 

54 Ha nura Jesu bi dadi ne bi 
'hena: 

—Nu'bu gra exase ma nsu, nu'bú 
hinte dri muui. Numa Dada go gue'a 
esca ma nsu, nú'a guí emfa gue go 
gue'a ri Ajuahu. 

55 Pe nu'ahé nixi xcá pahe'a. Nuga ha, 
dí paca'a. 'Bu gra ena gue hindi paca'a, 
nu'bé gra ctuambahma ngu nu'ahu. 
Nuga dí paca'a, ne dí pte nú'a ma. 

56 Ndu ri dadahu ra Abrá mi ne co 
nara johya da hyandgagui ma 'mui 
nuya pa de ga 'youa ja ra ximhai, ne 
xi bijohya mi hyandga'a. 

57 Ha nuya xodyo bi 'fembabi'a: 

—Nixi made nthebe njeya hinguí 
pe'tstho, ¿ne guí ena gue gá hyanda 
ndu ra Abrá? 

58 Ha nura Jesu bi 'nembabi'u: 

—Xi majuani dí xi'ahu, desde ante 
da 'mti ra Abra, nuga ya ndi 'bui. 

59 Hangue nu'á bi guxa ya do pa 
da clanhma'a ngue'a mi nhyecuaui 
Ajua. Pe nura Jesu bi 'bampi'u bi 
'ranga madetho de gue'u ne bi boni 
de ra ndanija bi ma'a. 


Ra Jesu bi 'yøthe 'nara 'ñoho mra 
goda ya de mi 'mui 


1 Ra Jesu mi 'yo ja 'nara 'ñu, ne 
de guehni bi hyanda 'nara 'ñøhø 
ya mra goda desde rá 'bui. 
2 Ha nuyá nxadi bi 'yambabi ne bi 
'ñena: 

—Xahnate, ¿to'o bi 'yøt'a 'nara 
ts'ogui pa bi 'mui njani, nuni o rá 
dada o rá nana? 

3 Nura Jesu bi dadi ne bi 'ñena: 

—Hingo xa 'yot!a ra ts'oquini, ni 
rá dada nixi rá nana pa bi 'mui njani 
mra goda. Xa njabu hønse pa da 
hnequi rá ts'edi Ajua de nú'a ma da 
t'ø'tuabini. 

4 Núbya ma patho mahyoni ga pepa rá 
'befi nú'a to'o bá pencagui, ngue'a ma 
da zø ra xuui, ne nu'bé ya hinda za to 
da mpefi. 

5 De núbya dí 'bucua ja ra ximhai go 
guecagui drá ñot!i dí yo'tua yá mfeni 
ya ja'i. 

6 Nu mi uadi bi manga njabu'a, bi 
zo rá jihni ja ra hai ne bi mant'a ts'u 
ra zi hai pa bi go'tsuabi ja yá da ra 
goda. 

7 Ne bi 'ñembabi: 

—Grí ma bá nxuca ja ra mothe 
Siloé. —Nura thuhu'a poni da 'ñena, 
xa 'behni. 

Nep nu'á bi ma bá nxuqui, ha nu 
mi mengui ya mi handi. 

8 Nepu yá 'nangu ne nú'u to'o xqui 
hyanda ma'met'o gue mra goda!a bi 
'némbabi'u: 

—Go guehni mi hudi mi peti, ¿ha 
ngue ha? 

9 Ha 'ra mi ena: 

—Go guehni. 

Ha nu ma'ra mi ena: 

— Hina. Pode rí hñats'i ha, pe 
hingo guehni. 

Ha nu'á bi dadi ne bi 'ñena: 

—Majuani go guecaguihma. 

10 Nu'bé nuya ja'i bi 'yambabi ne 
bi 'ñembi: 

—¿Hanja tsa guí handbya? 

11 Nu'bé nu'á bi dadi ne bi 'ñena: 

—Nú!a ra 'ñoho rá thuhu ra Jesu 
go gue'a bi gosca ra bghai ja ma da 
ne bi 'ñengagui: “Grí ma bá nxuca 
Siloé.” Nepu nuga dá ma dá nxuqui, 
hangue 'bestho ra ora!a dá handi. 

12 Ha nu'é bi 'yambabi ne bi 
'ñembi: 

—¿Habu bí 'bu'a? 

Ne nu'á bi 'ñena: 

—Hindí padi. 


Ya fariseo bi 'yo'tua ya nt'ani 
nú'a mra goda 


13 Nepu nuya ja'i'u bi zi'tsua ya 
fariseo nú'a ra 'ñøhø mra goda. 
14 Ha nú'a ra pa'a ra Jesu bi mant'a 
ts'u ra hai co rá jihni pa bi go'tsua yá 
da nú'a ra goda pa bi umba rá thandi, 
go mrá pa dega tsaya. 
15 Nehe ya fariseo bi 'yambabi ra goda 
hanja xqui nja pa ya mi handi. Ne 
nu'á bi 'ñembabi'u: 

—Nú!a ra 'ñoho rá thuhu ra Jesu 
bi gosca ra bohai ja ma da, ne dá 
nxuqui, y hangue dí handbya. 

16 Ha nu 'raya fariseo bi 'ñena: 

—Nú'a ra 'ñøhø'a hinxqui 'ñehe 
de Ajua ngue'a hingui jamasu ra pa 
dega tsaya. 

Pe nu ma'ra mi ena: 

—Nu'bu 'nadra 'yot!'atstoquihma, 
hinda za da 'yøt'a nuya ya danga 
nt'udi nguna. 

Ne 'rama'na'ño mi mañ'u. 

17 Hangue nu'á bi yopa 'yg'tua ya 
nt'ani ra goda ne bi 'ñembabi: 

—Xi'a'i, ¿te go guí mangue de 
nú'a to'o bi xoc'a ri da? 

Nu'á bi 'ñena: 

—Nuga dí ena gue go gue'a 'nará 
'mehni Ajua. 

18 Pe nuya nda gá xodyo'u himi 
camfri gue go mi gue'a mrá goda ne 
ya xqui xo yá da, hangue nu'á bi 
zompa rá dada ne rá nana. 

19 Nepu bi 'yambabi'u ne bi 'ñena: 

—¿Ha go gue'a ri t'uhu guí 
mañhu gue ya mra goda desde mi 
'mui? ¿Hanja handbya 'bu? 

20 Ha nurá dada ne rá nana'a bi 
dadi ne bi 'ñena: 

—Di pahe xá hño gue go gue'a ma 
t'uhe, ne desde mi 'mui ya mrá goda. 
21 Pe hindí pahe hanja xa za xa 
hyandibya, nixi dí pahe to'o bi xocua 
yá da. Ya tsøxa yá jeya!a, go da 
'yamfu'a, nu'a da za da xi'asehu. 

22 Gue'a bi dadi rá dada ne rá 
nana nguetho mi tsu yá nda'u, ngue'a 
nuyá nda'u ya xqui go 'nara cohi gue 
nu'a tó'o da ma gue ra Jesu go gue'a 
majuani ra Cristo rá 'mehni Ajua pa e 
da nda, nú'á da t'eni de ja ra nija. 

23 Hangue nurá dada ne rá nana xqui 
'fiena: “Ya tsoxa yá jeya!a, ne da za gui 
'yambasehu.” 

24 Ha nuya nda gá xodyo bi yopa 
zohna nú'a mra goda ne bi 'ñembabi: 

—Xgcambeni Ajua ne xicje nú'a 
majuani. Ngue'a nuje dí pahe gue 

nú'a ra 'ñgho'a to'o xa xoc'a ri da, go 
gue'a 'nara 'yøt'ats'oqui. 

25 Ha nura goda bi dadi ne bi 
'nena: 

—Nuga hindi padi ua ra 
lyotlatstoqui o hina. Hønse nú'a di 
padi, gue ndrá goda, ha nubyá ya dí 
handi. 

26 Ha nu'é bi yopa 'yambabi'a ne 
bi 'fembi: 

—¿Te bi 'yø't'a'i nú'a ra 'ñoho 
mri xoc!a ri da? 

27 Nu'bú nu'á bi dadi ne bi 
'ñembabi'u: 

—Ya stá xi'ahu ne hinguí ne gui 
camfrihu. ¿Hanja guí ne ga yopa 
xi'lahu ma'na'qui? ¿Ha guí nehu gue 
ne!alihu dya nxadi'ihu'a? 

28 Ha nu'á bi zani'a ne bi 
'ñembabi: 

—Nu'i go rá nxadi'i'a, ha nuje yá 
nxadiguihe ra Moise. 

29 Nuje dí pahe gue Ajua mi ñaui ra 
Moise, pe nura 'fiøhø'a guí ena, hindi 
pahe habu xqui 'ñehe'a. 

30 Ha nura goda bi dadi ne bi 
'ñembabi'u: 

—¡Tengu gue nu'ahu hinguí pahu 
habu xqui 'ñehe, ha nu'á bi xoga ma 
da! 

31 Ngue'a dí pahu gue Ajua ptuabi yá 
tladi nú'a to'o tsu'a ne p'tuabi rá 
paha!'a, pe nuyá tladi ya 'yot!atstoqui 
hingui ptuabi. 

32 Ngue'a hinhya'mu stá phu to xa 
xocua yá da 'nara ja'i nú'a ya mra 
goda desde mi 'mui. 

33 'Bu nú'a ra 'fløhø'a hinxqui 'ñehma 
de Ajua, hinda za da 'yothma njabu'a. 

34 Ha nu'á bi dadi ne bi 'fembabi: 

—Nu'i desde ngá 'bui ya ngrá 
'yot'ats'ogui, y njabu ¿xi nguí ne gui 
xancaguihe? 

Nepu nu'á bi 'yenga de ja ra nija. 


Ra ngoda de rá mfeni 'na 


35 Ha nura Jesu bi 'yøde gue xqui 
tlenga de ja ra nija nú'a mra goda, bi 

hyoni, y nu mi yopa zudi bi 
'ñembabi: 

—Nu'i, ¿ha guí camfribi rá T'a 
Ajua? 

36 Nu'bú nu'á bi dadi ne bi 'ñena: 

—Ndada, ¿to'o'a pa da za ga 
camfri? 

37 Ha nura Jesu bi 'ñembabi'a: 

—Ya xcá hyandi, ne nú'a to'o guí 
ñauibya go guese!a. 

38 Nu'bú nú'a mra goda bi 'ñena: 

—Ma zi Hmu'i, dí camfri'i. 

Ne 'bestho bi ndandiñahmu pa bi 
nsunda!'a. 

39 Ne ra Jesu bi 'ñena: 

—Nuga stá eheua ja nuna ra 
ximhai pa ga øt'a ra ts'utbi, pa nu'u 
tó'o xa ngoda ja yá mfeni, ga xocua 
yá mfeni pa da badi, ha nu'u tó!o 
beni gue ja yá mfadi, nja ngu nú'u 
to'o xa xo yá da, ga japi da ngoda'u. 

40 Ha 'raya fariseo nú'u mi 
'bahuini'a bi 'yøde nú'a te mi mañ'a, 
ne bi 'ñembabi: 

—¿Ha gue necje dyá godahe? 

41 Nu'bé ra Jesu bi 'ñembabi'u: 
—'Bu gri godahmahahe, nu'bú 
hingri tuhma ri ts'oquihu. Pe nu'ahé 
guí eñhu gue guí hanthu, hangue grí 

tuhy ri tsloquih+. 


Ra Jesu bi manga 'nara 'bede 
de 'nara ngu'ño 

1 0 1 Xi majuani dí xi'ahu, nu'a 
tó'o hingui cut'a ja ra gosthi 

ngu'ño, ne tonts'a ma'na lado pa da 

yut'i, go gue'a 'nara be ne 'nara 

dacate. 

2 Nú'a to'o taca ya deti, go gue'a ra 

ma'yo, ne go gue'a cut'a po ja ra 

gosthi. 

3 Nura nsugosthi xoca ra gosthi pa da 

yut'a ra ma'yo, ha nuya deti patuatho 

rá noya, ha nu'á da zopa yá thuhu 

nú'u yá meti'a pa da poni'u. 

4Ha nu stí pønga gatho nuyá meti'a, 

nu'a di 'bet'o ne ma'ti'a, ne nuyá deti 

di deni'a ngue'a patuatho rá noya. 

5 Ngue'a nuya deti hingui tena 
ma'na'ño ra ma'yo, nu'ú da ne'tsua ra 
'rihi da ma, ngue'a hingui patua rá 
noya!a. 

6 Ra Jesu bi xipabi'u nuna ra 
'bede, pe nu'é himbi zo yá mfeni te 
mri bonga nú!a bi xipabi'u. 


Ra Jesu go ra hoga ma'yo 


7 Nepu ra Jesu bi yopa 
'ñembabi'u: 

—Xi majuani dí xi'ahu, nuga go 
guecagui drá gosthi habu thogui ya 
deti. 

8 Gatho nú'x to'o bá 'bet'o de gueque 
go gue'u mya be ne mya dacate ngue'a 
mi ne da hyat!a ma deti pa da deni'u. 
Pe numa deti himbi 'yotuabi nú'a mi 
mañ'u, ngue'a hingo mya meti'u. 

9 Nuga go guecagui drá gosthi. Nula 
tó'o da yut'a ja nuna ra gosthina da 
mpøhø, ne nu'á da nja ngu 'nara zi 
deti di cut'i di pøni pa da ñuni. 

10 'Nara be bí ehe honse pa da 
mpe, ne pa da hñote, ne pa da huata 
ra taxo. Pe nuga stá ehe pa ga umba 
yá te ya ja'i, ne nura te'a go 'nara 
hoga te pa nzantho. 

11 Nuga go guecagui drá hoga ma'yo, 
ngue'a 'nara hoga ma'yo da unga rá te 
po rá ngue yá deti. 

12 Pe 'nara ma'yo 'mego nú!a su ya deti 
hønse pa da hñanga rá thaha, nu'á 'bu 
da hyanda 'nara mi'ño bra 'ñehe pa e 
da za ya deti, nu'á da ne'tsua ra 'rihi 
da ma ne da zopu ya deti ngue'a hingo 
yá meti y hingo xi majuani yá 
ma'yo'u. Ha nura mi'ño da pent!i 'raya 
deti, ha nu ma'ra haburaza da nxani'u. 
13 Njabu nú'a ra ma!yo 'mego da 
nestlihi da ma ngue'a hingui tu rá mui 
de ya deti ngue'a nu'lá 'nara 'begotho. 

14-15 Nuga go guecagui drá hoga 
ma'!yo. Ngu pacagui ma Dada ne dí 
paca!a, njabu nehe dí padi ma deti ne 
nu'á pacagui nehe, ngue'a ma 
metiga'u, ne ma ga unga ma te po rá 
ngue'u. 

16 Nehe 'bui ma'ra ma deti nú'u hingyá 
mengu de nuna ra ngu'ño, ne nu'á 
mahyoni ga tsi nehe. Ne nu'á da 
'yøscagui nu xcrá zofo, ne da 'ehe'u, 
ne njabu da 'nadra taxo ne da 'nadra 
ma'yo, y nura ma!yo'a go guecsegui. 

17 Ajua ma Dada xi ri macagui 
ngue'a ma ga unga ma te pa ga tu, 
ha nu xcrá tu, ma ga yopa nte 
ma'na'qui. 

18 Pe hinto ma da hñaga ma te, ma ga 
tuse. DÍ ha ra tsledi pa ga tuse, ne dí 
ha ra ts'edi pa ga yopa nte ma'na'qui. 
Njabu bá 'bepcagui ma Dada. 

19 Ha nuya xodyo 'rama'na'ño mi 
manga ma'na'qui'u ngue'a bi 'yøde te 
mi manga ra Jesu. 

20 Ndunthi de gue'u bi 'ñena: 

—Nuní 'ñoui ra ts'ondahi ne xa 
'be rá mfeni. ¿Hanja guí pxhu nú'a te 
ma? 

21 Ha nu ma'ra mi ena: 

—Nuya noya mani hingyá noya 
dega ts'ondahi. ¿Ha gue ra tslondahi 
da za da xocuahma yá da 'nara goda? 


Ya nda gá xodyo himbi ne bi 
gamfri ra Jesu 


22 Ne nuni Jerusale ja bi t'pt'ni 
nara ngo, ne nú!a ra ngo!'a gue'a 
nara feni de nú'a ra pa bi yopa 
'na'yo ma'na'qui ra ndanija nú'a xqui 
yopa thani. Ha nuya pa'a mya pa 
dega tse. 

23 Ha ra Jesu mi 'yoni ja ra porta nú'a 
mrá thuhu Salomó, go 'namrá porta 
nú'a ra ndanija'a. 

24 Ha nuya nda gá xodyo bi 'yent!a 
madetho!'a ne bi 'yambabi: 

—¿Ha'mu ma gui hñubga ma 
muihe? 'Bu xi majuani go gue'e grá 
Cristo rá 'mehni'i Ajua pa gui nda, xi 
da xicje majuani pa ga pahe. 

25 Nu'bú ra Jesu bi datuabi'u ne 
bi 'ñembi: 

—Ya stá xi'alihu ne nu'ahé hinxcá 
camfrihu. Nuya 'befi dí pefi de rá 
thuhu ma Dada, go gue'u udi to'ogui. 

26 Pe nu'ahu hinguí camfrihu nguetho 
hingo ma deti'ihu, ngu ya stá xilahu. 
27 Numa detiga pde nú!a dí ma, ne 
nuga dí paca'a, ne nu'é tengagui. 

28 Nuga dí umbabi'u ra te pa nzantho, 
ne hinhya'mu da 'medi, nixi hinto da 
zingagui de ma 'ye. 

29 Numa Dada nú'a to'o xa 'racagui'u, 
ma'na ja rá tsledi de gatho, ne hinda 
za to da zinbabi'u de rá 'ye'a. 

30 Nuga ne ma Dada dí 'natho'be. 

31 Nu mi ña njabu nura Jesu, nuya 
nda gá xodyo bi yopa guxa ya do pa 
xa hyohma dega nc'ahni'a. 

32 Nu'bé ra Jesu bi 'ñembabi'u: 

—Ndunthi ya hoga 'befi stá øt'e 
ja ri thandihu nú'u xpá 'ñehe de ma 
Dada. ¿Nda'a de gue nú'u ya 'befi 
stá øt'e hinxá hño pa guí ne gui 
clancahu? 

33 Nu'bú nu'á bi dadi ne bi 'ñena: 
—Hinga po rá ngue 'nara hoga 
'befi dí ne ga clan'ahe, honse ngue'a 
guí hacuabi rá nsu Ajua, ngue'a nu'i 
'nagrá 'ñoho nguje ne grí nhyecuaui 

Ajua. 

34 Nu'bú ra Jesu bi dadi ne bi 
'nena: 

—Xa t'ofo ja ri leyhu gue Ajua bi 
zofo ya nzaya nú'u xqui hñuts'i'a, ne 
bi 'fembi'u: “Nu'lahu gyá ajuahu.” 

35 Y nú'a xa tlofo ja ra Maca T'ofo 
hingui tsa to da ma gue hinga 
majuani. Ya gue Ajua bi 'fembabi 

gue go ya ajua nú'u to'o bi hñani rá 
noya'a, 

36 xihma nú'a to'o bi hñuxa Ajua ne bá 
pehniua ja ra ximhai, ¿hanja guí 
mañhu gue hacua rá nsu Ajua ngue'a 
bi 'ñena gue rá T'wa? 

37 Nuga dí øt'a ya t'otle ngu gt'a ma 
Dada. Pe nu'bu hindi øt'a ngu øt'a ma 
Dada, oguí camfriguihu. 

38 Pe nuga dí øt'a ya t'øt'e nú'u bí ehe 
ja ma Dada, hangue masque hingo gui 
camfriguihu gue go gueque ngu nú'a 
stá xi'ahu, go da camfrihu gue nú'u ya 
t'øt'e dí øt'e bi ehe de Ajua, pa njabu 

nehe xi da hñu ri muihu gui pahu gue 
Ajua ma Dada 'bui con gueque ne 
nuga dí 'bui con gue'a. 

39 Nu'bú ya nda gá xodyo ma'na'qui 
bi 'ramanu pa xa guhma'a, pe nu'á bi 
ma'a, himbi za te bi 'yo'tua'u. 

40 Nepu nura Jesu bi mengui pa 
ri'nandi ra dathe Jordá habu mi pt'a 
ra sistehe ra Xuua ma'met'o, ne ja bá 
'buhni'a. 

41 Ne ndunthi ya mengu de guehni bi 
ma bá c!a'tsi ne mi eñ'u: 

—Nura Xuua hinte ma danga 
nt'udi bi 'yøt'e, pe gatho nú'a bi xicju 
de ra Jesu, majuani xa njabu. 

42 Y ja guehni ndunthi ya ja'i bi 
gamfri gue ra Jesu go mi gue'a xpá 
mehna Ajua pa da nda. 

1Y de mi 'buhni ra Jesu 


1 1 ri'nandi ra dathe Jordá, 
gue'bu mri hñenga 'nara 'fløhø mra 
thuhu ra Lasaro mrá me Betania nuni 
habu mrá mengu nehe ra Maria ne ra 
Marta nú'u mya nju'a. 
2 Nú'a ra Maria mra nju nura Lasaro 
go gue'a bi go'tsuabi ra hoga ñuni ja 
yá ua ra Jesu, nepu bi o'tuabi co yá 
sta!a. 
3 Nú'u ya 'behña mri ncu bi mempa ra 
noya ra Jesu gue da tlembi: 

—Ma zi Hmu'i, nú'a ri hmadi di 
hñeni. 

4 Ha nu mi sipabi ra Jesu njabu, 
bi 'ñena'a: 

—Nú!a ra hñeni'a hingue xi pa 
da du'a. Xa njabu pa da hnequi rá 
nsunda Ajua, ne da hnequi rá nsunda 
rá T'u Ajua po rá ngue'a. 

5 Ha nura Jesu xi mri madi gatho 
nú'e hñu mri ncu. 
6 Masque mya hmadi'u ne bi 'yøde gue 
ra Lasaro mri hñeni, pe ra Jesu hinga 
'bestho bi ma, bá 'buhnitho má yo pa 
habu mi 'bui'a. 
7 Nepu ja 'mefa nu'á bi 'fembabi yá 
nxadi: 


Rá du ra Lasaro 

— Maha pa Judea ma'na'qui. 

8 Ha nuyá nxadi bi 'ñembabi: 

—Xahnate, guí nu ya nda gá 
xodyo de guehni ja maha'mu mi ne 
xa hyo'a!i dega nc'ahni. ¿Ha nu'i guí 
ne gui yopa mani ma'na'qui? 

9 Nepu nura Jesu bi dadi ne bi 
'ñembabi'u: 

—¿Ha hinguí pahu pe'tsa 
'retlamayoho ora cada ra pa? Y nu'a 
tó'o da 'ño dega pa hinda hñaxa 
'nara mfe'tse, ngue'a zø ra ñot!i ja ra 
ximhai, go gue'a nú'a to'o p'tua rá 
paha Ajua ne hinxa juatatho ra 'befi 
nú'a bi umbi. 

10 Pe nu'a tó'o da 'ño dega xuui da 
hñaxa ra mfe'tse ngue'a otho ra ñotli, 
go gue'a nú'a to'o hingui p'tuabi rá 
paha Ajua. 

11 Mi uadi bi manga njabu ra Jesu 
ne bi 'ñembabi'u: 

—Ma amigohu ra Lasaro bi aha, pe 
nuga ma ga mani pa ga a de rá t'aha. 

12 Ha nuya nxadi bi 'fembabi: 

—Ma zi Hmut'ihe, 'bu aha, nu'á 
ma da ñani. 

13 Pe nura Jesu mi ma gue xqui 
du ra Lasaro, ha nu'é mi hu yá mui 
gue mi ma de ra t!ahatho. 

14 Nu'bú ra Jesu bi xipabi'a de nú'a 
xqui nja ne bi 'ñena: 

—Ra Lasaro xa du. 

15 Ne nuga xi drí johya ngue'a dá 
njo'oni ora mi hñeni, ngue'a go 'nara 
hño pa gue'ahu, ngue'a po rá ngue'a 
ma'na ma gui camfriguihe. Maha, ma 
ga cla'tshu!a. 

16 Nepu nura Toma nú'a mi t'embi 
ra Go, bi 'ñemba yá minxadiui: 

—Maha nehe pa grá tuhu 
mahyegui con guehni. 


Ra Jesu da guza nú'u xa du 
ne da umba ra te 


17 Ha nu mi zonga ra Jesu ja ra 
hnini Betania, bi sipabi gue ya mi 
pe'tsa goho ma pa xqui tlagui ra 
Lasaro. 

18 Ha nura zi hnini Betania mi guetbu 
Jerusale mi pe'tsa ngu hñu kilometro 
rá ñabu. 
19 Ha xi ndunthi yá mixodyoui xqui ma 
da c'a'tsa ra Marta ne ra Maria pa da 
hñu'mba yá mui ngue'a xqui du yá cu'u. 
20 Ha nu mi 'yøde ra Marta gue ya mi 
ma da zonga ra Jesu ja yá ngu'u, bi 
ma bá thadi, pe nura Maria bi gotritho 
ja rá ngu. 
21 Nepu ra Marta bi 'ñembabi ra Jesu: 
—Ma zi Hmu'i, nu'bu gri 
'buhmaua hinxa duhma ma cu. 
22 Pe masqué, nuga dí padi gue gatho 
nú'a te gui apabi Ajua, nu'á da 'ra'a'i. 
23 Ha ra Jesu bi 'ñembabi: 
—Ri cu ma da nangui de rá du. 
24 Nepu nura Marta bi 'ñembabi: 
—Di padi gue ma da nangui de rá 
du nú!a ra pa de ra ngaxhmai stí 
nanga gatho nú'u ma'ra xa du. 
25 Nura Jesu bi 'ñembabi: 
—Nuga ga juxa nú'u xa du ne 
ga umbabi'u ra te. Nula td'o da 
gamfrigui, masque xa du, nu'á ma 
da nja rá te. 
26 Ne nu'a tó'o 'bui ne camfrigui, 
hinhya'mu da du. Xi'i, ¿ha gue guí 
camfri njabu? 
27 Nepu nura Marta bi 'ñembabi: 
—Haha, ma zi Hmu'i, nuga dí 
camfri gue go gue'e grá Cristo, rá 
T'u'i Ajua, go gue'e ndi top'a'ihe pa 
gui 'ñehe nuua ja ra ximhai. 


Ra Jesu bi nzoni habu mi 
t'agui ra Lasaro 


28 Ha ngu mi manga njabu ra 
Marta, 'bestho bi mengui pa bá umba 
nt'pde ra Maria rá cu, ne bi xipi zi 
njante pa hinto da 'yøde ma'ra, ne bi 
'ñembabi: 

—Xa zø ra Xahnate bí top'a!i 'na. 

29 Ha nu mi 'yøde'a bi dama 'mai 
ne bi ma bá c'a'tsi'a. 

30 Ne nura Jesu hinxqui yutlatho mbo 
ra hnini, ja bi gotritho habu xqui ma 
da dadi hmaha ra Marta. 

31 Ha nuya xodyo nú'u mi 'buhni ja rá 
ngu ra Maria mi hu'mba rá mui, ngu 
xi bi hyandi'u gue ra Maria bi dama 
'mai ne bi bøni de rá ngu, nu'á bi deni 
ne mri 'ñémbabi'u 'na ngu 'na: 

—Nuni rí ma da nzoni habu bí 
tlagui rá cu. 

32 Nepu ra Maria bi zoni habu mi 
'bu ra Jesu, y ngu bi hyandi bi 
ndandiñahmu ja yá ua'a ne bi 
'ñembabi: 

—Ma zi Hmu'i, nu'bu gri 
'buhmaua hinxa duhma ma cu. 

33 Ha nu mi hyanda ra Jesu gue ra 
Maria xi mi zoni ne nú'u ya xodyo 
mbra 'ñoui mi zoni'« nehe, nu'bú 
nu'á bi ntso'mi ne bi du rá mui. 

34 Nepu bi 'ñena!a: 

—¿Habu xcá aguihu'a? 

Ha nu'é bi 'ñembabi: 

—Ma zi Hmu'ihe, maha ma ga 
u'tlahe. 

35 Nepu ra Jesu bi nzoni. 

36 Ha nuya xodyo bi 'émse'u: 

—A, xi mri madihma. 

37 Pe 'ra de gue'u bi 'ñena: 

—Nuni go guehni bi xocua yá da 
nú'a ra goda. ¿Ha hinxa zahma xa 
'yøt'e nehe pa hinxa duhma ra 
Lasaro? 


Ra Jesu bi guxa ra Lasaro de rá du 


38 Ha nura Jesu bi yopa du rá 
mui, nept bi zoni habu xqui tlagui ra 
Lasaro. Xqui thi'tsi ja 'nara cuts'i, ne 
mi jot!i co 'nara xingdo. 

39 Ha ra Jesu bi 'ñena: 

—Hñacju ra do. 

Ha nura Marta nú'a mra cu nú'a 
xqui du bi 'ñembabi: 

—Ma zi Hmu'i, ya strá nza ngue'a 
ya pe!tsa goho ma pa de xa du. 

40 Ha ra Jesu bi 'fembabi ra Marta: 

—¿Ha gue hinstá xi'a'i gue nu'bu 
gui camfri ma gui hyandua rá nsunda 
Ajua? 

41 Nepu nuya ja'i bi hñaca nú'a ra 
do xqui jot'a ra ntlagui. Nepu nura 


El Nuevo Testamento en el hñahñu (otomí) del Valle del Mezquital O La Liga Bíblica 1970, 2009 


NSANJUA 11, 12 


Jesu bi nøts'e pa mahets'i ne bi 
'ñena: 

—Ma Dada'i, dí 'ra'a'i ra jamadi 
ngue'a xcá 'yode nú'a stá a'a'i. 

42 Nuga dí padi nzantho guí pde nú'a 
dí a'a'i. Pe dá manga njabu po rá ngue 
ya ja'i 'bucua con gueque, pa njabu da 
za da gamfriyu gue go guele xcá 
pencagui. 

43 Ha mi uadi bi 'yapa Ajua njabu, 
nepu bi ña nts'edi bi 'ñena: 

—;¡Lasaro, bá pøni! 

44 Ha ra Lasaro 'bestho bá pøni mi 
'bant'a yá 'ye ne yá ua co 'raya xuni 
dutu, ne mi 'bant'a rá ñaxu co ma'na 
ra dutu. Ha ra Jesu bi 'ñembabi ya 
ja'i: 

—Xo'tuahu ya xani dutu. 

Ya nda gá xodyo bi 'ñu'ti pa hanja 
da za da gu ra Jesu 

(Mt. 26:1-5; Mr. 14:1-2; Lc. 22:1-2) 


45 Nu'bé nú't ya xodyo mri 'ñoui 
ra Maria mi hyanda nú'a bi 'yøt'a ra 
Jesu, ndunthi de gue'u bi gamfri'a. 
46 Pe 'ra bi ma bá xipabi ya fariseo 
nú!a te xqui 'yøt'e'a. 

47 Nu'bé nuya nda gá macja ne ya 
fariseo bi 'yøt'a 'nara hmunts'i ne bi 
'nena: 

— Te ga øthu? Ngue'a nura 
'ñøhø'a xi øt'a ndunthi ya danga 
nt'udi. 

48 Nu'bu ga hoptahu njabu, gatho ya 
ja'i da gamfri'a, ne 'mefa da 'ñehe ya 
me Nroma da hñanga ma nijahu ne da 
zinga ma ja'ihu. 

49 Pe 'na de gue'a mra thuhu ra 
Caifá mra danga nda gá macja nú'a 
ra jeya!'a, nu'á bi 'ñembabi'u: 

—Nu'ahu hinte ri fadihu. 

50 ¿Ha hinguí pahu gue ma'na xá hño 
da du 'nada ra 'ñøhø pa hinda du 
gatho ya ja'i, pa njabu hinda 'medi ya 
ja'i mengu ma haihu? 

51 Pe nú'a ra Caifá himbi bense 
nú!a bi ma. Pe ngue'a mra danga nda 
gá macja nú'a ra jeya'a, Ajua bi 

umbabi nuya ya noya, hangue bi ma 
gue ra Jesu mi ma da du po rá ngue 
ya me Judea. 

52 Y hingue hónse po rá ngue ya 
menguni, pe nehe pa gatho yá batsi 
Ajua nú'u xa nxani haburaza de ra 
ximhai, pa da 'natho'u. 

53 Hangue de gue'bu bi 'ñu'ti'u pa 
hanja da hyohma'u ra Jesu. 

54 Hangue ra Jesu ya himbi sigui 
bi 'ño haburaza pa bi ña ja yá thandi 
ya xodyo, ne bi ma de guehni Judea 
pa ja 'nara t'uca hnini rá thuhu Efraí, 
guetbu habu ja 'nara 'yo'mtha, ne ja 
bá 'buhuini yá nxadi. 

55 Ha ya mi ma da dat'a ra pa de 
ra pascua 'nará ngo ya xodyo, y 
ndunthi ya ja'i de haburaza ya zi 
t'uhnini bi ma Jerusale ante ra ngo 
pa da ntlaxqui ngu mya nzai'u. 

56 Ne go gue'u mi 'yo mi honga ra 
Jesu, y de mi 'buhni ja ra ndanija, mri 
'némseta: 

—¿Te guí beñhu? ¿Ha gue hinda 
'Necua ja ra ngo'a 'bu? 

57 Ha ya nda gá macja ne ya 
fariseo xqui manda gue nu'bu to'o da 
badi habu di 'yo'a da xipabi'u, pa da 
gu ntslahni'a. 


'Nara 'behña bi go'tsua 'nara njots'i ja 
yá ua ra Jesu nuni Betania 
(Mt. 26:6-13; Mr. 14:3-9) 
1 2 1 Y mri 'be 'rato ma pa pa da 
dat!a ra ngo de ra pascua, 
nura Jesu bi ma pa Betania habu mi 
'bu ra Lasaro nú!a xqui guts!i de rá 
du. 
2 Y ja bi t'ø'tuani 'nara nt!oxi ra Jesu. 
Ra Marta go mra møxmexa, ne nura 
Lasaro mi huhuini ra Jesu ja ra mexa 
co ma'ra ya ja'i. 
3 Nepu ra Maria mri hña nde litro ra 
hoga ñuni mi 'ra'ta ra nardo ne xi mri 
muui ndunthi, ne bi go'tsuabi ja yá ua 
ra Jesu, nepu bi o'tuabi co yá sta, ne 


bi mfont'a nú'a ra ñeni gatho mbo ra 
ngu. 

4 Nu!bt ra Juda Iscariote nú'a mra t'u 
ra Simu ne 'namra nzadi ra Jesu, ne 
go gue'a mi ma da da'a, bi 'ñena: 

5 —¿Hanja himbi 'ba nú'a ra hoga 
ñunila xi xá madi? Xa za xa 'bahma 
po hñu nthebe denario, ne nura 
boja'a xa thecuahma ya zi hyoya. 

6 Nura Juda bi ma njabu ngue'a 
mra be, ne ngue'a go mi pe'tsa ra 
ncuboja ne mi ju nú!la go mi ne de ja 
ra buxa, ne hingue xi majuani mri 
hueca ya hyoya'a. 

7 Pe nura Jesu bi 'ñembabi ra Juda: 

—Ote guí xipabi. Nuni bi 
goscagui nuna funi ja ma ua pa 
nura pa'a de ma nt'agui. 

8 Ngue'a nuya hyoya nzantho ma da 
'mui con gue'ahu, pe nuga hinga 
nzantho ma ga 'buiua con gue'ahu. 


Ra nt'u'ti pa dra thohma ra Lasaro 


9 Nepu xi ndunthi ya xodyo bi 
sipabi gue ra Jesu mi 'buhni Betania, 
ne bi ma't pa bá c'a'tsila, y hingue 
hønse pa da c!a'tsa ra Jesu, nehe pa 
bá handa ra Lasaro nú'a xqui guxa ra 
Jesu de rá du. 

10 Nu'bé nuya nda gá macja bi 'ñu'ti 
pa da hyohma ra Lasaro nehe. 

11 Ngue'a po rá ngue ra Lasaro 
ndunthi ya xodyo xqui 'uegue de 
gue'u ne bi gamfri'u ra Jesu. 


Ra Jesu bi yut'i ja ra hnini Jerusale 
(Mt. 21:1-11; Mr. 11:1-11; Lc. 19:28-40) 


12 Ha nurá hyax'a gatho ya ja'i 
nú'u xqui ma ra ngo de ra pascua 
nuni Jerusale bi 'yøde gue ra Jesu mi 
ma da zoni de guehni. 

13 Ne nu'é bi doca ya denthi ne bi ma 
bá thadi ra Jesu ne mi manta'u mi 
ena: 

—;¡Xá nsunda Ajua! ¡Ajua da japi 
nuni to'o bá ehe de rá thuhu'a! ¡Ajua 
da japi nuni ma Ndahu núju dyá me 
Israelhu! 

14 Ha nura Jesu bi zudi 'nara zi 
t'ubru ne bi togue'a pa bi nja ngu 

nú!a xqui tlofo ja ra Maca T'ofo habu 
ena: 

150xqui ntsuha, nú'ahu gyá 

menguhu Sión; 

ndi, hyanthu, xa 'ñepu ri 
Ndahu, 

bra togue 'nara zi t'ubru. 

16 Ha nuyá nxadi hinga 'bestho ra 
ora!a bi zo yá mfeni hanja xqui 
njabu. Pe nú'bu mi yopa nte ra Jesu 
ne bi yopa menga mahets'i, nu'bú ha, 
bi beni yá nxadi gue xqui tlofo njabu 
de gue'a, ne xqui njabu ngu nú'a 
xqui t'ofo. 

17 Nú'u ya ja'i mi 'buhni nura 
ora!a ra Jesu bi xipa ra Lasaro da 
boni de ra nt'agui ne bi guts'i de ra 
du, nu'ú xqui 'yonga ra 'bede de nú'a 
xqui hyant!u. 

18 Hangue ndunthi ya ja'i xqui boni de 
ra hnini pa bá thadi ra Jesu ngue'a 
xqui 'yøde de nú'a ra danga nt'udi 
xqui nja. 

19 Nepu ya fariseo mri 'émse'u: 

—;¡Ha ngue dí xi'ahu gue hinda za 
te gui 'yothu! Ndi, gatho ya ja'i di 
denini, hinda za to da zamiyu. 


'Raya me Grecia mi honga ra Jesu 


20 Nehe 'raya me Grecia xqui ma 
Jerusale ja nú'a ra ngo pa da 
xøcambeni'u Ajua. 

21 Y nú'u ya me Grecia bi ma bá tsudi 
ra Lipe nú'a mra me Betsaida de ra hai 
Galilea, ne bi 'fembabi: 

—Ndada, dí nehmahe ga ñahe co 
ra Jesu. 

22 Nepu bi ma nura Lipe bá xipabi 
ra Andre, ne ri yoho'u bi ma bá xipa 
ra Jesu. 

23 Ha ra Jesu bi dadi ne bi 'ena: 

—Ya bi zø ra ora pa da du Nú'a 
To'o e bi Nja'i ne da yopa menga pa 
mahets!i. 

24 Xi majuani dí xi'ahu, 'bu 'nara nda 
dega trigo 'be'tsitho ne hinda 'bot!a ja 
ra hai, hinda nxandi. Pe nu'bu xa 
'bot!i, ma da unga ndunthi ra sofo. 

25 Nu'a tó'o da madi rá te, ma da 'bedi, 
pe nu'a td'o hingui madi rá te nuua ja 
ra ximhai, nú'á go gue'a ma da me'tsa 
rá te pa nzantho. 

26 Nu'a tó'o da mepcagui, mahyoni 

da dengagui, y nu habu ga 'buiga 

da 'muhni nehe. Ha nu'a tó'o da 
mepcagui, ma Dada ma da 'ñe'tsua 

rá nsu. 


Ra Jesu bi ma de rá du 


27 Nubyá xi dí tu ma mui. ¿Te ma 
ga apa Ajua ma Dada? ¿Ha ga xipa 
njaua: “Ma Dada'i, ñangagui de nú'a 
ma ga thogui nuna ra orabya”? Pe 
hinda za ga embi njabu, ngue'a pa 
guehna stá ehe. 

28 Ma Dadat'i, 'yøt'e nú'a go ri paha pa 
dra nsunda!i ri thuhu. 

'Bestho ra ora'a bi nt'pde 'nara 
noya de mahets'i nú'a bi 'ñena: 

—Ya stá øt'e ne ma ga yopa øt'a 
ma'na!'qui. 

29 Ha nura hmuntsja'i mi 'bahni 
ra ora!a bi 'yøde nú!a ra noya de 
mahets'i, ne 'ra bi 'ñena gue mi 'nara 
ngani, ha nu ma'ra mi ena gue 'nara 
enxe bi zofo'a. 

30 Nepu nura Jesu bi dadi ne bi 
'hena: 

—Hingo po rá ngueque xa nt'øde 
nú'a ra noya, hønse po rá ngue'ahu. 
31 Nubyá nú'u ya meximhai hinda ne 
da gamfrigui ma dra t'e'mbabi pa dra 
castiga'u, ne ma dra thacuabi rá tsledi 
ra tstondahi nú'a ri nda ja nuna ra 
ximhai. 

32 Nuga ma dra tstutcagui maña ja 
'nara ponza pa da thogagui, y nu sta 
t'øtque njabu, ma da gamfrigui 
ndunthi ya ja'i po rá ngue ma du. 

33 Nu'á bi manga njabu pa da fadi 
te ma du mi ma da du'a. 

34 Nepu nuya ja'i bi dadi ne bi 'ñena: 

—Nu'i guí ena gue go gue!e Núla 
To'o e bi Nja'i, ne nuje ndi hu ma 
muihe gue go guet'a ra Cristo nú'a 
mi ma da mehna Ajua pa da nda. Pe 

nu'i guí ena gue mahyoni ma dra 
ts'ata maña ja ra ponza Nú'a To'o e 
bi Nja'i. Pe nura ley ma gue ra Cristo 
ma da 'mui pa nzantho. Nu'bé ¿te rá 
'befi Nú'a To'o e bi Nja'i? ¿Ha go 
gue'a núla mi ma da mehna Ajua pa 
da nda? 

35 Nu'bú ra Jesu bi 'ñembabi'u: 

—Nuga drá ñot!i dí yo'tla ri 
mfenihu. Pe ya ts'utho ya pa dí 'bui 
con gue'ahu. Hangue mientra dí 'bui 
con gue'ahu, tengaguihu, pa hingui 
njahu ngu nú'a to'o bi zu ra 'bexuui, 
ngue'a nu'a tó'o 'yo ja ra 'bexuui 
hingui padi habu rí ma. 
36 De dí 'buiua pa ga yo't!a!ihu, 
camfriguihu, pa njabu dya metilihu ra 
ñot!i. 

Ha nu mi uadi bi manga njabu ra 
Jesu, bi 'uegue de gue'u bi ma bá 
'bui habu hinda badi'u. 


Hanja ya xodyo himbi 
gamfri ra Jesu 


37 Masque ra Jesu xqui 'yøt'a 
ndunthi ya danga ntludi ja yá thandi 
nuya xodyo, pe nu'ú himbi gamfri. 
38 Bi njabu ngu nú'a xqui 'yofo ra badi 
Isaía habu ena: 

Ma zi Hmu'i, ¿to ja gue'a xa 
gamfri ma noyahu? 

¿To ja gue'a xa gamfri'i ngue'a 
xcá 'yotla ya danga nttudi? 


39 Nu'á himi tsa da gamfri ngue'a bi 
njabu ngu nú'a xqui 'yofo ra badi Isaía 
ja ma'na ra xeni habu ena: 
40 Ajua bi go'tua yá da'u ne bi japi 
bi megui yá mfeni, 
pa himbi hyandi co yá da, 
nixi bi badi co yá mfeni, 
pa himbi hobri'u ne pa njabu 
nuga himbi za dá poho'u. 


41 Ra Isaía bi manga njabu de ra Jesu 
ngue'a xqui hyandua rá nsunda!a, 
hangue mi ma de gue'a. 

42 Masque njabu, pe asta 'raya 

nda ga xodyo nehe bi gamfri gue ra 
Jesu go gue'a xpá mehna Ajua pa da 
nda, pe nu'á hinto bi xipabi ngue'a 
mi tsu ya fariseo da 'yeni'u de ra 
nija. 

43 Ngue'a nu'á ma'na mi ne da ponga 
yá hmi ja yá thandi ya ja'i que ja rá 
thandi Ajua. 


Ya ja'i tuda yá ts'oqui ngue'a 
himbi gamfri nú'a bi 
manga ra Jesu 


44 Ra Jesu bi ña nts'edi ne bi 
'hena: 

—Nu'a tó'o camfrigui, hingue 
honse camfriguiga, nehe camfri nú'a 
to'o bá pencagui. 

45 Ne nu'a tó'o handga ma 'mui, ja ra 
uenda handua rá 'mui nú'a to'o bá 
pencagui. 

46 Nuga go guecagui drá ñot'i stá 
eheua ja ra ximhai pa nuto gatho da 
gamfrigui ga poni de ja ra 'bexuui. 

47 Nu'a tó'o pde nú'a dí ma, ne hinda 
ne da 'yøt'e, nuga hingo ma ga e'mbi 
pa da ma ja ra nidu, ngue'a nuga stá 
ehe pa ga pøhø ya ja'i, hingue pa ga 
e'mbi da ma ja ra nidu. 

48 Nu'a tó'o hingui numansugui ne 
hingui ne da gamfri nú'a dí ma, go 
gue'a ma da t'e'mbi pa ja ra nidu, ne 
numa noya go gue!a ma da 'ye'mbi 
nú'a ra pa de ra ngaxhmai. 

49 Ngue'a nuga hinstá bense nú'a dí 
ma. Ma Dada nú'a to'o bá pencagui 
go gue'a xa 'bepcagui pa ga xi'ahu 
nú!a bi xiqui. 

50 Ne dí padi gue nú'u ya noya xa 
'bepqui ga ma go gue'u unga ra te pa 
nzantho. Hangue dí xi'ahu ngu nú!a 
xa xicagui ma Dada. 








Ra Jesu bi xucua yá ua yá nxadi 
1 3 1 Nura pa ante ra ngo de ra 
pascua, ra Jesu mi padi gue 
ya xqui zo ra ora pa da ma de guecua 


ja ra ximhai pa da yopa mengui habu 
bí 'bu Ajua rá Dada. Nu'á nzantho bi 

madi nú'u to'o yá meti'a, ne xi ra 
dangui rá hmate bi me'tsuabi'u. 

2 Ha ra Jesu bi nt'oxiui yá nxadi. 
Ha ra tslondahi ya xqui yutla ja rá 
mfeni ra Juda Iscariote nú'a mra t'u 
ra Simu, pa da da ra Jesu. 

3 Ha ra Jesu mi padi gue bá ehe de 
habu mi 'buhui Ajua rá Dada pa da 
'mtucua ja ra ximhai, ne mi padi nehe 
gue ya mi ma da yopa mengui pa da 
'muhui'a. Nehe mi padi gue Ajua rá 
Dada ya gatho xqui 'yenttua ja rá 'ye'a. 
4 Hangue nu'a bi 'mai de ja ra meza 
habu mri nt'oxi'« ne bi hñaca rá pat'i 
ne bi ngutla 'nara nt'ot!ye. 

5 Ne bi xitla ra dehe ja 'nara nsu'ye, ne 
bi mudi bi xucua yá ua yá nxadi. Nepu 
mi o'tuabi co nú'a ra ntlot!ye mri 
ngutlila. 

6 Ha nu mi ma da xucuabi yá ua 
ra Pedro, ra Pedro bi 'ñembabi: 

—Ma zi Hmu'i, ¿ha gue go ma gui 
zuga ma uaga? 

7 Ha nura Jesu bi dadi ne bi 
'ñembabi: 

—Nubyá hingui tsa da zo ri mfeni 
nú'a dí øt'e, pe 'mefa ha, ma gui 
padi. 

8 Nura Pedro bi 'fembabi: 

—Nu'i hinhya'mu ma gui zuga 
ma uaga. 

Ha nura Jesu bi dadi ne bi 
'ñembabi: 

—Nu'bu hinga xuc'a ri ua, hinte 
guí pe'tsi de gueque. 

9 Nu'bé ra Pedro bi 'ñembabi: 

—Ma zi Hmu'i, nu'bú, hingue 
hønse ma ua gui xugagui, kuga ma 
tye ne ma ñaxu nehe. 

10 Ha nura Jesu bi 'ñembabi: 

—Nú'a to'o ya xa nxaha, ya hinga 
mahyoni da yopa nttaxca ma'na'qui, 
honse da sucua yá ua, ngue'a ya xá 
nt'axi gatho rá ndo'yo. Ha nu'ahu ya 
xá nt'axi'ihu, masque hinga gatho'ihu. 

11 Nu'á mi padi to'o mi ma da 
da'a, hangue bi 'ñena gue hinxmá 
nt'axi gatho'u. 

12 Ha nu mi uadi bi xucua yá 
ua'a, bi yopa hñuxa rá pat'i ne bi 
hñudi ma'na'qui ja ra meza ne bi 
'ñembabi'u: 

—¿Ha tso ri mfenihu nú'a stá 
ø't'a'ihu? 

13 Nu'ahu guí enju go gueque ri 
Xahnateguihu ne ri Hmuguihu. Nú'a 
guí enju gue'a majuani, ngue'a ha, go 
guecagui. 

14 Hangue ngue'a núga ri Hmuguihu 
ne ri Xahnateguihu ne stá xuc!a ri 
uahu, hangue nu'ahú nehe rí 'ep'ahu 
gui nxucua uahu 'na ngu ma'na. 

15 Dí u't'a'ihu njabu pa ne'ahu da za 
gui 'yothe ngu nú!a stá ø't'a'ihu. 

16 Xi majuani dí xi'ahu, 'nara 'bego 
hingo ma'na ri manda!a que rá hmu, 
nixi 'nara 'mehni hingo ri manda'a 
que nú'a to'o xa mehni. 

17 Nu'bu gui pahu nú'a dí xi'ahu, ne 
'be gui 'yothu, nu'bé gui njapihu. 

18 Pe hindi ma de gatho'ihu, 
ngue'a dí pa'a'ihu nú'ahu stá 
huan'a'ihu pa dua nxadi'ihu, ne stá 
huan'ahu pa da njabu ngu nú'a manga 
ra Maca T'ofo habu ena: “Xa gugui 
dega ncontra nú'ase to'o stá ñu'me.” 
19 'Bedi da njabu ngu nú!a stá xi'ahu, 
pe nubyá dí xilahu nú!a te ma da nja, 
pa nu stí njabu, da za gui camfrihu 
gue go gueque ngu nú!a stá xilahu. 
20 Xi majuani dí xi'ahu, nula tó'o da 
numansu ma 'mehni, go gueque 
numansugui; ne nu'a tó'o da 
numansugui, go numansu nú'a 
to'o bá pencagui. 


Ra Jesu bi ma gue ra Juda 
ma da da'a 
(Mt. 26:20-25; Mr. 14:17-21; Lc. 
22:21-23) 


21 Ha nu mi manga njabu ra Jesu, 
bi du rá mui, ne bi xipabi yá nxadi te 
mri bønga nú'a mi ma, ne bi 'ñena: 

—Xi majuani dí xilahu, 'na de 
gue'ahu ma da dagagui. 

22 Ha nuya nxadi bi nu'tua da'a 

ngue'a himi padi to'o 'na de gue'u 
nú'a mi mañ'a. 

23 Ha 'nara nxadi nú'a xi mrá hmadi ra 
Jesu, ja mi huhni ja rá hyo'a. 

24Y nura Pedro bi 'ñutua ra seña nú'a 
ra hmaca nxadi pa da 'yambabi ra 
Jesu to'o'a. 

25 Nepu nu'a xqui ncahma guetbu ja rá 
tiña ra Jesu bi 'ñembabi: 

—¿To'o 'na de guecje, ma zi 
Hmu'ihe? 

26 Ha nura Jesu bi dadi ne bi 
'hena: 

—Nú!a to'o ga umba ra 
clathuhme go gue'a. 

Nu'bú nu'á bi po'mba ra thuhme 
ne bi umbabi ra Juda Iscariote nú'a 
mra t'u ra Simu. 

27 Ha nura Juda mi hñanga nú'a ra 
c'athuhme gue'a ra ora bi yut'a ra Sata 
ja rá mfeni'a pa da 'yø'tua rá 'befi. 
Nepu nura Jesu bi 'ñembabi: 

—Nú!a guí beni gui 'yøt'e, 'yøt'e 
'bestho. 

28 Pe ni 'na de gue nú'u mi huhni 
ja ra mexa himbi zo yá mfeni hanja 
bi xipabi njabu'a. 

29 Ngue'a nura Juda go mi pe'tsa ra 
ncuboja, hangue 'ra de gue'u mi hu yá 
mui gue ra Jesu xqui xipabi gue da ma 
da danga te mahyoni pa ja ra ngo, o 
pa da umbi te da umba ya hyoya. 

30 Ne ngu xi bi hñanga nura clathuhme, 
'bestho bi bøni. Ne ya kma 'mexuui ra 
ora!a. 


Ra 'ra'yo hmanda 


31 Ha nu mi bonga ra Juda, bi 
'fenga ra Jesu: 

—Nubyá ma da hnequi rá nsunda 
Nú'a To'o e bi Nja'i po nú'a ma da 
thogui. Ne po rá ngue'a ma dra 
nsunda Ajua. 

32 Nepu Ajua ma da umba rá nsu pa di 
mahyeguiui yá nsu, ne ma da 'ygt'e 
'bestho. 

33 Ma zi t'wihu, ya hinga ma ga 

'bui ndunthi con gue'ahu. Ma gui 

hyongaguihu, ne ngu sta xipa ya nda 
ga xodyo, njabu nehe dí xi'ahubya: 
Hinda za gui mahani habu grá maga. 
34 Nubyá 'nara 'ra!yo hmanda dí 
tsoc'ahu: Mádihu 'na ngu ma'na, nja 
ngu stá ma'a'ihu, njabu nehe gui 
mádihu 'na ngu ma'na. 

35 ¡Bu gui mádihu 'na ngu ma'na, 
nu'bé njabu da badi gatho ya ja'i gue 
majuani ma nxadi'ihu. 


Ra Jesu bi ma gue ra Pedro 
ma da goni'a 
(Mt. 26:31-35; Mr. 14:27-31; Lc. 
22:31-34) 


36 Ha nura Pedro bi 'ñembabi: 

—Ma zi Hmu'i, ¿habu ma gui ma? 

Ha nura Jesu bi dadi ne bi 
'ñembabi: 

—Hinda za ga meuibya habu grá 
maga. 'Mefa ha, ma gui mani. 

37 Ha nura Pedro bi 'ñembabi: 

—Ma zi Hmu'i, ¿hanja hinda za 
ga meuibya? Nuga masque ga tu por 
gue!e. 

38 Ha nura Jesu bi 'ñembabi: 

—¿Ha gue ma gui tugue po rá 
nguecagui? Xi majuani dí xi'a'i, ma 
gui congagui hñu'qui ante da mafi ra 
menja. 


Ra Jesu tsixcahu pa habu 
bí 'bu Ajua ra Dada 


1 4 1 Ne ra Jesu bi 'ñembabi yá 
nzadi: 

—Ogui tu ri muihu. Nu'ahu guí 
camfrihu Ajua ma Dada, hangue 
camfriguihu nehe. 

2 Nuni habu bí 'bu Ajua ma Dada xi bi 
ja ndunthi ya ngu. Nu'bu di othohma, 
ya stá xilahmahu. Nuga ma ga ma pa 
ga hoc'alihu habu ma gui 'buhu. 

3 Ne xcrá ma pa ga hoc'a'ihu habu gui 
'buhu, ma ga yopa pengui pa ga 
tsix'a'ihu pa gui 'buhu habu ma ga 'buca. 
4Ne guí pahu habu ma ga maga, ne 
guí pahu ra 'ñu. 

5 Nu'bé nura Toma bi 'fembabi: 


NSANJUA 13, 14 


—Ma zi Hmu'i, hindí pahe habu 
ma gui ma, ¿ne guí enje gue dí pahe 
ra 'ñu? 

6 Nu'bú ra Jesu bi 'ñembabi: 

—Nuga go guecagui drá 'ñu, ne 
drá majuani, ne drá te. Hinda za to 
da zóni habu bí 'bu ma Dada 'bu 
hingo ga tsixca. 

7 'Bu xcá pacihmahu, xcá pahmahu 
ma Dada nehe. Ne desde nubya guí 
pah+'a, ne xcá hyanthu'a. 

8 Ha nura Lipe bi 'ñembabi: 

—Ma zi Hmu'ihe, 'ñutcahe Ajua 
ra Dada, ne ya con guet!a. 

9 Nu'bú ra Jesu bi 'ñembabi: 

—¿Ha hinxcá pacaguitho, nugue 
Lipe? Y ya gtla ndunthi ya pa stá 
'ñohu. Nu'a tó'o xa hyandgagui xa 
hyanda Ajua ma Dada nehe. Nu'bú 
¿hanja guí engaguihu gue ga 
ultlalihu Ajua ra Dada? 

10 ¿Ha hinguí camfri gue dí 'natho'be 
Ajua ma Dada? Nuga hinstá bense 
nú'a dí xi'ahu, nixi nú'u ya 'befi dí pefi 
hingo dí pefi de guecse. Numa Dada 
to'o dí 'natho'be go gue'a øt'e gatho, 
ne go rá 'befise!a. 

11 Camfrihu gue nuga dí 'natho'be 
Ajua ma Dada. Pe nu'bu hinguí 
camfrihu nú!a dí ma gue dí 
'natho'be'a, camfrihe po nú'u ya 'befi 
stá pefi. 

12 Xi majuani dí xi'ahu, nula tó'o da 
gamfrigui, ne'a ma da me ya 'befi ngu 
nú'u dí pefi, ne ma'na dya dangui ma 
da mefila nguetho nuga ma ga yopa 
pengui pa ga 'bu'be ma Dada. 

13 Ne gatho nú'a te ma gui 'yapabihu 
ma Dada de ma thuhuga, ma ga ø't'a 
ri nttadihu, pa dra nsunda ma Dada po 
rá ngueque rá T'ugui. 

14 Hangue nu'araza te gui 'yadihu ja 
ma thuhu, nuga ga 'ra!ahu. 


Ra Jesu bi ñagui ma dua 
pehna ra Maca Ndahi 


15 'By grí macaguihu, 'yothu nuya 
hmanda dí 'bep'a'ihu. 


El Nuevo Testamento en el hñahñu (otomí) del Valle del Mezquital © La Liga Bíblica 1970, 2009 


NSANJUA 14, 15 


16 Ne nuga ma ga apabi Ajua ma Dada 
da men'ahu ma'na nú!a to'o da hñup'a 
ri muihu, ne nu'á da men'ahu pa da 
'mui nzantho con gue'ahu, y nu'a go 
gue'a ra Maca Ndahi nú'a to'o manga 
majuani. 

17 Ne ya ja'i nú'u hingyá gamfri hingui 
tsa da hñani'a, ngue'a nu'á hingui 
padi to'o'a, ne hingui tso yá mfeni'u« 
tengu'a. Pe nu'ahé guí pahu'a ngue'a 
nu'á 'bui con gue'ahu, ne ma da 'mui 
ja ri corasohu. 

18 Hangue njabu nuga hinga ma ga 
tsoclasehu, ma ga yopa pengui 
ma'na'qui pa ga 'bui con gue'ahu. 
19Ne 'bestho ma da zø ra ora ya ja'i 

nú'a hingyá gamfri ya hinda ma da 
hyandgaua ngue'a pa gue'u ma ga njo'o, 
pe nu'ahú ha, ma gui hyandgaguihu 
ngue'a ma ga 'bui con gue'ahu. Y nuga 
ma ga yopa nte, hangue ne'ahu ma gui 
pe'tshu ra te pa nzantho ngue'a dí tega. 
20 Ha nu xcrá njabu, ma gui pahu gue 
dí 'bu'be ma Dada, ne nu'ahu guí 
'buhu con gueque, ne nuga dí 'bui 
con gue'ahu ja ri corasohu. 

21 Nu'a tó!o øt'a ya hmanda nú'u dí 
ma, nú'á go gue'a ri macagui. Ha nu'a 
tó'o ri macagui, ma Dada ri madi'a, 
nequi ga madi'a ne ga utuabi tengu 
ma 'mui. 

22 Nu'bé ra Juda, pe hingue nura 
Juda Iscariote, bi 'hembabi ra Jesu: 

—Ma zi Hmu'i, ¿hanja honseguihe 
ma gui utcaguihe tengu ri 'mui, ha 
nu ma'ra ya ja'i hina? 

23 Nu'bú ra Jesu bi dadi ne bi 
'ñembabi: 

—Nu'a tó'o ri macagui ma da 
'yøtca nú'a dí ma, ne ma Dada da 
madi'a, ne nuga co ma Dada ga e'be 
ne ga 'buhe 'nadbu con gue'a. 

24 Nu'a tó'o hingui macagui, hingui 
øtca nú'a dí ma. Y nú'a guí phu dí ma, 
hindi mansega, numa Dada nú'a to'o 
bá pencagui go gue'a mañ'a. 

25 Dí zi'ahu njabu núbya de dí 
'buitho con gue'ahu. 

26 Pe ra Maca Ndahi nú'a ma dua 
pehna ma Dada de ja ma thuhu pa da 
'mui con gue'ahu ne da hñup'a ri 
muih+u, nu'á ma da 'ñu't'a'ihu gatho, 
ne ma da ben'a'ihu gatho ngu nú'a stá 
xi'ahu. 

27 Dí ne gui 'buhu te rá entho 
nsinque ra dumui, hangue dí 'ra'ahu 
ra humui, gue'a ngu 'nara tsogui dí 
tsoc!lahu. Y nú'a ra humui dí 'ra!ahu, 
hingue ngu nú'a di unga ya 
meximhai. Hangue oxqui tu ri 
muihu, nixi gui ntsuhu. 

28 Nu'ahu ya stá xi'ahu gue ma ga ma, 
ne ma ga yopa pengui pa ga 'bui con 
gue'ahu. 'Bu gri macjhmahu, nu'bé 
xcá johyahmahu nu nda xi'ahu gue ma 
ga ma habu bí 'bu ma Dada, ngue'a 
nu'á go ma'na ha ra tstedi de gueque. 
29 Nubyá dí xilahu nú'a di 'betho da 
nja, pa nu stí nja, ma gui beñhu, pa 
njabu ma'na gui camfriguihu. 

30 Ya hinga ma ga 'bui ndunthi 
con gue'ahu pa ga ñahu, ngue'a xa 
'ñepu ra tstondahi nú'a ri nda de 
nuna ximhai, pe nu'á hingui ha ra 
ts'edi pa te da 'yotcagui. 

31 Nuga ma ga hoptho da 'yptque nú'a 
te xa 'ye'mgagui, pa njabu da badi 

gatho ya ja'i gue dí madi ma Dada, ne 
dí øt'e ngu nú'a xa 'bepcaguila. 'Baihu, 


maha. 
1 5 1 Nepu ra Jesu bi 'ñembabi 
yá nxadi: Nuga dí nja ngu 
'nara hoga 'bai gá obxi, ha numa 
Dada nja ngu nú'a to'o pe ra ua'obxi. 
2 Nu'u tó'o 'bui con gueque go gue'a nja 
ngu ya mai de nura hoga 'bai gá obxi'a. 
Ne gatho ya mai nú'u hingui unga yá 
fruta, nú'a to'o pe ra ua'obxi da zequi'u. 
Pe nu'u di unga yá fruta, nu'á da moqui'u 
pa ma'na da unga yá fruta. 
3 Nu'ahu ya xá nt'axi'ihu po nura noya 
stá xilahu. 
4 'Buhu con gueque, ne nuga ga 'bui 
con gue'ahu. Ngu 'nara mai hingui tsa 


Ra 'bai gá obxi ne yá mai 

da unse yá fruta 'bu hingui tógue ja rá 
'bai, guí njahubu nehe, hinda za gui 
uñhe ri frutahu 'be hingui 'buhu con 
gueque. 

5 Nuga go guecagui drá 'bai gá 
obxi, ha nu'ahu go gyá maihu. Nu'a 
tó'o 'bui con gueque, ne nuga con 
gue'a, go gue'a da unga ndunthi ya 
fruta, ngue'a nsinque de gueque 
hinda za te gui 'yothu. 

6 Nu'u tó!o ya hingui 'bui con gueque, 
nja ngu ya mai xa tslequi, da 'yot'i, 
nepu da hmunts'i gatho pa dra thot!a 
ja ra tsibi, da nzo. 

7'Bu xi gui 'buhu con gueque, ne 
'bu ma noya da 'yoda ja ri mfenihu, 
nu'bú 'yaphu Ajua gatho nú'a go gui 
nehy ne nu'á da 'ra!ahu. 

8 'Bu gui uñhu ndunthi ra fruta, nu'bé 
da hnequi rá nsunda ma Dada, ne 
njabu ma go dua nxadi'ihu. 

9 Ngu ma Dada macagui, njabu nehe 
dí ma'a'ihu. Oxqui 'ueguehu de ma 
hmate. 

10 Nu'bu gui 'yothu nuya hmanda dí 
'bep'ahu, nu'bé guí 'buhu ja ma 
hmate, ngu nuga stá ø'tua yá hmanda 
ma Dada ne dí 'bu ja rá hmate'a. 

11 Dí xi'ahu njabu pa da nja ma 
johya ja ri corasohu, ne pa 
hinhya'mu da 'me ri johyahu. 

12 Nu'a ma hmanda dí 'bep'ahu: 
Mádihu 'na ngu ma'na ngu stá 
ma'a'ihu. 

13 Nu'a tó'o da du po rá ngue yá 
amigo, go gue'a ma'na ja rá hmate ra 
dangui de gatho. 

14 Ha nu'bu gui 'yøthu nú'a dí 
'bep'ahu, nu'bú go ma amigo'ih+. 

15 Hangue ya hindi hant!ahu ngu 'nara 
'bego, ngue'a 'nara 'bego hingui padi 
te pe rá hmu. Y nubyá dí hant'ahu ngu 
ma amigo'ihu, ngue'a stá xilahu gatho 
nú'a xa xicagui ma Dada. 

16 Nu'ahu hingo xcá huancahu, nuga 
go stá huan'a'ihu, ne stá hux'a'ihu pa 
gui maha habu ga pen'a!lihu, ne pa gui 
uñhu ra fruta nú'a hinhya'mu da 


NSANJUA 15 


thegue. Ne nú'a te gatho gui 'yapabihu 
ma Dada de ja ma thuhu, nu'á da 
Ira'alihu. 

17 Hangue nula dí 'bep'a'ihu, mádihu 
'na ngu ma'na. 


Nú'u hingyá gamfri utsa ra Jesu, 
nehe utsa nú'u to'o camfri'a 


18 'Bu da utsa'ihu ya ja'i, beñhu 
gue go 'met'o bi utsaguiga'u. 

19 Nu'bu dya meti'ihe hmaha ra 
ximhai, nu'béú ya meximhai di 
ma'a'ihu ngu madi yá mimeximhaiui. 
Pe nu'ahu hingyá meti'ihu ra ximhai 
ngue'a nuga stá huan'a'ihu ne stá 
'uec'a!ihu de ya ts'ot'øt'e de ra ximhai. 
Hangue por gue'a ya ja'i di utsa'ihu. 
20 Oxqui ma gui pumfrihu nú'a stá 
xi'ahu, gue 'nara 'bego hingo ma'na ja 
rá nsu que rá hmu. Nu'u tó!o xa 
utsagui da utsalihu nehe, ha nu'u tó'o 
xa 'yøtca nú'a stá ma, nehe da 
'tyø't'a'ihu nú'a gui mañhu. 

21 Pe nú'u to'o ma da utsa'ihu ngue'a 
guí camfriguihu, nu'ú ma da 
'tyø't'a'ihu njabu ngue'a hingui padi'u 
nú'a to'o bá pencagui. 

22 ¡Bu hinstá ehehma ne hinstá 
zofohma ya ja'i, nu'bú nu'ú hinte ma 
tstoqui di tuhma'u. Pe nuga dá ehe, 
ne dá zofo'u. Hangue nubyá nu'ú tu 
ya tstoqui ne hinda za te ma da 
dadi'u. 

23 Nu'a tó'o utsagui, utsa ma Dada 
nehe. 

24 Nuga dá gtla ya danga nt'udi ja yá 
thandi'a, nú'u hinhya'mu to'o ma'na 
xa 'yøt'e. Pe masque njabe nu'é himbi 
ne bi gamfrigui, hangue nubyá tu yá 
tstoqui. Ne masque bi hyanda nuya 
danga nt'udi'u, bi utsagui ne bi utsa 
ma Dada nehe. 

25 Bi njabu pa da nja ngu nú'a xqui 
tlofo ja yá ndaxjua ley!u: “Masque 
hinte ma ts'oqui stá øt'e, pe nu'ú bi 
utsagui.” 

26 Pe ma ga pen'a'ihu ra Maca 
Ndahi pa da 'mui con gue'ahu ne da 


El Nuevo Testamento en el hñahñu (otomí) del Valle del Mezquital O La Liga Bíblica 1970, 2009 


NSANJUA 15, 16 


hñup'a ri muihu. Nu'á ma da 'ñehe 
de Ajua ra Dada, ne manga majuani, 
ne ma da xi'ahu de gueque. 
27 Ne'ahu ma gui xiphu ma'ra ya ja'i 
de gueque ngue!a desde rá mudi xcá 
'buhu con gueque. 
1 6 1 Di xi'ahu njabu pa hingui 
'ueguehu de gueque nu xcrí 
thohu ya nt'utsate. 
2 Ma da tleñ'a'ihu de ja ya nija. Nehe 
ma da nja ra pa gue 'bu to'o da 
hyo'ahu da beni gue supa rá 'befi 
Ajua. 
3 Nu'é ma da 'yo'tlahu njabu ngue'a 
hinxa bacagui'u nixi xa ba ma Dada. 
4Dí xi'ahu njabu pa nu stí zø ra pa da 
njabu, da za gui beñhu gue ya stá 
xilahu. 


Rá 'befi ra Maca Ndahi 


Nurá mudi hindá xi'ahu nú'a te 


ma da nja ngue'a mi 'betho pa ga ma. 


5 Pe nubyá ma ga yopa pengui ga 
'bu'be nú!a to'o bá pencagui, ne ni 'na 
de gue'ahu hinguí angahu habu drá 
ma. 

6 Pe go guí tu ri muihu ngue'a dí 
xi'ahu njabu. 

7 Pe dí zi'ahu majuani gue pa gue'ahu 
ma'na xá hño ga ma, ngue'a 'bu hinga 
ma, hinda 'ñe ra Maca Ndahi pa da 
'mti con gue'ahu ne da hñup'a ri 
muihu, pe nu xcrá ma, ma ga 
pen'ahuua'a. 

8 Ha nu stí zø'a ma da zopa yá mfeni 
ya ja'i pa da badi'u gue xi tu ya 
ts'oqui, ne hanja da za da 'mu xá hño, 
nehe da badi'« gue Ajua ma da 'yøt'a 
ra ts'utbi. 

9 Nú'a ra Maca Ndahi'a ma da 
'hutuabi'u gue xi tu ya tsloqui ngue'a 
hingui camfrigui'a. 

10 Nehe nu'á ma da 'ñutuabi'u hanja 
da 'mui'u xá hño, ngue'a nuga ya ma 
ga ma pa ga 'bu'be ma Dada ne 
nu'ahu ya hingui ma gui hyandgahu. 
11 Y nu'á ma da 'ñutuabi'u gue Ajua 
ma da 'yotla ra ts'utbi, ngue'a nu'á ya 

xa híñacua rá tsledi ra tstondahi nú'a di 
nda ja nuna ra ximhai. 

12 Ja ma'ra te ga xi'ahmahu, pe 
nubyá hinga ma ga xi'ahu ngue'a 
hinda za gui padihu gatho. 

13 Pe nu stí zo ra Maca Ndahi, ma da 
'hu't'ahu pa gui pahe gatho nú'a 
majuani, nguetho nu'á manga 
majuani, ne hinda ma da manse nú'a 
da ma, nu'á ma da xi'ahu gatho nú!a 
ma da xipabi Ajua ma Dada, ne ma da 
xi'ahu nú!a te ma da nja. 
14 Ne ma da 'yøt'e pa da hneca ma 
nsunda, ngue'a ma da zi'ahu ngu nú'a 
te ga xipabi. 
15 Nuga, nula dí ma, dí ma ngu nú'a 
xica ma Dada, hangue dí eñ'ahu gue 
ra Maca Ndahi ma da xi'ahu ngu nú!a 
ga zipi. 

Nura dumti da mpunga johya 


16 Ya ma da zø ra ora ya hingui 
ma gui hyandgahu, nepu hints'u ya!a 
ma gui yopa hyandgahu ma'na'qui, 
ngue'a ma ga yopa pengui habu bi 
'bu ma Dada. 

17 Nepu 'rayá nxadi bi 'ñémse'u 
'na ngu 'na: 

—¿Te rí bonga nú'a bi xiejeni nu 
mi ma: “Ya ma da zø ra ora ya hingui 
ma gui hyandgahu, nepu hints'u ya!a 
ma gui yopa hyandgahu ma'na'qui, 
ngue'a ma ga yopa pengui habu bi 
'bu ma Dada”? 

18 Ne nu'á mi 'émse'u: 

—+¿Te rí bonga nuya ya noya 
xicjuni: “Ya ma da zø ra ora”, ne 
“hints'u ya!a”? Hingui tso ma 
mfenihu nú'a bi mani. 

19 Ha nura Jesu bi batho gue mi 
ne'u da 'yambabi hmaha, hangue 
nu'á bi 'fembabi'u: 

—¿Ha gue grí 'ñánbahu te rí 
bonga nú!a stá eñ'ahu gue ya ma 
da zø ra ora ya hingui ma gui 
hyandgahu, nepu hints'u ya'a ma gui 
yopa hyandgahu ma'na!'qui? 

20 Xi majuani dí xi'ahu, nu'ahu ma gui 

nzofihu ne ma gui tu ri muihu, pe ya 
ja'i nú'u hingyá gamfri da johya'u. Ma 
da du ri muihu, pe nuri dumuihu ma 
da mpunga johya nu xcrí yopa 
hyandgahu ma'na'qui. 

21 Ma gui njahu ngu 'nara 'behña ma 
da 'mu rá batsi pe'tsa xica ugui ngue'a 
ya xa dat!a rá pa, pe nu stí uadi da 
'mu rá batsi, nu'á ya da pumfri yá 
gui ne da johya!a ngue'a ya bi dá 
nximhai 'nara batsi. 

22 Guí njahubu nehe, guí tu ri muihu, 
pe nuga ma ga yopa pengui ga 'bui 
con gue'ahu, ne njabu ma xi gui 
johyahu, ne hinto da hñac'ahu nura 
johya!a. 

23 Ha nuya pa'u ya hinte ma 
nt'ani ma gui 'yangahu. Xi majuani 
dí xilahu, nú'a te gatho gui 'yapabihu 
ma Dada de ja ma thuhu, nu'á ma da 
'ralahu. 

24 Hinte xcá 'yapthohu Ajua ma Dada 
de ja ma thuhu. 'Yaphu y nu'á da 
'ralahu, pa njabu nzantho xi da nja ri 
johyahu. 


Ra Jesu bi ntate de ra ximhai 


25 Nú'a stá xilahu, stá xi'ahu ngu 
nara 'bede. Pe ma da zø ra pa gue ya 
hinga ma ga zi'ahu njabu, pe ma ga 
xi'ahu de ma Dada co ya noya nú'u 
'bestho da za gui padihu. 

26 Ha nuya pa'u ma gui 'yaphu ma 
Dada de ja ma thuhu, y hinga mathoni 
go ga api pa da 'ra'ahu nú'a te gui 
'yvaphu. 

27 Ngue'a ma Dada xi ma'a'ihu, ngue'a 
guí macaguihu ne xcá camfriguihu 
gue stá ehe de habu ndi 'bu'be'a. 

28 Ndí 'bu'be ma Dada ne stá ehe pa 
guecua ja ra ximhai, ne nubyá ma ga 
ma de guecua ja ra ximhai pa ga yopa 
pengui ma'na'qui nuni habu bí 'bu ma 
Dada. 

29 Nu'bé nuyá nxadi bi 'ñembabi: 

—Nubyá ha, ya tso ma mfenihe 
xá hño nú'a guí ma, ngue'a ya hinte 
grí hyecuabi nú'u ya noya guí ma. 

30 Nubyá ha, dí pahe gue guí patho 
gatho, hangue hinga mahyoni to da 
'yan'a'i 'nara ntlani. Hangue dí 
camfrihe gue Ajua bá peñ'a'i. 

31 Ha nura Jesu bi datuabi ne bi 
'ñembabi: 

—¿Ha gue ya guí camfrihu? 

32 Pahu gue ma da zø ra pa ne majuani 
nubya ya xa zøhø, ma gui nxanihu ne 
ma gui penju ja ri nguhu 'na ngu 'na, 
ne ma gui hyegasehu, pe nuga hinga 
ma ga 'busega, ngue'a dí 'bu'be ma 
Dada. 
33 Dí xi'ahu njabu pa da za gui 'buhu 
te rá 'ñentho nsi ra dumui ngue'a guí 
camfriguihu. Nuua ja ra ximhai ma 
gui thohu ya thogui, pe oxqui tu ri 
muihu, dá nja ri tstedihu pa gui 
tsetihu, ngue'a nuga ya stá ntate de 
nuna ra ximhai. 
Ra Jesu apa Ajua rá Dada po yá nxadi 
1 7 1 Mi uadi bi manga njabu ra 
Jesu, nepu bi nøts'e pa 
mahets'i ne bi 'yapa Ajua rá Dada, bi 
'ñena: 

—Ma Dada!'i, ya bi zo ra ora. 
'Yøt'e pa da hnequi ma nsunda núga 
ri T'ugui, ne pa njabu necá ga øt'e pa 
da hnequi ri nsunda nehe. 

2 Ngue'a nu'i xcá 'yentc'a ja ma 'ye 
gatho ya ja'i de ra ximhai, pa ga 
umbabi ra te nzantho nuto gatho xcá 
'ragui. 

3 Nú'u to'o pe'tsa ra te nzantho go 
gue'u padi gue go guese'i grá 'nat'a 
Ajua majuani, ne pacagui núga drá 
Jesucristo xcá pencagui. 

4 Nuga stá ptle pa bi hnequi ri 
nsunda nuua ja ra ximhai, ngue'a ya 
stá jualtla ri 'befi nú'a gá 'bepcagui 
ga pefi. 

5 Nubyá, ma Dada'i, 'yøt'e pa nu xcrá 
yopa mabu, da yopa hnequi ma 

nsunda ngu nú'a ndi pe'tsi nú'bu nda 
'buhuibu nú'bu mi othotho ra ximhai. 

6 Núyu to'o xcá huahni de ra 
ximhai ne xcá 'racagui, ya stá 

utuabiyu to'o'igue ne tengu ri 'mui. 
Nuyu go ri metiyu ne xcá 'racaguiyu, 
ne nuyú xa 'yot'e ngu manga ri noya. 
7 Nuyú ya padi gue gatho nú'a dí pefi 
ne nú'a dí ma go xcá 'bepcagui. 

8 Ngue'a stá xipabiyu nú'a xcá xicagui, 
ne nuyú xa gamfri, ne xa badi gue xi 
majuani stá ehe de habu ndí 'buhui, ne 
xa gamfri gue go gue'e xcá pencagui. 

9 Nuga dí a'a'i gui suyu, hingo dí 
a'a'i pa gui su nú'u ya ja'i hingyá 
gamfri, hønse dí a'a'i gui su núyu xcá 
Iracagui, ngue'a go ri metiyu. 

10 Ne gatho nú'a xcá 'racagui go ma 
metiga, ne gatho nú'a ma metiga go ri 
meti nehe, ne gatho nú'a ri metigue go 
ma metiga nehe. Mahyegui ma metihu. 
Ne ma nsunda di hnequi ja guehyu. 

11 Ngu guí padi gue nuga ya hinga 
ma ga 'bucua ja ra ximhai, ngue'a ma 
ga mabu pa habu guí 'bui. Pe nuyú ha, 
ma da gohi. Ma maca Dada'i, jamasu 
co ri tsledi núyu to'o xcá 'racagui, pa 
njabu da 'nathoyu ngu dí 'nathoui. 

12 De stá 'bucua ja ra ximhai stá 
jamasugayu co ri tsledi pa hinxa 
'uegueyu. Sta su núyu xcá 'racagui, ne 
hinto ma'na de guehyu xa 'medi, 
nsøctho nú'a to'o dí 'ñepi da 'medi pa 
da njabu ngu manga ra Maca T'ofo. 

13 Nubyá ma ga mabu habu guí 
'bui. Pe de dí 'bucuatho ja ra ximhai, 
dí a'i go gui subyayu, pa njabu nuyé 
da me'tsa ra johya ja yá coraso ngu 
nú'a dí pe'tsca. 

14 Nuga stá xipabiyu ri noya, pe nuya ja'i 
nú'a hingyá gamfri di utsayu ngue'a 
nuyé ya hingyá meti ra ximhai, ngugui 
nehe hingo rá metigui ra ximhai. 

15 Hindi a'a!i pa gui tsits'i de guecua ja 
ra ximhai, nula dí a!a'i, ñaniyu de ra 
tslondahi. 

16 Nuyé ya hingyá meti ra ximhai, ngugui 
nehe hingo rá metigui ra ximhai. 

17 Hangue dí a'a'i gui utuabiyu ri 
noya, pa njabu da 'uegueyu de gatho 
nú'a xá ntslo ja ra ximhai, ngue'a nuri 
noya gue'a majuani. 


192 


18 Ngu xcá pencaguiua ja ra ximhai, 
njabu nehe dí pehniyu pa da ma gatho ja 
rá nguni ra ximhai pa da manga ri noya. 
19 Nuga dí huts'i ga unga ma te po rá 
nguehyu ngue'a dí ø't'a'i núla go ri 
paha, pa njabu neheyu da 'yo'tla!i ri 
paha ngue'a nuyé padi nú'a majuani. 
20 Hindi a'a'i pa seheyu, dí a'a'i 
nehe pa nuto gatho ma da 'yøde nú'a 
da manyu, ne da gamfrigui, 
21 pa da 'natho'a ngu dí 'nathoui, 
ngue'a nu'i ma Dada'i guí 'bui con 
gueque ne nuga dí 'bui con gue!e. Ne 
dí a'a'i pa nú'ú ne nuju ga 'nathohu, 
pa njabu gatho ya ja'i ja ra ximhai da 
gamfri gue go gue'e xcá pencagui. 
22 Ngu xcá 'yøt'e pa bi hneca ri nsunda 
ja ma 'mui nuua ja ra ximhai, njabu 
nehe stá øt'e pa da hneca ri nsunda ja 
yá 'mui'a, pa njabu da 'natho'u nehe 
ngu dí 'nathoui. 
23 Nuga dí 'bui con gue'u ne nu'i guí 
'bui con gueque, y njabu da 'natho'«, 
pa njabu gatho ya ja'i ja ra ximhai da 
za da badi gue go gue!e xcá pencagui 
ne grí madi'u nehe ngu grí macagui. 
24 Ma Dada'i, ya nguí macagui 
desde nú'bu mi othotho ra ximhai, ne 
'nada ra nsunda habu ndí 'buhui. 
Nubyá nú'u to'o xcá 'racagui dí ne da 
maby núbu habu grá ma, y núbú ma 
dí hyanda ma nsunda nú!a ya ma ga 
yopa hani ma'na'qui. 
25 Ma hoga Dada'i, nuya ja'i hingyá 
gamfri hingui padi to'o'i, pe nuga ha, 
dí padi to'o'i, ne núyu xcá 'racagui 
padi gue go gue'e xcá pencagui. 
26 Sta utuabiyu to'o'igue ne tengu ri 
'mui, ne ga sigui ga utuabi, pa njabu 
ngu grí macagui, neheyu da me'tsa 
nú'a ra hmate'a ja yá coraso, ne nuga 
ga 'bui con guehyu. 


Bri ju nts'ahni ra Jesu 
(Mt. 26:47-56; Mr. 14:43-50; 


Lc. 22:47-53) 
18 


1 Ha nu mi uadi bi manga ra 
Jesu njabu, bi ma de guehni 

co ya nzadi ne bi 'rani ja 'nara hhe ra 
thuhu Cedró, pa bi zgni'u ja 'nara 
uaza, nepu ja bi yutlini'a. 

2 Ha nura Juda nú'a bi da ra Jesu, ya 
mi padi nú!a ra uaza, ngue'a ndunthi 
ya 'mi'qui xqui mani!a co ra Jesu ne 
ma'ra yá nxadi, mi munts'ini'a. 

3 Nu'bé ra Juda bi zixa 'na hmunts'i ya 
soldado ne 'raya gentstahni nú'u xqui 
mehna ya nda gá macja ne ya fariseo, 
ne ja bi mani'u ja ra uaza mri hña ya 
ñot'i ne con te da hñotehma. 

4Pe nura Jesu gatho mi patho nú!a te 
mi ma da t'p'tuabi'a, hangue bá poni 
de ja ra uaza pa bi ntheui'u, ne bi 
'yvambabi'u: 

—¿To'o guí hoñhu? 

5 Ha nu'á bi dadi ne bi 'ñena: 

—Ra Jesu nú'a ra me Nasare. 

Nu'bé nura Jesu bi 'ñembabi'u: 

—Go guecagui. 

Ne ra Juda nú'a to'o bi da'a mi 
'bahuini ya soldado ne ya gunts'ahni. 
6 Ha ngu bi uadi bi manga ra Jesu gue 
go mi gue'a, nu'bú nu'á bi mengui 
dega xutha ne bi dagui ja ra hai. 

7 Nepu nura Jesu bi yopa 'yambabi'u 
ne bi 'ñembabi: 

—¿To'o guí hoñhu? 

Ha nu'á bi 'ñena: 

— Ra Jesu nú'a ra me Nasare. 

8 Ha ra Jesu bi dadi ne bi 'ñena: 

—Ya stá xi'ahu gue go guecagui. 
'Bu go gueque guí hongaguihu, oxqui 
juhu ni 'na de núyu drí 'ño'be. 

9 Ra Jesu bi manga njabu pa da 
nja ngu nura noya xqui mañ'a: “Ni 
'na hindá 'bedi de núyu xcá 
'racagui.” 

10 Nu'bé nura Simu Pedro mri hña 
'nara mahuai, ha bi c'o'tsi ne bi dacua 
rá gu de ra 'ñei rá 'bego ra danga nda 
ga macja. Y nú'a ra 'bego'a mra thuhu 
ra Malco. 

11 Nu'bé ra Jesu bi 'embabi ra Pedro: 

—Oguí øt'a njabu, pe'tsa ri huai. 
Majuani ma ga tho ra thogui, ngue'a 
gue'a rá paha Ajua ma Dada. 

Ra Jesu bi ts'ixa ja rá thandi ra 
danga nda gá macja 
(Mt. 26:57-58; Mr. 14:53-54; Lc. 22:54) 


12 Nepu nuya soldado co yá nda ne co 
ya guentslahni nú'a xqui mehna ya nda 
gá xodyo bi mihi'u ra Jesu ne bi du'ti. 

13 Rá mudi bi ts'its'i'a habu mi 'bu ra 
Anás, ngue'a nu'á go mra ndohña ra 
Caifá nú'a to'o mra danga nda gá 
macja de nú!a ra jeya'a. 

14 Nura Caifá go gue'a xqui ma ne xqui 
xipa ya nda gá xodyo gue mri 'ñepi 
honda 'na da du po rá ngue ya ja'i. 


Ra Pedro bi ncøni gue 
himi padi ra Jesu 
(Mt. 26:69-70; Mr. 14:66-68; 
Lc. 22:55-57) 


15 Ha nura Simu Pedro ne ma'na ra 
nxadi mri 'befa zi yabutho mi denga ra 
Jesu. Nú'a rá noho ra nxadi mra mpadi 
nú'a to'o mra danga nda gá macja, 
hangue nu'a bi yutla ja ra patio de rá 
ngu'a habu xqui ju'ta ra Jesu. 

16 Pe nura Pedro bi gohi møte de ra 
gosthi. Nepu nú'a ra nxadi mra mpadi 
nú'a to'o mra danga nda ga macja bi 
boni ne bi ñaui ra 'behña nú'a mra 
nsugosthi pa bi thoca ra Pedro mbo. 
17 Nepu nú'a ra 'behña mra nsugosthi 
bi 'yambabi ra Pedro ne bi 'ñembi: 

—¿Ha hingo gue'e gá 'ñoui dega 
nxadi nura dame'a? 

Nep+u nura Pedro bi dadi bi 'ñena: 

—Hina, nuga hina. 

18 Ha nuya 'bego ne ya gunts'ahni 
xqui 'ñu ra tsibi ngue'a xmá tse, ne 
mi 'bahni mri mpa'ti, ha nehe ra 
Pedro mi 'bahuini'« mri mpa'ti'a. 


Ra danga nda gá macja bi 'yo'tua 
ya nt'ani ra Jesu 
(Mt. 26:59-66; Mr. 14:55-64; 
Lc. 22:66-71) 
19 Ha nú!a ra danga nda gá macja 
bi 'yambabi ra Jesu de yá nxadi ne 
de rá nt'utuate. 

20 Ne nura Jesu bi dadi ne bi 'ñena: 

—Nuga stá ña ja yá thandi gatho ya 
ja'i, nzantho stá udi ma ntlutuate ja ya 
nija ne ja ra ndanija habu di munts'a 
gatho ya xodyo, ne hinstá ña mant'agui. 
21 ¿Hanja go guí angagui? 'Yambabi 
to'o gatho xa 'yøde te stá ma. Nú'ú ha, 
padi xá hño te stá ma. 

22 Ha nu mi manga njabu ra Jesu, 
nara guentslahni mi 'bahni bi umba 
'nara mpe'ti'a, ne bi 'hembabi: 

—¿Ha gue njabu guí thatuabi ra 
danga nda gá macja? 

23 Nu'bé nura Jesu bi 'ñembabi: 

—Nu'bu stá ñama'ñuhma, da za gui 
xiqui te rá 'be'a stá ma xá nts'o. Xi'a 
gue dá ña xá hño, ¿hanja guí nabgagui? 

24 Nepu de gue'a ra Anás bi mehni 
mi that'itho pa habu mi 'bu ra Caifá 
nú!la mra danga nda gá macja. 


Ra Pedro bi yopa nconi gue 
himi padi ra Jesu 
(Mt. 26:71-75; Mr. 14:69-72; Lc. 
22:58-62) 


25 Ha nura Pedro mi 'bahni mri 
mpa'ti bi t'ambabi ma'na'qui: 

—¿Ha hingo gue'e gá 'ñoui dega 
nxadi nú'a ra 'ñøhø'a? 

Ha nu'a bi nconi ne bi 'ñena: 

—Hina, nuga hina. 

26 Ha mi 'bahni 'nará 'bego ra 
danga nda gá macja, ne nu'á mi ja te 
mra njaui nú!a xqui thacua rá gu, ne 
nura Pedro go xqui 'yot!a njabu. 
Nura 'bego'a bi 'ñembabi ra Pedro: 

—¿Ha gue hindá hant'a'ini ja ra 
uaza con gue'!a? 

27 Ha nura Pedro bi nconi 
ma'na'qui, ne 'bestho nura ora!'a bi 
mafi ra menja. 


Ra Jesu bri 'ba'ma ja rá 
thandi ra Pilato 
(Mt. 27:1-2, 11-14; Mr. 15:1-5; Lc. 
23:1-5) 


28 Hamxuditho bi ts'ixa ra Jesu de 
ja rá ngu ra Caifá pa habu mi ja rá 

ts'utbi ra Pilato nú'a mra gobierhnu, 
ha nuya xodyo himbi yut'a mbo ra 
ts'utbi pa njabu hinda nts'oqui'u, ne 
pa njabu da za da zi ra hñuni de ra 
ngo dega pascua. 

29 Nu'bé ra Pilato bi bonga møte habu 
mi 'bai'u pa bi 'yambabi'u ne bi 
'ñembi: 

—¿Te 'be guí ne gui 
mambabihuni? 

30 Nu'á bi dadi ne bi 'fembabi: 

—!Bu hinte ma ts'oqui xa 
'yothma, nixi stá tsin'ahmahe. 

31 Ha nura Pilato bi 'ñhembabi'u: 

—Tsixhu ne go da 'yp'tuahu ra 
ts'utbi ngu nú'a manga ri leyhu. 

Ha nuya xodyo bi 'ñena: 

—Nuje dya xodyohe hindi pe'tshe 
ra nsegui pa ga hohe 'nara ja'i. 

32 Bi manga njabu'u pa ra Jesu da 
'yo ja yá 'ye ya me Nroma, ngue'a 
nu'á ha, mi pe'tsa ra nsequi pa da 
nhyote'u ja 'nara ponza. Hangue bi 
njabu ngu xqui manga ra Jesu te ma 
du mi ma da du'a. 

33 Nepu nura Pilato bi yopa yut'i 
ma'na'qui habu mi ja rá ts'utbi, ne bi 
zohna ra Jesu pa bi 'yambabi ne bi 
'iembabi: 

—¿Ha go gue'e grá Nda de ya 
xodyo? 

34 Ha ra Jesu bi dadi ne bi 'ñena: 

—¿Ha gue to xa xi'a!i, o go guí 
manse? 

35 Ha ra Pilato bi 'ñembabi: 
—¿Ha gue drá xodyoga? Nuya 
mengu ri hai ne ya nda gá macja go 
gue'u bá tsi'a'i de guecua. ¿Te xcá 

'tyøt'e? 

36 Nu'bú ra Jesu bi dadi ne bi 
'ñena: 

—Ma nsu dega nda hingo xa 'raca 
ya meximhai. Nu'bu go xa 
'racihma'a, nu'bé nú'u to'o gra 
manda xa ñanjhmaha de ja yá 'ye ya 
nda gá xodyo. Pe numa hmandaga 
hingo mahyegui ngu nú'u jaua ja ra 
ximhai. 

37 Hangue nura Pilato bi 
'ñembabi: 

—Nu'bé nu'i 'nagrá ndague'bu. 

Ra Jesu bi dadi ne bi 'ñena: 

—Haha, drá nda ngu ja juadi gá 
ma. Pa gue'a dá e dá 'buiua ja ra 
ximhai pa ga xipa ya ja!'i nú'a 
majuani. Nuto gatho camfri nú'a 
majuani, go gue'u pde nú'a dí ma. 

38 Nu'bé ra Pilato bi 'fembabi: 

— To ja gue'a padi nú'a majuani? 


Ra Jesu bi secuabi gue da tho 
(Mt. 27:15-31; Mr. 15:6-20; Lc. 
23:13-25) 


Ha nu mi manga njabu bi bønga 
møte pa bá yopa fiaui ya xodyo ne bi 
'ñembabi'u: 

—Nuga hinte ma ts'oqui dí 
tsutuabi nuna ra 'ñghg. 

39 Numa nzaihu dí pe'tshu dí hec'ahu 
'nara 'yofadi núbya de ra ngo dega 
pascua. Nu'bé, ¿ha guí nehu ga 
hec'ahu nuni ri Ndahu nú'ahu gyá 
xodyohu? 

40 Ha nu'é bi mudi bi mafi gatho 
ne bi 'ñena: 

—;¡Nuní hina, nura Barraba ha! 

Ha nú'a ra Barraba mra dacate'a. 
1 9 1 Hangue ra Pilato bi manda 
bri fet'a ra Jesu. 

2 Nepu nuya soldado mi 'buhni bi 
met!a 'nara corona dega 'bini, ne bi 
hñu'tsuabi ja rá ñaxu ra Jesu ne bi 
hyete 'nara thenga dutu. 

3 Nepu bi 'ñembabi'a: 

—¡'Bui pa nzantho nuti ri ttequ'ei 
rá Nda'i ya xodyo! 

Nepu nu'á mi umba ya mpe'ti'a. 

4 Ha nura Pilato bi bonga møte 
ma'na'qui ne bi 'ñembabi ya xodyo: 

—Ndi, dra zin'alihuua pa gui 
pahu gue hinte ma ts'ogui dí 
tsutuabini. 

5 Ha ra Jesu bi bonga møte mi 
hu'tsa nú'a ra corona dega 'bini ne 
mi he nú'a ra thenga dutu. Nepu ra 
Pilato bi 'Remba ya xodyo: 

— Xi 'bacua nuna 'ñøhø! 

6 Ha nuya nda gá macja ne ya 
gunts'ahni mi mantho'u nu mi 
hyanda ra Jesu, ne mi eñ'u: 

—Nuni drá pont'i, drá pont'i pa 
da du. 

Nu'bé ra Pilato bi 'ñembabi'u: 

—Tsizhu, go da bá ponthu, 
ngue'a nuga hinte ma ts'ogui di 
tsutuabini. 

7 Nepu nuya xodyo bi dadi ne bi 
'nena: 

—Nuje di pe'tshe 'nara ley, ne 
nura ley'a ma gue nuni dí 'ñepi da 
du, ngue'a xa 'ñet'a T'u de Ajua. 

8 Ha nu mi 'yode ra Pilato nú'a mi 
mañ'u, ma'na bi ntsu'a. 

2 Hangue bi zixa ra Jesu ma'na'qui 
mbo ja ra ts'utbi ne bi 'yambabi bi 
'nembi: 

—¿To'o rá 'mehni'i? 

Pe nura Jesu hinte bi dadi. 

10 Hangue ra Pilato bi 'fembabi'a: 
—¿Ha gue hinte guí thadi? ¿Ha 
gue hinguí padi gue dí ha ra ts'edi pa 

ga pont'a'i o pa ga hec'a'i? 

11 Nu'bé nura Jesu bi dadi ne bi 
ena: 

—Ni 'nara ts'edi hinguí ha pa da 
za te gui 'yotcagui 'bu hingo Ajua da 
'ra'a ra ts'edi. Hangue nú'a to'o xa 
dagagui ja ri 'ye, nú'á go gue'a ma'na 
tu ra tstoqui que nu'i. 

12 Hangue desde ra ora!a, ra 
Pilato mi ne da hyeguihma!'a, pe 
nuya xodyo himi tsaya ra hmafi ne 
mi ena'u: 

—¡Nu'bu nu!i gui hyegui nú'a ra 
'ñøhø'a, nu'bú hingrí amigo ra danga 
nda Cesa, ngue'a gatho nú'a to'o da 
'ñet'a nda gue'a rá ncontra ra Cesa! 

13 Ha nu mi 'ygde ra Pilato nú!a 
mi mañ'a, nu'bé nu'á bi manda da 
tslixa ra Jesu pa møte, nepu nehe'a 
bi boni pa bá hudi ja rá hudi dega 
ts'utbi ja ra luga mra thuhu Gabata 
dega ebreo, ri boni da 'ñena rá thuhu 
ra T'utlado. 

14Y nú'a ra pa'a mra pa dega nthogui 
de ra ngo dega pascua, ne ngu mi 
nzunga 'rato xudi. Nepu ra Pilato bi 
'iembabi ya xodyo: 

—iNdi, 'bacua ri Ndahu! 

15 Pe nu'ú bi yopa mafi'a 
ma'na'qui ne bi 'ñena: 

—¡Tsits'i, bá pont'i, ne ja dí duni! 

Nept ra Pilato bi 'fembabi'u: 

—¿Ha gue guí nehu ga pont'a 
nuna ri Ndahu? 

Nepu nuya nda gá macja bi dadi 
ne bi 'ñena: 

—Nura Cesa hónse go gue'la ma 
ndahe, y jo'o ma'na. 

16 Hangue ra Pilato bi 'yent'ua ja 
yá 'ye ya xodyo pa dra pontli'a. 
Hangue nu'é bi zinga ra Jesu ne bi 
zits'i pa da pont'i ngu mi ne'u. 


Ra Jesu bri pont'a ja ra ponza 
(Mt. 27:32-44; Mr. 15:21-32; 
Lc. 23:26-43) 


17 Ne ra Jesu bi boni mi ndude rá 
ponza. Ne bi ts'its'i pa ja ra t'øhø rá 
thuhu Ñaxmadu, dega ebreo rá thuhu 
Golgota. 

18 Ne ja brá pont'inila co má yoho ya 
'ñøhø, 'na cada rá hyo, ha ra Jesu bi 
'yoda madetho de gue'u. 

19 Y ja ra ponza habu bri pont!a ra 
Jesu xqui thøta 'nara xithe ne mi 
huxni 'raya noya nú'a bi manda ra 
Pilato da t'ofo. Mi ena njabu: “Ra Jesu 
ra me Nasare, rá Nda ya xodyo.” 

20 Ne ndunthi ya xodyo bi hñe'ta nú'u 
ya noya, ngue!a habu bri pontla ra 
Jesu mi guetbu ra hnini Jerusale, y 
nú't ya noya'u xqui tlofo dega ebreo, 
ne dega griego, ne dega lati. 

21 Ne nuyá nda gá macja ya xodyo bi 
ma bá embabi ra Pilato: 

—¿Hanja gá ofo njabu gue go 
gue'a rá Nda ya xodyo? 'Yofo gue 
nu'á mi manse gue rá Nda ya xodyo. 

22 Ha nura Pilato bi dadi ne bi 
'ñena: 

—Nu'a stá ofo, ya stá ofo. 

23 Ha nu mi uadi bi pont'a ra Jesu 
nuya soldado, bi gampa ya dutu ra 
Jesu nú'u xqui 'bøcuabi. Mi goho ya 
soldado, ne bi hñegue 'ra 'na xeni 
nuya dutu'u. Ne bi gumpa rá mahe 
nú!a himi pe'tsa ni 'nara nt'edi, mi 
xøgue ra xuni. 

24 Nepu nu'ú bi 'némbabi' 'na ngu 'na: 

—Hinga ma ga tufihu, ma ga 
rifahu pa ga nuhu to'o drá meti. 

Hangue bi njabu ngu manga ra 
Maca T'ofo habu ena: “Bi nhyegue 
'ra 'na xeni ma dutu, ne bi rifagui 
nú'a ma'na ma he.” Ne gue'a bi 
'tyøt'a ya soldado. 

25 Y guetbu ja ra ponza mi 'bahni 
rá nana ra Jesu, ne 'nara 'behña nú'a 
mrá cu rá nana ra Jesu, ne ra Maria 
rá 'behña ra Cleofa, ne ra Maria 
Magdalena. 

26 Ha nu mi hyanda ra Jesu rá nana mi 
'bahuini nú!a rá hmaca nxadi'a, nu'bú 
nu'á bi 'fembabi rá nana: 

—Nubyá 'yøt'a ra uenda gue nú'a 
guí 'bahuibu go gue'a dri t'ubya'a. 

27 Nepu ra Jesu bi 'ñembabi nehe 
nú'a rá hmaca nxadi: 

—Neli, 'yøt'a ra uenda gue nú'a 
guí 'bahuibu go gue'a dri nanabya'a. 

Y desde gue'bu, nura hmaca nxadi 
bi zits'ila ja rá ngu pa bi japamasu. 


Ra Jesu bi du 
(Mt. 27:45-56; Mr. 15:33-41; 
Lc. 23:44-49) 


28 Y ra Jesu mi padi gue ya bi 
uadi gatho, nepu pa bi nja ngu nú'a 
manga ra Maca T'ofo, nu'á bi 'ñena: 

—Tsuca ra nduthe. 

29 Ha mi jani 'nara mohi mi po ra 
ju'tsa vinu. Nepu bri 'bo'mba 'nara 
sponja co nura ju'tsa vinu ne bri 
thota ja 'nara ts'ut'o dega isopo, 
nepu bi 'bø'tse asta ja rá ne ra Jesu. 
30 Ha nu mi zi nura ju'tsa vinu ra Jesu 
bi 'ñena: 

—Ja xa uadiua gatho nú!a xra 
'bepcagui. 

Ne 'bestho ra ora!a bi ñe'mi ne bi 
du. 


'Nara soldado bi umba 'nara nsuni 
ja rá hyo rá tiña ra Jesu 
co 'nara lansa 


31 Ha mrá pa ra nthoqui de ra ngo 
dega pascua, hangue nuya nda gá 
xodyo bi ma bá bantebi ra Pilato pa 
da manda dra thempa yá ua nú'u 
xqui 'bont'i ne da ja'mba yá ndo'yo 
de guehni, pa njabu ni 'nara anima 
hinda gohi ja ra ponza nura pa dega 
tsaya, ngue'a nú'a ra pa dega tsaya 
gue'a ra dango. 

32 Hangue nuya soldado bi uat'i habu 
mi zadi 'na de nú'u ya be xqui 'bont'i 
mabhyegui co ra Jesu pa bi thempabi 
yá ua, nepu bri jabu nehe nú'a ma'na 
ra be. 

33 Pe nu mi uat'i habu xqui 'bont'a ra 
Jesu, nu'á ya himbi thempa yá ua 
ngue'a bi hyandi'u gue ya xqui du'a. 

34 Pe 'nara soldado bi umba 'nara 
nsuni ja rá hyo rá tiña co 'nara lansa, 
nepu 'bestho bi bonga ra ji ne ra 
dehe. 

35 Ha nú!a to'o pedena, go 'na to'o bi 
hyandi, y núna ma go guehna 
majuani, pa gui camfrihu nehe. 

36 Bi njabu pa bi nja ngu manga ra 
Maca T'ofo habu ena: “Hindra 
thempabi ni 'nará ndo'yo'a.” 

37 Y nehe bi njabu ngu manga ra Maca 
T'ofo habu ena: “Ya ja'i bi hyandi nú'a 
bi sunseta.” 


Ra Jesu bri t'agui 
(Mt. 27:57-61; Mr. 15:42-47; Lc. 
23:50-56) 


38 Nepu ra Jose mrá me Arimatea 
bi ma bá bantebi ra Pilato pa da 
'yapa nsequi da ca'mba rá zi ndo!yo 
ra Jesu de ja ra ponza ne da duts'i'a. 
Ra Jose xqui gamfri ra Jesu, masque 
mant'aguitho ngue'a mi tsu yá 
mixodyoui. Ne ra Pilato bi umba 
nsequi, hangue bi ma bá ca'mba rá 

ndo'yo ra Jesu de ja ra ponza ne bi 
duts'i. 

39 Nehe ra Nicodemo nú'a xqui ma da 
c'a'tsa ra Jesu dega xuui, nehe bi mani 
habu xqui 'bont'i'a. Nu'á mi hña ra 
mirra mi nthants!i co ra aloe, mi pe'tsa 
'natema'ret!a kilo rá hñu. 

40 Nepu nu'é bi du'tsua rá zi ndo'yo ra 
Jesu, ne bi mant!i co ya xani dutu 
nu'u xqui ttuxa nú'a ra mirra ne ra 
aloe, ngue'a mi njabu yá nzai yá 
nt!lagui ya xodyo. 

41 Y nu habu bri pont'i'a, mi jumpa 
guetbu 'nara uaza habu mi ja 'nara 
cuts!i pa ra ntlagui, ne hinto xqui 
nt'aguitho ja nura cuts!i!a. 

42 Hangue ja bá aguini'u ra Jesu ngue'a 
guehni bi gempa guetbu'a de habu 
xqui 'bont'i'a, ne ngue'a ya mi ma da 
mudi ra pa dega tsaya de ya xodyo. 


Ra Jesu bi yopa nte de ra du 

(Mt. 28:1-10; Mr. 16:1-8; Lc. 24:1-12) 

20 1 'Nitho nú'a ndomingo, 
tobya himi hats'itho, ra 

Maria Magdalena bi ma habu xqui 
tlagui ra Jesu, ne bi hyandi gue xqui 
t'ent'a ra do nú'a xqui jot'a ra 
nt'agui. 
2 Hangue nu'á bi ma hnest'ihi pa habu 
mi 'bui ra Simu Pedro ne nú'a ma'na 
ra nxadi nú'a xi mra hmadi ra Jesu ne 
bi 'fembabi'u: 

—Xa thai ra zi Hmu de habu mi 
tlagui ne xa thuts'i, y nubyá nixi 
hindi pahe habu xá ts!ogui'a. 

3 Nepu nura Pedro bi ma 'bestho 
pa da c'a'tsa ra nt'agui co nú'a ma'na 
ra nzadi. 

4 Bi ma hnest'ihi ri yoho, pe nú'a 
ma'na ra nxadi ma'na bi 'met'o de ra 
Pedro, hangue 'met!o bi zónga ja ra 
nt!lagui'a. 

5 Ngu bi zøni bi ndoqui ne bi nc'ats'i, 
nepu bi hyanda ya xani dutu mi 'boni, 
pe nu'á himbi yut!i. 

6 Nepu hinga ya!a 'bestho bi zønga ra 
Simu Pedro nú!a mri 'befa, ne nu'á ha, 

bi yut'a mbo ra nt'agui ne bi hyanda 
ya xuni dutu mi 'boni. 

7 Ne bi hyanda nú'a ra dutu xqui 
thu'tuahma rá ñaxu ra Jesu xqui 
'bants'i ne 'nambu xqui thuts'i. 

8 Nehe nú!a xqui zønga ra mudi, bi 
yut!i mbo habu bi tlagui ra Jesu pa bi 
hyandi, ne bi gamfri gue ra Jesu xqui 
yopa nte ngu xqui xipi'u. 

9 Nu'á hinxqui zo yá mfeni de nú'a mi 
manga ra Maca T'ofo habu ena gue mi 
pe'tsi da nangui de ja ra du, ne asta 
nura ora!a ja bi zo yá mfeni'u. 

10 Nepu ri yoho bi mengui pa ja yá ngu'u. 


Ra Maria Magdalena bi hyanda ra 
Jesu xqui nangui de ra du 
(Mr. 16:9-11) 


11 Pe nura Maria mi 'bahni mgte 
guetbu ra ntlagui mi zoni, ne ra ora 
mi zoñ'a bi ndoqui pa bi nc'aza mbo 
ra nt'agui. 

12 Ne bi hyanda yoho ya enxe mri hñe 
tlaxi, 'na mi hudi habu xqui nja rá 
ñaxu, ha nu'a ma'na habu xqui nja yá 
ua nuni habu xqui 'begui hmaha rá zi 
ndo'yo ra Jesu. 

13 Ha nu'á bi 'fembabi'a: 

—Naná, ¿hanja guí zoni? 

Nu'á bi 'ñena: 

—Ngue'a xa thai ma zi Hmu ne xa 
thuts'i, ne hindí padi habu xá 
tstogui'a. 

14 Ne nu mi manga njabu'a, bi 
ñegui nepu bi hyanda ra Jesu mi 
'bahni, pe nu'á himbi badi ua go mi 
gue'a ra Jesu. 

15 Ha nura Jesu bi 'ñembabi: 

—Naná, ¿hanja guí zoni? ¿To'o 
guí honi? 

Ha nura Maria mi hu rá mui gue 
go mi gue'a ra nsu uaza, hangue bi 
'ñembabi: 

—Ndada, 'bu xcá tuts'igue, 
xicagui habu xcá tsogui pa ga ma ga 
tuts'i. 

16 Ha nura Jesu bi 'ñembabi: 

—jMaria! 

Ra ora!a ra Maria bi mpunts'i ne 
bi 'hembabi dega ebreo: 

—įRaboni! —Nú!a ra noya!a rí 
boni da 'ñena Xahnate. 

17 Ha ra Jesu bi 'ñembabi: 

—Ogui thangagui ngue'a hinsta 
matho habu bí 'bu ma Dada, pe rí ma 
bá xipabi nú'u ma'ra ma cu ne gui 
'ñembabi'u gue ma ga ma habu bí 
'bu ma Dada ne ri Dadahu, ma Ajua 
ne ri Ajuahu. 

18 Nu'bú ra Maria Magdalena bi 
ma bá xipabi ya nxadi gue xqui 
hyanda ra zi Hmu, ne bi zipabi'u ngu 
nú!a xqui xipabi'a. 


Ra Jesu bi 'mai madetho 
de yá nxadi 
(Mt. 28:16-20; Mr. 16:14-18; 
Lc. 24:36-49) 


19 Ne nura domingo'a de mi nxuui 
ya nxadi xqui munts'i ne xqui got'a 
ya gosthi ngue'a mi tsu ya nda gá 
xodyo. Nepu bi zónga ra Jesu ne bi 
'mai madetho de gue'u ne bi zengua 
bi 'fembabi'u: 

—'Buhu te rá 'entho. 

20 Ne nu mi xipabi njabu'a, bi 
'ñutuabi yá 'ye ne rá hyo rá tiña. 
Hangue ya nxadi xi bi johya ngue'a 
bi yopa hyanda ra zi Hmu. 

21 Nu'bé ra Jesu bi yopa 'ñembabi'u: 
—!Buhu te rá 'ñentho. Ngu bá 
pencagui Ajua ma Dada, njabu nehe 

dí pen'ahu. 

22 Ne nu mi manga njabu bi 
hui'ti'u ne bi 'ñembabi: 

—Hñañhu ra Maca Ndahi. 

23 Nuto gatho gui pumbahu yá ts'oqui, 
gue'u dra pumbabi, ne nuto gatho hingui 
pumbahu, gue'u di tuda yá ts'oqui. 


Ra Toma bi hyanda ra zi Hmu gue 
xqui yopa nte de ra du 


24 Pe nura ora mi zónga ra Jesu 
mi jo'oni ra Toma 'na de nú'u ya 
'retlamayoho ya nxadi, nú'a mi 
tlembi ra Go. 

25 Hangue nu marra ya nxadi bi 
'iembabi ra Toma: 

—Stá hanthe ra zi Hmu. 

Nepu nu'á bi 'fembabi'u: 

—'By hinga handua yá 'ye habu 
bi mfoxa ya clavo, ne 'bu hinga 
thint'a ma dedo habu bi mfoxa ya 
clavo, ne 'bu hinga thint!a ma 'ye ja 
rá hyo rá tiña, hinga camfri. 

26 Rá hñato ma pa'a bi yopa 
munts!a ya nxadi ma'na'qui, ne 
nu'bé ha, mi 'buhni nehe ra Toma. 
Nepu bi zónga ra Jesu mi jot'a ya 
gosthi ne bi 'mai madetho de gue'u 
ne bi zengua bi 'ñembabi'u: 

—'Buhu te rá 'entho. 

27 Nepu nu'á bi 'ñembabi ra 
Toma: 

—Haua ri dedo ne thint'a ja ma 
tyg, ne haua ri 'ye ne thint!a ja rá hyo 
ma tiña. Ográ 'Nagamfri, camfrigui. 

28 Nu'bú ra Toma bi dadi ne bi 
'ñembabi: 

— ¡Ma zi Hmu'i, ne ma Ajua!i! 

29 Nepu ra Jesu bi 'fembabi: 

—¿Ha gue ya xcá camfri ngue'a 
xcá hyandgagui, nugue Toma? Dá 
njapi nuto gatho camfrigui masque 
hinxa hyandgagui. 


Nuna ra t'ofo bi t'ofo 
pa gui camfrihu 


30 Ndunthi ma'ra ya danga nt'udi 
bi 'yøt'a ra Jesu ja yá thandi yá 
nxadi, pe nu'ú hinxa t'ofo ja nuna 
ra t'ofo. 

31 Pe nuyá bi t'ofo pa da za gui 
camfrihu gue ma zi Hmuhu ra Jesu go 
gue'a ra Cristo rá T'a Ajua, ne pa 'bu 
gui camírihu, da nja ri tehu pa 
nzantho po rá ngue'a. 


Ra Jesu bi c'a'tsa yoto yá 
nxadi ja ra ñanthe 


2 1 1 'Mefa ra Jesu bi yopa 

hnequi habu mi 'bui yá nxadi 
ja ra ndehe rá thuhu Tiberia. Ne bi 
yopa hnequi njaua: 

2 Ra Simu Pedro mi 'buhui 'nadbu ra 
Toma nú'a mi t'embi ra Go, ne ra 
Natanael nú'a ra me Ncaná de Galilea, 
ne yá t'u ra Sebedeo, ne má yoho yá 
nxadi ra Jesu, gatho'u 'nadbu mi 'bui. 
3 Ha ra Simu Pedro bi 'ñembabi'u: 

—Ma ga ma ra 'behua. 

Ha nú'u ma'ra nehe bi 'ñena: 

—Ga maha nehe. 

Nepu bi ma'u ne bi yutla ja 'nara 
motsa, pe nura xuui'a hinte bi gu'u. 
4Ha nu mi hyats'i mi 'bahni ra Jesu ja 
rá hyo ra ndehe, pe nuya nxadi himi 
padi ua go mi gue'a ra Jesu. 

5 Nepu nu'a bi 'ñembabi'u: 
—Ts'unt'uhu, ¿ha hinte xcá juhu? 
Nu'á bi dadi ne bi 'ñena: 

—Otho. 

6 Ha nu'a bi 'fembabi'u: 

—Cathu ra xit'a po ja ra 'ñei de ja 
ra motsa ne njabu da za gui juhu. 

Hangue nu'é bi gat'a ra xit'a, ne 
nu mi guts'i xi mi ñuxa ya hua asta 
himi tsedi da pø'tse'u co yá hñu ya 
hua mi cu. 

7 Nu'bé nú!a rá hmaca nxadi ra Jesu bi 

'iembabi ra Pedro: 

— ¡Go guehni ma zi Hmuhu! 

Ha ngu mi 'yøde ra Pedro gue go 
mi gue'a ra zi Hmu, nu'bú bi dama 
hñuxa rá he nú'a xqui hñaqui, ne bi 
hñot!a ja ra ndehe pa bi zønga ja ra 
ñanthe habu mi 'ba ra Jesu. 

8 Ne nu matra ya nxadi bi 'yetla ra 

motsa pa ja ra hani, mri gutlatho'u ra 

xitla nú'a mi ñuxa ya hua, ngue'a himi 
yabu pa ja ra fani, ngu mi 'na nthebe 
metro rá yabu. 

9 Ha nu mi bøni'u de ra motsa, bi 

hyanda 'raya despi mi zoni, ne ja mi 

oxni 'nara hua mi nthaxi, nehe mi jani 

'raya thuhme. 

10 Nu'bú ra Jesu bi 'ñembabi'u: 

— Bá hahu 'raya hua nú'u ja juadi 
gá juhu. 

11 Nu'bé ra Simu Pedro bi yut'a ja 
ra motsa ne bi ponga ra zit'a ja ra 
ñanthe nú'a mi ñuxa ya danga hua, 

mi 'na nthebe made ne hñu ya 
ndunthi'u. Y masque mi ndunthi ya 
hua pe ra zit'a himbi ntuni. 

12 Ha nura Jesu bi 'ñembabi'u: 

—Bá e gui ntacohu. 

Ha nuya nxadi mri ntsapabi da 
'yambi to'o'a, ngue'a mi padi'u gue 
go mi gue'a ra zi Hmu. 

13 Nepu nura Jesu bi joni ja ra tsibi bi 
hñaca ya thuhme ne bi umbabi'+; 
njabu nehe bi 'yøt'e co ra hua. 

14 Ya rá hñu'qui'a xqui 'ñudi ra 
Jesu ja yá nxadi nu de ya xqui yopa 
nte de ra du. 


Ra Jesu bi ñaui ra Simu Pedro 


15 Nu mi ua ntaco'u ra Jesu bi 


'yambabi ra Simu Pedro ne bi 'ñembi: 


—Nugue Simu, rá t'w'i ra Joná, 
¿ha gue ma'na go grí macagui de 
guehyu ma'ra? 

Ha nu'á bi 'ñembabi: 

—Haha, ma zi Hmu'i, nu'i guí 
padi gue drí ma'i. 

Ne nu'á bi 'ñembabi: 

—Supca ma zi tluca deti. 

16 Nepu rá ño'qui ra Jesu bi 
'yambabi ma'na'qui, bi 'ñembabi: 

—Nugue Simu, rá t'w'i ra Joná, 
¿ha grí macagui? 

Ra Pedro bi dadi ne bi 'ñembi: 

—Haha, ma zi Hmu'i, nu'i guí 
padi gue drí ma'i. 

Ne nu'á bi 'ñembabi: 

—Supca xá hño ma zi deti. 

17 Nepu rá hñu'qui bi 'yambabi 
ma'na'qui, ne bi 'fembabi: 

—Nugue Simu, rá t'u'i ra Joná, 
¿ha grí macagui? 

Ra ora!a bi du rá mui ra Pedro 
ngue'a ya rá hñu'qui bi 'yambabi ua 
mi madi'a, ne bi 'fembabi: 

—Ma zi Hmu'i, nu'i gatho go guí 
padi, ne guí padi gue xi drí ma'i. 

Nu'bú ra Jesu bi 'ñembabi: 

—Supca xá hño ma zi deti. 

18 Xi majuani dí xi'a'i, nú'bu nguí 
nts'unt'u nguí hese ri he ne nguí 'yo 
habu go nguí ne. Pe nu xcrí ndaxjua 
ma gui tenga ri 'ye, ne ma'na to ma da 
hye't!a!i ri he, ne da zix'a'i habu hingo 
gui negue. 

19 Bi manga njabw'a pa bi zipi te 
ma du mi ma da du ra Pedro pa da 
hnequi rá nsunda Ajua. Ne nu mi 
manga njabu bi 'fembabi: 

—¡Tengagui! 


Ra hmaca nxadi 


20 Nepu nura Pedro bi ñegui ne bi 
hyandi gue mi dena nú'a rá hmaca 
nxadi ra Jesu, nú'a xqui hñudi ja rá 
hyo ra Jesu nú'bu mi nt'oxi'« ne xqui 
'yambabi to'o mi ma da da'a. 

21 Ne nu'bú ra Pedro nu mi hyant!a bi 
'yambabi ra Jesu: 

—Ma zi Hmu'i, xi nuni, ¿te go ma 
da jani? 

22 Nu'bú ra Jesu bi dadi: 

—Nu'bu go ga negá nuni da 'mui 
asta ra pa ga pengui, ¿te go grí 
'ñanigue? Nu'i go da tengagui. 

23 Hangue nuna ra 'bedena bi 'ño 
ja gatho ya gamfri, ne bi beni'u gue 
nura nxadi'a himi ma da du. Pe ra 
Jesu himbi 'ñena gue himi ma da du, 
honse bi 'ñena: “Nu'bu go ga negá 
nuni da 'mui asta ra pa ga pengui, 
¿te go grí 'ñanigue?” 

24 Nú'a ra hmaca nxadi'a go gue'a 
di damajuani de nuya ya t'gt'e bi nja, 
ne bi 'yofo ja nuna ra t'ofo. Ne dí 
pahe gue nú!a bi 'yofo gue'a majuani. 

25 Nehe ja ndunthi ma'ra ya t'øt'e 
nú'u bi 'yøt'a ra Jesu. 'Bu to da 'yofo 
gatho'u dí beni gue nuya t'ofo'u 
hinda 'ñeni gatho maxøgue rá nguni 
ra ximhai. Njabu gue'a. 

YA 'BEFI NÚ'E BI MEFI YA APOSTOL 


Ra Zidada Jesu bi ñatcahu da 
mencahu ra Maca Ndahi 


1 1 Nuga dra Luca, nura mudi t'ofo 
dá ofo ne dá pehn'abu, zi cu 

Teofilo, ja mani gatho nú'a te bi 
'yot'a ma zi Hmuhu ra Jesucristo, ne 
nú!a bi 'ñudi desde ra pa'a bi futa rá 
'befi, 
2 asta ra pa bi yopa mengui pa mahets'i. 
Pe ante da ma pa mahets'i, bi zofo yá 
apostol nú'u xqui huahni, ne po ra Maca 
Ndahi bi xipabi te mi ma da 'yøt'e'u. 
3 'Mefa de xqui du ra Jesu ja ra pont'i 
ne de xqui yopa nte, nú'á bi 'mucua 
má ñote ma pa, ne mri 'ñudi ja yá 
apostol pa bi gamfri'u gue ya xqui 
yopa nte ma'na'qui, ne pa mi xipabi'u 
de hanja ri manda Ajua. 

4 Y de mi ñaui yá apostol ante da 
ma'a pa mahets'i, bi 'ñembi': 

—Oxqui ma gui poñhu de guecua 
Jerusale, ja da 'buhuua asta hingui 
hafihu nú'a xa fa't'ahu Ajua ra Dada, 
nú!a ya stá xilahu gue ma gui hañhu. 
5 Ra Kuua mi xi'tsate co ra dehe, pe 
nu'ahé ya 'bestho ma da zø ra pa gui 
nxistehehu co ra Maca Ndahi. 


Ra Zidada Jesu bi mengui 
pa mahets'i 


6 Y de mi ñaui yá apostol bi 
'ñani'« bi 'ñembi: 

—Ma zi Hmu'ihe, ¿ha gue nuya 
pabya ma gui umba ma'na!qui rá 
tsledi ra hnini Israel pa da nda? 

7 Nu'bú ra Zidada Jesu bi 
datuabi'u ne bi 'embi: 

—Hingo rí 'ñep'ahu gui pahu 
ha'mu ma da 'yøt'a Ajua ra Dada 


nú!a xa bense'a da 'yot!e. 

8 Nu'ahu, nula ma da nja, ma gui 
hañhu rá ts'edi ra Maca Ndahi sta 
zøhø, ne ma gui dahu majuani de 
gueque nuua Jerusale, ne gatho rá 
nguni Judea, ne nuni Nsamaria, ne 
gatho maxggue rá nguni ra ximhai. 

2 Nu mi uadi bi manga njabu ra 
Zidada Jesu bi njuts'i pa maña ja yá 
thandi yá apostol. Nepu bi hyandi'u 
gue bi go'ma 'nara guui, ne ya himbi 
za bi yopa hyant'u ma'na'qui. 

10 Nepu de mi nøts'e mi handa ra Jesu 
bi ma pa mahets'i, mi damfri'u mi 
'bahni yoho ya enxe con gue'a, mri 
hñe dega taxi. 

11 Y nú'u ya enxe'u bi 'fembabi ya 
apostol: 

—Nú!ahu gyá me Galileahu, ¿te 
'be guí no'tshe nuni mahets'i? Nura 
Jesu xcá hyanthubya xa ma pa 
mahets'i, go guet!latho ma da yopa 
menguiua ngu xcá hyanthu bi ma, 
njabu ma da mengui. 


Bri thahna ra Matía pa rá 
mpøte ra Juda 


12 Nepu yá apostol ra Jesu bi gai 
de ja ra t'øhø 'bo Olivo pa bi ma ja 
ra hnini Jerusale. Nurá ñabu de ra 
t'øhø pa ja ra hnini pe'tsa ngu 'na 
kilometro. 

13 Y nu de mi zøni'u mbo ja ra hnini, 
bi bøxa ja ra tongu habu xqui mihi'u, 
ne ja mi 'buhni ri gatho'a, ra Pedro, ra 
Cobo, ra Xuua, ra Andre, ra Lipe, ra 
Toma, ra Tolo, ra Teo, ma'na ra Cobo 
rá t'u ra Alfeo, ne ra Simu nú'a mi 
t'embi ra Selote, ne ra Juda rá cu ra 
Cobo. 

14 Gatho'u nzantho mi munts'i mi 
apabi Ajua co 'nada ra mfeni, 
mahyegui co ya cu ra Jesu, ne ra 
Maria ra nana'a, ne ma'ra ya 'behña. 

15 Ha nuya pa'u bi munts'ini ngu 
'na nthebe ne 'nate ya cu, y 'na'qui, 
ra cu Pedro bi 'mai madetho de gue'u 
ne bi 'ñembi'u: 

16 —Ma zi cu'ihu, pe'tsi te xi da 
njabu ngu nú!a xqui manga ra Davi 
ne bi 'yofo ngu nú!a xqui xipabi ra 
Maca Ndahi. Ra Davi bi ma de ra 
Juda nú!a to'o bi zixa ya ja'i pa bá ju 
ma zi Hmuhu ra Jesu. 

17 Y nuju dí pahu gue nu'á go gue'a 
nehe mrá nxadi ra Jesu, ne mahyegui 
ndi pephu'a. 
18 Nu'a bi pa ma zi Hmuhu ra Jesu, y 
co nú'a ra boja bi ttumbi, bi thanga 
'nara hai. Nepu nu'á bi dagui 
ma'memífo, ne 'bestho bi fo rá mui ne 
bi bonga yá xefo, y bi du. 
19 Y gatho ya me Jerusale bi badi nú'a 
xqui nja, hangue nu'ú bi hñu'mbabi 
nura hai!la de yá hñaqui'u Aceldama, 
rí bøni da 'ñena ra Hai dega Ji. 
20 Pe'tsi te da njabu ngu nú'a xa t'ofo 
ja ra Maca T'ofo ja ya Salmo ne ena: 

Dá nhuata rá ngu'a, 

oto sti ma da 'muini. 
Nehe ena: 

Nu'a mrá 'befihma'a, dá me 

ma'na ra ja'i. 

21 Hangue mahyoni ga huañhubya 
'na de nú'u to'o ndi 'ñohu gatho nú'u ya 
pa nda 'buhu co ma zi Hmuhu ra Jesu, 
22 desde mi xi'tsa ra Xuua asta mi ma 
mahets'i. Nu'a tó'o ma ga huahnihu 
go gue'a ma da maxcahu ga dahu 
majuani gue ma zi Hmuhu ra Jesu ya 
xa yopa nte de ra du. 

23 Nepu bi huahni'u 'nara cu rá 
thuhu ra Jose nú'a xqui thu'mbabi ra 
Barsabá ne mi t'embi ra Justo, ne bi 
huahni'u ma'na ra cu rá thuhu ra 
Matía. 

24 Nepu bi 'yapabi'u Ajua ne bi 'ñena: 

—Ma zi Dada'ihe, go gue'e guí 

patca gatho ma mfenihe, 'futcahebya 
de nuya yoho ya cu 'bucua to'o de 
guehyu xcá huahni. 

25 Nu'i go guí padi nda'ña de guehyu 
xcá huahni pa da mep'a'i ne go di 
guehni dri apostol pa drá mpgte ra 
Juda nú'a to'o bi ntstoqui ne bi 'uegue 
bi ma habu mri 'ñepi da ma. 

26 Y nu'é bi rifa ne bi zo rá thuhu 
ra Matía, hangue ya bi ma 'mede co 
nú'u 'ret'ama'ra yá apostol ra Zidada 
Jesu, pa bi yopa nzøt'a nú't 
'retlamayoho. 


Xa zøhø ra Maca Ndahi 


1 Nu mi zoho ra pa de ra 
Pentecoste yá ngo ya xodyo, 
gatho ya gamfri xqui munts'a 'nadbu 

co 'nada ra mfeni. 

2 Nepu mi damfri'a bi nt'øde 'nara 
Nuni xi nts'edi xqui 'ñe de mahets!i. Bi 
nt'øde gatho mbo ra ngu habu xqui 
munts'i'u ngu 'ñena 'nara danga 
bunthi xi nts'edi. 

3 Ne 'mefa bi hnequi 'ra ngu ya t'uca 
faspi maña de ja yá ñaxu cada 'na de 
nuto gatho mi 'buhni. 

4 Y gatho'u bi hñanga ra Maca Ndahi, 
ne bi mudi bi ña 'rama'na'ño ya 
hñaqui cada 'na de gue'u ngu mi 
japabi ra Maca Ndahi da ña'u. 

5 Nuya pa'u mi 'buhni Jerusale 
raya xodyo xqui 'ñehe de haburaza 
ya hai de ra ximhai, ne nu'é xi mi 
camfri Ajua ngu nú!a xqui t'utuabi. 

6 Y nu de mi nt'øde nú'a ra danga ñuni, 
ndunthi ya ja'i xi bi dama munts'i habu 
mi 'bui ya cu, ne bi 'yø ngue'a mi pde 
yá hñaqui cada 'na de gue'u. 

7 Ne himi pa te da beni, bi 'yø ne mri 
'némbabi'u: 

—¿Ha gue hingo guehyu ya me 
Galilea núyu dí øhu ña? 

8 Nu'bú ¿hanja cada 'na de guecju dí ø 
ma hñaquihu nú!a dá pahu desde dá 
'buhu? 

9 Ngue'a 'ra de guecju dya menguhu 
Partia ne de Media, ne de Elam, ne de 

Mesopotamia, ne de Judea, ne de 
Capadocia, ne de Mponto, ne de Asia. 
10 Ne nu ma'ra de guecju ya me Frigia, 
ne Pamfilia, ne Egipto, ne 'raya hnini 
de Africa gueta Cirene. Ne nu ma'ra 
de guecju ya me Nroma, 'ra majuani 
ya xodyo ha nu ma'ra bi nxodyo hønse 
ngue'a ri denga ma leyhu. 

11 Ne nu mat'ra de guecju ya me Creta 
ne Arabia. Ha gatho nugaguihu dí øhu 
xicju de ma hñaquihu gra ña cada 'na 
de guehyu, ne xicju de nuya danga 
tigtle xa 'yøt'a Ajua. 

12 Nepu nú't ya ja'i'u bi ntso'mi 
ne mi tu yá mui mri 'ñémba 'na ngu 
na: 

—¿Xibya? ¿Te rí bombyana? 

13 Ha nu ma'ra mi ptbuhlatho mi 
ena: 

—Nuyé xa nti. 


Ra apostol Pedro bi zofo ya ja'i 


14 Nu'bú ra ora!a ra apostol Pedro 
bi 'mai co nú'u má 'rettama'ra ya 
apostol, nepu bi ña nts'edi'a, bi 
'ñena: 

—Nú'ahu gyá me Judeahu ne 
gatho nú'ahu guí 'buhuua Jerusale, 
'yøhu núna ma ga ma pa gui pahu. 
15 Núyu guí øhu ña, hindi ti ngu guí 
beñhu, ngue'a ja nzenga guto xudi. 
16 Núna guí hanthu, go guehna xqui 
manga ra badi Joel gue mi pe'tsi da 
njabu, y nubyá ya gá hyanthu bi nja 
ngu nú!a bi mañ'a. Nu'á bi 'yofo 
njaua: 

17 Ajua bi 'ñena: Nuya pa da 

'ñepu, 

ma ga pempa ra Maca Ndahi 
gatho ya ja'i de ra ximhai. 

Nuri t'uhu ne ri t'ixuhu ma da 
ña co rá ts'edi ra Maca Ndahi. 

Nuya basja!i ma da hyanda 
'raya nttudi, 

nuya ndaxjua ma da 'ui ya t'i. 

18Ne nuya pa'u gatho nú'u 

pepqui, dra 'ñøhø que dra 
'behña, ma ga pempabi'u ra 

Maca Ndahi 
pa da umba ra ts'edi da ña. 
19Ne ma ga u'tlahu 'raya danga 
nt'udi nuni mahets'i 
ne nuua ra ximhai, 
dega ji, ne dega tsibi, ne dega 
'bifi. 

20 Ma gui hyanthu ra hyadi hinda 
ma da unga ra ñot'i, ma da 
'mexuui. 

Nura zana ngu ma da nji. 

Nepu de gue'a ja da zoho nú'a 
ra pa de rá 'ñehe ra Zidada, 

gue'a ra pa ma da hneca rá 
danga ts'edi'a strá nsunda. 

21 Ne gatho nú'u to'o da 'yapa ra 
Zidada da mpøhø, da pøhø'a. 

22 Nú'ahu gyá me Israelhu, 

'yodehu nuya ya noya ma ga xi'ahu: 
Nu'ahé guí pahu gue ra Jesu nú'a 
mra me Nasare bi 'yøt'a gatho nú'u 
ya t'øt'e ne gatho nú'u ya nt'udi bi 
'tyøt'e con gue'ahu po rá tsledi Ajua, 
ngu guí pasehu, y njabu bi hnequi 
gue Ajua xqui mehni'a. 
23 Pe nu'á bri da ja ri 'yehu, nepu 
nu'ahu gá daphu ja yá 'ye ya 
'tyøt'ats'oqui pa bi pont!a ja 'nara 
pont!i asta himbi du. Pe gatho nú'a bi 
nja, bi njabu ngue'a Ajua go bi bense 
da njabu y nú'á guela mra paha'a. 
24 Nu'ahu gá hyohu ra Jesu, pe nu 
Ajua go gue'a bi 'yøt'e pa bi yopa nte 
ma'na'qui de ra du, ngue'a nura du 
otho rá ts'edi pa da zami'a. 
25 Ra nda Davi xqui ma de gue'a ne 
xqui 'ñena: 

Nuga dí padi gue Ajua nzantho 

'bui con gueque 
pa da maxcagui ne da 
ñangagui. 

26 Hangue nuga xi drí johya ne dí 
ña co nura johya dí pe'tsi. 

Ne dí to'mi gue nu xcrá tu, ma 
ga yopa nte de ra du. 

27 Ngue'a nu'i, ma Dada'i, hingui 
ma gui hopi ja da gohni ma te 
ja ra du, 

nixi gui hopi da 'ya ma ndo'yo 
ja ra hai, ngue'a go ri hmaca 
'begogui. 
28Ngue'a nu'i xcá 'ñutca ra 'ñu 
dega te, 
ne ma gui 'raca 'nara danga 
johya nu xcrá 'bupu mahets'i 
con gue!e. 
Guehna bi manga ra Davi ja ra Maca 
T'ofo. 

29 Nú'ahu ma cu'ihu xcá 
munts'ihuua, xi majuani dí xi'ahu, xa 
du ma xitahu ra nda Davi ne bi 
nt'agui'a, ne jaua rá nt'agui asta 
mapaya. 

30 Ra Davi mra 'mehni Ajua hangue nu'á 
bi ma nú'a mri 'bedi da nja. Ne mi padi 
gue mi ma da 'mu 'nará t'u pa drá 
mpote!a, ngue'a njabu xqui ña'tuabi 
Ajua. Y nú'a ra t'ula go di gue'a ra Cristo 
nú'a xqui ña'tuabi da mehni pa da nda. 
31 Hangue nura Davi 'ñena ya xqui 
hyanda nú'a bi nja 'mefa, ne bi 'yofo 
gue mi pe'tsi da e da yopa nte ra 
Cristo nú!a xqui hñuts!i Ajua pa da 
nda, ne himi ma ja da gohni rá te ja ra 
du, nixi rá ndo'yo nehe hinda 'ya ja ra 
hai. 
32 Y nuna ra Jesu dí mañhe, nuje dí 
dahe majuani gue Ajua bi 'yøt'e pa bi 
yopa nte de ra du. 
33 Hangue nubya po rá tsledi Ajua ra 
Dada, bi ma pa mahets'i, ne ja bi 
huhni ja rá 'ñei ra Dada. Ne bá pehna 
ra Maca Ndahi ngu nú'a xqui ñagui 
Ajua ra Dada. Hangue gatho nú'a guí 
hanthu ne guí øhubya, go ra Maca 
Ndahi øt'a njabu. 
34 Pe ra nda Davi hingo bi njuts'i pa 
mahets'i, pe nu'á bi mañ'a bi 'ñena: 

Ajua ra Dada bi 'ñemba ma zi 

Hmu: 

“Bá ehe gui hñudiua ja ma 'ñei, 

35 asta hinga tsiñ!a!i gatho ri 

ncontra pa da gohi'u ja nga'ti 
ri ua.” 

36 Nubyá, mahyoni da badi gatho 
ya me Israel gue Ajua ra Dada xa 

hñuxa ra Jesu pa go di gue'a dra Hmu 
ne da nda ngue'a go gue'a ra Cristo 
xpá pehni'a. Y go gue'a ga ponthu ja 
ra pont'i ne asta hingá hyohu. 

37 Ha nu mi 'yode nú'a bi manga 
ra apostol Pedro, nú'u ya ja'i mi 
'buhni xi bi du yá mui, ne bi 
'yambabi ra apostol Pedro ne nú'u 
ma'ra ya apostol, bi 'ñembi: 

—Zi cuhu, nu'bú ¿xi te rá "be 
mahyoni ga pthebya? 

38 Nepu ra apostol Pedro bi 
'ñembabi: 

—Nobrihu ne gui nxistehehu 
gatho'ihu de rá thuhu ra Zidada 
Jesucristo pa njabu dra pun'a ri 
tstoquihu. Ne njabu ha, Ajua da 
pen'a'ihu ra Maca Ndahi pa da 'mu ja 
ri corasohu. 

39 Ngue'a nuna hña'tina pa gue'ahu ne 
pa ri batsihu ne pa gatho ma'ra ya ja'i 
'bu ja rá nguni ra ximhai nú'u da 
zohna Ajua ma Hmuhu. 

40 Ra apostol Pedro bi sigui bi 
zofo ya ja'i co ndunthi ma'ra ya noya 
ne bi 'ñembabi: 

—Mpghohu pa hinda zu'ahu rá 
cue Ajua nú'a ma da zadi nú'u hingui 
ne da mpøhø. 

41 Nepu gatho nú'u to'o bi hñani 
nú'a ra ts'ofo'a bi nxistehe 'bestho. 
Hangue nura pa'a bi hñuxa ngu má 
hñu 'mo ya gamfri. 

42 Y nu'ú bi 'yøt'a gatho nú!a bi xipabi 
ya apostol. Ne mi 'bu't co 'nadra 
mfeni, ne nzantho mri munts'a 
mahyegui pa da zi ra Maca Nt'oxi ne 
pa mi apabi Ajua. 


Yá 'mui ya mudi gamfri 


43 Ne gatho ya mengu de guehni 
xi bi ntsu ngue'a xqui hyanda ya 
apostol mi øt'a ndunthi ya danga 
nt'udi ne ya danga t'øt'e co rá ts'edi 
Ajua. 
44 Ne gatho nú'u ya gamfri mi 'bui 
'nadbu ne mri mfax'u 'na ngu ma'na 
pa hinte da 'bepi'u. 

45 Ne mi pa gatho nú'a te mi pe'tsi'u 
ne mi hecuabi gatho nú'u matra ya zi 
hyoya cu nú'u mi othobi. 
46 Ne hyastho 'nara pa ngu 'nara pa 
mri munts'a ja ra nija co 'nadra mfeni. 
Ne mi tsi ra Maca Nt'oxi ja yá ngu'u, 
ne mri ñuni's mahyegui co ndunthi ra 
johya ne co 'nara hoga mfeni. 
47 Ne mri nsunda Ajua mahyegui. Ne 
matra ya ja'i mi handi te mi ptle'a, nu'bú 
nuyaja'i'4 mi numahño'u. Ne 'nara pa 
ngu 'nara pa mi 'yo mi camfri ma'ra ya 
ja'i nd'u mi zofo Ajua, ne mri munts'a 
'nadbu't co nútu ya mudi gamtri. 
3 1 'Nara pa ra apostol Pedro ne ra 
apostol Xuua mri ma pa ja ra 
ndanija ngu nzunga hñu nde, ya mi 
gue'a ra ora pa ra sócambeni ja ra 
nija. 
2 Y nuni ja ra gosthi nija nú'a mra 
thuhu Mahotho, ja xqui hñudini 'nara 
'ngho mra doua desde xqui 'mui. Mi 
ts'ixa hyastho pa ja mi t'ehni pa mi 
apabi ra boja gatho nú'u to'o mi 
thohni mi cut'a mbo ra ndanija. 
3 Nu'bé nu'á bi hyanda ra apostol 
Pedro ne ra apostol Xuua de mi ma da 
yut'a ja ra ndanija, bi 'yapabi ra boja. 
4 Nepu nura Pedro ne ra Kuua bi gohi 
bi 'mai bi hyanda nú'a ra zi meti, ne ra 
Pedro bi 'ñembabi: 

—Hyandgahe. 

5 Ne nura zi doua xi bi gohi bi 
nu'ta nú'u yoho ya apostol, mi hu rá 
mui gue mi ma te da umbahma'u. 

6 Nepu ra Pedro bi 'fembabi: 

—Othogui ra tlaxi nixi ra oro pa 
ga 'ra'a'i. Nú'a dí pe'tsi gue'a ma ga 
'ra'i. De rá thuhu ra Jesucristo nú'a 
mra me Nasare dí xi'a'i gui 'bai gui 
tyo. 

7 Nepu bi mipa rá 'ye ra 'ñei ne bi 
'ba'mi, ne 'bestho bi nja yá tsledi yá 
ua ne yá gut'egui. 

8 Y nura ora'a 'bestho bi 'yenga 'nara 
sagui ne bi 'mai xá hño, nepu bi 'ño, 


Bi t'øthe 'nara zi doua 

ne bi meui ya apostol pa mbo ra nija 
xi mi ensagui mi xocambeni Ajua con 
gatho rá johya. 

9Y gatho ya ja'i bi hyanda nú'a mra doua 
gue ya mi 'yo ne mi xøcambeni Ajua. 

10 Nepu nu'á 'bestho bi badi gue go mi 
gue'a mra douahma nzantho mi hudi 
mi a ra boja ja ra gosthi nija mrá 
thuhu Mahotho. Ne xi bi 'yø'u de nú!a 
xqui nja. 


Ra apostol Pedro bi mamba rá 
noya Ajua ja ra porta rá thuhu rá 
Porta ra Salomó 


11 'Mefa nú!a ra 'ñøhø mra doua 
himi ne da 'uegue de ra apostol 
Pedro nixi de ra apostol Xuua. Y 
gatho nuya ja'i mi 'yo de guehni xi 
mri 'yø de nú!a xqui hyandi, hangue 
bi dama munts'i'u ja ra porta rá 
thuhu ra Porta de ra Salomó nuni 
habu mi 'bai ra Pedro ne ra Xuua co 
nú'a mra doua. 

12 Y nu mi hyanda ra Pedro nú'u ya 
ja'i xqui muntstini, bi 'ñembabi: 

—Nú'ahu gyá me Israelhu, ¿hanja 
xi grí 'yghu, ne hanja xi guí nutcahe 
'ñena gue co ma tsledisehe go stá 
japhe xa 'ño nuna 'ñoho, o 'ñena 
ngue'a gue por dí 'yohe xá ntlaxi gue 
por gue'a stá japhe da fani? 

13 Nú'a ra Ajua mi xgcambeni ra Abra 
ne ra Isaac ne ra Cobo ne gatho nú'u 
ma'ra ndu ma xitahu, nú'á go guetla 
ra Ajua bi japi bi 'ño nuna ra 'ñøhø po 
rá thuhu ra Jesucristo nurá T'u'a, pa 
njabu da hneca rá ts'edi nura T'u!a. 
Nú'á go gue'a gá daphu ya nda, ne gá 
mañhu ja rá thandi ra Pilato gue hinda 
thegui, masque ra Pilato go mi nehma 
xa hyegui!a. 

14 Pe nu'ahé hingá nehu, masque go 
gue!a rá hmaca T'+ Ajua nú'a hinte ma 
tsloqui xqui 'ygt!e. Pe nu'ahú ga eñhu 
gue ma'na xá hño dra thøgue 'nara 
hyote. 

15 Nepu nu'ahu gá hyohu nú!a to'o ri 
'racju ra te, pe Ajua bi 'yøt'e pa da 

yopa nte de ra du. Nuje go da hanthe 
bi yopa nte, hangue di damajuanihe 
de gue'a. 

16 Nuna 'fiøhø guí hanthu ne guí pahu 
gue mrá douahma, go ra Jesu bi 
'yøthe ngue'a dí camfrihe'a. Hangue bi 
njabu ngu guí hanthubya. 

17 Nubyá, nú'ahu ma cu'ihe, dí 
pahe xá hño gue gá dahu ra Jesu 
ngue'a hinte nguí pahu, ngu nú' ma 
ndahu nehe himbi zo yá mfeni nehe 
nú'a bi 'yøt'e, hangue ga mfaxhu ga 
hyohu ra Jesu. 

18 Pe nu Ajua bi 'yøt'e da nja ngu nú'a 
xqui xipa yá 'mehni maya'bu ne xqui 
'yofo!u gue nura Cristo nú'a rá 'mehni 
pa e da nda mi pe'tsi da thogui 
ndunthi ya ugui asta rá du'a. 

19 Hangue nubya mahyoni gui ñobrihu 
ne gui yopa jonihu co Ajua pa da 
pun'a ri tstoquihe, y nu'bú ha, nu'á da 
'rala'ihu 'nara 'ra'yo mfeni ne 'nara 
hoga'mui. 

20 Ne da yopa pen'a'ihu ra Jesu nú'a 
to'o ra Cristo nú'a xqui hhuts'i'a pa da 
nda. 

21 Ne nu'á xi majuani bi yopa mengui 
mahets'i pa ja dua 'buhni asta hinda 
zø ra pa da yopa hoca Ajua gatho, ngu 
nú'a xqui xipa maya'bu yá maca 
'mehni da ma. 

22 Ngu bi manga ra Moise bi xipa ndu 
ma xitahu bi 'ñembi: “Nú'a Ajua ma zi 
Hmuhu ma da hñux'ahu 'na de 
gue'ahu pa drá 'mehni'a ngu xa 
hñuxcagui nehe, y nú'á ma gui 
'yøtehu nú!a da xilahu. 

23 Ne gatho nú'u to'o hinda ne da 
gamfribi rá noya nú'a ra 'mehni'a, 
nu'ú dra huati ne da 'medi de ja yá 
hnini.” 

24 Gatho nú'u ma'ra yá 'mehni 
Ajua desde ra Samue pa xqui 'ñecua, 
xqui ma nehe de nuya pabya dí 
'buhu. 

25 Y nú'u ya hña'ti bi manga nuya 
'mehni'a, gue'a pa gue'ahu. Y núlu ya 
japi de ra cohi xqui gohui Ajua ndu 

ma xitahu, nehe gue'a pa ri hñohu. 
Hangue Ajua bi 'ñembabi ra Abra: “Po 
'nari 'roho ma da 'ñehe 'mefa, ma ga 
japi gatho ya ja'i de rá nguni ra 
ximhai.” 

26 Y nu'ahu go yá mudi'ihu bá pen'ahu 
rá T'a Ajua pa bi zo'ahu gui ñobrihu 
de ri tstoquihu pa njabu da jap'a'ihu. 


Ra apostol Pedro ne ra apostol Xuua 
bi jot'a fadi ne bi ñaui ya nda 


1 Ra apostol Pedro ne ra apostol 

Xuua mi 'buhnitho ja ra ndanija 
mi zofo ya ja'i. Nepu bi zøni 'raya 
macja ne ra nda de ya nsunija, ne ya 
saduceo nú'u himi camfri gue da 
yopa nte nú'u ya xa du. 
2 Nepu nu'é bi bø yá cue ngue'a ra 
Pedro ne ra Kuua mi xipabi ya ja'i gue 
ra Zidada Jesu xqui yopa nte de ra du, 
hangue mi utuabi'u gue gatho ya ja'i 
ma da yopa nte. 
3 Nu'bé nuya ja'i'u 'bestho bi gu 
nts'ahni ra Pedro ne ra Xuua, ne bi 
zits'i pa bá cot'a fadi. Y asta rá hyax'a 
mi ma da nhyanthya, ngue'a nú'a ra 
pa'a ya bi nde. 
4Pe ya xi mi ndunthi nú'u to'o xqui 
'yøde ne xqui gamfri nú'a mi manga 
ra Pedro. Ya ngu mi cut'a 'mo ya 
'føhø xqui gamfri, y himi pa 'mede ya 
'behña nixi ya batsi. 

5 Nurá hyax!a bi munts'a nuni 
Jerusale nuyá ndaxjua nda ya xodyo 
ne ya xahnate de ra ley ne gatho 
ma'ra ya nda gá xodyo. 

6 Gatho'u bi munts'a mahyegui co ra 
Anas nú'a to'o mra danga nda gá 
macja, nehe mi 'buhni ra Caifá ne ra 
Xuua ne ra Jandro, ne gatho ma'ra ya 
'ñøhø nú'u mi ja te yá njaui ya danga 
nda gá macja. 

7 Nepu nu'á bi manda bá ts'i ra 
apostol Pedro co ra apostol Xuua ne 
bri 'ba'ma madetho de gue'u pa bi 
t'ambabi, ne bi ttembabi: 

—¿To'o yá 'mehni'ihu, ne to'o rá 
tstedi guí hampahu pa guí pthu njabu? 

8 Nu'bú ra Pedro mi hampa rá 
ts!edi ra Maca Ndahi pa bi dadi ne bi 
'hena: 

—Nu'ahu gyá ndahu de ma 
hninih+ Israel, 

9 ya gue guí angahe de nú'a ra hño bi 
t'ø'tua nuni ra zi 'ñøhø mra doua, 

10 ma ga xi'ahe hanja bi za bi ñanini, 
pa gui pahu ne gatho nú'u ma'ra ya 
me Israel. Nuni ra zi 'ñøhø guí hanthu 
'bahni, nuni bi nani de rá thuhu ra 
Jesucristo nú'a mrá me Nasare nú'a 
gá ponthu ja 'nara pont'i, pe nu'á bi 
'yøt!e Ajua pa bi yopa nte de ra du. 

11 Nú'á go gue'a gá utsahu, nja ngu 
nú'u ya hyøngu mi 'bui maya'bu bi 
fothmabu ra mudi do nú'a mi ma xa 
hyoca rá nija Ajua. Pe nubyá go gue'a 
ra mudi do bi megui Ajua pa bi hyo rá 
nija. 

12 Jo'o ma'na to'o da za da pøhøguihu, 
hønse ma zi Hmuhu ra Jesu, ngue'a 
jo'o ma'na to'o bá 'behni nuua ja ra 
ximhai pa da pohoguihu, honse ra 
Jesu go gue'a bá 'behni ne go gue'a 
tsa da pohgguih+. 

13 Nu'bé nuya nda mi 'buhni xi bi 
'yø ngue'a bi hyandi gue ra Pedro ne 
ra Xuua himi tsu, ne mi padi gue 
himyá 'ñøhø dega danga mfadi 
ngue'a mya hyoya ja'i. Pe bi badi'u 
gue mi gue'u 'raya 'ñøhø xqui 'ñoui 
ra Jesu. 

14 Pe nu'á himbi za te bi datuabi ra 
Pedro ngue'a bi hyandi mi 'bahni con 
gue'u nú'a ra zi doua xqui fani. 

15 Nu'bé nú't ya nda bi 'bepabi ra 
Pedro ne ra Kuua ne nú'a ra 'ñøhø 
mra doua da bøhma de habu xqui 
munts'i'u, ne bi 'ñe'tilu 'na ngu 'na, 
16 ne bi 'ñémbi: 

—Xibya, ¿te ga øthu co nuyu ya 
'ñghoyu? Ngue'a nú'a xa 'yo'tua 
nuna 'ñøhø mra doua, ya padi gatho 
ya ja'i nuua ja ma hninihu Jerusale, 
y hingui tsa ga conihu. 

17 Ha nujú ya hindi nehu da fadi de 
guehna haburaza, hangue ma ga 

ho'tuahu ra hña gue ya hinte da sigui 
da ma, ne ya hinto da zofo de rá 
thuhu ra Jesu. 

18 Nepu bi tstohna ma'na'qui ra 
Pedro ne ra Kuua ne nú'a ra 'ñoho 
mra doua, ne bi t'embabi'u: 

—Ya ote ma xqui mañhu, ne ya 
oxqui ma gui zofohu ma'ra ya ja'i de 
rá thuhu ra Jesu. 

19 Nu'bé nura Pedro ne ra Kuua bi 
dadi ne bi 'ñena: 

—¿Ha gue guí beñhu za hño 
njabu ja rá thandi Ajua gue go rí 
'Repi ga ø't'ahe ri pahahu que rá 
paha Ajua? 

20 Ngue'a nuje hinda za to'o da 
hñagahe ga mañhe de nú'a stá hanthe 
ne nú'a stá ghe. 

21 Nu'bé nú'u ya nda hinte bi 
'yo'tuabi ra Pedro ne ra Kuua, hønse 
bi xipabi gue ya hinda sigui da zofo 
ya ja'i, nepu bi hyeguitho. Himbi za 
te bi 'yo'tuabi ngue'a mi tsu ya ja'i 
xa bo yá cue, ngue'a gatho ya ja'i xi 
mi xøcambeni Ajua po rá ngue nú'a 
ra 'ñøhø xqui fani. 

22 Ngue'a nú'a ra 'ñøhø xqui fani ya 
mi pe'tsa thogui ñote njeya. 


Ya gamfri bi 'yapabi 
Ajua mahyegui 


23 Nu mi thegui ra apostol Pedro 
ne ra apostol Kuua bi ma bá c'a'tsa 
nú'u ma'ra ya gamfri pa bi metuabi 
nú!a xqui xipabi ya nda gá macja ne 
yá ndaxjua nda ya xodyo. 

24 Ha nu mi 'yøde ya gamfri, bi 
xocambeni Ajua co 'nadra mfeni ne bi 
'ñena'u: 

—Ma zi Hmu'ihe, nu'i go gue'e grá 
Ajua gá hoca mahets'i ne ra ximhai ne 
ra ndehe ne gatho nú!a te ja. 

25 Ne nu'i po ra Maca Ndahi gá xipa ri 
'bego ra Davi da manga njaua: 
Ya ja'i bi munts'i pa bi 'ñe'ti'u 
da 'yøt'a ya nts!o'mui, 
pe nú'a ra nts'o'mui bi beñ'u da 
'yøt'e, hinda za da 'yøt'e. 

26 Bi munts'a ya nda de gatho ya 
hnini de ra ximhai 
pa bi 'fu'ti'u da utsa Ajua ne ra 
Cristo nú'a xa hñuts'ila pa da 
nda. 

27 Ngue'a xi majuani ja nuna 
hninina bi munts'a ra nda Erode ne 
ra Poncio Pilato co ya me Israel ne co 
nú'u hingyá me Israel, pa bi utsa nuri 
maca T'a ra Jesu nú'a xcuá pehni pa 
da nda. 

28 Ne bi 'yøt'e'u ngu nú'a gá beni ne 
gá manga maya'bu gue mahyoni da 
nja. 

29 Nubya ma zi Hmu'ihe, hyanda núna 
te øtcahe ya ja'i, ne faxcahe pa hinga 
ntsuhe ga ñahe de ri maca noya, 
ngue'a go dí pep'ahe. 

30 Ne nu'i go ma gui hñuxa ri 'ye ja ya 
da'thi pa da ñani'u ne da hyanda ya 
ja'i. Ne gui 'yøt'a ndunthi ya nt'udi ne 
ya danga t'øt'e de rá thuhu ri maca 
T'u ra Jesu. 

31 Ngu xi bi uadi'u bi xøcambeni 
Ajua, bi hmanga ra ngu habu xqui 
munts'i'a, ne gatho nú'« mi 'buhni bi 
hñanga rá ts'edi ra Maca Ndahi, ne bi 
ña ntsledi'u de rá noya Ajua, ne ya 
hinto mi tsu. 


Gatho nú'a mi pe'tsa ya gamfri myá 
meti 'na ngu ma'na 


32 Y gatho nú'u ya xqui gamfri 
Ajua mi 'nada yá mfeni, ne mi 'nada 
yá hmate'u. Ne mi mfax'u 'na ngu 
ma'na nú'a te mi ø'tua ra 'bedi, 
ngue'a gatho nú'a mi pe'tsi'u mra 
meti mahyegui, ne ni 'nara cu himi 
pe'tsa ni 'nara t'ptle nú'a mra metise. 
33 Ne co ndunthi ra ts'edi mi pe'tsa ya 
apostol bi damajuani gue xqui yopa 
nte de ra du ma zi Hmuhu ra Jesu, ne 
Ajua xi bi mats'i'u. 

34 Ha ni 'na de gue'u hinte mi ø'tua ra 
'bedi, ngue'a gatho nú'u to'o mi pe'tsa 
yá hai ne yá ngu bá pa gatho, ne bá ha 
gatho nú'a ra boja mi hani de yá hai 
ne de yá ngu, 

35 ne bi umbabi ya apostol. Y nuya 
apostol go gue'u mi hecuabi cada 
nara gamfri ngu nú!a te mi p'tua ra 
'bedi gue'a mi ttumbabi nehe. 

36 Ne mi 'buhni 'nara cu mrá thuhu ra 
Jose mrá me Chipre mrá levita. Ne bi 
hñu'mbabi ya apostol dra Berhna, rí 
boni da 'ñena Nú'a To'o Hu'mba yá 
mui ya Ja'i. 

37 Nu'á bi pa 'nará hai'a ne bá ha 
gatho ra boja pa bi umbabi ya apostol. 


Ra Ananía ne ra Safira ya hyate 


1 Pe mi 'bu ma'na ra gamfri mra 

thuhu ra Ananía ha nurá 'behña 
mra thuhu ra Safira. Nú'ú bi pa 'nara 
hai mya meti'u. 
2 Nepu bi beñ'u gue hinda unga gatho 
ra boja de nú'a xqui pa yá hai, hangue 
bi zama 'na tui ra boja ra cu Anania. 
Ne mi pase co rá 'behña gue xqui 
zama ra boja. Nu'bú ra cu Ananía bi 
hñaxa nú!a ra boja bi hyeque pa bá 
umbabi ya apostol, 'ñena gatho ra 
boja mi ha, pe hina. 
3 Nepu ra apostol Pedro bi 'ñembabi: 

—Ananía, ¿hanja xcá hopi xa 
hya'a'i ra Sata pa xcá hyathma ra Maca 
Ndahi? Ngue'a hingá unga gatho nú!a 
ra boja gá hani de ri hai gá pa ngu nú'a 
ga ma gue mi xøgue ra boja. 

4 ¿Ha gue hingo ri metihma ra hai? 
¿Ha gue hingo ri metihma ra boja 
nehe? ¿Hanja gá beni gui 'yøt'e njabu? 
Ya xcá nc'uamba ja rá thandi Ajua, 
hingue hønse con guecje. 

5 Ha nu mi 'ygde nuya ya noya ra 
cu Anania 'bestho ra ora!a bi dagui bi 
du. Y gatho nú'u to'o mi 'buhni ne 
gatho nú'« ma'ra to'o bi 'yøde de 
nú!a xqui nja, gatho'u xi bi ntsu. 

6 Nepu nuya bats'ñøhø mi 'buhni bi 
'mai bá juts!i ne bi mant'i bi duts'i'u 
pa bi ma bá agui. 

7 Nepu xqui tho ngu hñu ora bi 
zøhø rá 'behña ra cu Anania nehe 
habu mi 'bui ya gamfri, pe nu'á nixi 
mi padi te xqui nja. 

8 Nepu ra apostol Pedro bi 'yambabi 
de ra boja, ne bi 'fembabi: 

—¿Ha gue gue'a bi muui nú'a ra 
hai gá pahu? 

Nu'bé nú'a ra nju bi dadi ne bi 
'hena: 

— Haha, gue'a bi muui. 

9 Nepu ra Pedro bi 'ñembabi: 

—¿Hanja gá cohui 'nara cohi ri 
dame pa gui hyathmahu rá Maca 
Ndahi Ajua? Ndi, 'bapu mote ja ra 
gosthi nú'u to'o ja bá juadi bá ac'a ri 
dame, y nubyá e da dux'a'i nehe pa 
da !yacta!i. 

10 Y 'bestho nura ora!a ra nju 
Safira bi dagui bi du ja yá ua ra 
apostol Pedro. Ha ngu mi yutla nú'u 
ya bats'ñøhø bi hyandi gue ya xqui 
du nú!a ra nju nehe, 'bestho bi 
duts'i'4 pa bi ma bá agui nehe habu 
xqui 'yacuabi'u rá dame. 

11 Nepu gatho ya gamfri xi bi hñaxa 
'nara danga tsu, nehe gatho nú'u 
ma'ra to'o bi 'yøde de nú'u ya t'øt'e'a, 
xi bi ntsu'u. 


Bi hnequi ndunthi ya nt'udi ne 
ndunthi ya danga t'øt'e 


12 Nuya apostol bi 'yøt'a ndunthi 
ya nt'udi ne ndunthi ya danga t'øt'e 
ja yá thandi ya ja'i. Mri munts'a 
gatho ya gamfri mahyegui 'na 
mfenitho ja ra porta nú'a rá thuhu 
ra Porta de ra Salomó. 

13 Gatho nú'u himyá gamfri xi mi tsu 
da munts'i co ya gamfri, pe nuya ja'i'u 
mi e'tsua yá nsu'u. 

14 Ne 'nara pa ngu 'nara pa mi 'yo mi 
camfri ndunthi ya ja'i, ya 'ñøhø ne ya 
'behña. 

15 Ne 'yo mi fadi, hangue asta mi 
thuxa ya da'thi pa mbi 'begui co yá 
mfidi ja yá hyo ya 'ñu pa nura ora da 
thohni ra apostol Pedro, hønse co rá 
xudi'a da go'ma nú'u ya da'thi, nú'á 
'bestho da nani. 

16 Gatho nú'u ya hnini mi ja gueta 
Jerusale mi pa ya ja'i pa guehni mi 

tsixa ya da'thi ne nú'u to'o mi pe'tsa 
ya tstondahi, y gatho mi fani. 


Ya apostol bri ju nts'ahni 


17 Nepu bi njuxa ra danga nda ga 
macja ne ya saduceo nú'u mya 
mfats'i'a, ngue'a xi bi bo yá cue'u 
ngue'a mi ne da nsehe'u ne ya 
ndunthi ya ja'i mri dena ya apostol. 
18 Nepu bi gu ntstahni ya apostol ne bi 
gotta fadi. 

19 Nepu nú!a ra xuui'a 'nará enxe Ajua bá 
ehe pa bi xoca ra gosthi fadi, ne bi ponga 
pa thi ya apostol, ne bi 'hembabi: 

20 —Rí maha ja ra ndanija ua 
zofohuni ya ja'i, ne xipabihu ra hoga 
noya de nuna ra 'ra!yo te. 

21 Nepu rá hyax!a xi 'nitho, nu'ú 
bi ma pa ja ra ndanija ngu nú'a xqui 
xipabi rá enxe Ajua. Y ngu mi zoni bi 
yutla mbo 'bestho pa bi zofoni ya 
ja'i. 

Y de mi zofo ya ja'i ya apostol, 
nura danga nda gá macja ne yá 
mfats!i bi 'yøt'a 'nara hmunts'i con 
gatho ya nda de ra hnini Israel. Ne bi 
mehna to'o mi ma dua tsi nú'u ya 
apostol mi jot'a fadi. 

22 Ha nu mi zónga nú'u ya nzints'ahni 
ja ra fadi, ya mi jo'oni ya 'yofadi. 
Nu'bé nu'á bá dama pengui pa bi ma 
gue ya mi jo'oni'a, 

23 ne bi 'ñena'u: 

—Dá tsuhe ra fadi xi mi jot'i xá 
hño, ne nuya nsufadi ja mi 'bahni ja 
ra gosthi, pe nu ndá xocje ra gosthi 
hinto dá tsuheni mbo. 

24 Nu mi 'yode njabu nura danga 
nda gá macja ne ra nda de ya nsunija 
ne ma'ra ya nda ga macja, xi bi du yá 
mui, ne himi padi te da beni, y mri 
'némbi'u: 

—Xibya ¿te ri bombya'a? 

25 Nepu bi zøhø 'nara ja'i bi 
'ñembabi'u: 

—Nú'u ya 'ñøhø gá cothmahu 
fadi, ya bí 'buhni ja ra ndanija bí 
zofo ya ja'i ma'na'qui. 

26 Nu'bé ra nda de ya nsunija bi 
meui ya gunts'ahni pa ba yopa ju ya 
apostol. Bá ju pe hinte bi 'yo'tuabi'u 
ngue'a mi tsu xa bg yá cue ya ja'i y 
xa hyøxa nc'ahni. 

27 Nepu bi zixa ya apostol ja ra 
hmunts'a nda ga xodyo, ne ja bi 
'ba'mni ja yá thandi'e. Nepu nú'a ra 
danga nda gá macja bi 'ñembabi: 

28 —¿Ha gue hindá xi'ahe gue ya 
hinxcá zofohmahu ya ja'i ne ya 
hinxcá ñahmahu de rá thuhu ra 
Jesu? Nu'bú ¿hanja hinxcá 'yøhu? Ya 
gatho ya ja'i de guecua Jerusale xcá 
zofohu de ri noyahu. Ne go guí ne 
gui hyoxcahe ra thaibya de rá du 
nú'a ra 'ñohg'a. 

29 Nu'bé ra apostol Pedro ne 
gatho ma'ra ya apostol bi dadi ne bi 
'nen'u: 

—Nuje ma'na rí 'ñepi ga pthe 
Ajua que yá hmanda ya meximhai. 
30 Ajua nú'a to'o mi xocambeni ndu 
ma xitahu go gue'a bi 'yøt'e pa bi 
yopa nte ra Jesu de ra du, masque 
nu'ahu gá ponthu ja 'nara za asta 
himbi hñu ri muihu gá hyohu. 

31 Y nubyá Ajua xa 'ñegui ja rá 'ñei pa 
da nda. Y nú'á go gue'a ra Pøhøte 
zo'ahu gatho nú'ahu gyá me Israelhu 
pa gui ñobrihu de ri tstoquihu ne da 
pun'ahu. 

32 Nuje dí dahe majuani de gue'a, ne 
ra Maca Ndahi ri damajuani de gue'a 
nehe. Nehe Ajua ri umba ra Maca 
Ndahi nú'u to'o gte'a. 

33 Ha nu mi 'ygde njabu ya nda xi 
bi bo yá cue ne asta mi ne xa 
hyohma ya apostol. 

34 Pe mi 'buhni 'nara 'ñoho mra 
fariseo mrá thuhu ra Gamalie, nú'á mi 
'nara xahnate de ra ley, y gatho ya ja'i 
xi mi numahño'a. Nu'á bi 'mai ne bi 
manda dra ponga 'na zi ora nuya 
apostol. 

35 Nepu nura Gamalie bi 'ñembabi 
gatho nú'u ya ja'i xqui munts!ini: 

—Nú'ahu compahu de Israel, 

beñhu 'met'o xá hño nú'a guí ne gui 
'yo'tuahu nuya 'føhø'u. 

36 Beñhu gue pe'tsa 'raya pa bi nanga 
'nara 'ñøhø mra thuhu ra Teuda mi hu 
rá mui gue mi pe'tsa 'nara nsu ne mi 
ne da ndangui de ma'ra, hangue bi 
dena ngu goho nthebe ya 'ñøhø. Pe 
nura Teuda bi tho, ne gatho nú'u to'o 
mri 'ñoui bi nxani ne bi nhuati 
gatho'u. 

37 Nepu 'mefa de gue'a bi 'mu ma'na 
ra 'ñøhø mra thuhu ra Juda mra me 
Galilea. Ne nú'u ya pa dega nthuxa 
thuhu, nu'á bi 'yu'ta ndunthi ya ja'i pa 
go bri theni'a. Ne 'mefa nu'á bi tho 
nehe, ne bi nxanga gatho yá ja'i nú'a 
mri 'ñoui. 

38 Hangue nuga dí xi'ahu, ma'na xá 
hño hyehu dí 'yobu nuya 'ñoho'u. 
Nu'bu nú'a gtle'u go xa bensehe, pe'tsi 
ga hanthu da nhuati nehe. 

39 Pe nu'bu go rá meti Ajua nú'a øt'e'u, 
nu'bú hinda za gui hñacuahu. Ngue'a 
'bu gui 'yothu njabu, ja ra uenda go 
grí ntuñhu co Ajua. 

40 Y nú'a mi 'buhni ja ra hmunts'i 
bi 'yode nú'a ra ts'ofo'a. Hangue bi 
yopa culta mbo ya apostol pa hønse 
bi na'mbabi ne bi yopa hyo'tua ra 
hña gue ya hinda sigui da ña de rá 
thuhu ra Jesu, nepu bi hyegui bi 
ma'u. 

41 Y de mi bønga ya apostol de guehni, 
xi mri johya'u ngue'a Ajua xqui umba 
nsequi da tho 'nara 'betsa po rá thuhu 
ra Zidada Jesu. 

42 Ha hyastho himi tsaya'u da zofo ya 
ja'i de ja ra ndanija, ne mi pa ja ya 
ngu mi manga ra hoga nt'øde de ra 


Zidada Jesucristo. 

6 1 Nuya pa'u mri xu ma'ra ya 
gamfri. Ne mi 'buhni 'raya cu mi 

ña griego. Nepu nu'é bi 'hembabi 

nú' ya cu mi ña de yá hñaqui ya 

xodyo, ne mi ambi hanja himi 

ttumbabi te da zi xá hño nú'u yá 


Bri thahna yoto ya maste 

viuda ya griego ra ora mi t'umba te 
da zi ya hyoya ne nú'u ma'ra ya 
viuda, ngue'a nu'á hyastho mi t'umbi 
te da zi. 

2 Nepu nú'u 'retlamayoho ya apostol bi 
zohna gatho ya cu pa bi munts'i ne bi 
'iembabi'u: 

—Ma zi cu'ihe, nuje dí 'buhe pa 
ga mañhe rá noya Ajua, ne hingui tsa 
ga tsayahe ni 'na ora pa da za go ga 
hecuahe nú'a te da zi nú't hingui 
tsupabi. 

3 Hangue mahyoni gui huañhu yoto ya 
cu de guecju nú'u xcá hanthu 'yo xá 
hño ne hampa rá ts'edi ra Maca Ndahi 
ne xi di ja yá mfadi. Nú'ú go gue'u dya 
uenda da me nuna 'befina. 

4 Ha nuje ma ga sigui ga aphe Ajua ne 
ga mamfe rá noya'a. 

5 Ha nu mi 'yøde bi sipa njabu ya 
cu, gatho xi bi ho'a. Rá mudi, bri 
huahna ra cu Teba nú'a mi pe'tsa 
ndunthi ra jamfri ne mi hampa rá 
ts'edi ra Maca Ndahi. Nepu bi 
huahna ra cu Lipe, ne ra cu Procoro, 
ne ra cu Nicano, ne ra cu Timu, ne ra 
cu Parmena, ne ra cu Cula nú'a ra me 
Antioquía xqui nxodyo ngue'a xqui 
demba yá ley!u. 

6 Ne bi ts'ixa pa habu mbi 'bui ya 
apostol pa bi 'yapabi Ajua por gue'u. 
Nepu ya apostol bi hñuxa yá 'ye ja 
nú'u ya cu xqui thahni. 

7 Y njabu ma'na mri ntenga rá 
noya Ajua, ne mri xu ndunthi ya 
gamfri nuni Jerusale, ne ndunthi ya 
macja bi gamfri rá noya Ajua nehe. 


Ra Teba bri ju nts'ahni 


8 Ha nura cu Teba xi mi hampa rá 
tsledi Ajua ne mi ja rá mfadi pa mi 
pepa rá 'befi Ajua, mi øt'a ya danga 
t'øt'e ne ya nttudi de ja yá thandi ya 
ja'i. 
9Y nuni ja yá nija ya xodyo nú'a mra 
thuhu ya Nzai 'Bego xa Thggue, ja mi 
'buhni 'raya 'ñøhø nú'« mri 'ñoui 'raya 
me Cirene, 'raya me Alejandría, 'raya 

me Cilicia, ne 'raya me Asia, gatho'u 
bi mudi bi ntsanoyaui ra cu Teba. 

10 Pe nu'á himi tsa te da datuabi'a 
ngue'a nu'á mi ha ra hoga mfadi ne mi 
hampa rá ts'edi ra Maca Ndahi pa mi 
ña. 

11 Nepu nú'u ya ja'i'u bi 'yu'ta 'raya 
'ñoho ne bi gu'tuabi pa da manga ya 
nctuamba ne da 'ñena njaua: “Nuje stá 
ghe gue nura 'ñoho!a xa ñama'ñu de 
ra Moise ne de Ajua.” 

12 Hangue bi bg yá cue yá ndaxjua nda 
ya xodyo ne ya xahnate de ra ley ne 
gatho ya ja'i. Nepu bri ju ra cu Teba bi 
ts'ixa ja ra hmunts'a nda gá xodyo. 

13 Ne bri japabi 'raya ja'i da hyøxa ra 
thai ra cu Teba ne bi 'ñena'u: 

—Nuna 'ñøhøni hingui tsaya 
ñama'ñu de nuna ra maca nija ne de 
rá ley ra Moise. 

14 Nyje go stá øhe nú'a xa mani xa 
'ñena gue nú'a ra Jesu mra me Nasare 
ma da huata nuna nija ne ma da pata 
ma nzaihu nú'u bi 'ñutcahu ra Moise 
ga othu. 

15 Nepu gatho nú't to'o mi 'buhni 
ja ra hmunts'i xi mi heta ra cu Teba 
ne mi handuabi rá hmi gue mi ngu rá 


hmi 'nará enxe Ajua. 

7 1 Nepu de gue'a ra danga nda ga 
macja bi 'yambabi ra cu Teba ne 

bi 'ñembi: 

—¿Ha gue xi majuani xcá 
ñama'ñu de Ajua ne de ra Moise? 

2 Nu'bé ra cu Teba bi dadi ne bi 
'ñena: 

—Nú!ahu ma cu'ihu, ne nú'ahu ma 
nda'ihu xcá muntshuua 'nadbu, 'yøhu 
núna ma ga xi'lahu. Ajua nú'a xá 
nsunda bi zofo ndu ma xitaht ra Abra 
nú'bu hinxqui matho pa ja ra hai Arán 
ne mi 'buhnitho Mesopotamia. 

3 Ne bi 'ñembabi: “Poni de guecua ri 
hai, tsopu nú'u ja te ri njaui, ne grí ma 
pa ma'na ra hai nú'a ma ga u'tla!i pa 
ja gui 'buhni.” 


Ra Teba bi mamba rá noya Ajua 

4 Nu'bé bi boni de guehni habu mi 
'bui, habu mya hai ya Caldeo, ne bi 
ma pa bá 'bu ja ra hai Arán. Ha nu mi 
du rá dada, Ajua bá tsi pa guecua 
habe dí 'buhubya, ja bi 'mucua 
nehe'a. 

5Pe nu Ajua himbi umbabiua ni 'na 
xeni ra hai pa drá meti'a, pe xqui 
ña'tuabi gue nuna hai habu dí 
'buhubya go drá meti'a 'mefa ne gatho 
yá ja'i de rá ji'a nú'u da 'mui 'mefa. Pe 
nuya pa'u ra Abrá hinxqui me'tstho ni 
Inara batsi. 

6 Y Ajua bi 'ñembabi'a: “Nuri batsi ri 
'beto ne ri mbong'beto ma da 'mu ja 
'nara hai habu hindyá meti'a ngue'a 
dya nzøhøtho de guehni. Ne ja ma da 
'muhni'u ngu goho nthebe njeya, ne 
ma da 'megotho'u, ne ma da t'ø'tua 
ndunthi ra ntslo'mui.” 

7 Nehe bi 'fembabi Ajua: “Nuga go ma 
ga ha'mba nguenda ya ja'i de nú'a ra 
hnini habu ma da 'mego'u. Ne 'mefa 
ma ga yopa tsi de guehni pa da 'ñehe 
da mepcagui de guecua.” 

8 Nepu Ajua bi gohui 'nara cohi ra 
Abrá, ne bi manda gue gatho yá batsi 
yá 'beto ne yá mbong'beto da me'tsa 
nara seña ja yá ndo'yo de nú'a ra cohi 
bi gohi. Hangue nu mi 'mui rá t'u ra 
Abrá nú'a mrá thuhu ra Isaac, nurá 
hñato ma pa de xqui 'mui bi 'yo'tua 
nú'a ra seña xqui gohui Ajua da 'yot!e. 
Ne guet'a bi 'yøt'a ra Isaac co rá t'a 
nú'a mra thuhu ra Cobo, ne guet!a bi 
tyøt'a ra Cobo co nú'u 'rettamayoho 
yá t'u, y go gue'u yá dada nú'u 
'retlamayoho ya 'mui de Israel. 

9 Nepu nú't yá t'a ra Cobo xi bi 
utsa 'na de nuyá cu nú'a mra thuhu 
ra Jose. Hangue nu't bi papabi ya 
me Egipto nú'a yá cu'u, ne bi ts'its'i 
pa guehni. Pe Ajua himbi hyese'a. 

10 Hangue xi bi ñani de ja yá 
tstothogui bi thogui, ne bi umba 
ndunthi ra mfadi ne bi mats'i pa njabu 
ra Faraó bi hopa rá 'mui. Ra Faraó go 
gue'a mra nda de Egipto. Nepu ra 

Faraó bi umba 'nará nsu ra Jose pa bi 
gohi ngu rá ñoho de gue'a, ne bi 
manda maxggue ja rá ngu ra Faraó. 

11 'Mefa bi nja 'nara danga thuhu 
nuni Egipto ne nuni Canaán, ne bi 
nja 'raya danga dumui, ne bi 'ñotho 
te bi zi ndu ma xitahu. Himi tsudi 
habu da dai ngue'a mi otho te da 
dañ'u. 

12 Nepu ra Cobo bi 'yøde gue mi ja ra 
trigo nuni Egipto, hangue bi mehna yá 
t' pa guehni. Gue'a ra mudi 'mi'qui bi 
ma pa Egipto. 

13 Nepu nurá ño'qui bi ma'y, ra Jose bi 
xipabi'u to'o mi gue'a pa bi badi'u gue 
go mi gue'a mya cu. Hangue nura 
Faraó bi batuabi yá ja'i ra Jose. 

14 Nepu nura Jose bá pempa ra noya 
rá dada pa da ma da 'mu Egipto con 
gatho ma'ra yá ja'i. Nu'á mi hñu'rate 
ne 'rettamacut!a. 

15 Nepu 'bestho bi ma'u pa Egipto. Y 
nept ja ba tuni'a, ne ja ba tuni gatho 
yá t'u, y nú'ú go gue'u ndu ma xitahu. 
16 Ne 'mefa de ya xqui thogui ndunthi 
ya jeya de xqui du'a, bá thampa yá 
ndo'yo'u de guehni pa e bi tlacua ja 
yá hai nuni Siquem 'nara hnini de 
Canaán. Ne bi tlacuabi nuyá ndo'yo ja 
nara ntlagui xqui danga ndu ra Abra 
xqui damba yá t'u ra Amor nuni 
Siquem. 

17 Y ya xqui nxanda ndunthi yá 
t'u yá 'beto ne yá mbong'beto ra 
Cobo nuni Egipto, ne ya mi ma da zø 
ra pa da hñanga nú'a ra hña'ti xqui 
xipabi Ajua ra Abrá. 

18 Nepu de nú'u ya pa'u bi 'mu ma'na 
ra nda nú'a himi padi to'o mi gue'a ra 
Jose ne te xqui mefi'a, ngue'a ya mi 
pe'tsa ndunthi ya jeya xqui du'a. 

19 Nú!a ra nda'a xi bi 'yø'tua ra 
ntslo'mei nd'u ndu ma xitahu. Ne bi 
manda dra japi da 'yei gatho yá zi 
'uene nú'u mya ts'unt'u, pa njabu da 
du gatho'4. 

20 Y gue'u ya pa bi 'mu ra Moise, y 
Ajua xi mri hopa rá 'mui. Nu'á bi tede 

rá dada ne rá nana hñu nzana ja yá 
ngu'u. 

21 Nepu bi thogui nú'« hñu nzana, 
nu'á bi ma bá ei ngue'a njabu xqui 
manda ra Faraó da t'øt'e. Pe 'nará 
tlixu ra Faraó bá juxa ra Moise de 
habu xqui t'ei, nú'a mra zi 'uenetho, 
pa bi tede, ja ra uenda go mrá batsi'a. 
22 Hangue ra Moise bi te ne bi batua 
yá mfadi ya me Egipto, ne xi mrá 
nimfeni, ne mi ha ra tstedi pa da ña ne 
pa te da 'yot!e. 

23 Nepu de ya mi pe'tsa ñote njeya 
ja bi zo rá mfeni da ma da c'a'tsa ya 
me Israel nuyá ja'i pa bá nu te ngra 
'mu'u. 

24 Nepu ngu mi zoni habu mi 'bu yá 
ja'i, bi hyanda 'nara me Egipto mi 
na'mbabi 'na de gue'u. Hangue pa bi 
za bi nanga rá ja'i, ra Moise bi hyo 
nú'a ra me Egipto. 

25 Nura Moise mi beni yá ja'i'a xa 
unga nguenda gue Ajua xqui mehni'a 
pa da ñani'a, pe nu'á himbi zo yá 
mfeni ua mrá 'mehni Ajua ra Moise. 
26 Nepu rá hyax!a bi yopa thohni ra 
Moise, ne bi hyanda yoho ya me Israel 
mri ntunsehe. Ne mi ma da hyeque'u 
ne bi 'ñembabi: “Nu'ahú gyá me 
Israelhu, ne grí ncuhu. ¿Hanja gri 
ntunsehu 'na ngu ma'na?” 

27 Nepu nú'a to'o mi na'mba nú'a 
ma'na, bi umba 'nara nt'ent'i ra Moise 
ne bi 'ñembabi: “¿To'o xa hñux!ague 
dega nzaya ne dega nda pa go gui 
hñagahe nú!a dí pthe? 

28 ¿Ua gue guí ne gui hyogagui nehe 
ngu ga p'tua ra me Egipto mande?” 
29 Nu mi 'yode njabu ra Moise xi bi 
ntsu, ne bi 'bat!i bi ma pa ja 'nara hai 
rá thuhu Madián, y ja bá 'buhni dega 
nzoho, y ja bá nthatini ne bi me'tsa 
yoho yá t'a. 

30 Ne ya xqui thogui ñote njeya de 
xqui bonga ra Moise de Egipto pa ba 
'bu ja ra hai Madián, nepu 'nara pa 
xqui bonga de rá ngu mbi 'yo asta ja 
rá ua 'nara t'øhø rá thuhu Sinaí. Ne 

de guehni bi hyanda 'nara 'bai gá 
ndapo mi zø 'nara faspi madetho de 
gue'a, ne mi 'bahni 'nará enxe Ajua 
madetho de ra faspi. 

31 Nepu nura Moise himbi badi há bi 
nja, pe bi uat!a ja ra faspi pa bi hyandi 
te rá 'be'a, ne bi 'yode bi ña Ajua y bi 
'iembabi: 

32 “Nuga go gueque rá Ajuagui ra 
Abra, ra Isaac, ra Cobo, ne gatho nú'u 
ma'ra ndu ri xitahu.” Nu'bú ra Moise 
asta mri huat'i co ra ntsu hangue ya 
himi nehma da sigui da hyanda nú'a 
ra faspi mi handi. 

33 Ha nu Ajua bi 'ñembabi: “C!o'ta ri 
zesthi ngue'a nuua habu guí net'i 
guehna 'nara maca hai xá nt'axi. 

34 Xi majuani stá handa nuya 
tstothogui thogui ma ja'i nuni Egipto, 
ne stá ptua yá ts'oni'u, ne stá ehe pa 
ga nani. Nubya ma ga peñ'a'i gui yopa 
penga Egipto.” Njabu bi xipabi Ajua ra 
Moise. 

35 Masque nuyá ja'i ra Moise xqui 
utsala ne xqui 'ñembi: “¿To'o xa 
hñux'ague dega nzaya ne dega nda 
pa go gui hñagahe nú'a dí pthe?”, pe 
xi majuani go Ajua xqui mehna ra 
Moise pa da nda ne pa da zinga nú'u 
yá ja'i mbi o ja yá 'ye ya me Egipto, 
ngue'a njabu xqui xipa rá enxe Ajua 
nú!a bi hnequi madetho de 'nara 
faspi nuni ja rá ua ra t'øhø Sinaí. 

36 Nepu ra Moise bá penga pa Egipto 
pa bá tsinga gatho ya me Israel nú'u 
mbi 'buhni. Ne bi 'yøt'a ndunthi ya 
danga t'øt'e ne ya nttudi nuni Egipto 
ne ja ra Thenga Ndehe, nehe bá øt'a 
nuni ja ra mbonthi habu bá 'yo'u note 
njeya. 

37 Go guet!a ra Moise nú'a bi xipabi yá 
ja'i nú'u mya me Israel bi 'ñembi: 
“Ajua ma da hñux'ahu 'na de gue'ahu 
pa drá 'mehni'a ngu xa hñuxcagui 
nehe. Y nú'á ma gui 'ygtehu nú!a da 
xi'a'ihu.” Njabu bi xipa ra Moise yá ja'i. 
38 Nura Moise go guet!a mi 'ñoui ya me 
Israel nuni ja ra mbonthi, ne ja bi 

munts!ini'a ja ra t'øhø Sinaí. Ne ja bi 
ñauini ra Moise rá enxe Ajua. Nepu ra 
Moise bi xipa ndu ma xitahu ngu nú!a 
xqui xipa ra enxe. Njabu ra Moise bi 
hñanga ra noya dega te pa bi 'racju nehe. 

39 Pe nú' ndu ma xitahu himbi ne 
bi 'ygta ra Moise, ne himi ne go da nda 
de gue'u, ne bi benga ja yá mfeni gue 
ma'na xá hño da mengui pa Egipto. 

40 Ha nu mi ma ra Moise bá ñaui ra 
enxe, nu'bé nuya ja'i bi 'ñembabi ra 
Aarón: “Stá beñhe gue xá hño 'bu ga 
hocju 'rama ajuahu pa go gue'u dri 
'bet'o de guecju, ngue'a nura Moise 
honse bá jugaguihu de Egipto pa e bi 
hyegahuua ja ra mbonthi, ha nu'á, 
hadifa!a te xua ja'a.” 

41 Hangue nu'é bi hyoca 'nara t'untfani 
dega boja, ne bi thopabi ya mbo'oni pa 
bi ttumbabi'a, ne mri nsunda'a, ne xi 
mri johya ngue'a bi hyandi gue mi 
mahotho nú!a ra c'oi xqui hyocse'. 

42 Hangue nu Ajua 'bestho bi 'uegue 
de gue'u, ne bi hyepu da nsunda ya tsø 
ne ra zana ne ra hyadi. Njabu bi 'yofo 
maya'bu 'na de yá 'mehni Ajua nú'a 
ena njaua: 

Nu'ahu gyá me Israelhu, 
¿ha'mu rá 'nandi gá hyohu 
raya mbo'oni pa gá ñatcahu 

de nú'u ñote njeya gá 'yohu ja 
ra mbonthi? 

43 Hinhya'mu gá otcahu njabu. 
Nu'a nguí pthu, ngrí ndudehu 
nú'u ri c'oihu gá hocju pa gui 
nsundahu, 

'na nguí hu'mbabihu ra Moloc, 

ha nu'a ma'na gá hocje ngu 
'nara tsø, nguí hu'mbabihu ra 
Renfán. 

Hangue nubyá ma ga poñ'a'ihu 
de ri haihu pa ga peñ'ahu asta 
thogui de ra hai Babilonia. 

Guehna bi xipa Ajua ya me Israel. 

44 Nú'a ra mbonthi habu bi 'ranga 
ndu ma xitahu, ja guehni xqui hocni'u 
'nara ngu dega dutu habu mi 'be'tsa 
nú'a ra xingdo habu mi nt'ofo nú'a 

'retla ya hmanda. Nú'a ra ngu'a bi 
thoqui ngu xqui xipa Ajua ra Moise da 
hyoqui, ne ngu nú!a xqui 'ñutuabi. 

45 Nepu 'mefa nú'a ra ngu'a bi gohui 
ndu ma xitahe nú'e mri zi ra Josue. 
Nepu bá ha'u pa nuua habu bi ntuncui 
ya ja'i nú'u himyá me Israel nú't bi 
guui Ajua de guecua nú'bu mi zócua 
nú'a ndu ma xitahu. Y ja nura ngu'a ja 
bi nsundani'a Ajua asta mi 'mui ra 
Davi nú'a bi nda. 

46 Y Ajua xi bi hopa rá 'mui'a. Y ra 
Davi mi nehma xa hyoca 'nara ngu pa 
habu dra nsunda hmaha Ajua nú'a rá 
Ajua ndu ma xitahu ra Cobo. Pe himbi 
za bi hyoqui. 

47 Pe nu 'nará t'u ha, nú'a mra thuhu 
Salomó, nu'á ha, go gue'a bi hyocua rá 
ngu Ajua nu'a mi behma da hyoca rá 
dada. 

48 Masque nu Ajua bí 'bui maña 
mahets'i, hingui 'bu ja 'nara ngu nú'a 
xa thoqui co yá 'ye ya ja'i, ngu bi 
'fienga ra badi Isaía gue Ajua mi ena 
njaua: 

49 Nuua mahets'i ja guecua ma 
hudiga habu dí 'bui dega nda, 

ha nu ja ra ximhai ja guehni dí 
tota ma ua. 

Nehe ena: ¿Te ma ngu nú'a ra 
ngu ma da thogaga 'bu? 

O ¿habu ma ga 'buca 'bu? 

50 ¿Ha gue hingue co ma ts'edi stá 
hocaga gatho nuya t'øt'e ja ja 
ra ximhai? 

51 Y ra cu Teba bi sigui bi 
'nembabi ya ja'i: Pe nu'ahé nzantho 
xi xcá njahubu, xi xá me ri mfenihu, 
hinguí ne gui 'yghu. Guí njahu ngu 
nú'u ya ja'i hingui pa Ajua, ngue'a 
nu'ahé hinguí ne gui 'yøthu nú'a 
xi'ahu ra Maca Ndahi ngu mi nja ndu 
ma xitahu nehe. 

52 ¿Hangu hma yá 'mehni Ajua bi 
tlo'tua ra ntsto'mui? Y nú'u ndu ma 
xitahu go gue'u bi 'yøt'a njabu. Nú'é 
go gue'u bi hyo nú'u to'o mi ma desde 
rá mudi gue mi ma da 'ñehe nú'a ra 

hoja'i hinda ma da 'yøt'a ni 'nara 
ts'oqui. Ha nu mi zohg'a, go gue'ahu 
gá dahu ne gá hyohu. 

53 Nu'ahu gá hñañhu ya hmanda nú'a 
e bi zogahu yá enxe Ajua, pe hinxcá ne 
xcá 'yøthe ngu nú!a bi hmanda'ihu. 


Rá du ra Teba 


54 Nepu mi 'yode njabu nuya ja'i 
nuya noya'u, xi bi bø yá cue nts'edi 
co ra cu Teba. 

55 Pe nura cu Teba mi hampa rá ts'edi 
ra Maca Ndahi, ne bi nøxa pa mahets'i 
ne bi hyandua rá nsunda Ajua, nehe 
bi hyanda ma zi Hmuhu ra Jesu mi 
'bahni ja rá 'ñei Ajua. 

56 Nepu ra cu Teba bi 'ñemba ya ja'i: 

—¡Ndi! Dí handa mahets!i xogui, 
nehe dí handa Nú'a To'o e bi Nja'i bí 
'bai ja rá 'ñei Ajua. 

57 Y nura ora!a gatho nú'u ya ja'i 
mi 'bahni bi go'ta yá gu ne bi dø ya 
hmafi, ne bi nest'ihi ri gatho bi 
mfats'i bi mihi ra cu Teba. 

58 Nepu de guehni nuya ja'i'u bi ponga 
ra cu Teba de ra hnini, nepu bi c!ahni. 
Ne mi 'bahni 'nara basja'i mra thuhu 
ra Saulo, nú'á nehe go gue'a bi 
hyandua rá du ra cu Teba, nehe go 
gue'a mi supa yá he ya hyote nú'u 
xqui hñaqui pa bi za bi hñote'u. 

59 Y nú!a ra ora mi thøxa ya nc'ahni ra cu 
Teba, nu'á bi 'yapabi Ajua ne bi 'ñena: 

—Ma zi Hmu'i Jesu, dí a'i gui 
hñani ma te ja ri maca 'yebya. 

60 Nu'bú nu'á bi ndandiñahmu ne 
bi 'ñena: 

—Ma zi Hmu'i, oxqui ha'mba 
nguenda nuyu ya ja!i de nú!a ptcagui. 
Y ngu bi uadi bi manga njabu, 

'bestho bi du. 


Ra Saulo xi bi 'yø'tua ndunthi ra 
nts'o'mui nuya gamfri 


8 1 Ha nura Saulo xqui da rá hña 
gue da tho ra cu Teba. 
Nepu 'bestho nú'a ra pa'a bi mudi 
bi nja 'nara danga nt'utsate contra 

nú'u xqui gamfri Ajua nuni Jerusale. 
Ne bi nxanga gatho ya gamfri 
haburaza maxggue ra hai Judea ne 
Nsamaria, honse ya apostol himbi 
bonga de Jerusale. 

2 Y nu 'raya cu xi mi ja yá jamfri co 
Ajua, go gue'u bi 'ñoni pa bi 'yagui ra 
cu Teba, ne xi bi nzoni ndunthi ngue'a 
xi mri madi'u. 

3 Ha nura Saulo xi bi 'yø'tua ndunthi 
ra ntsto'mui ya gamífri, ne 'rama'na ra 
ngu mi cut'i pa mi juca ya 'ñøhø ne ya 
'behña pa da zits!i da got'a fadi. 


Bi hmamba rá noya Ajua 
nuni Nsamaria 


4 Ha nú'u ma'ra ya gamfri xqui 
'bat!i ne xqui nxani, go gue'u mi 'yo 
mi mamba rá noya Ajua haburaza. 

5 Ha 'na de gue'u mra thuhu ra Lipe bi 
ma pa ja 'nara hnini nuni Nsamaria pa 
bá xipa ya ja!i de ra Zidada Jesucristo. 
6 Y nuya ja'i de guehni mri munts'i pa 
mi huxa nt'pde xá hño de nú'a mi 
manga ra cu Lipe, ne mi handi'u nú'u 
ya nttudi mi øt'e'a. 

7 Ngue'a nulá mi emba ya tstondahi 
nú't to'o mi pe'tsi, ne nuya tstondahi 
asta mi mafi da bøni. Ne ndunthi ya 
tslonate mi øthe'a. 

8 Hangue njabu bi me'tsa 'nara danga 
johya nú!a ra hnini'a. 

9 Ne mi 'buhni 'nara 'ñøhø mra 
thuhu ra Simu nú'a mra 'ñete de nú'a 
ra hnini'a. Nura 'ñete'a xi xqui hyat'a 
ndunthi ya me Nsamaria, ne xi mri 
'fiets'i co nú'a rá mfadi mi padi. 

10 Ne gatho nuya ja'i de guehni notsi 
ndangui xi mi huxa nt'ode de nú'a mi 
manga nú!a ra 'ñete!a, ne mi eñ'u: 

—Nura 'fiøhø'a hampa rá danga 
tsledi Ajua. 

11 Ne gatho ya ja'i xi mi huxa 
nt'pde ngue'a ya ya'mu xqui hyat'i'u 
co rá nt'ete. 

12 Pe nu mi zønga ra cu Lipe ja nú'a ra 
hnini'a bi manga ra hoga nt'øde de rá 
hmanda Ajua ne bi ma de ra Zidada 

Jesucristo. Nepu gatho ya ja'i bi gamfri 
ne bi nxistehe, ya 'fløhø ne ya 'behña. 
13 Nehe nú'a ra 'ñete mra thuhu ra 
Simu bi gamfribi rá noya Ajua ne bi 
nxistehe. Ne nzantho bi 'ñoui ra cu 
Lipe, mi handa nú't ya ntludi ne ya 
danga t'øt'e mi øt'e, ne nu'a xi mri 'yø 
de nú'a mi handi. 

14 Nepu mi badi nú'u ya apostol 
mi 'buhni Jerusale gue ya me 
Nsamaria ya xqui hñanga rá noya 
Ajua, 'bestho bi mehna ra apostol 
Pedro ne ra apostol Xuua pa guehni. 
15 Y ngu mi zoñ'u bi 'yapabi Ajua po 
ya gamfri de guehni Nsamaria pa bi 
za bi hñanga ra Maca Ndahi, 

16 ngue'a ni 'na de gue'u hinxqui 
hñani thoho ra Maca Ndahi, honse 
xqui nxistehe de rá thuhu ma zi 
Hmuhu ra Jesucristo. 

17 Hangue ra Pedro ne ra Xuua bi 
hñuxa yá 'ye ja ya gamfri, nepu nu'ú 
'bestho ra ora!a bi hñanga ra Maca 
Ndahi. 

18 Ha nu mi hyanda ra Simu nú'a 
mra 'ñetehma gue xqui hñanga ra 
Maca Ndahi nú'« to'o xqui hñu'tsua 
yá 'ye ra Pedro ne ra Kuua, hangue 
nu'á asta bi ña'tuahma ra boja nú'« 
ya apostol, 

19 ne bi 'ñembabi: 

—!Racaguihu nehe nú'a ra tsledi 
guí hahu, pa njabu necagui da za ga 
huxa ma 'ye ja ya ja'i ne nu'á da 
hñanga ra Maca Ndahi. 

20 Nepu ra Pedro bi dadi ne bi 
'ñembi: 

—Ma'na xá hño 'mediui ri boja. 
¿Hanja xcá beni gue rá tsledi Ajua da 
za da thai co ra boja? 

21 Hinguí pe'tsa ra nsequi nixi rí 
'ñep'a!i gui pefi nuna 'befina, ngue'a 
hingui ho núna xcá beni de ja rá 
thandi Ajua. 

22 Hangue nula mahyoni gui 'yot!ebya, 
ntso'mi de nú!a ri tstoqui xcá beni, ne 
'yapabi Ajua pa zahma da pun'a!i de 
nú'a ra tstomfeni xcá beni. 


216 


23 Ngue'a nuga dí handi gue xi 'nagrá 
tstomfeni ne 'nagrá 'yot!atstoqui. 

24 Nepu nú'a ra Simu bi dadi ne bi 
'nena: 

—'Yaphu ts'u Ajua por gueque, pa 
hinda njabu ngu nú'a xcá ma. 

25 Ha nú'u ya apostol ngu bi 
damajuani'u de ma zi Hmuhu ra Jesu 
ne bi mamba rá noya Ajua, bi bøni'u 
de nú'a ra hnini'a. Ne bi thohni ja 
ma'ra ya ttuca hnini de Nsamaria mi 
manga ra hoga nt'øde de ra mpøhø. 
Nepu nu'á bi yopa menga Jerusale. 


Ra Lipe bi xi'tsa 'nara me Etiopía 


26 'Mefa de gue'a 'nará enxe Ajua 
bi zofo ra cu Lipe ne bi 'ñembabi: 

—Lipe, stá ehe ga peñ'a'i grí ma 
grí cai, ju núla ra 'ñu neza Jerusale 
pa rí zónga asta ja ra hnini Gasa. 

Nú'a ra 'ñula thogui ja 'nara 
mbonthi. 

27 Nepu ra cu Lipe 'bestho bi gu ra 'ñu bi 
ma. Ne de má 'ñu bi ntheui 'nara 'ñøhø 
mrá me Etiopía. Nú'á mrá eunuco, ne mi 
gue'a 'namrá danga mfats'i nú'a ra 
'behña mrá nda nuni Etiopía ne mrá 
thuhu ra Candace. Nura 'ñøhø'a go gue'a 
mra me'sboja de ja rá tstutbi nú!a ra 
'behña mra nda. Y nu'á xqui mengui xqui 
xocambeni Ajua nuni Jerusale. 

28 Ne ya mri menga pa ja rá hai ne mri 
zi rá carro mri gut'a ya fani. Nuni ja 
mi huhni mi he'ta ra Maca T'ofo nú'a 
bi 'yofo ra badi Isaía. 

29 Nepu ra Maca Ndahi bi 'ñemba ra 
cu Lipe: 

—Rí ma ua tsu nuna carro xa 
mani ne rí meui. 

30 Nepu nura cu Lipe bi nest'ihi bi 
ma bá tsu nú'a ra carro, ne bi 'yode 
nú'a ra 'ñøhø mi he'tua rá tlofo ra 
badi Isaía, ne bi 'ñembabi: 

—¿Ha gue guí padi te ri bonga 
nú't ya noya guí he'ti? 

31 Nepu nu'á bi dadi ne bi 'ñena: 

—¿Hanja da za ga padi te rí boni 
'bu hinto da 'ñutcagui? 

Ne bi 'ñemba ra cu Lipe: 

— Bá poza ja ra carro ne bá e ga 
huhui. 

32 Y nú'a ra xeni de ra Maca T'ofo 
mi he'ti'a nu habu ena njaua: 

Nú'á bi ts'its'i nja ngu 'nara zi 
deti pa da tho; 

ne 'besthó himbi xoxa rá ne 

nja ngu 'nara zi deti bi 'begui 
pa da t'azi. 

33 Mri 'flenda ya ja'i, ne hinto bi 

nani; 
ha nú'u yá ja'i xi bi ntsto'mui, 
ne bi thacua rá te de guecua ja 
ra ximhai. 
Njabu manga ra Maca T'ofo. 

34 Nepu nú'a ra me Etiopía bi 
'ñembabi ra cu Lipe: 

—Di bante'i gui xicagui de nú'a rá 
'mehni Ajua, ¿ha gue mi ma de 
guese!a, o mi ma de ma'na ra ja'i? 

35 Nepu nura cu Lipe bi mudi bi 
ña, ne bi xipabi gatho ra hoga nt'pde 
de ma zi Hmuhu ra Jesu desde habu 
mi he'ta ra me Etiopía go gue'a 'nara 
xeni de ra Maca T'ofo nú!a xqui 'yofo 
ra badi Isaía. 

36 Nepu de mi 'yo'u ja ra 'ñu bi zonga 
habu mi ja 'nara mothe, ha bi 'ñenga 
nú!a ra me Etiopía: 

—Jani 'nara zi mothe po ra dehe. 
¿Ha hinda za ja ga nxisteheni? 

37 Ha nura cu Lipe bi 'ñembabi: 

—'Bu xi guí camfri con gatho ri 
mfeni da za, hanja hina. 

Nura me Etiopía bi 'ñena: 

— Haha, dí camfri gue ra 
Jesucristo go gue'a rá T'a Ajua. 

38 Nu'bé nu'á bi 'bepa rá 'bego bi 
'ba'ma ra carro, nepu bi gai ri 
yoho'u, ne bi yut'a mbo ra dehe. 
Nepu ra cu Lipe bi xi'tsa nú'a ra cu 
me Etiopía. 

39 Y nu mi bøxa ra cu Lipe de ja ra 
dehe, bi 'metho ngue'a rá Maca Ndahi 
Ajua bi zits'i. Nepu nura cu me Etiopía 
ya himbi yopa hyanda ra cu Lipe 
ma'na'qui. Y ya mri sehe'a bi sigui bi 

ne rá 'ñu co ndunthi ra johya mi pe'tsi. 
40 Nepu nura cu Lipe bi zønga nuni 
Asoto, ne de mi 'rani de guehni bi 
mudi bi manga ra hoga nt'ode asta bi 
zønga nuni Cesarea. 


Ra Saulo bi gamfri ra Zidada Jesu 
(Hch. 22:6-16; 26:12-18) 


1 Ha nuya pa'u ra Saulo mi 

hu'tsa ya gamfri da hyo, ne bi 
ma bá nu ra danga nda gá macja. 
2 Bi ma bá a nsequi pa da ma nuni ja 
yá nija ya xodyo nuni Ndamasco pa da 
gu nú'u ri demba rá jamfri ra Zidada 
Jesu, gue dra 'behña gue dra 'ñgho, ne 
dua tsi pa Jerusale da got!a fadi. 
3 Ne de mri ne ra 'ñu ya mi ma da 
zonga Ndamasco, mi damfri bi 
gotlatho 'nara ñot!i asta mi huexqui 
nú!a ra hyats'i mri 'ñehe de mahets'i. 
4 Nepu ra ora!a 'bestho bi dagui 
ma'memío ja ra hai. Ne bi 'yøde 'nara 
noya mi ena: 

—Saulo, Saulo, ¿hanja guí 
hongagui pa gui 'yøtca ra ntsto'mui? 
5 Nu'bé ra Saulo bi dadi ne bi 

'hena: 

—¿To'o!i, zi Hmu? 

Nu'á bi dadi ne bi 'ñena: 

—Nuga go gueque drá Jesu. Ha 
nu'i guí hongui pa gui 'yøtcagui ra 
nts'o'mui ngue'a gui honi pa gui 
'yø'tua ra nts'lo'mui nú'u to'o xa 
gamfrigui. Pe nu'i go grí 'hunse, guí 
nja ngu nú!a øt'a ra ndamfri ora tica 
ra nsumboi. 

6 Y ra Saulo asta mri huat'i co ra 
ntsu ne bi 'ñena: 

—Ma zi Hmu'i, ¿te rá 'be guí ne 
ga gtlebya? 

Nu'bú ra Zidada bi 'embabi: 

—Nangui ne rí ma ja ra hnini, 
nuni ja guehni ma da si'a'i nú'a rí 
'ñep'a!i gui 'yøt'e. 

7 Y nú'u ya 'ñoho mri 'ñoui ra 
Saulo xi bi ntsu ngue'a nu'é xqui 
'yøde nehe nú'a ra noya pe hinxqui 
hyandi ua to'o mi 'bahni. 

8 Nepu nura Saulo bi nangui de ja ra 
hai, ne xi mri zøthma ya da pe himbi 
za bi hyandi. Hangue bri juhni bi 
ts'its'i pa asta ja ra hnini Ndamasco. 
2 Y nuni ja bá 'buhni hñu pa ne himi 
handi. Y nú'« hñu pa ni ts'a hinte bi 
zi. 

10 Nuni Ndamasco mi 'buhni 'nara 
gamfri mrá thuhu ra Ananía, y nura 
Zidada Jesu bi zofo ngu dega t'i ne bi 
'ñembabi: 

—¡Nugue Anania! 

Nu'á bi dadi: 

—¿Te'a, zi Hmu? 

11 Ha nura Zidada bi 'ñembabi: 

— RÍ ma, ja nú'a ra 'ñu rá thuhu 
ra Jua'ñu, ne thogui ja rá ngu ra 
Juda, ne ja gui 'ñanini ra Saulo nú'a 
ra me Tarso. Nu xcrí tsøni gui tsudi 
di øt'a rá sóocambeni. 

12 Nu'á ya stá xipabi ngu dega t'i gue 
ma da tsóni 'nara 'ñøhø rá thuhu ra 
Anania, ne da hñu'tsua yá 'ye pa da 
yopa hyandi. 

13 Nu mi 'ygde njabu ra cu Anania 
bi dadi ne bi 'fiena: 

—Zi Hmu, stá øde ndunthi de 
nú'a ra 'ñgho'a gue xi mi p'tuabi 
ndunthi ra ntsto'mui ya cu nuni 
Jerusale. 

14 Ha xa umba nsequi ya nda gá macja 
pa da za da gu gatho nú'u di xpca- 
mbeni!i ri thuhu de guecua nehe. 

15 Nepu ra Zidada bi 'ñemba ra cu 
Ananía: 

—Grí ma gui 'yøt'a nú'a dí xi'i, 
ngue'a go gue'a ra 'fløhø stá huahni 
pa da mepcagui ne da 'ñutua ma 
thuhu ya me Israel ne gatho nú't 
hingyá me Israel ne nuyá nda'u, pa 
da badi'u to'ogui. 

16 Ne nuga go ma ga utuabi gatho nú'u 
ya tstothogui pe'tsi da thogui po rá 
ngue ma thuhu. 

17 Nu'bé ra cu Ananía bi ma ne bi 
yutla ja ra ngu habu mi 'bu ra Saulo. 
Ne bi hñu'tsua yá 'ye, ne bi 
'ñembabi: 

—Zi cu Saulo, ra Zidada Jesu nú'a 
to'o gá handa ja ra 'ñu nú!a ngrí nehi 
pa guecua, go gue'a xa mencagui pa 
da yopa xo ri da ne gui hñanga ra 
Maca Ndahi. 

18 Ne 'bestho ra ora'a bi dagui 
nú!a te mi co'tua yá da, ne 'bestho bi 
yopa hyandi. Ne nu'á bi 'mai bi ma 
bá nxistehe. 

19 Ne bi ñuni, nepu bi yopa nja rá 
tsledi, ne bi 'muhni 'raya pa co ya 
gamfri nuni Ndamasco. 


Ra Saulo bi mamba rá noya Ajua ja 
ra hnini Ndamasco 


20 Nepu 'bestho bi ma bá 
damajuani de ma zi Hmuhu ra 
Jesucristo ja yá nija ya xodyo, ne mi 
ma gue ra Jesu go gue'a rá T'u Ajua. 
21 Y gatho nú'u to'o mi pde nú'a mi 
mañ'a xi mri 'yg ne mi eñ'u: 

—¿Ha hingo guehni núni xi mi 
ø'tua ra ntsto'mui nú'u to'o 
xøcambenibi rá thuhu ra Jesu nuni 
Jerusale? ¿Ha hingo guehni xqui 
'ñehe da gu nts'ahni ya gamfri pa da 
ziltsua ya nda gá macja? 

22 Pe nura cu Saulo ma'na mi ju 
rá tsledi pa da damajuani gue ra Jesu 
go gue'a ra Cristo rá 'mehni Ajua ne 
xqui hñuts'i'a pa da e da nda. Y nuya 
xodyo himbi badi te da beni gatho 
nú'u mi 'buhni Ndamasco. 


Ra Saulo bi c'ot'i de ja 
yá !ye ya xodyo 


23 Bi thogui ndunthi ya pa, nepu 
bi mudi bi mámbi ya xodyo pa da 
hyohma ra cu Saulo. 

24 Pe nú'a ra cohi bi gohi'u, bi ttumba 
nt'øde ra cu Saulo gue nu'á ma pa ra 
xuui mi su gatho ya gosthi de nú'a ra 
hnini'a pa xa thohma'a. 

25 Pe nu mi badi ya cu njabu, bi 'yent'a 
ra cu Saulo ja 'nara danga 'bøts'e pa 
bri tonts'a dega xuui pa møte de ra 
jado nú'a mi cot!a ra hnini, pa bi za bi 
'bat'i'a. 

Nú'a ra pa bi zønga ra 
Saulo nuni Jerusale 


26 Nu mi zønga ra cu Saulo 
Jerusale mi nehma'a da munts'iui ya 
gamfri, pe nu'á mi tsu ngue'a himi 
camfri'a gue nu'á ya mi 'nara gamfri. 
27 Pe nura cu Berhna bi zits'i pa habu mbi 
'bu ya apostol, ne bi metuabi hanja xqui 
hyanda ra Zidada Jesu ja rá 'ñu ra cu 
Saulo, ne xqui ñaui. Ne bi metuabi'u gue 
nu'á ya xqui ña de rá thuhu ra Zidada 
Jesu co ndunthi ra ts'edi nuni Ndamasco. 
28 Y njabu bi za bi 'mui co ya gamfri 
nuni Jerusale. 

29 Nu'á himi tsu da ma de rá thuhu ra 
Zidada Jesu, ne mi ntsanoyaui ya 
xodyo nú' mi ñaca griego, ha nu'ú mi 
ecuabi da hyo'a. 

30 Pe nu mi badi njabu ya cu bi zixa ra 
cu Saulo pa nuni Cesarea, nepu bi 
mehni'u pa Tarso. 

31 'Mefa gatho ya gamfri bi me'tsa 
'nara hoga'mui nuni Judea ne Galilea 
ne Nsamaria, ne mi zedi yá jamfri, ne 
mi 'yo'u co ndunthi rá ntsu Ajua, ne 
ma'na mri xu ya gamfri co rá mfats'i 
ra Maca Ndahi. 


Ra Enea bi ñani 


32 Ha nura apostol Pedro bi 'ño bi 
zonga gatho ya gamfri, ne bi ma ba 
claltsa ya cu nú'u mi 'buhni Lida. 

33 Ne ja bi zahni 'nara 'ñøhø rá thuhu ra 
Enea, ne ya mi pt!a hñato jeya xqui 
'menga ja ra mfidi ngue'a mi tsu 'nara 
hñeni nú'a nixi mi tsa da anga rá ndo'yo. 
34 Nepu ra cu Pedro bi 'ñembabi: 

—Enea, ra Zidada Jesucristo xa 
'yøthe'i. Nangui juxa ri mfidi. 

Nepu nu'á 'bestho bi nangui. 

35 Y gatho ya mengu de guehni Lida 
ne ya me Sarón bi zogui yá ndaxjua 
jamfri ne bi gamfri ra Zidada Jesu co 
nú'a xqui hyandi'u. 


Ra Dorca bi yopa nte de ra du 


36 Nuni Jope mbi 'bu 'nara 'behña 

mra gamfri nú'a mra thuhu ra Tabita, 
dega griego tlembi ra Dorca. Nú'á 
nzantho mi øt'a ndunthi ra hñoja'i ne 
mi faxa ya hyoya. 

37 Ha nuya pa'u bi zu 'nara hñeni ne bi 
du. Nepu bi sati ngu mya nzai'u ne bá 
'begui ja 'nara tongu. 

38 Pe de guehni Jope mi guetbu pa ja 
ra hnini Lida, ne nuya gamfri de 
guehni xqui 'yøde gue ja mbi 'buhni ra 
cu Pedro nuni Lida, hangue bi 'behna 
yoho ya 'mehni pa dua tsi ne da 
'nembi: 

—Di bante'ihe ga maha 'bestho 
pa Jope. 

39 Nepu nura cu Pedro 'bestho bi 
meui'a. Ne nu mi zoni bi ts'its'i pa ja 
ra tøngu habu xqui munts!'a ndunthi 
ya viuda mi zoni. Ne bi t'utuabi ra cu 
Pedro nuya pahni ne ma'ra ya he 
xqui hyoca ra nju Dorca nú'bu mi 
te'a. 

40 Nu'bé ra cu Pedro bi 'bepi da bønga 
pa thi gatho nú'u mi 'buhni, ne nu'a bi 
ndandiñahmu ne bi 'yapabi Ajua. 
Nepu bi zofo nú'a xqui du ne bi 
'nembabi: 

—Tabita, nangui. 

Ne nu'a 'bestho bi zot'a yá da, ne 
nu mi hyanda ra cu Pedro bi nangui 
bi hñudi'a. 

41 Ha nura cu Pedro bi mipa 'nará 'ye 
ne bi 'ba'mi. Nepu bi zohna ya viuda 
ne ma'ra ya gamfri pa bi 'fñutuabi gue 
ya xqui yopa nte. 

42 Y gatho de guehni Jope bi nt'øde de 
nú'a xqui nja, ne ndunthi to'o bi 
gamfri ra Zidada Jesu. 

43 Ha nura cu Pedro bi gohi ndunthi 
ya pa de guehni Jope ja rá ngu ra cu 
nú!a rá thuhu ra Simu dexifri. 


Ra apostol Pedro ne ra Cornelio 
1 0 1 Mi 'bu 'nara 'ñøhø nuni 
Cesarea mrá thuhu ra Neyo 
nú!la mra me Italia ne himrá xodyo, 


nehe go mra nda de nú'u ya soldado 
mya mengu rá hai'a. 

2 Nú'á xi mra hoja'i ne xi mi tsu Ajua, 
ne gatho nú'u ya mengu ra ngu. Ne mi 
øt'a ndunthi ra hño ngue'a mi faxa ya 
xodyo nú'u xi mya hyoya. Ne nzantho 
mi xpcambeni Ajua. 

3 Nepu 'nara pa ngu mi nzunga hñu nde 
bi hyanda 'nará enxe Ajua ngu dega t'i, 
bi yutla habu mi 'bui'a ne bi 'ñembabi: 

— ¡Neyo! 

4 Nu mi hyandi xi bi nu'ti ne xi bi 
ntsu, ne bi 'ñena: 

—¿Te'a, zi Hmu? 

Nura enxe bi 'ñembi: 

—Nuri nt'adi xa 'yøde Ajua ne 
nd'u ri mfats'i xcá 'yøt'e xa hyandi'a. 
5 Hangue nubya pehna 'raya 'mehni pa 
ja ra hnini Jope pa dua tsi ra Simu 
nú'a thu'mbabi nehe ra Pedro. 

6 Nú'á bí 'bui ja rá ngu ma'na ra Simu 
nú'a ra dexifri, 'bui guetbu ja rá hyo ra 
ndehe. Y nú'a ra Pedro go gue'a ma da 
xi'a'i te rí 'ñep'a'i gui 'yøt'e. 

7 Nu mi ma ra enxe nú'a mi ñaui 
ra Neyo, bi zohna yoho yá 'bego ne 
'namrá nzai soldado nú'a mi 
xøcambeni Ajua nehe. 

8 Go gue'u bi xipabi te 'be'a bi nja, ne 
bi mehni pa ra hnini Jope. 

9 Ha nurá hyax!a de mi 'yo yá 
'ñulu y ya mi ma da zonga ja ra hnini 
Jope, nu'bú nura ora'a ra cu Pedro bi 
bøxa ja 'nara tóngu pa da 'yapabi 
Ajua nuni ja ra hnini Jope, y mi ngu 
nde ma pa nura ora!a. 

10 Y xi mi tst 'nara thuhu y ya xa 
nehma xa ñuhma, pe ja mi thocuabi te 
da zi. Y nú'a ra ora!a bi hyanda 'nara 
nt'udi ngu dega t'i. 

11 Ne bi hyandi bi xogui mahets'i ne bá 
ja'ma pa ja ra hai 'ñena 'nara danga 
dutu mi thu'tsa gatho goho yá ñani. 

12 Y ja nú'a ra dutu'a mbra cuni gatho 
ya mbo'oni ne gatho ya zu'ue nú'u ja 
goho yá ua, ne ya qu'eña ne ya 
tslints'u. 

13 Nepu bi 'yøde 'nara noya bi 'ñena: 

—Pedro, ju nuyu ya mbo'oni ne 
ya zu'ue ne hyo pa gui tsi. 

14 Nu'bá nura cu Pedro bi dadi ne 
bi 'ñena: 

—Hina, zi Hmu, ngue'a 
hinhya'mu stá tsi núla xá nts'o ne 
hingui t'axi. 

15 Ne nú'a ra noya'a bi 'femba 
ma'na'qui: 

—Oguí embi xá nts'o nú'a xa xuca 
Ajua ne za nt'axi. 

16 Bi njabu hñu'qui, nepu bi boxa 
ma'na'qui pa mahets'i nú'a ra dutu. 
17 Ha nura cu Pedro mi 'buhni mi 'yo 
rá mfeni ne mi ne da badi te mri 
bonga nú'a ngu ra t'i xqui hyandi. 
Nura ora'a bi zoho yá 'mehni ra Neyo 
ja ra gosthi, xqui 'ño xqui 'ñani habu 
mi ja rá ngu ra Simu dexifri. 

18 Ha nu mi zoni ja nú'a ra ngu'a bi 
'fani ua ja mi 'buhni ra Simu nú'a 
xqui thu'mbabi nehe ra Pedro. 

19 Pe nura cu Pedro tobya mi oda rá 
mfeni nú!a ngu ra t'i xqui hyandi, ne 
ra Maca Ndahi bi 'ñembi: 

—Bi zo hñu ya 'ñøhø hoñ'a!i. 

20 'Bai cai ri meui'u. Ne ote xqui ma 
gui tsu, ngue'a go stá penca'u. 

21 Nepu ra cu Pedro bi gai habu 
mi 'ba nú'u yá 'mehni ra Neyo, ne bi 
'ñembi: 

—Nuga go gueque guí honju. ¿Te 
xqui 'beñ'ahu? 

22 Nu'á bi dadi ne bi 'ñena: 

—Xpá mencahe ma nda gá 
soldadohe ra Neyo, 'nara hoga 
'ñøhø xi tsu Ajua, ne gatho ya 
xodyo ñamahño de gue'a. Y 'nará 
enxe Ajua bi xipi gue mahyoni da 
mehni to'o da e da zix'a'i pa gui ma 
ja rá ngu'a, pa da 'yøde nú'la ma 
gui xipabi. 

23 Nepu ra cu Pedro bi umba 
ntsaya'u habu mi 'bui'a, ne ja bi 
'ñoxini'u con gue'a nú'a ra xuui'a. Ha 
nurá hyax!a ra cu Pedro bi ma con 
gue' ne bi me ma'ra ya cu nú'u mi 
'buhni Jope. 

24 Y rá hyax'a bi zoñ'« nuni 
Cesarea habu mi 'bu ra Neyo mi 

to'mi, ne xqui zohna gatho nú'u ja 
te mya njaui, ne nú'u xi mya 
hmadi'a. 

25 De mi zønga ra cu Pedro ja rá ngu 
ra Neyo, nu'á bi bøni pa da dadi, ne bi 
ndandiñahmu ja yá ua'a. 

26 Pe nura cu Pedro bi 'ba'mi ne bi 
'nembabi: 

—'Bai, ngue'a nequi 'nadrá 'ñøhø 
nehe ngu'atho. 

27 Y de mi fa'u bi yutla ri yoho 
mbo ra ngu, ne mi 'buhni ndunthi ya 
ja'i xqui munts!i. 

28 Nepu ra cu Pedro bi 'ñembabi'u: 

—Nu'ahu guí pahu gue núje dya 
xodyohe hingui tsa ga nthantshe co 
nú'ahu hingyá xodyohu, y nixi tsa ga 
cuthe ja ri nguhu, ngue'a 'rama'na'ño 
ma jamfrihu. Pe Ajua xa xicagui gue 
hinga embabi xá nts'o o hingui taxi 
ni 'nara ja'i. 

29 Hangue ngu mi xicagui ya 'mehni 
gue ga eheua, 'bestho duá ehe nsinque 
te dá ma. Ne dí ne ga padi pa te uá 
tsigaguihu. 

30 Nu'bú ra Neyo bi datuabi ne bi 
'ñembi: 

—Qt'a goho ma pa ngu ra zi 
orabya ndi 'bucua ja ma ngu stí 
ayuna ne ndí apabi Ajua ngu ma nzai 
dega nde, ndá thamfri dá handa 
nara 'ñøhø mi he 'raya dutu asta mi 
huexqui. 

31 Ne bi 'ñengagui: “Neyo, Ajua xa 
tyø't'a'i ri ttadi ne xa hyanda nú'a xcá 
tyø'tua ya hyoya xcá fats'i. 

32 Pehna pa ja ra hnini Jope to'o ma 
dua tsi ra Simu nú'a xa thu'mbabi 
nehe ra Pedro. Nu'á bí 'bu ja rá ngu 
ma'na ra Simu ra dexifri nú'a bí 'bu 
guetbu ja rá hyo ra ndehe. Y nu sta 
zø'a ma gui ñaui pa da zo'a'i,” njabu 
bi 'ñengagui. 

33 Hangue 'bestho dá pempu to'o bá 
hoñ'a'i, ne xá hño!a xcá ehe. Y nubyá 
dí 'buheua gatho ja rá thandi Ajua, ne 
dí ne ga øhe gatho nú!a xa xi'a!i pa gui 
xicje. 

Ra apostol Pedro bi mamba rá 
noya Ajua ja rá ngu ra Cornelio 


34 Hangue nura cu Pedro bi mudi 
bi ña ne bi 'ñena: 

—Nubyá ha, stá padi gue xi 
majuani Ajua hingui huahna ya ja'i 
Ira co matra. 

35 Ngue'a nu'á ri madi gatho nú'u to'o 
tyo ja rá ntsu'a ne øt'a núla xá hño, 
masque haburaza dya mengu. 

36 Ajua bi zocje núje dyá me Israelhe 
pa dá mádihe con gue'a po ra Zidada 
Jesucristo nú'a to'o ma Hmuhu drí 
gathohu. 

37 Ngu guí pasehu nú'a bi nja nuni ja 
ma haihe núje dyá xodyohe, ra Xuua 
bi 'yøt'a ra sistehe, 'mefa ma zi 
Hmubhu ra Jesu bi futa rá 'befi nuni 
Galilea ne bi 'ño gatho ja ra hai Judea. 
38 Ne guí pasehu gue Ajua bi umba ra 
Maca Ndahi ra Jesu nú'a mrá me 
Nasare pa bi umba ra ts'edi. Nú'á bi 
'ño bi 'yøt'a ra hño, ne bi 'yøthe gatho 
nú'u mi hñeni ne mi pe'tsa ya 
tslondahi. Ra Zidada Jesu mi øt'a 
njabu ngue'a Ajua mi 'bui con gue'a. 
39 Y nuje go drí damajuanihe gatho 
nd'a bi 'yøt'a ra Zidada Jesu nuni ja ya 
ttuca hnini Judea ne ja ra danga hnini 
Jerusale. Y 'mefa nu'á bi ts'uta ja 'nara 
pont!i asta himbi tho. 

40 Pe Ajua bi 'yøt'e pa rá hñupa bi 
yopa nte, ne bi 'ygtle pa bi hnecanja'i 
pa dá hanthe ma'na'qui. 

41 Pe hingo gatho ya ja'i bi yopa 
hyant'a, honseguihe dá hanthe, ngue'a 
Ajua xqui huancahe desde rá mudi pa 
ga dahe majuani de gue'a gue nu'á bi 
yopa nte ma'na'qui de ja ra du. Y nu 
de ya xqui yopa nte de ja ra du, dá 
yopa ñuñhe ne dá ntsithehe con gue'a. 
42 Nepu nu'a bi 'bepcahe ga zofohe ya 
ja'i ne ga dahe majuani gue Ajua go xa 
hñuts'ila pa da hña'mba nguenda nú'u 
te, ne nú'u xa du. 

43 Nehe gatho yá 'mehni Ajua mi 'bui 
desde rá mudi bi damajuani de ra 

Zidada Jesu gue nu'a tó'o da gamfribi 
rá thuhu dra pumbabi yá tsloqui. 


Bi hñanga ra Maca Ndahi nú'u 
hingyá xodyo 


44 Ha de mi manga ra cu Pedro 
nuya ya noyaya, bá cai ra Maca 
Ndahi ne bi yut'a ja yá coraso gatho 
nú't to'o mi pde nú'a mi manga ra 
cu Pedro. 

45 Ha nú'u ya xodyo mya gamíri nú'u 
bá 'ñoui ra cu Pedro, xi bi 'yg ngue'a 
xqui hñanga ra Maca Ndahi nehe nú'u 
himyá xodyo. 

46 Ngue'a bi 'yøde mi ña nehe de 
ma'ra ya hñaqui nú'u himi padi, ne 
mri xgcambeni'u Ajua. 

47 Nepu nura cu Pedro bi 'ñena: 

—¿To'o ja da hñacuabi da 
nxistehe núyu to'o xa hñanga ra 
Maca Ndahi ngu stá hañhu? 

48 Nu'bé ra cu Pedro bi 'bepabi'u 
da nxistehe de rá thuhu ra Zidada 
Jesucristo. Nepu nu'é bi bantebi ra 
cu Pedro gue da gohi con gue'u 
ma'ra ya pa. 

Ra apostol Pedro bi xipa ya gamfri me 

Jerusale de rá ts'edi Ajua 

1 1 1 Bi 'ygde nú'u ya apostol ne 
ma'ra ya gamfri mbi 'bu 

Judea gue ne nú'u himyá xodyo ya 

xqui hñanga rá noya Ajua. 

2 Ne mi menga ra cu Pedro pa 

Jerusale, ja ba nuuini nú'u yá 

mixodyoui ya mya gamfri pe mri 

denbatho yá nzai ya xodyo. Nú'é bi 

zui ra cu Pedro, 

3 ne bi 'ñembabi: 

—¿Hanja xcá cut'a ja yá ngu núlu 
ya 'fløhø hingyá xodyo ne xcá ñuni 
con gue'u? 

4 Nu'bé ra cu Pedro bi metuabi 
gatho nú'a xqui nja desde ra mudi ne 
bi 'fembabi'u: 

5 —Nuga ndi 'buhni ndi apabi 
Ajua ja ra hnini Jope, ne dá handa 
nara nt'udi ngu dega t'i. Bá ja'mi de 

mahets'i 'ñena 'nara danga dutu mi 
thu'tsa gatho goho yá fani, ne bi 
zoho habu ndi 'bui. 

6 Ne dá handa xá hño te mi cuni, dá 
handi mi cu gatho ya mbo'oni ne 
gatho ya zu'ue nú'u ja goho yá ua, ne 
ya qu'eña ne ya tslints'u. 

7 Ne dá ode 'nara noya bi 'fengagui: 
“Pedro, ju nuyu ya mbo'oni ne ya 
zu'ue, ne hyo pa gui tsi.” 

Ne dá embabi: “Hina, zi Hmu, ngue'a 
inhya'mu stá tsi nú'a xá nts!o ne 
ingui t'azi.” 

Nepu nú'a ra noya de mahets'i bi 
yopa ña ne bi 'ñengagui: “Oguí 
embabi xá nts'o nú'a xa xuca Ajua ne 
xá ntlaxi.” 

10 Bi njabu hñu'qui, nepu bi njuts!i pa 
mahets'i nú'a ra dutu. 

11 Ha nú'a ra ora!a bi zøhø ja ra ngu 
habu ndi 'bui hñu ya 'ñoho xqui 
'behni de Cesarea pa da zixcagui. 

12 Y nura Maca Ndahi bi 'engagui ga 
me'be'u, masque himyá xodyo. Nehe 
dá me'be nú'u má 'rato ya cu, ne dá 
tsoñhe dá cuthe ja rá ngu nú'a to'o 
xqui mehna ya 'mehni da zixcagui. 

13 Nura 'ñoho'a bi xicje hanja xqui 
hyandua 'nará enxe Ajua de guehni ja 
rá ngu gue nu'a bi 'fembabi 'na: 
“Pehna 'raya 'mehni pa ja ra hnini 
Jope pa dua tsi ra Simu nú'a xa 
thu'mbabi nehe ra Pedro. 

14 Nu'á go da xi'a'i hanja da za gui 
mpøhø ne gatho ya mengu ri ngu.” 

15 Ha nu nda fudi dá ña, bi hñani'u ra 
Maca Ndahi mahyegui ngu dá hañhe 
ra mudi nehe. 

16 Ra ora!a dá beni de nú'a xqui 
manga ma zi Hmuhu nú'bu bi 'ñena: 
“Ra Kuua mi xi'tsate co ra dehe, pe 
nu'ahé ma gui nxistehehu co ra Maca 
Ndahi.” 

17'Bu Ajua njabu rá paha xa umbabi'u 
ra Maca Ndahi ngu bi 'racaguihu núje 
dí camfrihu ma zi Hmuhu ra Jesu- 
cristo, to'oguiga pa go ga hacua rá 
'befi Ajua. 

18 Ha nu mi 'ygde njabu nú'u ya 
cu mi 'buhni Jerusale, ya bi go'tatho 
yá ne, ne bi nsunda Ajua bi 'ñena: 

—iNjabu rá paha Ajua gue da 
ñobri nehe nú'« hingyá xodyo pa da 
me'tsa ra te pa nzantho ngu nú'a dí 
pe'tshu nehe! 


Ya gamfri me Antioquía 


19 Desde bi tho ra cu Teba, bi 
mudi bi t'utsa nú'u ma'ra ya gamfri. 
Hangue nu 'ra de gue'u bi 'bat'i gá 
ma Fenicia, ha nu ma'ra Chipre, ha 
nu ma'ra Antioquía. Y nu habu ga 
ma'u bá zo yá mixodyoui de rá noya 
Ajua, hinto ma'ra bá zofo. 

20 Pe mi 'bu 'raya cu myá me Chipre 
ne nu ma'ra mya me Cirene, nú'ú bi 
zónga ja ra hnini Antioquía, y bi zofo 
nehe nú't ya ja'i himyá xodyo de ra 
hoga ntipde de ra Zidada Jesu. 

21 Ajua bi umba ra ts'edi'u ne bi 
mats'i, ne ndunthi ya ja'i bi hyepu yá 
ndaxjua jamfri ne bi gamfri ra Zidada 
Jesu. 

22 Ne mi badi ya gamfri nú'u mi 
'buhni Jerusale de nú'a mbi ja de 
guehni Antioquía, hangue nu'ú bi 
mehna ra cu Berhna pa guehni. 

23 Ne nu mi zøñ'a bi hyandua rá 'befi 
Ajua, nu'bé nu'á bi badi gue Ajua xqui 
japi'u, ne nu'a xi bi johya. Ne bi zofo 
gatho nú'u xqui gamfri de guehni gue 
xá hño da sigui da gamfri Ajua co yá 
mfeni strá ntlaxi ne da zedi yá jamfri. 
24 Ngue'a nú'a ra cu Berhna 'namrá 
hoga cu mi hampa rá tsledi ra Maca 
Ndahi ne xi mi ja rá jamfri. Y ndunthi 
ya ja'i bi gamfri ra Zidada por gue'a. 

25 Nepu ra cu Berhna bi ma pa 
Tarso pa da hyonga ra cu Saulo, ne 
de mi zadi bi zits'i bi meui pa 
Antioquía. 

26 Ne ja bi 'muhni'a maxggue 'na 
njeya, ne mri munts!i'u co ya gamfri, 
ne bi 'ñutuabi ndunthi ya ja'i de rá 
noya Ajua. Y nuni Antioquía ja guehni 
bi mudi bi thu'mba ya gamfri gue dya 

cristiano ngue'a bi gamfri ma zi 
Hmubhu ra Jesucristo. 

27 De nuya pa'u bi bonga 'rayá 
'mehni Ajua de guehni Jerusale pa bi 
ma Antioquía. 

28 Ne 'na de gue'u mra thuhu ra Agabo bi 
'mai madetho de habu xqui munts!a ya 
cu ne bi ma gue xqui xipa ra Maca Ndahi 
gue mi ma da nja 'nara danga thuhu 
maxggue rá nguni ra ximhai. Y ha bi 
njabu nú'u ya pa mra nda ra Claudio. 

29 Nepu nuya gamfri de Antioquía bi 
beni gue da mempa 'nara mfats'i nú'u 
ma'ra ya gamfri mi 'bu nuni Judea, bi 
uni cada 'na de gue'u ngu nú!a mi 
tsupa yá ts'edi. 

30 Y nú'a ra mfats!i bi uñ'u bi 'bempa 
nuya nda de ra nija Judea, y go bi 
hñaxa ra cu Berhna co ra cu Saulo pa 
guehni. 


Bri tho ra apostol Cobo, nepu ra 
apostol Pedro bri ju nts'ahni 
1 2 1 Nuya pa'u ra nda Erode bi 
mudi bi 'yø'tua ra ntsto'mui 
ya gamfri. 
2 Nú'á bi manda da thecua rá 'yuga ra 
apostol Cobo rá cu ra apostol Xuua. 
3 Ha nu mi hyandi'a gue ya xodyo mri 
ho njaba, nu'bú bi manda dra ju ra 
apostol Pedro nehe. Ne bri ju ja 'nará 
ngo ya xodyo de rá pa ra thuhme 
nsinque rá nzoi. 
4 Ha nu mri ju'a bi jotla fadi ne bi 
tlentlua ja yá 'ye goho ya hmunts!a 
soldado pa da su'a, cada 'nara 
hmunts'i mi goho ya soldado. Ngue'a 
ra Erode mi beni gue de xa ua ra ngo 
de ra pascua xa ponga de ra fadi pa xa 
thohma ja yá thandi ya ja'i. 
5 Pe nu de mi ofadi ra cu Pedro ne mri su 
xá hño, nuya gamfri himi tsaya mi apabi 
Ajua por gue'a con gatho yá jamfri. 
Ra Zidada bi xocuabi ra apostol 
Pedro ra gosthi fadi 


6 Y nú'a ra xuui'a ante da manda 
ra Erode dua ts'i de ja ra fadi, ra cu 

Pedro mi aha de guehni, y mi that'i 
co 'nara soldado ja rá 'ñei ne ma'na 
ja rá ngaha, gatho ri hñu mi that'i co 
ya cadena, y nu ma'ra ya soldado mi 
'bai ja ra gosthi fadi mri su ra cu 
Pedro pa hinda boni. 

7 Y masectho bi zøhø 'nará enxe Ajua 
ne asta mri yot'a mbo ra fadi, y nura 
enxe bi duni ra cu Pedro pa bi 'ya, ne 
bi 'ñembabi: 

—Nxgni dama nangui. 

Y nura ora'a 'bestho bi xot!a ya 
cadena de ja yá 'ye ra cu Pedro. 

8 Ha nura enxe bi 'ñembabi: 

—Dv'ta ri ngut!i ne ti'ta ri thiza. 

Y nu'á 'bestho bi 'yot!a njabu. 
Nepu ra enxe bi 'ñembabi: 

—Pat'a ri pat'i ne maha. 

9 Nu'bú ra cu Pedro bi boni bi 
dena ra enxe, nixi mi padi gue xi 
majuani xqui 'yøt'a njabu ra enxe 
ngue'a mi hu rá mui'a gue mi 
'ui'tha. 

10 Ne bi thogui'u habu mi 'ba ya mudi 
soldado, nepu bi thogui habu mi 'ba rá 
ñoho ra hmunts'a soldado, ne 'bestho 
bi zønga ja ra danga gosthi dega boja 
nú'a mi ja de thi ja ra 'ñu. Y nú'a ra 
gosthi'a bi xoguise. Nepu bi boni'a pa 
ja ra 'ñu. Y de guehni bi 'ño 'na tui'u, 
nepu 'bestho ra ora!a ra enxe bi 'uegue 
de ra cu Pedro. 

11 Nu'bé ra cu Pedro ya bi gu rá mfeni, 
ne bi 'ñense: 

—Nubyá ha dí padi gue xi 
majuani Ajua xpá mehni rá enxe pa 
bi ñangagui de yá 'ye ra Erode ne de 
gatho nú'u mi ne xa 'yotcagui ya 
xodyo. 

12 De mi beni njabu ra cu Pedro bi 
gu ra 'ñu bi ma pa ja rá ngu ra nju 
Maria nú'a rá nana ra cu Kuua, nú'a 
xqui thu'mbabi ra Marco nehe. Ne ja 
mi 'buhni ndunthi ya gamfri mi 
apabi Ajua por gue'a. 

13 Nepu nu'á bi gant!a ra gosthi, ne 
'nara nxutsi mra thuhu ra Rode bi ma 
ja ra gosthi pa da nu to'o mri gant!i. 

14 Y nú'a ra nxutsi 'bestho bi batua rá 
noya gue go mi gue'a ra cu Pedro. Pe 
co ra johya mi pe'tsi himbi xocua ra 
gosthi. Bi nest'ihi bá xipabi nú'u ma'ra 
ya gamfri gue ya mi 'bahni ra cu 
Pedro ja ra gosthi. 

15 Nepe nu'é bi 'nembabi: 

— jXcá 'be ri mfeni! 

Pe nu'lá xi mi zedi gue go mi gue'a 
ra cu Pedro. Hangue nu'é bi 
'ñembabi: 

—Hingo gue'a, zai go di gue'a rá 
enxe Ajua nú!a su'a. 

16 Pe nura cu Pedro himi tsaya mi 
gant!a ra gosthi. Ne de mi xoca ra 
gosthi'u bi hyandi gue go mi gue'a ra 
cu Pedro. Nepu nu'é xi bi ntsu. 

17 Pe ra cu Pedro mi utua ra seña co rá 
'ye gue da go'ta yá ne, ne bi metuabi 
gue Ajua xqui ponga ja ra fadi. Nepu 
nu'á bi 'ñembabi'u: 

—Xiphu ra cu Cobo ne gatho 
ma'ra ya cu hanja bi za dua ponga ja 
ra fadi. 

Y nu'á 'bestho bi ma de guehni pa 
ja ma'na ra hnini. 

18 Y nurá hyax'a xi mi tu yá mui 
ya soldado y himi pa te da beni, 
ngue'a himi padi te xqui nja co ra 
cu Pedro. 

19 Nepu ra nda Erode bi manda da 
yopa thoni'a, pe himbi za bi ts'udi. 
Hangue nura nda Erode bi xucua ra 
uenda nú'u ya nsufadi, nepu bi manda 
da tho'u. Nepu nu'á bi bonga de 
guehni Judea, bi ma bá 'bu ja ra hnini 
Cesarea. 


Ra nda Erode bi du 


20 Ra nda Erode xi mri utsa ya me 
Tiro ne ya me Sidó. Pe nuya mengu 
de guehni bi go 'nara cohi pa da ma 
da c'a'tsa ra Erode, pe 'metlo bi 
gu'tuabi ra Blasto nú'a mi supa rá 
hudi, pa nú'á da zofo ra Erode pa da 
za da ñaui'u, pa njabu da bantebi 
gue ya hinda ntuhni'a con gue'u. Bi 
'yøt!e njabu ngue'a ra Erode mi ja rá 

nsu pa da umba nsegui ya me Sido ne 
ya me Tiro da ts'ocui te da zi'u ja ya 
hai. 

21 Hangue 'nara pa ra Erode bi zohna 
ya me Tiro ne Sido, y nú'a ra pa'a xqui 
nhye dega nda, bi hñudi ja ra hudi 
habu mi ja ra tstatbi ne bi mudi bi 
zofo'u. 

22 Nepu nt'u ya ja'i xqui munts'ni xi 
mi tho ya hmafi mi ena: 

—¡Núni dí øhu ña, go 'nara 
zidada, hingrá ja'i! 

23 Nura ora!a 'nará enxe Ajua bi 
japi bi hñenga ra Erode ngue'a 
hinxqui umba rá nsu Ajua pa da ña 
njabu, ngue'a nu'á xqui guse ra 
tsledi. Hangue ra Erode bi zu 'nara 
ts'ohñeni nú'a bi yu 'raya zu'ue mbo 
rá mui, ne 'bestho bi du. 

24 Ha nuya pa'u bi 'ño bi ntenga 
rá noya Ajua haburaza ya hnini. 

25 De mi ua yá 'befi ra cu Berhna 
co ra cu Saulo nuni Jerusale bi boni 
pa bi menga Antioquía, ne bá 'ñoui 
ra cu Kuua nú!a xqui thu'mbabi nehe 
ra Marco. 


Ra apostol Berhna ne ra apostol 
Saulo bi mudi bi 'ño bi 
mamba rá noya Ajua 


1 3 1 Mbi 'bu ja ra nija nuni 
Antioquía 'rayá 'mehni Ajua 
ne 'raya xahnate, ra cu Berhna ne ra 
cu Simu nú'a xqui thu'mbabi nehe ra 
Negro, ne ra cu Lucio nú'a mra me 
Cirene, ne ra cu Saulo, ne ra cu 
Manaén nú!a bi teui mahyegui ra nda 
Erode. 
2 !Nara pa xqui munts'i mi xocambeni 
Ajua ne xqui ayuna. Nepu ra Maca 
Ndahi bi 'ñembabi'u: 

—'Uegaguihu ra Berhna ne ra 
Saulo pa da me nú'a ra 'befi stá 
umbi. 

3 Nu'bé ya cu bi ayuna ne bi 'yapa 
Ajua po ra cu Berhna ne ra cu Saulo, 
ne bi hñu'tsua yá 'ye!u, nepu bi 
'ñehui'u. 

Ya apostol bi mamba rá 
noya Ajua nuni Chipre 


4 Nu'bú ra cu Berhna ne ra cu 
Saulo xqui mehna ra Maca Ndahi da 
me rá 'befi Ajua ne bi zits'i pa bi ma 
ja ra hnini Seleucia, ne de guehni bi 
ma co ra motsa bi 'raxa ja ra ndehe 
pa bi ma ja 'nara zi hai rá thuhu 
Chipre bí o madetho de ja ra ndehe. 
5 Nu mi zonga de guehni ja ra hnini 
Salamina ja rá hyo ra ndehe bi mudi 
bi mamba rá noya Ajua mbo ja yá nija 
yá mixodyoui. Ne mi 'ñoui'« ra cu 
Xuua mi faste nehe. 

6 Y de ya xqui 'ranga gatho maxøgue 
ra hai de Chipre bi za ma'na ra zi 
t'uca hnini mra thuhu Pafos ja rá hyo 
ra ndehe. Ne de guehni bi ntheui 'nara 
xodyo mra thuhu ra Barjesu mra 'ñete 
ne mi 'ñet'a badi de Ajua. 

7 Nú'á nzantho mri 'ñoui ra nda Sergio 
Paulo nú'a xi mra nimfeni. Nepu nú'a 
ra nda bi zohna ra cu Berhna ne ra cu 
Saulo ngue'a mi ne da 'yptua rá noya 
Ajua. 

8 Ne nú!a ra 'ñete!a mi t'embi nehe ra 
Elima ri bóni da 'ñena 'ñete, nú'á bi 
no'tua ra cu Berhna ne ra cu Saulo, ne 
mi ne da hñacuahma ra nda pa hinda 
gamfribi nú'a mi udi'u. 

9 Nu'bé ra cu Saulo nú'a xa thu'mbi 
nehe ra Paulo, mi hampa rá ts'edi ra 
Maca Ndahi ne xi bi nu'ta nú'a ra 
'¡ñete, 

10 ne bi 'ñembabi: 

—¡Nu'i 'nagrá 'yu'tate ne 'nagrá 
cluamba, rá t'w'i ra tstondahi grí utsa 
gatho nú'a xá hño! ¿Hanja xi guí 
tslocua yá mfeni nú'u ne da gamfri 
Ajua? 

11 Nubyá Ajua ma da castiga'i. Ma gui 
ngoda pa ndunthi ya pa, nixi da za gui 
hyanda ra hyadi. 

'Bestho ra ora'a bi go'mba yá da 
nara 'bexuui, himbi za bi hyandi. 
Nep+ mi honi to'o da guhni ngue'a 
ya himi tsa da hyandi. 

12 Nu'bú nú'a ra nda nu mi hyanda 
nd'a bi nja, bi gamfri Ajua ngue'a xi bi 
ho nú'a bi 'yøde de ra Zidada. 


Ra apostol Pablo ne ra apostol 
Berhna bi 'ño ja ra hnini 
Antioquía de Pisidia 


13 Ra cu Pablo co nú'u ma'ra mi 
'ñoui bi gu ra motsa de guehni Pafos 
pa bi 'raxa ja ra ndehe pa bi ma ja ra 
hnini Perge de ja ra hai Panfilia. Pe 
nura cu Kuua bi 'uegue de gue'u, bi 
menga pa Jerusale. 

14 Nepu de guehni Perge bi gu yá 'ñu bi 
ma'y pa ja ra hnini Antioquía nú'a bí ja 
ja ra hai Pisidia, ne bi 'muhni 'raya pa. 
Ne nú'a ra pa dega tsaya bi yutla ja yá 
nija yá mixodyoui ne bi hñudini'a. 

15 Nepu de mi uadi bi the'ta ra Maca 
T'ofo nú!a xa 'yofo ra Moise ne nú'u 
xa 'yofo ma'ra yá 'mehni Ajua, nu'bú 
ya nda de ra nija bi zohna ra cu Pablo 
ne ra cu Berhna, ne bi 'hembabi: 

—Zi cuhu, 'bu guí ne te gui xiphu 
ya ja'i pa gui zofohu, da za gui 
xiphubya. 

16 Nu'bé ra cu Pablo bi 'mai ne bi 
'ñu ra seña co rá !ye pa hinto da ña 
ne bi 'ñembabi: 

—Nú'ahu gyá me Israelhu, ne 
gatho'ihu guí tsuhu Ajua, 'yøhu núna 
ma ga xi'ahu. 

17 Nu Ajua nú'a ri xocambeni ma 
ja'ihu ya me Israel bi huahna nú'u ndu 
ma dadahu pa bi japi'u, ne bá nxandi 
nuni Egipto de mi 'buhni ngu myá 
nzøhø'u. Nepu Ajua co rá danga ts'edi 
bá poni'u de nú'a ra hai'a. 

18 Ne bi zetua yá ntsto'mui de guehni 
ja ra mbonthi ngu ñote njeya. 

19 Nepu Ajua bi huata yoto ya hnini de 
nuni ja ra hai Canaán, pa go bi ttumba 
nú'u ndu ma dadahu pa ja bi 
'mebni'a. 

20 De guehni Ajua bi hñuxa ya nzaya 
pa bi manda'u ngu goho nthebe made 
ya jeya, asta bi 'mui ra badi Samue pa 
bi sigui bi manda nehe'a. 

21 Nepu nu'é bi 'yadi 'nayá nda pa da 
nda de gue'u. Y Ajua bi umba ra Sau 
pa bi nda ñote njeya, núla mra t'u ra 
Cis, mi gue'a 'nara 'ñøhø desde yá t'u 
ra Benjami. 

22 Y 'mefa Ajua bi zica ra Sau dega 
nda, pa go bi hñuxa ra Davi. Ne bi ma 
de gue'a bi 'ñena: “Nuni ra Davi rá t'u 
ra Isaí, guehni stá hopa rá 'mui, ne ma 
da 'yøtca gatho núla ma pahaga.” 

23 Y de ja yá t'a ra Davi bá ehe ra 
Jesu. Y nú'a ra Jesu go gue'a xqui 
hñuxa Ajua pa da pøhø ya ja'i de 
Israel ngue'a njabu xqui ñagui. 

24 Ne ante da muta rá 'befi ra Jesu, 
nura Kuua mi zofo gatho ya ja'i de 
Israel gue da ñobri ne da nxistehe. 

25 Ne de ya mi ma da ua rá 'befi ra 
Xuua bi 'ñena: “Nuga hingo gueque 
ngu guí beñhu gue go gueque nú'a xi 
guí to'mhu. Pe 'mefa de gueque xa 
'ñepu ma'na nú!a to'o ma'na ja 
ndunthi rá nsu de gueque, nú'a hindí 
'ñepcagui nixi ga xo'tua yá thiza.” 

26 Zi cuha, nú'ahu yá ja'¡'ihu ra 
Abrá, ne nú'ahu guí tsuhu Ajua, pa 
gue'ahu xpá 'behni nuna ra noya pa 
gui mpøhøhu. 

27 Nuya me Jerusale ne yá nda'u himi 
padi'u to'o gue'a ra Jesu, y nixi mi tso 
yá mfeni'u te 'bela mi ne da ma nú'u 
ya noya bi 'yofo maya'bu yá 'mehni 
Ajua, masque mi he'ti'u nú'a ra pa 
dega tsaya. Hangue nu'é bi 'ye'mbi pa 
da hyo pa bi njabu ngu nú'a xqui 
manga maya'bu yá 'mehni Ajua. 

28 Ne masque hinhya'mu bi zutua 
nara tstoqui xqui 'yøt'e'a pa xa za xa 
hyohma, pe nu'é bi 'yapa ra Pilato pa 
da manda'a da tho. 

29 Ne bi uadi bi 'yg'tuabi'a gatho ngu 
nú'a xqui 'yofo yá 'mehni Ajua ja ra 
Maca T'ofo, nepu bi ja'ma de ja ra 
pont!i pa bá tlagui. 

30 Pe nu Ajua bi japi bi yopa nte de ra 
du. 

31 Ne nú'u to'o xqui 'ñoui de Galilea 
pa Jerusale, go gue'u bi hyandi 

ndunthi ya pa 'mefa de xqui yopa nte. 
Ne nubya go gue'u ri damajuani de 
gue'a ja ya ja'i. 

32 Hangue nuje dí xi'ahe ra hoga 
noya gue Ajua ya bi 'yøt'e nú'a xqui 
ña'tua ndu ma dadahu. 

33 Y nú'a xqui ña'tuabi'« go bi 'racju 
nuju dya batsihu de ndu ma dadahu, 
ngue'a bi japi da yopa nte ra Zidada 
Jesu de ja ra du, ngu xa ntlofo ja rá 
hoho ra Salmo ne ena njaua: “Nu'i go 
gue!le ma T'u'i, ne nubya ri hnequi ja 
yá thandi ya ja'i gue go ri dadagui.” 
34 Ajua xqui ma gue mi ma da japi da 
yopa nte de ra du, ne nurá ndo!yo'a 
hinda 'ya ja ra hai. Hangue bi manga 
njaua ja ra Maca T'ofo: “Ga 'ra!ahu 
gatho nú'u ya japi stí ña'tua ra Davi.” 
35 Nehe ja ma'na ra Salmo bi 'ñenga 
njaua ra Davi: “Stá padi gue nu'i 
hingui ma gui hopi da 'ya ma ndo'yo 
ja ra hai, ngue'a go ri hmaca 
'begogui.” 

36 Xi majuani ra Davi bi 'yø'tua rá 
paha Ajua de nú'u ya pa bi nte'a ne mi 
pepabi nuyá ja'i'a. Nepu bi du ne bi 
tlagui, ha nurá ndo!yo bi 'ya ja ra hai 
ngu gatho nú'u ma'ra ndu ma dadahu. 
37 Pe nura Zidada Jesu himbi 'ya rá 
ndo'yo ja ra hai, ngue'a Ajua bi japi bi 
yopa nte de ra du. 

38 Hangue zi cuhu, dá zo ri mfenihu 
núna dí xi'a!ihu, gue por gue'a da za 
gui tsuhu ra pumbate de ri tstoquihu. 
39 Nurá ley ra Moise himi tsa ja da 
ts'uhni ra pumbate, pe nubyá gatho 
nú'u to'o camfri ra Zidada Jesu, ya xra 
pumbabi yá ts!oqui. 

40 Hangue nubyá jamasuhu pa hinda 
zulahu nú'a xa manga yá 'mehni Ajua 
ne bi 'ñena njaua: 

41 Nú'ahu guí ptbuhlathohu, 
'yøhu. Ma gui 'yøhu nú'a ma 
ga øt'e co ma tsledi, pe ma 
gui 'medihu. 

Ngue'a núga drá Ajua ma ga 
gtla 'nara danga t'øt'e de nú'u 
ya pa gri 'buhu, 

pe nu sta si'ahu, hingui ma gui 
camfrihu. 

42 Y nu mi uadi bi manga njabu ra 
cu Pablo, bi bonga de ja yá nija ya 
xodyo mahyegui co nú'u mri 'ñoui. Y 
mi 'buhni 'ra himyá xodyo, ne bi 
bantebi ra cu Pablo da gohi pa ma'na 
ra pa dega tsaya pa da yopa zofo'u 
ma'na!'qui. 

43 Ne mi ua ra hmunts!i ja ra nija, 
ndunthi ya xodyo ne ndunthi ma'ra ya 
ja'i nú'u xqui demba yá jamfri ya 
xodyo, bi gamfri nú'a bi xipabi ra cu 
Pablo ne ra cu Berhna, ne bi meui. Ne 
nu'é bi xipi gue mahyoni da zedi yá 
jamfri ne da sigui da 'mu ja rá hñoja'i 
Ajua. 

44 Y rá hñato'a ra pa dega tsaya bi 
munts!a maxggue nú'a ra hnini'a pa 
da 'yøtua rá noya Ajua. 

45 Pe nu mi hyanda ya xodyo gue xi 
mi ndunthi ya ja'i, xi bi bp yá cue 
ngue'a mi ne da nsehe'u, ne bi mudi bi 
ma gue nú'a mi manga ra cu Pablo 
hinga majuani, ne bi ñama'ñu'u de 
gue'a. 

46 Hangue nura cu Pablo ne ra cu 
Berhna mi ña con gatho ra tstedi ne bi 
'nembi: 

—Rá mudi dá zi'ahe rá noya Ajua 
nú'lahu gyá xodyohu ngue'a mahyoni 
njabu. Pe hingá ne gá camfrihu, ne 
guí mansehu gue hindi 'ñep'ahu ra te 
pa nzantho. Hangue nubyá ma ga 
zofohe nú'u hingyá xodyo. 

47 Ngue'a njabu bi 'bepcahe Ajua bi 
'nenje: 

Sta hux'alihu ngu 'nara ñot'i pa 
gui yo'tuahu yá mfeni gatho 
ya ja'i, 

ne pa gui mañhu ra noya dega 
pohgte haburaza maxøgue de 
ra ximhai. 

48 Nu mi 'yode njabu nú'u himyá 
xodyo xi bi johya ne bi mudi bi 
mañ'u gue rá noya Ajua xá hño, ne 
bi gamfri gatho nú'u xqui thahni pa 
da me'tsa ra te pa nzantho. 

49 Ne bi mudi bi hmamba ra noya Ajua 
maxggue ja nú'a ra hai'a. 

50 Pe nuya xodyo bi 'ñu'tiui ya nda de 
ra hnini co ya 'behña nú'u xi ya 'yonija, 
pa da t'utsa ra cu Pablo ne ra cu 
Berhna, ne da juui de nú'a ra hnini'a. 

51 Nu'bé ra cu Pablo ne ra cu Berhna 
bi huat'a ra hai nú'a mi tu ja yá thiza, 
gue'a 'nara seña gue ya hinda ma da 
ñaui ya ja'i de guehni ne hinda ma da 
dadi de gue'« ngue'a nu'ú himbi ne bi 
gamfri Ajua. Nepu nu'á bi ma pa ja ra 
hnini Iconio. 

52 Pe nuya gamfri xqui gohini xi mi 
johya'u ne mi hampa rá ts'edi ra Maca 
Ndahi. 


Ra apostol Pablo ne ra apostol Berhna 
bi mamba rá noya Ajua nuni Iconio 
1 4 1 Ra cu Pablo ne ra cu Berhna 

bi zónga ja ra hnini Iconio, 
nepu bi yutla ja yá nija yá mixodyoui 
pa bi zofo ya ja'i de rá noya Ajua co 
ndunthi ra ts'edi. Ne ndunthi de 
gue'u bi gamfri, ngu ya xodyo ngu 
nú'u himyá xodyo. 
2 Pe nú'u ya xodyo himbi ne bi gamfri 
bi 'yu'ta nú'u himyá xodyo pa da 
benga ya tstomfeni de nú'u ya cu. 
3 Hangue ra cu Pablo co ra cu Berhna 
bi gohni ndunthi ya pa, ne himi tsu da 
mamba rá noya Ajua ngue'a mi camfri 
gue Ajua mi fats'i'u. Ne nu Ajua mi 
umbabi'u ra tstedi pa da 'yøt'a ya 
nt'udi ne ya danga t'øt'e de ja yá 
thandi ya ja'i pa da gamfri'u gue nú'a 
mi mañ'a go gue'a majuani. 
4Pe nuya mengu de guehni xqui 
hyegue, 'ra mri dena ya xodyo ha nu 
ma'ra mri dena ya apostol. 
5 Nepu 'raya xodyo ne 'ra de nú'u 
himyá xodyo bi 'ñu'ti'u co ya nda de 
ra hnini pa da 'yø'tua ra ntslo'mui ya 
apostol ne da c!lahni co ya do. 
6 Pe nura cu Pablo ne ra cu Berhna bi 
'yøde de nú'a mi ma da t'ø'tua'u, 
hangue bi 'bat!i ne bi ma pa ja ra 
hnini Listra ne Derbe, ya hnini de ja ra 

hai Licaonia. Ne bi thexa ja gatho nú!a 
ra hai'a. 
7 Ne ja mi mambani rá noya Ajua. 


Ya me Listra bi c'ahna ra apostol 
Pablo co ya do 


8 Nuni ja ra hnini Listra mi 'bu 
nara 'ñøhø himi tsa da 'ño ngue'a 
desde mi 'mui ya mi njabu, ne 
hinhya'mu xqui 'ño, ha mi huhnitho. 
9 Nura 'ñøhø'a bi 'yøde nú'a mi manga ra 
cu Pablo. Nept ra cu Pablo bi nu'ti ne bi 
badi gue mi ja rá jamfri pa da ñani. 

10 Hangue nura cu Pablo bi 'ñembabi 
ntsledi: 

—!Bai manjuantho. 

Y nura 'ñøhø'a 'bestho ra ora!a bi 

'yenga ra sagui bi 'mai ne bi 'ño. 
11 Nepu ndunthi ya ja'i de guehni bi 
hyanda nú'a xqui 'yøt'a ra cu Pablo, 
ne bi manga nts'edi de yá hñaqui de 
Licaonia bi 'ñena: 

—¡Ma ajuahu xa mpunga ja'i ne 
zua 'ñehe pa ja ra ximhai, xiyu 'bahni! 

12 Hangue ra cu Berhna bi 
ttembabi gue go mi gue'a ra zidada 
Jupite, ha nura cu Pablo ra zidada 
Mercurio ngue'a nú'á go gue'a mi 
ña'a. Ngue'a mi gue'u yá thuhu yá 
ajua ya me Licaonia. 

13 Nepu nura macja bá tsi ya ndamfri 
ne bá ha ya thødri pa ja rá nija ra 
Jupite nú'a mi ja ja ra gosthi hnini, ne 
ja bi munts'ini co ndunthi ya ja'i pa da 
nsunda'u ya apostol, ne mi ne da 
hyopa ya ndamfri dega hña'ti. 

14Pe nu mi badi njabu ya apostol bi 
dunga yá dutu co ra dumui ngue'a 
hingo rí 'ñepi da t'ø'tuabi'u njabu. Ne 
bi yut'a ja ra hmuntsja!'i ne bi 'ñena 
njaua: 

15 —¿Hanja guí øthu njaba? Nuje 
dya ja'ihe ngu'ahu. Nuje stá ehehe pa 
ga xilahe gue nuya c!oi grí nsundahu 
hinte ri muui, hangue mahyoni gui 
'ueguehu de gue'u pa gui pephu Ajua 
nú!a te, nú'a bi hyoca mahets'i ne ra 
ximhai ne gatho nú'a te ja. 

16 Maya'bu nu'á mi hopta ya ja'i da 
tygtla gatho nú'a go mi beni'u. 

17 Pe nzantho xa 'ñutuabi'u tengu rá 
'mui!la ngue'a xa 'yø'tuabi ya hño, 
ngue'a go gue'a pehna ra 'ye ne ya 
hoga sofo, ne 'racju te ga tsihu, ne 
hubga ma muihu pa ga johyahu. 

18 Pe masque ra cu Pablo ne ra cu 
Berhna bi xipa ya ja'i njabu pa hinda 
hyopa ya ndamfri nú'a ma xa 
t'umbi'u dega hña'ti, pe xmá hñei 
pa da hñacuabi'u. 

19 Ra ora!a bi zøhø 'raya xodyo 
xqui 'ñehe de ra hnini Antioquía ne 
Iconio. Nú'é bi 'yu'ta ya ja!i pa bi 
clahna ra cu Pablo co ya do. Nepu bi 
gut'i'u bi ponga de ja ra hnini pa bá 
føte ngue'a mi hu yá mui'u gue ya 
xqui du. 

20 Y nu de ya xqui munts!a ya gamfri 
habu mi 'benga ra cu Pablo, nú'a ra 
ora'a bi 'mai ne bi yopa yut'a ja ra 
hnini. Nepu rá hyax!a bi meui ra cu 
Berhna pa ja ra hnini Derbe. 

21 Ne ja bá mambani'u rá noya 
Ajua nehe, ne ndunthi ya mengu de 
guehni bi gamfri. Nepu bi mengui pa 
bi ma Listra, ne bi 'ranga Iconio, 
nepu bi ma Antioquía. 

22 De nú'u ya hnini'u bi japi da zedi yá 
jamfri nd'u ya gamfri mi 'buhni, bi 
xipi gue hinda 'uegue de yá jamfri, ne 
bi xipi gue mahyoni da zeta ya 
nt'utsate ne ya tslothogui pa da 
hyandua rá nsunda Ajua. 

23 Ne bi thahna 'raya cu pa da nda 
cada 'nara nija de nuya ya hnini habu 
xqui 'rani. Nepu bi 'yapabi Ajua ne bi 
ayuna, ne nú'u to'o xqui thahni pa da 
nda bi 'yent'ua ja yá 'ye Ajua nú'a to'o 
xqui gamfri'u. 


Ra apostol Pablo ne ra apostol 
Berhna bi mengui pa ja ra hai 
Antioquía de Siria 

24 Nepu bi thogui bi ma ja ra hai 
Pisidia ne bi zøfl'u ja ra hai Pamfilia. 
25 Nep nu'á bi mamba rá noya Ajua 

ja ra hnini Perge, nepu de guehni bi 
ma't ja ra hnini Atalia. 

26 Ne de guehni bi gu'u ra motsa pa 
bi 'raxa ja ra ndehe pa bi menga 
Antioquía nuni habu xqui t'enttua yá 
'ye Ajua pa bi me nú!a ra 'befi xqui 
t'umbi'u ne ya bi uadi. 

27 Ne nu mi zoni bi munts!a mahyegui 
con gatho ya gamfri ne bi xipabi'u 
gatho nú'a xqui 'ygtle co rá ts'edi 
Ajua. Ne bi zipi gue Ajua bi mats'i pa 
bi zofo nehe nú'u himyá xodyo, ne bi 
xocua yá mfeni'u pa bi za bi gamfri'u 
ra Zidada Jesu nehe. 

28 Nepu ra cu Pablo ne ra cu Berhna bi 
'muhni ndunthi ya pa co ya gamfri de 
guehni. 


Ya nda de ya gamfri bi 
munts'a Jerusale 


1 5 1 De nú'u ya pa'u 'raya cu 
xqui 'ñehe de ra hai Judea pa 
ja ra hnini Antioquía bi mudi bi xipa 
gatho ya cu gue pa da mpoho'u 
mahyoni da thu'tsua nú'a ra seña 
xqui manga ra Moise da thu'tsua 
gatho ya xodyo nú'u dya 'ñohg. 
2 Nu'bé ra cu Pablo ne ra cu Berhna bi 
ntsanoyaui'a ndunthi. Hangue bi thahna 
ra cu Pablo ne ra cu Berhna ne ma'ra ya 
cu pa da ma pa Jerusale da c'a'tsa ya 
apostol ne ya nda de ra nija de guehni, pa 
da ñaui'u de nú'a ra seña!a. 

3 Nepu ya gamfri de ra nija 
Antioquía bi 'ñehui nú'u ya cu. Ne 
dega 'ñu bi 'ranga ja ra hai Fenicia 
ne Nsamaria, ne bi xipa ya cu gue 
nú'u himyá xodyo ya xqui hyepu yá 
ndaxjua jamfri ne ya xqui gamfribi rá 
noya Ajua nehe. Nu'bé gatho ya cu 
xi mri johya ndunthi. 

4 Ne nu mi zonga Jerusale, nuya 
apostol de guehni ne ya nda de ra 
nija co ma'ra ya cu mi 'buhni bi 
umba'u 'nara hoga 'ñehe. Ne ra 
apostol Pablo ne nú'« to'o mi 'ñoui 
bi xipabi'u gatho nú'a xqui 'yøt'e co 
rá mfats'i Ajua. 

5 Pe 'raya fariseo mi 'buhni nú'u ya 
xqui gamfri, bi 'mai ne bi 'ñena: 

—Mahyoni da thu'tsua nú'a ra 
seña gatho ya gamfri masque hingyá 
xodyo, ne dra 'bepabi da 'yøt'a gatho 
nú!la manga rá ley ra Moise. 

6 Nepu ya apostol ne ya nda de ra 
nija bi munts'i'u pa da ña'u de rá ley 
ra Moise ne de nú'a ra seña, ua 
mahyoni da t'øt'e pa da mpøhø 'na. 
7 Nepu de ya xqui ña'u ndunthi, ra 
apostol Pedro bi 'mai ne bi 'ñena: 

— Zi cuhu, ngu guí pasehu ya øt'a 
ndunthi ya pa Ajua bi huancagui pa dá 
umbara hoga nt'ode de ra mpøhø nú'u 
hingyá xodyo pa bi gamfri'u nehe. 

8 Ne Ajua nú'a to'o patca gatho ma 
mfenihu bi 'ñudi gue mi ja yá jamíri'u, 
ngue'a bi umba ra Maca Ndahi'u 
njabu ngu bi 'racju nehe. 

9 Njabu stá pahu gue Ajua 
handgaguihu gue dí mahyeguihu con 
gue'a, ngue!a nu'á bi xucua yá mfeni 
ngue'a bi gamfribi rá noya!a. 

10 Nu'bé ¿hanja hinguí ne gui 
camfrihu nú!a xa 'ygtla Ajua? ¿Hanja 
guí japhu ya cu da 'ygt'a ntina himbi 
za dá øthu, ne nixi ndu ma dadahu 
himbi za bi 'yøt'e? 

11 Hingui tsa ga øthu njabu. Nujú dí 
camfrihu gue stá mpøhøhu po rá 
hñoja'i ra Zidada Jesucristo, y njabu 
xa mpoho'u nehe. 

12 Nepu mi uadi bi manga ra cu 
Pedro njabu, bi go'ta yá ne gatho pa 
da 'yøde nú'a mi ma ra cu Berhna ne 
ra cu Pablo. Nu'ú bi ma de gatho ya 
nt'udi ne ya danga t'øt'e xqui 
'yo'tuabi Ajua nú'u himyá xodyo por 
gue'u. 

13 Y de mi uadi bi ña'« bi 'ñenga ra cu 
Cobo: 

—Zi cuhu, 'yøhu núla ma ga 
mangá. 

14 Ra cu Pedro ya bi xicju hanja Ajua 
xqui mudi xqui japa nú'u hingyá 
xodyo ne go xqui huahna 'ra de gue'u 
pa nehe'a drá hnini'a. 

15 Hangue bi njabu ngu nú!a xqui 'yofo 
'nará 'mehni Ajua ne bi 'ñena: 
16'Mefa de guehna ma ga japi da 
yopa nja rá hmanda ra nda 
Davi masque ya xa du, 
ne masque ya xa nhuati ma da 
yopa nja ngu rá mudi. 
17Pa njabu gatho ma'ra ya hnini 
da hyongagui, 
ne gatho'u da xocambenigui ma 
thuhu. 

18Njabu bi 'ñena Ajua nú'a to'o 

xa 'yøt'a nuya ya t'øt'e nú'u 
bi 'ñudi maya'bu. 

19 Hangue ringue'a nuga dí beni 
gue hindi 'ñepi ga xaxhu nú'u hingyá 
xodyo nú'u xa hyepu yá ndaxjua 
jamfri ne xa gamfri Ajua. 

20 Hgnse mahyoni ga opabihu pa ga 
hacuahu hinda zipa yá ngo ya mbo'oni 
nú'u xa hña'tua ya c'oi. Nehe ga ophu 
gue hinda hñuxui 'nara 'behña nú'a 
hingue xi rá 'behña, ne hinda zipa yá 
ngo nú'u ya mbo'oni hinxra 'bomba yá 
ji. Nehe ga xiphu gue hingui ho da 
zipa yá ji ya mbo'oni. 

21 Nuga dí beni ga xiphu njabu ngue'a 
desde ya'bu 'bui to'o he'tuabi rá ley ra 
Moise tat!a pa dega tsaya ja gatho ya 
hnini. 

22 Hangue nuya apostol ne nú'« 
ya nda de ra nija ne gatho ya gamfri 
bi beñ'u gue za hño da huahna 'raya 
cu pa da mehna Antioquía co ra cu 
Pablo ne ra cu Berhna. Ne bri thahna 
yoho ya danga cu, ra cu Juda nú'a 
xqui thu'mbabi nehe ra Barsabá, ne 
ra cu Sila. 

23 Ne bi umbabi'+ 'nara he'mi pa da 
hña'tsua ya cu nuni Antioquía habu 
mi ena: 

“Núje dyá apostolhe ne núje dyá 
ndahe de ra nija, ne gatho ya cu de 
guecua Jerusale, dí pen'ahebu ra 
nzengua nú'ahu ma cu'ihe hingyá 
xodyohu guí 'buhubu Antioquía, ne 
nú'lahe guí 'buhubu ja ra hai Siria ne 
Cilicia. 

24 Sta pahe gue 'raya cu de guecua xa 
ma xqui mabu nsinque ma nsequihe, 
ne xpá xax'ahu, y co nti'u yá noya xa 
xilahu'u xa ts'oc'a ri mfenihu. Xa 
xi'ahu gue mahyoni gui 'yothu nú!a ra 
seña xqui manga ra Moise, ne 
mahyoni gui 'ygthu gatho nú!a bi 
mañ'a ja ra ley. 

25 Hangue nuje dá beñhe xá hño ga 
huañhe 'raya cu de guecje pa ga 
peñhebu da ma da c'a'tstahu pa da 
meui mahyegui ma zi cuhu ra Berhna 
ne ra Pablo. 

26 Nuyu ri yoho xa hñuxa yá te pa da 
mamba rá noya ma zi Hmuhu ra 
Jesucristo. 

27 Hangue stá pen'ahebu ra cu Juda ne 
ra cu Sila, y nú'ú go ma da xi'asehu 
nehe núna dí xi'ahe. 

28 Ra Maca Ndahi, necaguihe stá 
beñhe gue xá hño hinga 'bep'ahe 
ndunthi ya hmanda, hønse ga 'bep'ahe 
gui 'yothu nú!a xi mahyoni. 

29 Hangue oxqui ma gui tsiphu yá ngo 
ya mbo'oni nú'u xa hña'tua ya c'oi, ne 
oxqui ma gui tsiphu yá ji ya mbo'oni, 
ne oxqui ma gui tsiphu yá ngo ya 
mbo'oni nú'u hinxra 'bómba yá ji, nixi 
gui hñuxhu 'nara 'behña nú!a hingue 
xi ri 'behñahe. 'Bu gui jamasuhu 
hingui gthu nuya t'øt'e dí xi'ahu, 
nu'bé gui 'buhu xá hào. Nsøct'a ndi ne 
ga xilahe. Nubyá Ajua da max'ahu.” 

30 Nepu nú'u to'o xqui 'behni bi 
ma pa Antioquía. Ne mi zøf'u bi 
munts'a gatho ya gamfri ne nu'é bri 
dapabi ra he'mi. 

31 Y nu mi uadi bi hñe'ti'u, xi bi johya 
co nú'a ra danga humui xqui 
'bempabi. 

32 Ra cu Juda ne ra cu Sila mya 'mehni 
Ajua nehe, ne mi ña'u co rá ts'edi'a, 
hangue bi zofo ya cu ne bi nupa yá 
mfeni'« pa da ze yá jamfri. 

33 Ne bi gohni ndunthi ya pa con gue'u. 
Nepu 'mefa ya cu me Antioquía bi 'ñedi 
co 'nara hmate pa da menjhma pa 
Jerusale habu xqui 'behni. 

34 Pe nura cu Sila bi beni gue ja da 
gohni'a nuni Antioquía. 

35 Nehe ra cu Pablo ne ra cu Berhna ja 
bi gohni nehe'u, ne mi udi ra hoga 
nt'øde de rá noya Ajua co ma'ra ya cu 
de guehni mi mfax'u. 


Ra apostol Pablo bi yopa 'ño 
ma'na'qui bi mamba rá noya Ajua 


36 Nepu xqui tho 'raya pa, ra cu 
Pablo bi 'ñembabi ra cu Berhna: 

—Maha ma'na'qui, ma ga c'a'tshu 
ya cu gatho nú'u ya hnini habu dá 
mamfu rá noya Ajua pa ga nuhu te 
gra ma'u. 

37 Ra cu Berhna mi nehma xa zixa 
ra cu Kuua nú!a xqui thu'mbabi ra 
Marco nehe. 

38 Pe ra cu Pablo bi 'ñena gue hinxá 
hño da zits'ila ngue'a 'nara pa mri 
'tñoui bi 'ueguese de guehni Panfilia, 
ne ya himbi ne bi meui'u da mamba rá 
noya Ajua. 
39 Y por gue'a ra cu Pablo ne ra cu 
Berhna bi ntsanoya'u, nepu bi beni 
gue ma'na xá hño da ma 'ra 'nambu. 
Hangue nura cu Berhna bi zixa ra cu 
Marco, ne bi meui ja ra motsa bi 'raxa 
ja ra ndehe pa bi ma Chipre. 
40 Ha nura cu Pablo bi huahna ra cu 
Sila pa da meui. Ne nuya cu de guehni 
Antioquía bi 'yent'uabi'u ja yá 'ye 
Ajua. 
41 Nepu bi gu yá 'ñu bi ma'u pa ja ra 
hai Siria ne bi 'ranga Cilicia, ne mi 
nupa yá mfeni ya cu mbi 'bui de 
guehni pa da zedi yá jamfri. 
Ra Timoteo bi meui ra Pablo ne ra Sila 
1 6 1 De mi zønga ra cu Pablo co 
ra cu Sila ja ra hnini Derbe, 
de guehni bi thogui pa rí ma Listra, y 
ja bi ntheuini 'nara gamfri rá thuhu 
ra Timoteo, nurá nana mrá xodyo ne 
mra gamfri'a, y nurá dada mra me 
Grecia. 


2 Ha nuya cu mbi 'bu Listra ne Iconio 
mi ña xá hño de ra cu Timoteo. 

3 Ha nura cu Pablo mi ne da zits'i pa 
da meui'a. Pe 'met'o bi japi da thu'tsua 
nú'a ra seña manga rá ley ra Moise, pa 
hinda bø yá cue nú'u ya xodyo mi 
'buhni, ngue'a gatho'u mi padi gue 
mrá me Grecia rá dada. 

4 Nepu nu'é bi ma de guehni bi thogui 
pa ja ma'ra ya hnini, ne mi xipa ya cu 
nú't ya noya xqui mehna ya apostol 
ne ya nda de ra nija nuni Jerusale pa 
da 'yøt'e't. 

5 Ne njabu ma'na bi te yá jamfri gatho 
nú'u ya gamfri de nú'u ya hnini habu 
xqui 'rañ'u. Ne hyastho mi 'yo mi 
camfri ma'ra ya ja'i de rá noya Ajua, 
ne mi munts!'ini ma'ra ya cu. 


Ra apostol Pablo bi hyanda 'nara 
me Macedonia ngu dega t'i 


6 De guehni bi thogui'u pa bi ma 
ja ra hai Frigia ne Galacia, ngue'a ra 
Maca Ndahi himbi hopabi da thogui 
ja ra hai Asia pa da mamba rá noya 
Ajua de guehni. 

7 Ne bi thogui'« pa bi ma ja ra hai 
Misia, ne mi ne xa mahma'u pa ja ra 
hai Bitinia, pe rá Maca Ndahi ra Jesu 
himbi hopi da ma'u. 

8 Hangue bi thoguitho de guehni Misia 
pa bi ma ja ra hnini Ntroa. 

9 Ne mi nxuui ra cu Pablo bi hyanda 
nara nt'udi ngu dega t'i. Bi hyanda 
nara 'ñøhø mra me Macedonia, mi 
'bahni ne bi 'fembabi: “Thogui pa 
Macedonia pa grí faxcaheni.” 

10 Ne nu mi hyanda njabu ra cu Pablo 
nd'a ra nt'udi'a ngu dega t'i, 'bestho 
da hñocje pa dá mahe ja ra hai 
Macedonia, núga drá Luca ne ra cu 
Pablo ne nú'u ma'ra ya cu. Dá pahe 
gue Ajua mi pencahe pa ma grá 
mañheni ra hoga nt'øde de ra mpohg. 


Ra Pablo ne ra Sila bi 'ño 
ja ra hnini Filipo 
11 Hangue dá poñhe de guehni 
Ntroa dá juhe ra motsa pa dá 'raxhe 
ja ra ndehe. Ne dá mahe manjuantho 

ja ra zi tiuca hai rá thuhu Samotracia 
o madetho ra ndehe. Nepu rá hyax'a 
dá tsøñhe ja ra hnini Neapoli de ra 
hai Macedonia. 

12 De guehni dá mahe pa Filipo gue'a 
'nará hnini ya me Nroma, ne gue'a 
'nara danga hnini de ra hai Mace- 
donia. Y ja dá 'buheni 'raya pa. 

13 Ha ra pa dega tsaya dá poñhe de ra 
hnini ne dá mahe ja ra dathe habu 
xqui nzai ya ja'i da ma dua apabi 
Ajua. Ne ja dá huheni habu xqui 
munts'a 'raya 'behíña, ne dá fuhe dá 
xiphe de rá noya Ajua. 

14 Ne 'na de gue'a mra thuhu ra Lidia 
mrá me Tiatira, mi pa ya hoga dutu 
xqui jat!i dega murado, ne mi 
xøcambeni Ajua. Bi 'ypde nú'a mi 
manga ra cu Pablo, y Ajua bi xocua rá 
mfeni pa bi gamfri. 

15 Ne bi nxistehe'a con gatho ya mengu 
rá ngu. Nepu bi banteguihe bi 'ñenje: 

—'Bu nu'ahu guí hanthu gue xi 
majuani drá gamfri de ra Zidada 
Jesu, maha pa ja ra ngu ga 'buhuni. 

Ne bi jacje dá 'buheni 'raya pa. 

16 Ne 'nara pa ndrá mahe habu 
nzantho mi tlapabi Ajua, de má 'ñu 
dá nthehe 'nara nxutsi mrá 'bego ne 
mi pe'tsa 'nara tstondahi nú'a mi japi 
da xipabi te ma suerte mi pe'tsa cada 
'nara ja'i, y nuyá hmu'a mi taha 
ndunthi ra boja po nú'a ra 'befi mi 
pefila ngue'a nura nxutsila mra badi. 
17 Nepu nu'á bi dengahe ne bi ña 
ntsledi bi 'ñena: 

—Nuyu ya dameyu go guehyu yá 
'bego Ajua de mahets!i, ne utua ya 
ja'i hanja da za da mpøhø. 

18 Ndunthi ya pa bi dengahe ne 
nzantho mi manga njabu. Pe ra cu 
Pablo ya himi ne da 'yode da manga 
njabu. Hangue bi mpunts'i ne bi zofo 
nú'a ra tstondahi mi pe'tsa nú'a ra 
nxutsi ne bi 'ñembi: 

—De rá thuhu ra Zidada 
Jesucristo dí 'bep'a'i gui poni de gue 
nuna nxutsina. 

Y nura ora'a 'bestho bi bonga ra 
ts'ondahi. 

19 Ha nu mi hyanda yá hmu gue 
ya himi tsa da daha ra boja co rá 
'befi nú'a ra nxutsi, bi bø yá cue ne bi 
gu ra cu Pablo ne ra cu Sila pa bi 
ziltsua ya nda ja ra tai. 

20 Ne bi zi'tsua ya nzaya ne bi 'ñembabi: 

—Nuya ya 'ñøhø go ya xodyo, ne 
hønse rí 'ñehe pa da japi da nxaxni 
ma hninihu. 

21 Ne udi yá nzai nú'u hindi 'epi ga 
øthu ngue'a dya me Nromahu y dí ohu 
ja yá 'ye ma ndahu me Nroma. 

22 Nu'bé nú'u ya ja'i xqui 
munts'ini bi bo yá cue con gue'u, 
nepu ya nda bi manda da 'bocua yá 
dutu ne dra fet'i co ya ts'utlo. 

23 Y mi uadi bi hna'mbabi nts'edi, bi 
jot'a fadi ne bi sipa ra nsufadi gue da 
su xá hño. 

24 Y mi 'yøde njabu ra nsufadi, bi cu'ta 
asta xi ra tslatla fadi, ne bi ze'mba yá 
ua ja 'nara danga za habu hingui tsa 
da xocse'u. 

25 Pe ngu made ra xuui ra cu 
Pablo ne ra cu Sila mi apabi Ajua ne 
mi tutuabi ya jahña Ajua, ne gatho 
ma'ra ya 'yofadi mi øde'u, 

26 mi damfri bi nja 'nara danga 
mbimhai, asta mi 'ñanga yá ua ya jado 
de ra fadi, ne asta bi xogui gatho ya 
gosthi fadi, ne bi xot!a gatho ya 
cadena nú'u mi that!a ya 'yofadi. 

27 Ha nura nsufadi bi nuhu bi hyanda 
ya gosthi fadi gatho mi xogui, hangue 
bi guca rá mahuai pa xa hñosehma'a, 
ngue'a mi hu rá mui gue ya xqui 'bat'a 
gatho ya 'yofadi. 

28 Pe nura cu Pablo bi ma'ti ne bi 'ñembi: 

—Oxqui ma gui hñose. Nuje dí 
'buheua gatho. 

29 Nepu nura nsufadi bi 'yadi 'nara 
ñot'i, ne bi yut!i hnest'ihi asta mri 
huat'i co ra ntsu, ne bá ndandiñahmu 
ja yá ua ra cu Pablo ne ra cu Sila. 

30 Nepu 'bestho bi poni pa thi ne bi 
'yambabi'u bi 'ñembi: 

—'Ñøhøhu, ¿te rá 'be ga øt'e pa 
ga mpoho? 

31 Nu'bé nu'á bi 'ñembi: 

—Camtfri ra Zidada Jesucristo pa 
njabu gui mpøhø nu'i ne gatho ya 
mengu ri ngu. 

32 Nepu ra cu Pablo ne ra cu Sila 
bi xipa rá noya Ajua nú'a ra nsufadi 
ne gatho ya mengu rá ngu. 

33 Y mi nxuuitho ra nsufadi bi 
xucuabi'u habu xqui ttumba ya mfei. 
Nepu nu'á bi nxistehe 'bestho ne gatho 
ya mengu rá ngu. 

34 Ne bi zixa pa ja rá ngu ne bá umbi 
te bi zi'u. Y nú'a ra nsufadi ne nú'u ya 
mengu rá ngu xi mri johya ngue'a 
xqui gamíri'u Ajua. 

35 Nurá hyax!a ya nda bi mehna 
ya polecia da xipa ra nsufadi gue da 
hyegui ra cu Sila ne ra cu Pablo. 

36 Hangue ra nsufadi bi 'hembabi ra cu 
Pablo: 

—Xuá menca ra noya ya nda ga 
hectahu. Hangue da za gui poñhu ne 
gui maha te rá entho. 

37 Pe ra cu Pablo bi zofo nú'u to 
bá ha ra noya pa da thegui'u, ne bi 
'ñembi: 

— Hina, ngue'a nuje dya me 
Nromahe nehe y dí ohe ja yá 'ye ma 
danga ndahu me Nroma, ne bri 
fetclahe ja yá thandi ya ja'i nsinque 
bi tlangahe 'nara nt'ani, ne bi 
jotcaguihe ja ra fadi. Ha nubyá go ne 
da hyegaguihe nsinque to da badi. 
Hinda za. Duá ese'u pa da 
pongaguihe de guecua. 

38 Nu'bé ya polecia bi ma bá xipa 
njabu ya nda. Nu'bé nu'é bi ntsu nu 
mi badi gue myá me Nroma ne mi o 
ja yá 'ye ra danga nda Nroma. 

39 Hangue nu'á bi ma bá apa ra 
pumbate ra cu Pablo ne ra cu Sila, bi 
poni de ra fadi ne bi bantebi da bøni'u 
de ja ra hnini. 

40 Ha nu mi bonga fadi'u bi ma ja rá 
ngu ra nju Lidia. Ne bá hu'mba yá mui 
ya cu. Nepu bi ma'u. 

Ya me Tesalonica bi ñants'i'u 

1 7 1 Ra cu Pablo ne ra cu Sila bi 
ma bi 'ranga ja ra hnini 

Anfipoli ne ja ra hnini Apolonia, ne 
de guehni bi zonga asta ja ra hnini 
Tesalonica. Ne ja mi jani 'nará nija 
ya xodyo. 
2 Y nuni ra nija'a nú'a ra pa dega tsaya 
ra cu Pablo ngu xi mrá nzai bi ma bi 
yutlini hñu semana dega tat!a hñato 
pa mi ntsanoyaui ya xodyo. 
3 Mi he'ta ra Maca T'ofo ne mi 
xipabi'u hanja mi pe'tsi da sufri ra 
Cristo nú!a rá 'mehni Ajua, ne da du 
ne da yopa nte. Ne mi embabi: 

—Nuna ra Jesu dí xi'ahu go 
guehna ra Cristo bá pehna Ajua 
pa da nda. 

4 Ne 'ra de ya xodyo bi gamfri ne 
bi munts'ui ra cu Pablo ne ra cu Sila. 
Nehe bi gamfri ndunthi ya me Grecia 
nú'u mri xgcambeni Ajua, ne ndunthi 
ya 'behña nú'u xi mya fadi de ra 
hnini. 

5 Hangue xi bi bo yá cue ya xodyo 
nú'u himyá gamfri, ne bá munts'a 
'raya ts'oja'i mbi 'yo dega dahñei ja ra 
hnini pa bi 'yu'ti ne bi japi da ñents'i 
maxggue ra hnini. Nepu bi ma'u ja rá 
ngu ra cu Jason pa xa gucjhmaha ra 
cu Pablo ne ra cu Sila pa xa 'yent'ua ja 
yá 'ye ya ja'i. 

6 Pe nu'é mi jo'oni, hangue go bri jaca 
ra cu Jason co ma'ra ya cu, bi ts'ixa ja 
ya nda de ra hnini, ne mi mafi nts'edi 
ya ja!i mi ena: 

—Nú'u ya 'ñøhø to'o xa tstoca 
gatho ra ximhai co yá ts'ontludi ya 
xa zocjuua nehe. 

7 Nuna Jasón go guehni xa umba 
nsequi ja rá ngu. Gathoyu hingui øta 
ma ndaha Nroma ngue'a nuyé ma gue 
'bu ma'na ra nda, ne nú'a ra nda'a rá 
thuhu ra Jesu, 'na. 

8 Y nu mi 'yg njabu ya ja!i ne ya 
nda de ra hnini, xi bi bø yá cue gatho 
ne mri ñahnitho'x. 

9 Pe ra cu Jasón ne nú'u to'o mri 'fñoui 
bi 'yadi'u 'nara fiansa pa bi thegui. 


Ra Pablo ne ra Sila bi 'ño 
ja ra hnini Berea 


10 Ne ngu bi nxuui ya cu bi mehna 
ra cu Pablo ne ra cu Sila pa bi ma ja 
ra hnini Berea. Ne nu mi zoni de 
guehni bi yut'a ja yá nija ya xodyo. 
11 Y nuya xodyo de guehni Berea xi 
mya hoja'i'«, hingue ngu ya me 
Tesalonica. Co ndunthi ra paha bi 
gamfri'u rá noya Ajua, ne hyastho mi 
honga ja ra Maca T'ofo pa da badi ua 
gue xi majuani nú'a mi mañ'u. 

12 Hangue ringue'a ndunthi de gue'u 
bi gamfri, ne 'raya me Grecia bi 
gamfri nehe, nehe ndunthi nú'u to'o xi 
mya fadi ngu ya 'behña ngu ya 'ñøhø, 
gatho bi gamfri'u. 

13 Pe nu mi 'ygde ya xodyo me 
Tesalonica gue ra cu Pablo mi manga 
rá noya Ajua de guehni Berea, bi ma 
de guehni'u pa ba u'lta ya ja'i. 

14 Pe nuya cu de guehni Berea bi dama 
zixa ra cu Pablo pa bi ma ja ra ndehe. 
Pe ra cu Sila ne ra cu Timoteo ja bi 
gohnitho'« Berea. 

15 Ha nú'u to'o bi zixa ra cu Pablo bi 
meui asta ja ra hnini Atena. Nepu nu'ú 
bá pengui bá ha ra noya nú'a bá xipa 
ra cu Pablo gue da xipa ra cu Sila ne 
ra cu Timoteo da ma 'bestho pa ja dí 
ntheuini. 


Ra apostol Pablo bi 'ño ja 
ra hnini Atena 


16 Ha nu de mi 'buhni Atena ra cu 
Pablo mi to'ma ra cu Sila ne ra cu 
Timoteo, xi mi tu rá mui ngue'a bi 
hyandi xi mi ja ndunthi ya c'oi nú't 
mi nsunda ya ja'i de guehni. 

17 Hangue bi zofo ya xodyo ja yá nija, 
ne nú'u ma'ra mi xocambeni Ajua de 
guehni. Ne hyastho mi 'yoni ja ra tai 
mi zofo ya ja'i. 

18 Ne bi ntsanoyaui 'raya 'ñøhø de 
guehni mri nxadi nú!la mi utuabi ya 

ja'i nd'u mi t'embi ya epicureo, ne 
ma'ra mri nxadi de ya estoico. Ne 'ra 
de gue'u mi ena: 

—¿Te xicju 'bu nuna 'ñoho xi ña 
ndunthi? 

Ha nu ma'ra mi ena: 

—'Matho mamba rá noya ma'ra 
ya zidada. 

Nu'á bi manga njabu ngue'a ra cu 
Pablo xqui xipabi'u de ra Zidada 
Jesu, ne xqui xipabi gue xqui yopa 
nte de ra du. 

19 Nepu de guehni bi zixa ra cu Pablo 
ja 'nara zi loma rá thuhu Areópago, 
ngue'a mri nzai ja da munts'ini gatho 
ya ja'i pa da nxahni'« 'na ngu ma'na, 
ne bi tlambabi: 

—¿Ha da za gui 'ñutcaguihe nuna 
ra 'ra!yo nt'utuate guí udi? 

20 Ngue'a guí xicaguihe ya 'ra'yo noya 
hinstá vhe, hangue dí ne ga pahe te rí 
bonga nuya noya guí ma. 

21 Bi manga njabu'u ngue!a gatho 
ya me Atena ne ya nzoho gá ja'i mi 
'bui de guehni mri nzai mri munts'i 
honse pa da 'yode ne da ma de nú'u 
ya 'ra'yo noya xqui 'yøde. 

22 Hangue ra cu Pablo bi 'mai 
madetho de gue'u nuni ja ra 
Areópago ne bi 'ñena: 

—Nú'ahu gyá me Atenahu, dí 
handi gue nu'ahé xi grí xocambenihu 
gatho nú'u ri zidadahu. 

23 Ngue'a de dá thogui de guehni ja 

ri nijahu habu guí xgcambeni ri 
zidadahu, dá handa 'nara ata habu 
nt'ofo ne ena: “Nuna ata ja guecua di 
xpcambeni nú!a ra ajua hinhya'mu xa 
fadi”, njabu ena. Y nú'a Ajua 
hinhya'mu xcá pahu, go gue'a dí 
xi'ahubya. 

24 Nú'a Ajua to'o bi hyoca ra 
ximhai ne gatho nú'a jaua, go gue'a 
ra Nda de mahets'i ne de ra ximhai. 
Nu'á hingui 'bu ja ya nija nú'u xa 
hyoca ya ja'i. 

25 Ne nixi hingui ø'tua ra 'bedi nú'a 
gtla ya ja'i pa gue'a, ngue'a go guese!a 

ri 'racju ra te ne ra ndahi pa ga 
junshu, ne gatho ya t'øt'e nú'u dí 
hoñhu. 

26 Ne 'nadra ji bi hyoca gatho ya 
ja'i nú'u 'bui haburaza nuua ja ra 
ximhai. Ne nu'á go bi ma hangu ya 
jeya da nte' ne habu da 'mu'u. 

27 Ajua njabu bi hyogaguihu pa ga 
hoñh+u!a pa zahma ga tsedihu, masque 
nu'á hingui 'bui yabu de guecju. 

28 Ngue'a por gue'a dí 'buhu ne dí 
'ñanihu, nja ngu 'rari 'yofohu bi 'yofo 
njaua bi 'ñena: “Xi majuani nujé go yá 
batsiguihu Ajua”, njabu bi 'ñena. 

29 Hangue nu'bu yá batsiguihu Ajua, 
hinda za ga eñhu gue Ajua 'nara c'oi 
dega oro o dega t'axi o dega do nú!a 
xa hyoca ya ja'i ngu nú'a beni hanja 
da hyocse'u. 

30 Ajua mi hopi da thoguitho nú'a xqui 
'yøt'a ya ja'i maya'bu ngue'a hinte 
myá fadi, pe nubyá ri manda gue da 
ñobri gatho ya ja'i. 

31 Ngue'a Ajua xa hñuxa 'nara pa, ne 
nú'a ra pa'a ma da hña'mba nguenda 
gatho ya ja'i de ra ximhai co 'nara hoga 
ts'utbi. Y nú'a to'o bi hñuts'i pa da 
hñanga nguenda go gue'a ra Zidada 
Jesucristo. Ne ngu 'nara nttudi de 
gue'a, Ajua bi japi bi yopa nte de ra du. 

32 Y nu mi 'yøde'u gue ra Zidada 
Jesu xqui yopa nte de ra du, 'ra mi 
'nant'utho, ha nu ma'ra mi ena: 

—Ma'na xá hño ma'na ra pa gui 
xicje nú'a guí ma. 

33 Nepu ra cu Pablo bi 'uegue de 
gue'u. 

34 Pe 'ra de gue'u bi gamfri ne bi deni!a. 
Ne 'na de gue'u mra thuhu ra Nisio, mi 
gue'!a 'na de nuya nda mri munts'ini ja 
ra Areópago. Nehe 'nara 'behña mrá 
thuhu ra Damari bi gamfri rá noya 
Ajua, co ma'ra ya mengu de guehni. 


Ra apostol Pablo bi zofo ya me Corinto 
1 8 1 Nepu de gue'a ra cu Pablo 

bi bøni de guehni Atena pa bi 
ma ja ra hnini Corinto. 

2 Ne ja bi ntheuini 'nara cu mra xodyo 
mrá thuhu ra Aquila, mrá me Ponto ne 
ja xqui 'ñehe de ra hai Italia, ne mri 
'fioui rá 'behña mra thuhu ra Priscila. 
Nú'á xqui bøni de ra hnini Nroma 
ngue'a ra nda Claudio bi manda da 
juui de guehni gatho ya xodyo. 

3 Ra cu Pablo bi ma bá 'buhui ra cu 
Aquila co rá 'behña ngue'a mi 'nada 
yá 'befi'u, mi hoca ya carpa dega dutu. 
4 Ne cada ra pa dega tsaya ra cu Pablo 
mi pa ja yá nija ya xodyo pa mi 
ñaui'a, nehe mi ñaui nú'u himyá 
xodyo, y mi zofo'u de rá noya Ajua. 

5 Ne nu mi zøhø ra cu Sila ne ra 
cu Timoteo xqui 'fiehe'u de ra hai 
Macedonia, bi zuhni'a ra cu Pablo mi 
ja ndunthi ra 'befi ngue'a hyastho mi 
zofo ya xodyo mi xipabi gue ra Jesu 
go gue'a ra Cristo nú'a xqui mehna 
Ajua pa da nda. 

6 Pe nuya xodyo bi ng'tuabi ne bi zani. 
Nu'bú ra cu Pablo bi hñaca rá pat'i ne 
bi huat'i, gue'a 'nara seña gue mi ma 
da 'uegue de gue' ne hinda ma da 
dadi de yá tsloqui, ne bi 'ñembabi: 

—Nu'ahu go ma gui thadisehu de 
ri duhu, ngue'a nuga ya hinte dí 
thadi de gue'ahu. Desde nubya ma ga 
zofo nú'u hingyá xodyo. 

7 De guehni ra cu Pablo bi 'uegue 
de gue'u ne bi ma ja rá ngu 'nara 
'føhø mra thuhu ra Justo mi 'bu 
gueta yá nija ya xodyo, ne nu'á mi 
xocambeni Ajua. 

8 Nepu 'nara 'ñoho mra thuhu ra 
Crispo mrá nda de yá nija ya xodyo bi 
gamfri ra Zidada Jesu con gatho ya 
mengu rá ngu. Ne ndunthi ya me 
Corinto bi 'yøtua rá noya Ajua mi 
manga ra cu Pablo, bi gamfri'u ne bi 
nxistehe. 

9 Nept 'nara xuui ra Zidada Jesu bi 
zofo ra cu Pablo ngu dega t'i ne bi 
'ñembabi: 

—Ogui tsu, sigui gui manga ra 
maca noya, oguí tsaya gui ña. 

10 Ngue'a nuga dí 'bui con gue'e, y 

hinda za to da 'yø't'a ra nts'o'mui. 
Ngue'a ja nuna hninina 'bui ndunthi 
ya ja'i go ma meti, y nú'á ma da 
gamfrigui. 

11 Hangue ra cu Pablo bi gohni 
na njeya made nuni ja ra hnini 
Corinto. Ne nzantho mi zofo ya ja'i 
de rá noya Ajua de guehni. 

12 Pe de nú'u ya pa mra nda ra 
Galio nuni ja ra hai Acaya, ya xodyo 
bi 'fw'ti pa da gu ra cu Pablo, ne bi 
ziz'u ja ra ts'utbi. 

13 Ne bi 'fembabi ra nda: 

—Nuna 'ñghona u'ta ya ja'i pa 
hinda nsunda Ajua ngu manga rá ley 
ra Moise. 

14 Ra cu Pablo mi ma da 
dahmaha, pe ra nda Galio bi 'ñemba 
ya xodyo: 

—'Bu di jahma te xa 'yo'tlahu 
nuna ra 'ñøhø, o xa 'ygt!a 'nara 
ts'ocate nuua ja ra hnini, nu'bú ha, 
da za ga øt'a nú'a guí mañhu. 

15 Pe nú'a guí mañhu honse dega noya 
ne de ri leyhu, go da nuhu te gui 
'yøthu. Nuga hinte dí 'ñent!i con 
guehna. 

16 Nept bi japi da boñ'u de 
guehni ja ra ts'utbi. 

17 Nu'bé gatho nú'u himyá xodyo mi 
'buhni bi mihi ra Soste nti'a mra nda 
de yá nija ya xodyo de nura hnini'a, 
ne ja bi hna'mbabini nts'edi ja rá 
thandi ra nda Galio, pe nu'lá nixi bi 
'yøt'a ncaso, y nixi hinte bi ma. 


Ra apostol Pablo bi menga pa 
Antioquía, ne ya rá hñu'qui bi 
mudi bi 'ño bi mamba rá noya Ajua 


18 Ha nura cu Pablo bi gohi 
ndunthi ya pa de guehni. Nepu de 
gue'a bi 'ñedi gatho ya cu, ne bi meui 
ra cu Aquila co ra nju Priscila pa bi 
ma ja ra hai Siria. Ne de má 'ñu bi 
'ranga ja 'nara zi t'uca hnini rá thuhu 
Cencrea. Ne ante da gu ra motsa'u pa 
da 'raxa ja ra ndehe, 'met'o ra cu 
Pablo bi 'ñaxa gatho rá sta pa bi 

'yøt!a ra hña'ti ngu nú'a xqui ma. 
19 Y nu mi zonga Efeso ra cu Pablo ja 
bi zoguini ra nju Priscila co ra cu 
Aquila, y nu'á bi ma ja yá nija yá 
mixodyoui pa bá ñaui'u. 

20 Y nu'á bi bantebi ra cu Pablo da 
gohi 'raya pa, pe nu'á himbi ne. 

21 Hangue bi 'ñehui'u ne bi 'ñembabi: 

—Di pe'tsi te grá 'bu Jerusale pa 
ga gtla ra ngo nú'a ya ma da dat'i, pe 
ma ga penga ma'na'qui pa ga 
cla!tsta'ihu 'bu Ajua go rá paha. 

Ne bi bøni de guehni Efeso, ne bi 
gu ra motsa pa bi 'raxa ja ra ndehe 
pa bi ma Cesarea. 

22 Nu mi zoni de guehni bi thogui 
'bestho pa bi ma Jerusale. Ne nu mi 
uadi bi zengua gatho ya cu de guehni, 
bi thogui pa bi ma Antioquía. 

23 Nepu de ya xqui 'mubhni 'raya pa, bi 
bøni ma'na'qui pa bi ma gatho ja ya 
hnini de ra hai Galacia ne de Frigia pa 
da nu te gra ma rá 'befi Ajua, ne mi 
zipi da zedi yá jamfri gatho ya gamfri 
nú'u mbi 'buhni. 


Ra Apolo bi mamba rá noya 
Ajua nuni Efeso 


24 Nú'u ya pa'u bi zønga Efeso 
'nara xodyo mrá thuhu ra Apolo mrá 
mengu ja ra hnini Alejandría. Xi mi 
padi da ña xá hño, ne mi padi xá hño 
gatho nú'a manga ra Ndaxjua T'ofo. 
25 Nu'á xqui t'utuabi rá noya ra Zidada 
Jesu desde bi gamfri'a, ne xi mrá ehya 
mi udi xá hño de nú'a mi padi de ra 
Zidada Jesu, masque hónse mi padi de 
rá sistehe ra Xuua. 

26 Ne bi mudi bi zofo ya xodyo ja yá 
nija'u, ne himi tsu. Nepu mi 'yøde ra 
nju Priscila ne ra cu Aquila, bi zixa 
'nambu pa bi 'ñutuabi ma'na xá hño 
de rá noya Ajua. 

27 Nepu nu'á 'mefa mi ne da ma 
Acaya, y ya cu de guehni Efeso bi 
xipabi gue xá hño da ma. Ne nu'ú bi 
'yopa 'nara he'mi pa bi mempa ya cu 
Acaya pa da ttumba ra hoga 'ñehe'a. 


RA ECHO 18, 19 


Ne nu mi zonga Acaya, nu'á bi mats'i 
de guehni nú'u xqui gamfribi rá noya 
Ajua. 
28 Ne xi mi ntsanoyaui ya xodyo ja yá 
thandi gatho ya ja'i. Nu'á mi zipi ngu 
nú'a manga ja ra Ndaxjua T'ofo gue ra 
Jesu go gue'a ra Cristo nú'a to'o bá 
pehna Ajua pa da nda, ne go gue'a 
nú'a mi to'mi'u. 

Ra apostol Pablo bi zofo ya me Efeso 
1 9 1 Nura cu Apolo mi 'buhni 

Corinto, ha nura cu Pablo 

mbi 'yo ra 'ñu pa mri ma Efeso, bi 
'ranga ja 'raya t'oho xi mya mboza, 
ne de gue'a bi zónga Efeso habu mi 
'bui 'raya gamfri. 
2 Nepu nu'a bi 'yambabi'u ne bi 
'ñembabi: 

—¿Ha gue gá hñañhu ra Maca 
Ndahi núbya gá camfrihu rá noya 
Ajua? 

Nu'á bi dadi ne bi 'ñena: 

—Hina, nixi stá ghe ua 'bu ra 
Maca Ndahi. 

3 Hangue nura cu Pablo bi 
'yambabi ne bi 'ñembabi: 

—¿Te ma sistehe xcá hñañhu 'bu? 

Ne nu'á bi dadi ne bi 'ñena: 

—Rá sistehe ra Xuua. 

4 Ra cu Pablo bi 'ñembabi'u: 

—Nura Kuua mi xi'tsa ya ja'i 
ngue'a gue'a ngu 'nara seña gue nuya 
ja'i'u ya xqui ñobri de yá tstoqui. Pe 
bi xipabi'u nehe gue mahyoni da 
gamfri nú'a mi ma da zøhø 'mefa de 
gue'a, go gue'a ra Jesu nú'a to'o ra 
Cristo nú'a bá pehna Ajua pa da nda. 

5 Ha nu mi 'yode njabu bi 
nxistehe'u de rá thuhu ra Zidada 
Jesu. 

6 Nepu ra cu Pablo bi hñuxa yá ye ja 
gatho ya gamfri pa bi hñanga ra Maca 
Ndahi. Y nura ora!a bi ña'u 
'rama'na'ño ya hñaqui ne bi mañ'u 
ngu nú'a xqui xipabi Ajua da ma. 

7 Ngu mi 'rettamayoho por gatho nú'« 
xqui hñanga ra Maca Ndahi. 

8 Ngu hñu nzana ra cu Pablo bi 
ma ja yá nija ya xodyo habu mbi 
mamba rá noya Ajua co ndunthi ra 
tsledi. Nulá mi ntsanoyaui ya ja'i ne 
mi øt'a 'nara ts'edi pa da gamfri'u 
nú'a mi xipabi hanja go ri manda 
Ajua. 

9 Pe 'ra de gue'u xi Kma me yá coraso 
hangue himbi ne bi gamfri, hønse mi 
tsanba rá noya Ajua ja yá thandi ya 
ja'i. Hangue nura cu Pablo bi 'uegue 
de gue'a, ne bi zixa nú'u xqui gamfri 
ja 'nara scuela, ne nura xahnate mi 
'buhni rá thuhu ra Tiranno. Y ja 
guehni ra cu Pablo mbi mamba rá 
noya Ajua hyastho. 

10 Njabu bi 'yøt'a yo njeya pa bi 
'yødebi rá noya ra Zidada Jesu gatho 
nú'u mi 'bu ja ra hai Asia, ya xodyo ne 
nú'u himyá xodyo. 

11 Y Ajua bi umba ra tsledi ra cu Pablo 
pa bi 'yøt'a ya danga nt'udi, 

12 asta mi tha'tsua yá nthu'tañaxu ne 
ma'ra yá dutu nuya da'thi pa mi 
thani'a ne mi yopa tha'tsuabi ya da'thi 
y nu'ú mi hani, y nu'u tó'o mi pe'tsa 
ya tslondahi nu'é mi poni de gue'a. 

13 Pe nu 'raya xodyo mya 'ñete mi 
'yo'u mi japa ya tslondahi da bøni de 
ja ya ja'i, nepu nu'ú bi beni gue da 
zapi da 'yenga ya tslondahi de rá 
thuhu ra Zidada Jesu nehe ngu mi 
gtla ra cu Pablo. Ne mi embabi ya 
ts'ondahi: 

—Di xi'a'ihe gui poni de rá thuhu 
ra Jesu nú'a manga ra Pablo. 

14 Guehna bi 'yøt'a nú'u yoto yá 
t'u ra Seva nú'a 'namrá nda ga macja 
gá xodyo. 

15 Pe nu mi 'yo'tua njaua 'nara 
tstondahi, nu'á bi dadi ne bi 'nemba 
nú'u ya 'ñoho: 

—Nuga dí paca to'o ra Jesu, ne dí 
paca to'o ra Pablo, xi nu'ahu, 
¿to'o'ihu? 

16 Ha nú'a ra 'ñøhø to'o mi pe'tsa 
ra tstondahi bi ma bá ju nú'u ya 'ñete 
co rá tsledi ra tstondahi ne xi bi 

na'mbi nts'edi. Ha nu'ú bi nest'ihi bi 
bøni de guehni mya thelo ngue'a bi 
thumba gatho yá dutu, ne bi hñaxa 
ndunthi ya nts'eni. 

17 Y gatho ya xodyo mi 'buhni Efeso 
ne nú'u himyá xodyo bi 'yøde'u nú'a 
xqui nja, nu'bé nu'é xi bi ntsu. Ne 
ma'na xi mri t'e'tsua rá nsu rá thuhu 
ra Zidada Jesu. 

18 Ne ndunthi de nú'u xqui gamfri 
mi pa mri njuani de yá ts'oqui. 

19 Y ndunthi ya 'ñete bi hñaxa yá t'ofo 
pa bi tsat!a ja yá thandi ya ja'i, ha 
nuya libro'4 nu mi t'øt'a ra uenda, mri 
muui ngu made nthebe 'mo ya 
tlaxaboja. 

20 Njabu ma'na mri ntenga rá noya 
Ajua co ndunthi ra tsledi. 

21 Nepu de gue'a ra cu Pablo bi 
hñuts!i gue da ma da c'a'tsa ya cu 
asta ja ra hai Macedonia ne Acaya, 
nepu rí 'ñehe Jerusale, nepu de 
guehni mahyoni rí ma Nroma. 

22 Hangue bi mehna yoho yá mfats'i 
da 'met!o pa rí ma Macedonia, bi 
mehna ra cu Timoteo ne ra cu Erasto. 
Ha nura cu Pablo bi gohnitho ma'ra ya 
pa de guehni ja ra hai Asia. 


Ya me Efeso bi ñunts'i'u 


23 Nú'u ya pa'a bi ñunts!a gatho 
ya me Efeso ngue'a bi zonini rá noya 
Ajua. 

24 Mi 'buhni 'nara 'ñoho mra thuhu ra 
Demetrio. Nura 'befi mi padi'a mi pøe 
ya boja dega tlaxi. Ne mi 'bu yá 
mfats'i mi hoca ya c'oi de 'nara zinana 
rá thuhu Diana pa mi papa ya ja'i. Y xi 
mi taha ndunthi ra boja. 

25 Nepu 'nara pa ra Demetrio bi 
munts!a gatho nú'u yá mfats!'i ne 
ma'ra nú'u to'o mi hoca ya c'oi nehe, 
ne bi 'ñembabi: 

—Nu'ahé guí padihu gue co nuna 
'befina stá tahu ndunthi ra boja, ne 
hinte stá 'behu. 

26 Pe ngu xcá 'yohu ne xcá hyanthu 
gue nura Pablo ri 'yo ne ma gue nú'u 

ya zidada nthogui, hingya zidada. Y 
njabu xa hñacua ndunthi ya ja'i gue 
hinda nsunda ya zidada, hingue 
honseua Efeso, nehe maxøgue gatho 
ma haihu Asia. 

27 Nuna guehna ma'na za nts'obyana, 
ha go guehna ma 'befihu di 
hanthmahuna. Nubya da ne ma ga 
'bedihu zai, asta ne ra nija de ma 
zinanahu Diana nú'a xi rá nsunda, ma 
da 'medi nú!a ra nsu pe'tsi. Ha ne gue 
numa zinanahu Diana ri nsunda gatho 
ya ja'i de guecua ja ma haihu Asia ne 
gatho maxggue ra ximhai. 

28 Nu mi 'yode njabu gatho nuyá 
mfats'i ne gatho nú'u ma'ra to'o mi 
hoca ya c'oi xi bi bø yá cue'u, ne mi 
mafi mi ena: 

— Xi rá nsunda ma zinanahu 
Diana! 

29 Ne bi nja ngu ra mpumfri gatho ja 
ra hnini, ne bri mihi ra cu Gayo ne ra cu 
Aristarco mya me Macedonia nti'u xqui 
'ñoui ra cu Pablo. Ne bri jut!i ne bri 
ts'its'i asta habu mi øt'a yá hmunts'i. 

30 Ha nura cu Pablo mi ne xa yut'ini 
pa xa zofo ya ja'i, pe nuya gamfri 
himbi hyopi bi yut!i. 

31 Nehe 'raya nda de Asia nú'u mi 
ntsixui ra cu Pablo, bi mempa ra noya 
gue hinda yut!la de guehni. 

32 Nura ora!a xi mbi ja 'nara hmahni ja 
yá hmunts'i'«, 'rama'na'ño mi mañ'u, 
ngue'a gatho xi xqui mpumfri, ne xi 
ndunthi de gue'u nixi mi padi hanja 
xqui munts!i. 

33 Pe nu 'ra de gue'u bi xipabi ra 
Jandro hanja xqui munts'i. Nuya 
xodyo xqui umba ya nt'ent'i ra Jandro 
pa da 'mai da ña ja yá thandi ya ja'i. 
Nepu nu'á bi 'ñutua ra seña ya ja'i co 
rá 'ye pa da go'ta yá ne. Nu'á mi ne da 
Nanga yá mixodyoui nú'u xcrí ju. 

34 Pe nu mi badi ya ja'i gue mra 
xodyo'a, nu'á bi mafi nts'edi ngu yo 
ora, ne mi ena: 

— Xi rá nsunda ma zinanahu 
Diana! 

35 Nepu 'nara nda de ra hnini bi 
go'tua yá ne ya ja'i ne bi 'ñembi: 

—Nú'ahu gyá menguhuua Efeso, 
haburaza xa fadi gue nuua ja ma 
hninihe xi drí suphu rá nija ma 
zinanahu Diana nú'a xá nsunda, y drí 
suphu rá c'oi nú'a bá cai de mahets'i 
bá pehna ma zidadahu ra Jupite. 
36 Guí pahu gue xa fadi haburaza, oguí tu 
ri muihu, ne ote guí gthu 'bu hinxcá 
beñhu xá hño 'met'o nú'a guí ne gui othe. 
37 Nuyu ya 'ñoho xcuá tsihu hinte xa 
tyø't'ahy, ha nixi xa ñama'ñu de ma 
zinanahu drí nsundahu. 
38 Y nura Demetrio ne nú'u ma'ra to 
hoca ya c!oi, 'bu ja te da ñapabi, dá 
ñapabi ja ra ts'utbi, ne dá nhyanthyaui 
ja ra nzaya. 
39 Nu'bu ja ma'na te gui mañhu, da za 
gui maha ja ra ts'utbi gui mañhu ja 
ma hmunts'ihu ngu manga ra ley. 
40 Ngue'a pa guecju xá ntstuni. Da za 
da hñapcahu da tlena gue xi dya 
necatuhnihu por nuna ra ñunts!i stá 
gthubya, ne hindí pahu te ga thadihu 
nu sta tlangahu. 

41 Nepu mi manga njaua ra nda, 
bi 'ñehui ya ja'i ne bi ua ra hmunts'i. 
Ra apostol Pablo bi 'ño ja ra hai 
Macedonia ne Grecia 
2 0 1 Ha nu mi uadi nú'a ra danga 

funts'i xqui nja, ra cu Pablo bi 
zohna gatho ya cu pa bi umba 'nara 
tstofo. Nepu bi 'ñehui gatho co 'nara 
nthufi ne bi bøni de guehni bi gu ra 
'hu bi ma pa ja ra hai Macedonia. 
2 Ne bi yopa zøni habu gatho mi 'bu 
ya cu pa bi nupa yá mfeni, nepu bi ma 
pa Grecia. 
3 Y nuni ja bi 'muhni hñu nzana. Ne 'mefa 
ya mi ma da gu ra motsa pa da 'raxa ja ra 
ndehe pa dí ma Siria, pe bi 'yøde gue ya 
xodyo xqui go 'nara cohi pa da 'yø'tua ra 
ntsto'mui, hangue nu'á bi beni gue ma'na 
xá hño da yopa 'ranga Macedonia. 
4 Ne bi meui ra cu Sopate mrá me 
Berea, ne ra cu Aristarco ne ra cu 

Segundo nú'u mya me Tesalonica, ne 
nura cu Gayo mrá me Derbe, ne nura 
cu Tiquico ne ra cu Trofimo myá me 
Asia, ne ra cu Timoteo. Mri 'ñoui ra cu 
Pablo bi zónga Macedonia habu ndi 
'buiga núga drá Luca. 

5 Nú'u ya cu'u bi 'metto pa ja ra hnini 
Ntroa ne ja bá tobgaheni. 

6 Nuje asta mi ua ra ngo de ra 
nts'ithuhme nsi rá nzoi, dá poñhe de 
guehni Filipo, dá juhe ra motsa pa dá 
'yohe ja ra ndehe cut'a ma pa pa dá 
tsóñhe Ntroa, ne ja dá ntheheni nú'u 
ya cu xqui 'met'o, nepu ja dá 'buheni 
yoto ma pa. 


Ra apostol Pablo bi zofo ya gamtfri 
nuni ja ra hnini Ntroa 


7 Y nú'a ndomingo bi munts'a 
gatho ya gamfri pa da zi ra Maca 
Nt'oxi. Y ra cu Pablo bi zofo'u de rá 
noya Ajua asta made ra xuui, ngue'a 
mi ma da bøni'a rá hyax!a 'bestho. 

8 Y nu habu xqui munts'i'e mra tóngu 
y ja mi zóni ndunthi ya ñot'i. 

9 Nept 'nara zi ts'unt'a mra thuhu 
Eutico mi huhni ja 'nara ventana, xqui 
do'ma ra t'aha ngue'a ra cu Pablo xi bi 
ña ndunthi ya ora. Ne nu mi 'ñaha bi 
dagui desde rá hñu ra tongu asta 
nja'ti. Y nu mri juts'i 'ñena ya xqui du. 
10 Nu'bé ra cu Pablo bi gai ne bi 'yots'i 
ne bi hyufi nú'a ra zi tstunt'u. Ne bi 
'hembabi ya cu: 

—O guí tsuhu, hinxa du, tetho. 

11 Nepu nura cu Pablo bi yopa 
bøxa ma'na'qui habu xqui munts'i'+. 
Ne bi hyeca ra thuhme pa bi zi'u ra 
Maca Nt'ozi, ne bi sigui bi ñaui ya cu 
asta mi hyats'i, nepu bi ma. 

12 Y nu mi ts'ixa nú'a ra zi ts'unt'u ya 
mi te xá hño, ne gatho ya cu bi hñu yá 
mui ne bi johya. 

Ra apostol Pablo bi ma de guehni 

Ntroa pa rí zónga Mileto 


13 Nepu dá ncohe ga juhe ra 
motsa pa ga 'bet'ohe grá mahe ja ra 

hnini Asón pa ja grá ntheheni ra cu 
Pablo ngu nú'a stí mañhe, ngue'a 
nu'á bi beni da ma 'ñoua. 

14 Nepu de guehni Asón dá nthehe, 
nept nu'á bi gu ra motsa habu ndi ohe 
pa dá mahe mahyegui ja ra hnini 
Mitilene. 

15 Ne de guehni rá hyax!a dá poñhe pa 
dá tsoñhe gueta ja ra hnini Quío. Y rá 
yopa dá tsøñhe ja 'nara danga hnini rá 
thuhu Samo nú'a ja ja rá hyo ra 
ndehe. Nepu ma dá coheni ja ra hnini 
Trogilio. Ne rá hñupa dá tsoñhe asta 
ja ra hnini Mileto. 

16 Ra cu Pablo himbi hyodi ja ra hnini 
Efeso ngue'a himbi ne bi 'mu ndunthi 
ya pa ja ra hai Asia. Nu'a bi dama 
nxgni pa da zoni 'nitho ja ra hnini 
Jerusale, pa sta dat!a ra ngo 
Pentecoste ya di 'buhni'a 'bu da za. 


Ra apostol Pablo bi zofo ya nda de 
ra nija nuni Efeso 


17 Ne de ya mi 'buhni Mileto ra cu 
Pablo bi mempa ra noya ya nda de ra 
nija de guehni Efeso gue mi to'mi 
nuni Mileto. 

18 Ne nu'é bá ehe habu mi 'bu ra cu 
Pablo, y nu'a bi 'fembabi'u: 

—Nu'ahu guí pahu xá hño tengu 
ma 'mui con gue'ahu desde dá tsóho 
de guecua ja ra hai Asia. 

19 Sta pepabi ma zi Hmuhu con gatho 
ra hñoja'i, ne ndunthi ya 'mi'qui xa du 
ma myi asta stá nzoni co nú'u ya 
nts'o'mųi xa 'yøtca ya xodyo asta mi 
ne da hyogagui'u. 

20 Masqué, pe nuga hindá tsaya dá 
xi'ahu nú'a ra hño mri 'ñep'ahu. Ne xi 
dá u'tla'ihu ja ri hmunts'ihu ne ja ri 
nguhu. 

21 Ne dá zo'a'ihu nú'ahu gyá xodyohu ne 
nú!ahu hingyá xodyohu pa gui ñobrihu 
de ri tstoquihu ja rá thandi Ajua, ne gui 
camfrihu ma zi Hmuhu ra Jesucristo. 

22 Nubyá ra Maca Ndahi tsixcagui grá 
ma Jerusale, pe nixi dí padi te ma grá 
thogui de guehni. 

23 Hønse di padi gue ja gatho nuya 
hnini habu dra ma, zicagui ra Maca 
Ndahi gue bi tóbgagui ya fadi ne 
ndunthi ya tslothogui. 

24 Pe ni 'na de guehya hingui picagui, 
nixi tu ma mui, nixi ma te hindí tsu ga 
'bedi ngue'a hinte di muui, qué go ga 
juata ra 'befi xa 'racagui ma zi Hmu ra 
Jesu, y nura 'befila gue'a ga manga ra 
hoga noya de rá danga hmate Ajua. 

25 Ha nubyá dí padi xá hño gue 
nú'ahu stá xi'ahu hanja ri manda 
Ajua, ya hingui ma gui yopa 
hyandgahu ma'na'qui. 

26 Nubyá dí ne ga xi'ahu gue nuga ya 
hinte dí thadi de gue'ahu. 

27 Ngue'a nuga ya stá xilahu gatho 
nú'a xa 'ñutcagui Ajua de nú'a beni'a, 
ne hinte stá coñ'ahu. 

28 Hangue nu'a dí xilahubya, nsusehu, 
ne suhu gatho nú'u ya gamfri xa 
'yent'a'ihu ja ri 'yehu ra Maca Ndahi 
nú'a xa hñux'ahu pa gui suphu rá nija 
ra Zidada nú'a xa dai co rá maca ji. 

29 Nuga dí padi xá hño gue de xcrá ma 
de guecua ma da 'ñepu 'raya ts'oja!i 
nú'y to'o da ne da huata gatho ya 
gamfri de ra nija, nja ngu 'nara miñ'o 
hinda pumba ni 'nara deti. 

30 Ne ma da 'mupu 'ra de gue'asehu ma 
da xi'ahu ya nt'udi nú'u hingo majuani 
pa da lueca ya gamfri da zits'i. 

31 Hangue xi da nsuhu, ne beñhu gue 
nuga stá zo'ahu hñu njeya ma pa ra 
xuui, ne asta stá zont!a'ihu cada 'na de 
gue'ahu. 

32 Nubyá zi cuhu, ra Zidada da 
max'ahu, ne da te'tla ri jamfrihu co 
rá maca noya!a, ne da 'ra'ahu gatho 
nú!a xa ña'tuabi da umbi gatho nú'u 
to'o yá meti'a. 

33 Nuga hinto stá apa ra boja pa 
guecsehe, nixi hinto stá api te ga he. 
34 Ngue'a nuga ngu xcá pasehu stá 
mpefi co ma 'ye pa stá tsudi nú'a dí 
honi pa gueque ne pa nú'u ndrí 'ño'be. 
35 Nzantho stá u't'ahu gui 'yøthu ngu 
stá øt'e, gui mpehu pa gui faxhu nú'u 

to'o othobi, ne gui bembabihu nú!a bi 
manga ra Zidada Jesu ne bi 'ñena: 
“Ma'na njapi nú'a to'o ri uni que nú'a 
to'o hani.” 

36 Nepu mi uadi bi manga njabu 
ra cu Pablo, bi ndandiñahmu gatho 
ya cu, ne bi 'yapabi Ajua mahyegui. 
37 Nepu gatho ya cu bi nzoni ne bi 
hyufi ra cu Pablo ne bi zu'tsua rá hmi, 
38 ngue'a zi mi tu ya mui co nú'u ya 
noya xqui mañ'a gue ya himi ma da 
yopa hyandi ma'na'qui. Nepu bi ma bá 
eni'u ja ra motsa pa bi nets'i ne bi ma. 

Bi ma Jerusale ra apostol Pablo 
2 1 1 Dá 'ueguehe de ya cu 

dá mahe co ra motsa 
manjuantho asta ja 'nara zi xeca hai 
rá thuhu Cos bí o madetho ra ndehe. 
Nepu rá hyax'a dá thohe ja ma'na ra 
hai rá thuhu Roda bí o madetho ra 
ndehe nehe. Ne de guehni dí mahe ja 
'nara hnini rá thuhu Patara bí ja ja rá 
hyo ra ndehe. 
2 Nepu de guehni Patara da tsuhe 
'nara motsa mri ma pa Finicia da 
mahe con gue'a. 
3 Ha nu de ndí pahe ja ra ndehe dá 
hanthe ra hai Chipre mi ja lado ngaha, 
ne dá siguihe asta dá tsoñhe Siria, 
ngue'a nú'a ra motsa ndrí 'ñohe mi ma 
da zogui nú'a mri ndude ja ra hnini 
Tiro nú!a bí ja ja rá hyo ra ndehe, ja 
dá caheni. 
4 Ne ma dá tsuheni ya gamífri, ne dá 
'buheni yoto ma pa con gue'u. Ha 
nu'éá bi xipa ra cu Pablo gue hinda ma 
pa Jerusale ngue'a ra Maca Ndahi xqui 
xipi'u te ma da thoguini. 
5 Pe nu mi uadi nú'u yoto ma pa, dá 
mahe con gatho ya gamfri, ya 'behña 
ne ya batsi, dá poñhe de ra hnini 
pa bi nexcahe ja ra motsa, ne dá 
ndandiñahmuhe gatho ja ra ñanthe 
pa dá apabihe Ajua. 
6 Nepu dá edihe ya cu dá nhyufihe 'na 
ngu 'na, ne dá pøxhe ja ra motsa dá 
mahe. Ha nu'ú bi menga ja yá ngu. 

7 De guehni Tiro di mahe ja ra 
hnini Tolemaida. Ja da zenguaheni 
ya cu, y dá 'buheni 'na pa con gue'u. 
8 Nepu rá hyax!a dá thohe pa dí mahe 
ja ra hnini Cesarea. Y ja mi 'buhni ra 
cu Lipe nú'a mi mamba rá noya Ajua 
ne mi 'na de gue nú'u yoto ya nda de 
ra nija, hangue ja dá ma dá oxheni ja 
rá ngu. 

9 Nú!a ra cu Lipe mi pe'tsa goho yá 
t'ixu, y nu'é hinxqui nthati, y mi ña co 
rá tsledi ra Maca Ndahi. 

10 Ne dá 'buheni 'raya pa, ne bi zoho 
'nará 'mehni Ajua mra thuhu ra Agabo 
xqui 'ñehe de Judea. 

11 Bá ehe pa e da c!ascahe, ne bi 
hñamba rá ngut!i ra cu Pablo, nepu 
con gue'a bi du'tase yá ua ne yá 'ye, 
ne bi 'ñena njaua: 

—Rá Maca Ndahi Ajua ena gue 
ya xodyo de guehni Jerusale ma da 
du'ta njaua nú'a to'o rá meti nuna 
ngut'ina, ne da 'yentlua ja yá 'ye ya 
ja'i nú'u hingyá xodyo. 

12 Nu ndá ghe njabu nuje ne ya cu 
de guehni Cesarea dá bantebihe ra cu 
Pablo gue hinda ma Jerusale. 

13 Nepu nura cu Pablo bi dadi ne bi 
'ñena: 

— Pa te guí zoñhu? Hønse guí 
jacju da du ma mui nehe. Nuga ya dí 
'bui pa da thogagui de guehni 
Jerusale po rá thuhu ma zi Hmu 
Jesu, y hingue honse pa dra 
thu'tcagui. 

14 Pe himbi za dá hacuahe ra cu 
Pablo pa da ma de guehni, ne ya 
hinte dá mañhe, hónse dá embabihe: 

—Nu'bú dá t'øt'a ngu nú'a rá 
paha ma zi Hmuhu. 

15 Ne de gue'a dá hñocje dá mahe 
pa Jerusale. 

16 Ne bi dengahe 'raya cu de guehni 
Cesarea, y 'na de gue'a mra thuhu ra 
Nasó mrá me Chipre, ya mi pe'tsa 
ndunthi ya jeya xqui gamfri ra Zidada 
Jesu. Y mi ja rá ngu nuni Jerusale hangue 
bi zixcahe pa dua 'buheni con gue'a. 

Ra apostol Pablo bi c'a'tsa 
ra apostol Cobo 


17 Y nu ndá tsøñhe Jerusale ya cu 
de guehni bi 'racje 'nara hoga 'ñehe. 
18 Ha nurá hyax'a ra cu Pablo bi ma 
con guecje pa dá c'a'tshe ra cu Cobo, 
ne ja mi 'buhni gatho ma'ra ya danga 
cu de ra nija. 

19 Nura cu Pablo bi zengua'u, ne bi 
metuabi gatho nú'a xqui 'yøt'e co rá 
ts'edi Ajua pa bi gamfri nú'u ya ja'i 
hingyá xodyo. 

20 Y nu mi 'yøde njabu'a, bi 
xocambeni Ajua, ne bi 'ñemba ra cu 
Pablo: 

—Nde'bu zi cu, pe ya guí padi 
gue ya 'motho de ma mixodyohu ya 
xa gamfri ra Zidada Jesu, pe nu'ú ma 
gue mahyoni da t'gt'e ngu nú'a 
manga rá ley ra Moise. 

21 Ne xa sipabi'u gue nú!i guí utuabi 
nú'u ma'ra ma mixodyohu bi 'bu ja 
ma'ra ya hai gue hinda 'yøt'a ngu nú'a 
manga rá ley ra Moise. Nehe nu'á ena 
gue xcá xipabi'u gue hinda hñu'tsua 
nú'a ra seña yá batsi, ne hinda 'yøt'a 
ngu nú'u ma nzaihu. 

22 Xibya, ¿te ga pthu? Ngue'a nu sta 
badi ya ja'i gue guí 'bucua ma da 
munts!i gatho'u. 

23 Hangue ma'na xá hño 'yøt'a ntina 
ma ga xilahe: De guecjuua 'bucua 
goho ya cu mahyoni da 'yøt'a 'nara 
hña'ti bi ña'tuabi Ajua. 

24 Tsits'i ri me ua nzugui con guehyu 
ngu yá nzai ma mixodyohu, ne 
ju'tuabi yá gasto. Nepu nu'é da za da 
'ñaxi. Y njabu ha, da badi gatho ma 
mixodyohu gue hinga majuani nú'a xa 
sipabi'u gue go xcá manda njabu. Y 
njabu da badi'u gue ne'i guí ptle ngu 
nú'a manga rá ley ra Moise. 

25 Pe nú'u ya gamfri hingyá xodyo, ya 
stá opabihe gue hinga mahyoni da 
'yøt!e ngu ma nzaihu, honse gue nula 
mahyoni da 'yot!e, hinda zi ra ngo 
nú'a xa hña'tua ya c!oi, nixi yá ji ya 

mbo'oni, nixi nú'u ya mbo'oni xa 
hmi'tua yá 'yuga hinxa 'bomba yá ji, 
ne ni 'na de gue'a hinda hñuxui 'nara 
'behña nú!a hingue xi rá 'behña. 


Bri ju nts'ahni ra apostol 
Pablo ja ra ndanija 


26 Nu'bé rá hyax!a ra cu Pablo bi 
zixa nú'u goho ya cu pa dua nxuca 
mahyegui con gue'a ngu yá nzai ya 
xodyo. Ne 'mefa bi yutla ja ra 
ndanija pa bi unga nt'øde ha'mu da 
ua yá pa de ra nsuqui, ne ha'mu da 
dat'a ra pa da unga yá hña'ti nú'u ya 
cu'u. 

27 Pe ya mi ma da uadi nú'u yoto 
ma pa de ra nsuqui, 'raya xodyo me 
Asia bi hyanda ra cu Pablo gue mi o 
mbo ra ndanija. Nepu nu'é bi 'yu'ta 
ya ja'i pa bi japi bi ñents'i, nepu bi 
gu ra cu Pablo. 

28 Ne nu'é xi mi mafi mi ena: 

—¡Nú!ahu gyá me Israelhu, 
faxcaheua! Nuna guehna ra 'fiøhø 'yo 
haburaza u!ta ya ja'i da ñama'ñu de 
ma hninihu ne de ma leyhu ne de ma 
nijahu. Ha nubyá xa cu'ta 'raya me 
Grecia ja ma nijahu, núyu hindi 'epi 
da yut!i, y honse ri tstonga ma maca 
nijahu. 

29 Mi manga njabu'a ngue'a xqui 
hyandi'u ra cu Pablo ja ra hnini mri 
'ñoui ra cu Trofimo ra me Efeso. Ha 
nu'ú mi hu yá mui gue go gue'a xqui 
zixa ra cu Pablo ja ra nija. 

30 Hangue gatho ra hnini bi 
njuts!i, ne gatho mri nest'ihi'u 
haburaza mbrí 'ñehe. Nepu bi gu ra 
cu Pablo ne bi gut'i pa bi pøni de ra 
nija, ne 'bestho bi jot'a ya gosthi 
nija. 

31 Ne nu't mi 'ramanu pa xa dama 
hyo. Pe bi 'yøde ra danga nda gá 
soldado gue gatho ra hnini de Jerusale 
xqui njuts'i. 

32 Hangue nú'á bi munts'a gatho yá 
soldado ne ma'ra ya nda gá soldado, 
ne bi ma hnest'ihi pa habu xqui 

munts'a ya ja'i. Nepu ngu mi hyanda 
ya ja'i ra danga nda gá soldado bi zøni 
mi zi yá soldado, ra ora'a ya himbi 
sigui bi na'mba ra cu Pablo. 
33 Hangue nura danga nda gá soldado 
bi gu nts'ahni ra cu Pablo ne bi manda 
dra that'i co yoho ya cadena, nepu 
'mefa bi 'ñani to'o mi gue'a ne te xqui 
'yøtle. 
34 Nu!bt nuya ja'i xi mi tho ya hmafi 
ne 'rama'na'fio mi mañ'u, hangue 
njabu himbi za bi badi ra danga nda 
gá soldado de nú'a xqui nja ngue'a mi 
mantho'u. Hangue ma'na za hño bi 
manda da ts'ixa ra cu Pablo asta ja ra 
cuarte. 
35 Ha nu mi zoni ja ra 'rendo de ra 
cuarte ya soldado bi ndudetho ra cu 
Pablo ngue'a xi mi ne da na'mbabi ya 
ja'i. 
36 Ngue'a gatho ya ja'i mri 'befa mi 
mantho mi ena: 

—;Dá tho nura 'ñoho'a! 


Ra apostol Pablo bi ma de rá jamfri 


37 Ne de mi ma da ju'ta mbo ra 
cuarte, ra cu Pablo bi 'ñemba ra 
danga nda gá soldado: 

—¿Ha hingui 'raca nsequi ga ña 
ts'a? 

Ha nura danga nda gá soldado bi 
'ñembabi: 

—A, xi guí padi gui ña dega 
griego. 

38 Nu'bé hingo gue'a'i grá me Egipto 
nd'a to'o bi 'yøt'a 'nara tuhni ya pe'tsa 
ya pa, ne bi zixa ja ra mbonthi nú'u 
goho 'mo ya 'yot!atuhni. 

39 Nepu nura cu Pablo bi dadi ne 
bi 'fembabi: 

—Hina. Nugá drá xodyo, drá me 
Tarso nú!a ra danga hnini de ra hai 
Cilicia. Ne dí bante'ibya gui 'raca 
nsequi ga zofo nuyu ya ja'i 'bahni. 

40 Nepu nú'a ra danga nda gá 
soldado bi umba nsequi da ña. Nu'bé 
ra cu Pablo bi 'mai ja ra 'rendo ne bi 
'ñutua ra seña ya ja'i co rá 'ye pa da 

go'ta ya ne, ne ya hinto bi na. Ha 
nura cu Pablo bi ña dega ebreo ne bi 
'ñembabi'u: 
2 2 1 —Nú'ahu ma cu'ihu guí 
'bahubu, ne nú'ahu gyá 
ndahu de ma nijahu, 'yøhu núna ma 
ga xi'ahu pa gui pahu te rá 'be nú'a 
stá ptle. 

2 Ha nu mi 'yøde'u gue ra cu 
Pablo bi ñaca ebreo ngu'a, ma'na xi 
bi go'ta yá ne, y nura cu Pablo bi 
'hena: 

3 —Nuga drá xodyo nehe ngu'ahu, 
ne dua 'bui ja ra hnini Tarso de ra 
hai Cilicia, pe ja sta te de guecua 
Jerusale. Ne stá nzadi ja rá hmanda 
nú'a ra xahnate rá thuhu ra Gamalie. 
Y nú'á bi 'ñutcagui xá hño te rí 
bønga rá ley ndu ma dadahu. 
Nzantho xi stá pepabi Ajua con gatho 
ma mai, ngu nú'a guí pthu nehe 
mapaya. 

4 Nuga rá mudi ndrí utsa nú'u to'o mi 
camfri rá noya Ajua, asta ndí ho nehe. 
Ne ndi tsixa dega nthu'ti ja ra fadi ya 
'tñøhø ne ya 'behña. 

5 Nura danga nda gá macja ne numa 
ndahu de ma nijahu da za da manga 
núbya gue nú'ú bi 'raca nsequi co 
nara he'mi pa dá ha'tsuahma nú'u ma 
mixodyohu de guehni Ndamasco pa 
da hñe'ti'«. Nuga ndrá mahma pa 
guehni pa ma ga honga nú'u xqui 
gamfri rá noya Ajua pa ga tsi dega 
nthu'ti nuua Jerusale pa dra castiga. 


Ra apostol Pablo mi pede de hanja 
bi gamfri 
(Hch. 9:1-19; 26:12-18) 


6 Pe de ndi ne ra 'ñu de ya ma ga 
tsonga Ndamasco ngu mi nde ma pa, 
nda thamfri bi gobgatho 'nara ñot'i 
xqui 'ñe de mahets'i y asta mri 
huexqui nts'edi. 

7 Nepu nuga dá tagui ne dá ø 'nara 
noya mi engagui: “Saulo, Saulo, 
chanja guí hongui pa gui 'yøtca ra 
ntslo'mui?” 

8 Nepu nuga dá ambabi njaua: 
“¿To'o'i, zi Hmu?” Nepu bi 'ñengagui: 
“Nuga go gueque drá Jesu drá me 
Nasare. Ha nu'i guí hongui pa gui 
'yøtcagui ra ntslo'mui ngue'a guí honi 
pa gui 'yø'tua ra nts'o'mui nú'u to'o xa 
gamfrigui”, bi 'ñengagui. 

9 Nehe nú'u ndrí 'ño'be bi hyanda nú!a 
ra ñot'i nehe, ne xi bi ntsu. Pe nu'á 
himbi 'yode nú'a ra noya bi zocagui. 
10 Ha nuga dá ambi nú'a to'o bi zoqui 
ne dá embabi: “Ma zi Hmu'i, ¿te 
mahyoni ga pt'ebya?” Ha nu'á bi 
'ñengagui: “'Bai ne sigui ri 'ñu pa grí 
ma Ndamasco. Ne ja guehni ma da 
silani gatho nú'a mahyoni gui 'yptle.” 
11 Y co nú'a ra ñot'i'a bi jaqui dá 
ngoda 'bestho. Nepu nú'u ndrí 'ño'be 
go gue'u bi gencagui pa bi za dá 
tsónga Ndamasco. 

12 Ne de guehni ja mi 'buhni 'nara 
'ñoho rá thuhu ra Anania, ne xi mi 
øt'a gatho nú'a manga ra ley, ne gatho 
nú'u ma mixodyohu mbi 'buhni 
Ndamasco mi ña xá hño de gue'a. 

13 Y nu'á bi ma bá c'ascagui, ne mi 
zoni bi 'fengagui njaua: “Zi cu Saulo, 
hñanga ri thandi ma'na'qui.” Ne 
'bestho ra ora'a bi za dá handa ra 
Ananía mi 'bahni. 

14 Nepu nu'a bi 'ñengagui: “Ajua nú'a 
mi xpcambeni ndu ma dadahu go 
gue'a xqui huahn'a!'i desde ra mudi pa 
gui patua rá paha'a, ne pa gui 
hyandua rá T'w!a nú!a to'o hingui tu ni 
'nara ts'ogui, ne pa gui 'yøtua rá 
noya!a nu sta zo'a'i. 

15 Ngue'a go nu'i ma gui damajuani ja 
gatho ya ja'i haburaza de nú'a xcá 
hyandi ne xcá 'yøde. 

16 Xibya, ¿te rá 'be guí to'mi? Nxgni 
maha gui nxistehe, ne 'yapabi ra 
Zidada da pun'a ri tstoqui.” 


Ra apostol Pablo bi ma hanja xqui 
'behna da zofo ya ja'i hingyá xodyo 


17 Nepu dá penga pa Jerusale ne 
dá cut'a ja ra ndanija pa dá apabi 

Ajua, ne ja da handini 'nara nt'udi 
ngu dega t'i. 

18 Da handa ra Zidada, ne bi 
'Nengagui: “Nxøni dama poni de 
guecua Jerusale, ngue'a nuya ja'i de 
guecua hinda ma da gamfri'i nú'a ma 
gui damajuani de gueque.” 

19 Hangue nuga dá embabi: “Ma zi 
Hmu'i, nu'á padi za hño gue nuga ndi 
cutla mbo ja gatho ya nija, ne ndi tsixa 
fadi nú'u to'o mi camfri'i ne ndi 
tsehni, ne ndi na'mbabi. 

20 Ne nu mi mfanga rá ji ri hoga mefi 
ra cu Teba nú'a mi damajuani de 
gue!e, nequi ndi 'buhni nehe, ne xi dá 
ho nú'a bi t'o'tuabi'a. Ne go ndi supabi 
yá dutu nú'u ya hyote.” 

21 Pe nura Zidada bi 'ñengagui: “Grí 
ma, ngue'a ma ga pen'a asta habu bí 
'bu nú'u hingyá xodyo pa gui zofo'u.” 


Ra apostol Pablo mi o ja yá 'ye ra 
danga nda gá soldado 


22 Hønse gue'u ya noya bi za bi 
manga ra cu Pablo, ngue'a ra ora'a bi 
mudi bi mafi gatho ya ja'i ne mi ena 
njaua: 

—;¡Nuni dí 'ñepi da tho ngue'a ya 
hindi 'ñepi da nte! 

23 Ha nuya ja'i mi mantho himi ne 
da go'ta yá ne asta mi pants!a yá 
dutu ne mi føta ya hai co yá cue. 

24 Nepu nura danga nda gá soldado bi 
manda da jot!a ra cu Pablo ja ra 
cuarte, ne bi manda dra fet!i pa da 
mahma te ma tstoqui xqui 'yøt'e, pa 
njabu da badi hanja mi po yá cue ya 
ja'i con gue'a. 

25 Pe nu mri that!a ra cu Pablo pa dra 
fet!i, nu'bé bi 'fembabi 'nara nda gá 
soldado mi 'bahni: 

—¿Ha gue xá hño gui fethu 'nara 
'ñógho me Nroma nizi hinxcá pahu 
'met'o ua xi xa 'yot!a 'nara tstoqui ua 
hina? 

26 Ha nu mi 'yøde njabu ra nda gá 
soldado, bi ma bá xipa ra danga nda 
gá soldado ne bi 'ñembabi: 

—Jamasu nú'a ma gui 'yg'tua 
nú!a ra 'ñgho, ngue'a nu'á ra me 
Nroma. 

27 Nepu ra danga nda gá soldado 
bi ma ba tsudi ra cu Pablo ne bi 
'yvambabi: 

—¿Ha gue xi majuani grá me 
Nroma? 

Ra cu Pablo bi dadi ne bi 'ñena: 

— Haha, majuani. 

28 Nu'bú nura danga nda gá 
soldado bi 'hembabi njaua: 

—Congue nuga xi dá jut'a 
ndunthi ra boja pa bi za dá me 
Nroma. 

Ha nura cu Pablo bi 'ñembabi: 

—Pe nuga drá mengu desde da 
'bui. 

29 Ne nu mi 'yode njabu nú'u to'o 
mi ma xa methma ra cu Pablo, nú'ú 
'bestho bi 'uegue de gue'a. Ne ra 
danga nda gá soldado mi badi gue xi 
majuani mrá me Nroma, bi ntsu 
ngue'a xqui manda dra that'i. 


Ra apostol Pablo mi ña ja yá 
thandi ya hmunts'a nda gá xodyo 


30 Nepu rá hyax!a ra danga nda gá 
soldado bi 'ygt'e pa da nja ra 
nthanthya pa da badi hanja xqui 
ñapabi ya xodyo ra cu Pablo. Hangue 
bi manda da thacua ya cadena nú'u 
mi that'a ra cu Pablo ne bi zohna 
gatho ya nda gá macja ne gatho ya 
nda gá xodyo pa da munts'i. Nepu 
bri ponga ra cu Pablo ne bi 'ba'ma ja 
yá thandi'u. 

23 1 Nu'bé ra cu Pablo bi 
hyanda gatho ya nda gá 
xodyo xqui munts'ini ne bi 'ñembabi: 

—Ma cu'ihu, nuga nzantho stá 
'bui xá hño ja rá thandi Ajua co ma 
mfeni xá nt'axi asta mapaya. 

2 Nu'bú ra Anania nú'a mra danga 
nda gá macja bi 'bepabi nú'u mi 'bahni 
guetbu ra cu Pablo da me'tua rá ne. 

3 Nu'bé nura cu Pablo bi 'ñemba ra 
danga nda gá macja: 

—jAjua ma da 'ra'a ri nju'ti, nu'i 
'nagrá yohmi! Pa gue'a guí hupu gui 
'yangagui te stá øt'e ngu manga ra 
ley. Nu'bú, ¿hanja hinguí øt'e ngu 
manga ra ley, gue hønse go grí 
manda da hnabgagui? 

4 Ha nu ma'ra ya ja'i mi 'bahni bi 
'ñembabi: 

—¿Ha gue njabu gui thatuabi rá 
danga macja Ajua? 

5 Nu'bú nura cu Pablo bi 
'ñembabi'u: 

—Ma cu'ihu, nuga hinduí 
pahmaha ua go guehni ra danga nda 
gá macja. Stá pahma hinstá ma 
njabu, ngue'a manga ja ra Maca 
T'ofo njaua: “Oxqui ñama'ñu de ni 
'nari nda de ja ri hnini.” 

6 Nepu ra cu Pablo bi badi gue 'ra 
de gue'u mya saduceo, ha nu ma'ra 
mya fariseo. Hangue bi 'ñenga nts'edi: 

—Ma cu'ihu, nuga nequi drá 
fariseo ne drá t'u de ya fariseo. 
Hangue nubyá zua ts'igagui pa 
guecua honse ngue'a dí camfri gue 
ma da yopa nte nú'u xa du. 

7 Nu de mi manga njabu ra cu 
Pablo, ya fariseo ne ya saduceo bi 
mudi bi ntsanoya'u, ne bi hyegue 'ra 
'nambu. 

8 Ngue'a nuya saduceo ena gue nú'u 
xa du ya hinda ma da yopa nte, ne ena 
gue hingui 'bu ya enxe, nixi ya ndahi. 
Pe nuya fariseo ha, camfri gue ma da 
yopa nte nú'u xa du, ne camfri gue 
'bui ya enxe ne camfri gue 'bu ya 
ndahi. 

9 Nept xi bi mu ra mahni'«. Y nura 
ora!a bi 'mai 'raya xahnate de ra ley 
nú'a mya fariseo ne bi 'ñena: 

—Nuna ra 'ñøhø hinte ma tstoqui 
dí tsetuahu. Xi'bu xa zofo 'nara 
ndahi o 'nara enxe, hingui tsa ga 
no'tuahu rá tsledi Ajua. 

10 Ha nu'é co yá cue xi mri 
mantho, hangue ra danga nda gá 
soldado xi bi ntsu ngue'a mi hu rá 
mui gue nú'ú ma xa hyo ra cu Pablo. 

Hangue bi manda dua ts'i ya soldado 
pa da zica ra cu Pablo de ja yá 'ye ya 
xodyo, ne bi yopa zixa ja ra cuarte. 

11 Y nu mi nxuui ra Zidada bi zofo 
ra cu Pablo ne bi 'ñembabi: 

—Pablo, oxqui ntsu, ngue'a ngu 
xcá damajuani de gueque nuua 
Jerusale, njabu ma grí damajuani de 
gueque nuni Nroma nehe. 


Yá ncontra ra apostol Pablo bi 
tyot!a 'nara cohi'u pa da hyohma'a 


12 Ha nurá hyax'a 'raya xodyo bi 
go 'nara cohi pa da hyohma ra cu 
Pablo. Bi hñuts'i gue hinda ñuni nixi 
da ntsithe asta hinda 'yøt'e nú'a xqui 
'ye!mbabi'u. 

13 Mi thogui ñote ya 'ñøhø nú'u to'o 
xqui me'tsa nú!a ra cohi'a. 

14 'Met'o bi ma bá c'a'tsa ya nda gá 
macja ne yá ndaxjua nda ya xodyo, ne 
bi 'ñembabi'u: 

—Nuje stá cohe 'nara cohi xá 
nts'uni gue hinte ma ga tsihe asta 
hinga hohe ra Pablo. 

15 Ha nubyá nu'ahu ne ma'ra ya nda 
de ma hmunts!a ndah+ 'yaphu ra 
danga nda gá soldado gue rixudi dua 
tsin'ahu'a ja ri thandihu. Gui 'ñemfe 
gue guí ne gui pahu xá hño de nú'a xa 
'yøt!a. Ha nuje ma xi ga acje pa ga 
hohe ante da zøhø de guecua. 

16 Pe nu 'nará 'bedatsi ra cu Pablo 
bi badi gue mi tlecua rá tio, hangue 
'bestho bi ma ba xipabi ja ra cuarte. 
17 Nu'bé nura cu Pablo bi zohna 'na de 
ya nda gá soldado ne bi 'ñembabi: 

—Tsi'tsua ra danga nda gá 
soldado nuna ts'unt'una, ngue'a ha 
raya noya da xipabi. 

18 Hangue nura nda bi zi'tsua ra 
danga nda nú'a ra ts'unt'u, ne bi 
'ñiembabi: 

—Nú!a ra Pablo ofadi bi zoncagui 
pa dua tsin'a nuna ts'unt'u ngue'a ne 
da xi'a'i 'raya noya 'na. 

19 Nu'bé nura danga nda gá 
soldado bi mipa rá 'ye ra ts'unt'u ne 

bi zixa 'nambu pa ba ambase ne bi 
'ñembi: 

— Te 'me guí ne gui xicagui? 

20 Ha nú!a ra ts'unt'u bi 'ñembabi: 

—Ya xodyo xa 'yøt'a 'nara cohi 
gue ma da 'ya'a!i ra favo gui pempa 
ra Pablo rixudi ja yá thandi yá 
hmunts'a nda'«, ne ma da 'ñeñ'a!i 
gue nu'é ne da badi xá hño nú'a te 
xa 'yøt'e. 

21 Pe oxqui camfri nú'a da xi'a'u, 
ngue'a ngu ñote ya 'ñøhø acate, ne xa 
ma gue hinda ñuni nixi da ntsithe asta 
hinda hyo ra Pablo. Nubyá nu'ú honse 
to'mtho nú!a go gui mangue. 

22 Nepu nura danga nda bi 'ehui 
nú'a ra ts'unt'u ne bi hyu'mba ra hña 
ne bi 'ñembi: 

—Oto xqui xipabi de nú'a gá 
xicagui. 


Ra apostol Pablo bi 'behni pa 
ja ra nda Feli 


23 Hangue nura danga nda bi 
zohna yoho ya nda gá soldado ne bi 
'bepabi gue da hñoqui co yo nthebe 
ya soldado dega 'ñoua, ne má 
hñu'rate ma 'ret!la ya soldado dega 
ntógue, ne má yo nthebe ya soldado 
co ya lansa, pa da ma't ja ra hnini 
Cesarea nzunga guto nxuui. 

24 Nehe bi manda gue da ttumbabi 'na 
yoho ya fani ra cu Pablo pa da ma 
ntógue, ne da ts'its'i, pe xi dra su xá 
hño pa dra dapabi ra Feli nú'a mra 
nda ja ra hai Cilicia. 

25 Nehe bi ttumba 'nara t'ofo ya nda ga 
soldado pa da umba ra nda Feli, habu 
mi enga njaua: 

26 “Núga drá Claudio Lisia, dí 
zengua!i, nu'i hoga nda Feli. 

27 Nuna ra 'ñøhø rá thuhu ra Pablo bi 
gu ya xodyo ne mi ma da hyohma. Pe 
nuga dá padi gue ra me Nroma, 
hangue dá ñaniga co ma soldado. 

28 Nuga ndí ne ga padi hanja mi 
ñapabi'u, hangue dá tsixhe ja yá 
thandi yá hmunts'a nda'u. 

29 Ne nú'a dá padi gue mi ñapabi de 
yá leyse'u, hingo te xqui 'yøt'e de ma 
leyhu pa xa tho nixi pa xa jothma fadi. 
30 Pe nuga bi sicagui gue nuya xodyo 
mi ne xa 'yaqui pa xa hyohma'u, 
hangue 'bestho dá pen'abu'a. Ne dá 
xipabi nú'u to'o ri ñapabi gue da 
ñapabi ja ri thandi nú'a xa 'yøt'e. 
Gue'a mi ja te ga zi'a'i. 
Nzenguathohu.” 

31 Nu'bé ya soldado bi 'yøt'a ngu 
nú'a bri 'bepabi, bi zixa ra cu Pablo 
dega xuui asta ja ra hnini Antipatri. 
32 Ha nurá hyax'a ya soldado nú'u mi 
'tñoua bi menga pa ja ra cuarte, ha 
nú'u mi pa ntogue bi thoguiui ra cu 
Pablo. 

33 Ha nu mi zonga Cesarea bi ttumba 
ra tlofo ra nda Feli, ne ra cu Pablo bi 
t'ent'ua ja rá 'ye'a. 

34 Ha mi uadi bi hñe'ta nú'a ra tlofo ra 
Feli bi 'yambabi habu mra mengu. Ha 
nu mi xipabi gue mrá me Cilicia, 

35 nu'bé bi 'fembabi: 

—Ma ga ø te gui ma nu sta 'Ñepu 
nú'u to'o ri ñap'a'i. 

Nepu bi manda gue dra su xá hño 
ja nú'a ra ngu habu mi ja rá ts'utbi ra 
nda Erode. 


Ra apostol Pablo bi 'mai ja rá 
thandi ra nda Feli 
24 1 De ya mi pe'tsa cutla ma pa 
mi 'buhni ra cu Pablo nuni 

Cesarea, bi zønga ra danga nda gá 
macja nú'a mra thuhu ra Anania co 
'rayá ndaxjua nda ya xodyo, ne mi 
'ñoui'a 'nara ponjya mra thuhu ra 
Tértulo, bi zoñ'u pa da hapa ra cu 
Pablo ja ra nda Feli. 
2 Nepu bá ts'i ra cu Pablo pa bi nja ra 
nthanthya ja rá thandi ra Feli, y ra 
Tértulo bi madi bi fate ne bi 'hembabi 
ra Feli: 

—Di jamadi'ihe, ma hoga nda'ihe, 
ngue'a stá pe'tshe 'nara hoga'mui 
ne hinto stá ntuñhe. Po ri danga 
mfats'igue xa 'mui xá hño ma hninihe. 

3 Gatho nuya ya hho xcá 'yøt'e de guecua 
ne haburaza, guehna 'nara danga jamadi 
dí 'ra'ahe, nú'i ma zi hoga ndati Feli. 

4Pe pa hinga hac'ahe ri 'befi, dí 
bante'ihe gui øtca ra favo gui hñuxa 


nt'øde 'na zi ora de ntina ma ga xi'ahe. 


5 Nyje stá hanthe gue nuna 'ñøhøni gue 
nuyá noya ma 'ñena 'nara hñeni teste, 
ne xa 'ño haburaza xa heca ya xodyo, 
ne dí pahe gue go guehni 'nara nda de 
nu'a ra hmunts'i rá thuhu nasareno. 
6 Nuni mi ne xa tstonga ma nijahe 
ngue'a ya mi tsixa 'raya ja'i hingyá 
xodyo. Hangue nuje dá juhe ne ndí ne 
stá nhyanthyahe con gue'a ngu nú'a 
manga ma leyhe. 
7 Pe nura danga nda gá soldado rá thuhu 
ra Lisia bi yutla madetho de guecje, ne bi 
ja bi zingahe nuna ra 'ñohp. 
8 Nepu nu'á bi ma gue nú'u to'o mi ne 
da ñapa nuna ra 'ñoho gue da 'ñehe 
pa guecua pa da e da ngaste con 
gue'e. Nu'i go da za gui 'yambase pa 
gui padi hanja dí ñaphe. 
9 Gatho nú'u ya xodyo mi 'buhni 
mi eñ'u gue xi majuani nú'a mi 
manga ra Tértulo. 
10 Nepu nura Feli bi 'ñutua ra seña ra 
cu Pablo gue da ña, hangue nura cu 
Pablo bi mudi bi ña ne bi 'ñena: 
—Con gatho ra paha ma ga ma ja 
ri thandi nú'a te stá pt'e, ngue'a dí 
padi gue ya øt'a ndunthi ya jeya grá 
nda de nuna hninina. 
11 Da za gui 'ñani pa gui padi gue 
nuga ja øt'a 'rettamayoho ma pa dá 
tsønga de guehni Jerusale pa ga 
xøcambeni Ajua. 
12 Ne hinto xa zucagui to'o dí 
ntsanoya'be nixi to'o xa zuqui dí u'ta 
ya ja'i ja ra ndanija, nixi ja ma'ra ya 
nija, nixi ja ra hnini. 
13 Nuyu ya ja'i hingui tsa da xitca ma 
hmi de nú!a te gra ñapcagui. 
14 Nuga ma xi ga xi'a!i nú'a majuani. 
Nuga dí pepabi nu Ajua nú!la mi pepa 
ndu ma dada, ne drí dena 'nara 'ra!yo 
jamfri nú'a manyu gue hinga majuani. 

Pe nehe nuga dí camfri gatho nú'a xa 
tlofo ja rá ley ra Moise, ne nú'a bi 
'yofo ma'ra yá 'mehni Ajua. 

15 Nuga dí camfri nehe ngu camfriyu 
gue Ajua da 'yøt'e pa da yopa nte nú'u 
xa du, ngu ya hoja'i ngu ya tslo'mui. 
16 Hangue nzantho stá øt'a ra tsledi ga 
'bui xá hño co 'nara hoga mfeni ja rá 
thandi Ajua ne ja yá thandi ya ja'i. 

17 Øt'a 'raya jeya ndi 'yo ja ma'ra 
ya hai, ne duá yopa penga nuua ma 
hai pa ga umba 'nara mfats!i ya 
hyoya ne ga unga ma hña'ti. 

18 Guehna ndi øt'a ja ra ndanija ha bi 
zø 'raya xodyo ya me Asia, ne ja bi 
zacni ya stí nxequi ngu yá nzai ma 
ja'ihe, hingue bi zucni co 'nara 
hmuntsja'i ndi «'ti pa da ñunts'i. 
19'Bu nú'u ya xodyo me Asia xa 
zucagui gra gtla 'nara tslocate, nu'bú 
go guehma'u di ñapcagui, hingo nuyu. 
20 Dá manga núyu ua bi zutca 'nara 
tslocate nú'bu dá 'ba ja yá thandiyu ne 
ja yá thandi ma'ra ya nda de ra 
hmunts'a nda gá xodyo. 

21 Hønse nu'a dá ma ja yá thandiyu dá 
ena njaua: “Nubya xcá ñapcaguihu 
honse ngue'a dí camfri gue ma da 
yopa nte nú'« xa du.” 

22 Ra Feli ya mi padi xá hño de yá 
jamfri nú'u to'o xqui gamfri ra 
Zidada Jesucristo. Y nu'á bi zoguitho 
njabu de nú'a mi mañ'u, ne bi 'ñena: 

— Nu sta zøhø ra danga nda gá 
soldado ra Lisia gue'bu ma ga yopa 
øthu ra nthanthya pa ga padi xá hño 
de nú'a guí mañhu. 

23 Nepu ra Feli bi 'bepabi 'nara 
nda gá soldado gue da su ra cu Pablo 
mbo ra fadi, ne da umba nsequi nú'u 
yá ja'i'a da c'a'tsi ne da umbi nú'a te 
da hyoñ'a. 

24 Nepu ya xqui tho 'raya pa, bi 
yopa zøhø ra nda Feli mri 'ñoui rá 
'behña mra thuhu ra Drusila ne mra 
xodyo. Y ra Feli bi manda bi ts'i'tsua 
ra cu Pablo pa bi 'yode'u bi ña de rá 
noya ra Zidada Jesucristo. 

25 Pe nu mi mudi bi manga ra cu Pablo 
nda'a ri ho Ajua ga øthu ne ga nsuhu 
pa hinga gthu ya ts'oqui, ne manga 
Ajua gue ma da hña'mba nguenda ya 
ja'i de rá ngats'i ra pa, nu'bú nura 
ora!a ra Feli bi ntsu, ne bi 'fembabi: 

—Grí mahma, ne nu sta 'ñotho 
ma 'befi ga yopa zo'a!i pa da za ga 
ñahu xá hño. 

26 Mi hu rá mui ra Feli gue ra cu 
Pablo mi ma da umba ra boja pa da 
hyegui, hangue ja guetbu mi zohni 
pa mi ñaui. 

27 Rá yo njeya bi bonga ra Feli dega 
nda, ne go bi gohi ra Porcio Festo. 
Nura Feli hinhya'mu bi hyegui ra cu 
Pablo ngue'a mi ne da gohi xá hño co 
ya xodyo. 

Ra apostol Pablo bi 'mai ja rá 

thandi ra nda Festo 
2 5 1 Ha nu mi zónga ra Festo 
nuni Cesarea pa da 'mui dega 

nda, rá hñupa!a bi ma pa Jerusale. 
2 Ne de guehni nuya nda gá macja ne 
ma'ra ya nda gá xodyo bi ma bá c'a'tsi 
pa bi xipabi nú'a xqui 'yøt'a ra cu 
Pablo. 
3 Y nu'é bi 'yapa ra favo gue da manda 
da ts'i ra cu Pablo pa Jerusale, ngue'a 
nu'á bi benga ma'na'qui xa daca ja ra 
'hu pa xa hyo. 
4Pe nura Festo bi datuabi'« ne bi xipi 
gue nura Pablo ja da gotritho ja ra fadi 
Cesarea, cabu nu'á 'bestho mi ma da 
mengui pa guehni. 
5 Ne bi 'ñembabi'u: 

—Di xi'ahu 'bu 'ra de gue'ahu guí 
ne ga maha, maha pa ja grí xicjuni 
'bu te xa 'yøt'a nú'a ra 'ñøhø'a. 

6 Ra Festo bi 'mu Jerusale hønse 
ngu hñato ma pa o 'retla ma pa, ne bi 
menga pa Cesarea. Ne rá hyax'a bi 
gu rá hudi ne bi manda da ts'i'tsua ra 
cu Pablo. 

7 Nepu de mi yut'a ra cu Pablo de 
habu mi hudi ra nda, nuya xodyo xqui 
'hehe de Jerusale bi 'yøt'a 'nara 

nthets!i habu mi 'bai'a, ne bi ñapabi 
de ndunthi ya nthosthai, pe hinte bi 
tslutuabi'a. 

8 Ha nura cu Pablo bi mudi bi dadi ne 
bi 'ñena: 

—Nuga hinstá tstocuabi yá ley 
nuyu ma cu ya xodyo, nixi stá 
ts'onga ma nijahe, nixi hinte stá 
tstocuabi ra Cesa núla ma ndahu 
Nroma. 

9 Pe nura Festo mi ne da gohi xá 
hño co ya xodyo, hangue bi 'yambabi 
ra cu Pablo ne bi 'ñembabi: 

—¿Ha guí ne ga maha pa Jerusale 
pa ja grá xuc'ani ra uenda de nú'a 
xcá 'yøt'e? 

10 Nu'bá nura cu Pablo bi dadi ne 
bi 'ñena: 

—Pøde hina, ngue'a dí 'bucua ja 
rá thandi ra ts'utbi de ma ndahu 
Nroma, ne ja guecua mahyoni ga 
nhyanthya'be núyu to'o ñapqui. Y 
ngu guí padi gue nuga hinte stá 
tslocua ma mixodyo'be. 

11 Nu'bu stá øt'a 'nara danga ts'ocate 
ne rí 'ñepcagui da thogagui, da za. 
Nuga hindi tsu ma du. Pe nu'bu hinga 
majuani de nú'a ñapcaguiyu, ni 'na 
hingui pe'tsa ra nsequi da 'yentc!a ja 
yá 'ye ya xodyo. Nuga dí adi gue 
numa danga ndahu ra Cesa de Nroma 
go gue'a da hñabga nguenda ua xi stá 
øt'a 'nara tslocate ua hina. 

12 Nu'bé nura Festo bi ñaui rayá 
mfats'i, nepu bi 'ñembabi ra cu 
Pablo: 

—Nu'i xcá 'yadi gue ma dí hñap'a 
nguenda ra nda Cesa de Nroma de 
nú!a xcá 'yot!le, hangue nubyá ma gui 
ma pa guehni. 


Ra apostol Pablo bi 'mai ja rá 
thandi ra nda Agripa 


13 Nepu de ya xqui thogui 'raya 
pa, ma'na ra nda rá thuhu Agripa bi 
meui rá 'behña nú'a mra thuhu ra 
Berenice, ne bi ma pa Cesarea pa bá 
zengua ra nda Festo. 

14 Ne bá 'bu de guehni ndunthi ya pa. 
Y nura Festo bi metuabi ra nda Agripa 
de ra cu Pablo, ne bi 'hembabi: 

—Nuua jot'a ja ra fadi 'nara 'ñøhø 
bi zogui ra Feli. 

15 De dua 'buhni Jerusale 'raya nda ga 
macja ne 'rayá ndaxjua nda ya xodyo bi 
ma bi ñate'u ne bi xicagui te xqui 'yøt'a, 
ne mi adi'u gue stá manda xa tho. 

16 Pe nuga dá embabi'u gue ra ts'utbi 
de Nroma hingrá nzai da hyo 'nara ja'i 
'bu hinxa nhyanthyathoui nú!a to'o xa 
ñapabi. 

17 Hangue ngu dá tsgheua nú'u ya 
'ngho de Jerusale, rá hyax!a dá hudi ja 
ma hudi, ne dá manda dua ts'i nú'a ra 
'ñoho. 

18 Pe nú'« to'o mi ñapabi hinte bi ma 
de gue nú'a ndi beni. Ngue'a nuga ndi 
beni gue nu'a mi tstoca ma leyhu de 
Nroma. 

19 Pe hina, hónse nu'a mi ñate'u, por 
nuyá jamfri pe'tsase'u, ne bi ma de 
nara 'ñøhø rá thuhu ra Jesu mañ'u 
gue xa du, pe nura Pablo ena gue bi 
yopa nte 'na. 

20 Ha nuga hinduí padihma te ga øt'e 
con gue'a, hangue dá ambabi ra Pablo 
'bu mi nehma xa ma pa Jerusale pa ja 
zua tha'mbani nguenda de nú'a mi 
hñapabi. 

21 Pe nu'lá bi 'yadi gue go da hña'mba 
nguenda ma ndahu ra Augusto Cesa, 
hangue dá manda da gohitho ja ra fadi 
asta hinga pehna ja ma ndahu Nroma. 

22 Nepu ra nda Agripa bi 
'ñembabi ra Festo: 

—Nequi dí ne ga pde te rá 'be'a 
manga nú'a ra 'ñøhø'a. 

Nu'bé ra Festo bi 'ñembabi: 

—Nu'bé 'bestho rixudi ma gui 
'yøde te 'be da ma. 

23 Hangue nurá hyax'a ra Agripa 
ne ra Berenice bi zøhø bi yut'a co 
ndunthi ra nsu ja ra ts'utbi, nehe mi 
'ñoui ma'ra ya nda de ra hnini ne ya 
nda gá soldado. Nepu ra Festo bi 
manda da ts'i'tsua ra cu Pablo. 

24 Nepu bi 'ñena: 

—Ma nda'ihe Agripa, ne gatho'ihu 
guí 'buhuua con guecje, xi 'bucua 
nuna ra 'ñøhø xi xa ñama'ñu ya xodyo 
de guehni nuni Jerusale ne de guecua 
Cesarea, ne hingui tsaya xicagui'u gue 
mahyoni ga manda da tho. 

25 Pe nuga hinstá tsuetuabini ni 'nara 
tsloqui pa da za ga manda da tho. Y 
nuni xa 'yadise gue da ma pa nuni ja 
ma ndahu Augusto Cesa pa go da 
hña'mbase ra uenda, hangue stá beni 
ma'na xá hño ga pempabi'a. 
26 Ha nuga hindí padi te ma noya ga 
ofo pa ga pempa ma ndahu Nroma, 
hangue stuá tsin'a ja ri thandi, ma 
nda'ihe Agripa, ne ja ri thandihu 
gatho nú'ahu guí 'buhuua, pa gui 
'yamífu ts'u te xa 'yøt'e pa gui 
xicaguihu te ma noya da za ga 
pempabi ma ndahu. 
27 Ngue'a nuga dí beni gue hindi 'epi 
ga pehna 'nara ts'ahni ja ma ndahu 
Cesa 'bu hindí pehna ra noya hanja xa 
hñapabi. 
Ra apostol Pablo bi ma de rá jamfri ja 
rá thandi ra nda Agripa 
2 6 1 Nepu ra nda Agripa bi 
'ñembabi ra cu Pablo: 

—Di 'ra!a nsequi gui ma hanja xa 
hñap'a'i. 

Hangue nura cu Pablo bi 'ñena: 

2 —Con gatho ma paha ma hoga 
nda'i Agripa ma ga xi'a'i hanja 
ñapcagui nú'u 'ra de ma mixodyohu. 
3 Ne drí johya ngue'a nu'i guí padi xá 
hño gatho ma nzaihu núje dya 
xodyohu, nehe guí padi de gatho nú'a 
te dí mañhu. Hangue nuga drí bante'i 
gui 'yøde gatho ntina ma ga ma. 


Ra apostol Pablo bi ma de rá 'mui 
ante da gamfri 


4 Gatho ya xodyo xa batca ma 
"mui desde nú'bu ndrá notsi, nú'bu 
ndi 'bu'be ma ja'i ja ma hai ne ja nda 
ehe Jerusale. 

5 Ne'u nehe padi xá hño ne tsa da ma 
'bu go da ne'u gue desde ndi tstunt'u 
stá 'yo xá hño ja ma jamfrihu ngue'a 
ndrá fariseo, ne guí padi gue nuya 
fariseo ma'na ø'tua rá ley ra Moise que 
gatho ma'ra ma mixodyohu. 

6 Nubya xa tslancagui de guecua ja ra 
tstutbi hønse ngue'!a dí camfri gue ma 
da yopa nte nti'u xa du ngu nú'a xqui 
ña'tua Ajua nú'u ndu ma dadahu. 

7 Hangue gatho ma mixodyoh+u tø'mi 
da hñanga nú'a ra hña'tila, ne nzantho 
ri xocambeni Ajua ne pepabi ma pa ra 
xuui. Nuna guehna dí to'mi nehe, ma 
hoga nda'i Agripa, y hangue por gue'a 
xa ñapcagui'u. 

8 ¿Hanja hinguí camfrihu gue Ajua ma 
da japi da yopa nte nú'u xa du? 


Ra apostol Pablo bi ma de rá 
nts'o'muise co ya gamfri 


9 Nequi nehe rá mudi ndi benga 
ndunthi ya tstomfeni pa ga ø'tua ra 
ntsto'mui nú'u to'o mi camfri ra Jesu 
nú'a mra me Nasare. 

10 Y njabu dá øt'e nuni Jerusale. Stí 
ponga ra nsequi ja ya nda gá macja pa 
ndi ju ndunthi ya gamfri pa ndi cot!a 
fadi, ne dá thadi gue ha da tho 'ra de 
gue'u. 

11 Ne ndunthi 'mi'qui ndí castiga 
ntsledi ya gamfri ja yá nija ma 
mixodyohu pa ndrí japi da nconi de yá 
jamfri xqui me'tsi. Ne xi ndí ncue con 
gue'u ne ndi pa ja ma'ra ya hnini yabu 
pa ndui honi pa ga ø'tua ra ntsto'mui. 


Ra apostol Pablo bi ma ma'na'qui 
de hanja bi ñobri de yá ts'oqui 
(Hch. 9:1-19; 22:6-16) 


12 Hangue gue'a ndrá mahma 
Ndamasco ngue'a ya stí ponga ra 
nsequi ja ya nda gá macja ne xqui 
Iraca ra ts'edi pa ga ju ga cot!a fadi 
ya gamtfri. 

13 Pe dí xi'a'i ma ndati, nu ja ra 'ñu 
ngu mi nde ma pa, nura ora!a dá 
handi bi gobgatho 'nara ñot!i 

mahyegui co nú'u to'o ndrí 'ño'be, y 
nura ñot'i'a ma'na mi tsedi que ra 
hyadi. 

14 Nepu ra ora'a dá taguihe gatho, y 
nuga dá øde 'nara noya bi ñaca ebreo 
ne bi 'fengagui: “Saulo, Saulo, ¿hanja 
guí hongui pa gui 'ygtca ra nts'o'mui? 
Nu'i grí 'unsehe, guí nja ngu ra 
ndamfri ora tica ra nsumboi.” 

15 Nepu nuga dá embabi: “¿To'o'i, zi 
Hmu?” Nu'bé nu'á bi 'engagui: 
“Nuga go gueque drá Jesu. Ha nu'i guí 
hongui pa gui 'yøtca ra ntslo'mui 
ngue'a guí honi pa gui 'yo'tua ra 
ntslo'mui nú'u to'o xa gamfrigui. 

16 Nubyá nangui ne 'bai, ngue'a nuga 
go stá zo'i y go stá huan'a!i pa gui 
pepcagui, ne pa gui damajuani ja ya 
ja!i de nú'a xcá hyandibya ne de nú'a 
ma ga u't'a'i 'mefa. 

17 Nuga go ma ga ñañ'a!i de ja yá 'ye 
ya xodyo ne de nú'u hingyá xodyo 
nuni habu dí peñ'a!i gui ma. 

18 Nuni ja guehni ma gui zofo ya ja'i 
pa da pata yá mfeni pa da 'ño ja ra 
maca ñot'i, ne ya hinda sigui da 'ño ja 
ra 'bexuui. Ne gui xip'u da 'uegue de 
ja yá ts'o'befi ra Sata, ne da mepabi 
Ajua ma Dada, ne da gamfrigui pa da 
hñanga ra mpumbi de yá ts'oqui, ne 
pa dya metigui ngu gatho nú'u ma'ra 
xa ntlaxca yá mfeni ngue'a xa 
gamfrigui.” Njaua guehna bi xicagui 
ra Zidada. 


Ra apostol Pablo himrá ts'o'ypde 
de rá noya ra Zidada 


19 Hangue njabu, ma nda!i Agripa, 
hindá nts'o'yode de nú'a dá pde de 
mahets!i. 

20 Hangue dá fudi dá zofo ya ja'i 
'bestho de guehni Ndamasco, nepu dá 
ma pa Jerusale ne gatho ja ma'ra ya 
hnini Judea. Ne dá ma nehe habu bi 
'bu nu'u hingyá xodyo, dá zofo gue da 
ñobri'u de yá tsloqui ne da gamfri 
Ajua, ne da 'yøt'a nú'a xá hño pa da 
hnequi gue majuani xa pata yá 'mui. 

21 Y hangue por guehna ma mizodyohu 
bi gugagui ja ra ndanija ne mi ne xa 
hyogagui. 

22 Pe co rá mfats'i Ajua asta nubya dí 
siguitho dí zofo nú'u ja yá nsu ne nd'u 
otho yá nsu. Y nuga nzantho dí ma ngu 
nú'a bi manga ra Moise ne ma'ra yá 
'mehni Ajua de nú'a mi pe'tsi da nja. 

23 Nu'ú mi ma gue ra Cristo nú'a xqui 
hñuxa Ajua pa da nda, mi pe'tsi te da 
thogui ndunthi ya ts'othogui asta 
hinda tho. Pe 'mefa de rá du'a go 
gue!a rá mudi mi pe'tsi da yopa nte de 
ra du. Ne go gue'a mi ma da xipa ya 
xodyo ne nú'u hingyá xodyo de nú'a 
ra 'ra!yo te da umbi, ne nura 'ra!yo 
te'a nja ngu 'nara ñot!i ri yot!i'u. 


Ra apostol Pablo bi zofo 
ra nda Agripa 


24 Y nu mi manga njaua ra cu 
Pablo pa bi ma hanja xqui hñapi, ra 
ora'a ra Festo bi ña nts'edi ne bi 
'ñembabi: 

— ¡Asta xcá 'be ri mfeni, Pablo! 
Ngue'a oda ri mfeni de ya he'mi xcá 
hñe'ti, hangue xcá 'be ri mfeni. 

25 Pe nura cu Pablo bi dadi ne bi 
'ñembabi: 

—Hinstá 'be ma mfeni, ma hoga 
nda'i Festo, ngue'a nuga dí manga 
nú'a majuani. 

26 Nuni ra nda Agripa, nehni padi xá 
hño de nú'a dí ma, hangue nuga hindí 
tsu ga ña ja rá thandini. Dí padi xá 
hño gue nuní ya xa unga nguenda de 
gatho núna dí ma, ngue'a hinxa t'øt'e 
mant'agui. 

27 Ma zi hoga nda'i Agripa, ¿ha guí 
camfri nú'a bi manga yá 'mehni Ajua? 
Nuga dí padi gue nu'i guí camfri nú'a 
bi mañ'u. 

28 Nepu nura nda Agripa bi dadi 
ne bi 'ñena: 

—Ya ma'na tui ri 'bedi pa gui 
jacagui ga camfri ra Jesucristo nehe. 

29 Hangue nura cu Pablo bi 
'ñembabi: 

— Haha, co rá mfats'i Ajua da 
njabu, ne hinga honse'i, nehe gatho 
núyu xa 'yøde nú'a stá mambya. Di 
ne da gamfriyu ngu stá camfriga 
nehe, hønse hindí ne dra that'i co 
ya cadena ngu xra jagagui. 

30 Nepu de ya bi uadi bi ña ra cu 
Pablo, bi 'mai ra nda Agripa co ra 
Berenice ne ra Festo ne gatho nú'« 
mi huhuini. 

31 Ne bi njuqui'u pa bá ñase'u 'na ngu 
Ina, ne bi 'ñémbi: 

—Hinte xa 'yøt'a nuna ra 'ñoho 
pa rí 'flepi da tho, nixi pa da mfadi. 

32 Nepu ra nda Agripa bi 
'ñembabi ra Festo: 

—Ya xa za xa thehma nuna ra 
'ñøhø 'bu hinxqui 'yadi da ma ja ma 
ndahu ra Augusto Cesa pa ja dí 
tha'mbani nguenda 'bu te xa 'yøt'e. 


Ra apostol Pablo bri ts'ixa 
nts'ahni pa Nroma 


27 1Y mi zø ra pa de nú'a xqui 
benga ra nda Festo pa da 
mencahe ja ra hai Italia, ra cu Pablo 
ne ma'ra ya 'yofadi bi t'ent'ua yá 'ye 
'nara nda gá soldado mrá thuhu ra 
Julio nú'a 'na de yá soldado ra nda 
Augusto Cesa. Y núga drá Luca dá 
me'be'u. 
2 Y bi zixcahe 'nara danga motsa xqui 
'ñehe de ra hnini Adramitio, ne dá 
poñhe de guehni Cesarea pa dá 'raxhe 
ja ra ndehe dí mahe pa ja ra hai Asia. 
Nehe drí 'ñohe ra cu Aristarco nura 
me Tesalonica 'nara hnini de ra hai 
Macedonia. 
3 Y rá hyax'a dá tsøñhe ja ra hnini 
Sido. Y nura Julio xi bi nhyoja'i co ra 
cu Pablo ne bi umba nsequi da ma dua 
c'a'tsa ya cu nú'u mi 'bu de guehni, ne 
pa bá ttumbi nú'a te mi honi. 
4 Nepu dá ponhe de guehni Sido dá 
thothe po ra lado mac'angui de ra hai 
Chipre nú'a o madetho ra ndehe. Da 
gthe njabu pa dá 'banpahe ra bunthi 
mi 'yo. 

5 Ne dá 'raxhe ja ra ndehe dá 'ranthe 
manjuantho de ra hai Cilicia ne 
Panfilia, ne dá tsoñhe ja ra hnini Mira 
de ra hai Licia. 

6 De guehni ra nda gá soldado ja bi 
zuhni 'nara motsa mra me Alejandría 
de ra hai Egipto mri ma pa ja ra hai 
Italia. Nu'bé dá juhe nú'a ra motsa'a 
pa dá thoguihe habu ndrá mahe. 

7 Ndunthi ya pa ndrí 'yohe 'ramats'u ja 
ra ndehe, xi xmá hñei pa dá tsøfihe 
gueta Gnido. Nepu ngue'a mi 'yo 
ndunthi ra bunthi himi hocaguihe ga 
'yohe, hangue dá 'rañhe gueta ra hnini 
Salmón, dá 'bañhe po lado mac'angui 
de ra hai Creta o madetho ra ndehe. 

8 Xi dá 'yohe masque 'ramats'u ngue'a 
mi 'yo ndunthi ra bunthi himi hocje ga 
'yohe xá hño. Y hingá 'me dá tsoñhe ja 
rá hyo ra ndehe habu xqui thu'mbabi 
Ya Hoga Gosthi gueta ra hnini Lasea. 

2 Ya xqui thogui ndunthi ya pa ndí 
'yohe ja ra ndehe, y ya ma'na xi xmá 
nts'uni pa ga 'yohe ngue'a ya mi ma 
da zøhø ya pa de ya tse, ne gue'bu xi 
tyo ndunthi ra bunthi. Hangue nura cu 
Pablo bi zofo gatho ya ja'i, 

10 ne bi 'ñembabi: 

—Compahu, dí handi gue ma ga 
thohu ndunthi ya ts'othogui má 'ñu, 
da za da yui ra motsa con gatho nú'a 
te di cu, ha nujú ga tuhu nehe. 

11 Pe nura nda gá soldado himbi 
'yo'tua ncaso ra cu Pablo, ma'na bi 
'yøta nú'a mi manga ra 'yetlamotsa 
ne nú!a to'o mra meti. 

12 Y ngue'a xmá nts'uni da gohni ra 
motsa ja Ya Hoga Gosthi pa nú'u ya 
pa'u de ya tse, hangue ndunthi nú'u 
to'o mi pani bi beñ'u gue ma'na xá 
hño da bøni de guehni pa zahma xa 
zahma xa zónga Fenice nú'a ja ja ra 
lado yuhyadi de ra xeca hai Creta, pa 
ja xa 'muhmani'u nú'u ya pa de ya tse. 


Ra data bunthi ja ra ndehe 


13 Nepu bi mudi bi 'ño 'na tui ra 
ndahi nú'a mri 'ñe ngue mac'angui, 

hangue bi beñ'u gue xá hño da sigui 
da thogui pa habu mri ma'u. Hangue 
dá poñhe de guehni habu stí 
ntsayahe, ne dá 'bañhe gueta rá hyo 
ra hai Creta. 
14 Nepu hinga ya'a bi zucje 'nara 
bunthi xi ntstedi mbrí 'ñehe ngue 
mahuifi habu ndrá mahe. 
15 Nura bunthi'a bi duxa ra motsa 
ngue'a xi mi tsedi, ne himi tsa ga 
tsamhe. Hangue dá hehe bi duts'i. 
16 Dá thothe gueta 'nara zi xeca hai rá 
thuhu Clauda o madetho ra ndehe, ja 
ra lado haba hints'u mi tse ra bunthi. 
Nu'bé ja dá po'tsheni ra t'uca motsa 
pa ja ra danga motsa nú'a mri gut!i, pe 
xi dá henbahe. 
17 Nepu de ya dá pg'tshe ra t'uca 
motsa, dá thathe co ya nthahi nura 
danga motsa ne xi dá du'the pa hinda 
nhuati. Nepu nú'u to'o mri 'yetla ra 
motsa, mi tsu da po'tsa pa ja ra 'bomu 
ja 'nara t'uca hai rá thuhu ra Sirte, 
hangue bi ja'ma ya dutu nú'u xqui 
thuxa maña de ra motsa pa da 'ño co 
ra ndahi, ne bi hopabi'u da duxa ra 
ndahi. 
18 Ha nurá hyax'a hinxqui tsayatho 
nú'a ra bunthi xi mi tsedi, hangue nu'é 
bi fóta ja ra ndehe nú'y te mri du ra 
motsa. 
19 Nepu nurá hñupa dá fothe nehe ja 
ra ndehe matra ya tiptle nú'u mi 
pepabi ra motsa. 
20 Bi thogui ndunthi ya pa hindá 
hanthe ra hyadi nixi ya tso ngue'a xi 
mi 'yo ndunthi ra bunthi, hangue ndí 
hu ma muihe gue ya ma stá tuhmahe. 
21 Ya mi pe'tsa ndunthi ya pa 
hinte stí tsihe, hangue ra cu Pablo bi 
'mai madetho de guecje ne bi 'ñena: 
—Compahuy, 'bu xcá 'yøhmahu 
nú'a dá xi'ahu gue stá cohmahuni 
Creta, nu'bá hinstá thohmahu ntina 
dí thohu, ne hinxa 'medihma gatho 
nú'a stá 'behu. 
22 Pe nubyá, oguí tu ri muihu, ngue'a 
ni 'na de guecju hinga ma ga tuhu, 

masque ra motsa da nxeni ne da yui 
nuua ja ra ndehe. 

23 Ngue'a manxuui bi zocagui 'nara 
enxe bá penca Ajua nú'a to'o dí camfri 
ne dí pepabi. 

24 Y nú'a ra enxe'a bi 'flengagui: 
“Pablo, oguí tsu, ngue'a mahyoni gui 
tsóonga Nroma habu bí 'bu ra nda Cesa, 
ne gui 'ba ja rá thandi'a, ne por gue'a'i 
Ajua ma da ñanga de ra du núyu guí 
peuiua ja ra motsa.” 

25 Hangue compahu, nubya dí xi'ahu, 
oguí tu ri muihu, ngue'a nuga dí 
camfri gue Ajua da suju, ngue'a dí 
camfri gue ma da njabu ngu nú!a bi 
xicagui rá enxe!a. 

26 Nu'a ma da nja, ma da 'yetc'ahu ra 
ndahi ne ma dí zogahu ja 'nara zi xeca 
hai o mbo ra ndehe. 

27 Ne ya mi pe'tsa 'netlocut!a ndi 
'yohe njabu co nú'a ra bunthi, ndi 
'yohe ja ra danga ndehe nú'a rá 
thuhu Adria, mi 'yetctahe ra ndahi pa 
haburaza. Ne ngu made ra xuui nú'u 
to'o mi etla ra motsa bi mudi bi unga 
nguenda gue ya mi ma ga tsoñhe ja 
'nara hai. 

28 Nu'bé bi mudi bi 'yeni hangu rá hñe 
ra dehe, y ya mi pe'tsa ntsøca 
'natema'ret!a ne 'rato metro rá hñe. 
Nepu dá thohe má ts'u de guehni pa ja 
ra hai, bi yopa 'yeni ma'na!qui, y ya 
mi pe'tsa ntspca 'natemayoto metro. 

29 Y co ra ntsu da mfant'ui ya do nura 
motsa, bi ja'ma goho ya boja de møte 
ra motsa asta habu bi zudi ra hai 

pa ya hints'u bi ntihi ntstedi, y 
gathoguihe ga nehmahe ya xa hyats!i. 
30 Y nú'u to'o mi etla ra motsa bi 
mámbi gue xahma xa za xa 'bathma'u, 
hangue nu'á bi yopa ca'ma ra tluca 
motsa ja ra ndehe mi mantho'u gue pa 
xa 'yentla ma'ra ya boja ja rá ñaxu ra 
motsa. 

31 Hangue nura cu Pablo 'bestho bi 
xipabi ra nda gá soldado ne ma'ra ya 
soldado ne bi 'ñembabi: 

—Nu'bu núyu da gai de guecua ja 

ra motsa, nu'bú hinda za ga poñhu 
de guecua. 

32 Nu'bú ya soldado bi dama 
hyeca ya nthahi de ra ttuca motsa ne 
bi døgue bi ma. 

33 Nepu rá hyax!a hamxuditho, ra 
cu Pablo bi xicje drí gathohe gue ga 
tsihe te ga tsihe, ne bi banteguihe bi 
'ñenje: 

—Nu'ahu, ya øt'a 'netlocut!a hinte 

xcá ahu ne hinte xcá tsihu. 
34 Dí bante'ihu gui tsihu te gui tsihu, 
ngue'a guehna mahyoni pa njabu da 
nja ri tsledihu, ngue'a dí padi gue ni 
'na de gue'ahu hingui ma gui tuhy. 

35 De mi manga njabu ra cu Pablo 
bi gu 'nara thuhme ne bi umba 
njamadi Ajua ja yá thandi'u. Nepu bi 
heque, ne bi mudi bi zi'a. 

36 Nepu gathoguihe xi bi hñu ma 
muihe, ne dá ñunihe nehe. 

37 Y núje ndí pahe ja ra motsa, ndí 
tsóxhe yo nthebe ne hñu'rate ne 
Iretlama!'rato. 

38 Y ya de dá juahe dá ñuñhe ne dá 
niñahe, nú'a ra trigo bi bongui dá 
føthe mbo ra ndehe pa ma'na ya 
hinxmá hñu nú'a mri du ra motsa. 


Ra motsa bi nxeni co rá 
ts'edi ra dehe 


39 Nepu de ya bi hyats'i, nú'u to'o 
mri 'yetla ra motsa bi hyandi gue ya 
ma da zønga ja ra hai pe himi padi te 
ma hai'a. Ne bi hyanda 'nara luga 
ngu ra gosthi mbo ra zi xeca hai 
habu mri hnequi 'na xeni ra 'bomu 
guetbu rá hyo ra ndehe. Ne nu'á bi 
beni zahma da za da zónga ra motsa 
asta habu mi ja ra 'bomu. 

40 Bi hyeca ya nthahi nú'u mi that!a ya 
boja nú'u mri gutla mbo ja ra dehe. 
Nehe bi xo'tua yá nthahi nú'u ya za 
dega nt'et'a motsa. Nepu bi pø'tsa ya 
dutu pa da daca ra ndahi ja rá ñaxu ra 
motsa. Nepu ra motsa bi 'yent'a ra 
ndahi gá ma ja rá hyo ra hai. 

41 Pe bi zønga habu mi ja yoho yá 

tsledi ra dehe, nepu bi 'yent'a ra motsa 
pa ja ra 'bomu. Ha nurá ñaxu ra motsa 
xi bi yu ja ra 'bomu, hangue ya himbi 
za bi 'ño. Ha nu de rí mote bi mudi bi 
nxeni co rá ts'edi ra dehe. 

42 Nura ora!a ya soldado mi ne xa hyo 
gatho ya 'yofadi pa hinda 'ba'tuabi'u 
dega ncunthe. 

43 Pe nura nda gá soldado bi 
hñacuabi'« pa hinda hyo, ngue'a nu'a 
mi ne da ñanga ra cu Pablo. Nepu 
nu'á bi 'bepabi gue da mfote rá mudi 
pa ja ra dehe nú'u to'o mi pa da 'raxa 
ja ra dehe dega nsaha, pa da zønga 
asta ja ra hai. 

44 Ha nu'u ma'ra nú't to'o himi pa da 
'raxa ja ra dehe dega nsaha, bi 'bepabi 
da gu 'ra 'na xeni ra za nú'u xqui 
xø'tsa ra dehe de ja ra motsa. Y njabu 
ha, bi za bi zønga gatho'u ja ra hai. 


Ra apostol Pablo bi 'ño ja ra xeca 
hai rá thuhu Malta nú'a o 
madetho ra ndehe 


2 8 1 Nu nda poñhe gatho de ja 
ra dehe, ni 'na de guecje 
hindá jathe. Nepu ja dá pahe te rá hu 

nú'a ra hai habu dá tsoñhe. Gue'a 
nara xeca hai rá thuhu Malta o ja ra 
ndehe. 

2 Nepu nuya mengu de guehni xi bi 
'yøtcahe ndunthi ra hñoja'i. Ne bi 
'hutcahe 'nara danga faspi pa dá 
mpa'the, ngue'a xi Kma tse 'nara 'ye 
mi 'uai. 

3 Nepu ra cu Pablo bi xu 'raya za pa 
mi u'tsa ja ra tsibi. Y nura ora!a co ra 
pa bi bonga 'nara zatequ'eña habu 
xqui t'u ra tsibi, ne bi 'mat'a ja rá 'ye 
ra cu Pablo. 

4Y nu mi hyanda njabu nú'u ya 
mengu de nú'a ra hai'a gue ra qu'eña 
mi zudi ja rá 'ye ra cu Pablo, mri 
'nembi'u 'na ngu 'na: 

—Nuna 'ñøhøni pode xa hñote. 
Nuni masque bi c'othma rá du de ja 
ra ndehe, pe nura ts'utbi xa zadi de 
guecua, ya hinda hopi da nte. 

5 Pe nura cu Pablo bi huat'a rá 
'ye ja ra tsibi pa bi dagui nú'a ra 
zatequ'eña, y hinte bi ja ra cu Pablo. 
6 Gatho ya mengu de nú!a ra hai'a mi 
to'mi gue xa hyandi xa nenga rá 'ye, o 
xa datho xa du. Mi to'mtho'u te xa 
thogui hmaha'a, pe nu mi hyandi gue 
ya hinte bi ja, nu'bé nu'é bi pata yá 
mfeni. Nepu nu'a bi beñ'u, gue nura 
cu Pablo mi gue'a 'nara zidada. 

7 Guetbu de guehni ja mi jani yá 
hai 'nara 'ñøhø mra thuhu ra Publio 
nú!la mra nda de maxøgue nú'a ra 
hai'a. Nu'á xi bi 'yøtcahe ndunthi ra 
hñoja'i ne bi 'racje ntsaya hñu pa ja 
rá ngu. 

8 Y nurá dada'a mi 'benga ja ra mfidi 
mri hñeni mri umba ra nzo ne ra 
nast'i. Y nura cu Pablo bi ma ba c!a'tsi 
pa bá apabi Ajua por gue'a ne bi 
hñu'tsua rá 'ye. Nepu 'bestho bi 
Mani'a. 

9Y nu mi fadi njabu, bi zøhø ndunthi 
ya da'thi nú'u mya mengu de nú'a ra 
hai'a, ne gatho bi fani. 

10 Ne xi bi numansuguihe, y nu nda 
poñhe de guehni bi 'racje gatho nú'a 
mi padi'u gue da 'yotcahe ra 'bedi má 
'ñu. 


Ra apostol Pablo bi zónga Nroma 


11 Dá 'buheni hñu nzana con 
gue'u. Nepu ja dá juheni 'nara motsa 
nú'a xqui gohni nehe nú'u ya pa dega 
tse. Nú'a ra motsa!a mra me 
Alejandría 'nara hnini de ra hai 
Egipto. Ne de mbo ra motsa xqui 
thoteni 'raya c'oi de 'ra nú'u ttembi 
ya ajua, 'na de gue'u rá thuhu ra 
Casto, ha nu ma'na rá thuhu ra Polu. 
12 Nepu dá tsoñhe ja 'nara hnini rá 
thuhu Siracusa, ja dá 'buheni hñu pa. 
13 De guehni dá thoguihe mahuifi dá 
mahe ja rá hyo ra ndehe pa dá tsoñhe 
asta ja ra hnini Regio. Nepu rá hyax!a 
bi 'ño ra ndahi mri 'ñehe mac'angui, 
nepu rá yopa dá tsøñhe ja ra hnini 
Puteoli de ra hai Italia. 

14 Ne de guehni ja da ntheheni 'raya 
cu nú'u bi zixcahe pa ja ya ngu pa dá 
'buheni con gue'u hñato ma pa. Nepu 
de ya dá poñhe de ra hnini Puteoli dá 
ma dí mahe ja ra hnini Nroma. 

15 Y nuya cu de guehni Nroma ya mi 
padi gue ma ga tsoñhe, hangue nu'ú 
xqui boni e da dacje ja ra da'ñu nú'a 
mri ma Nroma, gueta ra tai de ra t'uca 
hnini rá thuhu Foro de Apio ne ra 
hnini rá thuhu Hñu Ngu. Ha nu mi 
hyanda ra cu Pablo nú'u ya cu, nu'á bi 
umba njamadi Ajua ne bi hñu rá mui 
ne xi bi johya!a. 

16 Nepu de dá tsoñhe Nroma, ra nda 
gá soldado bi 'yenttua ja rá 'ye ra nda 
ga nsufadi nú'u ya 'yofadi mri zi'a. Pe 
nura cu Pablo bi umba nsequi pa bi 
tslixa 'nambu bá 'bui, ne bá 'buhuini'a 
nara soldado pa bi su. 


Ra apostol Pablo bi mamba rá 
noya Ajua nuni Nroma 


17 Ne rá hñupa de xqui zønga ra 
cu Pablo nuni Nroma, bi zohna gatho 
ya nda gá xodyo nú'u mi 'buhni. 
Nepu de ya xqui munts'i bi 'ñembabi: 

—Ma cu'ihu, masque núga hinte stá 
ø'tua ma mixodyoht, nixi stá øt'a nara 
nts'o'mui co nú'u yá nzai ndu ma 
dadahu, pe masque hinte stá øt'e, nuga 
brijugagui nts'ahni nuni Jerusale ne bi 
t'entc'aja yá 'ye ya me Nroma. 

18 Pe nu nda nhyanthyahe, himbi 
tstutcagui ni 'nara tsloqui te stí øt'e pa 
xa hyocjhma'u, hangue nu'á mi ne da 
hyegagui. 

19 Pe numa mixodyohu de guehni 
himbi ne'u gue da thegagui, hangue 
ma'na xá hño dá adi ga ehe pa guecua 
pa go da hñamga nguenda ma ndahu 
ra Augusto Cesa, pe hingue pa e ga 
ñapabi ma mixodyohu. 

20 Hangue stá zon'ahu pa ga ñahu. 
Nuga dí 'bacua ja ri thandihu dí that'i 
co ya cadena ngue'a dí tø'mi nú'a ra 
hña'ti xa ñatcaguihu Ajua núju dyá 
me Israelhu. 

21 Nu'bé nuya nda gá xodyo bi 
'ñemba ra cu Pablo: 

—Nuje ni 'nara he'mi hinte stá 
hañhe de guehni Judea de gue'a'i, ne 
ni 'na de gue nú'u ma mixodyohu 
xqui 'ñehe de guehni hinte xa xicje 
de gue'a!i, nixi xa ñap'a'i. 

22 Dí ne ga øhe nú'a guí ma de nú'a 
guí camíri, ngue'a dí pahe gue 
haburaza ñama'ñu ya ja'i de nuna ra 
'ra!yo jamfri. 

23 Nepu bi mámbi'u te ra pa mi 
ma da yopa na'u ma'na!'qui. Y nu 
mi dat'a nú'a ra pa'a xqui mañ'u, 
ndunthi de gue' bi zønga habu mi 
'bu ra cu Pablo. Desde mi xudi bi 
mudi bi ña'a asta mi nde tobya mi 
zofo ya ja'i de hanja ri manda Ajua. 
Nú'á mi ma de rá ley ra Moise ne 
gatho nú'a xqui 'yofo ma'ra yá 
'mehni Ajua, pa nu'á da gamfri nehe 
gue ra Jesu go gue'a ra Cristo nú'a 
to'o bá pehna Ajua pa da nda. 

24 Nepu 'ra de gue'u bi gamfri nú'a mi 
manga ra cu Pablo, pe nu ma'ra himbi 
gamfri. 

25 Ne 'ra de gue'u bi ntsanoyase ne bi 
mudi bi ma'a. Pe ante da ma'y ra cu 
Pablo bi 'ílembabi't: 

—Go gue'a majuani bi manga ra 
badi Isaía po rá Maca Ndahi Ajua bi 
xipa ndu ma dadahu, ne bi 'ñena njaua: 

26Rí ma ua xipa nuya ja'i: 

Ma gui 'yodehu, pe hinda zo ri 
mfenihu, 

ma gui hyanthu, pe hingui ma 
gui pahu te rí boni nú'a gui 
hyanthu. 

27 Ngue'a xi xa megui ri mfenihu, 

ne hinguí ne gui hñuxhu nt'pde 
nú!a guí ødehu, 

ne hinguí ne gui pahu nú'a guí 
hanthu. 

Nu'ahu hinguí ne gui hanthu, 

nixi gui 'yodehu, 

nixi gui pahu, 

ngue'a hinguí ne gui ntsø'mhu 
pa ga pun!a ri tstoquihu. 

Guehna manga ra Maca T'ofo. 
28 Hangue pahu xá hño gue desde nubya 
ma da ttumbabi ra noya dega mpohg 
nú'u hingyá xodyo. Nuga dí camfri gue 
nu'ú ha, ma da 'yøde ne da gamfri. 

29 Ne nu mi uadi bi manga njabu 
ra cu Pablo, ya xodyo bi ma ne mri 
ntsanoya sehe'u. 


RA ECHO 28 


30 Ha nura cu Pablo bi 'muhni 
maxggue yo njeya ja 'nara ngu dega 
njut'i, ne mi umba ntsaya gatho nú'u 
mi tsóni pa da ñaui. 

31 Ne mi zofo ya ja'i hanja go ri manda 
Ajua, ne mi xipabi'u de ra Zidada 
Jesucristo. Himi tsu da ña, ne hinto mi 
hacuabi'a. 

RA CARTA RA APOSTOL NSAN PABLO NU'A BI 'YOPABI YA 
GAMFRI ME NROMA 


Ra apostol Pablo opabi ya 
gamfri me Nroma 


1 1 Nugui drá Pablo, rá 'begogui 

ma zi Hmuhu ra Jesucristo. Ajua 
ra Dada bi zoncagui pa ga 'ñapostol, 
ne xa hñuxcagui pa ga mamba rá 
maca hoga noya!a. 

2 Nuna maca hoga noyana, 
guehna bi ñagui maya'bu Ajua ja ra 
Maca T'ofo nú'a bi 'yofo yá 'mehni'a. 
3 Y nuna maca hoga noyana xicju de ma 
zi Hmuhu ra Jesucristo nú'a to'o rá T'u 
Ajua, ne utcaguihu gue nú!a ra Tlula, de 
rá ndo'yo, bá ehe de rá ji ra nda Davi, 

4 pe de rá ndahi xá nt'azi bi fadi gue 
go gue'a rá T'u Ajua, ngue'a co rá 
danga ts'edi bi yopa nte de ja ya du. 
5Po rá ngue'a, Ajua xa 'racagui ra 'befi 
dega apostol pa ga manga ra maca hoga 
noya gatho ja ya hnini, pa da gamfri'u ne 
da 'yote Ajua. Guehna ra 'befi dí pefi pa 
nuya ja'i da nsundabi rá maca thuhu ma 
zi Hmuhu ra Jesucristo. 

6 Hangue nehe nu'ahu, Ajua xa 
zohn'a'ihu pa gui tenhu ra Zidada 
Jesucristo. 

7 Hangue dí op'ahu gatho'ihu zi 
cuhu guí 'buhubu Nroma, nú'ahu xi 
ri ma'ahu Ajua ne xa zohn'a'ihu pa 
gui ntlaxquihu. Ajua ma Dadahu ne 
ma zi Hmuhu ra Jesucristo da 
jap'a'ihu ne da max'ahu pa gui 'buhu 
te rá 'ñentho. 


Ra apostol Pablo ne da zonga 
ya cu me Nroma 


8 Nuya ya mudi noya dí op'ahu ja 


Ajua ma Dadahu por gatho'ihu de rá 
thuhu ma zi Hmuhu ra Jesucristo, 
ngue'a haburaza ja ra ximhai hma gue 
xi xcá camfrihu xá hio. 

9 Ajua dí pepabi con gatho ma coraso 
pa da ntenga nú'a ra maca hoga noya 
nú'a habu xicju de rá maca T'u!a, y 
nu'á go gue'a padi gue nzantho dí 
apabi'a por gue'ahu. 

10 Masque stá tø'ma ndunthi ya pa pa 
ga mabu ga tsoñ!'ahu, pe hinstá tsaya 
ga apa Ajua pa da xoga ra gosthi pa da 
za ga mabu 'nitho. Hønse go dí to'ma 
nú'a ra pa da mañ'a Ajua pa ga mabu. 
11 Ngue'a xi dí ne ga mabu ga 'bui con 
gue'ahu pa da za ga u't'a'ihu ra mfadi 
nú'a xa 'ñutcagui ra Maca Ndahi, pa 
ma'na da nja ri jamfrihu. 

12 Y dí ma gue numa jamfrihu da 
'racju ra ts'edi 'na ngu ma'na. Nuri 
jamfrihu da jaqui ma'na da ze ma 
jamfri, ha numa jamfriga da ja'ahu 
ma'na da ze ri jamfrihu nehe, ngue'a 
'nat'a ma jamfrihu. 

13 Ne dí ne gui padihu, ma zi 
cu'ihu, gue ndunthi ya i'qui stá huts'i 
ga mabu ga tsoñ'a!ihu, pe tobya 
hinxa za. Dí ne ga mabu pa ga 
fax!ahu ngu stá faxa ma'ra ya cu ja 
ma'ra ya hnini. 

14 Ngue'a zua 'bencagui ga xipa gatho 
ya ja'i nuna maca hoga t'øde de ra 
mpoho, hangue mahyoni gatho ga 
zofo, ngu nú'u ña griego ne ngu nú'u 
ña ma'ra ya hñaqui, ngu nú'u ya 
bamhya ne ngu nú'u hinte yá fadi. 

15 Hangue nú!a ra pa go da ne Ajua, 
nugui xi dí ne ga mabu pa ga manga 


ma carta, dí xi'ahu gue dí umba njamadi ra maca hoga t'øde nehe nubu Nroma. 

Ra ts'edi ra maca hoga t'ode 


16 Hindí ntsa pa ga manga ra 
maca hoga t'pde, ngue'a go gue'a 
nara noya dega ts'edi nú'a xuá pehna 
Ajua pa da pøhø gatho nú'u to'o da 
gamfri, ra mudi ya xodyo, nepu 
gatho nu marra ya ja'i. 

17 Nuna maca hoga t'ødena udi gue 
Ajua ma gue ya hinte ma ts'oqui tu 
nd'u to'o camfri, y nu'á 'bui xá hño co 
Ajua hønse po yá jamfri. Ma njabu 
nehe ra Ndaxjua T'ofo habu ena: 
“Nu'a tó'o xa gamífri, ya hinte ma 
tstoqui tu, nú'á pe'tsa 'nara 'ra!yo te.” 


Yá thai tu ya meximhai 


18 Ajua utuabi ya meximhai tengu 
rá ndangui rá cue'a, ne brí nhyoqui'a 
pa dua pehna ra castigo de mahets'i 
pa da zadi núlu ya tslo'yode hingui 
ne da 'ygt'e za hño. Ajua ri ncue 
ngue'a nuya ja'i masque padi gue 
'bui Ajua ne padi te rí 'ñepi da 
tygtle'a, pe hingui øt'e, nu'ú ri sigui 
co yá 'ñaqu'equ'ei ne yá tsloqui. 

19 Gatho nú'a te da za da fadi de Ajua, 
nu'é xa ttutuabi xá hio, y nu Ajua go 
guese xa 'ñutuabi'u. 

20 Desde nú'bu Ajua bi hyoca ra 
ximhai, desde gue'bu, Ajua bi 
'utuabi'u tengu rá 'muila. Gatho nú'u 
ya t'øt'e ri hnequi, gue'u utuabi ya ja'i 
tengu rá 'mui Ajua nú'a hini hnequi, y 
njabu ri hnequi gue Ajua 'bui ne ja rá 
ts'edi pa nzantho. Hangue ya ja'i 
hingui tsa te da dadi de nú'a te xa 
'yøt'e'u. 

21 Nu'á, masque bi badi Ajua, pe 
himbi ne bi nsunda'u ngu ri 'ñepi, nixi 
bi umba njamadi de gatho ya hño xa 
hñani'a. Nu'a bi 'yøt'e, bi tsloca yá 
mfeni ne bi megui yá coraso pa himbi 
za bi badi nda'a ra hño nda'a ra 'ñu. 
22 Masque mi en'u gue xi mya 
bamhya, pe hinte mya fadi. 

23 Hangue bi zogui nú!a ra sócambeni 
mi 'ñepi da umbabi Ajua nú!a xá 

nsunda ne pe'tsa ra te nzantho, pa go 
bi xpcambeni ya c'oi nú'u xa thoqui 
ngu yá 'bai ya ja'i nd'u pe'tsi da du, 
nehe ya c'oi nú'u xa thoqui ngu rá 'bai 
'nara ts'ints'u, ne nú'u ngu rá 'bai 
'nara mbo'ni, ne nú'u ya cloi dega 
qu'eña. 

24 Hangue Ajua bi hyetho ya 
meximhai pa bi 'yøt'a gatho nuya 
tstonc'at!i mi beni ja yá mfeni, y njabu 
bi 'betua sehe yá tsa yá ndo'yo'u. 

25 Ngue'a nuya meximhai'u bi zogui 
nú'a Ajua majuani pa go bi dena nú'u 
ttembabi gue go gue'u Ajua; y nuya 
ja'i'u go bi nsunda nuya t'øt'e nú'u xa 
hyoca Ajua, hingo bi nsunda Ajua to'o 
bi hyoca gatho, ne xá nsunda rá 
thuhu'a pa nzantho. 

26 Hangue Ajua bi hyetho'a pa bi 
'ño ja yá hne dega 'betsa, asta ya 
'behha bi hñuxui yá mi'behñaui 
hingo hønse co ya 'ñøhø ngu nú'a 
xqui manda Ajua. 

27 Nehe ya 'ñøhø bi me'tsa 'nara 
ts'onc'at'i pa da hñuxui yá mi'ñohgui 
hingo honse co ya 'behña, y njabu 
'ngho co 'ñøhø bi 'ygtla ra t'øt'e xi xá 
nts'o. Hangue ja guese'u bi hñani nú'a 
mi 'ñepi da hñani'u por yá ts'ot'øt'e. 

28 Nehe nguetho himbi ho da 
beni'u de Ajua, hangue nu Ajua bi 
hyetho'u pa bi beni ya mfeni xá nts'o 
ne pa bi 'yøt'e nú'a himri 'ñepi'u, 

29 ne bi 'yot'e'u ya t'øt'e hingui ho, ne 
bi me'tsa ndunthi ya tstonc'at!i ne ya 
tstomfeni. Myá nduste, mya hyote, 
mya 'yotlatuhni, mya hyate, mya 
tslo'mui, mya nønte, 

30 mi ju'tsua ya nc'uamba ma'ra, mi 
utsa Ajua, mya 'ñaqu'equ'ei, mri 'ñexa 
sehe, mi beni hanja da za da 'yøt'a ya 
t'øt'e xá ntslo, mya ts'o'yøde co yá 
dada yá nana. 

31 Bi tsloca yá mfeni hangue himi padi 
nda'a ra hño nda'a ra 'ñu, ne himbi 
cumpli yá noya. Ne himbi me'tsa ra 
hmate co yá ja'i, ne himbi me'tsa ra 
huecate. 

32 Nehe nubya njabu, masque padi ya 
ja'i nú'a te xa ma Ajua, gue nu'u tó'o 
gtla nuya t'øt'e'u rí 'ñepi da du, pe 
masque padi njabu, pe nu'ú øt'e nuya 
ya ts'ot'øt'e, y hingue honse øt'e, nehe 
ri johyaui nú'u ma'ra to'o handi'u øt'a 
njabu nehe. 


Ajua ma da hña'mba nguenda yá 
ts'oqui ya ja'i co ra hoga ts'utbi 


2 1 Hangue dá ngu'a dá ngu, otho 
te grí ncøni nú'i guí 'yø de nú'a 
te øt'a ma'ra, ngue'a nú'a ra ora guí 
'yø de nú'a te øt'a malra, nu'í guí 
ncondena sehe, ngue'a guí øt'a nehe 
ngu øt'a nú'u ma'ra. 

2 Dí padihu gue Ajua ma da hña'mba 
nguenda co ra hoga ts'utbi nú'a to'o 
gtla ya tsloqui. 

3 Hangue 'bu nú'i guí 'yø de ma'ra ne 
guí øt'a nehe ngu øt'e'u, oguí beni gue 
ma gui mpont'ui rá cue Ajua nú'a ra 
pa da hñap'a nguenda. 

4 Oxqui beni gue ngue'a Ajua xi ra 
hoja'i con gue'i ne xa ze't'a ri 
ntslo'mui ne astabya hinxa castiga'i, 
gue nu'i da za gui sigui gui 'yøt'a ya 
tstoqui. Padi gue Ajua ra hoja'i con 
gue'i pa gui ñobri. 

5Pe nu'í hinguí ne, ngue'a xi rá me ri 
coraso ne hinguí øde ne hinguí ñobri, 
hangue ma'na ma da castiga!i nú'a ra 
pa da hnequi rá cue Ajua pa da 'yøt'a 
rá hoga ts'utbi'a. 

6 Y nu'á ma da umbabi nú'a rí 'ñepabi 
cada 'na ngu nú!a xa mefi. 

7 Nu'á ma da umba ra te pa nzantho 
nú'u to'o xa hyomba rá nsunda ne xa 
hyoni pa Ajua da 'ñe'tsua yá nsu ne xa 
hyonga ra te pa nzantho, ne hinxa 
zabi xa 'yøt'a ya hoga 'befi. 

8 Pe pa ya ts'o'yode nú'u 'metlo go ptla 
nú'a hingui ho, ne hingo ne da 'yøt'a 
nú'a xá hño, Ajua ma da umbabi'u 
'nara castigo con gatho rá cue. 

2 Ma da nja ya danga ugui ne ya 
dumti pa gatho nú'u ya ja'i øt'a ya 
tsloqui, rá mudi pa ya xodyo, nepu pa 

gatho ma'ra ya ja'i. 

10 Pe Ajua ma da culta ja rá nsunda 
gatho nú'u to'o xa mefi ya hoga 'befi. 
Nehe ma da 'ñe'tsua yá nsu ne da 
umba ra hoga'mui, rá mudi pa ya 
xodyo, nepu pa gatho matra ya ja'i. 

11 Ngue'a Ajua hinda ma da 
huahnitho ya ja'i nura ora da 
hña'mba nguenda'u. 

12 Ajua ma da hña'mba nguenda gatho 
ya ja'i mahyegui, ngue'a gatho nú'a 
to'o xa 'yøt'a ya tstoqui masque hinxa 
batua rá ley ra Moise, nu'ú ma dra 
tha'mba nguenda ne dra castiga 
nsinque da the'ta ra ley; ha gatho nú'u 
bi badi ra ley ne himbi 'yot!a nú'a ma, 
nu'é ma da tha'mba nguenda ngu nú'a 
manga nú!a ra ley!a. 

13 Ngue'a hingue nú'u xa 'ygdetho rá 
ley ra Moise gue go gue'u 'bui za hño 
co Ajua, hina, pe nú'u to'o pte ra ley 
ha, go gue'u ma da hma gue hinte ma 
tsloqui tu. 

14 Ne nú'a ra ora nuya ja'i hingyá 
xodyo gtla sehe'u nú'a xá hño ngu 
nú'a manga rá ley ra Moise, njabu ri 
hnequi gue pe'tsa sehe 'nayá ley, 
masque hinxa badi rá ley ra Moise. 

15 Ja gue'a ri hnequini 'nara ley ngu 
xa ntlofo ja yá coraso. Nehe nu'ú 
pe'tsa 'nayá tsledise pa da badi ua xá 
hño nú'a øt'e'u ua hina; nehe yá mfeni 
xipabi gue hingui ho nú'a øt'e, o ja ra 
ora xipabi gue xa 'yøt'a xá hño. 

16 Nehe ma da njabu nú'a ra pa'a sta 
tyøt'a ra nsuca uenda Ajua ngu nú'a 
gra 'mui yá mfeni ya ja'i, masque nú'a 
xqui beni mant'agui'u. Ne nú'a to'o 
ma da hña nguenda go ma Zidadahu 
ra Jesucristo. Njabu udi ra maca hoga 
noya nú!a xa 'bencagui ga ma. 


Ya xodyo ne ra ley nú'a 
bi 'yofo ra Moise 


17 Nu'i xodyo, guí beni gue ja ri 
nsu ngue'a grá xodyo, ne guí camfri 
gue guí 'bui xá hño ngue'a guí 
pe'tsua rá ley ra Moise, ne grí 'ñets'i 

ngue'a gui nsunda nú'a ra Ajua 
majuani, 

18 ne guí patua rá paha'a, ne guí padi 
gui huahna nú'a za hño ngue'a njabu 
u't'a'i ra ley. 

19 Ne nu'i guí camfri gue da za gui 
cahna marra ya ja!i ja ra uenda ya 
goda, y guí ngu 'nara ñot!i pa nú'u 
'bui ja ra 'bexuui. 

20 Y guí camfri gue da za gui utui 
ma'ra ya ja'i nú'u 'flena ya t'ubatsitho 
hinte yá fadi, ngue'a nú'a ra ley guí 
pe'tsi ja xcá tsuhni ra hoga mfadi ne 
nú!a majuani. 

21 Nú!i guí utui ma'ra, ¿hanja hingo 
guí gtle nehe nú'a guí udi? Y nú'i guí 
ma gue hinda mpe 'na, ¿ha gue nu'i 
hinguí mpe? 

22 Nú'i guí ma gue hingui tsa da 
ts'inga 'nara medinthati, ¿ha gue nu'i 
hinguí øt'a njaba? Núti guí utsa ya 
c'oi, pe ¿ha gue hinguí mpe ja yá 
nija'u? 

23 Núti grí 'ñets'i ngue'a guí pe'tsua rá 
ley ra Moise, cha gue hingui 'betua ra 
tsa Ajua ngue'a hinguí øt'a nú'a 
manga nú'a ra ley'a? 

24 Hangue ja ra Maca T'ofo 'nará 
'mehni Ajua bi xipa ya xodyo ne bi 
'embi: “Ya ja'i nú'u hingyá xodyo 
ñama'ñu de Ajua po rá ngue'ahu.” 

25 Nubyá nura circuncisio go 
gue'a ngu 'nara seña nú'a xa thuts'i 
ja ri ndo'yohu ne go gue'a ra nt'udi 
de ra cohi nú!a bi gohi Ajua co ndu ri 
dadahu ra Abrá. Nú'a ra seña'a da 
max'ahu ndunthi 'bu gui 'yøthu núla 
manga ra ley. Pe nu'bu hingui pthu 
ngu manga ra ley, nu'bú ra nt'udi de 
ra cohi ja ra uenda hinga ra nt'udi. 
26 Nehe nu'bu nú'u ya ja'i hingyá 
xodyo nú'u to'o hingui pe'tsa nuna 
seña, nu'bu nú'u pefi ya hoga 'befi ngu 
nú'u manga ra ley, nu'bú nehe'a Ajua 
ma da hyandi gue ja ra uenda pe'tsa 
nú'a ra seña de ra cohi. 

27 Ne njabu nú'a to'o hingrá xodyo, 
ma da 'ñudi gue nu'i grá 'yot'atsloqui, 

ngue'a nu'á desde bi 'mui xa gohi rá 
ndo'yo ngu bi hyoca Ajua nsi ra seña 
pe xa 'yøt'a ya hoga 'befi ngu nd'u 
manga ra ley, ha nu'i guí pe'tsa ra 
seña de ra cohi ne guí pe'tsa rá ley 
Ajua nt'ofo, pe hinguí pte nura ley'a. 
28 Hangue ra xodyo xi majuani hingo 
nú'a de rá 'baitho, ne ra seña xi 
majuani hingo nú'a hnequi de thi ja rá 
ndo'yo. 
29 Pe nu'a xi majuani ra xodyo, gue'a 
nú'a to'o gta Ajua ja rá coraso, ha nu'a 
ra seña xi majuani, gue'a nú'a ja mbo 
ja rá coraso 'na, nú'a ra seña xa 'yøt'a 
Ajua ja rá te 'na, hingue nú'a t'øt'e ja 
rá ndo'yo ngu xa nt'ofo ja ra ley. Y 
nú'u to'o xi majuani ya xodyo ngue'a 
gta Ajua ja yá coraso, go gue' ma da 
'ñe'tsua yá nsu Ajua, hingo ya ja'i. 
3 1 Nu'bé, ¿te ma'na ra mfats'i 

pe'tsa ra xodyo? O ¿te ma 
mfats'i hani de ja ra seña de ra cohi? 
2 Ndunthi ya mfats'i pe'tsa ya xodyo 
nú'a hingui pe'tsa nú'u ma'ra ya ja'i. 
'Na de nuya mfats'i'u guela gue Ajua 
bi umba rá noya'a pa go bi su'u. 
3!Ra de gue'u himbi gamfri nú'a bi 
ña'tuabi'u Ajua, pe nu'á hingui ne da 
'fiena gue Ajua hinda ma da cumpli 
nú'a xa ñagui. 
4 Hanja hina, nu'á ma da cumpli 
nú'a xa ñagui. Ajua hinga ma ga 
ectuambahu, ma'na xá hño ga beñhu 
gue gatho ya ja'i go ya ctuamba y 
hingo Ajua. Ngu manga ja ra Maca 
T'ofo habu sipa Ajua njaua ne ena: 

Ma da fadi gue go gue'i guí 

manga majuani, 
y ma gui ntate nú'a ra pa da 
'ñec'uamba'i ya ja'i. 

5 Nara ja'i tsa da 'ñena njaua: 
“Nu'bu ma tstoquihu japi da hnequi 
tengu rá hoga'mui Ajua, nu'bú ¿ha 
gue ra hoga ts'utbi da castigaguihu?” 
Njabu manga nú'a ma'ra ya ja'i, 
hingo dí mangá. 

6 Hina, nujé hinda za ga beñhu ngu 
beñ'u. Ngue'a nu'bu di njabu ngu nú'a 

mañ'u, nu'bú ¿hanja da za da 'yøt'a ra 
ts'utbila co ra ximhai? 

7 'Nara ja'i tsa da 'ñena njaua: 
“Nu'bu por 'nara ncluamba ga ma 
ga japi da hnequi rá nsunda Ajua 
ngue'a ja ri hnecni gue Ajua cumpli 
rá noya, nu'bú ¿ha gue ri 'epabi 
da castigagui?” 

8 Ne asta da za da 'ñena 'nara ja'i gue 
'na da za da 'ygtla núla xá nts'o pa 
da nja ra hño. 'Ra xa guscagui ra 
nc'uamba y 'bai mañ'u gue guehna 
dí udi. Nuya ja'i'u rí 'ñepabi da 
secuabi 'nara castigo. 


Gathoguihu dí tuhu ya thai 


2 Hangue ¿te ga beñhu? ¿Ha gue 
ga beñhu gue nuju dya xodyohu 
ma'na dí 'buhu xá hño que ma'ra ya 
ja'i? Hina, hingui tsa; ngue'a ya stá 
ma gue gathoguihu, ngu ya xodyo 
ngu nú'u hingyá xodyo, gathoguihu 
dí ohy ja rá 'ye ra ts!loqui. 

10 Hangue ra Maca T'ofo enga njaua: 
Jo'o ni 'na nú!a hindi tu ya 
tstoqui. Haha, jo'o ni 'na. 

11 Jo'o ni 'nara ja'i nú'a strá nt'azi 

rá mfeni, 
ne jo'o ni 'na to'o di honi Ajua. 
12 Gatho'u ya ts!lo!yode, gatho'u 
xa nts'oqui. 
Ni 'na hingui øt'a xá hño, haha 
ni 'na. 
13Yá ne'u xá nts'o, nja ngu 'nara 
nt'agui xots'i; 
ne nzantho hate'u. 
Nehe xá nts'uni yá ne, nja ngu 
rá ne ra qu'eña nú'a hote. 
14Pgni ya ts'one de yá ne, ne ya 
noya dega cue. 

15 Co 'na tui nu'á da ma hnest'ihi 

pa da hyo yá miqu'eiui. 

16 Haburaza 'yo'u gtla ya nhuati 

ne tsogui ya «gui, 

17y hinxa badi'« hanja da 'mui'e 

te rá 'ñentho. 

18Y nu'é ni ts'a hingui tsupabi rá 

cue Ajua. 

19 Nubyá dí padihu gue nú'a 
manga ja rá ley ra Moise, ma pa nú'u 
to'o 'bu ja nú'a ra ley!a pa da me'tsa 
yá tsa y da go'ta yá ne, pa njabu nu'ú 
ne gatho ma'ra ya ja'i de ra ximhai 
da dø'ma nú'a ra castigo ma da 
hñani de Ajua. 

20 Ngue'a ni 'nara ja'i hinxa 'yøt'e 
gatho nú'a manda ja ra ley. Hangue 
enga ja ra Maca Tlofo gue Ajua hinda 
ma da ma gue ni 'nara ja'i hingui tu ra 
tsloqui, masque da 'mui 'ra da 'ñena 
gue xa 'yøt'a ngu nú'a manga ra ley. 
Ngue'a nu'araza ra ley xo'tsuabi yá 
tstoqui ya ja'i. 


Ra mpøhø bi ehe po ra jamfri 


21 Pe nubya Ajua xa 'ñudi 'nara 
hño pa ra meximhai, y nura hño'a, 
nú!a hanja grá 'buhu xá hño ja rá 
thandi'a. Pe nura hño'a hingui pe'tsi 
te da nu ni co ni 'nara ley, masque ja 
dí mahma ja rá ley ra Moise ne ja 
nú!a bi 'yofo ma'ra yá 'mehni Ajua. 
22 Nuna danga hñona ma gue nu'a tó!o 
camfri ra Zidada Jesucristo ya 'bui xá 
hño ja rá thandi Ajua. Y nuna hñona 
ja pa gatho nuto da gamfri'a, ngue'a 
gatho ya ja'i mahyegui, gue dra xodyo 
gue hindra xodyo. 

23 Y gathoguihu dya 'ygt'atstoquihu, 
ne ni 'na de guecju hingui tsa ga 'yohu 
xá hño ngu ri ho Ajua. 

24 Pe nu'lá xi ra hoja'i, hangue ma de 
rá pahase gue ya hinte ma ts'oqui dí 
tuhu ngue'a dí camfrihu ra Zidada 
Jesucristo. Ajua tsa da ma njabu 
ngue'a ra Zidada Jesucristo ya bi 
gutca ma thaihu. 

25 Ajua bá pehna ra Zidada Jesucristo 
pa bi du ja ra pont'i ngu 'nara hña'ti, pa 
bi hñaga ma tsloquihu po rá maca ji bi 
mani, pa njabu nu'a tó'o da gamfri'a ya 
hinda ma da zutua rá cue Ajua. Njabu 
bi 'yøt'a Ajua pa bi 'ñudi rá hoga 
ts'atbi, masque himi hnequihma 
ngue'a po rá maca pasencia hinxqui 
castiga ya ja!i nuya pa xqui thogui. 

26 Ha nubyá, po rá du rá T'a, Ajua bi 
'hudi rá hoga ts'utbi, ne nu'á ma gue 
ya hinte ma ts'oqui tu nú'u to'o camfri 
ra Zidada Jesu. 

27 Hangue nubya hingui tsa to da 
'ñets'i. 'Bu xa za 'na xa me ya hoga 
'befi ngu nú'u manga rá ley ra Moise 
pa xa mpøhøhma, nu'bé xa zahma xa 
'ñets'i. Pe nuto ya hinte ma tstoqui 
tu ngue'a xa gamfri ra Zidada Jesu- 
cristo, nu'á hingui tsa da 'ñets!i. 

28 Ngue'a dí pahu xá hño gue Ajua ma 
gue ya hinte ma ts'oqui tu nú'a to'o 
camfri ra Zidada Jesu nsinque te da nu 
co ya 'befi de ra ley. 

29 ¿Xi ha gue Ajua go ra Ajua 
nsøctho pa ya xodyo? ¿Ha hingrá Ajua 
nehe pa nuya ja'i hingyá xodyo? 
Haha, go gue'a ra Ajua nehe pa gue'u. 
30 Ngue'a 'nat'a Ajua 'bui, y nú'á ma 
gue ya hinte ma tstoqui tu ya xodyo 
nú'u pe'tsa ra seña de ra cohi ja yá 
ndo'yo nú'bu camfri ra Zidada 
Jesucristo. Nehe go guet'a Ajua ma 
gue nehe nú'« hingui pe'tsa ra seña ja 
yá ndotyo ya hinte tu nú'bu camfri'u 
ra Zidada Jesucristo. 

31 ¿Ha gue dí puthu rá ley ra Moise 
ngue'a dí udihu ra jamfri de ra Zidada 
Jesucristo? Hina, hinda za da feni 
njabu, ngue'a nujá ma'na dí umfu rá 
tsledi nura ley'a. 


Ra Abrá himbi mpoho po nuya 
hoga 'befi bi 'yot'e 


1 Xi ra Abra nú'a ma mudi 

dadahu nuju dya xodyohu, ¿te 
rá 'be da za ga beñhu 'bu de gue'a? 
2 Nu'bu Ajua xa mahma gue ra Abra 
ya hinte ma tstoqui mi tu por yá hoga 
'befi mi øt'e, nu'bú nu'á xa zahma xa 
'hets'i. Pe hina, himbi za bi 'ñets'i ja 
rá thandi Ajua. 
3 Ngue'a ra Maca T'ofo enga njaua: 
“Ra Abra bi gamfri gue mi ma da 
hñani nú!a bi ña'tuabi Ajua, hangue 
Ajua bi ma gue ra Abrá ya hinte ma 
tstoqui mi tu.” 


RA ROMANU 3, 4 


4 Nu'bu 'nara ja'i øt'a 'nara 'befi, nurá 
thaha da ttumbi hingui ttumtho co ra 
hñoja'i; ttumbabi ngue'a xa mpefi ne 
thupi. 
5 Pe nura ja'i to'o camfri Ajua ne 
camfri gue hingue po yá hoga 'befi da 
za da ma Ajua gue ya hinte ma tstoqui 
tu, nura ja'i'a, Ajua da ma gue ya 
hinte tu ngue'a bi gamfri'a. 
6 Nehe ra Davi xicju gue Ajua manga 
nuna noyana dega japi. Nu'á ena gue 
Ajua ma gue 'nara ja'i ya hinte ma 
tstoqui tu nsinque da 'yu'tua nguenda 
de yá 'befi. 
7 Ra Davi bi 'yofo njaua: 

Njapi ndunthi nú!a to'o xra 

pumba yá ts'oqui. 

8 Haha, njapi ndunthi nú'a 

hingui ma Ajua te xa 'ygt'e. 

9 Xi nuna ra noya dega japi 
manga Ajua, ¿ha gue ma pa gatho ya 
ja'i, o hónse pa nú'u pe'tsa ra seña de 
ra cohi bi gohi Ajua co ya xodyo? 
Hina, nu'á ma pa gatho. Dí padihu 
gue Ajua bi ma gue ya hinte ma 
tsloqui mi tu ra Abra ngue'a bi 
gamfri'a. 

10 ¿Ha gue ra Abrá mi pe'tsa ra seña ja 
rá ndo'yo nura ora'a o hina? Hina, 
himi pe'tsta nú'a ra seña'a, mi 'butho 
njabu. 

11 Nura seña de ra cohi bi thu'tsua ja 
rá ndo'yo pe asta 'mefa; y nura señala 
gue!a ngu 'nara seyo bi hñu'tsuabi 
Ajua pa da fadi gue ri muui nú'a xqui 
mañ'a gue ra Abra hinte ma ts'oqui mi 
tu ngue'a bi gamfri. Ajua bi ma gue ra 
Abrá ya hinte mi tu ante da thu'tsuabi 
nura seña, y njabu ra Abrá bi ndada 
de gatho nú'u to'o camfri masque nu'ú 
hinxa me'tsa nú'a ra seña, pa njabu 
nehe'u Ajua bi ma gue ya hinte tu'u. 
12 Nehe ra Abra bi ndada de ya ja'i 
to!o pe'tsa ra seña de ra cohi ne 
camfri, nú'u to'o hingue honse pe'tsa 
ra seña pe nehe tenba rá jamfri ma 
dadahu ra Abra nú'a to'o bi gamfri 
ante da thu'tsua ra seña. 

Nuju ga hanhu ra hña'ti 
nú'bu ga camfrihu 


13 Ajua bi ña'tua ra Abrá da 
umbabi ra ximhai ngu 'nara tsogui pa 
gue'a ne pa yá ja'i 'mefa de gue'a. Bi 
ña'tuabi pe hingue ngue'a xqui 'yøta 
ra ndaxjua ley; nu'á bi ña'tuabi njabu 
ngue'a mi camfri ne ya hinte ma 
ts'ogui mi tu. 

14 'Bu nú'u to'o ri dena ra ndaxjua ley 
da gohui nú!a ra tsogui, nu'bú ra 
jamfri da boni gue hinte ri muui, ne 
nú'a ra hña'tila ma da njabutho. 

15 Pe ra ley ri japi da hnequi rá cue 
Ajua ngue'a dya ts'o'yødehu, pe 'bu 
di otho 'nara ley, nu'bé ¿hanja gra 
ts'o'yodehu? 

16 Hangue nura hña'ti de ra tsogui 
ja pa nú'u to'o camfri, pa njabu Ajua 
da za da unga ra tsogui po rá hñoja'i. 
Ma dra ttumbi pa gatho yá ja'i ra 
Abra, hingue hónse pa nú'u to'o bi 
nte ja ra ley nepu bi gamfri, pe nehe 
pa nú'u to'o hinxa te ja ra ley ne bi 
gamfri ngu bi gamfri ra Abra nú!a 
to'o go ra dada de gathoguihu núje 
dya gamfrihu. 

17 Ngu manga ja ra Maca T'ofo gue 
Ajua bi xipa ra Abra ne bi 'ñembi: “Sta 
hux'a!i pa gui ndada de ndunthi ya 
hnini.” Hangue ja rá thandi Ajua ra 
Abra bi ndada de gatho nú'u to'o 
camfri. Y nu'á mi camfri gue Ajua tsa 
da japi da yopa nte nú'u xa du, y ri 
manda nú'a hingui 'buitho, pa gue'a ja 
ra uenda ya 'bui. 

18 Ne masque ngu xmá hñei, pe ra 
Abra mi camfri gue da zøhø nú'a 
xqui xipabi Ajua ne bi sigui bi dø'mi. 
Hangue njabu nu'á bi ndada de 
ndunthi ya hnini ngu nú'a xqui 
xipabi Ajua ne bi 'fembabi: “Ma da 
ndunthi ri batsi da 'mui.” 

19 Ra Abra xi mi ja rá jamfri gue da 
me'tsa 'nará t'a. Nulá himi jamasu ua 
ya mra daqu'ei, masque mi ma da 
got'a 'na nthebe njeya. Nixi himi 

jamasu gue ra Sara nurá 'behña'a ya 
mra daqu'ei nehe ne hinxqui me'tsa ni 
nara batsi. 

20 Pe de nú'a xqui hña'tuabi ni ts'u 
himbi 'be rá jamfri, nu'á ma'na bi nja 
rá jamfri, ne bi nsunda Ajua. 

21 Ngue'a mi padi xá hño gue Ajua mi 
ja rá tsledi pa da 'yøt'e ngu nú'a xqui 
ña'tui. 

22 Hangue por gue'a Ajua bi ma gue ya 
hinte ma ts'ogui mi tu ra Abra, ngue'a 
ra Abrá bi gamfri'a. 

23 Pe nuya noya nú'u ena gue 
Ajua bi ma gue ya hinte ma ts'oqui 
mi tu ra Abra, himbi t'ofo hønse pa 
ra Abrá; 

24 bi t'ofo pa guecaguihu nehe, ngue'a 
Ajua ma mahyegui de guecju núju dí 
camfrihu!a. Dí camfrihu gue nu'á 
peltsa ra tsledi pa bi 'yøt'e bi yopa nte 
ma zi Hmuhu ra Jesucristo. 

25 Nu'á bri da pa bi du po rá ngue ma 
ts'oquihu, ne bi t'øt'e pa bi yopa nte pa 
bi t'udi gue ya hinte ma ts'oqui dí tuhu. 


Ya hño nú'u pe'tsa ra gamfri ngue'a 
Ajua xa ma gue ya hinte ma ts'oqui tu 
5 1 Nubyá Ajua xa ma gue ya hinte 

ma ts'ogui dí tuhu ngue'a stá 
camfrihu'a, hangue ya dí 'buhu te rá 
entho con gue'a por ma Zidadahu ra 
Jesucristo. 
2 Nehe ngue'a dá camfrihu ma zi 
Hmuhu ra Jesucristo, hangue ya stá 
jonihu co Ajua ra Dada ne stá 
tsetuahu rá hñoja'i'a. Y nubyá ya dí 
'buhu ja nú'a ra hñoja'i'a, ne dí 
to'mhu co ndunthi ra johya nú'a ra pa 
ga 'buhu ja rá nsunda Ajua. 
3 Y hingue hønse dí johyahu por gue'a, 
nehe rí 'ñepi ga johyahu ora dí thohu 
ya tslothogui, ngue'a dí padihu gue ya 
ts'othogui ri jacju ga zedihu. 
4 Y nu'bu ga zedihu, ga poñhu 'radyá 
hoga gamfrihu, y por guehna ma'na 
da ndangui ma nthog'matehu. 
5 Y nuna ntho'matena hinda ma da 
njabutho nepu ga 'be ma tsahu, ngue'a 

ra Maca Ndahi nú!a xa t'acaguihu xa 
'hutcahu za hño gue Ajua macaguihu. 
6 Dí pahu gue Ajua macaguihu, 
ngue'a ja nú'a ra pa xqui beni'a, bá 
pehna ma zi Hmuhu ra Jesucristo pa 
bi du po rá nguecje núje ndyá 
dadits'oquih+, ngue'a nuja otho ma 
tsledihu pa ga mpohosehu. 
7 Xi xá hñei to da ne da du po rá ngue 
'nará miqu'eiui nú!a di pthma xá hño, 
pe ja ra ora da za 'na da rezga da du 
po rá ngue 'nara hoja!i. 
8 Pe Ajua xa 'ñutcaguihu tengu rá 
ndangui rá hmate nú!a pescahu, 
ngue'a masque 'nandyá dadits'oquihu, 
pe bá pehna ma zi Hmuhu ra 
Jesucristo pa bi du po rá nguecju. 
9Y núbya ya gue nu'á bi du pa bi 
ñangaguihu co rá maca ji, ne ya hinte 
ma ts'oqui dí tuhu, nu'bé nubyá go dí 
to'mhu gue nu'a da ñangaguihu de rá 
cue Ajua sta 'ñepu. 
10 Nuju ndi ncontrahu co Ajua, pe nubyá 
dí mádihu con gue'a po rá du rá maca 
T'u. Y núbya stá mádihu con gueta, dí 
padihu gue ma ga mpøhøhu po rá te'a. 
11 Pe hingue honse'a, nehe nuju dí 
johyahu ndunthi ngue'a dí 'buhu xá 
hño co Ajua por nú'a bi 'yøt'e ma zi 
Hmuhu ra Jesucristo, ngue'a por nú'a 
bi 'yøt'e'a ya stá mádihu co Ajua. 


Nú'a bi 'yótcahu ra Adá y nú'a bi 
'yøt'a ra Zidada Jesucristo 
pa guecju 


12 Hangue nu mi yut'a ra ts'ogui 
gatho ja ra meximhai, bi yut'i po 
nú'a bi 'yøt'a 'nara 'ñoho, y go gue'a 
numa mudi dadahu. Nehe po rá 
nts'o'yøde'a ra du bi yut!i ja gatho ya 
ja'i, ngue'a xa t'øt'a ra uenda gue 
gatho bi 'yøt'a ra ts'oqui. 

13 Hangue ante da thuxa ra ley ya mi 
ja ra tstoqui ja ra ximhai, pe nú'u ya 
tstoqui bi t'øt'e himbi thanga nguenda 
ngue'a hinxqui thusta ra ley, ngue'a 
hingui tsa da thanga nguenda ya 
tstoqui nu habu otho ni 'nara ley. 


RA ROMANU 5 


14Pe madi njabu, ra du bi ntate ja ya 
ja!i desde ra Adá asta ra Moise, 
masque nt'u ya ja'i's himbi 'yøt'a ngu 
nú!a ra ntslo'yode bi 'yøt'a ra Adá. 
Nura Ada po nú'a bi 'yøt'ase hangue bi 
nja ra du pa gathoguihu; njabu nehe 
bi 'ñehe ra Zidada Jesucristo bi 
'yøt'ase pa bi nja ra te pa nzantho. 

15 Pe nú'a ra ts'oqui bi 'yøt'a ra 
Ada hinga ra dangui ngu nú!a ra 
'baha bi unga Ajua dega hñoja'i. Po 
rá ngue rá tsloqui 'nadra 'ñøhø bi nja 
ra du pa gatho, pe Ajua po rá hñoja'i 
bá pehna 'nadra 'ñøhø nehe pa da 
unga ra te pa nzantho ngu 'nara 
'baha pa gatho ya ja'i po rá hñoja'i 
nú!a 'nadra 'ñøhø. Y nura 'fiøhø'a go 
gue'a ma Zidadahu ra Jesucristo. 

16 Ra tstoqui dí tuhu por nú'a bi 'yøt'a 
'nada ra ja'i hinga ra dangui ngu nú!a 
ra 'baha xa tlacju. Ajua bi hña'mba 
nguenda de nú!a 'nadra ts!oqui, ne bi 
'ye!mba ra du pa gatho ya ja'i; pe 
'mefa Ajua po rá hñoja'i bi unga nura 
'baha!'a masque ya ja'i xi xqui 'ypthma 
ndunthi ya tstoqui, pe Ajua bi ma gue 
ya hinte ma ts'oqui mi tu. 

17 Ya gue bi ntate ra du po nú'a ra 
tstoqui bi 'yøt'a 'nada ra 'fiøhø, pe 
nubyá nú'u to'o xa hñani nú!a ra 'baha 
xa unda Ajua po rá hñoja!i y xa hñani 
nura noya gue nu'ú ya hinte ma 
tstoqui tu, nu'á ma go da nda'u ja nú'a 
ra te xa 'ñepu po rá ngue nú'a bi 'yøt'a 
nada ra 'fløhø, y nura 'ñøhø'a go 
gue!la ma zi Hmuhu ra Jesucristo. 

18 Hangue por nú'a ra tstoqui bi 

'yot'a 'nada ra 'ñøhø, Ajua bi 'ye'mba 
ra du pa gatho ya ja'i, y nehe por nú!a 
ra hoga 'befi bi 'yøt'a 'nada ra 'ñoho, 
Ajua ena pa gatho ya ja'i gue ya hinte 
ma ts'oqui tu' ne umbabi'u ra te. 
19 Po 'nara ts!o'yode gá 'ñøhø, bi japi 
bi ntstoqui gatho ya meximhai, njabu 
nehe po 'nara hoga'yode, ndunthi da 
t'embi gue ya hinte ma ts'oqui tu. 

20 Pe 'mefa bi nja ra ley pa ma'na 
bi ndunthi ya nts!o'yode. Y masque 

xa ndunthi ya nts'o'yøde, ma'na xa 
ndangui rá hñoja!i Ajua. 

21 Masque ra tstoqui xi bi ntatehma 
ngue'a bi nja ra du, pe ma'na bi ntate 
rá hñoja'i Ajua, ngue'a po rá hñoja'i'a 
nu'á ma gue nuju ya hinte ma ts!oqui 
dí tuhu, ne xa 'racaguihu ra te pa 
nzantho po ma Zidadahu ra Jesucristo. 


Núju stá 'ueguehu de ra ts'oqui rí 
'ñepi ga 'buhu 'nara 'ra'yo te co 
ra zi Hmu Jesucristo 


6 1Xibya, ¿te ga mañhu? ¿Ha gue ga 
sigui ga pthu ya tsloqui pa ma'na 
da ndangui rá hñoja'i Ajua pa guecju? 
2 ¡Hina! ¡Hinda za ga beñhu njabu! 
Nuju ma'metlo ndi ohy ja rá 'ye ra 
tsloqui, pe nubyá ya stá poñhu, ya 
hindi chu ja rá 'ye, ja ra uenda ya stá 
tuha. Nu'bé ¿hanja da za ga sigui ga 
øthu ya tstoqui? 
3 ¿Ha gue hinguí padihu gue núju stá 
nxistehehu stá 'nathohu co ma zi Hmuhu 
ra Jesucristo, ne nura ora dá nxistehehu 
ja ra uenda dá tuhu con gueta? 
4 Nehe nú!a ra ora dá nxistehehu, ja ra 
uenda dá nt'aguihu ngu bi ntlagui'a 
ngu 'ñena stí tuhu nehe, pa ngu bi 
yopa nte'a de ja ra du po rá maca 
tsledi Ajua rá Dada, njabu necaguihu 
stá yopa ntehu ma'ra!yo pa ga 'buhu 
'nara 'ra!yo 'mul. 

5 Ngue'a nu'bu stá 'nathohu con 
gue'a ngue'a ja ra uenda stá tuhe ngu 
bi du'a, nu'bé ma ga 'buhu 'nara 
Ira!yo 'mui ngu gra 'mu'a, ngue'a ja 
ra uenda dá yopa ntehu ngu bi yopa 
nte'a de ja ra du. 

6 Dí padihu gue ma ndaxjua 'muihu bi 
mpont!i mahyegui con gue'a, pa gue 
numa ndaxjua 'muihu nú'a mi pepa ra 
ts'ogui, ngu ya xra huati pa ya hinga 
'megohu de ra tstoqui. 

7 Ngue'a nu'a tó'o ya xa du, ya hingui 
O ja rá 'ye ra tsloqui. 

8 'Bu stá tuhu mahyegui co ma zi 
Hmuhu ra Jesucristo, dí camfrihu gue 
ga 'buhu con gue'a. 

9 Ngue'a dí pahu gue ma zi Hmuhu 
to'o bi yopa nte de ja ya du, ya hingui 
pe'tsi te da yopa du'a, ne ra du hinda 
ma da yopa ntate de gue'a. 

10 Ngue'a nu mi du'a, bi du 'na'quitho 
pa bi gutca gatho ma tstoquihu, y ya 
hingui pe'tsi te da nu co ra tstoqui. Y 
nubyá nu'á bi yopa nte y 'bui pa rá 
nsunda Ajua. 

11 Njabu necju ga øthu ra uenda gue 
ya stá tuhu ne ya hindi pe'tshu te ga 
nuhe co ra tsloqui, ne ya dí 'buhu pa 
rá nsunda Ajua ngue'a dí 'nathohu co 
ma zi Hmuhu ra Jesucristo. 

12 Hangue ya oxqui hophu ra 
tstoqui da sigui da manda ja ri 
ndo'yohu nú' ma da du. Oxqui 
hophu da ja'ahu gui 'yothu nú!a go 
da ne ri ndo'yohu. 

13 Oxqui sigui gui pephu ra tstoqui 
nú'a ja'ahu gui 'yothu nú!a hingui ho. 
Nu'a gui 'yothu, daphu ri tehu ja rá 'ye 
Ajua pa gui 'yg'tuahu rá paha'a, 
ngue'a nu'ahu ja ra uenda ya xcá tuhu 
de ra tsloqui ne xcá yopa ntehu 
ma'ra!yo. Hangue daphu ri ndo'yohu 
ne ri tstledihu Ajua pa gui pephu rá 
'befi'a. 

14 Ngue'a nura tsloqui ya hinda ma da 
nda de guecju, ngue'a ya hindi 'buhu 
ja rá hmanda ra ndaxjua ley, nubyá dí 
'buhu ja rá hñoja'i Ajua. 


Nuju ndi ohu ja rá 'ye ra ts'oqui, 
¿pa te ga yopa penjuni? 


15 Nde'bu, ¿ha gue ga gthu ya 
ts'oqui nguet'a dí 'buhu ja rá hñoja'i 
Ajua ne ya hindí 'buhu ja rá hmanda 
ra ndaxjua ley? ¡Hina! ¡Hinda za ga 
beiihu njabu! 

16 Dí padihu gue dya 'begohu de nú!a 
to'o dí ptehu. Nu'bu guí ptehu ra 
tstoqui go rá 'bego'ihu'a ne go gue'a da 
jalahu gui 'medihu. Ha nu'bu guí pthu 
Ajua go rá 'bego'ihu!a y nu'a da 'yot!e 
pa gui 'buhu xá hño ja rá thandi'a. 

17 Pe jamadi Ajua gue masque gá 
'megohu de ra tstoqui, pe nubyá ya 

xcá ndahu pa gui 'yøtehu con gatho ri 
muihu ra nttutuate xa t'u'tlahu. 

18 Ajua bi zin'ahu de rá 'ye ra tstoqui 
nú'a nguí pephu, pa go gui pephw'a ne 
gui 'yøthu xá hño ngu ri ho'a. 

19 Núna dí xi'ahu, dí hec'ahu ngu ya 
'bego pa da zo ri mfenihu. Njabu ngu 
xcá ndahu pa gá 'megohu ja ra tsloqui 
ne nguí ntsto'yodehu, njabutho nehe 
ndahu ja rá 'ye Ajua pa gui 'yothu 
nú'a xá hño, ne gui 'buhu xá ntlaxi. 

20 Nguetho nú'bu nguí 'megohu 
ja ra tstoqui, himi tsa gui 'yothu 
nú'a xá hño. 

21 ¿Te ma thaha gá hañhu de nú'u ya 
t'øt'e xmá nts'o nguí pthu? Ha nubyá 
grí ntsahu de gue'u. Ngue'a nú'a ra 
thaha ri uni nú'u ya tlotle xá ntsto, go 
gue'a ra du. 

22Pe nubyá ya hingyá 'begohu de ra 
tstoqui, ya gyá 'begohu de Ajua, hangue 
ya xcá hañhu 'nara danga thaha, y nura 
thaha'a go gue'a gui 'buhu xá ntlaxi y rá 
ngats!i 'nara te pa nzantho. 

23 Nguetho nurá njut'i ra tstoqui go 
gue'a ra du, pe nurá 'baha Ajua go 
gue'a 'nara te pa nzantho nú'a da 
'racju ngue'a drí 'nathohu co ma 
Zidadahu ra Jesucristo. 


Dí 'buhu co ra Zidada, hingue 
dí 'buhu ja ra ndaxjua ley 


1 Zi cuhu, nu'ahu guí padihu ya 

ley, gue mientra ra ja'i te, pe'tsi 
da 'yøt'e ngu manga ra ley, pe 'bu da 
du, ya hina. 
2 Nja ngu 'nara 'behña ra medinthati, 
mientra te rá dame pe'tsi da 'ygt'e 
nú'a manga ra ley dega nthati, pe 
nu'bu ya xa du rá dame, nura 'behña'a 
ya hingui 'bui ja nura ley'a. 
3 Pe nu'bu te rá dame, ne da meui 
ma'na ra 'ñøhø, nura 'behña!a da 
thu'mbabi ra zinga medinthati; pe 
nu'bu xa du rá dame, nura 'behña'a ya 
hingui 'bui ja nura ley!a, ne hinda ma 
da thu'mbabi ra zinga medinthati 
masque da nthatui ma'na ra 'ñøhø. 

4 Njabu necaguihu ndi 'buhuhma 
ja rá hmanda ra ndaxjua ley. Pe 
nubyá ja ra uenda stá tuhu mahyegui 
co ra Zidada Jesucristo nu mi du'a, 
ne ya hindi 'buhu ja nura ley!a. Dá 
njahu ngu nú!a ra 'behña bi du rá 
dame ne bi nthatui ma'na, ngue'a 
nuja ya hindí 'buhu ja ra ndaxjua 
ley, ngue'a ya dá 'nathohu co ra 
Zidada Jesucristo nú'a to'o bi yopa 
nte de ra du. Y stá njahubu pa da za 
ga gthu ya hoga 'befi pa rá nsunda 
Ajua. 

5 Ngue'a nú'bu ndi 'buhu ja ma 
ndaxjua 'muihu xá nts'o, nura ley 
ma'na bi nupca ma mfenihu pa dá 
gthu nú'a ya tslonc'at!i ndi pe'tshu, y 
nu'á mri mpefi ja gatho ma ndo'yohu 
pa dá øthu ya ts'ogui ne pa xa 
zixcahmahu ja ra du. 

6 Pe nubyá ja ra uenda stá tuhu de ja 
ra ndaxjua ley, ngue'a ya hindi 'buhu 
ja rá hmanda nú'a ra ley!a. Ya hindí 
ohy ja rá 'ye ra ley, hangue nubyá da 
za ga pephu Ajua co 'nara 'ra!yo mfeni 
nú!a bi 'racju ra Maca Ndahi, ne 
hingue ngu ma'metlo nú'bu ndi 'buhu 
ja rá hmanda ra ndaxjua ley ne ndí 
pephe ngu nú'a xqui tlofo. 


Ra ts'oqui nú'a dí hahu 


7 ¿Te ga beñhubya? ¿Ha gue ra 
ndaxjua ley tu ra thai de ra tstoqui? 
¡Hina! ¡Hinda za! Ngue'a go gue'a bi 
'futcagui te rá 'be'a ya ts'oqui. 
Ngue'a hinduí padi hmaha ua ra 
tstoqui pa dra hyøcua nú'a te pe'tsi 
ma'na. Dá padi asta nu mi 'ñengagui 
ra ley: “Oxqui hyøca nú!a hinga ri 
meti.” 

8 Pe nu ndá øde nura hmanda'a, nuya 
ts'onc'at'i bi mpefi ja ma ndo'yo pa dá 
hyoque ndunthi ya t'øt'e, y njabu dá 
tu ra tstoqui ngue'a hindá øt'e ngu 
nú'a manga ra ley, ngue'a nsi ra ley 
hingui tsa to da du ra ts'oqui. 

9 Ma'met!o hinduí pahma ra ley, y ndi 
beni gue ndui 'bui xá hño ja rá thandi 

Ajua. Pe nu ndá padi ra ley, gue'bu dá 
padi tengu rá ndangui ra thai ndí tu, 
ha nura tstoqui ma'na bi nja rá ts'edi 
pa bi cacagui ga pepi. 

10 Njabu ra ley nú'a ña'tui ra te pa 
nzantho pa to'o da cumplibi, bi 'hutcagui 
gue ya dí nehi ra 'ñu pa ja ra du. 

11 Ngue'a ra tsloqui mi cacagui ga ptla 
nú'a mi hagahma ra ley pa hinga øt'e, 
hangue ra ley bi condenagui ga tu po 
rá ngue ra ts'oqui. 

12 Hangue ra maca ley xá nt'axi y 
nú!a ri manda'a go gue'a xá ntlaxi ne 
xá hño y øt'a ra hoga ts'utbi. 

13 Nu'bú, ¿ha gue nú'a ra hoga ley go 
gue'a bi 'yøtca 'nara 'ñu pa xa zixca 
ja ra du? ¡Hina! ¡Hinga beñhu njabu! 
Ngue'a nuya ts'oqui stá øt'e go gue'u 
bi tygtcagui nura 'ñu pa xa zixcahma 
ja ra du. Y njabu xa fadi que nura 
tsloqui xi ra cate, ngue'a por nú'a 

ra hoga ley, ra tstoqui bi jaqui dá 
'medihma. Hangue po ra ley bi 
hnequi gue ra tstoqui ntsledi xá nts'o. 

14 Dí padihu gue ra ley bá ehe de 
mahets'i. Pe nugui drá ja'i dega 
ximhai, ne dí o ja rá 'ye ra ts'oqui, 
hangue otho ma ts'edi pa ga øt'a ngu 
nú'a ri manda ra ley. 

15 Nugui hindí padi nú'a dí pefi, 
ngue'a hingo xi ma paha nú'a dí pefi, 
pe nú't ya 'befi dí utsa xcá thamfri ya 
dá øt'e. 

16 Y nu'bu dí øt'e nú'a hingui ho ne 
hingo ma pahaga, nu'bú numa pahaga 
ri nthe ngu manga ra ley, ngue'a ra ley 
ma gue hinxá hño nú'a dá øt'e, 
hangue dí handi gue ra ley xá hño. 

17 Hangue njabu hingo de guecse dí 
pefi nuya t'øt'e. Nuya ts'onc'at'i dí 
pe'tsi ja ma ndo!'yo, go gue'u ri jaqui 
dí øt'a njabu. 

18 Y nugui dí padi gue hinte ma t'øt'e 
xá hño dí øt'e ja ma ndaxjua 'mui, 
ngue'a ga nehma ga øt'e nú'a xá hño 
pe hingui tsa ga øt'e. 

19 Nguetho nura hño dí ne ga øt'e, 
hindi øt'e, pe nú'a xá nts'o ne nú'a 

hingo ma paha pa ga øt'e, nu'á go 
gue'a dí øt'e. 

20 Pe nu'bu nugui ga øt'e nú'a hingo di 
ne, nu'bé ha, hingo dí pefi nura 'befi'a, 
nuya tslonc'at!i dí pe'tsa ja ma ndo!yo 
go gue'u ri jaqui dí øt'a njabu. 

21 Hangue dí padi gue nzantho ri 
nda 'nara ts'edi ja ma ndo'yo, y ri 
mpefi njaua: 'bu dí ne ga ptla nú'a xá 
hño, hingui tsa ngue'a nzantho go dí 
øt'a nú'a hingui ho. 

22 Ngue'a nugui de ja ma mfeni dí ho 
rá ley Ajua, 

23 pe ja 'nara ts'edi ma'na'ño nú'a ri 
nda ja ma ndo'yo. Nura ts'edi'a ri 
ntuncui ma paha, ne nzantho jaqui ga 
gtla ya tsloqui pa ma'na rí datc'agui'a. 

24 ¡Huecategui! Xibya, ¿to da 
ñangagui de nuna ts'edi ri nda ja ma 
ndo'yo nú!a tsixcagui pa ja ra du? 

25 Jamadi Ajua gue ya bi ñangagui'a 
po ra Zidada Jesucristo. Guehna nú'a 
dí ma: nugui de ma paha dí ne ga 
pepabi rá ley Ajua, pe rá tsledi ra 
ts'oqui ri nda ja ma ndo!yo. 


Ra te nú'a ja po rá ts'edi 
ra Maca Ndahi 


8 1 Nubyá, Ajua ya hinda ma da 
condenaguih+u ni 'na de guecju 
núju drí 'nathohu co ra Zidada 
Jesucristo ne dí 'yohu ngu nú'a 
utcahu ra Maca Ndahi, y ya hindí 
ø'tuahu rá paha ma ndo'yoh+. 
2 Ngue'a Ajua xa ñangaguihu de rá 
tsledi ra tsloqui nú'a mi tsixcahu ja ra 
du, y nubyá ra Maca Ndahi go gue'a ri 
mandaguihu ne tsixcahu ja ra 'ra!yo te 
ngue'a drí 'nathohu co ra Zidada 
Jesucristo. 
3 Ra ndaxjua ley mi xicju ndunthi ya 
'befi pa stá pthu hmaha, pe himbi za 
bi maxcahu pa stá øthu ngue'a ndi 
ø'tuahu rá paha ma ndo'yohu. Pe Ajua 
ha, xa maxcahu ngue'a bá pehna rá 
T'a, bi 'ñe bi nja'i ngu núje dya 
tyotlatstoquihu pa bi za bi unga rá 
maca ndo!yo po ma ts'oquihu, y njabu 

Ajua bi hhacua rá ts'edi ra tstoqui pa 
hinda sigui da nda ja ma ndo'yohu. 

4 Ajua bi 'yøt'a njabu pa da za ga pthu 
ya hoga 'befi ngu ri manda ra ndaxjua 
ley, ngue'a nubyá go dí othu ngu nú'a 
rá paha ra Maca Ndahi, y ya hindí 
gthu nú'a go rá paha ma ndo'yoh+u. 

5 Ne dí padihu nu'a tó!o ø'tua rá 
paha rá ndo'yo, hønse oda rá mfeni 
nú!a go da ne rá ndo!'yo, pe nu'a tó'o 
ø'tua rá paha ra Maca Ndahi, nu'á 
ha, oda rá mfeni hanja da 'yo'tua 
nú'a ri ho ra Maca Ndahi. 

6 Nguetho nu'a tó'o hónse oda rá mfeni 
ra ndaxjua 'mui go gue'a ma da 'medi. 
Pe nuto oda rá mfeni da 'yøt'e ngu nú!a 
ri ho ra Maca Ndahi, nu'á pe'tsa ra te 
nzantho ne 'bui te rá 'ñentho. 

7 Nguetho nu'a tó'o oda rá mfeni ra 
ndaxjua 'mui, go gue'a ri ncontraui 
Ajua, nguetho hingui pte rá ley Ajua 
ha nixi hinda za da 'yot!e. 

8 Nu'a tó!o p'tua rá paha rá ndo'yo, 
hingui tsa da 'ygt'e ngu nú!a ri ho 
Ajua. 

9 Pe nu'ahu ya xcá tsohubu nuri 
ndaxjua 'muihu, ne ya hinguí 
O'tuahu rá paha ri ndo'yohu. Nubyá 
guí ø'tuahu rá paha ra Maca Ndahi 
ngue'a nulá 'bui ja ri corasohu. Y 
nu'a tó'o hingui pe'tsa ra Maca Ndahi 
nú'a bá pehna ra Zidada Jesucristo, 
nura ja'i'a hingo rá meti ra Zidada 
Jesucristo. 

10 Pe 'bu ra Zidada Jesucristo 'bui ja ri 
corasohu, masque ri ndo'yohu xa 
t'e!mbi da du po rá ngue ra tsloqui, pe 
nuri ndahihu ma da 'mui pa nzantho 
ngue'a ya hinte ma tstoqui guí tuhu. 
11 Ajua to'o bi japi bi yopa nte ra 
Zidada Jesucristo, go gue'a ma da japi 
da yopa nte ri ndo'yohu nehe ngue'a 
ra Maca Ndahi 'bui ja ri corasoh+. 
Nú'a ri ndo'yohu xa du, Ajua ma da 
japi da yopa nte po ra Maca Ndahi 
nú'a 'bui ja ri corasohu. 

12 Hangue ringue'a zi cuhu, hinga 
mahyoni ga p'tuabihu rá paha ma 

ndo'yohu ngue'a ya hindi 'buhu ja rá 
hmanda'a. 

13 'Bu go gui p'tuahu rá paha ri 
ndo'yohu, nu'bú ma gui tuhu. Pe 
nu'bu co rá tsledi ra Maca Ndahi gui 
hñacju ya ts'ot'øt'e de ri ndo'yohu, 
nu'bé hingui ma gui tuhu. 

14 Nguetho gatho nú'u to'o øt'e 
ngu nú!a utuabi ra Maca Ndahi, go 
gue'u yá batsi Ajua. 

15 Nura Maca Ndabhi bi tlacju pa ya 
hinga 'megohu ja ra tstoqui, hangue 
njabu ya hinga yopa ntsuhu. Nura 
Maca Ndahi bi t'acju go gue'a bi 'yot!e 
pa dyá batsiguihu Ajua. Hangue po rá 
tsledi ra Maca Ndahi dí emfa Ajua: 
“¡Ma hmaca Dada'ihe!” 

16 Nguetho ra Maca Ndahi gue'a 
damajuani ja ma ndahihu gue yá 
batsiguihu Ajua. 

17 Y dí pahu gue nuya batsi gatho nú'a 
te pe'tsa yá dada go yá meti nehe. 
Hangue necju nehe ma metihu nú'a te 
peltsa Ajua, y mahyegui co ra Zidada 
Jesucristo ma ga hañhu nú'a ma da 
'racju Ajua ngu 'nara tsogui, pe 
mahyoni ga tsethu ya thogui ngu bi 
zeta ra Zidada Jesu, pa nehe da za ga 
'buhu ja rá nsunda con gue'a. 

18 Dí padi gue nuya ts'othogui 
dí thohu nuya pabya ni ts'u ri 
nhyecuaui rá ndangui de nú'a 
ra nsunda ma ga hanthu 'mefa. 

19 Gatho nú'a xa hyoca Ajua, ja ra 
uenda ngu tobgahu co ndunthi ra 
johya nu xcrá hnequihu ja rá nsunda 
Ajua núju yá batsiguihu'a. 

20 Gatho nú!a te xa hyoca Ajua xmá 
hñohma pe 'mefa bi tstoqui. Pe hingo 
de yá pahasehe'u, go rá paha Ajua pa 
bi njabu, pe nu'a bi 'ye'mbi gue da 
yopa hogui 'mefa. 

21 Y nura pa'a ma da uadi yá nzabi de 
gatho nú'a te xa hyoca Ajua, ngue'a 
ma da yopa hogui ma'ra'yo. Hangue 
gatho nuya t'øt'e ja, ya hinda ma 

da 'yo ja rá 'ye ra tstoqui nu sta 
zixcaguihu Ajua de nuna ra tsloximhai 

pa grá 'buhu ja rá nsunda núju yá 
batsiguihu'!a. 

22 Dí pahu gue gatho nú'a bi hyoca 
Ajua, astabya ri sufri ngu ri sufri 'nara 
'behña ma da 'mu rá zi batsi, pe nu sta 
thogui yá ugui'a, ma da haxamahai. 
23 Y hingue hónse nú'u ya t'øt'e bi 
hyoca Ajua, necju nehe drí tsahu ya 
agui, ne dí ga'tsihu, pe Ajua xa 'racju 
ra Maca Ndahi ngu 'nara seña de 

ra johya ma ga pe'tshu, hangue dí 
to'mhu gue nu xcrá 'buhu ja rá nsunda 
Ajua ma da 'udiguihu gue yá 
batsiguihu!a co ma ndo'yohu strá 
nsunda nsi ra nzabi ni ra «gui. 

24 Nu nda mpøhøhu bi tlacju ra 
ntho'mate gue ma ga 'buhu habu xá 
nsunda. Pe nu'bu ya dí hanthu nú'a xa 
sicju ga to'mhu, nu'bé ya hinga mahyoni 
ga ndg'mhu ngue'a ya dí hanthu. 

25 Pe nu'bu dí to'mhu nú'a hindí 
handathohu, nu'bé pe'tsi te ga to'mhu 
asta hinga hanthu. 

26 Nehe ra Maca Ndahi 'bui pa da 
maxcahu, ngue'a de guecseguihu 
otho ma ts!edihu pa ga tsethu. Ngue'a 
nujú hindí pahu te ga aphu Ajua nixi 
hanja ga ñahu con gue'a. Pe ra Maca 
Ndahi ri jacju ga nga'tsihu masque 
hinda za ga mañhu te ga mañhu, 
nu'bú ra Maca Ndahi ri bantebi Ajua 
por guecju. 

27 Y Ajua nú'a patca ma mfenihu, padi 
nú'a adi ra Maca Ndahi ngue'a adi ngu 
nú'a rá maca paha Ajua y ri bantebi 
Ajua pa yá gamíri'a. 


Ma ga ntatehu co rá mfats'i Ajua 


28 Núju xa zoncaguihu Ajua ngu 
nú!a xqui beni maya'bu, ne dí 
madih+'a, dí padihu gue nu'á ri 
supca ma tehu pa gatho nú'a da 
'ñepcaguihu go pa ma hñohu. 

29 Ngue'a Ajua ya mi pacaguihu desde 
ra mudi, hangue nu'á bi huancahu ne 
bi hñuxcah+ pa ga 'buhu ngu gra 'mu 
rá T'a, pa njabu nura T'w'a dra cu 
mada de gathoguihu dyá cuhu. 

30 Nujé bi hñuxcahu Ajua pa ga 'buhu 
ngu gra 'mu rá T'a, y hingue hónse'a, 
nehe bi zocju pa dá camfrihu!a. Y 
hingue honse'a, nehe bi xicju gue ya 
hinte ma ts'oqui dí tuhu. Y hingue 
honse!a, nehe ma da zixcaguihu ja rá 
nsunda. 

31 Nubyá, ya dí pahu gue Ajua 
'bui con guecje, nu'bé ¿hanja da za 
to da dacaguihu? Hinda za. 

32 Ajua bi unga rá 'ra T'u pa bi du po 
rá nguecju. Nu'bú ¿ha gue hinda 'racje 
nehe mahyegui con gue'a gatho ma'ra 
te dí hoñhu? 
33 ¿To'o da za da mambgahu núju yá 
hmadiguihu Ajua? Jo'o, ngue'a Ajua 
go guese'a xa ma gue ya hinte dí tuhu. 
34 ¿To'o tsa da condenaguihu? Jo'o, 
ngue'a ra Zidada Jesucristo go gue'a bi 
du por guecju, y 'mefa bi yopa nte, y 
nubya bí 'bui ja rá nsu ja rá 'ñei Ajua, 
y ja guehni brí bantebi Ajua por 
guecju. 
35 ¿Nda'a gue'a tsa da 'uegaguihu de 
rá hmate ra Zidada Jesucristo? ¿Ha 
gue ya ts'othogui, o ya dumui, o ya 
njute, o ra thuhu, o ra 'ñahe, o ra ntsu, 
o ra du? Hina, ni 'na. 
36 Ngu manga ra Maca T'ofo habu ena 
njaua: 

Nuje stá camfri'ihe, hangue 

nzantho t'ebgaguihe da thoje 
ngu 'nara zi deti ho ra hyomgø. 


37 Pe de gatho nú!a dí thohu, xi dí 
tatehu po nú'a to'o ri macaguihu. 

38 Hangue dí pahu gue jo'o ni 'na to'o 
da za da 'uegaguihu de rá hmate Ajua, 
nixi nú'bu ga tuhu, nixi núbya dí tehu, 
nixi ya enxe, nixi ya nda gá enxe, nixi 
nú'a jabya mapaya, nixi nú'a ma da 
nja 'mefa, 

39 nixi nú'a ja maña de mahets'i, nixi 
nd'a ja ri ga'ti de ra ximhai; ni 'na de 
nú'u xa hyoca Ajua, hinda za da 
'uegaguihu de rá hmate'a nú'a 
pescahu ngue'a dí 'nathohu co ma zi 
Hmuhu ra Jesucristo. 

Ajua za huahna ya me Israel 


9 1 Nugui, nú'a di ma, di manga 
majuani ngu ri 'ñepcagui ngue'a 
di camfri ra Zidada Jesucristo. 
Hangue nú'a ma ga ma hingrá 
nc'uamba. Nu ja ma mfeni di padi za 
hño gue di manga majuani ngue'a go 
ra Maca Ndahi xicagui gue nú'a dí 
ma gue'a majuani. 

2 Xi 'raca 'nara ntso'mi y nzantho 
zonga ma mfeni. 

3 Nugui, ga nehma gue masque go ga 
'mediga de rá thandi ra Zidada 
Jesucristo, qué pa da mpøhø ma'ra ma 
mixodyo'be nú'u hinxa gamfritho ra 
Zidada Jesucristo. 

4 Nú'ú go gue'u ya me Israel. Ajua bi 
hñuts'i'u pa dya batsi'a, ne mi utuabi'u 
rá maca nsunda'a ja rá ndanija'u, ne bi 
gohui'u 'raya cohi. Nehe bi umbabi'u 
ra maca ley, ne bi 'ñutui hanja da 
xøcambeni'a ja rá nija'u. Nehe Ajua bi 
ña'tuabi'u ya hña'ti. 

5 Nuyá xita'u go gue'u ra Abra ne ra 
Isaac ne ra Cobo ne yá t'u, y ja nuya 
ja'i'a ja bi 'ñe bi nja'ini ra Cristo nú'a 
bá pehna Ajua pa da nda, y nu'á go 
guese!a Ajua, y go gue'a rá meti gatho 
nú'a te ja ne 'bui. Drá nsunda'a pa 
nzantho. Njabu gue'a. 

6 Pe hini 'epi ga beñhu gue Ajua 
hinxa cumpli rá noya co ra hnini 
Israel, ngue'a Ajua xqui ña'tuabi da 
japi nura hnini'a, pe hingue gatho ya 
me Israel go gue'u rá hnini Ajua. 

7 Masque bi 'mui ndunthi yá 'beto yá 
mbong'beto ra Abra, pe hingue 
gatho'u t'øt'a ra uenda gue yá batsi 
majuani, hønse nú'u yá batsi ra Isaac. 
Ngue'a ja ra Maca T'ofo ena gue Ajua 
bi xipabi ra Abrá njaua: “Go dri 'beto 
yá batsi ra Isaac.” 

8 Nubyá ne da 'ñena gue hingo gatho 
nuya batsi de rá ji ra Abra go gue'u yá 
batsi Ajua, pe honse nú'u bi 'mui dega 
hña'ti ngu bi 'mui ra Isaac. 

9 Guehna ra hña'ti bi ña'tuabi ra Abrá, 

bi 'ñembabi Ajua: “Rijeya ngubya, ma 
ga yopa ehe ga cla'tsla'i, ha nura Sara 
ma da me'tsa 'nará tu.” 

10 Y hingue honse ra Isaac bi 
huahna Ajua, nehe ra Rebeca bi 'mu 
yoho yá t'u de 'nadra dada, go gue'a 
ndu ma xitahu ra Isaac, y de nú'u yoho 
ya t'u!u, 'natho bi huahna Ajua nehe. 

11 Y nú'bu hinxqui 'muitho nú'u ya t'u 
ne hinte xqui 'yøt'atho nú'a xá hño o 
nú'a hinxá hño, Ajua ya xqui huahna 
'na de gue'u, pa njabu da hnequi xá 
hño gue nu'á huahna ya ja'i hingue po 
yá 'befi'u pe po nú'a xa beni'a, ngue'a 
nu'á zohni nú'a to'o go da ne'a. 

12 Hangue ante da 'mui nú'u yoho ya 
tula, Ajua ya xqui 'ñembabi yá nana 
njaua: “Nura cu mada ma da mepi 
nú'a mbatsi.” 

13 Y ja ma'na ra xeni de ra Maca T'ofo ma 
mahyegui habu Ajua ena njaua: “DA 
madi ra Cobo ha nura Esaú dá utsa.” 

14 Nu'bé ¿xi te ga mañhubya? ¿Ha 
gue ga eñhu gue Ajua hingui øt'a ra 
ts'utbi xá hño? Hina, hinga beñhu 
njabu. 

15 Ngue'a go guese!a pe'tsa ra nsequi, 
hangue bi 'ñemba ra Moise njaua: 
“Nugui dí huequi nú!a go ga ne ga 
huequi.” 

16 Hangue dí pahu gue 'nara ja'i 
hingui tsutua rá hmate Ajua ngue'a go 
da nese ra ja'i, nixi ngue'a da 'yøt'ase 
ra tsledi. Hina, go Ajua beni sehe to'o 
gue!la ma da huequi'a. 

17 Nehe ja ra Maca T'ofo xa t'ofo gue 
Ajua bi xipabi ra Faraó nú'a mrá nda 
Egipto, y bi 'ñena njaua: “Sta hux'a'i 
pa gui nda, ngue'a dí ne da hneca ma 
ts'edi ja gue'i pa da fadi to'ogui ne 
tengu ma ts'edi ja gatho ra ximhai.” 

18 Hangue ringue'a dí pahu gue Ajua ri 
huequi nú!a go da ne'a y ri japi da 
necio nú!a go da ne'a. 

19 Nu'bé, da ne 'nara ja'i da 
'ñengui: “Nu'bú ¿hanja Ajua ri 
condena ya ja'i? ¿To'o gue'a xa 
cla'tsuabi nú'a rá paha!a?” 

20 Pe nugui ga thatuabi'a ne ga embi: 
“¿To'o'igue pa guí ng'tua Ajua? 'Nandi 
gue ra tsle dega dohmi ma da no'tuabi 
nú'a to'o bi hyoqui ne da 'ñembi: “¿Pa 
te xcá hogagui njaua?” 

21 Nura hyocatraste tsa da hyoca 
nú'a go da ne. Nu'á ha ra ts'edi pa 
da hyoca de 'nadra bghai 'nara ts'e 
dega nsu y nu ma'na pa ra 'befi 
hingue dega nsu.” 

22 Njabu nehe Ajua masque mi ne 
xa 'ñudi gue ja rá ts'edi'a ne nu'á ri 
castiga ya ts'o'mui gá ja'i, pe nu'á 
desde maya'bu xa me'tsuabi ndunthi 
ra pasencia ya ts'o'mui gá ja'i, pe 
'mefa ma da castiga'« ngu xa beni y 
ngu nú'a rí 'ñepabi'u. 

23 Nu'á bi 'yøt'a njabu pa bi 'ñudi 
tengu rá ndangui rá nsunda ja guecju, 
ngue'a xi xa mescaguihu ra nthecate 
núju to'o xa beni desde maya'bu ma 
ga 'buhu 'nadbu ja rá nsunda'a. 
24 Nu'á xa zoncahu pa ga 'buhu con 
gue!a, masque dya xodyohu o hindyá 
xodyohu. 
25 Ra badi Osea bi 'yofo de guehna ja 
ra Maca T'ofo gue Ajua bi 'ñena njaua: 
Ma ga hu'mbabi gue ma hnini 
nú't hingue ma hninihma, 
y nú'u hinduí madihma, go 
gue'u ma ga madi. 

26Nu habu bi t'embabi ya ja'i 

njaua: “Nu'ahu hingo ma 

hninihu”, 

nuni ja guehni ma da 

thu'mbabi gue go gue'u yá t'u 

Ajua nú'a te. 
27 Nehe ra badi Isaía bi ma de ra hnini 
Israel, y bi 'ñena: “Masque ya me 
Israel da ndunthi ngu rá ndunthi ra 
'bomu ja ra ñanga ndehe, pe husthoho 
to'o ma da mpøhø de gue'u. 
28 Ngue'a Ajua masectho da huata 
ndunthi de gue'« ngu nú'a xqui 
'ye!mbi asta hinda gohi 'na zi tuitho.” 
29 Nehe go guet'a ra Isaía bi 'yofo 
'metlo ja ma'na ra xeni de rá tlofo'a, 
ne bi 'ñena: 

'Bu Ajua nú'a ri nda de ya 
mundo enxe mahets'i hinxa 
huegaguihu ne hinxa 
zogaguihu hmaha 'raya ja'i, 

nu'bé stá njahu ngu bi nja ra 
hnini Sodoma ne Gomorra 
nú'u bi nhuati gatho. 


Ya me Israel ne ra maca hoga t'øde 


30 Nu'bé dí pahubya gue ya ja'i 
hingyá me Israel nú'u himbi 'yøt'a ra 
tsledi pa da 'mui xá hño co Ajua, go 
gue'u ya 'bui xá hño con gue'a, 
ngue'a ya xa gamfribi rá noya!a. 

31 Pe nuya me Israel mi øt'a ra ts'edi 
pa da 'yøt'a nú'a manga ra ndaxjua ley 
pa xa 'muhma xá hño co Ajua, pe nu'é 
himbi za bi 'mui xá hño con gue'a. 

32 ¿Hanja himbi za bi 'mui xá hño? 
Himbi za ngue'a mi honi da 'mui xá 
hño co Ajua hønda po ya 'befi nú'a 
manga ra ley pe hingue po ra jamfri 


de ra Zidada Jesucristo. Hangue nu'ú 
bi hñaxa 'nara mfe'tse ja nú'a xa 
tlembabi “ra Mfe'tsado.” 

33 Ngu ena Ajua ja ra Maca T'ofo: 

Dí pegui nuni Sión 'nara do pa 
da mfe'tsa ya ja'i, 'nara danga 
do nú'a japi da dagui, 

pe nu'a tó'o da gamfri'a hinda 
ma da 'be rá tsa, ngue'a nú'a 
xa gamfri gue'a majuani. 

1 0 1 Zi cuhu, xi dí ne con gatho 
ma coraso gue da mpøhø ra 
hnini Israel, y gue'a dí apabi Ajua. 
2 Dí damajuani de gue'u gue xi øt'a ra 
ts'edi pa da deni Ajua, pe hingui øt'e'a 
co ra mfadi. 
3 Ngue'a nu'ú hingui tso yá mfeni nú'a 
xa manga Ajua de hanja da za da 'mui 
xá hño ja rá thandi'a, ne nu'é ri 
'ramanu de guese'u pa da 'mui xá hño 
hmaha ja rá thandi'a, hangue nu'ú 
fe'tsuabi nú'a ma Ajua. 
4 Ngue'a pa nú'u to'o camfri ra Zidada 
Jesucristo ya hinte ri muui ra ndaxjua 
ley pa da za da 'mui xá hño ja rá 
thandi Ajua. 

5 Ra Moise bi ma de nú'u to'o da 
demba ra ndaxjua ley pa da 'mui xá 
hño ja rá thandi Ajua, ne bi 'ñena 
gue nu'a tó!lo da 'ygt'e gatho ngu 
nú'a manga ra ley, go gue'a da zudi 
ra te ngue'a xa 'yøt'e gatho ngu ri 
manda. 

6 Pe nu'a tó'o da gamfri ra Zidada 
Jesucristo pa da 'mui xá hño ja rá 
thandi Ajua, ja ra Maca T'ofo manga 
njaua: “Oxqui bensehe njaua ja ri 
coraso ne gui 'ñena: ¿To'o da za da 
bora ja mahets'i? —nuna guehna pa 
da tsincahu ra Zidada Jesucristo. 

7 Nixi oxqui bensehe njaua ja ri coraso 
gui 'ñena: ¿To'o da za da gai asta 
habe bí 'bu nú'u xa du?” —nuna 
guehna pa da yopa tsi ra Zidada 
Jesucristo de ja ya du. 

8 Nu'a xá hño gui beni, ngu nú'a 
manga ra Maca T'ofo ne ena: “Ya xcá 
'yøde nú'a xa manga Ajua, y nú'a xa 
mañ'a xa zo ja ri mfeni, y nu'a go 
gue'a ya xcá ma.” Njabu manga ra 
Maca T'ofo. Y nú'a xa manga Ajua go 
guehna ra noya dega jamfri dí mañhu, 
ne ena njaua: 

9 Nu'bu gui ma gue ra zi Hmu Jesu go 
gue'a ri Hmu, ne 'bu gui camfri ja ri 
coraso gue Ajua ra Dada bi 'yøt'e pa bi 
yopa nte'a de ra du, nu'bú ma gui 
mpøhø. 

10 Ngue'a nu'bu ga camfrihu ja ma 
corasohu, nu'bé Ajua ma da ma gue 
ya hinte ma ts'oqui dí tuhu, y nu'bu ga 
mañhu gue dí camfrihu ra zi Hmu 
Jesucristo, nu'bú ga mpohghu. 

11 Ngue'a enga ja ra Maca T'ofo 
njaua: “Nu'a tó'o da gamfrila hinda 
ma da 'be rá tsa, ngue'a nú'a camfri 
gue'a majuani.” 

12 Ra Maca T'ofo bi 'ñena gue nu'a 
tó'o da ne da gamfri, dá gamfri, 
ngue'a otho ni 'nara nthahni dega 
xodyo ni nú'u hingyá xodyo, ngue'a ra 
Zidada go gue'a ra Zidada pa gatho, 
nehe ra memati'a pa gatho nuto da 
hyomba rá mfats!i'a. 

13 Ngue'a ra Maca T'ofo ena gue gatho 
nuto da 'yapa ra Zidada da mpoho, da 
pohg'a. 

14Pe ¿hanja da za da 'yapabi 'na gue 
da pøhø 'bu hingui camfri gue 'bui? Y 
chanja da za da gamfri 'bu hinxa 'yode 
de gue'a? Y ¿hanja da 'yode 'bu jo'o 
to'o da xipabi? 

15 Y chanja da za to'o da ma da manba 
rá noya Ajua 'bu hinto xa mehni? Y ya 
xa 'behni nú'u to'o manba rá noya 
Ajua, ngue'a enga ja ra Maca T'ofo: 
“¡Hangu ra johya dí pe'tshu ngue'a xa 
zøhø nú'u to'o bra hña 'nara hoga 
t'øde gue gatho ma da 'mui te rá 
'nentho!” 

16 Pe hingue gatho ya ja'i xa ne xa 
'yøde ra maca hoga t'pde. Ngu xqui 
manga ra badi Isaía maya'bu, ne bi 
'ñena: “Zi Hmu, hinxa ne to xa 
gamfri numa noyahu.” 

17 Hangue pa da za da gamfri 'na, 
mahyoni da 'ygde 'na, y mahyoni dra 
hma de ra Zidada Jesucristo pa njabu 
da nt'pde de gue'a. 

18 Pe dí ena: ¿Ha gue hinxa 
'yøde'u? ¡Haha, xi majuani ya xa 
'yode'u! Ngue'a enga ja ra Maca 
T'ofo: 

Gatho ja ra ximhai xa nt'øde yá 
noya'u. 

Haha gatho maxøgue ra ximhai 
xa njabu. 


19 Ma'na'qui dí ma: ¿Ha gue himbi 
unga nguenda ya me Israel? Haha, bi 
unga nguenda, ngue'a ra Moise bi ma 
rá mudi gue Ajua bi 'ñena: 

Nugui ma ga japi nú'u ya ja'i 
hingo ma hnini hma, y 
nu'ahu ma da zøt'a ri meihu 
por gue'a. 

Por nuya japi ma ga umba ya 
'ñamfadi gá ja'i, nulahu ma 
da bg ri cuehu. 


20 Nepu ra badi Isaía himbi ntsu bi ma 
gue Ajua bi 'ñena njaua: 


El Nuevo Testamento en el hñahñu (otomí) del Valle del Mezquital O La Liga Bíblica 1970, 2009 


RA ROMANU 10, 11 


Nu'u himi hongagui go gue'u bi 
zucagui, 
ha nu's himri 'ñanigui dá ma 

dá tsudiga'u. 
21 Nehe bi 'ñena de ya me Israel gue 
Ajua bi 'ñena njaua: “Nugui hindá 
tsaya dá zofo nuya ja'i pa xa 
ñobrihma, pe nu'é himbi ne bi 'yøde 
ngue'a xi ya tslo'ypde ne ya ngtle.” 
Ajua bi huahna 'raya me Israel hangue 

nu'é bi mpøhø 

1 1 1 Nu'bé, ¿ha gue ga beñhu 

gue Ajua xa hyepu rá hnini? 
¡Hina, hinhya'mu! Ngue'a nequi drá 
me Israel stí 'ñehe de yá ja'i ra 
Benjami de rá ji ra Abrá. 
2 Ajua hinxa zogui rá hnini nú'a bi 
'iembi gue go rá hnini'a de rá mudi. 
¿Ha gue hinguí pahu te manga ra 
Maca T'ofo habu ma de ra Elia, gue 
nu'á mi manbabi ra hnini de Israel co 
Ajua? Ne bi 'ñena njaua: 
3 “Ma zi Hmu'i, nuna hninina xa 
hyop'a!i gatho ri 'mehni, ne xa huata 
gatho ri ata. Y de gatho nú'u to'o mi 
camfri'i honsegui dí pongui, y nu'é xi 
honi hanja da hyogaguihma.” 
4 Nu'bé Ajua bi datuabi njaua: “DÍ 
pe'tsitho yoto 'mo ya 'ñøhø pa da 
nsundagui, nú't hinxa ndandiñahmu 
ja rá thandi ra c'oi Baal.” 
5 Nehe njabu nuya pabya xa gohi 
honse 'na zi tui ya me Israel nú'u xa 
huahna Ajua co rá hñoja'i. 
6 Y 'bu bi huahni co rá hñoja'i, nu'bú 
hingue po yá 'befi øt'e'a. 'Bu di gue'a 
dega 'befi hma, nu'bú Ajua hindi øt'e 
co rá hñoja'i. 

7 Xibya ¿te ga beñhu de nú'a 
thogui ya me Israel? Nu'u ya me 
Israel mi ndunthi, himbi zudi hanja 
da za da 'mui xá hño co Ajua, pe 
nu'u 'na tei xqui thahni, nu'á ha, bi 
za bi 'mui xá hño ja rá thandi Ajua. 
Y nu'u ya me Israel mi ndunthi, bi 
meguibi yá mfeni, y himbi ne bi 
gamfri nú'a bi manga Ajua. 

8 Ngu xa ntlofo ja ra Maca T'ofo: “Ajua 
bi japi'u bi mpumfri, bi japi bi ngoda 
pa hinda hyandi, nehe bi japi bi ngogu 
pa hinda 'ypde asta mapaya.” 

9 Y ra Davi bi ma de ya japi xqui 
ttumba ya me Israel, bi tlentstua ra 'ñu 
ne bi 'ñena njaua: 

Nuyá meza da 'bg'tsuabi gue'a 
da ngu 'nara xit'a ne 'nara 
trampa habu da zo'a, 

y ja da japini da gut'i núla tu'u. 

10Dá njot'a yá da' pa hinda 
hyandi, 

y dá ndoqui nzantho co yá 
'bats!i ri du. 


Ajua hinxa 'medi pa nzantho nurá 
hmate co ya xodyo, hangue nú'u 
hingyá xodyo rí 'ñepi da 
su yá jamfri 


11 Nu'bé, xi nú'é, ¿ha gue xa 
'betuabi rá hmate Ajua pa nzantho 
po yá 'Sajamfri? ¡Hina, hinhya'mu! 
Pe po yá nts'o'yøde'u bi zu ra mpoho 
gatho ma'ra ya hnini, pa njabu da 
nuhu yá mfeni ya me Israel pa da 
yopa hñani'u ra japi ngu núla xa 
hñanga ma'ra ya hnini hingyá xodyo. 
12 Ya gue po rá nts'o'yøde ra hnini 
Israel bi nja ra hño pa gatho ya 
meximhai, ne bi nja 'nara danga japi 
pa nu ma'ra ya hnini hingyá xodyo, 
nu'bé ¡tengu hma ra japi da hñanga 
nú'u hingyá xodyo nú'a ra pa ya 
xodyo da gamfri Ajua! 

13 Nú'ahu hingyá xodyohu, ja'a dí 

ne ga xilahu. Ajua bi hñuxcagui dega 
apostol pa gue'ahu nú'lahu hingyá 
xodyohu, hangue dí e'tsua rá nsu ma 
'befi 
14 pa zahma da za ga nupa yá mfeni 
tra de nú'u ma mixodyo'be da ne da 
hñanga nehe nú!a ra japi xcá hañhu, 
ne da mpohg'u. 
15 Ya gue Ajua bi hyepu ya xodyo ne 
go bi japi gatho ya meximhai ngue'a 
bi 'yøt'e pa bi za bi 'mui xá hño con 
gue'a, nu'bé ¡tengu ra japi ma da 


El Nuevo Testamento en el hñahñu (otomí) del Valle del Mezquital O La Liga Bíblica 1970, 2009 


275 


umbabi'u nu sta yopa munts'a ya 
xodyo ma'na'qui! Ne nura japi'a go 
gue'a 'nara 'ra!yo te. 

16 Nu'bu Ajua bi huahna ya mudi xita 
de ra hnini Israel pa dya meti'a, nu'bé 
gatho ra hnini Israel go rá metitho 
Ajua, nja ngu 'nara 'bai gá za, 'bu Ajua 
ri japa yá 'yu, nehe yá 'yeza njapi, y 
nehe nja ngu ya hme, 'bu ra mudi hme 
njapi, nu'bé gatho ra bola juni njapi. 

17 Ngu 'nara 'bai gá hoga olivo da 
tslecua 'nará 'yeza ne da cueta 'nará 
'yeza ra mbanga olivo pa nu'á da 
zipa rá ngui rá 'yu núla ra hoga 
olivo, njabu nehe 'raya xodyo bri 
t'eque de Ajua ne nú'lahu hingyá 
xodyohu go xra hmunts'alihu pa dya 
hnini'ihu Ajua nehe, ne xcá hñanihu 
yá japi Ajua. 

18 Masque'a oxqui ndanguihu de ya 
xodyo, ngue'a guí padihu gue hingo ya 
'yeza ri umba ra te yá 'yu ra za, nuya 
'yu go gue'u ri umba ra te ya lyeza. 

19 Nu'ahu ma gui 'ñenahu: “Ya 
'yeza bri tstequi pa bi za bri 
juetcahu.” 

20 Majuani, bri t'egue'u, pe bri tleque 
ngue'a himbi ne bi gamfri'u. Ha 
nu'ahu ya rá hnini'ihu Ajua ngue'a guí 
camfrihu. Hangue oxqui ndanguihu. 
Nu'a gui 'yothu, tsuhu Ajua. 

21 Nu'bu Ajua xa castiga ya xodyo 
nú'u to'o ngu ya 'yeza hingá njuete, 
nehe nú!ahu hingyá xodyohu y guí 
njahu ngu ya 'yeza xa njuete, da za 
da castiga!ihu nehe. 

22 Hangue dá zo ri mfenihu nú'a bi 
tygtle Ajua, njabu ngu ra hoja'i, njabu 
ra zate nehe. Bi nhyoja'i con gue'ahu, 
ha nu'u ya xodyo bi nts!o'yode, bi 
'ueque'u. Hangue nu'a mahyoni gui 
'yøthu, sigui gui 'buhu ja rá hñoja'i, 
ngue'a nu'bu hina, da 'uec'a'ihu nehe. 
23 Y nehe nuya xodyo nu'bu hinda 
sigui yá 'ñajamfri, nu'bú dra yopa 
cuete ja ra 'bai gá olivo habu mi 
togue'a, ngue'a Ajua ja rá tsledi pa 

da yopa cuete'u. 


RA ROMANU 11 


24 Ngue'a 'bu nú'ahu hingyá xodyohu 
ngu gyá 'yezahu de 'nara mbanga 
olivo, xa tslectahu de ri 'baihu, y bi za 
bri juet'ahu ja ra hoga olivo masque 
nu'ahu grá mbanga olivohu, ¡xihma ya 
xodyo gue go gue'u ya 'yeza yá meti ra 
hoga 'bai gá olivo, ma'na da za da 
ncuete ma'na'qui ja rá 'bai! 


Rá ngats'i ma da mpøhø ra 
hnini de Israel 


25 Zi cuhu, dí ne gui padihu nuna 
mfadi xqui ntlagui hmaha. Dí ne gui 
padihu pa hingui beñhu gue 
honse'ihu xa huahn'ahu Ajua. Pahu 
gue masque Ajua xa japi xa megui yá 
mfeni ndunthi ya me Israel, pe 'ra de 
gue'u xa me'tsitho ja rá hnini'a. Pe 
hingue pa nzantho ma da megui yá 
mfeni, hønse asta hinda zøxa ra 'bede 
de nuya ja'i hingyá xodyo nú'u ma 
da mpoho. 

26 Nepu de gue'a gatho ya me Israel 
ma da mpøhø. Ma da nja ngu xa t'ofo 
ja ra Maca T'ofo ne ena: 
Nuni Sión nú'a rá hnini Ajua ja 
ma drí 'ñehni ra Ñante 
nú!la ma da xucuabi yá ts'ot'øt'e 
ya me Israel nú'u yá ja'i ra 
Cobo. 
27 Y nu xcrá xucuabi yá tstoqui'u, 
ya stá cumpli ma cohi nú'a stá 
cohi con gue'u. 

28 Pa da za da ntenga ra maca 
hoga t'øde ja ma'ra ya hnini ngu xa 
beni Ajua, nu'á xa hyanda ya xodyo 
ngu yá ncontra'a, pa go da jap'a'ihu 
nú'lahu hingyá xodyohu. Pe Ajua 
maditho ya xodyo po rá ngue yá 
xita'u nú'a bi huahni'a. 

29 Ajua hingui pata rá mfeni. Nú'a da 
uni, hinda ma da hñaqui, ne hinda ma 
da hyepu nú'u to'o xa huahni'a. 

30 Nú'ahu hingyá xodyohu hingúí 
camfrihmah+ Ajua, pe nubyá co rá 
nthecate Ajua bi jap'a'ihu ngue'a ya 
xodyo himbi ne bi gamfri ra zi Hmu 
Jesucristo. 

31 Nubyá nuya xodyo bi 'flagamfri, pe 
bi njabu pa 'mefa, co rá nthecate Ajua 
da japi'u ngu bi jap'a'ihu. 

32 Njabu Ajua bi zotho gatho co yá 
'ñajamfri, gue dya xodyo gue hindya 
xodyo, pa 'mefa da huequi'u mahyegui. 

33 ¡Xi ra dangui rá mfadi Ajua, 
ngue'a padi gatho nú'a t'øt'e, y padi 
hanja da 'yøt'e gatho nú'a go da ne! 
Hinda za to da badi gatho nú'a te 
beni Ajua, ne hinda za to da badi 
hanja øt'e nú'u ya danga 'befi øt'e'a. 
34 “¿To'o gue'a patuabi rá mfeni Ajua? 
y ¿to'o gue'a xa 'yo'mbabi rá 'ñu'a? 
35Y ¿to'o 'met'o xa nja te xa umbabi 
Ajua, pa njabu Ajua da co'tsuabi'a?” 
36 Nguetho go guese!a bi hoqui gatho 
nú'a te ja, y gatho o ja rá 'ye!a, y 
gatho'u pa rá nsunda!'a. Y nu'á drá 
nsunda pa nzantho. Njabu gue'a. 

Ga umfu Ajua gatho ma tehu pa ga 

pephu ngu ne'a 
1 2 1 Nubyá, ma zi cu'ihu, xcá 
hyanthu rá ndangui rá 

nthecate Ajua xa 'yptcahu. Hangue dí 
bante'ihu gue gui daphu Ajua gatho 
ri tehu. Gue'a 'nara hña'ti strá nt'axi 
ngu nú!a ri ho'a, ngue!a nu'bu guí 
othu njabu, guí xocambenihu Ajua 
co ri corasohu. 
2 Oxqui tenbahu yá 'mui núlu ya ja'i 
tyo ja ra tstoqui. Nu'a gui 'ygthu, 
tenda ri 'ra'yo mfenihu pa njabu xi 
gui 'buhu 'nara 'ratyo 'múi, y 'bu gui 
njahubu ma gui patuahu nda'a rá 
paha Ajua gui 'yothu, y núla rá paha'a 
gue'a nú'a gui 'yothu nú'a xá hño ne 
nú'a ri ho'a, ne gui 'buhu xá hño ja rá 
thandi'a. 

3 Ajua xa 'racagui nuna ra nsu 
dega apostol po rá hñoja'i, hangue 
ma ga xi'ahu nda'a rí 'ñepi gui 
'yothu. Oxqui ma gui beñhu gue gyá 
danguihu y masque hina. Benihu xá 
hño ne hyandasehu hangu rá ndunthi 
ri jamfrihu nú'a xa 'ralahu Ajua cada 
'na de gue'ahu. 

4 Ngue'a nja ngu ma ndo'yohu dí 
pe'tshu ndunthi ya xeni pe gatho ya 
xeni hingue 'nada yá 'befi pefi. 

5 Njabu nehe masque dí ndunthihu, 
pe dí 'nada ra ndo'yohu co ra Zidada 
Jesucristo, y gatho núju ngu dyá 
xenihu de 'nada ra ndo!yo. 

6 Ne 'rama'na'ño ya mfadi ne ra 
tsledi xa 'racaguihu Ajua po rá 
hñoja'i'a pa ga pefihu nú'a ra 'befi xa 
'racaguihu. 'Bu 'nara cu xa ttumbabi 
nara ts'edi pa da manba rá noya 
Ajua, dá mañ'a ngu rá ndunthi ra 
jamfri pe'tsila. 

7 Nu'a tó'o xa ttumba ra tsledi pa da 
mfaste, dá mfaste. Ha nu'a tó'o xa 
ttumba ra tsledi pa da nxahnate, dá 
nxahnate. 

8 Nu'a tó'o xa ttumba ra mfadi pa da 
unga ra ts'ofo, dá nzote'a, ha nu'a tó'o 
xa tumba ra ts'edi pa da unga 'nara 
mfats'i, dá uni con gatho rá mui. Nula 
tó'o xa ttumba ra ts'edi pa da nda, dá 
nda con gatho rá mfeni, ha nu'a tó'o xa 
ttumba ra ts'edi pa da mats!i nú'« to'o 
othobi, dá mats'i con gatho rá mui. 


Nú'a rí 'ñepi da mefi ra gamfri 


9 Dá nja ri hmatehu pa gatho ya 
ja'i, pe hingue de maxpts'etho. 
Utsahu nú'a xá nts'o, y tenhu nú'a xá 
hño. 

10 Mádih+u 'na ngu 'na co ra hmate 
nú'a xa 'ralahu Ajua ngue'a gyá cuhu, 
ne 'ñumbahu ra tlequ'ei 'na ngu 
ma'na. 

11 'Ygthu ri 'befihu con gatho ri 
tsledihu. Ostí ma da zw'ahu ra 
ndahñei. Pepabihu ma Zidadahu ra 
Jesucristo con gatho ri muihu. 

12 Johyahu ngue'a guí to'mhu ma 
gui 'buhu ja rá nsunda Ajua. Tsethu 
gatho ya ts'othogui, ne oguí tsayahu 
gui 'yaphu Ajua. 

13 Faxhu ya cu nú'u hingui tsupi, 
ne umfu ntsaya nú'u to'o tsoñ'a'ihu. 

14 'Yaphu Ajua da mats'i nú'u to'o 
ø't'ahu ra ntsto'mui, oxqui tsañhu!u. 

15 Johyahu co nú't to'o ri johya, 
ne nzonihu co núlu to'o zoni. 

16 'Buhu mahyegui co 'nadra 
hmate, oxqui 'ñets'ihu nixi gui 
'ueguehu de ya zi hyoya cu. 'Yohu 
mahyegui con gue'u. Oxqui beñhu de 
ri mfenisehehu gue gyá bamhyahu. 

17 Oxqui ø'tuahų ra nts'o'mui nú'a 
to'o da 'yø't!ahu ra ntsto'mui. Nula 
gui 'yothu, gui jamasuhu gui 'yohu 
xá hño ja yá thandi gatho ya ja'i. 

18 'Yothu 'nara tsledi asta habu da za 
pa gui 'buhu 'nara hoga'mui con gatho 
ya ja'i. 
19 Ma zi hmadi cu'ihu, oxqui 
co'tsuahtu nú'a da 'yo'tlahu ya 
ts'o'mti, tsocuathohu Ajua, ngue'a 
Ajua ma ja ra Maca T'ofo ne ena: 
“Nugui honsegui tsa ga co'tsuabi nú'u 
to'o øt'a ra nts'o'mui, nugui go ga 
unga ra njut!i.” 
20 Nehe ena njaua: “Nu'bu ri ncontra 
tsu ra thuhu, umbabi te da zi, ha 
nu'bu tsu ra nduthe, umba ra dehe da 
zi. Nu'bu gui 'yøt'e njabu, nu'bé nu'á 
da ntso'mi ndunthi.” 
21 Oxqui hoñhu hanja gui 'yøthu 'nara 
'ñu. Gatho nú'a to'o da 'yp'tlahu 'nara 
'ñy, co'tsuabi co 'nara hño, y njabu 
ma gui ntatehu de ra 'ñu. 
1 3 1 Gatho ya ja'i rí 'ñepi da 
'yøte nú'u to'o ha ra ts'utbi, 
ngue'a go Ajua xa hñuxa gatho ya 
ts'utbi ja ra ximhai. Nehe go gue'a 
xa hñuts!i nú'u to'o ha ra ts'utbi. 
2 Hangue nu'u tó'o ng'tua ra ts'utbi, 
go gue'u no'tua nú'a xa manda Ajua 
nehe. Y nu'u tó'o nø'tua ra tstutbi, go 
honse ra castigo. 
3 Ya nda hinxa thuts'i pa da zu nú'u 
to'o gtle xá hño, nu'ú xa thuts'i pa 
da zu nú't to'o hingui øt'e xá hño. 
Hangue nu'bu hinguí nehu te da 
xi'ahu nú'u to'o ha ra ts'utbi, nu'bú 
'yøthu gatho nú'a xá hio, y njabu 
nu'á da ñamañho de gue'ahu. 
4 Nu'é go gue'u yá 'bego Ajua pa ri 
hñohu. Pe 'bu gui 'yothu nú'a hingui 

ho, rí 'ñepi gui tsuhu'u, ngue'a nu'ú ha 
ra ts'edi pa da castiga'ihu, ngue'a Ajua 
go gue'a xa hñuts'i'u pa da castiga 
gatho nú'u to'o hingui øt'e xá hño. 

5 Hangue mathoni gui 'yotehu'u, ne 
hingue honse pa hinda castiga'ihu, 
nehe pa gui 'yotehu nú'a xilahu ri 
mfenihu. 

6 Hangue nehe dí juthu ya njut!i ja ra 
gobierhnu, ngue'a nu to'o ha ra ts'utbi 
go yá mefi Ajua, ne nu'ú xi ri 'ramanu 
da mefi nuna 'befina. 

7 Ju'tuabihu gatho nú'u to'o guí 
tuphu. Jut'a ri cotahu, jut'a ri 
rentahu. Nu'u tó'o rí 'ñepi gui umfu 
ra tlequ'ei, umfu, ha nu'u tó'o rí 
'ñepi gui numansuha, numansuhu. 

8 Oto guí tuphu ni 'nara thai, hønse 
gui beñhu gue rí 'ñepi gui mádihu 'na 
ngu ma'na, ngue'a nula tólo madi rá 
miqu'eiui ya bi cumpli ra ley. 

9 Nu'ahu guí pahu ya hmanda nú'u 
manga ra ley ne ena: “Oxqui ntsinga 
medinthati, oxqui hñote, oxqui mpe, 
oxqui ju!tsua ya nctuamba ri 
miqu'eiui, oxqui hypcua nú'a pe'tsa 

ri miqu'eiui.” Pe nuya ya hmandaya 
ne nú'u ma'ra ya hmanda, gue'a 
mahyegui nú'a ra hmanda ena: “Madi 
ri miqu'eiui ne su ngu grí nsu sehe.” 
10 Ngue'a nu'a tó'o pe'tsa ra hmate, 
hingui g'tua ra ntslo'mui rá miqu'eiui, 
hangue nu'a tó'o pe'tsa ra hmate go 
gue'a ri cumpli ra ley. 

11 De dí øthu gatho núya ngu dí 
xi'ahu, ga beñhu de nuya ya pa dí 
'buhu ne ga japhu da nu ma mfenihu, 
ngue'a ma Zidadahu ya ma'na 'bui 
guetbu de nú'a nda camfrihu pa e da 
ñangaguihu de nuya tstothogui dí 
thohuua ja ra ximhai. 

12 Ya 'yo ri thogui ra 'bexuui, 'yo rí 
møca ra xudi. Hangue mathoni ga 
tsoguihu ya tslo'befi dega 'betsa ngu 
nú'u øt'a ya ja'i dega xuui. Ya ga 
hñocju pa ga pthu ya hoga 'befi dega 
pa, ngu ri hñoca 'nara soldado pa da 
ma ja ra tuhni. 

13 Ga 'yohu ngu ri 'ñehe ngu nú't 'yo 
dega pa, hinga maha habu ja ya ngo 
dega tixfani, nixi ga ntixfanihu. Hinga 
hñuxhu co nú't to'o hingue xi ma 
'behñahu, nixi ga 'yohu ja ma'ra ya 
ts'ot'øt'e. Hinga 'ñot'atuhnihe, y nixi 
ga ne ga nsehehu. 
14 Nu'a ga øthu ha, ma ga honbahu rá 
mfats!'i ra Zidada Jesucristo pa ga 'yohu 
ngu bi 'ño'a, y hinga hoñhu hanja ga 
øthu yá hne ma ndaxjua 'muihu. 
1 4 1 Umfu nsequi da 'mui ja 
ri nijahu nú!a to'o otho 

ndunthi rá jamfri, pe hingue pa gui 
ntsanoyahu con gue'a de nú'u ya 
mfeni xa gu. 
2 Ngue'a 'ra camfri gue tsa da zi gatho 
nú'a ja te da ts'i; ha nu'u ma'ra tó!o 
otho ndunthi yá jamfri hingui ne da zi 
nu'araza, honse ya zi cani. 
3 Nu'a tó!o tsi gatho nú!a te ts'i, odi 
utsa nú'a to'o hingui tsi. Ha nu'a tó'o 
hingui tsi gatho nú'a te ts'i, odi 'yø de 
nú'a to'o tsi, ngue'a nu Ajua bi 'yøt'a 
rá batsi nu mi camfri'a. 
4 ¿«To'o'ihu pa guí 'yøbihu rá 'bego 
ma'na ra ja'i? ¿Ha hinguí pahu gue 
nurá hmu nú'a ra 'bego'a go gue'a da 
ma ua 'yo za hño ua hina? Y njabutho 
nehe nuya cu'a, go guess Ajua ma da 
ma ua xá hño o hingui ho nú'a øt'e'u, 
hangue nu'é ma da 'mui xá hño ja rá 
thandi Ajua ngue'a go guese'a ja rá 
ts'edi pa da mats'i'a. 

5'Ra camfri gue mathoni da 
thahna 'raya pa pa dra socambeni 
Ajua, ha nu ma'ra camfri gue gatho 
ya pa rí 'ñepi da thandi mahyegui. 
Cada 'na rí 'ñepi da badi xá hño de 
nú'a te beni. 
6 Nu'u tó!o ri jamasu de ra pa, øt'e 
njabu pa da ho ra Zidada, ha nu'u tó!o 
hini jamasu de ra pa, nehe øt'e njabu 
pa da ho ra Zidada. Y nu'u tó!o tsi 
gatho nú'a te ts'i, nu'ú tsi pa rá 
nsunda Ajua, ngue'a ri umba njamadi 


Hinda za to da noni yá cu 


278 


Ajua. Ha nu't hingui tsi gatho nú!a te 
tsli, nu'á ptle'a pa rá nsunda Ajua, y 
umba njamadi Ajua nehe. 

7 Ngue'a ni 'na de guecju hindi 
tehu pa ga othu nú'a go ga nesehu, y 
nu xcrá tuhu, hingo nú'a ra ora go ga 
huansehu. 

8 Ngue'a nu'bu dí tehu dí ohu ja rá 'ye 
ra Zidada ne dí 'buhu pa rá nsunda'a, 
y nu'bu ga tuhu guetlatho dí ohu ja rá 
tye ne dí 'buhu pa rá nsunda'a. 
Hangue nuju, nzantho dí ohu ja rá 'ye 
gue gra tehu gue hina. 

2 Ngue'a pa guehna bi du ra Zidada 
Jesucristo y bi yopa nte pa bi Hmu de 
nú'u te y de nú'u xa du. 

10 Hangue nu'ahu ¿pa te guí 'yg ri 
cuhu? O ¿pa te guí utsahu ri cuhu? 
Ngue'a nu xcrá tuhu gathoguihu ma 
ga 'baihu ja rá thandi ra Zidada pa 
go da hñabgahu nguenda!a. 

11 Ngue'a ma da njabu ngu xa t'ofo ja 
ra Maca T'ofo ne ena: 

Nugui drá Ajua dí te, hangue 
ma da njabu nú'a ma ga ma 
nubya, gue gatho ya ja'i ma 
da ndandiñahmu ja ma 
thandi, 

ne da xgcambenigui. 

12 Hangue cada 'na de guecsehu ma ga 
daphu nguenda Ajua. 


Ga nsusehu pa hinga japhu ma 
cuhu da 'yøt'a 'nara tstoqui 


13 Hangue hinga 'ñghu 'na ngu 
ma'na. Nula ga gthu ha, ma ga 
nsusehu pa hinga japhu ma cuhu da 
lyótla 'nara tstoqui. 

14 Nugui dí padi xá hño gue gatho nú'a 
ja da ts'i hinxá nts'o, ngue'a njabu xa 
'hutcagui ra Zidada Jesucristo. Pe nu'a 
tó'o beni gue xá nts!o 'nara t'øt'e nú'a 
ts'i, pa nú'a to'o beni njabu ha, xá 
nts'o. 

15 Hangue nu'bu guí tsi 'nara t'øt'e 
nú'a beni'a ri cu gue hingui ho da ts'i, 
y njabu da du rá mui, nu'bé nu'i ya 
hinguí 'yo co ra hmate. Oxqui tsi 'nara 

t'øt'e nú'a da japi da 'medi ma'na, 
ngue'a nehe po rá ngue'a bi du ra 
Zidada Jesucristo. 

16 Hangue oguí honi pa hanja da 
hñama'ñe'i, masque nu'i guí beni 
gue xá hño nú'a guí øt'e. 

17 Núju dí 'buhu ja rá hmanda Ajua, 
hingui oda ma mfenihu ya hñuni nixi 
ya ts'ithe. Nu'a oda ma mfenihu, nú'a 
ga 'yohu xá hño, ne ga 'buhu te rá 
entho, ne ga johyahu co nú'a ra johya 
ri 'racaguihu ra Maca Ndahi. 

18 Y nu'a tó'o pepa ra Zidada Jesu- 
cristo co nuya hoga 'befiya, Ajua ri 
ho'a. Nehe ya ja'i ma da hyandi gue 
tyo xá hño!a. 

19 Hangue ga øthu nú'a 
faxcaguihu pa ga 'buhu 'nara 
hoga'mui 'na ngu ma'na, ne pa ga 
ntetua jamfrihu 'na ngu ma'na. 

20 Oxqui tstocua rá 'befi Ajua por nú!a 
te gui tsi. Xi majuani gatho nú'a te ts'i 
xá ntlaxi, pe hingui ho gui tsi nú'a gui 
japi da ntsloca ri cu. 

21 YA hño hingui tsi ra ng9, nixi gui tsi 
ra vinu, nixi gui 'ygt!a ni 'nara t'øt'e 
nú'a gui japi da tstocua rá mfeni ri cu 
pa da zo ja ra tstoqui o pa da ts'ocua 
rá jamfri. 

22 Nu'bu guí camfri da za gui tsi gatho 
nú!a te ts'i, nu'bú ze ri jamfri guí pe'tsi 
ne paseui Ajua. Nu'a tó'o beni gue xá 
hño nú!a gt'e, ne 'mefa hinda ma da 
duhu de nú'a xa 'yot'e, go gue'a njapi 
ngue'a padi gue xa 'ygt!e xá hño. 

23 Pe nu'a tó'o ri duhe de nú!a te tsi, 
nú'á tu ra thai, ngue'a hingui tsi co rá 
jamfri, y gatho nú'a dí øthu ne 'bu dí 
camfrihu gue hinxá hño, gue'a 'nara 
tsloqui. 


'Yothu nú'a da ho ri miqu'eihu 
1 5 1 Núju dí zedihu ja ma 
jamfrihu, rí 'ñepi ga pahu 
hanja ga tsetuahu ya mfeni xa gu 
nú'u tstutho yá jamfri, y hinga othu 


nú!a go dí nesehu. 
2 Cada 'na de guecju ga pthu nú'a da 


RA ROMANU 14, 15 


ho ma miqu'eihu pa yá hño'u ne pa da 
te yá jamfri. 

3 Ngue'a nehe sehe ra Zidada Jesu- 
cristo himbi 'ygt'e nú'a go rá paha 
sehe. Nu'á bi zetuatho yá 'mui nú'u 
to'o mi utsa!a, ngu enga ja ra Maca 
T'ofo habu bi sipa Ajua ne ena: “Sta 
tsetuatho yá nt'utsate nú'u to'o ri 
utsa!i.” 

4 Ngue'a gatho nú!a bi t'ofo maya'bu 
ja ra Maca T'ofo, bi ttofo pa ma 
nt'utuatehu, pa njabu ngu nú'u bi zeta 
maya'bu y ngu bi thu'mba yá muitu, 
njabu ma da thubga ma muihu nehe 
pa ma'na da ndangui ma ntho'matehu. 
5 Nubyá nu Ajua to'o faxcahu pa ga 
ntsetuahu ne 'racju ra humui, dá 'yøt'e 
pa gui 'buhu co 'nada ra mfeni ngu bi 
Iñutcahu ma zi Hmuhu ra Jesucristo, 

6 pa njabu co 'nadra mfeni ne 'nadra 
jahña gui nsundahu Ajua ra Dada nurá 
Dada ma Zi Hmuhu ra Jesucristo. 


Bi sipabi ra maca hoga t'øde nú'u 
hingyá xodyo 


7 Hangue numahñoh+u 'na ngu 
ma'na, ngu bi núgaguihu ra Zidada 
Jesucristo pa rá nsunda Ajua. 

8 Dí ma gue ra Zidada Jesucristo bi 'ñe 
bi mepabi ya xodyo pa bi cumpli yá 
hña'ti Ajua nú'u xqui ña'tuabi ndu yá 
xita'u, y njabu ra Zidada Jesu bi 'ñudi 
gue Ajua øt'a gatho ngu nú'a ma. 
9 Nehe bi 'ñehe pa ya ja'i hingyá 
xodyo da nsunda Ajua po rá nthecate, 
ngu xa tlofo ja ra Maca T'ofo ne ena: 
Ja ya ja'i hingyá xodyo nugui 
ma ga manga tengu rá 
ndangui ri thuhu, 
y ja ga tu't'a'ini ya jahña. 
10 Nehe enga ja ra Maca T'ofo: 
Nú'ahu hingyá xodyohu, 
johyahu mahyegui co rá hnini 
Ajua. 
11 Nehe ena: 
Nsundahu Ajua gatho nú'ahu 
hingyá xodyohu guí 'buhu ja 
gatho rá nguni ra ximhai. 

ne xocambenihu!a po yá danga 
tiptle. 
12 Nehe ra badi Isaía bi 'yofo ja ra 
Maca T'ofo ne ena njaua: 
Ma da 'mu 'nara t'u de yá ja'i 
ra Isaí rá dada ra Davi, 
y nura t'wa ma da nda ja ya ja'i 
nú'u hingyá xodyo, 
y nu'ú ma da gamfri'a. 

13 Ajua nú!a to'o 'racju ra hoga 
ntho'mate, dá 'ralahu ndunthi ra 
johya ne ra hmetho ja ri corasohu 
po ri jamfrihu, pa njabu ma'na da 
ndangui ri ntho'matehu po rá ts'edi 
ra Maca Ndahi. 

14 Ma zi cu'ihu, dí camfri gue xi ja 
ndunthi ri hñoja!'ihu ne ja ndunthi ri 
mfadihu y tsa gui nzofohu 'na ngu 
ma'na. 

15 Masque njabu, pe nugui dí resga dí 
op'a'ihu pa ga yopa ben'!ahu 'raya 
t'øt'e ngu nú'a ya xcá padihu. Di øt'a 
njabu pa ga cumpli nú'a ra 'befi xa 
'racagui Ajua po rá hmate'a. 

16 Ngue'a nu'á bi hñuxcagui pa ga 
pepabi ra Zidada Jesucristo pa ga zo 
ya ja'i hingyá xodyo, pa ga xipabi'u rá 
hoga noya Ajua, pa njabu nugui da za 
ga udi'u ja rá thandi Ajua ngu 'nara 
hña'ti xá ntlaxi ngu ri ho'a nú'a xa 
xuca ra Maca Ndahi. 

17 Hangue po ra Zidada Jesucristo 
da za ga 'ñets!i de nú'a ra 'befi xa 
Iracagui Ajua. 

18 Hiní 'ñepcagui ga 'ñets!i de nú'a xa 
'tyøt'a ma'ra pa bi gamfri ya ja'i hingyá 
xodyo. Pe dí padi gue ra Zidada Jesu- 
cristo xa mpefi ja ma noya ne ja ma 
'befi pa bi gamfri ndunthi de gue'u. 

19 Ra Zidada Jesucristo xa 'raca ra 
tsledi pa stá øt'a ndunthi ya milagro, 
ne stá hanpa rá ts'edi ra Maca Ndahi, 
hangue xa za stá manga ra maca hoga 
t'øde de ra Zidada Jesucristo maxpgue 
ja gatho ya hai desde Jerusale asta ra 
hai Ilirico. 

20 Hangue njabu nugui stá ptla ra 
ts'edi pa ga ma ga manga ra maca 

hoga t'øde habu hinxa t'ødetho de ra 
Zidada Jesucristo pa hinga mpefi habu 
ya xa mpe ma'ra. 
21 Guet'a nehe manga ra Maca T'ofo 
ne ena: 
Nú't hinxqui siptho de Ajua, 
y nú'u hinhya'mu xqui 'yøde, 
go gue'u ma da 'yøde ne da 
badi. 


Ra apostol Pablo beni 
da ma Nroma 


22 Hangue njabu astabya hinxa za 
stá mabu. 
23 Pe núbya nguetho ya dá juadi ma 
'befi ja nuya hnini de guecua, y ngue'a 
peltsa ndunthi ya jeya stá ne ga mabu 
ga tsoñ'ahu, 
24 hangue dí tø'mi gue 'nitho ga thogui ga 
tsoñ'ahubu má 'ñu nu grá ma Spaña, y ga 
johya ndunthi ga 'bui con gue'ahu. Nepu 
de gue'a dí to'mi gue gui nexcaguihu de 
guepu pa ga thogui grá ma Spaña. 
25 Pe nubyá ma ga ma pa Jerusale pa 
ga ha'tsuabi 'nara mfats'i nuya zi cu 
de guehni. 
26 Ngue'a nuya zi cu de guehni 
Macedonia ne de guecua Acaya co 
'nara paha bi unga 'nará mfats'i'u pa 
ga ha'tsuabi nuya zi hyoya cu bí 
'buhni Jerusale. 
27 Nuya cu me Macedonia ne ya cu 
me Acaya bi beni gue mri 'ñepi'u da 
'yø'tuabi njabu'a, ngue'a nu'ú hingyá 
xodyo ne xqui hñani ra mpøhø po yá 
noya ya xodyo, hangue rí 'ñepi'u da 
maxa ya xodyo nehe co ya hño de ra 
ximhai. 
28 Hangue nu xcrá juadi ga pe nuna 
'befina pa ga tsocuabi nuna mfats!i ya 
cu me Jerusale, ja grá thopu ga 
tsøfll'ahu má 'ñu nu xcrá ma Spaña. 
29 Y dí padi gue nú'bu xcrá 
tsoñ'a'ihubu, ra Zidada Jesucristo 
ma da jap'a'ihu ndunthi ngue'a ma 
ga zo'ahu de rá noya!a. 

30 Nubyá, zi cuhu, dí bante'ihu de 
rá thuhu ma Zidadahu ra Jesucristo y 

po rá hmate ra Maca Ndahi ri 'racju 
'na ngu ma'na, gue gatho'ihu gui 
faxcaguihu gui 'yaphu Ajua por 
guequi. 

31 !'Yaphu Ajua pa nu'á da ñangagui de 
ya me Judea nú'u hingyá gamfri, gue 
ya zi cu nuni Jerusale da hñani co 
nara johya nura mfats!i ma ga 
tsocuabi, 

32 pa njabu 'bu gue'a rá paha Ajua ga 
tsóñ'a'ihu co 'nara johya, ne ga tsaya 
ts'u con gue'ahu. 

33 Ajua nú'a faxcahu pa ga 'buhu te rá 
entho, dá 'mui con gatho'ihu. Njabu 


gue'a. 

1 6 1 Ra Febe go gue'a 'nara hoga 
nju, ne ja rá nsu, ngue'a 

gue'a 'nara maste de ya gamfri me 

Cencrea. 

2 Hangue umfu ntsaya co ra tlequ'ei ja ri 

hmunts'ihu, ngu rí 'ñep'a'ihe nú'ahu gyá 

gamfrihu, y faxhu!la de nú'a te da 'yo'tua 

ra 'bedi, ngue'a nu'á xa maza ndunthi ya 

ja'i y necagui xa maxcagui nehe. 

3 Fat'ajuahubu ra zi nju Prisila ne 
ra zi cu Aquila. Nu'á xi bi maxcagui 
ndunthi ja rá 'befi ra Zidada 
Jesucristo. 

4 Nu'é mi resga da unga yá te por 
guequi, hangue hingo sehegui dí 
jamadibi'u, ne gatho nú'u ya cu 
hingyá xodyo nehe'u ri jamadibi'u. 

5 Fat'ajuahubu nehe nuya zi cu ri 
munts!a ja rá ngu nú!a ra nju Prisila y 
ra cu Aquila. Fatlajuahubu nehe ma 
hmaca cuhu ra Epeneto, nú'á go gue'a 
ra mudi bi gamfri ra Zidada Jesucristo 
nuua Acaya. 

6 Fatlajuahubu ra nju Mala, nú'á xi xa 
max'a!lihu ndunthi. 

7 Fatlajuahubu ra cu Andronico y ra 
cu Junio, nú'á go gue'u mengu ma 
hai, nehe go gue'u ndi o'be fadi 
mahyegui'u. Nu'ú ja yá nsu ja ya 
apostol, nehe gue'u 'metlo bi gamfri 
ra Zidada Jesucristo que guequi. 


Ya nzenjua 


RA ROMANU 15, 16 


8 Nehe fat!lajuahubu ra Amplia 
numa hmaca cu ja ra jamfri. 

9 Nehe fatlajuahubu ra cu Banu nú'a ma 
mfats!i ja rá 'befi ra Zidada Jesucristo, 
nehe ma hmaca cu ra Estaqui. 

10 Fat'ajuahubu ra cu Apele, nú'á xa 
boni 'nara hoga gamfri de ra Zidada 
Jesucristo. Ne fatlajuahubu nú'u ya cu 
ya mengu rá ngu ra cu Aristobulo. 

11 Fat'ajuahubu nehe ra cu Erodio, 
nú'a mengu ma hai. Nehe 
fat'ajuahubu nú'u 'bu ja rá ngu ra 

cu Ciso nú'u xa gamfri ra Zidada. 

12 Nehe fat'lajuahubu ma zi njuhu ra 
Trifena y ra Trifosa, nú'á ri mpefi ja rá 
'befi ra Zidada, nehe ma zi njuhu ra 
Persida, nú'á xa mpefi ndunthi ja rá 
'befi ra Zidada. 

13 Nehe fat'ajuahubu ra Rufo nú!a xi ra 
hoga cu ja ra jamfri; nehe fatlajuahubu 
rá nana!a, nú'a dí øt'a ra uenda gue ma 
nana nehe. 

14 Nehe fatlajuahubu ra cu Asíncrito y 
ra cu Flegonte, y ra cu Erma, y ra cu 
Patroba, y ra cu Erme, y nehe nuya zi 
cu 'bui con gue'u. 

15 Nehe fatlajuahubu ra cu Filologo y 
ra nju Julia, y ra cu Nereo ne rá nju'a, 
y ra cu Olimpa, y nehe gatho ya zi cu 
nú'u 'bui con gue'a. 

16 Nehe fat'ajuahubu gatho nú'u 
ma'ra ya cu co 'nara nthufi dega 
hmate. Ri fat'ajua'ihu gatho yá nija 
ra Zidada Jesucristo. 

17 Nehe dí bante'ihu zi cuhu, gue 
gui thamfrihu ndunthi de nú'u ne da 
heca ya cu y japi'u da 'yøt'a ya ts'oqui. 
Nu'é hingui udi ngu nú'a ya xa 
t'u'ttahu, hangue 'ueguehtu de gue'u. 
18 Nuya ja!i' ri mpefi hønse pa yá 
hñose'a; hingue pepabi ma zi Hmuhu 
ra Jesucristo. Nu'á manga 'raya noya 
xi ri nt'øde gue xi xá hño, pe hina, 
hingo gue'a majuani. Nu'ú hat!la nuya 
zi ja'i hinte yá fadi. 

19 Gatho ya ja'i padi gue xi gyá hoga 
'yvodehu, hangue njabu nugui xi drí johya 
de gue'ahu. Pe nehe, nu'a dí ne, dí ne gue 

da nja ri mfadihu pa gui 'yothu ra hño, 
hingue pa gui 'yothu ra 'ñu. 

20 Y Ajua nú'a to'o faxcahu pa ga 
'buhu te rá entho, go gue'a da 'yot!e 


'bestho pa gui ntatehu de ra ts'ondahi. 


Ma Zidadahu ra Jesucristo da 
max'a'ihu co rá hmate'a. 

21 Nehe fat'ajua'ihu ma mfats!i ra 
cu Timu, nehe fat'ajua'ihu ra cu 
Lucio, ra cu Jaso y ra cu Sosipate 
nú'u ya mengu ma hai. 

22 Nugui drá Tercio, dí ofo nuna 
cartana, dí fatlajua'ihu de rá thuhu 
ra Zidada Jesucristo. 

23 Nehe ra cu Gayo pehna'ihu ra 
nzenjua, nú'a to'o xa 'raca nsequi ja 
rá ngu. Nehe xa umba nsequi gatho 
ya cu pa ja ri munts'iua. Nehe 
fatlajua'ihu ra cu Erasto, nú'á go 
gue'a ra me'tsboja de ra hnini. Nehe 
fatlajua'ihu ra cu Cuarto. 

24 Ma Zidadahu ra Jesucristo da 
max'a'ihu gatho'ihu co rá hmate'a. 
Njabu gue'a. 

'Nara sócambeni bi 'yøt'a ra 
apostol Pablo nu mi uadi rá carta 


25 Drá nsunda Ajua nú'a ja rá 
tsledi pa da ja'ahu gui ze ri jamfrihu 
ngu nú!a ri udi ra maca hoga noya dí 
ma. Y nuna ra maca hoga noyana go 
gue'a ra maca noya nú'a hmambya 
de ra Zidada Jesucristo. Y por nuna 
noyana Ajua bi 'ñutcahu nú'a xqui 
beni'a desde rá mudi ne xqui me'tsa 
nt'agui, gue da unga ra mpøhø pa ya 
ja'i ja gatho ya hai. 

26 Y nubyá po ra maca hoga noya dí 
ma, ya xa 'hutcahu Ajua nú'a xqui 
beni. Nehe njabu bi 'yofo maya'bu ja 
yá tlofo yá 'mehni Ajua nú'u bi 'yofo 
gue da mpgho ya ja'i hingyá xodyo. 
Ngue'a Ajua nú!a 'bui pa nzantho xa 
manda da ts'ofo ya ja'i ja gatho ya hai 
pa da gamfri'u ne da 'ygte!a. 

27 ¡Ajua go guese'a ja rá mfadi, ga 
nsundahu pa nzantho po ra Zidada 
Jesucristo! Njabu gue'a. 

RA MUDI CARTA RA APOSTOL NSAN PABLO BI 'YOPABI YA 
GAMFRI ME CORINTO 


Ra apostol Pablo opabi ya 
gamfri me Corinto 


1 1 Nugui drá Pablo, Ajua go rá 
paha'a pa bi zoncagui pa drá 
apostolgui ma zi Hmuhu ra Jesu- 
cristo. Nugui ne ra cu Soste dí 
op'a'ihe nuna ra carta, 
2 nu'ahu gyá gamfrihe guí 'buhubu 
Corinto. Nu'ahu bi zohn'ahu Ajua pa 
gá camfrihe ma zi Hmuhu ra Jesu- 
cristo, ne bi tuectahu de ja ya tstoqui 
pa go gui pepabih+'a, ne bi tlaxca ri 
mfenihu mahyegui con gatho nú'u 'bu 
haburaza ri xocambeni'a. Nú'a ma zi 
Hmuhu drí xocambenihu go guet!a ri 
xøcambeni nehe'u. 
3 Ajua ma Dadahu ne ma zi Hmuhu ra 
Jesucristo da jap'a'ihu ne da max!ahu 
pa gui 'buhu te rá 'ñentho. 


Ya japi xa thani po ra 
Zidada Jesucristo 


4 Nzantho dí umba njamadi Ajua 
por gue'ahu, ngue'a nu'á co rá 
hñoja!i xa pohg'ihu po ra Zidada 
Jesucristo. 

5 Ajua xa jap'a'ihu ndunthi ngue'a xcá 
camfrihu ra Zidada Jesucristo, hangue 
xa 'ra'ahu ra tsledi pa guí ñahu de rá 
noya!'a, ne xa 'ra'ahu ndunthi rá hoga 
mfadi'a nehe. 

6 Nubya ri hnequi gue xcá camfrihu xá 
hño gatho nú!a dá xilahe de ra Zidada 
Jesucristo. 

7 Hangue nubyá hinte grí 'behu de 
gatho ya hoga japi nú'u ri 'racju Ajua, 
ne guí to'mhu nú'a ra pa stua yopa 
pengui ma Zidadahu ra Jesucristo. 


8 Nú'á go gue'a ma da su'a!ihu asta ra 
pa'a rá gats'i ri tehu de guecua ja ra 
ximhai, pa hinda za to da ma gue 
nu'ahe guí tuhu ra tstoqui nu stua 
yopa penga ma Zidadahu ra 
Jesucristo. 

9 Ajua nzantho gt'a gatho nú'a xa ma, 
y nú'á go gue'a xa huahn'ahu pa gui 
'buhu co ma zi Hmuhu ra Jesucristo rá 
Tlula. 


Ya gamfri 'rama'na'ño beni 


10 Zi cuhu dí bante'ihu de rá 
thuhu ma Zidadahu ra Jesucristo gue 
da 'nat!a gui mañhu, pa da 'ñotho ya 
hegue de gue'ahu. Nula gui 'yothu, 
'buhu mahyegui co 'nada ra mfeni ne 
nada ra jamfri. 

1 Dí xilahu njabu ma zi cu'ihu ngue'a 
xa xicagui nú'u ja te yá njaui ra nju 
Cloé gue ja ra ora grí ntunsehu. 

12 Dí xilahu njabu ngue'a 'ra de 
gue'ahu guí mañhu njaua: “Nugui drí 
dena ra cu Pablo”, ha nu matra guí 
eñhu: “Nugui drí dena ra cu Polo”, y 
nu ma'ra guí eñhu: “Nugui drí dena ra 
cu Pedro”, ha nu ma'ra guí eñhu: 
“Nugui drí dena ra Zidada Jesucristo.” 
13 ¿Ha gue hingue gatho'ihu guí denhu 
ra Zidada Jesucristo? ¿Ha gue bi du ja 
ra pont!i ra Pablo po rá ngue'a!ihu? 
¿Ha gue xcá nxistehehu de ja rá thuhu 
ra Pablo? Hina. 

14 Dí umba njamadi Ajua gue nugui 
honse ra cu Crispo ne ra cu Gayo stá 
xi'tsi de gue'ahu, y hinto ma'na stá 
xi'tsi. 

15 Hangue hinda za gui mañhu gue xcá 
nxistehehu de ma thuhuga. 

16 Nehe dá zi'tsa nú'u ya mengu de ja 
rá ngu ra cu Teba. Pe de guehni hinstá 
xi'tsa ma'ra. 

17 Ra Zidada Jesucristo himbá 
pencagui pa ga ptla ra sistehe, nulá bá 
pencagui pa ga manga ra maca noya. 
Pe hindí ma co 'raya noya xi mahotho 
nú'u de ma mfadise, pa hinda tlena 
gue xi ja ma mfadi ne da gamfri ya ja'i 
hønse co ma hoga noya. Nugui dí ne 
da gamfri'u hønse po nú'a ra du bi 
thogui ra Zidada Jesucristo ja ra 
pont!i. 


Ra ts'edi ne ra mfadi de Ajua go ma 
zi Hmuhu ra Jesucristo bi 'ñutcahu 


18 Nujú dí mañhu gue bi du ra 
Zidada Jesu ja ra pont'i pa ga 
mpøhøhu, ha nu'u tó'o hingui 
camfri'a ma da 'medi'« ngue'a mañ'u 
gue hinte ri muui nú'a dí mañhu de 
rá du ra Zidada Jesucristo. Pe pa 
núje stá mpøhøhu ri muui, ngue'a go 
gue'a hanpa rá tsledi Ajua. 

19 Manga njaua ja ra Maca T'ofo: 
Ma ga huatuabi yá mfadi ya 
bamhya, 
ne ga hacuabi yá mfeni ya 
nimfeni. 

20 ¿To'o nú'a ra bahmyabya? O 
¿to'o nú'a xi ja rá mfadi? Ne ¿to'o 
nú'a padi gatho te ja mapaya? Jo'o, 
ngue'a ja rá thandi Ajua hinte ri 
muui yá mfadi ya ja'i. 

21 Ngue'a ya ja'i masque xi ja yá 
mfadi, hinxa za hanja da badi'u Ajua. 
Pe Ajua rá paha!a da pøhø nú'u to'o 
da gamfri nú'a ra noya dí mañhu, 
masque nú'u ya bamhya ena gue hinte 
ri muui nú!a dí mañhu. Pe Ajua xi ja 
rá mfadi hangue bi 'yot!a njabu. 

22 Ya xodyo nzantho adi da t'utua 
nara nttudi, y nuya griego hónse ra 
mfadi honi, 

23 pe nuju dí mañhu de ra Zidada 
Jesucristo nú'a bi tho ja ra pont!i. Y 
guehna 'nara mfe'tse pa ya xodyo, ne 
nú'« hingyá xodyo ena gue hinte ri 

muui nú!a dí mañhu de rá du ra 
Zidada Jesucristo. 

24 Pe núju xa huancahu Ajua, gue dyá 
xodyohu gue hindyá xodyohu, 
gathoguihu dí pahu gue ma zi Hmuhu 
ra Jesucristo bi hñanpa rá ts'edi ne rá 
mfadi Ajua pa bi pohoguihu. 

25 Ajua ma'na ja rá mfadi ne ma'na ja 
rá tsledi de gatho ya ja'i, masque eñ'u 
gue hinte ri muui nú!a ra du bi thogui 
ra Zidada Jesucristo ja ra pont!i. 

26 Zi cuhu, pahu gue nu'ahu xa 
huahn'ahu Ajua, masque hinga 
ndunthi de gue'ahu guí pe'tshu ra 
mfadi de ra ximhai, ne hinga ndunthi 
de gue'ahu guí hahu ra ts'utbi, y ne 
hinga ndunthi de gue'ahu guí pe'tshu 
nara danga nsu. 

27 Ajua bi huahna nú'y hinte yá fadi 
de guecua ja ra ximhai pa da 'betuabi 
yá tsa ya bamhya. Ajua bi huahna 
nú't hingui ha ra ts'ediua ja ra zimhai 
pa da 'betuabi yá tsa nú'u ha ra 
ts'edibya. 

28 Ajua bi huahna nú'y hinte ri muui 
ja ra ximhai ne nú'u xi ya t'utsa, ne 
nú'y to'o ni ts'a yá nsu otho, pa da 
'betua yá tsa nú'u to'o pe'tsa yá nsu, 
29 pa njabu hinto da 'ñets'i ja rá thandi 
Ajua. 

30 Ajua go gue'a bi 'yøt'e pa dá 
'nathohu co ra Zidada Jesucristo, 
ngue'a nuse Ajua go gue'a bá pehni'a 
pa bi 'ñutcahu rá mfadi Ajua, ne bi 
hñasca ma ts'oquihu, ne bi t'axca ma 
mfenihu pa bi za dá 'buhu xá hño ja rá 
thandi Ajua. 

31 Ajua bi 'yøt'e njabu pa da nja ngu 
nú'a xa ntlofo ja ra Maca T'ofo habu 
ena: “Nu'a tó'o ne da 'ñets'i, dá 'ñets!i, 
pe de nú'a xa 'yøt'a Ajua, hingue de 
nú'a xa 'yotlase.” 


Ra apostol Pablo bi ma de ra Zidada 
Jesucristo ne de rá du 
2 1 Zi cuhe, nugui nu nda mabu 
pa dá zo'ahu de rá noya Ajua, 
hindá zo'ahu co 'raya danga noya xá 

hñei, nixi co ndunthi ra mfadi de 
guecsehe. 

2 Pe nu de nduá 'bupu, dá ja dá zo'ahu 
honse de ma Zidadahu ra Jesucristo 
nú'a bri pont'a ja ra pont'i ne bi tho, 
ne hindá zo'ahu de ma'na ra noya. 

3 Nu ndá zo'ahu mi otho ma ts'edise, 
ne mi 'racagui ndunthi ra ntsu pa ga 
ña, asta ndrí huat'i. 

4 Hindá ne dá zo'ahu co ra mfadi de 
ra ximhai pa gá camfrihu, nugui dá 
zo'ah co rá tstedi ra Maca Ndahi. 
5Dá zo'ahu njabu pa bi za gá camfrihu 
co rá tsledi ra Maca Ndahi, hingue 
ngue'a gá 'yodehu yá mfadi ya ja'i. 


Ajua utcaguihu tengu rá 'mui'a co 
rá ts'edi ra Maca Ndahi 


6 Nú'u to'o xa ze yá jamfri dí 
zofohe co ra mfadi pe nura mfadi'a 
go bra 'ñehe de Ajua, hingue de ra 
ximhai, nixi de yá mfadi ya nda nú'u 
ma da uadi da thogui. 

7 Dí mañhe de nú'a bi 'yøt'a Ajua pa 
bi za dá mpohghu ne ga tsoñhu ja rá 
nsunda!a. Y nú'a dí mañhe go gue'a ra 
hoga mfadi xqui beni Ajua desde ante 
da nja ra ximhai, ne himi fadihma, pe 
nubyá ya xa 'ñutcahu. 
8 Ni 'na de nuya nda de ja ra ximhai 
himbi badi nuna ra mfadi xa 'racju 
Ajua, ngue'a nu'bu xa badi'u, hinxa 
hyohma ja ra pont!i numa Zidadahu 
xá nsunda. 
9Bi nja ngu nú'a xqui tlofo ja ra Maca 
T'ofo habu ena: 
Ni 'nara ja'i himbi za bi hyandi, 
nixi bi 'ypde, 
nixi bi zo rá mfeni tengu rá 
'mųi de ja rá hani Ajua, 
ne hinto xa badi gatho nú'u ya 
japi xa beni da umbabi nú'u 
to'o ri madi'a. 
10 Y nujé, Ajua bi 'ñutcaguihu gatho 
nuya tiptleya po rá tstedi ra Maca 
Ndahi, ngue'a nura Maca Ndahi go 
gue'a padi xá hño gatho, ne asta padi 
gatho nú'a te benga Ajua. 


RÁ MEDI RA CORINTIO 2, 3 


11 Ni 'nara ja!i hingui tsa da batua 
rá mfeni ma'na rá miqu'eiui, ngue'a 
cada 'na go padise tengu rá mfeni. 
Njabutho nehe ni 'na hinto patua rá 
mfeni Ajua. Nura Maca Ndahi ha, go 
gue'a patuabi rá mfeni Ajua. 

12 Y nura Maca Ndahi'a zua mencahu 
pa da 'ñutcahu gatho nuya hño ri 
'racjula, y hingo dí hamfu rá mfadi ra 
ximhai pa ga pahu nuya hño'u. 

13 Nyje dí udihe ngu nú!a utcahe ra 
Maca Ndahi, hindí udihe co ma 
mfadisehe. Nú'u to'o pe'tsa ra Maca 
Ndahi ja yá coraso, dí utuabihe co ya 
noya nú'u 'racaguihe ra Maca Ndahi. 

14 Pe nú'a ra ja'i hinxa gamfri 
Ajua hingui hani nú'a udi rá Maca 
Ndahi Ajua, ngue'a beni'a gue hinte 
ri muui. Ne hingui tsa da badise'a, 
ngue'a mahyoni go da 'ñutuabi ra 
Maca Ndahi pa da za da badi'a. 

15 Pe nu'a tó'o xa gamfri Ajua ne pe'tsa 
ra Maca Ndahi ja rá coraso, nú'á ha, 
padi za hño gatho nú'u ya nt'udi'u, ne 
padi nda'a ra hño y nda'a ra 'ñu. Pe 
nu'a tó'o hingui pe'tsa ra Maca Ndahi, 
hingui tsa da xipabi te gra 'mui'a. 

16 Enga ja ra Maca T'ofo: ¿To ja gue'a 
xa batuabi rá mfeni ra Zidada? O ¿to ja 
gue'a xa za xa 'flutuabi te da 'yøt'e'a? 
Jo'o. Pe nujubya ha, dí patuahu rá 
mfeni ma Zidadahu ra Jesucristo. 


Ra apostol Pablo ne ra Apolo 
mahyegui yá mefi Ajua 


3 1 Zi cuhu, dá zo'ahu ngu ts'ofo 
nú'u hints'u xa ze yá jamfri, ngu 
ya t'ubatsi hinte yá faditho, ngue'a 
himbi za dá zo'ahu ngu 'raya cu nd'u 
padi xá hño nú'u ya nt'udi udi ra 
Maca Ndahi. 
2 Dá zo'ahu 'ramats'u ngu 'raya zi 
batsi nú'u tsutho, ngue'a himbi za dá 
xi'ahu ya noya xá hñei, ngue'a mi 
otho ndunthi ri mfadihu, y asta nubya 
hinxa za stá xilahu gatho. 
3 Ngue'a nulahu guí ptlathohu ngu 
nú'a øt'a nú'u hingyá gamfri, ngue'a 

gya ndustehu, ne gyá necatsuihu, ne 
gyá necatuhnihu. Hangue por gue'a 
hinxcá 'ueguethohu de ja ya ts'oqui, 
ngue'a guí 'yohu ngu nú'a hinxa 
gamfri Ajua. 
4!Ra de gue'ahu guí eñhu: “Nugui drí 
dena ra cu Pablo”, ha nu matra guí 
eñhu: “Nugui drí dena ra cu Polo”. Xi 
de guí mañhu njabu, ¿ha gue hinguí 
øthu ngu nú'u ya ja'i hingyá gamfri? 
5Xi ¿te ma 'befi dí pefi? Y ¿te 
ma 'befi pefi ra cu Polo? Nugui ne 
ra cu Polo dyá 'begothohe de Ajua, 
ne go guecaguihe dá zo'ahe pa ga 
camfrihu!a. Nugui ne ra cu Polo, 
cada 'na de guecje dí pefihe ra 'befi 
xa 'racaguihe Ajua. 
6 Nugui go rá mudi dá zo'ahu de rá 
noya Ajua, ha nura cu Polo go xa 
su'a'ihu asta nubya, pe nu'a tó'o xa 
'ralahu ra jamfri, go guesehe Ajua. 
7 Hangue ni guequi ni ra cu Polo hinda 
za te ga pehe de guecsehe. Nu Ajua go 
gue'a ja rá tsledi pa xa japi xa te ri 
jamfrihu. 
8 Hangue guí njahu ngu 'nara huahi 
habu stá mpehe, nugui go stá pot'i, ra 
cu Polo go xa 'ñunthe. Hangue ngu ra 
mot'i ne ra 'ñunthe, Ajua ma da 
gutcahe ngu nú!a stá pefihe. 
9 Nuje dya mefihe de Ajua, ha nu'ahu guí 
njahu ngu 'nara huahi habu ri mpefi'a. 
Ne guí njahu ngu 'nará hoga ngu 
Ajua ri ju'tsuabi. 
10 Nugui go dí nja ngu 'nara hoga 
hyocangu dá ju'tsua rá ua ra ngu, 
gue'a ra 'befi bi 'racagui Ajua, ha nu 
ma'na go juxa ra jado. Pe cada 'na 
mahyoni da jamasu nú'a pefi. 
11 Ngue'a otho ma'na ra cimiento da 
za dra juts'i, hønse nú'a ya ja, y nura 
cimiento!a go guese ma zi Hmuhu ra 
Jesucristo. 
12'Bu to'o da guts!i de maña nú'a ra 
cimiento ya ja, pe'tsi da beni xá hño 
ua da guts!i dega oro o dega tlaxi o 
dega hoga do, o ua da guts!i dega za o 
dega xot'o o dega xithi. 

13 Cada 'na de ya gamfri ma da hnequi 
rá 'befila, ngue'a nú'a ra pa de ra 
nsuca uenda gue'bu ma da fadi tengu 
rá 'befi cada 'na. Nú'a ra pa'a ma da 
nzø ra tsibi, y nuni ja ra tsibi ja ma 
dra tsapabini rá 'befi cada 'na nú'a xa 
mefi. 

14 'Bu 'na to'o bi hoca rá 'befi maña de 
ra cimiento ne hinda zat!a nurá 'befi'a, 
nu'bá nú'a to'o bi hoca nura 'befila ma 
da hñanga rá thaha. 

15 Pe nu'bu 'na xa mpefi ne nurá 'befi'a 
ma da zat'i, nu'bú hinda ma da 
t'umbabi rá thaha. Hinte ma da hñani, 
ngue'a bi zat'a nú'a xqui mefi, pe nu'á 
ma da mpøhø, nja ngu nú!a to'o bi tho 
ra nzat!i ne bi 'bedi gatho nú'a xqui 
mefi. 

16 ¿Ha gue hinguí pahu gue nu'ahu go 
gue'ahu rá nija'ihu Ajua, y nurá Maca 
Ndahi'a 'bui ja ri corasohu? 

17 'Bu 'na to'o da huatua rá nija Ajua, 
nu'bé Ajua da huati'a nehe, ngue'a rá 
nija Ajua xi xá nsunda. Ne go 
gue'a'ihu nurá nija'a. 

18 Osti ma da hya!ahu ri mfenihu 
gue gyá bahmyahu. 'Bu 'na de 
gue'ahu guí beñhu gue xi guí pe'tshu 
ra mfadi, y nu'bu nura mfadi'a go de 
nuna ximhai, 'ygthu ra uenda gue 
'besthó hinte guí pahu, pa njabu ha, 
da za gui pe'tshu nú'a xi ra hoga 
mfadi brí 'ñehe de Ajua. 

19 Ngue'a pa ja rá thandi Ajua 'besthó 
hinte ri muui nú'a ra mfadi de ra 
ximhai. Hangue enga ja ra Maca T'ofo: 
“Ajua xi patuatho yá mfeni ya bamhya 
de ra ximhai gue nu'é hatetho, hangue 
co yá mbambhya ri 'medise'u.” 

20 Nehe xa tlofo njaua: “Ajua padi gue 
hinte ri muui nuyá mfeni ya bahmya.” 
21 Hangue ogrí 'ñets'ihu gui 'ñeñhu 
gue grí denhu 'na o ma'na, ngue'a 
gatho nú'u to'o xa mpefi con gue'ahu 
go pa ri hñohu. 

22 'Bu rá 'befi ra cu Pablo, 'bu rá 'befi 
ra cu Polo, 'bu rá 'befi ra cu Pedro, 
gatho pa ri hñohu. Nu'ahu gatho go o 

ja ri 'yehu pa ri hñohu, ra ximhai, ra 
te, ra du, gatho nú'a ja mapaya ne 
nú'a bra 'befa. 
23 Y nulahu guí ohy ja rá 'ye ma zi 
Hmuhu ra Jesucristo, y ma zi Hmuhu 
ra Jesucristo go o ja rá 'ye Ajua. 

Nú'a bi thogui ya apostol ja yá 'befi 
4 1 Di nehe gui pahu gue nuje yá 

mefiguihe ra Zidada Jesucristo, 

ne dí udihe nú'a xa 'ñutcahe Ajua 
nú'a xqui beni maya'bu ne himi 
fadihma. 
2 Hangue mahyoni ga mañhe gatho 
nú'a xa 'ñutcahe Ajua, ngue'a go yá 
mefiguihe'a. 
3 Nugui hingui tu ma mui de gatho 
nú'a guí mañhu de guequi, nixi nú'a 
manga ra ts'utbi de guequi. Nixi 
nugaguise hindí ena gue dí 'yo xá hño. 
4 Masque nugui dí beni gue za nt'azi 
ma mfeni, pe hingue por gue'a ma da 
hma gue hinte dí tu. Nura Zidada go 
gue'a ma da hñabga nguenda!a. 
5 Hangue ogo guí hamfu nguenda 
te øt'a ri miq'ueihu, ngue'a ma 
dua yopa penga ma Zidadahu ra 
Jesucristo, y nu'bé nú'á ha, ma da 
hñabgahu nguenda. Ne nu'a go gue'a 
ma da japi da hnequi gatho nú!a xa 
t'øt'e mant'agui. Ne ma da ma gatho 
nú'a te xa beni ja yá mfeni ya ja'i. Y 
nura pa'a Ajua ma da 'ñe'tsua rá nsu 
ngu rí 'ñepabi cada 'na. 

6 Zi cuhu, núna stá xi'ahu stá ma 
de guequi ne de ra cu Polo, pa njabu 
gui pahu nda'a rí 'ñepi gui 'yothu. 
Nuje hindrí ueñhe rá 'befi Ajua. 
Hangue gui njahubu nehe hingui 
nuenhu 'nara cu. Sta xilahu njabu pa 
gui 'yohu ngu manga ra Maca T'ofo, 
pa njabu hingui 'ñe'tsuahu yá nsu 
'ra, ha nu ma'ra go gui utsahu. 

7 ¿Hanja grí 'ñets'ihu? Xi gatho nú'a te 
guí pe'tshu, ¿ha gue hingo xa 'ra'ahu 
Ajua? Nu'bu go xa 'ra!ahu!a, nu'bé 
chanja grí 'ets'ihu? Njabu ja ra uenda 
hingo xa 'ra'!ahw'a. 


RÁ MEDI RA CORINTIO 3, 4 


8 Nu'ahu 'ñena hinte grí 'behu, 
'ñena ya guí pe'tshu gatho nú'a guí 
hoñhu, ya ngu grí 'ñet'a ndahu, ha 
nuje go xcá hyegaguiheua, 'ñena 
hinte drí muuihe. Xi dí nehmahe 
gue ya xcá ndahmahu, pa njabu ga 
ndahmahu mahyegui. 

9 Nuje dya apostolhe, dí beni gue Ajua 
xa hñuxcahe ngu 'raya ja'i nú'u hinte 
ri muui, ne xa secuabi pa da tho ja yá 
thandi gatho ya ja'i ne ja yá thandi yá 
enxe Ajua. 

10 Nyje t'engaguihe gue dya 'bemfenihe 
ngue'a dí pepabihe ma zi Hmuhu ra 
Jesucristo, ha nu'ahu xcá bensehu gue 
xi gyá bamhyahu de rá noya'a. Nuje 

xa t'enje gue othoguihe ra ts'edi, ha 
nu'ahu guí beñhu gue xi ja ri tstedihu. 
Ne guí beñhu gue xi t'e'ts'a ri nsuhu, ha 
nuje xi dya t'utsahe. 

11 Asta nubya xi dí sufrihe ntstedi, 
dí thohe ra thuhu ra nduthe ne ra 
'ñahe. Nabgaguihe ya ja'i, ne hindi 
pe'tshe 'nara ngu nú'a dua metihe. 

12 Xi dí thohe ra nzabi pa dí hoñhe 
nú'a dí tsihe nehe. Nura ora dí phe 
tsanje ya ja'i, nuje dí aphe Ajua por 
gue'u. Y ra ora øtcahe ra ntstomui'a, 
gatho dí tsetathohe. 

13 Nura ora ñama'ñu ya ja'i de guecje, 
nuje dí zofohe co ndunthi ra tlequ'ei. 
Pe nyje pa ja yá thandi'u dí njahe ngu 
ra paxi xa fotbu hinte ri muui, ngue'a 
pa gue'u xá nts!oje. 

14 Hindí op'ahu nuya ya noya pa 
ga 'be't'a ri tsahu. Dí op'ahu pa ga 
zo'ahu ngue!a pa guequi ja ra uenda 
ma hmaca batsi'ihu, ngue'a go dá 
xi'ahu rá noya Ajua. 

15 Masque gri pe'tshu 'retla 'mo nú'u 
to'o di u'ttahu de ma zi Hmuhu ra 
Jesucristo, pe sehegui go rá mudi dá 
ha'tslahubu rá noya Ajua pa gá 
camfrihu ma zi Hmuhu ra Jesucristo, 
hangue nugui ja ra uenda go drá dada 
de gue'ahu. 

16 Hangue dí bante'ihu gui tengaguihu 
ma 'mui. 

17 Hangue dá pehn'ahubu ra cu 
Timu nú'a ma hmaca t'u de ja ra 
jamfri, ne nu'á 'yo xá hño ja rá 
thandi ra Zidada. Y nu'á go gue'a ma 
da yopa ben'ahu tengu ma 'mui ja ra 
Zidada Jesucristo. Guet!atho dí udi 
nehe haburaza de ja ya nija. 

18 Pe nu 'ra de gue'ahu xi xa ñuxa ri 
mfenihu dega nt'ets'i, guí hu ri muihu 
gue hinga ma ga yopa penguibu ga 
cla'tstalihu. 
19 Pe nugui dí beni ga mabu 'bestho pa 
ga c'a'ts'ahu ma'na'qui 'bu njabu rá 
paha ma Zidadahu. Nu'bé ha, ga padi 
ua xi ha ra tsledi nú'u 'yobu ri 'ñets!i, 
o hónse 'yobu mantho. 
20 Ngue'a nu'a tó'o da mepa Ajua, 
mahyoni di hanpa rá tsledi pa da za 
te da mefi, hingue da mantho. 
21 ¿Nda'a guí nehu, ga mabu ga zo'ahu 
dega cue, o ga zo'ahu dega hmate? 

Ra nthanga nguenda de 'nara gamfri 

nú'a bi 'yøt'a ra tstoqui 
1 Ya fadi za hño gue 'nara cu de 

5 gue'ahu xa guza rá home ne 
'buhui ngu rá 'behña. Pode nixi nú'u 
hingyá gamfri hingui øt'a njabu. 
2 ¡Pe nu'ahu xcá pahu ne grí 'ñets'ihu 
guí eñhu gue guí 'buhu za hño! ¡RÍ 
'ñep'alihe xa du ri muihe hmaha ne ya 
xcá hñacihmahu nú!a to'o øt'a núla ra 
tstoqui'a! 
3 Nugui masque hindí 'bui con 
gue'ahu, pe numa mfeni 'bui con 
gue'ahu, y ja ra uenda dí 'bui con 
gue'ahu. Hangue nugui ya stá beni te 
ma ga øt'e co nú'a to'o ptla nú'a ra 
tstoqui'a. 
4 Hangue 'yøthu nú'a ma ga xilahu. 
Gue da muntshu de rá thuhu ma 
Zidadahu ra Jesucristo, y numa mfeni 
ma da 'mųi con gue'ahu, ne rá ts'edi 
ma Zidadahu ra Jesu ma da 'mui con 
gue'ahu. 
5 Ne 'yenttuahu ja yá 'ye ra tstondahi 
nú'a ra cula ptla nú'a ra tstoqui'a, pa 
da thogui ya ts'othogui ja rá ndo!yo, 

pe nurá te'a da mpøhø nura pa'a stua 
yopa penga ma Zidadahu. 

6 Hanja grí 'ñets'ihu guí eñhu gue 
guí 'buhu xá hño, ha 'na de gue'ahu øt'a 
nú!a ratstoqui'a. Ngue'a nu'á nja ngu ra 
levadura masque 'na zi tui pe ri ntsini 
gatho ja ra arina ora dra thants!i. 

7 Hangue hñacju nú!a ra tstoqui'a ne 
gatho nú'a nguí pthu ja ri ndaxjua 
'mtihu, pa njabu da za gui 'buhu co 
'nara 'ra!'yo 'mui. Ngue'a nu'ahu ya 
guí pe'tshu ra 'ra!yo 'mui por ma 
Zidadahu ra Jesucristo nú'a bi tho ngu 
'nara zi deti nú'u tho de ra ngo de ra 
pascua, pa njabu bi gutca ma 
tstoquih+!a. 

8 Hangue mahyoni ga 'ueguehu de ma 
ndaxjua 'muihu pa ga 'buhu strá 
nt'laxiguihu. Nja ngu ya xodyo mi 
øt'ango mi tsi ra thuhme nsi ra 
levadura, necju nehe ngu ga 
ntsamgohu de ra pascua ne ga tsihu ra 
thuhme nsi ra levadura, nú'á gue'a ga 
'ueguehu de ya tsloqui de ja ma 
mfenihu ne de ja ma 'muihu. 

9 Ja nú'a ma'na ma carta dá 
pehn'ahubu ja dá xi'ahuni gue hingui 
ntsixhu co nú'u to'o ya 'ñe'behña, o 
nú't ya 'behña ya 'ñedame. 

10 Hingue dá xi'ahu gui 'uehu 
'na'quitho de nú'u hingyá gamfri ne 
ya 'ñe'behña, o ya nduste, o ya be, o 
nú'a to'o camfri ya c'oi. Nu'bu stá 
xilahe njabu, nu'bé mahyoni gui 
mahu de guecua ja ra ximhai. 

11 Pe nugui nu'a dá xi'ahu, hingui 
ntsixhu ni 'nara cu nú'a dra 'ñe'behña, 
o dra nduste, o nú'a di camfri ya c'oi, 
o dra zante, o dra tixfani, o dra be. 
Nu'au tó!o øt'a njabu dí xi'ahu gue 
hingui ho nixi gui ñuñhu con gue'u. 
12-13 Nujú hingo ri 'ñepi ga ha'mbahu 
nguenda nú'« hingui o ja ma 'yehu, nu 
Ajua go gue!a da hña'mba nguenda'u. 
Pe nu'ahu mahyoni gui hña'mbahu 
nguenda nú't o ja ri 'yehu, hangue dí 
xi'ahu gue gui hñacju nú'a to'o øt'e 
nú'a ra tsloqui'a. 

Ya gamfri ri nhyanthya ja ya 
nzaya hingya gamfri 


6 1 'Bu 'na de gue'ahu guí pe'tshu 
nara tsui co ma'na ra cu, ¿hanja 
guí paha 'bestho ja ra ts'utbi pa guí 
ñatehu co nú'u hingyá gamfri? ¿Ha 
gue hingue 'nara 'betsa'a? ¿Hanja 
hingo guí paha guí ñatehu ja ya cu? 
2 ¿Ha hinguí pahu gue núje dya 
gamfrihu ma go ga ha'mbahu nguenda 
nú'u hingyá gamfri? Nu'be núje ma ga 
ha'mbahu nguenda yá danga t'ptle'u, 
nu'bú ¿ha gue hingo da za ga hañhu 
nguenda de nuya t'øt'e xi ya t'aqui? 
3 ¿Ha hinguí pahu nehe gue ma ga 
ha'mbahu nguenda asta ya enxe? 
¡Xihma de nuya t'øt'e de ra ximhai! 
4 Nu'bu nu'ahu guí pe'tshu ya tsui 
co nuya t'øt'e de nuua ja ra ximhai, 
'bestho guí paha guí ñatehu co nú'u 
hingyá gamfri ne hinte dri 'ñent'i con 
gue'ahu. Hingui ho njabu ngue'a nu'á 
hingui padi da hña'mba nguenda ya cu. 
5Dí xi'ahu njabu pa gui 'be ri tsahu ne 
pa ya hingui sigui gui 'ygthu. Xi de grí 
gathohu ¿ha gue jo'o ni 'na de gue'ahu 
nú'a di ja rá mfadi pa da za da 
hñap'ahu nguenda de nú'a guí pthu? 
6 Ha nu'ahé ora guí pe'tshu ya tsui co 
'nara cu, 'bestho guí paha guí ñatehu 
co nú'u hingyá gamfri. 

7 Hiní 'ñep'a'ihu gui ñapabihu 'na 
ngu ma'na co nú'u hingyá gamfri. 
¿Hanja hinguí tsetathohu nura ora 
t'ø't'ahu 'nara ntst'o'mui, ne ora te 
fep'a'ihu? 

8 Pe nu'ahu go gue'asehu guí p'tuahu 
ra ntslo'mui ri cuhu, y asta guí pephu. 

9 ¿Ha gue hinguí pahu gue ya 
ts'oja'i hinda ma da yut'a nuni 
mahets'i habu bí manda Ajua? Odi 
ha'ahu ri mfenihu. Ngue'a gatho nú'u 
ri hñuxui ya 'behña nú'u hingue xi yá 
'behña, ne gatho nú'u camfri ya c'oi, 
ne nú'u ya zinga medinthati, ne nú'u 
ya 'fløhø ri hñuxui yá mi'ñohgui, o 
ya 'behña ri hñuxui yá mi'behñaui, 


RÁ MEDI RA CORINTIO 6 


gatho núyá hinda ma da yut'a nuni 
mahets'i habu bí manda Ajua. 

10 Nixi ya be, nixi ya nduste, nixi ya 
tixfani, nixi ya zante, nixi nú'u ri mpe 
co ra nthate, ni 'na de gue'u hinda ma 
da yutla nuni mahets!i habu bi manda 
Ajua. 

11 Ante gui camfrihu Ajua nguí 
njahubu nehe 'ra de gue'ahu. Pe 
nubyá ya xa tlaxca ri mfenihu, ne ya 
xa tlecla'ihu de gatho nuya ya ts!oqui, 
ha nubyá ya hinte ma ts'ogui guí tuhu 
ja rá thandi Ajua po rá tsledi ma 
Zidadahu ra Jesucristo ne po rá ts'edi 
rá Maca Ndahi Ajua. 


Ga nsuhu za hño pa strá 
nt'axi ma ndo'yohu 


12 Da za ga beñhu gue dí 
pe'tshmahu ra nsequi ga pthu nú!a go 
ga nehu. Pode ha da za, pe hingue 
gatho rí 'ñepi ga pthu. Masque ja ra 
nsequi ga pthu nú'a go ga nehy, pe 
hinga hophu ni 'nara t'øt'e da dacju 
pa ga øthu. 

13 Ra híñuni thoqui pa da ma mbo ra 
mui, ha nura mui ja pa ra hñuni. Pe 
gatho nú'u yoho, Ajua ma da hñacua 
yá 'befi'u. Numa ndo'yohu hinxa 
thoqui pa ga hñuxhu co ya 'behña 
nú't hingue xi ma 'behñahu, nixi ra 
'behña hinda hñuxui ma'na ra 'ñøhø 
nú'a hingue xi rá dame. Numa 
ndo'yohu xa hoca Ajua pa ga 
pepabihu!a, y nu'á go gue'a supca 
ma ndo'yoh+. 

14 Nu Ajua bi japi bi yopa nte rá 
ndo'yo ma Zidadahu ra Jesucristo, 
njabu nehe ma da japi da yopa nte 
ma ndo'yoht po rá ts'edi'a. 

15 ¿Ha hinguí pahu gue numa 
ndo'yoh+ xa 'natho co ma zi Hmuhu 
ra Jesucristo ngue'a stá camfrihu!a? 
Nujé ya dí 'nathohu co ma zi Hmuhu 
ra Jesucristo, nu'bú ¿hanja da za ga 
hñuxhu co 'nara ts'o'behña ne ga 
'nathoh+ con gue'a nehe? Ni ts'u 
hinda za. 

160 ¿ha gue hinguí pahu gue nula 
tó'o da hñuxui 'nara tslo'behña ya bi 
'natho rá ndo'yo con gue'a? Ngue'!a 
enga ja ra Maca T'ofo njaua: “Ra 
'tñøhø co rá 'behña, gue'u ya ri 
'natho.” 

17 Pe nu'a tó'o ya ri 'natho co ma 
Zidadahu ra Jesu, ya ri 'natho con 
gue'a pe dega Maca Ndahi. 

18 Hangue oguí hñuxhu co ya 
'behha nú'u hingue xi ri 'behñahu. 
Gatho ya ts'oqui hingui ho, pe hinga 
gatho ya tsloqui ri tstocua rá ndo'yo 
na. Pe nú!a ra ja'i da hñuxui 'nara 
'behha hingue xi rá 'behña, nu'á ha, 
ri tslocse rá ndo!yo. 

19 ¿Ha gue hinguí pahu gue numa 
ndo'yohu gue'a rá nija ra Maca Ndahi 
nú'a 'bui ja ma corasohu? Ajua go 
gue'a xa 'racaguihu!a. Hangue ya 
hingo drí mandasehu. 

20 Ngue'a Ajua bi gutc'aguihu xá madi 
co rá ji rá hmaca T'a. Hangue 'yothu 
ra tsledi gue da hneca rá nsunda Ajua 
ja ri ndo'yohu ne ja ri corasohu, 
ngue'a numa ndo'yohu ne ma 
corasohu go rá meti Ajua. 


Ya hoga ts'ofo pa nú'u 'bu yá 'behña 
ne pa nú'u jo'o 
7 1 Nubyá ma ga xi'ahu de nuya 
nt'ani grí 'ñanihu nu nga 
'yopcahu: Xá hñohma 'bu ra 'ñgho 
hinda me'tsa rá 'behña, 
2 pe ndunthi ya 'ñøhø hinda za da 
'muse nsinque rá 'behña. Hangue por 
gue!a, pa hinda hñuxui ya 'behña nú'u 
hingue xi yá 'behña, ma'na xá hño 
nara 'ñøhø dá nthatui 'nara 'behña pa 
gue'a drá meti. Ha 'nara 'behña ma'na 
xá hño dá nthatui 'nara 'fløhø pa gue'a 
xi drá dame. 
3Ra 'ñøhø mahyoni da 'yøt'e co rá 
'behña nú!a rí 'ñepi, nehe njabu da 
tyøt'a ra 'behña co rá dame nú!a rí 
'ñepi. 
4 Y nura 'behña ya hingo da mandase 
rá ndo'yo, ngue'a nurá dame go ri 

mandabi rá ndo'yo'a. Njabu nehe ra 
'ioho ya hingo ri mandase rá ndo'yo, 
ngue'a nurá 'behña go ri mandabi rá 
ndo'yo'a. 

5 Hangue 'yøthu ngu nú!a rí 'ñep'a'ihu 
de gue'asehu, odi 'ra'ahu ra mfada 'na 
ngu ma'na. Pe 'bu xcá cohihu 'nara 
cohi pa gui 'yaphu Ajua, nu'bé ha, da 
za gui 'ueguehu 'raya pa. Nepu de 
gue'a da za gui 'buhu 'nadbu 
mahyegui ma'na'qui pa njabu hinda 
za da hya'ahu ra Satá gui hñuxhu co 
ma'na ra ja'i. 

6 Sta xi'ahu gue xá hño gui honga 

ri 'behñahu, pe hingo drí ja'ahu, go 
da huanhu nú!a gui 'yothu. 
7 Pa guequi ga nehma gue gatho da 
nja ngu dí nja hinstá nthati jo'o ma 
'behña, pe cada 'na 'rama'na'ño yá 
mfeni xa umbabi Ajua. 

8 Nú'ahu viudahu, ne gatho 

nú!lahu hinxcá nthatihu, jo'o ri 
'behñahu nixi ri damehu, dí xilahu ga 
nehma gui njahu ngu dí nja hinstá 
nthati jolo ma 'behña. 
9 Pe nu'bu guí hanthu gue Ajua hinxa 
'ralahu ra tsledi pa gui 'busehu, ma'na 
xá hño gui nthatihu, ngue'a hingui ho 
gui 'buhu hónse co ra nc'at'i. 

10 Y nú'ahe 'bu ri 'behñahu, ha 
nú'ahu 'behñahu 'bu ri damehu, dí 
'bep'ahu ngu nú!a bi manga ra 
Zidada, gue ni 'na de gue'ahu hinda 
za gui nhyeguihu. Hingo de guecsehe 
dí 'bep'ahu gui 'yothu njabu, nura 
Zidada go gue'a ri 'bep'a'ihu. 

11 Nu'bu ra 'behña da hyepu rá dame, 
odi ju ma'na ra 'ñøhø pa drá dame, y 
nu'bu ra 'ñøhø da hyepu rá 'behña, odi 
ju ma'na ra 'behña pa da 'yot!e drá 
'behña. Nula da 'yøt'e, ma'na za hño 
dá mpumbabi ri yoho ne da yopa 'mui 
'nadbu ma'na'qui. 

12 Nubya nugui go ma ga xilahu 
nú!a dí beni gui 'yothu, hingo ra 
Zidada ri 'bep'ahubya. Nu'bu 'nara 
cu pe'tsa rá 'behña hingrá gamfri, ne 
nu'bu nú'a ra 'behña hini utsa rá 

dame ngue'a ra gamfri, osti hepu. 

13 Y nu'bu 'nara nju di peltsa rá dame 
hindra gamfri pe nu'bu nú'a ra 'ñoho 
hini utsa rá 'behña ngue'a ra gamfri, 
osti hepe rá dame'a. 

14 Ngue'a nu'bu 'nara 'behña ra gamfri 
ne rá dame hingrá gamfri, nú'a ra 
'ñoho!a hani rá japi Ajua po rá 'behña, 
ngue'a rá 'behña rá batsi Ajua. Y nu'bu 
'nara 'ñøhø ra gamfri ne rá 'behña 
hingrá gamfri, nú!a ra 'behña'a hani rá 
japi Ajua po rá dame, ngue'a nurá 
dame rá batsi Ajua. Nu'bu hindi njabu 
co ra 'ñøhø o ra 'behña hingrá gamfri, 
nu'bé nixi yá batsi hingá njapi. Pe 
nu'bu njabu ha, njapi yá batsi. 

15 Pe nu'bu 'nara 'ñoho hingrá gamfri 
ne da hyepu rá 'behña ngue'a ra 
gamfri, o nu'bu 'nara 'behña hingrá 
gamfri ne da hyepu rá dame ngue'a ra 
gamfri, dá 'uegue, ngue'a nú'a ra cu o 
nú'a ra nju pe'tsa ra nsequi da 'uegue 
de nú'a hingrá gamfri, ngue'a Ajua bi 
zoncahu pa ga 'buhu 'nara hoga'mui. 
16 Xi nuti zi nju, ¿ha gri padi ua da 
mpøhø ri dame po rá ngue'i? Nehe 
nu'i zi cu ¿ha gri padi ua da mpøhø ri 
'behña po rá ngue'i? 

17 Cada 'na de gue'ahu 'buhu ngu 
nú!a xa 'yep'ahu ra Zidada ante da 
zohn'ahu!a pa gá camfrihu. Nuna 
guehna drí 'bepabi da 'yøt'a gatho ya 
cu de haburaza ya nija. 

18 Nu'bu 'nara cu ya xa gamfri Ajua ne 
xqui thu'tsua ra seña ja rá ndo!yo, 
hinte ja. O 'bu 'bui 'nara cu xa gamfri 
Ajua ne hingui pe'tsa ra seña ja rá 
ndo'yo, ya odi huxa nú'a ra seña!a. 

19 Hinte ri muui 'bu to'o pe'tsa ra seña 
o hingui pe'tsi. Nu'a ma'na ri muui, 
nú'a ga øthu nú'a ri manda Ajua. 

20 Cada 'na dá sigui dá mpefi habu mri 
mpefi de ante da gamfri Ajua. 

21 Nu'bu xi ngrá nzai'bego de ngá 
camfri ma zi Hmuhu ra Jesucristo, 
hini japi. Pe nu'bu da za gui pøni dega 
'bego, poni 'bestho. 

22 Nú'a mi 'bui dega 'bego ante da 

gamfri ra Zidada, ya nubyá hingrá 
'bego de 'nara ja'i ja rá thandi Ajua 
ngue'a ya rá 'bego ra Zidada. Nehe 
nu'a ra ja'i bi gamfri ra Zidada ne himi 
'bui dega 'bego, nu'á go gue'a 'nara 
'begobya de ra Zidada Jesucristo. 

23 Ajua bi gutc'aguihu xá madi, 
hangue nubyá ma ga pephu!a, hingo 
ma ga pepabihu ya ja'i. 

24 Zi cuhu, sigui gui mpehu há ngrí 
mpehu de gá camfrihu ra Zidada 
Jesucristo, y Ajua ja da 'muhni con 
gue'ahu. 

25 Y gatho nú!ahu jo'o ri 
'behñahu, ha nú'ahu 'behñahu jo'o 
ri damehu, hinte xa 'bepcagui ra 
Zidada ga xi'ahu, honse dí 'ralahu 
nara tstofo de ma mfenise. Y nura 
ts'ofo'a guela majuani ngue'a Ajua 
po rá nthecate xa hñuxcagui pa ga 
manbabi rá noya!a, hangue dí 'ra'ahu 
nara hoga ts!ofo. 

26 Nugui dí beni gue xá hño gui 'buthu 
nsi ri 'behñahu nsi ri damehu ngu guí 
'buhu, ngue'a xi ja ya tslothogui nuya 
pabya dí 'buhu. 

27 Nu'bu 'bu ri 'behña, oxqui hepu. Ha 
nu'bu jo'o, oxqui honi. 

28 Ha nu'bu gui honga ri 'behña, 
hingrá tsloqui. Ha nu'bu 'nara nxutsi 
da hyonga rá dame, hingrá tstoqui 
nehe. Pe nu'a tó'o da hyonga rá 
'behña, o nura 'behña da hyonga rá 
dame, ma da thogui ndunthi ya 
dumui, hangue nugui ga nehma gue 
hingui thohu ya dumui. 

29 Zi cuhu, dí ne ga xi'ahu gue ya 
hinga ndunthi ya pa dí 'buhuua. 
Hangue nu'a tó'o pe'tsa rá 'behña, dá 
'yøt'a ra uenda gue hingui pe'tsi, pa 
da za da mepabi Ajua. 

30 Nu'a tó'o zoni, odi oda rá mfeni 
nsøcta ra tsloni, ne nu'a tó!o ri johya, 
odi oda rá mfeni nsgcta ra johya. Nu'a 
tólo ri ntai, dá 'yøt'a ra uenda gue 
hinte pe'tsi. 

31 Ha nu'a tó'o ri johya co nuna ra 
ximhai, dá 'yøt'a ra uenda gue hini 

johya, ngue'a nuna ximhai 'yo ri uadi 
ri thogui. 

32 Nugui ga nehma hingui jamasu 
ya t'øt'e de nuna ra ximhai, ngue'a 
nu'a tó'o jo'o rá 'behha xi ri jamasubi 
rá 'befi ra Zidada, ne 'bui pa da 'yøt'a 
nú'a ri ho ra Zidada. 

33 Pe nu'a tó!o 'bu rá 'behña mahyoni 
da jamasu ya t'gt'e de nuna ra ximhai, 
ne da 'yøt'a nú'a ri ho rá 'behña. 

34 Ha nuya 'behña, hinga mahyegui 
nú'a 'bu rá dame co nú'a jo'o rá dame. 
Nu'a jo'o rá dame, ma'na ri jamasubi 
rá 'befi ra Zidada, ne 'bui pa da 
mepabi Ajua con gatho rá tstedi ne con 
gatho rá mfeni. Pe nula tó!o 'bu rá 
dame, mahyoni da jamasu ya t'øt'e de 
nuna ra ximhai, ne da 'yøt'a ngu nú'a 
ri ho rá dame. 

35 Núna dí xilahu guehna pa go ri 
hñohu. Di zo'ahu pa gui 'yøthu ra 
hño ngu rí 'ñepi gui 'yothu pa da za 
gui pepabihu Ajua con gatho ri 
mtihu ne hinte da hy+'tstahe. Nugui 
hindi eñ'ahu gue 'bu gui honga ri 
'behñahe hingui 'yo'tuahu rá paha 
Ajua. 

36 Nu'bu 'nara cu di 'bu rá t'ixu, 

y handi gue ya da za da nthati'a, dá 
'yøt'a ngu nú'a xa benga rá dada ante 
sta tho rá mbatsja'i. Hingo 'nara 
tsloqui nú'a xa beni da nthata rá 
t'ixu. 

37 Pe nu'bu 'nara cu 'bu rá t'ixu, ne 
nura dada'a xa beni gue hinda thata rá 
t'ixu, ne 'bu 'nadra mfeni xa beni gue 
hinhya'mu da umba nsequi da nthata 
rá t'ixu, nú'a ra cu'a øt'e xá hño nehe. 
38 Hangue nu'a tó'o ri unga rá t'ixu pa 
da nthati, xá hño gt'e. Nehe nu'a tó!o 
hingui ne da thata rá t'ixu, ma'na xá 
hño nú'a øt'e. 

39 Nu'a ra 'behña xa nthati, hingui 
tsa da 'uegue de rá dame núbya te rá 
dame, ngue'a njabu manga ra ley. 

Pe nu'bu ya da du rá dame, nú'a ra 
'behña!a 'bu da beni da nthati, da za 
da nthati co nú!a da ne'a, hónse gue 

drá gamfri ha, ne 'bu go rá paha 
Ajua. 

40 Pe nula go dí mangá, ma'na xá hño 
hinda yopa nthatihma. Guehna dí 
bengá, y dí camfri gue dí hanpabi rá 
Maca Ndahi Ajua. 


Ya hñuni nú'« thoqui pa da 
hña'tua ya c'oi 


1 Nubyá ma ga xi'ahu de nuya 

hñuni thoqui pa da hña'tua ya 
cloi. Dí pahu gue gathoguihu ja ma 
mfadihu. Pe nura mfadi nsinque ra 
hmate ri jacju ga 'ñets'ihu, pe nura 
hmate xa 'racju Ajua go gue'a ri jacju 
ga tetuahu yá jamfri ma miqu'eihu. 
2 Nu'a tó'o beni gue xi ja rá mfadi, go 
gue'a hingui padi gatho nú!a rí 'ñepi 
da badi. 
3 Pe nula tó'o ri madi Ajua, Ajua ma 
gue xá hño rá 'mui. 

4 Nuya hñuni hña'tua ya c'oi 
'bucua ja ra ximhai, hinte ri muui, 
ngue'a dí pahu gue nuya c!oi'u hinte 
ri muui. Ngue'a nuje dí pahu gue 
'nat'a Ajua 'bui, hingui 'bui ma'ra. 

5 Masque tlena gue nuni mahets!i ne 
nuua ja ra ximhai 'bui ndunthi nú'a 
tlembabi gue go gue'u Ajua, pe 
masque t'embi njabu, nu'é hini 
mandaguihu. 

6 Ngue'a pa guecaguihu dí pahu gue 
'natla Ajua 'bui, y go guela ma 
Dadahu. Nú'á go gue'a bi hyoca 
gatho ya t'øt'e, ne dí 'buhuua pa ga 
nsundahu!a. Nehe 'nat'a ma zi Hmuhu 
'bui, y go gue!a ra Zidada Jesucristo 
nd'a to'o bi tlenttua ja rá 'ye pa go bi 
hyoca gatho ya t'øt'e, ne go gue'a bi 
Iracju 'nara 'ra'yo te. 

7 Pe hinga gatho ya cu xa badi xá 
hño gue 'nat'a Ajua 'bui. 'Ra astabya 
hinxa pumfritho yá nzai mi pe'tsi nu 
de mi camfri ya c'oi, ne ora da zi 
nú!a ra hñuni xa hña'tuabi ya coi, 
beni gue go gue'a 'nara ts'oqui, 
ngue'a bentho gue nehe ya c'oi ja 
yá tsledi, pe hina. 

8 Pe hingue po ra hñuni da za ma'na 
ga 'buhu za hño ja rá thandi Ajua. 'Bu 
ga ñunihu, hinte ja, y nu'bu hinga 
ñunihu, nehe hinte ja. 
9 Pe masque dí pe'tshu ra nsequi pa 
ga othu 'na de guehya, mahyoni ga 
jamasuhu pa hinga japhu da 'yøt'a ya 
tstoqui nú'« otho ndunthi yá jamfri. 
10'Bu 'nara cu otho ndunthi rá jamfri, 
ne da hyant'a'i gri hudi gri ñuni ja 
'nara ngo 'nara c'oi, nu'bé nú!a ra cu'a 
'na tui rá jamífri, grí cadi pa da thogui 
da ñuni nehe'a. 
11 Y njabu masque pa ja ri mfeni 
hingrá tsloqui ngue'a guí padi nú'a 
guí øt'e, pe njabu guí japa nuri cu da 
menga ja ra tsloqui. Y guí padi gue 
nehe po nura cu'a bi du ma zi Hmuhu 
ra Jesucristo. 
12 Hangue nu'bu njabu nú!i guí tstocua 
rá mfeni 'nara cu nú'a othotho 
ndunthi rá jamfri, padi gue numa zi 
Hmuhu ra Jesucristo go gue'a guí 
ø'tua nú'a ra tslocate'a. 
13 Hangue 'bu po 'nara hñuni ga tsi, ga 
japi da ntsloca 'nama cu, nu'bé ma'na 
xá hño hinhya'mu ga tsi nura hñuni'a. 

Ra nsequi nú'a mi pe'tsa ya apostol 
9 1 Pahu xá hño gue nugui drá 

apostol de ra Zidada Jesucristo 
dí pe'tsa ra nsequi ga øt'a ngu nú'a rí 
'ñepcagui ngue'a drá apostol. Nugui 
stá handa ma Zidadahu ra Jesu, ne 
go dá zo'ahu de gue'a pa gá 
camfrihu. 
2 Nu'bu ma'ra ya cu beni gue hinga 
majuani drá apostol, pe nu'ahu ha, 
guí pahu gue drá apostol ngue'a xcá 
camfrihu Ajua po ma noyaga. 
3 Ne nú'u to'o ñama'ñu de 

guecagui, njaua dí xipabi: 
4 ¿Ha gue hini 'ñepcagui da t'aqui nú'a 
te ga tsi? 
5 ¿Ha gue hindi pe'tsa ra nsequi 'bu ga ne 
ga honga ma 'behña ne ga tsits!i habu dí 
tyo ngu øt'a ra cu Pedro ne ma'ra ya 
apostol ne nú'u yá cu ra Zidada Jesu? 

6 Nugui ne ra cu Berhna ¿ha gue 
honseguihe hini 'epcahmahe da t'acje 
te ga tsihmahe nsinque ga mpehe? 

7 ¿To'o gue'a 'bui dega soldado ne 
hingui ttumbi te da zi? ¿To'o nú'a 
peltsa 'nara ua'obxi ne hinda zipabi rá 
fruta? ¿To'o nú!a pe'tsa ya mbo'ni, ne 
hinga ja ri ñuni ja yá mbo'ni? 

8 Núna dí ma, oguí beñhu gue go dí 
manse, ngue'a njabu manga rá ley ra 
Moise, 

9 ne ena njaua: “Oxqui tu'tuahu rá ne 
ra ndamfri ora netla ra trigo ja ra era.” 
¿Ha gue Ajua bi ma xi majuani de ra 
ndamfri? 

10 Hina, nu'á bi ma pa guecaguihu, ne 
bi t'ofo pa go ma hñohu, ngue'a nu'a 
tó'o faxa ra hai ne nu'a tó'o juxa ra 
sofo, rí 'ñepi da zi de nú'a pot'i'u. 

11 Hangue nu'ahu guí njahu ngu 'nara 
'bot!i y nuje ngu go dya mot'ihe 
ngue'a dá xi'ahe rá noya Ajua. Nu'bú 
¿ha gue hini 'ñepi gui faxcahe ne gui 
'racje te ga tsihe? 

12 Nu'bu nú'u ma'ra ya cu ri mpefi con 
gue'ahu go guí faxhu ne guí umfu te 
da zi, xi nuje ¿ha gue hingo ma'na ri 
'epcaguihe gui faxcahe? 

Nuje, asta nubyá hinte stá a!a'ihe, 
masque rí 'ñepcaguihehma. Nu'a dí 
gthe, dí tsethe ra thuhu ra nduthe pa 
hinto da ñama'ñu de rá noya ma zi 
Hmuhu ra Jesucristo. 

13 ¿Ha gue hinguí pahu gue nu'a tó!o 
ri mpefi ja yá ndanija ya xodyo ja da 
t'umbabini te da zi? Y nu'a tó'o ri 
mpefi ja ra ata tsi nú' ya mbo'ni tho 
dega hña'ti pa Ajua. 

14 Njabu bi manda ra Zidada nehe gue 
nu'a tólo manga ra maca hoga noya rí 
'ñepabi da ttumbabi te da zi. 

15 Pe nugui masque rí 'ñepcagui, pe 
hinte stá a'ahu nixi hindi op'a'ihu pa 
ga alahu nú!a te dí honi. ¡Ngue'a 
nugui masque drí 'funi ga tu pe hindi 
ne to'o da 'ñena gue dí manga ra maca 
hoga noya pa honse dí taha nú'a dí tsi! 

16 Hingui tsa ga 'ñets'i ngue'a dí 


El Nuevo Testamento en el hñahñu (otomí) del Valle del Mezquital O La Liga Bíblica 1970, 2009 


RA MUDI RA CORINTIO 9, 10 


manbabi rá noya Ajua, ngue'a nu'bu 
hinga ma, ¿te ma ga thadija rá thandi 
Ajua? Nu'bu hinga manba rá noya 
Ajua, guehna 'nara dumui pa guecagui. 
17 Nu'bu núgui dí manba rá noya Ajua 
con gatho ma paha, nu'bé dí tø'mi gue 
go ma da gutcagui Ajua. Pe nu'bu 
núgui hinga nehma ga manbabi rá 
noya Ajua, pe guehna ma 'befi xa 
tlacagui, hangue mahyoni ga ot'e. 

18 Nu'bú, ¿xi nda'a ma thaha? Nu'a ma 
thahahma, ga johya ga manba rá noya 
Ajua nsinque te da t'aqui de guecua, 
masque rí 'ñepcahma. 

19 Nugui hindrá 'bego de 'nadra 
ja'i, nugui drá 'bego pa gatho ya ja'i, 
ngue'a dí zofo'u pa njabu ndunthi de 
gue'u da gamfri ma zi Hmuhu ra 
Jesucristo. 

20 Nugui dí øt'a ngu yá nzai ya xodyo 
pa da za ga zofo'u, nehe dí øt'a ngu yá 
nzai nú'u 'bu ja rá hmanda ra ndaxjua 
ley pa da za ga zofo nehe'u, masque 
nugui ya hindí 'bui de ja ra ndaxjua 
ley. 

21 Nehe dí øt'a ngu yá nzai nú'a hingui 
'bui ja rá hmanda ra ndaxjua ley pa 
njabu da za ga zofo'u nehe. Pe nugui 
hinstá 'uegue de ja rá ley Ajua, ngue'a 
nugui dí 'bui de ja rá hmanda ma 
Zidadahu ra Jesucristo. 

22 Nehe dí øt'a ngu yá nzai nú'u ya cu 
tstutho yá jamfri, pa da za ma'na ga 
zofo'«. Nugui stá nzai ga tembabi yá 
nzai gatho ya ja'i pa da mpøhø 'ra 

de gue'u, ngue'a cada 'na de gue'u, 
'rama'na'no hanja gra zofoga'u. 

23 Dí øt'a njabu ngue'a dí ne gue 
ma'na da ntenga ra maca hoga noya, 
ne pa njabu da za ga hani ndunthi ya 
japi bra hña nura maca noya'a. 

24 Ha gue hinguí pahu gue gatho 
nú't ri ntsa'rihi, da ma mahyegui, pe 
Imefa 'natho nú'a to'o ma da daha. 
Nuju nehe ma ga gthu njabu, ga 
'yohu za hño ja rá thandi Ajua pa 
njabu ga hanga ma thahahu nehe 
nú!a ma da 'racju!a. 

25 Dí pahu gue gatho nú'u to'o ri 
ntsa'rihi xi ri su rá ndo'yo pa da nja 
rá tsledi. Nu'á øt'a njabu hónse pa da 
daha 'nara thaha nú'a ma da thegue. 
Pe nuju dí pahu gue ma ga hañhu 
nara thaha nú!a hinhya'mu ma da 
thegue. 
26 Hangue nugui drí hña ra 'rihi nehe, 
pe drá ma manjuantho pa nuni habu 
ma ga tsøni, ne co rá tsledi Ajua drí 
ntuhni pa ga ntate, hingue honse dí 
'ñienitho. 
27 Nugui xi drí su ma ndo'yo nehe pa 
hinte da 'yøt'e, y drí japi da 'yøt'e nú'a 
go dí ne, ngue'a hindí ne ga 'be ma tsa 
ja rá thandi Ajua, masque stá zofohma 
ndunthi ya ja'i. 

Ra ts'ofo pa hinda søcambeni ya c'oi 
1 0 1 Zi cuhu, dí ne ga ben'ahu 

nehe gue nú'u ndu ma xitahu 

nu de bá pønga de Egipto bra zi ra 
Moise, ne mri 'bet'o 'nara guui, ne bi 
'rax'u ja ra Thenga Ndehe. 
2 Nu'é bi dena ra guui ne bi 'ranga ja 
ra Thenga Ndehe, hangue nu'ú bi 
'natho co ra Moise, go gue'a 'nara 
nt'udi de ra sistehe. 
3 Ne dí pahu gue gatho'u mahyegui bi 
zi nú!a ra nzaqui bá ehe de mahets'i. 
4 Ne gatho mahyegui bi zi nú'a ra dehe 
bá pehna Ajua ne bi bøhø de ja 'nara 
do. Y nú'a ra do'a gue'a 'nara nt'udi 
de ma zi Hmuhu ra Jesucristo mi 'yo 
con gue'u haburaza mi 'yo'u. 
5 Pe ndunthi de gue'a, Ajua bi hyandi 
gue hinxmá hño nú'a mi pt!e'u, 
hangue ndunthi de gue'u bi du ja ra 
mbonthi. 

6 Gatho nú'a bi thogui'u go gue!a 
ngu 'nara ts'ofo pa guecju, pa hinga 
hyocju nú'u ya tigtle xá nts'o, ngu 
nú!a bi 'yøt'e'u. 

7 Hinga beñhu ga nsundahu ya c'oi ngu 
bi 'yøt'a 'ra de gue'u, ngu enga ja ra 
Maca T'ofo: “Ya ja'i bi hñudi bi ñuni ne 
bi ntsithe, nepu de gue'a bi 'mai bi 
'tyø'tua yá ngo ya cloi co ya hnei.” 

8 Ne hinga hñuxhu co ya 'behña nú'u 
hingue xi ma 'behhahu ngu bi 'yøt'a 
tra de gue'u, hangue nu'é 'nada ra pa 
bi du 'natemáhñu 'mo ya ja'i. 

9 Nixi hinga beñhu ga tso'tuahu rá mui 
Ajua ngu bi 'yøt'a 'ra de gue'u, hangue 
'nara pa ndunthi de gue'u bi muhna 
ya qu'eña, ne bi du'u. 

10 Ne hinga ñama'ñuhu de nú!a ptle 
Ajua con guecju ngu bi ñama'ñu 'ra de 
gue'a, hangue 'nara pa Ajua bá pehna 
nara enxe pa bi hyo't. 

11 Gue'a gatho bi thogui ndu ma 
xitahu, ne bi t'ofo pa njabu ga beñhu 
gue guehna 'nara ts'ofo pa guecju 
núju dí 'buhuua ja ra ximhai de nuya 
ngaxa pabya. 

12 Hangue nu'u tó!o beni gue xi 'bui xá 
hño, dá nsu pa hinda dapi da 'yøt'a ya 
tsloqui. 

13 Gatho nú'u ya tslothogui dí 
thoguihu, njabu thogui nehe gatho 
ma'ra ya ja'i. Pe Ajua nzantho 
sugaguihu, y nu'á hinda hocju ga 
thohu ya ts'othogui nú'u da hyandi'a 
gue hinda za ga tsethu. Ha nura ora dí 
thoh+ 'nara thogui, nu'á ri 'racju ra 
tsledi pa ga tsethu. 

14 Hangue dí xi'ahu zi cuhu, ogrí 
nsundahu ya c'oi. 'Ueguehu de nú'a 
ra nzai'a. 

15 Dí xilahu njabu ngue'a dí padi gue 
nú'a dí xi'ahu 'bestho tso ri mfenihu, y 
nu'asehu da za gui pahu ua majuani 
nú'a dí ma ua hina. 

16 Ora dí tsihu ra Maca Ntloxi, gue'a 'nara 
nt'udi gue dí 'nathohu co ma Zidadahu ra 
Jesucristo ne núju 'na ngu ma'na. Nu de 
dí aphu Ajua dí tsihu ra vinu, y nura 
vinu!a go gue'a 'nara nttudi de rá maca ji 
ma zi Hmuhu ra Jesucristo nú'a bi mani 
ja rá pont'i'a po rá nguecju. Y nú'a ra 
thuhme dí hñeguehu, go gue'a 'nara 
nt'udi de rá zi ndo'yo'a nú'a bi uni pa bi 
tho po rá nguecju. 

17 Masque nuje drí ndunthihu, pe 
'nada nú!a ra thuhme dí tsihu, hangue 
por gue'a drí 'nathohu. 

18 Ngu dí pahu gue nuya me Israel 
nú'u to'o mi tsi nuya mbo'ni mi 
ts'at'i dega hña'ti, mi 'natho yá 
jamfri mi xøcambeni Ajua, hangue 
nu'á mi 'natho nehe'a po nú!a mi 
tsi'u. 

19 Nugui hingo dí xi'ahu gue ya c'oi ja 
yá tsledi, ne hindi xi'ahu gue ri muui 
nú'a ya hñuni xa hña'tuabi'=, ngue'a 
nu'é hinte ri muui y nixi otho yá 
ts'!edi'u. 

20 Nu'a dí xi'ahu gue nuya hñuni hoca 
nú'u hingyá gamífri pa da umbabi ya 
cloi, nuya hhuni'u go gue'u pa ya 
tstondahi, hingue pa Ajua. Y nugui 
hindi ne gui 'nathohu co ya tstondahi. 
21 Hinda za gui tsihu ra Maca Nt!oxi 
ne gui tsihu nú'a thocuabi ya 
tstondahi. Ne hinda za gui hñuhu ja rá 
meza ra Zidada nepu ma grí huhu ja 
ya mexa habu tlo'tua yá ngo ya c'oi, 
ngue'a nu'á go gue'u de ra tstondahi. 
22 ¿Ha gue guí nehu ga tsø'tuahu rá 
mui ra Zidada? O ¿ha gue guí beñhu 
gue go ma'na ja ma ts'edihu de gue!a? 
Hina. 


Ra gamfri pe'tsa ra nsequi da 'yøt'a 
nú'a go da ne pe co ra hmate 


23 Zi cuhu, da za gui beñhu gue 
ha dí pe'tshmah+u ra nsequi ga pthu 
gatho nú'a ga nehu. Pode ha da za, 
pe hinga gatho rí 'ñepi ga pthu, ne 
hingue por gatho ya t'øt'e da za 
ma'na da te ma jamfrihu. 

24 Oguí suhu hónse ri tehu, supabihu 
rá te nehe ri miqu'eihu. 

25 Tsihu gatho nú'a te 'ba ja ra tai, 
ogrí 'ñanihu 'met'o ua xa hña'tuabi 
ya cloi o hina, pa hinda ts'oca ri 
mfenihu. 

26 Ngue'a ra Zidada go rá meti gatho 
ra ximhai ne gatho nú'a ja ja ra 
ximhai. 

27 Nu'bu 'nara ja'i hingrá gamfri da 
zix'ahu ja rá ngu pa gui ñuñhu con 
gue'a, ha nu'bu guí ne gui maha con 
gue'a, ri maha ne tsihu gatho nú'a da 

'ra'ahu nsinque gui 'yambabihu habu 
zua hña, pa hinda ts'oca ri mfenihu. 
28 Pe nu'bu da 'mu 'na to'o da xi'ahu 
gue nú'a te ma gui tsihu xa hña'tuabi 
ya cloi, nu'bé oguí tsihu pa hingui 
tslocuahu rá mfeni nú'a to'o bi xi'ahu. 
29 Nugui hindi zi'ahu gue go ma da 
tsloca ri mfenihu, dí xi'ahu pa nú'a 
to'o da xi'ahu gue hingui ho nú'a ma 
gui tsihu, pa hingui tstocuahu rá 
mfeni'a. 

Pe da za da benga 'na ne da 
'ñena: “¿Hanja go da za da thagagui 
hinga øt'a 'nara t'øt'e ngue'a ma'na 
ra cu beni gue ra ts'oqui? 

30 Nu'bu dí tsi te dí tsi ne dí umbabi 
njamadi Ajua, ¿hanja ma go da nøngagui 
ma'na ra cu por nú'a te dí tsi?” 

31 Pe nugui dí xi'ahu, gatho nú'a gui 
øthu, 'be gri ñuñhe, 'bu gri tsithehu, 
'bu gri øthu ma'na te gri øthu, 'yothu 
gatho pa rá nsunda Ajua. 

32 Jamasuhu nú'a gui thu pa hingui 
tslocuahu yá mfeni ya xodyo, nixi nú'u 
hingyá xodyo, nixi nú'u ya cu 'bui ja 
rá nija Ajua. 

33 Nugui dí øt'a ra tstedi pa ga øt'a 
nú'a xá hño pa ga hu'mbabi yá mui 
gatho ne hinga tstocua yá mfeni. 
Nugui hindí honse ra hño pa guequi, 
dí øt'a nú'a xá hño qué pa da mpoho 


ma'ra. 

1 1 1 'Yothu ngu núna dí øt'e, 
ngue'a nugui dí øt'a ngu nú'a 

bi 'yøt'a ma zi Hmuhu ra Jesucristo. 


Ra ts'ofo pa ya 'behña nú'u 
pa ja ya hmunts'i 


2 Zi cuhu, nugui drí johya ne dí 
ex'ahu ngue'a hinxcá pumfrihu gatho 
nú'a stá xi'lahu, ne guí pthu gatho 
ngu nú'a stá u't'ahu gui 'yothu. 

3 Pe nugui dí ne gui padihu gue numa 
zi Hmuhu ra Jesucristo go gue'a ra 
ñaxu de gatho ya 'ñoho, y nura 'ñoho 
gue'a ra ñaxu de rá 'behíña, y nu Ajua 
ra Dada go gue'a ra ñaxu de ma zi 
Hmuhu ra Jesucristo. 

4 Nu'bu 'nara 'ñøhø xa go'ma rá ñaxu 
ora apabi Ajua de ja ya hmunts'i, o de 
ora ña de rá noya Ajua, njabu ri 'betua 
rá tsa rá ñaxuse. 

5 Pe nu'bu 'nara 'behña hinxa go'ma rá 
ñaxu ora apabi Ajua ne ora manbabi 
rá noya'a, ri 'betua rá tsa rá ñaxuse, 
tsutho xa 'ñaxi. 

6 Nu'bu ya 'behña hingui co'ma yá 
ñaxu, ma'na xá hño dá 'ñaxi, pe nu'bu 
gue'a 'nara 'betsa da 'ñaxi, ma'na xá 
hño dá go'ma rá ñaxu ora apabi Ajua. 
7 Nura 'ñoho hini 'ñepi da go'ma rá 
ñaxu ngue'a nura 'ñøhø bi hyoca Ajua 
ngu tengu rá 'bai'a ne ja ri hnequini 
nurá nsunda Ajua. Pe nu ja ra 'behña, 
ja ri hnequini rá nsu ra 'ñohg. 

8 Ngue'a nura 'ñøhø hingue bi thoqui 
de ra 'behña, nura 'behña bi thoqui de 
ra 'ñoho. 

9 Y nura 'ñgho himbi thoqui po rá 
ngue ra 'behíña, nura 'behña ha, bi 
thoqui po rá ngue ra 'ñøhø. 

10 Hangue nura 'behña rí 'ñepi da 
go'ma rá ñaxu po rá ngue ya enxe 
handgahu, ngue'a gue'a 'nara seña gue 
'bui to'o ma'na ri manda que ya 
'behña. 

11 Pe de ja rá thandi Ajua gatho'u ri 
muui mahyegui, gue dra 'behña gue 
dra 'ñoho, ngue'a nsinque ra 'ñøhø 
hinxa 'mu ra 'behña, ha nsinque ra 
'behña hindi 'bu ya 'ñoho. 

12 Ngue'a desde ra mudi nura 'behña 
gá 'ñehe de ja ra 'ñgho, y nubyá, nura 
'ñøhø rí 'ñehe de ja ra 'behíña, pe 
gatho go ptle Ajua. 

13 Xi da beñhu xá hño, ¿ha gue ri 
hnequi xá hño 'nara 'behña ora apabi 
Ajua ne hinxa go'ma rá ñaxu? 

14 ¿Ha gue hingrá 'betsa 'bu 'nara 
'ñoho da hopi da te rá sta? 

15 Pe nu'bu ra 'behíña da hopi da te rá 
sta, nú'á ha, rá ntsohui, ngue'a gue'a 
xa ttumbabi pa da go'ma rá ñaxu ngu 
'ñena 'nara cóni. 

16 Pe nu'bu da 'mu 'ra to'o da ne da 
ntsanoya de núna dá ma de yá sta ya 

'behña, pahu za hño gue nuje gue'a 
ma nzaihe, ne yá nzai ma'ra ya cu 
nú'u 'bui ja ma'ra yá nija Ajua. 


Ya cu bi zi ra Maca Nt'oxi 
ngu himi 'ñepabi'u 


17 De núna dí op'ahubya hingui 
tsa ga ex!a'ihu ngue'a stá pde de nú'a 
guí othu ora grí muntshu, hinguí 
øthu nú'a xá hño, honse guí pthu 
nú!a hingui ho ja rá thandi Ajua. 

18 Dí øde gue ora grí muntshu, guí 
gthu ya hegue, ngue'a hinga mahyegui 
nú'a guí mañhu, y dí camfri gue 
ngu'bu gue!a guí pthu. 

19 Pe pøde mahyoni da njabu, pa ja 
da hnequini nú'« to'o hanpa rá mfadi 
Ajua, y nd'u to'o hina. 

20 Ora grí muntshu pa gui nt'oxihu 
nept gui tsihu ra Maca Nt'oxi, nú'a 
guí othe hinguí pthu pa ra Zidada, 

21 ngue'a nú'a guí haxhu pa gui tsihu, 
grí 'bet'ohu gui dama tsisehu, ne hinte 
guí xepabihu nú'u ma'ra ya cu. 
Hangue 'ra de gue'ahu guí tuhu ra 
thuhu, ha nu matra xi grí tithohu. 

22 ¿Hanja guí øthu njabu? ¿Ha gue 
otho ri nguhu habu guí ñuñhu ne guí 
ntsithehu? ¿Ha gue grí utsabihu rá 
maca nija Ajua? ¿Ha gue hinguí 
'betuahu yá tsa nú'u ma'ra othobi te 
da zi? Xibya, ¿te guí ne ga xilahu? ¿Ha 
gue ga eltsla ri nsuhu? Hina, ngue'a 
nuna guí øthu hinxá hño. 


Ra Maca Nt'oxi 
(Mt. 26:26-29; Mr. 14:22-25; 
Lc. 22:14-20) 


23 Nugui ya stá u't'a'ihu hanja 
grí tsihu ra Maca Nt'oxi ngu nú'a bi 
'ñutcagui ra Zidada. Nú'a ra xuui 
bri da'a, bi gu ra thuhme, 

24 nepu bi umba njamadi Ajua. Ne de 
gue'a bi hyeca nura thuhme'a, nepu bi 
'fiena: “Tsihu nuna ra thuhme, ja ra 
uenda go guehna ma ndo'yo ntina ma 
da hna'mbabi po rá ngue ri tstoquih+. 
Ne ora gui tsihu nuna ra thuhme, 

'yøthu ngu 'nara feni de guecagui.” 

25 Nepu ngu bi uadi bi ntloxi'u, ra Jesu 
bi gu 'nara vaso habu mi po ra vinu, 
ne bi 'hembabi'u: “Nuna vinuna, go 
guehna 'nara nttudi de nú!a ra 'ratyo 
cohi ma ga øt'e co ma ji núla ma ga 
fani. Ora gui tsihu nuna vinuna, 
'yøthu ngu 'nara feni de guecagui.” 

26 Hangue nú!a ra ora guí tsihu ra 
thuhme ne ra vinu gue'a ra ora guí 
udihu de rá du ma Zidadahu asta nú'a 
ra pa'a stua yopa pengui. 


Hanja da za da ts'i ra Maca Nt'oxi 
ngu ri ho ra Zidada 


27 Hangue nugui dí xi'ahu gue 
nu'a td'o da zi nú'a ra thuhme'a ne 
nú'a ra vinu'a ne hinda zi ngu rí 
'ñehe, nú'a ra cu'a ma go da dadi de 
rá zi ndo'yo ne de rá zi ji ra Zidada. 
28 Hangue cada 'na de gue'ahu, beñhu 
xá hño 'met'o ua guí 'buhu xá hño co 
Ajua pa gui tsihu ra thuhme ne ra 
vinu. 

29 Ngue'a nula tólo hinda zi nú'a ra 
thuhme ne nú'a ra vinu ngu rí 'ñehe, 
ne hinda beni xá hño te ri muui rá du 
ra Zidada, nú'a ra cu'a tuxase ra 
tsloqui. 

30 Hangue por gue!a ndunthi de gue'ahu 
grí hñenihu ne otho ri nzaquihu, ha nehe 
xa du 'ra de gue'ahu. 

31 Pe nu'bu ga bensehu de nú!a te stá 
gthu ne ga ntso'mhu, nu'bé Ajua ya 
hindua pencaguihu nuya ya mfei. 

32 Nu'á bí pencahu ya mfei pa da zocjt 
pa hinda condenaguihu mahyegui co 
nú'u hingyá gamfri. 

33 Hangue ma zi culihu, ora grí 
muntshu pa gui ñuñha, nto'mhu 'na 
ngu ma'na pa gui ñuñhu mahyegui. 
34 Nu'bu 'na de gue'ahu di tswahu ra 
thuhu, ma'na xá hño ñuñhu 'metlo ja 
ri nguhu pa nu xcrí muntshu gui 
'yøthu ngu nú'a ri ho Ajua, pa hinda 
zulahu rá mfeila. Y de nú'u ma'ra ya 
t'øt'e xa nja, nu'ú asta hinga mabu pa 
ga ñahu de gue'u. 

Ya mfadi ne ra ts'edi nú'u ri 'racju ra 

Maca Ndahi cada 'na de guecju 
1 2 1 Zi cuhu dí ne gui pahe de 

nuya mfadi ne ra ts'edi ri 
'racju ra Maca Ndahi cada 'na de 
guecaguihu. 
2 Guí pahu xá hño gue nú'bu hingúí 
camfrithohu rá noya Ajua ngrí 
hothohu da zix!ahu to'oraza pa nguí 
xocambenihu nú't ya c'oi otho yá 
ts'edi ne hingui ña. 
3 Pe nubyá dí ne gui pahu gue nu'a 
tó'o tsanga ra Zidada Jesu, hingui 
hanpa rá ts'edi ra Maca Ndahi. Ha 
nu'bu to'o da 'ñena, dí camfri ra Jesu 
gue go gue'a ra Zidada, nú'á ha, hanpa 
rá tsledi ra Maca Ndahi. 

4 !'Rama'na'ño ya mfadi ne ra 
tsledi xa 'racju ra Maca Ndahi pa ga 
pepabihu Ajua, pe ra Maca Ndahi go 
gue'a 'natho. 

5 Y nehe 'rama'na'ño ya 'befi xa 'racju 
ra Zidada ga pefihu, pe ra Zidada go 
gue'a 'natho. 

6 Nehe 'rama'na'ño hanja drí mpefihu, 
pe nu Ajua go gue'a ri 'racju ra ts'edi 
gathoguihu, pa ga pehu ngu nú'a xa 
'racju!a, y nu Ajua go gue'a 'natho. 

7 Cada 'na de guecju dí hanpahu rá 
ts'edi ra Maca Ndahi pa ga faxhu 
gatho nú'u ma'ra. 

8 'Ra de guecju xa 'racju ra ts'edi ra 
Maca Ndahi pa ga ñahu co ndunthi ra 
mfadi, ha nu ma'ra de guecju guetlatho 
ra Maca Ndahi xa 'racju ra mfadi pa ga 
udihu te rí bonga rá noya Ajua. 

9 Nu ma'ra de guecju guet'atho ra 
Maca Ndahi xa 'racju ndunthi ra 
jamfri, ha nu ma'ra de guecju 
guetlatho ra Maca Ndahi xa 'racju ra 
ts'edi pa ga pthehu ya da'thi. 

10 Ma'ra de guecaguihu xa tlacje ra 
ts'edi pa ga pthu ya danga nt'udi. Ha 
nu ma'ra de guecju xa tlacaguihu ra 
ts'edi pa ga manbahu rá noya Ajua. Ha 
nu ma'ra de guecju xa tlacaguihu ra 
ts'edi pa ga pahu xá hño ua de ra 

Maca Ndahi ña 'nara ja'i, o hina. Ha 
nu ma'ra de guecju xa tlacju ra tsledi 
pa da za ga ñahu de ma'ra ya hñaqui. 
Ha nu ma'ra de guecju xa tlacju ra 
ts'edi pa ga pahu te rá 'be manga nú'a 
to'o gra ña de ma'na ra hñaqui. 

11 Pe go guetla ra Maca Ndahi ri 'racjt 
ya mfadi ne ra tstedi cada 'na de 
guecaguihu ngu nú'a go da ne'a. 


Gathoguihu dí 'nada ra ndo'yohu 
co ra Zidada Jesucristo 


12 Cada 'na de guecaguihu numa 
ndo'yoh+ xi pe'tsa ndunthi ya xeni, 
pe masque njabu 'nada ma 'baihu dí 
pe'tshu. Dí njahubu nehe co ma zi 
Hmuhu ra Jesucristo, ngue'a nujú 
ngu go dya xenihu de rá ndo'yo'a, pe 
rá ndo!yo'a 'natho. 

13 Ngue'a gathoguihu 'bu dya xodyohu 
o hindyá xodyohu, 'bu dya 'begohu o 
hindyá 'begohu, gathoguihu stá 
nxistehehtu pa dá 'nada ra ndo!'yohu co 
rá tsledi ra Maca Ndahi, ne gathoguihu 
'nat'a ra Maca Ndahi stá hanhu. 

14 Numa ndo'yoh+ xi pe'tsa ndunthi 
ya xeni, hingue 'natho ra xeni pe'tsi. 

15 'Bu 'nama uahu da 'ñena: “Nuguí 
hindi 'bui ja ra ndo'yo ngue'a hingo 
drá 'ye”, pe hingue ngue'a manga 
njabu ya hingui 'bui ja ma ndo'yohu. 
160 nu'bu 'nama guhu da 'ñena: 
“Nuguí hindí 'bui ja ra ndo'yo ngue'a 
hingo drá da”, pe hingue ngue'a 
manga njabu ya hingui 'bui ja ma 
ndo'yohu. 

17 'Bu gatho ma ndo'yohu dra da, ne di 
otho ma guhu, nu'bú ¿hanja da za ga 
ødehu? 'Bu gatho ma ndo'yohu dra 
gu, ne 'bu di otho ma xiñuhu, nu'bú 
¿hanja da za da nja ma fahahu? 

18 Pe Ajua bi hñuscaguihu gatho ya 
xeni de ma ndo'yohu pa hinte da 
'yøtcahu ra 'bedi. Y bi hñuts!i ngu nú!a 
go bi ne'a. 

19 Nu'bu di 'nada ra xeni ma ndo'yohu, 
ne di 'nada rá 'befi, nu'bé hindri 
xøgue ma 'baihu. 

20 Pe numa ndo'yohu masque pe'tsa 
ndunthi ya xeni, pe 'nada ra 'bai pe'tsi. 

21 Numa dahu hingui tsa da 
'ñemba ma 'yehu: “Nugui hindi 
hoñ'aua.” Nixi ma hazuhu hingui tsa 
da 'ñemba ma uahu: “Nugui hindi 
hoñ'aua.” 

22 Hina, hinda za da 'ñutsa'u, ngue!a 
nú'u ya xeni de ma ndo'yohu ri hnequi 
ngu hinte ri muui, go gue'a ma'na gta 
ra 'bedi. 

23 Ha nuya xeni de ma ndo'yohu nú'u 
dí beñhu gue otho yá nsu, nú'ú go 
gue'u ma'na xi dí japamasuhu. Y nú'u 
ya xeni ngu ra 'betsa 'bu da hnequitho, 
nú'ú go gue'u dí hethu pa da hnequi 
xá hño. 

24 Pe nuya xeni de ma ndo'yohu ri 
hnequi mahotho, nú'é hinga mahyoni 
ga hethu pa da hnequi xá hño. Njabu 
Ajua bi hyoga ma ndo'yohu gue nú'u 
ya xeni mi otho yá nsu go gue'u ma'na 
da nja yá nsu, 

25 pa njabu da mpefi mahyegui gatho 
ya xeni de ma ndo'yohu, ne gatho'u da 
mfats'i 'na ngu 'na. 

26 Hangue 'bu ga tsama'ñuhu 'nara 
xeni de ma ndo'yohu, gatho ma 
ndo'yoh+u tsama'ñu nú'a ra ugui'a. Y 
nu'bu 'nara xeni de ma ndo'yoh+ 
hanga 'nara hoga hño, nu'bú gatho ma 
ndo'yohu ri johya. 

27 Nuju go guecju rá ndo'yoguihu 
ma zi Hmuhu ra Jesucristo, y cada 
'na de guecaguihu dí 'nara xenihu de 
rá ndo!yo'a. 

28 Ajua bi hñuxa ja rá nija 'rama'na'ño 
ya mefi: Nula xi rá mudi bi hñuxa ya 
apostol. Nurá hoho bi hñuxa nú'u to'o 
da manbabi rá noya!a. Nurá hñu bi 
hñuxa ya xahnate. Nepu de gue'a bi 
hñuxa nú'u to'o øt'a ya danga ntludi, 
nepe nú'u to'o pthe ya da'thi. Nepu bi 
hñuxa nd'u to'o faste ja rá 'befi'a, 
nept bi hñuxa nú'u to'o ri su gatho 
nú't ya 'befi'u, nepu bi hñuxa nú'u 
to'o da za da ña de ya hñaqui nú'u 
hingui fadi. 

29 Nde nu'bé, ¿ha gue gatho ya cu go 
ya apostol? O ¿ha gue gatho xa 
ttumbabi ra 'befi pa da manbabi rá 
noya Ajua? O ¿ha gue gatho pe'tsa ra 
'befi dega xahnate? O ¿ha gue gatho 
da za da 'yøt'a ya danga nttudi? 

300 ¿ha gue gatho xa ttumbabi ra 
ts'edi pa da 'yøthe ya da'thi? O ¿ha 
gue gatho da za da ña de ya hñaqui 
hingui fadi? O ¿ha gue gatho da za da 
badi da ma te manga nú!a to'o ña de 
ya hñaqui hingui fadi? Hina, hinga 
gatho da za. 

31 'Yothu 'nara tstedi pa da za gui 
pe'tshu ya mfadi ne ra tsledi nú'u 
ma'na ya dangui pa guí pephu Ajua. 
Pe nubyá ma ga u'tlahu hanja grí 
'buhu co 'nara hoga'mui nú'a ma'na 


xá hño de gatho. 
1 3 1 'Bu nugui gra ña co 'raya 
noya xi mahotho, o gra ña 
ngu 'nara enxe, pe 'bu hindí pe'tsa ra 
hmate, nu'bé gra nja ngu 'nara 
'bixfani nsøctho ri 'nohni o ngu 'nara 
tlegui nsgctho zani. 
2 0 'bu gra pe'tsa gatho ra ts'edi pa ga 
manba rá noya Ajua, ne gra padi 
gatho nú'u ya t'øt'e xi xá hñei de rá 
noya!a, ne gra pe'tsa gatho ra mfadi, 
ne xi gra pe'tsa ndunthi ra jamfri asta 
da za ga japi da mponga 'nara t'øhø, 
pe 'bu hindí pe'tsa ra hmate, nu'bú 
hinte rá 'mecagui. 
3 Nehe 'bu ga umbabi ya hyoya gatho 
nd'a dí pe'tsi, ne asta ga unga ma 
ndo'yo da ts'at'i, pe nu'bu hindi pe'tsa 
ra hmate, nu'bt hinte ri muui nú!a dí 
øtle. 

4 Nu'a tó'o pe'tsa ra hmate, tseta 
gatho nú'a da 'ñepabi; xi ra hoja'i co 
yá miqu'eiui, ne hini hyøcua nú'a te 
pe'tsi'w; hingrá 'ñets'i, ha nixi hini 
ndangui de ma'ra. 

5 Nu'a tó!o pe'tsa ra hmate hinto zazi, 
hini nsu sehe, hingrá cue ne hingui ete. 
6 Nu'a tó!o peltsa ra hmate hini johya 


Ra hmate 

'bu ri ntsloca 'nará miqu'eiui, ngue'a 
nu'á nzantho ri johya hónse de ra hño. 
7 Nu'a tó!o pe'tsa ra hmate tseta gatho 
nú'a tlo'tuabi, camfri gatho nú!a xá 
hño, nzantho to'mi de ra hño, ne tseta 
gatho ya ts'othogui. 

8 Nura hmate hinhya'mu ma da 
uadi, pe nura mfadi dí pe'tshu pa dí 
mamfu rá noya Ajua, nu'á ha, ma da 
zø ra pa da 'ñotho. Nehe ma da uadi 
ra mfadi dí pe'tshu pa xa za stá ñahu 
de ma'ra ya hñaqui hingui fadi. Ne 
ma da zø ra pa ya hinda 'yøtcahu ra 
'bedi gatho nú'a ra mfadi dí pe'tshu. 
9 Ngue'a 'na tui nú'a stá padihu 
hangue hinxa za stá mañhu gatho 
nú'a xa ma Ajua. 

10 Pe nu xcrá 'buhu co nú'a to'o rá meti 
ra mfadi, nu'bú ha, ja ma ga pahuni 
gatho nú'a hinxa za stá pahuua. 

11 Nú'bu ndrá notsi ndí ña ngu ña 
ya batsi, ha ndí pe'tsa ya mfeni ngu 
rá mfeni ya batsi, pe ya de ndá 
ndanga ja'i, ya dá tsopu nú'a ra 'mui 
ndí pe'tsi dega batsi. 

12 Hangue njabutho nehe numa mfadi 
dí pe'tshu de guecua ja ra ximhai hini 
xøgue, nja ngu nú!a to'o ri yot'a rá 
hmi dega xuui ja ra híñe, pe hini 
hnequi xá hño. Pe nu xcrá 'buhu 
mahyegui co Ajua, gue'bu ma xi ga 
pahu xá hño gatho, njabu ngu xa 
bacaguihu xá hño Ajua. 
13 Nura jamfri ne ra hoga ntho'mate 
ne ra hmate, guehya ri hñu ma da nja 
pa nzantho. Pe nula ma'na xi ra 
dangui de gatho, ra hmate. 
1 4 1 Hangue xi da 'yothu 'nara 
ts'edi pa gui pe'tshu ra 
hmate, nehe hyoñhu nú'u ya mfadi 
ne ra ts'edi ri unga ra Maca Ndahi. Y 
de gatho nuya mfadi'u, ma'na go gui 
hyoñhu ra mfadi pa gui manbahu rá 
noya Ajua. 
2 Ora ña 'nara cu de 'nara hñaqui nú'a 
hingui fadi, padihu gue nú'a ra cula ña 


Ya hñaqui hingui fadi 

co Ajua, hingui ña co yá mija'iui 
ngue'a nu'ú hingui padi nú'a mañ'a. 
Nu'á ña co rá ts'edi ra Maca Ndahi, ne 
ma de nú'a hingui padi ya ja'i. 

3 Pe nura ora manba rá noya Ajua 
nara cu de rá hñaqui'a, ña njabu pa 
da zofo ya cu, pa da te yá jamfri, ne 
pa da nupabi yá mfeni, ne pa da 
hñu'mba yá mui. 

4 Nura ora ña 'nara cu co 'nara hñaqui 
nú'a hingui fadi, nuse'a ma'na rí te rá 
jamfri. Pe nu 'nara cu manbabi rá 
noya Ajua de rá hñaqui'a, nú'á ri japi 
ma'na da te yá jamfri gatho ya cu. 

5 Nugui ga nehma ga pde gui 
ñahtu de ma'na ra hñaqui nú'a hingui 
fadi. Pe ma'na dí ne ga øde gui ñahu 
de rá noya Ajua. Ngue'a nu'a tó!o 
manba rá noya Ajua, ma'na ri muui 
nú'a ma que nú'a to'o ña co 'nara 
hñaqui hingui fadi. Xá hño to'o da ña 
co 'nara hñaqui hingui fadi, pe nú'bu 
di 'bui to'o da 'ra!tsa nú'u ya noya de 
nú!a ra hñaqui'a, pa njabu ma'na da 
te yá jamfri ya cu. 

6 Zi cuhu, nu'bu nugui ga mabu pa ga 
zo'ahu co 'nara hñaqui nú'a hinguí 
pahu, ¿te 'be da za gui pahe njabu? 
Nu'a ma'na xá hño pa gue'ahu, ga 
u't'ahe ngu nú'a xa 'ñutcagui Ajua, ne 
ma'ra ya t'øt'e mahyoni gui pahu, ne 
ga zo'ahu de rá noya Ajua, ne ma'ra 
ya hoga nt'udi. 

7 Nuya 'bida ngu ra thuza o ra 
arpa, 'bu hingui zani xá hño, nu'bé 
chanja da za da fadi te ma thuhu'!a 
pei? 

8 O nu'bu ra corneta hinda ña xá hño 
pa da ttumbabi ra seña ya soldado 'yo 
ja ra tuhni, ¿ha di badi'u te ra ora da 
mudi da ntuhni? 

9 Dí njahubu nehe, 'bu nuje hindi 
ñahu ngu yá hñaqui nú'u to'o dí 
zofohu, hinda za da badi'u nú'a te dí 
mañhu, ne hinte ri muui nú'a dí 
mañhu. 

10 De guecua ja ra ximhai xi ja ndunthi 
ya hñaqui, y cada 'na to'o padi nú'u 

ya hhagui'u, padi xá hño te ma. 

11 Nu'bu nugui ga øde 'nara ja'i da ña 
de ma'na ra hñaqui nú'a hindí padi, 
nu'bé pa guequi ga beni gue nú'a ra 
ja'i'a hingrá mengu, ngue'a hindi padi 
nú'a ra hñaqui gra ña'a. Ne pa gue'a da 
beni gue hindrá mengu nehe, ngue'a 
nixi gue'a hingui padi nú'a te dí ma. 

12 Dí padi gue xi guí hoñhu ya mfadi 
ne ra tsledi nú'u ri unga ra Maca 
Ndahi, hangue 'yøthu ra tsledi gui 
hoñhu nú'u ya mfadi ne ra tsledi nú'u 
da za da japi da te yá jamfri ya cu. 

13 Hangue nu'a tó'o ña de ma'na 
ra hñaqui nú'a hingui fadi, dá 
'yapabi Ajua da umbabi ra mfadi pa 
da za da 'ra'tsi nú'a ma pa da fadi te 
ma. 

14 Nu'bu nugui dí apabi Ajua co 'nara 
hñaqui nú'a hindí padi, njabu dí 
xpcambeni Ajua, pe hingui tsa ma'na 
dí te ma mfadi ngue'a nixi dí padi nú'a 
dí ma. 

15 Nu'bé, ¿te da za ga othu? Da za ga 
aphu Ajua co 'nara hñaqui nú'a hindi 
pahu, pe nehe da za ga apabihu Ajua 
co ma hñaquisehehu pa da zo ma 
mfenihu xá hño nú'a dí mañhu. Ga 
tutuabihu Ajua co 'nara hñaqui nú'a 
hindi pahu, pe nehe ga tutuabihu Ajua 
co ma hñaquisehehu pa da zo ma 
mfenihu xá hño nú'a dí mañhu. 

16 Ngue'a 'bu ga xocambenihu Ajua co 
nuya hñaqui hindi pahu, nu'bé nu'a 
tó'o hingui pde nuya hñaqui'« hingui 
tsa da xocambeni Ajua mahyegui con 
guecju, ngue'a hingui padi te ri bøni 
nú'a te dí mañhu. 

17 Nu'bu dí xocambenihu Ajua njabu, 
nujú dí mañhu ra hio, pe nu'u tó'o 
øcaguihu hindí tetuahu yá jamfri 
ngue'a hingui padi te rí bøni nú'a dí 
mañhu. 

18 Nugui dí umba njamadi Ajua ngue'a 
ma'na dí ña ndunthi que gue'ahu co 
ya hñaqui nú'« hingui fadi. 

19 Pe de ja ya hmunts'i, ma'na xá hño 
ga manga cutla ya noya de ma hñaqui 

pa da fadi te dí ma, pa njabu da za ga 
utuabi ya cu de rá noya Ajua, que ga 
manga 'retla 'mo ya noya de ma'na ra 
hñaqui hingui fadi ne hinda za da zo 
yá mfeni ni 'nara noya nú't ya cu. 

20 Zi cuhu, nuri mfenih+ odi nja 
ngu yá mfeni ya batsi. Njahu ha ngu 
ya zi batsi hingui øt'a ya tstoqui. Pe 
dá nja ndunthi ri mfenihu ngu rí 
'ñep'ahu, ngue'a ya gyá danga ja'ihu. 
21 Ajua bi zofo ya ja'i de Israel co nuya 
ya noya xa t'ofo ja ra Maca T'ofo ne 
ena njaua: “Ma ga pehn'ahubu 'raya 
ja'i hindya mengu pa da zo'ahu de 
ma'na'ño ra hñaqui ngue'a hindri ña 
ngu grí ñahu, pe masque njabu hingui 
ma gui 'ygtcaguihu ma ts!ofo.” 

22 Hangue nura ora dí ñahu co ya 
hñaqui hingui fadi, gue'a ngu 'nara 
nt'udi pa nú'u hingyá gamfri. Pe nura 
ora dí manbahu rá noya Ajua, dí umfu 
ra tslofo de rá hmate Ajua nú'u to'o 
camfri, pe nu'u tó'o hingui ne da 
gamfri, hingui ne nehe da hñanga nú'a 
ra ts!ofo'a. 

23 Nu'bu ja ri hmunts'ihu gatho'ihu guí 
ñahu co ya hñaqui nú'u hingui fadi, 
nepu da zøhø 'ra nú'u hints!a di patua 
rá noya Ajua, o da zøhø 'ra nú'u 
hindya gamfri, ¿ha gue hinda 'ñena'u 
gue xcá 'be ri mfenihu? 

24 Pe nu'bu núje dí muntshu ne dí 
manbahu rá noya Ajua ne da zøhø 'na 
hindra gamfri, o 'na hints'a di patua rá 
noya Ajua, nu'bú co nú'a da 'ygde di 
hma, da unse nguenda de yá tsloqui. 

25 Nu'bé nú'u ya ja'i'u da badi te gra 
'mui yá coraso, ne nu'ú 'bestho da 
ndandiñahmu ne da xocambeni Ajua. 
Nepu nu'ú da 'eñ'alihu, xi majuani 
Ajua 'bui con gue'ahu. 


Beñhu gui 'yøthu gatho xá 
hño ngu rí 'ñehe 


26 Nu'bé zi cuhu, ¿te da za gui 
'yothu ora grí muntshu? 'Ra de 
gue'ahu gui tuthu ya jahña, nu ma'ra 
de gue'ahu gui nxahnatehu, nu ma'ra 

de gue'ahu gui mañhu nú!a xa 
'nu't'ahu Ajua. Nu ma'ra de gue'ahu 
gui ñahu de ya hñaqui nú'« hingui 
fadi, ha nu ma'ra de gue'ahu gui 
mañhu te ri bonga nú't ya noya'u. 
'Yothu gatho pa ma'na da te ri 
jamfrihu. 

27 Nu'bu gui ñahu de ya hñaqui hingui 
fadi, da za gui ñahu honse yoho o hñu 
de gue'ahu, pe 'rama'na gui ñahu, ne 
da 'muhni 'na nú!a to'o da 'ra'tsi pa da 
fadi te ri bonga nú't ya noya'u. 

28 Y nu'bu di jo'oni to'o da 'ra'tsa nú'u 
ya noya'a, nu'bú nú'u to'o ne da ña de 
'nara hñaqui hingui fadi, odi ña ja ra 
hmunts'i, ma'na xá hño dá ñaseui 
Ajua. 

29 Y nú'u to'o manbabi rá noya Ajua, 
dá ña hónse yoho o hñu, y nú'u to'o 
øde nú'a te mañ'u, dá hñuxa ntlode xá 
hño pa da badi ua gue'a ma o hina. 

30 O nu'bu 'nara cu manbabi rá noya 
Ajua, ne 'bu Ajua da umbabi ra mfadi 
ma'na ra cu di 'buhni, nu'bú, nú'a to'o 
mi ña ra mudi, ya odi sigui da ña, pa 
njabu da za da ña nehe nú'a ma'na ra 
cu. 

31 Nu'u tó'o xa ttumba ra mfadi pa da 
manbabi rá noya Ajua, da za da 
manbabi, hónse gue 'rama'na da ña 
ha, pa njabu gatho nú'u ya cu di øde 
da za da batua xá hño rá noya Ajua, 
ne ma'na da za da te yá jamfri. 

32 Nu'a tó'o manba rá noya Ajua, go 
padise ua rí 'ñepi da ña o hina. 

33 Ngue'a Ajua ri ho ga øthu ma 
hmunts'ihu ngu rí 'ñehe, ne di o rá 'ñu 
nú'a ga pthu. 

Mahyoni ga gthu ngu xa nzai øt'a 
ja yá hmunts'i gatho nú'u ma'ra ya 
cu. 

34 Oguí hopabihu ya 'behña da 'mai ne 
da manba rá noya Ajua ja ya hmunts'i, 
ngue'a pa gue'u otho ra nsequi da 
tyótla njabu. Dá hñoga'ñode ha, ngu 
manga rá ley Ajua. 

35 Nu'bu ya 'behña ne da 'yøt'a 'nara 
nt'ani, dá 'yamba yá dame ja yá nguse, 

ngue'a hini hnequi xá hño 'bu 'nara 
'behña da 'mai ne da ña madetho de ja 
ra hmunts'i. 

36 Bensehu gue nurá noya Ajua 
hingo pa gue'asehu, ne hingo ja xa 
nexpu pa go gui 'ygt'asehu nú'a guí 
nehu. 

37 Nu'bu nu'ahu xi majuani guí 
hanpahu rá ts'edi ne rá mfadi ra Maca 
Ndahi pa gui manbahu rá noya Ajua, 
nu'bú ma gui padihu xá hño gue nuya 
noya dí op'ahu go guehya 'raya 
hmanda xa 'bepcagui ma Zidadahu ga 
xilahu. 

38 Pe nu'a tó'o hinda ne da gamfri 
núna dí ma, nixi gue'a hinda ma da 
jamfribi nú'a da ma nehe. 

39 Hangue ma zi culihu, 'yothu 
nara ts'edi pa gui manbahu rá noya 
Ajua, ne oguí hacuahu nú'u ya cu ña 
de ya hñaqui nú'u hingui fadi. 

40 Ne 'yothu gatho za hño ngu ri 
'ñehe. 


Ra Zidada Jesucristo bi yopa 
nte de ra du 
1 5 1 Ha nubyá zi cuhu, dí ne ga 
yopa ben'ahu de nú'a ra 
maca hoga noya ya stá xilahu. Y 
nu'ahu xcá hñanihu ne xcá camfrihu 
xá hño. 
2 Y po nuna ra hoga noya stá xilahu, 
ya xcá mpøhøhu. Hangue sigui gui 
camfrihu, ngue'a hinda 'meditho nú'a 
ri jamfri xcá pe'tshu, ngue'a nú'a dá 
xi'ahu gue'a majuani. 

3 Nugui dá u't'ahu ngu nú'a bi 
t'utcagui nehe. Nú'a ra nttudi xi ra 
dangui dá ultlahu, dá xilahu gue ra 
Zidada Jesucristo go gue'a bi du pa 
bi hñasca ma ts!'oquihu, ngu xqui 
nt'ofo ja ra Ndaxjua T'ofo gue njabu 
mi ma da thogui'a. 

4 Nehe dá xi'ahu gue nu'á bi tlagui, pe 
rá hñupa!a bi yopa nte de ja ra du, 
ngu xqui nt'ofo nehe. 

5 Ne 'mefa de ya xqui yopa nte'a de ja 
ra du, bi ntheui ra cu Pedro pa bi 


El Nuevo Testamento en el hñahñu (otomí) del Valle del Mezquital © La Liga Bíblica 1970, 2009 


303 


hyandi. Nepu 'mefa bi hyanda gatho 
nú'u ma'ra yá nxadi. 

6 Y de gue'a, 'na'qui xqui munts'a 
thogui cutla nthebe ya cu, y gatho'u bi 
hyandi nehe'a. Y ndunthi de gue'u 
tetho asta núbya dí op'a'ihu, ha nu 
ma'ra ya xa du. 

7 Nepu 'mefa bi hyandi nehe ra zi cu 
Cobo. Nepu gatho nú'u ma'ra ya 
apostol bi hyandi'a. 

8 Y 'mefa de gatho'u dá handi 
nehega, bi hnequi ja ma 'ñu'a, masque 
nugui ndrí nja ngu 'nara zi ñaxca batsi. 
9 Nú'u ma'ra ya apostol xi ma'na ya 
dangui yá nsu de guecagui, ngue'a 
nugui, ni ts'u hini 'ñepcagui da 
tlengagui gue drá apostol, ngue'a xi 
stá ø'tua ra ntstlo'mui ya gamífri. 

10 Pe nugui dí padi gue Ajua xi ra 
dangui rá hmate pa guecagui, ngue'a 
nú'a ra 'mui ndi pe'tsa ma'met!o ya 
hinga gue'a dí pe'tsbya. Ngue'a Ajua 
bi patca ma 'mui ne bi 'racagui 'nara 
'ra'yo 'mui. Y nú'a bi 'yøt'e con 
guecagui hinxa 'meditho, ngue'a nugui 
ma'na stá mpefi de gue nú'u ma'ra ya 
apostol. Pe hingo de ma ts!edise stá 
gtla nú'a ra 'befi'a, nu Ajua xi ra 
dangui rá hmate con guequi, go gue'a 
xa 'yøt'a gatho nú'a ra 'befi'a. 

11 Nu'bu nugui dí zo'ahu o nú'u ma'ra 
ya apostol, guet!a ra noya dí mañhe 
mahyegui, ne go guet'a xcá camfrihu. 


Ma da yopa nte nú'« xa du 


12 Nuje stá xi'ahe gue ra Zidada 
Jesucristo bi yopa nte de ja ra du. 
Nu'bú, ¿hanja 'ra de gue'ahu guí 
eñhu gue ya hinda za da yopa nte 
nú'u tu? 

13 Nu'bu hinda za da yopa nte 
ma'na'qui nú'y tu ngu guí mañhu, 
nu'bé nixi ra Zidada Jesucristo hinxa 
yopa ntehma 'bu. 

14 Y nu'bu hinxa yopa nte ma zi 
Hmubhu ra Jesucristo, nu'bé hinte dri 
muuihma nú!a dí u't'ahe, nixi hinte 
dri muui nú'a xcá camfrihu 'bu. 

15 Nu'bu hinda za da yopa nte nú'u tu, 
nu'bú hingue majuani nú'a gra 
mahmahe de nú'a xa 'ygtla Ajua. Nuje 
dí mañhe nú'a majuani gue Ajua bi 
'yøt!e pa bi yopa nte ma Zidadahu ra 
Jesucristo de ja ra du, pe 'bu hinga 
majuani gue Ajua ri japi da yopa nte 
nú't xa du, nu'bé njabu hinxa japi xa 
yopa ntehma ra Zidada Jesucristo. 

16 Nu'bu nú' xa du hinda ma da 
yopa nte, nu'bé nixi nuse ra Zidada 
Jesucristo hinxa yopa ntehma 'bu. 

17 Nu'bu Ajua hinxa japi xa yopa nte ma 
zi Hmuhu ra Jesucristo de ja ra du, nu'bú 
nuri jamfrihu hinte dri muuihma, ne gri 
duda ri tstoquihu nehe. 

18 Nu'bu di njahmabu, nu'bú gatho 
nú'u xa du masque xa gamfri ma zi 
Hmubhu ra Jesucristo, nu'ú xa 
'medihma. 

19 Nu'bu nsøctho núbya dí tehuua ja ra 
ximhai dí to'mhu ya hño da 'racju ra 
Zidada Jesucristo, ne nurá ñoho ra te 
ya hinte dí to'mhu ga hañhu de gue'a, 
nu'bé nuju xi dya huecatehu de gatho 
ya ja'i ngue'a hinte dí to'mhu. 

20 Pe nu'a xi majuani, nura Zidada 
Jesucristo bi yopa nte de ja ra du, ne 
go gue'a xi rá mudi bi nuhu de gatho 
nú't xa du. 

21 Po rá tstoqui 'natho ra 'ñoho, 
hangue gatho ya ja'i pe'tsi te da du. Pe 
'natho ra 'ñøhø nehe nú!a to'o bi 'ypt!e 
pa da yopa nte ma'na'qui nú'« tu. 

22 Ngue'a nujé yá batsiguihu ra Adá, 
hangue dí tuhu nehe ngu bi du'a, 
ngue'a por nú'a ra tstoqui bi 'yøt'e'a 
hangue bi nja ra du. Pe nubya ya drí 
'nathohu co ma zi Hmuhu ra Jesu- 
cristo, hangue ma ga yopa ntehu nehe 
ngu bi nja'a. 

23 Ma zi Hmuhu ra Jesucristo go gue'a 
xi rá mudi bi yopa nte de gatho, ngu 
xqui 'ye!mba Ajua. Nepu núju stá 
camfrihu!a, nu stua yopa pengui'a ma 
ga yopa ntehu nehe 'mefa con gatho 
nú'u ma'ra xa gamfri. Go gue'a xa 
've'mba Ajua nehe. 

24Y de gue'a ma da nja ra ngazhmai, 
nu sta uadi ma zi Hmuhu ra Jesucristo 
da huatua yá hmanda gatho nú'u ri 
nda ne gatho yá nsu'u ne yá ts'edi'u. 
Numa zi Hmuhu ra Jesucristo ma da 
nda, nepu da yopa 'yent'ua ja rá 'ye 
Ajua rá Dada ma'na'qui nú'a ra 
hmanda xqui tlenttua ja rá "ye. 

25 Ngue'a numa Zidadahu ra Jesucristo 
pe!tsi ma da nda asta hinda hyandi 
gue ya xi bi ntate de gatho yá ncontra. 
26 Y nu'a rá ngats!i ra ncontra ma dra 
huati, go gue'a ra du. 

27 Ja ra Maca T'ofo ma gue Ajua bi 
'yent'ua ja rá 'ye ma zi Hmuhu ra 
Jesucristo gatho nú'a te ja ne nú'u 'bui 
nuni mahets'i ne nuua ja ra ximhai. Pe 
nu habu ena gue gatho bi t'ent'ua ja rá 
tye, dí pahu gue Ajua ra Dada hingui 
'bui de ja rá hmanda ma zi Hmuhu ra 
Jesu, ngue'a nura Dada go xa umbabi 
ra tsledi'a. 

28 Y nu sta uadi da ntate ra Zidada 
Jesu de gatho ya hmanda, nu'bé nu'á 
ma da 'mui nehe ja rá hmanda rá 
Dada nú'a to'o xa 'yentlua ja rá 'ye 
gatho nú'a te ja ne nú'u 'bui, pa njabu 
Ajua ra Dada go gue!a ma da manda 
gatho. 

29 Nu'bu hinda yopa nte nú'u xa 
du ngu guí mañhu, nu'bú ¿pa te ri 
nxistehe 'ra por nú'« xa du? 'Bu xi 
majuani hingui tsa da yopa nte nú'u 
tu, nu'bé ¿hanja 'ra ri nxistehe por 
gue'u? 

30 Nuje nu'araza ra ora da za ga 
thamfrihe ga thohe 'nara ts'othogui. 
Pe nu'bu hinda yopa nte nú't tu, 
nu'bú hinte ri muui gra 'yohe njabu. 
31 Nugui xi majuani hyastho thongagui 
pa da thogui. Dí zi'ahu njabu zi cuhu 
ngue'a dí padi gue xi guí camfrihu xá 
hño ma zi Hmuhu ra Jesucristo. 

32 Xi stá ntun'be nuya ts!oja'i de 
guecua Efeso. Ha nu'bu stá øt'a njabu 
pa ma hñose de guecua ja ra ximhai, 
xi'bu xa hyogaguihma, nu'bé ¿te dí 
tahaga 'bu hinda yopa nte nú'u tu? 

Nu'bé, ma'na xá hño ga ena ngu enga 
tra: “Ma ga ñuñhu ne ma ga ntsithehu, 
cabu rixudi ndamani ma ga tuhu.” 

33 Oxqui hophu to'o da hya'ahu, 
ngue'a nu'a tó'o da ntsixui ya ts!oja'i, 
da japi da nts'oqui nehe. 

34 Xi da pe'tshu 'nara hoga mfeni xá 
hño ngu rí 'ñehe. 'Yohu xá hño, oguí 
gthu ya tstoqui. Dí ma njabu ngue'a 
tra de gue'ahu nixi xcá camfrihu Ajua. 
Di zi'ahu njaua pa xama da nja ri 
tsahu de nú'a guí pthu. 


Hanja ma da yopa nte nú'« xa du 


35 Tsa 'ra de gue'ahu gui 'ñeñhu: 
Nú'u xa du, ¿hanja da za da yopa 
nte? ¿Tengu nú'a ra ndo!yo da 
me'tsi'u 'bu? 

36 Pøde nu'ahu otho ri mfenihu. ¿Ha 
gue hinguí pahu gue nú'a ra nda guí 
poth+, mahyoni 'met'o da 'ya, nepu ja 
da c'onts'a nú!a ra 'ra!yo 'bai ga 
ndapo? 

37 Ora guí pothu ra trigo o ma'na ra 
nda, nú'a guí pothu gue'a 'nara 
ndatho, pe nu sta clonts!i ya dra 
ndapo. 

38 Pe nu Ajua go gue'a ri japi da nte 
nd'a guí pothu ne ri umbabi rá 'bai 
cada 'nara nda ngu nú'a xa 'ye'mbi. 

39 Njabu nehe numa ngohu hinga 
mahyegui ngu yá ngo ya mbo'ni, y 
'na'ño yá ngø ya ts'ints'u nehe. Y ya 
hua 'na'ño nehe yá ngg'u. 

40 Njabu nehe nú't bí 'bu mahets'i 
'na'ño yá 'bai, ha núju dí 'buhuua ja ra 
ximhai 'na'ño ma 'baihu con gue'u, y 
'rama'na'ño yá hotho'u con guecju. 

41 Nehe nura hyadi 'na'ño rá ñot!i, ha 
nura zana 'na'ño rá ñot'i nehe. Nehe 
'na'fio yá fot'i ya tsø, ne cada 'na de 
gue'u 'rama'na'ño gra yotli'u. 

42 Nehe ma ga njahubu nu xcrá yopa 
ntehu de ja ra du. Numa ndo'yo dí 
hahubya ma da nt!agui ja ra hai ne da 
'ya, pe de gue'a nura ndo'yo'a ma da 
yopa nte ma'ra!yo y ya hinhya'mu ma 
da du. 

43 Nubya hini hnegui za nsunda nuna 
ma ndo'yohu ma da nt'agui, pe nu sta 
yopa nte ma'ra!yo ha, ma da hnequi xi 
strá nsunda. Nuna ma ndo'yohu hingui 
ja rá tsledi ma da nt'agui, pe nu sta 
yopa nte ma'ra!yo, ya di ja rá ts'edi. 

44 Ma da du nuna ma ndo'yo dí 
hahubya, pe nu xcrá yopa nteht ma 
ga peltshu ma'na!'ño ma ndo'yohu. 
Nubya dí hahu nuna ndo'yo ngue'a dí 
'buhuua ja ra ximhai, pe nu xcrá yopa 
ntehu ma ga pe'tshu ma'na ra ndo'yo 
ngue'a ma ga 'buheni mahets'i. 

45 Xa ntlofo ja ra Maca T'ofo ne 
ena njaua: Núla ra mudi 'ñøhø go 
gue'a ra Ada, nú'á Ajua bi umbabi rá 
te, y 'mefa bi zøhø ma'na ra 'ñøhø mi 
ngu ra Adá, pe nuse'a umba ra 'ra!yo 
te ya ja'i, y go gue'a ma Zidadahu ra 
Jesucristo. 

46 'Metlo bi t'acju nara ndo!yo de guecua 
ja ra ximhai, nepu 'mefa ma dí t'acju 
'nama 'ra'yo ndo'yohu nuni mahets'i. 

47 Nula xi ra mudi 'ñøhø bi 'mui, Ajua 
bi hyoqui de guecua ja ra ximhai dega 
hai, ha nu'a rá hoho ra 'ñohg bi nja'iua 
ngu ra Adá, nu'á bá ehe de mahets'i. 

48 Ngu bi nja ra Adá bi thoqui dega 
hai nuua ja ra ximhai, necju nehe drí 
nhyaxhu!a. Ha nura Zidada ra mengu 
mahets'i, hangue necju ma grá 
menguhuni ne ma grá hña'tsuahu 

rá 'bai'a. 

49 Njabu ngu drí hñats'ihubya ngu rá 
'bai ra Ada xa thoqui dega hai, njabu 
nehe ma grá hñats'ihu ngu rá 'bai ma 
Zidadahu nú!a bí 'bui mahets'i. 

50 Dí zi'ahu zi cuhu gue hinda za 
ga cuthu nuni mahets'i habu bí 
manda Ajua co nuna ma jihu ne nuna 
ma ndo'yohu dí hahubya. Ngue'a 
nuna ndo'yo dí hahubya ma da nhyai 
ne hingui tsa da nte pa nzantho. 

51 Nubya ma ga xi'ahu nú!a bi xica 
Ajua ne hinxcá pathu, gue hinga gatho 
ya ja!i de ra ximhai ma da du, pe 
gatho mahyegui ma dra patca ma 
'baihu. 


RÁ MEDI RA CORINTIO 15, 16 


52 Masectho ma da njabu, ngu 'na 
ts'ant'i ma daha, nú'a ra ora sta 'be ra 
trompeta de Ajua de rá ngats!i ra 
ximhai. Nu stí nt'øde nú'a ra 
trompeta'a gatho nú'u ya cu xa du ante 
da yopa 'ñehe ma Zidadahu ra Jesu, 
ma da yopa nte'u co 'nara 'ra'yo ndo!yo 
nú'a hinhya'mu ma da nts!oqui. Y núje 
gra 'buthuua ja ra ximhai, 'bestho ra 
ora!a da mpadi ma 'baihu nehe. 

53 Ngue!a mahyoni da mpadi nuna ma 
ndo'yo dí hahu ma da nhyai, pa ga 
pe'tshu 'nara ndo!yo nú!a hinhya'mu da 
ntstoqui. Ha nuna ma ndo'yo dí hahu 
núna ma da du, mahyoni da mpadi co 
ma'na ra ndo!yo nú!a hinhya'mu da du. 
54 Ha nu stí njabu ma ndo'yohu da 
mpadi co ma'na ra ndo'yo nú'a 
hinhya'mu da nts'oqui ne hinhya'mu 
da du, nu'bú ma da nja ngu nú'a huxa 
ja ra Maca T'ofo habu ena njaua: “Nura 
du bi 'bedi ne bi nhuati pa nzantho.” 

55 Ne ena: “¿Habu jabya rá tsledi ra 
du? ¿Habu jabya gatho nú'a mi øt'e?” 
56 Ra tsloqui go gue'a ri jacju ga tuhy, 
ne ra ndaxjua ley go gue'a ri umba ra 
tsledi ra tstoqui. 

57 Pe nubyá, ga umfu njamadi Ajua 
ngue'a numa Zidadahu ra Jesucristo go 
gue'a bi 'yøt'e pa dá tapabihu ra du. 

58 Hangue nubyá, ma zi hmaca 
cu'ihu, xi da camfrihu xá hño con 
gatho ri muihu. Xi da mpefihu 
nzantho ja rá 'befi ma Zidadahu, 
ngue'a nu'ahu ya guí pahu gue hinda 
ma da 'meditho gatho nú'a ra 'befi xa 
'racju!a pa ga pefihu. 


Ra mfats'i hmunts'i pa 
ma'ra ya gamfri 


1 6 1 Nubya ma ga zi'ahu de nú!a 
ra mfats!i guí muntshu pa guí 
pempahu ya cu me Jerusale. 'Yøthu 
nehe ngu nú'a stá 'bepa ya cu me 
Galacia da 'ygt'e. 
2 Tat'a domingo cada 'na de gue'ahu 
'uecju 'na tui núla xcá tahahu, ngu 
nd'a ra ndunthi bi 'ra'ahu Ajua. Ne gui 

haxhu ja ra nija pa ja da hmunts'ini, 
pa njabu nu xcrá mabu hingue ja ra 
ora!'a gui munts'a ri mfats'ihu. 

3 Ne de ante ga mabu, dí ne gui 
huanh+ 'raya cu pa nu xcrá tsómbu ga 
umbabi'u 'nara he'mi pa da hña'tsua 
nú'u ya cu me Jerusale nú'u to'o ma 
dua tslocua nú'a ra mfats'i'a. 

4 Ha nu'bu ga handi gue xá hño ga ma 
nehe, ga me'be'u. 


Ra apostol Pablo ri hñoqui pa da 
ma dua c'a'tsa ya gamfri 


5 Sta beni nehe ga ma ga c'a'tsa 
ya cu nuni Macedonia, hangue 'met'o 
ma ga 'rani de guehni. 

6 Stá beni ga 'bui con gue'ahu ndunthi 
ya pa, y 'bu da zahma, ga 'bui con 
gue!laht asta hinda thogui ya pa de ya 
tse, nepe de gue'a da za gui faxcahu 
ne gui nexcaguihe nu habu grá ma. 

7 Núbya xcrá mabu, hindi ne hønse ga 
hant!a'ihu ne 'bestho ga thogui. Nu'a 
dí ne, ga 'bui con gue'ahu 'raya pa 'bu 
njabu rá paha ra Zidada. 

8 Pe ma ga cohi de guecua Efeso asta 
da zø ra pa de ra Pentecosté. 

2 Ngue'a nu de guecua xi xa xogui ya 
gosthi pa ga manbabi rá noya Ajua, ne 
ndunthi ya xa gamfri. Pe nehe 'bui 
ndunthi ya ncontra. 

10 Ne nu'a dí xi'ahu, nu sta zombu 
ra cu Timu, suhu xá hño pa da 'mui 
te rá 'ñentho ne hinda du rá mui, 
ngue'a ne!a pepabi Ajua ngu dí 
pepabi nehe. 

11 Hangue por gue'a oxqui ma grí 
'enithohu de gue'a. Y nu stua 
pengui!'a, bá nets'ihu co ra johya pa 
da 'ñe da clascagui ma'na'qui, ngue'a 
nugui dí to'mi da zøhø'a co nú'u 
ma'ra ya cu ma dua 'ñoui. 

12 Ha nura zi cu Polo xi stá 
bantebi da mabu ne da meui núyu 
ma'ra ya cu dua tsøñ'ahu. Pe hinxa 
ne xa mabu. Bi xiqui gue ma da 
mabu da c'a'ts'ahu nú'a ra pa'a da 
nja rá luga. 

Ra nzenjua pehna ra apostol Pablo 
mi uadi ra carta 


13Xi da nsuhu de yá tslo'befi ra 
tstondahi, ne xi da pe'tshu 'nara jamfri. 
Oxqui tsuhu nú'u to'o ri utsalihu, 'yøthu 
ra ts'edi pa gui 'yøthu nú'a xá hño. 

14 Gatho nú'a gui 'yothu, 'ygthu co ra 
hmate. 

15 Zi cuhu, ya guí pahu gue nura zi 
cu Teba ne con gatho yá ja'i de rá ngu, 
go gue'u xi ya mudi gamfri de guepu 
Acaya. Ne guí pahu gue nú'u de yá 
pahase xa 'mui pa da maxa ya cu. 

16 Dí bante'ihu gui 'yøtehu nú'u ya zi 
cu'a, ne nú'u ma'ra to'o pepabi Ajua 
ngu'u. 'Ygtehu nehe nú'u ma'ra to'o 
fax'ahu ja rá 'befi Ajua ne gatho nú'u 
to'o pepabi'a. 

17 Xi drí johya ngue'a bi zøhø de 
guecua ra cu Teba ne ra cu Nato ne ra 
cu Acaico, ngue'a xa 'yotcagui nú'a 
hinxa za xcá gthu. 

18 Nuyu ya cuyu xi bi hñubga ma 
mui ngu xa hñup'a ri muihu nehe. 
Numansuh+ nuya cuyu ngue'a go 
guehyu 'rayá hoga mefi Ajua. 

19 Nuya cu de guecua Asia ri 
fatlajua'ihu. Nehe ra zi cu Aquila ne 
ra zi nju Prisila xi pehn'ahu ndunthi 
ra nzenjua, nú'ahu guí 'buhu co ra 
Zidada ngu nja nehe'u. Nehe 
pehn'ahu ndunthi ra nzenjua nú'u 
ya cu ri munts!i ja yá ngu'u. 

20 Ne ri fat'ajua'ihu gatho ya cu de 
guecua. Ne nzenjuahu 'na ngu ma'na 
co 'nara nthufi dega hmate. 

21 Nugui drá Pablo, de ma 'yese dí 
op'a!'ihu nuna nzenjua. 

22 Nehe dí xi'ahu, nu'u tó!o hini 
madi ma Zidadahu ra Jesucristo, dá 
tleque pa da zutua rá cue Ajua. Ra 
Zidada ya ma da zøhø. 

23 Y nubyá, ma Zidadahu ra 
Jesucristo da max'a'ihu. 

24 Dí pehn'ahubu ma hmate de ja rá 
thuhu ma Zidadahu ra Jesucristo. 
Njabu gue'a. 

RA NOHO RA CARTA RA APOSTOL NSAN PABLO BI 'YOPABI 
YA GAMFRI ME CORINTO 


Ra apostol Pablo opabi ya 
gamfri me Corinto 


1 1 Nugui dra Pablo ra apostolgui 
ma zi Hmuhu ra Jesucristo. Ajua 
go rá paha'a pa bi hñuxcagui dega 
apostol. Nugui co ra cu Timoteo dí 
op'a'ihe nuna carta, nú'ahu gyá 
gamfrihu guí 'buhubu Corinto, ne pa 
gatho nú'u ma'ra ya gamfri 'bui ja 
ma'ra ya hnini de guepu ja ra hai 
Acaya. 
2 Ajua ma Dadahu ne ma zi Hmuhu ra 
Jesucristo da jap'a'ihu ne da max'ahu 
pa gui 'buhu te rá entho. 


Ra apostol Pablo bi thogui 
ya nt'utsate 


3 Ga xpcambenihu Ajua nurá 
Dada ma zi Hmuhu ra Jesucristo, 
ngue'a go gue'a ma Dadahu nú'a 
pescahu ra nthecate ne go gue'a 
nzantho hubga ma muihu. 

4 Nú'á hubga ma muihu ora dí thohu 
ya tslothogui, pa njabu nujú da za ga 
hu'mbahu yá mui nú'u ma'ra to'o 
thogui ya tstothogui nehe, ngu bi 
hñubga ma muihu nehe Ajua. 

5 Njabu ngu ma zi Hmuhu ra 
Jesucristo bi thogui ndunthi ya 
tstothogui, njabu nehe dí sufrihu por 
gue'a, pe por gue'a dí hañhu ndunthi 
ra humui nehe. 

6 Hangue nuje xi dí thohe ya 
tstothogui pa njabu nu'ahu da za gui 
hanhu ra humui ngu nú'a dí hañhe ne 
pa da za gui mpøhøhu. Nuje Ajua 
hubga ma muihe pa njabu nu'ahu 
nehe da za gui hañhu nuna ra 


humuina ora guí thohu ya ts'othogui 
nehe, pa njabu da za gui tsethu. 

7 Nyje xi dí camfrihe gue nu'ahu ma 
gui tsethu nuya tstothogui ngu stá 
tsethe, ngue'a dí pahe gue nura ora 
guí thohu ya tstothogui, ra ora!a guí 
hanhu ra humti ngu nú!a dí hañhe 
nehe. 

8 Zi cuhu, dí nehe gui pahu de 
nuya ts'othogui dá thoguihe de 
guehni Asia. Gue'u 'raya tstothogui xi 
ya dangui, ya mi otho ma ts'edihe pa 
ga tsethe, ya nixi ndi to'mhe gue stá 
yopa ntehe ma'na'qui. 

9 Nuje ya ndi njahe ngu 'raya ja'i nú'u 
xa t'e!mbi pa da tho. Dá thohe njabu 
pa ma'na dá padihe gue Ajua go gue'a 
ñangaguihe de ya tslothogui, ngue'a 
de guecsehe hinte tsa ga øthe, y nu'á 
ja rá tstedi pa da japi da yopa nte nú'u 
ya xa du. 

10 Ajua go gue'a bi ñangaguihe de 
nú'u ya danga tslothogui habu ma xa 
thogaguihe, y asta nubya ri sigui ri 
ñangaguihe, ne dí to'mhe gue ma da 
sigui da ñangaguihe. 

11 Nu'á ma da sigui da ñangaguihe 'bu 
gui faxcahe gui 'yaphu'a por guecje. Y 
nu'bu ndunthi ya cu apabi Ajua por 
guecje, nu'bú 'mefa ndunthi ma da 
umba njamadi'a por nú'a xa 'yøt'e'a 
con guecje por yá nt'adi'u. 


Hanja himbi ma 'bestho ra apostol 
Pablo pa Corinto 


12 Co 'nara johya ne co 'nara 
mfeni xá nt'axi dí xi'ahe gue nuje stá 
'yohe xá hño ja yá thandi ya ja'i de 
gatho ya hnini habu stá 'yohe, ne 

ma'na ndunthi ga handgahe nu nda 
'buhebu. Co rá mfats'i Ajua nzantho 
stá lyohe xá nt'axi ja rá thandi'a, 
ngue'a nu'a xa 'racje ra tsledi pa dá 
othe njabu, hingo de ma mfenisehe 
dá øthe. 

13 Gatho nuya noya dí op'ahe de ja ma 
cartahe go guehna da za gui hñe'tihu 
ne gui padihu, ne dí to'mhe gue gui 
padihu xá hño. 

14 Ya guí pahu teraza de nú'a stá 
xi'ahe gue nu stí yopa menga ma 
Zidadahu ra Jesu nuua ja ra ximhai, 
ma gui esca ma nsuhe ngu nuje ma ga 
e'ts'ahe ri nsuhu nehe, ne dí to'mhe 
gui pahu ma'na za hño de guehna. 

15 Nugui ndi humamui gue nguí 
numahñoguihu, hangue por gue'a 
ndi beni stá c'a'tstahu de ndá ecua 
Macedonia, ngue'a ndí beni gue xcá 
johyahmahu 'bu stá thopu pa xa za 
stá cla'tslahu yo'qui. 

16 Nu nduá ehe pa nuua Macedonia, 
dá behma gue de má 'ñu stá gathmabu 
Corinto pa stá tsoñ'ahmahu, y ndí beni 
nehe gue nura pa stá ma de guecua, 
stá yopa gathmabu ma'na'qui, y de 
guepu xcá nexcahmahu pa stá thogui 
asta ja ra hai Judea. 

17 Xi nu de ndá xi'ahu gue ga mabu, 
¿ha gue gá beñhu gue ndí ma ga 
ha'ah? O ¿ha gue guí beñhu gue dí 
øt'a ngu núla øt'a nú'u hingyá gamfri? 
Ngue'a nú'ú go gue'u øt'a njabu, tstu 
da 'ñena ha, ts'u da 'ñena hina. Pe 
nugui hindí njabu. 

18 Ajua padi gue nuje hinda za ts'u ga 
eñhe ha, ts'u ga eñhe hina. 

19 Nugui co ra cu Silvano ne ra cu 
Timoteo nzantho stá xilahe rá noya ra 
Zidada Jesucristo rá T'u Ajua, y nurá 
noya!'a, hingue ts'u da 'ñena ha, ts'u 
da 'ñena hina. Nu'á nzantho øt'a nú'a 
ma. 

20 Ngue'a gatho nú'a xqui ñatcahu 
Ajua, bá pehna rá T'a pa go bi 'yøt'e'a, 
pa bi nja gatho ngu nú'a xqui ñagui. 
Hangue po ra Zidada Jesucristo dí 

xøcambenihu Ajua, ne dí eñhu, “Njabu 
gue'a”. 

21 Nu Ajua go gue'a bi 'yøt'e pa dá 
'buhu co ma zi Hmuhu ra Jesucristo, 
ne go xa 'racju ra tstedi pa ga pephw'a. 
22 Ne xa 'racju ra Maca Ndahi pa da 
'mui ja ma corasohu, go gue'a 'nara 
seña gue yá metiguihu!a. Y nú'á go 
gue!a 'nara mudi japi dí hañhu de 
guecua ja ra ximhai de dí tlacju ma'ra 
ya japi nuni mahets'i. 

23 Pe nugui hindá catbu Corinto 
ngu ndi behma, ngue'a ndi tsu stá 
zo'ahu nts'edi y njabu xcá uhu. Ajua 
padi xá hño gue dá beni njabu, ne dí 
unga ma te 'bu hindí manga majuani. 
24 Hindí ne ga mabu pa go ga xi'ahu 
nda'na gui camfrihu pa go da ua'a ga 
ma, ngue'a nu'ahú ya xcá camfrihu xá 
hño rá noya Ajua. Hønse nu'a dí ne, 
ga nup'a ri mfenihu pa ma'na gui 
johyahu. 

2 1 Hangue nugui hindá ne dá 
gatlibu ga tsóñ'ahu, ndi tsu xi'bu 
stá jalahu xa du ri muihu. 
2 Ngue'a nu'bu nugui ga ja'ahu da du 
ri muihu, nu'bé ¿to'o ja da hñubga ma 
muiga? Ngue'a 'bu go stá jalahu xa du 
ri muihu, ya hinxa za xcá hñubga ma 
muihu. 
3 Ne guet'atho ngu nú'a ya stá op'ahu, 
dá xi'ahu nú'a mahyoni gui 'yøthu, pa 
njabu 'bu stá mahmabu hinxcá jacju 
da du ma mui, ngue'a nu'ahu rí 
'ñep'ahu gui jacju ga johya. Y nugui 
ndí camfri gue gatho nu'ahu de xcá 
hyandgahu stá johya, ne!ahu xcá 
johyahu nehe. 
4 Y nu ndá op'ahu ra mudi, dá op'ahu 
co ndunthi ra dumui asta ndi zoni, pe 
hingue pa ndí ne da du ri muihu nehe, 
honse dá op'ahu pa gui pahu hangu rá 
ndangui nura hmate dí pe'tstahu. 


Ra pumbate pa nú'a ra cu xqui 
'yøt'a 'nara tstoqui 
5 Nubyá, nú'a ra cu bi jaqui bi du 
ma mti, hingue hónsegui, ne'ahu 

nehe, masgue hinga gatho'ihu bi du 
ri muihu de gue'a. 

6 Y ya da zatho nú'a gá 9'tuahu nura 
cu'a. 

7 Nubyá, nu'a gui 'yothu, pumbahu'a 
ne hñu'mbahu rá mui, nu'bu hina, 
xi'bu da 'uegue de rá jamfri co ra 
dumui. 

8 Y dí xi'ahu nehe, gui 'ñu'tuahu gue 
grí madih+!'a. 

9 Rá mudi dá op'ahu pa gui tsueihu 
nura cu'a pa njabu ga padi ua gui 
'yøthu gatho nú'a dá 'bep'ahu gui 
'yøthu. 

10 Hangue nubyá, nu'a tó'o gui 
pumbahu, necagui ga pumbabi'a. Y 
po rá ngue'ahu ya stá pumbabi nura 
cu'a ja rá thandi ma Zidadahu ra 
Jesucristo, ngue'a ja ra uenda go xa 
'yotgui te xa 'yøtqui nehe. 

11 Ma ga othu njabu pa hinda dacju ra 
Satá, ngue'a ya dí patuahu tengu yá 
tslo'befi'a. 


Bi du rá mui ra apostol 
Pablo nuni Ntroa 


12 De nda tsonga ja ra hnini Ntroa 
pa dá manba rá noya ra Zidada 
Jesucristo, xi bi xo ya gosthi pa dá 
zofo ndunthi ya ja'i, y ndunthi de 
gue'u bi gamfri ra Zidada. 

13 Pe nuni xi bi du ma mui ngue'a mi 
jo'oni nuni ra cu Tito. Hangue dá 'ñedi 
'bestho nú'u ya cu ya mengu de 
guehni pa duá ehe pa guecua 
Macedonia pa ja dá nthe'beuani. 


Co rá mfats'i ma Zidadahu ra 
Jesucristo ga ntatehu 


14 Nujú ga umfu njamadi Ajua 
ngue'a nú'á nzantho faxcahu pa dí 
tatehu ngue'!a dí 'buhu co ma 
Zidadahu ra Jesucristo. Nehe Ajua 
faxcaguihu pa dí mañhu ra maca 
noya de ra Zidada Jesucristo pa 
haburaza da fadi de gue'a. Y nura 
maca noya dí mañhu nja ngu 'nara 
hoga ñuni xi tse rá uni. 


RÁ ÑOHO RA CORINTIO 2, 3 


15 Y nuju nehe dí njahu ngu 'nara hoga 
Nuni ngue'a dí mañhu de ma Zidadahu 
ra Jesucristo, y nú'a dí mañhu gue'a ri 
ho Ajua. Ne dí zofohu nú'u ma da 
mpøhø ne nú'u hinda mpøhø. 
16 Y nú'u hinda ma da mpøhø, hini ho 
nú'a dí mañhu, ngue'a pa gue'u, guela 
ngu 'nara ñeni dega du. Pe pa nú'u 
to'o da mpgho, go gue'a 'nara hoga 
ñuni dega te pa nzantho. Nu'bé ¿to'o 
ja da za da manba rá noya Ajua de 
guese tna? 
17 Pe nuje co rá mfats!i Ajua dí 
manbahe rá noya!a ngue'a yá 
'mehniguihe'a ne dí mañhe con gatho 
ma muihe ja rá thandi'a, ne dí 
hanpahe rá tstedi ma Zidadahu ra 
Jesucristo. Hindí njahe ngu ma'ra 
manba rá noya Ajua co ra nthate, 
honse pa da da ra boja. 
Ra apostol Pablo ma de ra 'ra'yo cohi 
3 1 Xibya ¿ha gue guí beñhu 
gue go dí mansehe de ma 
hoga'muihe pa gui yopa camfriguihe 
ngue'a dí mañhe njabu? ¿Ha gue 
mahyoni ga u'tlahe 'nara he'mi habu 
di ma tengu ma 'befihe? O ¿ha gue 
mahyoni gui 'racje 'nara he'mi 'met'o 
habu di ma tengu ma 'befihe pa 
njabu da gamfriguihe ma'ra ya cu? 
Ma'ra ha, øt'a njabu. 
2 Pe nuje hina, hinga mahyoni ga pthe 
njaba, ngue'a nu'asehu guí njahu ngu 
nara he'mi xa tlofo habu he'ta ya ja'i 
tengu ma 'befihe, ne ja ri hnecni gue 
xi majuani yá 'mehniguihe Ajua. Y 
nura t'ofo'a ya xa tlofo ja ma mfenihe. 
3 Nu'ahu guí njahu ngu 'nara he'mi bi 
'yofo ma Zidadahu ra Jesucristo, 
ngue'a nu'á bi mpefi ja ri corasohu nu 
nda zo'ahu de gue'a. Guehna 'nara 
he'mi xa tlofo co rá Maca Ndahi Ajua 
nú'a te, hingue xa tlofo dega tinta, ne 
xa t'ofo ja ri mfenihu, hingue xa tlofo 
ja 'raya xingdo. 
4 Dí camfri gue núna dí mañhe 
guehna majuani ngue'a nura ts'edi dí 

hahe rí 'ñehe de Ajua ne go xa 'racje 
ra Zidada Jesucristo. 

5 Nuje hingui tsa ga eñhe gue go dí 
pe'tsasehe ra ts'edi, ngue'a gatho nú!a 
rá hoga 'befi Ajua dí pthe, Ajua go ri 
'racje ra tsledi. 

6 Nehe go gue'a bi hñuxcaguihe pa ga 
udihe nú'a ra 'ra!yo cohi bi 'ygt!e, ne 
bi 'racje ra mfadi pa dí udihe ngu rí 
'tñehe. Nuna 'ra!yo cohina, ma de ra 
Iralyo te ri 'racju po ra Maca Ndahi, y 
hingui nja ngu nú'u ya hmanda xqui 
tlofo ja rá ley ra Moise, ngue'a nú'a 
xqui t'ofo ja nura ley!a ma gue nu'a 
tó!o hinda 'yøt'e nú'a ma, ma da 
ncondena pa da du, pe nuna ra 'ra!yo 
cohi ma gue co rá tsledi ra Maca 
Ndahi da za ga pe'tshu ra te pa 
nzantho. 

7 Nurá ley ra Moise nú'a bi t'ofo 
ja ya xingdo, mi tsa da condena pa 
da du to'o hinda 'yot!a nú'a ma, y nu 
de mi ttumba ra Moise xi bi huexca 
rá hmi co rá hyats'i Ajua, y nuya me 
Israel himi tsa da hyandua rá hmi co 
nura hyats'i'a. Pe nura hyats!i mi 
huexca ja rá hmi, 'ramats'u bi 'medi. 
8 Hangue 'bu xmá nsunda nú!a ra 
hyats!i mi huexca ja rá hmi ra Moise, 
¡xi hmaha rá nsunda ra hyats!i xa 
'racju ra Maca Ndahi po ra 'ra!yo cohi 
bi 'yøt'a ma Zidadahu ra Jesucristo! 

9 Nu'bu ra ley xi xmá nsunda masque 
mi tsa da condena pa da du to'o hinda 
'yøt!a núla ma, ¡xi hmaha rá nsunda ra 
'ra!yo cohi, ngue'a go gue'a xicaguihu 
gue Ajua xa punga ma tstoquihu pa ga 
'buhu xá hño ja rá thandi'a! 

10 Ngue'a rá mudi, ra ley xi kma 
nsunda, pe nubyá nuna ra 'ra'yo cohi 
ma'na xi xá nsundabya. 

11 'Bu nura ley mi ja rá nsunda ne bi 
uadi bi thogui, ¡xi hmaha rá nsunda 
nuna ra cohi hinhya'mu ma da uadi! 

12 Nuje dí pahe xá hño gue nura 
'ra!yo cohi ma da nja pa nzantho, 
hangue haburaza dí mañhe de gue'a 
co ndunthi ra ts'edi. 

13 Hindí njahe ngu ra Moise, ngue'a 
nu'á mi co'ma rá hmi co 'nara velo pa 
njabu ya me Israel himi tsa da hyandi 
da 'medi nú'a ra hyats'i xá nsunda mi 
jaja rá hmi'a. 
14 Pe nu'ú xi bi megui yá mfeni, y asta 
núbya mapaya ora he'ta ra ndaxjua 
t'ofo hingui padi te ri bøni nú'a ma, ja 
ra uenda xra jutua yá mfeni co 'nara 
velo. Ha nura velo'a, pa da za da 
thacuabi de ja yá mfeni'u, mahyoni da 
gamfri ma Zidadahu ra Jesucristo. 
15 Pe asta mapaya ya me Israel hinxa 
baditho te ri bgni rá ley ra Moise ora 
he'ti'u, ngue'a hada nú'a ra velo pa 
jutua yá mfeni pa hinda badi te rí boni 
ra ley. 
16 Pe nu'bu nú'u da gamfri ra Zidada, 
nu'bé da thacua nú!a ra velo xa jutua 
yá mfeni. 
17 Y nú'a ra Zidada'a go gue'a ra Maca 
Ndahi, y nu'a tó'o pe'tsa ra Maca 
Ndahi ja rá coraso ya hingui 'buija rá 
hmanda ra ndaxjua ley. 
18 Pe núju stá camfrihu, ya hindí 
pe'tshu nú'a ra velo mi jutca ma 
mfenihu. Nujú ri hnequi rá nsunda ma 
Zidadahu ja ma 'muihu, nja ngu 'nara 
hñe ri yot'i. Ne 'na pa ngu 'na pa dí 
handuahu rá nsunda'a, y 'ramats'u ri 
mpadi ma 'muihu asta hinga 'buhu 
'nara 'mui ngu rá 'mui ma Zidadahu, y 
nurá Maca Ndahi ma Zidadahu go 
gue'a patca ma 'muihu. 
4 1 Nuje hinxa zabiguihe ga 
ø'tuahe rá 'befi Ajua ngue'a nu 
Ajua go gue'a xa 'racje nuna 'befina 
po rá nthecate. 
2 Y gatho nú'a dí pefihe hindi pefihe 
mant'agui nixi dí mpefihe co 'nara 
'betsa. Hindí udihe co 'raya nthate, 
nixi dí patuahe rá noya Ajua. Nula 
dí pthe, dí mañhe nú'a majuani de ja 
yá thandi ya ja'i. Y njabu da za da 
hyandgahe gatho ya ja'i gue dí pefihe 
'nara 'befi xá hño ja rá thandi Ajua. 
3 Nu'u tó!o hinxa mpøhø ne hingui ne 
da gamfri rá noya Ajua dí mañhe, go 

gue'u hingui tso ja yá mfeni te ri boni 
rá noya'a, ngue'a hada ra velo pa 
jutua yá mfeni. 

4 Nu'é xa go'tua yá mfeni ra tstondahi 
nú'a di nda de guecua ja ra ximhai, pa 
hinda yot!a ja yá mfeni rá noya Ajua 
nú'a utcahu rá nsunda ma Zidadahu ra 
Jesucristo, nú'á xi xá nsunda rá 'mui'a 
ngu rá 'mui Ajua rá Dada. 

5 Nú'a dí xilahe, hindi xi'ahe pa go 

gui camfriguihe, dí xi'ahe pa go gui 
camfrihu ma Zidadahu ra Jesucristo. Y 
nuje honse dya 'begohe de gue'ahu po 
rá ngue ra Zidada Jesu. 

6 Nu mi hyoca ra ximhai Ajua bi 'ñena: 
“Dá nja ra ñot!i ja ra 'bexuui.” Y nu 
Ajua go guetla xa yotca ma mfenihu 
nehe, pa njabu bi za dá handuahu rá 
nsunda'a nú!a bi 'ñe bi 'ñutcahu ma 
Zidadahu ra Jesucristo co rá 'mui. 


Ga 'buhu po ra jamfri 


7 Nujé dí njahu ngu 'nara ts'øe 
dega dohmi xa t'øt'e dega 'me'tsboja, 
dí pe'tsuahu rá noya Ajua pa dí 
mañhu. Y dí njahubu pa da hnequi 
gue nura tsledi dí pe'tshu go xa 'racju 
Ajua, hingo de ma ts'edisehu. 

8 Nuje masque haburaza t'utsaguihe, pe 
Ajua go gue'a ñangaguihe. Ha masque ya 
hindi pahe te ga øthe, pe Ajua nzantho 
faxcahe pa hinda du ma muihe. 

9 Masque ri dengahe ya ja'i pa te da 
'yøtcahe, pe Ajua hingui hegasehe. 
Masque ya ja pa da hyoje ya ja'i, pe 
Ajua ri suje pa hinte ga thohe. 

10 Nzantho t'øtcahe ngu bi t'ø'tua ra 
Zidada Jesu y asta himbi tho, pe nu'a 
bi yopa nte de ra du, y nubyá go gue'a 
ri ñangaguihe de ya ts'othogui, y 
njabu ri hneca rá ts'edi ja ma 'muihe. 
11 Nuje mientra dí tehe, 'na pa ngu 'na 
pa dí thoguihe njabu y asta da za da 
thogaguihe po rá ngue ma Zidadahu 
ra Jesucristo. Dí thohe njabu pa da 
hnequi ja ma 'muihe gue ra Zidada 
Jesu bi yopa nte ne ri ñangaguihe de 
ja ya tstothogui. 

12 Nuje dí thohe ya ts'othogui ne asta 
da za da thogaguihe, pa njabu nu'ahu 
da za gui pe'tshu ra te pa nzantho. 

13 Nuje dí pe'tshe ra jamfri ngu mi 
pe'tsa nú!a to'o bi 'yofo njaua ne bi 
'ñena: “Nugui dá camfri Ajua da 
maxqui, hangue por gue'a dá ma gue 
nu'á xi majuani ja rá tstedi.” Necje dí 
camfrihe Ajua, hangue hindí tsuhe ga 
manbahe rá noya'a. 

14 Ngue'a nuje dí pahe gue nu Ajua 
to'o bi japi bi yopa nte de ra du ma 
Zidadahu ra Jesu, go guet!a ma da 
jacju ga yopa ntehu nehe de ra du 
ngue'a dí 'buhu co ma Zidadahu ra 
Jesu, ne da zixcahu, nguje ngu'ahu, pa 
grá 'buhuni ja rá thandi'a. 

15 Gatho nuya ts'othogui stá thohe, stá 
thohe njabu po rá ngue'ahu, ne pa da 
gamfri ma'ra ya ja'i nehe, pa njabu 
gathoguihu ga umfu njamadi Ajua, y 
njabu ma'na da hnequi rá nsunda'a. 

16 Hangue hinga 'be ma ts'edihu 
pa ga pephu'a, masque 'yo rí the ma 
nzaquihu, pe numa 'ra!yo tehu 'na pa 
ngu 'na pa 'yo ri nja rá tsledi. 

17 Nuya ts'othogui dí thohubya, 
'bestho ma da thoguitho y hingyá 
dangui ngu rá ndangui nú!a ra johya 
ma dí t'acju, ngue'a po nú'a dí 
thohubya ma dí t'acju 'nara danga 
johya nu xcrá tsøfihu nuni habu xá 
nsunda, y nura johya!a xi dra dangui 
ne hinhya'mu ma da uadi. 
18 Hangue hinda 'yoda ma mfenihu ya 
t'øt'e nú'u dí hanthu de guecua ja ra 
ximhai, ngue'a gatho's ma da uadi da 
thogui. Go dá 'yoda ma mfenihu nú'u 
ya hño bí ja mahets!i nú'u hini hnequi, 
ne hinda ma da uadi da thogui. 
5 1 Nuna ndo'yo dí hahubya nja 
ngu 'nara ngu ma da nhuati. Y 
nu stí zø ra pa da nhuati, dí pahu gue 
Ajua ya xuá hyogahu 'nara 'ra!yo 
'mti nuni mahets'i, nú'a hinxa hyoca 
ra ja'i, ne hinhya'mu ma da nhuati. Y 
nú'a ra 'ra!yo 'mui'a go gue'a 'nama 
'ra!yo ndo'yohu ma dí t'acju. 

2 Ki majuani, de núbya dí hahu nuna 
ndo!yo, xi dí thohu ndunthi ya dumui, 
hangue ga nehmahu+ ya gra 'buhmahu 
nuni mahets'i co ma'na ma 'ra!yo 
ndo'yohu. 

3 Nuni ma grá pe'tshu ma'na ra 'ra'yo 
ndo'yo, hingue ma dí 'muse ma tehu 
nsi ra ndo!yo. 

4 Núju dí 'buthuua ja ra ximhai xi tu 
ma mtihu ngue'a dí hathu nuna 
ndo'yo. Ga nehmahu ga tsohuua nuna 
ra ndo!yo dí hahu, pe hingue pa ya 
hinga pe'tshu nuna ma ndo'yohu, 
hønse pa ma grá hañhu 'nara 'ra!yo 
ndo'yo nú'a ma dí tlacju, pa njabu ya 
hinhya'mu ga tuhu. 

5 Nuse Ajua go gue'a bi hñuxcahu pa 
da 'racju 'nara 'ratyo ndo'yo, ne bi 
'racju ra Maca Ndahi pa da za ga 
padihu gue xi majuani ma da 'racje 
nú'a xa ñatcahu. 

6 Hangue nujé dí to'mhu ne dí 
camfrihu gue ma da njabu. Ne dí pahu 
gue mientra dí 'buhuua ja ra ximhai co 
nuna ndo'yona, hingui tsa grá 'buhu 
'nadbu co ma Zidadahu nuni mahets'i. 
7 Dí to'mhu gue ma da njabu ngu núna 
dí camfrihu, hingue po nú!a dí hanthu, 
pe po ra jamfri nú'a dí pe'tshu. 

8 Hangue po nuna ra jamírina, ya ga 
nehmahu ga tuhu pa ga tsohuua nuna 
ra ndo!yo dí hahu pa grá 'buhu 'nadbu 
co ma Zidadahu nuni mahets'i. 

9 Hangue nujé dí othe ra ts'edi ga 'buhu 
xá hño ja rá thandi'a nuua ja ra ximhai 
ne nuni mahets!i nu xcrá 'buhu con 
gue'a, pa nu'á da hopca ma 'muihu. 

10 Ngue'a pe'tsi ma grá 'bahuni ja rá 
thandi ma Zidadahu ra Jesucristo pa da 
hñabgahu nguenda 'na ngu 'na ua stá 
gthu ra hño nuua ja ra ximhai, ua hina. 
Ne cada 'na de guecju ma da 'raca ma 
thahahu ngu nú!a ri 'ñepcahu. 


Ra apostol Pablo ma gue da za ga 
'buhu xá hño co Ajua 


11 Di tsuphe rá cue ra Zidada, 
hangue dí pthe ra ts'edi dí zofohe ya 

ja'i pa da gamfri'u. Ajua patca xá 
hño ma 'mtihe, ne dí to'mhe gue 
ne'ahu ya guí patcahe tengu ma 
'mtihe. 

12 Pe nuje, hindi mansehe tengu ma 
'muihe pa njabu gui camfriguihe. DÍ 
mañhe njabu pa nu'ahu go da za gui 
mañhe tengu ma 'mtihe. Nu'bé ha, da 
za te gui thatuahu nú'u ya ja'i ri 
'ñexase gue 'bui xá hño pe yá 'baitho, 
ngue'a hingui 'bui xá hño de yá 
coraso. 

13 Nu'bu núje stá 'be ma mfenihe ngu 
guí mañhu 'ra de gue'ahu, dí njahebu 
ngue'a dí pephe Ajua con gatho ma 
ts'edihe. Pe hina, ngue'a nuje ri xø ma 
mfenihe, ne dí njahebu pa ga u'tlahe 
hanja grí 'yohu xá hño. 

14 Numa Zidadahu ra Jesucristo xi ri 
macjw'a, hangue ringue'a dí pephu!a. 
Nujé dí pahu gue nu'á bi du pa ya 
hingo ga tuhu, ha nu mi du'a, ja ra 
uenda dá tuhu mahyegui con gue'a. 

15 Nu'á bi du po rá nguecju pa njabu 
núju dí tehubya ya hinga ma ga 'buhu 
de ma pahasehu, ma ga 'buhu pa ga 
$'tuahu rá paha nú'a to'o bi du po ma 
tstoquihu y nehe bi yopa nte pa 
guecju. 

16 Hangue nubya ya hindí jamasuhe te 
gatho pe'tsa ra ja'i pa ga pahe te gra 
'mti, ngu ndi pthe ma'met!o, asta 
nehe ma Zidadahu ra Jesucristo dá 
hyecuahe ya meximhai, pe nubyá ya 
hindi gthe njabu. 

17 Nu'a tó!o xa gamfri ra Zidada 
Jesucristo go gue'a ya xa yopa 'mui 
ma'ra!yo, nurá ndaxjua 'mui ma'met!o 
ya bi uadi bi thogui, y nubyá ya peltsa 
'nara 'ra!yo 'mui. 

18 Gatho gue'a bi 'yøt'a Ajua. Go 
gue'a bi punga ma ts'oquihu po rá du 
ra Zidada Jesucristo pa bi za dá 'buhu 
xá hño con gue'a. Ne núje yá 
'mehniguihe'a bi 'racje ra 'befi pa ga 
xiphe ya ja'i de nura pumbate ri uñ'a. 
19 Ajua bá pehna ra Zidada Jesucristo 
pa bi umbabi ra pumbate ya ja'i, pa da 

za da 'mui'u xá hño con gue'a, y nu'a 
ya hinda ma da benbabi yá thai de yá 
tstoqui'u. Ha nuje, bi 'racje ra 'befi pa 
ga xipabihe ya ja'i de nura pumbate ri 
uñ'a pa nu'é da za da 'mui xá hño con 
gue'a. 
20 Hangue núje yá 'mehniguihe ra 
Zidada Jesucristo dí zo'ahe, ja ra uenda 
go zo'asehu Ajua, hangue dí bante'ihe 
de rá thuhu ma Zidadahu ra Jesucristo 
gui 'yaphu ra pumbate Ajua pa njabu 
da za gui 'buhu za hño con gue'a. 
21 Numa Zidadahu ra Jesucristo himi 
tu ni 'nara ts'oqui'a, pe po rá nguecju 
Ajua bi 'yøt'e pa go gue'a bi hñasca 
gatho ma tstoquihu ja rá zi ndo!yo'a. 
Ajua bi 'yøt'a njabu pa bi za bi ma gue 
ya hinte ma ts'oqui dí tuhu ngue'a dí 
camfrihu ra Zidada Jesucristo. 

1 Hangue núje yá 'mehniguihe 

Ajua dí bante'ihe gue hinda 
'meditho nuna ra mpgho xa 'ra'ahu 
Ajua po rá hñoja'i. 
2 Ngue'a Ajua bi manga ja ra Maca 
T'ofo ne bi 'ñena: 

Nú'a ra pa dá pehn'a ra mpoho, 
gá hongagui ne dá ø't'a'i ri 
tladi. 

Y nú!a ra pa dá ne dá ñañ'a'i, 
gá honga ma mfats'i, y dá 
fax'a'i. 

Ha nubya nugui dí zi'ahu gue nubya 
guepya ya pa da za gui hyofihu Ajua 
pa gui mpøhøhu. 

3 Nuje hinto dí ø'tuahe ni 'nara 
nts'o'mti, pa njabu hinto da ñama'ñu 
de rá 'befi Ajua nú'a xa 'racje. 

4 Nu'a dí othe, dí udihe 'nara hoga'mui 
pa da hnequi gue yá hoga mefiguihe 
Ajua. Hangue dí tsetathohe gatho nú!a 
dí thohe, ya ts'othogui, ra nhyoya, ne 
ya dumui. 

5 Sta tsethe ya mfei, xa jocje fadi, xa 
nabgahe ya mundo ja'i. Stá thohe ra 
nzabi, stá 'ñathahe, stá thohe ra 
thuhu. Ne gatho dá tsetathohe. 

6 Dí 'yohe co ma mfenihe za ntlaxi. DÍ 
patuahe za hño rá noya Ajua. Di 

tsetathohe nú'a ptcahe ya ja'i ne dí 
pe'tsuahe ra tlequ'ei. Ne dí 'yohe ngu 
utcahe ra Maca Ndahi, ne xi dí 
pe'tsuahe ra hmate ya ja'i, hingue dí 
manthe. 

7 Dí manbahe rá noya Ajua, ne gatho 
nú'a dí øthe, dí pthe co rá tsledi'a. Co 
rá tsledila dí 'yohe xá hño pa da za ga 
ntatehe ne ga ñanbahe rá noya!a. 

8 'Raya i'qui xi ri numahñoguihe 

ya ja'i, ha nu matra ya i'qui ri 
numa'ñuguihe. 'Raya i'qui esca ma 
nsuhe, ha nu ma'ra ya i'qui ñama'ñu 
de guecje. 'Ra pecaguihe gue dyá 
c'uambahe, pe masque ri jaje njabu ya 
ja'i pe nuje hindi tsaya dí mañhe nú!a 
majuani. 

9!Ra gtle gue ngu hingui pacje, pe 
Ajua go gue'a pacje xá hño. 'Raya 
i'qui ya 'ñena da thogaguihe, pe hina, 
tygtla Ajua dí tethohe. Sta thohe 
ndunthi ya ts'othogui pe asta nubya 
hinstá tuhe. 

10 'Raya i'qui xi xa du ma muihe, pe ja 
rí hñuse ma muihe co nú!a ra johya ri 
'racje ra Zidada. Masque dí thohe ra 
nhyoya, pe ndunthi to'o stá zohe pa xa 
hñanga ya hño de Ajua. Masque 'ñena 
hinte dí pe'tshe, pe Ajua ha pe'tsa 
gatho nú'a dí hoñhe, hangue njabu 
hinte ri 'betcahe. 

11 Ma zi cu'ihu gyá menguhu 
Corinto xi drí ma!ahe, hangue stá 
xi'ahe gatho nú'a stá beñhe, ne hinte 
dí cón'ahe. 

12 Xi drí ma'ahe con gatho ma muihe, 
pe nu'ahu hingrí macje con gatho ri 
muihu. 

13 Núgui dí zo'ahu dí nja ngu 'nara 
dada zofo yá batsi, hangue dí to'mi 
gui coscahu ra hmate. 


Nuju rá nijaguihu Ajua nú'a te 


14 Nubyá dí xi'ahu, oguí ntsixhu 
co nú'a hingyá gamfri. Ngue'a ¿hanja 
da za da 'mui 'nadbu ra hñoja'i co ra 
nts'o'mui? Ne ¿hanja da za da 'mu 
mahyegui ra ñot!i ne ra 'bexuui? 

15 Ne chanja da za da me'tsa 'nadra 
mfeni ra Zidada Jesucristo co ra Sata? 
Ne chanja da za da me'tsa 'nadra 
mfeni ra gamfri ne nú'a hingrá 
gamfri? 

16 Ne ¿hanja da za da nja ya c'oi ja rá 
nija Ajua? Hina, hinda za. Nugui dí 
xi'ahe njabu ngue'a nuju go rá 
nijaguihu Ajua nú'a te, ngu bi 'ñena'a 
ja ra Maca T'ofo: 

Nugui ma ga 'bui con gue'ahu, 
ne ma ga 'yo habu gri 'yohu; 

nugui go dri Ajuaguihu, 

ha nu'ahé go dua hnini'ihu. 

17 Hangue Ajua bi 'ñena nehe ja ra 
Maca T'ofo: 

'Ueguehu de nú!a øt'a ya ts'oja'i 
pa hingui tenbahu nuyá 
ts'ot'øt'e øt'e'u, ena njabu ma 
Zidadahu; 

ne oxqui øthu nú'a xá nts!o, 

pa njabu da za gui 'buhu con 
guequi, ha nugui con 
gue'ahu. 

18Ne go dri dadaguihu, 

y nu'ahu dua t'u'ihu ne dua 
t'ixu'ihu, njaua xicju Ajua ma 
Hmuhu nú'a to'o pe'tsa gatho 
ra ts'edi. 

1 Ma zi cu'ihu, guehya ya danga 

hña'ti xa ñatcahu Ajua, hangue 
mahyoni ga 'ueguehu de gatho ya 
tstoqui de ma mfenihu ne de ma 
ndo'yoh+. 'Na pa ngu 'na pa ga 
tlaxca ma mfenihu ne ga 'yohu co rá 
ntsu Ajua. 


Ra apostol Pablo bi johya de hanja 
bi ñobri ya cu me Corinto 


2 ¡Ogrí utsaguihe! Xi da macje, 
ngue'a ni 'na de gue'ahu hinstá 
ø't'ahe ni 'nara nts'o'mui, nixi hinstá 
ultiahe, ne nixi hinstá ha'ahe pa ga 
han'ahe te ga han'ahe. 

3 Hingo 'nara nts'ui núna dí xilahu, 

ngue'a ja juadi dá xi'ahu gue xi drí 

ma'ahu con gatho ma mui, nubya y 
asta ma du. 

4 Dí camfri gue guí øthu núla dá 
xi'ahu, hangue dí e'ts'a ri nsuhu, y 
masque dí thogui ndunthi ya 
ts'tothogui, pe nu'ahu guí hubga ma 
muihu ne xi drí johya ndunthi por 
gue'ahu. 

5 Desde nda tsøhe de guecua 
Macedonia, himbi za dá 'buhe xá 
hño, ngue'a xi ndí thohe ndunthi ya 
ts'othogui, haburaza mi 'bui nú'a 
to'o mi utsaguihe po rá noya Ajua, 
ne xi mi tu ma mtihe por gue'ahu. 

6 Pe Ajua nú'a hu'mba yá mti nú'u 
to'o tu yá mui, bi hñubga ma muihe 
ngue'a bá pencahe ra cu Tito pa da 
zonje. 

7Xi dá johyahe nu mi 'ñe bi zonje, ne 
bi xicje gue xi mri johya de gue'ahu, 
hangue ma'na bi hñubga ma muihe. 
Ne bi xicje gue guí nehmahu gui 
hyandgahe. Ne bi xicje gue xi xa du ri 
muihu por nú'a xcá gtcahu. Ne bi xicje 
gue xi guí pthu ra ts'edi pa gui 'yothu 
nú'a dá xi'ahu. Hangue ma'na xi dá 
johyahe. 

8 Dí padi gue numa carta dá 
pehn'ahube bi ja'ahu bi du ri muihu, 
nequi bi duhma ma mui nehe. Pe 
nugui hindí yohna ma mfeni, ngue'a 
dí handi gue nú'a ra carta!a bi jalahu 
bi du ri muihu masque 'raya zi 
patho. 

2 Hangue nubyá drí johya co nú'a ma 
carta dá pehn'ahubu ngue'a bi ja'ahu 
ga tu ri muihu pa njabu gá pthu nú'a 
dá xi'ahu, hingue dá johya ngue'a gá 
thohu ya dumui. Xa du ri muihu, pe 
gá ñobrihu, y njabu gá øthu ngu nú!a 
ri ho Ajua. Hangue odi tu ri muihu de 
nú'a dá op'ahu ngue'a hinte gá jahu. 
10 Nu'u tó'o tu yá mui de yá tsloqui ne 
da 'uegue de gue'u pa go da 'yø'tua 
rá paha Ajua, nu'ú go gue' ma da 
mpøhø ne hinhya'mu da beni gue go 
nara 'ñu nú'a ra dumui bi thogui. Pe 
nu'u tó'o da du yá mui de yá ts'oqui 
ne hinda 'uegue de gue'u, go gue'u ma 
da 'medi ja ra du pa nzantho. 

11 Nu'ahu ha, gá tu ri muihu ne gá 
ø'tuahu rá paha Ajua, ne gá ntso'mhu 
ngue'a hinxqui tstithohu nú'a ra cu bi 
tyøt'a ra tsloqui. Hangue xi gá 'yothu 
ra tsledi pa gá 'yothu núla dá xi'ahu. 
Gá mañhu gue hinhya'mu gá tehehu 
nú'a ra cula. Gá ncuehu de nú'a bi 
tyøt'e, ne gá ntsuhu ngue'a hinte xqui 
xiphu, ne 'mefa gá zofohu!a pa bi 
ñobri. Nubyá guí ne gui hyandgahu, 
ngue'a ya xcá 'yo'tuahu!a ngu nú'a mri 
'nepi. Nubyá ha, dí padi gue hinte guí 
tuhu de nú'a ra t'øt'e bi nja. 

12 Hindá op'ahu honse po rá ngue nú'a 
xqui 'yot!a nú'a ra cu, nixi por nú'a 
to'o bi t'ø'tua ra tstoqui. Nugui dá 
op'ahu pa gui dama 'yothu nú'a dá 
xi'ahu, pa njabu da zo ri mfenihu gue 
xi guí ne gui 'yotcaguihu ja rá thandi 
Ajua nú'a dí xilahu. 

13 Hangue nubyá xcá hubga ma 
muihu. 

Ne ma'na xi stá johyahe ndunthi 
ngue'a nuni ra cu Tito gá hu'mbahu 
rá mui nehe, hangue xi bi johyani. 

14 Nugui xi stá e'ts'a ri nsuhu ja rá 
thandini, ne hinstá 'be ma tsa de nú'a 
stá xipabini de gue'ahu, ngue'a gatho 
bi njabu ngu nú'a dá ma. Gatho nú'a 
stá xilahu go gue'a majuani, ne nú'a 
stá xipabini. 

15 Ha nuni xi ri ma'ahu, ngue'a bentho 
gue nú'a ra pa'a bi mabu bi zoñ'ahu 
ga umfu ntsaya co ndunthi ra t'equ'ei 
ne ra hmate, ne gá 'yothu nú'a bi 
xilahu. 

16 Hangue nubyá ma'na xi drí johya 
ngue'a dí padi gue guí pthu gatho nú!a 
stá xi'ahu. 


Unga ri mfats'ihu con gatho ri pahahu 
8 1 Nubya zi cuhu dí ne ga xi'ahe 

gue Ajua po rá hñoja'i xa umba 
ra tsledi pa xa 'yøt'a 'nara danga 'befi 
gatho nú'u ya cu ri munts'i haburaza 
de guecua Macedonia. 


2 Nú'ú masque xa thogui ndunthi ya 
tstothogui ne xi nts'edi tho ra nhyoya, 

pe xi ja yá johya'u. Hangue masque 
hyoya'u, pe con gatho yá paha xa 
unga 'nara danga mfats'i dega boja pa 
da mats'i ma'ra ya cu. 

3 Nugui dí padi xá hño nú'a dí xi'ahu, 
gue nu'ú bi unga yá mfats!i con gatho 
yá mui asta habu bi zupa yá ts'edi, ne 
bi uni'u masque mi p'tuahma ra 
'bedi'u. 

4Y asta mi acje ra favo ga umfe 
nsequi'u pa da munts'a nú'a ra 
mfats!ila ne da 'racje pa ga ha'tsuahe 
nú't ya cu xi tho ra nhyoya nuni 
Jerusale. 

5 Y hingue hønse bi unga yá mfats!i 
dega boja'u, nehe bi 'yøt'a ma'na 
ndunthi de nú'a hinduí tø'mhe, ngue'a 
ma'na xi bi du'tsua yá mui da mepabi 
Ajua, ne da 'yøt'a ngu nú'a dá xiphe, 
ngu nú'a bi xicje Ajua. 

6 Hangue nuni ra cu Tito ya dá xiphe 
da maby Corinto pa da ben'ahu gui 
sigui gui munts'a ri mfats'ihu nú'a ya 
xcá faha xcá muntshu ngu nú'a bi 
xi'aheni nura mudi. 

7 Nu'ahu xi xcá ponga ri hmihu ngue'a 
xi ja ndunthi ri jamfrihu, ne xi guí 
pahe gui 'fudihu xá hño rá noya Ajua, 
xi ja ri mfadihu, xi guí øthu xá hño 
nú!la manga rá noya Ajua, ne xi grí 
macje nehe. Nubyá, pa ma'na gui 
ponga ri hmihu nehe, xi da sigui gui 
muntshu nú'a ra mfats'i. 

8 Pe nugui hindí ja'ahu gui 'yothu. 
Hønse dí xi'ahu nú'a øt'a ya cu de 
guecua Macedonia, pa 'bu gui 'yothu 
njabu nehe, nu'bé ha, da hnequi gue 
xi majuani ja ri hmatehu. 

9 Nu'ahu ya xcá patuahu tengu rá 
hñoja'i ma Zidadahu ra Jesucristo. 
Nú'á masque go rá meti gatho ya hào 
de mahets'i, pe bi 'ñe bi nhyoyaua ja 
ra ximhai po rá nguecju, pa njabu bi 
za bi 'racju gatho ya hño de mahets'i 
pa dua metihu. 

10 Nugui njabu dí beni ga xi'ahu, 
gue xá hño pa gue'ahu gui sigui gui 
muntshu nú'a ra mfats'i gá fuhu gá 

muntshu majeya. Nu nga fuhu ga 
uñhe!a, ga uñhu con gatho ri muihu. 
11 Hangue nubyá con gatho ri muihu 
juahu gui uñhu nú!a ra mfats!i xcá 
fahu xcá muntshu. Uñhu asta habu 
da zu ri tsledihu. 
12 Ngue'a nu'bu gui unga ri mfats'ihu 
con gatho ri muihu ne asta habu da zu 
ri ts'edihu, nu'bé ha, gue'a ri ho Ajua. 
Ajua hingui a'ahu nú!a hingui tsu ri 
ts'edihu. 

13 Hindi xi'ahu gui umfu ra 
mfats'i ma'ra pa go gui nhyoyahu. 
14 Nula dí xi'ahu, núbya ja te guí 
peltshu, da za gui faxhu ma'ra to'o 
hingui pe'tsi, pa njabu ra pa'a hingo 
gri pe'tshu, ne 'bu go di pe'tsi'u, nu'ú 
da za go da max'ahu nehe. Njabu gui 
mfaxhu 'na ngu ma'na pa hinte gui 
'behu. 
15 Gui njahu ngu bi nja ya me Israel nu 
mi menpabi Ajua te da zi'u, ngu ena ja 
ra Maca T'ofo: “Nu'a tó'o bi go 
ndunthi, hinte bi bonguabi; ha nu'a 
tó'o tstutho bi go, himbi 'bepabi 
nehe.” 


Ra Tito ne nú'u ma'ra ri 'ñoui 


16 Dí umba njamadi Ajua ngue'a 
nu'á bi xocua rá mfeni nuni ra cu 
Tito pa rí dagui rí du por gue'ahu 
ngugui. 

17 Nuni bi 'yøde ma nt'adihe gue da 
mabu dua c'a'ts'ahu, ne ma da ma de 
rá paha sehe ngue'a xi rí dagui rí du 
por gue'ahu. 

18 Nehe di penhebu ma'na ra cu 
pa da meuini. Nuni ra cu zi xa 
tle'tsua rá nsu ja gatho ya nija, y 
gatho ya cu ma gue nuní xi manba 
xá hño rá noya Ajua. 

19 Y hingue hónse ñamahño'u de 
guehni, nehe bi hñuts'ini pa ga mahe 
Jerusale ga tsohe nú'a ra mfats'i dí 
muntshu. Y núna dí pthu guehna pa rá 
nsunda Ajua, ne pa da badi nú'u ya cu 
ma ga ha'tsuahu ra mfats!i, gue nu'ahu 
xi guí faxhu'u con gatho ri muihu. 


316 


20 Y nuje xi drí jamasuhe nuna boja 
ma ga haxhe pa hinto da ñama'ñu de 
guecje. 

21 Nuje nzantho dí pthe ra ts'edi pa ga 
suhe gatho ya t'øt'e xá hño ngu rí 
'tñehe. Y hingue honse ja rá thandi 
Ajua dí gthe njabu, nehe ja yá thandi 
ya ja'i. 

22 Nehe dí penhebu ma'na ra cu 
pa da meui nuni ra cu Tito co nuni 
ma'na ra cu, ngue'a stá hanthe 
ndunthi ya i'qui gue xi xa supabi yá 
'befi Ajua con gatho rá mui. Y nubyá 
xi ne da maby dua c'a'tstahte ngue'a 
camfrini gue nu sta zóombu ma gui 
'yothu xá hño ngu rí 'ñehe. 

23 Ha nu'bu to'o da 'yan'ahu de nuni 
ra cu Tito, xipabihu gue drí mpe'be 
mahyegui ja rá 'befi Ajua ne go guehni 
stá penpu pa da max!ahu. Ha nuyu má 
yoho ya cu, go xa mehna ya nija de 
guecua. Y nuya cuyu ri hnequi ja yá 
'mui rá nsunda ra Zidada Jesucristo. 
24 Hangue 'ñutuahu 'nara hoga hmate 
nuya cuyu, pa njabu da badi gatho 
ma'ra ya cu gue xi majuani ja ri 
hmatehu ngu nú!a stí xipabi'u de 
gue'ahu. 

Ra mfats'i hmunts'i pa ma'ra ya cu 
9 1 Ma zi cu'ihu, ya hinga 

mahyoni ga yopa op'ahmahu pa 

ga ben'ahu de nú'a ra mfats!i ma ga 
umft ya cu, 
2 ngue'a ya stá pat'a ri hoga pahahu. 
Xi stá eltsta ri nsuhu ngue'a stá xipabi 
ya cu de guecua Macedonia de nú'a ri 
hoga paha guí pe'tshu, núlahu gyá 
menguhubu Acaya. Ne stá xipabi gue 
nu'ahu de majeya ga fuhu ga muntshu 
ra mfats'i. Y co nuri hoga paha guí 
peltshu xcá nuphu yá mfeni ndunthi 
ya cu de guecua Macedonia. 
3 Pe masque'a, dí pehn'ahubu nuyu 
ya cu pa da ben'ahu gui sigui gui 
muntshu nú!a ra mfats'i ngu nú'a stá 
xipabi ma'ra ya cu de gue'ahu, pa da 
njabu ngu nú'a stá xipabi'u. 

4Di xi'ahu njaua ngue'a xi'bu ga 
me'bebu 'raya cu de guecua 
Macedonia ha nu xcrá tsoñhebu di 
othotho ra mfats'i de nú!a stá ma gue 
ya xcá muntshu. Nu'bé ha, ja ga 
'behni ma tsahe, hinga honseguihe, 
ne'ahu nehe. 

5 Hangue da beni gue ante ga mahebu, 
mahyoni ga pehn'ahebu da 'met'o 
nuyu hñu ya cu da ma da ben'ahu de 
nú'a ra mfats!i xcá mañhu gui uñhu. 
Nuyu ya cuyu guehyu ma da max!ahu 
gui muntshu nú'a ra mfats'ila. Y dí 
nehe gui uñhu con gatho ri muihu, 
hingue dí nehe gue nu xcrá tsoñhe ja 
ga ja'ahe pa gui uñhu, dí nehe gue nu 
xcrá tsoñhe, ya di ja. 

6 Beñhu núna ma ga xi'ahu: Nu'a 
tó'o da mot'a 'na tui, gue'a 'na tui da 
xofo, pe nu'a tó'o da mot'a ndunthi, 
ma da xofo ndunthi nehe. 

7 Hangue bensehu ja ri mfenihu nú'a 
ma gui uñhu, y gue'a gui uñhu'a. Pe 
uñhu con gatho ri pahahu, ne ogrí 
hyøcju nú'a guí uñhu, ngue'a Ajua xi 
ri madi nú'u to'o ri unga 'nara mfats'i 
con gatho yá paha. 

8 Ajua ja rá tsledi pa da jap'ahu ne da 
xup'ahu gatho nú'a te guí pe'tshu, pa 
njabu hinte da 'yg'tlahu ra 'bedi, y 
njabu ma'na da xup'ahu pa da za gui 
faxhu nú'u ma'ra to'o hingui tsupabi. 
9 Nu'be gui othe njabu, nu'bé ha, guí 
øthu ngu nú'a xa t'ofo ja ra Maca 
T'ofo habu ena: 

'Nara hoja'i con gatho rá mui xi 
hecuabi ya hyoya ndunthi ya 
hño, 

y nurá hñoja'i'a hinhya'mu da 
'medi. 

10 Ajua 'racju ya nda pa ga pothu, ne ri 
japi da nte pa da nja te ga tsihu. Nehe 
go gue'a da xup'a'ihu nú'a ra mfats'i 
guí uñhu, pa njabu ma'na da nja nú'a 
te gui uñhu. 

11 De nú!a ra mfats'i ma gui uñhu, 
ma'na ma da xup'ahu pa ma'na da za 
gui uñhu. Y gatho nú'a ri mfats'ihu ma 

ga ha'tsuahe ya cu, nu stí hñani'u ma 
da umba njamadi Ajua po nú!a ri 
mfats'ihu. 

12 Y njabu hingue hónse ma gui umf 
nú'a te ø'tua ra 'bedi'u, pe nu'á ma da 
umba ndunthi njamadi Ajua de gatho 
nuna xcá 'ygthu con gue'u. 

13 Y nu sta hñanga nú'a ri mfats'ihu, 
ma da xøcambeni Ajua'u ngue'a ma da 
badi gue xi xcá camfrihu rá noya ra 
Zidada Jesucristo ne guí ptehu. Nehe 
da xpcambeni'u Ajua ngue'a guí umfu 
ri mfats'ihu con gatho ri muihu. Y 
nú'a guí othu gue'a 'nara hño pa gatho 
ya cu. 

14 Y nuya cu'u ma da 'yapabi Ajua 
ndunthi por gue'ahu, ne da me'tslahu 
ra hmate ngue'a Ajua xa 'ralahu ra 
ts'edi pa guí ufihu ri mfats'ihu. 

15 ¡Ga umfu njamadi Ajua ngue'a bá 
pencahu rá hmaca T'a, y guehna 'nara 
'baha ma'na xi ra dangui de gatho! 


Rá ts'edi nú'a mri hña ra Pablo 
ngue'a mrá apostol 
1 0 1 Núgui drá Pablo di zo'a'ihu 
co ra t'equ'ei ne ra hmate 
nú'a ri 'racagui ma Zidadahu ra 
Jesucristo. 'Ra de gue'ahu guí eñhu 
gue ora dí 'bui con gue'ahu xi drá 
hoja'i, pe nú'bu dí 'bui yabu de 
gue'ahu, guí eñhu gue hindí tsu pa 
te ga xi'ahu. 
2 Pe nugui dí zi'ahu oxqui jacju ga 
zo'ahu ntsledi nu xcrá 'bui con 
gue'ahu, ngue'a stá beni ga tsúlahu 'ra 
de gue'ahu nú'ahu xcá mañhu gue dí 
mpefihe de ma mfenisehe, hingue de 
nú'a 'bepcahe Ajua. 
3Xi majuani nuje dyá ja'ithohe otho 
ma ts'edihe pa ga ntunhe co ra nts'o. 
Nuje drí ntunhe pe co nú'a ra tsledi ri 
'racje Ajua. 
4 Y nú!a dí hahe pa ga ntuhnihe 
hingue ngu nú'a ha ya meximhai, 
ngue'a nú'a dí hahe, dí hanpahe rá 
tsledi Ajua xa 'racje pa ga huatuahe yá 
'befi ra tstondahi. 

5 Y con gue'a ha, dí co'tuahe yá ne 
nú'u to'o hingui pa Ajua ne xi ri 'ñets!i 
gue xi ja yá mfadi pe hinga gue'a nú'a 
ma, ne u!ta ma'ra ya ja'i pa hinda 
gamfri nehe. Nuje dí zofohe ya ja'i da 
hyepu ya mfeni de nuna ra ximhai pa 
da nhyoga 'yøde de ma Zidadahu ra 
Jesucristo. 

6 Y nu xcrí hñañhu nuna ra ts'ofo dí 
'ralahe, ma ga hambahe nguenda nú'u 
hinda ne da 'yøtcahe. 

7 Nu'ahé hinguí huxhu nguenda 
xá hño tengu gra 'mui 'nara ja'i pa 
gui camfribihu, nguetho nu'ahú guí 
camfrihu honse de nú'a ri hnequi. 
Nú'ahu guí pahu gue rá meti'ihu ma 
Zidadahu ra Jesucristo, pahu gue 
necje yá metiguihe nehe'a. 

8 Nugui hindí ntsa ga ma de nú'a ra 
tsledi bi 'racje Ajua pa dá zo'ahe, 
ngue'a nu'á bi 'racje nura tsledi'a pa 
ga zo'ahe pa ma'na da nja ri jamfrihu, 
hingo pa da 'me ri jamfrihu. 

9 Ne nugui hindi ne gui 'ñeñhu gue 

dí ne ga pi'ahu co numa carta dí 
pehn'ahubu. 

10 'Ra de gue'ahu guí eñhu gue nú'bu 
dí 'bui yabu de gue'ahu xi dí tsúlahu 
co ya carta dí pehn'ahu, nepu guí 
mañhu nehe gue nú'bu dí 'bui con 
gue'ahu othogui ra tstedi pa ga 
tsúlahu. Ne guí mañhu gue nixi pa 

ga ña hindí padi. 

11 'Bg nú'ahu guí mañhe njabu, pahu 
xá hño gue ngu nú'a dí op'ahu núbya 
hindi 'bui con gue'ahu, njabu nehe ga 
øt'e nu xcrá 'bui con gue'ahu. 

12 Nuje hindi njahe ngu nú'u 'yobu 
xi ri 'ñexa sehe. Nu'é ri hñecua sehe 
'na ngu ma'na, ngue'a ya 'bemfeni. 

13 Pe nuje hindi njahe ngu'u, honse 
nu'a dí øthe, dí mañhe nú'a majuani 
stá pefihe, ngue'a Ajua go xa 
'racaguihe nuna ra 'befina, ne bi 
hñuxcaguihe pa dá mahebu Corinto 
dá zo'ahe de rá noya!a. 

14 Hingrá ntlets'i núla dí mañhe gue go 
rá mudiguihe dá mahebu dá ha'tstahe 

rá noya ma Zidadahu ra Jesucristo, 
ngue'a nu'á xi majuani dá mahebu. 

15 Hindrí 'ñexhe gue go stá pefihe nú'a 
xa mefi ma'ra, hónse nu'a dí nehe gue 
ma'na da nte ri jamfrihu, pa njabu 
ma'na da ndangui rá 'befi Ajua nú'a xa 
'bepcahe ga pehe con gue'ahu. 

16 Nehe dí to'mhe gue 'mefa ma ga 
zofohe matra ya ja'i de nú'u ma'ra ya 
hnini thogui de ri hninihu habu hinxa 
ntipdetho rá noya Ajua, pa njabu 
hinda tlena gue drí 'ñexhe co nú'a ya 
xa mefi ma'ra. 

17 Nu'bu to'o da 'ñets'i de nú'a te 
xa mefi, dá 'ñets'i 'bu xa mefi co rá 
tsledi Ajua. 

18 Nu'bu 'nara ja'i di 'ñexase de nú'a 
xa mefi, hinte ri muui rá nt'ets'i. Pe 

nu'bu go Ajua e'tsua rá nsu'a, nu'bú 
ha, ri muui nú!a rá 'befi'a. 


Ra apostol Pablo ne nú'u 
ya 'ñet'a apostol 


1 1 1 ;Xama hinda zøt'a ri muihu 
de ntina di zi'ahubya, 
masque gui beñhu gue di nja ngu 
nara 'bemfeni ngue'a ma ga ma de 
nú'a stá øt'e, pe osta zøt'a ri muihu! 
2 Nugui dí tagui dí tu por gue'ahu ne 
dí ne xi gui 'buhu xá hño ngu nú'a ne 
Ajua, ngue'a nugui go rá mudigui dá 
zo'ahu de ma zi Hmuhu ra Jesucristo 
pa ga camfrihu!a. Ne dí ne gui 'buhu 
xá hio ja rá thandi'a, gui njahu ngu 
nara nxutsi xá ntlaxi ma dra dapabi ja 
rá 'ye nú'a to'o ma da 'yøt'e drá dame. 
3 Pe nugui dí tsu dra t'e'tlahu pa dra 
ts'oc'a ri mfenihu ne gui 'ueguehu de 
nura hoga hmate guí pe'tsuahu ra 
Zidada Jesucristo. Dí tsu gui njahu 
ngu ra Eva bi hyat!a ra tstondahi 
nú'bu bi mpunga qu'eña. 
4 Ngue'a nu!ahu 'bestho guí camfrihu 
nuto pabu zo'ahu de ma Zidadahu ra 
Jesu pe de ma'na'ño ra mfeni, hingo 
ngu nú'a stá xilahu. Ne guí camfrihu 
nuto zo'ahu de rá Maca Ndahi Ajua, 
pe hingui u'ttahu ngu nú'a stá u'tlahe. 

Ne guí camfrihu nuto zo'aht de ma'na 
ra noya hinga mahyegui co nú'a ra 
maca noya stá xilahe, gatho xi guí 
camfrihu 'bestho. 

5Pe nugui dí camfri gue ma'na dí 
pe'tsa ra nsu que nú'u ri 'ñetla apostol. 
6 Masque hindí padi ga manga ya noya 
mahotho ngu mañ'u, pe dí padi gue 
nú'a dí ma gue'a majuani ngu xcá 
'yøhu stá ma, ngue'a nzantho stá 
zo'ahu co ra mfadi nú'a xa 'racagui 
Ajua. 

7 ¿Ha gue 'nara ts'ocate dá øt'e 
ngue'a hindá han'ahu nú'a ra boja 
nguí 'racju nu nda zo'ahu de rá noya 
Ajua? ¿Ha gue bi u ri mfenihu hønse 
ngue'a gá handgahu dá mpefi pa dá 
tsudi nú'a te mi 'becagui pa bi za dá 
zo'ahu de rá noya Ajua? 

8 Nula ra mfats'i dá hani, dá hani de 
ma'ra ya nija pa bi za dá mabu dá 
zo'ahu de rá noya Ajua. 

9Y nu nduá 'bupu con gue'ahu, hindá ne 
dá xuhña'ihu ni 'na de guetahu de nú!a te 
mi øtca ra 'bedi, ngue'a nuya zi cu de 
guecua Macedonia go gue'u bi hñascabu 
nú!a te mi øtca ra 'bedi. Nugui xi dá øt'a 
ra tsledi pa hindá xuhña'ihu, ne nzantho 
ma ga gt'a njabu. 

10 Nugui dí manga nú'a majuani ngu 
nú'a bi 'ñutcagui ma Zidadahu ra 
Jesucristo ga øt'e, y dí xi'ahu gue 
hinda za to'o da jacagui ga hanbabi yá 
boja ya cu de guepu Acaya nsgcta por 
ngue'a dí manba rá noya Ajua. 

11 ¿Te guí beñhu? ¿Ha gue guí beñhu 
gue dí utsalihu ngue'a hindá han'ahu 
ri mfats'ihu? Hina, hindrí utsa!'ihu. 
Ajua padi gue xi drí ma!a'ihu. 

12 Nugui ma ga sigui ga øt'a ra 
ts'edi pa hinga han'ahu ni 'nara 
mfats'i, pa njabu hinda 'ñenga nú'u 
ma'ra 'yobu ri 'ñet'a apostol gue nú'a 
øt'u, guela dí øthe nehe. 

13 Nu'á 'yobu ri 'ñet'a apostol de ra 
Zidada Jesucristo ne ri 'ñetla mefi de 
Ajua, pe hinga majuani, ngue'a go ya 
hyate. 


RÁ ÑOHO RA CORINTIO 11 


14 Y hinga 'yøhu de nú'a øt'a nú'u ya 

cluamba ja'i, ngue'a asta ra Sata nehe 
ri 'ñetla enxe de Ajua. 

15 Hangue hinga 'yøhu gue nuyá mefi 
ra tslondahi ri 'ñet'a mefi de Ajua. Pe 
nuya mefi'u ma da gu'tuabi Ajua ngu 
nú'a xa 'yot!e'u. 


Nú'a bi thogui ra Pablo 
ngue'a mrá apostol 


16 Ma'na'qui dí yopa xi'ahu: 
Oxqui ma gui beñhu gue xi stá 'be 
ma mfeni ngue'a dí ma de nú'a stá 
øt'e, pe nu'bu njabu guí beñhu, ua 
beñhu. Pe 'racju nsequi ga 'ñexa ts'u 
ngu ri 'ñexa nú'u malra. 

17 Núna dí ma, dí manse de guecsehe, 
hinga gue'a xa 'ñutca hmaha ma 
Zidadahu, ne dí nja ngu 'nara 'bemfeni 
drí 'ñexase. 

18 Ngue'a ndunthi ya ja'i xi ri 'ñets'i co 
ya t'øt'e nú'u jaua ja ra ximhai, 
hangue nequi ma ga 'ñexa ts'u. 

19 Nu'ahu guí behmahu gue xi ja ri 
mfadihu, pe hinga majuani ngue'a grí 
ho gui 'yothu nú'a xi'ahe nú'y xi ya 
'bemfeni. 

20 Nu'ahu hingui tsøt'a ri muihu de 
nd'a xi'lahu nú'u ya ja'i'4, masque ri 
ja'ahu gui pepabihu ne a'ahu ya boja, 
ne masque ha'ts'a'ihu gatho nú'a guí 
pe'tshu, ne masque ri 'ñetla nda'u pa 
da za da manda'ihu, ne ñama'ñu de 
gue!ahu, pe xcá hoptahu pa xa njabu'u. 
21 Nugui dí manga majuani gue nuje 
hinhya'mu stá beñhe ga ø't'ahe njabu 
ngu núla ø't'ahu nú'u ri 'ñet'a apostol, 
hangue 'ra de gue'ahu guí eñhu gue 
hinte ma fadihe. 

Pe nugui hindi tsu ga 'ñets'i ngu 
ri 'ñets'i nú'u ya 'ñetla apostol, 
masque gui beñhu gue dí nja ngu 
nara 'bemfeni. 

22 ¿Ha gue nu'ú ñaca ebreo? Nequi 

dí ñaca ebreo. ¿Ha gue nu'ú ya me 
Israel? Nequi drá me Israel. ¿Ha gue 
nu'é xquí 'ñehe desde yá ja'i ra Abra? 
Nequi ja stí 'ñehni nehe. 

23 ¿Ha gue nu'á mañ'u gue yá mefi ra 
Zidada Jesucristo? Nugui ha, go rá 
mefigui. Nubyá dí ña 'ñena 'nara 
'bemfeni ngue'a dí manga njabu. 
Nugui ma'na stá mpefi que gue'a, ne 
ma'na xra fetclagui que gue'u, ne 
ma'na ndunthi ya i'qui xa jocagui ja 
ya fadi, y ndunthi ya i'qui stá c'ot'i ya 
pa xa thogagui. 

24 Cutla ma i'qui bi metc'agui ya 
xodyo, y cada ra inqui mi fetc'agui, mi 
'racagui 'natema'retla ne guto ya mfei. 
25 Hñu'qui bi hnabgagui co ya za. 
'Na!qui ya ma xa thogagui co ya 
nc'ahni. Hñu'qui bi yai nuya motsa 
habu ndi pa, ne de guehni 'na'qui dá o 
mbo ra dehe 'na pa ne 'na xuui. 

26 Xi stá 'yo ndunthi. Sta 'raxa ja ya dathe 
xá ntstuni. Sta c'ot'i de yá 'ye ya dacate, 
ne stá c'ot!i de ja yá tye ma miqu'ei'be 
nú't ya xodyo ne de ja yá 'ye ya ja'i 
hingyá xodyo. Sta thogui ya tstothogui ja 
ya hnini ne ja ya mbonthi ne ja ra ndehe. 
Ne zua nts'uni pa guequi nura ora ndi 
'ño'be nú'u mri 'ñet'a cu. 

27 Stá thogui ndunthi ya nzabi ngue'a 
xi stá mpefi ndunthi. Stá 'ña'tha. Stá 
tho ra thuhu ra nduthe. Stá tho ra tse 
ne stá tho ra 'ñahe. 

28 Hingue honse ndi thogui gatho 
nuya ya tstothogui'u, nehe ndi tho ya 
dumui ngue'a mi oda ma mfeni de 
gue'ahu ne de gatho ma'ra ya gamfri. 
29 'Bu 'nara cu otho ndunthi rá jamfri, 
ja ra uenda gue nequi dí njabu nehe. 
'Bu 'nara cu da t'w'ti pa da 'yotla 'nara 
tstoqui, nugui xi ri 4 ma mfeni ne 
tsøt'a ma mui co nú'u ya 'yu'tate. 

30 Nu'bu mahyoni ga 'ñets'i, ma ga ma 
gatho nú'a stá thogui habu xa hnequi 
gue de guecsehe hinte xa za stá ptlase. 
31 Nu Ajua rá Dada ma zi Hmuhu ra 
Jesucristo xá nsunda pa nzantho, nu'á 
go gue'a padi xá hño gue majuani nú'a 
dí ma. 

32 Nu nda 'bui de guehni Ndamasco mi 
'bui 'nara gobierhnu de guehni nú'a 
xqui hñuxa ra nda Arena. Nura 

gobierhnu'a go gue'a bi manda da 
thobgagui ja ya gosthi hnini pa dra 
jugaguihma. 

33 Pe nuya cu bi 'yenc'agui ja 'nara 
danga 'bots'e ne bi tonsc'agui ja 
'nara ventana mi ja ja ra jado nú!a 
mi cot'a maxggue ra hnini, ne ja bi 
cabgaguini'u pa njabu bi za dá c'ot'i 
de rá 'ye ra gobierhnu. 


Ya thedi ne ya nt'udi nt'u bi 'ñutua ra 
apostol Pablo ra Zidada Jesucristo 
1 2 1 Hiní 'fepcagui ga 'ñets'i, pe 

mahyoni ga øt'e njabu. Pe 

nubyá ma ga xi'ahu de nú'« ya thedi 
stá handi xa 'futcagui ra Zidada. 
2 Ma ga xilahu ngu 'ñena ma'na ra cu 
bi ttutua nú'u ya thedi'u, pe hina, 
ngue'a nugui go bi ttutcagui'a. Nú'a ra 
cu'a ya øt'a 'retlamagoho njeya bi 
tslixa asta xi mahets'i. Hønse gue hindi 
padi ua bi ts'its'i co rá ndo'yo, ua 
hónse rá ndahi bi ts'i'tsuabi. Hønse 
Ajua go gue'a padi. 
3 Nugui dí padi nú'a ra cu bi ts'its'i 
asta xi mahets'i, hønse hindi padi ua 
bi ts'its'i con gatho rá ndo'yo o hina, 
honse Ajua go gue'a padi xá hño. 
4 Nu'á bi ts'ixa mahets'i nuni habu bá 
øde 'raya noya nú'u xá nsunda asta 
hingui tsa da ma, ngue'a Ajua hinxa 
umba nsequi pa da ma. 
5 Nugui dí e'tsua rá nsu nú'a ra cu'a, 
pe hingui tsa ga 'ñets!i de guecse. Nu'a 
ga øt'e, ga ma gatho nú'a stá thogui 
habu di hnequi gue de guecsehe hinte 
xa za stá ptlase. 
6 Pe nu'bu ga nehma ga 'ñets!i de nú'a 
te stá ptle, pode ni 'na hinto ma da 
'iengagui gue stá 'be ma mfeni, 
ngue'a ga manga nú!a majuani. Pe 
hinga 'ñets'i, ngue'a da tlesca ma nsu 
ne da tlengui gue xi drá dangui pe 
hina. Nu'a dí ne, dí ne gui patcahu 
xá hio tengu ma 'mui ngu nú!a guí 
handasehu ne guí psehu. 

7 Y pa hinga dama 'ñets'i de gatho 
nú'a xa 'hutcagui ra Zidada, bá 

'bencagui 'nara ts'o ugui xi xá 'ñu 
ngu 'nara nsuni. Di padi za hho gue 
nura Sata go gue'a bá ha nuna 
uguina pa ga tsama'ñu ne pa hinga 
'nets'i. 

8 Hñu'qui stá apabi ra Zidada da 
hñagahma nuna ts!o «gui. 

9Pe nu'á bi 'ñengagui: “Nugui dí 'bui 
con gue'i pa ga fax!a'i y ya hinte 
ma'na guí honi, ngue'a nura ora otho 
ri tsledi, guela ra ora ma'na ri hnequi 
ma tsledi ja ri 'mui,” njabu bi 
'iengagui. Hangue xi drí johya ngue'a 
otho ma ts'edi, ngue'a njabu tsa da 
hnequi ja ma 'mui rá tsledi ra Zidada 
Jesucristo. 

10 Hangue nugui drí johya ga pepabi 
ma Zidadahu ra Jesucristo masque 
otho ma ts'edi, ne nongagui ya ja'i, ne 
dí tho ra nhyoya, ne tlutsagui, ne dí 
tho ya dumui, ngue'a nura ora otho 
ma ts'edi, gue'bu ma'na dí hanpa rá 
tsledi Ajua. 


Ra apostol Pablo rí dagui rí du po 
ra nija Corinto 


11 Nugui dí nja ngu 'nara 'bemfeni 
ngue'a dí manse de nú'a te stá øt'e, 
pe go ri tstoquihu pa dí øt'a njabu. 
Ngue'a nu'ahu go mri 'ñep'ahmahu 
xcá 'ñescahu ma nsu, pe go guí 
eltsuahu yá nsu nú't ri 'ñet'a apostol 
nú'u manse gue xi ya dangui'u pe 
hingo ma'na ya dangui que guequi, 
masque hinte drí muui. 

12 Nu nda ha'ts'ahubu rá noya Ajua, ja 
bi hnequibu gue xi majuani go guequi 
'nadrá apostol co nú't ya hoga ntludi 
ne ya milagro gá hyanthu dá øt'e co rá 
tsledi Ajua, ne xi dá tseta ya ntlutsate. 
13 Nugui nzantho stá jamasu'ihu 
mahyegui ngu stá jamasu ma'ra ya 
nija nehe. Hønse nula stá ø't'ahu, nú'a 
hindá ne dá han'a'ihu nú'a ra mfats'i 
nguí 'racihmahu, ngue'a hindá ne ga 
xuhña'ihu. ¡Pe nu'bu guí beñhu gue 
gue'a 'nara ntsto'mtui dá ø't'ahu, dí 
a'ahu ra pumbate! 


RÁ ÑOHO RA CORINTIO 12 


14 Y nubyá ya drí hñoqui pa ga 
maby ga c'a'ts'ahu, y con guehna 
i'quina, ya rá hñu'qui dí pabu. Y nu 
xcrá tsømbu hindi ne ga xuhña'ihu. 
Ngue'a nu'ahu go dí hoñ'ahu, hingo 
dí honga nú'a te guí pe'tshu, ngue'a 
'nara dada go gue'a rí 'ñepi da 
munts'a ra boja pa da zocua yá batsi, 
hingue nuya batsi go da munts!a ra 
boja pa da zocua yá dada. 

15 Nugui con gatho ma johya ma ga 
tegue gatho nú!a te dí pe'tsi, ne 
masque dá thegue gatho ma nzaqui 
nehe, ngue'a dí ne gui 'buhu xá hño 
co Ajua. ¿Ha gue ma gui utsaguihu 
ngue'a ma'na dí ma!ahu? 

16 Nu'ahu guí pahu xá hño gue 
hindá ne ga xuhña'ihu, pe 'ra de 
gue'ahu guí mañhu gue 'nadrá hyate, 
ne guí mañhu gue nugui stá ha'ahu 
pa stá han'ahu te stá han'ahu. 

17 Xi nú'u ya cu stá pen'ahubu, ¿ha 
gue stá penp pa da hya'a'ihu pa da 
hñan'ahu nú'a te guí pe'tshu? 

18 Dá pen'ahub+u nuni ra cu Tito co 
nú'a ma'na ra cu pa dua c'a'ts'ahu. 
¿Ha gue xa hya!ahu? ¿Ha gue hingue 
'nat'a dí beñhe ne 'natla ra 'befi dí 
pehe? 

19 Zai da ne gui beñhu gue go dí 
da!ahu nguenda de nú'a te stá pefi, 
pe hina, nu Ajua ra Dada go gue'a drí 
dapa nguenda de nú'a te dí pt!e, ne 
guehna dí ma ja rá thandi'a de rá 
thuhu ma zi Hmuhu ra Jesucristo. Y 
gatho núna stá xilahu, ma zi hmadi 
cu'ihu, stá xilahu pa njabu ma'na da 
nte ri jamfrihu. 

20 Nu xcrá tsómbu, dí tsu xi'bu hingri 
øthu ngu nú!a dí nega, o xi'bu hingo 
gra øt'e ngu nú'a go guí nehu. Dí tsu 
gri pe'tshu ya tsui, o gri nehu gui 
nsehehu, gri ncuehu, gri pe'tshu ya 
hegue, gri njultsua nctuambahu, gri 
noñhu 'na ngu ma'na, gri 'ñets'ihu, ne 
ya hinga 'na gri pthu. 

21 Nu xcrá yopa mabu dí tsu ga 'be ma 
tsa ja rá thandi Ajua por nú'a gri pthu, 

y pode da daqui ga nzoni ngue'a 
ndunthi de gue'ahu ya maya'bu guí 
øthu ya tstoqui, y hinxcá ñobrihu pa 
gui hyehubu ya ts'ot'øt'e, ne guí 
siguihu grí hñuxhu ya 'behña nú'u 
hingue xi ri 'behñahu, ne guí pthu 
nú'a go guí nehu. 


Ra apostol Pablo benba ya gamfri da 

'ño xá hño ne penpa ya nzenjua 
1 3 1 Con guehna i'qui ma ga 

mabu, ya rá hñu'qui dí 
tsoñ'ahu. Y nu xcrá tsóombu ma ga 
hamp'ahu nguenda ngu nú'a manga 
ra ley habu ena: Pa da za da jamfri 
gue xa nja te xa 'yøt'a 'nara ja'i nú'a 
hñapabi, mahyoni di 'buhni yoho o 
hñu nú'u to'o damajuani gue xi 
majuani xa 'yøt'e nú'a te hñapabi. 
2 Nu nda mabu rá ño'qui, dá xi'ahu 
gatho'ihu nú'ahu xcá gthu ya tstoqui, 
gue nu xcrá mabu rá hñu'qui ma ga 
hamp'ahu nguenda gatho nú'a xcá pthu. 
Y mbya hindi 'buitho con gue'ahu dí 
yopa ben'ahu ne gatho nú'u ma'ra guí 
'buhubu, gue ma ga hamp'ahu nguenda 
ngu nú'a ya stá zi'ahu. 
3 Nu'bé ha, ma gui pahu gue go ra 
Zidada Jesucristo ri 'racagui ra ts'edi 
pa ga zo'ahu. Y nu'á go gue'a pe'tsa ra 
ts'edi pa da pa't'a ri 'muihu, nehe pa 
da castiga'ihu. 
4 Nu'á masque bri pont'i ne bi thopa rá 
zi ndo'yo nú'a mi otho rá ts'edi, pe co 
rá maca ts'edi Ajua bi japi bi yopa nte 
de ra du'a. Nuje nehe otho rá ts'edi ma 
ndo'yohe ngu rá zi ndo'yo. Pe dí pahe 
gue dí 'buhe con gue'a, hangue Ajua ri 
'racje ra ts'edi pa ga zo'ahe. 

5 Bensehy ja ri mfenihu ua xi 
majuani guí camfrihu xá hño ra 
Zidada Jesu o hina. Hangue bensehu 
xá hño. Nu'ahu go guí pasehu ua 'bui 
ra Zidada Jesucristo ja ri corasohu o 

hina, pa gui pahu ua hingrí 'ñet'a 
gamfrithohu. 

6 Ne nuje dí to'mhe gui pahu xá hño 
gue nuje hindyá 'ñet!a apostolhe. 

7 Nuje xi dí aphe Ajua pa gui 'yohu xá 
hio ja rá thandi'a. Dí nehe gue gui 
'yohu xá hño, pe hingue pa da hnequi 
gue dyá hoga apostolhe. Nu'a dí nehe, 
dí nehe gui 'yohu xá hño masque dá 
t'enje gue dya 'ñet!a apostolhe. 

8 Ngue'a nuje hingui tsa ga pthe 'nara 
t'øt'e nú'a dri ncontraui nú'a majuani. 
Nuje dí pthe ra ts'edi pa nzantho go da 
ntate nú'a majuani. 

2 Masque nuje xa tlacje ra tsledi pa ga 
castigahma'ihe, pe ga johyahe 'bu 
nu'ahu gui 'yohu xá hño. Nuje hindi 
tsayahe dí apabihe Ajua pa xi gui 
'yohu za hño ja rá thandi'a. 

10 Dí op'ahu nuna carta núbya ante ga 
mabu ga tsoñ'ahu, pa nu xcrá tsombu 
ya xcá gthu ngu nú'a dí ne, pa ya 
hinga tst'ahu co nuna ra tsledi xa 
'racagui ra Zidada. Y nuna ts'edina xa 
t'aqui pa ga zo'ahu pa ma'na da nte ri 
jamfrihu, hingue pa ga ja'ahu gui 'be 
ri jamfrihu. 

11 Nubyá, zi cuhu, núna ma ga 
xi'ahu ya go guehna rá ngats'i. Xi da 
johyahu ne 'yohu xá hño, dá hñu ri 
muihu, ne 'buhu te rá entho ne co 
'nada ra mfeni. Ajua ri macaguihu ne 
hubga ma mtihu pa ga 'buhu te rá 
entho, nú'á go gue'a da 'mui con 
gue'ahu. 

12 Ne nzenjuahu 'na ngu ma'na co 
'nara nthufi dega hmate. 

13 Nehe ri fatlajua'ihu gatho ya cu de 
guecua Macedonia. 

14 Y nubyá, ma zi Hmuhu ra 
Jesucristo da max'a'ihu, y Ajua ra 
Dada da su'ahu co rá hmate, ne da 
"mui ra Maca Ndahi nzantho con 
gue'ahu. Njabu gue'a. 

RÁ CARTA RA APOSTOL NSAN PABLO NÚ'A BI 'YOPABI YA 
GAMFRI ME GALACIA 


Ra apostol Pablo opabi ya 
gamfri me Galacia 


1 Núgui drá Pablo drá apostol. 

Hingo ya ja'i xa hñuxcagui, nixi 
xa mencagui. Numa zi Hmuhu ra 
Jesucristo ne Ajua ma Dadahu go 
gue'u xa hñuxcagui pa dya 
'mehnigui'u pa ga manga nú'a ra 
maca noya xa 'racagui'u. Ma zi 
Hmuhu ra Jesucristo go gue!a xqui 
du y Ajua ma Dadahu go gue'a bi 
'yøt!e pa bi yopa nte ma'na!'qui. 
2 Nugui ne gatho ma zi cu 'buiua con 
guequi dí op'ahe nuna carta nú'ahu 
grí muntshubu ja ya nija Galacia. 
3 Ajua ma Dadahu ne ma zi Hmuhu ra 
Jesucristo da max!ahu ne da jap'a'ihu. 
4 Ajua ma Dadahu go rá paha'a gue 
ma zi Hmuhu ra Jesucristo bi unga rá 
te pa bi hñasca ma ts'oquihu ne pa bi 
ñangaguihu de nuna ts'oximhai 
mapaya. 
5 ¡Ajua go gue'a ri 'ñepi dra nsunda pa 
nzantho! Njabu gue'a. 


Otho ma'na ra maca noya pa da za 
da mpøhø ya ja'i 


6 Ajua bi zoncahu pa ga 'buhu xá 
hño con gue'a po nú'a bi 'yøt'a ma zi 
Hmuhu ra Jesucristo po rá hñoja'i'a. 
Y nubyá guí ne gui 'ueguehu de 
gue'a pa gui tenhu ma'na'ño ra 
jamfri hingue ngu nú'a manga ra 
maca noya. Y nugui xi drí 'yø ngue'a 
'bestho guí ne gui 'ueguehu. 
7Xi majuani otho ma'na ra maca 
noya. Pe de gue'ahtubu 'bui 'raya ja'i 
nú't ri tslocta ri mfenihu. Nú'é xi 


nehma da patua rá maca noya ma 
Zidadahu ra Jesucristo. 

8 Pe nuya ja'i's hinda ma da mpont'ui rá 
cue Ajua. Ha nu'bu nuje nehe ga patuahe 
hmaha rá noya Ajua ne ga u't'ahe ma'na 
ra jamfri nú!a di 'na'ño de nú!a ya stá 
u'tlahe, nu'bú necje hinga ma ga 
mponthe rá cue Ajua. O 'bu 'nara enxe 
dua ehe de mahets'i ne da ne da 'yøt'a 
njaba nehe, nu'bú nú'a nehe hinda ma da 
mponttui rá cue Ajua. 

9 Dí yopa xilahu nú'a ya stá xilahu: 'Bu 
da 'mui 'na to'o da zo'ahu de ma'na ra 
jamfri nú!a di 'na'ño de nú'a ya stá 
ultlahe, nú!a ra ja'i'a hinda ma da 
mpont'tui rá cue Ajua. 

10 Ya guí pahu xá hño gue nugui 
hindí ma njabu pa da numahñogui ya 
ja'i. Dí manga njabu pa da 
hyandgagui za hño Ajua. Hindi gt'a 
ra tsledi pa ga ponga ma hmi co ya 
ja'i, ngue'a 'bu go ga ponga ma hmi 
co ya ja'i, nu'bé ya drá 'bego de 
gue'u y ya hindrá 'bego de ra Zidada 
Jesucristo. 


Hanja bi za bi mepa Ajua 
ra apostol Pablo 


11 Ma zi culihu, dí ne gui pahu 
gue nú'a ra maca noya dá xi'alihu 
hingo rá noya 'nara ja'i. 

12 Nú'a ra maca noya dá u't'ahu go 
gue'a bi 'ñutcagui ra Zidada 
Jesucristo. Hingo bi 'ñutcagui ya ja'i 
nú'a ra maca noya dí ma, y nixi dá 
hani de gue'u. 

13 Nu'ahu gá patcahu ma 'mui 
ma'met'o nú'bu ndá pe'tsta ra jamfri 
mahyegui co ya xodyo. Nugui xi ndi 

ø'tua ndunthi ra nts'o'mui nú'u to'o 
mi camfri Ajua, ne ndi ne hmaha stá 
ho gatho. 
14 Nugui hønsegui go ma'na dá tenba 
yá jamfri ya xodyo de ma'ra ma 
compa nú'u mya xodyo nehe, ngue'a 
xi dá øt'a ra tsledi pa dá tenba yá nzai 
ndu ma xitahe ne ndu ma dadahe. 
15 Pe nugui ante ga 'bui, Ajua ya xqui 
huancagui. Y nu mi zø ra ora de núla 
xqui beni Ajua, nú'á bi zocagui con 
gatho rá hñoja!i. 
16 Ajua ma Dadahu bi zocagui pa dá 
camfribi rá maca T'a. Bi zocagui pa bi za 
dá zofo nehe nú'u hingyá xodyo. Y pa dá 
nzote, hingue 'metto dá anba 'nara ja'i. 
17 Nixi dá ma Jerusale pa stá ña'be 'metlo 
nú't ya mya apostol 'met!o de guequi. 
Nu'a dá øt'e, dá ma ja ra hai Arabia. 
Nepu de guehni dá pengui pa Damasco. 

18 Ha nu mi thogui hñu njeya 
de dá camfri, nu'bé ha, ja dá ma 
Jerusale pa duá c'a'tsa ra cu 
Pedro, y dá 'bu'benila 'netlocut'a. 
19 Hinto ma'ra ya apostol dá nu de 
guehni. Hønse ra apostol Cobo nú'a rá 
cu ra Zidada, go gue'a dá nu'beni'a. 
20 Ajua go gue'a padi gue hingrá 
nctuamba nú!a dí op'ahu. 

21 'Mefa dá ma pa ja ra hai Siria, 
y ja ra hai Cilicia. 
22 Y asta ra pa'a himi pacaguitho nuya 
cu xqui gamfri ra Zidada Jesucristo 
nuni Judea. 
23 Nu'á hónse xqui 'yøde gue nuguí 
ma'met'o ndi p'tua ra ntsto'mui ya cu, 
pe nubyá dí ña de ra jamfri, masque 
ma'met'o ndi ne hmaha stá huata 
nuna jamfrina. 
24 Hangue nuya cu't xi bi xøcambeni 
Ajua ngue'a bi badi'u gue nugui ya stí 
camfri ma Zidadahu ra Jesucristo. 


Nú'u ma'ra ya apostol bi ncompaui 
ra apostol Pablo 


1 Y mi thogui 'rettamagoho njeya 
de dá ma dá c'a'tsa ra cu Pedro 
nuni Jerusale. Nepubya dá yopa 

mani ma'na'qui pa dá ña'be ya 
apostol. Dá me'be ra cu Berhna, ne 
dá tsixa ra cu Tito nehe. 

2 Dá mani ngue'a njabu bi xicagui 
Ajua. Y ja dá ña'beni ya apostol nú'u 
mya nda de ra nija pa bi badi'u xá hño 
nú'a ra maca noya dí xipabi nú't ya 
ja'i hingyá xodyo. Dá øt'a njabu pa 
himbi 'meditho ma 'befi nú'a stí pefi 
ne astabya dí pefi. 

3 Ha nú'u ya apostol'« bi 'ñena gue 
haha xá hño nú'u ya noya dá xipabi'u. 
Hangue nu't bi 'ñena gue haha xá hño 
gue hinda me'tsa ra seña ra cu Tito 
ngu øt'a ya xodyo gue pe'tsa ra seña ja 
yá ndo'yo. Nura cu Tito hingrá xodyo, 
pe ra me Grecia ha, y hinxa thu'tsua 
ra seña ja rá ndo!yo. 

4 Nú'á himbri japi da me'tsa ra seña, 
masque 'raya 'ñetla gamfri mi ne'u 
gue xa thu'tsua ra seña hmaha'a. Nú't 
ya 'ñetla gamfri mi cutla ja ra nija y 
'na'ño ra mfeni mi beni. Mi ne da 
badi'+ ua ndi tenhe rá ley ra Moise ua 
hina. Pe ra Zidada Jesucristo ya xqui 
pongaguihe de nura ley!a. Pe nu'ú ha, 
mi tentho ra ndaxjua ley, y bi yut!i ja 
ra nija ngue'a mi nehma'u xa jacje stá 
yopa penjhmahe ja ra ndaxjua ley. 

5 Pe nuje ni ts'u hindá øthe nú'a mi 
mañ'u. Hindá yopa tenhe ra ndaxjua 
ley. Y dá øthe njabu pa nú'ahu hingyá 
xodyohu da za gui sigui gui camfrihu 
nú'a ra maca noya dá xi'ahu nú'a ma 
gue ga mpohghu ngue'a stá camfrihu 
ra Zidada Jesu. 

6 Nd'u ya apostol mya nda de ra 
nija hinte ma nt'utuate bi 'ñutcagui'a. 
Pa guequi hinte ja 'bu ya myá 
apostol'u 'met'o de guequi 'bu hina, 
ngue'a ja rá thandi Ajua gatho ya ja'i 
mahyegui. 

7 Nuya apostol'« bi badi za hño gue 
Ajua xqui mencagui ga zofo nú'u 
hingyá xodyo, ngu ra cu Pedro nehe 
xqui 'behni da zofo ya xodyo. 

8 Nu'a ra Zidada bi maza ra cu Pedro 
pa bi zofo ya xodyo, go guet!a ra 

Zidada bi maxcagui nehe pa dá zofo 
nú'u hingyá xodyo. 

2 Nuya apostol bi badi gue Ajua 
xqui 'raca ra tsledi pa dá ma dá zofo 
nú'u hingyá xodyo. Hangue nura cu 
Cobo ne ra cu Pedro ne ra cu Xuua 
nú't ya apostol mya nda de ra nija, 
bi 'racje yá 'ye pa nugui ne ra cu 
Berhna dá mip'yehe con gue'u. Gue'a 
nara ntludi pa dá ncompahe con 
gue'u. Dá cohe 'nara cohi gue nugui 
co ra cu Berhna ga me'be ga zohe 
nuya ja'i hingyá xodyo, ha nu'ú da 
ma pa da zofo ya xodyo. 

10 Nú'u ya apostol nsøctho bi xicje gue 
ga sigui ga beñhe nú'u ya zi cu hyoya. 
Hangue nugui dí gt'a ra ts'edi pa dí 
fats'i'u. 


Ra apostol Pablo bi zui ra 
apostol Pedro 


11 Ñepu nuje dá penje ma'na'qui 
pa Antioquía. Y 'mefa ra cu Pedro bi 
mani bá ntsønte. Hangue ja dá yopa 
nthe'beni ma'na'qui con gue'a. Y 
nuni ja dá tsuinila ngue'a mi ne da 
yopa dena ra ndaxjua ley ma'na'qui. 
12 Nurá mudi ha, mi øt'e xá hño, mi 
Duni co ya cu hingyá xodyo. Pe 'mefa 
bi zønini ma'ra ya cu mya xodyo xqui 
mehna ra cu Cobo. Ha nu mi zønga 
nuya cu'u, ra cu Pedro bi 'yøt'a ñohmi 
ne bi mudi bi 'uegue de nú'u ya cu 
hingyá xodyo pa ya himbi ñuni con 
gue'a. Bi 'yøt'a njabu ngue'a mi tsu te 
da ma nú'« ya cu mi tenba yá nzai ya 
xodyo. 

13 Ha nu'u ma'ra ya cu nú'u mya 
xodyo bi 'yøt'a ñohmi mahyegui co ra 
cu Pedro, hangue asta ra cu Berhna bi 
cadi' pa bi ñohmi ne'a. 

14 Pe nu nda handi gue nu'á bi 'yøt'a 
ñohmi ne himbi dena xá hño rá noya 
Ajua, dá xipabi ra cu Pedro ja yá 
thandi gatho ya cu, ne dá embi: “Nu'i 
grá xodyo, pe ya gá camfri ra Zidada 
Jesu y ya hinguí tenhmaha ra ndaxjua 
ley. Nu'bé chanja guí nehma gue da 

dena ra ndaxjua ley nú'u ya cu hingyá 
xodyo?” 


Ya xodyo ne gatho ngu ma'ra ma 
da mpøhø nú'bu da gamfri ra 
Zidada Jesu 


15 Nugaguiui dyá xodyoui desde 
dá 'buhu. Nu ma'met'o nzantho ndí 
øt'ui nú'a manga ra ndaxjua ley, ne 
hindá njaui ngu nd'u hingyá xodyo 
hindi dena ra ndaxjua ley, nú'u enga 
ya xodyo gue nu'é ya 'yøt'ats'oqui gá 
ja'i'u. 

16 Pe rá ngats'i dá padiui gue nu'a tó'o 
da gamfri ra Zidada Jesucristo ya 
hingui tu ra ts'ogui, hingue ngue'a da 
'tyøt'a ngu nú'a manga ra ndaxjua ley. 
Hangue nugaguiui stá camfriui ra 
Zidada Jesucristo ne ya hinte dí tuui, 
ngue'a dí camfriui ra Zidada Jesu, 
hingue ngue'a dá øt'ui ngu nú'a 
manga ra ndaxjua ley. Ra Maca T'ofo 
ena gue ni 'na hinda za to da t'embi 
gue ya hingui tu ra tstoqui masque da 
tyøt'a gatho nú'a manga ra ndaxjua 
ley. 

17 Nugaguiui stá camfriui ra 
Zidada Jesu ne ya hinte dí tuui. 
Nubyá dí njaui ngu nú'u hingyá 
xodyo ngue'a ya hindrí denui ra 
ndaxjua ley. Hangue ya xodyo 
engaguiui gue dya 'yøt'ats'oqui gá 
ja'iui. Nu'bú ¿ha gue ri 'bepcaui ra 
Zidada Jesu ga gt'ui ya tstoqui 
ngue'a ya hindrí denui ra ndaxjua 
ley? ¡Hina, hingui tsa! 

18 Pe 'bu ga yopa tenui nú'a ra ndaxjua 
ley ya stá tsohuibu, nu'bé ha, ga yopa 
tuxui ra tstoqui ma'na'qui. 

19 Ma'met'o nugui ndi 'bui ja rá 
hmanda ra ndaxjua ley. Pe ra ndaxjua 
ley himbi za bi pøhøgui. Hangue 
nubyá ya dá 'uegue de gue'a, y nubyá 
dí pepabi Ajua. 

20 Nu mri pont'a ra Zidada Jesu, ja ra 
uenda nequi ja bri pontcaguini nehe. 
Hangue ya hindí 'bui de ma paha sehe. 
Nubyá go ra Zidada Jesu 'bui ja ma 

coraso. Y ya dí 'bui po ra jamfri nú'a 
dí pe'tsuabi rá T'u Ajua nú'a to'o bi 
macagui ne bi unga rá te por 
guecagui. 
21 Nugui hinstá utsabi rá danga hmate 
Ajua. Nu'á po rá danga hmate bá 
pehna rá T'u pa bi du ne pa njabu bi 
pohoguihu. Pe nu'bu stá mpøhø 
hmahah+ ngue'a dá tenhmahu ra 
ndaxjua ley, nu'bé hinte dri muui 
hmaha rá du ra Zidada Jesu. 
3 1 ¡Xi gyá 'bemfenihe nú'ahu gyá 
me Galaciahu! ¡Hanja xcá hophu 
to'o xa 'yultlalihu pa guí ne gui 
'ueguehu de nú!a majuani ne gui 
tenhu ra ndaxjua ley! Y nu'ahu ya xa 
t'u't'ahu za hño pa te bi du ra Zidada 
Jesucristo nú'a bri pont!i. 
2 Dí ne gui xicaguihu: ¿Ha gue gá 
hanhu ra Maca Ndahi ngue'a gá øthu 
nú'a manga ra ndaxjua ley? Hina. 
Nura Maca Ndahi gá hañhu ngue'a gá 
camfrihu ra maca noya nú'a gá pdehu. 
3 ¿Hanja xcá 'be ri mfenihu? Nu'ahú 
ya xcá cuthu ja rá 'ñu Ajua po rá tsledi 
ra Maca Ndahi. Nde nu'bé, ¿ha gue 
guí beñhu da za gui nehu nura 'ñu'a 
co ri tsledisehu? 
4 ¿Ha gue da njabutho gatho nú'a xcá 
thoguihu? ¡Hina, ngue'a nugui dí 
camfri gue hinda njabutho! 
5 Ajua ri 'ra'ahu ra Maca Ndahi, ne xi 
u't'a'ihu ndunthi ya nt'udi. ¿Ha gue 
øt'a njabu ngue'a guí pthu ra tsledi pa 
gui 'yothmahu nú'a manga ra ndaxjua 
ley? Hina. Nu'á øt'a njabu ngue'a guí 
camfrihu ra maca noya nú'a gá pdehu. 
6 Ndu ra Abrá nehe bi gamfri 
Ajua. Hangue por gue'a Ajua bi ma 
gue ra Abra ya hinte ma tstoqui mi 
tu. 
7 Hangue pahu gue nu'u tó'o peltsa ra 
jamfri go gue'u hinte ma ts'oqui tu, y 
go gue'u yá batsi ndu ra Abra ngue'a 
camfri ngu mi camfri'a. 
8 Maya'bu Ajua xqui beni gue hingue 


Ra ndaxjua ley y ra jamfri 

honse nuje dyá xodyohe ya hinte ma 
ts'oqui ga tuxhe, pe nú'ahu nehe 
hingyá xodyohu, 'bu gui camfrihu ngu 
mi camfri nehe ra Abrá, nu'bú ne'ahu 
ya hinte ma ts'oqui gui tuxhu. Hangue 
de maya'bu Ajua bi xipa ra Abrá ra 
maca noya ne bi 'ñembi: “Po rá ngue'i 
ma ga japi gatho ya ja'i 'bu ja rá nguni 
ra ximhai.” Njabu manga ra Maca 
T'ofo. 

9 Hangue nu'u tó!o pe'tsa ra jamfri go 
gue'a njapi mahyegui co ra Abra nú'a 
to'o bi me'tsa ra jamfri. 

10 Pe nu'u tó'o hu yá mui gue ma 
da mpoho ngue'a gtla núla manga ra 
ndaxjua ley, nu'ú hinda ma da 
mpont'ui rá cue Ajua, ngue'a hingui 
'bui ni 'na nú'a to'o tsa da 'yøt'a 
gatho nú'a manga ra ndaxjua ley. Y 
ra Maca T'ofo enga njaua: “Nula tó'o 
hingui øt'a gatho nú'a xa t'ofo ja ra 
ley, hinda ma da mponttui rá cue 
Ajua.” 

11 Nehe dí padihu gue nu'u tó!o ri 
dena ra ndaxjua ley, Ajua hinda 
'ñembi gue ya hinte ma ts'oqui tu, 
ngue'a nu'é hingui pe'tsa ra jamfri. Y 
ra Maca T'ofo ena gue nu'a tó'o pe'tsa 
ra jamfri, ya hinte ma tstoqui tu, y 
nu'á pe'tsa 'nara 'ra'yo te. 

12 Pe nu'a tó'o ri dena ra ndaxjua ley 
hingui pe'tsa ra jamfri. Nú'á mahyoni 
da 'yøt'e hmaha gatho nú'a manga ra 
ndaxjua ley pa da za da me'tsa hmaha 
ra te pa nzantho, ngue'a ra Maca T'ofo 
enga njaua: “Nu'a tó'o da 'yøt'a gatho 
ngu nú'a manga ra ley, go gue'a da 
zudi ra te ngue'a xa 'yøt'e gatho ngu ri 
manda.” 

13 Pe ma Zidadahu ra Jesucristo 
go gue'a bi ñangaguihu de rá cue 
Ajua nú'a manga ra ndaxjua ley gue 
da zadi nú'a to'o hingui øt'e gatho 
nú'a xa t'ofo ja nura ley'a. Bi 
ñangaguihu de rá cue Ajua ngue'a go 
guese!a bi zadi rá cue Ajua nú'a mri 
'ñepcahmahu go xa zucju. Nulá bi 
zudi rá cue Ajua nu mi du ja ra 

pont'i, ngue'a ja ra Maca T'ofo xa 
t'ofo njaua ne ena: “Nu'a tó'o da du 
ja 'nara za, go gue'a ya bi zudi rá cue 
Ajua.” 

14 Ra Zidada Jesucristo bi du pa bi 
ñangaguihu de rá cue Ajua. Bi njabu pa 
hingue hónse núje dya xodyohe bi za 
dá hañhe ra japi nú'a xqui hña'tuabi ra 
Abrá. Nehe nú'ahu hingyá xodyohu bi 
za ga hañhu nú!a ra japi'a. Nehe bi za 
dá hañhu ra Maca Ndahi nú'a xqui 
hña'tuabi nú'u to'o da gamfri ra Zidada 
Jesu. 


Ra ndaxjua ley y rá hña'ti Ajua 


15 Zi cuhu, nubyá nurá cohi Ajua 
bi gohui ra Abrá ma ga hyecuabihu 
ngu rá cohi 'nara ja'i. 'Bu 'nara ja'i 
xa 'yøt'a 'nara cohi ne ya bi t'øt'e 
ngu nú!a ra cohi bi nja, nu'bé nura 
cohi'a ni ts'u hingui tsa to da huati 
nixi da pati, masque nura cohi'a go 
bi 'yøt'a 'nara ja'i. 

16 Nde nubyá, Ajua bi gohui 'nara cohi 
ndu ra Abrá co rá 'roho, y bi ña'tuabi 
'nara hña'ti. Ajua himbi 'ñemba ra 
Abra: “Nú'u ri 'roho”, y nixi bi ma de 
gatho yá 'beto yá mbong'beto ra Abrá. 
Nu Ajua bi ma de 'nada rá 'roho ra 
Abrá, hangue bi 'ñena: “Nuri 'roho.” 
Y nubyá dí pahu gue nura 'roho'a go 
gue'a ra Zidada Jesucristo. 

17 Nubyá ma ga xi'a'ihu xá hño te rí 
bonga nú'a dá ma de rá cohi 'nara ja'i. 
Ajua bi gohui 'nara cohi ra Abra nú'a 
mi e da cumpli ra Zidada Jesucristo. 

Y de mi gohi ra cohi bi thogui goho 
nthebe ne 'natema'ret!a njeya, ñepu ja 
bi thoca ra ndaxjua ley. Hangue nura 
ndaxjua ley hingui tsa da huata nura 
cohi'a pa go da njabutho nú!a ra hña'ti 
xqui ña'ti Ajua. 

18 Pe nu'bu nú't ya japi xqui ña'ti 
Ajua go di ehe hmaha de ja ra ndaxjua 
ley, nu'bé nuya japi' ya hindi ehe de 
ja ra hña'ti. Pe ra Abrá bi hñanga ra 
japi ngue'a njabu xqui ña'tuabi Ajua, 
hingue bi hñanga ra japi ngue'a bi 

'tyøt'a nú'a manga ra ndaxjua ley. 

19 Nu'bé ¿pa te bi t'unga ra ley? 
Ra ley bi t'uni pa bi za dá padihu 
nda!a gue'a ra tstoqui. Nú'a ra ley!a 
bi muui asta nú'a ra pa bi zøhø ma 
Zidadahu ra Jesucristo nú'a ra 'roho 
to'o xqui ttumba nú'a ra hña'ti xqui 
ñagui Ajua. Nura ndaxjua ley bi t'uni 
njaua: Ajua bá pehna yá enxe pa bi 
umba ra ley ra Moise. Ha nura Moise 
go gue'a bi hñanga ra ley, ñepu bi 
umba ya ja'i. 

20 Pe nura cohi himbi t'uni ngu bi 
t'unga ra ley. Nura cohi go Ajua sehe 
bi hyoqui co ra Abrá ne bi xipse de 
ra hña'ti. Hinto bi 'mande de gue'u 
ngue'a go guess Ajua bi 'yøt'e, y nu'á 
'natho. 


Nú'a bi 'yøt'a ra ndaxjua ley 


21 Nu'bú, ¿ha gue nura ley ri 
ncontraui nurá hña'ti Ajua bi ña'tua 
ra Abrá? Hina, hingui tsa. Nura 
ndaxjua ley himbi t'uni pa da 'racje 
ra te ma'ra!yo. Nu'bu xa t'uni hmaha 
nara ley nú'a xa zahma xa 'racju ra 
'ra'yo te, nu'bú xa zahma gue ya 
hinte gra tuhmahu ngue'a ndi denhu 
nura ley!a. 

22 Pe nura ndaxjua ley hindi pøhø ya 
ja'i. Nu'á ena gue gatho ya ja'i pe'tsi te 
da duxa yá tstoqui. Bi manga njabu ra 
ndaxjua ley pa bi za dá hañhu nú'a ra 
japi bi ñagui Ajua ngue'a dí camfrihu 
ra Zidada Jesu, hingue ngue'a dá øthu 
nú'a manga ra ndaxjua ley. 

23 Pe ante da zø ra Zidada Jesu pa 
dá camfrihe'a, nujú ndi 'buhu ja rá 
hmanda ra ndaxjua ley, y ja dá 
'buheni asta mi zøhø ra Zidada Jesu 
nú!a xqui hñuxa Ajua pa da 'ñehe. 

24 Hangue nura ndaxjua ley bi nja ngu 
nara 'bemu bi suja hmaha asta ra pa bi 
zøhø ra Zidada Jesucristo. Bi suju ra ley 
pa 'mefa bi za dá camfrihu ra Zidada 
Jesu, y hangue nubyá ya hinte dí tuhu. 
25 Ha núbya mi zøhø ra Zidada Jesu, 
ya hingo bi suju ra ley. 

26 Nubya gathoguihu ya ya 
batsiguihu Ajua ngue'a dí camfrihu 
ra Zidada Jesucristo. 

27 Nujé stá nxistehehu ngue'a dí 
camfrihu ra Zidada Jesu, y nubyá ya 
dí 'buehe ngu gra 'mui'a. 
28 Nubyá ya hingui thahni to'o ra 
xodyo, to'o hingrá xodyo, to'o ra 
'bego, to'o hingrá 'bego, nixi to'o ra 
'tñoho, nixi to'o ra 'behña, ngue'a 
gathoguihu ya dí 'nathohu ngue'a dí 
camfrihu ra Zidada Jesucristo. 
29 Nujé dí 'nathohu co ra Zidada 
Jesucristo, hangue necju dyá 'rohohu 
de ra Abrá, y go ma metihu nehe nú'a 
ra japi bi ña'ti Ajua. 
4 1 Nubya ma ga nhyecuahu ngu 
Inara batsi nú'a bi ts'ocuabi rá 
tsogui. Nu'á masque go rá meti gatho 
nú'a bi tstocuabi, 'bu hingui tsósta yá 
jeya pa da manda sehe rá tsogui, nú'á 
ja ra uenda ngu 'nara 'bego ngue'a 
hindi manda sehe. 
2 Nura batsi'a 'bui ja yá hmanda nú'a 
to'o su'a ne nú'u to'o supabi nú'a bi 
tslocuabi. Nu'á ma da manda asta da 
zøxa yá jeya nura batsila ngu nú'a bi 
manga rá dada ra batsi. 
3 Necju nehe, ante da zøhø ra Zidada 
Jesu ndi njahu ngu nú!a ra batsi himi 
tsøsta yá jeya, ja ra uenda ndyá 
'begohu ndí pephu yá 'befi ya ndaxjua 
jamfri de ra ximhai. 
4Pe 'mefa bi zø ra pa de nú'a xqui 
beni Ajua. Ñepu nu'á bá pehna rá T'a 
pa bi 'ñe bi mbatsi ja 'nara 'behña ne 
bi 'mui. Nehe bi 'ñe bi 'mui ja rá 
hmanda rá ley ra Moise. 
5 Bi 'ñe bi 'mui ja rá hmanda rá ley ra 
Moise pa bi za bi zigaguihu de rá 
hmanda nura ley!a pa njabu ya hinga 
'megohu ja nura ley!a. Bi 'ñe bi 
mbatsiua ja ra ximhai pa njabu Ajua 
bi za bi jabatsiguihu. 

6 Y nubyá nujú ya dya batsihu de 
Ajua y nu'á go gue'a ma Dadahu. Y 
ya stá hañhu ra Maca Ndahi nú'a bá 
pencahu Ajua pa bi 'mui ja ma 

corasohu. Hangue nubyá co rá ts'edi 
ra Maca Ndahi dí emfu Ajua: “¡Nu'i 
go gue'i ma zi Dada'ihe!” 

7 Hangue nujú ya hindi njahu ngu 
'nara 'bego hingui ttumba ra tsogui. Ya 
dyá batsihu de Ajua y go ma metihu 
nú'a ra tsogui bi ñagui Ajua. Nu'á go 
gue'a bi 'racju nú!a ra tsogui'a ngue'a 
dí camfrihu ra Zidada Jesucristo. 


Ra apostol Pablo unga ra ts'ofo pa 
hinto da yopa 'mego ja yá hmanda 
ya ndaxjua jamfri 


8 Nu'ahu ma'met'o xi majuani 
hingúí pahu Ajua. Nguí pephe nú'u 
hingo gue'u Ajua majuani. 

9 Pe nubyá ha, ya gá pahu Ajua. Nú'á 
go gue'a 'met'o bi ba'ahu ne bi 
zohnahu pa gá pahu!a. Nu'bé ¿hanja 
guí ne gui yopa penju ja yá ndaxjua 
jamfri ra ximhai nú'e hingui pe'tsa ra 
ts'edi pa da pohoguihu ne hinte ri 
muui? ¿Hanja guí ne gui yopa 
'megohu de nuya jamfri'w? 

10 Nu'ahu xi grí jamasuhu ya pa, ya 
zana, ya jeya, ne guí øthu ma'ra ya 
ngo pa guí eñhu gue njabu da za gui 
mpøhøhu. 

11 Nugui dí tsu da njabutho nura 'befi 
stá pefi con gue'ahu. 

12 Zi cuhu dí bante'ihu gue gui 
'ueguehu de ra ndaxjua ley ngu stá 
njaga. Ngue'a nugui stá tsopu ra 
ndaxjua ley pa stá nja ngu nguí 
njahu hingüí tenhmahu ra ndaxjua 
ley. Nu ndá zo'ahu de rá noya Ajua, 
nu'aht xi gá numahhoguihu. 

13 Nu'ahu guí pahu gue rá mudi dá 
zo'ahu de ra maca noya ngue'!a ndrí 
hñeni, hangue rá ngue'a dá 'bupu pa 
dá zo'ahu. 

14 Hingá utsaguihu nixi gá cuja masque 
numa hñeni mi xuhña'ihu. Gá 'racje 
ntsaya ha, ja ra uenda 'nará enxe Ajua 
xqui zøhø. Ne nguí øthu ra uenda gue 
go ga umfu ntsaya ra Zidada Jesucristo. 
15 ¿Habu bi ma nú!a ra hmate nguí 
pescahu? Nugui drí damajuani gue xi 

ngui macaguihu asta nu'bu xa za 
hmaha pode xcá haihu hmaha ri dahu 
pa xcá 'racihmahu. 

16 Nu'bé ¿te bi ja? ¿Hanja grí 
utsaguihubya? ¿Ha gue grí 
utsaguihubya ngue'a dá xi'alihue núla 
majuani? 

17 'Yobu 'ra to'o rí dagui ri du por 
gue'ahu, pe hingue pa ri hñohu. Nu'a 
ne'u, ne gue da 'uec'a'ihu de guecje, 
pa njabu go gui tenhu'u. 

18 Nzantho xá hño to'o da nu por 
gue'ahu pe nú'bu da nu pa ri hñohu. 
Nugui xi grá tagui grá tu por gue'ahu, 
masque ya hindi 'bui con gue'ahu. 

19 Ma zi cu'ihu, ja ra uenda ma 
batsi'ihu ngue'a dá zo'ahu de rá noya 
Ajua. Nurá mudi ndá zo'ahu xi dá 
sufri, ja ra uenda dá tho ya ugui ngu 
nja 'nara 'behña thogui yá «gui. Dá 
thogui njabu pa bi za gá 'buhu 
ma'ra'yo. Y nubyá xi yopa tu ma mui 
ma'na'qui ngue'a dí ne xi gui camfrihu 
xá hño ra Zidada Jesucristo con gatho 
ri muihu. 

20 ¡Hindí padi te ga øt'e con gue'ahu, 
hangue ga ne hmaha gue núbya 
'bestho ga 'bui con guetahu pa ga 
zo'ahu ngu nú'a guí hoñhu! 


Ra Sara ne ra Agar ri nhyecuabi 
nú'« yoho ya cohi 


21 Nú'ahu guí ne gui tenhu ra 
ndaxjua ley, xicju: ¿ha gue hinguí 
pahu nú'a manga ra Ndaxjua T'ofo? 
22 Ja ra Ndaxjua T'ofo manga njaua: 
Ra Abra bi me'tsa yoho yá t'u. 'Na mra 
t'u rá 'bego ra Abra, ha nu'a ma'na 
mra t'u nurá 'behña!a, y nura 'behña!a 
himrá 'bego. 

23 Nurá batsi ra 'bego bi 'mui ngu xi rá 
'bui gatho ma'ra ya batsi, hingue bi 
'mui dega hña'ti. Pe nurá batsi nú'a 
himrá 'bego bi 'mui dega hña'ti. 

24 Nuya yoho ya nana ga hyecuahu 
ngu nú'u yoho ya cohi bi 'yøt'a Ajua 
co ya ja'i. Nú'a ra 'behña mra thuhu ra 
Agar go gue'a mra 'bego. Núlá gue'a ri 


RA GALATA 4 


nhyecuaui nú'a ra cohi de rá ley ra 
Moise bi gohi Ajua co ya xodyo nuni 
ja ra t'øhø Sinaí. Y nu'u tó'o ri dena 
nú'a ra cohi'a go gue'u 'mego ja rá 
hmanda ra ndaxjua ley ngu bi 'mego 
nehe ra Agar co rá batsi ja rá hmanda 
ra Abrá. 

25 Ra Agar gue'a 'nara nt'udi de ra 
t'øhø Sinaí nuni Arabia. Nehe go gue'a 
nara nt'udi de ra Jerusale mapaya 
nuni habu yá hai ya xodyo, ngue'a 
nuya xodyo ri dena nura cohi de ra 
ndaxjua ley nú'a bi hoca Ajua ja ra 
t'øhø Sinaí, y go gue'u bi 'mego ja rá 
hmanda nú!a ra ley'a. 

26 Pe ra Sara nú'a ra 'behña himrá 
'bego go gue'a 'nara nt'udi de nú'a 

ra Jerusale bí ja nuni maña mahets'i. 
Y gatho núju dí camfrihu go dya 
menguhu de guehni. Hangue hindyá 
'begohu ja rá hmanda ra ndaxjua ley. 
27 Nu ja ra Maca T'ofo bi manga njaua 
maya'bu de ra Sara ne ra Agar, ne ena: 

Johya nú'i hinxcá nda'thi, nixi 
hinxa 'mu ri batsi; 

mafi co ra johya ne con gatho ri 
mui, nú'i hinxcá thogui ya 
gui ngu thogui nú'u to'o 'bu 
yá batsi. 

Ngue'a nú'i hinguí 'buhui ri 
dame bya, pe ña'tsi ma'na ma 
gui pe'tsa ri batsi 

que nú!a to'o 'buhui ri dame 
bya. 

28 Hangue nuju zi cuhu go guecju 
yá batsiguihu Ajua ngue'a njabu bi 
ñagui'a, ngu ra Isaac nehe bi 'mui 
ngue'a njabu xqui ñagui Ajua. 

29 Ra Ismae bi 'mui ngu xi 'bui gatho 
ya batsi, y nu'á xi bi utsa ra Isaac nú'a 
bi 'mui dega hña'ti. Nepya mapaya 
njabu. Núju stá yopa 'buhu ma'ra!yo 
co rá tsledi ra Maca Ndahi, jacju 
hmaha nú'u to'o ri dena ra ndaxjua ley 
pa necju hmaha ga tenhu ra ndaxjua 
ley ngu teni'u. 

30 Pe ¿te manga ra Maca T'ofo? Ra 
Abrá bi sipi gue da guui rá 'bego co rá 

batsi, ngue'a nurá t'u ra 'bego himbi 
za bi ts'ocua ra tsogui. Nurá t'a ra 
Sara nú'a himrá 'bego, nu'á ha, go bi 
ts'ocua ra tsogui. 

31 Hangue zi cuhu, dí njahu ngu rá 
batsi nú'a himrá 'bego, hindi njahu 
ngu rá batsi nú'a mra 'bego. 


Ra apostol Pablo unga ra ts'ofo pa 
hinto da yopa menga ja ra ndaxjua ley 


1 Ra Zidada Jesucristo go gue'a 

bi pongaguihu de ra ndaxjua ley 
pa ya hinga 'buhu ja rá hmanda nura 
ndaxjua ley!a. Hangue ma ga zedihu 
pa hinga yopa 'megohu ja rá hmanda 
nura ndaxjua ley!a. 

2 'Yghu, núgui drá Pablo dí xi'ahu 
gue nu'bu da thu'ts'a'ihu ra seña, 
nu'bé ya hinda za te gui hañhu de ra 
Zidada Jesucristo. 

3 Hangue osta ma da thu'ts'a'ihu ra 
seña, ngue'a nu'bu da thu'tsla'ihu 
pe'tsi te gui 'yothu nehe gatho ma'ra 
ya hmanda nú'u manga ja ra ndaxjua 
ley. Guehna dí yopa xi'a'ihu. 

4!Bu guí beñhu gue hingui ma gui 
tuhy ra tstoqui ja rá thandi Ajua 
ngue'a grí denhu ra ndaxjua ley, 
nu'bé ya xcá 'ueguehu de ra Zidada 
Jesucristo, ne ya xcá 'lueguehu de ra 
mpoho nú'a bi 'racaguihu Ajua po rá 
danga hmate pescaguihu. 

5 Pe hinga ma ga mpohghu ngue'a drí 
denhu ra ndaxjua ley. Hina. Nujé dí 
to'mhu gue hinte ma ga tuhu ja rá 
thandi Ajua ngue'a dí camfrihu ra 
Zidada Jesu ne ngue'a ra Maca Ndahi 
'bui ja ma corasohu. 

6 Núju dí camfrihu ra Zidada Jesucristo, 
hinte ri muui 'bu xa thuscaguihu ra seña 
o hina. Numa jamfrihu ri hnequi ja ma 
'muihu po nuya hoga 'befi dí øthu dega 
hmate, nu'á ha, go gue'a ri muui. 

7 Nu'ahu nguí camfrihe hmaha xá 
hño. Nu'bé ¿hanja guí hophu to'o da 
'yu'ttahu pa guí ne gui 'ueguehu de 
rá maca noya ra Zidada Jesu ñepu 
gui tenhu ra ndaxjua ley? 

8 Ajua bi zohnahu pa xcá camfrihu, y 
hingo gue'a bi 'yu'tlatihu pa guí ne gui 
'ueguehu de ra maca noya ñepu gui 
tenhu ra ndaxjua ley. 
9 Nú'u to'o ultlahu, gue'u nja ngu ra 
ixcajeni, ngue'a “co 'na zi tui ra 
ixcajuni da japi da ixca gatho ra juni”. 
10 Pe nuguí dí camfri gue nu'ahu, co rá 
mfats!i ra Zidada, hingui ma gui 
camfrihu ma'na'ño de nú'a stá xi'ahu. 
Y nu't tólo ri ts'oc'a ri mfenihu ma da 
duxa ra tstoqui, dá ngu'a dá ngu ra ja'i. 
11 Zi cuhu, nu'bu nugui gra udi 
thoho hmaha nú'a ra seña øt'a ya 
xodyo, nu'bé hindri utsagui hmaha'u. 
Pe nu'é xi ri utsagui ngue'a dí ma gue 
ga mpohohu nsøctho ngue'a dí 
camfrihu gue ra Zidada Jesu bi du 
ja ra pont'i pa bi pohoguih+u. 
12 ¡Nugui xi dí nehma da 'uegue de 
gue'ahu nú'u to'o ri tstocta ri mfenihu! 
13 Zi cuhu, nujé xa zoncahu Ajua 
pa ya hinga 'megohu ja ra ndaxjua 
ley. Pe hingue ngue'a hindi 'megohu 
ja ra ndaxjua ley ma ga pthu nú'a go 
ga nehu. Hina. Nula ga øthu ha, ga 
mádihu 'na ngu ma'na, ne ga mfaxhu 
'na ngu ma'na. 
14 Da za ga cumplihu gatho nú!a 
manga ra ndaxjua ley 'bu ga pthu 
nuna hmandana, ena: “Madi ri 
miqu'ejui ne su ngu grí nsu sehe.” 
15 Pe nu'bu drí 'ñutsahu ne drí ntunhu 
'na ngu ma'na, nu'á ha, ma ga 
nhuatihu 'na ngu ma'na. 


Yá 'befi nú'a to'o ø'tua rá paha rá 
ndo!'yo, y yá 'befi nú'a to'o ø'tua rá 
paha ra Maca Ndahi 


16 Dí xi'ahu gue ga 'yohu ngu nú'a 
utcahu ra Maca Ndahi. Ha nu'bu ga 
'yohu ngu nú'a utcahu ra Maca 
Ndahi, hinga ma ga umbabihu rá 
paha ma ndo'yohu. 

17 Ngue'a nurá paha ma ndo'yohu ri 
ncontraui rá paha ra Maca Ndahi, y 
nurá paha ra Maca Ndahi ri ncontraui 
rá paha ma ndo'yohu. Nuri yohoya ri 


El Nuevo Testamento en el hñahñu (otomí) del Valle del Mezquital O La Liga Bíblica 1970, 2009 


331 


ntuhni ja ma mfenihu, hangue rá 
ngue'a hingui tsa ga øthu nú'a di 
beñhu ga othu. 

18 Pe nu'bu dí 'buhu ja rá hmanda ra 
Maca Ndahi, ya hingo dí 'buhu ja rá 
hmanda ra ndaxjua ley. 

19 Nu'a tó'o p'tua rá paha rá 
ndo'yo, faditho nuya ts'o'befi øt'e: ra 
zinga medinthati, xi ra 'ñe'behña, 
gtla ra ntstudi, ne øt'a gatho nú'a go 
da ne. 

20 Nura ja'i'a xøcambeni ya c'oi ne 
camfri ra ntlete, ra 'yutsate ne ra 
tyøt'atuhni, nzantho ne go da nsehe, ra 
cue, ra nehmya, ri ho to da ntsanoyaui, 
ra 'yu'tate ne 'ueca ya ja'i. 

21 Ri hygca ya t'øt'e, ra hyote, ra 
tixfani, ne øt'a ya ts'ot'øt'e ora ri ti, 
ne øt'a ma'ra ya ts'ot'ptle nguyatho. 
Dí xi'ahu ma'na'qui ngu ya stá xilahu 
gue nu'u tólo xi ri ho da 'yøt'a nuya 
t'øt'eya, hinda za da 'mu nuni 
mahets!i habu bí manda Ajua. 

22 Pe nu'bu ga 'yohu ngu nú'a 
utcahu ra Maca Ndahi, nu'bé ga 
pe'tshu ra hmate, ra johya, ra 
hoga'mui, ra nts'etuate, ra tlequ'ei, ra 
hoga paha, ra jamfri, 

23 ra hñoja'i, ra ntsuni. Guehya gatho 
ri 'racju ra Maca Ndahi. Y nura ley 
hingui xicju gue hinga øthu nuya 
t'øt'eya. 

24 Nuju ya stá camfrihu ra Zidada 
Jesucristo, ya hindi umfu rá paha ma 
ndo'yohu ngue'a ya stá pont'ihu ma 
ndo'yohu, y nubyá ya stá tsohubu ya 
tstomfeni ndi pe'tshu. 

25 Nubyá nura Maca Ndahi go gue'a 
'bui ja ma corasohu. Hangue ma ga 
'yohu ngu nú!a utcahu'a. 

26 Hinga ma ga 'ñets'ihu, y nixi ga 
nxastehu 'na ngu ma'na, y nixi ga 
hygcuahu nú!a pe'tsa ma'ra ma cuhu. 


Ga mfaxhu 'na ngu ma'na 
1 Zi cuhu, nu'bu 'nara cu sta 
damfri da 'yøt'a 'nara tstoqui, 
núju dí 'yohu ngu nú'a utcahu ra 


RA GALATA 5, 6 


Maca Ndahi, ma ga zofohu nura cu'a 
co ra hmate pa da yopa mengui. Ga 
jamasuhu de guecsehehu nehe, pa 
hinga othu 'nara tsloqui nehe. 

2 Ma ga mfaxhu 'na ngu ma'na ga 
hñacua 'bats'ihu, pa njabu ga øthu 
nú'a ri mandaguihu ma Zidadahu ra 
Jesucristo gue ga mádihu 'na ngu 
ma'na. 

3 Pe nu'bu 'nara cu ri 'ñets'i gue 
xi ma'na ra dangui que ma'ra, nura 
cu'a ri hñat'a sehe, ne hinga majuani 
ra dangui ngu beñ'a. 

4 Hangue cada 'na de guecju ga 
hanthu xá hño nú'a dí pefihu. Nu'bú 
ha, da za ga johyahu de nú'a gra 
'buhu, hingue ga 'ñetslihu ga eñhu gue 
ma'na dí 'buhu xá hño que ma'ra. 

5 Ngue'a cada 'na ri hñase rá 'bats'i, ne 
ma da dadise. 

6 Nu'a tólo t'utuabi rá noya Ajua, 
mahyoni da umba 'nara hoga mfats'i 
nú'a to'o utuate. 

7 Hinda ma da hyacju ma 
mfenihu. Ajua hingui tsa to dí 'ñeni. 
Gatho nú'a ga pothu, gue'a ma ga 
xofohu. 

8 Nu'bu núju ga umfu rá paha ma 
ndo'yoh+ ne ga øthu ya tstoqui, nu'bé 
ga xofohu ra du pa nzantho. Pe nu'bu 
ga ø'tuahu rá paha ra Maca Ndahi ne 
ga øthu ra hñoja'i, nu'bú ga xofohu ra 
te pa nzantho. 

9 Hangue hinga tsayahu ga pthu ra 
hñoja'i, ngue'a ma da zø ra pa ga 
hanga ma sofohu, nú'bu hinxa 
zabiguihu. 

10 Hangue núbya ja ma tsledihu, gatho 
ya ja'i ga O'tuabihu ra hño, ma'na 
nuya gamíri. 


'Nara ña'tsa ts'ofo ne ra 
nzenjua pa ya cu 


11 Hyanthu hangu yá ndangui ya 
letra dí op!'ahubya co ma 'ye sehe. 
12 Nú'u to'o ri manda da thu'tstahu ra 
seña, go gue'u ne da ponga yá hmi co 
ya xodyo. Nu'á da nehma gue da 


El Nuevo Testamento en el hñahñu (otomí) del Valle del Mezquital O La Liga Bíblica 1970, 2009 


RA GALATA 6 


thu'tstahu ra seña pa njabu hinda 
t'utsa'u. Ngue'a 'bu da mañ'u gue ga 
mpohohu nsgctho 'bu ga camfrihu gue 
ra Zidada Jesu bi du ja ra pont'i pa bi 
pøhøguihu, nu'bé da t'utsa'u. 

13 Pe nixi gue', masque thu'tsua ra 
seña ja yá ndo'yo, pe hingui ptla gatho 
nú'u ma'ra ya hmanda manga ja ra 
ndaxjua ley. Pe nu'á da nehma gue 
ne'ahu da thu'ts'a'ihu ra seña pa njabu 
da johya'u ngue'a ya gui 'yothu ngu 
gta. 

14Pe nugui ga johya nsoctho ngue'a 
ma Zidadahu ra Jesucristo bi du ja ra 
pont'i pa bi pøhøguihu, hingue ga 
johya de matra ya t'øt'e. Nu mi du'a ja 
ra pont!i, ja ra uenda nequi dá tuga, y 
nubyá ya stá tsopu gatho ya t'øt'e de 

ra ximhai, y pa guequibya ya hinte ri 
muui nuya tiptleta. 

15 Núju dí camfrihu ra Zidada 
Jesucristo, hinte ri muui 'bu xa 
thuscaguihu ra seña o hina. Numa 
'ra'yo 'muihubya ha, go gue'a ri muui. 
16 Y nú'lahu guí camfrihu nehe ngu 
núna dí ma, Ajua da hñup'a ri meihu 
ne da me'tslahu ra huecate. Y núju dí 
camfrihu go guecju majuani rá 
hniniguihu Ajua. 

17 Pa rí 'ñepu hindi ne to da tsótca 
ma mui, ngue'a nugui dí ha ja ma 
ndo!yo ya seña de ya mfei bi t'aqui 
ngue'a dí pepabi ra Zidada Jesu. 

18 Ma Zidadahu ra Jesucristo da 
max!a'ihu, zi cuhu. Njabu gue'a. 

RÁ CARTA RA APOSTOL NSAN PABLO NÚ'A BI 'YOPABI YA 
GAMFRI ME EFESO 


Ra apostol Pablo opabi ya 
gamfri me Efeso 


1 1 Nugui dra Pablo ra apostolgui 
ma zi Hmuhu ra Jesucristo. Ajua 
go rá paha'a pa bi hñuxcagui dega 
apostol. Dí op'ahu nú'ahu zi cuhu guí 
'buhubu Efeso guí camfrihu ma zi 
Hmuhu ra Jesucristo ne yá meti'ihu 
Ajua. 
2 Ajua ma Dadahu ne ma zi Hmuhu ra 
Jesucristo da jap'ahu ne da max'ahu 
pa gui 'buhu te rá 'ñentho. 


Ajua xa japi nú'u to'o xa gamfri 
ra Zidada Jesucristo 


3 Ga xocambenihu Ajua ma 
Dadahu nú'a to rá Dada nehe ma zi 
Hmuhu ra Jesucristo, ngue'a nu'á xa 
'racju gatho nú'u ya japi ja pa guecje 
ngue'a dí 'nathohu co ma zi Hmuhu 
ra Jesucristo, ja ra uenda ya dí 'buhu 
con gue'a nuni mahets'i. 

4 Ante da hyoca nuna ra ximhai, nu'á 
ya xqui huancahu pa ga 'nathohu co 
ma zi Hmuhu ra Jesucristo, pa njabu 
strá ntlaxiguihu ne hingra pe'tshu ni 
'nara tstoqui ja rá thandi'a. 

5 Ante da hyoca ra ximhai, nu'á ya 
xqui hñuxcahu po rá danga hmate pa 
bi jabatsiguihu!a. Hangue bá pehna 
ma zi Hmuhu ra Jesucristo pa bi njabu 
ngu nú!a xqui hñuxcahu. Gue'a rá 
paha'a, hangue bi beni njabu da 'ygt!e. 
6 Nú'á po rá hñoja'i bá pencahu rá 
hmaca T'u pa bi jabatsiguihu, pa 
njabu nuju xi ga e'tsuahu rá nsu po 
nú'a ra hñoja'i pescaguihu. 

7 Ngue'a po rá hñoja'i bá pehna rá 


hmaca T'u pa bi manga rá ji ja ra 
pont!i, y njabu bi gutca ma thaih+'a, 
ne bi pungahu gatho ma tsloquihu 
ngue'a ya dí 'nathohu con gue'a. 

8 Nehe ngue'a ra dangui rá hñoja'i pa 
guecaguihu hangue bi 'racju ndunthi 
ra mfeni ne ra mfadi, 

9 pa bi za dá paha nú!a himi fadi 
ma'met!o nú!a xqui beni da 'yøt'e'a 
de rá paha sehe. Y go bi hñuxa ma zi 
Hmuhu ra Jesucristo pa go da 'yøt'e 
gatho ngu nú'a xqui beni maya'bu. 

10 Nú'á go gue'a ma da nda de gatho 
nd' bí 'bu mahets'i ne nú'u 'bucua ja 
ra ximhai. Go gue'a xqui beni Ajua da 
tygtle. Y ma da njabu nú!a ra pa'a ngu 
xa beni Ajua da nja. 

11 Ajua bi huancahu desde rá 
mudi pa dya batsiguihu!a pa da 
'racju gatho ngu nú'a xqui beni da 
'racju ngue'a dí 'nathohu co ma 
Zidadahu ra Jesucristo. Gue'a xqui 
beni da 'yøt'e Ajua, ne nu'á øt'e ngu 
nú!a xa beni ne ngu nú!a ri ho'a da 
'yøt'e. 

12 Ajua bi 'yøt'a njabu pa núje dya 
mudi gamfrihe de ma zi Hmuhu ra 
Jesucristo ga e'tsuahe rá nsu'a, pa 
njabu ma'ra da nsunda!'a nehe. 

13 Y nu'ahu nehe ya xcá 'ygtuahu rá 
noya!a nú'a xicju hanja da za grá 
mpøhøhu, ne xcá camfrihu. Hangue 
nubyá guí 'nathohu nehe co ma 
Zidadahu ra Jesucristo ne guí e'tsuahu 
rá nsu Ajua nehe. Ne ra Maca Ndahi 
'bui ja ri corasohu nehe, ngu nú'a xqui 
ñatcahu Ajua da 'racju. Y nú'á go 
gue'a 'nara seña gue ya yá batsiguihu 
Ajua ngue'a 'bui ja ma corasohu. 

14 Nehe ngue'a ra Maca Ndahi 'bui con 
guecju dí pahu gue Ajua ma da 'racju 
nehe gatho nú!a xa ñatcahu da 'racju 
nu stí zixcahu de nuna ra tsloximhai 
pa ma grá 'buhu 'nadbu con gue'a. 
Gatho gue'a da 'yøt'a Ajua pa ma'na 
dra nsunda'a ne da t'e'tsua rá nsu. 


Ra apostol Pablo apa Ajua pa da 
umba ra mfadi ya gamfri 


15 Nuguí stá pde gue xcá camfrihu 
ma Zidadahu ra Jesucristo, nehe stá 
øde de nú'a ra hmate guí pe'tsuahu 
gatho nú'u ma'ra yá batsi Ajua. 

16 Hangue desde dá ode njabu, cada dí 
apa Ajua por gue'ahu, hindi tsaya ga 
umbabi njamadi'a por gue'ahu. 

17 Ajua ma Dadahu go guese'a xá 
nsunda ne go guela bá pehna ma zi 
Hmuhu ra Jesucristo pa bi 'futcaguihu 
tengu rá 'muila, dí apabi gue da 
'ralahu ra mfadi ne ra hoga mfeni co 
rá ts'edi ra Maca Ndahi, pa ma'na da 
za gui pahu'a. 

18 Nehe dí apabi'a da xoc!a ri mfenihu 
pa gui pahu xá hño gue dí tøðmhu ga 
'buhu con gue'a ngue'a bi zoncahu pa 
dya metiguihu!'a. Nehe dí apabi pa gui 
pahe tengu yá nsunda nuya hño xa 
ñatcahu da 'racju ngue'a yá 
batsiguihu!a. 

19 Nehe dí apabi'a pa gui pahu hangu 
rá ndangui rá ts'edi'a. Y nura ts'edi'a 
gue'a faxcahu núje stá camfrihu!a. 
20 Y guet'a rá danga tsledi Ajua bi japi 
bi yopa nte ma zi Hmuhu ra Jesucristo 
ne bi japi bi nangui de habu xqui 
nt'lagui. Nepu ba umba rá hudi ja rá 
'fei!a nuni mahets'i. 

21 Nehe bi hñuts'ila pa da nda de 
gatho ya nda, ne de gatho nú'u to'o ha 
ra ts'utbi ne ra tsledi ne ra hmanda 
nuua ja ra ximhai ne nuni mahets'i. 
Nehe bi umba 'nara nsu nú!a xi ra 
dangui de gatho mat'ra ya nsu nú'u ja 
ne nú'u ma da nja. 

22 Nehe bi hñuts!i pa da nda de gatho 
nú'a te ja ne nú'u 'bui. Nehe bi 

thuts'ila pa go dra ñaxu de ra nija, y 
nuju go guecju rá nijaguihu'a. 

23 Ha núju rá nijaguihu'a go guecju rá 
ndo'yoguihu nehe, hangue con guecje 
ri nxpgue rá ndo'yo'a, ne dí chu ja rá 
'yela, ne o ja rá 'ye gatho nú'a te ja ne 
nú'a 'bui. 


Nu'u tó'o xa gamfri, xa mpoho 
po rá hñoja'i Ajua 

2 1 Nu'ahu xqui 'medihu hmaha 

ma'met'o ja ya ts'oqui ne nguí 
gthu ya ntslo'mui, pe Ajua ya xa 
'ra'ahubya 'nara 'ra!yo te. 
2Nu'ahu nguí øthu ya tstoqui ngue'a 
ngrí denbahu rá 'mui ra ximhai, ne 
nguí ø'tuahu rá paha ra nda de ya 
tstondahi nú'a ri mpefi ja yá mfeni 
nú'u hingui pta Ajua. 
3 Ma'metlo gathoguihu ndi 'buhu nehe 
ngu gra 'mu'u, ne ndi ø'tuahu yá 
ts'onc'at'i ma ndo'yohu, ne ndi gthu 
gatho nú'a ndi benga ja ma mfenihu 
xá nts'o. Hangue nujé hønse rá cue 
Ajua ndi to'mbahu xa zucja ngu núla 
ma da zadi nt'u hingyá gamfri. 
4Pe Ajua xi ra dangui rá nthecate ne 
rá hmate pa guecaguihu. 
5 Hangue ngu bi japi bi yopa nte ma zi 
Hmuhu ra Jesucristo, njabu nehe bi 
'racju ma 'ra!yo tehy, ngue'a ya stí 
'mehmahu ja ma tstoquihu, ja ra 
uenda ya stí tuhmahu. Hangue po rá 
hñoja'i Ajua bi pøhøguihu. 
6 Nehe ngu bi guza ma zi Hmuhu ra 
Jesucristo de habu xqui nt'agui, njabu 
nehe bi guxcahu, ne ja ra uenda ya dí 
hudihu co ma zi Hmuh+ nuni mahets'i, 
ngue'a ya dí 'nathohu con gue'a. 
7 Bi 'yotcahu njabu pa nuya pa bra 
'ñepu ma da fadi tengu rá ndangui rá 
hñoja!i bi mescahu, ne tengu ra hño 
bi 'yøtcahu ngue'a bá pehna ma zi 
Hmuhu ra Jesucristo pa bi pohgguihu. 
8 Ajua po rá hñoja'i bi pohoguihu 
ngue'a dá camfrihu, y hingue de 
guecsehu, nu Ajua go guese bi 'yøt'a 
gatho pa bi pohoguihu. 

9 Hinto za mpøhø po 'nara hoga 'befi 
xa 'yøt'e, pa njabu hinda za to da 
'nets'i. 

10 Ajua go gue'a bi hogaguihu 
ma'ra!'yo ngue'a ya dí 'nathohu co 
ma zi Hmuhu ra Jesucristo. Y bi 
hogaguihu ma'ra'yo pa da za ga pthu 
gatho nú'a xá hño ngu nú'a xqui beni 
Ajua maya'bu ga gthu. 


Nú'u ya xodyo ne nú'« hingyá 
xodyo ya bi mádi po ra 
Zidada Jesucristo 


11 Hangue por gue'a nú'ahu 
hingyá xodyohu oguí pumfrihu gue 
desde maya'bu gatho nú'u ya ja!i 
himyá xodyo mi 'bui yabu de Ajua, 
ne nixi himi pe'tsa ra seña ja yá 
ndo'yo ngu pe'tsa ya xodyo. Hangue 
nuya xodyo xi bi utsa'ihu ne bi 
hñump'ahu gue gyá ja'ihu dega 
'nasena, masque nura seña!a go 
'nara ja'itho nú!a to pt!e. 

12 Ma'met'lo nguí 'buhu yabu de ma zi 
Hmuhu ra Jesucristo, ne nguí 'buhu 
'nambu de ya me Israel nú'u to'o ya 
xodyo. Nu'!ahu himri 'ñep'ahmahu 
nd'a ra cohi bi 'yøt'a Ajua co ya me 
Israel, nixi hingo mri metihu nú'a xqui 
hña'tuabi'u. Nixi te nguí to'mahmahu 
ngu nú'a guí to'mhubya, ne nixi nguí 
pahmahu Ajua. 

13 Ma'met'o nu'ahe nguí 'buhu yabu 
de Ajua, pe nubya ya gá jonihu con 
gue'a ngue'a ma zi Hmuhu ra 
Jesucristo bi manga rá ji po rá 
ngue'ahu ne ya guí 'nathohu con 
gue'a. 

14 Núje dya xodyohe ne nú'ahu hingyá 
xodyohu, po rá du ma zi Hmuhu ra 
Jesucristo bi huata nú'a ra nthaqui 
dega nt'utsate xqui 'uegahu. Y bi 'yøt'e 
pa dá 'nada ra hniniht ne pa dá 
mádih+. 

15 Nu mi du ja ra pont'i'a, gue'bu bi 
huata nú'a ra nt'utsate, ngue!a gue'bu 
bi hñacua rá ts'edi ra ndaxjua ley con 
gatho yá hmanda ne yá nzai. Hangue 


RA EFESIO 2 


de nú't yoho ya hnini, nu'á bi hyoca 
nada ra hnini ngue'a ya bi 'natho con 
gue'a. Hangue ya bi za bi mádi'u. 

16 Nu mi du ja ra pont'i'a, gue'bu bi 
huata nú'a ra nt'utsate mi peltsa nú'u 
yoho ya hnini'u. Hangue nubyá bi za 
bi mádi'u ne bi za bi mádi'u nehe co 
Ajua, ngue'a ya bi 'nada ra ndo'yo'« 
co ra Zidada Jesucristo. 

17 Hangue numa zi Hmuhu ra 
Jesucristo bi 'ñehe pa bi zocaguihu 
ne bi xicju gue ya bi za dá mádihu 
co Ajua, nú'ahu nguí 'buhu yabu de 
gue'a ne núje dyá xodyohe ndí 'buhe 
guetbu de gue'a. 

18 Y nubyá ngue'a ma zi Hmuhu 

ra Jesucristo bi du por guecju, 
gathoguihu ngu ya xodyo ngu nú'a 
hingyá xodyo da za ga jonihu co Ajua 
ma Dadahu co rá tsledi ra Maca Ndahi 
nú'a xa tlacju mahyegui. 

19 Hangue por gue'a nu'ahu ya hinguí 
'na'ñohu nixi gyá nzohohu, ngue'a 
nubyá ya gyá menguhu de ja rá hnini 
Ajua nehe, ne yá batsi'ihu nehe'a ngu 
gatho ma'ra ya gamfri. 

20 Y mahyegui ya dí 'buhu ja rá nija 
Ajua. Nurá nija Ajua nja ngu 'nara ngu 
thoqui. Numa zi Hmuhu ra Jesucristo 
nja ngu ra mudi do xa 'begui pa bi 
thoqui ra nija, y núje dyá apostolhe ne 
nú'u ma'ra yá 'mehni Ajua go guecje 
dí njahe ngu dyá mudi jadohe, ha 
nu'ahu guí njahu ngu ya do ri he'tsa 
nú'a ra jado. 

21 Y ngu 'nara ngu rí bøts'e mahyegui 
yá jado, y nura mudi do go gue'a ri 
ndude gatho rá hñu ra ngu, njabu 
necju rá nijaguihu Ajua 'yo grá ntehu. 
Ne dí 'yohu co 'nada ra mfeni co ma zi 
Hmuhu ra Jesucristo, y nú'á go gue'a 
ri 'racje ra ts'edi pa núje rá nijaguihu 
Ajua ga 'buhu strá nt'azi. 

22Ngu'ahu nguje dí 'nathohu co ma zi 
Hmuhu ra Jesucristo ne go grá tyo grá 
ntehu mahyegui con gatho ma'ra ya 
gamfri pa drá maca nijaguihu Ajua habu 
da za da 'mui rá Maca Ndahi Ajua. 

Ra apostol Pablo bi thuts'i pa da xipa 

rá noya Ajua nú'u to'o himyá xodyo 
3 1 Hangue ringue'a dí apabi Ajua 

por gue'ahu, núgui drá Pablo dí 

jottua fadi ngue'a dí pepabi ma zi 
Hmuhu ra Jesucristo, ne ngue'a dí 
zo'ahu de gue'a, nú'ahu hingyá 
xodyohu. 
2 Pøde ya guí padihu gue Ajua po rá 
hñoja!i xa 'bepcagui pa ga zi'ahu de 
rá maca noya!a. 
3 Nú'á go guese'a bi xicagui pa go dá 
padi nú'a mi beni'a, y nú'a bi xicagui 
himi faditho. Y go gue'a ya stá oplahu 
masque co 'na yoho ya noya ja nuna 
cartana. 
4 Y nu xcrí hñe'thu, ma da zo ri 
mfenihu gue Ajua go bi xicagui nú'a 
mi beni go da 'yøt'a ma zi Hmuhu ra 
Jesucristo. 
5 Y nú'a bi xicagui hinto xqui badi 
ma'met'o. Pe nubyá ha, po rá Maca 
Ndahi Ajua stá pahe nú'a mi beni'a, 
núje dyá 'mehnihe de gue'a ne dí 
mamfe rá noya'a. 
6 Ne guehna nú!a bi xicagui Ajua gue 
nú'u hingyá xodyo ya da za da mbatsi 
de Ajua nehe, mahyegui ngu ya xodyo. 
Hangue núje dyá xodyohe ne nú'ahu 
hingyá xodyohu ya dí 'nada ra 
ndo'yohu co ma zi Hmuhu ra 
Jesucristo. Ne gathoguihu go ma 
metihu nú'u yá hña'ti Ajua ngue'a dí 
'nathohu co ma zi Hmuhu ra Jesucristo 
ne dí camfrihu ra maca noya. 
7 Y nú'a ra maca noya'a go xa 
hñuxcagui Ajua pa ga xi'ahu!a. Gue'a 
ra maca 'befi bi 'racagui Ajua po rá 
hñoja'i co rá danga ts'edi. 
8 Pa guequi dí beni gue hinte drí muui 
de gatho ma'ra ya cu. Pe Ajua po rá 
hñoja'i bi 'racagui nuna ra hoga 'befi 
pa ga xilahu nú'ahu hingyá xodyohu 
de gatho ya danga japi nú'u drí tlacju 
ngue'a dí camfrihu ma zi Hmuhu ra 
Jesucristo. Xi ndunthi'u, ne hinda za 
ga pahu hangu yá ndunthi'u. 

9Y Ajua xa 'bepcagui ga xipabi gatho 
ya ja'i nú'a xqui beni maya'bu ne 
hinxqui 'ñuditho. Nehe go guet!a Ajua 
bi hyoca gatho nú!a te ja ne gatho 
nú't 'bui. 

10 Nú!a mi beni Ajua hinxqui 'ñudi 
maya'bu, pe nubyá ha, ya xa 
'utcaguihe núje rá nijaguihu!a. Y po 
rá nguecju, asta nuya enxe nú'u bí ha 
ra tsledi nuni mahets!i ya padi nehe'u 
nú'a xqui beni Ajua. 

11 Ngu nú'a xqui beni Ajua maya'bu 
gue'a bi nja, y numa zi Hmuhu ra 
Jesucristo xqui thuts'i pa go gue'a da 
'hehe da 'yøt'a nú'a xqui beni Ajua. 
12 Núje dí 'nathohu co ma zi Hmuhu 
ra Jesucristo hangue dí pe'tshu ra 
nsequi ga ñahu co Ajua nsi ra ntsu ni 
ra ntsa ngue'a dí camfrihu'a. 

13 Hangue oguí tu ri muihu ngue'a dí 
tho ya ts'othogui por gue'ahu. Nu'a 
gui 'yothu, johyahu, ngue'a nú'a dí 
thogui go 'nara hño pa gue'ahu. 


Rá hmate ma zi Hmuhu ra 
Jesucristo 


14 Hangue ringue'a drí ndandi- 
ñahmu ja rá thandi Ajua ma Dadahu 
nú'a to'o rá Dada ma zi Hmuhu ra 
Jesucristo. 

15 Go guet'a rá Dada nehe gatho nú'u 
to'o camfri ne 'bucuatho ja ra ximhai 
ne nú'y ya bi 'bui nuni mahets'i. 

16 Go gue'a ma Dadahu nú!a to'o xi ja 
ndunthi yá japi pa da 'racju, dí apabi 
da 'ra'ahu ndunthi ra tstedi po rá Maca 
Ndahi'a. 

17 Nehe dí apabi gue da zedi ri 
jamfrihu pa da 'mui xá hño ri 
corasohu ngue'a ja guehni 'bui ma zi 
Hmuhu ra Jesucristo, ne pa gui 'buhu 
xá hño ja rá hmate Ajua, nja ngu ya 
'yuza ri cuna mbo ra hai. 

18 Nehe dí apabi Ajua pa da za gui 
pahe za hño hangu rá ndangui ne rá 
nsunda rá hmate ma zi Hmuhu ra 
Jesucristo, ngu dí apabi da badi nehe 
gatho ma'ra ya gamíri. 

19 Di apabi pa gui patuahu rá hmate'a, 
masque nurá hmate ma'na ra dangui 
que ma mfenihu. Nehe dí apabi Ajua 
gue xi da 'yoda ri mfenihu'a, pa njabu 
da za gui hñañhu gatho nú'a ne da 
'ralahu'a, ne gui 'buhu ngu gra 'mui!a. 
20 Nubyá drá nsunda Ajua nú'a 
to'o ha ra ts'edi pa ma'na xi da 'yøt'a 
ndunthi de gatho nú!a dí aphu ne 
nú!a dí beñhu ngue'a nulá xi ja rá 
tsledi, y nurá tsledi'a ri mpefi ja ma 
corasohu. 
21 ¡Núju rá nijaguihu Ajua ne drí 
'nathohu co ma zi Hmuhu ra Jesu- 
cristo, nzantho ga nsundahu Ajua 
desde nubya y pa nzantho! Njabu 


gue'a. 
4 1 Nugui dí jot'ua fadi po rá noya 
ma zi Hmuhu, hangue hñuxhu 
nt'ode za hño núna dí zi'ahu. DÍ 
bante'ihu gue gui 'yohu xá hño ngu 
rí 'ñehe ngue'a Ajua xa zohn'ahu pa 
dya batsi'ihu'a. 
2 Ogrí 'hets'ihu. Mpe'tsuahu ra tlequ'ei 
'na ngu ma'na, ne ntsetuahu 'na ngu 
ma'na, ne mádih+ 'na ngu ma'na. 
3 Nu'ahu guí 'nathohu ngue'a ra Maca 
Ndahi 'bui ja ri corasohu, hangue 
'yøthue ra tsledi pa gui pe'tshu 'nada ra 
mfeni ne gui 'buhu co ra hoga'mui. 
4 Nujé dí 'nada ra ndo'yoh+ co ma zi 
Hmuhu. 'Nada ra Maca Ndahi 'bui ja 
ma corasohu. Ajua xa zoncahu pa ga 
pe'tshu 'nada ra ntho'mate. 


Dí 'nathohu po ra Maca Ndahi 


5 !Nada ma zi Hmuhu dí xocambenihu. 


'Nada ra jamfri dí pe'tshu. 'Nada ra 
sistehe stá hañhu. 
6 ¡Natla Ajua 'bui, ne go gue'a ma 
Dadahu ne ra Dada de gatho nú'u 
ma'ra to'o camfri'a. Y nú'á go gue'a ri 
manda de gatho, ne go gue'a 'bui con 
guecju, ne 'bui ja ma corasohu cada 
'na de guecju. 

7 Cada 'na de guecju ma zi 
Hmuhu ra Jesucristo xa 'racju 'nara 
'befi pa ga pehu y nehe bi 'racju ra 

mfadi ne ra tsledi pa ga pehu nú'a ra 
'befi xa 'racju. 

8 Hangue bi nja ngu nú'a manga ja ra 
Maca T'ofo habu ena: 

Ma zi Hmuhu bi ntate de nú'a 
to'o xqui ntatehma, nepu bi 
yopa mengui pa mahets'i, 

ne de guehni bá pempa ra ts'edi 
ya ja'i pa bi umba yá 'befi 
cada 'na. 

9 ¿Te rí bøni da 'ñena nú!a ra 
noya ena gue ma zi Hmuhu “bi yopa 
mengui pa mahets'i”? Ne da 'ñena 
gue nu'á mbi 'bu mahets!'i nepu bá 
cai pa guecua ja ra ximhai. 

10 Y nú!a bá cai pa guecua ja ra ximhai, 
go guet'a bi yopa menga mahets'i pa da 
manda gatho nú'a te ja ne nú'u 'bui. 

11 Núlá bi 'racju ma 'befihu ne bi 'racje 
ra mfadi ne ra ts'edi pa ga mpehu ja rá 
'befila. Bi hñuxcaguihu 'ra dega 
apostol, ma'ra pa da mamba rá noya 
Ajua, ma'ra pa da zofo ya ja'i, ma'ra 
pa da ma'yo ja ya nija, y nu ma'ra pa 
da nxahnate ja ya nija. 

12 Hangue numa zi Hmuhu njabu bi 
hñuxa nú'u ya mefi'u co 'rama'na'ño 
yá 'befi bi umbi pa da maxa gatho 
matra ya cu, pa njabu nehe nú'u ma'ra 
ya cu da mefi nú'a ra 'befi xa ttumbi. 
Nú'á bi 'yøt'a njabu pa ma'na da te rá 
nija. 

13 Hangue njabu drí mfaxhu 'na ngu 
ma'na, asta hinga camfrihu za hño co 
'nada ra mfeni, ne asta hinga pahu xá 
hño ma zi Hmuhu ra Jesucristo rá T'u 
Ajua, ne asta hinga 'buhu xá hño ngu 
gra 'mu'a. 

14 Ya hinga njahu ngu ya batsi ri maua 
rí mani pa go ga tenhu ma'ra ya 
nttutuate nú'u xa bense ya ja'i ja yá 
tstomfeni ne utcaguihu 'ñena xi 
majuani nú'a udi pa da hyacjhmahu. 
15 Nu'a mahyoni ga gthu, ga sigui ga 
tenhu nú'a xi majuani co ndunthi ra 
hmate, pa njabu ma'na ga 'buhu xá 
hño ngu gra 'mu ma zi Hmuhu ra 
Jesucristo nú'a to ra ñaxu de ra nija. 

16 Nura nija nja ngu rá ndo'yo 'nara 
ja'i ri mpefi mahyegui. Numa zi 
Hmuhu ra Jesucristo go gue'a ra ñaxu 
de gatho, ne go gue'a 'racju ra tsledi 
pa ga pehu nú'a ra 'befi xa 'racju!a. 

Ha nujú drí mpefihu mahyegui ne drí 
mfaxhu 'na ngu ma'na ne drí mádihu 
'na ngu ma'na. Hangue njabu ma'na rí 
te rá nija Ajua. 


Ga 'buhu 'nara 'ra!yo 'mui ngue'a 
dí camfrihu ra Zidada Jesucristo 


17 Dí 'bep'ahu de rá thuhu ma 
Zidadahu, ne dí xi'ahu gue oguí 
'yohu ngu gra 'ño nú'u hingyá 
gamfri, ngue'a gatho nú'a benga ja 
yá mfeni'u hinte ri muui, 

18 ne xa zo ra 'bexuui ja yá mfeni. Nu'é 
hinxa ne xa badi nú'a majuani ngue'a xi 
xá me yá coraso, hangue hingui pe'tsa ra 
'ra'yo te ngu nú!a ri 'racju Ajua. 

19 Ni ts'a otho yá tsa, hangue xi xa 
'hent'a ja ya tsloqui pa da 'yøt'a gatho 
nú'a go da ne'u con gatho yá paha. 

20 Pe numa Zidadahu ra Jesucristo 
hinxa 'ñu'tlahe gui 'yothu njabu. 

21 Ngue'a xcá 'yghu de gue'a ne xa 
t'u't'ahu nú'a majuani ngu nú'a bi 
'fudi'a. 

22 Hangue por gue'a 'uehu de nú'a ri 
ndaxjua 'muihu guí pe'tshu, ngue'a xi 
xá nts'o nú'a ra 'mui'a, ngue'a nuri 
tstomfenihu go gue'u ha!ahu pa gui 
nts'ocju. 

23 Ne 'buhu co 'nara 'ra!yo mfeni xá 
ntlaxi. 

24 Nehe 'buhu 'nara 'ra!yo 'mti, ngue'a 
Ajua ya bi yopa hyoc'ahu ma'ra!yo pa 
gui 'buhu ngu gra 'mti'a, pa njabu xi 
majuani da za gui 'yohu xá hño co 
'nara mfeni strá ntlaxi. 

25 Hangue por gue'a hyehubu ya 
nc'uamba, mañhu nú!la majuani 'na 
ngu ma'na, ngue'a gathoguihu ya dí 
nada ra ndo'yoh+. 

26 Nu'bu gui ncuehu, oxcrí øthu 
nara tsloqui co ra cue, ne oxcrí 
ncuehu ya!a, 

27 pa njabu hinda da'ahu ra tstondahi. 
28 Nu'a tó!o ra be, ya odri mpe. 
Ma'na xá hño dá gu 'nara 'befi ne da 
mpefi xá hño, pa njabu da za da 
mats'i nú'u to'o hingui tsupabi. 

29 Pa gui ñahu, oguí ñahu co ya 
tslonoya, ñahu xá hño pa da za gui 
nuphu yá mfeni nú'u to'o da 'yø'ahu. 
30 Ne oguí japhu da du rá mui rá Maca 
Ndahi Ajua nú!a to'o 'bui ja ma 
corasohu, ne go gue'a 'nara seña gue 
ya yá batsiguihu Ajua, ne nu'á ri 
sugaguihu asta hinda zixcaguihu Ajua 
pa mahets'i pa grá 'buhuni con gue'a. 

31 Nu'bu te da t'o'tla'ihu, osti 
tsøt'a ri muihu. 'Bu to da xax!ahu, 
oxqui ncushu nixi gui má'tihu ne nixi 
gui ntsanihu, ne oxqui øthu ma!ra ya 
ts'ot'øt'e. 

32 Nu'a mahyoni gui 'ygthu, gui 
nhyoja'ihu 'na ngu ma'na ne gui 
mádih+ 'na ngu ma'na, ne mpumbahu 
'na ngu ma'na, ngu Ajua za pun'ahu 
por nú'a bi 'yøt'e ra Zidada Jesucristo. 


Hanja rí 'ñepi da 'mui nú'u 
to'o yá batsi Ajua 


5 1 'Yothu ra tsledi gui tembahu rá 
'mti Ajua, ngue'a gyá hmaca 
batsihu de gue'a. 
2 'Buhu co 'nara hmate, ngu bi 
macaguihu ma zi Hmuhu ra Jesucristo 
ne bi du por guecju. Bi unse rá te pa bi 
tho pa bi gutca ma thaihu, y nurá du'a 
bi hñani Ajua ngu 'nara 'baha nú!a 
yuni xá cuhi ne bi ho'a. 

3 Nuju dya gamfrihu hinga 
hñuxhu 'nara 'behña nú!la hingo ma 
'behñahu, nixi ga øthu ma'ra ya 
tslonc'at!i de ma ndo'yohu, nixi ga 
gthu ra nduste co ra ts'onc'at'i dí 
pe'tshu, y nixi ga beñhu pa ga mañhu 
de nuya ts'ot'øt'eya. 

4 Hinga mañhu ya noya dega 'betsa, 
nixi ga 'ñant'uhu co ya noya xá nts!o, 
nixi ga thota ma nehy te ga mañhu, 
ngue'a hindi 'ñepcahu ga othu njabu. 
Nu'a ga øthu, ga xscambenihu Ajua. 

5 Ya guí pahu gue nu'u tó'o xi ya 
'neja'i hingui tsa da yutla ja rá 
hmanda Ajua ne de ma zi Hmuhu ra 
Jesucristo, nixi nú'u ma'ra to'o øt'a 
ma'ra yá ts'onc'at'i, ne ya nduste 
hingui tsa da yutla ja rá hmanda Ajua. 
Nura nduste ma'na go ri madi ra 
ximhai que Ajua. 

6 Hangue oto sta hyacju da 'ñenju gue 
rá cue Ajua hinda zucju 'bu ga pthu 
nuya tsloquiya, ngue'a majuani rá cue 
Ajua ma da zadi nú'u to'o hingui øte'a. 
7 Hangue hinga ntsixhu co nú'u to'o 
gtla nuya ya ts'ot'øt'e. 

8 Ma'met'o ndi 'buhu ja ra 'bexuui 
dega ts'oqui, pe nubyá ya dí 'buhu ja 
ra ñot'i ngue'a stá camfrihu ma zi 
Hmuhu ra Jesucristo. Hangue ma ga 
'yohu ngu rí 'ñepcahu ngue'a ya dí 
'buhu ja ra ñot'i. 

9 Nu'a tó!lo ya 'bu ja ra ñot'i ptle núla 
xá hño, ne 'yo ngu rí 'ñehe, ne manga 
nú!a majuani. 
10 Hangue ma ga othu ra ts'edi pa ga 
pahe ga øthu gatho nú!a ri ho Ajua. 
11 Y hinga tembahu yá 'mui nú'a to'o 
tyo ja ra 'bexuui dega tstoqui, ngue'a 
nú'a otle'u hinte ri muui. Nu'a ga 
gthu, ga zofohu'u pa hinda sigui da 
lyøt'a njabu. 
12 Ngue'a asta 'nara 'betsa 'bu ga 
mañhu nú!a gtle mantlagui nú'u to'o 
'bu ja ra 'bexuui. 
13 Pe 'bu dra yot'i co ra ñot!i nuya 
ts'ot'øt'e øt'u, nu'bú ha, da hnequi te 
rá 'be gatho øt'e'u, ngue!a co ra hot'i ri 
hnequi gatho. 
14 Hangue xa tlena njaua: 
Nuhu, nú'i guí aha, 
nangui de habu xa t'ac'a'i habu 
xa tlagui nú'u xa du, 
y ma zi Hmuhu ra Jesucristo go 
gue'a da yo'tla ri mfeni pa gui 
'bui ja rá ñotlila. 

15 Beñhu xá hño hanja grí 'buhu. 
'Buhu co ndunthi ra hoga mfadi, oguí 
'buhu ngu nú'a gra 'mu nú'u hinte yá 
fadi. 


RA EFESIO 5 


16 Oguí 'yohubu grí 'beta ri orahu, 
nzantho 'yøthu nú'a xá hño, ngue'a xi 
xá nts'o ya pa dí 'buhubya. 

17 Ogrí hñeguithohu, 'yothu ra tsledi 
pa gui pahu nda!a go rá paha Ajua. 

18 Ogrí ntihu, ngue'a nura nti ma'na 
da ja'ahu gui 'yøthu ya t'øt'e xá nts!o. 
Nula gui 'yothu, 'yo'tuahu rá paha ra 
Maca Ndahi. 

19 Añu'mba meihu 'na ngu ma'na gui 
tuthu ya salmo ne ya jahña ne ma'ra 
ya maca thuhu. Tutuahu Ajua ne 
xscambenihu'a con gatho ri muihu. 
20 Nzantho umfu njamadi Ajua ma 
Dadahu de gatho nú'a da 'ñep'ahu de 
ja rá thuhu ma zi Hmuhu ra 
Jesucristo. 


Ra hoga'mui ja yá ngu nú'u 
to'o xa gamfri 


21 'Ngtuahu 'na ngu ma'na co rá 
ntsu Ajua. 

22 Nu'ahu 'behñahu medinthatihu, 
'yøta ri damehu, y ja ra uenda go guí 
øthu ra Zidada Jesucristo. 

23 Ngue'a nura 'ñøhø go gue'a ra ñaxu 
de rá 'behña, nja ngu ma Zidadahu ra 
Jesucristo go gue'a ra ñaxu de ra nija, 
ngue'a go gue'a xa pøhø ra nija, y 
nura nija go gue'a rá ndo!yo'a. 

24 Nja ngu ra nija vta ma Zidadahu ra 
Jesucristo, njabu nehe mahyoni gui 
njahubu 'behñahu, gui 'ygta ri 
damehu de gatho nú!a da xi'ahu. 

25 Y nu'ahu 'fløhøhu medi- 
nthatihu, madi ri 'behñahu, nja ngu 
ma Zidadahu ra Jesucristo ri 
macaguihu núje rá nijaguihu!a, ne bi 
unse rá te pa bi za bi pohoguihu. 

26 Bi du pa bi 'uegaguihu de ma 
tstoquihu. Bi zuga ma corasohu co ra 
dehe, y nura dehe'a go gue'a rá 
noya!a. 

27 Nu'á bi zuga ma corasohu pa drá 
nijaguihu!a strá ntlaxi. Bi 'uegaguihu 
de ma ts'oquihu ne de gatho ma 
ntsto'mtuihu, pa nu sta 'ñehe da 
zixcaguihu pa grá 'buhu con gue'a, ya 

hinga tuhu ni 'nara ts'oqui ngue'a ya 
strá ntlaxiguihu. 
28 Nja ngu ma Zidadahu ri macaguihu 
núju rá ndo'yoguihu!a, njabu nehe 
nu'ahe 'ñohghu rí 'ñepi gui madi ne 
gui su ri 'behñahu ngu grí suse ri 
ndo'yohu. Nu'a tó!o ri su rá 'behña, 
gue'a ngu ri suse rá ndo!yo. 
29 Hinhya'mu to'o ri utsase rá ndo!yo. 
Cada 'na ri su rá ndo'yo ne ri umbabi 
te da zi, ngu ma Zidadahu ra 
Jesucristo ri sugaguihu núju rá 
nijaguihw'a, 
30ngue'a go guecju rá ndo'yoguihw'a, 
ne cada 'na de guecju go dya xenihu 
de rá ndo'yo'a. 
31 Hangue ja ra Maca T'ofo ena gue ra 
'ñoho da zogui rá dada ne rá nana pa 
go da 'mthui rá 'behña y de ri yoho'u 
ya da 'natho. 
32 Nuna nt'utuatena xi ra dangui, ne 
ma de ra Zidada Jesucristo ne de rá 
nija'a. 
33 Hangue nu'ahe suhu ri 'behñahu 
ngu grí suse ri ndo'yohu. Y nu'ahu 
'behñahu, umfu ra tlequ'ei ri damehu. 
6 1 Nu'ahu batsihu, 'yøta ri dadahu 
ne ri nanahu ngue'a guí camfrihu 
ra Zidada y gue'a rí 'ñepi gui 'yothu. 
2 'Yothu ngu manga ja rá noya Ajua 
habu ena: “Umba ra tlequ'ei ri dada ne 
ri nana ne gui su.” Nuna guehna ra 
mudi hmanda ri 'ñoui 'nara hña'ti. 
3 Y nura hña'tila go gue'a nú!a “gui 'bu 
co 'nara johya, ne gui 'bu ndunthi ya 
jeya nuua ja ra ximhai.” 

4 Ha nu'ahu dadahu ne nanahu, 
oxqui japhu da ncue ri batsihu; 
zofohu co ya hoga ts'ofo, ne 
'futuahu rá noya ma Zidadahu. 

5 Nu'ahu 'begohu, 'yøta ri hmuhu 
de nuua ja ra ximhai co ndunthi ra 
ntsu, ne co ndunthi ra t'equ'ei, ne 
con gatho ri muihu. 'Yothu ra uenda 
gue go guí pephu ma zi Hmuhu ra 
Jesucristo. 

6 Mpehu xá hño, pe hingue honse ra 
ora hant'a ri hmuhu pa gui ponga ri 

hmih+u con gue'a. 'Yothu ngu rá paha 
Ajua con gatho ri muihu, ne pepabihu 
ri hmuhu ngu ri 'ñepi gui 'yothu 
ngue'a gyá 'begohu nehe de ma zi 
Hmuhu ra Jesucristo. 

7'Yo'tuahu xá hño yá 'befi ri hmuhue 
co 'nara hoga paha. 'Yothu ra uenda 
gue go guí pephu ma Zidadahu, hingo 
guí pephu 'nara ja'i. 

8 Beñhu gue ma Zidadahu ma da 'racje 
ma thahahe ngu nú'a stá gthu, ngu ra 
'bego ngu nú'a hingrá 'bego. 

9 Nehe nu'ahu hmuha, suhu xá 
hño ri 'begohu. Ogrí pidihu'u. Beñhu 
gue ngu'u ne ngu'ahu bí 'bu 'nari 
Hmuh+ nuni mahets'i nú'a to'o 
hingui huahna ya ja'i. 


Ga hñehu co nú'a ra he xa 'racju 
Ajua ngu ri hñe 'nara soldado 


10 Nubyá zi cuhu, zedihu co nú'a 
ra tsledi xa 'ralahu ma Zidadahu. 
11 Ngu ri hñe 'nara soldado pa da ma 
ja ra tuhni, njabu nehe ma ga hehu ra 
he nú'a xa 'racaguihu Ajua, pa hinda 
za da dacju ra tstondahi co yá nthate. 
12 Ngue'a numa ncontrahu hingo 
'nama mija'ihu. Nujú drí ntunhu co ya 
tstondahi nú'u ri nhyaxa maña ja ra 
ndahi, ne co nú'« ya nda de ya 
tstondahi nú'u ri manda ja ra 'bexuui 
jaua ja ra ximhai. 
13 Hangue ngu ri hñe 'nara soldado, ga 
hñehu njabu nehe co nú'a ra he xa 
'racju Ajua, pa njabu nura ora da ne 
da hyacju ra tstondahi hinda za da 
dacju, nujé go ma ga taphu'a ne ga 
'buhe ngu nzantho, ne hinda za te da 
'yotcahu. 
14 Hangue ma ga zedihu. Nja ngu 'nara 
soldado ri ngutla rá ngut'i pa da nja rá 
ts'edi ora 'yo ja ra tuhni, njabu nehe 
ga camfrihu nú'a majuani pa da za ga 
zedihu. Ne ngu ri su rá coraso co nú!a 
ra nthaqui ha ja rá tiña, njabu nehe ga 
nsuhu pa ga 'yohu xá hño pa hinte ga 
thohu. 
15 Ngu ri su yá ua 'nara soldado pa da 

za da 'ño za hño ja ra tuhni, njabu 
necju ma ga hñocju pa da za ga maha 
haburaza ga mañhu ra maca noya 
nú'a udi ra hoga'mui. 

16 Nehe ngu 'nara soldado ri hña rá 
nthaqui ja rá 'ye pa da ntaqui, necju 
mahyoni ga pe'tshu ra jamfri pa ga 
ntacju de yá nthate ra ts'ondahi. 

17 Ne ngu ri su rá ñaxu 'nara soldado 
co ra fui dega boja pa hinte da ja, 
njabu nehe da za ga ntacju ngue'a dí 
pahu gue ma zi Hmuhu ra Jesucristo 
ya xa pøhøguihu. Nehe nja ngu 'nara 
soldado dri hña rá mahuai, ma xi ga 
patuahu xá hño rá noya Ajua pa ga 
mañhu, go gue'a ra mahuai ri 'racju ra 
Maca Ndahi. 

18 Ne de gatho núna di pthu, nzantho 
ga aphu Ajua. Ga aphu co rá tsledi ra 
Maca Ndahi pa da maxcahu de gatho 
nú'a da 'ñehe, ne nzantho ga ndg'mhu 
ne hinga tsayahu ga aphu Ajua, ne ga 
aphu por gatho ma'ra ya gamfri nehe. 
19 Nehe 'yaphu Ajua por guequi, pa nu 
xcrá ña, ga ña nsi ra ntsu ni ra ntsa, ne 
go gue'a da 'raca ya noya pa ga 
mamba rá noya!a ngu nú!a xa 


RA EFESIO 6 


'ñutcagui, nú'a hinxqui fadi. 

20 Nugui rá 'mehnigui Ajua pa ga 
mamba nuna rá maca noya!a, masque 
núbya dí ofadi pe dí mamba rá noya. 
Hangue 'yaphu Ajua pa ga mamba rá 
noya!a ngu rí 'ñepqui ga ma nsinque 
ra ntsu. 


Ya nzenjua pehna ra apostol Pablo 
mi uadi ra carta 


21 Pa gui pahu de ma 'befi ne te 
gra 'bui de guecua, nuni ra cu 
Tiquico go guehni ma da xi'ahu 
gatho. Nuni ma zi cuhu go guehni 
'nará hoga mefi ma Zidadahu. 

22 Dí pehn'ahubu pa da xi'ahu te gra 
'buheua ne pa da hñup'a ri muihu. 

23 Ajua ma Dadahu ne ma zi 
Hmuhu ra Jesucristo da jap'ahu ne 
gatho ma'ra ya cu pa gui 'buhu te rá 
'ñentho, ne da max'ahu pa gui 
mpe'tsua hmateh+ 'na ngu ma'na ne 
pa gui pe'tshu ndunthi ra jamfri. 

24 Ajua da japabi gatho nú'u to'o ri 
madi ma zi Hmuhu ra Jesucristo co 
'nara hmate nú'a hinhya'mu da uadi. 
Njabu gue'a. 


El Nuevo Testamento en el hñahñu (otomí) del Valle del Mezquital O La Liga Bíblica 1970, 2009 


RA FILIPENSE 


RA CARTA RA APOSTOL NSAN PABLO NU'A BI 'YOPABI YA 
GAMFRI ME FILIPO 


Ra apostol Nsan Pablo mi ofadi bi 
tyopabi ya gamfri me Filipo 
1 1 Núga drá Pablo ne ra cu Timu, 
yá 'begoguihe ma zi Hmuhu ra 
Jesucristo, dí op'a'ihe nuna carta 
gatho'ihu zi cuhu guí 'buhubu ja ra 
hnini Filipo, ne guí camfrihu ma zi 
Hmuhu ra Jesucristo, ne gatho'ihu 
gyá ndahu de ra nija ne nú'ahu gyá 
mastehu. 
2 Ajua ma Dadahu ne ma zi Hmuhu ra 
Jesucristo da jap'a'ihu ne da max'ahu 
pa gui 'buhu te rá 'ñentho. 


Ra apostol Nsan Pablo apabi 
Ajua po ya gamfri 


3 Ora dí beni de gue'ahu dí umba 
njamadi Ajua por gue'ahu. 
4Y ora dí apabi Ajua, dí apabi co ndunthi 
ra johya pa cada 'na de gue'ahu, 
5 ngue'a desde gá camfrihu rá maca 
noya Ajua asta nubya, xcá faxcahu pa 
xa ntenga nura maca noya!a. 
6 Nuga dí camfri gue nu Ajua to'o xa 
mudi xa pa'tla ri 'muihu, ma da sigui 
da 'yøt'a njabu pa sta yopa penga ma 
Zidadahu ra Jesucristo ya gri 'buhu xá 
hio ja rá thandi'a. 
7 Y xá hño nú'a stá beni de gue'ahu, 
ngue'a xi dí pe'tstahu ndunthi ra 
hmate, y ngue'a xi guí faxcahu co nú'a 
ra 'befi xa 'racagui Ajua pa dí ñanga ra 
maca noya ne pa dí ma gue go gue'a 
majuani, masque dí ofadi o dí 'bai ja 
yá thandi ya nda. 
8 Ajua padi za hño gue nuga nts'edi dí 
beñ'ahu co nuna hoga hmate xa 'racju 
ma Zidadahu ra Jesucristo. 


9 Dí apabi Ajua pa ma'na da zi'ta ri 
hmatehu, ne ma'na gui pe'tshu ra 
hoga mfadi pa gui pahu ma'na xá hño 
nda'a gue'a ri ho Ajua. 

10 Njabu da za gui pahu gui huanhu 
nzantho nú!a xá hño, ne gui pe'tshu 
'nara te strá nt'axi, y njabu hinto da 
za te da ma de gue'ahu nu stí yopa 
menga ma Zidadahu ra Jesucristo 
nuua ja ra ximhai. 

11 Njabu dí tø'mi gue ra Zidada 
Jesucristo da 'yøt'e pa da hneca ya 
hoga 'befi ja ri tehu. Y nú'a ra hoga 
'befi da hnequi ja gue'ahu go gue'a ngu 
nara hoga sofo pa rá nsunda Ajua, pa 
njabu ma'na da t'e'tsua rá nsu'a. 


De ga 'bucua, nzantho ga øt'e nú'a 
go rá paha ra Zidada Jesucristo 


12 Ma zi cu'ihu dí ne gui pahu xá 
hño gue gatho nú!a xa tigtcagui gue'a 
ma'na xa umba ra ts'edi ra maca noya. 
13 Hangue gatho nuya soldado 'bucua 
habu ja ra ts'utbi, ne gatho mat'ra ya 
ja'i, padi gue nuga xa jocagui fadi po 
rá ngue ra Zidada Jesucristo. 

14 Y hangue por guehna ndunthi ya cu 
ma'na xa gu ra ts'edi pa xa mambabi 
rá noya Ajua nsinque ra ntsu, ne 
ma'na xa nja yá jamfri ja ra Zidada. 

15 Nuga dí padi xá hño gue 'ra de 
gue'u ña de ra Zidada Jesucristo 
ngue'a ri hygca nú'a dí pefi, ngue'a 
nu'á ne go da uadi nú'a da mañ'u. 
Pe nú'u ma'ra ha, mambabi rá noya 
Ajua co yá mfeni xá ntlaxi. 

16 Pe nu'u tó'o ri hyoca nú'a dí pefi, 
mamba rá noya ra Zidada Jesucristo 
pa yá hñose'u ne pa da tlembi gue go 

ma'na ri mpefi'u. Nu'é gtla njabu 
hønse pa ma'na da hyondga ra 'ñu 
núbya de dí oua ja ra fadi. 
17 Pe nu'u ma'ra ha, mamba rá noya 
Ajua co ndunthi ra hmate ngue'a 
padi'u gue nuga dí 'bucua pa ga 
ñambabi rá maca noya Ajua. 
18 Pe hinte rí 'yø'tuabi de nú'a gra 
ña'u. 'Bu mañ'u con gatho yá mui o 
hina, pe xi drí johya ngue'a ma'na rí 
ntenga rá noya ra Zidada Jesucristo. 
Ne ma xi ga johya ndunthi, 
19 ngue'a nuga dí padi gue núna dí 
thogui ma ga poni xá hño, ngue'a guí 
faxcahu guí aphu Ajua por gueque, y 
nurá Maca Ndahi ma Zidadahu ra 
Jesucristo ri 'racagui ra ts'edi. 
20 Nuga hindí ne ga ntsa, dí ne ga ña 
con gatho ma jamfri, ngu xi stá nja 
nzantho. Ne dí ne ma'na da hnequi rá 
ts'edi ra Zidada Jesucristo ja ma 'mui, 
hinte rí 'yø'tuabi 'bu ga tu o ga sigui 
ga nte. 
21 Ngue'a nuga 'bu ga sigui ga 'bucua 
ja ra ximhai, gue'a pa ga øt'e nú'a go 
rá paha ra Zidada Jesucristo, y nu'bu 
ga tu, ma grá hanga ma thaha. 
22 Pe nu'bu ga sigui ga 'bucua ja ra 
ximhai, ga mpefi pa da gamfri ma'ra 
ya ja'i, hangue hindi padi nda'a ga 
beni, ua ma'na xá hño ga sigui ga nte, 
o ma'na xá hño ga tu. 
23 De ri yoho hindí padi nda'a ga beni. 
Nu'a dí nehma, ga ma de guecua pa 
ma ga 'bu'be ra Zidada Jesucristo nuni 
mahets'i, ngue'a pa gueque gue'a 
ma'na xá hño de gatho. 
24 Pe dí padi gue ma'na xá hño pa 
gue'ahu ga sigui ga 'bucua. 
25 Hangue dí padi gue ma ga sigui 
ga 'bucua con gue'ahu pa da za ga 
fax'ahu pa ma'na da nte ri jamfrihu 
ne ma'na gui johyahu. 
26 Hangue nu xcrí yopa hyandgaguihu 
ga yopa 'bui con gue'ahu, ma xi gui 
xpcambenihu ma Zidadahu ra Jesu- 
cristo ngue'a ma ga 'bui ma'na'qui con 
gue'ahu. 


RA FILIPENSE 1, 2 


27 'Ygthu ra tsledi gui 'yohu xá 
hño ngu nú'a manga rá noya ra 
Zidada Jesucristo. Y njabu tsa ga 
maby ga c'a'ts'ahu o hina, pe ya ga 
øde gue gri 'buhu xá hño co 'nada ra 
mfeni ne gri mpefihe mahyegui co 
ndunthi ra tstedi pa gui ñañhu nú'a 
ra jamfri xcá hñanihu de ra maca 
hoga noya. 

28 Ne oxquí hophu da pi'ahu nú'u to'o 
ri utsa'ihu, ngue'a nu stí hyandi'u gue 
hingri tsuhu, njabu da badi'u gue ma 
da 'medi'u, pe nu'ahu gui pahu gue co 
rá tsledi Ajua xa pohg'ihu. 

29 Ngue'a Ajua bi hñux'ahu hingue 
honse pa gui camfrihe ma zi Hmuhu 
ra Jesucristo, nehe pa gui thohu ya 
nt'utsate po rá ngue'a, y nú'a guí thohu 
gue'a 'nara danga hño pa gue'ahu. 

30 Guí pahu gue nuga ne nu'ahu 
mahyegui drí ñambahu rá noya Ajua, 
y ya gá pahu xá hño gatho nú'a stá 
thogui pa dá ñani'a, ne ya xcá vhu te 
gatho dí thoguibya. 


Ra Zidada Jesucristo bi 'ñe bi nja'i, 
ne 'mefa Ajua bi umba 'nara 
nsu xi ra dangui 


2 1 Nu'ahu xa nup'a ri mfenihu 
numa zi Hmuhu ra Jesucristo, 
ne xa hup'a ri muihu co rá hmate'a, 
ne ra Maca Ndahi 'bui con gue'ahu, 
ne xa tla'ahu ra hmate ne ra huecate. 
2 Hangue 'buhu co 'nada ra mfeni ne 
co 'nada ra hmate, pa njabu ha, gui 
hubgahu ma mui pa ga johya. 
3 Ote guí øthu pa ri hñosehu, nixi 
pa gui ponga ri hmihu. Ne ogrí 
'exasehu. Nula gui 'yothu, 'ñe'tsuahu 
yá nsu ma'ra. 
4 Oguí hoñhu ra hño pa gue'asehu, 
hyoñhu pa ma'ra nehe. 

5 Beñhu ngu bi benga ma zi 
Hmuhu ra Jesucristo himbi 'ñets'i. 
6 Ngue'a nu'á masque go guese!a Ajua, 
pe bá tsopu rá nsu nú'a mbi pe'tsa 
nuni mahets!i masque mri mandani'a 
mahyegui co rá Dada. 

7 Pe ba tsogui rá nsu pa bi e bi nja'i 
nuua ja ra ximhai, ne asta bi nja ngu 
'nara 'bego, ne bi me'tsa rá 'bai ngu rá 
'bai 'nara ja'i. 

8 Y ya de mi 'bucua, bi 'mui ngu himri 
'ñepi da 'muhma, y bi 'yø'tua nú!a go 
rá paha rá Dada asta xi bi du, ne nurá 
du'a xi xmá nts'o, ngue'a bi du ja 'nara 
pont!i. 

2 Hangue Ajua bi umba 'nara nsu xi ra 
dangui, ne bi hñu'mba 'nará thuhu 
nú'a ma'na ja rá nsu de gatho ya 
thuhu. 

10 Pa njabu ma da ndandiñahmu ne da 
xpcambenibi rá thuhu ra Zidada Jesu 
maxggue gatho nú'u bí 'bui mahets'i 
ne nú'u 'bucua ja ra ximhai ne nú'u 
'bui rí nga'ti de ra ximhai. 

11 Y gatho' ma da 'ñena gue ra 
Jesucristo go guela ma zi Hmuhu pa 
ma'na dra nsunda Ajua ra Dada. 


Nu'u tó'o xa gamfri go gue'u nja 
ngu 'nara ñot'i ri yot'a ja ra ximhai 


12 Ma zi cu'ihu, ngu gá 
nhyoga'yodehu nu nda 'bui con 
gue'ahu, dí ne nehe núbya dí 'bui 
yabu de gue'ahu gue ma'na gui 
'ramanuhu gui nhyoga'yodehu. 
'Yothu xá hño gatho nú!a rí 'ñepi gui 
'yothu ngue'a xcá mpohohu, ne 
nsuhu ja rá thandi Ajua. 

13 Ngue'a Ajua go gue'a ri 'ra'ahu ra 
ts'edi ne ya hoga mfeni pa gui 'yøthe 
nú'a xá hño, ngu nú!a ne'a. 

14 Gatho nú'a gui 'yothu, 'yothu 
nsinque gui nóntehu ne nsinque gui 
ntsanoyahu, 

15 pa hinto da zu't'ahu ni 'nara tstoqui. 
'Buhu xá hño co ri mfenihu strá nt!axi, 
ngue'a yá batsi'ihu Ajua, masque guí 
'buhu madetho de ya ts'o'mui gá ja'i 
nú'u hinxá ntlaxi yá mfeni. Nuni ja da 
hnecni ri hoga'muihu ngue'a nu'ahu 
guí njahu ngu ya tso ri yot'a ja ra 
'bexuui, 

16 ne guí mañhu ra hoga noya dega te 
pa nzantho. Nu'bu gui 'buhu xá hño 

ngu nuna dí zi'ahu, ma ga johya 
ndunthi nu stua yopa penga ra Zidada 
Jesucristo, ngue'a gue'bu ma ga padi 
gue gatho nú'a stá pefi hinxa ma 
'medi, ma da hneca ra hoga sofo nú!a 
stá pefi ja gue'ahu. 

17 Ha nu'bu ga tu po rá ngue'ahu, 
guehna ngu 'nara hña'ti dí umbabi 
Ajua mahyegui co ri jamfrihu. Nu'bé 
ga johya ngue'a dí padi gue dí uñhu 
mahyegui ma hña'tihu, y njabu ga 
johyahu mahyegui. 

18 Hangue johyahu nehe, pa ga pe'tshu 
nada ra johya. 


Ra Timoteo ne ra Epafrodito 


19 Dí beni ga pempu 'bestho ra cu 
Timu dua c'a'ts'ahu 'bu njabu rá 
paha ma Zidadahu, pa nu stua 
pengui'a da xicagui de gue'ahu, pa 
njabu da hñu ma mui, ne ga johya. 
20 Ngue'a hónse ra cu Timu go gue'a 
'nada ra mfeni dí pe'tshe, ne dí tagui 
dí tuhe por gue'ahu. 

21 Ngue'a gatho nú'u ma'ra ya cu oda 
yá mfeni de yá 'befi pa yá hñose'u, 
hingo oda yá mfeni de rá 'befi ra 
Zidada Jesucristo. 

22 Y nulahu guí patuahu rá 'mui ra cu 
Timu. Nú'á xi faxcagui pa dí mamba 
rá noya Ajua, nja ngu 'nara t'u faxa rá 
dada ja rá 'befi. 

23 Hangue dí beni ga pempu pa dua 
cla'tstahu, hónse dí tø'mi ga padi te 
grá ma de núna dí thoguiua. 

24 Dí camfri gue co rá mfats'i Ajua 
necagui ga mabu 'bestho ga c!a'tstahu. 

25 Nehe dí beni gue mahyoni ga 
pempu nehe ra cu Epafrodito, guehni 
'nama hoga compa de ja ra 'befi pa 
dí ñambaheua rá noya Ajua. Nuni ra 
cuni go guehni uá penhu pa e bi 
maxcagul. 

26 Y xa beni ndunthi de gue'ahu pa da 
maby, ne xi tu rá mui ngue'a bi badi 
gue gá pahu bi hñeni. 

27 Xi majuani bi hñeni nts'edi asta ya 
mi ma xa duhma, pe Ajua bi me'tsa ra 

huecate de guehni, y hinga hønseni, 
necagui nehe, bi mesca ra huecate, 
ngue'a 'bu xa duhmani, nu'bé ma'na 
xa du ma mti. 

28 Hangue por gue'a xi dí ne ga pempu 
pa gui johyahu nu xcrí hyanthu 
ma'na'qui, y necá ga johya nehe. 

29 Nu xcrí hyanthu da zømbuni, xi da 
johyahu ndunthi, ngue'a guehni 'nama 
cuhu de ja rá thuhu ma Zidadahu, ne 
xi da umfu ra hmate, ne numahñobihu 
gatho ma'ra yá 'mehni Ajua di nguni. 
30 Ngue'a nuní ya mi ma da du hmaha 
po rá 'befi ra Zidada Jesucristo. Nuni 
himbi jamasu de ya ts'othogui, hangue 
e bi mefi 'nara 'befi nú'a himbi za go 
gá pefihu ngue'a guí 'buhu yabu de 


guecua. 
3 1 Y nubyá zi cuhu, johyahu ja 

rá thuhu ra Zidada. Pa gueque 
hingui tsabigui ga xi'ahu ma'na'qui 
de nú'a ya stá op'ahu, y xá hño ga 
ben'ahu ngue'a go pa ri hñohu. 
2 Nsuhu de nú'u ya ts'oja!i hingui øt'e 
nú'a xá hño ne ri manda da thu'tsua ra 
seña ja rá ndo'yo 'na, ngu manga ra 
ndaxjua ley. 
3 Ngue'a nujú go guecaguihu dí 
pe!tshu ra seña xi majuani ja ma 
corasohu ngue'a stá camfrihu Ajua ne 
dí nsundah+'a po rá ts'edi ra Maca 
Ndahi ne drí johyahu ngue'a yá 
metiguihu ra Zidada Jesucristo. Hindí 
camfrihu gue nú!a ra seña thu'tsua ja 
rá ndo'yo 'na gue por gue'a ma da 
mpøhø 'na. 
4 Nuga da zahma ga beni gue ma ga 
mpoho co ma hoga 'befi ne ma hñoja'i 
stá ptle de ma ts'edi sehe, asta ma'na 
da za ga beni ndunthi que ma'ra ya 
ja'i. 
5 Ngue'a rá hñato ma pa de stí 'bui, 
bi thusca nú'a ra seña ja ma ndo'yo 
ngue'a drá me Israel, stí 'ñehe de yá 
ja'i ndu ra Benjami, drá xodyo ngue'a 
ma dada ma nana myá xodyo. Y nuga 


'Yohu xá hño ngu rí 'ñepi 

ndi øt'a gatho ngu nú'a manga ja rá 
ley ya xodyo, ngue'a ndrá fariseo. 

6 Xi ndi øt'a gatho yá ley ya xodyo, 
hangue xi ndi ø'tua ra ntsto'mui nú'u 
ya cu xqui gamfri ra Zidada Jesucristo. 
Y mi jo'o to'o da 'ñena gue hinduí øt'a 
gatho ngu nú'a manga ra ley. 

7 Gatho nuya ya t'øt'e ndi øt'a 
ma'met'o, pa guecagui xi mri muui 
ndunthi, pe núbya ndá camífri ra 
Zidada Jesucristo, dá padi gue nú'a 
ndi øt'a ma'met'o hinte ri muui. 

8 Y xi majuani gatho ya t'ptle nú'u ja 
ja ra ximhai, pa guecagui hinte ri 
muui'a, dí utla ra uenda ngu ya paxi 
dá fotbu pa go dá padi ra Zidada 
Jesucristo. Stá tsopu gatho pa go dá 
padi ma zi Hmuhu ra Jesucristo, 

9ne pa bi za dá 'natho'be'a, y njabu 

dí 'bui xá hño ja rá thandi Ajua. Y 
hingue ngue'a dí øt'a ngu nú'a manga 
ra ndaxjua ley dí 'bui xá hño ja rá 
thandi Ajua, nuga dí 'bui xá hño ja rá 
thandi'a ngue'a dí camfri ra Zidada 
Jesucristo. Hangue por gue'a Ajua 
handgagui gue xá ntlaxigui ngue'a stá 
camfri. 

10 Nubyá nu'a dí ne, dí ne ma'na ga 
padi ra Zidada Jesucristo. Dí ne ga 
patua rá tsledi de nú'a ra 'ra!yo te bi 
me'tsi de mi yopa nte'a de ja ya du, ne 
dí ne ga nja ngu bi nja'a himbi madi 
rá te, bi thogui ya tstothogui ne asta bi 
du. 

11 Dí ne ga njabu masque ga tu, pa 
njabu ga peltsa 'nara 'ra'yo te nehe 
ngu nú!a ra te bi me'tsi nu mi yopa nte 
de ja ya du'a. 


Ga othu ra ts'edi pa ga tsoñhu asta 
rá ñani nuna ra 'ñu drí nehu 


12 Pe hindí ena gue ya xi dí 'bui 
xá hño ngu núna dí ma, dí padi gue 
drí 'betho pa ga 'bui xi xá hño, pe 
nuga dí sigui dí øt'a ra tstedi pa ga 
tsudi nú'a ra hoga'mui xi xá hño ngu 
nú!a bi ne ra Zidada Jesucristo ga 
tsudi nu mi zucagui ra mudi'a. 

13 Zi cuhu, nuga hindi ena gue ya di 
peltsa nú'a ra hoga'mui'a, pe nula dí 
ne, ga pumfri gatho nú'a ya stá øt'e, 
ne ga øt'a ra tsledi ga sigui ga honga 
nú'a ra hoga'mui asta hinga tsudi. 

14 Ne dí øt'a ra tsledi pa ga tsoni asta 
rá ñani nuna ra 'ñu drí nehi asta hinga 
hanga nú'a ra thaha xpá mescaguihu 
Ajua nuni mahets!i, nú'a xa ñatcahu 
da 'racju ngue'a dí camfrihu ma zi 
Hmuhu ra Jesucristo. 

15 Gathoguihu núju xa ze ma 
jamfrihu, mahyoni ga beñhu ngu 
nú'a ja juadi dá ma. Pe 'bu hinguí 
beñhu ngu dí bengá, Ajua da 
'ñu't'ahe pa gui beñhu ngu dí bengá. 
16 Pe nu'a mahyoni ga gthu, ga teñhu 
nú'a ya stá pahu. 

17 Ma zi cu'ihu, 'yothe ngu núla 
xcá hyanthu dí øt'e, ne hyanthu nú'u 
ma'ra to'o øt'e ngu nú'a dí øt'e, pa 
njabu gui 'yøthu ngu øt'u nehe. 

18 Ngue'a ngu stá xilahu ndunthi ya 
'mi'qui ne dí xi'ahu ma'na'qui co 
ndunthi ra dumui asta taqui dí zoni, xi 
'bui ndunthi nú'u ri 'ñetla gamfri, pe 
co yá ts'o'befi ri hnequi gue ri utsabi 
rá du ra Zidada Jesucristo. 

19 Pe nú'lu ya ja'i'u hinda ma da 
mponttui rá cue Ajua. Nuyá ts!o- 
nc'atli'u go gue'u ja ra uenda ngu yá 
zidada'u, ne ri johyatho'u da 'yot!a ya 
ts'ot'øt'e nú'u ri japi da 'be yá tsa. 
Nu'á oda yá mfeni ya t'øt'e de guecua 
ja ra ximhai. 

20 Pe nujú oda ma mfenihu ya t'øt'e de 
mahets!i ngue'a ya dyá menguhu de 
guehni, ne dí to'mhu nehe gue ja dí 
'hehni ma zi Pøhøtehu, y nú'á go 
gue!la ma Zidadahu ra Jesucristo. 

21 Nú'á go gue'a ma da patca nuna ma 
'baihu dí hahubya pa da za ga 'bahu 
ngu rá 'bai'a xá nsunda. Nu'á ma da 
patca ma 'baihu co nú'a ra danga 
tsledi pe'tsi pa ri manda gatho ya t'øt'e 
de guecua ja ra ximhai ne mahets'i. 

Johyahu nzantho ngue'a guí 
camfrihu ma Zidadahu 


4 1 Hangue por gue'a ma zi hmaca 
cu'ihu, xi da sigui gui 'buhu za 
hño co nú'a ra jamfri xcá hñañhu de 
ma Zidadahu. Nu'ahu xi dí ma'ahu 

ne dí ne ga hant'ahu ma'na'qui, 
ngue'a por gue'ahu xi drí johya, ne 
po ri jamfrihu ma ga hanga 'nara 
thaha. 

2 Dí bantebi ra nju Evodia ne ra 
nju Sintique da mpumbabi pa da 
'mui'a co 'nada ra mfeni ngue'a ri 
'natho'u co ra Zidada. 

3 Y nú'i ma hoga mfats'i'i de ja rá 'befi 
Ajua, dí bante'i gui faxa nú'u ya nju 
pa da mpumbabi, ngue'a go gue'u bi 
maxcagui ndunthi de ndí 'yobu ndí 
manga ra maca noya co ra cu Mente 
ne gatho nú'u ma'ra ya cu mri mpefi 
con guecagui. Nú'ú ya xpá tlopa yá 
thuhu'a nuni mahets!i ja ra libro dega 
te. 

4 Xi da johyahu nzantho ja rá 
thuhu ra Zidada, ne dí xi'ahu 
ma'na'qui: ¡Xi da johyahu! 

5 'Buhu nzantho co ra hñoja'i pa da 
badi gatho ya ja'i gue nu'ahu xi gyá 
hoja'ihu. Ma Zidadahu ya ma dua yo 
pengui 'bestho. 

6 Ne ote guí tu ri muihu. Nu'a gui 
'yothu, xipabihu gatho Ajua, ne 
'yapabihu te gatho ø't'ahu ra 'bedi, 
nehe umfu njamadi de gatho nú'a te 
da 'ñe'ahu. 

7 Nu'bu gui 'yothu njabu, Ajua da 
'ralahu 'nara humui nú'a xi ra dangui 
asta hingui tsa to da badi, y nuna 
humuina da sup'a ri corasohu ne ri 
mfenihu ngue'a guí 'buhu co ra Zidada 
Jesucristo. 


Dá 'yoda ri mfenihu nú'a xá hño 


8 Nubyá ma zi cu'ihu, dá 'yoda ri 
mfenihu gatho nú'a majuani, ne nú'a 

xá nsunda, ne nú'a xá hño, ne gatho 
nú'a xá nt'azi, ne ra hñogaja'i, ne 
nú't ya t'øt'e hma gue za hño. Dá 
'yoda ri mfenihu nú!a guí pahu gue 
xá hño, ne nú!a rí 'ñep'ahu. 

9 !'Yøthu ngu nú'a dá u't'ahu ne 
nú!a gá pahu ndi øt'e, ne nú'a gá 
'yøhu dá xi'ahu, ne nú'a gá hyanthu 
ndi gt'e. 'Ygt'ehu njabu y nu Ajua da 
'mui con gue'ahu ne da 'ralahu ra 
humui. 


Ya gamfri me Filipo pempa ra 
mfats'i ra apostol Pablo 


10 Drí johya ndunthi ja ra Zidada 
ngue'a nubyá ya xcá yopa benju, 
ne xcá faxcahu. Hingue xqui 
pumfriguihu, honse ngue'a himi 
tsa hanja gui faxcahu. 

11 Nuga hindí manga njabu ngue'a te 
øtca ra 'bedi, nuga stá padi ga johya 
co nú'a dí pe'tsi. 

12 Stá padi ga tseta ra hñoya, ne stá 
padi ga 'bui co ra hño. Stá padi de 
gatho, ra hniña o ra thuhu, ne 'bu di 
ja o di otho. 

13 Co nú!a ra ts'edi di 'racagui ra 
Zidada Jesucristo, nuga gatho da za ga 
tseti nú'a da 'ñepqui. 

14 Pe xi xcá ptcahu ra hño ngue'a ga 
faxcaguihu ja ma ts'othogui. 

15 Ngu guí pahu nú'ahu guí 
'buhubu Filipo, nu de ndá fudi da 
manga ra maca noya, ne de ndá 
pombu Macedonia, bi njo'o ma'ra 
to'o bi 'racagui ra mfats'i, hønse nuri 


RA FILIPENSE 4 


nijahu nguí pencahu ra mfats!'i dega 
jamadi ngue'a stí xi'ahu rá noya 
Ajua. 

16 Ne de nduí 'bu ja ra hnini 
Tesalononica, hingue 'na'quitho gá 
pencahu ra mfats!i pa nú'a te ndi honi. 
17 Nuga hindi ja po nú'a ra mfats!i gá 
'racju. Nuga dí ja pa gui hañhu nú'a ra 
thaha da 'ra!ahu Ajua. 

18 Nuga ya stá hani nú!a ri mfatslihu 
asta ma'na ndunthi de nú!a ndi honi, 
nú'a ga pencahu co ra cu Epafrodito, y 
con gue'a asta pongui. Nú'a ga 
pencahu gue'a ngu 'nara 'baha yuni za 
cahi nú'a xcá umfu Ajua, ne nu'á ri 
ho'a. 

19 Ajua ma Dadahu da 'ra'ahu gatho 
nú'a gui hyoñhu, ngue!a go gue'a tsa 
da 'racju gatho ya hño za nsunda por 
nú!a bi 'yøt'a ra Zidada Jesucristo. 

20 ¡Drá nsunda pa nzantho Ajua ma 
Dadahu! Njabu gue'a. 





Ra nzengua pehna ra apostol Pablo 
mi uadi ra carta 


21 Dí peñ'ahubu ra nzengua de rá 
thuhu ra Zidada Jesucristo gatho 
nú'lahu gyá gamfrihu me Filipo. Nehe 
peñ'ahubu ra nzengua gatho nuya cu 
dí 'bu'beua. 

22 Nehe peñ'alihubu ra nzengua nuya 
gamfri pepabi ra Cesa ra danga nda de 
guecua Nroma, ne gatho ma'ra ya cu 
'bui de guecua. 

23 Ma Zidadahu ra Jesucristo da 
jap'ahu gatho'ihu. Njabu gue'a. 

RÁ CARTA RA APOSTOL NSAN PABLO NÚ'A BI 'YOPABI YA 
GAMFRI ME COLOSA 


Ra apostol Pablo opabi ya gamfri me 
Colosa 
1 1 Núgui drá Pablo rá apostolgui 
ma zi Hmuhu ra Jesucristo. Ajua 

go rá paha'a pa bi hñuxcagui dega 
apostol. Nugui ne ra cu Timu 
2 dí op'a'ihe nuna carta nú'ahu ma zi 
cu'ihu guí 'buhubu ja ra hnini Colosa, 
guí camfrihu ma zi Hmuhu ra 
Jesucristo, ne yá batsi'ihu Ajua. Ajua 


ma Dadahu da jap'a'ihu ne da 
max'ahu pa gui 'buhu te rá entho. 


Ra apostol Pablo apabi Ajua pa 
da japi ya gamfri 


3 Ajua ma Dadahu go gue'a rá 
Dada nehe ma zi Hmuhu ra 
Jesucristo dí apabihe por gue'ahu ne 
nzantho dí umfe njamadi'a 
4 ngue'a stá øhe de ri jamfrihu guí 
pe'tsuahu ma zi Hmuhu ra Jesucristo 
ne de nú'a ra hmate guí pe'tsuahu 
gatho nú'u ma'ra yá batsi Ajua, 

5 ngue!a guí tø'mhu ma gui 'buhu nuni 
mahets'i habu zua hyoqui Ajua pa 
gue'ahu. Nu'ahu guí pe'tshu ra hoga 
ntho'mate ngue'a xcá 'yøhu ra maca 
noya nú'a manga majuani, ne xcá 
camfrihu. 

6 Nú'a ra maca noya xcá 'yøhu xa 
silahu, rí ntengui gatho rá nguni ra 
ximhai, ne rí gamfri ndunthi ya ja'i. 
Gue'a ngu 'nara hoga sofo ri unga rá 
noya Ajua de haburaza de ra ximhai, 
ngu bi nja de guepu Colosa nu nga 
'yødehu bi sitahu de nú'a bi 'yøt'a 
Ajua po rá hñoja'i, ne gá pahu gue go 
gue'a xi majuani nú'a bi silahu. 


7 Gue'a bi 'ñu't'a'ihu numa hmaca 
cuhu ra Epafra, guehni 'nará hoga 
mefi ma Zidadahu ra Jesucristo stá 
'ño'be ja rá 'befi Ajua, ne bi zo'ahu de 
rá noya Ajua. 

8 Nuni go guehni bi xicaguihe de nú'a 
ra hoga hmate guí pe'tshu ngue'a xcá 
camfrihu. 

9 Desde nú'a ra pa'a dá phe njabu, 
hindí tsayahe dí apabihe Ajua por 
gue'ahu, pa da 'ra!ahu 'nara hoga 
mfeni pa gui patuahu xá hño nda'a 
go rá paha'a, ne da 'ra'ahu ra mfadi 
pa gui pahu xá hño gatho nú'a 
u't'ahu ra Maca Ndahi, ne gui pahu 
nda'a za hño gui 'yothu. 

10 Dí apabihe gue nzantho gui 'yøthu 
ngu nú'a rí 'ñep'a'ihu gui 'yothu 
ngue'a guí camfrihu ra Zidada, ne gui 
'yothe ngu nú'a ri ho'a, pa njabu da 
xup'a ri hoga 'befihu, ne ma'na gui 
pahr'a. 

11 Nehe dí apabihe gue da 'ra!ahu 
ndunthi rá maca ts'edi'a pa da za 
gui tsethu gatho nú'a da 'ñep'a'ihu, 
ne gui tsethu co ra johya ne ra 
pacencia. 

12 Ga umfu njamadi Ajua ra Dada 
ngue'a nu'á xa 'racju ra tsledi pa ga 
'buhu ja rá maca ñot'i'a, ngu nú'a xa 
umbabi gatho ma'ra yá batsi'a. 

13 Ajua go gue'a bi pongaguihu de ja 
ra 'bexuui habu ndi 'buhu ja rá 
hmanda ra tstoqui, y bi hñuscaguihu 
ja rá hmanda rá hmaca T'u, go gue'a 
ma zi Hmuhu ra Jesucristo. 

14 Nú'á go gue'a bi manga rá ji ne bi 
du pa bi pungaguihu gatho ma 
ts'oquihu ne pa bi pohoguihu. 

Dí 'buhu za hño ja rá thandi Ajua 
po rá du ma zi Hmuhu ra 
Jesucristo 


15 Ajua hingui hnequi, pe bá ehe 
rá T'u núla mahyeguiui rá 'mui, ne 
xa thandi ne xa 'ñutcahu tengu rá 
'mui rá Dada. Nu'á ya mi 'bui ante 
da nja gatho nú!a jabya, ne go gue'a 
ra nda de gatho. 

16 Y Ajua bi 'yent'ua rá 'yela pa go bi 
hyoqui gatho nú'a ja ne 'bui nuni 
mahets'i ne nuua ja ra ximhai, gatho 
nú!a ri hnequi ne nú'a hini hnequi, 
gatho nú'u to'o ri manda ne ri nda, 
nú'u ja yá tstutbi ne yá tsledi, gatho go 
bi hyoc!a, ne gatho pa rá nsunda'a. 

17 Nú'á ya mi 'bui ante da nja gatho 
nú'a jabya, ne gatho go o ja rá 'ye pa 
ri su'a. 

18 Ha nú'á nehe go ra ñaxu de ra nija. 
Y nura nija nú'u to'o camfri'a, ne nu'ú 
go gue'u rá ndo'yo'a. Y nu'á umbabi'u 
ra 'ra'yo te nú'u to'o camfri'a. Nu'á go 
rá mudi bi yopa nte de ja ya du, pa go 
bi nda'a de gatho. 

19 Ajua go rá paha pa bi mahyeguiui rá 
'mui ne rá ts'edi ma zi Hmuhu ra 
Jesucristo. 

20 Nehe Ajua go rá paha pa bá pehni'a 
pa njabu por nú'a bi 'yøt'e'a da za da 
yopa hogui gatho nú'a xqui tstoqui 
nuua ja ra ximhai ne nuni mahets'i. Po 
rá ngue'u bi manga rá ji ja ra pont'i'a 
ne ja bi duni, pa nu'á bi za bi mádi'e 
co Ajua ne bi za bi 'mui xá hño ja rá 
thandi'a. 

21 Nu'ahu ma'met'o nguí 'buhu 
yabu de Ajua ne ngrí utsahu!a ja ri 
mfenihu, ngue'a nguí pthu ya 
ts'ot'øt'e, pe nubyá Ajua xa 'yøt'e pa 
gá mádihu con gue'a ne gá 'buhu xá 
hño ja rá thandi'a. 

22 Ngue'a Ajua bá pehna rá T'u y nú'á 
gue'a ra Zidada Jesucristo bi e bi nja'i 
pa bi tho ja ra pont'i, pa njabu da za 
gui 'buhu strá ntlaxi ja rá thandi Ajua, 
ne ya hinte ma tstoqui gui tuhu, ne 

njabu hinto da 'be't'a ri tsahu ja rá 
thandi'a. 

23 Hangue mahyoni gui siguihu co 
nú'a ra hoga jamfri xcá hañhu, ne gui 
zehu ngu ya 'yuza ri cuna mbo ra hai, 
ne nzantho gui to'mhu nú'a ra 
ntho'mate xa si'ahu ne ma gui hañhu 
ngue'a xcá camfrihu ra maca noya 
nú'a gá odehu. Nuna ra maca noyana 
xa nt'øde maxggue rá nguni ra ximhai, 
y núgui drá Pablo xa thuxcagui pa ga 
xanga nuna ra maca noyana. 


Ra apostol Pablo bi ttumbabi ra 
'befi pa da su ya gamfri 


24 Xi drí johya ngue'a dí tho ya 
thogui po rá ngue'ahu. DÍ sufri ngu 
bi sufri ma zi Hmuhu ra Jesucristo, 
pa ga thogui nuya thogui hinxa 
njatho po rá ngue rá nija, y nú'á go 
rá ndo'yo'a. 

25 Nugui 'nadrá mefi ja rá nija Ajua xa 
hñuxcagui pa ga xi'ahu gatho ngu 
nú'a manga rá noya'a. 

26 Ajua bi hñuxcagui pa ga xilahu nú'a 
xqui beni'a desde maya'bu ne hinto 
xqui badi, pe nubyá ha, xa 'ñutcahu 
núje yá batsiguihu'a. 

27 Ajua gue'a rá paha bi 'ñutcahu nú!a 
xquí beni'a ne hinxqui fadihma, pa 
njabu da badi gatho ya ja'i ja ra 
ximhai tengu rá ndangui nú'a xquí 
beni Ajua da 'ygt!e. Y nú'a xquí beni!a 
go gue'a gue ma zi Hmuhu ra 
Jesucristo 'bui ja ma corasohu, y 
hangue dí to'mhu ga 'buhu pa nzantho 
ja rá nsunda'a. 

28 Núje yá mefiguihe Ajua, 
haburaza dí mañhe de ma zi Hmuhu 
ra Jesucristo, ne dí umfe ra hoga 
ts'ofo gatho ya ja'i, ne dí utuahe'u co 
nú'a ra hoga mfadi xa 'racaguihe 
Ajua, pa njabu to gatho da gamfri'a 
da te yá jamfri pa da za da 'mu'u ngu 
gra 'mu ma zi Hmuhu ra Jesucristo. 
29 Hangue por guehna xi drí mpefi con 
gatho ra tsledi nú'a xa 'racagui ra 
Zidada Jesucristo. 

2 1Nubyá, dí ne gui pahu gue nugui 
xi dí apabi Ajua con gatho ma 
tsledi por gue'ahu ne por nú'u ya cu bí 
'bui ja ra nija Laodicea, ne por gatho 
nú'u ma'ra ya cu hinstá mpadi'be. 
2 Dí apabi Ajua gue da nup'a ri 
mfenihu, ne pa gui 'buhu co 'nada ra 
hmate, ne pa da 'ra'ahu ra hoga mfadi 
pa ma'na gui pahu xá hño ma zi 
Hmuhu ra Jesucristo nú'a bi 'ñe bi 
tyøt'a nú'a xqui beni Ajua ne hinxqui 
fadihma, ne ja dá padihu. 
3 Ngue'a ja guehni ja ma zi Hmuhu ra 
Jesucristo ja jani gatho ra hoga mfadi 
ne ra hoga mfeni. 
4Dí xi'ahu njabu pa hinda za to da 
hya'ahu co 'raya noya nú't xi ri nt'øde 
mahotho pe hinga majuani. 
5 Masque nugui hindí 'buibya con 
gue!ahu, pe dí ja ra uenda dí 'bui con 
gue'ahu ngue'a oda ma mfeni de 
gue'ahu, y xi drí johya ngue'a dá øde 
gue guí øthu gatho nú'a xá hño, ne xi 
xcá zedi ri jamfrihu nú!a guí pe'tsuahu 
ma zi Hmuhu ra Jesucristo. 

6 Hangue 'buhu xá hño co ma zi 
Hmuhu ra Jesucristo ngu nú'a xa 
t'u't'ahu nu nga camfrihu. 

7 Njahu ngu ya 'yuza xa cena mbo ra 
hai, xi da nt'uthu con gue'a, ne dá ze 
ri jamfrihu ngu nú'a xa t'u'tlahu. Ne 
umfu njamadi Ajua nzantho. 


Dí pe'tshu 'nara 'ra'yo te ngue'a dí 
camfrihu ra Zidada Jesucristo 


8 Xi da nsuhu, oxqui hophu da 
hya'ahu nú'u ya ctuamba ja'i 'yobu 
xi'ahu nú'a te bense de yá mfeni 
hónse pa da hya!ahu, ngue'a nu'ú 
hingui udi ngu nú!a bi 'ñudi ra 
Zidada Jesucristo, nu'á udi hønse 
nú'a xa bense yá mija'iui de yá 
mfenise ne xa 'ñudi. 

9 Ja ma zi Hmuhu ra Jesucristo ja 
bi hnequini gatho tengu rá 'mui Ajua 
ngue'a nu'á mahyeguiui rá 'muila. 
10 Y nu'ahu ya xcá tsehu gatho ra te 
maxggue, ngue'a ya guí 'nathohu co 

ma zi Hmuhu ra Jesucristo nú'a ri 
manda gatho nú'u to'o peltsa ra tsledi 
ne nú'y to'o pe'tsa ra tslutbi. 
11 Nu nga 'nathohu co ma zi Hmuhu 
ra Jesucristo, gue'bu gá hañhu ra 
seña ja ri corasohu ngue'a Ajua bi 
'uec'a!ihu de ja ra tsloqui. Y nú'a ra 
seña gá hañhu hingue ngu nú'a ra 
seña øt'a ya xodyo gue hønse ri 
señabitho rá ndo'yo 'na. Nuna ra seña 
gá hañhu, gá hañhu ja ri corasohu 
ngue'a gá camfrihu ma zi Hmuhu ra 
Jesucristo. 
12 Ngue'a nu nga nxistehehu, ja ra 
uenda ga nt'aguihu co ma zi Hmuhu 
ra Jesucristo ne gá yopa ntehu 
ma'na'qui con gue'a, ngue'a xcá 
camfrihu gue Ajua ja rá ts'edi pa bi 
japi bi yopa nte ma zi Hmuhu ra 
Jesucristo de ra du. 
13 Nu'ahu ma'met'o xqui 'mehmahu ja 
ra ts'oqui, mi ja ra uenda ya xcá 
tuhmahu, ne hinguí pe'tshmahu nú!a 
ra seña ja ri corasohu, pe nubyá Ajua 
bi 'yøt'e pa gá yopa ntehu ma'ra'yo 
ngue'a ya guí 'nathohu co ma zi 
Hmuhu ra Jesucristo, ne bi pun'a'ihu 
gatho ri tstoquihu. 
14 Ajua ya xa putca gatho ma 
tstoquihu, ngue'a xi 'nandyá 
tyotlatstoquihu hindá øtehu ngu nú'a 
manda ja rá ley!a, hangue ma xa 
mencahmahu ja ra nidu. Pe gatho 
nuya tstoqui ndi tuha, go ma zi 
Hmuhu ra Jesucristo bi gut'a gatho ja 
ra pont!i. 
15 Ne mi du ma zi Hmuhu ra 
Jesucristo ja ra pont!i, gue'bu bi ntate 
de gatho yá ts'edi ya tstondahi ne yá 
hmanda'u, ne njabu bi 'betua yá tsa'u 
ja yá thandi gatho ya ja'i, ne bi zixa 
nts'ahni'u. 
Hyoñhu ya hoga hño bí 
ja nuni mahets'i 
16 Ostí ma da du ri muihu 'bu 
noñ'ahu ya ja'i ngue'a hinguí pthu 
ngu yá nzai'u, o de nú'a guí tsihu, o 

ngue'a hinguí pthu ya ngo ngu yá 
nzai ya xodyo, ne ngue'a hinguí øthu 
ya ngo dega tat!a zana ne de ya pa 
dega tsaya. 

17 Ngue'a gatho nú'a mi øt'a ya xodyo 
go 'nara nttuditho de ma zi Hmuhu ra 
Jesucristo hinxqui zøtho, pe nu mi 
zøhø'a, ja bi uahni gatho yá tstedi de 
nú!a mi øt'a ya xodyo. 

18 Oxqui hophu to'o da hya!ahu da 
xi'ahu gue hinte ma gui tahahu ngue'a 
hinguí øthu ngu øt'u, ngue!a nú'u ya 
hyate ja'i ri 'ñet!a hoja'i ne asta ri 
nsunda ya enxe nehe, ne ma te gatho 
xa hyandi dega thedi, ha ne gue hinte 
xa hyandi, ne xi ri 'ñets!i de yá 
mfenise. 

19 Nu't hingui camfri ma zi Hmuhu ra 
Jesucristo nú'a to'o ra ñaxu de rá 
nija'a. Y nurá nija'a gue'a rá ndo'yo, 
ha nujé go dya xenihu de rá ndo'yo'a 
ne dí hamphu rá tsledi'a pa ga ntehu, 
y njabu rí te rá nija'a ngu nú'a xa 
benga Ajua. 

20 Nu'ahu ja ra uenda xcá tuhu 
mahyegui co ma zi Hmuhu ra Jesu- 
cristo ne xcá 'ueguehu de nú'a ri 
bense de ja yá mfeni ya ja'i. Nu'bú 
chanja guí othe ngu yá nzai'u, 'ñena 
hingyá gamfrihu? ¿Hanja guí øthu 
ngu nú'a ri 'bep'a'ihw'u? 

21 Ngu nú'a eñ'u: “Oguí thañhu núná, 

oguí tsihu nú'á, oguí juxhu co ri 

'yehu.” 

22 Gatho nuya ya hmandaya ma hønse 

de nú'u ma da uadi da thogui, ne 

hinte ri muui ngue'a go 'raya 

hmandatho nú'« xa zanse ya ja!i pa 

da 'ñudi'a. 

23 Nu'a tó'o da 'ygt'a nuya ya hmanda, 

ri hnequi ngu øt'a xá hño ngue'a øt'e 

co ra hñoja'i ne ndunthi ra sóocambeni, 

ne asta da japi da sufri rá ndo'yo, pe 

nuya ya hmanda hinte ma tstedi umbi 

pa da zama rá ndo'yo. 

3 1 Nu'ahu ja ra uenda gá yopa 
ntehu mahyegui co ma zi 

Hmuhu ra Jesucristo nu mi yopa 

nte'a de ra du, hangue hyoñhu nú'u 
ya hoga hño bí ja nuni mahets'i habu 
bí 'bu'a ne bí hudi ja rá 'ñei Ajua rá 
Dada. 

2 Da 'yoda ri mfenihu de ya t'øt'e nú'u 
bí ja nuni mahets'i, hingue de nú'u ya 
t'øt'e jaua ja ra ximhai. 

3 Ngue'a nujú ngu 'ñena dá tuhu 
mahyegui co ma zi Hmuhu ra Jesu- 
cristo ne dá yopa ntehu con gue'a, 
hangue ja ra uenda ya dí 'buhu 'nadbu 
con gue'a nuni habu bí 'bu Ajua ra 
Dada. 

4 Ne nu stua yopa pengui, ma ga 
hnequihu mahyegui con gue'a strá 
nsunda ngue'a 'nada ma tehu con 
gue'a. 


'Ueguehu de ri ndaxjua 'muihu 
ngue'a ya guí pe'tshu ra 'ra!yo 'mti 


5 Hangue 'uehu de gatho ya 
tstoqui nú't jaua ja ra ximhai. Oxqui 
ntsinga medinthatih+u, ne oxqui 
pe'tshu ra ts'onc'at'aja'i, nixi ma'ra 
ya ts'onc'at'i, nixi oxqui pthu ma'ra 
ya ts'o'befi. Ne oxqui c'at'ihu ra boja 
ne ma'ra ya hño de ra ximhai, ngue'a 
'bu guí øthu njabu, nu'bú go grí 
nsundah+'a, hingo grí nsundahu 
Ajua. 

6 Por nuya ts'ot'øt'eya ma da zutua rá 
cue Ajua gatho nú't to'o ya ts'o'yøde. 
7 Ne!ahu ja nguí ohunihma ja nú'u ya 
tslotigtleta, 

8 Pe nubyá ya guí pe'tshu ma'na ra 
'ra!lyo 'mui, hangue nehe hyehubu 
gatho nú'u ma'ra ya ts'ot'øt'e, ngu ra 
nt'utsate, ra cue, ra nts!lo'mui, ra 
tslante ne ma'ra ya ts'onoya. 

2 Oguí mpetua nctuambahu 'na ngu 
ma'na, ngue'!a nú!a ri ndaxjua 'muihu 
ya xcá hehubu. 

10 Nubyá ya xa mpata ri 'muihu, ne 
'yo grí patuahu rá 'mui Ajua nú'a to'o 
xa 'ra'ahu ra 'ra!yo te, asta xi ma gui 
'buhu ngu rá 'mui'a. 
11 Y ja nú!a ri 'ratyo 'muihu xcá 
pe'tshu, nuni hingui fadi ua ra griego 

ua ra xodyo, ua pe'tsa ra seña ja rá 
ndo'yo o hina, ua ra mengu ua ra 
nzøhø ja'i, ua ra 'bego ua hingrá 'bego, 
ngue'a ma zi Hmuhu ra Jesucristo 
gatho o ja rá 'ye!a, ne nu'á 'bui 
mahyegui con gatho. 

12 Ajua xi ri ma'a'ihu ne xa 
huahn'ahu pa dya meti'ihu'a. Hangue 
nubyá dá nja ri nthecatehu, ne 
'yothu ra hñoja!i, ogyá 'ets'ihu, dá 
nja ri ttequ'eihu, ne ri pacenciahu. 

13 Ntsetuahu 'na ngu ma'na, ha nu'bu 
'na de gue'ahu to'o da 'yo'tlahu 'nara 
ntsto'mti, pumbahu, ngu bi pun'ahu 
nehe ra Zidada. 

14 Pe nu'a ma'na mahyoni, nura hmate 
gui pe'tshu, ngue'a go gue'a ri jacju ga 
'nathohu pa ga 'buhu co 'nada ra 
mfeni. 

15 'Buhu co nú!a ra hoga'mui xa 'ra'ahu 
Ajua ja ri corasohu, ngue'a Ajua bi 
zohn'ahu pa gui 'buhu co 'nara hoga- 
'mui ngue'a guí 'nada ra ndo'yohu co 
ma Zidadahu. Ne nzantho umfu 
njamadi Ajua de gatho nú'a da 'e'ahu. 

16 Dá 'yoda ri mfenihu rá noya ma 
zi Hmuhu ra Jesucristo. 'Ñutuahu ne 
nupa mfenihu 'na ngu ma'na co núla 
ra hoga mfadi xa t'a'ahu. Ne tuthu ya 
salmo ne ya jahña ne ma'ra ya maca 
thuhu. Tutuahu Ajua ne umfu 
njamadi'a con gatho ri corasohu. 

17 Gatho nú'a gui 'ygthu o nú'a gui 
mañhu, 'ypthu gatho pa rá nsunda ma 
zi Hmuhu ra Jesucristo, ne ja rá 
thuhu!a umfu njamadi Ajua ra Dada. 


Nú'a rí 'ñepi da 'yot'a ya gamfri pa 
da 'mui xá hño co yá miqu'eiui 


18 Nu'ahu 'behñahu, 'yota ri 
damehu ngu rí 'ñepi gui 'yothu 
ngue'a gyá gamfrihu de ma 
Zidadahu. 

19 Nu'ahu 'fløhøhu, madi ri 'behñahu 
ne ogyá tslo'muihu con gue'u. 

20 Nu'ahu batsihu, 'yøta gatho nú!a da 
xi'a ri dada ri nanahu, ngue'a guehna 
ri ho ra Zidada. 

21 Ha nu'ahu dadahu, oguí tsuihu 
nts'edi ri batsihu pa hinda du yá 
muil'u. 
22 Ha nu'ahu 'begohu, 'ygtehu ri 
hmuhu nuua ja ra ximhai gatho nú!a 
da 'bep'a'ihu, ne hingue hønse ra ora 
hantlahu xi grí mpehu pa gui ponga ri 
hmihu con gue'a, pephu con gatho ri 
muihu ngue'a guí tsuhu Ajua. 
23 Ne gatho nú'a guí pehu, pehu con 
gatho ri pahahu, jahu ra uenda go guí 
pephu ra Zidada, hingue nuya ja'i. 
24 Ya guí pahu gue numa Zidadahu 
ra Jesucristo ma da 'ra'a ri thahahu 
ngue'a go guí pephu'a. 
25 Pe nu'a tó'o ptla ra nts!o'mui, ra 
Zidada da gu'tuabi ngu tengu nú'a xa 
'yøt'!e, ne hinda ma da nja ra nsuqui. 
4 1 Nu'ahu hmuhu, manda ri 
'begohu ngu ri 'ñepi, ngue'a guí 
pahu gue ne'ahu guí pe'tshu 'nari 
Hmuhu nehe nuni mahets'i. 

2 Oguí tsaya gui 'yapabihu Ajua 
con gatho ri muihu, ne umfu 
njamadi'a ngue'a ø't'a'ihu ri 
nt'adihu. 

3 'Yapabihu por guecje, pa da xogahe 
ya gosthi pa da za ga mañhe de gatho 
nú'a xa 'yøt'a ra Zidada Jesucristo 
ngu nú'a xqui beni Ajua ne hinxqui 
fadihma, pe Ajua ya xa 'utcahu. Ne 
ngue'a go dí ma de gue'a, hangue dí 
jottua fadi. 
4 Y apabihu Ajua pa da za ga manga 
xá hño de gue'a ngu rí 'ñepcagui ga 
ma. 
5 Jamasuhu hanja gui 'yohu, 
'yohu co ndunthi ra mfadi ja yá 
thandi nú'u hingyá gamfri. Ogrí 'beta 
ri orahu, zofohu!'u de rá noya Ajua. 
6 Ñahu co ndunthi ra tlequ'ei ne ra 
hmate, ne beñhu xá hño hanja grí 
thatuahu cada 'na nú'u grí ñauihu. 


Ya nzenjua pehna ra apostol Pablo 
mi uadi ra carta 


7 Nuni ma hmaca cuhu ra Tiquico 
guehni 'nará hoga mefi Ajua stá 

mpehe mahyegui, y nu sta zømbu 
dua c!a'tslahu, ma da xi'ahu gatho 
nú'a te dí thoguiua. 

8 Hangue pa gue'a dí pehn'ahubu pa 
da xi'ahu tengu gra 'muihe de guecua 
ne pa da nup'a ri mfenihu. 

9 Ma da meui nehe ma zi hoga cuhu 
Onesimo, nuni ja ra mengu de guepu 
ngu guí pahu. Nuyú ma da xi'ahu 
gatho nú'a dí thoguihe de guecua. 

10 Ne ri fat'ajua'ihu ra zi cu 
Aristarco nuni drí ncompa'beua ja ra 
fadi, ne ri fatlajua'ihu ra zi cu Marco 
nuni rá primo ra cu Berhna. Nu'ahu 
ya xa si'ahu gue ma da mabu da 
c'a'ts'ahu ra cu Marco, ne sta zombu 
umfu ra tsaya co ndunthi ra hmate. 
11 Nehe ri fat'ajua'ihe nuni ra cu Jesu 
xa thu'mbabi nehe ra Justo. De gatho 
ya xodyo nú'u xa gamfri hónse nuyu 
ya cuyu faxcagui pa dí mambahe 
rá noya Ajua de guecua, pa njabu 
ndunthi to'o xa yut!i ja rá hmanda 


Ajua, y go guehyu xi ri hubga ma mui. 


12 Ne ri fat'lajua'ihu ra cu Epafra, 
guehni 'nará mefi nehe ma zi Hmuhu 
ra Jesucristo, nehni ra mengu de 
guepu. Nuni nzantho apabi Ajua con 

gatho rá mui pa hingui 'ueguehu de ri 
jamfrihu ne pa gui 'yohu xá hño ja rá 
thandi Ajua ne gui 'yp'tuahu nzantho 
ngu nú'a go rá paha'a. 

13 Nugui go dí damajuani xá hño de 
guehni, ngue'a nzantho tagui tu por 
gue!ahu, ne por ya cu ya me Laodicea, 
ne nú'u ya me Yerapoli. 

14 Ri fat'ajua'ihu nehe ra cu Luca, nuni 
ra medico xi ra hmadi, ne ra cu Dema. 

15 Fat'ajuahubu ts'u gatho ya cu 
nú'u ya me Laodicea, ne fatlajuahubu 
ra cu Nimfa, ne gatho nú'u ya cu ri 
munts!i ja rá ngu'a pa ri xocambeni 
Ajua. 

16 Nu xcrí juahu gui hñe'thu nuna ra 
carta, pempabihu nú't ya cu ya me 
Laodicea, pa da hñe'ti nehe'u. Ha nú'a 
dá pempabi'u da men'a'ihu pa gui 
hñe'thu nehe. 

17 Nehe xipabihu ra cu Arquipo gue da 
mefi xá hño nú!a ra 'befi xa umbabi ra 
Zidada, asta hinda juatbi gatho. 

18 Núgui drá Pablo de ma 'yese dí 
op'ahu nuna ra nzenjua. Oxqui 
pumfriguihu gue dí oua ja ra fadi. Ha 
nubyá, Ajua da jap'a'ihu. Njabu 
gue'a. 

RA MUDI CARTA RA APOSTOL NSAN PABLO BI 'YOPABI YA 
GAMFRI ME TESALONICA 


Ra apostol Pablo ne yá compa opabi 
ya gamfri me Tesalonica 
1 1 Núga drá Pablo, ne ra cu Silvano 
ne ra cu Timu, dí pehn'a'ihebu 
nuna ra carta, nulahu gyá gamfrihu guí 
'buhubu Tesalonica ne guí 'buhu co 
Ajua ra Dada ne co ra zi Hmu Jesu- 
cristo. Ajua ma Dadahu ne ma zi 
Hmuhu ra Jesucristo da jap'a'iht ne da 
max!ahu pa gui 'buhu te rá 'ñentho. 


Ra hoga'mui mi udi ya gamfri 
me Tesalonica 


2 Dí aphe Ajua por gue'ahu ne 
nzantho dí umfe njamadi'a por 
gatho'ihu. 

3 Nú'bu dí aphe Ajua ma Dadahu, 
nzantho dí beñhe ra 'befi de ri 
jamfrihu ne ri 'befihu dega hmate, 
ne dí beñhe de gatho nú'a guí tsethu 
ngue'a guí to'mhu da 'ñehe ma zi 
Hmuhu ra Jesucristo. 

4 Ma zi cu'ihe yá hmadi'ihu Ajua, dí 
pahe gue xa huahn'a'ihu Ajua. 

5 Nura maca hoga noya dá zi'ahe hindá 
xi'a'ihe hønse dega noya, dá xi'ahe co rá 
tstedi ra Maca Ndahi, nehe dí camfrihe 
gue go guehna xi majuani. Nu'ahu ga 
pahu tengu ma 'muihe nú'bu dua 
'buhebu con guelahu pa ri hñohu. 

6 Ya guí tenga ma 'muihe, nehe 
guí tembahu rá 'mui ra Zidada Jesu. 
Gá hañhu rá noya Ajua co ndunthi ra 
nt'utsate, pe nehe co ra johya nú'a xa 
'ralahu ra Maca Ndahi. 

7 Hangue gatho ya cu me Macedonia 
ne ya cu me Acaya bi den'a ri 'muihu. 
8 Por gue'ahu bi ntenga rá noya ra 


Zidada hingo sehe Macedonia nixi sehe 
Acaya; nehe haburaza fadi gue guí 
camfrihu Ajua. Nde nubyá, ya hindi 
pe'tshe te ga mañhe, 

2 ngue'a ya ja'i ri mpede hanja bi za dá 
cuthe ra maca noya con gue'ahu. Nehe 
mañ'u gue gá tsohubu ya c!oi nú't 
hingo gue'u Ajua pa gui pepabihu Ajua 
nú!a te y go gue'a Ajua xi majuani. 

10 Nehe guí to'mbahu rá T'a Ajua nu stí 
'ñehe de mahets'i. Ajua go bi 'yøt'e pa 
bi yopa nte'a de ja ya du, ne go gue'a ra 
Zidada Jesu nú'a to'o ñangaguihu de rá 
cue Ajua ma da 'ñehe. 


Ra 'befi ra apostol Pablo 
nuni Tesalonica 


2 1 Zi cuhu guí pahu gue himbi 
'meditho ma 'befihe nú'bu dá 
hats!ahebu rá noya Ajua. 
2 Masque bi sicje ndunthi ya tstonoya 
nuni Filipo ne bi hnabgaguiheni ngu 
guí pahu, pe Ajua bi 'racje ra ts'edi pa 
dá xi'ahe ra maca noya, hindá ntsahe 
nixi dá ntsuhe, masque ndí thohe ya 
nt'utsate. 
3 Da zo'a'ihe de nú'a xi majuani, hindá 
zo'alihe dega tstoqui nixi dega nthate. 
4 Ajua bi hyandi gue mi 'ñepcaguihe 
ga mañhe ra maca noya ne bi 
'bepcahe ga mañhe. Hangue gue'a dí 
mañhe, hingo pa go da t'p'tua yá paha 
ya ja'i, hónse pa go da t'ø'tua rá paha 
Ajua nú!a to'o patca ma mfenih+. 
5 Hindá ha'ahe co 'raya hoga noya 
mahotho, ngu guí pahu, nixi hindá 
ha'ahe dega nc'atlaboja, Ajua go padi. 
6 Ne hindá nehe to'o da 'ñesca ma 
nsuhe, nixi nu'ahu nixi ma'ra, masque 

mri 'ñepcaguihe hmaha ngue'a dya 
'mehnihe de ra Zidada Jesucristo. 

7 Nu'a dá othe, ndi pe'tstahe ra hmate 
ngu 'nara nana su yá zi batsi. 

8 Ntsledi xi stá ma'ahe, hangue hingue 
nsøctho dá 'ralahe rá hoga noya Ajua, 
nehe xa za stá uñhe ma tehe po rá 
ngue'ahu ngue'a xi drí ma'ahe. 

9 Zi cuhu, nu nda xi'a'ihe rá noya 
Ajua, guí pahu gue ndí mpefihe ma pa 
ra xuui co ndunthi ra nzabi pa hindá 
ø't'a'ihe ra xuhña ni 'na de gue'ahu. 

10 Guí pahu ne Ajua padi gue nu 
ndá 'buhebu dá 'yohe xi xá hño ne dá 
nhyoja'ihe con gue'ahu nú'ahu gyá 
gamfrihu, ne hindá øthe nú'a xá nts'o 
hangue himbi za to bi clascahe. 

11 Ne guí pahu hanja ndí zo'a'ihe ne 
ndí nup'ahe ri mfenihu cada 'na de 
gue'ahu, ngu 'nara dada zofo yá batsi. 
12 Ndi 'bep'ahe gue gui 'yohu ngu rí 
'ñep'a'ihu ngue'a Ajua xa zohn'a'ihu 
pa gui 'buhu ja rá maca hnini ne ja rá 
nsunda!a. 

13 Nuje nzantho dí umfe njamadi 
Ajua ngue'a gá phu ra maca noya 
nú!a dá xi'ahe ne gá pahu gue go 
gue'a rá noya Ajua ne hingo rá noya 
nara ja'i. Ne majuani go gue'a rá 
noya Ajua, ne ri mpefi ja ri corasoh+ 
nú'lahu gyá gamfrihu. 

14 Nu'ahu, zi cuhu, xcá thoguihu ya 
nt'utsate mahyegui ngu xa thogui ya 
cu de yá nija Ajua nuni Judea, nú'u 
'bui co ra Zidada Jesucristo. Xa 
utsalihu ya mengu ri haihu mahyegui 
ngu ya xodyo xa utsa ya cu nuni 
Judea. 

15 Nuya xodyo go gue'u bi hyo ra 
Zidada Jesu, nehe bi hyo sehe yá 
badi'u, y necje bi guje. Hingui øt'e'u 
nú'a rá paha Ajua ne ri utsa'u gatho 
ya ja'i. 

16 Mi hagaguihe hmaha ga zofohe ya 
ja'i nú'u hingyá xodyo pa hinda 
mpøhø'u. Njabu ya xodyo xi bi 'yøt'a 
ya tsloqui asta habu bi za, ne rá ngats'i 
rá cue Ajua ya xa zudi'u pa nzantho. 


RÁ MEDI RA TESALONICENSE 2, 3 


Ra apostol Pablo xi mi ne da ma da 
c!a'tsa ya gamfri me Tesalonica 


17 Nuju zi cuhu ya pe'tsa ya pa 
hinstá nuhu, pe de ma corasohe dí 
beñ'ahe. Hangue xi ndí nehmahe ga 
nuhu. 

18 Ndi nehmahe sta mahebu ga 
cla'tstahu pe ra Sata himbi hocje. 
Núga drá Pablo ndunthi ya 'mi'qui dá 
ne ga mahmabu. 
19 Nde, ¿te rá 'be'a dí to'mhe, nda'a 
ma johyahe, ne hanja da thuscahe ra 
corona nu sta 'ñehe ma Zidadahu ra 
Jesucristo? ¿Ha gue hingue por 
gue!ahu? 
20 Por gue'ahu ma da tlesca ma nsuhe 
ne ma ga johyahe. 
3 1 Ya himbi za dá to'mhe ma'ra 
ya pa pa dá pahe te gri 'buhu, 
hangue dá beñhe ga coheni Atena. 
2 Ha numa zi cuhu ra Timu dá 
pehn'a!'ihebu. Gue'a 'nará mefi Ajua ne 
ma mfats!ihe ja rá 'befi ra Zidada 
Jesucristo. Dá pehn'a'ihebu'a pa da nup'a 
ri mfenihu pa ma'na da zedi ri jamfrihu, 
3 pa da njo'o ni 'na de gue'ahu to'o da 
ntsu de ya nt'utsate guí thohu. Nu'ahu 
guí pahu gue pa guehna dí 'buhuua. 
4 Nu nduá 'buhebu con gue'ahu dá 
xila!ihe gue mi pe'tsi te ga thohu ya 
ntlutsate ngu ya xa t'øt'e ne ya guí pahu. 
5Por gue'a nuga ya himbi za dá tø'ma 
ma'ra ya pa, hangue dá pehn'ahubu ra 
mefi pa dá padi te gra 'mu ri jamfrihu, 
xi'bu xqui hya!'ahu ra tslondahi y 
nu'bá nú'a ma 'befihe xa 'medithoho 
hmaha. 

6 Ra cu Timu ya bá pengui de 
guepu ne ja rí zoho, hangue go bá 
hancahe'a ra noya de ri jamfrihu y 
de ri hmatehu. Nzantho guí 
bengaguihe co ra hmate ne xi guí 
nehmah+u ga nuhu mahyegui ngu dí 
nehmahe nehe ga hant!a!ihe. 

7 Zi cuhu, nu ndá pahe te gra 'mu ri 
jamfrihe xi bi hñu ma muihe, masque 
dí thohe ya nt'utsate ne ya ts'othogui. 

8 Nubya ha, zi di johyahe ndunthi 
ngue'a xi majuani guí 'buhu za hño co 
ra Zidada. 

9 Nde nu'bé, otho con te ga ju'tuabihe 
Ajua por gatho nú!a ra johya dí pe'tshe 
ja rá thandi'a ngue'a guí 'buhu xá hño 
con gue'a. 

10 Ajua dí aphe ma pa ra xuui con gatho 
ma muihe gue da 'racje nsequi ga nuhu 
pa ma'na da nxøgue ri jamfribxu. 

11 Ajua ma Dadahu ne ma zi 
Hmuhu ra Jesucristo da zixcahe pa 
ga tsoñ'a!ihe. 

12 Ma zi Hmuhu da 'yøt'e pa ma'na da 
zi'ta ri hmatehu pa xi gui mádihu 'na 
ngu ma'na ne xi gui madihu gatho 
ma'ra, mahyegui ngu nuje dí ma'a'ihe. 
13 Ne da max!a'ihu pa gui zedihu, ne 
gui 'ueguehu de ya tstoqui pa da njo'o 
to'o da c!a'tslahu ja rá thandi Ajua ma 
Dadahu nu stí 'ñehe ma zi Hmuhu ra 
Jesucristo con gatho nú'u to'o xa 
gamfri'a. 


Ra hoga'mui gue'a ri ho Ajua 


1 Nubyá zi cuhu, dí bante'ihe ne 

dí zo'a'ihe de rá ts'edi ra Zidada 
Jesu gue ma'na gui 'yohu za hño ngu 
dá u'tlahe, njabu ngu ne Ajua. 

2 Ya guí pahu nuya hmanda dá 
'bep'ahe de rá tstedi ra Zidada Jesu. 
3 Nurá paha Ajua gue da tlaxca ri 
mfenihu. Oxqui hñuxhu co ya 'behña 
nú't hingo xi ri 'behñahu, nixi ya 
'behña hinda hñuxui ya 'ñoho nú'e 
hingo xi yá dame. 

4 Cada 'na de gue'ahu gui pahu hanja 
gui peltsa ri 'behñahu, hingue gui 
pe'tshu dega tsloqui, gui 'ñøtehu 'na 
ngu ma'na. 

5 Oxqui pe'tshu ra ts'onc'at'aja'i ngu 
gtla ya 'ñagamfri ja'i nú'u hinxa ba 
Ajua. 

6 Oxqui 6'tuahu ni 'nara 'ñu ri cuhu 
nixi gui hyathu de nuya t'øt'eya, 
ngue'a Ajua go gue'a unga ra nju'ti de 
gatho nuya, ngu ya stá xi'a!ihe ne stá 
zo'a'ihe ndunthi. 

7 Ajua xa zoncahu pa da ntlaxca ma 
mfenihu hingue pa ga pthu ya ts'oqui. 
8 Nu'a tó!o ri utsa nuna ra noya, hingo 
utsa 'nara ja'i, pe utsa Ajua nú'a to'o 
'racju rá Maca Ndahi. 

2 Hingo mahyoni ga op'a'ihe pa 
gui madi ri cuhu, ngue'a Ajua ya xa 
'fu't'a'ihu gue gui mádihe 'na ngu 
ma'na. 

10 Ne majuani ya guí øthu njabu con 
gatho ya cu 'bu gatho rá nguni 
Macedonia. Pe dí zo'a'ihe zi cuhu gue 
ma'na da zi'ta ri hmatehu. 

11 'Yøthu ra tsledi pa gui 'buhu 'nara 
hoga'mti. Mpefihu sehe co ri 'yehu 
ngu nú'a stá 'bep'a'ihe, 

12 pa da ñamahño de gue'ahu nuya 
'ñagamfri ja'i, ne pa hinte gui 'behu. 


Rá yo'ehe ra Zidada 


13 Zi cuhu, dí ne ga xilahe de nú'u 
xa du pa gui pahu ne pa hinda du ri 
muih ngu nú'u ma'ra hinte to'mi. 

14 Nde, 'bu dí camfrihu gue ra Zidada 
Jesu bi du ne bi yopa nte ma'na'qui, 
nu'bé nehe dí camfrihu gue Ajua dua 
tsi co ra Zidada Jesu nu stí 'ñehe'a 
nú'y to'o bi du ne mi camfri ra Zidada 
Jesu. 

15 Di xi'ahe rá noya ra Zidada, 
gue núju gra 'buthuua ja ra ximhai 
asta ra pa da 'ñehe ra Zidada, hingo 
ma ga 'betlohu de nú'u ya xa du. 

16 Pe ra Zidada ma dua cai de mahets'i 
co 'nara hmafi dega hmanda, ne co 
nara noya de 'nara nda'enxe mahets'i, 
ne co rá nzuni ra trompeta de Ajua. 
Nu'bé nú'u ya cu ya xa du ante da 
'ñehe ra Zidada Jesu, nu'á 'met'o da 
yopa nte'u. 

17 Nepu núje gra 'buthuua ja ra 
ximhai, 'bestho da guxcahu mahyegui 
con gue'u pa maña ja ya guui pa ga 
ma ga nthehu ra Zidada maña ja ra 
ndahi, ne njabu ma ga 'buhu nzantho 
co ra Zidada. 

18 Hangue hñu'mba muihu 'na ngu 
ma'na co nuya noyaya. 

5 1 Zi cuhu, hingo mahyoni ga 
op'a'ihe pa ga xi'ahe de nuya pa 
xa 'ñepu ne ha'mu ma da nja nuya 
tiptleya. 
2 Ngue'a nulahu ya guí pahu xá hño 
gue nu sta dat!a ra pa da 'ñehe ra 
Zidada, nura pa'a ma da nja ngu ptla 
ra be dega xuui. 
3 Nura pa sta 'ñenga ya ja'i gue ja ra 
hmetho ne ra hoga'mui, nu'bé sta 
damfri'u da 'ñe 'nara nhuati pa gue'u 
ngu yá «gui 'nara 'behña, ne hinda 
mpontlui'a. 
4Pe nu'ahu zi cuhu ya hinguí 'buhu ja 
ra 'bexuui, hangue nura pa'a hinda ma 
da zu'ahu ngu 'nara be. 
5 Gatho'ihu guí 'buhu ja ra ñot'i ne guí 
'buhu dega pa. Nuju ya hindi 'buhu ja 
ra Xuui nixi ja ra 'bexuui. 
6 Hangue hinga ahu ngu ma'ra, ga 
ndø'mhu nzantho, ne di ja ma mfenihu. 
7 Nuto aha, aha 'bu nxuui, ne nuto ri 
ti, ri ti dega xuui. 
8 Pe nuju dí 'buhu dega pa ne di ja ma 
mfenihu. Ga hñehu co ma hehu dega 
jamfri y dega hmate pa hinte ga jahu. 
Njabu ga hñehu ngu ri hñe nú'u to'o 
tyo ja ra tuhni. Ne ga pe'tshu ra 
nthø'mate pa ga mpohohu ngu 'nara 
nthaqui ja ma ñaxuhu. 
9 Ajua hinxa hñuxcahu pa da zucju rá 
cuela, xa hñuxcahu pa ga mpohghu 
por ma Zidadahu ra Jesucristo. 
10 Nú'á bi du por guecju pa da za ga 
'buhu con gue'a masque gra 'buthuua 
o ya stá tuhu. 
11 Hangue hñu'mba muihu ne nupa 
mfenih+ 'na ngu 'na ngu ya guí pthu. 


Ra apostol Pablo umba ra 
ts'ofo ya gamfri 


12 Zi cuhu, dí bante'ihe gue gui 
pe'tsuahu ra tlequ'ei nú'e brí mpefibu 
ja rá 'befi ra Zidada ne su'ahu ne 
zo'a'ihu. 

13 Pe'tsuahu ndunthi ra hmate po yá 


RÁ MEDI RA TESALONICENSE 5 


hoga 'befi. 'Buhu co 'nara hoga'mui 
'na ngu 'na. 

14 Nehe di bante'ihe zi cuhu gue gui 
zohu ya cu nú'u ya dahhei, gui nupa 
yá mfeni nú'u to'o tu yá mui, gui 
faxhu nú'u to'o ts'utho yá jamfri, ne 
gui tsetuahu gatho. 

15 Jamasuhu gue hingui co'tshu ra 
nts'o'mui co ra ntsto'mei. 'Yothu 
nzantho ra hño 'na ngu ma'na nehe 
con gatho ya ja'i. 

16 Johyahu nzantho. 

17 Ja guetbé gui 'yaphu Ajua. 

18 Umfa njamadi Ajua de gatho nú!a 
da 'ñehe, ngue'a gue'a rá paha Ajua pa 
gue'ahu nú'ahu guí 'buhu co ra Zidada 
Jesucristo. 

19 Oxqui hacuahu rá ts'edi ra 
Maca Ndahi. 

20 Oxqui utsahu nú'a te u't'ahu nd'u 
ña de rá noya Ajua. 

21 Pahu nda'na nú'a xá hño, ne 
teñhu!a. 

22 Uehu de gatho nú'a xá nts'o. 

23 Ajua hubga ma muihu, ne go 
gue'a da tlaxca maxøgue ri mfenihu, 
pa da 'be'tsi xá hño ri hoga ndahihu 
ne ri mfenihu ne ri ndo'yohu, pa 
hinto da c'a'ts'ahu nu sta 'ñehe ma 
Zidadahu ra Jesucristo. 

24 Hingui pata rá mfeni nú'a to'o xa 
zohn'a'ihu, ne go gue'a da 'yøt'e. 


Ra apostol Pablo ja rá ngats'i rá 
carta ri yopa zengua ya gamfri ne 
apa Ajua por gue'u 


25 Zi cuhu, 'yaphu Ajua por 
guecje. 

26 Fatlajuahubu gatho ya cu co 
'nara nthufi dega hmate. 

27 Dí 'bep'a'ihu ntsledi de rá 
thuhu ma Zidadahu gue gui 
hñe'tuabihu nuna ra carta gatho ya 
cu. 

28 Ma Zidadahu ra Jesucristo da 
max'a'ihu. Njabu gue'a. 

RA ÑOHO RÁ CARTA RA APOSTOL NSAN PABLO NÚ'A BI 
'YOPABI YA GAMFRI ME TESALONICA 


Ma'na'qui ra apostol Pablo ne ya 
compa opabi ya gamfri me Tesalonica 


1 Núga drá Pablo, ne ra cu 

Silvano ne ra cu Timu, dí 
pehn'a'ihebu nuna ra carta nu'ahu 
gyá gamfrihu guí 'buhubu Tesalonica 
ne guí 'buhu co Ajua ma Dadahu ne 
co ma zi Hmuhu ra Jesucristo. 
2 Ajua ra Dada ne ra zi Hmu Jesucristo 
da jap'a'ihu ne da max!a'ihu pa gui 
'buhu te rá 'ñentho. 


Ajua ma da castiga nuya 
tyot!latstoqui nu sta yopa zøhø ra 
Zidada Jesucristo 


3 Zi cuhu, pe'tsi te ga umfe 
nzantho njamadi Ajua por gue'ahu 
ngu rí 'ñepcahe ga pthe ngue'a xi rí 
te ri jamfrihu ne gatho'ihu ma'na rí 
zilta ri hmatehu 'na ngu ma'na. 

4 Hangue nuje dí e'ts'a'ihe ri nsuhu ja 
yá nija Ajua ngue'a xi ra dangui ri 
jamfrihu masque guí thohu ya 
tstothogui ne ya nt'utsate. 

5Pe gatho nuya thogui guí thohu, ja ri 
hnecni gue Ajua gt'a nú'a za hño ne 
ma da 'yøt'a ra hoga ts'utbi, ngue'a 
por nuya tstothoguiya Ajua da za da 
ma gue rí 'ñep'a'ihu gui 'buhu habu bí 
manda'a, ne por gue'a grí sufrihu. 

6 Ajua øt'a núla xá hño da 
co'tsuabi nú'u to'o ri utsa'ihu. 

7 Nehe nú'ahu t'utsa'ihu, Ajua øt'a 
nú'a xá hño da 'ra!a'ihu ra tsaya 
mahyegui con guecje nu stua pengui 
de mahets'i ra Zidada Jesu co ya enxe 
nu'u hampa rá tsledi'a. 

8 Nu stí 'ñeheua!a, ma da hnequi 'nara 


danga tsibi ja rá nthets'i. Ma da 'ñehe 
pa da castiga nú'u to'o hingui pa Ajua 
nixi hingui ptuabi rá maca noya ma 
Zidadahu ra Jesucristo. 
9 Nu'ú ma da gut'a yá thai ja ra nidu 
pa nzantho, ne hinda za da 'mu'u ja rá 
thandi ra Zidada habu ja rá nsunda ne 
rá tsledi. 
10 Nura pa stí 'ñehe'a, gatho ya cu 
nú'u to'o camfrila ma da 'yø ne da 
nsunda'a. Ne'ahu ma gui 'yohu ne gui 
nsundahu'a ngue'a gá camfrihu nú'a 
dá xi'a'ihe. 

11 Por guehna nzantho dí aphe 
Ajua gue da max'a!ihu pa gui 
'buhu ngu rí 'ñep'a'ihu ngue'a xa 
zohn'a'ihu'a, ne dí aphe gue da 
nup'a ri mfenihu co rá tsledi'a pa gui 
'yothu co 'nara johya gatho nú'a xá 
hño ne pa gui 'yothu ya 'befi dega 
jamfri, 
12 pa njabu da hnequi rá nsunda ma 
Zidadahu ra Jesucristo ja ri 'muihu ne 
da t'e'ts'a ri nsuhu po rá hñoja'i Ajua 
ne ra Zidada Jesucristo. 


Ma da hnequi ra 'yot'atstoqui gá ja'i 


1 Núbya zi cuhu dí ne ga xi'ahe 

de rá yo'ehe ma Zidadahu ra 
Jesucristo nu xcrá muntshu con 
gue'a. 
2 Dí bante'ihe zi cuhu gue hingui 
ntsuhu nixi to gui hophu da 'uec'a!ihu 
de ri hoga mfenihu ne da 'ñeñ'ahu gue 
ra Zidada ya bá yopa pengui, nixi 
dega thedi, nixi dega noya, nixi dega 
he'mi nú'a di ma gue go stá penhe, ne 
nú'u di ma gue rá pa de rá yo'ehe ra 
Zidada ya bi zøhø. 

3 Oxqui hophu ni 'na tui to da hya'ahu 
ne da 'ñeñ'ahu gue nura pa ya bi 
zøhø. 'Met'o ma da nanga ndunthi to'o 
da ña ncontra de Ajua, ne da hnequi 
nú'a ra 'ñoho dega 'yotlatstoqui ma da 
ma ja ra nidu. Nepu 'mefa de guela ma 
da zøhø ra Zidada. 

4 Nura 'yotlatstoqui gá ja'i'a ma da ma 
ncontra de Ajua ne da 'ñexa sehe, ne 
da ne da hñamba yá luga gatho nú'u 
tlembi gue go gue'u Ajua, núle ri 
nsunda ya ja'i, asta hinda hñudi ja rá 
ndanija Ajua, ne da mañ'a gue go 
gue'a Ajua. 

5 ¿Ha gue hinguí beñhu gue nú'bu 
ndi 'bui con gue'ahu dá xi'a'ihu de 
guehna? 

6 Nu'ahu guí pahu te rá 'be'a hinxa 
hopi da hnequitho nura 'ygt!atstoqui 
gá ja'i'a. Ma da hnequi asta nú'a ra pa 
da zø rá ora. 

7 Nura tsloqui ya ri mpefi mant'agui, 
honse to'mabya da thaca nú!a to'o 
hingui hopi da hnequi. 

8 Nu'bé gue'bu da hnequi nú'a ra 
ts'oja'i, ne ra Zidada ma da hyo'a co 
'nara noya da ma, ne da ma da huati 
co rá nsunda nu sta 'ñehe'a. 

9 Nu sta hnequi nura ts'oja'i'a dri 
hñampa rá tsledi ra Sata ne ma da 
'íudi ndunthi ya nt'tudi ne da 'yøt'a 
ndunthi ya milagro dega nthate. 

10 Ne ma da hyat!i co ya nthate xi xá 
nts'o nú'u to'o ma da ma ja ra nidu. 
Nu'á mi tsa da mpøhø hmaha pe 
himbi ne bi gamfri nú'a xi majuani 
hangue ma da ma ja ra nidu. 

11 Hangue ringue'a Ajua da pu'tua 
yá mfeni'u pa da gamfri nuna ra 
nctuambana. 

12 Pa njabu da duxa ra tstoqui nuto 
gatho himbi ne bi gamfri nú'a 
majuani, nú'« to'o ma'na bi ho ra 
tstoqui que nú!a majuani. 


Ajua xa huancahu pa ga mpohohu 


13 Pe nuje ri 'ñepcahe gue nzantho 
ga umfe njamadi Ajua por gue'ahu 

zi cuhu yá hmadi'ihu ra Zidada, 
nguetho Ajua bi huahn'a!'ihu ante da 
hyoca ra ximhai pa gui mpphghu. Ne 
gá mpøhøhu ngue'a ra Maca Ndahi 
bi 'uec'a!ihu de ya ts'oqui, ne xcá 
camfrihu nú'la majuani. 
14Pa guehna bi zohn'a'ihu Ajua por 
nura maca noya stá xi'alihe pa da 
hnequi rá nsunda ma Zidadahu ra 
Jesucristo ja ri 'muihu. 

15 Hangue ringue'a zi cuhu 
oxqui 'ueguehu. Pe'tshu xá hño ya 
nt'utuate nú'u stá u't'a'ihe dega noya 
o nú'a stá op'ahe. 
16 Ajua ma Dadahu bi macaguihu ne 
bi huegaguihu hangue bi 'racju ra 
humui pa nzantho ne bi 'racju 'nara 
hoga nthg'mate. 
17 Nú'á ne ma zi Hmuhu ra Jesucristo 
da nup'a ri mfenihu ne da ja'ahu gui 
'yohu xá hño de nú'a guí gthu ne núla 
guí mañhu. 


Ra apostol Pablo xipa ya cu gue da ora 
por gue'u pa njabu ma'na da ntenga 
rá noya Ajua 
3 1 Nubyá zi cuhu dí a'a'ihe gui 
'yaphu Ajua por guecje pa da 
dama ntunga rá noya Ajua haburaza, 
ne da jamfri ngu xcá camfrihu. 
2 Nehe 'yaphu Ajua gue da 
ñangaguihe'a de ya 'yot!atstoqui gá 
ja'i nú'u øt'a ya ntslo'mui, ngue'a 
hinga gatho pe'tsa ra jamfri. 
3 Masque njabu, nu Ajua hingui pata 
rá mfeni, núlá da jalahu gui zedihu ne 
da ñañ'a'ihu de ra nts!o. 
4 Dí camfrihe gue guí pthu nú'a stá 
'bep'ahe ne ma gui sigui gui 'yothu 
njabu ngue'a Ajua ri 'ra'ahy ra ts'edi. 
5Ra Zidada Jesu da xoc!a ri mfenihu 
pa gui pe'tshu rá hmate Ajua ja ri 
corasohu, ne pa gui tsethu ngu bi zeta 
ra Zidada Jesucristo. 


Ya cu rí 'ñepi da mpefi 


6 Zi cuhu, dí 'bep'a'ihe de rá 
thuhu ma Zidadahu ra Jesucristo gue 

gui tueguehu de gatho nú'u ya cu xa 
mpunga dahñei ne hingui 'yo ngu 
nú'a dá u't'a'ihe. 

7 Nu'ahu ya guí pahu gue rí 'ñep'a'ihu 
gui tenga ma 'muihe. Nuje hindá 
ndahheihe nu nda 'buhubu. 

8 Nixi to'o bi 'uinjethoho. Nu'a ndi 
gthe, ndí mpefihe ma pa ra xuui co 
ndunthi ra nzabi pa himbi 'me te dá 
tsihe, ne pa hindá ø't'ahe ya xuhña. 

9 Hingue himrí 'ñepcaguihe pa gui 
'racaguihe te ga tsihe. Dá gthe njabu 
pa da za gui 'yøthu ngu nú!a dá othe. 
10 Ngue'a nú'bu nduá 'buhe con 
gue'ahu dá 'bep'ahe gue nu'a tó!o 
hinda ne da mpefi hinda ñuni nehe. 

1 Dí xi'ahe nuna ngue'a dí øhe gue 'ra 
de gue'ahu ya xcá mpunga dahñeihu 
ne hinguí ne te gui pehu, hónse guí 
'yohubu grí hñothu habu hindi 'ñepi 
gui hñgthu. 

12 Nuya cu'u to'o øt'a njabu, dí 'bephe 
ne dí zohe de rá ts'edi ma Zidadahu ra 

Jesucristo gue da mpefi te rá 'ñentho 
pa njabu da daha nú'a da zi. 

13 Zi cuhu odi tsabi'ihu gui 'yothu 
ra hño. 
14 Nu'a tó'o hinda 'yptcaguihe nú'a dí 
mañhe ja nuna ra carta, mañhu to 
gue'!a ne ogrí ntsixhu'a pa njabu da 
ntsa. 
15 Pe oguí utsahu. Umfu ra ts'ofo ngu 
rí 'flepi 'nara cu. 


Ra apostol Pablo ja rá ngats'i rá 
carta apa Ajua por ya cu 


16 Nubyá, ra Zidada nú'a 'racju 
ra humui, nzantho da 'ra'ahu 'nara 
humui de nú!a te gatho da 'ñehe. Ra 
Zidada da 'mui con gatho'ihu. 

17 Núga drá Pablo dí op'ahu ra 
nzengua co ma 'ye sehe, guehna 'nara 
seña ja gatho nú'u ya carta dí ofo. 
Njaua dí ofo. 

18 Ma Zidadahu ra Jesucristo da 
max'a!lihu gatho. Njabu gue'a. 

Ra apostol Nsan Pablo 
opabi ra Timoteo 


1 1 Núgui drá Pablo rá apostolgui 
ra zi Hmu Jesucristo. Ajua ma 
Dadahu ne ma zi Hmuhu ra Jesu- 
cristo go gue'u bi huancagui pa drá 
apostol. Ajua go gue'a bi pøhøguihu, 
y ra zi Hmu Jesucristo go gue'a dí 
to'mhu. 
2 Dí op'a'i nu'i Timu dí ja ra uenda 
gue ma t'W'i ngue'a go dá zo'a'i de ra 
jamfri. Ajua ma Dadahu ne ma zi 
Hmuhu ra Jesucristo da jap'a'i, da 
me'ts'a ra nthecate, ne da max'a!i pa 
gui 'bui te rá 'ñentho. 


Ra ts'ofo pa ya gamfri pa hinda 
dena ya nt'utuate nú'u 
hinga majuani 


3 Ante ga ehe de guepu Efeso pa 
nuua Macedonia, dá bante'i gue gui 
cohibu pa gui zofo nú'u 'raya cu 'bui 
de guepu udi ma'na!ño ra jamfri de 
nú'a stá padihu, gui hacuabi'u gue ya 
hinda sigui da 'ñudi nú'a udi'u. 

4 Nixi hinda sigui da manga nú'u ya 
'bede xa zanse ya ja'i de maya'bu, 
nú'y xi xcra matho ne hingui o rá 
'hu nd'a ma. Ngue'a nú't ya cu udi 
nuya nt'utuate'a, udi hónse pa da 
ntsanoya'a, hingui uti ya cu de rá 
noya Ajua pa ma'na da nte yá 
jamfri'u. 

5 Dí 'bep'a'i gue gui zofo ya cu pa 
da me'tsa 'nara coraso xá nt'azi ne 
'nara hoga mfeni ne 'nara jamfri 
hingue maxpts'etho, pa njabu da za 
da me'tsa 'nara hoga hmate. 


6 ¡Raya cu ya xa 'luegue de nuya hoga 
t'øt'e, hangue nubyá hónse manga ya 
noya hinte ri muui. 

7 Nu't ne hmaha gue da nxahnate de 
ra ndaxjua ley, y ma gue go gue'a xi 
majuani nú'a mafi'u masque nixi padi 
nú'la mañ'u. 

8 Haha, nura ndaxjua ley xá hño, 
pe nú'bu da t'øt'e ngu nú'a bi beni 
Ajua. 

9 Ga pahu gue himbi thuxa ra ley pa 
ya hoja'i. Ra ley bi thuts'i pa ya 
ts'o'yøde ne ya 'ñaqu'equ'ei, pa ya 
tstoja!i ne ya 'ygt'atstoqui, pa nú'u 
hingui tsu Ajua ne ya 'ñagamfri, pa 
nú'y to'o ho yá dada ne yá nana, ne 
pa ma'ra ya hyote. 

10 Nehe pa nú'y to'o ya 'ñeja'i, pa nú'u 
ya 'fløhø ri hñuxui yá mi 'fløhøui, ne 
pa nú'u ya 'behña ri hñuxui yá mi 
'behñaui, pa nú'u to'o pe ya ja'i, pa ya 
ctuamba, pa nú'u to'o høxa ra thai rá 
miqu'eiui, nehe pa gatho nú'u to'o ptla 
ya ts'ot'øt'e nú'u xicju Ajua gue hingui 
ho ga othu'a. 

11 Gatho guehna manga rá maca noya 
Ajua nú'a to'o xá nsunda. Nuna go 
guehna ra maca noya bi tlacagui pa ga 
ma. 


Ra jamadi po rá nthecate Ajua 


12 Nugui dí umba njamadi ma 
Zidadahu ra Jesucristo ngue'a bi 
'raca ra tsledi pa ga pepabi. Bi hyandi 
gue xá hño ga pepabi, hangue bi 
hñuxcagui pa ga pepabi'a. 

13 Nugui ma'met'o xi ndi ñama'ñu de 
ra Zidada Jesu y ndrí utsa, nehe xi 
ndrá tslo'mui co ya gamfri. Pe nu'a bi 

mesca ra nthecate ngue'a hindi padi 
hmaha nú'a ndi øt'e nguetho hinsti 
camfri thoho'a. 

14Pe nurá hmate Ajua xi ra dangui pa 
guequi. Nú'á bi xoga ma mfeni pa dá 
camfri ra Zidada Jesucristo ne pa bi za 
dá pe'tsua rá hmate'a. 

15 Nuna noya ma ga xi'a'i go 
guehna majuani, hangue rí 'ñepi 
gue gatho ya ja'i da gamfri: gue ra 
Zidada Jesucristo bi 'ñeheua ja ra 
ximhai pa da pøhø ya 'yøt'ats'oqui, y 
nugui ma'na go ndrá 'ygt'ats'ogui. 

16 Pe masque ndrá 'yot!atstoqui, nura 
Zidada Jesucristo bi mesca ra nthecate, 
pa núgui 'nandrá danga 'ygt'ats'ogui 
da hnequi ja ma 'mui gue Ajua bi zetca 
ma nts'o'mui ne bi pungagui. Bi 'yøt'a 
njabu con guequi pa njabu da hyanda 
ma'ra ne da gamfri'u pa da me'tsa ra te 
pa nzantho. 

17 Hangue nú'a 'nat'a Ajua rí 'ñepi dra 
søcambeni ne dra nsunda pa nzantho. 
Go gue'a 'natla Ajua nú'a hindi hanthu, 
go gue'a pe'tsa gatho ra mfadi, go gue'a 
ra Nda de maya'bu, de nubya ne pa 
nzantho, nehe go gue'a 'bui pa nzantho 
ne hinhya'm+u da du. Njabu gue'a. 

18 Ma zi t'u'i Timu, dí 'bep'a'i gue 
gui pe rá 'befi Ajua ngu rí 'ñehe, ngu 
nara soldado pe xá hño rá 'befi ja ra 
tuhni. Ne dí ben'a'i de nú'a bi manga 
ra Maca Ndahi gue ma gui pefi, pa 
njabu da za gui sigui gui pe xá hño rá 
'befi Ajua. 

19 Nehe su ri jamfri ne strá nt'axi ri 
mfeni. Nu 'ra bi tsloca yá mfeni 
hangue xa 'be yá jamfri. 

20 'Ra de gue'u go gue'a ra Imeneo ne 
ra Jandro nú'u dá entlua ja rá 'ye ra 
Sata pa da badi gue hinda ñama'ñu de 


rá noya Ajua. 

2 1 Rá mudi dí 'bep'a'ihu gue gui 
orahu por gatho ya ja!i. Gui 
'yaphu Ajua da mats'i'u, ne gui umfu 

njamadi'a. 


Hanja da za dra t'apabi Ajua 

2 Gui 'yaphu Ajua po ya danga nda ne 
por gatho nú'u ha ra ts'utbi, pa njabu 
da za ga 'buhu 'nara 'mui te rá 
'ñentho, ne pa da za ga pe'tsuahu rá 
ntsu Ajua ne ga 'yohu ngu rí 'ñepcahu 
ne hinte ga jahu. 

3 Nuna go guehna za hño, ne go 
guehna ri ho Ajua ma Pohogtehu. 

4 Nú'á ne gue gatho ya ja!i da mpoho 
ne da badi'u nú'a xi majuani. 

5 !Nat'a Ajua 'bui, nehe 'bui 'natho 
nú'a to'o 'bande de Ajua co ya ja'i, y 
nú'á go gue'a ra Zidada Jesucristo 
nd'a to'o bá e bi nja'iua ja ra ximhai. 
6 Nu'á bi unse rá te pa bi du pa bi 
gu'tua yá thai gatho ya ja'i. Ha nu mi 
zø ra ora, bi t'unga nt'øde pa bi fadi 
gue nu'á bi du pa bi poho ya ja'i. 

7 Y pa gue'a bi thuxcagui dega apostol 
pa ga mamba rá maca noya Ajua. 
Hindí hate, dí manga majuani. Bi 
thuxcagui pa ga nxahnate de ya ja'i 
nú'u hingyá xodyo pa ga utuabi'u de 
ra jamfri nú'a majuani. 

8 Dí ne gue haburaza ra luga habu ri 
munts!a ya cu, gatho ya 'ñøhø da guza 
yá 'ye da 'yapabi Ajua co yá mfeni strá 
nt'axi, ne hindri ncue, nixi da nehmya. 
9 Nehe dí ne gue gatho ya 'behña da 
jamasu pa da hñe ngu rí 'ñehe. Hinda 
hñe dega nt'ets'i. Hindi ne gue da 
'ñeña dega ntlets'i, nixi da 'flets'i co ra 
oro, ni co ya do mahotho, nixi co ya 
he nú'u xi xá madi. 

10 Nu'a dí ne gue da 'yøt'e'u, dá 'yøt'a 
ya hoga 'befi ngu rí 'ñepa 'nara hoga 
'behña nú!a 'yo ja rá ntsu Ajua. 

11 Ya 'behña dá 'yodetho rá noya Ajua 
ja ra nija pa da badi, ne dá 'yøt'e ngu 
nú!a da sipabi. 

12 Hindi ne gue go ya 'behña da xahna ya 
'nghg ja ya hmunts'i, nixi hingo ma'na da 
manda'u que ya 'ñoho. Dá 'yostho. 

13 Ngue'a Ajua bi hyoqui rá mudi ra 
Adá, nepu ra Eva. 

14 Y hingo ra Adá bi thát'i. Nura 
'behña go gue'a bi thát!i, hangue bi 
dagui ja ra ts'oqui. 

15 Hangue nubyá 'bui yá batsi co 
ndunthi ya ugui, pe ya 'behña da 
mpøhø 'bu hinda 'uegue de yá jamfri, 
'bu da me'tsa ra hmate, 'bu da 'ño strá 
nt'axi, ne 'bu da 'mui ngu rí 'ñepi. 


Nú'a rí 'ñepi da 'yot'a ya 
ma'yo de ya nija 


3 1 Nuna noyana guehna majuani: 
'bu to'o beni da mepa Ajua dega 
ma'yo gue'!a 'nara hoga 'befi ne. 
2Pa to da ma'yo mahyoni di 'bui xá 
hño y di otho te di hma de gue'a. Dra 
medinthati co 'nada ra 'behña. Di su 
rá mfeni, di 'yo co ndunthi ra mfadi 
ne di pe'tsa ra tlequ'ei. Di pa da unga 
ntsaya, di pe!tsa ndunthi ra mfadi pa 
da 'ñutuate. 
3 Hindra ti, hindra 'yot'atuhni, 
mahyoni di ja rá hmate, hindra 
zøt'amui. Hindra nduste pa da daha 
ra boja dega nthate, nixi da ne da 
me'tsa ndunthi ra boja. 
4 Di padi da manda xá hño rá ngu, ne 
di padi da zofo yá batsi ngu rí 'ñepi pa 
da 'yøte'u. 
5 Ngue'a nu'a tó'o hingui padi da 
manda rá ngu, nu'bú chanja da za da 
manda rá nija Ajua? 
6 Hinda za da matyo 'nara 'ra!yo 
gamfri, ngue'a xi'bu da 'ñets'i'a ne 
njabu da ncondena ngu bi nja ra 
tstondahi. 
7 Mahyoni di udi 'nara hoga'mui pa 
njabu nehe nú'a hingyá gamfri da 
ñamahño de gue'a, pa njabu hinda 'be 
rá tsa nixi da zo ja rá 'ye ra tstondahi. 


Nú'a rí 'ñepi da 'yot'a ya 
maste de ya nija 


8 Nehe 'nara maste de rá nija 
Ajua mahyoni dra 'ñequ'ei, hindi ña 
maxgts'etho, hindra ti, hindra nduste 
pa da daha ra boja dega nthate. 

9 Di camfri xá hño nú!a ra jamfri xa 
ttutcahu co rá mfeni strá ntlaxi. 

10 Nehe mahyoni 'met'o dra tsapabi pa 
da fadi ua da 'ño xá hño ua hina. 'Bu 

da 'ño za hño ne hinto da c'a'tsi, 
nu'bú ha, da za dra maste ja ra nija. 

11 Nehe nú't ya 'behña pepabi Ajua 
mahyoni di pe'tsa ra hoga'mui. Hindra 
guza nctuamba. Di su rá mfeni, ne 
nzantho di øt'e gatho nú'a xá hño. 

12 Nura maste dra medinthati co 'nada 
ra 'behña. Nehe di padi da manda xá 
hño rá ngu ne yá batsi. 

13 Nu'a tó!o faste xá hño ja rá 'befi 
Ajua, gue'a da t'e'tsua rá nsu, ne 
ma'na da nja rá ts'edi pa da ñaui 
ma'ra ya ja'i de ra jamfri peltsua ra 
Zidada Jesucristo. 


Ra jamfri nú'a xa t'utcahu nú'a 
hinxqui fadi maya'bu 


14 Zi cu Timu, dí ne 'bestho ga 
maby ga c'a'ts'a'i, pe dí op'a'i nuna 
carta 
15 pa 'bu hingá 'me ga mabu, ma gui 
padi hanja da za gui mpefi xá hño ja 
rá nija Ajua nú'a te. Nu ja rá nija Ajua 
ja jani nú'a majuani ne ja hmani nú'a 
majuani. 

16 Majuani xi ra dangui nú'a ra jamfri 
xa t'utcahu nú'a hinxqui fadi 
ma'met'o, ne ena: 
Ajua bi 'ñehe bi nja'i; 
y ra Maca Ndahi bi 'ñudi gue 
majuani go gue'a rá T'u Ajua. 
Nehe ya enxe bi hyandi'a. 
Nú'u ya ja'i hingyá xodyo bi 
tstofo de gue'a. 
Nepu haburaza ya ja'i ja ra 
ximhai bi gamfri'a. 
Y nu'á bi ts'its'i pa mahets'i pa 
ja rá nsunda!a. 


Nú'u to'o da 'uegue de ra jamfri 


1 Ra Maca Ndahi xa ma xi xá 

hño ne ena gue nuyá ngats!i ya 
pa 'raya cu ma da 'uegue de ra jamfri 
ngue'a ma da hñuxa nt'øde nú'a di 
manga ya hyate ja'i nú'u di udi ya 
nt'udi dega ts'ondahi. 
2 Nú'u ya yohmi ja'i ma da manga ya 
nctuamba ne da tsloca yá mfeni. 

3 Nuya ts'oja'i's ma da hñacuabi ya 
ja'i pa hinda nthati. Ne da hñacuabi 
pa hinda zi 'raya nzaqui, masque 
gatho ya nzaqui go bi hyoca Ajua 

pa ga tsihu co ra jamadi núje dya 
gamfrihu ne stá pahu nú!la majuani. 

4 Ngue'a gatho nú'a bi hyoca Ajua, 
gatho xá hño. Hingui ho te ga utsahu, 
honse ga umft njamadi Ajua ora te dí 
tsihu. 

5 Ngue'a rá noya Ajua ena gue gatho 
ya nzaqui xá ntlaxi. Hangue ga aphu 
Ajua da japi gatho nú'a te dí tsihu, y 
njabu xá ntlaxi nú'a dí tsihu. 


Rá hoga mefi ra Zidada Jesucristo 


6 'Bu gui 'ñutua ya cu gatho nú'a 
dí xi'a'i, ne 'bu gui padi xá hño ra 
maca noya nú'a ma de ma jamfrihu 
ne ra hoga nt'utuate nú'a xcá teni, 
nu'bú ma xi gui hñoga mefi de ra 
Zidada Jesucristo. 

7 Ogrí ho gui 'yøde nuya tsto'bede de 
ra ximhai ngu nú'u manga ya 'ñamfeni 
ja'i. 'Yøt'a ra tsledi pa ma'na gui 'bui 
'nara hoga'mui. 

8 Ngue'a nula tó'o japi da 'ñanga rá 
ndo'yo pa da nja rá tsledi, honse 'na 
tui ri muui rá 'befi. Pe nula tó'o ptla ra 
ts'edi pa da 'mu 'nara hoga'mui, nurá 
'befila ma'na ri muui, ngue'a hingue 
hønse nuua ja ra ximhai ma da muui 
rá 'befila, nehe ma da muui ja rá hoho 
ra 'mul. 

9 Nuna noya stá xi'a'i go guehna 
majuani, hangue rí 'ñepi gue gatho 

ya ja'i da gamfri. 

10 Y hangue por gue'a xi drí mpefihu 
ne dí thoh+ ya ts'othogui ngue'a dí 
camfrih+u 'nat!a Ajua nú'a te. Y nú'á go 
gue'a ra Pohgte pa gatho ya ja'i, pe 
ma'na pa nú'u to'o camfri'a. 

11 'Nudi nuya ya noya dí xi'a'i, ne 
manda da t'øt'e. 

12 Oto di dintstho nú'a guí ma ngue'a 
grá basja'itho. Nuti 'ñudi ra hoga'mui 
pa gue'a da 'yøt'a ya cu nehe. Nura 
hoga'mei gui 'ñudi, nú'a gui manga ya 

hoga noya, gui 'ñequ'ei, gui pe'tsa ra 
hmate, gui pe'tsa ra jamfri, ne strá 
ntlaxi ri mfeni. 

13 Mientra ga maby, 'ygtla ra tsledi pa 
gui hñe'tuabi ra Maca Tlofo ya cu, pa 
gui zofo'u ne gui 'ñutuabi'u. 

14 Jamasu nú!a rá 'befi Ajua bi t'a'a'i 
nú'a bi manga ra Maca Ndahi gui pefi 
nu nda hu'tstahe ma 'yehe núje dya 
ndahe de ra nija. 

15 Pefi gatho nuya t'øt'eya. Ja da 
mpefini con gatho ri mui, pa gatho ya 
cu ne ma'ra ya ja'i da hyandi gue rí te 
ri jamfri ne ri mfadi ja rá 'befi Ajua. 
16 Xi da nsu sehe, ne jamasu de nú'a 
guí udi. Oguí tsaya gui 'ygtla njabu, 
ngue'a nu'bu gui 'yótla njabu, nu'bú 
gui mpøhø ne da mpøhø nú'u to'o da 


l'yøde'i. 

1 Ogui tstti ya zi ndazjua. Umba 
5 ra ts'ofo, ja ra uenda ri dada. Y 
nuya batsa'ñøhø umba ra ts'ofo, ja ra 
uenda ri cu. 
2 Ha nuya zi tia umba ra ts'ofo, ja ra 
uenda ri nana. Nehe ya bas'behña 
umba ra tslofo co ri mfeni xá nt'axi, ja 
ra uenda ri nju. 

3 Kipa ra nija da mats!i ya viuda 
nú'« xi majuani ya viuda ne jo'o to'o 
da mats'i. 

4 Nu'bu 'nara viuda 'bui yá batsi o 'bu 
yá 'beto, nuyá batsi o yá 'beto go yá 
uenda da su'u, hingo ra nija. Mahyoni 
gue nuyá batsi o nuyá 'beto da badi da 
hñoja'i co ya mengu ja rá ngu ne da 
co'tsuabi yá dada yá nana de xa tede, 
ngue'a gue'a za hño ne gue'a ri ho 
Ajua. 

5 Nú'a xi majuani ra viuda ne 'bu sehe, 
nú'a jo'o to ri su, hønse to'mbabi rá 
mfats!i Ajua, ne nzantho ma pa ra xuui 
apabi Ajua, ne api da mats'i'a. 

6 Pe nu'a ra viuda øt'e nú'a go da ne, 
ne hingui 'butho, nú'á hini 'ñepi da 
ttumba ra mfats'i, ngue'a masque te, 
pe ja ra uenda ya xa du. 


Nú'a rí 'ñepi da 'yot'a ya gamfri 

7 'Bepabi ya cu da 'yøt'a núna dí op'a'i 
nehe, pa hinda nja te da hma de gue'u. 
8 'Bu 'nara cu hini jamasu núlu ja te yá 
njaui, ne ma'na nú'u ya mengu ja rá 
ngu, nura cu'a hinte ri muui rá jamfri, 
ne ma'na xá nts!o nú'a øt'e que 'na 
nú'a hingrá gamfri. 

9 Nú'a ra lista habu thu'tsua yá 
thuhu nú'u ya viuda pepa Ajua ne 
t'umba ra mfats'i, nuni mahyoni ja 
gui hhu'tsuahuni yá thuhu hønse 
nú'u ya viuda ya pe'tsa thogui 
hñu'rate njeya, ne bi me'tsa 'nada 
rá dame. 

10 Nehe hñu'tsuahu yá thuhu ya viuda 
nú't thandi ne fadi gue pe ya hoga 
'befi, ne bi tede xá hño yá batsi, padi 
da unga ntsaya ja yá ngu, ne bi xucua 
yá ua nú'u ya cu mí tsónga ja yá ngu, 
ne bi mats!i nú'u mi tho ya tstothogui, 
ne xa badi xa mefi gatho ya hoga 'befi. 

11 Pe nu'u ya viuda ya 
bas'behñatho, oguí hu'tsuahu yá 
thuhu ja ra lista, ngue'a ma da zø ra 
pa da ne da yopa nthati 'ra de gue'u, 
y njabu ya hinda za da mepabi Ajua 
ja ra nija. 
12Y njabu da hnøma'fu de gue'u ngue'a 
bi 'uegue de nú!a ra cohi bi mettsi. 

13 Nehe da nzai gue hinte dya 'befi 
ngue'a da nengu. Y hingue honse dya 
dahñei, nehe dya me'bede ne da 
hñot!e habu hini 'ñepi, ne da ma nú'a 
hini 'ñepi da mahma. 

14 Hangue nugui dí ne gue da nthati 
nuya viuda ya bas'behñatho, ne da 
me'tsa ya batsi, ne da badi da su yá 
ngu. Njabu ha, hinda nja te da manga 
ma ncontrahu de guecju. 

15 DÍ xi'a'i njabu ngue'a 'raya viuda ya 
xa 'uegue de rá 'flu Ajua ne xa deni ra 
Satá. 

16 Hangue 'bu 'nara cu o 'nara nju 
di pe'tsa 'nara viuda ja rá ngu, dá su 
pa hinda t'apabi ra mfats!i ja ra nija, 
pa njabu nura nija da me'tsa ndunthi 
te da umba nú'u xi majuani ya viuda 
ne jo'o to'o da mats'i. 


RÁ MEDI RA TIMOTEO 5, 6 


17 Nubyá nuyá mefi Ajua nú'u ri 
manda za hño ja ra nija, xi da hnu 
xá hño por gue'u, ma'na nú'u to'o 
mamba rá noya Ajua ne utuate. 

18 Ngue'a ra Maca T'ofo ena njaua: 
“Oxqui tu'tua rá ne nú'a ra ndamfri 
netla ra trigo ja ra era.” Nehe enga 
njaua: “Nu'a tó!o ri mpefi rí 'ñepi da 
ttumba rá thaha.” 

19 'Bu da 'mui 'na to'o da ñapabi 
'nará mefi Ajua, oxqui camfri 'bu da 
njo'o yoho o hñu pa da damajuani. 
20 Pe nu'bu 'nará mefi Ajua xi majuani 
gtla ya tsloqui, tsei ntsledi habu da 
'yøde gatho ya cu, pa njabu da ntsu 
nehe nú'u matra. 

21 Dí 'bep'a'i gue gui 'yøt'a njabu 
mahyegui con gatho yá mefi Ajua. 
Hingui hña'mtho nú'u to'o gui 'yo'tua 
ra ts'utbi. Nehe padi 'met'o xá hño 
nú'a te xa nja pa njabu gue'a gui 
mañ'a. Njabu dí 'bep'a'i ja rá thandi 
Ajua ne ja rá thandi ma Zidadahu ra 
Jesucristo ne ja rá thandi yá enxe Ajua 
nú'u xa thahni pa da mepabi'a. 

22 Oxqui hu'tsua ri 'ye 'bestho nú'a 
to'o ne da mepabi Ajua, ngue'a xi'bu 
hingui 'yo za hño, y njabu da hma gue 
guí fats!i thoho'u ja yá tstoqui. Pe nu'í, 
'bui nzantho strá nt'axi'i. 

23 Ya oguí tsi nsøctho ra dehe. Tsi 
'na tequi ra vinu dega obxi por nú!a 
ra «mui tsu'l. 

24 Jamasu 'met'o nú'u to'o guí 
hu'tsua ri 'ye pa da mepabi Ajua, 
ngue'a 'ra ri hnequi yá ts'oqui ante 
dra secua ra uenda, pe nu ma'ra asta 
hinda tha'mba nguenda ja da hnequi 
yá ts'oqui. 

25 Nehe njabu nú'u to'o ptla ya hoga 
'befi. 'Raya hoga 'befi ri hnequi 
'bestho. Ha nu ma'ra da hnequi asta 
'mefa, ngue'a hingui tsa da gohitho 
mant'agui ya hoga 'befi. 
6 1 Gatho nú'u to'o 'mego, dá umba 
ndunthi ra tlequ'ei yá hmu, pa 
njaba hinda hnoma'ñu rá thuhu Ajua 
nixi da hngma'ña ma jamfrihu. 

2 Nu'u tó!o pe'tsa yá hmu ha ya gamfri, 
odri dintstho nú'a xipa yá hmu hgnse 
ngue'a nuyá hmu gue go ya gamfri nehe. 
Dá mepabi ma'na xá hño ngue'a go ya 
hmadi gamfri nú'u to'o hocuabi yá 'befi. 
'Ñudi núna dí op'a'i ne njabu gui nzote. 


Con basta ra jamfri di johya 'na 
co nú'a te pe'tsi 


3 Nu'bu 'nara ja'i udi ma'na ra 
nt'utuate ne hingo udi rá hoga noya 
ma Zidadahu ra Jesucristo, ne hingo 
ri deni nú!a ra nt'utuate nú'a di ma 
de ma jamfrihu, 
4nura ja'i'a ra 'ñets!i ne hinte rá fadi. Ka 
'be rá mfeni ngue'a ri ho to da ntsanoyaui 
ne da ntsuiui. Y nuni ja fehni ra nduste, 
ya hnecatuhni, ya tslante, ya ntlensfeni. 

5 Nu'u tó!o ri ntsanoya njabu, gue'u xa 
tstoca yá mfeni ne hingui padi nú'a 
majuani, ne di 'ñetla gamfri pa da 
daha ra boja. Pe nu'í, 'uegue de gue'+. 
6 Haha, numa jamfrihu xi ri muui 
ndunthi, pe nehe ga johyahu co nú'a 
dí pe'tshu. 

7 Ngue'a núju nda tsóohuua ja ra 
ximhai hinte duá hahu, y nehe hinda 
za te ga haxhu de guecua. 

8 Hangue ga johyahu gue hindrí 'be te 
ga tsihu nixi te ga hehu. 

2 Ngue'a nu'u tólo ne da memati, tagui 
ja ya tstoqui ne thát!i pa da 'yot!a nú'a 
xá nts'o, ne peltsa ya tslonc!at!i hinte ri 
muui, ne honse ra 'ñu. Hangue gue'a 
da japi da nhuati'u ne da 'medi. 

10 Ngue'a nura hmate de ra boja ja bi 
ehni ndunthi ya tstoqui. 'Raya cu xi xa 
madi ra boja, hangue xa 'uegue de yá 
jamfri ne xa thogui ndunthi ya dumui. 


Ntuhni xá hño ja ra hoga tuhni 
dega jamfri 


11 Pe nú'i rá mefi'i Ajua, 'uegue de 
gatho nuya ts'ot'øt'eya. Go da tena ra 
hoga'mui, ra hñoja'i, ra jamfri, ra 
hmate, ra pacencia, ne ra ts'etuate. 
12Ntuhni xá hño ja ra hoga tuhni dega 
jamfri. Su ra te pa nzantho nú!a bi 'ra'a 

Ajua nu mi zohna'i'a, ne gá damajuani de 
gue'a ja yá thandi ndunthi ya ja'i. 

13 Di 'bep'a'i ja rá thandi Ajua nú'a 
to'o ri umba yá te gatho nú'a te 'bui. Y 
nehe dí 'bep'a!i ja rá thandi ra Zidada 
Jesucristo nú'a to'o bi manga majuani 
ja rá thandi ra Pilato. 

14 Guehna dí 'bep'a'i gue gui su xá hño 
nú'a xra 'bep!a'i pa hinto da c'a'ts'a'i, 
asta ra pa da yopa pengaua ma 
Zidadahu ra Jesucristo. 

15 Ngue'a nu sta zø ra ora, Ajua dua 
yopa pehna ra Zidada Jesucristo dua 
ehe. Ajua go guese'a xá nsunda, ne go 
guese!a ri manda. Go gue'a ra danga 
Nda de gatho ya nda, ne go gue'a ra 
Hmu de gatho ya hmu. 

16 Go guese!a ya mi 'bui ne nzantho da 
'mui. Go gue'a 'bu ja ra ñot'i nú'a xi 
tsedi, ne hinhya'mu to xa hyandi!a nixi 
hingui tsa to da hyandi. ¡Nú'á ja rá 
ts'edi pa nzantho, ne go gue'a rí 'hepi 
dra nsunda pa nzantho! Njabu gue'a. 

17 'Bepabi nuya memati de nuua 
ja ra ximhai gue odri 'ñets'i, nixi odi 
pe'tsua ra jamfri ra boja nú'a hate. 
Dá me'tsua ra jamfri Ajua nú'a te ne 
xi ri 'racju gatho nú'a te dí hoñhu pa 
ga johyahu. 

18 Nuya memati'u 'bepabi da 'yot!e xá 
hño ne xi da mefi ndunthi ya hoga 
'befi. Nula te da uni, dá uni con gatho 
yá mui ne con gatho yá paha. 

19 Y njabu da munts'a 'nara thaha'u pa 
rá ñoho ra 'mui, ne njabu da su ra te 
pa nzantho. 


Yá ngats'i ya noya nú'u 
bi 'bempa ra Timoteo 


20 Nde nubyá, nu'i zi cu Timu, su 
ra maca noya nú'a xra 'bep'a!i gui 
ma. Ne oxqui pde ya ts!o'bede nú'u 
hinte ri muui, nixi oxqui 'yøde nú'u 
to'o ri ntsanoya, nú' ma gue pe'tsa 
'nara hoga mfadi hmaha. 

21 Y nu'u tó'o xa dena nú'a ra mfadi'a, 
ya xa 'uegue de ra jamífri. 

Ajua da max'a!i. Njabu gue'a. 

RA NOHO RA CARTA RA APOSTOL NSAN PABLO NU'A BI 
'YOPABI RA TIMOTEO 


Ma'na'gui ra apostol Nsan Pablo 
opabi ra Timoteo 


1 1 Nugui dra Pablo, ra apostolgui 
ra Zidada Jesucristo. Ajua go 
gue'a rá paha pa bi hñuxcagui drá 
apostolgui'a ne bi mencagui ga ma 
de ra te pa nzantho nú'a bi ña'ti da 
umbi gatho nú'u to'o da gamfri ra 
Zidada Jesucristo. 
2 Nú'i zi cu Timu ma hmaca t'w'i ja ra 
jamtfri, dí op'a'i. Ajua ma Dadahu ne 
ma Hmubhu ra Jesucristo da jap'a'i, da 
me'ts'a ra nthecate, ne da max'a!i pa 
gui 'bui te rá 'ñentho. 


Ra apostol Nsan Pablo xipa ra 
Timoteo da ma de ra 
Zidada Jesucristo 


3 Ajua dí api ma pa ra xuui, ne ra 
ora'a nzantho dí beñ'a'i, ne dí umba 
njamadi'a por gatho nuya japi 'ra'a'i. 
Y nehe go gue'a dí pepabi co ma 
mfeni za nt'azi, ngu mi pepabi nehe 
ndu ma mbgxita xi maya'bu. 

4 Y nura ora tso ma mfeni de gue'i 
nú'a ra pa'a gá nzoni nú'bu dá 
nhyeguiui, ga nehma ga hant!a'i pa 
njabu ma'na ga johyaga. 

5 Nehe dí beni de ri hoga jamfri guí 
pe'tsi nú'a bi me'tsa 'met'o ri ngande 
ra nju Loida ne ri mama ra nju Eunice, 
y dí padi xá hño gue ne'i go guet'a ra 
jamfri guí pe'tsbya. 

6 Hangue por gue'a dí zo'a!i gue 
gui 'yøt'a ra tsledi pa gui pefi xá hño 
nú'a ra 'befi bi 'ra'a Ajua gui pefi nu 
nda hu'ts!a ma 'ye. 

7 Ngue'a Ajua bi 'racju 'nara ts'edi pa 


ga zedihu, pa da nja ma hmatehu, 

pa ga su ma mfenihu, hingue pa ga 
ntsuhu. 

8 Hangue oxqui ntsa gui ma gue guí 
camfri ma Zidadah+, nixi oxqui ntsa 
gui ma gue dí ntsixhu núgui dí jottua 
fadi ngue'a dí mamba rá noya ra 
Zidada. Nu'a gui 'yøt'e ha, manga 

ra maca noya masque gui tho ya 
ts'othogui ngu dí thoguiga, ne Ajua 
da 'ra!a ra ts'edi pa gui tseti. 

9 Nú'á go gue'a bi pøhøguihu ne bi 
zoncahu pa ga 'buhu strá ntlaxi. Bi 
pøhøguihu po rá danga hmate bi 
mescaguihu, y hingo por ma 'befisehu 
bi pøhøguihu. Go gue'a rá mfeni sehe 
pa bi pøhøguihu, ngue'a ante da hyoca 
ra ximhai ya mi beni dua pehna ra 
Zidada Jesucristo pa da pøhøguihu. 
10 Y nu mi zohgua ja ra ximhai numa 
Pohgtehu ra Zidada Jesucristo, ja 
gue'bu bi hnequi nú'a ra danga hmate 
Ajua pescaguihu pa bi pøhøguihu. Ra 
Zidada Jesucristo go gue'a bi ntate de 
ra du, ne bi 'racju ra te pa nzantho 
nú'a hinhya'mu da uadi. Y nurá noya 
Ajua go gue'a xicju de gue'a. 

11 Y nugui go bi thuxcagui pa ga 
manga nú'a ra maca noya!a. Nehe bi 
thuxcagui dega apostol pa ga zofo 
nú'u ya ja'i hingyá xodyo, ne pa ga 
utuabi'u rá noya Ajua. 

12 Y hangue por gue'a dí thogui nuya 
tstothoguiya. Pe masque dí ofadi, 
hindi 'be ma tsa, ngue'a dí padi nú'a 
to'o stá camfriga, ne dí padi xá hño 
gue nu'á ja rá tsledi pa da supca ma te 
nd'a stá ent'ua ja rá 'ye asta ra pa'a da 
yopa pengui. 


367 


El Nuevo Testamento en el hñahñu (otomí) del Valle del Mezquital O La Liga Bíblica 1970, 2009 


RA NOHO RA TIMOTEO 1, 2 


13 Nu'i oxqui pumfri nú'a stá 
xi'a'i, pa njabu gue'a gui 'ñudi nehe, 
ngue'a go gue'a 'nara hoga nt'utuate. 
Ne gui 'ñudi co ra jamfri ne ra hmate 
nú'a ri 'racju ra Zidada Jesucristo. 

14 Su nehe nú'a ra maca noya xa 
tlentla ja ri 'ye co rá tsledi ra Maca 
Ndahi nú!a 'bu ja ma corasohu. 

15 Nu'i guí padi gue nuya cu de 
guepu Asia bi zogaguiua sehe. 'Ra 
de gue'u go nura cu Figelo ne ra cu 
Ermogene. 

16 Pe nura cu Onesiforo nú'á himbi 
ntsu bi e bi clascaua ja ra fadi ne 
ndunthi ya 'mi'qui bi hñubga ma mui. 
Y ra Zidada go gue'a da mats'i ne 
gatho nuya mengu ja rá ngu'a. 

17 Ngue'a nu mí zøcua Nroma nura 
cu'a, nú'á bi ja bi hyongagui asta 
himbi zucagui. 

18 Hangue ra Zidada da me'tsua ra 
nthecate nura pa'a da nja ra nsuca 
uenda. Nu'i guí padi xá hño gue nu 
ndá 'buhubu Efeso xi bi maxcaguihu 
nú'a ra zi cu'a. 


'Nara hoga soldado de ra Zidada 
Jesucristo 

2 1 Nu'i Timu ma zi t'uli ja ra 
jamfri, xi da zedi ja rá 'befi Ajua 

co nú'a ra tsledi 'racaguihu ra Zidada 

Jesucristo. 

2 Gatho nú!a dá u't'a'i ja yá thandi 

ma'ra ya cu, 'futuabi nehe nú'u ma'ra 

ya hoga cu pa nehe da badi'u, y njabu 

da 'ñutuabi nehe nú'u ma'ra ya cu. 

3 Nehe tseta ya tslothogui ngu 
'nara hoga soldado de ra Zidada 
Jesucristo. 

4 Nu 'nara soldado hónse nú'a ra 'befi 
xa ttumbi gue'a tsa da mefi. Hingui tsa 
da mefi ma'na ra 'befi. 'Bu da mefi 
ma'na ra 'befi, hinda ponga rá hmi co 


nú'a to'o bi umba rá nsu dega soldado. 


5 Nehe nura 'ñeni 'bu hinda 'ñeni ngu 
rí 'ñehe, hinte ma thaha da t'umbi. 

6 Nehe 'nara mot!i mahyoni 'met!o da 
mpefi pa da za da xofo nú'a bi mot'i. 

7 Beni xá hño nú'a dí op'a'i, y ra Zidada 
go gue'a da 'ra!a ra mfadi de gatho. 

8 Dá 'yoda ja ri mfeni ra Zidada 
Jesucristo nú'a bá e bi 'mui de rá ji 
ndu ra Davi, ne bi du, nepu bi yopa 
nte ma'na'qui, ngu manga rá noya 
Ajua y dí ma nehe. 

9 DÍ tho ya thogui ngue'a dí mamba rá 
noya Ajua, ne asta dí jot'a fadi ngu 
'nara ts'oja'i. Pe nurá noya Ajua, nu'á 
hingui jot'i. 

10 Nugui dí tseta gatho nuya ts!othogui 
pa njabu nú'u xa huahna Ajua da za 
da gamfri ra Zidada Jesucristo ne da 
mpshg'u, ne da 'mui pa nzantho ja rá 
nsunda Ajua. 

11 Nuya ya noya dí op'a!i go 
guehya xi majuani, ne ena: 

'Bu stá tuhu co ra Zidada Jesu, 
nehe ga 'buhu con gue'a; 
12'Bu ga tsethu ya ts'othogui, 
nehe ma ga mandahu con 
gue'a. 
'Bu ga conihu!a, nehe da 
gongaguihr'a. 
13'Bu núju hindí gthu nú'a dí 
mañhu, nu'á ha, nzantho øt'e 
gatho nú'a ma, 
ngue'a nu'á hingui pata rá 
mfeni. 
Rá 'befi rá hoga mefi Ajua 

14 Benbabi ya cu nuya noya dí 
op'a'i. 'Bepabi'u ja rá thandi ra 
Zidada gue hinda ntsanoya, ngue'a 
hinte ri muui, hønse pa da tstocua yá 
mfeni nú'u to'o pde. 

15 'Ygtla ra tsledi gui nhyoga mefi pa 
da 'ñotho hanja gui ntsa, ne gui 
mamba za hño rá noya Ajua nú'a 
manga majuani, pa njabu da za gui 
'bui xá hño ja rá thandi Ajua. 

16 'Uegue de nú'u hingui o rá 'ñu nú'a 
ma y nixi hinte ri muui núla mañ'u, 
ngue'a nu'u tólo øt'a njabu ma'na rí 
duxa ya tsloqui. 

17 Y nú'a mañ'u da tslocua yá mfeni ya 
cu, nja ngu ra cance di ntsini maxøgue 

ja ra ndo'yo 'na. 'Ra to'o øt'a njabu go 
gue'a ra Imeneo ne ra Fileto. 

18 Nu'é go gue'u ya xa luegue de nú'a 
majuani, ne mañ'u gue ya xa nuhu nú'u 
xa du, ne ri tslocua yá jamfri ma'ra. 

19 Pe nu'u tó'o majuani 'bui ja rá nija 
Ajua hinda ma da tstocua yá jamfri, 
ngue'a ra Maca T'ofo enga njaua: “Ra 
Zidada padi to'o gatho yá meti'a.” 
Nehe ena: “Dá 'uegue de ya tstoqui 
gatho nú'u to'o di xgcambenibi rá 
thuhu ra Zidada Jesucristo.” 

20 Y nurá nija Ajua gue'a ngu 
'nara danga ngu habu ja ndunthi ya 
traste, 'ra dega oro, 'ra dega t'axi, 'ra 
dega za, ha nu ma'ra dega dohmi. 
Nu'u za hño, gue'u ma'na thoni'u ne 
ma'na ri muui. Ha nu'y hints'u xá 
hño, hints'« thoni ngue'a hini muui. 
21 Hangue njabu nehe ya cu, 'bu da 
'uegue de gatho nú'a xá nts!o, nu'bé ri 
muui y thoni pa ya hoga 'befi, ne strá 
ntlaxi ne strá hño pa da mepabi ra 
Zidada. Nehe di 'bui pa da mefi gatho 
ya hoga 'befi. 

22 Hangue nu'í oxqui tenba yá 
nts'o'mui ya basja'i. Go da tena ra 
hñoja'i, ra jamfri, ra hmate, ne ra 
hoga'mui mahyegui co nú'u ma'ra ya 
cu ri xocambeni ra Zidada co yá 
mfeni xá nt!axi. 

23 Nehe oxqui gt'e ngu nú'a øt'a nd'u 
ya necio ri ntsanoya ne hinte yá fadi, 
ngue'a ja fuhni ya tsui. 

24 Y nu 'nará mefi ra Zidada hini 'ñepi dra 
necatsui. Dra hoja'i con gatho ha, ne di 
padi da nxahnate, ne gatho tsetatho. 

25 Nehe co ndunthi ra hñoja'i da umba 
ra tslofo nú'u to'o 'na'ño ma. Kama 
Ajua da xocua yá mfeni'u pa da ñobri 
ne pa da e da badi nú'a majuani. 

26 Ne da c'ot'i de yá 'ye ra tstondahi nu 
habu o'u pa ø'tua rá paha!a. 


Nú'a ma da 'yot'a ya 'ñagamfri de yá 
ngats'i ya pa 


1 Oxqui pumfri gue nuyá ngats!i ya 
pa ma da hnequi 'raya pa xá nts'o. 


RÁ ÑOHO RA TIMOTEO 2, 3 


2 Ngue'a ya ja'i dri nsu sehe, xi da ne da 
me'tsa ndunthi ra boja, dya 'ñets'i, dya 
c'at'i, dya zante, dya tsto!ypde co yá 
dada, dya tsloc'baha, dya 'ñaqu'equ'ei. 
3 Hindi ja yá hmate, dya zamui di otho 
yá nthecate, dya guza ncluamba, hindi 
tsa da zama yá mfeni pa hinda 'yøt'a 
ya tsloqui, dya tsto'muija!i, ne di utsa 
gatho nú'a xá hño. 
4 Dya betetho'u, hindi tsu te da 'ygt!e 
o te da ma. Nu'á ma'na da ne da 'ygtla 
ya tiptle xá ntsto que da madi Ajua. 
5 Dri 'ñet!a hoja'i pe hindi pe'tsa ra 
ts'edi pa da 'fludi ra hñoja'i. 

Hangue nu'í gui 'uegue de gue'u. 
6 Go guehya ya ja'i cutla ja ya ngu pa 
cadi ya 'behña nú'u ri zutho, pa da 
gamfribi nú'a xipabi'u. Nuya 'behña'u 
xi tuxa ndunthi ya tsloqui, ne pe'tsa 
ndunthi ya ts'onc'at'i. 
7 Nzantho ri nxadi nú!a sipi, pe 
hinhya'mu da za da badi nú'a 
majuani. 
8 Nuya ja'i'u nzantho ri nøt'a thoho 
ora sipa rá noya Ajua, nja ngu ra Jane 
ne ra Jambre bi no'tuabi ra Moise. 
Gue'u ya ja'i'u xi xa tsloca yá mfeni ne 
hingui pe'tsa nú'a ra jamfri xi majuani. 
9 Nuya ja'i'u ya hinda ma da hyat'a 
ma'ra ya ja'i, ngue!a gatho ya ja'i ma 
da batuabi yá necio, ngu bi nja nú'u 
yoho ya 'ñøhø bi no'tuabi ra Moise. 


Yá ngats'i yá noya ra apostol Nsan 
Pablo nú'« bi mempa ra Timoteo 


10 Pe nu'í xcá tena ma nt'utuate, 
xcá tenga ma 'mui, xcá patca ma 
mfeni ne ma jamfri, xcá tena ma 
pacencia ne ma hmate, ne xcá padi 
gatho nú'a stá tseti. 

11 Xcá padi de ya nt'utsate ne de ya 
agui dá thogui nuni Antioquía, nuni 
Iconio, nuni Listra. Pe de gatho nuya 
thogui'« Ajua bi ñangagui. 

12 Xi majuani, nu'a tó'o camfri ra 
Zidada Jesucristo ne xi ne da 'mui 
'nara hoga'mui, nu'á da thogui ya 
nt'utsate. 

RA NOHO RA TIMOTEO 3, 4 


13 Pe nuya ts'oja!i ne ya hyate ma'na rí 
ma xá nts'o. Nu'ú 'yo hate ne thát'i. 
14 Pe nu'í oxqui 'uegue de nú'a xcá 
padi, ngue'a ya guí padi xá hño gue go 
gue'a majuani ngue'a guí padi nú'u 
to'o bi 'ñu't'a'i. 
15 Y desde gá mbatsi gá padi ra Maca 
T'ofo nú'a zicju de ra Zidada Jesucristo 
pa da za ga camfrihu ne njabu ga 
mpohghu. 
16 Gatho ra Maca T'ofo, Ajua go bi 
unga ra mfeni pa bi t'ofo. Hangue xá 
hño ra Maca T'ofo pa da 'utuate, pa 
da ntsute, pa da unga ra ts'ofo, ne pa 
da 'ñudi ra hñoja'i, 
17 pa njabu nú'u to'o xa gamfri Ajua 
da nxøgue yá mfadi ne da badi da 
mefi ya hoga 'befi. 
4 1 Di 'bep'a'i ja rá thandi Ajua ne 
ja ra thandi ra Zidada Jesucristo, 
go gue'a ma da hña'mba nguenda 
gatho ya ja'i nú'u di te ne nú'u ya 
hindi te nu stua yopa ehe pa da nda. 
2 Guehna dí 'bep'a'i gue gui mamba rá 
noya Ajua, ne gui ja gui 'ygt'e nzantho. 
Unga ra ts'ofo, ntsute ne nzote con 
gatho ri hñoja'i, ne gui 'ñutuate. 
3 Ngue'a ma da zø ya pa gue ya ja'i 
hinda ne da 'yøde nura hoga nttutuate. 
Nu'á ma'na da ho da 'ygde nú'a hinxá 
hño, hangue ma da hyonga 'raya 
xahnate nú'u di ma ngu nú!a di ho da 
'yode!u. 
4Nu't ya hinda ne da 'yøde nú'a xi 
majuani. Ma da 'uegue'u pa da yopa 
dena ya 'bede nú'u xa zanse ya ja!i. 
5Pe nu'í, xi da su ri mfeni de gatho 
nú!a da 'ñehe, ne gui tseta ya dumui. 
'Yøt'a ra ts'edi pa gui mamba rá noya 
Ajua, ne gui pefi gatho nú'a ra 'befi xa 
t'a'a'i. 

6 Ngue'a nugui ya bi zø ra ora pa 
ga unga ma te. Ya bi zø ra ora ga 
tsocua nuna ximhai. 

7 Ya stá øt'a ra ts'edi pa stá ntate ja ra 
hoga tuhni. Ya stá juata nú'a ra 'befi 
bi t'aqui, ne stá su nú'a ra jamfri bi 
t'utcagui. 

8 Hangue nubyá bí 'bescagui 'nara 
thaha nú'a ma da t'umba gatho nú'u 
to'o ri hhoja'i. Ha nú'a ra thaha'a ma 
go da 'raca ra Zidada nú'a ra pa da 
yopa 'ñehe. Nú'á go gue'a ra hoga 
nzaya. Y hingo pa hønsegui nura 
thaha'a, nehe pa gatho nú'u to'o 
tø'mbabi rá yo'ehe'a. 


Ra apostol Nsan Pablo xipa ra 
Timoteo te da 'yøt'e 


9 Nde nubyá, 'yøt'a ra ts'edi gue 
'nitho gui 'ñe gui c'ascagui. 

10 Ngue'a ra cu Dema xa zogagui 
seheua ne bi ma pa Tesalonica, ngue'a 
nu'á ma'na bi ho nuna ra ximhai. Ha 
nura cu Crecente bi ma pa Galacia y 
nura cu Tito bi ma pa Dalmacia. 

11 Hønse ra cu Luca dí 'bu'beua. De má 
'hu gui tsincabu ra cu Marco ngue'a xi 
xá hño'a pa da maxcagui ja ra 'befi. 

12 Y nura cu Tiquico dá penpu pa 
Efeso. 

13 Nu xcrí ehe gui hancabu ma pat'i 
duá tsopu Ntroa ja rá ngu ra cu Carpo. 
Ne gui hancabu ya libro. Nehe oxqui 
ma gui pumfri gui hancabu nuya libro 
dega xifri. 

14 Ra Jandro nú'a ra huiti xi xa 
'yøtca ndunthi ra ntsto'mui. Ra 
Zidada go gue'a ma da gu'tuabi de 
nú'a xa 'ygt'e. 

15 Hangue ne'i nsu ndunthi de gue'a, 
ngue'a nu'á xi ri notlatho de nú'a dí 
mañhu. 

16 Nurá mudi bi zonca ra ts'utbi 
pa bi xuga ra uenda, ni 'na hinto bi 
maxcagui, ngue'a gatho bi hyegagui 
sehe. Ajua da punduabi'u. 

17 Pe ra Zidada himbi hyegagui sehe. 
Nú'á go bi 'raca ra tstedi pa dá ma xá 
hño gatho nurá noya!a, ne pa bi 'yøde 
gatho nú'u ya ja'i hingyá xodyo. 
Hangue njabu ra Zidada bi ñangagui 
pa dá c'ot!i de rá ne ra zate. 

18 Nehe ma da ñangagui de gatho nú'a 
xá nts!o, ne ma da zixcagui pa ga ma 
ga 'bu nuni mahets'i habu bi manda'a. 

¡Nú'á go gue'a dra nsunda pa nzantho! 20 Nura cu Rasto bá cohi nuni Corinto, 
Njabu gue'a. y nura cu Trofimo dá tsogui nuni 
Mileto ngue'a bi hñeni. 
21 'Yøt'a ra tsledi gui ja gui 'ñehe ante 
da dagui ya tse. Fat'ajua'i ra cu 
Eubulo, ra cu Pudente, ra cu Linu, ra 
19 Fat'lajuabu ra nju Prisca ne ra nju Claudia ne gatho nuya cu 'buiua. 
cu Aquila ne gatho ya mengu rá ngu 22 Ra Zidada Jesucristo da 'mui con 
ra cu Onesiforo. gue'i. Ajua da max'a'ihu. Njabu gue'a. 


Rá ngats'i rá carta ra apostol Nsan 
Pablo ri yopa zenjua ya gamfri ne 
apa Ajua por gue'u 

RA TITO 


RA CARTA RA APOSTOL NSAN PABLO NU'A BI 'YOPABI RA 
TITO 


Ra apostol Nsan Pablo opabi ra Tito 


1 Núgui drá Pablo rá 'begogui 

Ajua ne rá apostolgui ra Zidada 
Jesucristo nú'a bá pencagui pa ga 
manga ra noya de ra jamfri, pa da 
gamfri nú'u xa huahna Ajua. Ne bá 
pencagui pa ga utuabi'u núla majuani 
ngu nú!a dí camfrihu, pa njabu da 
'mtitu xá hño ja rá thandi Ajua, 
2 ne da me'tsa ra ntho'mate de ra te pa 
nzantho nú!a bi ñatcaguihu Ajua ante 
da hyoca ra ximhai. Nu'a pe'tsi da 
njabu ngue'a Ajua hinhya'mu hate. 
3 Ha nu mi zø ra pa, Ajua ma 
Pohotehu bi 'ñudi nú'a xqui 
ñatcaguihu por nuna maca noya bi 
'bepcagui ga ma. 
4 Nu'i zi cu Tito, dí op'a'i nuna carta, 
dí ja ra uenda gue ma t'u'i ngue'a go 
dá zo'a'i de nuna ra jamfri dí pe'tshu. 
Ajua ra Dada ne ra zi Hmu Jesucristo 
numa Pohotehu da jap'a'i ne da 
max'a!i pa gui 'bui te rá 'ñentho. 


Nú'a rá 'befi ra Tito nuni Creta 


5 Nu nda tsoc!abu Creta, dá 
tsoc'a'i pa gui juata nú'a ra 'befi ri 
'bedi, ne pa gui hñuxa ya cu pa da 
nda cada 'nara nija de ya hnini habu 
ri munts'a ya cu ngu nú'a dá 'bep'a'i. 
6 Nuya cu'u mahyoni di 'yo xá hño ne 
di jo'o to'o da c!a'tsi, ne 'nada rá 
'behña di pe'tsi, ne dya gamfri gatho 
yá batsi, ne di jo'o to'o da ma gue yá 
batsi te yá maña'u ne ya tslo'yode'u. 

7 Ngue'a ya ma'yo de ya nija di supabi 
rá 'befi Ajua, hangue mahyoni di 'yo 
xá hño pa hinto da c'a'tsi. Hindra 


'fets'i, hindra cue, hindra ti, hindra 
necatuhni, ne hinda ne da daha ra 
boja dega nthate. 

8 Nu'a di øt'e, mahyoni di padi da 
unga ntsaya nzantho, ne dri ho nú'a 
xá hño, ne di 'yo co ndunthi ra mfadi, 
di 'yo ngu rí 'ñehe, di øt'e ngu nú'a ri 
ho Ajua, ne dri nsu sehe. 

9 Nu'á mahyoni di padi da su nura 
hoga noya nú'a manga majuani ngu 
nú'a bi t'utuabi, pa njabu da za da zo 
ma'ra co ra nt'utuate nú'a majuani ne 
da badi da datuabi nehe nú'u ma'ra 
to'o di ña de ma'na'ño ra mfeni. 

10 Ngue'a 'bui ndunthi ya 
ts'o'yøde manga ya noya hinte ri 
muui, ya hyate. Ma'na gt'a njabu 
nú'u ya xodyo tenda yá jamfri. 

11 Nuya ja'i'u mahyoni da jo'tua yá ne 
ngue'a udi nú'a hini 'ñepi da 'ñudi, ne 
habu udi'u ri tstocua yá mfeni maxøgue 
nú't to gatho 'bui ja ra ngu. Nu'á ptla 
njabu hønse pa da data ra boja. 

12 Nuya me Creta, 'na de yá 
badi'u bi ma de yá mengu rá haise ne 
bi 'ñena: “Ya me Creta nzantho xi ya 
cluamba. Xi ya ts'o'mui ngu ya zate, 
ne ya ts'o'yo'u, ne xi ya dahñei.” 

13 Nú!a bi manga nura badi'a gue'a xi 
majuani. Hangue ringue'a xi da zofo 
ntsledi nuya cu pa da gamfri xá hño 
nú!a majuani. 

14 Nehe zipi gue hinda hñuxa nt'øde 
ya 'bede nú'a xa bensehe ya xodyo, 
nixi nd'a ri manda de yá mfeni sehe 
nú'u ya ja'i hingui camfri nú!a 
majuani. 

15 Pa nú'u to'o xá ntlaxi yá mfeni, 
gatho ya t'øt'e xá ntlaxi pa gue'u. Pe 

pa nú'u to'o xá nts'o ya mfeni ne 
hingyá gamfri, gatho ya t'øt'e xá 
nts'o pa gue'u, ngue'a xá nts'o yá 
mfeni ne hingui tsa da badi nda!a ra 
hio nda'a ra 'ñu. 

16 Nu'á ma gue pa Ajua, pe co yá 
ts'o'befi dri hnequi gue hina, ngue'a ya 
tslo'mui ne ya ts'o'yøde, ne hingui tsa 


da 'yøt'e nú'a xá hño. 
2 1 Pe nu'í, nu'a gui ma, ma ngu 
nú!a udi ra hoga nt'utuate. 
2 Zofo nuya zi tio pa hinda nti, dya 
'hegu'ei, ne da 'ño co ndunthi ra 
mfadi, da 'mui za hio ja ra jamfri, da 
me'tsa ra hmate, ne da zeta nú'a da 
'ñepi. 
3 Nehe ya zi tia da 'ño xá hño co ra 
tlequ'ei, hindya guza nctuamba, 
hindya tixfani, da 'ñudi nú!a za hño. 
4Da 'ñutuabi ya bas'behña gue da 
madi yá dame ne yá batsi. 
5 Da 'futuabi gue da 'ño co ndunthi ra 
mfadi, da 'ño strá ntlaxi yá mfeni, da 
badi da su yá ngu, dya hoja'i, ne da 
'yøte yá dame. Mahyoni da 'yøt'a 
njabu pa ni 'na hinto da ñama'ñu de 
rá noya Ajua. 

6 Nehe zofo ya batsa'ñøhø gue da 
'ño co ndunthi ra mfadi. 

7 Ne'i nzantho gui 'yo za hño pa njabu 
nu ma'ra da 'yøt'a nehe ngu guí øt'e. 
Ora guí utuate, 'ñudi nú'a xi majuani, 
ne 'ñudi ngu rí 'ñehe. 

8 Nehe gui manga ya hoga noya nú'u 
hinda za to da c'a'ts'a'i. 'Bu gui njabu 
da 'beta yá tsa nú'u to'o ri utsaguihu, 
ne hinda za da ñama'ñu de guecju. 

9 Nehe zofo ya 'bego gue da 'yota 
yá hmu, ne nzantho da mefi con gatho 
yá mui nú!a dra 'bepi. Hindya dadi. 
10 Hinda bepi rá hmu, da supa nú!a te 
peltsa rá hmu, pa njabu ya 'bego 
nzantho da 'ñe!tsua rá nsu rá noya 
Ajua ma Pohgtehu. 

11 Ajua ya xa 'ñudi rá hñoja!i pa 
gatho ra meximhai da za da mpøhø. 


Ra hoga nt'utuate 


RA TITO 1, 3 


12 Ne co rá hñoja'i'a utcahu gue ga 
'ueguehu de ya tstoqui ne de yá 
ts'onc'at'i ra ximhai, ne utcahu ga 
'buhu ngu rí 'ñehe de dí 'yohuua nuya 
pabya, ne ga 'yohu co ndunthi ra 
mfadi, ne ga øthu nú'a xá hño ja rá 
thandi'a. 

13 Nehe utcahu ga ndo'mhu co ra 
johya nú!a ra pa da yopa 'ñehe ma zi 
Pøhøtehu ra Jesucristo co rá nsunda, 
ngu nú'a xa ñatcaguihu. Y nú'á go 
guese!a Ajua ja rá danga ts'edi. 

14 Nu'á go gue'a bi unsehe rá te pa bi 
ñangaguihu de gatho nú'a za nts'o. Bi 
du'a pa bi xugaguihu de gatho ma 
ts'oquihu pa dya metiguihu'a, nehe 
pa ga ja ga øthu nú'a xá hño. 

15 Nuna guehna gui ma, ne gui 
nzote y gui ntsute. Ne gui ma con 
gatho ra ts'edi nú'a xa 'rala Ajua pa 
hinto da 'ñena gue hinte ri muui nú'a 


guí ma. 

3 1 Nehe bembabi ya cu gue da 
lyóta ya nda ne gatho ma'ra 

nú'u to'o ha ra ts'utbi, hinda 

no'tuabi, ne di 'bui pa da 'yøt'a gatho 

nú'a xá hño. 

2 Hinda ñama'ñu de ni 'nayá 

miqu'eiui, hindya necatuhni, di ja yá 

hmate, ne xi da nhyoja!i con gatho yá 

miqu'eiui. 

3 Ngue'a nuju ma'met'o ndyá 
'ñamfenihu, ndyá ts'o'yodehu, hinduí 
gtehu Ajua. Stí 'medihu ja ya tstoqui. 
Ndi pe'tshu ndunthi ya ts'onc'at'i ne 
ya tstojohya de ra ximhai. Ndi 'buhu 
ja ra ntsto'mui ne ndi hyøcuahu nú'a 
te mi pe'tsa ma'ra. Ndyá nt'utsahu ne 
ndrí 'futsahu 'na ngu ma'na. 
4Pe Ajua ma zi Pøhøtehu bi 'ñutcahu 
rá hñoja'i ne rá danga hmate nú!a 
pescahu. 

5 Hangue nu'a bi pohoguihu. Hingue 
bi pøhøguihu por ma hoga 'befihu 
nú'a stá øthmahu. Nu'á bi pohoguihu 
ngue'a bi huegaguihu ne bi xugaguihu 


Nú'a rí 'flepi da 'yøt'a ya gamfri 

de ma ts'oquihu nu nda yopa 'buhu 
ma'ra!yo, ne bi 'racju ra Maca Ndahi 
pa bi patca ma 'muihu. 

6 Ajua bá pencaguihu rá Maca Ndahi 
con gatho rá ts'edi ngue'a ma zi 
Hmuhu ra Jesucristo bi pøhøguihu. 

7 Hangue po rá danga hñoja'i Ajua ya 
hinte ma ts'ogui dí tuhu, ne dí to'mhu 
ra te pa nzantho nú'a bi ñatcahu. 

8 Nuya noya dí ma go guehya 
majuani, hangue dí ne ja guetbu gui 
ma pa da ja da 'yot'e'u xá hño gatho 
to'o xa gamfri Ajua. Go guehya ya 
noya xá hño, go 'nara hño pa gatho 
ya ja'i. 

9 Oxqui hu'tsua nt'øde nuyá noya ya 
'bemfeni gá ja'i, nixi nuyá 'bede xa 
zanse'u de maya'bu. Oxqui 
mpambhyaui'u nixi gui ntsanoyaui de rá 
ley ra Moise, ngue'a gatho nuya 'bede'u 
hinte rí hñaqui y nixi hinte ri muui. 

10 'Bu 'na to'o 'ueca ya cu ne ya 
xcá zofo yo'qui o hñu'qui ne hinxa 
ne xa 'yøde, 'ueque'a. 

11 Ngue'a nu'í guí padi gue nú!a ra 

ja'i'a ya xa 'uegue de nú'a majuani ne 
øt'a ya tsloqui, hangue po rá mfeni 
sehe!a ya xa ncondena. 


Ra Tito sipi da mats'i 'raya cu 


12 Nu xcrá pehn'abu ra cu Artema 
o ra cu Tiquico, gui ja gui 'ñehe 
'bestho pa Nicopoli pa ja grá 
ntheuini, ngue'a stá beni gue ja ma 
grá 'buhni nuya pa sta dagui ya tse. 
13 Bá nexa ra cu Sena nú'a ra ponjya, 
ne ra cu Polo, ne umbabi'« gatho nú'a 
te da 'yø'tua ra 'bedi má 'ñu. 
14 Nehe numa zi cuhu bi 'bui de guepu 
gui zofo pa da nzai da mpefi xá hño, 
hingue da 'mutho, pa njabu da za da 
mfaste'u habu mahyoni. 


Rá ngats'i rá carta ra apostol Nsan 
Pablo ri yopa zenjua ya gamfri ne 
apa Ajua por gue'u 


15 Ri fat'ajua'i gatho núyu dí 
'bu!beua. Nehe fatlajuabu gatho nú'u 
ma hmaca cuhu ja ra jamfri. Ajua da 
jap'a'ihu grí gathohu. Njabu gue'a. 

RÁ CARTA RA APOSTOL NSAN PABLO NÚ'A BI 'YOPABI RA 
FILEMÓN 


Ra apostol Nsan Pablo 
opabi ra Filemón 


1 Núga drá Pablo dí jot'ua ja ra 
fadi po rá ngue ma zi Hmuhu ra 
Jesucristo. Zi cu Fili, ma zi hmaca 
cu'ihe ne ma compa'ihe de ja rá 'befi 
Ajua, núga ne ra cu Timu dí op'a'ihe 
nuna carta. 

2 Dí pempabihe ra nzengua gatho ya 
cu nú't ri munts'ibu ja ri ngu. Nehe dí 
pempahe ra nzengua ra nju Apia, ne 
ra cu Arquipo, go gue'a faxcahe pa dí 
ñambahe rá noya Ajua. 

3 Ajua ma Dadahu ne ma zi Hmuhu ra 
Jesucristo da jap'a'ihu ne da max!ahu 
pa gui 'buhu te rá 'ñentho. 


Rá jamfri ne rá hmate ra Filemón 


4 Ora dí apa Ajua, nzantho dí 
beñ'a!i nehe, ne dí umba njamadi'a 
5 ngue'a dí pde de nú'a ra hmate ne 
ra jamfri guí pe'tsua ma Zidadahu ra 
Jesu, ne de ra hmate guí pe'tsua gatho 
nú'u xa gamfri Ajua. 
6 Nehe dí apabi Ajua por nti'u to'o xa 
gamfri ngue'a xa hyant'a!i ri jamfri, pa 
da hñani'« gatho nú'u ya japi ri 'racju 
ra Zidada Jesucristo. 
7 Nu'i ma zi cuti, xi xcá jaqui ga johya 
ne xcá hubga ma mui, ngue'a dí pde 
tengu ri hmate, asta ma'ra ya cu xcá 
nupa yá mfeni. 


Ra apostol Nsan Pablo apa 
'nara favo ra Filemón pa ra 
Onesimo rá nzai'bego 


8 Núga rá apostolgui ra Zidada 
Jesucristo, hangue dí ha ra ts'edi pa 


ga 'bep'a'ihma gui 'yøt'e nú'a rí 
'hep'a'i, 

9 pe nu'a ga øt'e, ma'na xá hño ga a'a'i 
'nara favo co ra hmate. Núga drá 
Pablo ya drá dagu'ei y dí jot'ua ja ra 
fadi po rá ngue ra Zidada Jesucristo, 
10 dí bante'i po ra cu Onesimo, núni ri 
'begohma, ya bi gamfri Ajua ngue'a da 
zofo de guecua ja ra fadi, y dí øt'a ra 
uenda gue ma t'u ngue'a bi gamfri 
nú'a dá xipi. 

11 Ya pa xa thogui, nuni ra 
Onesimo himrá hoga 'bego himi 
pep'a'i ngu rí 'ñehe, pe nubya ha, 
go 'nara hoga 'bego pa gue'e ne pa 
gueque nehe. 

12 Dí pen'a'ibu pa da yopa 'mupu 
ma'na'qui, hangue numahño, ja ra 
uenda go gueque dá tsombu, ngue'a xi 
drí madini. 

13 Nuga ga nehma ga tsami pa da 
mepcaguiua ja ra fadi, pa nú'a go gui 
pepcahma, go da mepcani núbya de dí 
oua fadi po rá ngue ra maca noya. 

14 Pe hindi ne ga øt'a njabu nsinque ri 
nsequi, ngue'a hindi ja'i gui faxqui, pe 
'bu gui faxqui, dí ne gue de ri pahase. 
15 Pode Ajua bi 'yøt'e pa bi 'ba't'a'i 
raya pa ra Onesimo, pa njabu da yo 
menga ja ri ngu pa gui 'buhui pa 
nzantho, 

16 ya hingue ngu 'nadra 'begotho, 
nubyá ya go 'nara hmaca cu. Nugá xi 
dí madini, pe nu'í ma'na rí 'ñep'a'i gui 
madi ngue'a nubyá hingo honse ri 
'begotho, nehe go ri cu de ja ma 
Zidadahu. 

17 Nu'bu grí macagui ngu 'nara 
hoga compa ja rá 'befi Ajua, nu'bú 

nu sta zømbu ra cu Onesimo, xi da 
numahño, 'yøt'a ra uenda gue go 
guecagui dá tsombu. 

18 'Bu xa 'yø't'a'i nara nts'o'mti, o 'bu 
tu'a 'nara thai, go da tsogagui de ma 
uenda. 

19 Núga drá Pablo dí huxa ma thuhu 
co ma 'yese gue go ma ga ju't'a'i. Nugá 
hinga ma ga eñ'a'i gue go guí tucagui 
ngue'a go dá xi'a'i rá noya Ajua. 

20 Hangue dí bante'i gui 'yøt'a núna 

dí xi'i, ngue!a guí camfri ra Zidada 
Jesucristo, pa njabu gui jaqui ga johya, 
ngue'a dí ncuhu ja ra Zidada Jesu. 

21 Dí op'a'i ngue'a dí padi xá hño 
gue xi grá hoga'yode, ne dí padi gue 
ma'na ndunthi ma gui 'yøt'e que 
núna dí xi'a'i. 

22 Y nehe dí ne ga xi'a'i gui hoqui 
habu ga tsaya, ngue'a dí to'mi gue 
nú'a xcá 'yaphu Ajua ma da 'yøt'e pa 
ga mabu ga tsoñ'ahu. 


Rá ngats'i rá carta ra apostol Nsan 
Pablo ri yopa zengua ya gamfri ne 
apa Ajua por gue'u 


23 Peñ'a'i ra nzengua ra cu Epafra 
núni jot'ua fadi nehe mahyegui con 
gueque po rá ngue ra Zidada Jesu- 
cristo. 

24 Nehe peñ'a!i ra nzengua ra cu 
Aristarco, ne ra cu Dema, ne ra cu 
Luca, nuyu go guehyu faxcagui ja rá 
'befi Ajua. 

25 Ma Zidadahu ra Jesucristo da 
jap'a'ihu guí gathohu. Njabu gue'a. 

Ajua ba pehna rá T'u pa bi zocaguihu 6 Ha nu mba pehna Ajua rá 'ra T'u ja 
1 1 Maya'bu Ajuabizofonduma ra ximhai, bi 'ñena njaua: 


zitahu ndunthi ya 'mi'qui de Gatho ya enxe dá nsundabi ma 

'rama'na'ho ya modo. Go yá 'mehni T'a. 

bi xipabi rá noya 'na hangutho pa go 7Y de ya enxe Ajua bi 'ñena njaua: 

bi zofo'u ndu ma xitahu. Ya enxe nú'u pepcagui ne dí 

2Pe nubya de ya ngats'i ya pa, Ajua ba pehni, dí japi da nja ngu ra 

pehna rá T'a pa bi zocaguihu. Ajua bi ndahi, 

'yent'ua ja rá 'ye!a pa bi hyoca ne dí japi da nja ngu 'nara tsibi. 

mahets!i ne ra ximhai ne gatho nú'a te 8 Pe Ajua bi 'ñemba njaua rá T'u: 

ja, ne xa dapabi'a gatho nú'a te ja pa Nu'i grá Ajua, ma gui nda pa 

rá meti'a. nzantho; 

3 Y nurá nsunda rá T'u Ajua gue'a rá ne nuri hmanda gue'a 'nara 

nsunda rá Dada nehe, y nurá 'mui rá hmanda dega hoga ts'utbi. 

T'a Ajua gue'a rá 'mui Ajua ra Dada. 2 Xi grí ho 'bu t'øt'a ra hño, pe 

Gatho ya t'øt'e nú'u bí ja mahets'i ne hingrí ho 'bu t'øt'a ra 

nú'u jaua ja ra ximhai o ja rá 'ye ra nts'o'maui; 

T'a, ne nu'á ri su'u co rá tsledi rá hangue por gue'a núga ri 

noya. Go gue'a bi du pa bi xugaguihu Ajuagui stá hux!a!i, 

gatho ma ts'oquihu, nepu bi ma ne stá 'ra'a ndunthi ra johya 

mahets!'i ne ba hudi ja rá 'ñei de habu que gatho ma'ra nú'u to'o 

bi hudi Ajua rá Dada to peltsa gatho ra 'bui con gue'e. 

tsledi. 10 Nehe Ajua bi 'ñemba njaua rá T'u: 
ji Å Nu'i grá zi Hmu, go gue'e gá 

Ra Pu Ajua manaha ta hoca ra ximhai de mi othotho 
ts'edi que ya enxe gatho nú'a te ja; 

4 Rá T'a Ajua ma'na ha ra ts'edi ne go gue'e gá hoca mahets'i. 
que ya enxe, ne Ajua bi hñu'mbabi'a 11 Gatho' ma da uadi, pe nu'i ma 
'nara thuhu ma'na ja rá nsu que nú'a gui 'bui pa nzantho. 
pe'tsa ya enze. Gatho' ma da thegue ngu 
5 Ajua hinhya'mu xa 'fembabi 'nara thegue 'nara dutu; 
enxe ngu nuna ra noya bi xipa rá T'a, 12ma gui pants'i'u ngu 'nara he, 
bi 'fñembi: ne ma gui pati'u ngu 'raya zehe. 

Nu'i go gue'e ma T'w'i, Pe nu'í go di gue'atho pa 
ne nubyá ri hnequi ja yá thandi nzantho, 
ya ja'i gue go ri Dadagui. y nuri te hinhya'mu ma da 
Ajua hinhya'mu bi ma de 'nara enxe: uadi. 
Nuga go gueque drá Dadagui'a, 13 Ajua hinhya'mu bi 'fembabi ni 
ne nú'á go di gue'a ma T'a. nara enxe ngu nuna ra noya bi xipa rá 

T'a, bi 'ñembi: 
Hñudiua ja ma 'ñei, 
asta hinga tsogui ri ncontra rí 
nga!ti ri ua. 
14 Gatho ya enxe go dega ndahitho ne 
pepabi Ajua, xuá mehni pa da mepabi 
gatho ya nthahni nú'u ma da mpohg. 


Jamasuhu ra mpoho 


1 Hangue por gue'a mahyoni ga 

huxhu nt'øde de nú'a stá podehu, 
pa njabu hinga 'ueguehu de nú'a dí 
camfrihu. 
2 Nú'a ra ley bi manda Ajua maya'bu 
po ya enxe bi fadi gue go gue'a 
majuani, ne Ajua bi castiga ngu mrí 
'nepi nuto bi 'yøt'a ya tstoqui ngue'a 
himbi ne bi 'yote'a. 
3 Nu'bú chanja da za ga mponthu rá 
cue Ajua 'bu núje hindi huxhu nt'øde 
xá hño nuya hoga noya xi di muui 
ndunthi ne xicju hanja da za ga 
mpohghu? Nuya hoga noya dega 
mpøhø go rá mudi bi manse ra 
Zidada Jesu, nepu nú'« to'o xi bi 
'yøde nuya noyaya bi xicju gue go 
gue'a majuani. 
4Nehe Ajua bi damajuani mahyegui co 
nú'y to'o bi xicaguihu nuya ya noya, 
ngue'a bi 'ñudi 'raya nttudi, ne bi 
tyøt'a ya danga milagro ne ma'ra ya 
danga 'befi, ne bi 'racju ra tsledi de ra 
Maca Ndahi ngu tengu rá paha Ajua 
pa ga pephu'a cada 'na de guecju. 


Ra Zidada Jesucristo bi 'ñe bi nja'i 
ngu núje yá cuguihu 


5 Nehe Ajua hinxa hñuxa ya enxe 
pa go da nda ja nú'a ra 'ra!yo ximhai 
ma ga xi'ahu. 

6 Nu'a xa 'yøt'e, xa hñuxa ya ja'i pa go 
da nda'a, ngu manga 'na xeni de ja ra 
Maca T'ofo ne ena: 

Nu'i Ajua ma Dada'i, ¿te ri 
muui ra ja'i de ra ximhai pa 
guí beni de gue'a? 

¿Te ri muui'a pa guí ne gui 
fats!i? 

7 Go 'raya patho ma'na xcá umba 
yá nsu ya enxe que gue'a, 
ne 'mefa gá umba ra nsu xi ra 
dangui ngu nú'a ra nsu 
ttumbabi 'nara nda. 
Ne xcá hñuts'i pa da manda ya 
t'øt'e nd'u xcá hoqui; 

8 xcá hñuts'ila pa da manda 

gatho. 
Njabu Ajua xa hñuxa ya ja'i pa da 
manda gatho nú'a te ja ja ra ximhai ne 
himbi gotho ni 'nara t'øt'e nú'a himbi 
tlentlua ja yá 'ye'u. Pe nubyá hinxa 
hnequitho gue ya ja'i dri nda de gatho 
ya t'øt'e. 
9Pe dí pahu gue nura Zidada Jesu ha, 
ri nda de gatho ya t'øt'e. Pe po 'raya 
patho ma'na bi nja yá nsu ya enxe 
que gue'a, y njabu bi du po rá ngue 
gatho ya ja!i po rá hñoja!i Ajua. Pe 
nubyá ya xa ttumba 'nara nsu dega 
nda, ngue'a bi sufri ne bi du por 
guecju. 

10 Ajua bi hyoca gatho ya t'øt'e pa 
rá nsunda'a, ne ri su. Hangue bi 'ñepi 
bi mehna ra Jesu pa bi sufri, pa 
njabu bi nhyoga pøhøte pa da za da 
zixa gatho nú'u yá batsi Ajua pa da 
'muhui'u ja rá nsunda!a. 

11 Ra zi Hmu Jesu go gue'a ri tlaxca ya 
ja'i de yá tstoqui. Y nú'á ne nú'u to'o 
xa tlaxqui, 'nada yá Dada. Hangue ra 
zi Hmu Jesu rá T'u Ajua hindi ntsa da 
'ñena gue go gue'u yá cu. 
12 Hangue enga ja ra Maca T'ofo: 
Nú'u ma cu ma ga xipabi de 
gue'e, 
y con gue'u ma ga tu'tlahe ya 
jahña ja ra hmunts'i. 
13 Nehe ena: 
Ma ga huxa ma jamfri ja Ajua. 
Nehe ena: 
Ja dí 'bucua co nuyu yá batsi 
Ajua xa 'yentc'a ja ma 'ye. 

14 Nuyá batsi Ajua go ya 
meximhai pe'tsa ra ji co ra ndo'yo, 
hangue ra Zidada Jesu bi 'ñe bi nja'i 
nehe ngu'u pa bi za bi du, ne co nú'a 

ra du bi thogui'a bi za bi huatua ra 
ts'edi ra ts'ondahi nú'a to'o mi ha ra 
ts'edi de ra du. 

15 Y njabu bi za bi 'be ra ntsu nú'u to'o 
nzantho mi tsu ra du. 

16 Dí padihu gue ra Zidada Jesu himbi 
'ñehe pa e da mats!i ya enxe. Nu'lá bi 
'ñehe pa e bi maxcaguihu núju stí 
'ehehu de yá ja'i ndu ra Abra. 

17 Y pa bi za bi maxcaguihu, mahyoni 
bi thogui gatho ngu nú'a dí thoguihu 
núje yá cuguihu!la. Hangue ja rá 
nthecate con guecju, ne bi nhyoga nda 
gá macja de guecju ja rá 'befi Ajua, 
ngue'a po nú'a ra du bi thogui, Ajua bi 
za bi punga ma ts'oquihu. 

18 Y nubyá nu'á tsa da maxa nú'u to'o 
tho ya thogui, ngue'a nuse'a bi sufri ne 
bi tho ya thogui nehe. 


Ra Zidada Jesu ma'na ja rá 
nsu'a que ra Moise 


3 1 Hangue ma zi maca cu'ihu, 
nú'lahu xa zohna'ihu Ajua pa 
gui maha mahets'i, xi da beñhu ra 
Zidada Jesucristo nú'a rá 'mehni 
Ajua pa bi 'ñutcahu nú!a dí camfrihu, 
nehe go gue'a ma nda ga macjahu de 
ma jamfrihu. 
2 Ajua go bi hñuts'ila pa da nda gá 
macja, y nu'á xi pepabi xá hño, nja 
ngu ra Moise bi mepabi xá hño nu mí 
supa gatho rá hnini Ajua. 
3 Y ra Zidada Jesu ma'na rí 'ñepi da 
nja rá nsu que ra Moise, nja ngu nú'a 
to'o hoca 'nara ngu, ma'na ja rá nsu'a 
que ra ngu. 
4Ngue'a 'nara ngu, 'bui to'o xa 
hyoqui, pe nu Ajua go gue'a bi hyoca 
te gatho ja. 
5 Xi majuani ra Moise mi gue'a 'nara 
hoga 'bego mi supa rá hnini Ajua, y 
nú'a mra 'befi'a mri damajuani de nú'a 
mi ma da manga Ajua 'mefa. 
6 Pe ra zi Hmu Jesucristo go gue'a ra 
nda de rá hnini Ajua, ngue'a go gue'a 
rá Tlula, y nu'á nzantho øt'a rá 'befi xá 
hño. Y nujé go rá hniniguihu Ajua 'bu 


RA EBREO 2, 3 


xi ga suhu ma jamfrihu asta rá ngats!i 
ra pa, ne xi ga tóo'mhu co 'nara johya 
nú!a ra nthø'mate dí pe'tshu. 


Ra tsaya pa rá hnini Ajua 


7 Ra Maca Ndahi bi 'ñena ja ra 
Maca T'ofo: 
'Bu núbya gui 'yohu, nú'ahu 
zo'ahu Ajua, 
8 osti megui ri corasohu ngu bi 
nja nú'u ya ja'i mri 'ñoui ra 
Moise ja ra mbonthi 
ne bi no'tuabi Ajua y bi tso'tua 
rá mui. 
9 Nehe bi 'ñena Ajua: Ndu ri 
dadahu xi mi mfadagui'u, 
masque xqui hyanda ya danga 
nt'udi stí øt'a ja yá thandi de 
nú'u ñote njeya bi 'ño'u ja ra 
mbonthi. 
10 Hangue por gue'a bi tsøtca ma 
mui'u, 
ne dá ena: “Nuya ja'i'u nzantho 
'yo 'nambu yá mfeni, 
ne hinxa ne'u xa 'yøt'a ngu nú'a 
stá xipabi.” 
11 Hangue bi tsótca ma mui'u, ne 
dá jurabi 
gue hinda ma da ntsaya'u con 
gueque ja ma tsaya. 
12 Ma zi cu'ihu, jamasuhu gue 
ni 'na de gue'ahu hinda ntstoca ri 
mfenihu po ra 'ñajamfri nú'a da 
ja'ahu gui 'ueguehu de Ajua nú!a te. 
13Nu'a gui 'yøthu, 'na pa ngu 'na pa gui 
nupa mfenihu 'na ngu ma'na de núbya 
zocju Ajua, pa ni 'na de gue'ahu hinda 
hya!ahu ya tstonthate de ya tstoqui ne da 
ja'ahu da megui ri corasohu. 
14 Ngue'a 'bu ga siguihu ga camfrihu 
asta rá ngats!i ra pa, ne hinga 
'ueguehu de nú'a stá camfrihu desde 
rá mudi, nu'bé ha, ga johyahu ga 
'buhu mahyegui co ra Zidada 
Jesucristo pa nzantho. 
15 Beñhu nú'a ra xeni habu ena: 
'Bu núbya gui 'yohu, nú'ahu 
zo'ahu Ajua, 

osti megui ri corasohu ngu bi 
nja nú'u ya ja'i mri 'ñoui ra 
Moise ne bi ng'tuabi Ajua y bi 
tso'tua rá mui. 
16 ¿To'o nú'u bi 'yøde rá noya Ajua 
nepe bi ng'tuabi? ¿Ha gue hingo gue'u 
nú'u bá ponga de Egipto, nú'u bá tsi ra 
Moise? Haha, go gue'u. 
17 Ne ¿xi con to'o bi bg rá cue Ajua 
gatho nú'u ñote njeya? ¿Ha gue hingue 
co nú'u bi 'yøt'a ya tstoqui, hangue ja 
bi du de guehni ja ra mbonthi ne ja bi 
gohini yá ndo'yo'u? Haha, go gue'u. 
18 Ne ¿xi to'o nú'u bi ma Ajua gue xi 
majuani hinda ma da ntsayaui Ajua 
ja rá tsaya? ¿Ha gue hingo nú'u bi 
ntslo'yode? Haha, go gue'u. 
19 Hangue dí pahu xá hño gue nu'ú 
himbi za bi ntsayaui Ajua ja nú'a rá 
tsaya ngue'a himbi ne bi gamfri'u. 
1 Nubyá jatho nú'a ra tsaya xquí 
hña'tuabi nú'u ya ja'i mri 'ñoui 
ra Moise, y go gue'a ri ñatcaguihu 
Ajua. Hangue mahyoni xi ga nsuhu 
pa ni 'na de guecaguihu hinga 'behu 
nú'a ra tsaya!a. 
2 Ngue'a nú!a ra hoga noya bi sipabi 
nú't ya ja'i'4 hinte bi muui pa gue'u 
ngue'a himbi gamfri'u. 
3Pe núju dya gamfrihu ha, ma ga 
cuthu ja rá tsaya Ajua pa ga tsayahu 
con gue'a, pe nú'u to'o mri 'ñoui ra 
Moise, himbi ntsaya'u ja rá tsaya Ajua, 
ngue'a Ajua bi 'ñena: 
Nd'u ya ja'i'u bi tsótca ma mui, 
ne dá jurabi 
gue hinda ma da ntsaya'u con 
gueque ja ma tsaya. 
Nu'á himbi yut!i ja rá tsaya Ajua 
masque ya mi ja nú'a ra tsaya!a desde 
mi uadi bi hyoca ra ximhai, hangue ja 
bi ntsaya!a. 
4 Ngue'a ja ra Maca T'ofo ma de rá 
yoto ma pa, habu ena njaua: 
Rá yoto ma pa Ajua hinte ma 
'befi bi 'yøt'e, ngue'a ya xqui 
ua gatho rá 'befi, hangue bi 
ntsaya. 

5 Ne ma'na ra xeni de ra Maca T'ofo 
ena: 

Nú'u ya ja'i'u hinda ma da 
ntsaya!'u con gueque ja ma 
tsaya. 

6 Nú'u to'o rá mudi bi 'yode ya hoga 
noya himbi yut'i't habu da ntsaya'u 
con gue'a, ngue'a mya ts'o'yøde'y, 
hangue nubyá jatho ra hña'ti pa to da 
yut'i da ntsaya con gue'a. 

7 Ngue'a Ajua bi hñuxa ma'na ra pa pa 
to da yut!i da ntsaya con gue'a, y nú'a 
ra pa bi ma go guepya ya paya. De ya 
xqui thogui ndunthi ya jeya Ajua bi 
zocaguihu po yá noya ndu ra Davi. 
Nu'á bi ma ja ra Maca T'ofo ja nú'a ra 
xeni habu stá mañhu, ne ena: 

'Bu núbya gui 'yohu, nú'ahu 
zo'ahu Ajua, 

osti megui ri corasohu. 

8 'Bu ra Josue xa zixhma nú'a mri 
'ñoui ra Moise pa xa ntsayahma'u, 
nu'bú Ajua hinxa yopa mahma de 
ma'na ra pa. 

2 Hangue dí pahu gue jatho 'nara tsaya 
pa gatho rá hnini Ajua, 'nara tsaya 
hinhya'mu ma da uadi. 

10 Ngue'a nu'u tó'o ya xa yut'a ja nú'a 
ra tsaya!a, ya tsaya de gatho yá 'befi, 
ngu bi ntsaya Ajua de gatho rá 'befi'a. 
11 Hangue nujé ga gthu ra tsledi pa ga 
cathy ja nú'a ra tsaya!a. Xi ga nsuhu 
gue ni 'na de guecju hinga nts!o- 
'yødehu ngu nú'u mri 'ñoui ra Moise, 
hangue himbi za bi yut'a habu mi ne 
Ajua xa ntsayauihma'u. 

12 Ma ga nsuhu, ngue'a rá noya 
Ajua ja rá te, ne pe'tsa ndunthi rá 
ts'edi, ne patcahu asta mbo ma 
mfenihu. Nu'á ma'na ja rá tsledi que 
nularaza ra huai dega yo filo. 'Nara 
huai tsa da yut!a ja ya tocando'yo ne 
tsa da hyeca ya ndo!yo, pe nurá noya 
Ajua ma'na ja rá tsledi, nú'á tsa da 
xenga gatho ya mfeni pa da japi da 
hnequi gatho nú'a benga ja rá mfeni 
'na, ne hanja ne da 'yøt'e nú'a beni 
da 'ygt'e. 

13 Ajua handi ne padi gatho nú'a dí 
øthu ne dí beñhu, ngue!a nu'á gatho 
go xa hyoqui ne padi gatho nú'a te ja. 
Ne hinda za te da t!acuabi nixi te da 
jombabi'a, ngue'a nu'á ya padi gatho, 
y go gue'a ma ga daphu nguenda de 
gatho nú'a stá pthu. 


Ra Zidada Jesu go gue'a ra nda gá 
macja 


14 Ra Zidada Jesucristo rá T'u 
Ajua gue'a ma danga nda gá macjahu 
y bi ma bi 'bui ja rá thandi Ajua. 
Hangue por gue'a mahyoni ga 
siguihu xá hño ja ma jamfrihu. 

15 Ngue'a numa nda gá macjahu padi 
gue otho ma tsledihu ora dí thohu ya 
tstothogui o ra ora ne da thacju pa ga 
gthmah+ 'nara tstoqui, hangue nu'á 
pescahu ra nthecate, ngue'a ne'a bi 
thogui njabu ngu nú'a dí thohu nehe, 
pe nu'a hinhya'mu bi 'yøt'a 'nara 
ts'oqui. 
16 Hangue hinga ntsuhu ga joñhu ja rá 
thandi Ajua nú'a ra hoja'i, ne ga xiphu 
gatho nú'a dí thoguihu, y nu'á da 
huegaguihu, ne da maxcaguihu ora dí 
homfu rá mfats'i, ngue'a nu'á xi ra 
dangui rá hñoja'i pa guecaguihu. 
5 1 Cada 'nara nda gá macja de ja 
ra ndaxjua ley xa thahni de ja ya 
ja'i, ne xa thuts'i pa da mepabi Ajua 
po rá ngue ya ja'i. Nu'á xa thuts'i pa 
da umbabi Ajua nú'u ya 'baha haxa 
ya ja'i, ne gatho ya hña'ti dega 
mbo'oni nú'u umbabi Ajua pa da 
pumba yá ts'oqui. 
2 Nú'u ya nda gá macja ja yá tstoqui 
nehe. Hangue por gue'a tsa da zofo co 
ra nthecate nuya ja'i ptla ya tstoqui ne 
hingui padi nú'a ptle'u. 
3 Hangue ya nda gá macja pe'tsi da 
hyo ya mbo'oni pa da umba Ajua, 
hingue hónse pa yá tsloqui ya ja'i, 
nehe pa yá tsloqui de guese'u. 

4 Y hingui tsa de guese 'na da gu 
ra nsu dega nda gá macja. Ngue'a 
Ajua go huanse'a nú!a to'o da me 


RA EBREO 4, 5 


nú!a ra 'befi'a, njabu ngu ra Aarón, 
Ajua go bi huanse'a. 
5 Ra Zidada Jesucristo bi njabu nehe. 
Nu'á himbi hñuxase rá nsu dega nda 
gá macja, nu Ajua go gue'a bi umbabi 
nú!a ra nsu'a. Xqui 'ñembabi ja ra 
Maca T'ofo: 

Nu'i go gue'e ma T'w'i; 

ne nubyá ri hnequi ja yá thandi 

ya ja'i gue go ri Dadagui. 

6 Nehe ja ma'na ra xeni de ra Maca 
T'ofo, Ajua bi xipabi rá T'a, bi 'ñembi: 
Nu'i go gue'e grá macja pa 

nzantho 

ngu bi macja ra Melquisede. 
7 Nu de mi 'bucua ra Zidada Jesucristo 
ja ra ximhai, bi 'yapabi Ajua rá Dada 
nú!a mi tsahma xa ñani'a pa hinxa 
duhma. Xi mi apabi rá Dada con gatho 
rá mui asta mi zoni'a. Y nurá Dada bi 
'yøtua rá ntladi'a, ngue'a ra Jesu 
nzantho mi ø'tua gatho rá paha rá 
Dada. 
8 Pe nu'á masque go guese'!a rá T'u 
Ajua, pe ma'na mi 'yo mi padi da 
'tyø'tua rá paha Ajua po nú'a bi sufri. 
9 Hangue nu de mi padi da 'yo'tua 
gatho rá paha'a, nu'bé nu'á bi za bi 
pøhø nd'u gatho to'o øte'a. 
10 Y Ajua bi umbabi ra nsu dega nda 
gá macja ngu bi macja ra Melquisede. 


Xá nts'o pa to'o da 'uegue de rá 
jamfri 


11 DÍ pe'tsa ndunthi te ga xi'ahu 
de guehna, masque xá hñei ga xi'ahu 
xá hño ngue'a hinxcá nehu da zo ja ri 
mfenihu xá hño rá noya Ajua. 

12 Ya gtla ndunthi ya pa xcá camfrihu. 
Y nubyá ya go gri xahnatehu hmaha 
pa ma'ra, pe hinxa za te xcá 'yothu. 
Nu'ahu mahyoni to da yopa 'ñu't'ahu 
ma'na'qui nú'u ya mudi nttutuate 
hingui hei de ra Maca Tlofo. Xcá yopa 
njahu ngu ya batsi nú'u tsetho, otho 
yá tsledi. 

13 Hangue mahyoni da t'u'tlalihu co ya 
noya hingui hei, ngu ra ttuca batsi 

nú'a hønse ra 'ba tsi, ne hingui padi 
da zi ma'ra ya nzagui, ngue'a nu'ahu 
hingui pahu tengu ra hoga te de ja ra 
noya Ajua. 
14 Pe nú'u ma'ra ya nzaqui, gue'u pa 
ya danga ja'i, njabutho nehe nú'u ya 
nt'utuate ma'na xá hñei gue'u pa nú'u 
to'o ya ja yá mfeni xá hño pa da badi 
nda'a ra hño nda'a ra 'ñu. 
6 1 Hangue hinga ñahu hmaha de 
nuya ya mudi ntlutuate de ra 
jamfri de ra Zidada Jesucristo, ma ga 
ndanga ja'ihu ja ma jamfrihu. Ya 
hinga yopa mañhu gue mahyoni ga 
ñobrihu de gatho nuya 'befi tsixcahu 
ja ra du, y gue mahyoni ga camfrihu 
Ajua. 
2 Nixi ga yopa mañhu de nura sistehe, 
nixi de nú'a dí hu'tsuahu ma 'yehu 
nú'u xa gamfri, nixi de núla ma da 
yopa nte nú'« xa du, nixi de ra nsuca 
uenda nú'a ma da nja rá ngats'i ra pa, 
pa da hñanga cada 'na rá njut!i pa 
nzantho. 
3 Nu'a ga øthu, co rá mfats'i Ajua, 
ma'na ga pahu nú'a da maxcahu pa 
ma'na da nte ma jamfrihu. 

4 Nu'u tó'o ya bi hñani ra hyats'i 
de rá noya Ajua, ne xa badi tengu 
nú'a ra 'baha dega te bí ja mahets'i, 
ne xa badi tengu ra japi ri unga ra 
Maca Ndahi, 

5 ne xa badi tengu ra hño de rá noya 
Ajua, y co nuya danga nt'udi xa 
hyandi xa badi'u tengu rá nsunda 
nú'a ra te ma da nja 'mefa, 

6 pe masque gatho nuya bi badi'x, 
nu'é himbi ne bi sigui, hangue bi 
'uegue'u de rá 'ñu Ajua, y ya njabu 
hinda za da yopa mengui pa da 
ñobri'u. Ngue'a go gue'u ngu ri yopa 
ponttua rá T'a Ajua co yá 'ye sehe'u, 
ne ri 'betua rá tsa ja yá thandi ya ja'i. 
7 Gatho ya ja'i nja ngu ra hai ri 'ñuni 
co nura 'ye 'uai. 'Bu nú'a ra hai da 
umbabi 'nara hoga sofo nú'a to'o 
pefi'a, nu'bé ja ri hnequini rá japi 
Ajua. 


382 


8 Pe nu'bu nú'a ra hai da unga 'nara 
sofo dega 'mini ne dega tslondapo, 
nu'bá hinte ri muui'a, hønse ra tstone 
to'mi ne ra tsibi pa da nzg. 


Ra nthg'mate nú'a faxcaguihu pa 
hinga 'ueguehu de nú'a dí 
camfrihu 


9 Pe nu'ahu, ma zi hmadi cu'ihe, 
masque stá zi'ahe gatho nuya 
noyaya, dí pahe xá hño gue nu'ahu 
hinxcá 'uehu de rá 'ñu Ajua ngu xa 
nja nú'u ma'ra. Dí camfrihe gue ma 
gui hñañhu gatho ya japi de ra 
mpøhø. 

10 Ajua xi ra hoja'i, hinda ma da 
pumfri de nuri 'befihu xcá pefihu dega 
hmate ja rá thuhu'a. Xcá faxhu ya cu y 
astabya guí sigui guí faxhu'u. 

11 Pe nu'a xi dí nehe, dí nehe gue cada 
'na de gue'ahu mahyegui ngu guí øthu 
ra ts'edi guí faxhu ma'ra ya cu, nehe 
gui gthu ra ts'edi gui pe'tshu xá hño 
asta rá ngats!'i ra pa nú'a ra ntho'mate 
guí pe'tshu, pa njabu gui hñañhu nú'a 
guí to'mhu. 

12 Hindí nehe da zu'ahu ra ndahñei. 
'Yøthu ngu bi 'yøt'a nú'u bi gamfri xá 
hño ne bi do'mi asta himbi hñani nú'a 
xqui ña'tua Ajua. 

13 Ajua, nu mi ña'tuabi ya japi ra 
Abrá, bi jurase da umba nú'a bi 
ña'tuabi. Himbi jura de ma'na, bi 
jura de rá thuhuse'a, ngue'a go 
guese!a ra dangui de gatho ma'ra. 

14 Hangue nu'a bi 'ñena: “Ma xi ga 
jap'a'i pa da nxanda ndunthi ri 'beto 
ne ri mbong'beto.” 

15 Ra Abra bi do'ma ndunthi ya pa 
asta himbi hñanga nú'a xqui 
hña'tuabi. 

16 Ya ja'i di jura co 'nara thuhu nú!a 
padi gue ma'na ra dangui de gue'u, pa 
da jamfri nú'a mañ'u, ne njabu hinda 
za to'o da 'ñembi gue hinga majuani 
nú'la mañ'u. 

17 Hangue por gue'a Ajua bi jurabi 
nú'u to'o xqui ña'tua ra hña'ti, pa da 

'hutui'u gue nu'á hinda ma da pata 
nú'a xqui beni. 
18 Hangue ga pahu gue nú'a ra hña'ti 
bi ñatcahu Ajua ne nú'a bi jura'a, 
gue'u yoho ya noya hinda za da 
mpadi, ngue'a Ajua hingui tsa da 
nhyate de nú'a xa ma. Hangue co nú'u 
ya noya'u Ajua 'racje 'nara danga 
humui núju stá joñhu con gue!a pa da 
sugaguihu, ne dí to'mhu ga hañhu 
nuna ra hña'ti dega hoga nthø'mate bi 
'racju!a. 
19 Y nuna nthg'matena faxcahu 
ndunthi pa hinga 'ueguehu de Ajua. 
Nja ngu nú!a ra boja rá thuhu ra ancla 
di t'ent'a ja ra ndehe pa tsama ra 
barco pa hinda 'uegue de habu 'bai'a, 
njabu nehe numa ntho'matehu xa zoni 
asta ra Maca Luga habu bi 'bu Ajua. 
20 Nuni ja bí 'buhni nehe ra Zidada 
Jesu. Nú'á bi 'met'o de guecju pa bi 
xogahu ra 'ñu, ne pa bi nda gá macja 
pa nzantho ngu bi nda gá macja ra 
Melquisede. 
Ra Zidada Jesu bi thuts'i dega macja 
ngu bi macja ra Melquisede 
1 Nura Melquisede mra nda de 
7 ra hnini Sale, ne mra macja de 
Ajua nú'a bí 'bui mahets'i. Bi ma bá 
thadi ra Abra pa bá japi nu de ya 
mba pengui ba ntunhui 'raya nda ne 
ba ntate'a. 
2 Nepu nura Abra bi umba ra 
Melquisede 'nara 'retla parte de gatho 
nú'a bá hanga ja ra tuhni. Nura thuhu 
Melquisede ne da 'ñena “ra hoga nda”, 
y nura noya Salé ne da 'ñena “ra 
hoga'mui”. Hangue nura Melquisede 
mrá hoga nda ne mrá nda dega 
hoga'mui. 
3 Nú'á hingui manga ja ra Maca T'ofo 
to'o mra dada nizi to'o mra nana, y 
nixi habu bá ehe. Nehe hingui ma de 
rá 'bti, nixi hingui ma ua bi du. 
Hangue go gue'a 'nara nt'udi de rá T'a 
Ajua nú'a to'o ra macja pa nzantho. 
4 Pahu gue nura Melquisede xi 


RA EBREO 6, 7 


mrá dangui rá nsu. Hangue nura 
Abra nú'a mra dada de ya xodyo bi 
umba ra Melquisede 'nara 'ret'a parte 
de gatho nú'a bá hanga ja ra tuhni. 

5 Nú'u yá t'u ra Leví bi thuts!i dega 
macja bi hmandabi ngu manga rá ley 
ra Moise gue da 'yapabi gatho ya ja'i 
de ra hnini 'nara 'retla parte de ra 
nthebe, y gatho ra hnini mi ncu con 
gue'u, ngue'a gatho ya ja'i de ra hnini 
mahyegui co ya macja bá ehe de ra 
Abrá. 

6 Masque nura Melquisede hinte myá 
njaui nuya Levita, pe nura Abrá bi 
umbabi ra Melquisede 'nara 'retla 
parte de ra nthebe, ha ra Melquisede 
bi japa ra Abra nú'a to'o ya xqui 
ña'tuabi yá japi Ajua. 

7 Y dí pahu xá hño gue nu'a tó!o ri 
unga ra japi, ma'na ra dangui rá nsu 
que nú'a to'o hani. 

8 Ya Levita mi ttumbabi 'nara 'retla 
parte de ra nthebe, pe bi du'u. Ha ra 
Melquisede nehe'a bi ttumbabi 'nara 
'ret'a parte de ra nthebe, pe nu'á ja ra 
uenda tetho, ngue'a hingui manga ja 
ra Maca T'ofo ua bi du. 

9 Ra Levi ne gatho yá t'a nú' bi macja 
mi ttumbabi'u ra 'retta parte de ra 
nthebe, ne da za ga mañhu gue nehe'u 
bi umbabi ra Melquisede ra 'ret'a parte 
de ra nthebe nú'bu mi øt'a njabu nehe 
ra Abrá. 

10 Masque ra Leví himi 'buitho nu mi 
ma ra Melquisede bá thadi ra Abrá, pe 
ja ra uenda ya mi 'bui'a, ngue'a nu'á 
mi 'buitho ja rá ndo'yo ra Abra. 

11 Ya Levita mi utuabi ya me 
Israel te mi mahyoni da 'yøt'e pa da 
'yøt!a nú'a mi manga ra ley, ngue'a 
nu'ú go mya macja'u. 'Bu co yá 'befi 
ya Levita mi tsa da 'muhma xá hño 
ya me Israel co Ajua, nu'bú ya himi 
mahyoni xa thuxhmaha ma'na'ño ra 
macja. Pe bi thuts'i ma'na'ño ra 
macja, y nura macja!a bi thuts'i dega 
macja ngu bi macja ra Melquisede, 
hingue ngu ra Aarón. 

12'Bu da mpadi ya macja, mahyoni da 
'bata ra ley nehe. 

13 Bi manga ja ra Maca T'ofo gue ma 
Zidadahu ra Jesucristo mi ma da macja 
ngu bi macja ra Melquisede. Ra Zidada 
Jesucristo hinte myá njaui ya Levita, y 
nú'u mi ja te yá njauila hinhya'mu xqui 
macja'u. 

14 Ngue'a xa fadi xá hño gue numa 
Zidadahu ba ehe de yá ja'i ra Judá. 

Ne ra Moise nu mi ma de ya macja, 
hinhya'mu bi ma gue da 'mui ya 
macja de yá t'u ra Judá. 

15 Nu mi thuxa ma'na'ño ra macja 
nú'a di ngu ra Melquisede, nu'bé 
ma'na bi fadi gue nuya Levita mi 
pe'tsi te da 'bati. 

16 Nura macja'a himbi thuts!i ngu 
manga ja ra ley gue mahyoni di ja te 
dyá njaui ra Leví pa da za da macja, 
pe nu'a bi thuts'i ngue'a pe'tsa rá te 
nú'a hinhya'mu da uadi. 
17 Hangue Ajua bi ma de gue'a ne bi 
'fiena: 

Nu'i go gue'e grá macja pa 

nzantho, 

ngu bi macja ra Melquisede. 
18 Bri 'bata ra ndaxjua ley nú!a mi ja, 
ngue'a bi 'ñotho rá ts'edi ne hinte bi 
mfaste, 
19 ne himbi za bi patua yá mfeni ya ja'i 
pa bi 'mui xá hño co Ajua. Pe nubyá dí 
pe!tshu 'nara hoga ntho'mate ma'na xá 
hño, ngue'a po ra Zidada Jesucristo da 
za ga 'buhu xá hño co Ajua. 

20 Ajua bi jura nu mi hñuxa ra 
Zidada Jesucristo dega macja. 

21 Nu mi thuxa ya Levita dega macja, 
himbi 'mui to'o mri jura por gue'u. Pe 
nu mi thuxa ra Zidada Jesucristo ha, 
Ajua bi jura por gue'a, ngue'a ja ra 
Maca T'ofo bi 'ñena njaua: 
Ajua bi jura, ne hinda pata nú'a 
bi mañ'a ne bi 'ena: 
“Nu'i go gue'e grá macja pa 
nzantho, 
ngu bi macja ra Melquisede.” 
22 Hangue ra Zidada Jesucristo go ra 

nda gá macja ne bí 'bui ja rá thandi 
Ajua, hangue dí pahu xá hño gue ma da 
t'øt'e nú!a ra cohi dí pe'tshu co Ajua, 
nú'a ma'na xá hño que nú'a ra mudi. 
23 Ja ra ndaxjua ley mi mahyoni da 
mpadi ya macja ngue'a nzantho mi tu'u. 
24 Pe nura Zidada Jesu go gue'a 
'buibya pa nzantho, y hinhya'mu dra 
patua rá nsu dega macja. 
25 Hangue nu'á tsa da poho pa 
nzantho gatho nú'u to'o ri joni co Ajua 
po rá thuhu'a, ngue'a nulá go gue'a 
'bui pa nzantho pa da 'yapabi Ajua 
por gue'u. 

26 Hangue ra Zidada Jesu gue'a 
ra danga nda gá macja ndí hoñhu, 
ngue'a xá nt'axi, hingrá hyate, himbi 
'yøt!a ni 'nara tstoqui masque xi bi 
'ñouiua ya 'yøt'ats'oqui, ne 'mefa bri 
'uegue de gue'u, ne bri ts'its'i pa 
maña mahets'i habu bi ttumba rá 
nsu. 
27 Nu'á hinga mahyoni da hyo ya 
mbo'oni hyastho ngu mi øt'a ya nda 
gá macja ja ra ndaxjua ley. Nu'á 
'met!lo mi ho ya mbo'oni pa dra sucua 
yá tstoqui de guese'u, nepu 'mefa mi 
ho ya mbo'oni pa dra sucua yá tstoqui 
ma'ra ya ja'i. Pe ma Zidadahu ra 
Jesucristo hingui njabu, ngue'a nu'á 
'na'guitho bi unse rá te pa da xucua yá 
tstoqui ya ja'i. 
28 Nuya nda ga macja mi thuts!i ngu 
manga ra ley, mya 'ñoho dega 
tygtlatstoqui. Pe 'mefa de ra ley, Ajua 
bi jura ne bi hñuxa rá T'u pa bi nda gá 
macja, nú'á bi nhyoga nda gá macja 
pa nzantho. 


Ma zi Hmuhu ra Jesu go gue'a bi 
maxcahu pa dá hañhu ya hña'ti de ra 
'ra'yo cohi 

8 1 Nú'a xi dí ne ga xi'ahu go 
guehna núna ma ga ma, gue dí 

pe'tshu 'nama nda gá macjahu nú'a 

bi hudi nuni mahets!i ja rá 'ñei de 


habu bí hudi Ajua ra Dada to'o pe'tsa 
gatho ra tsledi. 

2Go gue'a pe ra 'befi dega macja nuni 
mahets!i habu bí ja núla ra Maca Luga 
bi hyocse Ajua, hingo bi hyoca ya ja'i. 
3 Gatho ya nda gá macja xa thuts'i pa 
da umba Ajua ya 'baha ne da hyo ya 
mbo'oni pa da umbabi'a, hangue ne 
ma Zidadahu ra Jesucristo mi pe'tsi da 
uni te da uni nehe. 
4 Nu'bu nú!a di 'bucua thoho hmaha ja 
ra ximhai, hindi tsa da macja!a de 
guecua, ngue'a ya 'buiua ya macja 
nú'u ri unga ya 'baha ngu manga ja rá 
ley ra Moise. 
5 Nuya macja 'buiua pe ra 'befi dega 
macja pe nú'a pefi'u guela 'nara 
nt'uditho de nú'a bí t'øt'a nuni 
mahets'i. Hangue Ajua xqui xipabi ra 
Moise ante da mudi da hyoca ra nija 
dega carpa, ne xqui 'ñembabi: “Beni 
gui 'yotla gatho ya t'øt'e ngu nú'a dá 
u't'a'i nuni ja ra t'øhø Sinaí.” 
6 Pe numa nda gá macjahu bí øt'a 
nara 'befi núla ma'na xá nsunda, 
ngue'a po nú'a bi 'yøt'e'a, Ajua bi 
tygtla 'nara cohi con guecju nú'a 
ma'na xá hño que nú'a mi ja ja ra 
ndaxjua ley, y nuna 'ra!yo cohina bi 
mudi co ma'ra ya hña'ti ma'na xá hño. 
7 Nu'bu nú'a ra mudi cohi xa beni 
xá hño hmaha, nu'bé ya himi mahyoni 
xa njahma nuna ma'na ra cohi. 
8Pe Ajua bi hyandi gue hinxmá hño 
nú'a mi øt'a ya ja'i co nura mudi cohi, 
hangue Ajua bi ma de gue'u ja ra 
Maca T'ofo, ne bi 'ñena njaua: 
Núga drá Ajua dí ena: Ma da zø 
ra pa ra ora 
ga pe'tsa 'nara 'ra'yo cohi co ya 
me Israel ne ya me Judá. 
9 Hingá ngu nú!a ra cohi dá 
pe'tsua ndu yá xita'u 
nu ndá pe'tsua ra nthecate de 
duá tsi de Egipto; 
nu'ú himbi 'yøt'a nú'a ra cohi 
dá pe'tsi con gue'u, 
hangue nugá dá hepu'a, njabu 
ena Ajua. 
10Nuna guehna ra cohi ma ga 

pe'tsi co ya me Israel nu sta 
thogui ya pa de ra mudi cohi, 
njabu ena Ajua: 

Ma ga huxa 'nara 'ra!yo mfeni 
ja yá mfeni'u pa da 'yøtca ma 
hmanda. 

Y numa ley ma da 'mui ja yá 
coraso'u pa njabu nura ley!a 
ma da 'ygt!e'u con gatho yá 
paha. 

Nepu ma da badi' gue go drá 
Ajua de gue'u, 

y nu'á go ma hnini'u. 

11 Nuya pa'y ni 'na hinda 'ñutuabi 
rá miqu'eiui 

y nixi 'nará cu, pa da 'mui con 
gueque, 

ngue'a gatho'u mahyegui ma da 
"mui con gueque, 

ngu ya dangui ngu ya notsi. 

12Ngue'a ma ga pumbabi'u yá 
ts'ot'øt'e, 

ne hinhya'mu ma ga yopa 
benbabi yá ts'oqui. 

13 Nu mi ma Ajua de nura 'ra'yo cohi, 
nu'bú nu'á ya bi zogui dega ndaxjua 
nura mudi cohi. Hangue nú'a ya bi 
ts'ogui dega ndaxjua, ne 'yo rí 
ndaxjua, nú'á 'bestho ma da 'medi. 


Ra Maca Luga habu mi ja ra 
socambeni nuua ja ra ximhai, ne nú'a 
bí ja mahets'i 


1 Ja nura mudi cohi mi ja ya 

hmanda pa hanja da sóocambeni 
Ajua, nehe mi ja 'nara nija nuua ja ra 
ximhai. 
2 Nú'a ra nija'a xqui thoqui dega 
carpa, y madetho de nura nija xqui 
jot!i co 'nara xeni dutu mra thuhu ra 
cortina. Nura mudi ngu mi thu'mbi ra 
Maca Luga, ne ja mi jani ra mfoxyo, 
ne ra mexa habu mi cuxa ya thuhme 
nú'« mi thuts!i ja rá thandi Ajua. 
3 Y de mbo habu mi jot'i co nú'a ra 
cortina'a, ja mi jani nú'a rá hoho ra 
ngu mi thu'mbi ra Maca Luga Xá 
Nsunda. 

4Ne mbo de guehni ja mi jani ra ata 
dega oro pa ja mi ts'atni ra t'uts'i, ne 
ja mi jani ra caha de ra cohi nú'a mi 
tu ra oro maxøgue, y de mbo ra caha'a 
ja mi jani ra t'uca ts'øe dega oro habu 
mi 'be'tsa ra mana. Nehe ja mi 'be'tsini 
de mbo ra caha nura ts'ut'o ra Aaron 
xqui 'roho. Ne ja mi 'be'tsini nú'u ya 
xingdo habu mi nt'ofo nú'u 'retla ya 
mandamiento de ra mudi cohi. 

5 Y maña de ra caha'a ja mi tøhni 
yoho ya enxe xqui thoqui dega oro, y 
nuni ja guehni mri hnequi rá nsunda 
Ajua. Nuya enxe mi co'ma co yá hua 
nú'a ra caha dega oro habu mi joxa ra 
ji pa ra pumbate. Y ya dá gue'a dá 
xi'ahu, ngue'a nubyá hinda za ga 
xi'ahu gatho de guehna. 

6 Y ya de mi ja gatho nuya 
tigtleya, nuya macja nzantho mi cut!a 
ja ra mudi ngu pa mi pe yá 'befi dega 
macja. 

7 Pe nurá ñoho ra ngu hønse ra nda gá 
macja mi cut'ini 'na'quitho ra jeya. Y 
nura ora mi cutlini'a, gue'bu mi haxa 
ra ji dega mbo'oni pa mi umbabi Ajua, 
pa 'metlo dra sucuabi yá tsloqui'a, 
nepu pa yá ts'oqui ya ja'i. 

8 Con guehna utcahu ra Maca Ndahi 
gue nú'a ra Maca Luga Xá Nsunda 
hinxqui xoguitho pa to da yut'ini 
nú'bu mi tiptletho ra sócambeni ja ra 
mudi ngu. 

9 Nú'a ra nija'a dega carpa gue'a 'nara 
nt'udi pa núje dí xocambenihu Ajua 
núbya mapaya. Nuni ja t'uni ya 'baha 
ne tho ya mbo'oni ngu manga ra 
ndaxjua ley. Pe hinga co nuya tiptle'u 
da za da tlaxca yá mfeni nú'u to'o øt'a 
ya sóocambeni njabu. 

10 Ngue'a nuya søcambeni'u gue'u 
hønse dega huni, ne dega ts'ithe, ne 
dega nsuqui. Nú'4 ya hmanda mi pt'u 
gue'u hønse pa mi tlaxca yá ndotyo. 
Nú't ya hmanda'u bi nja rá ts'edi asta 
nú'a ra pa bri pata ra ndaxjua cohi pa 
bi nja 'nara 'ra'yo cohi nú'a ma'na xá 
hio. 

11 Y nubyá ya xa zøhø ra Zidada 
Jesucristo y go gue'a ra nda gá macja 
de gatho nú'u ya hoga t'øt'e ptla 
nura 'ra'yo cohi jabya. Nú'a ra Maca 
Luga Xá Nsunda nú'a bí ja nuni 
mahets'i habu bi 'bui dega macja ma 
Zidadahu, hingo xa hyoca ya ja!i y 
gue'a ma'na xá hño que habu mi øt'a 
yá socambeni ya macja nuua ja ra 
ximhai. 

12 Ra Zidada Jesucristo 'na'quitho bi 
yutla nuni ja ra Maca Luga Xá Nsunda 
mahets'i. Ne himbi unga yá ji ya tlaxi, 
nixi ya t'tuntfani, ngue'a nu'á go bi 
unse rá maca ji, pa njabu da za da 
unga ra mpøhø pa nzantho. 

13 Ma'metlo co ra jintfani ne ra ji'yo ne 
rá 'bospi ra t'entfani núla mi ts'at'a ja 
ra ata, mi hnaxa nú'u ya ja!i xqui 
ntstoqui pa mri yopa tlaxca yá ndo!yo, 
pa da 'mui xá hño ma'na'qui. 

14 ¡Pe nubyá, xi ma'na ndunthi di 
muui rá ji ra Zidada Jesucristo! Ngue'a 
nu'a po rá ndahi'a nú'a pe'tsi pa 
nzantho, bi unse rá te ngu 'nara hña'ti 
pa Ajua, y nsinque ni 'nara tstoqui mi 
tu. Y njabu nurá ji'a xugaguihu gatho 
ma mfenihu pa hinga siguihu ga pthu 
ya 'befi nú'u da za da zixcahu ja ra du, 
y njabu da za ga pepabihu Ajua nú'a 
te. 

15 Hangue po rá du ma Zidadahu 
ra Jesu bi nja ra 'ra!yo cohi, pa njabu 
gatho nti'u to'o bi zohna Ajua da 
hñanga pa nzantho gatho nú'a xa 
ña'tuabi Ajua'« ngu 'nara tsogui. 
Ngue'a ra Zidada Jesucristo bi du pa 
njabu Ajua bi za bi pumbabi yá 
tstoqui nú'u to'o mi 'bui ja ra 
ndaxjua cohi. 

16 Dí pahu gue pa da muui 'nara 
tsogui, mahyoni 'met'o da du nú'a 

to'o tsogui ra tsogui. 

17 Pe hinte di muui nú'a ra tsogui 'bu 
tetho nú'a to'o tsogui ra tsogui. 

18 Hangue nu mi t'gt'e ra mudi cohi mi 
mahyoni da hna'ma ra ji pa bi mudi. 
19Ra Moise nu mi hñe'ta gatho ya 

hmanda de ra ley pa bi 'yøde gatho ya 
ja'i, bi gu 'nará 'ye 'nara ndapo rá 
thuhu ra isopo, ne mi thu'ta ja rá ñani 
co ra thenga xi'yo, ne bi thint!a ja ra 
jintfani ne ra ji'yo nthants'i co ra dehe, 
nept bi naza habu mi nt'ofo ra ley, 
nepu bi naza gatho ya ja'i. 

20 Nu mi 'yøt'a njabu ra Moise bi 
'fiena: “Nuna go guehna ra ji pa da 
mudi ra cohi nú!a bi 'yot!la Ajua con 
guecju.” 

21 Nehe bi naxa ra ji ja ra nija dega 
carpa ne gatho ja ya t'øt'e mi jani pa 
mri mpefi ja rá 'befi Ajua de mbo nú'a 
ra nija!a. 

22 Hangue manga ra ley gue casi gatho 
mahyoni da ntlaxqui co ra ji, y nu'bu 
hindra hna'ma ra ji hinda za da thaca 
ya ts'oqui. 


Ra Zidada Jesu bi unse rá te'a 
'na'quitho pa bi hñaca gatho ya 
tstoqui 


23 Hangue co yá ji ya mbo'oni mi 
pe'tsi dra tlaxca ra nija dega carpa 
ne gatho ya t'øt'e mi jani, nú'á gue'a 
nara nttudi de nú'a bí ja mahets'i. 
Pe gatho nú!a bí ja mahets!'i ma'na 
di muui que nuya t'øt'e'u. Por gue'a 
mi mahyoni da nt'axqui nú'a bí ja 
mahets!i co ma'na ra ji nú'a ma'na 
di muui que yá ji ya mbo'oni. 

24 Ngue'a ra Zidada Jesucristo himbi 
yutla ja 'nara maca luga nú'a xa hyoca 
ya ja'i, ngue'a nú!a ra luga habu mi 
cutla ya macja pa da hñaxa ra ji gue'a 
'nara ntluditho de nú'a bí ja mahets'i. 
Ra Zidada Jesucristo bi yut'a ja ra 
Maca Luga nuni mahetsi, y nuni ja bí 
'buhni'a ja rá thandi Ajua pa bí adi 
por guecju. 

25 Nu'á himbi manga rá ji ndunthi ya 
'mi'qui. Pe nú'a ra nda gá macja nuua 
ja ra ximhai tatla jeya mi cutla ja ra 
Maca Luga Xá Nsunda ne mi haxa ra 
ji, pe hingo rá jise'a. 

26 Nu'bu ra Zidada Jesucristo mi pe'tsi 
xa manga rá ji ndunthi ya 'mi'qui, 

nu'bé mi pe'tsi xa du hmaha ndunthi 
ya 'mi'qui desde mi thoca ra ximhai. 
Pe nu'a bi 'yøt'e'a, de yá ngats!'i ya pa 
ba ehe ja ra ximhai pa bi unse rá te'a 
'na'qui thoho pa bi hñaca gatho ya 
ts'oqui. 
27 Ajua xa hñuts'i gue pe'tsi te da du 
'na'gui nuya ja'i, nepu de gue'a da 
tha'mba nguenda'u. 
28 Njabu nehe ra Zidada Jesucristo 
'na'guitho bi du pa bi hña'tsua yá 
tstoqui ya ja'i. Y nurá ño'qui ma da 
menguiua ma'na'qui, ma da mengui 
pe ya hingue pa da yopa hña'tsua yá 
tstoqui ya ja'i, ngue'a 'na'quitho bi 
tyøt'e. Nu'á ma da mengui hønse pa da 
zixa nú'u to'o to'mi'a. 
1 0 1 Ra ndaxjua ley mi gue'a 
nara nt'uditho de nuya japi 
mi ma da nja 'mefa. Nura ley!a hingo 
xi mi gue'a majuani. Nura ley!a co 
nuyá ji ya mbo'oni mi tho nzantho 
tatla jeya himbi za bi tlaxca yá 
ts'oqui ya ja'i pa xa za xa 'mui xá 
hño co Ajua. 
2 !'Bu majuani co yá ji ya mbo'oni xa 
za xa xucua yá ts'ogui gatho, nu'bú ya 
hinxa sigui xa thohma ya mbo'oni, 
nu'bé co 'na'quithohma. 'Bu xi 
majuani xa tlaxca yá tstoqui nú'u to'o 
mi hopa ya mbo'oni Ajua, nu'bú ya 
hinxa behma'u gue mi tuda yá ts'oqui. 
3 Pe co nuya mbo'oni mi ho'u tat!a 
jeya, ma'na mi beni'u de yá tstoqui mi 
tu, 
4 ngue'a hinda za da thaca ya tstoqui 
co ya jintfani nixi co ya ji!yo. 

5 Hangue nu mi zøhø ma zi 
Hmuhu ra Jesu nuua ja ra ximhai bi 
'ñembabi Ajua njaua: 

Ma Dada'i, nu'i hingá ne gá 
hani yá ji ya mbo'oni nixi 
ma'ra ya 'baha; 

hangue gá hogagui co ma 
ndo'yo. 

6 Nixi gá ho nú'u ya mbo'oni tho 

pa da ts'at'i, nixi nú'u tho pa 
da hñaca ya ts!oqui. 

7 Hangue nuga da ena: “Ajua ma 
Dada'i, stá eheua pa ga ø't'a'i 
ri paha, 

ngu nú'a xa t'ofo ja ra Maca 

T'ofo gue ga ptle.” 

8 Rá mudi, ra Zidada Jesu bi 'ñena: 
“Nu'i hingá ne gá hani yá ji ya mbo'oni 
nixi ma'ra ya 'baha, nixi hingá ne nú'u 
ya mbo'oni tho pa da ts'at'i, nixi nú'u 
tho pa da híñaca ya tsloqui. Hingá ho 
gatho nuya t!ptleya.” Njabu bi ma ra 
Zidada, y gatho nuya t'pt'e'u gue'u ri 
manda nura ndaxjua ley. 
9 Nepu bi 'ñena: “Ajua ma Dadat'i, stá 
eheua pa ga ø't'a'i ri paha.” Nú'u ya 
noya bi manga ma zi Hmuhu ra Jesu 
ne da 'ñena gue nu'a bi 'ñe bi hñaca 
nú'u tho ya mbo'oni pa go bi unse rá 
tela pa da xucua yá tsloqui ya ja'i. 
10 Hangue go rá paha Ajua pa bi 
xugaguihu ngue'a 'na'quitho bi unga 
rá ndo'yo ma Zidadahu ra Jesucristo 
pa gathoguihu. 

11 Gatho ya macja de ya xodyo 
hyastho mi pe yá 'befi dega macja, mi 
ho ya mbo'oni nzantho y guet'u ya 
hña'ti mi uni nzantho. Mi sigui mi øt'a 
njabu'u masque co nuya mbo'oni mi 
ho'u hinhya'mu bi za bi xuca ya ts'oqui. 
12 Pe nura Zidada Jesucristo 'na'quitho 
bi unse rá te pa bi xuca ya tsloqui pa 
nzantho. Nepu de mi uadi bi 'yot!a 
njabu'a bi ma bá hudi ja rá maca 'ñei 
Ajua. 

13 Y nubyá ja bí 'buhnitho to'mi asta 
hinda 'mui gatho yá ncontra de nga'ti 
ja yá ua'a. 

14 Ngue'a nu'á bi unga rá te 'na'quitho 
pa njabu bi tlaxca yá mfeni pa nzantho 
nú'u to'o xa xucuabi yá ts'oqui. 

15 Nehe ra Maca Ndahi damajuani de 
guehna, ne ena: 

16Nu sta thogui ya pa de ra mudi 
cohi ma ga pe'tsa ma'na ra 
'ra!yo cohi con gue'u, njabu 
ena Ajua: 

Ma ga huxa ma ley ja yá 
coraso'u pa njabu nura ley!a 

ma da 'ygt!e'u con gatho yá 
paha. 
Nehe ma ga huxa 'nara 'ra!yo 
mfeni ja yá mfeni'u pa da 
'yotca ma hmanda. 
17 Nehe ena: 
Hinhya'mu ma ga yopa benbabi 
yá tstoqui nixi yá ts'ot'øt'e. 
18 Hangue nu'a tó!o ya bri punduabi 
yá tsloqui, ya hingue mahyoni da hyo 
ya mbo'oni pa da thacua yá ts'oqui. 


Ga jonihu ja rá thandi Ajua pa ga 
aphu te ga aphu 


19 Hangue zi cuhu, dí pahu xá hño 
gue nubyá da za ga cuthu ja ra Maca 
Luga Xá Nsunda nuni mahets'i 
ngue'a bi manga rá ji ra Zidada Jesu 
por guecju, hangue hinga ntsahu nixi 
ga ntsuhu ga joñhu ja rá thandi Ajua 
pa ga aphu te ga aphu. 

20 Ngue'a ma Zidadahu ra Jesucristo 
po rá ndo'yose bi xogaguihu 'nara 
'ra!yo 'ñu pa da za ga cuthu ja ra Maca 
Luga Ka Nsunda nuni mahets'i, ngue'a 
nu mi du'a bi ntenga nú'a ra xuni 
dutu mi cot'a ra Maca Luga Xá Nsunda 
nuni ja yá nija ya xodyo, y nura xuni 
dutu'a gue'a 'nara nttudi de rá ndo!yo 
ra Zidada Jesucristo nú'a bri sunbabi. 
21 Ra Zidada Jesu go gue'a ma nda ga 
macjahu, ne go gue'a ri sugaguihu 
gatho núje rá hniniguihu Ajua. 

22 Hangue ma ga jonihu co Ajua con 
gatho ma muihu, ne con gatho ma 
jamfrihu, ne co ma mfenihu strá 
nt'axi, ngue'a go guese ma Zidadahu 
ra Jesucristo xa naxcasehu rá ji pa 
njabu ya hinte ma tstoqui dí tuhy, ja 
ra uenda xa suga ma ndo'yohu co 
'nara dehe xi xá nt!axi. 

23 Hinga 'ueguehu de nú'a stá 
camfrihu nixi de nú'a ra ntho'mate dí 
peltshu, y hinga duhuhu, ngue'a Ajua 
xa ñatcaguihu nú'a dí to'mhu, y nu'á 
hinda pata rá noya. 

24 Ne ga beñhu hanja da za ga nupa 
mfenih+u 'na ngu ma'na pa ga mádihu 

ne pa ga øthu ya hoga 'befi. 

25 Ne hinhya'mu ga 'ueguehu de ma 
hmunts'ihu, masque 'ra xa nzai hingui 
pa. Nujé, nu'a ga øthu, ga nzofohu 'na 
ngu ma'na. Y nubyá ma'na mahyoni 
ga othe njabu ngue'a dí hanthu ya 
'bui guetbu ra pa de rá yo'ehe ma 
Zidadahu ra Jesucristo. 

26 'Bu stá padihu xá hño te manga rá 
noya Ajua ne dí siguihu dí pthu ya 
tstoqui, ya otho ma'na con te da za da 
put'a ma tsloquihu. 

27 Bu ga sigui ga pthu ya tstoqui, ya 
hinte dí to'mhu. Nu'a dí to'mhu, hønse 
nara castigo xi xá nts'o de rá cue Ajua, 
ne ra tsibi nú'a ma da tsat'i ne da huata 
gatho nú'u to'o yá ncontra Ajua. 

28 Nu'bu 'nara ja'i bi nts'o'yøde de rá 
ley ra Moise, ne 'bu mi 'bui yoho o 
hñu to'o bi damajuani de nú'a xqui 
tyøt'e, nú'a ra ja'ila mi pe'tsi te da du 
nsinque to da huequi. 

29 ¡Xihma nú'a to'o ri utsabi rá T'a 
Ajua! Handi ngu hinte di muui nú'a ra 
ji bi mfani pa bi nja ra 'ra!yo cohi, ne 
con gue'a ra jila bi suecua rá mfeni nú!a 
ra ja'i'a, ne da zani ra Maca Ndahi 
nú'a utcahu rá hmate Ajua. ¿Ha gue 
hinguí beñhu gue nura ja'ila ma'na rí 
'hepabi dra dangui rá castigo? 

30 Nujé dí pahu gue Ajua bi 'ñena: 
“Nuga go ma uenda ga øt'a ra ts'utbi, 
ne ga ju'tuabi ngu rí 'ñepabi.” Nehe bi 
'ñiena!a: “Nuga ma ga ha'mba nguenda 
ma hnini.” 

31 ¡Xi xá nts'o pa 'nara 'ygtlatsloqui nu 
sta zo ja rá 'ye Ajua nú'a te! 

32 Nu'ahu, beñhu de nurá mudi gá 
pahu rá noya Ajua gá tsethu gatho 
nuya thogui gá thohu. 

33 ¡Ra de gue'ahu mi ts'añ'ahu ne xi mi 
t'utsa'ihu ja yá thandi ya ja'i. Ha nu 
ma'ra de gue'ahu gá ma gá faxhu nú'lu 
mi thogui ya tstothogui. 

34 Gá faxhu nú'u mi ofadi. Nehe gá 
johyathohu nu mi than'ahu nú'a te 
nguí pe'tshu, ngue!a guí pahu gue guí 
pe'tshu nuni mahets'i ma'ra ya hño 

ma'na xá hño nú'u hinda ma da 
than'ahu. 
35 Hangue ogrí 'be ri jamfrihu, ngue'a 
con gue nura jamfrila ma dí tlalahu 
nara danga thaha. 
36 Mahyoni gui tsethu ne gui 'yo'tuahu 
rá paha Ajua, pa da 'ra'a'ihu nú'a xa 
ña'tlalihu!a. 
37 Ngue'a Ajua manga ja ra Maca T'ofo 
ne ena: 
Ya mero da zøhø nú'a to'o ma 
da 'ñehe. 
Ya tstutho ya pa ri 'bedi pa da 
zøhø'a. 
38Nu'a tó'o 'bui xá hño con 
gueque ma da me'tsa ra te 
po ra jamfri. 
Pe nu'bu da 'uegue de gueque, 
hindrí ho njabu. 
39 Pe nujú ma ga pe'tshu ma jamfrihu 
pa ga mpohghu, hingue ma ga 


'ueguehu pa ga 'medihu. 

1 1 1 Co ra jamfri di pahu gue xi 
majuani ma ga hañhu nú'a dí 

to'mhu. Nehe co ra jamfri dí pahu xá 

hño gue xi majuani ja nú'a hingui 

hnequi. 

2 Ajua bi ñamahño de ndu ma xitahu 

ngue'a nu'á bi me'tsa ra jamfri. 

3 Po ra jamfri dí pahu gue Ajua bi 
ma pa bi nja mahets'i ne ra ximhai. 
Hangue gatho nuya t'øt'e dí 
hanthubya, ma'met!o mi othotho, pe 
'mefa bi thoqui de nú'a hinhya'mu 
xqui hnequi. 

4 Po ra jamfri ra Abé bi hyo 'nara 
mbo'oni pa bi umbabi Ajua dega 
'baha, y nura 'baha!a gue'a ma'na xá 
hño que nú'a bi unga ra Caí. Y Ajua 
bi 'ñudi gue ra Abé mi 'bui xá hño 
ngue'a bi hñanba nú'a rá 'baha bi 
uni. Masque ya xa du ra Abé, pe 
gue'a zocaguihu thoho, ngue'a nú'a 
rá jamfri bi me'tsi'a utcaguihubya. 

5 Po ra jamfri ra Enoc bi tstixa 
mahets'i ne hinxa du. Bi thoniua'a pe 


Ra jamfri 

himbi ts'udi ngue'a Ajua ya xqui 
zits'i pa mahets'i. Pe ante da ts'its'i'a 
de guecua bi hma gue bi 'yøt'e nú!a 
ri ho Ajua. 

6 Pe nu'a tó'o hingui pe'tsa ra jamfri 
hingui tsa da 'ygt!a nú'a ri ho Ajua, 
ngue'a nu'a tó'o ne da joni co Ajua 
pe'tsi da gamfri gue 'bui Ajua, ne da 
gamfri gue ma da hñani 'nara hño 
nú'a to'o da hyoni'a. 

7 Ra Noé bi gamfri nú!a bi xipabi 
Ajua de nú'a mi ma da nja, masque ni 
'nara seña hinxqui hyandi de nú'a ra 
danga nzøthe bi ñu'tsa ra ximhai. Pe 
ra Noé bi 'yode nú!a bi 'bepabi Ajua, 
hangue bi hyoca ra arca pa bi yut!i con 
gatho ya mengu de rá ngu, pa njabu 
himbi jat'i'uja ra dehe. Y co nú'a bi 
tygt!e ra Noé po ra jamfri, ja bi hnecni 
gue nu'á mi 'bui xá hño que gatho nuya 
'tyøt'ats'oqui bi du ja ra dehe. Y Ajua bi 
ma gue ra Noé ya hinte ma ts'oqui mi tu 
ngue'a xqui gamfri'a. 

8 Po ra jamfri ra Abra bi 'yøte 
Ajua nu mi xipabi gue da zogui nú'a 
ra hai habu mi 'buila pa da ma da 
'mti ja nú'a ra hai mi ma da t'umbi 
dega tsogui. Hangue ra Abrá bi ma, 
masque himi padi habu mri ma. 

9 Po ra jamfri bi 'mti ngu 'nara nzoho 
nuni ja ra hai habu xqui ña'tua Ajua. Ja 
bi hyocni rá ngu dega carpa, ne ja bi 
'mtuhni co ra Isaac ne ra Cobo, nehe ja 
bá hocni'u yá ngu dega carpa, y nehe bi 
'muhni'u ngu 'raya nzoho, masque 
gatho'« xqui hña'tuabi nú'a ra hai'a. 

10 Ra Abra mi tø'mi gue da ma da 'mui 
nuni ja ra dahni habu nthoqui za hño 
y hinda za to da huati. Y go guese 
Ajua bi beni hanja da hyoca nura 
hnini'a, y go bi hyocse'a. 

11 Nehe ra Sara hinxqui za xqui 
me'tsa ra batsi, nu'á bi gamfri gue 
Ajua himi tsa da pata rá noya nú'a 
xqui xipabi'a, hangue po nú'a ra 
jamfrila bi ttumba ra ts'edi pa bi 'mui 
'nara batsi masque ya mra zi tia. 

12 Hangue ra Abrá masque nehe ya 

mra zi ndaxjua, pe bi 'mui 'nará t'u, y 
co nú'a ra tula bi nxanda ndunthi ya 
ja'i, y nubya ya hingui tsa to da mede, 
ngu yá ndunthi ya tsó, ne ngu rá 
ndunthi ra 'bomu nú'a 'bonga ja rá 
hyo ra ndehe. 

13 Ra Abra ne gatho yá ja'i bi du, 
y himbi hñani nú'a xqui hña'tuabi'u 
de ante da du. Pe nu'ú bi gamfri Ajua 
gue ma da umbabi 'mefa gatho nú'a 
xqui ña'tuabi'a, hangue nu'é bi 
do'mi co ra johya. Hangue njabu mi 
mañ'u gue ngu mya ne'ñu ngue'a 
himi ma da nzangua ja ra ximhai. 

14 Nu'u tó'o manga njabu, ma gue 
honga ma'na ra hai pa habu da 'mui'u. 
15 Nu'bu nú'u mi behmaha nú'a ra hai 
de habu bá ehe ra mudi, nu'bú xa 
zahma xa mengui'u pa guehni. 

16 Pe nu'á mi honga ma'na ra hai 
ma'na xá hño, y nura hai mi hoñ'u go 
gue'a nú'a bi ja mahets'i. Hangue Ajua 
hindi ntsa pa da ma gue go gue'a ra 
Ajua de gue'u, ne nu'á xa hoca 'nara 
hnini pa gue'u. 

17 Po ra jamfri ra Abra bi 'yote 
Ajua nu mi tsapi ua xi mi ja rá jamfri. 
Hangue bi zixa ra Isaac nú'a rá 'ra t'u 
pa xa hyohma pa xa umba Ajua ngu 
nara 'baha, masque Ajua xqui ña'tuabi 
gue de ra Isaac mi ma da nxanda 
ndunthi ya ja'i, ne xqui 'ñembi: 

18 “Go dri 'beto yá batsi ra Isaac.” 
19Ra Abrá mi camfri gue Ajua ja rá 
tsledi pa xa japi xa yopa nte ra Isaac. Y 
ra Abra bi 'yøt'a ra uenda gue bi yopa 
nte ra Isaac ngue'a ya mi 'bui pa da 
du, pe Ajua bi ñani'a ne bi umbabi ra 
Abrá ma'na'qui. 

20 Po ra jamfri ra Isaac bi japabi 
nú'u yoho yá t'u, 'na mra thuhu ra 
Cobo y nu ma'na ra Esaú, masque ya 
japi mri 'betho da nja. 

21 Po ra jamfri ra Cobo nu ya de mi ma 
da du bi japabi nú'u yoho yá t'u ra 
Jose, y nú'a ra ora mri japabi mi 
xocambeni Ajua, xqui ntø'tse co rá 
bordo. 

22 Ra Jose nu de ya pa da du bi ma co 
ra jamfri gue ya me Israel mi pe'tsi da 
boni de Egipto. Ne bi zipabi'u gue ra 
pa'a da bøni de guehni'u, da hña'tsua 
rá ndo'yo'a pa da nt'agui habu mi ma 
da 'muita. 

23 Po ra jamfri nu mi 'mui ra 
Moise, rá dada ne rá nana himbi zu 
nú!a ra danga nda de Egipto, masque 
nu'á xqui manda pa da tho ya zi 
teca tsiunt'a. Nu'ú bi hyandi gue ra 
Moise mra zi hoga ts'unt'u, hangue 
bi 'flagui'u hñu nzana. 
24Po ra jamfri, nu de ya mi ndangui ra 
Moise, ya himbi ne'a bi ttembabi gue go 
mra nana nurá t'ixu ra nda de Egipto. 

25 Ra Moise ma'na bi ho bi sufri 
mahyegui co rá hnini Ajua que xqui gohi 
ja rá ngu ra nda pa xa johyahma co nuya 
ts'ot'øt'e nú'u da uadi ne da thogui. 

26 Nú'á bi gamfri gue nu'bu da thogui 
ya nt'utsate ngu nú'u mi ma da thogui 
ra Zidada Jesucristo, nu'bú mi ma da 
ttumbabi ma'na ndunthi ya danga hño 
de gatho nuya hño mi ja nuni Egipto, 
ngue'a nú'á mi to'ma 'nara hoga thaha 
nú'a mi ma da umbabi Ajua. 

27 Po ra jamfri ra Moise bi boni de 
Egipto ne himbi zupabi rá cue nú'a ra 
nda de guehni. Ne bi sigui co nú'a 
xqui beni da 'yøt'e ngue'a mi camfri 
gue mi 'ñoui Ajua masque himi handi. 

28 Po ra jamfri ra Moise bi 'yøt'a 
nú'a ra ngo dega pascua, bi manda bi 
tho ya deti, y nuyá ji'u bi hnaxa ja ya 
gosthingu pa njabu nu mi thogui rá 
enxe Ajua pa da hyo yá mudi t'u de 
cada 'naya ngu de Egipto, bi thoguitho 
ja yá ngu ya me Israel, y hinte bija'u. 

29 Po ra jamfri ya me Israel bi 'raxa ja ra 
ndehe rá thuhu ra Thenga Ndehe. Bi 
hyegue ra dehe pa bi net!i ra tyonhyai ne 
bi thogui'a, y de mi ma da thogui njabu 
nú't ya me Egipto, bi jat!i gatho'u. 

30 Po ra jamfri ya me Israel bi thexa 
yoto ma pa gatho ja rá nthets'i ra hnini 
de Jericó mi jot'i dega danga jado. Y co 
yá jamfri'u bi daguise ya jado. 


RA EBREO 11 


31 Ra Raab mi 'nara ts'o'behña'a, pe co 
rá jamfri'a himbi tho ngu bi tho gatho 
nú'u ya 'ñagamfri mi 'buhni ja ra 
hnini Jericó, ngue'a nura Raab xqui 
umba ntsaya nú'u to'o xqui 'met!o da 
c'a'tsa nú'a ra hai'a. 

32 ¿Te ja ma'na ga ma? Hinga 
juadi ga ma, 'bu ga ma de ra Gedeó, 
de ra Barac, de ra Samso, de ra Jefté, 
de ra Davi, de ra Samue, ne de ma'ra 
yá 'mehni Ajua. 

33 Nú'á go gue'u co ra jamfri bi ntate'« 
de ma'ra ya hnini, y bi 'yøt'a ra hoga 
ts'utbi, y bi hñañ'u nú'a ra mfats'i xqui 
ña'tua Ajua. Co ra jamfri hinte bi ja 
nú'u bi tienttua ya zate. 

34 Nehe hinte bi ja nú'u bi tlentla ja 
'nara tsibi xi mi zø nts'edi. Nehe ma'ra 
himbi za to bi hyo't co ra mahuai. Po 
ra jamfri mi ttumbabi ra tsledi ora mi 
othobi'u. Himi tsu'u nura ora mi 'yo ja 
ra tuhni, hangue mi japi mi nest'ihi 
gatho yá ncontra. 

35 Po ra jamfri 'raya 'behña bi hyandi 
gue bi yopa nte 'ra de yá ja'i xqui du. 

Ha nu matra bi t'ø'tuabi ndunthi 
ya ts'ot'øt'e pa xa ncøhma de Ajua, 
pe masque bi tho'« himbi ncøni, 
ngue'a bi gamfri'u gue mi ma da 
yopa nte'u pa da me'tsa 'nara te 
ma'na xá hño. 

36 Nu marra bi zeta ya nt'utsate ne ya 
mfei, ha nu ma'ra asta bi njot'a fadi ne 
bri that'i co ya cadena. 

37 Nu marra bi tho dega nc'ahni. Nu 
mara bi thecuabi madetho yá ndo'yo. 
'Ra bri tsapi pa xa 'uehma de yá 
jamfri. Ha nu ma'ra bi tho co ra huai. 
Ha nu ma'ra mri maua mri mani mi 
he ya xifri dega deti ne dega t'axi 
ngue'a mi otho te da hye, ne xi mi 
thogui ra nhyoya, ya ugui, ne ma'ra 
ya tslothogui. 

38 Masque nú'é go mri 'ñepabi 'raya 
t'øt'e ma'na xá hño que gatho nú'u ja 
ja ra ximhai, pe nu'á mi naxni ja ya 
mbonthi ne ja ya t'øhø, ne mri 'ñagui 
ja ya ma'ye ne ja ya hñado. 

39 Gatho nú'u to'o bi sufri njabu, hma 
xá hño de gue'u ngue'a bi gamfri xá 
hño Ajua. Pe nu'á himbi za bi hyanda 
gatho nú'a xqui ña'tuabi Ajua, 

40 ngue!a Ajua xqui beni de guecje 
núje dya gamfrihu, gue da 'racje 'nara 
japi ma'na xá hño que nú!a bi hñani'u, 
pa nú'u ya 'betlo gamfri da dø'mi pa 
njabu ngu'u ne nguja ga hanhu 
mahyegui gatho nú!a xa ñatcahu Ajua, 
ne ga 'buhu xá hño ja rá thandi'a. 


Ga huxa ma thandihu ja 
ra Zidada Jesu 


1 2 1 Hangue nujé di pahu gue bi 

'mui ndunthi nú'u to'o bi 
gamfri, y nú'á utcahu gue xi bi 'ño 
xá hño ja yá jamfri. Hangue ma ga 
tsohubu gatho nú!a hindi hocaguihu 
ga ø'tuahu rá paha Ajua. Nehe ga 
'ueguehu de ra tstoqui drí duhu, pa 
njabu hinda zamgahu. Ga njahu ngu 
núlu pa ra taha dega 'rihi, ga tsethu 
gatho asta ga tsoñhu habu drá maha. 
2 Ma ga huxa ma thandihu ja ma 
Zidadahu ra Jesucristo nú!a xa 'racju 
ma jamfrihu, ne go gue'a faxcaguihu 
pa ga camfrihu xi xá hño. Nú'á xi bi 
sufri ja ra pont'i, pe himbi jamasu 
gatho nuya nt'utsate de nú!a ra du 
dega 'betsa bi thogui'a, ngue'a mi padi 
gue 'mefa de gatho nú'a xqui thogui 
mi ma da me'tsa ndunthi ra johya. 
Hangue nubyá ya bí hudi ja ra 'ñei de 
habu bí hudi Ajua rá Dada. 

3 Beñhu de gatho nú'a bi zeta ra 
Zidada Jesu, pa hinda zabi'ihu de 
nú!a guí thohu, nixi da du ri muihu. 
Nu'á bi zeta gatho ya ts'ot'øt'e bi 
'yø'tuabi ya 'yot!atstoqui gá ja'i. 
4Nu'ahu, masque grí ntunhu nzantho 
co ra tsloqui, pe ni 'na de gue'ahu 
hinxa tho'ahu. 

5 ¿Ha gue ya xcá pumfrihu nú'a ra 
ts'ofo bi 'ra!ahu Ajua nú'ahu gyá 
batsihu de gue'a? Ja ra Maca T'ofo 
enga njaua: 

Ma zi t'u'i, ogrí utsabi rá ts'ofo 

Ajua, 
nixi hinda du ri mui nú'bu 
tsulalila. 
6 Ngue'a Ajua zofo nú'u to'o 
madi'a, 
nehe ri castiga nú'u to'o ri 
jabatsi nú'bu hinda 'ygt'e xá 
hño'a. 
7 Ogrí uhu rá tslofo Ajua. Nu'á ri 
su'a!ihu ngue'a gyá batsihu de gue'a. 
Dí pahu gue gatho ya dada hacuabi 
nú'a ra maña di pe'tsa yá batsi, ¿ha 
ngue ha? 
8 Gatho ya batsi ttumba ra ts'ofo 'bu 
hingui øde. Hangue 'bu Ajua hingui 
'ra'ahu ra tslofo, nu'bú hingue xi gyá 
batsihu de gue'a. 
9 Nú'bu ndyá notsihu, numa dadahu mi 
tsucaguihu 'bu hinduí øtehu, y nujú ndi 
umfu ra tlequ'ei. Nu'bé ¿hanja hingo 
ma'na ga umfu ndunthi ra t'egu'ei nú'a 
ma Dadahu bí 'bu mahets'i, pa njabu 
da nja ma tehu nzantho? 
10 Nú'bu ndyá notsithohu, numa dadahu 
bi 'racju ra ts'ofo po 'raya zi patho y ngu 
nú'a bi ne'u. Pe nu Ajua ri 'racju ra tstofo 
pa ma hñohu pa nzantho, pa njabu ga 
'buhu xá ntlaxi ngu 'bw'a. 
11 Xi majuani, ni 'nara ja'i hindi johya 
nura ora di ncastiga. Tu rá mui, ha. Pe 
nu'a tó'o da hñanga ra ts'ofo, 'mefa 
ma da me'tsa 'nara hoga te ne da 'mui 
te rá 'ñentho. 


Xá nts'o ma da thogui nú'« to'o 
hingui ne da 'yode rá noya Ajua 


12 Hangue nú!ahe guí tu ri muihu, 
dá nuhu ri mfenihu ne 'yothu ra 
tsledi pa gui siguihu co Ajua. 

13 Ne 'yohu za hio, pa njabu nú'u ya 
cu hingui 'yo za hño ja rá 'ñu Ajua, da 
'ño xá hño, ne da ze yá jamfri. 

14 'Yothu gatho nú'a da za pa gui 
'buhu 'nara hoga'mui con gatho. 
Nehe nsuhu pa strá nt'axi ri tehu, 
ngue'a nú'u hinstrá ntlaxi yá te, 
hinda ma da hyandi Ajua. 

15 Nsuhu xá hño pa ni 'na de gue'ahu: 

hingui 'behu nú'u ya japi ri 'racju Ajua. Y 
nsuh+ pa hinda te ya tstomfeni madetho 
de gue'ahu, pa hinda ts'ocua yá mfeni 
gatho ma'ra, ngu 'nara tstondapo xá nju. 
16 Nu'a ma gui 'yothu, gui jamasuhu 
pa ni 'na de gue'ahu hingui hñuxhu co 
ya 'behña nú'u hingo xi ri 'behñahu, 
nixi ya 'behña hinda hñuxui ya 'ñoho 
nú'« hingo xi yá dame. Nehe 
jamasuhu gue ni 'na de gue'ahu hingui 
utsahu gatho nú!a di muui ja rá thandi 
Ajua, ngu bi 'yøt'a ra Esaú bi unga rá 
japi hønse po 'nara hñuni bi ttumbabi, 
y nura japi'a xqui umbahma Ajua 
ngue'a guela mra madi t'u de ra Isaac. 
17 Guí pahu gue ra Esaú nu mi nehma da 
yopa hñanga ra japi de rá dada, ya himbi 
za bi ttumbi ma'na'qui. Masque xi bi 
nzoni ra Esaú, pe ya himbi za bi pata ra 
cohi pa xa yopa ttumba nura japi'a. 

18 Nujá hindi njahe ngu nú'u ya 
me Israel nu mi umbabi Ajua nura ley. 
Nu'á bi zoni asta ra t'gho Sinaí nú'a 
tsa to da net'i. Nura t'øhø'a mi zø, ne 
mi jani ra 'bexuui ne ra bunthi. 

19 Nu'á bi 'yode nú'a ra trompeta bi 
nzuni, nehe bi 'yøde rá noya Ajua mi 
zofo'«. Nu mi 'ygde'u nura noya!a, bi 
bantebi'u ra Moise pa da xipabi Ajua 
gue ya hinda sigui da zofo njabu'u. 

20 Ngue'a himbi za bi zeta nú'a ra 
hmanda bi xipabi'u Ajua ne bi 'ñena: 
“Asta 'nara mbo'oni, 'bu da net'a nuna 
t'øhøna, pe'tsi da tho co ya nc'ahni o 
co ra lansa.” 

21 Xi mi unga ra ntsu nú'a mri 
hnequini, asta ra Moise bi 'ñena nehe: 
“Asta ri 'raca ra huat'i co ra ntsu.” 

22 Pe nujú nu de dá camfrihu Ajua 
ya stá jonihu ja núla ra tigho rá 
thuhu Sion habu bí ja rá hnini Ajua 
nú!a te, y nú'á go gue'a ra Jerusale 
nú!a bí ja mahets'i habu bí 'bu ya 
'motho dega enxe. 

23 Nú'á xa munts!i pa brí nsunda Ajua. 
Ne stá muntshuni con gatho ma'ra ya 
batsi de Ajua nú'u ya xa tlopa yá 
thuhu nuni mahets!i mahyegui con 


RA EBREO 12, 13 


guecju, y stá hañhu yá japi Ajua ngu 
ttumba nuya mudi t'u. Ne stá tsohu ja 
rá thandi Ajua nú'a to'o ra Nzaya de 
gatho. Sta tsøhøhu habu bí 'bei nd'u 
bi hñoja'i, nú'u ya xa zits'i Ajua pa da 
'mui za hño ja rá thandi'a pa nzantho. 
24 Ne stá jonihu ja ra Zidada Jesu nú'a 
to'o po rá du bi nja ra 'ra'yo cohi, y 
stá mpøhøhu po rá ji bi mfani nú'a 
utcaguihu nú'a ma'na za hño que rá ji 
nú'a ra mbo'oni bi hyo ra Abé dega 
hña'ti. 

25 Por gue'a jamasuhu gui 'yptehu 
Ajua nú!a zo'alihu. Nú'u to'o himbi 
'yøte rá noya Ajua nú'a bi manga ra 
Moise nuua ja ra ximhai, nu'ú himbi 
mpont'ui rá cue Ajua. Xigaguihu, 'bu 
hinga ptehu nú'a bá ehe de mahets'i 
pa e bi zocaguihu, ma'na hinga 
mponthu rá cue Ajua. 

26 Ajua co rá noya bi japi bi mbi ra hai 
nd'a ra pa bi unga ra ley. Pe nubyá 
ena njaua: “Ma ga japi da mbi ra hai 
ma'na'quitho, nehe mahets!i ma ga 
japi da mbi.” 

27 Nu mi 'ñena “ma'na'quitho”, xicju 
gue ma da 'medi gatho nuya t'øt'e xa 
hyoqui ne ri mpadi, pa go da gohi 
nú't ya t'øt'e hingui tsa da mpadi. 

28 Hangue ma ga umfu njamadi Ajua 
gue nurá hnini'a habu ma ga maha 
hingui tsa da mpadi. Ma ga pephu 
Ajua co ndunthi ra tlequ'ei ne co 
ndunthi ra ntsu ngu nú'a ne'a. 

29 Ngue'a Ajua ma da huata gatho ya 
tstoqui, nja ngu 'nara tsibi ri huata 
gatho nú'a ja. 

Hanja da za ga othu nú'a ne Ajua 
1 3 1 Siguihu gui mpe'tsua 

hmatehu 'na ngu ma'na. 
2 Ne oxqui pumfrih+ gui umfu ntsaya 
nú'u tsoñ'ahu ja ri nguha, ngue'a bi 
njabu 'ra bi umba ntsaya 'raya enxe 
masque himi padi'« ua mya enxe. 

3 Ne oxqui pumfrihu ya 'yofadi, 
'yothu ra uenda gue go guí ohy fadi. 
Nehe oxqui pumfrihe nú'« thogui ya 

nt'utsate, ngue'a ne'ahu guí 'yothuua 
ja ra ximhai. 

4 Gatho'ihu cumplihu nura cohi 
gá pe'tshu nu nga nthatihu. Xi da 
nsuhu pa hingui ts'oca ri nthatihu, 
ngue'a Ajua ma da hña'mba nguenda 
nú'u ya zinga medinthati ne nú'u ya 
'ne'behña. 

5 Odi oda ri mfenihu ra boja. Dá 
hñu ri muihu co nú'a ya guí pe'tshu. 
Ngue'a Ajua ena: “Hinhya'mu ga 
tsoc!athohu, nixi ga hec!athohu.” 

6 Hangue co ma jamfrihu da za ga 
eñhu: 
Ajua go gue'a faxcagui; 
hangue hinga tsu ni 'nara ja'i 
de nú!a beni te da 'ygtcagui. 

7 Oxqui pumfrihte nú'« ri ma!yohu 
bi zo'ahu de rá noya Ajua. Pahu xá 
hño de yá te'u ne de yá hoga 'befi. 
Tenhu nú!a ra jamfri xa me'tsu. 

8 Ra Zidada Jesucristo go guet'a 
de mande, de nubya, ne pa nzantho. 
9 Hangue oxqui hoph+ to da zix'a'ihu 
pa gui tenhu ma'ra ya nt'utuate nú'u 
'na'ño. Ma'na xá hño ga hoñhu rá 
mfats!i Ajua que ga tenhu ya nzai dega 
hñuni nú'u t'øt'e pa Ajua, ngue'a nuya 
hñuni'e hingui faxa nú'u to'o ri deni'u« 
pa da za da 'mui xá hño co Ajua. 

10 Ya macja de ya xodyo nú'u 
pepabi Ajua ja yá nija'u, ho ya 
mbo'oni pa umbabi Ajua dega hña'ti, 
nepu nura ngo go tsi'u. Pe nura 
hña'ti bi t'øt'e por guecju, 'na'ño. Y 
nuya macja'u, pa gue'u hinte ri muui 
nú'a ra hña'ti bi t'øt'e por guecju 'bu 
sigui'u ho ya mbo'oni dega hña'ti. 

11 Nuyá ji nuya mbo'oni tho, haxa ya 
nda gá macja pa mbo ra Maca Luga Xá 
Nsunda pa da hñaca ya ts'oqui. Y nuyá 
ngo nuya mbo'oni'u ts'at'a møte ra 
hnini. 

12 Hangue nehe ra Zidada Jesu bi du 
møte ra hnini pa bi xugaguihu co rá 
maca ji'a. 

13 Hangue ma ga tenhu ra Zidada 

Jesu, ne ga tsohu gatho ma ndaxjua 

jamfrihu, ga øthu ra uenda gue necju 
ya stá poñhu de ra hnini pa ga sufrihu 
ra nttutsate mahyegui co ra Zidada 
Jesu. 

14 Ngue'a nujú hindi pe'tshu 'nara 
hnini de guecua ja ra ximhai habu ga 
'buhu pa nzantho. Nujú dí hoñhu 
'nara hnini nú'a ma da hnequi 'mefa. 
15 Hangue po rá thuhu ma zi Hmuhu 
ra Jesucristo ma ga xocambenihu Ajua 
nzantho. Nuna sócambenina guehna 
ngu 'nara hña'ti pa Ajua nú!a rí 'ñepi 
ga umfu co ma nehu. 

16 Nehe oxqui pumfrihu gui 'yø'tuahu 
ra hño ma'ra, ne gui faxhu nú'u to'o 
hinte pe'tsi. Nu'bu gui 'yothu njabu, 
gue'a ngu 'nara hña'ti guí umfu Ajua, 
y núlá gue'a ri ho'a. 

17 'Yote ri ma'yoh+u. 'Yothu nú'a 
da zi'a'ihu'u, ngue'a go gue'u ri 
sula'ihu ne go gue'u pe'tsi ma da 
dapa nguenda Ajua. 'Yotehu'u pa da 
za da mpefi co ra johya, hingue co ra 
dumui. Nu'bu co ra dumui ri mpefi'u, 
nu'bé hinte ma gui hañhu. 

18 'Yaphu Ajua por guecje. Nuje dí 
camfrihe gue dí 'buhe xá hño, ne dí 
nehe gue nzantho ga 'yohe xá hño de 
gatho nú'a dí pthe. 

19 Y nehe xi dí bante'ihu gui 'yaphu 
Ajua pa 'nihi ga pengui ga tsoñ'ahu. 


Rá ngats'i ra carta habu 'benpabi 
ra nzengua ya gamfri ne t'apa Ajua 
por gue'u 


20 Ajua nú'a unga ra hoga'mui bi 
japi bi yopa nte de ja ya du ma zi 
Hmuhu ra Jesucristo, nú'á go gue'a 
ma danga Ma'yohu, y po rá ji'a bi nja 
nú!a ra cohi pa nzantho. 

21 Ajua da 'ra'ahu ra tsledi pa gui 
'buhu xá hio pa da za gui 'yo'tuahu rá 
paha'a, ne pa njabu co rá mfats'i ma 
Zidadahu ra Jesucristo gui 'buhu ngu 
nú!a ne'a. ¡Drá nsunda ra Zidada 
Jesucristo pa nzantho! Njabu gue'a. 

22 Dí bante'ihu zi cuhu, gue osti 
tsabi'ihu gui 'yødehu xá hño nuna ra 


El Nuevo Testamento en el hñahñu (otomí) del Valle del Mezquital © La Liga Bíblica 1970, 2009 


395 


ts'ofo dí 'ra'ahu, ngue'a himbi za dá 
zi'ahu gatho nú!a ndi ne ga zi'ahu. 
23 Ne dí ne ga xi'ahu gue ma zi cuhu 
ra Timu ya bi boni de ja ra fadi. 'Bu 
'nihi da zøhø de guecua!a ga me'bebu 
pa ma ga c'a'ts'a'ihe. 


RA EBREO 13 


24 Fatlajuahubu gatho nú'u to'o 
sula'ihu, ne gatho nú'u ma cuhu de 
ra jamfri. Ne ri fat'ajua'ihu ya cu me 
Italia. 

25 Ajua da max'a'ihu guí gathohu. 
Njabu gue'a. 

RA CARTA NÚ'A BI 'YOFO RA SANTIAGO 


Ra Santiago opabi ya gamfri nú'u xa 
boni de yá hai ne haburaza "bui'u 


1 1 Núga drá Yego dí pepabi Ajua 

ne ra zi Hmu Jesucristo. Dí 
zengua'ihu gatho nú'ahu xcá ehehu 
de nú'u 'rettlamayoho yá t'u ra Israel, 
xcá poñhu de ri haihu ne haburaza 
guí 'buhu. 


Ra mfadi nú'a bí ehe de Ajua 


2 Ma zi cu'ihu, xi da johyahu ora 
guí thohu ya thogui. 

3 Ngue'a guí padihu gue nura ora guí 
thohu ya thogui gue'bu ma'na da ze 
ri jamfrihu pa ma'na gui tsethu. 

4 Hangue osta zabi'ihu gui tsetihu, pa 
njabu ma'na da nja ri jamfrihu, ne 
hinte gui 'bedihu pa xi gui 'buhu xá 
hño ja rá thandi Ajua. 

5 'Bu 'na de gue'ahu grí 'behu ra 
mfadi, 'yaphu Ajua y nú'á da 'ra'ahu, 
ngue'a nu'á umba gatho ntd'u to'o da 
'yapabi'a ne uni ndunthi, ne hingui 
uni dega cue. 

6 Pe nuto adi ra mfadi, dá 'yadi co ra 
jamfri, hinda duhu. Ngue'a nu'a tó'o 
di duhu, nurá mfeni'a nja ngu ra dehe 
nú'a ent'a ra ndahi rí maua rí mani. 

7 Hangue nu'a tó'o njabu rá mfeni, odi 
hu rá mui gue da ma da hñani te da 
hñani de Ajua. Nú'á hinte ma da 
hñani'a. 

8 Ngue'a nu'a tó'o di yohna rá mfeni, 
hingui padi nda'a da 'yot!e. 

9 'Bu 'nara gamfri hinte pe'tsi 
ne othobi ni 'nara nsu, dá johya'a 
ngue'a Ajua e'tsuabi rá nsu. 

10 Ha nu'bu 'nara gamfri pe'tsa 


gue nú'a pe'tsi hinte di muui ja rá 
thandi Ajua. Ngue'a nuya rico tu, nja 
ngu yá døni ya ndapo, hinte tseti'u. 

11 Nurá døni ra ndapo, sta c'onts'a ra 
hyadi ne sta pat'i, da 'yot'a rá 'bai, ne 
da hyge yá dgni, ya ja bi uahni gatho 
ra dgni, y ya hingui hnequi mahotho. 
Njabu thoho 'nara rico co rá nsu ne yá 
ndunthi yá hño, di mpefi y sta damfri 
da uadi gatho. 


Ya ts'othogui ne ya ts'omfeni 


12 Njapi nú'a to'o tseta ya thogui, 
ngue'a nu'bu da zeti, Ajua ma da 
umbabi ra te pa nzantho ngu 'nara 
corona dega thaha nú'a xa ña'tui da 
umba nú'u to'o di madi'a. 

13 'Bu 'na benga 'nara tstomfeni pa te 
da 'yøt'e, odi ma gue nú'a ra tstomfeni 
beni'a gue xqui 'ñehe de Ajua, ngue'a 
Ajua hingui beni ni 'nara tstomfeni y 
nixi japa 'nara ja'i da benga 'nara 
tstomfeni. 

14 Pe rá ts'onc'at!i cada 'na ja eheni ya 
tstomfeni ne di hñat'ase'a, y go gue'u 
japi da 'yot!a ya tstoqui. 

15 'Bu rá ts'onc'at'i 'na japi da beni te 
da 'yøt'e xá nts'o, nepu da 'yøt'a nú'a 
beni, nu'bé ya xa 'yotla 'nara ts'oqui, 
ne nura tstoqui'a japi da 'medi. 

16 Hangue ma zi hmadi cu'ihu, 
oguí hopa ri mfenihu da hya'a'ihu. 
17 Ajua nú'a bí 'bui mahets'i, nú'a to'o 
bi hyoca ra hyadi ne ra zana ne ya tsp, 
go gue'a di 'racju gatho ya hño. Ra 
hyadi ne ra zana ne ya tsø di mpadi, 
pe Ajua hinhya'mu xa pata rá 'mui y 
nixi hinhya'mu ma da pati. 

18 Ajua po rá paha sehe bi 'yøt'e pa dá 


ndunthi ya hño, dá johya!a 'bu da badi mbatsihu de gue'a nu ndá camfrihu rá 

noya nú!a majuani. Y njabu go 
guecaguihu dya mudi sofohu de nú'u 
bi hyoca Ajua. 


Ra jamfri nú'a majuani 


19 Hangue ma zi hmadi cu'ihu, 
hñuxhu nt'øde xá hño nú'a guí 
ødehu. Beñhu xá hño nú'a ma gui 
mañhu, ne oguí ncuehu 'bestho. 

20 Ngue'a 'bu 'nara ja'i xi ri ncue, 
hingui tsa da 'yøt'a nú'a ri ho Ajua. 

21 Hangue tsohubu gatho ya tslot!pt!e 
ne gatho nú'a za nts'o. Camfrihu con 
gatho ri muihu rá noya Ajua nú'a ya 
xa 'bot!i ja ri corasohu. Nura noya!a ja 
rá tsledi pa da pøhø'ihu. 

22 'Yothu nú'a xi'ahu rá noya 
Ajua, hingue hónse gui 'yodehu, 
ngue'a nu'bu hingui 'yot'ehu nú'a 
guí odehu, njabu guí hñatlasehu. 

23 Ngue'a nula to da 'yøde rá noya 
Ajua ne hinda 'ygt!a nú'a ma, nu'bú 
nja ngu 'nara ja'i nú'a di yot'a rá hmi 
ja ra hñe. 

24 Ha ngu bi uadi bi yot'a rá hmi, 
'bestho bi pumfri mi tengu rá hmi. 

25 Pe nuto da hñuxa nt'pde nú'a te 
manga rá noya Ajua ne hinda puméfri, 
ne da 'ygtle nú'a ma, nu'bú Ajua da 
japi. Rá noya Ajua nja ngu 'nara ley 
nú'a dí gthu co ma pahahu pa da nja 
ma hoga tehu. 

26 'Bu 'na de gue'ahu guí beñhu 
gue guí pephu Ajua, ne hinguí handa 
nú'a guí mañha, guí hu ri muihu gue 
guí pephu xá hño Ajua, pe hina. 

27 Nuna guehna ra hoga 'befi nú'a ri 
ho Ajua ma Dadahu: Gue nu 'na da 
maza ya hyoya batsi nú'u jolo yá nana 
ni yá dada, ne nuya hyoya viuda, ne 
da nsu pa hinda nts'ogui co ya 
ts'ot'øt'e de ra ximhai. 


Hinga xécje nú'u to'o ga numansuh+ 
2 1 Ma zi culihu, 'bu majuani guí 
camfrihu ma zi Hmuhu ra 


Jesucristo xá nsunda, oguí xúcju 
'met'o nú'u to'o gui numansuhu. 


RA SANTIAGO 1, 2 


2 Nu'bu da yut'i habu guí øt'a ri 
hmunts'ihu 'nara ja'i xi dri hñe xá hño 
y dri hña ya mfo'ye dega oro, ha nehe 
da yutla 'nara hyoya di he ya zi zedutu, 
3 y nú!a to'o dri hñe xá hño go gui 
umfu ntsaya co ra tlequ'ei ne gui 
'iembabihu: “"Yotcahe ra mate grí 
'fiecua gui hñudi”, ha nura zi hyoya 
gui 'ñemfu: “Nu'í ja da 'bahmab+”, o 
gui 'ñemfu, “Ja da hñupu ja ra hai.” 
4 ¿Hanja guí gthu njabu gue guí 
ha'mdahu nú'u to'o guí numansuhu? 
Hingui ho nú!a ri mfeni gue guí 
xúctahu ya ja'i. 

5 Ma zi hmadi cu'ihu, 'yódehu: 
¿Ha hinguí pahu gue go Ajua xa 
huahna ya hyoya nuua ja ra ximhai 
pa go gue'u da hñani ya japi de 
mahets'i po yá jamfri? Nehe go 
gue' xa huahna Ajua pa da ma dí 
'muhuini habu bi manda'a, nehe xa 
hña'tuabi gue da 'muhuini gatho 
nú'u to'o ri madi'a. 

6 Pe nu'ahé guí numa'ñuhu ya hyoya, 
ha nuya rico go guí numansuhu. Pe 
¿ha gue hinguí pahu gue go ya rico 
ha!a'ihu ne tsix!ahu ja ra tstutbi? 

7 ¿Ha hingo gue'u tsani nurá hoga 
thuhu ma zi Hmuhu ra Jesucristo nú'a 
to'o po rá thuhu'a xa thump'a'ihu gyá 
gamfrihu? 

8 Ra Maca T'ofo ena njaua: “Madi 
ri miqu'eiui ne gui su ngu grí nsu 
sehe.” Nu'bu xi majuani guí pthu 
nuna ra maca hmanda, nu'bé ha, guí 
øthu xá hño. 

9 Pe nu'bu guí xúctahu hønse nú'u to'o 
guí madihu, nu'bé guí pthu 'nara 
tstoqui, y nurá ndaxjua ley ra Moise 
ma gue guí tuxhu ra tsloqui ngue'a 
hingá øthu nuna ra maca hmandana. 
10 Ngue'a nu'a tó'o øt'a gatho nú'a 
manga ra ndaxjua ley, pe 'bu da 'medi 
'nara hmanda hinda 'ygt'e, nu'bú nura 
ja'i'a ya bi duxa ra tstoqui de gatho 
nú'a manga ra ndaxjua ley. 

11 Ngue'a Ajua bi manga ja ra ndaxjua 
ley ne bi 'ñena: “Oxqui nzinga 


El Nuevo Testamento en el hñahñu (otomí) del Valle del Mezquital © La Liga Bíblica 1970, 2009 


RA SANTIAGO 2, 3 


medinthati”, nehe bi 'ñena: “Oxqui 
hote.” Nde'bú, 'bu hingrá zinga 
medinthati pe 'bu grá hyote, njabu ya 
hinxcá øt'e ngu nú'a manga gatho ra 
ndaxjua ley. 

12 Pe nujé dí camfrihu ra 'ra!yo ley 
nú!a dí pthu co ma pahahu, hangue ga 
ñahu ngu rí 'ñehe ne ga pthu gatho 
nú'a xá hño, ngue'a Ajua ma da 
hñabgahu nguenda ua stá othu nú'a 
manga nuna ra 'ra!yo ley ua hina. 

13 Nú'a ra pa Ajua ma da hña'mba 
nguenda ya ja'i hinda ma da huequi 
nú'u to'o himbi hueca yá miqu'eiui. Pe 
nu'u tólo ri hueca yá miqu'eiui, Ajua 
ma da huequi'u nú!a ra pa'a. 


'Bu da nja ra hoga jamfri da 
nja ya hoga 'befi 


14 Ma zi culihu, ¿te di muui 'bu 
'nara ja'i da 'ñena gue camfri, pe 
hingui øt'e nú'a xá hño? ¿Ha gue 
nú'a rá jamfri'a tsa da pøhø'a? Hina, 
hinda za. 
15'Bu 'nara cu o 'nara nju otho te da 
hye ni te da zi, 

16 y 'na de gue'ahu gui 'ñemfu: “Nde, 
ga nzenguathohu, ri ma te rá 'ñentho 
y Ajua da max!a!i”, pe nu'bu hingui 
umfu nú'a honi nura cu'a, nu'bú hinte 
bi muui nú'a gá xiphu!a. 

17 Nehe njabu ma jamfrihu. Nu'bu 
hønse ra jamfri dí pe'tshu ne hindí 
gthu xá hño, nu'bé hinte di muui nú'a 
ra jamfri dí pe'tshu. 

18 Da za njaua ga xiphu 'nara cu: 
“Nu'í honse guí camfri, y nugá go dí 
gtla nú'a za hño. Guí nehma gui 
'hutca ri jamfri pe hinguí øt'a nú'a xá 
hño, ha nugá ga u't'a'i ma jamfri 
ngue'a dí øt'a nú'a xá ho. 

19 Nu'í guí camfri gue 'nat'a Ajua 'bui, 
y xá hño guí camfri njabu. Nehe ya 
tslondahi camfri gue 'nat'a Ajua 'bui, 
pe nu'á di huat!i co ra ntsu. 

20 Nu'í grá 'bemfeni. ¿Ha hinguí padi 
gue hinte di muui ri jamfri 'bu nehe 
hinguí øt'e xá hño?” 

21 Ndu ma dadahu ra Abrá bi zixa rá 
t'u mra thuhu ra Isaac pa xa hyohma 
ja ra ata, hangue Ajua bi ma gue hinte 
ma tsloqui mi tu ra Abra ngue'!a nu'á 
bi 'yøt'a nú'a bi xipabi Ajua. 
22 Hangue njabu ya dí pahu gue rá 
jamfri ra Abra mi peui mahyegui nú'a 
ra hoga 'befi bi 'yøt'e nehe. Y co nú'a 
ra hoga 'befi bi 'yøt'e bi 'ñudi gue xi 
mi ja rá jamfri. 
23 Hangue bi njabu ngu nú'a manga ra 
Maca T'ofo, ne ena: “Ra Abrá bi 
gamfri Ajua, hangue Ajua bi ma gue 
ra Abra ya hinte ma ts'ogui mi tu.” 
Nehe Ajua bi ma gue mra amigo'a. 

24 Hangue dí pahu xá hño gue 
Ajua ma gue ya hinte ma ts!loqui 
dí tuhu ngue'a hingue hønse dí 
camfrithohu, pe nehe dí othu nú'a 
xá hño. 
25 Nehe ra Raab masque mi 'nara 
tslo'behña'a, pe Ajua bi ma gue ya 
hinte ma ts'oqui mi tu'a ngue'a xqui 
'yøt!e xá hño nu mi umba ntsaya yá 
'mehni ra Josue, nehe bi mats'i'u pa bi 
bøni pa ma'na ra 'ñu pa bi mengui'u 
habu xqui 'ñehe. 
26 Hangue njabu numa jamfrihu, 'bu 
hindí gthu nú'a za hño, hinte di muui, 
nja ngu ma ndo'yohu, 'bu ya xa du, ya 


hinte di muui. 
3 1 Ma zi cu'ihu, hinxá hño gue 
ndunthi de gue'ahu guí ne gui 
nxahnatehu ja ya nija, ngue'a dí 
pahu gue ma'na ma da thabgahu ra 
uenda núju dyá xahnatehu. 
2 Ngue'a gathoguihu xi dí pthu 
ndunthi ya t'øt'e xá nts'o ne hingui tsa 
da 'mutho ma nehu. Pe nu'b+ 'nara cu 
padi da zama rá ne, nu'bú nura cu'a 
padi da zama gatho rá ndo'yo nehe, ne 
xi øt'e gatho nú!a xá hño. 
3 Ngu 'nara fani ga hu'tsuahu 'nara 
frenu pa ga tsambahu rá ne pa da 
tyode, nu'bú da za ga tsambahu gatho 
maxogue rá ndo!yo. 


Ya noya nú'u dí mañhu 

40 ngu 'nara barco, masgue zi dra 
dangui ne xi di tsedi 'nara bunthi pa 
da 'yent!i, pe 'nara ja'i da za da 'yet'a 
nura barco!a co 'nara t'uca bøja, ne da 
zits'i habu go da ne'a. 

5 Njabu ma nehu nehe, masque xi ra 
notsi pe da za da japi da nja ndunthi 
ya ts'ot'øt'e. Nja ngu 'nara zi xeca 
tsibi, ¡hangu rá ndangui hmaha 'nara 
mboza tsa da nzø! 

6 Hangue njabu ma nehu, tsa da 'yøt'a 
ndunthi ya tslocate, y nja ngu ra 
ximhai nehe xi xá nts'o, ngue'a ma 
nehy ri tsloga gatho ma ndo!yohu co 
nú'a te ma. Co ma nehu da za da 
ntsloca ma hoga'muihu, ne 'bu te dí 
mañhu xá nts'o, nuya noya'u bí ehe 
de ja ra nidu. 

7 Ra ja'i tsa da max'o gatho nu'araza 
ra mbanga zu'ue, ngu ya ts'ints'u, ngu 
nú'u ya zulue jutla yá mui ja ra hai, ne 
ngu nú'u ya zulue 'bui ja ra ndehe, ne 
ya xa max'o'u. 

8 Pe numa nehy hingui tsa ga tsamihu, 
ngue'a xi xá nts'o, nja ngu rá ne ra 
qu'eña hote. 

2 Co ma nehu dí xocambenihu Ajua 
ma Dadahu, y co ma nehu dí tsañhu 
ma miqu'eihte masque gathoguihu xa 
hyógaguihu Ajua ngu rá 'bai'a. 

10 Hangue co ma nehu dí xgca- 
mbenihu Ajua, y co ma nehu dí 
tsantehu nehe. Ma zi cu'ihu, hindí 
'epcahu ga othu njabu. 

11 ¿Ha gue da za 'nada ra pothe da 
boho ra t'asdehe mahyegui co ra 
uxcadehe? Hina, hinda za. 

12 Ma zi cu'ihu, ¿ha gue da za 'na 'bai 
ra igo da unga ya olivo? ¿O 'nara 'bai 
gá obxi da unga ya igo? Hina, hinda 
za. Nixi 'nara pøthe hingui tsa da boho 
ra tslothe ne ra tlasdehe. 


Ra mfadi nú'a majuani 
13 ¿To'o 'na de gue'ahu ra nimfeni 
ne ra bamhya? Nu'a tó'o ra bamhya 
ne ra nimfeni dá 'ñudi rá hoga'mui 
co ya hoga 'befi, ne hinda 'ñets'i co 


RA SANTIAGO 3, 4 


nura mfadi pe'tsi, ngue'a nula tó!o 
pe'tsa ra hoga mfadi hingrá 'ñets'i. 
14 Pe nu'bu gyá ndustehu ne guí ne gui 
nsehehu, ogyá 'ñets'ihu gui 'ñeñhu gue 
xi guí pe'tshu ra hoga mfadi, ngue'a 
gue'a 'nara nctuamba. 

15 Ngue'a nú'a ra mfadi guí pe'tshu 
gue!a dega ximhai, ne dega ja'i, ne 
dega tstondahi, hingo de Ajua. 

16 Ngue'a nu habu ja ra nduste ne 
habu ne da nsehe 'na, nuni ja guehni 
ja ra tuhni ne gatho ya ts'ot'øt'e. 

17 Pe nu'u tó'o pe'tsa nú'a ra mfadi bí 
ehe de mahets'i, gue'u xá ntlaxi yá 
mfeni ne hingyá 'yotlatuhni. Nu'ú ya 
hoja'i, ya hoga'yode ne xi ja yá 
huecate ne nzantho gt'e xá hño. 
Hingui yohna yá mfeni, nixi hingyá 
yohmi. 

18 Nu'u tó'o 'bui te rá 'nentho, ne 
hingyá 'yot'atuhni, nu'á udi 'nara 
hoga'mui pa nehe ma'ra da 'mu 'nara 
hoga'mui, nja ngu 'nara 'bot!i nú'a 
'bot!i pa 'mefa da nja 'nara hoga sofo. 


Mahyoni hinga madihu ya 
ts'ot'øt'e de ra ximhai 


4 1 ¿Hanja grí ntsuihu ne gri 
ntuñhe 'na ngu ma'na? Nu'ahé 
grí ntuñhu ngue'a guí pe'tshu ya 
ts'onc'at'i y nuya tstonc'at'i'u gue'a 
ja'ahu gui ntuñhu. 

2 Guí nehmah+ te gui pe'tshu, pe 
hingui tsa te gui pe'tshu, hangue guí 
ne gui hñotehu. Gyá ndustehu pe 
hingui tsa gui pe'tshu nú'a guí nehu, 
hangue asta grí ntuñhu pa gui 
pe'tshmahu nú'a guí nehu. Hingui tsa 
te gui pe'tshu ngue'a hinguí aphu 
Ajua. 

3 Haha, guí adihu, pe hingui t'a'ahu 
nú'a guí adihu ngue'a hinguí adihu 
ngu ri 'ñehe. Guí adihu hónse pa gui 
johyahu ja ya ts'ot'øt'e de ra ximhai. 
4 ¡Núlahu guí madihu ya ts'ot'øt'e de ra 
ximhai ne hinguí madihu Ajua, guí 
njahu ngu ra zinga medinthati! ¿Ha 
hinguí padihu gue 'bu grí madihu ya 

ts'ot'øt'e de ra ximhai, nu'bé grí utsahu 
Ajua? Hangue nu'a td'o xi ne da madi 
ya t'øt'e de ra ximhai, nú'á ya ri utsa 
Ajua. 

5 ¿Ha guí beñhu gue hinte ri muui ra 
Maca T'ofo nu habu ena?: “Nurá Maca 
Ndahi Ajua bá pehni pa da 'mu ja ma 
corasohu, nú'á go guela madiguihu, y 
nu'á ne gue xi ga madihu Ajua.” 

6 Nehe Ajua go gue'a ri 'racju ra danga 
mfats'i. Nu ja ra Maca T'ofo ena njaua: 
“Ajua hingui faxa nú'u to'o ri 'ñets!i ne 
ri nøt'e, pe nu'u tólo hingyá nøt'e ne 
hingyá 'ñets'i, nú'á ha, fats'i.” 

7 Hangue 'ygtehu Ajua, ne ng'tuahu ra 
tstondahi y nú'á da 'uegue de gue'ahu. 
8 Jonihu co Ajua y nú'á da joni con 
gue'ahu. Nú'ahu guí othu ya tstoqui, 
'ueguehu de gue'u pa strá ntlaxi ri 
tehu. Ha nú'ahu guí yohna ri mfenihu, 
ntso'mhu de nú!a guí pthu, pa njabu 
da za da tlaxca ri corasohu. 

9 Ntsg'mhu de ri tstoquihu, ne dá du ri 
muihu de gatho nú!a xcá 'yothu, ne 
nzoñhu. Nuri thedehu, dá mpunga ts'oni, 
y nuri johyahu, dá mpunga dumui. 

10 Ogrí 'ñexhu ja rá thandi ra Zidada. 
Ñobrihu y nu'á go da 'ñex!a'ihu 'mefa. 


Hiní 'ñepi ga 'yøhu ma cuhu 


11 Ma zi cu'ihu, ogrí noñhu 'na 
ngu ma'na. Nu'a tó'o noni rá cu o ri 
'yø de nú'a te øt'e, nú'á ja ra uenda 
go ngma'ñu ra ley ne ri 'yø. Nula tó'o 
ri 'yø ra ley, ya hingo gt'a ngu nú'a 
manga ra ley, ngue'a ya ri 'ñetta 
nzayase. 

12 Ajua go bi hyoca ra ley y go gue'a 
ra nzaya. Y nu'á go gue'a tsa da ñanga 
ya ja'i, nehe tsa da mehna to da 
mehna ja ra tsibi. Pe xi'a!i, ¿to'o'igue 
pa gui 'yø ri miqu'eiui? 
Hinto padi te da nja rixudi 
ndamani 

13 Nú'ahu guí eñhu njaua: “Núbya 
rapaya o rixudi ga maha ja nú'a ra 
hnini dí mañhu, y ja grá 'buhuni 'na 

njeya, ne grá ntuquihu ne grá mpahu 
pa grá tahahu ra boja.” 

14 Njabu guí beñhu, pe nixi guí padihu 
te grá haxhu xudi. Nujú hindi pahu 
hangu ya pa ma ga ntehuua, ngue'a dí 
njahu ngu ra 'bónguui ri hnequi ne 
hints'u ya!a da 'metho. 

15 Hangue ma'na xá hño gui 'ñeñhu 
njaua: “'Bu Ajua gue'a rá paha, ne 'bu 
da 'racju ra te ne ra nsequi, nu'bé ha, 
ga gthu gatho nú'a dí beñhu.” 

16 Pe nu'ahú grí 'ñets'ihu co ri mfeni 
sehehu. Y nu gatho ri nt'ets'ihu xi xá 
nts'o. 

17 Ne nu'a tó'o padi da 'ygt'e nú'a xá 
hño pe hingui øt'e, nú'á go gue'a 'nara 
ts'oqui. 


Ra ts'ofo pa ya rico 


1 ¡Nú'ahu ricohu 'yødehu! 

Mamts'onihu ngue'a ma gui 
thohu ya danga ugui. 
2 Ma da 'ya gatho nú!a te guí pe'tshu, 
ne ma da zip'ahu ra zu'ue gatho ri 
hoga hehu. 
3 Ma da boxcua gatho ri bojahu ngu ra 
taxi ne ra oro nú'a xcá muntshu ne xcá 
pe!tsthohu, ne ja da hnequini gue hinxá 
hño nú'a xcá gthu gue xcá pe'tsthohu. 
Ne!ahu ma gui njahubu ngu ri bojahu 
gue ma gui juadihu, y nuri tslonc!atlihu 
pa xcá pe'tshu ri bojahu, gue'a ngu 
'nara tsibi ma da juat!ahu. Ja nuya ya 
paya xcá muntshu ndunthi ri bojahu, y 
ya yá gats'i ya pa. 
4Ya xa nt'øde yá tsloni ri mefibu nd'u 
to'o xa xop'ahu ri huahihu. Nu'á zoni 
ngue'a xcá hyathu ne hinxcá ju'tuahu 
ngu rí 'ñepabi'u. Pe ma Zidadahu nú'a 
to'o ra nda de gatho ya enxe mahets!'i, 
ya xa 'yotuabi yá tstoni nú'u ri mefihu. 
5 Nuua ja ra ximhai guí gthu nú'a go ri 
pahasehu, ne hinte grí 'behu, pe guí 
njahu ngu 'nara mbo'oni nú!a xa 
hnoqui pa da tho. 
6 Nu'ahú guí høxhu ra thai nú'u hinte 
ma thai tu, ne guí hohu'u masque 
hinte xa 'ygtle, y nu'é hingui ng't'ahu. 

Ri 'ñepi ga tsethu gatho ya 
ts'othogui ne ga aphu Ajua da 
mazcahu 


7 Pe nu'ahu ma zi culihu, tsethu 
gatho nú'a da 'ñep'ahu mientra da 
zoho ma Zidadahu. Njahu ngu ra 
mot!i nú'a to'ma ra mudi 'ye ne ra 
'befa 'ye pa njabu da za da guza 
nara hoga sofo. 

8 Ne!ahu ndo'mhu, ne zedihu ri 
jamfrihu ngue'a ya 'nitho ma da zøhø 
ma Zidadahu. 

2 Ma zi cu'ihu, ogrí hñgxa thaihu 'na 
ngu ma'na pa hingui tuxhu ya tstoqui. 
Beñhu gue ma Zidadahu to'o ra nzaya, 
ya tstutho ya pa di 'bedi pa da zøhø'a. 
10 Ma zi cu'ihu, tsethu gatho nú'a te 
guí thohu, ngu bi zeta yá 'mehni Ajua 
nú'a bi 'mu maya'bu ne bi mamba rá 
noya!a. 

11 Dí pahu gue Ajua japi nú'u to'o tseta 
gatho ya thogui nú'u thogui'u. Sta ghu 
de ra Job, hangu ya thogui himbi 
zethma'a. Pe 'mefa Ajua xi bi japi'a 
ngue'a Ajua xi ja ndunthi rá huecate 
ne ja ndunthi rá hmate. 

12 Ma zi cu'ihu, jamasuhu oxqui 
jurahu, nixi por mahets'i, nixi po ra 
ximhai, nixi por ma'ra ya t'øt'e. 
Mañh+u nú'a majuani; nu'bu ha, gui 
mañhu “Ha”, y nu'bu hina, “Hina”, 
pa njabu Ajua hinda castiga!ihu. 


RA SANTIAGO 5 


13 'Bu 'na de gue'ahu grí sufrihu, 
'yaphu Ajua pa da max'ahu. O 'bu grí 
johyahu, tuthu ya jahña. 

14 'Bu 'na de gue'ahu grí hñenihu, 
zoñhu ya nda de ra nija pa da 'yapa 
Ajua por gue'ahu, ne da gox!ahu ra 
aceite de rá thuhu ma Zidadahu. 

15 Y 'bu gui 'yadihu con gatho ri 
jamfrihe, nu'bé gui ñanihu y ra 
Zidada da 'ra!ahu ra nzaqui, y 'bu xcá 
'yøthu nara tstoqui, nu'á da puñ'ahu. 
16 Hangue njuánih+u de ri ts'oguihu 'na 
ngu ma'na, ne mfaxhu 'na ngu ma'na 
gui 'yaphu Ajua da puñ'a'ihu, y pa 
njabu nu'á da 'yothe'ihu nehe. Ajua 
gtuabi rá ntladi nú'a to'o 'bui xá hño 
con gue'a ne apabi con gatho rá mui. 
17 Nura badi Elia 'namrá ja'i nehe nguju, 
y núlá xi bi 'yapa Ajua pa hinda 'uai, 
hangue himbi 'uai hñu njeya made. 

18 Nepu ma'na!'qui bi yopa 'yapabi 
Ajua pa da 'uai y bi 'uai, y nu'bé xi bi 
hogui ndunthi ra sofo ma'na'qui. 

19 Ma zi cu'ihu, 'bu 'nara cu da 
'uegue de rá noya Ajua, nepu 'na de 
gue'ahu gui zofohu'a pa da yopa 
mengui, y nu'a da mengui, 

20 nu'bé padihu gue nu'a tó'o da co'tsa 
nara 'yøt'ats'oqui de ja rá tslo'ñu, nulá bi 
fanga 'nara 'yøt'ats'oqui pa hinda ma ja 
ra nidu, y Ajua go gue'a bi pumbabi yá 
tstoqui nú'a ra 'yøt'ats'oqui'a masque xi 
ndunthi yá tstoqui. 

Ra apostol Pedro opabi nú'u ya 
gamfri xa nxani haburaza 


1 1 Núgui drá Pedro, rá apostolgui 
ra Zidada Jesucristo. Dí op'ahu 
nuna carta nú'lahu gyá gamfrihu xcá 
poñhu de ri haihu ne xcá nxañhu 
haburaza ma'ra ya hai, 'ra de 
gue'ahu guí 'buhu Mponto, ma'ra 
Galacia, nu ma'ra Capadocia, nu 
ma'ra Asia, ha nu ma'ra Bitinia. 
2 Ajua ma Dadahu bi huancahu ngu 
nú'a xqui beni desde rá mudi pa dá 
camfrihe ma zi Hmuhu ra Jesucristo. 
Y po rá Maca Ndahi bi tlaxca ma 
mfenihu pa ga ptehu ra Zidada Jesu co 
'nara mfeni xá ntlaxi, y co rá maca ji'a 
xa zuga ma tstoquihu. Ajua da 
jap'a'ihu ndunthi ne da max'a'ihu pa 
gui 'buhu te rá 'ñentho. 


Ya gamfri pe'tsa 'nara ntho'mate 
de ra te pa nzantho 


3 Ga xocambenihu Ajua nú'a to'o 
ma Dadahu ne go gue'a rá Dada ma 
zi Hmuhu ra Jesucristo. Nú'á xi ja 
ndunthi rá huecate pa guecaguihu, 
hangue xa 'racju 'nara 'ra!yo te. Ne 
nubyá dí to'mhu gue ma ga yopa 
ntehu ngue'a ma zi Hmuhu ra 
Jesucristo bi du nepu bi yopa nte 
ma'na'qui'a. 

4 Nehe dí tø'mhu ga hañhu nú'a ra 
tsogui bí pescaguihu Ajua nuni 
mahets'i nú'a hinda za da nhuati, nixi 
hinhya'mu da ntstoqui, nixi hinhya'mu 
ma da 'medi ngu yá xi ya za. 

5 Ajua xi sugaguihu co rá ts'edi ngue'a dí 
camfrihu'a. Nú'á sugaguihu asta nú'a ra 
pa da ñangaguihu nuua ja ra ximhai pa 


dí 'racju nuni mahets'i gatho nuya japi de 
ma mpøhøhu nú'u 'bescaguihu ne ma da 
hnequi rá ngats'i ra pa. 

6 Hangue por gue'a xi drí johyahu 
masque dí thohubya ya ts'othogui 
nuua ja ra ximhai ngue'a go gue'a rá 
paha Ajua, pe nuya thogui'u 'bestho 
ma da uadi ngue'a 'raya patho ma da 
njabu. 

7 Nubya dí thohu ya tslothogui pa 
ma'na da zedi ma jamfrihu, pa njabu 
nu stua yopa penga ra Zidada 
Jesucristo, Ajua ma xi da 'ñesca ma 
nsuhu ne da johya!a ngue'a xa zedi ma 
jamfrihu. Nja ngu ra oro 'rani ja ra 
tsibi pa ma'na da hogui, núju nehe dí 
thohu ya ts'othogui pa ma'na da zedi 
ma jamfrihu. Nura oro masque huadi 
ne thogui, pe 'rani ja ra tsibi pa ma'na 
da hogui, y numa jamfrihu ma'na ri 
muui que ra oro. 

8 Nu'aht grí madihu ma Zidadahu 
ra Jesucristo masque hinxcá hyanthu, 
ne guí camfrihu!la masque nubyá 
hinguí hanthu'a, hangue xi grí 
johyahu co 'nara danga johya xi xá 
nsunda. 

9 Y nurá ngats'i ra pa, ngue'a xcá 
camfrihu, ma gui tsoñhu mahets'i 
habu ma dí t'a'ahu gatho ya japi de ri 
mpøhøhu. 

10 Maya'bu nuyá 'mehni Ajua bi 
ma gue nujú ndi ma ga mpohghu po 
rá hñoja'i Ajua. Nuya 'mehni'u himbi 
za bi badi de nuna mpøhø xa 'racju 
Ajua nubya. Nu't xi mi øt'a ra tsledi 
pa xa badihma te ri bonga nú!a bi 
mañ'+, pe himbi za. 

11 Nu'é bi ma ngu nú'a mi xipa rá 
Maca Ndahi Ajua gue ra Zidada 

Jesucristo mi ma da thogui ya ugui 
asta rá du, pe 'mefa mi ma da ttumba 
ra nsunda. Pe nu'á himbi za bi badi 
ha'mu mi ma da njabu, nixi hanja mi 
ma da nja. 

12 Nuya 'mehni'u bi sipi gue himi ma 
da hyanda nú!a mi mañ's, pe nujú ha. 
Pe bi sipabi'u gue mi pe'tsi da nja 
gatho nú'a mi mañ'u, pe asta 'mefa. DÍ 
pahu gue nuya pabya xa nja gatho 
nú'a bi mañ'a, ne gue'a ya xa xi'a'ihu 
nú't to'o manba rá noya Ajua ne 
hanpa rá ts'edi ra Maca Ndahi nú'a 
zua 'behna de mahets'i. Ne nuna 
mpøhøna xi xá nsunda, hangue asta ya 
enxe da nehma da badi nehe. 


Ajua ne ga pe'tshu 'nara 
te strá nt'axi 


13 Hangue beñhu xá hño de nú'a 
te gatho gui 'yothu, ne nsuhu xá hño, 
ne xi da to'mhu nú'u ya japi ma da 
'ra'ahu Ajua po rá hñoja'i nu stua 
yopa penga ma Zidadahu ra 
Jesucristo. 

14 Nubyá ya yá batsi'ihu Ajua ne guí 
gtehu'a, hangue oxqui beñhu gui 
'yøt'ehu ya ts'ot'øt'e ngu nú'u nguí 
øthu ma'met'o ante gui camfrihu ra 
Zidada. 

15 'Yohu co ri mfenihu strá ntlaxi ngu 
rá ntlaxi Ajua nú'a xa huahn'ahu pa 
da pohg'ihu. 

16 Ngue'a Ajua xicaguihu ja ra Maca 
T'ofo ne ena: “'Buhu xá ntlaxi, ngue'a 
nugui xá ntlaxigui.” 

17 Ajua go gue'a ma Dadahu nú'a 
to'o dí aphu ma nt'adihu, y nú'á go 
gue'a nehe ma da hñabgahu nguenda 
de gatho nú'a te stá othu. Nú'á hinda 
ma da xúctho nú'u to'o ma da 
hña'mba nguenda, hangue mahyoni 
ga 'yohu co rá ntsu Ajua gatho nú'u 
ya pa ga 'buhuua ja ra ximhai. 

18 Dí pahu gue Ajua bi 'uegaguihu de 
ma nts'o'muihu nú!a xqui 'ñutca ndu 
ma dadahu. Nu'á bi pohoguihu, pe 

hingue co ra taxi nixi co ra oro nú'a 


RÁ MEDI RA PEDRO 1, 2 


juadi ne thogui. 

19 Bi pøhøguihu co rá maca ji ra 
Zidada Jesucristo nú'a bi mani nu mi 
tho'a, nja ngu 'nara zi t'uca deti xá 
nt'azi ne hinte ja. 

20 Nú'á de ante da thoca ra ximhai ya 
xqui tleque pa da du ne pa da 
pøhøguihu, pe hinga 'bestho bi 'ñehe, 
asta nuya pabya ja bi 'ñehe pa bi 
pøhøguihu. 

21 Nujú dí camfrihu Ajua ngue'a bá 
pencahu'a ra Zidada Jesucristo pa bi 
du por guecju, y 'mefa de gue'a Ajua 
bi japi bi yopa nte ma'na'qui, ne bá 
umba ra nsunda. Hangue dí camfrihu 
Ajua, ne dí tóo'mhu da zixcahu ja rá 
nsunda nehe. 

22 Y stá camfrihu rá noya Ajua ne 
ya stá nxucju de ma ts'oquihu pa xa 
za stá mpe'tsua hmatehu 'na ngu 
ma'na, hangue xi ma ga mádihu 'na 
ngu ma'na con gatho ma muihu. 

23 Nubyá ya stá yopa 'buhu ma'ra!yo 
ngue'a ya stá camfrihu rá noya Ajua 
nú'a hinhya'mu ma da uadi. Nuna ra 
te dí pe'tshu de guecua ja ra ximhai 
ma da uadi da thogui, pe nuna ra 
'ra!yo te stá hañhubya hinhya'mu ma 
da uadi. 
24 Ra Maca T'ofo ena njaua: 
Rá te ra ja'i nja ngu 'nara 
ndapo, 
ha nú'a gatho te pe'tsa nura 
ja'i'a nja ngu 'nara døni. 
Nura ndapo da du y nura dgni 
da hyge, 

25pe nurá noya Ajua hinhya'mu 

da uadi. 
Y nura noya!a go gue'a ra maca noya 
ya xa silahu. 
2 1 Hangue ya hhacju gatho nú'a 
xá nts'o, ngu ra nthate, ra 
ñohmi, ra nduste, ra nt'etsate, 
guehya dí xilahu ya hingui 'yothu. 
2 Njahu ngu 'nara zi batsi xi tsu ra 
thuhu dega 'ba, ne ne da zi ndunthi pa 
da niña, ne'ahu dá zu'ahu ra thuhu de 
rá noya Ajua, pa njabu ma'na da 

ndangui ri jamfrihu, 
3 ngue'a nu'ahú ya xcá patuahu rá 
hñoja'i ra Zidada. 


Ra Zidada Jesucristo gue'a ra mudi 
do bi megui Ajua ja rá nija nú'a te 


4 Jonihu co ra Zidada Jesu nú'a 
to'o ra mudi do bi megui Ajua ja rá 
nija'a nú'a te, y nú'a ra nija'a go 
guecju núju stá camfrihu. Nja ngu 
nú'a ra mudi do bi utsa ya gado ne bi 
fote'a, njabu bi t'utsa nehe ma 
Zidadahu ra Jesucristo asta bi tho ja 
ra ponza. Pe ja rá thandi Ajua xi ri 
muui, ne bi hñuts'i'a dega mudi do. 

5 Y núju nehe dí njahu ngu 'raya do 
nú'u t'ets!i ja ra jado pa rí te rá nija 
Ajua, y Ajua go gue'a ra gado. Nuju go 
guecju dya macjahe majuani ngue'a dí 
pephu'a. Hangue ma ga umfu ma 
tehu!a ngu 'nara hña'ti, ngue'a gue'a ri 
ho Ajua ga umfu de rá thuhu ra 
Zidada Jesucristo. 
6 Ngue'a Ajua mi manga de ra Zidada 
Jesu ja ra Maca T'ofo, ne ena njaua: 
Nugui dí pegui ja ma hnini Sion 
nuna ra mudi do pa ma nija, 
ngue'a guehna stá huts'i ne xi ri 
muui ndunthi; 
y nuto gatho da gamfri, hinda 
ma da 'be yá tsa. 


7 Hangue núju dí camfrihu ra Zidada 
Jesu, dí pahu gue xi xá nsunda, pe 
nú'u to'o hingui camfri'a, hingui padi 
ua xá nsunda. Ja ra Maca T'ofo ma 
njaua de ra Zidada Jesucristo, ne ena: 
Nú!a ra do bi fothmabu 'na lado 
nuya hyøngu, 
nubya gue'a ra mudi do de rá 
nija Ajua. 


8 Ra Maca T'ofo sigui ma de ra Zidada 
Jesucristo ne ena: 
Ya ja'i da za da mfe'tse ja nura 
do'a, ne da dagui. 
Y nu'u tó'o ri mfe'tse, ri mfe'tse ngue'a 
hingui camfri rá noya Ajua. Nú'á ma 

da dagui pa da 'medi ngue'a bi manga 
Ajua da njabu. 


Ya gamfri gue'a rá hnini Ajua 


9 Pe nujú go guecju rá hniniguihu 
Ajua xa huancahu ne xá ntlaxiguihu, 
ne dya nda ga macjahu dí pephu 
Ajua ra danga nda, ne dí mañhu de 
yá danga 'befi nú'a to'o ba tsicju de 
ja ra 'bexuui pa ga 'buhu ja rá maca 
ñot'i'a, y nú'á go guese Ajua. 

10 Ma'met'o himrá hniniguihu Ajua, pe 
nubyá ha, ya rá hniniguih+'a. 
Ma'met'o hinstí tsuhu ra huecate, pe 
nubyá ha, Ajua xa huegaguihu. 


Pephu Ajua co ri tehu 


11 Ma zi hmadi cu'ihu, nú'lahu gyá 
nzohghu de guecua ja ra ximhai, dí 
xi'ahu gue oxqui beñhu ya tstomfeni 
de ra ximhai, ngue'a nuya 
tstomfeni'u go gue'u da za da tstoc'a 
ri 'ra'yo tehu. 

12 'Yohu xá hño ja yá thandi nú'u 
hingyá gamfri. Nú'á ri numa'ñe'ihu, 
ne eñ'ahu gue gyá ts'oja!ihu, pe nu sta 
hyanda ri hoga'muihu, ne's ma da 
xocambeni Ajua nú'a ra pa'a da 
tha'mba nguenda'u. 

13 'Ygtehu gatho nuya ja'i ha ra 

ts'atbi, ngue'a guí camfrihu ra 
Zidada. 'Yotehu nuri danga ndahu, 
14 ne gatho nuyá mfats!ila nú'u xa 
thuts'i pa da castiga nú'u hingui pt'e 
xá hño, ha nehe pa da ñamahño de 
nú'u ptle xá hño. 
15 Ajua gue'a rá paha gui 'yothu gatho 
nú'a xá hño, pa njabu gui co'tuahu yá 
ne nú'u ya ja'i ñama'ñu de gue'ahu ne 
hinte yá fadi. 

16 Nubyá ya hinguí 'buhu ja rá 
hmanda ra ndaxjua ley, pe hingue 
ngue'a ya hinguí 'buhu ja rá hmanda ra 
ndaxjua ley ma gui 'yothu ya tslocate. 
Nubyá ma'na mahyoni gui 'yothu ra 
hño, ngue'a gyá 'begohu de Ajua. 

17 Hangue mahyoni gui umfu ra 
tlequ'ei gatho ya ja'i ngu rí 'ñepi cada 

'na de gue'u, ne xi gui madihu gatho 
ya cu, ne gui 'yoht co ra ntsu Ajua, ne 
gui umfe ndunthi ra t'equ'ei ri danga 
ndahu. 


Ra Zidada Jesucristo bi zeta ya 
ts'othogui, y njabu ga tsethu nehe 


18 Nu'bu nú'ahu guí 'buhu dega 
'bego, 'yøta ri hmuhu co ndunthi ra 
tlequ'ei, hingue hønse nú'u ja yá 
hmate ne ya hoja'i, nehe nú't xi ya 
ts!o'mui. 
19'Bu guí tsethu gatho ra ntsto'mui 
t'ø't'ahu masque hinte go xcá pthu, 
honse ngue'a xcá camfrihu Ajua, 
nu'bú ha, guí øthu xá hño ja rá thandi 
Ajua. 

20 Pe nu'bu dra castiga!lihu ngue'a 

guí gthu nú!a hingui ho, ne guí 
tsetathohu, xí njabu, ¿ha gue da 
t'e'ts'a ri nsuhu? Hina, hinda za. Pe 
nu'bu guí sufrihu ngue'a guí pthu ra 
hño ne gatho guí tsetathohu, nu'bú ha, 
guí øthu xá hño ja rá thandi Ajua. 

21 Ajua bi huancahu pa ga tsethu ya 
tstothogui ngu nú'a bi zeta ra Zidada 
Jesucristo. Nú'á xi bi zeta ya 
tstothogui nsinque te ma tsloqui mi tu, 
honse po rá nguecju, hangue rí 
'epcahu ga tsethu nehe ngu bi zeti'a. 
22 Nu'á hinhya'mu bi 'yøt'a ni 'nara 
tstoqui, nixi to bi hyat'i. 

23 Ora mi ts'ani'a, nu'á himi thadi. Ora 
mi hna'mbabi, nu'á himbi not'e. Nula 
mi øt'e, hønse mi tsocuatho ja rá 'ye 
Ajua ngue'!a go gue'a padi da 'yøt'a ra 
ts'utbi ngu rí 'ñehe. 

24 Ma Zidadahu ra Jesu bi hñasca 
gatho ma tstoquihu nuni ja ra 

pont!'i habu bi du'a. Bi du'a pa bi 
'uegaguihu de ra tstoqui pa da za ga 
'buhu xá ntlaxi. Núlá xi bi thogui 
'raya danga ugui pa go bi hñasca 

ma uguihu. 

25 Nujé ndi njahu ngu 'raya deti xqui 
nxani haburaza, pe nubyá ya stá yopa 
penguihu co ma hoga Ma'yohu nú'a 
to'o ri supca ma tehu. 


RÁ MEDI RA PEDRO 2, 3 


'Nara ts'ofo pa ya medinthati 


1 Nú'ahu 'behñahu, 'yøta ri 

damehu, pa njabu nu'bu ri 
damehu hingyá gamfri, da za da 
gamfri'a nsingue gui zofohu, hónse 
ngue'a da hyanda ri hoga'mtihu. 
2 Da gamfri'u ngue'a da hyandi gue 
guí 'yohu za ntlaxi, ne ngue'a xi di ja 
ri ttequ'eihu. 
3 Odi oda ri mfenihu ra nthoqui de ri 
stahu, nixi de nú'a ra oro gui hñuxhu, 
ne nixi de nú'a ra he gui hñuxhu pa da 
hnequi mahotho'ih+. 
4Nu'a mahyoni gui 'yøthu, go da 
beñhu gui nhyocju de mbo ja ri 
corasohu co 'nara nthoqui nú'a hinda 
ma da tstoqui. Gui hñoja'ihu ne gui 
'buhu co 'nara hoga'mui, ngue'a 
guehna ri ho Ajua. 
5 Njahu nehe ngu bi nja nú'u ya hoga 
'behña mi 'bu maya'bu, xi mri hñoqui 
xá hño mbo ja yá coraso, mi camfri 
Ajua ne mi gta yá dame. 
6 Ngu ra Sara, xi bi 'yøta rá dame nú'a 
mrá thuhu ra Abrá, ne xi bi jamasu'a, 
y asta mi embi gue go mi gue'a rá 
hmu. Nu'ahu da za gui njahu ngu nú!a 
ra 'behña!a 'bu gui 'yohu xá hño, ne 
hingui tsuhu gatho nú'a da 'ñehe. 
7 Nú'ahu 'ñohoha, 'buhu xá hño co ri 
'behñahe ngu nú'a ri manda Ajua, 
ngue'a Ajua xa 'ra'ahu 'nada ra te 
mahyegui con gue'u, ne ngue'a hinga 
mahyegui yá ts'edi con gue'ahu. 
Hangue numansuh+'a pa njabu Ajua 
da 'yøde nú'a gui 'yapabihu. 


Mahyoni da sufri nú'a to'o 
øt'a ra hño 


8 Nubyá, nú'ahu grí gathohu, 
peltshu 'nada ra mfeni, hñu'mbahu yá 
mui nú'y to'o tu yá mui, mádihu 'na 
ngu ma'na, pe'tshu ra nthecate 'na ngu 
ma'na, ne oxqui 'ñexhu 'na ngu ma'na. 
9 Oxqui g'tuahu ra ntsto'mui nú'u to'o 
ø't'ahu ra ntsto'mei, nixi gui tsañhu 
nú'u to'o tsañlahu. Nu'a gui 'yothu, 

'yvaphu Ajua da japabi'u, ngue'a Ajua 
xa huahn'a'ihu pa gui 'yothe njabu, 
ne pa da jap'a'ihu'a. 

10 Xa nt'ofo ja ra Maca T'ofo ne ena 
njaua: 

Nu'a tó'o ne da 'mu 'nara 
hoga'mui gatho ya pa de rá 
te, 

dá su rá ne pa hinda nhyate, 

ne hinda manga ya tslonoya. 

11 Dá 'uegue de ya tstoqui ne dá 
'yøt'a ra hño. 

Dá 'yøt'a ra tstedi pa da 'mu te 
rá 'ñentho, ne hindra 
necatuhni. 

12Ngue'a Ajua ri japa nú'u to'o 
øt'a ra hño, 

ne øtuabi yá nt'adi'u. 

Pe nuya ts'o'mui, hini japabi'a. 

13 ¿To'o gue'a da 'yo't'ahu 'nara 
nts'o'mui 'bu guí othu ra hño? Jo'o. 
14Pe nu'bu guí sufrihe ngue'a guí øthu 
ra hño, nu'bú guí njapihu. Hangue 
oxqui tsuhu te da t'ø't'ahu, nixi da du 
ri muihu. 

15 Xocambenihu ma Zidadahu ra 
Jesucristo ja ri corasohu, ne gui ja gui 
pahe hanja gui thatuahu nd'u to'o da 
'yan'ahu de ri jamfrihu. Haha, gui 
thadihu, pe co 'nara tlequ'ei ne hingue 
dega nt'ets'i. 

16 Hangue 'yohu xá hño co ri mfenihu 
strá nt'azi, pa njabu da 'be yá tsa 
gatho nú'u to'o ñama'ñu de gue'ahu. 
Nu'á ñama'ñu de gue'ahu ngue'a guí 
tenbahu rá 'mui ra Zidada Jesucristo. 
17 'Bu Ajua go rá paha pa gui sufrihu, 
ma'na za hño gui sufrihu ngue'a guí 
øthu nú'a xá hño, pe hingue gui 
sufrihu po 'nara nts'o'mui gui 'yothu. 

18 Nehe ra Zidada Jesucristo bi 
sufri. Nú'á 'na'quitho bi du pa bi 
hñasca ma ts'oguihu. Nú'á hinte ma 
ts'ogui mi tu pe bi du por guecju 
núju dya 'yotlatstoquihu. Bi njabu pa 
bi za dá jonihu co Ajua. Dí pahu gue 
xi majuani bi thopa rá ndo'yo, pe rá 
zi ndahi hina. 

19 Ha nu mi du, bi ma bá ña ja yá 
thandi nd'u to'o ya mi jot'a ja ra nidu. 
20 'Ra de gue nú'u ya ja'i'u go gue'u mi 
'bui de nú'u ya pa mi 'bu ra Noé. Nuya 
ja'i'u himbi ne bi 'ygte Ajua, y nú'bu 
mi hoca ra arca ra Noé, Ajua bi me'tsa 
ndunthi ra pacencia pa 'bu xa 
ntso'mahma'u, pe himbi ne. Hangue 
honse hñato ya ja'i bi bongui de ra 
nzøthe ngue'a hónse gue'u xqui 'ypte 
Ajua, hangue himbi jat'a ja ra dehe 
ngue'a bi yutla ja ra arca. 

21 Ha nu mi nhyaxa ja ra dehe nú'u ya 
ja'i mi 'bu mbo ra arca, gue'a 'nara 
nt'udi de nú'a ra sistehe t'øt'ebya. 
Nura sistehe'a hingo gue'a pa da 
tlaxca ma ndo'yohu, nú'á go gue'a pa 
da tlaxca ma mfenihu, ne go gue'a 
nara nt'udi de ma mpøhøhu. Sta 
mpøhøhu ngue'a bi du ne bi yopa nte 
ma Zidadahu ra Jesucristo. 

22 Nepu nú'á bi yopa mengui pa 
mahets'i, ne bi huhnibya ja rá 'ñei 
Ajua. Ne bí o ja rá 'ye gatho ya enxe 
nú'u ha ra ts'utbi ne ha ra ts'edi. 


Pephu Ajua co nú'a ra mfadi ne ra 
ts'edi xa 'ratahu'a 


1 Ra Zidada Jesucristo xi bi sufri, 

hangue ne'ahu rí 'ñep'ahu gui 
hñañhu gatho nú!a da 'ñep'ahu ne 
gui sufrihu ngu bi nja'a. Ngue'a nu'a 
tó'o xa sufri, go gue'a ya xa 'uegue 
de ra ts'oqui. 
2 De gui 'buhuua ja ra ximhai, 
mahyoni gui 'ueguehu de ya tsloqui, 
pa njabu da za gui 'yo'tuahu rá paha 
Ajua, y hingo gui 'yø'tuahu rá paha ri 
ndo'yohu. 
3 Ma'metlo nguí pthu nehe ngu nú'a 
øtbya nú'u hingyá gamfri. Nguí othu 
ya ts'ot'øt'e, nguí beñhu ya tstomfeni 
pa nguí øthu gatho nú!a xi xá nts'o, 
nguí 'yohu ja ra ntixfani ne ja ra 
nts'o'yo. Nguí gtlatuhnihu habu ngrí 
ntihu. Nguí xocambenihu ya c'oi nú'u 
ni ts'u hini 'ñepi dra socambeni. Pe 
nubyá ya dá gue'a xcá 'yothu. 

4Nubyá nuya ja'i hingyá gamfri hingui 
tsa da badi hanja ya hingrí 'ñohu'u ja 
yá ts'ot'øt'e núlu øt'e'u, hangue nubyá 
ñama'ñu'a de gue'ahu. 

5Pe nuyaja'i'4 peltsi te ma da dapa 
nguenda Ajua nú!a to'o ma da hña'mba 
nguenda gatho nú't te, ne nú'u ya xa du. 
6 Nehe nú'u ya xa du, ne'u ya xqui 
tstofo de rá noya Ajua, pa njabu 
masque ya xa du yá ndo'yo'u, ma da 
yopa me'tsa ma'na ra 'ra!yo te nú'a ma 
go da umbabise Ajua. 

7 Ya ts'utho ya pa ri 'bedi pa da 
nja ra ngaxhmai, hangue xi da nsuhu 
xá hño, ne oguí tsayahu gui 
'yapabihu Ajua. 

8 Nu'a xi mahyoni gui 'yothu, mádihu 
'na ngu ma'na, ngue'a co ra hmate da 
za gui mpunba ts'oquih+ 'na ngu 
ma'na. 

9 Nehe 'ñumba ntsayahu 'na ngu 
ma'na ja ri nguhu ne ote guí mañhu. 
10 Cada 'na de gue'ahu pehu nú'a ra 
'befi xa 'ra'ahu Ajua co nú'a ra tsledi 
ne ra mfadi xa 'ra'ahu, pa njabu da za 
gui mfaxhu 'na ngu ma'na ne gui 
nhyoga mefihu de hangutho ya 'befi 
xa 'ra'ahu Ajua po rá hñoja!i. 

11 'Bu 'na xa ttumba ra 'befi pa da 
nzote, dá nzote xá hño ngu nú'a 
manga rá noya Ajua. Ha nu'bu 'na xa 
ttumba ra 'befi pa da mfaste, dá mfaste 
co nú'a ra tsledi xa umbabi Ajua. 
'Yothu njabu pa da hnequi rá nsunda 
Ajua ja ri 'muihu de rá thuhu ra 
Zidada Jesucristo, ngue'a nu'á go rá 
meti ra nsunda ne go ri manda!a pa 
nzantho. Njabu gue'a. 


Ya gamfri mahyoni da sufri 


12 Ma zi hmadi cu'ihu, odi tu ri 
muihu ngue'a guí thohu ya ts'o- 
thogui. Nixi gui beñhu gue ngue'a 
gyá gamfrihu hinda za gui thohmahu 
njabu, pe mahyoni gui thohu njabu 
pa ma'na da zedi ri jamfrihu. 

13 Nu'a gui 'yothu, johyahu, ngue'a grí 
sufrihu ngu bi sufri ma Zidadahu ra 


RÁ MEDI RA PEDRO 4, 5 


Jesucristo. Ngue'a nu'bu grí sufrihu, 
ma xi gui johyahu nu xcrí hyanthu 
stua yopa penga ra Zidada Jesu con 
gatho rá nsunda'a. 

14 'Bu tsañ'ahu ya ja'i ngue'a xcá 
camfrihu ma Zidadahu ra Jesucristo, 
padihu gue guí njapihu, ngue'a ra 
Maca Ndahi 'bui con gue'ahu ne 
fax!ahu. Xi majuani, nuya ja'i tsani 
Ajua, pe pa gue'ahu ri hnequi rá 
nsunda Ajua ja ri 'muihu. 

15 Pe ni 'na de gue'ahu oxqui sufrihu 
po 'nara nthote, nixi po 'nara mfe, nixi 
po 'nara nts!o'mti, nixi por gui hñothu 
habu hini 'ñep'ahu. 

16 Pe nu'bu grí sufrihu hónse ngue'a 
gyá gamfrihu, hinga 'nara 'betsa'a. 
Xocambenih+ Ajua ha, ngue'a gyá 
gamfrihu. 

17 Ya bi zø ra ora gue rá ts'utbi 
Ajua ma dí madi co ya gamfri. 
Hangue nu'bu rá ts'utbi Ajua ma dí 
mudi con guecaguihu, ¿xihma nú'u 
to'o ri utsabi rá noya Ajua, tengu sta 
tha'mba nguenda'u? 

18 Nu'bu ya hoja'i xá hñei pa da 
mpøhø't, ¿xihma nú'u ya tslo'mui ne 
ya 'yotlatstoqui ga ja'i, tengu xi ma da 
thogui'u? 

19 Hangue 'bu dí sufrihu ngue'a dí 
ø'tuahu rá paha Ajua, ma ga siguihu 
ga othu nú'a za hño ne ga 
tsocuathohu gatho ja rá 'ye Ajua, 
ngue'a go bi hyogaguihu'a, y nu'á 
hinda ma da hyegasehu. 


'Nara ts'ofo pa ya gamfri 


1 Nú'ahu gyá ndahu de ya nija, 

dí zo'ahubya. Nugui drá nda 
nehe de rá nija Ajua, ne dá handi ne 
dí damajuani de nú'+ ya ts'othogui bi 
thogui ra Zidada Jesucristo. Y ngugui 
ngu'ahu ma ga 'buhu mahyegui con 
gue'a ja rá nsunda nú'a ma da hnequi 
nu stua yopa pengui'a. 
2 Jamasuhu nú'u ya gamíri xa 'ralahu 
Ajua gui suhu, ngu 'raya hoga ma'yo 
xi ri jamasu za hio yá deti. Suhu con 

gatho ri pahahu ngu nú'a ri ho Ajua. 
Pehu nura 'befi'a con gatho ri muihu, 
hingue gui mpefihu pa gui to'mhu gue 
da tla!lahu ra boja. 

3 Oxqui ma gui ndanguihu de nú'u grí 
suhu. Nu'a gui 'yothu, 'yohu xá hño, 
pa njabu da den'a ri 'muihu'a. 

4 Y nu stua yopa pengui nú'a ra nda de 
gatho ya ma'yo, ma da 'ra!ahu 'nara 
thaha xi xá nsunda, ne hinhya'mu da 
thegue. 

5 Nehe nu'ah+u basja'ihu, dí xi'ahu 
gue gui 'yotehu ya nda de ra nija. Y 
gatho'ihu, 'fløtehu 'na ngu ma'na, ne 
oxqui 'ñets'ihu nixi gui not'ehu, 
ngue'a rá noya Ajua ena njaua: 

Ajua hingui faxa nú'u to'o ri 
'fets'i ne ri not'e, 

pe nu'u tó'o hingyá nøt'e ne 
hingyá 'ñets'i, nu'ú ha, fats'i. 


6 Hangue ogrí 'ñets'ihu, nixi gui 
not'ehu. Nula gui 'yothu, hanithohu 
gatho nú'a bi pehn'ahu Ajua nú'a ha 
ra tsledi, pa njabu nu'á ma da 'ñe'tsta 
ri nsuhu 'mefa nu sta zø ra ora. 

7 Gatho ri dumuihu go da tsocuahu 
Ajua, ngue'a go gue'a ri su'ahu ne 
hup'a ri muihu. 

8 Xi da nsuhu, ngue'a nura 
tstondahi go gue'a ma ncontrahu ne 
'yo gatho ja rá nguni ra ximhai honi 
to'o da hyat'i. Nu'á nja ngu 'nara 
dumanthuhu gá zate mafi ne 'yo honi 
to'o da za. 

9 Hangue dá zedi ri jamfrihu ne gui 
no'tuahu ra ts'ondahi. Beñhu gue nuya 
thogui guí thohu, gue'u thogui nehe 

nú'u ma'ra ya cu 'bui gatho ja rá 
nguni ra ximhai. 

10 Pe hinga nzantho ma gui thohu ya 
tstothogui, hangue odi tu ri muihu, 
ngue'a Ajua ra dangui rá hñoja'i pa 
gue!ahu, y nu'á go gue'a da 'ra!ahu ra 
ts'edi pa ma'na da nja ri jamfrihu, ne 
pa gui tsetihu ya tstothogui, pa njabu 
gui 'buhu xá hño. Nu'á po rá hñoja'i 
xa huahn'ahu pa gui 'buhu ja rá 
nsunda pa nzantho ngue'a guí 
'nathohu co ma Zidadahu ra 
Jesucristo. 

11 Ajua go rá meti ra nsunda, ne go ri 
manda'a pa nzantho. Njabu gue'a. 


Ya nzenjua pehna ra apostol Pedro 
nu mi uadi rá carta 


12 Dí pehn'ahubu nuna carta co 
nuni ma hoga cuhu ra Silvano. Hinga 
ndunthi ya noya dí op'ahu, pe dí 
op'ahu pa ga nup'a ri mfenihu, ne pa 
ga xilahu gue nú'a ra maca noya xcá 
camfrihu go gue'a xi majuani rá 
noya Ajua, ne go gue'a xicju de rá 
hmate'a, hangue dí xi'ahu gui sigui 
gui camfrihu xá hño. 

13 Ri fatlajua'ihu nuya cu 'bucua ja 
ra nija nuua ra hnini xa thu'mbabi 
Babilonia. Nuyu guehyu ya cu xa 
huahna Ajua ngu xa huahn'a'ihu 
nehe. Nehe ri fatlajua'ihu ra cu Marco 
núni dí ja ra uenda gue ma t'u. 
14Nubyá, go dí zi'ahu gui nzenjuahu tna 
ngu ma'na co 'nara nthufi dega hmate. 

Gui 'buhu te rá 'ñentho gatho 
nú'ahu guí camfrihu ma Zidadahu ra 
Jesucristo. Njabu gue'a. 

RA NOHO RA CARTA NU'A BI 'YOFO RA APOSTOL NSAN 
PEDRO 


Ra apostol Pedro opabi ya gamfri 


1 1 Nugui dra Simu Pedro, ra 
'begogui ra Zidada Jesucristo ne 
drá apostol de gue'a. Di op'ahu nú'ahu 
guí pe'tshu nú'a ra jamfri zi xá nsunda 
ngu nú!a dí pe'tshe nehe, ngue'a Ajua 
ma Zidadahu ra Jesucristo nú'a to'o 
ma Pøhøtehu øt'e gatho nú'a xá hño 
ne xa 'racju nuna ra jamfri dí pe'tshu. 

2 Ajua da jap'a'ihu ndunthi ne da 
max'ahu pa gui 'buhu te rá 'ñentho 
ngue'a rí te ri mfadihu de Ajua ra 
Dada ne ma zi Hmuhu ra Jesucristo. 


Te mahyoni da 'yot'a ya gamfri 


3 Ajua co rá maca ts'edi xa 'racjt 
ma 'ra!yo tehy, ne xa 'racju gatho 
nú'a te dí hoñhu pa da za ga 'buhu 
xá hño ja ma 'ra!yo tehu, ne xa 'racju 
ra mfadi pa dá pahu nú'a to'o xa 
zoncahu po rá nsunda ne po rá ts'edi. 
4 Nú'á po rá nsunda ne rá ts'edi bi 
'racju gatho nuya japi xa ñatcahe, nú'ú 
xi ya dangui, ne xi ri muui ndunthi. Y 
co nú'u ya japi'u faxcahu pa ga 'buhu 
ngu rá 'mui'a, ne pa ga 'ueguehu de 
gatho nuya ts!ot'gt!e jaua ja ra ximhai, 
nú'u bí ehe de yá ts'onc'at'i ya ja'i. 

5 Hangue por gue'a 'ygthu ra tstedi pa 
gui 'yohu za hño, hingue hónse gui 
camfrithohu. Y hingue honse gui 'yohu 
xá hño, mahyoni gui patuahu xá hño 
rá noya Ajua nehe. 

6 Y hingue hónse gui patuahu rá noya 
Ajua, mahyoni gui nsusehu nehe. Y 
hingue hønse gui nsusehu, mahyoni 
gui tsethu nehe gatho nú'a da 'ñehe de 
gue'ahu. Y hingue hónse gui tsethu 


nú!a da 'ñehe de gue'ahu, nehe 
mahyoni gui 'yo'tuahu rá paha Ajua. 

7 Y hingue høns gui 'yp'tuahu rá paha 
Ajua, nehe mahyoni gui mpe'tsua 
tlequ'eihu 'na ngu ma'na. Y hingue 
honse!a, nehe mahyoni gui mádihu 'na 
ngu ma'na. 

8 Nu'bu gui 'yothu gatho nuya ya 
t'øt'eya con gatho ri muihu, nu'bú 
ha, guí pephu xá hño Ajua, ne hinda 
ma 'meditho nú'a xcá pahu de ma 
Zidadahu ra Jesucristo. 

9 Pe nu'bu hingui 'yøthu gatho nuya 
ya tlptleya, nu'bé ja ra uenda gyá 
godahu, ne otho ri mfenihu, ne ya xcá 
pumfrihu gue bri suc!a ri tstoquihu 
nú'a nguí othe ma'metio. 

10 Hangue zi cuhu, xi da 'yóthu ra ts'edi 
pa da hnequi ja ri 'muihu gue xi majuani 
bi huahn'ahu Ajua pa bi pøhø'ihu. Nu'bu 
gui 'yothe njabu, nu'bú ha, hinhya'mu 
gui 'tueguehu de gue'a. 

11 Nehe nu'be gui 'yøthu njaba, nu'bú 
Ajua co rá danga hmate ma dí 'ra!ahu 
'nara hoga tsaya nuni mahets!i, nuni 
habu ma grá 'buhu pa nzantho co ma 
Zidadahu ra Jesucristo nú'a to'o bi 
pohoguihu. 

12 Hangue por gue'a nugui hinga 
tsaya ga ben'ahu nuya ya tiptleya, 
masque ya guí pahu, ne ya xi xa zedi 
ri jamfrihu ja rá noya Ajua nú'a xa 
t'u't'ahu. 

13 Hangue mientra di te, nugui ri 
'ñepqui ga nup'a ri mfenihu co 
ndunthi ra ts'ofo. 

14 Ngue'a dí padi gue 'nitho ma ga 
tsocua nuna ma ndo'yo, ngu bi xicagui 
ma Zidadahu ra Jesucristo. 

15 Nehe ma ga ja ga ben'ahu gatho nú!a 
stá zi'ahu, pa hinhya'meu gui pumfrihu, 
masque ya gra jo'oua ja ra ximhai. 


Hñu de ya apostol bi hyandua rá 
nsunda ra Zidada Jesucristo 


16 Nú'a dá xi'ahe de rá ts'edi ma 
Zidadahu ra Jesucristo, ne de rá 
yo'ehe, hingue 'nara 'bedetho xa 
zana ya ja'i. Nuje dá xilahe nú'a dá 
hanthe ngue'a nucsehe co ma hmi 
ma dahe dá handuahe rá nsunda!'a. 
17 Ajua ra Dada go gue'a bi 'yøt'e pa bi 
hnequi rá nsunda ma zi Hmuhu ra 
Jesu ne bi 'ñe'tsua rá nsu, ngue'a nú'á 
bá ña desde mahets'i ne bi 'ena: 
“Nuni go guehni ma hmaca T'u, ne xi 
drí johya con guehni.” 

18 Nuje dá ghe nuya ya noya bá ehe 
desde mahets'i ngue'a ndí 'buheni co 
ma zi Hmuhu ra Jesu nuni ja ra maca 
t'øhø habu bi pata rá 'bai'a. 

19 Hangue dí pahu gue nú!a bi 
manga yá 'mehni Ajua maya'bu go 
gue'a majuani. Hangue xá hño hinga 
pumfrihu nú'a bi mañ'a, ngue'a nú'a bi 
mañ'u gue'a ri yotc'ahu nuua jara 
tstoximhai, nja ngu 'nara ñot'i ri yot'i ja 
ra 'bexuui. Pe dí to'mhu gue ma da nja 
ra hyats!i nu sta yotla ma Zidadahu ra 
Jesucristo nuua ja ra ximhai. Nú'bú ha, 
gue'bu ma ga pe'tshu maxggue ra 
hyats'i'a ja ma corasohu. 

20 Mahyoni ga beñhu xá hño gue 
hingui tsa ga pahu de guecsehu te rí 
bonga nú'a bi manga yá 'mehni Ajua 
ne bi 'yofo ja ra Maca T'ofo. 

21 Ngue'a ni 'na xeni de ra Maca T'ofo 
himbi 'yofo de rá mfenise 'nara ja'i. Pe 
nuya maca hoga 'mehni de Ajua mi 
hanpa rá tsledi Ajua ne mi mañ'« ngu 
nú'a mi xipa ra Maca Ndahi. 


Ya hyate xahnate 
(Juda 4-13) 


2 1 Maya'bu ja ra hnini de Israel mi 
'bui lraya ja'i mi 'ñet!a 'mehni de 
Ajua. Nehe núbya mapaya ma da 'mui 

'raya 'ñetla xahnate madetho de 
gue'ahu. Nu'ú ma da 'ñu'tlahu 
mant'agui 'raya nt'udi xá ntsto nú'u da 
za da ts'oc'a ri mfenihu. Nehe ma da 
gøni ra Zidada nú'a to'o bi du pa da 
pøhøhma'u. Hangue Ajua ma da huati 
'bestho'u po yá ts'o'befi'u. 

2 Ndunthi to ma da denba nuyá 
ts'ot'øt'e ma da 'yøt'e. Y po yá tstoqui 
nú'u bi cadi'«, ndunthi to'o ma da 
ñama'ñu de nú!a ra ntlutuate majuani, 
y nú'á go gue'a rá hoga noya Ajua. 

3 Nuya 'ñet'a xahnate'u po yá nc'at'a boja 
ma da 'ñu'tlahu 'raya noya nú'u 'ñena xi 
majuani, pe hónse pa da hñan'a ri 
bojahu. Pe nuyá castigo'u hinda ma da 
mpont'ui, ngue!a ya maya'bu mi ma Ajua 
gue ma da huati'u, y ya ma da zøhøra pa 
pa da njabu. 

4 Ngu nú'lu ya tslolenxe bi 'yøt'a 
ya tstoqui maya'bu nehe, Ajua himbi 
pumbabi'u, hangue bi mehni pa ja ra 
nidu ne bi got'a ja ra 'bexuui, y ja bi 
jot'ini'u asta hinda zoho nú'a ra pa 
da t'øt'a ra ts'utbi. 

5 Ajua himbi pumbabi nehe nú'u ya 
ts'oja'i mi 'bui nú!a ra pa'a bi nja ra 
danga nzothe. Hangue co nú'a ra 
nzothe'a, Ajua bi huata gatho ya 
tygtlatstoqui gá ja'i mi 'bucua ja ra 
ximhai. Hønse ra Noé nú'a to'o bi zofo 
ya ja'i pa xa 'uehma de yá ts'oqui, 
honse'a bi nani Ajua mahyegui co nú'u 
má yoto ya ja'i. 

6 Nehe Ajua bi huata ra hnini Sodoma 
ne Gomorra, y honse ra 'bospi bi gohi. 
Ajua bi 'yot!a njabu pa da ntsu nú'u 
ma'ra ya ts'oja'i bra 'befa. 

7 Pe Ajua bi ñani ra Lot nú'a mi 'buhni 
Sodoma. Nú'á mi 'nara hoja'i, y xi mi 
tu rá mui ngue'a mi handua yá 
ts'ot'øt'e nuya ts'oja!i mi 'bui de 
guehni. 

8 Nú'a ra hoja'i'a mi 'bu madetho de 
nuya ts'oja'i. Hangue nzantho xi mri 
'iunga rá mfeni por nú'a mi pde ne 
mi handi mi gt!a nú'u ya ts'oja!i de 
guehni. 

2 Hangue dí padihu gue Ajua ja rá ts'edi 
pa da ñani de gatho ya tstothogui nú'u 
to'o ya hoja'i. Nehe ja rá ts'edi pa da 
'ueca gatho ya ts!oja'i ne da castiga 
nd'a ra pa sta 'yøt'a ra ts'utbila. 

10 Y ma'na ma dra castiga nú'u 
to'o xi ri 'flent'i pa da 'yøt'a gatho 
nú!a go da ne, ne ri no'tuabi gatho 
nú'u to'o ha ra ts'utbi, ne hinte 
tsutho, xi ya necio. Ne hingui tsu pa 
da ñama'ñu de nú'u to'o ha 'nara 
danga ts'utbi. 

11 Pe nuya enxe bí 'bu mahets'i, 
masque ma'na ja yá ts'edi ne yá nsu 
que nuya ts'oja'i'a, pe hinhya'mu xa 
manbabi ja rá thandi Ajua. 

12 Nuya ts'oja'i'u nzantho 
ñama'ñu pe nixi padi nú'a ma. 
Ngue'a nu'á nja ngu ya mbo'ni otho 
yá mfeni, ne xa 'mui hønse pa dra ju 
ne da tho. Nuya ja'i'u po yá tstoquise 
ma da 'medi pa nzantho. 

13 Y ma da hñanga yá thaha po yá 
ts'o'befi ptle. Hyastho xi ri johya ja yá 
tstonc!at!i. 'Bui con gue'ahu pe honse 
ri 'be't!a ri tsahu. Masque 'bui ne ri 
ñuni con gue'ahu 'ñena xi ya cu, pe 
honse oda ja yá mfeni yá tstonc'at!i, y 
ha!ahu eñ'ahu gue xá hño nú'a øt'e. 

14 Nzantho oda yá mfeni nú'u ya 
ts'oqui ne da 'ygt!e co ya 'behña. 
Hingui tsaya da 'yøt'a ya tsloqui, y 
hinhya'mu tsu yá nc'at'i. Nuya ja'i'u 
cadi nú'« hingui padi ua ra hño øt'e 
ua ra 'ñu. Xi ya clatlaboja. Pe hinda 
ma da mpontlui rá cue Ajua. 

15 Nú'é xa 'uegue de rá 'ñu Ajua, ne xa 
denba rá nts'o'mui ra Balaam nú!la mra 
t'u ra Beor. Nura Balaam xi mi nehma 
da dahma ra boja co yá ts!o'befi. 

16 Hangue Ajua bi zuila po nú'a mi 
beni da 'ygthma. 'Nara pa Ajua bi japi 
bi ña nurá burru ngu ña 'nara ja'i, ne 
bi zofo ra Balaam. Hangue njabu ra 
Balaam bri japi bi pumfri nú'a ra 
tslomfeni mi beni'a. 

17 Nuya hyate ja'i'u nja ngu 'nara 
pothe nú'a xa xa. Nehe nja ngu ya 

guui ri du ra bunthi. Ya xa t'eque'u 
pa da ma da 'mu ja ra nidu habu bí 
ja 'nara danga 'bexuui pa nzantho. 

18 Nú'á manga ya danga noya, pe 
hinte ri muui nú'a mañ'u. Y co yá 
ts'ot'øt'e cadi nú'u ya 'ralyo gamfri ya 
xqui 'ueguehma de ja ya ts'oqui, cadi 
pa da 'yøt'e ngu nú!a ptle'u. 

19 Nehe xipabi gue da za da 'yøt'a 
gatho nú'a go da ne'u, ngue'a ya hinto 
ri manda'u. Pe go guese'u ya 'bego de 
ra tsloqui, hangue hingui mandase'a, 
ngue'a 'bu 'nara ja'i da 'bedi, go gue'a 
da 'mego de nú'a to'o da dapabi. 

20 Xi majuani, 'bu 'nara ja!i xa badi ma 
Zidadahu ra Jesucristo nú'a to'o bi 
pohgguihu, ne xa 'uegue de ya tsloqui, 
pe 'mefa da yopa mengui da 'yøt'a ya 
tstoqui pa go da ntate ra tsloqui, nu'bé 
nura ja'i'a ya ma'na strá nts'o pa gue'a 
que rá mudi ante da gamfri. 

21 Ma'na xá hño hinxa batuahma rá 'ñu 
Ajua, que nú!a bi badi ne bi yopa menga 
ma'na'qui ja ra tstoqui ne bi 'uegue de rá 
maca noya Ajua nú!a xqui sipabi. 

22 Nura ja'i'a bi nja ngu ra tsat!yo ne 
ra ts'udi hma ne tlena: “Ra tsattyo bi 
yopa zi nú'a xqui zogui, y nura tstudi 
xmá ntlaxihma, pe bi yopa nza ja ra 


bghai.” 
3 1 Ma zi hmadi cu'ihu, nuna 
guehna rá ñoho ra carta dí 

op'alihu. Nula rá madi ra carta dá 
op'ahu ja guehni dá ben'ahu nú!a xcá 
padihu, ne dá nup'a ri mfenihu. Y 
nepya dí yopa ben'ahu de gue'a pa 
njabu hingui pumfrihu nú'a xcá 
padihu. 
2 Dí ben'ahu nú'a bi manga yá maca 
'mehni Ajua maya'bu, nehe dí ben'ahu 
nú'a bi manga ma Zidadahu nú'a to'o 
bi pøhøguihu. Y núlá go gue'a bá 
pencahe núje dyá apostolhe pa dá 
xi'alihe nú'a bi mañ'a. 

3 Pahu gue nuyá ngats!i ya pa ma 
da 'mu 'raya 'yotbuhla gá ja'i nú'u 


Ma Zidadahu ya ma da zoho 


El Nuevo Testamento en el hñahñu (otomí) del Valle del Mezquital O La Liga Bíblica 1970, 2009 


RA NOHO RA PEDRO 3 


dya zistema ne di øt'a nú'a go da 
ne'a. 

4 Nu'é ma da 'ñena: “¿Habu ja nú'a 

bi manga ra Jesu gue ma da yopa 
'ñehe?” Nu'á ma da 'ñena gue ya 
hinda ma da 'ñehe ma Zidadahu, 
ngue'a ma da 'ñeñ'u gue desde mi 'bu 
ndu ma xitahu asta mapaya, desde mi 
thoca ra ximhai guet'atho ngu nzai. 

5 Nuya ja'i'u ya hinda ma da ne da 
gamfri gue Ajua go gue'a bi hyoca 
mahets!i ne ra ximhai desde maya'bu, 
ne hindi camfri gue hónse co rá noya 
Ajua bi ma bi nja 'bestho ra ximhai, 
mi o mbo ja ra dehe, ne ja bi bøhøni. 
6 Nepu nura ximhai'a 'nara pa bi 
go'ma ra dehe ne bi nhuati'a. 

7 Pe nubyá nura ximhai ne mahets'i ja 
mapaya, Ajua xa 'ye'mbabi da tsógue. 
Y de da zø ra ora da nzo, Ajua ri su 
hmaha, y nú'a ra pala da nja ra nsuca 
uenda ne dra huata gatho ya tsto'mui 
gá ja'i. 

8 Pe nu'ahá, ma zi hmadi cu'ihu, 
oxqui pumfrihu gue pa ma Zidadahu, 
nu'a 'na pa gue'a ngu 'na 'mo njeya, 
ha nu'a 'na 'mo njeya pa gue'a ngu 
Ina patho. 
9Ra Zidada hinxa pumfri da 'yøt'a 
nú'a xa ñatcahu gue ma da yopa 
'nehe, ngu manga 'ra gue ya xa 
pumfri. Hina, hinxa pumfri. Pe nu'á 
pescahu ra pacencia, ne hingui ne'a 
gue ni 'nara ja'i hinda 'medi. Nú'á ne 
gue gatho da ñobri. 

10 Pe dí pahu gue nura Zidada ma 
da yopa 'ñehe, y sta damfri ya ja'i 
ma da zø ra pa de rá yo'ehe ngu ra 
ora tsøhø 'nara be. Nu'bú mahets'i ne 
gatho nú'u te bí jani ma da nhuati co 
ra tsibi asta dri ñuni. Nehe nuna 
ximhai ma da zat'i con gatho nú'u 
te jaua. 

11 Hangue nu'ahé, mahyoni gui 
'yohu za hio ne gui pepabihu Ajua, 
ngue'a gatho nú'a jaua ja ra ximhai 
ne mahets'i ma da nhuati gatho. 

12 Hangue xi da ndø'mhu, ne gui dama 

mpefihu ja rá 'befi Ajua pa 'nihi dua 
yopa pengui ma Zidadahu. Y nú'a ra 
pa'a gue'bu ma da zat'a mahets'i ne da 
nhuati, nehe gue'bu ma da zat'a gatho 
nú'u te jaua. 

13 Pe Ajua xa ma gue ma da yopa 
hyoca mahets!i ne ra ximhai ma'ra!yo 
nú'a habu ma da nja hønse ra hño, ne 
hinhya'mu ma da nja ra ts'oqui. 
Hangue nujé dí to'mhu gue ma da 
njabu. 

14 Hangue ma zi hmadi cu'ihu, 
de gui to'mhu da zo ra ora da yopa 
'iehe ra Zidada, 'ygthu ra tsledi pa 
strá ntlaxi'ihe pa hinto da ñap'ahu 
nu sta 'yøt'a ra nsuca uenda ra 
Zidada, pa njabu gui 'buhu xá hño 
ja rá thandi'a. 

15 Pahu gue ma Zidadahu pescahu 
ndunthi ra pacencia, hangue hinxa 
'ñehetho ngue'a to'mi gue da 
mpøhø ndunthi ya ja'i. Nehe ma 

zi cuhu ra Pablo co nura mfadi xa 
umbabi Ajua, ya xa 'yop!ahu de rá 
yo!ehe ma Zidadahu, ngu núna dí 
op'ahu nehe. 

16 Y ja nú'a ra carta bi 'yop'a'ihu'a, ne 
gatho nú'u ma'ra ya carta xa 'yofo!a, 
mahyegui nú'a ma. Y 'raya xeni de 
nuya t'ofo'u xi xá hhei pa da zo rá 
mfeni 'na. Hangue nú'u hingui patua 
rá noya Ajua ne nú'u ri yohna yá 
mfeni, 'na'ño ra mfeni beni'« de nú'a 
manga yá tlofo ra cu Pablo, nehe de 
nú'a manga nú'u ma'ra ya xeni de ra 
Maca T'ofo. Hangue nu'ú pe'tsi te da 
'medi. 

17 Ma zi hmadi cu'ihu, ya gá pahu 
nú!a stá xilahu te ma da nja. Hangue 
nsuhu pa hinda ca'ahu nú'u ya 
ts'oja'i, ngue'a nu'bu da ca'ahu, ma 
gui 'ueguehu de ri jamfrihu. 

18 'Yothu ra ts'edi pa ma'na gui padihu 
ma Zidadahu ra Jesucristo nú'a to'o bi 
pohoguihu, ne pa gui pe'tshu ma'na 
ndunthi rá hmate ja ri corasohu. ¡Nu'á 
rí 'ñepi ga nsundahu nubya ne pa 
nzantho! Njabu gue'a. 

Ya noya dega te 


1 1 Ma ga zi'ahu de ma zi Hmuhu 
ra Jesucristo nú'a to'o go guese 
rá Noya Ajua ne ri unga ra 'ra!yo te. 
Nú'á ya mi 'bui desde rá mudi, y go 
guet'a dá hanthe ne dá ødehe nú'a te 
bi ma, dá nhyandahmihe con gue'a 
ne dá thanihe'a. 
2 Nú'á mbi 'buhui Ajua ra Dada, nepu 
bá e bi nja'iua ja ra ximhai ne bi za to 
bi hyandi. Y go guecsehe dá hanthe, 
ne nubyá dí damajuanihe de gue'a 
nú'a to'o nzantho ja rá te. 
3 Nú'a dá hanthe, ne nú'a dá ptuahe rá 
noya, go gue'a dí xilahe, pa nu'ahu 
nehe gui padihu!a ngu nuje dá pahe'a, 
ne pa njabu ga 'buhu mahyegui co 
'nada ra mfeni co Ajua ma Dadahu ne 
ra zi Hmu Jesucristo rá T'u. 
4 Hangue dí op'a'ihu nuya noyaya pa 
xi ga johyahu mahyegui. 


Ajua go gue'a ra ñot'i 


5 Nyje dí xilahe nú'a bi xicje ma 
Zidadahu ra Jesucristo, gue Ajua xá 
nt'axi nja ngu 'nara hyats'i ri yot!i, 
ne habu 'bui'a otho ra 'bexuui. 

6 'Bu dí eñhu gue dí 'nada ra mfenihu co 
Ajua, pe 'bu dí 'yohu ja ra 'bexuui ne dí 
gthu ya tstoqui, nu'bé 'nadyá ctuambahu 
ngue'a hindi vthu nú'a xá hño. 

7 Pe 'bu dí 'yohu ja ra hyats'i ngu nja'a 
'bui ja ra hyats!i, nu'bú dí pe'tshu 
'nada ra mfeni, y co rá ji ma zi Hmuhu 
ra Jesucristo rá T'u Ajua xugaguihu 
gatho ma tstoquihu. 

8 'Bu dí eñhu gue hindyá 
'yot'ats'oguihu, dí nhyat!asehu ne 
hinxa yut'a ja ma mfenihu nú'a 


majuani. 

9 'Bu ga daphu ma tsloquihu Ajua, nu'a 
da pungaguihu, ne da xugaguihu gatho 
ma ts'oguihu, ngue'a nu'á øt'e gatho 
nú'a xá hño ne øt'e gatho nú'a ma. 
10'Bu dí eñhu gue hinstá pthu ya 
tsloqui, nu'bé ja ra uenda dí 
ectuambahu Ajua, y rá noya'a 

hinxa yutla ja ma mfenihu. 


Ma zi Hmuhu ra Jesucristo 
go gue'a ñangaguihu 


2 1 Ma zi batsi'ihu, dí op'a'ihu nuya 

ya noya pa hingui 'yothu ni 'nara 
tstoqui. Pe 'bu 'na de guecju ga øthu 
'nara tstoqui, ma zi Hmuhu ra Jesucristo 
da ñangaguihu ja rá thandi Ajua ra 
Dada, ngue'a nu'á hinte ma tsloqui tu. 
2 Nu'á bi unse rá te ngu 'nara hña'ti pa 
bi gutca ma tsloquihu; y hingue 
honseguihu, nehe gatho ya ja'i de ra 
ximhai bi gu'tua yá tsloqui. 

3 'Bu dí øtehu nú'a ri manda Ajua, 

nu'bé ha, majuani stá pahu'a. 
4 Nu'a tó!o ena gue padi Ajua, pe 
honse mantho, ne hingui øt'e nú'a ri 
manda Ajua, nu'bt nú'á go gue'a 'nara 
ctuamba, ne hingui padi nú'a majuani. 
5Pe 'bu núje dí ptehu núla manga Ajua, 
nu'bé xi majuani dí madih+'a, ne njabu 
dí padihu gue dí 'buhu xá hño con gue'a. 
6 'Bu dí eñhu gue dí 'buhu co ra 
Zidada Jesucristo, nu'bú rí 'ñepcahu 
ga tembahu rá 'mui. 


Ra 'ra'yo hmanda 


7 Ma zi cu'ihu, nura hmanda dí 
op'a!ihu hinga 'nara 'ra'yo hmanda. 
Gue'a 'nara ndaxjua hmanda nú'a 
xcá padihu desde ra mudi gá 

camfrihu, gue gui madihu 'na ngu 
ma'na. 

8 Go guet'atho rá hmanda Ajua di 
yopa zi'ahu, pe nubya gue'a ngu 'nara 
'ra'yo hmanda, ngue'a rá hmate ra 
Zidada Jesu himi fadi ma'met'o, ne 
nixi ri hmatehu himi fadi. Nubyá dí 
padi gue guí madihu 'na ngu ma'na 
ngu bi macaguihu ra Zidada Jesu, 
ngue'a nu'á ya 'yo ri yot'a ri mfenihu 
ne ya hinguí 'buhu ja ra 'bexuui. 

9 Nu'a tó'o ena gue 'bui ja ra ñot'i 
pe utsa rá cu, gue'a 'buta ja ra 
'bexuui. 

10 Nu'a tólo madi rá cu 'bui ja rá ñot'i 
Ajua, ne ni 'nara t'øt'e hinda zu rá 
tsledi pa da 'ueque de rá 'ñu Ajua. 

11 Pe nula td'o utsa rá cu, guela 'bui ja 
ra 'bexuui. Núlá 'yo ja ra 'bexuui ne 
hingui padi habu 'yo ngue'a ra 'bexuui 
xa pu'tua rá mfeni. 

12 Nu'ahu batsihu, dí op'a'ihu pa 
ga ben'a'ihu gue Ajua ya xa pun'ahu 
ri tstoquihu. Xa pun'ahu ri tstoquihu 
ngue'a xcá camfrihu ra Zidada 
Jesucristo. 

13 Nu'ahu dadahu, dí op'a'ihu nguetho 
xcá padihu nú'a 'bui nzantho. Nu'ahu 

batsa'ñghghu, dí op'a'ihu nguetho xcá 
ntatehu de ra tslondahi. 

Nu'ahu batsihu, dí op'a'ihu 
nguetho xcá padihu ra Dada. 

14 Nu'ahu dadahu, dí op'a'ihu nguetho 
ya xcá padihu nú!a 'bui nzantho. 
Nu'ahu batsa'ñghohy, dí op'a'ihu 
nguetho ja ri tstedihu ne guí padihu xá 
hño rá noya Ajua, ne xcá ntatehu de 
ra tslondahi. 

15 Oxqui madih+u ya t'øt'e nú'u ja 
ja ra ximhai, nixi gui ne gui 'yothu 
ngu nú!a øt'a ya ts'oja'i. Ngue'a nula 
tó'o ri madi nú!a ja ja ra ximhai, nu'á 
hingui madi Ajua ra Dada. 

16 Oxqui madihu ya t'øt'e de ra 
ximhai, ngue'a gatho nú!a ja ja ra 
ximhai, ngu gatho ya ts'onc'at'i nú'a 
benga ya ja'i ne nú'a handi, ne ra 
nt'ets'i, gatho'u go gue'u yá hmanda 

ra tsloximhai, hingo gue'a rá hmanda 
Ajua. 

17 Ra ximhai ma da uadi da thogui, 
nehe yá ts'onc'at'i ya meximhai. Pe 
nu'a tó'o ø'tuabi rá paha Ajua gue'a 
ma da 'mti pa nzantho. 


Nú'a majuani ne nú'a go ra 
nctuamba 


18 Ma zi batsi'ihu, ya xa zøhø ra 
ora de yá ngats'i ya pa. Y ngu nú'a xa 
silahu gue ma da 'ñehe 'na to'o ma 
da ncontraui ra Zidada Jesucristo, 
hangue nubyá dí hanthu gue ya 'bui 
ndunthi de gue'u. Hangue por gue'a 
dí pahu gue ya xa zøhø ra ora de yá 
ngats!i ya pa. 

19 Nú'é go gue'u xa 'uegue de guecju 
ngue'a himbi gamfri xi majuani ngu 
stá camfrihu. 'Bu nú'u xqui gamfrihma 
xi majuani nguje, nu'bú hinxa 
'uehma'u de guecju. Nú'á bi 'uegue, 

y por gue'a stá pahu gue majuani 
hingyá gamfri ngu núju dya gamfrihu. 
20 Pe nu'ahu xa tlalahu rá Maca 

Ndahi Ajua ngu xa t'acje nehe, 
hangue guí pahu gatho nú'a majuani. 
21 Dí op'a'ihu, hingue dí ena gue 
hinguí padihu nú!la majuani. Xi 
majuani guí padihu xá hño. Ne guí 
padihu gue ni 'nara nctuamba hingui 
manga majuani. 

22 ¿To'o ra ctuamba? ¿Ha gue hingue 
nú'a to'o ma gue ma zi Hmuhu ra Jesu 
hingo ra Cristo nú'a bá pehna Ajua? 
Nu'a tó'o ri ncontraui ra zi Hmu 
Jesucristo go guela ma gue Ajua hingo 
rá Dada ra zi Hmu Jesucristo, ne ma 
gue nu'á hingo rá T'u Ajua. 

23 Nu'a tó'o ma gue ma zi Hmuhu ra 
Jesu hingo rá T'a Ajua, nu'a nehe 
hingui camfri nú!a bi manga ra zi 
Hmu Jesu de rá Dada. Ha nu'a tó'o 
damajuani gue ra zi Hmu Jesu go rá 
T'a Ajua, nu'á ha, go gue'a xa batuabi 
rá Dada. 

24 Hangue nu'ahu dá 'yoda ri 
mfenihu xá hño de nú!a xcá padihu 

desde rá mudi. 'Bu da 'yoda ri 
mfenih+ xá hio, nu'bú ma gui 'buhu 
xá hño co ra T'u ne co ra Dada. 

25 Y ma zi Hmuhu ra Jesucristo go 
gue'a xa ñatcaguihu da 'racju ra te pa 
nzantho. 

26 Dí op'a'ihu ngue'a dí ne ga 
xi'ahu te øt'e nú'u to'o ne da 
hya!a'ihu. 

27 Pe nu'ahu xcá hanihu ra Maca 
Ndahi nú'a xa 'ra!ahu ra Zidada 
Jesucristo, ne nu'á 'bui con gue'ahu, 
y hingue mahyoni ma'na to da 
'u't'a'ihu nú'a majuani, ngue'a nura 
Maca Ndahi go gue'a u't'a'ihu. Go 
gue'a manga majuani, hingui manga 
ra nc'uamba. Hangue 'buhu xá hño co 
ma Zidadahu ngu nú'a u'tlalihu ra 
Maca Ndahi. 

28 Hangue nubya ma zi cu'ihu, 
'buhu xá hño co ma Zidadahu pa nu 
stí 'ñehe xi da 'ñesca ma nsuhu di 
gathohu ne hinga 'be ma tsahu. 
29 Dí pahu gue nu'á øt'e nú'a xá hño, 
hangue nehe dí pahu gue gatho nú'u 
to'o yá meti'a øt'e xá hño nehe. 
Nuju dya gamfrihu yá batsiguihu Ajua 
3 1 Benihu gue Ajua xa madiguihu 

ndunthi, ne xa hñubgaguihu yá 

batsiguihu!la. Y majuani go guecju yá 
batsiguihu!a. Y nu's tó'o hinxa 
gamfri Ajua, hingui camfri'u gue yá 
batsiguihu Ajua ngue'a nu'ú hinxa 
badi Ajua ma Dadahu. 
2 Ma zi hmadi cu'ihu, nubyá ya yá 
batsiguihu Ajua. Hønse nu'a hinxa 
sicaguihu, nú'a tengu ma ga 'buhu 
'mefa. Pe nu'a dí padihu gue nu stí 
'tñehe ma zi Hmuhu ra Jesucristo ma 
ga 'buhu ngu rá 'mui!a, ngue'a ma ga 
handuabihu rá 'mui. 
3 Hangue núju dí to'mhu gue ma ga 
'buhu ngu rá 'mei ma zi Hmuhu ra 
Jesucristo, ma ga øthu ra tsledi pa ga 
'buhu xá ntlaxi ngu ra zi Hmu Jesu 
'bui xá ntlaxi. 

4 'Bu dí øthu ya tsloqui, ya hindi 

ø'tuahu rá hmanda Ajua, ngue'a nu'a 
tó'o ptla ya ts'oqui, hingui p'tua yá 
hmanda Ajua. 

5 Guí padihu gue ma Zidadahu ra Jesu 
bá e bi nja'iua ja ra ximhai pa bi putca 
gatho ma ts'oquihu. Nu'á hinte ma 
ts'ogui tu. 

6 Nu'a tó'o 'bui xá hño co ma 
Zidadahu ra Jesucristo, hingui pt!a ya 
tstoqui. Ha nu'a tó'o xi øt'a ya tsloqui 
hinxa badi to'o gue'a ra Zidada 
Jesucristo nixi hinxa gamífri'a. 

7 Ma zi batsi'ihu, oxqui hophu to'o da 
hya'ahu. Ngue'a nu'a tó'o øt'e xá hño 
go gue'a xá ntlaxi rá coraso ngu rá 
ntlaxi ma zi Hmuhu ra Jesucristo. 

8 Nu'a tó!o xi ptla ya tstoqui, ya go rá 
meti ra tstondahi. Ngue'a ra tstondahi 
go gueta bi futa ra tstoqui desde 
maya'bu, ne ri siguitho øt'e. Hangue 
ringue'a bá e rá T'u Ajua bi nja'iua pa 
bi huatua yá 'befi ra tstondahi. 

9 Nu'a tó'o xa yopa 'mui ma'ra'yo 
ya hingui øt'a ya ts'oqui ngue'a nurá 
'muyi'a ya ngu rá 'mui Ajua, ne ya 
hingui tsa da sigui da 'yøt'a ya 
tsloqui ngue'a ya xa yopa 'mui de 
Ajua. 

10 Hangue njaua da za ga padihu 
ndañ'u yá batsi Ajua ne ndañ'u yá 
batsi ra tstondahi, ngue'a nu'a tó'o xi 
hingui øt'e xá hño ne nixi hingui madi 
yá cu, núlá hingo rá batsi Ajua. 


Ga mádih+u 'na ngu ma'na 


11 Nguetho guehna rá hmanda 
Ajua stá ødehu desde rá mudi nu nda 
camfrihu, gue ga mádihu 'na ngu 
ma'na. 

12 Hinga øthu ngu bi 'yøt'a ra Caí nú'a 
mrá batsi ra tstondahi. Nu'á bi hyo rá 
cu. ¿Y pa te bi hyo'a? Ngue'a nurá cu 
mi øt'a xá hño, ha nura Caí mi øt'a 
nú'a za nts'o. 

13 Ma zi cu'ihu, oxqui 'yøhu 'bu 
ya meximhai da utsa'ihu. 

14 Nujú stá yopa 'buhu ne ya hindi 
njahu ngu ma'met'o stí 'medihu. Ne dí 

padihu gue ya stá yopa 'buhu ngue'a 
dí madihu ma cuhu. Ngue'a nu'a tó'o 
hingui ma rá cu, nu'á xa 'meditho. 

15 Nu'a tó!o utsa rá cu, ja ra uenda bi 
hyo, ne dí pahu gue 'nara hyote hinxa 
yopa 'muitho ne hingui pe'tsta ra te pa 
nzantho. 

16 Ra Zidada Jesucristo bi 'futcahu 
nda'a ra hmate majuani ngue'a nu'á bi 
du por guecju. Nehe nujú dí 'ñepi ga 
tuhu po rá ngue ma cuhu. 

17 Nu'a tó'o tsupabi ne hingui faxa rá 
cu nú'a 'bepabi, nu'á otho rá hmate ne 
nixi hingui madi Ajua. 

18 Ma zi cu'ihu, hingui ho ga mádihu 
hønse dega netho. Nujá mahyoni ga 
mádihu con gatho ma mfenihu ne ga 
mfaxhu. 


Hinga ntsuhu ga jonihu ja Ajua pa 
ga aphu te ga aphu 


19 Ne 'bu majuani ja ma hmatehu, 
njabu ga pahu gue majuani drí 
denihu nú'a majuani, y ga pahu nehe 
gue dí 'buhu xá hño ja rá thandi 
Ajua. 

20 Pe 'bu ga tu ma muihu gue hindí 
'buhu xá hio ja rá thandi Ajua, nu'bú 
Ajua da hñubga ma muihu ngue'a 
nu'á padi gatho, ne patca ma mfenihu. 
21 Ma zi hmadi cu'ihu, 'bu dí beñhu ja 
ma corasohu gue dí 'buhu xá hño ja 
rá thandi Ajua, nu'bé hinga ma ga 
ntsuhu ga jonihu ja gue'a ne ga aphu 
te ga aphu. 

22 Ne nu'araza ma tladi ga aphw'a, 
nu'á da 'racju nguetho dí gthu nú'a di 
manda'a, ne dí øthu ya t'øt'e ngu di 
ho'a. 

23 Ne nu'á bi manda ga camfribihu 

ra zi Hmu Jesucristo rá T'u, ne ga 
mádihu 'na ngu ma'na ngu xqui 
manda nehe ma zi Hmuhu ra 
Jesucristo. 

24 Y nu'a tó'o ø'tuabi yá hmanda Ajua, 
nu'á 'bui xá hño co Ajua, ne Ajua 'bui 
con gue'a. Ajua bi 'racju ra Maca 

Ndahi nú!a utcaguihu gue Ajua 'bui 
con guecju. 


Rá Maca Ndahi Ajua ne ra ndahi nú'a 
rá ncontra ma zi Hmuhu ra Jesucristo 
4 1 Ma zi hmadi cu'ihu, oxqui 
camfrihu gatho nú'a da si'ahu. 
Padihu xá hño ua go gue'a xi 
majuani xa ma Ajua, pa go gue'a gui 
camfrihu. Ngue'a ndunthi ya hyate 
badi 'yo ja ra ximhai, nu'ú 'yobu ma 
gue ña co rá tsledi ra Maca Ndahi, pe 
nuya noya mañ'« hingo mahyegui 
ngu nú'a ma Ajua. 
2 Ma ga xilahu hanja da za gui padihu 
nú'a to'o ña co rá ts'edi ra Maca 
Ndahi. Nuto ma gue ma zi Hmuhu ra 
Jesucristo rá T'u Ajua bi 'ñe bi nja'i, 
nú'á go gue'u hampa rá tstedi ra Maca 
Ndahi. 
3 Pe nu to'o ma gue ma zi Hmuhu ra 
Jesucristo hingo rá T'u Ajua bi 'ñe 
bi nja'iua ja ra ximhai, nú'é hingui 
hampa rá ts'edi ra Maca Ndahi. Nú'ú 
hampa rá ts'edi nú'a to'o ma da 'ñehe 
da ncontraui ra zi Hmu Jesucristo. Ya 
xcá 'yødehu ma da 'ñehe ja ra ximhai 
nú'a ra ncontra!a, y ya 'yo ri mpefi 
nú'u to'o hampa rá tsledi'a. 

4 Ma zi cu'ihu, yá batsiguihu 
Ajua, ne ya stá ntatehu de ya hyate 
ja'i, ngue'a Ajua to'o 'bui con guecju 
ma'na ja rá ts'edila que nurá 
ncontra!a to'o di manda ya ts!lo'mui 
ja'ija ra ximhai. 

5 Nuya hyate ja'i pepabi nú'a to'o di 
manda ya tslo'mui ja!i ja ra ximhai, 
hangue ma de nú'a ja ja ra ximhai, ne 
ya tsto'mui ja'i de ra ximhai pde nú'a 
te mañ'u. 

6 Pe nujú yá batsiguihu Ajua, y gatho 
nú'u to'o padi'a, nu'á #tcaguihu nú'a 
dí mañhu. Ha nu's tó'o hingyá batsi 
Ajua, hingui ne da 'yotcaguihu. 
Hangue ringue'a tsa ga pahu to'o 
manga nú!a majuani, ne to'o manga 
nú'a hinga majuani. 


El Nuevo Testamento en el hñahñu (otomí) del Valle del Mezquital O La Liga Bíblica 1970, 2009 


417 


Ajua zi ra mate 


7 Ma zi hmadi cu'ihu, ga mádihu 
'na ngu ma'na, ngue'a Ajua ri 
macaguihu. Nu'a tó'o madi rá 
miqu'eiui, go gue'a ya rá batsi Ajua, 
ne nu'á padi xá hño Ajua. 

8 Nu'a tó'o utsa rá miqu'eiui, nu'á 
hingui padi Ajua, ngue'a rá 'mui Ajua 
xi ra mate nzantho. 

9 Ajua bi 'fñutcaguihu gue xi majuani 
nu'á madiguihu ngue'a bá pehna rá 'ra 
T'a ja ra ximhai pa da 'racju ra 'ra!yo 
te. 

10 Ma ga xi'ahu nda!a ra hmate 
majuani: Nuja hinstí madihu Ajua, pe 
nu'á xi madiguihu, hangue bá pencahu 
rá T'u nú'a bi unga rá te pa bi gutca 
ma tsloquihu. 

11 Ma zi hmadi cu'ihu, Ajua xi bi 
madiguihu asta habu bi za. Hangue 
nujú dí 'fepcaguihu ga mádihu 'na 
ngu ma'na. 

12 Ni 'nara ja'i hinhya'mu xa hyanda 
Ajua. Pe 'bu ga mádihu 'na ngu ma'na, 
nu'bú ha, Ajua 'bui con guecju, y 
njabu ma'na ga pahu tengu rá 
hmate'a. 

13 Nuju dí pahu gue dí 'buhu co Ajua 
ne Ajua 'bui con guecju nguetho nu'á 
xa 'racju rá Maca Ndahi. 

14 Nyje stá hanthe rá T'u Ajua bá 
pehna Ajua ra Dada pa da poho ya 
meximhai, ne dí damajuanihe njabu. 
15'Bu 'na to'o da damajuani gue ma zi 
Hmuhu ra Jesu go gue'a rá T'u Ajua, 
Ajua 'bui con gue'a ne nu'á 'bui co Ajua. 

16 Ya dí pahu gue ri macju Ajua, 
ne gue'a dí camfrihu ngue'a nulá 'bui 
con guecje. Nurá 'mui Ajua xi ra 
mate nzantho, y nu'a tó'o madi rá 
miqu'eiui, go gue'a 'bui co Ajua ne 
Ajua 'bui con gue'a. 

17 Dí madihu Ajua ne dí madihu ma 
miqu'eihu, hangue hinga ntsuhu nú'a 
ra pa'a de ra nsuca uenda, ngue'a 
numa 'muihuua ja ra ximhai gue'a ngu 
rá 'mui ma zi Hmuhu ra Jesu. 

18 'Bu dí madihu Ajua con gatho ma 
muihu, hinga ntsuhu nú'a da 
'yøtcahw'a. Ngue!a nura ntsu go gue'a 
rá 'ñoui ra castigo, y nu'a tó'o tsu ra 
nsuca uenda, tsu ngue'a hinxa madi 
Ajua. 

19 Ajua go rá mudi bi madiguihu, 
hangue nujá go dí madihubya'a. 
20 Nu'a tó'o ena gue ri madi Ajua, pe 
nu'á utsa rá cu, nu'á go 'nara cluamba. 
Ngue'a 'bu 'na utsa rá cu nú'a xa 
nhyandahmiui, nu'bú ¿hanja da za da 
madi Ajua nú!a hinxa hyandi? 
21 Nuna go guehna ra hmanda xa xicju 
Ajua ga øthu: Nu'a tó'o madi Ajua, 
mahyoni nehe da madi rá cu. 


Sta ntatehu de ya ts'ot'pt'e 
de ra ximhai 


1 Nu'a tó'o camfri gue ma zi 

Hmuhu ra Jesu go gue'a ra 
Cristo nú'a bá pehna Ajua, nú'á go 
gue'a rá batsi Ajua. Y nu'a tó!o ri 
madi Ajua ra Dada, go gue'a da madi 
nú't to'o yá batsi Ajua nehe. 
2 'Bu majuani dí madih+ Ajua, ne 'bu 
dí p'tuahu yá hmanda'a, nu'bé dí 
padihu gue dí matuahu yá batsi Ajua. 
3 Ngue'a 'bu dí p'tuahu yá hmanda 
Ajua, nu'bé xi majuani dí madihw'a, 
ne nuyá hmanda Ajua hingui hei ga 
øt'ehu. 
4 Ngue'a nula tó'o rá batsi Ajua xa 
dapa gatho ya ts'ot'gt'e de ra ximhai. 
Nujú stá ntatehu de ya ts'ot'øt'e de ra 
ximhai ngue'a dí camfrihu Ajua. 
5 ¿To'o xa dapa ya ts'ot'øt'e de ra 
ximhai? Nu'a tó'o camfri gue ma zi 
Hmuhu ra Jesu go gue'a rá T'u Ajua, 
go gue'a xa dapa ya ts'ot'øt'e de ra 
ximhai. 


Nú'u to'o damajuani de rá T'u Ajua 


6 Ra Zidada Jesucristo ba eheua ja 
ra ximhai, bi nxistehe ne bi na'ma rá ji 
bi du. Hingue honse bi nxistehe, pe 
nehe bi du'a. Ha nura Maca Ndahi 
xicju de gue'a ne nu'á manga majuani. 

7 Nuni mahets'i 'bui hñu nú'u to'o 
'nat'a ma gue ma zi Hmuhu ra 
Jesucristo go rá T'u Ajua. 'Na go ra 
Dada, ma'na go gue'a nú'a to'o xa 
thu'mbabi gue go gue'a ra Noya, ha 
nu ma'na go rá Maca Ndahi Ajua. 
Gatho'u 'nat!a ma. 

8 Nehe nuua ja ra ximhai rá Maca 
Ndahi Ajua utcaguihu gue ma zi 
Hmuhu ra Jesucristo go gue'a rá T'u 
Ajua. Y nu mi nxistehe'a, Ajua bi ma 
gue go rá T'u!la. Ne dí mañhu gue go 
gue'a rá T'u Ajua, ngue'a bi na'ma rá 
ji ne bi du po rá nguecju. Gatho dí 
mañhu mahyegui gue ma zi Hmuhu ra 
Jesucristo go gue'a rá T'u Ajua. 

9 'Bu ga camfrihu nú'a damajuani 

ya ja'i, ma'na mathoni ndunthi ga 
camfrihu nú'a manga Ajua ra Dada, 
ngue'a nu'á go guese!a ma gue ma zi 
Hmuhu ra Jesu go gue'a rá T'u'a. 

10 Nuto camfribi rá T'a Ajua, nu'á ya 
xa badi ja rá coraso nú'a majuani. Pe 
nu'a tó'o hingui camfri Ajua, ja ra 
uenda ectuamba'a, ngue'a hinxa 
gamfri nú'a bi mañ'a de rá T'a. 

11 Ne nuna guehna nú!a xa xicaguihu 
Ajua, gue bi 'racju 'nara 'ra!yo te nú'a 
da nja pa nzantho. Di pe'tshu nura 
'ralyo tela ngue'a rá T'a Ajua 'bui ja 
ma corasohu. 

12 Nu'a tó!o 'bui co rá T'a Ajua, pe'tsa 
ra 'ra'yo te; pe nu'a tó'o hingui 'bui co 
rá T'u Ajua, hingui pe'tsa ra 'ra!yo te. 


Ya ngaxa noya dega ts'ofo 


13 Dí op'a'ihu pa da za gui padihu 
gue guí pe'tshu ra te pa nzantho 
nguetho guí camfrihu gue ma zi Hmuhu 

ra Jesucristo go gue'a rá T'u Ajua. 

14 Y núju dyá gamfrihu da za ga 
aphu Ajua nú'a ga ne ga aphu, y 
nu'bu gue'a rá paha'a, nu'bú da 
'yøde ma nt'adihu. 

15 Y 'bu pde ma nt'adihu, nu'bé da 
'racaguihu nú'a dí aphu. 

16 'Bu gui pahu gue 'nara cu xa 
'yøt!a 'nara tstoqui, ne 'bu nú'a ra 
tstoqui'a hinda japi da 'medi pa 
nzantho, da za gui 'yapabihu Ajua 
por gue'a, y Ajua da japi da ñobri. Ja 
nara tstoqui nú'a japi da 'medi pa 
nzantho nú'a to'o øt'e'a. Nú'á hindi 
xi'ahu gue gui 'yaphu Ajua por gue'a. 
17 Cada ra 'mi'qui 'nara ja'i ptle nú'a 
hingo rá paha Ajua, nu'á øt'a 'nara 
tstoqui. Pe hinga gatho ya ts'oqui japi 
da 'medi pa nzantho nú'a to'o øt'e. 

18 Dí padihu gue nu'a tó'o rá batsi 
Ajua, hingui sigui øt'a ya ts'oqui, 
ngue'a rá T'u Ajua su'a pa hinte da 
za da 'yø'tuabi ra ts'ondahi. 

19 Ne di padihu gue nuju ya 
metiguihu Ajua, ha nuya ts'oja'i ja 
ra ximhai o ja rá 'ye ra ts'ondahi. 

20 Ne dí padihu gue rá T'u Ajua 
xa 'ñeheua ja ra ximhai. Y nu'á bi 
'utcaguihu pa ga padihu to'o gue'a 
Ajua majuani. Dí 'buhu co Ajua nú'a 
majuani ngue'a dí 'buhu co ma zi 
Hmuhu ra Jesucristo nurá T'w'a. Núlá 
gue'a Ajua majuani ne 'racaguihu ra 
te pa nzantho. 

21 Ma zi batsi'ihu, oxqui ma gui 
camfriht ni 'nara c'oi nú'u ttembi gue 
go gue'u Ajua, nixi gui xocambenihu'u. 
Hønse Ajua bí 'bui mahets'i go gue'a 
gui xocambenihu. Njabu gue'a. 

RA ÑOHO RA CARTA NÚ!A BI 'YOFO RA APOSTOL NSANJUA 


Nú'a majuani ne ra hmate 


1Núga drá Xuua ya drá ndaxjua, 
dí op'a!i co ri batsi nú'i ma zi nju'i, xa 
huahn'ahu Ajua. Dí madi'ihu ngue'a 
nujú mahyegui dí teñhu nú'a 
majuani. Ne hingue honsegui dí 
ma'ahu, nehe gatho nú'u to'o xa badi 
nú'a majuani ri madi'ihu, ngue'a 
nu'ahé guí padihu nú'a majuani. 

2 Nu'ahú dí madi'ihu ngue'a 
gathoguihu dí padihu nú'a majuani 
ne hinhya'mu ma ga pumfrihu'a. 

3 Ajua ra Dada ne ma zi Hmuhu ra 
Jesucristo rá T'u, ma da jap'a'ihu ne da 
me'ts'ahu ra nthecate, ne da max!ahu 
pa gui 'buhu te rá 'ñentho ngue'a guí 
camfrihu nú'a majuani ne grí madihu 
Ajua. 

4 Dá johya ndunthi nú'a ra ora dá 
nthe'be 'ra de nuri batsi nú'u 'yo xá 
hño ngu nú'a bi xicaguihu Ajua ra 
Dada gue ga 'yohu. 

5 Nubyá ma zi nju'i, xi dí ne ga xi'a!i 
gue pe'tsi ga mádihu 'na ngu 'na. DÍ 
op'a'ihu nuna ra ndaxjua hmanda nú'a 
stá pdehu desde ra mudi nda camfrihu. 
6 Ne chanja da za ga mádihu 'na ngu 
'na? Ga gthu gatho nú'a xicju Ajua ga 
othu, nu'bé njabu da za ga mádihu 'na 
ngu 'na. Ne go gue'a bi sicju desde ra 
mudi nda camfrihu gue nzantho ga 
mádihu 'na ngu 'na. 


Ya hyate 


7 Guehna dí xi'ahu ngue'a 
ndunthi ya hyate 'yo'u haburaza 


ja ra ximhai. Nu'ú ma gue himbi 
nja'i ra Zidada Jesucristo nú'a rá 
'mehni Ajua. Pe nu'u tó'o ma njabu 
gue'u ya hyate ne yá ncontra ra 
Zidada Jesu. 

8 Nsusehu pa hinto da hya'a'ihu, pa 
hingui 'bethu nú'a ra 'befi xcá 'yøthu, 
pa njabu gui hañhu ra thaha nú'a ne 
da 'ra!ahu Ajua. 

9 Nu'a tó'o hingui pte nú'a manga 
Ajua, nu'á hingui camfri nú'a bi 
'ñudi ma zi Hmuhu ra Jesucristo, ne 
nu'á hingui padi Ajua. Pe nu'a tó!o 
camfri nú'a bi 'ñudi ma zi Hmuhu ra 
Jesucristo, nu'á padi ra Dada ne ra 
T'u. 

10 Nu'bu 'nara ja'i da zøñ'a'ihu ne da 
xi'ahu 'nara nt'udi nú'a hinxa 'ñudi 
ma zi Hmuhu ra Jesucristo, oxqui ma 
gui umfu ntsaya ja ri nguhu, nixi gui 
zenguahu y nixi gui 'femfu: “Ajua da 
max'a'i.” 

11 'Bu 'na to'o da zengua 'na de nuya 
ja'i'u o da 'ñembi: “Ajua da max'a'i”, 
go gue'a di mfaxui yá tslo'befi nuya 
ja'i'a. 


Ya ngaxa noya 


12 DÍ pe'tshma ndunthi te ga 
xi'ahu, pe hønse dí xi'ahu nuya ya 
noya dí op'a'ihu, ngue'a dí beni 
ga tsoñ'a'ihe ne ga hhandahmihu 
pa ga ñahu, pa njabu xi ga 
johyahu. 

13 Peñ'alihu ya nzengua yá batsi ri 
cu nú'a to'o xa huahna Ajua nehe. 
Njabu gue'a. 

Mi hma xá hño de ra Gayo 


1 Núga drá Kuua ya drá ndaxjua, 
dí op'a'i ma zi hmadi cu Gayo núti dí 
ma'i ngue!a mahyegui dí camfrihu 
nú'a majuani. 

2 Ma zi cu'i, dí apa Ajua da boni 
xá hño gatho nú'a guí øt'e. Ngu ri 
coraso 'bui xá hño co Ajua, njabu 
nehe dí ne gui 'bui xá hño ja ri te. 

3 Dá johya ndunthi nu mi zóhgua 'raya 
cu ne bi xicaguilu gue xi guí 'yo xá 
hño ne guí ptle nú'a majuani ngu nú!a 
ri manda Ajua. 

4Nú'u to'o xa gamfri nú'a dá uti, nú'é dí 
øt'a ra uenda gue ma batsi, ne xi di johya 
ndunthi nura ora dí pde gue ri sigui øt'e 
nú!a majuani ngu ri manda Ajua. 

5 Ma zi cu'i, nu'í guí øt'e 'nara 
hoga 'befi ngue'a guí umba ra mfats'i 
ya cu masque hinguí padi'u. 

6 Nura ora ndí munts'iheua ja ra nija, 
nuya cu bi zóohgua bi metcahe de nú'a 
ra hmate xcá umbabi'u. Xá hño gui 
sigui gui fats'i'u ne gui umbi'u nú'a 
mathoni pa da 'ño da mamba rá noya 
Ajua, ngue'a nu'é pepabi Ajua. 

7 Nu'é xa zogui yá ngu ne 'yo zofo ya 
ja'i de ma zi Hmuhu ra Jesucristo, ne 
hinxa hñani'u ni 'nara mfats'i de nú'u 
hingyá cu. 

8 Por gue'a nuja mathoni ga faxhu'u. 
Ga mfaxhu 'na ngu ma'na pa da 
ntenga rá noya Ajua. 


Rá nts'o'mui ra Diótrefe 


9 Dá peñ'alihubu 'nara carta ja ri 
hmunts'ihu, pe nura cu Diótrefe nú'a 


to'o di 'ñets'ise pa da nda de ya cu ja 
ri nijahu, hingui ne da 'ygt!e nú'a dí 
mañhe. 

10 Hangue nu xcrá mabu ga tsoñ'alihu, 
ma ga xila'ihu ja ri hmunts'ihu te øt'a 
ra cu Diótrefe. Nu'á nonje ne ma nú'a 
hinga majuani pa hinda 'yotcaguihe 
ya cu. Nú'á ne gue go da t'øte'a. Ne 
hinga hønse'a øt'e, nehe hingui umba 
ntsaya nú'u ya cu tsøf'a'ihu, ne 
hacuabi ya cu gue hinda umba ntsaya 
nehe'u. Nu'a tó'o ri unga ntsaya, ra cu 
Diótrefe eni de ra nija. 

11 Ma zi hmadi cu'i, oxqui ma gui 
øt'e ngu øt'a ya tsto'mui gá ja'i. 
Ma'na xá hño temba yá 'mui nd'u 
to'o øt'e xá hño. Nu'a tó!o øt'e xá 
hño, gue'a rá batsi Ajua, ha nu'a td'o 
hingui øt'e xá hño, hinxa badi Ajua. 


Hma mi øt'e xá hño ra Demetrio 


12 Numa cuhu ra Demetrio, gatho 
ya cu ña za hño de gue'a, ngue'a 
nu'á øt'e nú'a majuani. Necje nehe, 
dí mañhe gue nu'á øt'e xá hño. Ne 
guí padi gue nú'a dí mañhe gue'a 
majuani. 


Ya ngaxa noya 


13 Ja ndunthi te ga xi'i, pe hindí 
ofoua gatho. 

14 Ngue'a dí beni ga mabu 'bestho pa 
ga hñandahmihu ne ga ñahu. 

15 Ma zi cu Gayo, Ajua da max'a'i. 
Gatho ma mpadihu nú'u 'bucua 
peñ'a'i ra nzengua. 'Yptca ra mate 
gui fatlajua cada 'nama mpadihu 
nú'u bí 'bui de guepu. Njabu gue'a. 

RA JUDA 
RA CARTA NU'A BI 'YOFO RA APOSTOL NSAN JUDA 


Ra apostol Juda opabi ya nthahni Ajua 


1 Nuga dra Juda ra cugui ra Cobo 
ne ra 'begogui ma zi Hmuhu ra 
Jesucristo. Di op'a'ihu gatho nú'ahu 
xa huahn'ahu Ajua. Ajua ma Dadahu 
xi ri madi'ihu, ne ma zi Hmuhu ra 
Jesucristo su'a'ihu. 

2 Ajua da me'tstahu ndunthi ra 
nthecate ne ra hmate, ne da max!ahu 
pa gui 'buhu te rá 'ñentho. 


Nú'u to'o udi ya nctuamba 
(2 Pedro 2:1-17) 


3 Ma zi hmadi cu'ihu, ndi beni ga 
op'a!ihu hmaha de nú'a stá camfrihu 
pa ga mpohghu. Pe nubyá dí beni 
mathoni ga op'a'ihu pa ga zi'ahu 
gue oxqui hophu to'o da 'uec'a'ihu 
de nú!a xcá camfrihu. Gui njahu ngu 
'nara hoga soldado, xi gui ñanihu 
nú!a xcá camfrihu, nguetho Ajua 
ya xa 'yente!a ja ma 'yehu nuna 
ra jamfri dí pe'tshu núje yá 
metiguihu!a. 

4 Raya ts'oja!i ya xa yutla mant!agui 
habu 'bui ya cu. Nu'lá øt'a ya ts'o'befi 
ne eñ'u: “Ajua xi ja rá nthecate 
hangue hinte da 'yøtcahu de nú!a dí 
othu.” Njabu mañ'u, pe hingo 
majuani. De maya'bu bi tlofo gue mi 
ma da 'mui ya ts'oja'i ngu'u, ne Ajua 
xa 'ye'mbi pa da castiga'u. Nú'u ya 
ts!oja'i'u gue'a conga Ajua ma Hmuhu 
ne ma Zidadahu ra Jesucristo. 

5 Dí ne ga ben'a!'ihu de nú'a ya 
guí padihu, gue Ajua bi ñanga ya me 
Israel pa bi bóni' de Egipto, pe 
'mefa nu'u himbi ne bi gamfri'a, bi 
huati'u. 


6 Nehe dí ne ga ben'a'ihu de nú'u ya 
enxe mbi 'bu mahets'i ne bi ntsto'yode 
ngue'a nu'á mi ne ma'na ra tsledi xa 
t'umbi pa da nda, ne bi zogui'u yá 
maca 'mui habu mi 'bui'u. Hangue 
Ajua bi mehni'u pa ja ra 'bexuui habu 
that!i co ya tøcbøja asta ra pa'a Ajua 
da hña'mba nguenda ne da castiga'u. 
7 Nehe dí ne ga ben'a'ihu nú!a te bi tho 
ya me Sodoma ne ya me Gomorra, ne 
ma'ra ya hnini guetbu de gue'u. Nuya 
ja!i mengu de guehni bi nts'o'ypde 
nehe ngu ya tslo'enxe. Nuya ja'i'u 
toraza mi hñuxui'a, y nuya 'ñøhø mri 
hñuxui yá mi'ñohgui, ha nuya 'behña 
mri hñuxui yá mi'behñaui. Hangue 
Ajua bi mempabi'u ra tsibi pa bi 
zat'i'u. Guehna 'nara nt'udi pa gatho 
nuja, hinga nts'o'yodehu pa hindra 
castigaguihu ja ra tsibi nú'a zo pa 
nzantho. 

8 Nuya ts'oja'i to'o xa yutla ja ya 
hmunts'i, gue'u ri nhyecuaui ngu 
nú'u ya tslolenxe ne nú'u ma'ra ya 
ts'oja'i. Hingui tsama yá mfeni, 'ñena 
"ui'tha, ne ri tstonga yá ndo!yo co ya 
ts'ot'øt'e øt'e. Hingui ne'u to da 
manda, ne ñama'ñu de yá enxe Ajua 
nú'u to'o ha ra tsledi. 

9 Pe nurá danga enxe Ajua nú'a rá 
thuhu ra Migue himbi 'yot!e ngu øt'e'u. 
Nu mi ntsanoyaui ra tstondahi pa 
himbi hopi bi hña'tsua rá ndo'yo ndu 
ra Moise, himbi ne bi zui de nú!a xqui 
tyøt'e'a, nu'a bi 'yøt'e, bi zofo co ya 
noya xá hño, ne hønse bi 'ñembabi: “Ra 
Zidada go gue'a da hñan'a nguenda.” 

10 Pe nuya ts'oja'i's gtbuhlatho de nú'a 
hingui padi'u. Hinte yá fadi nja ngu ya 
mbo'oni. Nu'á gtle nu'araza go da 


421 


El Nuevo Testamento en el hñahñu (otomí) del Valle del Mezquital © La Liga Bíblica 1970, 2009 


RA JUDA 1 


ne'a, hangue njabu ma'na rí 
nts'ocse'a. 

11 ¡Tengu ya ts'othogui ma da 
thogui'!u! Nú'ú gue'u ya ts'o'yøde ngu 
ra Caí nú'a to'o himbi ne bi 'yøt'a nú'a 
bi ma Ajua. Nehe nu'é nja ngu ra 
Balaam nú'a to'o mi øt'a nú'a xá nts'o 
pa da da ra boja. Nehe nu'é nja ngu ra 
Coré nú'a to'o bi nø'tuabi ra Moise. 
Hangue nú'á ne gatho nú't to'o mri 
deni'a, bi dut'a ra hai, bi du'u. 

12 Nuya ts'oja!i'u pa ja ri ngohu, ne ri 
ñuni con gue'ahu, ne xi ya tslo'yo'u, 
ne ri japi da ts'oca ri ngohu. Nu'é nja 
ngu ya guui 'ñena ma da 'uai, pe di 
duda ra ndahi, njabutho nuya ts!oja'i 
di hyatctua di hyat'ni. Nú'á nja ngu ya 
'bai gá fruta thø'mi da unga ra fruta 
pe otho. Njabutho'a. Nu'é nja ngu ya 
'bai gá fruta xa du, xra ctutsi con 
gatho yá 'yu. Nu'é ma gue ma da 
'yøt'a ndunthi, pe hinte pt!e. 

13 Nú'ú gue'u nja ngu ra ndehe 'yonga 
ra ndahi asta rá fagui tsøni ja ra 
ñanthe ne ja bí tsohni yá paxi. Njabu 
ri hnequi yá ts'o'befi'. Nehe nu'é nja 
ngu ya tsø xa ponga yá 'ñu ne xa 
'medi'u ja ra 'bexuui. Njabu nehe nuya 
tsloja'i'u ma da 'medi pa nzantho. 

14 Nura Enoc go gue'a rá 'beto 
de yá 'beto ra Ada asta rá cut'a, 
maya'bu bi ma de nuya ts'oja'i, ne 
bi 'ñena: “'Yøhu gue ma da 'ñepu ra 
Zidada co ya 'motho gá enxe. 

15 Ma da 'ñehe pa da hña'mba 
nguenda gatho ya meximhai, ne pa da 
castiga ya ts!oja'i de ya ts'ot'øt'e xa 
'yot'elu, ne ma da castiga nú'u ya 
nønte xa nønga Ajua.” 
16 Nuya ja'i'u te yá zeya, y hinte ri 
ho'a. Núlá øt'e nularaza ra tsloqui go 
da ne'u, te yá 'ñets!i, y xi ho'ta ya ja'i 
pa ne te da t'umbi'u. 

Ra ts'ofo pa ya gamfri pa da 

jamasu te øt'e'u 


17 Pe nu'ahá ma hmadi cu'ihu, 
beñhu nú!a bi manga ma'met!'o nuya 

apostol nuyá 'mehni ma Zidadahu ra 
Jesucristo. 

18 Nu'é bi xilahe gue ma da 'mei nú'e 
to'o da 'ngtbuhlatho de Ajua nu de yá 
ngats!i ya pa. Nú'á honse ri ho da 
'tyøt'a yá ts'onc'at'i. 

19 Ne 'ueca ya cu, ne hingui øt'e's ngu 
nú'a ri manda Ajua, hønse øt'e nú'a go 
da ne's. Nu'é hingui 'buhui ra Maca 
Ndahi. 

20 Pe nu'ahu ma hmadi cu'ihu, dá 
nja ri ts'edihu de nú'a ra maca jamfri 
xcá hanihu xá nsunda, ne 'yapabihu 
Ajua ngu nú'a da 'ñu't'a'ihu ra Maca 
Ndahi. 

21 Nsusehu pa gui 'buhu xá hño ja rá 
hmate Ajua. Hñu'mba muihu. To'mhu 
nú!a ra te ma da t'a'ahu pa nzantho 
ngue'a ma Zidadahu ra Jesucristo bi 
yo rá mui con gue'ahu. 

22 Zohu nú'u to'o ri duhy. 
'Ñutuahu pa ma'na da badi'u nú'a 
majuani ne da gamfri'u xá hño. 

23 Nehe zohu nú'u ma'ra øt'a ya 
tstoqui pa ya hinda sigui da 'yøt'e, ja 
ra uenda 'na guí hanthu xa zo ja ra 
tsibi ne gui dama jucju. Huequihu 
nú'y to'o xi 'bui ja yá tstoqui, ne 
zohu'u. Pe jamasuhu pa hinda ja!ahu 
gui 'yøthu ya tstoqui nehe. Btsabihu 
yá nts'o'mui!a, 'yøthu ra uenda ngu 
nara tstodutu ni pa to da dat'i. 


Ya ngaxa noya dega jahña 


24 Ajua ja rá tstedi, nu'á da 
sula'ihu pa hingui 'ueguehu de nú!a 
xcá camfrihu. Ma da 'bap'a!ihu ja rá 
thandi'a habu da za gui hyanduahu 
rá nsunda!a ngue'a ya hinte ma 
ts'oqui gri tuhu, ne xi ma gui 
johyahu ndunthi. 

25 Nubya ne pa nzantho ga nsundahu 
Ajua nú'a to'o bi pohoguihu ngue'a bá 
pehna ma Zidadahu ra Jesucristo pa bi 
du po rá nguecju. Ajua xi ra dangui'a, 
ne xi ja rá ts'edi ne ha ra ts'utbi, ne ri 
manda'a desde rá mudi, asta nubya, 
ne pa nzantho. Njabu gue'a. 

RA LIBRO NU'A BI 'YOFO RA APOSTOL NSANJUA DE NU'A TE 
BÁ HANDI NE BÁ ØDE NUNI MAHETS'I 


Ra Zidada Jesucristo bi 'ñutua ra 
apostol Xuua gatho nú'a te ma da nja 


1 Nuna ra noyana bi ma Ajua ra 

Dada, bi xipabi ma zi Hmuhu 
ra Jesucristo pa njabu nehe'a bi 
'ñutcaguihu núju dí pepabihu'a. Nú'á 
bi 'ñutcaguihu nú'u ya t'øt'e ma da 
nja 'bestho. Hangue bá pehna rá enxe 
pa bi 'flutcagui núga drá Kuua dí 
pepabi'a. 
2 Nuga dí damajuani de rá noya Ajua 
ne de nú'a xa xicagui ra Zidada 
Jesucristo, ne de gatho nú'a stá handi. 

3 Njapi nú'u to'o da hñe'ti ne nú'u 

to'o da 'ypde nuya ya noya de nú'a 
ma da nja, ne da 'yøt'a nuya ya t'øt'e 
xa tlofo, ngue'a ya ma da nja gatho. 


Ra apostol Xuua opabi ya gamfri 
nú'u ri munts'a gatho nú'« 
yoto ya nija 


4 Núga drá Kuua dí op'a'ihu 
nú'lahu gyá gamfrihu grí muntshu 
gatho nú'u yoto ya nija nuni Asia. 
Ajua nú!a 'bui, ne nzantho xa 'mui, 
ne ma da 'mui pa nzantho, da 
jap'a'ihu ne da max'ahu pa gui 'buhu 
te rá 'ñentho. Nehe da jap'a'ihu nú'u 
yoto ya ndahi 'bui ja rá thandi Ajua 
habu bí hudi'a. 

5 Nehe da jap'a'ihu ra Zidada 
Jesucristo nú'a to'o nzantho manga 
nú'a majuani. Nú'á go gue'a xi rá 
mudi bi yopa nte de gatho nú't xa du, 
y nú'á di manda gatho nú'u ya nda de 
ja ra ximhai. Nú'á macaguihu y co rá 
jila xa xugaguihu ma tstoquihu. 


6 Ne xa hñuxcaguihu'a ngu dya 
ndahu ne ngu dyá macjahu pa ga 
pepabihu Ajua rá Dada. ¡Drá 
nsunda'a ngue'a ja rá ts'edi pa 
nzantho! Njabu gue'a. 

7 ¡Pahu gue nu'á ma da 'ñehe ja 
ya guui, y gatho ya ja'i ma da 
hyandi'a! Nehe di 'buhni nú't to'o bi 
suni'a pa bi du, hangue nehe'u ma da 
hyandi'a. Gatho ya ja'i de gatho rá 
nguni ra ximhai ma da nzoni co ra 
dumui nu stí hyandi da zøhø'a. Ma 
da njabu, njabu gue'a. 

8 “Nuga go gueque rá mudigui ne 
asta rá gats'i, ngu ya letra fudi desde 
ra A asta ra Zeta”, njabu ena Ajua 
nú'a 'bui, ne nzantho xa 'mui, ne ma 
da 'mui pa nzantho. Go gue'a pe'tsa 
gatho ra ts'edi. 


Ra apostol Xuua bi hyanda ra 
Zidada Jesucristo xá nsunda 


2 Núga drá Xuua ri cuguihu, ne 
mabhyegui drí sufrihu ya ts'othogui. 
Pe da za ga tsethu nguela mahyegui 
ma mfenihu co ra Zidada Jesucristo 
nú!a to'o faxcaguihu pa da za ga 
'buhu con gue'a habu di nda'a. Nuga 
ndí 'bui ja 'nara zi hai rá thuhu 
Patmo, nura hai'a o madetho de ra 
ndehe. Ja guehni bá ts'ogagui, ja ra 
uenda ndi jot'a fadi, ngue'a ndi 
mambabi ra noya Ajua ne ndi 
damajuani de ra Zidada Jesucristo. 
10 'Nara pa ra Zidada, da handa 'nara 
thedi bi 'hutca ra Maca Ndahi, ne da 
øde 'nara noya de møte ma zutha ngu 
rá nzuni 'nara trompeta, 

11 ne mi ena: 

—Nuga go guegue ra mudigui ne 
asta ra gats'i, ngu ya letra fudi desde 
ra A asta ra Zeta. 'Yofo ja 'nara he'mi 
gatho nú'a guí handi, nepu gui pehni 
pa Asia nuni habu bí ja nú'u yoto ya 
nija, nula rá mudi rá thuhu ra Efeso, 
nepu Esmirna, nepu Pergamo, nepu 
Tiatira, nepu Sardi, nepu Filadelfia, 
nepu Laodicea. 

12 'Mefa dá mpunts'i pa dá handi 
to'o nú'a mi zocagui. Y nu ndá 
mpunts!'i, dá handa yoto ya mfoxyo 
dega oro mi jani. 

13 Y madetho de nú'u yoto ya mfoxyo 
dá handa 'nara 'ñøhø mi 'bahni ngu 
nú'a bi 'ñe bi nja'i. Mi he 'nara he xmá 
ma, y asta mi tsónga ja yá ua, ne mi 
ngutla 'nara ngut'i dega oro, y asta mi 
tsónga ja rá tiña. 

14 Ha nuyá sta xi xmá nt'axi ngu ra 
tlaxa xi'yo o ngu ra tse. Nuyá da mi zø 
'fiena ra tsibi. 

15 Nuyá ua asta mri huexqui ngu 'nara 
hoga c'astla bøja rá thuhu ra bronse xa 
tlentla ja ra tsibi ne xá coni. Nurá noya 
mri nt'pde nts'edi 'ñena ri nhyahni ra 
nzgthe. 

16 Ne mri hña ja rá 'ye ra 'ñei yoto ya 
tsø, y de ja rá ne mi ponga 'nara 
mahuai dega yo filo. Nurá hmi mi 
yot!i co rá nsunda sehe!a 'ñena mi zo 
ra hyadi con gatho rá ts!edi. 

17 Nu ndá handi'a, 'bestho ra 
ora!a dá tagui ja yá ua, ne dá hodu, y 
nu'á bi dengagui co rá 'ye ra 'ñei ne 
bi 'ñengagui: 

—Ogui tsu, nuga go gueque rá 
mudigui ne asta rá gats'i. 

18 Nuga dí te. Dá tuhma, pe nubyá stá 
yopa nte pa nzantho. Ne go drí manda 
nú't xa du ne dí ha ya nsoqui de habu 
jot'i'u. 

19'Yofo gatho nú!a xcá hyandi, ne 
nú'« jabya, ne nú'u ma da nja 'mefa de 
guehya. 

20 Nú'u yoto ya tsø xcá hyandi ndi ha 
ja ma 'ñei, ne nú'u yoto ya mfoxyo 

dega oro xcá hyandi, ma ga zi'i te ri 
boni'a: nú'u yoto ya tsø gue'u yoto ya 
enxe de nú'u yoto ya nija, ha nú'u yoto 
ya mfoxyo xcá hyandi go gue'u nú'u 
yoto ya nija. 


Ya noya pa nú'u yoto ya nija, y rá 
mudi Efeso 
2 1 'Yopabi njaua nú'a ra enxe de 
ra nija nuni Efeso, ne 'ñembabi: 
“Nú'a to'o ha ja rá 'ye ra 'ñei nú'u 
yoto ya tsø, go gue'a nú'a to'o 'bu 
madetho de nú'u yoto ya mfoxyo 
dega oro, nu'á bi manga njaua: 
2 Nuga dí padi de gatho nú'a guí øthu, 
xcá mpefihu ndunthi, ne xi xcá tsethu 
gatho ya ts'othogui, ne hinxcá ntsixhu 
ya tslo'mui gá ja'i, ne nú'u to'o ena 
gue go gue'u yá 'mehni Ajua pe hinga 
majuani, xcá unga nguenda nú!a te 
gtle'u gue hinga majuani yá 'mehni 
Ajua, ngue'a gue'u 'raya ctuamba ja'i. 
3 Xcá sufrihu ne xcá tsethu ne xcá 
mpefihu ndunthi po rá ngueque ne 
hinxa zabi'ihu. 
4Pe stá unga nguenda gue hingrí 
macaguihu ngu ga macaguihu rá mudi. 
5 Hangue beñhu hangu rá ndunthi gá 
macaguihu rá mudi. Nubyá ñobrihu, 
ne pefihu ya hoga 'befi ngu rá mudi. 
Nu'bu hingui ne gui ñobrihu, 'bestho 
ma ga maby ne ga hac'ahu ri 
mfoxyohu de habu ja'a, nú'á gue'a ga 
hac'ahu nú'a ra 'befi stá 'ralahu. 
6 Xá hño gue xcá utsahu yá tslo'befi ya 
nicolaita ngue'a nequi drí utsa'u nehe. 
7 Nu'a tó'o ne da 'yøde, dá 'yøde nú'a 
manga ra Maca Ndahi pa zofo ya nija. Y 
nu'a tó'o da ntate de nú'a hingui ho, ga 
umba nsequi da zipabi rá fruta nú'a ra 
'bai gá za bí 'bai nuni mahets'i habu bí 
'bu Ajua. Nura 'bai gá za'a ri umba ra te 
pa nzantho nú'a to da zipa rá fruta.” 


Ya noya pa nú'a ra nija 
rá thuhu Esmirna 


8 Nehe 'yopabi nú'a ra enxe de ra 
nija Esmirna, y xipabi njaua: “Nú'a 

to'o gue'a rá mudi ne asta rá gats'i, 
nú!a to'o bi du pe bi yopa nte, go 
gue'a bi xicagui gue ga xi'ahu njaua: 
9 Nuga dí padi ri 'befihu ne hanja xa 
tlutsalihu. Gyá hyoyahu dega boja, pe 
gyá ricohu co Ajua. Nú'lu ya ja'i ri 
'ñet'a xodyo, dí padi gue nu'é xa 
ñama'ñu de gue'ahu, ngue!a gue'u 
'raya ja'i de ra Sata. 

10 Oguí tsuhu de nú!a te ma gui 
thoguihu. Pahu gue ra tstlondahi ma 
da got!ahu fadi 'ra de gue'ahu pa ja 
da hnecni ua xi ja ri jamfrihu. 'Retla 
ma pa ma gui thoguihu nú'u ya 
tstothogui'u. Pe dá zedi ri jamfrihu 
asta ri duhu, y nuga ma ga 'ralahu ra 
te pa nzantho ngu 'nara corona dega 
thaha. 

11 Nu'a tó!o ne da 'ygde, dá 'yøde nú'a 
manga ra Maca Ndahi pa zofo ya nija. 
Y nu'a tó!o da ntate de nú!a hingui ho, 
hinda ma ja ra nidu habu bí ja rá ñoho 
ra du.” 


Ya noya pa nú'a ra nija 
rá thuhu Pergamo 


12 Nehe 'yopabi nú'a ra enxe de ra 
nija nuni Pergamo, 'yopabi njaua: 
“Nú!a to'o ha ra mahuai dega yo filo, 
nú'á gue'a xilahu njaua: 

13 Nuga dí padi ri 'befihu ne dí padi 
habu guí 'buhu. Guí 'buhu habu ri 
manda ra Satá, pe masque ja guí 
'buhuni, nu'ahú xcá camfriguihu xi xá 
hño, ne hinxcá cøngaguihu, nixi nu mi 
tho ra Antipa nú'a bi damajuani xá 
hño de gueque. Nu'á bi tho nuni habu 
guí 'buhu, habu ri manda ra Sata. 

14 Pe nuga dí padi gue 'bui 'ra de 
gue'ahu to'o camfri nú'a te mi udi ra 
Balaam, y nuga hindrí ho njabu. Ra 
Balaam bi 'ñutua ra Balac hanja bi za 
bi japa ya me Israel da 'yøt'a ya 
tstoqui. Bi 'ñutuabi'u da zi nú'u ya ngo 
ttumbi dega hña'ti nuya c'oi, nehe bi 
'ñutuabi da hñuxui nu'araza ra 'behña. 
15 Ne 'bui 'ra de gue'ahu nú't to'o 
camfribi yá nt'utuate ya nicolaita, 

nú'u ya nt'utuate'u gue'u drí utsa 
nehe. 

16 Hangue ñobrihu ne 'ueguehu de 
gue'a. Nu'bu hina, 'bestho ma ga 
mabu pa nú'u to'o øt'a njabu ma ga 
castiga co nú'u ya noya ponga de ja 
ma ne, gue'a ngu 'nara mahuai dega 
yo filo. 

17 Nu'a tó'o ne da 'yøde, dá 'yode nú'a 
manga ra Maca Ndahi pa zofo ya nija. 
Y nu'a tó'o da ntate de nú'a hingui ho, 
ma ga umbi da zi nú'a ra maná xa 
tlagui, ne ga umba 'nara zi tlaxa do, y 
de ja nú'a ra tlaxa do'a xa t'ofo 'nara 
'ra'yo thuhu, y honse nú'a to'o ma da 
hñani'a, go gue'a ma da badi te di 
bonga nú'a ra thuhu di huxni.” 


Ya noya pa nd'a ra nija 
rá thuhu Tiatira 


18 Nehe 'yopabi nura enxe de ra 
nija nuni Tiatira, 'yopabi njaua: “Rá 
T'a Ajua nú'a to'o zø yá da ngu 'nara 
tsibi ne di huexca yá ua ngu 'nara 
bronse za coni, gue'a ma njaua: 

19 Nuga dí padi te gatho guí ptlehu, ne 
tengu rá ndangui ri hmatehu ne ri 
jamfrihu, ne grí mfaxhu 'na ngu 
ma'na, ne hinxcá tsayahu guí pthu ya 
hoga 'befi. Nehe dí padi gue nú'a ri 
'befihu ma'na xa ndunthibya que rá 
mudi. 

20 Pe dí padi gue guí ptlehu ma'ra ya 
t'øt'e nú'u hindrí ho. Guí hoptahu nú'a 
ra 'behña rá thuhu ra Jesabe da hyat'a 
nú'u to pepcagui, ngue'a nu'á ena gue 
go gue'a 'nara 'mehni de Ajua, pe 
hinga majuani, ngue'a nulá 'nara 
hyate. Nu'á utuabi nú'« to'o pepcagui 
gue da hñuxui nu'araza ra 'behña, 
nehe utuabi da zi nú'u ya ngo ttumbi 
dega hña'ti nuya c'oi. 

21 Nú'a ra 'behña'a stá tsocuabi 'raya 
pa pa da ñobri, pe hinxa ne xa ñobri 
de nú!a ra ts'o'befi pefi. 

22 Pahu gue nú'a ra 'behña'a ma ga 
japi da 'menga ja ra mfidi co 'nara 
hñeni, pa da thogui ndunthi ya ugui. 

Nehe ma ga japi da thogui ya ts'o- 
thogui gatho nú'u to'o xa hñuxui'a 
'bu hinda ñobri'u nehe de yá 
tsto'befi'u. 
23 Nura 'behña'a nehe ma ga japi da 
du yá batsi. Y njabu da badi gatho ya 
nija gue go gueque dí patuabi yá 
mfeni ne yá coraso gatho ya ja'i, 
hangue ngu rá 'befi cada 'nara ja! i, 
gue'a ma da njabu rá njut'i nehe. 
24 Ha nu'ahu guí 'buhubu Tiatira ne 
hinxcá camfrihu nuya ya tstonttutuate 
hinga majuani, y nixi hinxcá ne xcá 
pahu nú'a ra nt'utuate!a, ngue'a nú'u 
to'o udi mañ'u gue gue'a rá nt'utuate 
ra Satá, y mañ'u gue xi xá hñei pa to 
da badi, dí zi'ahu gue oxqui gthu nú'u 
ya tstoqui stá xi'ahu; y hinte ma'na drí 
'bep'ahu. 
25 Nu'a gui 'yothu, siguihu co nú'a xcá 
camfrihu asta hinga yopa pengui. 
26 Y nu'u tó'o da ntate de nú'a hingui 
ho, ne da 'ygt'e nú'a ra 'befi stá manda 
asta rá gats'i, nuga ma ga umbabi ra 
ts'edi pa da nda ja gatho ya hai de ra 
ximhai, 
27 njabu ngu xa 'raca ra tstedi ma Dada 
pa ga nda. Ne nu'ú ma da nda con 
gatho ra ts'edi, ja ra uenda di ha 'nara 
tstutlo dega bgja pa da huata ya hnini 
de gatho ya hai de ra ximhai asta 
hinda gohi ngu 'raya dohmi xa dehmi. 
28 Y nuga ga umbabi'u nú'a ra hyats'i 
ngu rá hyats!i ra haxatsp. 
29 Nu'a tó!o ne da 'ypde, dá 'yøde nú'a 
manga ra Maca Ndahi pa zofo ya 
nija.” 
Ya noya pa nú'a ra nija rá thuhu Sardi 
3 1 Nehe 'yopabi nú'a ra enxe de 
ra nija nuni Sardi, 'yopabi njaua: 
“Nú'a to'o pe'tsua nú'u yoto yá ndahi 
Ajua, ne nú'u yoto ya tsø, manga 
njaua: Nuga dí padi ri 'befihu, ri 
hnequi gue guí tehu, pe xcá tuhu de 
ja ra ts!oqui. 
2 Nuhuhu pa gui nsuhu, ne 'uehu de ja 
ra tsloqui, ne ma'na dá nja ri jamfrihu 

nú'a ya mi ja pa xcá 'behmahu, ngue'a 
stá padi gue hingui ho ri 'befihu ja rá 
thandi ma Dada. 

3 Hangue beñhu de nú'a xcá hañhu. 
Camfrihu!a xá hño, ne ñobrihu. Nu'bu 
hingui nsuhu, xcrí damfrihu ga 
tsømbu ngu ra ora tsonga 'nara be. 

4 Pe 'bui 'ra de gue'ahu núbu Sardi 
nú'u to'o hinxa hopi da tsloca yá 
jamfri co nú'u ya ts'o'befi guí pthu, 
nú'ú gue'u xa su yá taxa he nú'u he 
pa hinxa ntstoni. Go gue'u ma ga 
'ño'be ne ga nhyehe mahyegui dega 
tlaxa he ngue'a dí 'ñepi da hñe 
njabu'a. 

5 Y nu'u tó'o da ntate de nú'a hingui 
ho, ma da hñe dega t'axi, y hinga ma 
ga hacuabi yá thuhu de ja ra libro 
habu huxa yá thuhu nú't to ma da 
me'tsa ra te pa nzantho, nehe ga xipa 
ma Dada ne yá enxe!a gue dí padi'u. 
6 Nu'a tó'o ne da 'yøde, dá 'yøde nú'a 
manga ra Maca Ndahi pa zofo ya 
nija.” 


Ya noya pa nd'a ra nija rá 
thuhu Filadelfia 


7 Nehe 'yopabi nú'a ra enxe de ra 
nija Filadelfia, 'yopabi njaua: “Nú'a 
to'o gue'a Ajua xá nsunda ne honse 
go gue'a øt'a gatho nú'a majuani, 
nú'a to'o gue'a ngu rá mpøte ndu 
ra Davi pa da nda, go gue'a ha ra 
nsoqui, hangue gatho nú!a ra gosthi 
da xoqui'a, hinda za to da gotli, y 
gatho nú'a ra gosthi da got'i, hinda 
za to da xoqui, nu'á ena njaua: 

8 Nuga dí padi ri 'befihu, ne stá 
xoc!ahu 'nara gosthi pa gui zofohu 
ma'ra, y hinda za to da got'i. Ngue'a 
masque hinguí pe'tshu ndunthi ra 
tsledi, pe xcá 'yothu nú'a manga ma 
noya, ne hinxcá ntsuhu xcá mañhu de 
gueque. 

9 'Bui 'ra ena gue ya xodyo, pe hinga 
majuani, nu'é hate, ngue'a nu'ú go 
gue'u yá ja'i ra Sata. Pahu gue nuga 
ma ga hacuabi'u yá nt'ets'i pa da 

ndandinahmu ja ri uahu, pa da badi'u 
gue dri ma'ahu. 

10 Ngue'a nu'ahú xcá tsethu gatho 

nú'a te xcá thohu ngu nú!a dá xi'ahu, 
hangue nuga ma ga su'ahu pa hingui 
thohu nuya tstothogui ma da nja 
maxggue ja ra ximhai. Ma da 'ñehe 
nú'u ya tslothogui'u pa dra tsapi gatho 
ya ja'i 'bu ja ra ximhai, pa ja da 
hnecni to'o nú'u ma da zeti, to'o hina. 
11 Beñhu gue nuga ma ga ehe 'bestho. 
Siguihu gui camfriguihu xá hño, pa ni 
Ina hinda za to da hñan'a ri thahahu. 
12 Y nu'u tó!o da ntate de nú'a hingui 
ho, ga japi da nja ngu 'nara 'røts'e de 
ja ra maca luga habu 'bu ma Dada, y 
hinhya'mu da boni de guehni. Nehe ga 
opabi rá thuhu Ajua ma Dada ja gue'u, 
ne rá thuhu de rá hnini'a. Nura hnini'a 
go gueta ra 'ralyo hnini de Jerusale 
nú!a dua cai de mahets'i po rá ts'edi'a. 
Nehe ja ga ofo ma 'ra'yo thuhu ja nuto 
xa ntate, ngue'a go dua meti'u. 

13 Nu'a tó'o ne da 'ygde, dá 'yode nú!a 
manga ra Maca Ndahi pa zofo ya nija.” 


Ya noya pa nú'a ra nija rá 
thuhu Laodicea 


14 Nehe 'yopabi nú'a ra enxe de ra 
nija Laodicea, 'yopabi njaua: “Go 
gueque dí manga nú'a majuani y nixi 
drí mpadi, go gueque rá mudigui de 
gatho nú'a bi hyoca Ajua ma Dada, 
dí xilahu njaua: 

15 Nuga dí padi ri 'befihu gue hingrí 
utsaguihu y nixi grí macaguihu. ¡Dí ne 
gue strá tselahu o strá palahu! 

16 Ngue'a guí njahu ngu ra dehe nú!a 
hinxá pa nixi xá tse pe xá ndumapa, 
hangue dá gohi njabu. 

17 Ngue'a nu'ahú guí eñhu gue gyá 
ricohu, ja ri bojahu, ne hinte ø't'ahu ra 
'bedi. Pe huecate'ihu ngue'a hinte guí 
pe'tshu, gyá hyoyahu, hinguí pahe gue 
de ja rá thandi Ajua ngu gyá godahu 
ne gyá c!axfanihu. 

18 Hangue dí xi'ahu tamgahu ra oro 
nú'a xa 'ranga ja ra tsibi, pa njabu gui 








RA APOCALIPSI 


nricohu. Tamgahu ya he dega tlaxi pa 
gui hñehu ne hingui ntsahu ngue'a 
gyá claxfanihu. Nehe tamgahu ra 
'hethi pa gui coxa ja ri dahu pa njabu 
gui hyanthu. 

19 Nuga dí tsui ne dí japi da tho ya 
agui gatho nú'u to drí madi. Hangue 
beñhu hanja gui 'yøthu ra hño, ne 
ñobrihu. 

20 Nehe pahu gue nuga dí 'ba ja ra 
gosthi dí zote. Nula tó'o da 'yøtca ma 
noya ne da xoga ra gosthi, nuga ga 
cutli ne ga nt'ozi con gue'a, ha nu'á 
con gueque. 

21 Nu'a tó!o da ntate de nú'a hingui 
ho, ga umba nsequi da hñudi con 
gueque habu gra hudi, njabu ngu stá 
ntate nehe, ne dí hu'be ma Dada habu 
bí hudi. 

22 Nu'a tó!o ne da 'yøde, dá 'yøde nú'a 
manga ra Maca Ndahi pa zofo ya 
nija.” 


Gatho nú'u to'o bí 'bu mahets'i 
ri xocambeni Ajua 


4 1 'Mefa de dá handa nú'u ya 
t'øt'e, dá handi nuni mahets'i 
'nara gosthi mi xogui. Ne dá yopa 
øde nú'a ra noya xqui zocagui desde 
rá mudi, y nu mi ña bi nt'øde ngu 
mra nzuni 'nara trompeta, y bi 
'ñengagui: 

— Bá pøts'e grí 'ñecua pa ga 
u't'a'i núyu te ma da nja 'mefa. 

2 Y 'bestho nura ora'a ra Maca 
Ndahi bi 'ñutqui dega thedi 'na mi 
hudi ja 'nara hudi nuni mahets'i, 

3 y nú!a to mi huhni mri hnequi ngu 
nara tlaxa do nú!a t'embi ra jaspe, 
nehe mri hnequi ngu 'nara thenga do 
rá thuhu ra cornalina, xi mi huexqui 
ntsledi. Y de ja rá nthets'i nú'a ra 
hudi'a mi 'bahni 'nara 'bejri asta mi 
huexqui, ne mi hnequi ngu 'ñena 'nara 
clangdo rá thuhu esmeralda. 

4 Nuni thoho ja rá nthets!'i nú'a ra hudi dá 
handi mi jani má 'natemagoho ya hudi, y 
de ja nuya hudi'u dá handi mi huhni 

'natemagoho ya nda mri hñe dega t'axi 
ne mi hu'tsa yá corona dega oro. 

5 Y nú'a ra hudi mi ja madetho, ja mi 
ponini ya huci, ne ja mri nt'ødeni ya 
ñuni ne ya ngani. Nehe mi zøni yoto 
ya ñot!i dega tsibi, gue'u yoto yá 
ndahi Ajua. Nuya ñot'i's mi nhyandui 
nú'a ra hudi mi ja madetho. 

6 Nura hudi'a mri nhyandui nehe ngu 
'nara ndehe dega zito mi hnequitho 
nú'a te mi ja mbo. 

Nehe guetbu de nura hudi'a ne ja 
rá nthets'i mi 'bahni goho ya da'enxe 
xi mi pe'tsa ndunthi yá da ja yá hmi 
ne de ri mgte. 

7 Nu'a rá madi ra da!enxe mri hnequi 
ngu 'ñena 'nara zate. Nu'a rá hoho ra 
dalenxe mri hnequi ngu 'nara ndamtfri. 
Nu'a rá hñu ra da'enxe mri hnequi rá 
hmi ngu rá hmi 'nara ja'i. Ha nula rá 
ngoho ra da!enxe mi ngu 'nara nxuni ri 
nhyats!i. 
8 Y gatho nú'u goho ya da'enxe, mi 
peltsa 'rato yá hua cada 'na de gue'u, 
y de mbo yá hua ne de møte mi pe'tsa 
ndunthi yá da. Y ma pa ra xuui himi 
tsaya mi ena'u: 
Xá nsunda'i, ma maca Ajua'ihe 
ne ma Hmu'ihe, 
nu'i guí pe'tsa gatho ra ts'edi, 
nu'i go gue'e guí 'bui, ne 
nzantho xcá 'bui, ne ma gui 
'bui pa nzantho. 

9Y nú'u ya da'enxe'u ngu da 
nsunda ne da 'ñe'tsua rá nsu ne da 
umba njamadi nú'a to'o mi hudi ja rá 
hudi, nú'a to'o 'bui pa nzantho, 

10 nehe nú'u 'natemagoho ya nda mi 
huhni mi ndandiñahmu'u ne mri 
xpcambeni nú!la mi hudi ja nú'a ra 
hudi mi ja madetho, nú'a to'o 'bui pa 
nzantho, ne mi haca yá corona ne mi 
huxa ja rá ua nú'a to mi hudi ja nura 
hudi'a, ne mi ena'u: 

11 Ma Hmu'ihe ne ma Ajua'ihe, 

rí 'ñepi dra nsunda'i, ne da 
tle'tsta ri nsu, ne da hma gue 
go grá nda, 

ngue'a go gue'e gá hoca gatho 
nú'a te ja, 
y po ri paha bi njabu. 


Ra 'bants'a he'mi, ne ra T'uca Deti 
nd'a rá T'u Ajua 


1 Nepu dá handa 'nara 'bants'a 
he'mi mi ha ja rá 'ye ra 'ñei nú'a 
to hudi ja rá hudi, ne xqui tlofo de 
mbo ne de møte, ne xqui seyo co 
yoto ya seyo. 
2 De guehni dá handa 'nara enxe xi mi 
ja rá tstedi ne mi ña nts'edi mi ena: 

—¿Ha gue di 'bui to'o di pe'tsa ra 
nsequi da xø'tsa ya seyo ne da tunts!a 
ra 'bants'a he'mi? 

3 Pe mi jo'o ni 'na de gue nú'u bi 
'bu mahets'i nixi de nú'u mi 'bucua 
ja ra ximhai, nixi de nú'u xa du, 
himbi za to bi tunts'a nú'a ra 'bants'a 
he'mi, nixi himbi za to bi hyandi'a. 

4 Nuga xi dá nzoni ngue'a himbi ts'udi 
ni 'na nú'a to'o mri 'ñepi da tents!a 
nú'a ra 'bants'a he'mi'a pa da hñe'ti y 
nixi pa da hyandi. 

5 Nepu 'na de nú'u ya nda bi 
'nengagui: 

—Ogui zoni, 'bui 'na xi ja rá ts'edi 
ngu 'nara zate, nú'á xqui 'ñehe de yá 
ja'i ra Judá ne de ra nda Davi. Nú'á 
ha, go gue'a xa ntate, hangue nú'á go 
dí 'ñepabi da xø'tsa nú'u yoto ya 
seyo pa da za da tunts!a nú'a ra 
'bants!a he'mi. 

6 Nepu de guehni dá handi 
madetho de nú'a ra hudi 'nara T'uca 
Deti nú!a rá T'a Ajua, mi hnequi ngu 
xqui tho, mi 'bahni madetho de nú'u 
goho ya da'enxe ne de nú'u ya nda. Y 
nú'a ra T'uca Detila mi pe'tsa yoto yá 
ndani ne yoto yá da. Y nú'u yoto yá 
da mi pe'tsi, gue'u nu'u yoto yá 
ndahi Ajua nú'u xa mehni ja gatho rá 
nguni ra ximhai. 

7 Nú'a ra T'uca Deti'a bi joni pa bi 
hñanga nú!a ra 'bants'a he'mi mi ha ja 
rá 'ye ra 'ñei nú'a to'o mi hudi ja rá 
hudi. 

8 Y nu mi hñanga nú'a ra he'mi'a, nd'u 
goho ya da'enze ne nú'u 'natemagoho 
ya nda, bi ndandiñahmu'a ja rá thandi 
ra Tluca Deti. Gatho nú'u ya nda mi ha 
ya arpa ne ya njuspi dega oro mi 
ñuts!i co ra t'uts!i; nura t'uts'i'a gue'a 
yá sóocambeni ya gamfri. 

9 Nehe mi tuti'u 'nara 'ra'yo thuhu mi 
ena: 

Nu'i go dí 'ñep'a'i gui hñanga 
ra 'bants'a he'mi, ne gui 
xø'tsa nú'u yoto ya seyo 
pe'tsi, 

ngue'a nu'i go bi tho'a!i ne xcá 
tangaguihe co ri maca ji, pa 
njabu bi za gue Ajua bi 
'yøtc'laguihe yá metiguihe'a 

núje stí 'ñehehe de gatho ya 
'mui gá ja'i, ne de gatho ya 
hñaqui, ne de gatho ya hnini, 
ne de gatho ya hai de 
maxggue ra ximhai. 

10Ne xcá hñuxcahe dega nda ne 

dega macja de ja rá 'befi 
Ajua, 

nehe ma ga ndahe ja ra ximhai. 

11 Nepu dá øde 'ra mi ña, y de 
guehni dá handa ya 'motho ya enxe, 
ya 'mo dega 'motho, ne xqui got!atho 
de habu mi hudi Ajua, ne habu mi 
'bu nú'u goho ya da'enxe ne nú'u ya 
nda, 

12 ne mi ña'u nts'edi, ne mi ena: 

Ra T'uca Deti nú'a bi tho, 

dí 'fiepi da nda, ne dí 'ñepi da 
hñani gatho ya hño, 

ne ra mfadi, ne ra ts'utbi, 

ne dí 'ñepi'a dra t'e'tsua rá nsu, 
ne dra nsunda, ne dra 
søcambeni. 

13 Nehe dá øde bi fia gatho nú'u 
to bí 'bu mahets'i ne ja ra ximhai, ne 
de nja'ti ra ximhai, ne de ja ra ndehe, 
ne de mbo ra ndehe, gatho mi ena'u: 

Drá socambeni Ajua nú'a to'o 
hudi ja rá hudi, nehe drá 
søcambeni ra T'uca Deti. 

Drá t'e'tsua rá nsu, ne drá 

nsunda, ne dá hma gue pe'tsa 
ra ts'edi 
pa nzantho ne pa nzantho. 
14 Nepu nú'u goho ya da'enxe mi 
ena: 
—¡Njabu gue'a! 
Y nú'u 'natemagoho ya nda bi 
ndandiñahmu ne bi xpcambeni'u 


nú'a to'o 'bui pa nzantho. 

6 1 'Mefa dá handa ra T'uca Deti 
ora mi xp'tsa 'na de nú'u ya 

seyo, ne dá øde 'na de nú'u goho ya 

da!enxe bi ña nts'edi ngu 'nara ngani, 

ne bi 'ñengagui: 

— Bá ehe pa gui hyandi! 

2 Nepu de guehni dá handa 'nara 
tøgue mri tøgue 'nara tlaxfani, y mi 
ha 'nara flecha pa ra tuhni, ne bi 
ttumbabi 'nara corona. Y nu'á bi ma 
ja ra tuhni, y nzantho bi ntate. 

3 Nu mi xp'tsa rá hoho ra seyo 
nú'a ra Tluca Deti, dá ode rá hoho ra 
da'enxe bi 'ñengagui: 

— Bá ehe pa gui hyandi! 

4 Ne de guehni bi boni 'nara togue 
mri togue 'nara thenga fani, ne bi 
t'umba ra ts'edi pa da japi da nja ya 
tuhni ja ra ximhai, ne da japi da 
nhyose ya ja'i, ne bi tumba 'nara 
danga huai. 

5 Nu mi xp'tsa rá hñu ra seyo ra 
T'uca Deti, dá øde rá hñu ra da!'enxe 
bi 'fengagui: 

— Bá ehe pa gui hyandi! 

De guehni dá handa 'nara togue 
mri tøgue 'nara 'bofri, ne mi ha 'nara 
mbexo. 

6 Ne dá øde 'nara noya madetho de habu 
mi 'ba nú'a goho ya da'enxe, mi ena: 

—'Na huada ra trigo o hñu huada 
ra cebada da 'ba pa rá thaha 'nara 
memapa. Pe oguí huata ya 'bai gá 
olivo nixi ya ua'obxi. 

7 Nu mi xø'tsa rá ngoho ra seyo 
nú'a ra T'uca Deti, dá ptuabi rá noya 
rá ngoho ra da'enxe, bi 'ñengagui: 


Nú'u yoto ya seyo 

—jBa ehe pa gui hyandi! 

8 Nepu de guehni da handa 'nara 
tøgue rá thuhu ra Du mri tøgue 'nara 
clastla fani, ne mri 'befa 'na nú'a xqui 
'nehe de habu 'bui nú'u xa du. Bi 
ttumba ra ts'edi pa da hyo 'na de goho 
parte ya ja'i nú'u 'bu ja ra ximhai, pa 
da hyo dega huai, ne dega thuhu, ne 
dega ts'ohheni, ne co ya mbanga zu'ue 
'yo ja ra ximhai. 

2 Nu mi xp'tsa rá ncut!a ra seyo 
nú'a ra Ttuca Deti, de nja'ti ra ata dá 
handa nú'u ya ja!i xqui tho po rá 
noya Ajua ngue'a mi damajuani'u de 
yá jamfri. 

10 Y mi ña nts'edi ne mi ena: 

—Nu'i Ajua ma Hmu'ihe, xá 
nsunda!i ne guí øt'a gatho nú'a guí 
ma, ¿asta ha'mu ma gui hña'mba 
nguenda ya meximhai ne gui 
co'tsuabi de nú'a xa 'yøtcahe gue 
bi hyogaguihe? 

11 Nepu nu'é bi t'umbabi ya t'axa 
he, ne bi t'embabi gue da dø'mahma 
asta hinda zudi ra 'bede de nú'u ya 
cu xqui mpehui mahyegui, ngue'a ri 
'betho da tho ma'ra ngu xqui tho'u. 

12 'Mefa dá handi nu mi xø'tsa rá 
trato ra seyo nú'a ra Tluca Deti, ne 
bi nja 'nara danga mbimhai, ne bi 
'mexuui nura hyadi ngu 'nara 'bohe 
dega behe, ne bi thenga ra zana ngu 
ra ji. 

13 Nuya tsø bi dagui ngu ora ta yá 
fruta 'nara 'bai gá igo nú'u hingui ta, 
sta nja ra bunthi. 

14 Ha nu mahets'i bi 'ñotho, ngue'a bi 
mpants'i ngu 'nara 'bants'a he'mi, ne 
gatho ya t'øhø ne ya t'uca hai o 
madetho ja ya ndehe bi 'medi de 
habu mi ja. 

15 Y nú'u mi 'bui dega nda ja ra 
ximhai, ne nú'u mi pe'tsa ndunthi 

ra nsu, ne ya rico, ne nuya nda gá 
soldado, ne nú'u to mi ja yá tsledi, bi 
ma'u bá 'ñagui ja ya ma'ye. Nehe ya 
'bego ne nú'u himyá 'bego, gatho'u bi 
ma bá 'ñagui. 


430 


16 Gatho nú'á mi emba ya t'øhø ne ya 
do: 

—Yot'ehu gui cobgahe pa ga 
'ñaguihe de rá thandi Ajua nú'a to 
hudi ja rá hudi, ne de rá cue ra Ttuca 
Deti pa hinte da 'ygtcahe. 

17 Ngue'a ya bi zø ra pa da hneca 
rá cue Ajua, ne jo'o to'o da za da zeti. 


Bri seyo 'raya ja'i de ya me Israel 
1'Mefa de gue'a dá handa goho ya 

7 enxe mi 'bai 'na cada rá fani ra 
ximhai pa mi tsami nú'u goho ya ndahi 
pa hinda mbu ja ra hai nixi ja ra ndehe 
y nixi da hmana ni 'nara 'bai gá za. 
2 Nehe dá handa ma'na ra enxe xqui 
'ñe de boxhyadi, ne mi hampa rá seyo 
Ajua nú!a te, ne bi 'ñembabi nts'edi 
nú'u goho ya enxe to xqui ttumba ra 
ts'edi pa da japi da nja ya tstothogui ja 
ra hai ne ja ra ndehe, ne bi 
'ñembabi'a: 

3 —Ote xqui ø'tuahma ra hai ne 
ra ndehe nixi ya 'bai gá za ngue'a ri 
'bedi ga seyohe nú'u to pepabi ma 
Ajuahu. 

4 Ne bi sicagui hangu yá ndunthi 
nú'u xcrí seyo, mi tsóxa 'na nthebe 
ne ñotemagoho 'mo de gatho nú'u ya 
ja'i xqui 'ñehe de ya ja'i de Israel. 

5 De nú'u xqui 'ñehe de yá ja'i ra Judá, 
mi tsoxa 'rettlamayoho 'mo nú't xcrí 
seyo, y de nú'u xqui 'ñehe de yá ja'i ra 
Rubé, mi tsøxa 'retlamayoho 'mo, y de 
nú'u xqui 'ñehe de yá ja'i ra Gad, mi 
tsøxa 'retlamayoho 'mo, 

6 y de nú'u xqui 'ñehe de yá ja'i ra 
Aser, mi tsøxa 'retlamayoho 'mo, y de 
nú'u xqui 'ñehe de yá ja'i ra Neftalí, 
mi tsóxa 'retlamayoho 'mo, y de nú'u 
xqui 'ñehe de yá ja'i ra Manase, mi 
tsøxa 'retlamayoho 'mo, 

7 y de nú'u xqui 'ñehe de yá ja'i ra 
Simiu, mi tsóxa 'rettamayoho 'mo, y 
de nú'u xqui 'ñehe de yá ja'i ra Leví, 
mi tsøxa 'retlamayoho 'mo, y de nú'u 
xqui 'ñehe de yá ja'i ra Isacar, mi 
tsøxa 'retlamayoho 'mo, 

8 y de nú'u xqui 'ñehe de yá ja'i ra 
Sabuló, mi tsøxa 'rettamayoho 'mo, y 
de nú'u xqui 'ñehe de yá ja'i ra Jose, 
mi tsøxa 'rettamayoho 'mo, y de nú't 
xqui 'ñehe de yá ja'i ra Benjami, mi 
tsøxa 'retlamayoho 'mo. 


Ra apostol Xuua bi hyanda 'nara 
hmunts'a ja'i xqui hñe dega t'axi 


9 'Mefa de guehna dá handa 'nara 
danga hmunts'a ja'i nixi himi tsa to 
da mede. Nuya ja'i'u xqui 'ñehe de 
gatho ya hnini, ne de gatho ya hai, 
ne de gatho ya hñaqui, ne de gatho 
ya 'mui gá ja'i. Mi 'bai'u ja rá thandi 
Ajua habu mi hudi'a ne ja rá thandi 
ra T'uca Deti, mi hñe'u dega t!axi, ne 
mi ha ya denthi. 

10 Ne mi ña nts'edi, mi ena'u: 
Ajua ma Dadahu nú'a to'o hudi 
ja rá hudi, 
ne ra T'uca Deti, 
go guese'u bi za bi poho ya ja'i. 


11 Nehe gatho nú'u ya enxe mi 'bai ja 
rá nthets'i ra hudi ne habu 'bu nú'u ya 
nda ne nú'u goho ya da'enxe, bi 
ndandiñahmu asta bi megui yá hmi 
manjuantho ja ra hudi ne mi 
xocambeni Ajua, 

12ne mi eñ'u: 

¡Njabu gue'a! Drá sóocambeni 
Ajua ma Dadahu, ne drá 
nsunda, ngue'a go gue'a ja rá 
mfadi. 

Nehe dá tumba ra jamadi ne 
dá tle'tsua rá nsu, ngue'a nu'á 
ja rá ts'edi, ne go gue'a ra 
nda. 

Dá njabu pa nzantho ne pa 
nzantho. Njabu gue'a. 

13 Nepu 'na de nú'u ya nda bi 
'yangagui ne bi 'ñengui: 

—Xi núyu 'bahni ri hñe dega 
tlaxi, ¿toloyu ne habu xqui 'ñeheyu? 

14 Nuga dá thadi ne dá embabi: 

—Nuga hindí padi, nu'i go guí 
padi. 


RA APOCALIPSI 7, 8 


Nu'bé nu'á bi 'fengagui: 

—Nuyu go guehyu xqui 'ñehe de 
nuni habu mbi ja ya tslothogui ne 
xuá tlaxca yá he co rá ji ra Tluca 
Deti. 

15 Hangue nubyá nuyú 'bai ja rá 
thandi Ajua habu hudi'a, ne pepabi 
ma pa ra Xuui nuua ja ra maca luga 
habu 'bu!a. Y nu Ajua hudi ja rá hudi 
'bui con guehyu ne ri suyu. 
16 Y ya hinhya'mu ma da zu ra 
thuhuyu ngu nú'bu mbá 'bu ja ra 
ximhai, nixi ra nduthe, nixi ra 
pahyadi, nixi ma'ra ya tstothogui. 
17 Ngue'a nuni ra T'uca Deti 'bai habu 
hudi Ajua, go guehni ra ma!yo pa da 
suyu ne da 'futuabiyu habu ja ya 
pothe de ra dehe dega te. Y nu Ajua 
ma da hñu'mba yá mui ne da ducuabi 
yá guida de ja yá da. 
Ra apostol Xuua bi hyanda rá yoto ra 
seyo ne 'nara njuspi dega oro 
8 1 Nepu de bi xø'tsa nú'a rá yoto 
ra seyo ra Tluca Deti, bi nja ra 
hmetho y 'besthó hinte bi nt'pde, ngu 
made ra ora himbi nt'øde ni 'nara 
noya nuni mahets'i. 
2 Nepu dá handa yoto ya enxe mi 'bai 
ja rá thandi Ajua, ne bi ttumba 'ra 
'nara trompeta. 
3 Nepu bi zøhø ma'na ra enxe mi ha 
nara njuspi dega oro, ne bi 'mai ja ra 
ata. Nura enxe!a bi ttumba ndunthi ra 
t'uts'i pa bi umbabi Ajua mahyegui co 
yá sóocambeni ya gamfri ja ra ata dega 
oro mri nhyandui nú'a ra hudi habu 
mi hudi Ajua. 
4 Y de ja rá 'ye ra enxe bi bøxa ja rá 
thandi Ajua nurá 'bifi ra t'uts'i 
mahyegui co yá sócambeni nuya 
gamfri. 
5 Y nura enxe'a bi gu ra njuspi, ne bi 
hñaca ts'u ra tsibi nú'a mi zo ja ra ata 
pa bi ñu'tsa rá njuspi, nepu bi fote pa 
ja ra ximhai. Y nu mi 'yøt'a njabu'a, bi 
nja ya ngani ne ya huei ne ra mbimhai 
asta mi huni. 

Ya trompeta 


6 Nepu nú'u yoto ya enxe mi ha ya 
trompeta bi nhyoqui'u pa da mist'i'+. 

7 Y nu mi mist'a rá trompeta 
nú'a ra mudi enxe, bi dagui pa ja ra 
ximhai ya ndo co ra tsibi mi nthants'i 
co ra ji. Y nu mi njabu bi zat'a 'na de 
hñu parte ra hai, ne bi zat'a 'na de 
hñu parte ya za, ne gatho ya ndapo 
nu'u xmá nc'ami bi zat'i. 

8 Nu mi mist'a rá trompeta nurá 
ñoho ra enxe, 'bestho bi zo ja ra 
ndehe 'na ngu ra danga t'øhø mi zo, 
ne bi nji 'na de hñu parte ra ndehe. 

9 Ne bi du 'na de hñu parte ya zu'ue 
nú'u mi 'bu mbo ra ndehe, ne bi yui 
'na de hñu parte ya motsa. 

10 Nu mi mist'a rá trompeta nurá 
hñu ra enxe, 'bestho bi dagui de 
mahets'i 'nara danga tsø ja 'na de 
hñu parte ya dathe ne ya pothe. Nura 
tsø'a mri yot!i ne mi zp, 

11 y mra thuhu ra Ajenjo. Ne bi 
mpunga ajenjo 'na de hñu parte ya 
dehe, y co rá nju nura ajenjo'a bi 
ju'tsa ya dehe, ne bi du ndunthi ya ja'i 
co rá nju nura dehe. 

12 Nu mi mist'a rá trompeta nurá 
ngoho ra enxe, 'bestho bi 'mexuui 'na 
de hñu parte ra hyadi ne ra zana ne 
ya tsp. 'Na de hñu parte ra pa bi 
'Iñotho ra ñot!i de ra hyadi, ne 'na de 
hñu parte ra xuui bi 'ñotho ra ñot'i 
de ra zana nixi de ya tsø. 

13 Nepu dá handa 'nara nxeni mri 
nhyats'i madetho de mahets'i, ne dá 
øde mi ña nts'edi ne mi ena: 

—¡Huecate nú'u to 'bui ja ra 
ximhai, ngue'a ri 'betho da mist'a yá 
trompeta má hñu ya enxe! 

9 1 Y nu mi mist'a rá trompeta 
nurá ncut!a ra enxe, dá handa 

nara tsó xqui dagui de mahets'i pa ja 

ra ximhai, y nura tsø'a bi ttumbabi ra 

nsoqui pa bi xoqui ne bi xo'tsua rá ne 

nú'a ra o'tsi otho habu bi c'a. 

2 Y nu mi xo'tsa nú'a ra o'tsi'a, bi 

bots'e de guehni 'nara 'bifi ngu rá 'bifi 
nara danga ut'i, ne bi juta ra hyadi 
asta bi 'mexuui co nú'a ra 'bifi mi 'yo 
ja ra ndahi. 

3 Y ja ra 'bifi ja mbra ehni 'raya nc!oto, 
nept bi nxani'u ja ra ximhai ne bi 
ttumba ra tsledi ngu yá ts'edi ya penza 
pa da ntsate. 

4 Nuya nc'!oto't bi sipi gue hinda zi ni 
nara clama ndapo, nixi ya za. Nu'ú bi 
sipi gue da za hønse nú'u ya ja'i hingui 
peltsua rá seyo Ajua ja yá de. 

5 Bi tumba nsequi da 'yøt'a njabu 
honse pa da japi da sufri ya ja!i cut'a 
zana, pe hingue pa da hyo. Y nuyá 'ñu 
yá ne nú'u ya nc'oto ngu rá 'ñu rá ne 
Inara ts'o penzu ora tsa 'nara ja'i. 

6 Nuya pa'u ya ja!i da nehma da du, pe 
ma da 'ñotho ra du pa gue'u. 

7 Nú'u ya nc'oto'4 mi hnequi ngu 
'raya fani xa hñoqui pa ra tuhni, y mi 
hu'tsa ja yá ñaxu'u ngu 'nara corona 
dega oro, y nuyá hmi mi ngu yá hmi 
ya ja'i. 

8 Ne xi xmá ma yá sta ngu yá sta ya 
'behña, y nuyá ts'i mi ngu yá ts'i ya 
zate. 

9 Y de ja yá ndo'yo mi pe'tsa 'nara 
nthaqui ngu dega boja, ne nuyá mbuni 
de yá hua mi ngu rá mbuni ya carro 
nú'u ri gutla ya fani 'yo ja ra tuhni. 
10 Y yá cola mi nja ngu yá cola ya 
penzu co ya 'bite, y nuyá 'bite mi 
peltsa ra tsledi pa da japi da sufri ya 
meximhai cut!a zana. 

11 Y nú'a ra tslo'enxe 'bu ja ra o'tsi 
nú'a otho habu bí c'a go guela mra 
nda de nuya nc'oto'w. Nura enxe!a 
dega ebreo rá thuhu ra Abado, y dega 
griego ra Apolyo nú!a rí boni da 'ñena 
ra hyote. 

12 Nurá mudi ra tstothogui ya bi 
uadi, pe ri 'bedi má yoho. 

13 Y nu mi mist'a rá trompeta 
nurá 'rato ra enxe, 'bestho dá øde 
'nara noya mi pøni de ja nú'u goho 
ya ndahi de ra ata dega oro nú'a mi 
ja de ja rá thandi Ajua. 

14 Y nú'a ra noya!a bi 'hembabi nú'a 
rá 'rato ra enxe to mi ha ra trompeta: 

—Xo'ta nú'u goho ya enxe that!a 
ja rá hyo ra dathe Eufrate. 

15 Y bi so'ta nú'u goho ya enxe 
xqui hñoqui xqui dø'mi pa 'bestho ra 
ora!a da hyo 'na de hñu parte ya ja'i 
de ra ximhai. 

16 Y dá ode hangu yá ndunthi nú'u yá 
soldado mi tøgue yá fani, dá øde gue 
mi yo nthebe 'mo ya 'mo. 

17 Njaua dá handi gatho nú'a bi 
'ñutca ra Maca Ndahi dega thedi: 
Nu'u tó'o mi tøgue yá fani, mi ha yá 
nthaqui ja yá tiña, ne xi mi huexqui 
dega theni ne dega clangui ne dega 
c'ast'i. Ne nuyá ñaxu ya fani mi ngu 
yá ñaxu ya zate, y de ja yá ne'u mi 
poni ra tsibi ne ra 'bifi ne ra asufre. 
18 Nu'a ra tsibi ne ra 'bifi ne ra asufre 
mi ponga ja yá ne'u, bi japi bi nja ya 
tstothogui asta bi du 'na de hñu parte 
ya ja'i de ra ximhai. 

19 Hangue nú'y ya fani'a mi ho ya ja'i 
co yá ne ne co yá cola, ha nuyá cola 
mi ngu 'nara qu'eña mi ja rá ñaxu ne 
mi tsate, y njabu mi g'tua ra 'ñu ya 
ja'i. 

20 Y nu'u ya ja'i himbi du co nuya 
ts'othogui'u, himbi ne bi ñobri'u. Bi 
siguitho bi xpcambeni ya tslondahi 
ne nú't ya c!oi dega oro, dega tlaxi, 
dega bronse, dega do, ne dega za, 
nú't hingui handi, nixi pde, nixi ri 
'yo. 

21 Nixi himbi ne bi hobri'u de nú'a mi 
øt'u, ngu ra nthote, ne ya ntlete, ne de 
ra nt!e'behña, ne de ya mfe. 


Ra enxe mi ha 'nara t'uca libro 
1 0 1 Nepu dá handa ma'na ra 
enxe mi pe'tsa ndunthi rá 
ts'edi bi gai de mahets'i, ne mi pa 
madetho ja 'nara guui, ne mi ja 'nara 
'bejri ja rá ñaxu. Rá hmi xi mri yot'i 
nts'edi ngu ra hyadi, y nuyá ua mi zø 


ngu ra faspi. 
2 Ne mi ha 'nara zi t'uca libro y bi 


RA APOCALIPSI 9, 10 


xo'tsi. De guehni bi 'ba'ma rá ua ra 
ligi ja ra ndehe, ha nurá ua ra ngaha 
bi 'ba'ma ja ra hai. 

3 Nepu bi do 'nara hmafi xi ntstedi ngu 
rá hmafi 'nara zate ora mafi, y nu mi 
mafi'a bi nt'ode yoto ya ngani. 

4 Y nu nda øde nuya ngani'u, ndi ma 
ga ofo nú'a te mi mañ'u. Pe dá pde 
'nara noya de mahets!i, bi 'ñengagui: 

—Dá gohitho njabu nú'a bi 
manga nú'u yoto ya ngani, oguí ofo 
pa hinda fadi. 

5 Nepu 'mefa, nú'a ra enxe dá 
handi xqui 'ba'ma rá ua ja ra ndehe 
ne ja ra hai, bi guza rá 'ye ra 'ñei pa 
mahets'i, 

6 ne bi jura de rá thuhu nú'a to'o 'bui 

pa nzantho, nú'a bi hyoca mahets'i ne 
ra ximhai ne gatho ra ndehe ne gatho 
nú'a te ja, ne bi 'ñena: 

—Ya ts'utho ya pa di 'bedi pa da 
uadi gatho. 

7 Pe nu stí mudi da mist'a rá trompeta 
rá yoto ra enxe, nuya pa'a ma da uadi 
nú!a bi beni da 'yøt'a Ajua ne himi 
fadi, nú'a bi xipabi yá 'mehni'a nú'u 
to'o bi mepabi. 

8 Y nú'a ra noya dá øde de 
mahets'i bi zocagui ma'na'qui ne bi 
'nengagui: 

—Gri ma ne gui ju nú'a ra ttuca 
libro xa xo'tsa ja rá 'ye ra enxe núla 
'bai ja ra ndehe ne ja ra hai. 

9 Nepu dá ma habu mi 'ba ra enxe 
ne dá embabi: 

—'Racagui ra t'uca libro. 

Ne nu'á bi 'ñengagui: 

—Na, ne tsi. Ja ri ne ma gui tsa 
strá 'ñu ngu ra tlafi, pe nu ja ri mui 
ma gui tsa strá nju. 

10 Nu'bé dá hanga ra tiuca libro 
de rá 'ye ra enxe, ne dá tsi. Ne dá tsa 
ja ma ne xi xmá 'ñu ngu ra t'afi, pe 
nu ndá tsi xi xmá nju de mbo ma 
mui. 

11 Y nu'a bi 'ñengagui: 

—Mahyoni gui yopa manga 

ma'na'qui nú'a te ma da t'o'tuabi ya 

ja'i de gatho ya hhagui ja gatho ya 
hai, ne ja gatho ya hnini, ne ya nda. 


Mi 'bui yoho to bi damajuani 
1 1 1 Nepu bi tlaca 'nara xithi pa 
ra t'eni, ne bi t'lengagui: 

—Grí ma gui 'yeni rá nija Ajua 
ne ra ata, ne gui pede nú'u 'buhni ri 
xocambeni Ajua. 

2 Pe nura patio nú'a ja de mote rá nija 
Ajua, oxqui eni, ngue'a nura patio!a xa 
ttumba nú'u ya ja'i hingyá xodyo, y 
nu'á ma da net'a ra maca hnini ñote- 
mayoho nzana. 

3 Y ma ga pehna nú'u yoho ma 'mehni 
pa da manga ma noya 'na 'mo ne yo 
nthebe hñu'rate ma pa, y ma da hye 
yá he dega behe. 

4 Nú'u ya 'mehni'u gue'e ngu nú'a 
yo 'bai ya olivo ne ngu nú'u yoho ya 
mfoxyo 'bai ja rá thandi Ajua nú'a 
to'o ra nda de ra ximhai. 

5 'Bu da ne to'o te da 'yo'tuabi'a, da 
bonga ya tsibi de yá ne'u pa da hyo 
nú'u yá neontra. Y njabu da du nú'a 
to'o da ne te da 'yø'tua'ua. 

6 Nu'ú pe'tsa ra tsledi pa hinda hopi da 
'uai nú'u ya pa ma da xipa ya ja'i de 
nú'a ma da nja. Nehe pe'tsa ra tsledi 
pa da japi da nji ya dehe, ne da japi 
da nja ya ts'othogui haburaza ja ra 
ximhai. Y nu'á da 'yøt'a njabu nú'u ya 
'mi'qui da ne'u. 

7 Pe nu stí uadi da manga nú'a te ma 
da nja, ma da bøxa 'nara mbanga 
zu'ue de ja ra o'tsi nú'a otho habu bí 
c'a pa da ntunhui'ua, y ma da ntate 
nú'a ra mbanga zu'ue, hangue da 
hyo't. 

8 Nuyá ndo'yo'u ma da gohi di 'boni 
haburaza ja ya 'ñu de ra danga hnini 
nuni habu bri pont'a ma Zidadahu. 
Nura hnini'a da za ga hyecuahu co ra 
hnini Sodoma ne de Egipto, y ja rá 
thandi Ajua xi xá nts'o nuya hnini'u. 

9 Ya ja'i de gatho ya hnini, de gatho 
ya 'mui gá ja'i, de gatho ya hñaqui, 
ne de gatho ya hai, ma da hyandua yá 

ndo'yo nú'u yoho ya 'mehni da 'moni 
hñu pa made, pe hinda thopi to da 
'yagui'u. 

10 Y nuya meximhai da johya'u ne da 
'humba 'baha sehe'u ngue'a ya xqui 
tho nti'u yoho ya 'mehni to'o xi xqui 
tygtla ra zuhha pa gatho ya meximhai. 
11 Pe 'mefa de nú'u hñu pa made, Ajua 
bi japi bi yopa nte, nepu bi nangui'u, y 
nú'u to bi hyandi'u xi bi ntsu. 

12 Nepu bi nt'øde 'nara noya de 
mahets'i mi ña nts'edi ne bi 'hembabi 
nú'u to'o xqui yopa nte: 

— Bá pøxhu grí 'ñehuua. 

Nepu ja 'nara guui bi ts'its'i'u pa 
mahets'i. Y nú'u yá ncontra'u bi 
hyandi. 

13 Nura ora!a bi nja 'nara danga 
mbimhai, ne bi yunt'a 'na de 'retla 
parte de ra hnini co nú'a ra mbimhai, 
ne bi du yoto 'mo ya ja'i, ha nu'u tó!o 
himbi du xi bi ntsu, ne bi nsunda Ajua 
nú'a 'bui mahets'i. 

14 Nurá noho ra ts!othogui ya bi 
uadi, pe 'bestho ma da nja nú'a rá 
hñu. 


Rá yoto ra trompeta 


15 Y nu mi mist'a rá trompeta 
nurá yoto ra enxe, 'bestho bi nt'øde 
raya noya de mahets'i mi ña nts'edi, 
mi ena: 

Nubyá gatho nuya hmanda mi 
jaja ra ximhai, 
ya go o rá 'ye ma Ajuahu ne ra 
Zidada Jesucristo 
nuto xa hñuts'ila pa da nda pa 
nzantho. 
16 Y nú'u 'natemagoho ya nda mi hudi 
ja yá hudi de ja rá thandi Ajua, bi 
ndandiñahmu'u ne bi xpcambeni'a, 
17 ne mi ena'u: 
Nu'i Ajua ma Hmu'ihe, 
go gue'e guí pe'tsa gatho ra 
tsledi, 
go gue'e guí 'bui, ne nzantho 
xcá 'bui, ne ma gui 'bui pa 
nzantho. 

Di 'ra'a'ihe njamadi 
ngue'a ya zi gá nda. 

18Ya ja'i de ra ximhai xi xa bo yá 

cue'u con gue'e, 

pe ya bi zø ra pa pa da hnequi 
ri cue, 

ne ma gui hña'mba nguenda 
gatho nú'u xa du, 

ne ma gui umba yá thaha nú'u 
ri 'mehni bi mep'a'i, 

ne gatho ya gamfri, ne gatho 
nú'u to'o bi xøcambeni'i, 

ngu ya notsi ngu ya dangui. 

Nehe ya bi zø ra pa pa gui 
huata nú'u to xa tsloca ra 
ximhai. 

19 'Mefa de gue'a bi xogui ra maca 
luga nuni mahets'i habu 'bu Ajua, y 
ja bi hnequini ra arca de ra cohi, ne 
xi mri yot'a ya huei, ne mri nt'pde ya 
ngani, ne xi bi dagui ndunthi ya ndo 
ne bi nja 'nara mbimhai. 


Ra 'behfia ne ra mbanga zu'ue 

1 2 1 'Mefa bi hnequi ja mahets'i 

'nara danga nttudi, y nú'á mi 
'nara 'behña mri hñe co ra hyadi ne 
mi 'bai ja ra zana y mi hu'tsa 'nara 
corona mi tógue 'rettamayoho ya tsg. 
2 Mi da'thi ne mi zoni ntstedi co ya 
gui ngue'a mi ma da 'mui rá batsi. 
3 Nepu bi hnequi ma'na ra nt'udi ja 
mahets'i, y nú'á mi 'nara danga thenga 
zu'ue mi ngu 'nara qu'eña. Y mi pe'tsa 
yoto yá ñaxu ne 'retla yá ndani y cada 
'nara ñaxu mi hu'tsa 'nara corona. 
4Y co rá cola bi gut!a 'na de hñu parte 
ya tso de mahets'i, nepu bi fote pa ja 
ra ximhai. Nepu nura zu'ue'a bi 'mai 
ja rá thandi nú'a ra 'behíña, pa ngu da 
'mui rá batsi, da zipabi. 
5 Nept bi 'mui rá batsi mra tslunt'u, y 
nú'á con gatho rá ts'edi ma da nda de 
gatho ya hai, ja ra uenda di ha 'nara 
tstutlo dega boja, y 'bestho bi ts'its!i pa 
habu bí hudi Ajua. 
6 Y ra 'behíña bi ma bi 'bat!i pa ja 'nara 
mbonthi habu xqui hyoca Ajua pa 


RA APOCALIPSI 11, 12 


gue'a, pa ja da 'muhni ne ja da t'inini 
pa 'retlamayoho nthebe hñu'rate ma 
pa. 

7 'Mefa bi nja 'nara danga tuhni nuni 
mahets!i, y ra nda ga enxe nú'a rá 
thuhu ra Migue, mahyegui co yá 
enxe!a bi ntunhui ra danga mbanga 
zu'ue ne yá ts'o'enxe. 

8 Y nura danga mbanga zu'ue ne yá 
enxe himbi ntate'u y nixi ya himbi 
thopi dua 'buhni mahets'i. 

2 Hangue brá juui ne brá føte de 
mahets!i pa ja ra ximhai con gatho 
yá tslolenxe. Nú'a ra danga mbanga 
zu'ue'a go gue'a ra ndaxjua qu'eña xa 
thu'mbabi ra ts'ondahi ne ra Sata, ne 
go gue'a hat'a gatho ya ja'i de ra 
ximhai. 

10 Nepu dá øde 'nara noya nuni 
mahets!i mi ena: 

—Nubyá ha, ya bi zø ra ora de ra 
mpoho, ngue'a ya bi ntate Ajua nú'a 
to'o ra nda ne ja rá ts'edi, y nehe ya 
bi umba rá nsu ma Zidadahu ra 
Jesucristo pa da nda, ngue'a ya xra 
juui ne xra fote de mahets!i pa ja ra 
ximhai nú'a to'o mi mambabi ya cu 
ma pa ra xuui ja rá thandi Ajua. 

11 Nehe ya cu ya xa ntate de ra 
ts'ondahi ngue'a bi mani rá ji ra 

T'uca Deti, nehe xa ntate'u ngue'a xa 
damajuani de rá noya Ajua, y himi tsu 
da du, ne himbi 'uegue de nú'a bi 
gamfri. 

12 Hangue johyahu nú'ahu ya guí 
'buhuua mahets'i. Pe huecate'ihu 
nú'ahe guí 'buthubu ja ra ximhai ne ja 
ra ndehe, ngue'a ra tslondahi xa juui 
xqui mabu habu guí 'buhu, ne xi ja rá 
cue ngue'a padi gue ts'utho ya pa ri 
'bedi pa dra huati'a. 

13 Y nu mbrá fote de mahets'i pa 
ja ra ximhai nú'a ra danga mbanga 
zu'ue, nu'bé nu'á bi hyonga nú'a ra 
'behña xqui 'mui rá t'u pa xa 'yo'tua 
ra nts'o'mui. 

14 Pe ra 'behña bi ttumbabi yoho ya hua 
dega nxuni pa bi za bi nhyats'i, ne bi 

'ba'tuabi nú'a ra danga mbanga zu'ue, 
nepu bi ma bá 'bu ja nú'a ra mbonthi 
habu bi t'ini'a hñu njeya made. 

15 Nepu nura danga mbanga zu'ue bi 
zogui ra dehe de ja rá ne pa bi nja ngu 
'nara dathe. Bi 'yøt'a njabu'a pa nura 
dehe'a bi dena nú'a ra 'behña pa xa 
duts'i hmaha. 

16 Pe ra hai bi xogui pa bi yui nú'a ra 
dathe xqui zogui de ja rá ne nú'a ra 
danga mbanga zu'ue, y njabu ra hai bi 
mats'i ra 'behña. 

17 Nepu nú'a ra danga mbanga zu'ue 
xi bi bø rá cue co nú'a ra 'behña, ne 

bi ma pa da ntunhui nú'u yá 'beto yá 
mbong'beto nú!a ra 'behña, nú'tt to'o 
ø'tuabi yá hmanda Ajua ne camfri ra 


Zidada Jesucristo. 
1 3 1 Ndi 'bai ja rá ñani ra ndehe 
y dá handi bi c'onts'i de mbo 
ra ndehe 'nara mbanga zu'ue mi 
pe'tsa yoto yá ñaxu ne 'retla yá 
ndani, ne cada 'nará ndani mi togue 
nara corona, y cada 'nará ñaxu xqui 
t'ofo 'nara thuhu dega ts'one nú!a mi 
ñama'ñu de Ajua. 
2 Nú'a ra zu'ue dá handi, mi hnequi 
ngu 'nara tigre, yá ua mi ngu yá ua 
'nara 'muhu, y rá ne mi ngu rá ne 
nara zate. Núla ra danga mbanga 
zu'ue ngu ra qu'eña mi umbabi rá 
tsledi ne ra nsequi pa da nda ja rá 
luga!a. 
3 Y dá handa 'na de nú'u yá ñaxu xqui 
ts'eni ngu pa da du, pe bi fani rá 
nts!eni, y gatho ya ja!i de ra ximhai bi 
hyandi ne bi 'yø'u ne bi deni'a. 
4 Nepu nu'á bi xøcambeni nú'a ra 
danga mbanga zu'ue ngu ra qu'eña 
ngue'a xqui umba ra ts'edi nú'a ma'na 
ra zu'ue. Nehe bi xøcambeni'u nú'a ra 
zu'ue ne mi ena'a: 
—¿To'o ngu nuni ra zu'ue? Ne 
¿to'o ja rá tsledi pa da ntunhuini? 
5 Ne bi ttumba nsequi pa bi ngt'e 
ne pa bi ñama'ñu de Ajua. Nehe bi 


Yoho ya ts'ozu'ue 

t'umbabi ra ts'edi pa bi manda 
ñotemayoho nzana. 

6 Bi njabu, bi ñama'ñu de Ajua y bi 
zanbabi rá thuhu, nehe bi zanga ra 
maca luga habu bí 'bu Ajua, ne gatho 
nú'y to'o 'buhni. 

7 Nehe bi t'umba nsequi pa da ntunhui 
ya gamfri ne da ntate'a. Ne bi t'umba 
ra ts'edi pa bi nda ja gatho ya 'mui gá 
ja'i, ja gatho ya hnini, ja gatho ya 
hhagui, ne ja gatho ya hai. 

8 Nu'u tó'o ante da thoca ra ximhai 

bi t'opa yá thuhu ja ra libro habu 

xa thu'tsua yá thuhu nú'u to ma da 
nte pa nzantho, nu'á hinda ma da 
xøcambeni nura zu'ue'a. Pe nu ma'ra 
ya ja'i ha, gatho'u ma da xocambeni'a. 
Nura libro habu huxa yá thuhu nú'ų 
to'o ma da nte pa nzantho go rá meti 
ra Tluca Deti nú'a bi du. 

9 Nu'a tó'o ne da badi, dá badi 
nú'a ma ga ofobya. 

10 Nu'u tó'o tsiste nts'ahni, nehe'u da 
tslixa ntstahni. Y nu'u tó'o hote co ra 
huai, nehe'u da tho co ra huai. 
Hangue nuya gamfri dí 'nepabi da zedi 
yá jamfri, pa hinte da 'yøt'e masque 
da ts'ixa fadi o da tho. 

11 'Mefa dá handa ma'na ra 
mbanga zu'ue bi c'onts'i de mbo ra 
hai mi pe'tsa yoho yá ndani ngu yá 
ndani 'nara deti, pe rá noya mri 
nt'øde ngu 'nara danga mbanga zu'ue 
'nena 'nara qu'eña. 

12 Y gatho nú'a mi øt'e'a, mi øt'e co 
nú'a ra ts'edi xqui umbabi nú'a rá 
mudi ra mbanga zu'ue, ne mri mpefi 
ja rá thandi'a, ne mi japa gatho ya ja'i 
de ra ximhai da xøcambeni nú'a ra 
mudi zu'ue nú'a xqui me'tsa 'nara 
nts'eni ne xqui ñani. 

13 Nehe mi øt'a ndunthi ya danga 
nt'udi, y asta mi japi da dagui ya tsibi 
de mahets'i pa ja ra ximhai ja yá 
thandi ya ja'i. 

14Y co ya nt'udi nú'u xqui thopi da 
tyøt'e ja rá thandi nú'a ra mudi zu'ue, 
mi hat'a ya meximhai. Nepu bi 'bepabi 

ya ja'i da hyoca 'nara c'oi de nú'a ra 
mudi zu'ue xqui ts'eni co 'nara mahuai 
pe himbi du. 

15 Nehe bi ttumba ra tsledi pa bi japi bi 
nte nurá c'oi nú'a ra mudi zu'ue, pa bi 
za bi ña ne pa bi manda da tho gatho 
nú'« to'o himbi ne bi xøcambeni nura 
c'oi'a. 

16 Nehe bi manda da thu'tsuabi 'nara 
seña ja yá 'ñei o ja yá de gatho ya jati, 
ngu ya notsi ngu ya dangui, ngu ya 
rico ngu ya hyoya, ngu ya 'bego ne 
ngu nú'u hingyá 'bego. 

17 Y nu'u tó'o mi pe'tsa ra hmeya o rá 
thuhu ra zu'ue o rá numero rá thuhu, 
honse'u mi tsa te da dai ne te da pa. 
Pe nu'u ma'ra, hina. 

18 Pa da za to da badi te dí bonga 
nuna bi t'tutcagui, mahyoni di ja 
ndunthi rá mfadi pa da za da mede 
nura numero pe'tsa nura zu'ue, ngue'a 
nura numero!a gue'a ngu rá thuhu 
'nara 'ñøhø, y nura numero'a gue'a 
trato nthebe ne hñu'rate ne 'rato. 


Ra thuhu nú'a bi duta nú'u 'na nthebe 
ne ñotemagoho 'mo ya gamfri 


1 4 1 'Mefa dá handa ra Tluca 
Deti mi 'bai ja ra t'øhø nuni 
Sion, y mi 'bahuini'a 'na nthebe ne 
ñotemagoho 'mo ya ja'i nú'u xqui 
t'opabi ja yá de rá thuhu ra T'uca 
Deti ne rá thuhu Ajua rá Dada. 
2 Nepu dá øde 'nara noya nuni 
mahets'i. Nura noya!a bi nt'øde ngu 
yá nhyahni ndunthi ya dathe ne ngu 
nara ngani xi nts'edi, ne ngu 'ra to'o 
mi pei ya arpa. 
3 Ne mi tuti'u 'nara 'ra!yo thuhu ja rá 
thandi Ajua habu bí hudi'a, ne ja yá 
thandi nú'u goho ya da!enxe ne nú'u 
ya nda. Pe hønse nú'u 'na nthebe ne 
ñotemagoho 'mo nú'u to bi mpøhø ja 
ra ximhai bi za bi badi nú'a ra thuhu 
bi nt'pde, ma'ra hina. 
4 Nú'u 'na nthebe ne ñotemagoho 'mo 
gue'a hinxa 'muhui ni 'nara 'behña, y 
nixi mi jo'o yá 'behña. Nu'á di dena ra 


RA APOCALIPSI 13, 14 


T'uca Deti, y peui haburaza pa'a. Nú'ú 
gue'u bi mpøhø de gatho ma'ra ya ja'i 
pa ra mudi sofo pa Ajua ne pa ra T'uca 
Deti. 

5 Ne nu't hinxa manga ya nc'uamba 
nixi hinte ma ts'ogui pe'tsi ja rá thandi 
Ajua. 


Ya hoga noya nti'u bi manga nú'« 
hñu ya enxe 


6 Nepu dá handa ma'na ra enxe mi 
nhyats'i madetho mahets'i, ne mi 
xipabi ya ja'i de rá noya Ajua nú'a 
ma da nja pa nzantho y ma hanja da 
za da mpøhø 'na. Bá ehe'a pa bi zofo 
gatho ya 'mui gá ja'i ja yá hñaqui, 
ja gatho ya hnini ne gatho ya hai 
maxggue ra ximhai. 

7 Ne bi 'ñena nts'edi: 

—Tsuhu Ajua ne nsundahu!a 
ngue'a ya bi zø ra ora pa da hña'mba 
nguenda ya ja!'i. Xocambenihu nú'a 
to bi hyoca mahets'i ne ra ximhai, ra 
ndehe ne ya pøthe. 

8 Nepu bi sigui ma'na ra enxe bi 
'ñena: 

—Ya bi 'medi ya me Babilonia 
nú!a ra danga hnini, ngue'a xa japabi 
gatho ya ja'i de ra ximhai da ntstoqui 
ngu xa nts'oqui'u, nja ngu 'na to japa 
ma'na da zi ra vinu asta hinda nti. 

9 Nepu bi sigui rá hñu ra enxe bi 
ña nts'edi ne bi 'ñena: 

—Nu'a tó'o da xpcambeni ra 
mbanga zu'ue o nú'a rá cloi, ne da 
hotho da thu'tsua rá seña ja rá de o 
ja rá 'ye, 

10 hinda za da mpont'ui rá cue Ajua 
nú'a tø'mi, y yá mfei'a xi xá nts'o. 
Nehe ja rá thandi ra Tluca Deti, ne ja 
yá thandi ya maca enxe, ma da ntsaui 
ya ugui ja ra tsibi faspi co ra asufre. 
11 Y ma da c'onts!i pa nzantho nurá 
'bifi nú'a ra tsibila habu ma da nzg'u, 
y hinda me'tsa ra tsaya ma pa ra xuui 
nú't to da xocambeni ra mbanga 
zu'ue o rá cloi y da hotho da thu'tsua 
rá hmeya. 

12 Hangue nu'u tó'o yá meti Ajua, ne 
ø'tuabi yá hmanda'a, ne camfri xá hño ra 
Zidada Jesucristo, mahyoni da zedi yá 
jamfri pa da zeta gatho nú!a da 'ñehe. 

13 Nepu dá øde 'nara noya de 
mahets'i bi 'fengagui: 

—"Yofo njaua: “Njapi nú'u to tu 
ne xa gamfri ra Zidada Jesucristo.” 
Ra Maca Ndahi ena, haha xi majuani 
njapi ngue'a ma da ntsaya'u de yá 
'befi, ne yá hoga 'befi ma da fadi 
nuni mahets'i. 


Ra sofo ja ra ximhai 


14 Mefa dá handa 'nara taxa 
guui, y ja nura guui'a mi hudini 'na 
'ñena nú!a e bi nja'i, ne mi hu'tsa 
nara corona dega oro, ne mi ha 
nara tlexu xi Kma hño yá ts'i. 

15 Nepu bi bøni de ja ra maca luga 
habu bi 'bu Ajua ma'na ra enxe bi ña 
nts'edi ne bi 'ñembabi nú'a to mi hudi 
ja ra guui: 

—Ju ri t'exu bá xa ra trigo ngue'a 
ya bi zø ra ora de ra sofo ja ra ximhai 
ne ya bi ñats'i. 

16 Nepu nú!a to mi hudi ja ra guui 
bi ga'tsa rá tlexu ja ra ximhai pa bi 
nja ra sofo ja ra ximhai. 

17 'Mefa bi boni ma'na ra enxe de 
ja ra maca luga nuni mahets'i habu 
bí 'bu Ajua, mi ha nehe 'nara tlexu xi 
xmá hño yá ts'i. 

18 Nepu bi boni ma'na ra enxe de ra 
ata, nú!a to mi su ra tsibi, ne bi zofo 
nts'edi nú'a ra enxe to mi ha ra tlexu, 
ne bi 'ñembabi: 

—Ju ri t'exu, bá heca ya nzudi gá 
obxi ja ra ximhai, ngue'a ya bi da. 

19 Nu'bé ra enxe bi ga'tsa rá t'exu 
ja ra ximhai, ne bi hyeca ya obxi, 
nepu bi 'yutla ja ra danga nthe'ma- 
'obxi. Bi 'yøt'a njabu ngue'a gue'a 
nara ntludi de nú'a ma da 'yøt'a 
Ajua co nú'u ma da mfei co rá danga 
cue'a. 

20 Nura nthe'ma'obxi'a mi ja møte de 
ra hnini, y nu mi the'ma ya obxi bi 


438 


boni ngu yá ji ya ja'i, y co rá ndunthi 
ra ji bi 'ño hñu nthebe kilometro rá 
yabu y asta bi zøxa ja yá frenu ya fani. 
Ya enxe co nú'u yoto yá ngats'i ya ugui 
1 5 1 Nepubya, dá handa nuni 

mahets!i ma'na ra nt'udi xi 
mra dangui, y xi dá 'yø. Mi yoto ya 
enxe mi ha 'ra 'nara mfei pa da mfei 
ya meximhai, mi gue'u yá ngats!i ya 
gui, ngue'a ya gue'a rá ngats!i rá 
cue Ajua. 

2 Nehe dá handa nú'a ra ndehe 
dega xito mi nthants'i co ra tsibi, ne 
nú't to'o xqui ntate de ra mbanga 
zu'ue ne rá c'oi, ne himbi xøca- 
mbeni'+ nixi himbi hotho bi thu'tsua 
rá hmeya ni rá numero de rá thuhu 
nura zu'ue'a, mi 'bai'u ja nú'a ra 
hanga ndehe dega zito, mi ha'u ya 
arpa nú'u xqui umbabi Ajua. 

3 Nehe mi tuti'u nú'a ra thuhu mi tuta 
ra Moise nú!a mi pepabi Ajua, ne go 
guet'a ra thuhu tuta ra T'uca Deti, ne 
mi ena'u: 
Nu'i Ajua ma Hmu'ihe, go gue'e 
guí pe'tsa gatho ra ts'edi. 
Xi xá nsunda ne xi ya dangui 
nú't ri 'befi guí øt'e. 
Y guí øt'e gatho nú'a majuani 
ne nú'a xá hño. 
Nu'i go gue'e grá nda de gatho 
ya hai de ra ximhai. 

4 Ma zi Hmu'ihe, ¿to'o gue'a 

hinda zu'a'i nú'bu hinda 
'yøt!e nú'a guí ma? 

Ne ¿to'o gue'a hinda 
xøcambeni'i ri thuhu? 

Ngue'a hønse'i grá maca Ajua, 
hangue gatho ya ja'i de gatho 
ya hai de rá nguni ra ximhai 
da 'ñe da nsunda'i, 

ngue'a xa hyandi'u gue xi guí 
øt'e gatho nú'a xá hho. 

5 'Mefa dá handa nuni mahets'i mi 
xogui nú'a ra maca luga habu 'be'tsa 
nuya xingdo habu xa t'ofo yá 
hmanda Ajua. 

6 Y nuni ra maca luga'a ja bi bønini 
nú'u yoto ya enxe mi ha nú'u yoto ya 
mfei, ne mi hñe co ya dutu dega linu 
xi Kma ntlaxi ne mi huexqui, ne mi 
ngut'a 'nara ngut!i dega oro asta mi 
tsøxa ja yá tiña. 

7 Nepu 'na de nú'u goho ya da'enxe bi 
umba gatho nú'u yoto ya enxe 'ra 
'nara 'bada dega oro mi ñuts!i co ya 
gui nú'u ma da uni Ajua co rá cue, 
go gue'a Ajua to 'bui pa nzantho. 

8 Nu'bé nuni ja ra maca luga bi ñuxa 
ra 'bifi nú'a mi ehe de rá nsunda ne rá 
tsledi Ajua. Y himi tsa to da yut'ini 
asta himbi uadi nú'u yoto ya ugui mri 
hña nú'u yoto ya enxe. 


Rá cue Ajua ma da zudi nú'u to'o 


hinxa gamfri 


1 Nepu dá øde bi ña 'nara 
noya xi nts'edi mbo ra maca 


luga, ne bi 'ñemba nú'u yoto ya enxe: 


—Grí maha gui xañhu ja ra 
ximhai nú'u yá mfei Ajua xa me'tsa 
ja nú'u yoto ya 'bada. 

2 Nu'bé bi ma nú'a ra mudi enxe 
bá xanga ja ra ximhai nú!a mi 'be'tsa 
ja nú!a ra 'bada mi ha, hangue nú'u 
ya ja'i to mi pe'tsa ra hmeya de ra 
mbanga zu'ue ne mi xocambeni rá 
cloi'a, bi ctonts!a ja yá ndo!yo 'raya 
sasi xi xmá nts'o ne xi xmá 'ñu. 

3 Nepu rá ñoho ra enxe bá xanga 
ja ra ndehe nú'a mi 'be'tsa ja nú'a ra 
'bada mi ha, y nura ndehe'a bi nji 
ngu rá ji 'na nú'a xa tho, ne bi du 
gatho nú'u mi 'bu mbo ra ndehe. 

4 Y rá hñu ra enxe bá xanga ja ya 
dathe ne ya pothe nú!a mi 'be'tsa ja 
nú'a ra 'bada mi ha, nepu nu'ú bi 
nji'u. 

5 Nepu dá øde nú'a ra enxe mi su ya 
dehe, mi ena: 

—Nu'i ma maca Ajua'i ne ma zi 
Hmu'i, go gue'e gá 'bui desde ra 
mudi ne asta nubya guí 'bui. Nu'i 
hinte guí tugue ngue'a xcá 'yøt'a ra 
ts'utbi xá hño. 


RA APOCALIPSI 15, 16 


6 Ngue'a xcá castiga núyu to bi mamba 
yá ji nú'u bi gamfri'i, ne nú'u bi 
manga ri noya. Hangue ngu bi 'ygt!e'u 
njabu ga p'tuabi nehe. Y dí 'ñepi da 
njabu'a. 

7 Nehe dá øde ma'na ra enxe mi 
ña mbo ja ra maca luga habu ja ra 
ata, ne mi ena: 

—Nu'i Ajua ma zi Hmu'i, go gue'e 
guí pe'tsa gatho ra ts'edi. Guí øt'a ra 
hoga ts'utbi ne nú'a majuani. 

8 Nepu rá ngoho ra enxe bi xanga 
ja ra hyadi nú'a mi 'be'tsa ja nú'a ra 
'bada mi ha, y co rá ts'edi ra hyadi bi 
zat'a ya ja'i. 

9 Pe masque xi bi zat'a ya ja'i, nu'ú 
himbi ne bi ntso'mi de yá ts!oqui, nixi 
bi nsunda Ajua. Nu'a bi 'yot!e'u, bi 
ñama'ñu de rá thuhu Ajua nú'a ja rá 
ts'edi pa bi mehna nuya ya mfei. 

10 Nepu rá ncutla ra enxe bá 
xanga nú!a mi 'be'tsa ja nú'a ra 'bada 
mi ha, ba xanga ja rá hudi nú'a ra 
mbanga zu'ue, ne bi 'mexuui habu 
gatho mi nda!a. Y nuya ja'i mi 'bu ja 
rá hmanda!a asta mi tsa yá jane co ya 
danga «gui mi thogui. 

11 Pe himbi ne bi ntsó'mi'u de yá 
tsloqui. Nula mi øt'e'u, mi tsani Ajua 
nú!a bí 'bu mahets'i, ngue'a mi 
tsama'ñu ya danga ugui. 

12 Nepu rá 'rato ra enxe bá xanga 
ja ra danga dathe Eufrate nú'a mi 
'be'tsa ja núla ra 'bada mi ha, y nura 
dathe'a bi 'yot!'i pa bi nja ra 'ñu pa 
bá ehe ya nda me bøxhyadi. 

13 Nehe dá handa hñu ya 
ts'ondahi nú'u mi hnequi ngu 'nara 
tsan'ue. 'Na bi bøni de ja rá ne ra 
mbanga zu'ue nú'a ngu 'nara qu'eña, 
nu'a ma'na bi boni de ja rá ne nú'a 
ma'na ra zu'ue mi ja yoto yá ñaxu ne 
Iretla yá ndani, ha nula ma'na bi boni 
de ja rá ne ra hyate badi. 

14 Nú'é go gue'u ya ts'ondahi mi øt'a 
ya nt'udi, ne mi pa'u ja ya nda de 
gatho ra ximhai pa da munts'i'u 
mahyegui co yá soldado pa da 'ngt'a 

tuhni'u nú'a ra pa da hñanga nguenda 
Ajua nú'a to pe'tsa gatho ra ts'edi. 

15 Ra Zidada Jesu bi 'ñena: “Pahu gue 
nuga sta damfri ya ja'i ga tsoho ngu 
nara be. Xi da johya nú'a to ga tsudi 
di ndø'mi ne di he yá he pa hinda 'ño 
nsinque yá he, nixi hinda ntsa ja rá 
thandi Ajua.” 

16 Y gatho nú'u ya nda bi munts!i'u ja 
nú'a ra luga rá thuhu Armagedo de ra 
hñaqui ebreo. 

17 Nepu rá yoto ra enxe bá xanga 
ja ra ndahi nú!a mi 'be'tsa ja nú'a ra 
'bada mi ha, ne bi nt'pde 'nara noya 
de mbo ra maca luga nuni mahets'i 
habu mi hudi Ajua, ne bi 'ena: 

—Nubyá ha, ya xa uadi. 

18 Nu'bé bi nja ya huei ne ya 
ngani ne 'nara danga mbimhai. Y 
de gatho ya pa xa 'mu ya ja'i ja ra 
ximhai hinhya'mu xa nja 'nara danga 
mbimhai ngu nú'a bi nja nura pa'a, 
ngue'a xi bi nja ntstedi. 

19 Y nura danga hnini bi 'yot'a hiu 
hegue, y gatho ma'ra ya hnini de 
gatho ra ximhai bi ñunt'i'a, y Ajua bi 
beni de ra danga hnini Babilonia gue 
mi pe'tsi da zudi rá cue'a. 
20 Y gatho nuya hai mi o madetho de 
ra ndehe bi go'ma ra dehe, ne ya t'øhø 
bi 'medi. 
21 Nehe bi dagui ya danga ndo de 
mahets'i ne bi zudi ya ja'i. Xi mya 
data'u, y xi kma hñu, mi pe'tsa ngu 
ñote kilo. Ya ja'i mi tsani Ajua po 
nuya ndo bá pehni'a, ngue'a nu'á mi 
gue'a 'nara danga «gui pa gue'a. 
Ra ts'o'behña ma da 'medi pa nzantho 
1 7 1 Nepu bi 'ñe bi zucagui 'na 
de nú'u yoto ya enxe mi ha 
Ira 'nara 'bada habu mi 'be'tsa yá 
mfei Ajua, ne bi 'ñengagui: 

— Bá ehe pa ga u'tla'i nú'a ra 
castigo ma da ttumbabi nú'a ra 
tslo'behña bí hudi maña de ya ndehe. 
2 Ya nda de ra ximhai xa 'yøt'a ya 
tstoqui co nú'a ra ts'o'behña, nehe xa 

cadi gatho ma'ra ya ja'i núla ra 
tsto'behña pa xi xa 'yøt'a ya ts'ogui'u, 
nja ngu 'na to cadi ma'na pa da japi 
da zi ra vinu asta hinda nti. 

3 Nepu ja nú'a ra thedi bi 'ñutca 
ra Maca Ndahi, nú'a ra enxe bi 
zixcagui ja 'nara mbonthi, y ja dá 
handini nú'a ra ts'o'behña mi tógue 
nara thenga zu'ue habu mi huxa 
ndunthi ya thuhu nú'u mi ñama'ñu 
de Ajua. Nú'a ra zu'ue!a mi ja yoto 
yá ñaxu ne 'ret'a yá ndani. 

4 Y nú!a ra 'behña mi he 'nará he mi 
nthants!a morado co ra theni, y xqui 
tótua ya oro, ne 'raya hothodo ne 
'raya hoga tlaxa do yá thuhu ya 
perhla. Nehe mi ha ja rá 'ye 'nara 
'bada dega oro mi ñuts'i de ya t'øt'e 
xá nts!o ne de yá ts'ogui nú'a ra 
tslo'behña. 

5 Y ja rá de xqui t'opabi 'nara thuhu 
nú!a hinto bi badi te rí bøni, pe mi 
ena: “Ra danga Babilonia, go gue'a ra 
nana de ya ts'o'behña, go gue'a bi 
'hudi da t'øt'e ja ra ximhai gatho nú'a 
xá nts!o.” 

6 Nepu dá handa nú'a ra 'behña ngu 
mri ti ngue'a xqui hyo ndunthi yá 
mefi Ajua ne nú'u bi dena ra Zidada 
Jesucristo ne bi damajuani de gue'a. 
Ne nu ndá handi'a xi dá 'yo nts'edi. 

7 Nu'bé ra enxe bi 'ñengagui: 

—¿Hanja guí 'yø? Nuga ma ga 
xi'i nú'a hinto xa badi de nú'a ra 
ts'o'behña ne de nú'a ra zu'ue ri 
togue'a, nú'a pe'tsa yoto yá ñaxu ne 
'ret'a yá ndani. 

8 Nú'a ra zu'ue gá handi mi 'bui, pe 
nubyá ya jo'o, pe 'mefa ma da c'onts'i 
de ja ra o'tsi nú'a otho habu bí c'a, 
nepu da ma habu da thogui ya «gui pa 
nzantho, y nuni ja guehni rá gats'i. Ya 
meximhai nú'u to'o desde ra mudi ra 
ximhai hinxqui t'opabi yá thuhu ja ra 
libro habu huxa yá thuhu nú'u to'o ma 
da nte pa nzantho, nuya ja'i' ma da 
'yø nu stí hyandi'u da bots'e nú'a ra 
zu'ue de ja nú!a ra o'tsila, ngue'a nu'á 

mi 'bui nepu bi njo'o, pe ma da 'mui 
ma'na'qui. 

9 Pa da za to da zo rá mfeni núna 
ma ga ma, mahyoni di ja rá mfadi. 
Nú'u yoto ya ñaxu, gue'u ngu yoto 
ya t'øhø habu hudi nú'a ra 'behña. 
10 Nehe nú'u yoto ya ñaxu gue'a ngu 
yoto ya nda. Cutla de gue'u ya xa 
thacua yá tsledi. 'Na go gue'a ra 
ndabya, ha nu ma'na hinxa ttumtho 
rá 'befi, pe nu stí nda'a, 'na tui ya pa 
ma da nda. 

11 Nú'a ra zu'ue mi 'bui ma'met'o pe 
nubyá ya jo'o, go gue!a ma da 'na de 
nú'u yoto ya nda, pe ja ra uenda go 
gue!la ma drá hñato ra nda, y 'mefa ma 
da ma habu ma dra huati pa nzantho. 

12 Y núlu 'retla ya ndani xcá 
hyandi gue'« ngu 'ret'a ya nda hinxa 
thuts'itho dega nda. Pe ma da 
t'umbabi'u da nda 'na ora mahyegui 
co ra mbanga zu'ue. 

13 Nú'u 'retla ya nda 'nadra mfeni ma 
da me'tsi'u, hangue ma da umba ra 
tstutbi nura mbanga zu'ue. 

14 Ne da ntuhni'u co ra Tluca Deti, y 
nura T'uca Deti go gue'a ma da ntate, 
ngue'a go gue'a ra Hmu de gatho ya 
hmu, ne ra Nda de gatho ya nda. Y 
nú'y to'o 'bui co ra T'uca Deti ma da 
ntate'u, y nú'ú go gue'a xa huahna 
Ajua pa da gamfri, y nu'é xa gamfri 
xá hño. 

15 Nehe bi 'ñengagui ra enxe: 

—Nú'u ya dehe xcá hyandi habu 
hudi ra ts'o'behña, go gue'u ngu 
nuya ja'i de gatho ya hñaqui 'bui ja 
gatho ya hnini ne ja gatho ya hai. 

16 Y nú'u 'ret'a ya nda xcá hyandi co 
ra mbanga zu'ue, nu'ú ma da utsa ra 
ts'o'behña, ne da hñacuabi gatho yá 
hño, ne da zogui sinque rá he, ne da 
zipa rá ngo, y nuyá ndo'yo da 
tsa'tuabi. 

17 Ngue'a Ajua xa umbabi yá mfeni'u 
pa da 'yo'tua rá paha!a, hangue 'nat!a 
bi mañ'u pa bi umba ra ts'utbi nú'a ra 
zu'ue asta hinda nja nú'a xa ma Ajua. 


RA APOCALIPSI 17, 18 


18 Y nú'a ra 'behña xcá hyandi gue'a ra 
danga hnini habu 'bui 'na to'o di 
manda ya nda de ra ximhai. 


Ra data hnini Babilonia bi yot'e 


1 8 1 'Mefa de guehna dá handa 
ma'na ra enxe bi gai de 

mahets!i, xi mi ja rá ts'edi, ne bi 

yot!la ra ximhai co rá nsunda. 

2 Ne bi ña nts'edi, bi 'ñena: 

—Ra danga hnini Babilonia ya xa 
'bedi rá nsu, nubyá ja 'buhni gatho 
'rama'na'ño ya tslondahi, nehe ja jani 
yá 'bafi nú'u ya ts'ints'u xá ntslo ne 
xi tlutsa. 

3 Ra Babilonia bi cadi ya ja'i de gatho 
ya hai de ra ximhai pa bi ntstoqui'u, 
nehe gatho ya nda de ra ximhai xa 
nts!oqui'u con gue'a, y gatho ya ma ne 
ya duqui xa nrico'u co yá ts'ot'øt'e øt'a 
nura hnini'a. 

4 Ne dá pde ma'na ra noya de 
mahets!'i mi ena: 

—Nú!ahu ma hnini'ihu, poñhu de 
nura tslohnini'a pa hingui 'yothu ya 
tstoqui ngu øt'!e'u, ne pa hinda 
zu'ahu nú'u ya mfei ma da zudi'u. 

5 Ngue'a xi xa ndangui yá tstoqui'u y 
co yá ndangui asta ya xa zóxa nuua 
mahets'i, y Ajua hinxa pumfri de ya 
ts'ot'øt'e øt'e'u. 

6'Yø'tuabihu nura hnini'a ngu nú'a xa 
'tyøt'e'a pa ma'ra, ne co'tsuahu yo'qui 
rá ndunthi de nú'a xa 'yøt'e. Thantshu 
yo'qui nú'a ma da t'umbi'a ngu nú'a xi 
xa 'yøt'e'a co ma'ra. 

7 Japhu da zama'ñu ne da tho ya 
ts'othogui ngu nú'a xa 'yøt'e'a co rá 
nt'ets'i ngue'a xi pe'tsa ndunthi ya 
hño, ngue'a nu'á nja ngu 'nara 'behña 
ri nda, hangue ena: “Nuga dí hucua 
drá 'behña dí nda, hinxa du ma dame, 
nixi hinga ma ga thogui ya dumui.” 

8 Por gue'a 'na patho ma da ttumba ya 
mfei, y nuya mfei'u go gue'a ra du ne ya 
dumui ne ra thuhu, ne da zat'a nura 
hnini'a, ngue'a xi ja rá tsledi Ajua ma 
Hmuhu nú'a to'o da hña'mba nguenda!a. 

9 Ne ya nda de ra zimhai nú'u to'o 
xa 'yøt'a ya ts'oqui co ra hnini'a ne 
xa johyaui ja ya ts'ot'øt'e ptle'a, nú'u 
ya nda'u ma xi da nzoni ne ma da du 
yá mui nu sta hyandua rá 'bifi nú'a 
ra ts'ohnini ma da zat'i. 

10 Nú'u ya nda ma da 'mai yabu 
ngue'a da ntsu de nú'a ma da nja, ne 
ma da 'ñena'u: 

— jA, huecate'ihu nú'ahu guí 
'buhubu ja ra danga hnini Babilonia! 
Nu'ahé mi ja ri ts'edihu, pe 'na 
oratho xa zu'ahu rá castigo Ajua. 

11 Ya ma ne ya duqui de ra ximhai 
ma da nzoni'u ne da du yá mui de nú'a 
bi nja co ra hnini'a ngue'a ya ma da 
njo'o to da dambi nú!a da pa'u. 

12 Mi hats'i' da pa ja ra hnini'a ya 
t'øt'e dega oro ne dega t'axi, ne ya 
hoga do ne ya perhla, ne ya hoga dutu 
dega linu ne dega seda, ne nti'u ya 
hoga dutu dega morado ne dega theni. 
Nehe mi hats'i 'rama'na'ño ya za nú'u 
yuani xá cuhi, ne ya hoga tiptle xa 
thoqui dega marfi, ya hoga za, ra 
marmo, ne ya boja, 'na rá thuhu ra 
bronse, ha nu ma'na ra yerro. 

13 Mi hats'i nehe ya canela, ya hoga 
ndapo yuani xá cuhi, ra tluts!i, ra mirra, 
ne ya dehe nú'u xi yuni xá cuhi, ra 
vinu, ra aceite, ra hoga arina, ne ra 
trigo. Nehe mi tsixa ya mbo'oni, ngu 
ya deti ne ya fani. Nehe mi tsixa ya 
carro, ne asta ya 'bego, y gue'u ya ja'i 
mi pa'u ngu ya mbo'oni. 

14 Ya ma ne ya duqui ma da 'ñembabi 
nú'a ra hnini: 

—¡Ya otho'i nú'u ya hoga fruta ngrí 
ho, y ya gá 'bedi pa nzantho gatho nú'« 
ya hño ne ya nt'ets'i nguí pe'tshma! 

15 Nú'u ya ma ne ya duqui xa 
nrico ngue'a xa pa yá t'øt'e ja nura 
danga hnini, ma da 'mai yabu ngue'a 
ma da zu nú!a ra castigo ma da nja. 
Ma da nzoni'u ne da du yá mui, 

16 ne da 'ñena'u: 

— A, hyøctho nuni ra dahni! 

Ngue'a mi ngu 'nara 'behña mi he ya 


442 


hoga dutu dega linu ne dega morado 
ne dega theni, nehe xqui nhyoqui 
dega oro ne dega hoga do ne dega 
perhla. 

17 ¡Na oratho bi uadi gatho yá 
ndunthi nuyá hño mi pe'tsi! 

Nehe gatho nú'u to'o mi manda 
ya motsa, ne nú'u to'o mi et'i, ne 
nú'lu ma'ra mri mpefini, ne nú'u to'o 
mi pani, gatho'u ma da 'mai yabu, 
18 y nu sta hyandua rá 'bifi nú'a ra 
danga hnini ma da zat'i, da ña 
ntsledi'u ne da 'ñena: 

— Mi otho ma'na ra hnini xi mra 
dangui ngu nuni. 

19 Nehe da hygxa ya hai ja yá 
ñaxu ngue'a da du yá mui'u, ne da 
nzoni'u co ra dumti, ne da ña nts'edi 
ne da 'ñena: 

— jA, hygctho nuni ra danga 
hnini! Ngue'a xi mrá dangui rá tai, 
y ja xqui nriconi gatho nú'u to mi 
pe'tsa yá motsa ja ra ndehe. ¡Pe 'na 
oratho bi zat!a gatho nuni ra hninini! 

20 Pe nú'ahu gyá gamfrihu ne 
gatho nú'ahu yá 'mehni'ihu Ajua, 
ne gatho nú'ahu ma'ra guí 'buhu 
mahets'i, johyahu de nú!a bi nja ja 
nú!a ra danga hnini, ngue'a Ajua xa 
hña'mba nguenda nuya ja'i mi 
'buhni, ne xa t'ø'tuabi'u ngu nú'a 
xqui 'yo't'a!lihu nehe. 

21 Nepu 'nara enxe xi mi ja rá 
tsledi bi gu 'nara danga do nú!a 
ma'na xmá hñu que 'nara danga juni, 
ne bi 'yent!a ja ra ndehe ne bi 'ñena: 

—Njaua ma da yui nehe ra 
Babilonia nú'a ra danga hnini, ne ya 
hinhya'mu ma da hnequi ma'na'qui. 
22 Nixi ya hinhya'mu ma da yopa 
nt'øde ma'na'qui ya nzuni de ya arpa, 
nixi de ya thuza, nixi de ya trompeta 
ja nura hnini'a. Ni 'nara mefi de 
nu'araza ra 'befi hinda yopa 'mui ja 
nura hnini'a, nixi da yopa mpefi 'nara 
juni. 

23 Ni 'nara hot'i ya hinda hneguini, 
nizi hinhya'mu da nja ma'na'qui ya 

ngo dega nthati. Nú'u ya ma ne ya 
dugui to mi mpa ne mi ntai ja nura 
hnini'a, zi bi nja ya ts'edi ja ra zimhai, 
y co ya nt'ete nuya mengu de guehni 
mi hat'a ya ja'i de gatho ya hai de ra 
ximhai, pe ya bi uadi yá tsledi'u. 

24 Nura hnini'a ya bi hnequi gue 
go xi tu ra tstoqui'a de nú'u ya 
gamfri ne yá 'mehni Ajua xa tho, ne 
de gatho nú'u ma'ra xa tho ja ra 


ximhai. 

1 9 1 'Mefa dá øde mi ña nts'edi 
ndunthi ya ja'i nuni mahets'i, 

mi ena'u: 

¡Drá nsunda Ajua! Ngue'a xá 
nsunda ne ja rá ts'edi ne bi za 
bi pøhø ya ja'i. 

2 Ngue'a nu'lá øt'a ra hoga ts'utbi 
ne nú'a majuani. 

Nu'á xa umba ra mfei nura 
tslo'behña 

nú'a mi japa ya ja'i da 'yøt'a ya 
ts!oqui. 

Ajua bi co'tsuabi'a nú'a bi 
tyøt'e gue bi hyo nú'u to'o 
mi pepabi Ajua. 

3 Nepu bi yopa 'ñena'4 ma'na'qui: 

—;¡Drá nsunda Ajua! Ngue'a 
hinhya'mu ma da ntsaya da bøxa rá 
'bifi nú'a ra hnini bi zat'i. 

4 Nu'bú nú't 'natemagoho ya 
nda ne nú'u goho ya da'enxe bi 
ndandiñahmu'u, ne bi xocambeni 
Ajua nú'a bi hudi ja rá hudi, ne mi 
ena'a: 

—'¡Njabu gue'a! ¡Drá nsunda Ajua! 

5 Nepu bi nt'øde ma'na ra noya de 
habu mi hudi Ajua, ne bi 'ñena: 

Nsundah+ Ajua, 

gatho nú'ahu guí pephu 

ne guí tsuhw'a, 

ngu ya notsi ngu ya dangui. 

Ra ngo de rá nthati ra T'uca Deti 

6 Nepu dá øde 'nara ñahni de 
'nara danga hmunts'a ja'i, 'ñena mri 
nhyahni ndunthi ya dehe, ne 'ñena 
'raya ngani, ne mi ena: 


RA APOCALIPSI 18, 19 


¡Drá nsunda Ajua! Ngue'a nú'á 
go gue'a ma Hmuhu pe'tsa 
gatho ra ts'edi, ne go gue'a ra 
Nda de gatho ra ximhai. 

7 Johyahu ne nsundahw'a, 

ngue'a ya bi zø ra pa de rá 
nthati ra T'uca Deti. 

Ra navia ya xa nhyoqui, 

8 ya xa hye nú'a ra hoga dutu 
xqui t'umbi za nt'azi y ri 
huexqui. 

Nura taxa dutu'a guela yá te xá nt'axi 
nú'u to'o xa gamfri Ajua. 

9 Nepu ra enxe bi 'fengagui: 

—!Yofo nuya ya noya: “Da johya 
nú't to da sipabi pa da ma ra ngo de 
rá nthati ra T'uca Deti.” 

Nehe bi 'ñengagui: 

—Nuya guehya yá noya Ajua, y 
guehya xi majuani. 

10 Nepu nuga dá ndandiñahmu ja 
rá ua ra enxe pa ga nsunda'a, pe nu'á 
bi 'ñengagui: 

—Ogui øt'a njabu, ngue'a necagui 
ne ma'ra ri cu dya 'begohu mahyegui 
de Ajua, ne dí mañhu rá noya ra 
Zidada Jesu. Go da xgcambeni Ajua. 

Nu'u tó'o mamba rá noya Ajua 
gue' damajuani nehe de nú'a xa ma 
ra Zidada Jesucristo. 


'Nara tøgue mri to 'nara t'axfani 


11 Nepu dá handa mahets!i mi xogui, 
ne dá handa 'nara togue mri tø 'nara 
tlaxfani, y nú'a ra tøgue'a xa thu'mbabi 
nara thuhu nú!a ri bøni da 'ñena: Nú'a 
xa ma, nzantho da 'yot!e. Ne ma'na ra 
thuhu ri bøni da 'ñena: Majuani. Ngue'a 
nu'á xi ra hoga nda, øt'e xá hño, ne ptla 
ya tuhni ngu rí 'ñepi. 

12 Yá da 'ñena mi zø ya tsibi, ne mi 
hu'tsa ndunthi ya corona, y nehe xqui 
t'opabi 'nara thuhu nú'a hinto mi padi 
te mi ne da ma, hoónse'a go mi pa'a. 

13 Ne mi he 'nara dutu xqui 'bobo co 
ra ji, y rá thuhu gue'a Rá Noya Ajua. 
14 Ne mri deni'a ndunthi ya me- 
mahets!i nú'« gtla ya tuhni, mri hhe'u 

dega hoga linu xi xmá nt'azi, ne mri 
tøgue ya tlaxfani nehe. 

15 Nu'a ra mudi togue mi poni de rá ne 
'nara mahuai dega yo filo. Con gue'a 
ma da na'mbabi ya ja'i de gatho ya 
hai de ra ximhai, ne ma da nda de 
gue'u con gatho rá tsledi, ja ra uenda 
di ha 'nara ts'utto dega bøja. Ne ngu 
'nara ja'i net'a ya obxi pa da the'mi, 
njabu'a ma da huata ya ja'i nuto yá 
ncontra Ajua nú!a to pe'tsa gatho ra 
ts'edi ne pø rá cue con gue'u. 

16 Ne ja rá he de ja rá xinthe xqui tlofo 
'nara thuhu ena: “Ra Nda de gatho ya 
nda ne ra Hmu de gatho ya hmu.” 

17 Nepu dá handa 'nara enxe mi 
'bai ja ra hyadi, ne bi mafi nts'edi 
pa bi ma'ta gatho ya ts'ints'u di 
nhyats'i, ne bi 'ñembi'u: 

—Bá ehu gui munts'ihu pa gui 
tsihu nú'a ra danga hhuni ma da 
'ra'ahu Ajua. 

18 Ma da t'a'ahu gui tsihu yá ngo ya 
danga nda ne ya nda gá soldado, ne yá 
ngo nú'u to xi mi jahma yá ts'edi. Ma 
gui tsiphu yá ngo ya fani ne nú'a to mi 
togue'u. Xi ma gui tsiphu yá ngo gatho 
ya ja'i, ngu ya 'bego ne nú'a hingyá 
'bego, ngu ya notsi ne ya dangui. 

19 Nepu dá handa ra mbanga 
zu'ue ne ya nda de ra ximhai xqui 
munts'i'u co yá soldado pa da 
ntunhui nú'a to mi tøgue ra t'axfani 
ne nú'u to mi deni'a. 

20 Nú'a ra mbanga zu'ue bri ju co nú'a 
ra hyate badi to xqui 'yøt'a ya nttudi 
ja rá thandi nú'a ra mbanga zu'ue. Co 
nuyá nttudi ra hyate badi xqui hyat!a 
ya ja'i nú'u xqui thu'tsua rá hmeya 
nú'a ra mbanga zu'ue ne xqui xøca- 
mbeni'u rá c'oi'a. Nú'u ri yoho bi 
tlentla ma tetho ja ra ndehe dega tsibi 
nú'a faspi co ra asufre. 

21 Y nú'a to mi tøgue ra t'axfani bi hyo 
nú'u ma'ra to mri dena ra mbanga 
zu'ue ne ra hyate badi. Bi hyo'u co nú'a 
ra mahuai mi poni de rá ne, y gatho ya 
tslints'u xi bi niña co yá ngo'u. 

'Na 'mo ya jeya 


2 0 1 Nepu dá handa 'nara enxe 
bi gai de mahets'i mi ha ra 
nsoqui de ra o'tsi nú'a otho habu bí 
c'a, nehe mi ha 'nara danga cadena. 
2 Ne bi gu ra danga zu'ue nú'á go 
gue'a ra ndaxjua qu'eña mi 'bui desde 
maya'bu, nú'a rá thuhu ra ts'ondahi 
ne ra Satá. Ne bi dat'i pa 'na 'mo 
njeya, 
3 y ngu bi dat!i bi 'yent'a mbo ja nú'a 
ra o'tsila, ne bi got'i ne bi hñu'tsua 
nara seyo pa ya hinda za da hyat!a 
ma'ra ya ja'i asta hinda uadi nú'u 'na 
'mo njeya. 'Mefa ma dra thogue pa 
'raya patho. 

4 Nepu dá handa 'raya hudi, y ja 
mi huhni nú'u to'o xqui ttumba ra 
tsledi pa da 'ygt'a ra tstutbi. Nehe dá 
handa nú'u xqui thecua yá 'yuga 
ngue'a xqui damajuani de ra Zidada 
Jesucristo ne xqui mamba rá noya 
Ajua, ne hinxqui xocambeni ra 
mbanga zu'ue nixi rá c'oi'a, nixi 
hinxqui hopi to da meya'u ja yá de o 
ja yá 'ye co rá hmeya ra zu'ue. Dá 
handi bi yopa nte'u ne bi nda co ra 
Zidada Jesucristo pa nú'« 'na 'mo 
njeya. 

5 Nú'ú go gue'u xi ya mudi bi yopa nte 
de nú'u xqui du. Y nu'u ma'ra himbi 
yopa nte'u asta himbi zøxa nú'u 'na 
'mo njeya. 

6 Njapi ne xá nt'azi nú'u to xa yopa 
nte ra mudi. Y rá ñoho ra du nú'a 

ma da nja ja ra nidu, hinda za te da 
'yøl'tuabi'u. Gatho'u da macja ja rá 
thandi Ajua ne ra Zidada Jesucristo, 
ne da nda'u co ra Zidada Jesucristo pa 
nú't 'na 'mo njeya. 

7 Y nu sta uadi nú'u 'na 'mo njeya, 
ra Sata ma dra thogue de habu xa 
jot'i. 

8 Nu'á ma da bøni pa da hyat'a ya ja'i 
'bu ja gatho ya hai de ra ximhai. Da 
ma pa da hyat!a ra Gog ne ra Magog, 
nú'ú gue'u yá ncontra ra Zidada 

Jesucristo, ne da hyat'i'u pa da 
munts!i pa da 'ñøt'a tuhni, y nuyá 
ndunthi'« ngu rá ndunthi ra 'bomu ja 
ja ra ñanthe. 

9 Gatho nuya ja'i'u dá handi bi ma'u 
ja rá nguni ra ximhai pa bá thets'i'4 
habu mi ja rá hmaca hnini Ajua ne mi 
'bu ya gamfri. Pe Ajua bi mehna ra 
tsibi de mahets'i pa bi zat'i'u. 

10 Ne ra ts'ondahi nú'a to mi hat'a ya 
ja'i bi t'ent'a ja ra ndehe dega tsibi 
nú'a faspi co ra asufre, habu xqui 
t'ent'i nehe ra mbanga zu'ue ne núla 
ra hyate badi. Nuni ja guehni ma pa 
ra xuui da zama'ñu'u ya ugui pa 
nzantho. 


Ma da nja 'nara nsuca uenda 
ja rá thandi Ajua 


11 Nepu dá handa 'na mi hudi ja 
'nara danga hudi xmá nt'axi. Y ngu 
bi hnequi'a, 'bestho bi 'metho 
mahets'i ne ra ximhai, y nixi bi fadi 
habu bi ma. 

12 Nehe dá handi nú'a xqui du, gue 
notsi ndangui mi 'bahni ja rá thandi 
Ajua. Nepu bi so'tsa ya libro, y nehe 
bi so'tsa nú'a ra libro habu huxa yá 
thuhu nú'u to'o ma da nte pa nzantho. 
Y nú't to xqui du bi tha'mba nguenda 
de nuya t'øt'e xqui 'yøt'a ja ra ximhai, 
y nuya t'øt'e'a xqui tlofo ja nuya 
libro'a. 

13 Nú'a ra luga habu mi 'bu nd'u 

xqui du, nura luga!a xqui da nú'u mi 
'buhni, ra ndehe xqui da nuya ja'i xqui 
zo de guehni, y ra ntlagui xqui da nú'u 
xqui ntlaguini, y cada 'na de nuya 
ja'i'u bi tha'mba nguenda de nuya 
tigtle xqui 'yotle'a. 

14 Nept ra ntlagui ne ra luga habu mi 
'bu nú'u xqui du ya bi 'ñotho, ngue'a 
bi t'ent'a ja ra ndehe dega tsibi faspi. Y 
ra castigo ja nuna ndehe dega tsibi go 
gue'a rá hoho ra du. 

15 Hangue bi t'ent'a ja ra ndehe dega 
tsibi nú'u to'o hinxqui ttopabi yá 
thuhu ja nú'a ra libro habu xqui 

thultsua yá thuhu nú't to'o ma da nte 
pa nzantho. 


Ma da nja ma'ra'yo ra 
ximhai ne mahets'i 


2 1 1 Nepu da handi xqui nja 
ma'ra'yo ra ximhai ne 
mahets'i, nguetho nú'a ra mudi 
ximhai mi ja ne nú'a mahets'i bi 
'metho'+. Nehe ya mi otho ra ndehe. 
2 Núga drá Kuua, dá handa ra maca 
hnini Jerusale nú!a xqui nja ma'ra!yo. 
Da handi bi gai de mahets!i po rá 
tsledi Ajua ne mi hnequi mahotho ngu 
nara navia ya xa hñe pa da nthatui 
nú'a ma drá dame. 
3 Ne dá øde 'nara noya de mahets'i mi 
ña nts'edi, mi ena: 

—Ndi, Ajua 'buhui ya ja'i, y ma 
da 'mui con gue'a pa nzantho, y nú'ú 
go gue'u rá hnini'a. Ajua go guese'a 
ma da 'muhui'u ngue'a go gue'a yá 
Ajua'u. 

4 Ne Ajua ma da ducuabi gatho yá 
guida'u. Ya hinda nja ra du, ni ya 
ts'oni, ni ya dumti, nixi ya ugui, 
ngue'a nuya t'øt'e mi ja ma'met'o, 
nubyá ya otho. 

5 Nepu nú!a to'o bi hudi mahets'i 
ja rá hudi bi 'ñena: 

—Padi gue nuga dí japi gatho ya 
t'øt'e da nja ma'ra!yo. 

Nehe bi 'ñengagui: 

—!Yofo nú'a stá xi'i, ngue'a nuya 
ya noya go guehya majuani ne ma da 
nja ngu stá ma. 

6 Ne bi 'ñengagui: 

—Ya xa t'øt'e. Nuga go gueque rá 
mudigui ne asta rá gats'i, ngu ya 
letra fadi desde ra A asta ra Zeta. 
Nu'a tó'o da zu ra nduthe, ga umbi 
da zi nú'a ra dehe dega te pøhø ja ra 
pøthe ne t'untho. 
7Y gatho ya t'øt'e go dyá meti nú'u to 
ma da ntate. Nú'á go yá Ajuagui'u, y 
nuga go ma batsi'u. 

8 Pe nuya zuse, ya 'ñagamfri, ya 
ts'oja'i, ya hyote, ya 'ñeja!i, ya 'ñete, 

ne nú'u to xocambeni ya c'oi, ne gatho 
ya ctuamba, gatho'u ma da tlentla ja ra 
ndehe dega tsibi nú'a faspi co ra 
asufre. Nú'á go gue'a rá hoho ra du. 


Ra 'ra!yo Jerusale 


9 Nepu bi 'ñe bi zucagui 'na de 
nú'u yoto ya enxe mi ha 'ra 'nara 
'bada habu mi 'be'tsa nú'u yoto yá 
ngats!i yá mfei Ajua. Ne bi 'ñengagui: 

— Bá ecua pa ga u't'a'i ra navia 
nú'a ma da nthatui ra T'uca Deti. 

10 Nepu ja nú'a ra thedi bi 'ñutca 
ra Maca Ndahi, nú'a ra enxe xqui 
zocagui bi zixcagui ja 'nara danga 
t'øhø xi xmá hñets'i, ne bi 'ñutcagui 
ra danga maca hnini Jerusale mi cai 
de mahets'i po rá ts'edi Ajua. 

11 Nú'a ra hnini'a xi mri yot!i co rá 
nsunda Ajua, ne ngu 'nara hothodo xi 
mri huexqui, ngu nú!a ra hoga do rá 
thuhu jaspe, ngu ra xito nú'a di hya'tsi. 
12 Mi jot'i co 'nara danga jado xi xmá 
hñets!i, y mi pe'tsa 'rettamayoho ya 
gosthi y mi 'ba 'nara enxe cada ra 
gosthi. Ja nuya gosthi'u xqui t'ofoni yá 
thuhu nd'u 'rettamayoho ya 'mui gá 
ja'i xqui 'ñehe de nú'u 'rettamayoho 
yá t'u ra Israel. 

13 Mi ja hñu ya gosthi de boxhyadi, 

y má hñu de yuhyadi, má hñu de 
mahuifi, y má hñu de mac'angui. 

14 Ra jado de nura hnini'a mi pe'tsa 
'rettamayoho ya mudi do, y ja nuya 
do'u xqui t'ofoni yá thuhu nú'u 
'rettamayoho yá apostol ra Ttuca Deti. 

15 Nú'a ra enxe to'o ndi ña'be mi 
ha 'nara t'eni dega oro mri hnequi 
ngu 'nara xithi pa mi enga nura 
hnini'a ne rá jado ne yá gosthi. 

16 Ra hnini mi mahyegui rá ma ne rá 
nxidi ne rá hñets'i. Ra enxe bi 'yeni ra 
hnini co nú!a ra t'eni mi ha, rá ma bi zadi 
'natemagoho nthebe kilometro, nehe rá 
hñets!i ne rá nxidi bi zudi mahyegui. 

17 Ne bi 'yeni ra jado y bi zudi hñu'rate 
ne goho metro, go gue'a ra t'eni padi ya 
ja'i, hangue bi cupa ra enxe. 

18 Ra jado xqui thoqui dega jaspe, 
ne ra hnini xqui thoqui 'ra'tho dega 
oro, y mi hya'tsi ngu ra xito. 

19 Nehe ya mudi do de rá jado ra hnini 
gatho mi tu ya hoga do. Rá mudi ra do 
mi tu nú'a ra taxa do rá thuhu ra jaspe, 
rá ñoho mi tu nú'a ra ixca do rá thuhu 
ra safiro, rá hñu mi tu nú'a ra clanga do 
rá thuhu ra agate, rá ngoho mi tu nú!a 
ra cuhu do rá thuhu ra esmeralda. 

20 Rá ncut'a do mi tu nú'a ra do 
nthants'i ra t'azi co ra theni rá thuhu 
ra onice. Rá 'rato mi tu nú'a ra do xá 
ntheni rá thuhu ra coralina. Rá yoto 
ra do mi tu nú'a ra do za nc'ast!li rá 
thuhu ra crisolito. Ra hñato mi tu nú'a 
ma'na ra clanga do rá thuhu ra berilo. 
Rá guto mi tu nú'a ra do xá nc'ast'i 
nthants'i ra clangui rá thuhu ra 
topacio. Rá 'retla mi tu nú'a ma'na ra 
clanga do rá thuhu ra crisoprasa. Rá 
Iretlama'ra mi tu nú'a ra do ra 'botheni 
rá thuhu ra jacinto. Ne rá 'ret!a- 
mayoho mi tu nú!a ra do ra nzatla 
theni rá thuhu ra amatista. 

21 Nú'u 'retlamayoho ya gosthi xqui 
thoqui co nú!a ra tlaxa do rá thuhu ra 
perhla. Cada 'nara gosthi mi gue'a 
nara perhla. Y nura 'ñu de mbo ra 
hnini mi 'ra'tho dega oro ne mri 
hya'tsi ngu ra xito. 

22 Nuni ja ra maca hnini hindá 
handini ni 'nara nija, ngue'a go guese 
Ajua ma Hmuhu 'buhni nú'a to pe'tsa 
gatho ra ts'edi. Nehe ja 'buhni ra 
Tluca Deti. 

23 Nehe hinga mahyonini ra hyadi nixi 
ra zana pa da yotla ra hnini, ngue'a rá 
nsunda Ajua ne ra T'uca Deti go 
guese'u ri yotla nura hnini'a. 

24 Y gatho ya gamfri de maxøgue rá 
nguni ra ximhai ma da 'ño'u ja ra 
ñot'i'a, nehe ya nda de ra ximhai nú'u 
xa gamfri ma da zoni ja nura hnini'a, 
ne da hñaxa yá nsu pa da zogui ja 
nura hnini'a. 

25 Ne ya gosthi hinhya'mu jot'i, nehe 
hinhya'mu ja ra 'bexuui. 

26 Nehe ya gamfri de maxøgue rá 
nguni ra ximhai ma da hñaxa yá nsu 
ja nura hnini'a. 
27 Pe hinda ma da yut'ini nú'u to'o 
hinza nt'azi, nixi nú'u to'o ptle xá 
nts'o, nixi nú'u manga ya nc'uamba. 
Nuni ma da yut'ini hónse nú'u to'o xa 
tlopabi yá thuhu ja rá libro ra Ttuca 
Deti, habu huxa yá thuhu nú'u to'o ma 
da nte pa nzantho. 
2 2 1 Nepu ra enxe bi 'futcagui 
nara dathe xi xá ntlaxi y 
nura dehe'a gue'a ra dehe dega te. 
Mi hnequitho nú'a te mi ja mbo ngu 
nja ra zito, ne mi poni de habu mi 
hudi Ajua ne ra T'uca Deti. 
2 Madetho de rá 'ñu ra hnini ne ja 
yá hani ra dathe mi 'bahni nú!a ra 
za dega te, ne ri unga yá fruta 'retla- 
mayoho 'mi'qui ra jeya, tat'a zana uni 
yá fruta, y nuyá xi ra 'ñethi pa bi fani 
nú'u ya ja'i xqui 'ñe de gatho rá nguni 
ra ximhai. 
3 Nehe da 'ñothoni ni 'nara t'øt'e xá 
nts'o. Nuni ja ma da njani ra hudi 
habu hudi Ajua ne ra T'uca Deti, y 
nu'u tó'o pepabi Ajua ma da 
xocambeni'a. 
4 Nu'á ma da hyanduabi rá hmi Ajua, 
y rá thuhu'a ma da tlofo ja yá de'u. 
5 Nuni ma da 'ñothoni ra 'bexuui, nixi 
hinga mahyoni rá ñot!i ra hyadi nixi 
ma'na ra ñot!i pa da yot!i nuto gatho 
ma da 'muhni, ngue'a Ajua go gue'a 
ma da yot'i'u, y nú'ú ma da nda pa 
nzantho. 


'Bui guetbu rá yo'ehe ra Zidada 
Jesucristo 


6 Nepu ra enxe bi 'ñengagui: 

—Nuya ya noya go guehya xi 
majuani, ne ma da nja ngu xa hma. 
Ajua ma Hmuhu nú'a ri umba ra 
mfadi yá 'mehni, go gue'a bi mehna 
rá enxe pa da 'ñutuabi nú't to pepabi 
de nuya t'øt'e ma da nja 'bestho. 

7 —¡Beñhu gue nuga ma ga ehe 
'bestho! 

Dá johya nú!a to da hñuxa nt'pde 
nuna rá noya Ajua xa t'ofo ja nuna 
libro. 

8 Nuga go gueque drá Xuua, dá 
øde ne dá handi gatho nuya t'ptleya. 
Y ngu dá juadi dá øde ne dá handi dá 
ndandiñahmu ja rá ua nú'a ra enxe 
xqui 'ñutcagui gatho nuya ya t'øt'e 
pa ga nsunda!a. 

9 Pe nu'a bi 'ñengagui: 

—Oguí øt'a njabu, dya 'begohu 
mahyegui co nú'u ma'ra ri cu mamba 
rá noya Ajua ne nú'u to'o huxa 
nt'ode nú'a xa t'ofo ja nuna ra libro. 
Go da xocambeni Ajua. 

10 Nehe bi 'ñengagui: 

—Oxqui agui nuya ya t'øt'e xcá 
'yofo ja nuna ra libro, ngue'a ya ma 
da zøhø ra pa pa da nja nuya ya 
tiptleya. 

11 Ya tslo'mui dá sigui da ntsto'mui, 
nu'u xá nts!o dá sigui da nts'oni, ha 
nu'u to ya hoja'i, dá sigui da hñoja'i, y 
nu'u tólo pte Ajua, dá sigui da 'ygte. 

12 —Xi majuani, ma ga ehe 
'bestho ne ga ju'tuabi cada 'na ngu 
nú'a xa mefi. 

13 Nuga go gueque rá mudigui ne asta 
rá gats'i, ngu ya letra fudi desde ra A 
asta ra Zeta. 

14 Njapi nú'u to'o xa tlaxca yá 
dutu pa da ttumba nsequi da yut'a ja 
ra maca hnini ne da zipa rá fruta 
nú!a ra za dega te. 

15 Pe ma da gohi rí møte de ra maca 
hnini nú'u ya 'nagamfri, ya 'ñete, ya 
'ñeja'i, ya hyote, ne nú'u to'o 
xøcambeni ya c'oi, ne gatho nú't to'o 
di ho da manga ya ncluamba. 

16 —Núga drá Jesu, stá pehn'ahubu 
ma enxe pa da xi'ahu gatho nuya ya 
noya nú'ahu guí camfriguihu. Núga drá 
Hmu de ra nda Davi, y stí 'ñehe de yá 
ja'i'a. Go gueque dí ngu nú!a ra haxatso 
ri huexqui. 

17 Ra Maca Ndahi ne ra navia 
nú'a ma da nthatui ra T'uca Deti 
eñ'a: 

— Bá ehe. 

Nehe nu'u tó'o øde nuna ra 
noyana dá 'ñena nehe'u: 

—Bá ehe. 

Nu'u tó'o tsu ra nduthe ne ne da 
ntsithe, dá 'ñehe da zi ra dehe dega 
te nú'a ttuntho. 

18 Gatho'ihu dí xi'ahu gue nu'u 
tó'o da 'yøde nuya ya noya xa t'ofoua 
ja nuna ra libro, ne da hñu'tsa ma'ra 
ya noya nú't hinxa t'ofoua, pahu gue 
Ajua ma da umba ya mfei nuya ja'i'u, 
ngu nú'u xa tlofoua. 

19 Nehe nu'u tó'o da hñaca 'raya noya 
de nú'u xa tlofo ja nuna ra libro, Ajua 

ma da hñacuabi nehe yá thuhu nuya 
ja'i'u de ja ra libro habu huxa yá 
thuhu nú' ma da nte pa nzantho, 
nehe nuya ja'i'u hinda yutla ja ra 
maca hnini, nixi da hñanga nú'u ya 
japi xa tlofoua. 

20 Go ra Zidada Jesucristo nú'a 
to'o bi manga nuya ya noya, ne bi 
'ñena: 

—Xi majuani ma ga ehe 'bestho. 

Y nujá dí thadihu ne dí eñhu: 

—Njabu gue'a. ¡Bá ehe, ma 
Zidada'ihe! 

21 Ma Zidadahu ra Jesucristo da 
max'ahu grí gathohu. Njabu gue'a. 

